
         1
1 Disfala toktok ya hemi abaotem laen blong Jisas Kraes. Jisas hemi bon kam long laen
         blong King Deved, an Deved hemi bon kam long laen blong Ebraham.
         2 Ebraham hemi dadi blong Aesak, an Aesak hemi dadi blong Jekob, an Jekob hemi dadi
         blong Jiuda wetem olketa brata blong hem,
         3 an Jiuda hemi dadi blong Peres an Sera, wea mami blong tufala nao Tama, an Peres
         hemi dadi blong Hesron, an Hesron hemi dadi blong Ram,
         4 an Ram hemi dadi blong Aminadab, an Aminadab hemi dadi blong Nason, an Nason hemi
         dadi blong Salmon,
         5 an Salmon hemi dadi blong Boas wea mami blong hem nao Rehab, an Boas hemi dadi blong
         Obed wea mami blong hem nao Rut, an Obed hemi dadi blong Jese,
         6 an Jese hemi dadi blong King Deved. Deved hemi dadi blong Solomon wea mami blong
         hem nao waef blong Yuraea fastaem,
         7 an Solomon hemi dadi blong Rihoboam, an Rihoboam hemi dadi blong Abaeja, an Abaeja
         hemi dadi blong Asa,
         8 an Asa hemi dadi blong Jehosafat, an Jehosafat hemi dadi blong Joram, an Joram hemi
         dadi blong Yusaea,
         9 an Yusaea hemi dadi blong Jotam, an Jotam hemi dadi blong Ehas, an Ehas hemi dadi
         blong Hesekaea,
         10 an Hesekaea hemi dadi blong Manase, an Manase hemi dadi blong Emon, an Emon hemi
         dadi blong Josaea,
         11 an Josaea hemi dadi blong Jehoeakin wetem olketa brata blong hem, wea olketa stap
         long taem olketa enemi i tekem olketa pipol blong Israel fo go long kantri long Babilon.
         12 Jehoeakin hemi dadi blong Sialtiel hu hemi stap taem olketa pipol blong Israel olketa
         stap kam long Babilon, an Sialtiel hemi dadi blong Serababel,
         13 an Serababel hemi dadi blong Abaeud, an Abaeud hemi dadi blong Elaeakim, an Elaeakim
         hemi dadi blong Aso,
         14 an Aso hemi dadi blong Sadok, an Sadok hemi dadi blong Akim, an Akim hemi dadi blong
         Eliud,
         15 an Eliud hemi dadi blong Eleasa, an Eleasa hemi dadi blong Matan, an Matan hemi dadi
         blong Jekob,
         16 an Jekob hemi dadi blong Josef hasban blong Meri, an Meri nao hemi mami blong Jisas
         disfala Mesaea
         17 So stat long Ebraham kam kasem King Deved, hemi garem fotinfala man. An stat long
         King Deved kam kasem taem wea olketa enemi i tekem olketa Israel fo go long Babilon,
         hemi nara fotinfala man. An stat long taem wea olketa go long Babilon kam kasem taem
         wea disfala Mesaea hemi bon, hemi garem nara fotinfala man tu.
         18 Stori abaotem hao Jisas Kraes hemi bon hemi olsem. Taem Meri, mami blong Jisas, olketa
         mektambu long hem fo hemi maritim Josef an tufala no stap tugeta yet, paoa blong Holi
         Spirit hemi mekem Meri fo garem pikinini long bele blong hem nao.
         19 Nao Josef hemi wanfala gudfala man ya, so taem hemi save dat Meri hemi babule finis,
         hemi no wande fo mekem Meri fo filsem long ae blong evriwan. So hemi tingting fo lusim
         Meri long gudfala wei, wea famili blong tufala nomoa olketa save.
         20 Taem Josef hemi gohed fo tingting abaotem diswan, hemi drim an hemi lukim wanfala
         enjel blong God. Nao disfala enjel hemi tok olsem long Josef, “Josef, wea yu bon kam
         long laen blong King Deved, yu mas no fraet fo gohed fo maritim Meri. Disfala pikinini
         long bele blong hem ya, paoa blong Holi Spirit nao hemi mekem hem fo garem diswan.
         21 Bae Meri hemi bonem wanfala pikinini boe an bae yu kolem hem Jisas, bikos disfala
         man nao bae hemi sevem olketa pipol blong hem from olketa sin blong olketa.”
         22 Olketa samting ya hemi hapen fo mekem kamtru disfala toktok wea God hemi mekem wanfala
         profet fo talemaot kam bifoa olsem,
         23 “Wanfala yang gele hu no eni man hemi stap wetem hem yet, bae hemi babule an bae
         hemi bonem wanfala pikinini boe. An bae olketa kolem boe ya, Imanuel.” Disfala nem
         ya hemi minim, “God hemi stap wetem yumi.”
         24 So bihaen long disfala drim nomoa, Josef hemi maritim Meri, an hemi duim wanem enjel
         blong God hemi talem long hem.
         25 Bat hemi nating slip wetem Meri go-go hemi bonem pikinini boe blong hem. An Josef
         hemi kolem pikinini ya Jisas.

1 Jisas hemi bon long taon long Betlehem long provins long Jiudia, an hemi long taem
         wea Herod hemi king ovarem kantri ya. No longtaem bihaen wea Jisas hemi bon, samfala
         man hu olketa stap kam farawe tumas long ist, olketa kam kasem Jerusalem. Olketa ya
         olketa save lukluk fo luksave long mining blong olketa sta antap long skae.
         2 Nao olketa ask olsem, “?Wea nao disfala smol pikinini wea bae hemi king blong yufala
         olketa Jiu? Mifala kam fo mekhae long hem nao ya, bikos sta blong hem, mifala lukim
         finis taem hemi kamap long ist.”
         3 Taem King Herod hemi herem disfala toktok nomoa, hemi wari fogud nao. An evriwan
         long Jerusalem, olketa wari fogud tu.
         4 Long taem ya, King Herod hemi talem evri hedprist an evri tisa blong Lo fo olketa
         kam hipap wetem hem. An hemi askem olketa olsem, “?Waswe, disfala Mesaea ya, wea nao
         bae hemi bon kam long hem?”
         5 Nao olketa tok olsem long hem, “Mesaea ya bae hemi bon kam long Betlehem long provins
         long Jiudia, bikos toktok wea wanfala profet hemi raetem, hemi sei,
         6 ‘Betlehem long provins long Jiuda, yu nao wanfala long olketa nambawan taon long
         Jiuda, bikos wanfala king bae hemi kamaot long yu, an hem nao bae hemi lidim olketa
         pipol blong mi long Israel.’”
         7 Nao Herod hemi kolem kam olketa man blong ist nomoa, mekem hemi save toktok seleva
         wetem olketa. Hemi duim diswan, mekem hemi save askem olketa abaotem barava taem wea
         olketa bin lukim disfala sta ya.
         8 Bihaen moa, hemi sendem olketa go long Betlehem an hemi sei long olketa, “Yufala
         go an lukluk gud fo faendem disfala pikinini ya. An taem yufala faendem hem, yufala
         mas kambaek fo talem long mi, mekem mi save go fo mekhae long hem tu.”
         9 Bihaen olketa lisin long toktok blong King Herod finis, olketa go nao. Nao taem olketa
         go long rod, disfala sta wea olketa bin lukim kam long ist, olketa lukim moa. An sta
         ya, hemi go-go fastaem long olketa antap long skae, gogo hemi stop antap long barava
         haos wea pikinini ya hemi stap long hem.
         10 Olketa man ya olketa barava hapi fogud nao, bikos olketa lukim sta ya moa.
         11 Taem olketa go insaet long haos ya, olketa lukim pikinini ya nao wetem mami blong
         hem Meri. An olketa nildaon fo mekhae long hem nao. Olketa openem olketa boks blong
         olketa, an olketa tekemaot kam olketa gudfala samting fo givim long hem. Olketa samting
         ya nao gol wetem tufala kaen insens wea hemi dia tumas.
         12 Bihaen long diswan, olketa gobaek moa long kantri blong olketa. Bat olketa gobaek
         falom deferen rod nao, bikos God hemi bin talem olketa long wanfala drim wea olketa
         mas no gobaek moa long Herod.
         13 Taem olketa man ya olketa go finis, Josef hemi drim an hemi lukim wanfala enjel blong
         God. An enjel ya hemi sei long Josef, “Kolsap King Herod hemi stat fo lukaotem disfala
         pikinini fo kilim hem dae. So yu wetem pikinini ya an mami blong hem, yufala mas getap
         an ranawe go long Ijip nao. Bae yufala mas stap long Ijip ya, go-go kasem taem wea
         bae mi talem yufala fo goaot moa.”
         14 So Josef wetem pikinini ya an mami blong hem, olketa getap long naet an olketa go
         long Ijip nao.
         15 Olketa stap long Ijip, go-go kasem taem Herod hemi dae. Diswan hemi hapen olsem,
         mekem wanfala toktok hemi kamtru wea God hemi bin mekem wanfala profet fo talemaot
         olsem, “Mi kolem San blong mi fo kamaot from Ijip.”
         16 Taem Herod hemi save dat olketa man blong ist ya olketa bin trikim hem, hemi barava
         kros fogud nao. So hemi sendem olketa soldia blong hem fo go long Betlehem an long
         olketa nara ples long eria ya moa, an olketa kilim dae evri pikinini boe hu olketa
         kasem tufala yia nomoa an olketa smolwan go moa. Herod hemi duim olsem, bikos hemi
         falom disfala taem wea olketa man blong ist ya olketa talem olketa bin lukim sta long
         hem fastaem ya.
         17 So long semtaem, toktok wea God hemi bin mekem profet Jeremaea fo talemaot, hemi
         kamtru nao wea hemi sei,
         18 “Olketa herem go noes long Rama, an disfala noes ya hemi bikfala krae ya. Resel nao
         hemi krae fo olketa pikinini blong hem. An hemi had fo eniwan fo mekem hem filgud
         moa, bikos olketa pikinini blong hem, olketa no stap nao.”
         19 Herod hemi dae nao taem Josef hemi stap yet long Ijip. Nao Josef hemi drim, an hemi
         lukim moa wanfala enjel blong God
         20 hu hemi sei long hem, “Olketa hu i traehad fo kilim dae disfala pikinini ya, olketa
         dae finis nao. So olsem, yu wetem pikinini ya an mami blong hem, yufala mas getap
         an gobaek moa long Israel.”
         21 So Josef wetem pikinini ya an mami blong hem, olketa getap an olketa gobaek moa long
         Israel. p
         22 Bat Josef hemi fraet fo gobaek moa long provins long Jiudia, bikos hemi herem dat
         Akeleas nao hemi sensim dadi blong hem Herod fo king long provins ya. Taem Josef hemi
         drim, God hemi talem hem wanem fo duim. So hemi go stap long provins long Galili
         23 long taon long Nasaret. An diswan hemi falom toktok wea God hemi bin mekem samfala
         profet fo talemaot dat hemi sei, “Bae olketa kolem hem man blong Nasaret ya.”

1 Nao long wanfala taem, Jon Baptaes hemi kam an talemaot toktok blong God insaet long
         drae eria long provins long Jiudia,
         2 an hemi sei, “Yufala evriwan i mas lusim olketa ravis wei blong yufala, bikos kingdom
         long Heven hemi kolsap kam nao.”
         3 Jon Baptaes ya, hem nao profet Aesaea hemi tokabaotem taem hemi sei, “Wanfala man
         hemi toktok bikfala insaet long drae eria an hemi sei, ‘!Yufala mas mekredi long rod
         fo Masta, an yufala mas stretem olketa smolfala rod fo hem!’”
         4 Jon ya hemi werem raf kaleko wea olketa wakem nomoa long hea blong kamel, an strap
         blong hem hemi skin blong animol nomoa. An kaikai blong hem hemi grashopa wetem wael
         hani.
         5 An olketa pipol long Jerusalem an long evri nara ples long Jiudia an long evri ples
         kolsap long riva long Jodan, olketa kam fo herem toktok blong hem.
         6 Olketa pipol ya, olketa go-gohed fo talemaot olketa sin blong olketa, an Jon hemi
         baptaesim olketa insaet long Jodan.
         7 Bat taem Jon hemi lukim dat plande long olketa Farasi an olketa Sadiusi olketa kam
         long hem from olketa tu i wande fo baptaes, hemi sei long olketa nao, “!Yufala olsem
         olketa snek ya! ?Waswe, yufala tingse sapos yufala baptaes, bae yufala save ranawe
         from disfala kros blong God wea bae hemi kam ya?
         8 Yufala ya, yufala mas lusim olketa ravis wei blong yufala tu ya, mekem yufala garem
         olketa gudfala frut nao long laef blong yufala.
         9 Nao maet yufala tingse God hemi no save panisim yufala bikos yufala bon kam long
         laen blong Ebraham. Bat mi talem yufala stret, God hemi save mekem olketa ston ya
         fo kamap pipol fo mekem niufala laen blong Ebraham nomoa ya.
         10 God hemi redi finis nao fo katemdaon olketa tri long barava rut blong olketa. Hem
         nao ya, evri tri wea hemi no garem gudfala frut, bae hemi katemdaon an torowem go
         insaet long faea.
         11 “Hemi tru, mi save baptaesim yufala long wata fo somaot dat yufala lusim olketa ravis
         wei blong yufala finis nao. Bat wanfala man wea bae hemi kam bihaen long mi, hem nao
         man wea hemi bikfala moa winim mi. Nomata fo karim nomoa sandol blong hem, mi nating
         fit fo duim nao. Disfala man ya nao bae hemi baptaesim yufala long Holi Spirit an
         long faea.
         12 Bikos hem nao hemi garem paoa fo jajem evriwan. Hemi olsem wanfala wakaman wea hemi
         klinim olketa frut blong wit, mekem olketa stap deferen from skin blong olketa. Bae
         hemi tekem olketa gudfala frut ya an putum olketa insaet long haos blong hem. Bat
         olketa skin blong wit ya bae hemi bonem long faea wea hemi no save dae.”
         13 Nao long taem ya, Jisas hemi lusim Galili an hemi wakabaot kam long Jodan, mekem
         Jon hemi baptaesim hem.
         14 Bat Jon hemi wande fo stopem Jisas from diswan, so hemi sei, “!Ei! Hemi fitim fo
         yu nao yu baptaesim mi ya. ?Waswe nao yu askem mi fo baptaesim yu?”
         15 Nao Jisas hemi ansarem Jon olsem, “Yu letem kam fo hapen olsem nao, mekem yumi duim
         wanem God hemi laekem.” So Jon hemi wanmaen wetem Jisas fo baptaesim hem nao.
         16 Taem Jisas hemi baptaes finis nomoa, hemi kam stanap long saet wata moa. An long
         semtaem nomoa, skae hemi open nao an hemi lukim dat Spirit blong God hemi kamdaon
         long Jisas olsem wanfala kurukuru an hemi kam sidaon ant ap long hem.
         17 An long semtaem tu, toktok hemi kamdaon long heven wea hemi sei, “Hem ya nao barava
         San blong mi wea mi lavem tumas, an mi hapi tumas long hem.”

1 Bihaen moa, Spirit blong God hemi lidim Jisas fo go insaet long wanfala drae eria
         nao, fo letem Seitan hemi traem Jisas.
         2 Jisas hemi stop fo no kaikai fo fotifala de an fotifala naet, an bihaen ya, hemi
         hanggre fogud nao.
         3 Long taem ya nomoa, Seitan hemi kam fo traem Jisas, an hemi tok olsem, “Sapos hemi
         tru wea yu San Blong God, yu talem go long olketa ston ya fo sens go olsem bred nao.”
         4 Bat Jisas hemi ansarem Seitan olsem, “Buktambu hemi sei, ‘Man hemi no save laef long
         kaikai seleva nomoa. Bat evri toktok blong God nao, man hemi save laef long hem.’”
         5 Nao Seitan hemi tekem Jisas go moa long Jerusalem. An hemi mekem hem fo stanap long
         wanfala ples wea hemi hae tumas antap long disfala Tambuhaos.
         6 An Seitan hemi sei, “Sapos hemi tru wea yu San Blong God, yu jam go long daon. Bikos
         Buktambu hemi sei olsem, ‘God bae hemi talem go long olketa enjel blong hem, fo olketa
         mas karim yu go wetem han blong olketa, mekem yu no bangam lek blong yu long olketa
         ston ya.’”
         7 Bat Jisas hemi sei moa, “Buktambu hemi sei tu, ‘Yufala mas no traem God Masta blong
         yufala.’”
         8 Bihaen, Seitan hemi lidim Jisas moa fo go antap long wanfala maonten wea hemi hae
         tumas. An Seitan hemi som hem evri kantri long disfala wol, an hemi som hem tu enikaen
         samting wea i barava lukgud tumas wea olketa kantri ya i garem.
         9 An Seitan hemi sei long Jisas, “Sapos yu nildaon fo mekhae long mi distaem, oraet,
         evrisamting wea yu lukim go ya, bae mi givim go long yu nao.”
         10 Long taem ya, Jisas hemi tok olsem moa, “!Seitan, yu giraot! Buktambu hemi sei, ‘Yufala
         mas mekhae long God Masta blong yufala an hem nomoa yufala mas wosipim hem.’”
         11 So distaem nomoa, Seitan hemi goawe from Jisas nao. An long semtaem ya tu, olketa
         enjel olketa kam long Jisas fo helpem hem.
         12 Nao taem Jisas hemi herem dat olketa putum Jon Baptaes insaet long prisin nomoa,
         hemi gobaek long provins long Galili nao.
         13 Long taem ya, Jisas hemi no stap long taon long Nasaret moa, bat hemi go stap long
         taon long Kapaneam wea hemi kolsap long leik long Galili. Long bifoa kam, disfala
         eria hemi lan wea olketa givim long traeb blong Sebulun an Naftali.
         14 Jisas hemi go stap long ples ya, mekem toktok wea profet Aesaea hemi talemaot bifoa
         hemi kamtru, wea hemi sei,
         15 “Lan blong Sebulun an Naftali, long rod wea hemi go kasem si, long narasaet go long
         Jodan, hem nao Galili wea plande long olketa pipol hu i no Jiu olketa stap long hem.
         16 Olketa pipol ya wea olketa stap long tudak, olketa lukim wanfala bikfala laet. An
         olketa hu i stap andanit paoa blong dae, disfala laet hemi saen go long olketa.”
         17 Taem Jisas hemi go stap long Kapaneam hemi stat fo talemaot toktok blong God long
         olketa pipol nao, wea hemi sei, “Yufala evriwan mas lusim olketa ravis wei blong yufala,
         bikos kingdom long Heven hemi kolsap kam nao.”
         18 Taem Jisas hemi wakabaot go long saet long leik long Galili, hemi lukim tufala brata
         wea waka blong tufala nao fo fising. Wanfala hemi Saemon wea mektu nem blong hem nao
         hemi Pita, an narawan hemi brata blong hem, Andru. Tufala go-gohed fo fising wetem
         net long leik ya.
         19 Nao Jisas hemi sei long tufala, “Yutufala kam falom mi. Mi nao bae mi som yutufala
         hao fo fising fo kasem pipol.”
         20 So long semtaem nomoa, tufala lusim olketa net blong tufala, an tufala go wetem Jisas
         nao.
         21 Taem Jisas hemi wakabaot go, hemi lukim nara tufala brata moa. Tufala ya nao Jemes
         an Jon, tufala san blong Sebedi. Tufala brata ya wetem dadi blong tufala, olketa stap
         nomoa insaet long bot, an olketa go-gohed fo mekem gudbaek moa net blong olketa. Nao
         Jisas hemi kolem tufala brata ya fo kam falom hem tu.
         22 So long semtaem nomoa, tufala lusim dadi blong tufala insaet long disfala bot ya,
         an tufala go wetem Jisas nao.
         23 Jisas hemi goraon long evri ples insaet long provins long Galili, an hemi gohed fo
         tis insaet long olketa preahaos blong olketa. An hemi gohed fo talemaot Gudnius abaotem
         kingdom long Heven. An evri pipol wea olketa garem enikaen siknis an olketa wea bodi
         blong olketa hemi wik tumas, Jisas hemi mekem olketa gudbaek moa.
         24 Nao nius abaotem Jisas hemi go kasem evri ples insaet long provins long Siria ya.
         So olketa tekem kam plande pipol wea olketa garem enikaen sik long bodi blong olketa.
         Samfala, bodi blong olketa hemi filsoa tumas, an samfala, olketa devol hemi stap long
         olketa. Samfala, olketa garem sik wea hemi mekem olketa save foldaon an hafded, an
         samfala, bodi blong olketa hemi no save muv. An Jisas hemi mekem evriwan long olketa
         ya fo gudbaek moa.
         25 An long taem ya, plande pipol nao olketa go-go wetem Jisas. Samfala long olketa i
         kam from provins long Galili, an samfala from provins long Dekapolis, an samfala from
         provins long Jiudia an Jerusalem, an samfala moa from narasaet go long Jodan.
         
            

         
      
   
      
         5
1 Taem Jisas hemi lukim dat plande pipol olketa falom hem, hemi go antap lelebet long
         wanfala hil nao. An taem hemi sidaon fo tis, olketa disaepol blong hem olketa kam
         hipap raonem hem tu.
         2 An Jisas hemi stat fo tisim olketa olsem,
         3 “Olketa hu i luksave dat olketa i pua long ae blong God, olketa save hapi ya, bikos
         olketa stap finis insaet long kingdom long Heven.
         4 Olketa hu i sore tumas, olketa save hapi ya, bikos bae God hemi mekem olketa fo no
         sore moa.
         5 Olketa hu i mekem olketa seleva fo lou, olketa save hapi ya, bikos bae olketa garem
         evri gud samting wea God hemi promis fo givim.
         6 Olketa hu i laekem tumas fo duim wanem God hemi laekem, olketa save hapi ya, bikos
         God bae hemi helpem olketa fo duim diswan.
         7 Olketa hu i sore an kaen long nara man, olketa save hapi ya, bikos God bae hemi sore
         an kaen long olketa.
         8 Olketa hu i garem stretfala tingting, olketa save hapi ya, bikos bae olketa go lukim
         God.
         9 Olketa hu i save mekem olketa enemi fo frenbaek moa, olketa save hapi ya, bikos bae
         God hemi sei olketa nao i pikinini blong hem.
         10 Olketa wea pipol meksave long olketa bikos olketa duim wanem God hemi laekem, olketa
         save hapi ya, bikos olketa stap insaet long kingdom long Heven.
         11 An yufala ya, bae olketa pipol olketa tokspoelem yufala an bae olketa meksave long
         yufala an bae olketa laea abaotem yufala long enikaen ravis samting. Bae olketa duim
         diswan bikos yufala i blong mi, bat nomata olsem, bae yufala save hapi ya.
         12 Hem nao ya, yufala mas barava hapi fogud, bikos God bae hemi letem yufala joenem
         kingdom blong heven. Yufala ya, yufala wankaen wetem olketa profet blong God long
         bifoa kam, bikos olketa pipol i meksave long olketa olsem tu ya.
         13 “Yufala nao, yufala olsem solt fo olketa pipol long disfala wol. Bat yufala save,
         sapos solt hemi lusim strong blong hem, bae yu no save mekem hem fo gudbaek moa. An
         sapos hemi olsem, bae hemi no fit fo yusim fo enisamting nao ya. So bae olketa torowem
         nomoa long rod, an bae olketa pipol i step antap long hem.
         14 “Yufala nao, yufala olsem laet fo olketa pipol long disfala wol. Wanfala taon wea
         hemi stap antap long hil, hemi no save haed from pipol fo lukim ya.
         15 An taem man hemi laetem kam wanfala lam, hemi no save haedem andanit long baket.
         Nomoa. Hemi mas putum antap long ples blong hem nao, mekem hemi saen go long evriwan
         insaet long haos.
         16 Long sem wei tu, laet blong yufala hemi mas saen go long olketa pipol, mekem olketa
         luksave long olketa gudfala samting wea yufala duim, an mekem olketa mekhae long Dadi
         blong yufala long heven.”
         17 An Jisas hemi sei moa, “Nogud yufala tingse mi kam fo finisim Lo blong Mosis an toktok
         blong olketa profet. Mi no kam fo finisim olketa ya, bat mi kam fo barava mekem olketa
         kamtru.
         18 An mi talem yufala tru samting nao, bae no eni lelebet samting insaet long Lo hemi
         save lus ya. Bae Lo hemi stap nomoa, go-go kasem taem wea wol an skae bae i finis
         an evrisamting i kasem barava en blong hem.
         19 So nomata eni smolfala toktok insaet long Lo ya, sapos eniwan hemi brekem an hemi
         tisim nara man fo duim semsamting, bae man ya hemi barava lou tumas insaet long kingdom
         long Heven. Bat man hu hemi falom evrisamting wea Lo ya hemi talem an hemi tisim moa
         long olketa nara pipol fo duim semsamting, bae man ya hemi hae tumas insaet long kingdom
         long Heven.
         20 Mi talem long yufala, yufala mas barava duim wanem God hemi laekem, winim olketa
         tisa blong Lo an olketa Farasi ya. Sapos nomoa, bae yufala nating fit fo go insaet
         long kingdom long Heven.”
         21 An Jisa s hemi sei moa, “Yufala herem finis disfala tising wea hemi kam fastaem long
         olketa olo blong yumi, wea hemi sei, ‘Yu mas no kilim eniwan dae. Sapos eniwan hemi
         kilim man dae, bae olketa tekem hem go long kot mekem olketa panisim hem.’
         22 Bat mi ya, mi talem long yufala, sapos eniwan hemi kros long brata blong hem, bae
         olketa tekem hem go long kot mekem olketa panisim hem. An sapos eniwan hemi tokspoelem
         brata blong hem, bae olketa tekem hem go long Kansol mekem olketa panisim hem. An
         sapos eniwan hemi suea nogud long brata blong hem, bae hemi mas go long faea long
         hel.
         23 So sapos yu tekem kam sakrifaes blong yu long olta fo givim go long God, an yu tingim
         wanfala rong samting wea yu bin duim long brata blong yu,
         24 oraet, yu mas letem sakrifaes ya stap fastaem, an yu mas go fo stretem disfala rong
         samting wetem brata blong yu ya. Bihaen diswan, oraet, yu save kam an givim sakrifaes
         blong yu long God nao.
         25 “An sapos eniwan hemi wande fo tekem yu go long kot fo eni rong samting yu bin duim,
         oraet, yu mas stretem disfala trabol wetem hem, taem yutufala no kasem kot yet. Nogud
         hemi tekem yu go long frant blong jaj, an jaj hemi givim yu go long han blong olketa
         pulis, an olketa pulis i putum yu insaet long prisin nao.
         26 An mi talem yu tru samting nao, sapos olsem, bae yu no save goaot from prisin nao,
         go-go kasem taem wea yu givim las seleni wea hemi stap fo finisim faen blong yu.”
         27 An Jisas hemi gohed fo toktok moa olsem, “Yufala herem finis tu tising wea hemi sei,
         ‘Yu mas no brekem lo blong marit.’
         28 Bat mi ya, mi talem long yufala, nomata man hemi lukluk go long woman nomoa wea tingting
         blong hem hemi laek fo slip wetem hem, hemi olsem hemi brekem lo blong marit nao ya.
         29 Sapos ae blong yu hemi mekem yu fo sin, yu mas tekemaot an yu torowem go nomoa. Moabeta
         sapos yu lusim nomoa smolfala pat long bodi, bat olketa no torowem bodi blong yu go
         long hel ya.
         30 An sapos han blong yu hemi mekem yu fo sin, yu mas katemaot an torowem go nomoa.
         Moabeta sapos yu lusim smolfala pat long bodi nomoa, bat bodi blong yu hemi no go
         long hel.
         31 “Yufala herem finis tu tising wea hemi sei, ‘Eni man hu hemi laek fo lusim waef blong
         hem, hemi mas givim pepa blong divos long waef blong hem fastaem, an bihaen nao hemi
         save lusim hem.’
         32 Bat mi ya, mi talem long yufala, sapos eni man hemi lusim waef blong hem bat woman
         ya hemi no durong nomoa wetem eniwan, bae disfala man nao hemi mekem woman ya fo brekem
         lo blong marit taem hemi maritim nara man moa. An disfala man hu hemi maritim moa
         woman ya, hemi brekem lo blong marit tu ya.”
         33 An Jisas hemi sei moa, “Yufala herem finis tu tising wea hemi kam fastaem long olketa
         olo blong yumi wea hemi sei, ‘Yu no mekem eni laea promis. An sapos yu suea long enisamting
         taem yu mekem promis, oraet, yu mas barava falom disfala promis nao long ae blong
         Masta.’
         34 Bat mi ya, mi talem long yufala, taem yufala mekem promis, yufala mas no suea long
         enisamting. Yufala mas no suea long heven, bikos heven hemi ples blong God hu hemi
         King.
         35 Yufala mas no suea long wol tu, bikos disfala wol hemi ples wea God hemi rul ovarem
         ya. An yufala mas no suea long Jerusalem tu, bikos hemi taon blong God hu hemi bikfala
         King.
         36 An taem yufala mekem promis, yufala mas no suea long hed blong yufala seleva tu,
         bikos yufala no save fo mekem wanfala hea blong yufala fo kamap waetfala o blakfala
         moa.
         37 So taem yufala mekem promis, yufala mas talem nomoa ‘Ya, bae mi duim,’ o yufala mas
         talem ‘Nomoa, bae mi no duim.’ Sapos yufala yusim nem blong narasamting moa, oraet,
         diskaen hemi kam from Seitan nao ya.”
         38 An Jisas hemi sei moa, “Yufala herem finis tu tising wea hemi sei, ‘Man hu hemi spoelem
         wanfala ae blong nara man, bae olketa mas spoelem wanfala ae blong hem tu. An man
         hu hemi brekem wanfala tit blong nara man, bae olketa mas brekem wanfala tit blong
         hem tu.’
         39 Bat mi ya, mi talem long yufala, yufala mas no sensimbaek wanem nara man hemi duim
         nogud long yufala. Sapos eniwan hemi hitim yu long raetsaet long fes, yu tanem go
         narasaet fo hemi hitim moa.
         40 An sapos eniwan hemi laek fo tekem yu go long kot fo tekem sote blong yu, yu givim
         longfala kaleko blong yu long hem tu.
         41 An sapos eni soldia hemi fosim yu fo karim olketa samting blong hem fo go wanfala
         kilomita, yu karim olketa samting ya fo go nara kilomita moa.
         42 An sapos eniwan hemi askem yu fo enisamting, yu givim long hem. An sapos eniwan hemi
         wande fo tekem enisamting from yu fo yusim lelebet taem, yu letem fo hem.”
         43 Jisas hemi sei moa, “Yufala herem finis tu tising wea hemi sei, ‘Yu mas lavem olketa
         fren blong yu, bat yu mas heitem olketa enemi blong yu.’
         44 Bat mi ya, mi talem long yufala, yufala mas lavem tu olketa enemi blong yufala, an
         yufala mas prea fo olketa hu i meksave long yufala.
         45 Sapos yufala duim olsem, bae yufala kamap olketa pikinini blong Dadi blong yufala
         long heven nao ya. Yufala lukim, God hemi mekem san long skae fo saen antap long olketa
         gud pipol an long olketa pipol wea olketa garem sin tu. An hemi mekem ren fo kamdaon
         long olketa stretfala pipol an long olketa wea olketa no stretfala tu.
         46 ?So sapos yufala lavem nomoa olketa hu i lavem yufala tu, waswe, yufala tingse God
         bae hemi blesim yufala ya? Nomata olketa man fo tekem taks, olketa save duim diswan
         tu ya.
         47 An sapos olketa fren blong yufala nomoa yufala save halo long olketa, hemi samting
         nating nomoa ya. Nomata olketa hu i no Jiu, olketa save duim olsem tu ya.
         48 Bat yufala ya, yufala mas barava gudfala tumas olsem Dadi blong yufala long heven
         hemi barava gudfala tumas.”

1 Jisas hemi sei moa, “Yufala mas lukaot, nogud yufala duim olketa gudfala samting
         nomoa bikos yufala laekem olketa pipol fo lukim. Sapos yufala duim olsem, Dadi blong
         yufala long heven bae hemi no givim gudfala samting long yufala ya.
         2 “So taem yu givim enisamting fo helpem wanfala man, yu mas no trae fo somaot long
         evriwan, olsem olketa pipol hu i save laea tumas olketa save duim long olketa preahaos
         an long olketa bikrod long midol long taon. Olketa duim olsem fo mekem olketa pipol
         tinghae long olketa nomoa. Mi talem yufala tru samting nao, olketa tekem blesing blong
         olketa finis nao ya.
         3 Bat yu ya, taem yu givim enisamting fo helpem eniwan, yu mas duim long wei wea nomata
         fren blong yu, hemi no save long hem.
         4 Sapos olsem, yu seleva nomoa yu save long wanem yu givim. An Dadi blong yu nomoa
         hemi lukim, an bae hem nao hemi givim gudfala samting long yu.”
         5 An Jisas hemi sei moa, “Taem yufala prea, yufala mas no duim olsem olketa pipol hu
         i save laea tumas, wea olketa laekem tumas fo go stanap long preahaos an long olketa
         bikrod long midol long taon, taem olketa prea. Olketa duim olsem fo mekem olketa pipol
         save lukim olketa nomoa ya. Mi talem yufala tru samting nao, olketa tekem blesing
         blong olketa finis ya.
         6 Bat yu ya, taem yu prea, yu mas go insaet long rum long haos blong yu an yu mas satem
         doa, an yu save prea long Dadi blong yu wea no eniwan save lukim. An hem nomoa hemi
         lukim yu, an bae hem nao hemi givim gudfala samting long yu.
         7 “An taem yufala prea, yufala mas no prea olsem olketa wea olketa no biliv long God,
         wea olketa go-gohed fo talem enikaen toktok nating nomoa. Olketa tingse sapos olketa
         talemaot plande toktok, hem nao bae hemi mekem God fo herem olketa.
         8 Yufala mas no falom wei blong olketa, bikos Dadi blong yufala hemi save finis wanem
         yufala laekem, nomata yufala no askem hem yet.
         9 So taem yufala prea, yufala mas prea olsem, ‘Dadi blong mifala long heven, nem blong
         yu nao hemi mas stap bikfala.
         10 Yu mekem kingdom blong yu fo kam. Yu mekem wanem yu laekem nomoa fo hapen long disfala
         wol, olsem wea hemi hapen long heven.
         11 Yu givim kam kaikai wea hemi fitim mifala fo tude.
         12 Yu fogivim mifala long olketa ravis samting wea mifala duim, olsem mifala tu fogivim
         olketa hu i duim olketa ravis samting long mifala.
         13 Yu no letem enikaen samting kam fo traem mifala, bat yu sevem mifala from paoa blong
         Seitan.
         14 “Nao sapos yufala fogivim olketa pipol hu i duim olketa ravis samting long yufala,
         bae Dadi blong yufala long heven hemi fogivim yufala tu.
         15 Bat sapos yufala no fogivim olketa nara pipol, bae Dadi blong yufala hemi nating
         save fogivim yufala long olketa ravis samting wea yufala duim.”
         16 An Jisas hemi sei moa, “Taem yufala stop fo no kaikai, yufala mas no duim olsem olketa
         pipol hu i save laea tumas, wea olketa save mekem fes blong olketa fo luk sore taem
         olketa stop fo no kaikai. Olketa duim olsem fo mekem olketa pipol i save lukim nomoa
         ya. Bat mi talem yufala tru samting nao, olketa tekem blesing blong olketa finis taem
         olketa pipol i tinghae long olketa ya.
         17 Bat yu ya, taem yu stop fo no kaikai, yu mas wasim fes blong yu an stretem hea blong
         yu,
         18 mekem no eniwan hemi luksave dat yu stop fo no kaikai. Bat Dadi blong yu wea no eniwan
         save lukim, hem nomoa hemi lukim an bae hem nao hemi givim gudfala samting long yu.”
         19 An Jisas hemi sei moa, “Yufala mas no hipimap olketa risis blong yufala long disfala
         wol. Bikos olketa kokoros an rasta i save spoelem nomoa, an olketa man fo stil olketa
         save brekem haos fo stilim risis ya tu.
         20 Bat yufala mas hipimap olketa risis blong yufala long heven, wea no eni kokoros an
         no eni rasta save spoelem. An long heven, no eni man fo stil save brekem haos fo stilim
         olketa risis ya tu.
         21 Bikos ples wea risis blong yu hemi stap long hem, long ples ya nao tingting blong
         yu hemi stap long hem tu.
         22 “Ae blong yu nao hemi mekem bodi blong yu fo garem laet. So sapos ae blong yu hemi
         gud, bae bodi blong yu hemi laet tu ya.
         23 Bat sapos ae blong yu hemi nogud, bae bodi blong yu hemi tudak tu. So sapos no eni
         laet hemi stap long yu bat hemi tudak nomoa, bae yu barava tudak nao ya.”
         24 An Jisas hemi sei moa, “No eniwan hemi save waka fo tufala deferen masta. Bae hemi
         laekem wanfala, an bae hemi no laekem narawan ya. An bae hemi tinghae long wanfala,
         an bae hemi no tinghae long narawan ya nao. So yu no save tinghae long God an long
         risis blong wol tu, olsem tufala masta blong yu.
         25 “Hem nao mi talem long yufala, yufala mas no wari abaotem wanem nao bae yufala kaikaim
         an dringim fo mekem yufala stap laef. An yufala mas no wari tu abaotem wanem nao bae
         yufala werem long bodi. Bikos laef nao hemi bikfala samting moa winim kaikai, an bodi
         nao hemi bikfala samting moa winim kaleko wea yufala werem ya.
         26 Yufala tingting fastaem long olketa bed wea olketa flae olobaot ya. Olketa nating
         wari fo wakem eni gaden o fo tekem kaikai kam from gaden fo hipimap long eni haos
         tu. Bat nomata olsem, Dadi blong yufala long heven, hemi fidim olketa bed ya. Bat
         yufala ya, yufala nao bik samting long ae blong God winim olketa bed ya.
         27 An nomata yufala wari tumas long laef blong yufala, yufala no save mekem laef blong
         yufala fo stap lelebet longtaem go moa.
         28 “An yufala mas no wari abaotem kaleko fo werem. Yufala tingting gud fastaem long
         olketa flaoa wea olketa grou olobaot ya. Olketa no duim eni waka an olketa no mekem
         eni kaleko.
         29 Bat mi talem long yufala, olketa flaoa ya i barava lukgud tumas winim King Solomon,
         hu hemi ris tumas an werem enikaen barava spesol kaleko blong hem.
         30 Nao olketa flaoa olobaot ya, olketa save stap fo lelebet taem nomoa, an bihaen ya,
         olketa pipol save torowem olketa go long faea. Bat nomata olsem, God hemi givim samting
         wea hemi lukgud tumas fo olketa werem. ?Bat yufala tingse bae God hemi no save givim
         kaleko long yufala? Biliv blong yufala hemi smolfala tumas ya.
         31 “Yufala mas no wari an sei, ‘?Wanem nao bae yumi kaikaim an dringim, an wanem nao
         bae yumi werem?’
         32 Olketa hu i no biliv long God nao, olketa save wari oltaem abaotem olketa samting
         olsem. Bat yufala ya, Dadi blong yufala long heven, hemi save finis wea yufala laekem
         olketa samting ya.
         33 Bat fas samting yufala mas duim, yufala mas aftarem kingdom blong God, an yufala
         mas tingim tu fo duim wanem hemi laekem. Sapos olsem, God nao bae hemi givim kam olketa
         narasamting ya long yufala.
         34 So yufala mas no wari abaotem wanem bae hemi hapen tumoro. Letem go fo tumoro nao.
         Evri de hemi garem olketa wari wea hemi naf fo hem seleva.”

1 An Jisas hemi sei moa, “Yufala mas no jajem nara man, nogud bae God hemi jajem yufala
         tu,
         2 bikos wei wea yufala jajem nara man, bae God hemi jajem yufala long hem tu ya. An
         watkaen lo yufala yusim fo jajem nara man, bae God hemi yusim diswan tu fo jajem yufala
         long hem.
         3 “?Waswe nao yu lukim wanfala smol pisgraon wea hemi stap long ae blong brata blong
         yu, bat yu ya, yu nating filim nomoa bikfala pisgraon wea hemi stap long ae blong
         yu seleva?
         4 An hao nao yu save talem olsem long brata blong yu, ‘Ei, letem mi tekemaot disfala
         smol pisgraon from ae blong yu ya.’ Bat yu ya, disfala bikfala pisgraon nao hemi stap
         long ae blong yu seleva.
         5 !Yu man fo laea tumas ya! Yu mas aotem bikfala pisgraon ya from ae blong yu seleva
         fastaem. An bihaen, bae yu save lukluk gud nao, an yu save aotem moa smolfala pisgraon
         ya wea hemi kasem ae blong brata blong yu.
         6 “Yufala mas no tekem olketa samting wea hemi tambu an givim go long olketa dog nomoa,
         bikos bae olketa tane kam long yufala an spoelem yufala. An yufala no torowem enisamting
         wea hemi gudfala tumas long olketa pikpik, bikos bae olketa step antap long olketa
         samting ya nomoa.”
         7 Nao Jisas hemi sei moa, “Yufala mas askem God fo olketa samting, an bae hemi givim
         long yufala. An yufala mas kam long God fo lukaotem olketa samting, an bae yufala
         save faendem. An yufala mas kam noknok long doa blong God, an bae hemi openem fo yufala.
         8 Bikos eniwan hu hemi askem God fo enisamting, bae God hemi givim long hem, an eniwan
         hu hemi kam long God fo lukaotem enisamting, bae hemi save faendem, an eniwan hu hemi
         noknok long doa blong God, bae God hemi openem doa fo hem.
         9 “?Waswe, sapos san blong yu hemi askem yu fo bred, bae yu givim hem wanfala ston
         nomoa?
         10 ?O sapos hemi askem yu fo fis, bae yu givim hem wanfala snek nomoa?
         11 Nomata yufala nogud olsem wanem, yufala save givim olketa gudfala samting long olketa
         pikinini blong yufala. So Dadi blong yufala long heven wea hemi gud tumas winim evriwan,
         bae hemi givim plande gudfala samting long eniwan hu hemi askem hem.
         12 “Wanem yufala laekem olketa nara pipol fo duim long yufala, hem tu yufala mas duim
         long olketa. Diswan nao hemi mining blong Lo blong Mosis an tising blong olketa profet.
         13 “Yufala mas go insaet long disfala smolfala geit, bikos geit wea hemi bikfala tumas
         an rod wea hemi isi tumas fo go long hem, hem nao hemi go kasem long hel an plande
         pipol nao olketa go-go falom.
         14 Bat geit wea hemi smolfala nomoa an rod wea hemi had fo go long hem, hem nao hemi
         go kasem tru laef an hemi no plande pipol nao wea olketa faendem.”
         15 An Jisas hemi sei moa, “Yufala mas lukaot long olketa laea profet. Long aotsaet,
         olketa luk olsem gudfala sipsip, bat long insaet long tingting blong olketa, olketa
         barava olsem wael dog nomoa.
         16 Bat bae yufala save luksave long olketa ya, long olketa samting wea olketa duim.
         Bikos yumi no save faendem frut blong grep tri o frut blong fig tri long olketa ravis
         tri olobaot.
         17 Gudfala tri hemi garem gudfala frut ya, bat ravis tri hemi garem ravis frut nomoa.
         18 Gudfala tri hemi no save garem ravis frut, an ravis tri hemi no save garem gudfala
         frut.
         19 An evri tri wea hemi no garem gudfala frut, olketa mas katemdaon an torowem go insaet
         long faea.
         20 So hem nao ya, bae yufala luksave long olketa laea profet ya long wanem olketa duim.
         21 “Olketa hu i sei long mi, ‘Yu Masta blong mi’, bae i no evriwan long olketa nao wea
         olketa save go insaet long kingdom long Heven. Bat man hu hemi duim wanem Dadi blong
         mi long heven hemi laekem, hem nao bae hemi save go insaet long laef ya.
         22 An long Lasde, plande pipol bae olketa sei long mi, ‘Oo Masta, mifala bin talemaot
         toktok blong God long nem blong yu. An mifala bin raosim olketa devol long nem blong
         yu. An mifala bin mekem plande mirakol long nem blong yu tu.’
         23 Bat long taem ya, bae mi talem klia long olketa olsem, ‘Yufala ya, mi no save long
         yufala ya. !Yufala giraot, bikos wei blong yufala hemi ravis tumas ya!’”
         24 Jisas hemi sei moa, “Eniwan hu hemi herem toktok blong mi an hemi duim wanem mi talem,
         hemi olsem wanfala man hu hemi garem gudfala tingting. Taem hemi wakem haos blong
         hem, hemi mekem faondesin wea hemi stanap strong antap long bikfala ston insaet long
         graon.
         25 So nomata ren hemi kakamdaon an bikfala wata hemi ran kam an win hemi go-gohed fo
         blou strong go long haos ya, haos ya hemi no save foldaon. Bikos hemi stap strong
         antap long bikfala ston insaet long graon.
         26 Bat eniwan hu hemi herem toktok blong mi an hemi nating duim wanem mi talem, hemi
         olsem wanfala man hu hemi nating garem eni gudfala tingting. Taem hemi wakem haos
         blong hem, hemi stanemap haos antap long sanbis nomoa.
         27 So taem ren hemi ka-kamdaon an bikfala wata hemi ran kam an win hemi go-gohed fo
         blou strong go long haos ya, haos ya hemi foldaon an hemi brek finis nao.”
         28 Taem Jisas hemi finisim olketa toktok blong hem, olketa pipol ya olketa sapraes fogud
         long tising blong hem,
         29 bikos wei wea hemi tok ya hemi somaot klia dat hemi garem paoa. Toktok blong hem
         ya, hemi barava no olsem tising blong olketa tisa blong Lo.

1 Taem Jisas hemi kamdaon from antap long hil ya, plande pipol nao olketa go-go wetem
         hem.
         2 Nao wanfala man hu hemi garem ravis sik blong skin, hemi kam an hemi nildaon long
         frant blong Jisas nao an hemi sei, “Plis bikman, sapos yu wiling, yu save mekem mi
         gudbaek moa.”
         3 So Jisas hemi tasim bodi blong man ya an hemi sei, “Ya, mi wiling. !Yu gudbaek nao!”
         Semtaem nomoa, disfala ravis sik blong skin ya, hemi finis from hem nao.
         4 An Jisas hemi tok olsem long man ya, “Yu no stori abaotem diswan long eniwan. Bat
         yu mas go an letem prist fo lukluk long bodi blong yu fastaem. An bihaen, yu mas go
         an mekem sakrifaes olsem Mosis hemi bin talem, mekem olketa save dat yu gudbaek finis
         nao.”
         5 Taem Jisas hemi go insaet long Kapaneam, wanfala bikman blong ami blong Rom, hemi
         kam mitim Jisas nao. An hemi askem hem olsem,
         6 “Bikman, wanfala long olketa wakaman blong mi hemi sik an hemi leidaon nomoa long
         bed, an hemi no save fo muvum bodi blong hem an hemi barava filpein tumas.”
         7 Nao Jisas hemi sei, “Bae mi kam long haos blong yu fo mekem hem gudbaek moa.”
         8 Bat disfala bikman ya, hemi sei moa long Jisas, “Oo bikman, mi nating fitim nomoa
         fo yu kam insaet long haos blong mi. Bat sapos yu talem kam toktok nomoa, bae wakaman
         blong mi hemi gudbaek moa ya.
         9 Mi tu mi stap andanit long paoa blong olketa bikman. An mi garem olketa soldia hu
         i stap andanit paoa blong mi tu. Taem mi sei long wanfala soldia, ‘!Yu go longwe!’
         bae hemi go nao ya. An taem mi sei long narafala soldia, ‘!Yu kam long hia!’ bae hemi
         kam nao. O taem mi sei long wakaman blong mi, ‘!Yu duim disfala waka!’ bae hemi duim
         nao.”
         10 Taem Jisas hemi herem diswan ya, hemi sapraes fogud long man ya. Nao Jisas hemi tane
         go long olketa pipol hu olketa go bihaen long hem an hemi sei, “!Maewat! Mi talem
         yufala tru samting nao, mi nating lukim yet eniwan long Israel hu hemi save biliv
         long paoa blong mi olsem disfala man ya.
         11 Mi talem long yufala, insaet long kingdom long Heven, bae plande pipol hu i kam from
         olketa nara ples long wol, bae olketa kaikai tugeta wetem Ebraham an Aesak an Jekob.
         12 Bat olketa pipol hu God hemi siusim olketa fastaem fo stap insaet long kingdom long
         Heven, bae hemi raosim olketa fo go aotsaet moa, go kasem ples wea hemi dak tumas.
         An long ples ya nao, bae olketa go-gohed fo krae nomoa an sore bikfala.”
         13 Nao Jisas hemi tane go moa long disfala bikman ya, an hemi sei long hem, “Yu gobaek
         nao. Disfala samting wea yu bilivim ya, bae hemi hapen.” An long semtaem nomoa, disfala
         wakaman blong hem ya hemi gudbaek nao.
         14 Taem Jisas hemi go kasem haos blong Pita, hemi lukim mami-inlo blong Pita wea hemi
         leidaon long bed bikos hemi sik tumas long fiva.
         15 So Jisas hemi go tasim han blong hem, an disfala fiva hemi finis from hem nao. An
         woman ya hemi stanap nomoa, an hemi redim kaikai fo Jisas nao.
         16 Taem hemi kasem ivining, olketa tekem kam plande pipol wea devol hemi stap long olketa.
         An Jisas hemi toktok long olketa devol an hemi raosim olketa fo goaot from olketa
         pipol. An hemi mekem olketa pipol hu i sik fo olketa gudbaek moa.
         17 Long taem ya, toktok wea God hemi mekem profet Aesaea fo talemaot kam bifoa, hemi
         kamtru nao, wea hemi sei, “Disfala man hemi tekem go olketa sik wea olketa save mekem
         yumi fo wik tumas. Ya, hemi finisim olketa enikaen sik blong yumi.”
         18 Taem Jisas hemi lukim plande pipol wea olketa hipap kam raonem hem, hemi talem long
         olketa disaepol blong hem fo katkros go long narasaet long leik ya.
         19 Nao wanfala tisa blong Lo hemi kam stret long Jisas an hemi sei, “Tisa, mi bae mi
         falom yu go long eni ples nomoa wea bae yu go long hem.”
         20 Bat Jisas hemi sei long hem, “Olketa wael animol olketa garem ples blong olketa seleva
         fo slip, an olketa bed tu olketa garem ples blong olketa seleva. Bat mi San Blong
         Man, mi no garem eni ples fo slip long hem.”
         21 Bihaen, nara man moa hu hemi falom Jisas, hemi tok olsem, “Masta, yu letem mi fastaem
         fo gobaek fo berem dadi blong mi.”
         22 Bat Jisas hemi sei long hem, “Yu falom mi distaem nao. Letem olketa pipol hu i dae
         finis fo berem olketa seleva nomoa.”
         23 Jisas hemi go insaet long bot, an olketa disaepol blong hem olketa go wetem hem tu.
         24 Taem olketa go farawe lelebet nomoa insaet long leik ya, bikfala win hemi kasem olketa.
         An olketa wev barava go-gohed fo kam insaet long bot ya nao. Bat Jisas hemi slip nomoa
         insaet long bot ya.
         25 Nao olketa disaepol olketa wekapem hem an olketa sei, “!Masta, sevem mifala! !Yumi
         kolsap dae nao ya!”
         26 Bat long taem ya, Jisas hemi sei long olketa, “?Waswe nao yufala fraet tumas olsem?
         Biliv blong yufala hemi smolfala tumas ya.” Bihaen, hemi stanap an hemi tokstrong
         long win an olketa wev ya fo stap kuaet. So long taem ya nomoa, ples ya hemi barava
         kuaet fogud nao.
         27 Nao olketa sapraes tumas,an olketa sei, “?Maewat, watkaen man nao ya? !Nomata win
         an olketa wev, olketa save obeim toktok blong hem nomoa!”
         28 Taem olketa go kasem narasaet long leik insaet long eria long Gadara, Jisas hemi
         mitim tufala man wea samfala devol i stap long tufala. Tufala man ya, tufala stap
         kam insaet long olketa kev wea olketa putum bodi blong man dae long hem. An tufala
         save faetem olketa pipol, so no eniwan hemi save go long disfala eria ya nao.
         29 Nao tufala man ya i singaot kam olsem, “!Ei San Blong God! ?Bae yu waswe long mifala
         ya? ?Waswe, yu kam fo panisim mifala bifoa hemi kasem barava taem blong hem?”
         30 Nao long wanfala ples kolsap, plande pikpik nao olketa go-gohed fo kaikai long hem.
         31 So olketa devol ya i krae olsem long Jisas nao, “Plis, sapos yu raosim mifala fo
         goaot, yu sendem mifala fo go insaet long olketa pikpik ya.”
         32 An Jisas hemi tok olsem long olketa devol ya, “!Yufala go!” So taem olketa goaot
         nomoa, olketa go insaet long olketa pikpik ya nao. An olketa pikpik ya olketa evriwan
         i resis godaon long saet long hil wea hemi had tumas fo godaon long hem, an olketa
         foldaon insaet long leik ya an olketa dae evriwan nao.
         33 Nao olketa man hu i lukaftarem olketa pikpik ya, olketa resis go insaet long taon
         ya nao. An olketa stori abaotem wanem hemi hapen long tufala man wea olketa devol
         olketa stap long tufala, an abaotem evrisamting moa wea hemi hapen.
         34 So evriwan long taon ya olketa kamaot fo lukim Jisas. An taem olketa go kasem hem,
         olketa talem strong long hem fo hemi mas lusim ples blong olketa nao.

1 Nao Jisas an olketa disaepol blong hem olketa go insaet long bot an olketa katkros
         kambaek moa long leik ya. Taem olketa kasembaek ples blong hem,
         2 samfala pipol olketa karim kam wanfala man fo lukim Jisas. Man ya, bodi blong hem
         hemi no save muv so olketa karim hem kam antap long bed blong hem. Taem Jisas hemi
         luksave long biliv blong olketa, hemi sei olsem long sikman ya, “Fren, yu no wari.
         Mi fogivim nao olketa sin blong yu.”
         3 Nao long t aem ya nomoa, samfala long olketa tisa blong Lo olketa tingting olsem
         long maen blong olketa nao, “!Disfala man ya hemi tokspoelem God ya!”
         4 Bat Jisas hemi luksave nomoa long wanem olketa tingim, so hemi sei nao, “ ?Waswe
         nao yufala garem ravis tingting olsem long maen blong yufala?
         5 Hemi isi tumas fo sei long man, ‘Mi fogivim nao olketa sin blong yu’. Bat hemi had
         tumas fo sei, ‘Yu stanap an wakabaot go nao’.
         6 Bat dist aem bae mi barava somaot long yufala wea mi San Blong Man, mi garem paoa
         long disfala wol fo fogivim olketa sin.” So Jisas hemi sei long disfala man ya nao,
         “!Yu stanap, tekem bed blong yu an wakabaot gobaek long haos blong yu!”
         7 An long taem ya, man ya hemi stanap nomoa an hemi wakabaot gobaek long haos blong
         hem nao.
         8 Taem olketa pipol i lukim diswan, olketa fraet tumas an olketa mekhae long God bikos
         hemi givim kam diskaen paoa long pipol.
         9 Taem Jisas hemi lusim ples ya, hemi lukim wanfala man wea nem blong hem Matiu. Man
         ya, hemi sidaon long ples wea olketa pipol i save kam fo peim taks long hem. An Jisas
         hemi sei olsem long Matiu, “Yu falom mi.” So Matiu hemi stanap an hemi falom Jisas
         nao.
         10 Bihaen moa, Jisas hemi go fo kaikai long haos blong Matiu An long taem ya, plande
         long olketa man fo tekem taks, an olketa nara ravis pipol tu, olketa evriwan i kam
         fo sidaon tugeta wetem Jisas an olketa disaepol blong hem.
         11 Taem olketa Farasi i lukim diswan, olketa sei olsem long olketa disaepol ya, “?Waswe
         nao tisa blong yufala ya hemi kaikai tugeta wetem olketa man fo tekem taks an olketa
         nara ravis pipol ya?”
         12 Taem Jisas hemi herem wanem olketa talem, hemi sei nao, “Pipol hu i no sik olketa
         no wande fo lukim dokta. Bat pipol hu i sik nao olketa wande fo lukim dokta.
         13 An mi no kam fo kolem olketa stretfala pipol bat mi kam fo kolem olketa pipol wea
         olketa garem sin ya. So yufala mas go an faendemaot mining blong disfala toktok blong
         God wea hemi sei, ‘Mi no laekem olketa sakrifaes, bat mi laekem olketa pipol fo kaen
         an sore long nara pipol.’”
         14 Bihaen moa, olketa disaepol blong Jon Baptaes, olketa kam long Jisas an olketa sei,
         “Mifala wetem olketa Farasi, mifala save stop fo no kaikai. ?Bat waswe nao olketa
         disaepol blong yu olketa nating duim diswan?”
         15 Nao Jisas hemi sei long olketa, “Olketa man wea olketa stap long fist blong marit
         ya, hemi no fitim fo olketa sore long disfala taem wea man hu hemi marit hemi stap
         wetem olketa. Bat bae hemi kasem taem wea olketa tekem disfala man go from olketa.
         An long taem ya nao, bae olketa save stop fo no kaikai.
         16 “Hemi no fitim fo yumi tekem niufala pis kaleko fo somap long wanfala olfala kaleko
         wea hemi garem hol long hem. Sapos yumi duim olsem, taem yumi wasim, bae niufala pis
         kaleko ya save brekem moa nara pis long olfala kaleko ya. An hol ya bae hemi bikfala
         moa winim bifoa.
         17 “An narasamting moa, yumi no save fulumapem niufala waen insaet long olketa olfala
         skin blong nanigot fo kipim waen long hem. Bikos taem niufala waen ya hemi go saoa,
         hemi save mekem olketa olfala skin ya fo suelap an bae olketa brek, an waen bae hemi
         kapsaet an olketa skin ya bae olketa nogud nao. So yumi mas fulumapem niufala waen
         insaet long olketa niufala skin, mekem tufala evriwan save stap gudfala.”
         18 Taem Jisas hemi toktok yet long olketa ya, wanfala bikman long taon long Kapaneam
         hemi kam nao. An hemi nildaon long frant blong Jisas an hemi sei, “Gele blong mi hemi
         dae nao. Plis, yu kam putum han blong yu long hem, mekem hemi laefbaek moa.”
         19 Long taem ya, Jisas an olketa disaepol blong hem, olketa stanap an olketa go wetem
         disfala man nao.
         20 Taem olketa wakabaot go nomoa, wanfala woman hu hemi bin sik long blad fo tuelfala
         yia, hemi wakabaot kam bihaen long Jisas, an hemi tasim en blong kaleko blong hem.
         21 Woman ya hemi tingse sapos hemi tasim nomoa kaleko blong Jisas, bae hemi save gudbaek
         moa.
         22 Nao Jisas hemi tane go long woman ya an hemi sei long hem, “Woman, yu no wari. Biliv
         blong yu hemi mekem yu fo gudbaek moa.” An stat long taem ya nomoa, sik ya hemi finis
         from woman ya nao.
         23 Nao taem Jisas hemi kasem haos blong disfala bikman ya, hemi lukim olketa pipol hu
         olketa meknoes tumas an go-gohed fo krae bikfala.
         24 So hemi sei long olketa olsem, “Yufala evriwan goaot fastaem. Disfala gele ya hemi
         no dae, hemi slip nomoa ya.” An olketa pipol ya olketa jes laf nomoa long hem.
         25 Bat taem olketa raosim olketa pipol ya go aotsaet finis, Jisas hemi go insaet long
         haos ya an hemi holem han blong gele ya. An disfala gele ya hemi stanap nao.
         26 An bihaen nomoa, nius abaotem diswan hemi go kasem evri ples insaet long provins
         ya nao.
         27 Bihaen Jisas hemi lusim ples ya, tufala blaen man tufala stat fo wakabaot go bihaen
         long hem nao. Tufala gohed fo singaot bikfala go long hem olsem, “!San Blong King
         Deved, plis yu sore kam long mitufala!”
         28 Nao taem Jisas hemi go insaet long haos, tufala blaen man ya tufala go insaet tu.
         An Jisas hemi askem tufala olsem, “?Waswe, yutufala biliv wea mi save mekem ae blong
         yutufala fo lukluk moa?” An tufala sei, “Ya, masta.”
         29 So Jisas hemi tasim ae blong tufala an hemi sei, “Sapos olsem, wanem yutufala i bilivim
         nao, hemi mas hapen.”
         30 So ae blong tufala i save lukluk nao. Bat Jisas hemi tokstrong long tufala olsem,
         “Yutufala mas no talem eniwan abaotem diswan ya.”
         31 Bat taem tufala goaot nomoa, tufala gohed fo stori abaotem Jisas long evriwan long
         provins ya nao.
         32 Taem tufala man ya i goaot nomoa, samfala pipol olketa tekem kam wanfala man long
         Jisas. Man ya hemi no save toktok, from devol hemi stap long hem.
         33 Bat taem Jisas hemi raosim devol ya from man ya, man ya hemi save toktok nao. An
         olketa pipol olketa sapraes tumas fo lukim diswan nao, an olketa sei, “!Maewat! !Yumi
         nating lukim yet enisamting wea hemi hapen olsem long Israel!”
         34 Bat olketa Farasi olketa sei, “Bos blong olketa devol nomoa hemi givim paoa long
         hem fo raosim olketa devol ya olsem.”
         35 Jisas hemi go-goraon long evri taon an long evri vilij. Hemi go insaet long olketa
         preahaos fo tisim olketa pipol an fo talemaot Gudnius abaotem kingdom long Heven.
         An olketa pipol hu olketa garem enikaen sik an olketa hu i wik tumas, hemi mekem olketa
         gudbaek moa.
         36 Bat taem Jisas hemi luk go long olketa pipol ya, hemi sore tumas long olketa, bikos
         olketa wari fogud an no eniwan i stap fo helpem olketa. Olketa i olsem sipsip wea
         olketa no garem eniwan fo lukaftarem olketa.
         37 So Jisas hemi tok olsem long olketa disaepol blong hem nao, “Plande kaikai tumas
         hemi redi finis long gaden, bat olketa wakaman fo tekem, olketa no plande nomoa.
         38 So yufala mas askem Masta blong gaden ya, mekem hemi sendem kam plande wakaman moa
         fo go tekem kaikai blong hem wea hemi redi finis.”

1 Nao Jisas hemi kolem tuelfala disaepol blong hem fo kam long hem. An hemi givim paoa
         long olketa fo raosim olketa ravis devol an fo mekem gudbaek moa olketa pipol wea
         olketa garem enikaen siknis an olketa wea bodi blong olketa hemi wik tumas.
         2 Nem blong tuelfala aposol ya nao hemi olsem, Saemon wea mektu nem blong hem nao Pita,
         an brata blong hem Andru, an Jemes an Jon tufala san blong Sebedi,
         3 an Filip an Batolomiu, an Tomas an Matiu wea waka blong hem nao fo tekem taks, an
         Jemes san blong Alfeas, an Tadeas,
         4 an Saemon wea hemi memba long seksin wea olketa wande fo raosim gavman blong Rom,
         an Jiudas Iskariot, hu long bihaen ya, hemi givim Jisas go long han blong olketa enemi.
         5 Taem Jisas hemi sendemaot tuelfala aposol ya fo waka, hemi tokstrong long olketa
         olsem, “Taem yufala goaot, yufala mas no go long olketa pipol long Samaria an long
         olketa pipol hu i no Jiu.
         6 Bat yufala mas go nomoa long olketa pipol blong Israel, wea olketa i olsem olketa
         sipsip wea olketa barava go lus nao.
         7 An taem yufala go, yufala mas talemaot toktok blong God olsem, ‘!Kingdom long Heven,
         hemi kolsap kam nao!’
         8 An eniwan hu hemi sik o hu hemi garem ravis sik blong skin, yufala mas mekem hem
         gudbaek moa. Yufala mas raosim olketa devol an yufala mas mekem olketa hu i dae fo
         laefbaek moa. Yufala bin tekem olketa samting fo fri nomoa ya, so yufala mas givim
         olketa samting fo fri tu.
         9 An yufala mas no tekem eni lelebet seleni wetem yufala
         10 an yufala mas no tekem eni basket o sandol o wokingstik wetem yufala long rod. An
         yufala tekem nomoa wanfala kaleko. Bikos man hu hemi waka, hemi fitim fo olketa lukaotem
         hem ya.
         11 “Taem yufala kasem eni ples, yufala mas lukaotem wanfala gud man hu hemi laekem yufala
         fo stap wetem hem. An yufala mas stap wetem hem nomoa, go-go kasem taem wea yufala
         goaot from ples ya moa.
         12 Taem yufala go insaet long wanfala haos, yufala talem olketa olsem, ‘Piis blong God
         hemi stap wetem yufala.’
         13 Sapos pipol blong disfala haos olketa laekem yufala, bae piis ya hemi stap wetem
         olketa nao. Bat sapos nomoa, bae piis ya hemi kambaek long yufala nomoa.
         14 An sapos olketa pipol long wanfala haos o long wanfala taon olketa no laekem fo yufala
         stap wetem olketa, an olketa no laek fo herem toktok wea yufala talem long olketa,
         oraet, yufala go nomoa from disfala ples ya. An long semtaem, yufala mas sekemaot
         graon long lek blong yufala nao.
         15 Mi talem yufala tru samting nao, long taem wea God bae hemi jajem evriwan, bae panis
         blong disfala pipol hemi bikfala moa winim panis blong olketa pipol long Sodom an
         Gomora.”
         16 An Jisas hemi sei moa, “Yufala lisin kam fastaem, mi sendem yufala fo goaot olsem
         olketa sipsip wea olketa goaot long midol long olketa wael dog. So yufala mas olsem
         olketa snek wea olketa kleva tumas an yufala mas olsem olketa kurukuru wea olketa
         no save raf.
         17 Yufala mas lukaot, bikos samfala man bae olketa tekem yufala go long olketa kot,
         an bae olketa wipim yufala insaet long olketa preahaos.
         18 An bikos olketa laek fo spoelem nem blong mi, bae olketa kotem yufala long ae blong
         olketa primia an olketa king. Bat long semtaem, bae yufala talemaot Gudnius long olketa
         an long olketa nara pipol hu i no Jiu.
         19 Taem olketa tekem yufala go long kot, yufala mas no wari abaotem wanem nao bae yufala
         talem long kot an hao nao fo talem samting ya, bikos God nao bae hemi givim yufala
         wanem fo talem long taem ya.
         20 Bae yufala no toktok seleva ya, bat bae Spirit blong Dadi blong yufala nao hemi toktok
         kam long maen blong yufala.
         21 “Bae olketa pipol i save givim olketa brata blong olketa seleva fo go long han blong
         olketa enemi fo kilim olketa dae. An bae olketa dadi tu olketa save givim go olketa
         pikinini blong olketa fo olketa dae olsem tu. Olketa pikinini tu olketa save agensim
         mami an dadi blong olketa, an givim olketa go long han blong olketa enemi fo kilim
         olketa dae.
         22 Yufala ya, bae evri pipol nao olketa heitem yufala, bikos yufala i blong mi. Bat
         eniwan hu hemi stap strong olowe, bae God hemi sevem hem.
         23 Taem yufala kasem wanfala taon an olketa pipol long ples ya olketa meksave long yufala,
         yufala mas ranawe go long narafala taon moa. Mi talem yufala tru samting nao, mi San
         Blong Man, bae mi kambaek moa long taem wea yufala no finisim yet waka blong yufala
         long evri taon long Israel.
         24 “Man hu hemi skul yet hemi no save winim tisa blong hem, an wanfala wakaman hemi
         no save winim bos blong hem.
         25 Hemi fitim fo man hu hemi skul fo kamap olsem tisa blong hem nomoa, an fo wakaman
         fo kamap olsem bos blong hem. Sapos olketa kolem bos blong famili long Bielsebul,
         bae olketa kolem evriwan moa long famili long nem wea hemi barava ravis moa ya.
         26 “Bat nomata olsem, yufala mas no fraetem olketa pipol ya, bikos evrisamting wea man
         hemi haedem, bae hemi kamaot klia moa. Ya, evrisamting wea hemi staphaed long distaem,
         bae evriwan i luksave long hem.
         27 An evrisamting wea mi talemhaed long yufala, yufala mas go talemaot long evriwan.
         Hem nao ya, olketa samting wea mi talemhaed long yufala nomoa, yufala mas go talemaot
         bikfala, mekem olketa pipol save herem.
         28 Yufala mas no fraetem olketa pipol wea olketa save kilim dae bodi blong yufala bat
         olketa no save fo kilim dae spirit blong yufala. Bat yufala mas fraetem God hu hemi
         garem paoa fo barava spoelem bodi blong yufala an spirit blong yufala tu insaet long
         hel.
         29 “Yufala save, tufala smolfala pisin olketa save salem fo wanfala blaksens nomoa.
         Bat nomata olsem, bae no eniwan long olketa hemi dae, sapos Dadi blong yufala hemi
         no letem.
         30 Yufala save, nomata olketa hea long hed blong yufala, God hemi save long evriwan.
         31 So yufala mas no fraetem enisamting, bikos yufala nao bikfala winim go moa plande
         bed ya.
         32 “Nao eniwan hu hemi talemaot long olketa pipol wea hemi blong mi, bae mi tu mi talem
         long Dadi blong mi long heven wea hemi blong mi.
         33 Bat eniwan hu hemi talemaot long olketa pipol wea hemi no blong mi, bae mi tu mi
         talem long Dadi blong mi long heven wea disfala man ya hemi nating blong mi.”
         34 An Jisas hemi sei moa, “Nogud yufala tingse mi kam fo mekem evriwan stap long piis
         long disfala wol. Mi no kam fo mekem piis, bat mi kam fo divaedem olketa pipol.
         35 Mi kam fo mekem man fo raoa wetem dadi blong hem. An gele fo raoa wetem mami blong
         hem. An dota-inlo fo raoa wetem mamiinlo blong hem.
         36 So olketa enemi blong man nao hemi famili blong hem seleva.
         37 “Eniwan hu hemi lavem tumas mami an dadi blong hem winim mi, hemi nating fit fo falom
         mi. An eniwan hu hemi lavem tumas san o dota blong hem winim mi, hemi nating fit fo
         falom mi tu.
         38 An eniwan hu hemi no wiling fo karim kros blong hem an falom mi, hemi nating fit
         fo falom mi nao.
         39 Eniwan hu hemi traehad fo sevem laef blong hem seleva, bae hemi lusim tru laef ya.
         Bat eniwan hu hemi lusim laef blong hem bikos hemi blong mi, bae hem nao hemi sevem
         tru laef blong hem.”
         40 Jisas hemi sei moa, “Eniwan hu hemi kaen long yufala, hemi kaen long mi tu ya. An
         eniwan hu hemi kaen long mi, hemi kaen long God hu hemi sendem mi kam tu.
         41 Eniwan hu hemi kaen long wanfala profet bikos hemi luksave dat man ya hemi profet,
         God bae hemi blesim hem olsem hemi blesim disfala profet tu. An eniwan hu hemi kaen
         long wanfala stretfala man bikos hemi luksave dat man ya hemi stret long ae blong
         God, God bae hemi blesim hem olsem hemi blesim stretfala man ya tu.
         42 Eniwan hu hemi givim nomoa kapwata long wanfala man wea hemi lou tumas bikos hemi
         luksave dat man ya hemi falom mi, mi talem yufala tru samting nao, God bae hemi barava
         blesim disfala man ya.”

1 Taem Jisas hemi talem olketa samting ya long tuelfala disaepol blong hem finis, hemi
         go moa long olketa nara taon long provins ya fo talemaot Gudnius an fo tisim olketa
         pipol.
         2 Taem Jon Baptaes hemi stap insaet long prisin, hemi herem wanem Kraes hemi duim.
         So Jon hemi sendem samfala disaepol blong hem fo go lukim Jisas.
         3 An olketa askem hem olsem, “?Waswe, yu nao disfala man wea God hemi promis fo sendem
         kam ya, o mifala mas weitem nara man moa?”
         4 So Jisas hemi sei long olketa, “Yufala gobaek, an yufala stori long Jon abaotem olketa
         samting wea yufala herem an lukim long hia.
         5 Olketa hu i blaen, olketa save lukluk nao. An olketa hu lek blong olketa dae, olketa
         save wakabaot nao. An olketa hu i garem ravis sik blong skin, bodi blong olketa gudbaek
         moa nao. An olketa hu ia blong olketa i pas, olketa save herehere nao. An olketa hu
         i dae finis, olketa laefbaek moa. An olketa pipol hu i pua tumas, olketa save herem
         Gudnius nao.
         6 An olketa hu i lukim mi an olketa no lusim biliv blong olketa, bae olketa save hapi
         tumas ya.”
         7 Taem olketa disaepol blong Jon olketa gobaek, Jisas hemi stat fo tokabaotem Jon long
         olketa pipol nao. An Jisas hemi askem olketa olsem, “?Waswe, taem yufala go insaet
         long drae eria ya, wanem nao yufala go fo lukim? ?Yufala go fo lukim wanfala man hu
         hemi olsem longfala gras wea hemi seksek olobaot, taem win hemi bloum?
         8 ?O waswe, wanem nao yufala go fo lukim? ?Wanfala man hu hemi werem enikaen spesol
         kaleko? Bat yufala save nao dat olketa hu i werem olketa spesol kaleko olketa stap
         long haos blong olketa king ya.
         9 ?O waswe, wanem nao yufala go fo lukim? ?Wanfala profet? !Ya, hemi tru ya! Bat Jon
         hemi bikfala winim moa olketa nara profet long bifoa kam ya.
         10 An Jon ya nao, God hemi tokabaotem hem insaet long Buktambu olsem, ‘Bae mi sendem
         go niusman blong mi fo go fastaem long yu, an hem nao bae hemi mekredi long rod fo
         yu.’
         11 Mi talem yufala tru samting nao, Jon Baptaes nao hemi hae tumas winim eniwan hu hemi
         bon kam long wol. Bat nomata eniwan hu hemi lou tumas insaet long kingdom long Heven,
         hemi hae moa winim Jon.
         12 An stat kam taem Jon Baptaes hemi stat fo talemaot toktok blong God, ka-kam kasem
         tude, olketa pipol barava traehad fo faet agensim an spoelem disfala tising abaotem
         kingdom long Heven.
         13 Kam kasem taem blong Jon, Lo blong Mosis an olketa profet ya olketa talemaot toktok
         blong God.
         14 An sapos yufala wiling fo bilivim wanem olketa talemaot kam ya, oraet, Jon nao hemi
         disfala profet olsem Elaeja.
         15 Eniwan hu hemi garem ia, hemi mas heremgud nao olketa toktok ya.
         16 “?Waswe, yufala olketa pipol blong distaem ya yufala olsem wanem ya? Yufala olsem
         olketa pikinini hu olketa sidaon long maket, wea wanfala seksin gohed fo singaot long
         nara seksin olsem,
         17 ‘Yufala ya, taem mifala singim olketa hapi singsing long yufala, yufala nating hapi
         an nating dans nomoa. An taem mifala singim olketa singsing fo sore, yufala nating
         sore an nating krae nomoa.’
         18 Taem Jon hemi kam, hemi no save kaikaim bred an hemi no save dringim waen, so olketa
         pipol ya tok olsem, ‘!Man ya, wanfala devol hemi stap long hem ya!’
         19 An taem mi San Blong Man mi kam, mi save kaikai an mi save dring. So olketa pipol
         ya sei, ‘!Yufala lukim! !Disfala man ya, kaikai an dring nomoa hemi nambawan samting
         blong hem ya! An olketa fren blong hem nao olketa man fo tekem taks an olketa nara
         ravis pipol moa.’ Bat olketa samting wea hemi kamaot long gudfala tingting blong God
         ya, hemi somaot dat gudfala tingting ya hemi truwan nao.”
         20 Bihaen, Jisas hemi stat fo tokdaonem olketa taon wea hemi bin mekem olketa mirakol
         long olketa nao, bikos olketa pipol long olketa taon ya olketa no save lusim nomoa
         ravis wei blong olketa.
         21 Nao hemi sei, “!Yufala pipol long Koresin, yufala lukaot! !Yufala pipol long Betsaeda,
         yufala lukaot! Olketa mirakol wea olketa bin hapen long yufala ya, sapos olketa bin
         hapen long olketa pipol long Taea an Saedon, ating longtaem nao olketa save sidaon
         wetem ravis kaleko an putum asis long bodi blong olketa, fo somaot dat olketa lusim
         ravis wei blong olketa nao.
         22 Nao mi talem yufala, long taem wea God bae hemi jajem evriwan, bae panis blong yufala
         hemi bikfala moa winim panis blong olketa pipol long Taea an Saedon.
         23 ?An yufala pipol long Kapaneam, yufala tingse God bae hemi liftim yufala goap long
         heven? !Nomoa ya! !Bae God hemi torowem yufala godaon long hel ya! Olketa mirakol
         wea olketa bin hapen long taon blong yufala ya, sapos olketa bin hapen long Sodom,
         ating Sodom hemi stap yet ya.
         24 Nao mi talem yufala stret, long taem wea God bae hemi jajem evriwan, bae panis blong
         yufala hemi bikfala moa winim panis blong olketa long Sodom.”
         25 Nao long semtaem, Jisas hemi tok go olsem, “Dadi, yu nao yu Masta blong evrisamting
         long heven an long disfala wol. Mi tengkiu tumas long yu, bikos yu haedem olketa samting
         long olketa pipol hu i waes an save tumas, bat yu somaot olketa samting ya long olketa
         hu i olsem smolfala pikinini.
         26 Tru ya Dadi, hem nao wanem yu laekem tumas fo hapen.”
         27 An Jisas hemi sei moa, “Dadi blong mi nao hemi putum evrisamting long han blong mi.
         An Dadi nao hemi save long San blong hem, bat no eniwan moa hemi save long San ya.
         An San blong hem hemi save long Dadi, bat no eniwan moa hemi save long Dadi ya. Bat
         olketa wea San blong hem hemi laek fo somaot Dadi long olketa, olketa nomoa save long
         hem.
         28 “Yufala evriwan wea yufala hadwaka tumas an kari hevi, yufala kam long mi fo mi mekem
         yufala res.
         29 Yufala kam fo falom tising blong mi an letem mi lanem yufala, bikos mi ya, mi no
         save raf an mi no haemapem mi seleva. An bae yufala save faendem ples fo res long
         laef blong yufala ya.
         30 An yufala save, fo falom tising blong mi hemi isi, an fo duim wanem mi talem, hemi
         no had.”

1 Bihaen moa, long Sabat de, Jisas hemi wakabaot long samfala gaden blong wit. Nao
         olketa disaepol olketa hanggre tumas, so olketa tekem samfala wit an olketa gohed
         fo kaikaim nao.
         2 Taem olketa Farasi olketa lukim, olketa go tok olsem long Jisas nao, “!Ei, yu lukim!
         !Olketa disaepol blong yu olketa duim waka long Sabat de wea hemi tambu long Lo!”
         3 Nao Jisas hemi tok olsem long olketa, “?Waswe, yufala nating rid nomoa abaotem samting
         wea King Deved hemi duim taem hem an olketa man blong hem olketa hanggre?
         4 Long taem ya, Deved hemi go insaet long haos blong God an hemi kaikaim tambu bred
         ya. Bat falom tising blong Lo ya, hemi tambu fo Deved an olketa man blong hem fo olketa
         kaikaim diskaen bred ya, olketa prist nomoa save kaikaim.
         5 ?Waswe, yufala nating ridim long Lo nomoa abaotem olketa prist tu? Evri Sabat de,
         olketa prist wea olketa waka long Tambuhaos olketa brekem lo blong Sabat ya, bat olketa
         no rong.
         6 Mi talem long yufala, samting wea hemi bikfala moa winim disfala Tambuhaos ya, hemi
         stap long hia nao.
         7 Toktok blong God hemi sei, ‘Mi no laekem olketa sakrifaes, bat mi laekem pipol fo
         kaen an sore long nara pipol.’ Hem nao toktok wea yufala nating save long barava mining
         blong hem. Sapos yufala barava minim disfala toktok, bae hemi had fo yufala fo jajem
         olketa wea olketa no rong nomoa long enisamting.
         8 Bikos mi San Blong Man nao mi Masta long Sabat.”
         9 Jisas hemi lusim ples ya, an hemi go moa long wanfala preahaos blong olketa Jiu.
         10 An wanfala man wea han blong hem hemi dae finis, hemi stap insaet. Nao olketa laekem
         tumas fo ripotem Jisas so olketa askem hem olsem, “?Waswe, Lo hemi letem yumi fo mekem
         olketa sikman fo gudbaek moa long Sabat de?”
         11 So Jisas hemi tok olsem nao, “Sapos yu garem wanfala sipsip an hemi foldaon insaet
         long dip hol long Sabat de. ?Waswe, bae yu no putum han blong yu godaon an pulum hem
         aot nomoa?
         12 Bat man nao hemi bikfala moa winim sipsip ya, so Lo hemi letem yumi fo duim gudfala
         samting fo helpem eni man long Sabat de.”
         13 Bihaen, Jisas hemi sei olsem long man ya, “!Yu stretem han blong yu!” Taem man ya
         hemi trae fo stretem han blong hem nomoa, han ya hemi gudbaek finis olsem narafala
         han ya nao.
         14 Long taem ya nomoa, olketa Farasi ya olketa go aotsaet nao an olketa toktok abaotem
         wei wea olketa save kilim Jisas dae nao.
         15 Jisas hemi save nao dat samfala pipol i tingim finis fo kilim hem dae, so hemi goaot
         from ples ya nao. Plande pipol nao olketa go wetem Jisas, an hemi mekem evriwan hu
         i sik fo gudbaek moa.
         16 An Jisas hemi tokstrong long olketa fo no stori abaotem hem long eniwan.
         17 Taem diswan hemi hapen, toktok wea God hemi mekem profet Aesaea fo talemaot kam bifoa,
         hemi kamtru nao, wea hemi sei,
         18 “Disfala man, hem nao mi bin siusim hem fo wakaman blong mi, hem nao mi barava lavem,
         an hem nao mi hapi tumas wetem. Bae mi sendem Spirit blong mi fo stap wetem hem, an
         bae hemi somaot stretfala wei long olketa pipol long wol.
         19 Bae hemi no save raoa o singaot bikfala o toktok bikfala olobaot falom olketa bikrod.
         20 Bae hemi no brekem smolfala kaen bambu wea hemi ben lelebet. An bae hemi no aotem
         lam wea hemi kolsap dae. An bae hemi go-gohed olsem, go-go kasem taem fo hemi mekem
         evriwan fo duim wanem hemi stret.
         21 An disfala man nao bae olketa pipol long wol olketa trastem hem.”
         22 Bihaen moa, samfala pipol olketa tekem kam wanfala man long Jisas wea wanfala devol
         nao mekem hem fo blaen an fo no save toktok. Nao Jisas hemi mekem man ya fo lukluk
         an toktok moa.
         23 Taem diswan hemi hapen, olketa pipol sapraes fogud nao an olketa ask olsem, “?Waswe
         olketa, maet hem nao hemi disfala San Blong King Deved ya?”
         24 Bat taem samfala long olketa Farasi i herem diswan, olketa sei, “Bielsebul, disfala
         bos blong olketa devol nomoa, hem nao hemi givim paoa long man ya, mekem hemi save
         raosim olketa devol.”
         25 Nomata olsem, Jisas hemi save nomoa long wanem olketa tingim, so hemi sei nao, “Sapos
         olketa pipol long wanfala kantri olketa faetem olketa seleva, bae kantri ya hemi barava
         nogud nao. An sapos wanfala famili o olketa pipol long wanfala taon olketa faetem
         olketa seleva, bae olketa no save stapgud moa ya.
         26 So hemi olsem tu, sapos Seitan hemi raosimaot olketa long seksin blong hem seleva,
         hemi olsem olketa long gavman blong hem nao olketa faetem olketa seleva ya. ?So sapos
         olsem, hao nao gavman blong hem hemi save gohed moa?
         27 ?Nao sapos hemi tru wea Bielsebul nao hemi givim paoa long mi fo raosim olketa devol,
         oraet, hu nao hemi givim paoa long olketa man blong yufala fo duim semsamting nomoa?
         !So wanem olketa duim ya, hemi somaot dat yufala rong nao ya!
         28 Mi ya, mi raosim olketa devol long paoa blong Spirit blong God. An diswan hemi somaot
         long yufala dat kingdom blong God hemi kam long yufala finis.
         29 “No eniwan hemi save go insaet long haos blong wanfala strongfala man fo stilim olketa
         gudfala samting blong hem, sapos hemi no taemapem man ya fastaem. Bihaen hemi taemapem
         hem finis, hemi save go insaet long haos blong hem fo tekem olketa samting blong hem.
         30 “Eniwan hu hemi no falom mi, hemi agensim mi nao ya. An eniwan hu hemi no helpem
         mi fo tekem olketa pipol kam long God, hemi raosim olketa pipol fo no kam long God
         nao ya.
         31 So bikos hemi olsem, mi talem long yufala nao, evri sin an enikaen toktok nogud wea
         man hemi save talem, God hemi save fogivim. Bat eniwan hu hemi tokspoelem waka blong
         Holi Spirit, bae God hemi nating fogivim hem ya.
         32 An eniwan hu hemi tok agensim mi San Blong Man, God hemi save fogivim hem nomoa.
         Bat eniwan hu hemi tok agensim waka blong Holi Spirit, bae God hemi nating fogivim
         hem ya, nomata long distaem o long enitaem moa bihaen.
         33 “Gudfala tri bae frut blong hem hemi gudfala tu, bat ravis tri bae frut blong hem
         hemi ravis, bikos evri tri yumi luksave long hem from frut blong hem seleva.
         34 Yufala ya barava olsem snek ya. Hemi had fo yufala talem eni gud samting ya bikos
         wei blong yufala hemi ravis tumas. Wanem hemi fulap long maen blong man, hem nao save
         kamaot long toktok blong hem.
         35 So gudfala man hu hemi garem gudfala tingting, hemi save duim olketa gudfala samting.
         Bat nogud man hu hemi garem ravis tingting, hemi save duim olketa ravis samting nomoa.
         36 “Mi talem long yufala, taem God bae hemi jajem evriwan, bae hemi jajem yufala long
         enikaen toktok olobaot wea yufala bin talem.
         37 So falom olketa toktok blong yufala ya, bae hemi jajem yufala fo lus o fo win.”
         38 Bihaen moa, samfala tisa blong Lo an samfala Farasi, olketa kam long Jisas an olketa
         sei long hem, “!Tisa, mifala laekem tumas fo yu mekem wanfala saen ya, mekem mifala
         lukim!”
         39 Bat Jisas hemi sei long olketa, “!Maewat! Yufala olketa pipol blong distaem, wei
         blong yufala hemi ravis an yufala no kipim yufala seleva fo God. Yufala wande fo lukim
         nomoa wanfala spesol saen. Bae mi no som eni spesol saen long yufala, bat saen wea
         yufala save lukim nomoa, hem nao disfala saen blong profet Jona.
         40 Long trifala de an trifala naet Jona hemi stap insaet long bele blong wanfala bikfala
         fis. An long sem wei tu, long trifala de an trifala naet, bae mi San Blong Man, mi
         stap insaet long graon.
         41 Long taem wea God bae hemi jajem evriwan, bae olketa pipol blong Nineve olketa stanap
         fo talemaot dat yufala olketa pipol blong distaem, yufala barava rong tru nao. Olketa
         pipol ya, taem Jona hemi talemaot toktok blong God long olketa, olketa lusim olketa
         ravis wei blong olketa nao. !Bat mi talem long yufala, wanfala samting wea hemi bikfala
         moa winim Jona, hemi long hia nao!
         42 An hemi olsem tu, long taem God bae hemi jajem evriwan, bae disfala Kuin long Seba
         hemi stanap tu fo talemaot dat yufala olketa pipol blong distaem, yufala barava rong
         tru nao. Bikos nomata hemi stap long farawe ples tumas, hemi kam fo lisin long olketa
         waes toktok blong King Solomon. !Bat mi talem long yufala, wanfala samting wea hemi
         bikfala moa winim Solomon, hemi long hia nao!”
         43 Jisas hemi sei moa, “Taem ravis devol hemi lusim man, hemi save goraon long olketa
         drae eria fo faendem eni ples wea hemi save stap long hem. Nao sapos hemi nating faendem
         eni ples,
         44 bae hemi sei nao, ‘Ating mi mas gobaek nomoa long haos blong mi long man wea mi bin
         lusim ya.’ Nao taem hemi kambaek kasem man ya nomoa, hemi lukim dat man ya hemi olsem
         haos wea olketa suipim an stretem evrisamting insaet finis nao, bat hemi emti nomoa.
         45 So long taem ya, hemi go an hemi tekem kam sevenfala devol moa wea olketa barava
         nogud moa winim hem seleva. An olketa go stap insaet long man ya nao. An long taem
         ya, disfala man ya hemi barava nogud tumas winim bifoa. So hem nao wanem bae hemi
         kasem yufala olketa pipol blong distaem, wea wei blong yufala hemi ravis.”
         46 Taem Jisas hemi go-gohed fo toktok yet long olketa pipol ya, mami blong hem an olketa
         brata blong hem olketa kam nao. Olketa stanap nomoa long aotsaet, an olketa laekem
         tumas fo toktok wetem hem.
         47 Nao wanfala man long olketa pipol ya hemi sei long Jisas, “!Ei, mami blong yu wetem
         olketa brata blong yu olketa wande fo toktok wetem yu ya!”
         48 Bat Jisas hemi tok olsem long man ya, “?Hu nao mami blong mi an hu nao olketa brata
         blong mi?”
         49 Long taem ya, Jisas hemi som go olketa disaepol blong hem an hemi sei, “?Yufala lukim?
         !Hem ya nao mami blong mi an olketa brata blong mi!
         50 Eniwan hu hemi duim wanem Dadi blong mi long heven hemi laekem, hem nao brata blong
         mi an sista blong mi an mami blong mi.”

1 Long disfala de ya, Jisas hemi lusim haos an hemi go sidaon long saet long leik long
         Galili.
         2 Nao plande pipol olketa hipap kam long ples ya raonem Jisas. So hemi go insaet long
         wanfala bot wea hemi stap long leik ya, an hemi sidaon insaet long hem an olketa pipol
         i stanap go nomoa long soa.
         3 An Jisas hemi gohed fo tisim olketa long plande samting long olketa tokpiksa. Hemi
         talem olketa olsem, “Nao wanfala man hemi goaot fo plantem olketa sid blong wit long
         gaden blong hem.
         4 Taem hemi torowem olketa sid ya, samfala sid olketa foldaon long rod an olketa bed
         olketa kam an kaikaim finis nomoa.
         5 An samfala long olketa sid ya olketa foldaon long ples wea graon hemi smolfala tumas,
         bikos hemi stap antap long bikfala ston nomoa. An olketa stat fo grou kuiktaem bikos
         graon ya hemi no dip nomoa.
         6 Bat taem san hemi hot tumas, olketa dae nao bikos rut blong olketa hemi no godaon
         tumas.
         7 Samfala moa long olketa sid ya, olketa foldaon long ples wea rut blong nilagras hemi
         stap long hem. An nilagras ya hemi grou bikfala antap long olketa wit ya, an hemi
         stopem olketa fo no grou nao.
         8 Bat samfala sid olketa foldaon long gudfala graon nao, so olketa grou gudfala an
         olketa garem frut long olketa. Samfala garem wan handred frut an samfala garem siksti
         frut an samfala moa garem teti frut.
         9 Eniwan hu hemi garem ia, hemi mas heremgud toktok ya nao.”
         10 Nao olketa disaepol olketa kam askem Jisas olsem, “?Waswe nao yu yusim olketa tokpiksa
         taem yu toktok wetem olketa pipol?”
         11 Nao Jisas hemi sei long olketa, “Mi duim olsem bikos God hemi bin givim finis save
         long yufala fo luksave long olketa tru samting wea hemi staphaed insaet long kingdom
         long Heven. Bat olketa pipol ya, God hemi no givim save long olketa.
         12 Eniwan hu hemi garem save finis, bae God givim hem samfala moa, mekem hemi garem
         bikfala save tumas. Bat eniwan hu hemi no garem save ya, nomata lelebet save dat hemi
         garem, God bae hemi tekemaot from hem.
         13 So mi yusim olketa tokpiksa fo tisim pipol ya, bikos taem olketa lukluk, olketa nating
         luksave nomoa, an taem olketa lisin, olketa nating heresave o minim nomoa.
         14 So toktok wea God hemi mekem profet Aesaea fo raetem kam bifoa, hemi kamtru long
         olketa nao, wea hemi sei, ‘Nomata yufala lisin, bae yufala nating heresave nomoa long
         enisamting, an nomata yufala lukluk, bae yufala nating luksave nomoa long enisamting.
         15 Bikos diskaen pipol ya, tingting blong olketa i sat finis, an ia blong olketa i nating
         wiling fo herem enisamting, an ae blong olketa, olketa satem tu. Sapos nomoa, ae blong
         olketa i save luksave, an ia blong olketa i save heresave, an tingting blong olketa
         i save minim, an olketa save kambaek long mi, mekem mi save mekem olketa gudbaek moa.’
         16 “Bat yufala ya, yufala save hapi tumas ya, bikos ae blong yufala i barava lukim an
         ia blong yufala i barava herem nao.
         17 An mi talem yufala tru samting nao, plande profet an plande nara pipol wea olketa
         stret long ae blong God, olketa bin laekem tumas fo lukim wanem yufala lukim, bat
         olketa no lukim. An olketa bin laekem tumas fo herem tu wanem yufala herem, bat olketa
         no herem.
         18 “Yufala lisin gud fastaem,hem ya nao mining blong disfala tokpiksa abaotem man hu
         hemi plantem olketa sid long gaden blong hem ya.
         19 Eniwan hu hemi herem toktok abaotem kingdom long Heven, bat hemi nating minim nomoa
         an Seitan hemi kam an tekemaot toktok ya from maen blong hem, hemi olsem olketa sid
         wea olketa foldaon long rod.
         20 An olketa sid wea olketa foldaon long graon wea hemi stap antap long bikfala ston,
         hemi olsem taem man hemi herem toktok ya an hemi kuiktaem nomoa fo tekem an hapi wetem.
         21 Bat hemi no go dip nomoa insaet long maen blong hem, so hemi no stap longtaem nomoa.
         Taem hadtaem hemi kasem hem, an taem olketa pipol i meksave long hem from toktok ya,
         bae hemi kuiktaem tu fo lusim go evrisamting.
         22 An olketa sid wea olketa foldaon long ples wea rut blong nilagras hemi stap long
         hem, hemi olsem taem man hemi herem toktok ya bat hemi gohed fo wari nomoa abaotem
         enikaen samting an hemi lavem tumas olketa risis blong disfala wol. So toktok ya hemi
         no save grou an hemi no garem eni frut long hem.
         23 Bat olketa sid wea olketa foldaon long gudfala graon, hemi olsem taem man hemi herem
         toktok ya an hemi barava minimgud nao. An hemi garem frut olsem wit wea hemi save
         garem wan handred frut o siksti frut o teti frut long hem.”
         24 Nao Jisas hemi talem moa narafala tokpiksa olsem, “Kingdom long Heven, hemi olsem
         taem wanfala man hemi plantem gudfala sid blong wit long gaden blong hem.
         25 Taem evriwan i slip, enemi blong hem hemi kam fo plantem olketa sid blong ravis gras
         long midol long olketa wit ya, an bihaen, hemi go nao.
         26 So taem olketa gudfala sid ya olketa grouap an stat fo garem frut, olketa ravis gras
         ya olketa grouap wetem tu.
         27 So olketa wakaman blong disfala bikman blong gaden ya olketa go fo talem olsem long
         hem, ‘Ei bos, yu plantem olketa gudfala sid nomoa long gaden blong yu ya. ?So hao
         nao olketa ravis gras ya save grou kam long hem?’
         28 Nao hemi sei long olketa, ‘Oo, enemi blong mi nao hemi duim diswan ya.’ Nao olketa
         wakaman sei moa, ‘Sapos yu laekem, mifala save go fo pulumaot olketa ravis gras ya.’
         29 Bat hemi sei, ‘Nomoa, yufala no duim olsem, nogud yufala pulumaot wit ya tu taem
         yufala pulumaot olketa ravis gras.
         30 Letem olketa grou tugeta nomoa, go-go kasem taem wit hemi redi. Long taem ya nao
         bae mi talem long olketa wakaman fo go pulumaot olketa ravis gras ya fastaem, an fo
         taemap olketa long olketa hip fo bonem long faea. Bat olketa wit ya, bae olketa tekem
         kam fo fulumap insaet long haos blong mi wea mi kipim olketa kaikai long hem.’”
         31 Jisas hemi talem moa narafala tokpiksa olsem, “Kingdom long Heven, hemi olsem wanfala
         sid blong mastad tri wea wanfala man hemi plantem insaet long gaden blong hem.
         32 Disfala sid hemi smolfala long olketa nara sid, bat taem hemi grouap kam, hemi bikfala
         winim olketa narasamting insaet long gaden ya nao. An hemi kamap bikfala olsem wanfala
         tri wea olketa bed olketa kam fo mekem haos blong olketa long olketa brans blong hem.”
         33 Jisas hemi talem moa narafala tokpiksa olsem, “Kingdom long Heven, hemi olsem lelebet
         yist wea wanfala woman hemi tekem an hemi miksim wetem wanfala ful baeg long flaoa.
         Bihaen nomoa, yist ya hemi mekem flaoa ya fo kamap bikfala tumas nao.”
         34 Evrisamting wea Jisas hemi talem long olketa pipol ya, hemi talem long tokpiksa nomoa.
         Hemi nating talem enisamting long olketa pipol ya wea hemi no save yusim tokpiksa
         long hem.
         35 Hemi duim diswan, mekem toktok wea God hemi mekem wanfala profet fo talemaot kam
         bifoa, hemi kamtru nao, wea hemi sei, “Bae mi yusim olketa tokpiksa taem mi toktok
         wetem olketa. Bae mi talemaot olketa samting wea no eniwan save yet, stat kam taem
         God hemi mekem disfala wol.”
         36 Bihaen Jisas hemi lusim olketa pipol, hemi gobaek long haos nao. Nao olketa disaepol
         blong hem olketa sei olsem long hem, “Plis, yu talem kam mining blong disfala tokpiksa
         ya abaotem olketa ravis gras long gaden.”
         37 So Jisas hemi sei, “Man hu hemi plantem wit ya, hem nao mi San Blong Man,
         38 an gaden ya, hem nao disfala wol. Gudfala sid ya, hem nao olketa pipol blong kingdom
         long Heven, an olketa ravis gras, hem nao olketa pipol wea olketa falom Seitan.
         39 An disfala enemi hu hemi plantem olketa ravis sid ya, hem nao Seitan. Taem wit hemi
         redi fo tekem ya, hem nao en blong disfala wol, an olketa pipol wea olketa tekemaot
         olketa wit ya, hem nao olketa enjel.
         40 Diskaen wei wea olketa go tekemaot olketa ravis gras fo go bonem long faea, hem nao
         hemi olsem wanem bae hemi hapen long en blong wol.
         41 Mi San Blong Man, bae mi sendem olketa enjel blong mi fo go tekemaot evriwan hu i
         mekem pipol fo sin an evriwan hu wei blong hem hemi ravis. Bae olketa tekemaot olketa
         ya from kingdom long Heven,
         42 an bae olketa torowem olketa go insaet long barava hot faea. Long ples nao bae olketa
         go-gohed fo krae nomoa an sore bikfala.
         43 Bat olketa hu i stret long ae blong God, bae olketa saen olsem san, taem olketa stap
         insaet long kingdom blong hem hu hemi Dadi blong olketa. Eniwan hu hemi garem ia,
         hemi mas heremgud toktok ya nao.”
         44 Jisas hemi sei moa, “Kingdom long Heven, hemi olsem wanfala barava gudfala samting
         tumas wea hemi staphaed nomoa insaet long wanfala pisgraon. Nao wanfala man hemi faendem
         an hemi haedem moa. Man ya, hemi hapi fogud nao, so hemi go nomoa an salem evrisamting
         blong hem nao. An bihaen, hemi baem disfala pisgraon ya nao.
         45 “Kingdom long Heven, hemi olsem taem wea wanfala bisnisman hemi go-gohed fo lukaotem
         olketa gudfala pel fo baem.
         46 Taem hemi faendem wanfala pel wea hemi barava gud tumas winim evri narawan, hemi
         go nomoa an hemi salem evrisamting blong hem nao. An bihaen, hemi baem nao disfala
         pel ya.
         47 “Kingdom long Heven, hemi olsem taem samfala fisingman olketa torowem net godaon
         long leik, an enikaen fis nomoa olketa pas long net ya.
         48 An taem net hemi fulap, olketa tekem go long soa nao an olketa sidaon fo divaedem
         olketa fis. Olketa gudfala fis olketa putum go insaet long olketa basket, bat olketa
         ravis fis olketa torowem nomoa.
         49 An semkaen samting bae hemi hapen long en blong disfala wol tu. Evri pipol hu wei
         blong olketa hemi ravis, bae olketa enjel nao olketa kam fo divaedem olketa from olketa
         pipol hu i stret long ae blong God.
         50 An bae olketa enjel i torowem olketa nogud pipol go insaet long barava hot faea.
         Long ples ya, bae olketa go-gohed fo krae nomoa an fo sore bikfala nao.”
         51 Nao Jisas hemi askem olketa disaepol blong hem olsem, “?Waswe, yufala save long mining
         blong olketa toktok nao ya?” An olketa sei, “Ya, mifala save.”
         52 So Jisas hemi sei moa, “Evri tisa blong Lo hu hemi falom niufala tising abaotem kingdom
         long Heven, hemi olsem wanfala bos blong haos hu hemi save tekemaot kam olketa gudfala
         samting long haos blong hem, wea samfala samting i niuwan an samfala samting i olwan.”
         53 Taem Jisas hemi talem olketa tokpiksa ya finis nomoa, hemi lusim ples ya nao.
         54 Nao taem hemi kambaek kasem barava hom blong hem moa, hemi go insaet long preahaos
         fo tisim olketa pipol. Bat taem olketa herem tising blong hem, olketa sapraes tumas,
         an olketa sei, “?Maewat, hao nao disfala man hemi kamap waes tumas olsem? ?Hu nao
         hemi givim paoa long hem fo mekem olketa mirakol ya?
         55 Yumi save disfala man ya, hemi san blong disfala kapenta nomoa ya. Meri nomoa hemi
         mami blong hem, an olketa brata blong hem nao Jemes an Josef an Saemon an Jiudas.
         56 An evri sista blong hem tu olketa stap nomoa long hia. ?Hao nao man ya hemi save
         long evrisamting olsem?”
         57 So olketa barava lukdaonem hem nomoa. Bat Jisas hemi sei long olketa, “Eniwan hu
         hemi profet, evriwan save tinghae long hem. Bat olketa pipol long hom blong hem an
         olketa long haos blong hem, olketa nomoa i nating save tinghae long hem.”
         58 So from olketa ya i no biliv long hem, Jisas no mekem plande mirakol long ples blong
         olketa nao.

1 Nao taem Herod Antipas, King blong provins long Galili hemi herem olketa nius abaotem
         Jisas,
         2 hemi sei long olketa wakaman blong hem nao, “Ating disfala man ya hemi Jon Baptaes
         hu hemi laefbaek nao ya. Dastawe nao hemi garem paoa fo mekem olketa mirakol olsem.”
         3 Bifoa kam, Herod nao hemi bin talem long olketa fo go kasholem Jon, an fo putum sen
         long hem an putum hem long prisin. Herod hemi bin duim diswan bikos long saet blong
         Herodias, waef blong brata blong hem Filip.
         4 Bikos Jon hemi bin tok olsem long Herod, “Hemi tambu long Lo fo yu stap wetem disfala
         woman ya.”
         5 Herod hemi wande fo kilim Jon fo dae, bat hemi fraetem olketa pipol bikos olketa
         barava tingse Jon hemi wanfala profet.
         6 Bat taem Herod hemi mekem wanfala bikfala fist fo makem de wea hemi bon long hem,
         gele blong Herodias nao hemi kam fo dans fo olketa lukluk long hem. Nao Herod hemi
         barava hapi tumas wetem,
         7 so hemi mekem wanfala strongfala promis long gele ya, an hemi sei, “Mi promis dat
         bae mi givim yu enisamting nomoa wea yu askem long mi.”
         8 So falom wanem mami blong hem hemi talem finis, hemi talem long Herod olsem, “Mi
         laekem yu fo givim kam hed blong Jon Baptaes long wanfala plet distaem nao.”
         9 Taem ya, King hemi sore tumas nao. Bat bikos hemi mekem promis finis an olketa fren
         blong hem olketa bin herem, hemi talem olketa fo duim wanem gele hemi askem.
         10 So hemi sendem olketa fo go long prisin an katem nek blong Jon nao.
         11 An olketa tekem kam hed blong Jon long wanfala plet an olketa givim go long gele
         blong Herodias. An gele ya hemi go an givim long mami blong hem.
         12 Nao disfala bodi blong Jon ya, olketa disaepol blong hem olketa kam an tekem, an
         olketa go fo berem hem. Bihaen, olketa go nao fo talem disfala nius long Jisas.
         13 Taem Jisas hemi herem dat Jon Baptaes hemi dae finis, hemi go insaet long wanfala
         bot an hemi go seleva long wanfala ples wea no eniwan stap long hem. Bat taem olketa
         pipol herem nius abaotem ples wea Jisas hemi go long hem, olketa lusim olketa taon
         nomoa an olketa wakabaot go bihaen long hem.
         14 Taem Jisas hemi kasem soa nomoa, hemi lukim plande pipol tumas nao. So hemi sore
         tumas long olketa an hemi mekem olketa hu i sik fo gudbaek moa.
         15 Go-go kasem kolsap long ivining, olketa disaepol blong Jisas olketa kam long hem
         an olketa sei long hem nao, “Hemi leit tumas nao an disfala ples ya hemi no garem
         eni haos long hem ya. ?Waswe nao yu no sendem olketa pipol ya fo go long olketa vilij,
         mekem olketa save baem kaikai fo olketa seleva?”
         16 Bat Jisas hemi sei, “Olketa save stap nomoa. Yufala nao yufala mas givim kaikai long
         olketa.”
         17 Nao olketa disaepol olketa sei, “Bat faefala bred an tufala fis nomoa mifala garem.”
         18 An Jisas hemi sei, “Tekem kam olketa kaikai ya long mi.”
         19 Nao hemi talem long olketa pipol fo sidaon nomoa long gras long ples ya. An hemi
         holem faefala bred ya wetem tufala fis ya, an hemi luk goap long heven an hemi talem
         tengkiu long God. An bihaen hemi brekem olketa bred ya, hemi givim go long olketa
         disaepol nao, an olketa searemaot fo olketa pipol ya.
         20 Evriwan ya olketa kaikai an olketa fulap fogud nao. An olketa fulumapem tuelfala
         basket long olketa pis kaikai wea olketa no finisim.
         21 An long taem ya, 5, man nao olketa kaikai, bat olketa no kaontem olketa woman an
         olketa pikinini.
         22 Nao bihaen nomoa, Jisas hemi talem olketa disaepol fo olketa mas go insaet long bot
         ya an go fastaem long hem, go kasem long narasaet long leik ya. Bat hem seleva hemi
         stap kam bihaen fo sendem olketa pipol ya gobaek long hom blong olketa.
         23 Nao taem hemi sendem olketa pipol ya gobaek finis, hemi goap long wanfala hil an
         hemi stap seleva fo prea. An long naet, hemi stap seleva nomoa long ples ya,
         24 bat olketa disaepol olketa go farawe finis long bot ya. An olketa wev i go-gohed
         fo bangam bot ya nao, bikos olketa go agensim win.
         25 Kasem kolsap delaet nomoa, Jisas hemi kam long olketa nao wea hemi wakabaot kam nomoa
         antap long wata ya.
         26 Bat taem olketa disaepol i lukim dat hemi wakabaot kam nomoa antap long wata ya,
         olketa fraet fogud nao. An olketa barava singaot olsem, “!Ei, wanfala devol nao ya!”
         27 Bat semtaem nomoa, Jisas hemi tok go olsem long olketa nao, “!Yufala no seksek! Mi
         nomoa ya. !Yufala no fraet!”
         28 Nao Pita hemi sei long Jisas, “Masta, sapos hemi barava yu nao, yu talem kam long
         mi fo mi wakabaot go kasem yu.”
         29 An Jisas hemi sei long Pita nao, “!Oraet, yu kam!” So Pita hemi lusim bot ya, an
         hemi wakabaot go antap long wata fo mitim Jisas nao.
         30 Bat taem Pita hemi lukim strongfala win ya, hemi fraet tumas, an hemi stat fo singdaon
         nao. So hemi singaot long Jisas olsem, “!Oo Masta, yu sevem mi!”
         31 An long semtaem nomoa, Jisas hemi holem Pita nao an hemi sei long hem, “!Ei, biliv
         blong yu hemi smolfala tumas ya! ?Waswe nao yu garem tufala tingting?”
         32 Nao taem tufala go insaet long bot ya, win hemi finis nao.
         33 Nao olketa long bot ya olketa mekhae long Jisas an olketa tok olsem nao, “!Yu barava
         San Blong God tru nao!”
         34 Nao taem olketa katkros go kasem narasaet long leik ya, olketa go long soa long wanfala
         eria nem blong hem Genesaret.
         35 Nao olketa pipol long ples ya olketa luksave long Jisas, so olketa sendem nius goraon
         long olketa nara ples long eria ya. So olketa tekem kam long Jisas olketa pipol hu
         olketa garem enikaen siknis long olketa.
         36 An olketa askem hem fo letem olketa sik pipol ya fo tasim nomata en blong longfala
         kaleko blong hem, mekem olketa gudbaek moa. An evriwan hu olketa tasim kaleko blong
         hem, olketa gudbaek nao.

1 Bihaen moa, samfala Farasi an samfala tisa blong Lo hu olketa jes stap kam long Jerusalem,
         olketa kam long Jisas nao, an olketa askem hem olsem,
         2 “?Waswe nao olketa disaepol blong yu olketa save brekem kastom wea hemi stat kam
         long olketa olo blong yumi? !Olketa disaepol blong yu ya, olketa nating wasim han
         blong olketa bifoa olketa kaikai ya!”
         3 Long taem ya, Jisas hemi askem olketa olsem tu, “?Waswe nao yufala brekem lo blong
         God an falom nomoa kastom blong yufala seleva?
         4 God hemi sei, ‘Yu mas tinghae long mami an dadi blong yu.’ An hemi talem tu, ‘Eniwan
         hu hemi tokspoelem mami o dadi blong hem, olketa mas kilim hem dae nao.’
         5 Bat yufala sei, ‘Sapos eniwan hemi garem samting wea hemi save givim fo helpem mami
         o dadi blong hem, bat hemi sei, “Mi makem diswan finis fo givim go long God,”
         6 oraet, hemi mas no tingim dadi nao ya.’ So bikos yufala falom kastom blong yufala
         olsem, yufala mekem toktok blong God fo kamap olsem samting nating nomoa ya.
         7 Yufala save laea tumas ya. Wanem God hemi mekem profet Aesaea fo talemaot abaotem
         yufala, hemi tru tumas ya
         8 wea hemi sei, ‘Pipol ya, long toktok nomoa olketa mekhae long mi, bat maen blong
         olketa hemi barava stap farawe from mi nao.
         9 Olketa barava hadwaka nating nomoa taem olketa mekhae long mi, bikos olketa gohed
         fo tisim pipol long olketa lo blong olketa seleva nomoa.’”
         10 Nao Jisas hemi talem long olketa pipol fo muv kam kolsap long hem, an hemi sei long
         olketa, “Yufala mas lisin gudfala, mekem yufala save minim.
         11 Wanem hemi go insaet long maos blong man, hemi no save mekem hem fo no klin. Bat
         wanem hemi kamaot long maos blong man, hem nao hemi save mekem hem fo no klin.”
         12 Long taem ya nomoa, olketa disaepol blong hem olketa kam kolsap an olketa sei nao,
         “Ei, disfala samting wea yu talem ya, olketa Farasi ya olketa herem an olketa filnogud
         tumas long hem ya.”
         13 Bat Jisas hemi sei moa, “Evri tri wea Dadi blong mi long heven hemi no plantem, bae
         olketa pulumaot long rut blong olketa.
         14 So yufala no wari long olketa Farasi ya. Olketa trae fo lidim olketa blaen pipol,
         bat olketa seleva olketa blaen tu ya. An yufala save, sapos wanfala blaen man hemi
         lidim nara blaen man, bae tufala evriwan i foldaon insaet long hol nao ya.”
         15 Nao Pita hemi sei long hem, “Plis, yu mas talem mifala abaotem mining blong disfala
         tokpiksa.”
         16 Bat Jisas hemi sei, “!Maewat! Hed blong yufala hemi tudak olsem olketa tu ya.
         17 ?Waswe, yufala no minim yet? Samting wea hemi go insaet long maos blong man, hemi
         godaon olowe insaet long bele blong hem nao. An bihaen, bae hemi goaot moa from bodi
         blong hem nomoa.
         18 Bat olketa toktok wea hemi kamaot long maos blong man, hem nao hemi kamaot long insaet
         long maen blong hem, an hem nao hemi save mekem man fo no klin.
         19 Bikos olketa samting wea hemi save kamaot long maen blong man, hemi olsem olketa
         ravis tingting wea hemi save mekem man fo kilim nara man dae, an fo brekem lo blong
         marit, an fo durong wetem eniwan, an fo stil, an fo talem olketa samting wea hemi
         no tru abaotem nara man, an fo stori nogud abaotem nara man.
         20 Olketa samting ya nao olketa save mekem man fo no klin. Bat fo no falom diskaen kastom
         wei fo wasim han blong yu fastaem bifoa yu kaikai, hemi nating save mekem man fo no
         klin ya.”
         21 Jisas hemi lusim ples ya, an hemi go long eria kolsap long tufala taon long Taea
         an Saedon.
         22 Nao wanfala woman long ples ya hu hemi no Jiu bat hemi blong seksin wea olketa kolem
         Kenan, hemi kam an singaot long Jisas olsem, “!Masta, San Blong King Deved! !Plis
         yu sore kam long mi! Gele blong mi, wanfala devol hemi stap long hem ya, an hemi spoelem
         hem tumas nao.”
         23 Bat Jisas hemi no talem enisamting long woman ya. So olketa disaepol blong hem olketa
         kam long hem, an olketa sei, “!Yu helpem woman ya nao, mekem hemi go! Hemi meknoes
         tumas bihaen long yumi ya.”
         24 Nao Jisas hemi sei, “God hemi sendem mi fo kam long olketa pipol blong Israel nomoa
         ya, wea olketa olsem olketa sipsip wea olketa barava go lus nao.”
         25 Bat long taem ya, woman ya hemi kam nildaon long frant blong Jisas an hemi sei, “!Masta!
         !Plis yu helpem mi!”
         26 Nao Jisas hemi tok olsem long hem, “Hemi no stret fo tekem kaikai blong olketa pikinini
         an torowem go nomoa long olketa dog.”
         27 Nao woman ya hemi sei moa, “Masta, hemi tru ya, bat nomata olketa dog save kaikaim
         olketa smolfala pis kaikai wea olketa foldaon long andanit tebol blong bos blong olketa.”
         28 So Jisas hemi sei long hem nao, “!Maewat, yu wanfala woman wea biliv blong yu hemi
         strong tumas ya! Wanem yu laekem, hemi mas kamtru nao.” An semtaem nomoa, gele blong
         woman ya hemi gudbaek nao.
         29 Taem Jisas hemi lusim ples ya, hemi wakabaot kambaek moa falom saet long leik long
         Galili. Nao hemi goap long wanfala hil an hemi sidaon.
         30 An long taem ya, plande pipol tumas olketa kam long hem nao. An olketa tekem kam
         long Jisas olketa pipol hu lek blong olketa i dae, an olketa hu i blaen, an olketa
         pipol hu lek o han blong olketa i nogud, an olketa hu i no save toktok an plande moa
         olsem. An Jisas hemi mekem olketa fo gudbaek moa.
         31 Olketa pipol i barava sapraes tumas nao taem olketa lukim dat olketa hu i no save
         toktok olketa save toktok moa, an olketa hu han o lek blong olketa hemi nogud olketa
         gudbaek moa, an olketa hu lek blong olketa i dae olketa wakabaot moa, an olketa hu
         i blaen olketa save lukluk moa. So olketa pipol gohed fo mekhae long God blong Israel
         nao.
         32 Jisas hemi kolem olketa disaepol blong hem fo kam long hem an hemi sei, “Mi sore
         tumas long olketa pipol ya, bikos olketa stap wetem yumi fo trifala de finis, an olketa
         no garem eni kaikai nao. Mi no wande fo talem olketa fo gobaek long hom blong olketa
         taem olketa hanggre olsem, nogud olketa hafded long rod.”
         33 Nao olketa disaepol blong Jisas olketa sei, “?Long disfala ples no eni haos hemi
         stap long hem ya, long wea nao yumi save faendem kaikai fitim plande pipol olsem ya?”
         34 Bat Jisas hemi askem olketa olsem, “?Haomas bred nao yufala garem?” Nao olketa sei,
         “Sevenfala bred an samfala smol fis nomoa mifala garem.”
         35 Long taem ya, Jisas hemi talem long olketa pipol ya fo sidaon long graon nao.
         36 Nao hemi tekem sevenfala bred wetem olketa fis ya an hemi talem tengkiu long God,
         an hemi brekem an hemi givim go long olketa disaepol, an olketa searemaot long olketa
         pipol ya.
         37 An olketa evriwan kaikai an olketa fulap fogud nao. An olketa disaepol i fulumapem
         sevenfala basket long olketa pis kaikai wea olketa pipol no finisim.
         38 An long taem ya, 4,000 man nao olketa kaikai, bat olketa no kaontem olketa woman
         an olketa pikinini.
         39 Nao taem Jisas hemi sendem olketa pipol ya gobaek finis, hemi go insaet long wanfala
         bot an hemi go long eria long Magadan nao.

1 Long wanfala taem, samfala Farasi an samfala Sadiusi olketa kam fo trikim Jisas.
         So olketa askem hem fo mekem wanfala saen fo somaot sapos hemi tru wea God nao hemi
         sendem hem fo kam.
         2 Bat Jisas hemi sei long olketa, “Yufala ya, taem hemi kolsap tudak, yufala sei, ‘Bae
         no eni ren hemi kam ya bikos skae hemi red.’
         3 An long eli moning, yufala save sei, ‘Bae hemi ren ya bikos skae hemi red an hemi
         dak tumas.’ Yufala save hao fo luksave long olketa samting long skae, bat yufala nating
         save luksave long mining blong olketa saen blong disfala taem.
         4 “Maewat, yufala olketa pipol blong distaem ya, wei blong yufala hemi ravis an yufala
         no kipim yufala seleva fo God. Yufala wande fo lukim wanfala spesol saen, bat bae
         mi no som eni spesol saen long yufala. Saen wea bae yufala save lukim nomoa, hemi
         disfala saen blong Jona.” An hemi lusim olketa an hemi go moa.
         5 Taem olketa go long narasaet long leik ya, olketa disaepol olketa nating tingim nomoa
         fo tekem go bred wetem olketa. Nao Jisas hemi tok olsem long olketa,
         6 “Yufala mas lukaot long diskaen yist blong olketa Farasi an olketa Sadiusi.”
         7 Olketa disaepol olketa gohed fo stori tugeta long olketa seleva olsem, “Maet Jisas
         hemi tok olsem bikos yumi no tekem kam eni bred ya.”
         8 Bat Jisas hemi save nomoa long wanem olketa talem, so hemi sei, “!Biliv blong yufala
         hemi smolfala tumas ya! ?Waswe nao yufala wari tumas from diswan wea yufala no garem
         eni bred?
         9 ?Yufala nating minim yet? ?Waswe, yufala fogetem finis haomas basket nao yufala fulumapem,
         taem mi searemaot faefala bred nomoa long 5,000 man ya?
         10 ?Waswe, yufala fogetem finis tu haomas basket nao yufala fulumapem, taem mi searemaot
         sevenfala bred nomoa long 4,000 man ya?
         11 Mi no toktok long yufala abaotem bred ya. ?Waswe nao yufala nating minim? Diskaen
         yist blong olketa Farasi an olketa Sadiusi nao yufala mas lukaot long hem ya.”
         12 Olketa disaepol i jes save nao dat Jisas hemi no minim fo talem olketa fo lukaot
         long yist blong bred ya, bat long diskaen tising blong olketa Farasi an olketa Sadiusi
         ya.
         13 Taem Jisas hemi kasem eria kolsap long taon long Sisaria Filipae, hemi askem olketa
         disaepol olsem, “?Waswe, olketa pipol tingse hu nao mi San Blong Man?”
         14 Nao olketa sei, “Samfala pipol olketa sei yu Jon Baptaes ya, an samfala sei yu profet
         Elaeja ya. An samfala moa, olketa sei yu nao profet Jeremaea o wanfala long olketa
         nara profet blong bifoa kam ya.”
         15 Nao Jisas hemi askem olketa moa olsem, “?Bat waswe long yufala? ?Yufala tingse hu
         nao mi?”
         16 So long taem ya nomoa, Saemon Pita hemi sei nao, “Masta, yu nao disfala Mesaea ya.
         Yu ya, yu San Blong God hu hemi laef ya.”
         17 Nao Jisas hemi s ei long Saemon, “Saemon san blong Jona, yu save hapi tumas ya, bikos
         wanem yu talemaot abaotem mi, i no man nao hemi somaot long yu ya. Bat Dadi blong
         mi long heven, hem nao hemi somaot diswan long yu.
         18 So mi talem long yu, yu nao Pita wea yu olsem wanfala ston ya. An antap long disfala
         bikfala ston ya bae mi wakem sios blong mi long hem. An nomata paoa blong dae, bae
         hemi no save fo winim disfala sios.
         19 Bae mi givim yu olketa ki blong disfala kingdom long Heven. So wanem yu stopem long
         disfala wol, God hemi stopem tu, an wanem yu letem long disfala wol, God hemi letem
         tu.”
         20 Bihaen long diswan, Jisas hemi tokstrong long olketa disaepol fo no talemaot long
         eniwan wea hemi Mesaea ya.
         21 Stat long taem ya, Jisas hemi go-gohed fo talemaot klia long olketa disaepol olsem,
         “Mi mas go long Jerusalem, an bae olketa hedprist an olketa tisa blong Lo an olketa
         nara bikman moa bae olketa meksave long mi an bae olketa kilim mi dae. Bat long mektri
         de, bae mi laefbaek moa.”
         22 Long t aem ya, Pit a hemi tekem Jisas go seleva an hemi tokstrong long hem olsem,
         “!Ei, Masta! Yu no tok olsem. !God hemi mas no letem diswan fo hapen long yu!”
         23 Bat Jisas hemi taneraon nomoa, an hemi tok go long Pita olsem, “!Seitan, yu giraot!
         !Yu no trae fo stopem mi olsem! Wanem yu talem ya, hemi no tingting blong God ya bat
         hemi tingting blong man nomoa.”
         24 Bihaen, Jisas hemi sei long olketa disaepol blong hem, “Sapos eniwan hemi wande fo
         kam falom mi, hemi mas no tingim hem seleva nomoa, bat hemi mas wiling fo karim kros
         blong hem an falom mi.
         25 Eniwan hu hemi wande fo sevem laef blong hem seleva, bae hemi lusim tru laef blong
         hem ya. Bat eniwan hu hemi lusim laef blong hem fo mi, bae hem nao hemi sevem tru
         laef blong hem ya.
         26 ?Nomata sapos eniwan hemi winim evrisamting long disfala wol, bat sapos hemi lusim
         tru laef blong hem from diswan ya, waswe, bae olketa samting ya save helpem hem? Nomoa
         ya. ?An wanem nao bae hemi givim, mekem hemi save tekembaek moa laef blong hem?
         27 “Bae mi San Blong Man, mi kambaek moa wetem saen blong bikfala paoa blong Dadi blong
         mi an wetem olketa enjel blong hem. Long taem ya, bae mi givim gudfala samting long
         evriwan fitim waka wea olketa bin duim.
         28 An mi talem yufala tru samting nao, samfala long yufala hu i stanap long hia, bifoa
         yufala dae, bae yufala lukim mi San Blong Man, mi kam long kingdom blong mi.”

1 Long meksiks de bihaen, Jisas hemi tekem Pita an Jemes wetem brata blong hem Jon,
         an olketa goap seleva long wanfala hae maonten.
         2 Taem trifala ya i lukluk go nomoa, bodi blong Jisas hemi sens nao. Long taem ya,
         fes blong hem hemi barava saen olsem san nao, an olketa kaleko blong hem olketa barava
         waet fogud.
         3 Semtaem nomoa, trifala ya i lukim Mosis an Elaeja, wea tufala gohed fo stori wetem
         Jisas.
         4 So Pita hemi sei long Jisas, “Masta, hemi gud tumas nao mifala stap long hia. Sapos
         yu laekem, mi save wakem trifala smol haos, wanfala fo yu an wanfala fo Mosis an wanfala
         fo Elaeja.”
         5 Taem Pita hemi toktok yet, wanfala klaod wea hemi saen tumas hemi kam kolsap antap
         long olketa nao. An olketa herem toktok wea hemi kamaot long klaod ya wea hemi sei,
         “Hem ya nao barava San blong mi wea mi lavem hem tumas an mi hapi tumas long hem.
         !Yufala mas heremgud wanem hemi talem!”
         6 Taem trifala disaepol ya olketa herem diswan, olketa fraet tumas an olketa foldaon
         long graon an olketa haedem fes blong olketa.
         7 Bat Jisas hemi go tasim olketa an hemi sei, “Yufala stanap, yufala no fraet.”
         8 Taem olketa luk go, olketa no lukim eniwan moa, bat Jisas nomoa olketa lukim.
         9 Nao taem olketa wakabaot godaon long maonten ya, Jisas hemi tokstrong long trifala
         disaepol blong hem olsem, “Disfala samting wea yufala bin lukim ya, yufala mas no
         talem long eniwan, go-go kasem taem wea mi San Blong Man, mi laefbaek moa from dae.”
         10 Nao trifala disaepol ya olketa askem hem moa olsem, “?Waswe nao olketa tisa blong
         Lo olketa sei Elaeja nao bae hemi mas kam fastaem?”
         11 Nao Jisas hemi sei, “Hemi tru ya, Elaeja nao hemi mas kam fastaem, mekem hemi stretem
         evrisamting.
         12 Bat mi talem long yufala, Elaeja hemi kam finis nao, bat olketa pipol nating luksave
         long hem nomoa. An olketa duim enikaen ravis samting long hem falom tingting blong
         olketa seleva. An bae olketa duim semsamting long mi San Blong Man tu.”
         13 Long taem ya, trifala disaepol ya olketa jes save dat Jon Baptaes nao Jisas hemi
         toktok abaotem ya.
         14 Taem Jisas wetem trifala disaepol ya olketa go kasem olketa pipol moa, wanfala man
         hemi kam a n hemi nildaon long frant blong Jisas an hemi sei,
         15 “!Masta, plis yu sore kam long san blong mi! Hemi garem diskaen sik wea hemi save
         foldaon an hemi hafded. Sik ya hemi save spoelem hem tumas ya, an plande taem hemi
         mekem hem foldaon long faea an insaet long wata tu.
         16 Mi tekem hem kam long olketa disaepol blong yu ya, bat hemi had tumas fo olketa mekem
         hem fo gudbaek moa.”
         17 Nao Jisas hemi sei, “Maewat, yufala olketa pipol blong distaem ya, wei blong yufala
         hemi ravis tumas an yufala nating biliv long God. ?Haomas taem nao mi mas stap wetem
         yufala? !Hemi had tumas distaem fo mi stap wetem yufala! !Tekem kam boe ya long mi!”
         18 An Jisas hemi tokstrong long devol ya, so hemi lusim boe ya nao. An semtaem nomoa,
         boe ya hemi gudbaek moa.
         19 Bihaen long diswan, olketa disaepol blong Jisas olketa kam seleva long hem an olketa
         askem hem olsem, “?Waswe nao mifala no save raosim disfala devol ya?”
         20 Nao Jisas hemi tok olsem long olketa, “Hemi olsem bikos biliv blong yufala hemi smolfala
         tumas. Mi talem yufala tru samting nao, nomata yufala garem biliv wea hemi smolfala
         olsem sid blong mastad tri, bae yufala save tok olsem long disfala maonten ya, ‘Yu
         muv go long nara ples.’ An bae hemi muv go ya. So bae no enisamting hemi save had
         fo yufala duim.”
         22 Taem olketa disaepol olketa hipap moa long wanfala ples long Galili, Jisas hemi sei
         long olketa, “Mi San Blong Man, bae olketa givim mi go long han blong olketa man
         23 fo olketa kilim mi dae. Bat bae mi laef baek moa long mektri de.” Long taem ya, olketa
         disaepol olketa barava sore fogud nao.
         24 Taem Jisas an olketa disaepol blong hem olketa kasem taon long Kapaneam, olketa man
         fo tekem taks go long Tambuhaos, olketa kam an askem Pita olsem nao, “?Tisa blong
         yufala hemi save peim taks tu ya?”
         25 Nao Pita hemi sei, “Ya, hemi save peim.” Taem Pita hemi kasem haos, Jisas nao hemi
         askem Pita fastaem olsem, “?Saemon, yu tingting waswe? ?Olketa king long disfala wol
         olketa save tekem olketa kaen taks long olketa hu nao ya? ?Olketa save tekem long
         olketa san blong olketa seleva o long olketa deferen pipol?”
         26 Nao Pita hemi sei, “Olketa deferen pipol nao ya.” So Jisas hemi sei moa, “Hem nao
         ya, olketa san blong king olketa no save peim taks ya.
         27 Bat nomata olsem, yumi no wande fo mekem olketa fo tingting nogud long yumi. So yu
         go long leik ya, an yu torowem fising laen blong yu. An disfala fis wea yu kasem fastaem
         ya, yu openem maos blong hem, an bae yu faendem wanfala seleni insaet. Bae yu tekem
         diswan go fo peim taks blong yumitufala nao.”

1 Long t aem ya nomoa, olketa disaepol olketa kam an olketa askem Jisas olsem nao,
         “?Waswe, hu nao hemi barava nambawan man insaet long kingdom long Heven?”
         2 Nao Jisas hemi kolem kam wanfala smol pikinini an hemi mekem hem fo stanap long frant
         blong evriwan,
         3 an hemi sei, “Mi talem yufala tru samting nao, sapos yufala no sensim wei blong yufala
         an sapos yufala no kamap olsem olketa smolfala pikinini, bae yufala nating fit fo
         go insaet long kingdom long Heven.
         4 So man hu hemi mekem hem seleva fo lou olsem disfala pikinini ya, hem nao ba r ava
         nambawa n man long kingdom long Heven.
         5 An eniwan hu hemi kaen long wanfala pikinini olsem ya long nem blong mi, hemi kaen
         long mi nao ya.
         6 “An sapos wanfala man hemi mekem wanfala long olketa smolfala pikinini wea olketa
         biliv long mi fo lusim biliv blong hem, hemi moabeta sapos olketa taemapem wanfala
         bikfala ston long nek blong man ya an torowem godaon insaet long dip si.
         7 !Olketa pipol long disfala wol, olketa mas lukaot! Bikos olketa nao save mekem olketa
         pipol fo lusim biliv blong olketa. Olketa samting olsem bae hemi go-gohed ya. !Bat
         disfala man hu hemi mekem olketa samting ya fo hapen, hemi mas lukaot!
         8 “Sapos han o lek blong yu hemi mekem yu fo lusim biliv blong yu, yu mas katemaot
         an torowem nomoa. Moabeta sapos yu garem wanfala han o wanfala lek nomoa an yu save
         go insaet long tru laef. Nogud yu garem tufala han an tufala lek bat olketa torowem
         yu go long faea wea hemi no save dae.
         9 An sapos ae blong yu hemi mekem yu fo lusim biliv blong yu, yu mas pulumaot an torowem
         nomoa. Moabeta sapos yu garem wanfala ae nomoa an yu save go insaet long tru laef.
         Nogud yu garem tufala ae bat olketa torowem yu go insaet long faea long hel.”
         10 An Jisas hemi sei moa, “Yufala mas lukaot, nogud yufala lukdaon long eniwan long
         olketa smolfala pikinini ya. Mi talem long yufala, olketa enjel blong olketa i stap
         wetem Dadi blong mi long heven.
         12 “?Sapos wanfala man hemi garem 100 sipsip bat wanfala long olketa hemi go lus, waswe,
         yufala tingse wanem nao bae man ya hemi duim? Bae hemi lusim olketa nara 99 sipsip
         ya long hil wea olketa kaikai long hem nomoa, an bae hemi go fo lukaotem sipsip wea
         hemi lus ya.
         13 An mi talem yufala tru samting nao, sapos hemi faendem, bae hapi blong hem wetem
         disfala sipsip ya, hemi winim go moa hapi blong hem wetem olketa 99 sipsip wea olketa
         no go lus nomoa.
         14 Long sem wei tu, Dadi blong yufala long heven, hemi nating laekem eniwan long olketa
         smolfala pikinini ya fo lus.”
         15 An Jisas hemi sei moa, “Sapos brata blong yu hemi duim enisamting agensim yu, yu
         mas go lukim hem, mekem yutufala stretem disfala samting long yutufala seleva. Sapos
         hemi wiling fo herem wanem yu talem, oraet, yu bin helpem brata blong yu fo yutufala
         stapgud moa ya.
         16 Bat sapos hemi no wiling fo herem yu, yu mas gobaek long hem long mektu taem moa,
         an yu mas askem wanfala o tufala man moa fo go wetem yu, bikos Buktambu hemi sei,
         ‘Taem eniwan hemi ripotem nara man, tu-tri pipol nao mas stap fo witnes long wanem
         hemi talem.’
         17 Bat sapos man ya hemi no wiling yet fo herem wanem olketa talem, oraet, yu mas talemaot
         evrisamting long olketa memba blong sios nao. An sapos hemi no wiling yet fo herem
         wanem olketa memba blong sios olketa talem, oraet, yufala mas ting long hem olsem
         wanfala man wea hemi no biliv o wanfala nogud man fo tekem taks.
         18 “Mi talem yufala tru samting nao, wanem yufala stopem long disfala wol, God hemi
         stopem tu. An wanem yufala letem long disfala wol, God hemi letem tu.
         19 “Mi talem long yufala moa, sapos tufala long yufala long disfala wol i wanmaen fo
         askem enisamting, Dadi blong mi long heven bae hemi duim wanem yutufala askem.
         20 Bae hemi duim diswan, bikos taem tu-tri pipol olketa hipap tugeta long nem blong
         mi, mi nao mi stap wetem olketa.”
         21 Bihaen, Pita hemi kam an hemi askem Jisas olsem nao, “?Masta, sapos brata blong mi
         hemi gogohed fo duim samfala samting agensim mi, haomas taem nao bae mi mas gohed
         fo fogivim hem? ?Ating sevenfala taem nao hemi naf ya?”
         22 Nao Jisas hemi sei olsem, “Mi talem long yu, i no sevenfala taem nomoa, bat seventi-seven
         taem nao ya.
         23 “Kingdom long Heven, hemi olsem taem wanfala king hemi wande fo faendemaot hao olketa
         wakaman blong hem olketa lukaftarem seleni blong hem.
         24 Taem hemi stat fo duim diswan, olketa tekem kam wanfala wakaman hu hemi bin yusim
         10,000 bikfala seleni fo hem seleva.
         25 An man ya hemi nating fit fo sensimbaek seleni ya moa. So king ya hemi talem olketa
         fo tekem disfala man wetem waef blong hem an evri pikinini blong hem an salem olketa
         olsem slev, an fo olketa salem tu evrisamting wea man ya hemi garem, mekem hemi sensim
         seleni ya.
         26 Bat long taem ya, disfala man hemi nildaon long frant blong king ya an hemi krae
         long hem olsem nao, ‘!Plis, yu weit lelebet! Bae mi sensimbaek evri seleni blong yu.’
         27 Nao king ya hemi barava sore long hem, so hemi aotem kaon blong hem an hemi letem
         hem fo go fri nao.
         28 “Bat taem disfala wakaman hemi goaot nomoa, hemi mitim wanfala nara wakaman moa hu
         hemi kaonem 100 seleni nomoa long hem. An hemi go an holemstrong nek blong man ya
         an hemi sei nao, ‘!Yu sensim kaon blong yu long distaem nao!’
         29 Bat disfala man ya hemi nildaon long frant blong hem nomoa an hemi krae long hem
         olsem, ‘!Plis, yu weit lelebet! Bae mi sensimbaek evri seleni blong yu.’
         30 Bat man ya hemi nating wiling fo weit nao. So hemi talem long olketa fo tekem disfala
         man an putum hem insaet long prisin nao, mekem hemi mas stap gogo hemi sensim kaon
         ya finis.
         31 “Taem olketa nara wakaman i lukim diswan, olketa filnogud tumas. Nao olketa go an
         talem evrisamting long king blong olketa.
         32 So king ya hemi askem disfala wakaman ya fo kambaek moa long hem, an hemi sei, ‘!Yu
         ravis man! Mi nao aotem kaon blong yu bikos yu askem mi.
         33 ?So waswe nao yu no sore long nara man ya, olsem mi sore long yu?’
         34 Long taem ya, king ya hemi barava kros fogud nao. So hemi talem long olketa fo tekem
         man ya go long prisin nao fo olketa panisim hem olowe, go-go hemi mas sensimbaek olketa
         bikfala seleni ya finis.”
         35 Nao Jisas hemi sei moa, “Bae Dadi blong mi hemi duim olsem long yufala evriwan tu,
         sapos yufala no barava fogivim olketa brata blong yufala.”

1 Bihaen Jisas hemi finisim olketa toktok blong hem ya, hemi lusim Galili nao. Nao
         hemi go falom long narasaet long riva long Jodan an hemi katkros kambaek moa long
         provins long Jiudia.
         2 Nao plande pipol tumas olketa go wetem hem, an long ples ya nao Jisas hemi mekem
         olketa fo gudbaek moa.
         3 Nao samfala Farasi olketa kam fo trikim Jisas, an olketa askem hem olsem, “?Waswe,
         Lo hemi letem man fo lusim waef blong hem bikos man seleva hemi laekem nomoa?”
         4 Nao Jisas hemi sei, “?Waswe, yufala no ridim long Buktambu wea hemi sei, ‘Long stat
         long evrisamting, God hemi mekem man an woman’?
         5 An God hemi sei, ‘Bikos hemi olsem, man hemi mas lusim mami an dadi blong hem an
         hemi mas joen wetem waef blong hem, an tufala bae i kamap wanfala nomoa.’
         6 So tufala i no tufala bodi, bat tufala kamap wanfala bodi nao. An samting wea God
         nao hemi joenem finis olsem, hemi no blong eniwan fo brekem moa ya.”
         7 Nao olketa Farasi i askem hem olsem, “?Sapos olsem, waswe nao Mosis hemi talem long
         yumi wea man hemi save lusim waef blong hem sapos hemi givim pepa blong divos long
         hem fastaem?”
         8 Nao Jisas hemi sei long olketa, “Mosis hemi letem yufala fo lusim waef blong yufala
         bikos hemi had tumas fo tisim yufala ya. Bat long stat long evrisamting, hemi no olsem
         ya.
         9 An mi talem long yufala, sapos waef blong wanfala man hemi nating bin durong wetem
         eniwan, bat disfala man ya hemi lusim hem an hemi maritim moa narafala woman, man
         ya hemi brekem lo blong marit nao ya.”
         10 Long taem ya, olketa disaepol blong hem olketa sei long hem nao, “Sapos hem nao wei
         fo man hemi mas stap wetem waef blong hem, maet hemi barava gud fo no marit nomoa.”
         11 Bat Jisas hemi sei long olketa, “Diskaen tising hemi no blong evriwan fo falom ya,
         bat fo pipol hu God hemi makem olketa fo diswan nomoa.
         12 Samfala man olketa no save marit bikos olketa bon kam olsem nao. An samfala man olketa
         no save marit bikos olketa man nao i mekem olketa olsem. Bat samfala moa olketa no
         laek fo marit bikos long saet long kingdom long Heven. Eniwan hu hemi save falom tising
         ya, hemi gud sapos hemi gohed falom nomoa.”
         13 Bihaen long diswan, olketa pipol i tekem kam olketa pikinini long Jisas nao, mekem
         hemi putum han blong hem antap long olketa fo blesim olketa. Bat olketa disaepol i
         tokhad long olketa pipol ya.
         14 So Jisas hemi sei, “Yufala letem olketa pikinini fo kam long mi. Yufala no stopem
         olketa ya. Bikos olketa hu i olsem olketa pikinini ya, olketa nao fitim fo stap insaet
         long kingdom long Heven.”
         15 An Jisas hemi putum han blong hem antap long olketa pikinini ya, an bihaen, hemi
         lusim disfala ples.
         16 Nao wanfala ris man hemi kam fo askem Jisas olsem, “?Tisa, watkaen gudfala samting
         nao mi mas duim, mekem mi kasem tru laef wea hemi no save finis?”
         17 Nao Jisas hemi tok olsem long hem, “?Waswe nao yu askem mi abaotem wanem hemi gudfala?
         Yu save finis, God nomoa hemi gudfala. Bat sapos yu wande fo kasem tru laef, oraet,
         yu mas obeim olketa lo.”
         18 Nao man ya hemi askem Jisas olsem moa, “?Watkaen lo nao yu minim ya?” So Jisas hemi
         sei, “Yu mas no kilim man dae. Yu mas no brekem lo blong marit. Yu mas no stil. Yu
         mas no laea long kot.
         19 Yu mas tinghae long mami an dadi blong yu. An yu mas lavem olketa wantok blong yu
         long sem wei yu lavem yu seleva.”
         20 Nao disfala man hemi sei long Jisas, “Mi save obeim evri lo ya. ?Wanem nao mi mas
         duim moa?”
         21 Nao Jisas hemi sei long hem, “Sapos yu wande fo kamap barava gudfala tumas, yu mas
         go an salem evrisamting blong yu, an yu mas givim go seleni long olketa pua pipol
         ya. From diswan nao bae yu garem olketa risis long heven. An bihaen, yu kam fo falom
         mi nao.”
         22 Bat man ya hemi garem plande samting tumas ya, so taem hemi herem disfala toktok
         nomoa, hemi sore fogud an hemi lusim Jisas nao.
         23 So Jisas hemi sei long olketa disaepol blong hem, “Mi talem yufala tru samting nao,
         bae hemi had tumas fo eni ris man fo go insaet long kingdom blong God.
         24 An mi talem long yufala moa, fo wanfala kamel fo go insaet long smolfala hol blong
         wanfala nila hemi had tumas ya, bat hemi barava had moa fo ris man fo go insaet long
         kingdom long Heven.”
         25 Taem olketa disaepol i herem diswan, olketa sapraes fogud nao, an olketa sei, “!Maewat!
         ?Sapos olsem, hu nao bae hemi save kasem tru laef ya?”
         26 Bat Jisas hemi barava luk stret go long olketa an hemi sei nao, “Hemi had tumas fo
         eni man fo duim ya, bat God hemi save duim evrisamting nomoa.”
         27 Long taem ya, Pita hemi askem Jisas olsem nao, “?Waswe long mifala? ?Mifala lusim
         evrisamting blong mifala finis an mifala falom yu, so wanem nao bae God hemi givim
         long mifala?”
         28 Nao Jisas hemi talem long olketa olsem, “Mi talem yufala tru samting nao, long taem
         wea God bae hemi mekem evrisamting niu moa, bae mi San Blong Man, mi sidaon fo rul
         wetem saen blong bikfala paoa blong God. An long taem ya nao, yufala tuelfala man
         hu i falom mi, bae yufala tu sidaon fo rulim tuelfala laen ya blong Israel.
         29 An eniwan hu hemi bin tinghae long mi, mekem hemi bin lusim olketa haos blong hem
         o olketa brata an sista blong hem o mami an dadi blong hem o olketa pikinini blong
         hem o olketa pisgraon blong hem, bae hemi save garem moa wan handred taem winim olketa
         samting ya wea hemi bin lusim. An bae hemi save garem tru laef wea hemi no save finis
         ya.
         30 Bat plande pipol hu olketa nambawan long distaem, bae olketa kamap las moa. An plande
         pipol hu olketa las long distaem, bae olketa kamap nambawan moa.”
         
            

         
      
   
      
         20
1 Nao Jisas hemi gohed fo sei, “Kingdom long Heven, hemi olsem wea wanfala man hemi
         goaot long eli moning fo lukaotem samfala man fo waka long plantesin long grep tri
         blong hem.
         2 An olketa wanmaen fo hemi peim olketa long wanfala seleni fo wanfala de. So hemi
         sendem olketa fo go an waka long plantesin blong hem nao.
         3 Nao long naenklok long moning hemi goaot moa an hemi lukim samfala man moa hu olketa
         liu nomoa long maket ples.
         4 So hemi sei long olketa nao, ‘!Yufala kam an waka long plantesin blong mi! Bae mi
         peim yufala wanem hemi fitim waka blong yufala.’
         5 So olketa go fo waka nao. Bihaen moa, long midol long de an long triklok long aftanun
         tu, man ya hemi duim semsamting nomoa.
         6 An kasem faevklok long ivining, hemi goaot moa an hemi lukim samfala man moa hu olketa
         liu nating nomoa. So hemi askem olketa olsem, ‘?Waswe nao yufala liu nating olsem
         long fulde ya?’
         7 Nao olketa sei long hem, ‘Mifala ya, no eniwan hemi askem mifala fo go an duim eni
         waka ya.’ So man ya hemi sei long olketa, ‘Oraet, yufala kam mekem yufala waka long
         plantesin blong mi.’
         8 “Nao long en long de ya, disfala man hu hemi onam plantesin ya hemi tok olsem long
         bos blong olketa wakaman nao, ‘Yu go an talem long olketa wakaman fo kam, an yu givim
         wejis long olketa nao. Yu mas stat long seksin hu olketa kam las fo waka, an yu mas
         finis long seksin hu olketa kam fastaem.’
         9 Taem seksin hu olketa waka las olketa kam fo tekem wejis nomoa, olketa tekem wanfala
         seleni fo wanfala man nao.
         10 So taem seksin hu olketa kam fastaem long eli moning olketa kam fo tekem wejis, olketa
         tingse wejis blong olketa bae hemi hae winim olketa narawan ya. Bat olketa tekem wanfala
         seleni fo wanfala man tu.
         11 So olketa tok kros agensim man hu hemi onam plantesin nao,
         12 an olketa sei, ‘!Disfala seksin hu olketa kam las, olketa waka fo wan aoa nomoa ya!
         ?Waswe nao mifala tekem nomoa semkaen wejis? !Mifala nao, san hemi hotem mifala kam
         fo fulde taem mifala waka ya!’
         13 “Bat man hu hemi onam plantesin ya hemi ansarem wanfala long olketa wakaman olsem,
         ‘Fren, mi no ravem yu ya. Yu seleva nao yu wanmaen fo waka fo wanfala seleni.
         14 So yu tekem wejis blong yu an yu go nao. Mi nao mi wande fo peim man hu hemi kam
         las long semkaen wejis wea mi givim long yu.
         15 ?Waswe, yu tingse mi no garem paoa fo duim wanem mi laek fo duim long seleni blong
         mi seleva? ?O waswe, yu joles nomoa bikos mi kaen olsem?’”
         16 An Jisas hemi sei moa, “So olketa pipol hu i las long distaem, bae olketa kamap nambawan
         moa. An olketa hu i nambawan long distaem, bae olketa kamap las moa.”
         17 Taem Jisas hemi goap long Jerusalem, hemi talem tuelfala disaepol blong hem fo olketa
         go seleva wetem hem, an hemi talem olketa olsem,
         18 “Yumi go-goap fo Jerusalem nao, an long ples ya nao bae olketa givim mi San Blong
         Man, go long han blong olketa hedprist an olketa tisa blong Lo. An bae olketa jajem
         mi fo mi mas dae.
         19 An bae olketa givim mi go moa long han blong olketa pipol hu i no Jiu, mekem olketa
         mekfan long mi an wipim mi moa. An bae olketa nilam mi dae long kros tu, bat long
         mektri de bae mi laefbaek moa.”
         20 Bihaen moa, waef blong Sebedi wetem tufala san blong hem, olketa kam long Jisas.
         Nao woman ya hemi nildaon long frant blong Jisas, fo askem hem fo helpem hem.
         21 So Jisas hemi askem hem olsem, “?Wanem samting nao yu laekem?” Nao hemi sei, “Taem
         wea bae yu kamap King, mi laekem yu fo mekem tufala san blong mi fo sidaon wetem yu,
         wanfala long raetsaet blong yu, an narawan long lefsaet blong yu.”
         22 Nao Jisas hemi tok olsem long tufala man ya, “Disfala samting wea yutufala askem
         ya, yutufala nating minim ya. ?Waswe, yutufala save safa long semkaen wei wea bae
         mi safa long hem?” An tufala sei, “Ya, mitufala save duim nomoa.”
         23 So Jisas hemi sei moa long tufala, “Hemi tru, bae yutufala safa long diskaen wei
         ya, bat fo sidaon long raetsaet blong mi an long lefsaet blong mi, hemi no waka blong
         mi nao fo givim long eniwan ya. Dadi blong mi nao bae hemi givim olketa ples ya long
         olketa wea hemi siusim finis.”
         24 Taem nara tenfala disaepol ya olketa herem diswan nomoa, olketa kros tumas long tufala
         brata ya.
         25 So Jisas hemi kolem olketa evriwan fo kam long hem, an hemi sei, “Yufala save finis
         wea olketa bikman long disfala wol olketa save bosim tumas pipol blong olketa. An
         olketa lida tu save fosim tumas pipol blong olketa.
         26 Bat yufala mas no duim olsem long midol long yufala ya. Man hu hemi wande fo kamap
         bikman long yufala, hemi mas waka olsem haosboe blong yufala.
         27 An man hu hemi wande fo kamap nambawan man blong yufala, hemi mas waka olsem wakaman
         blong yufala evriwan.
         28 Hemi barava olsem wea mi San Blong Man, mi no kam fo mekem olketa pipol i waka fo
         mi. Mi kam nomoa fo waka fo olketa, an fo letem mi fo dae fo peimaot plande pipol
         from sin blong olketa.”
         29 Taem Jisas an olketa disaepol blong hem olketa go-gohed fo lusim taon long Jeriko,
         plande pipol tumas nao i go wetem olketa.
         30 Nao tufala blaen man, tufala sidaon nomoa long saet long rod. Taem tufala herem nius
         wea Jisas hemi ka-kam long rod nomoa, tufala singaot olsem nao, “!Masta, San Blong
         King Deved, plis yu sore kam long mitufala!”
         31 Nao plande pipol olketa tokhad long tufala an olketa talem tufala fo stap kuaet.
         Bat tufala jes singaot bikfala go moa olsem, “!Masta, San Blong King Deved, plis yu
         sore kam long mitufala!”
         32 Nao Jisas hemi stop an hemi kolem tufala fo kam, an hemi sei, “?Wanem nao yutufala
         laekem mi fo duim fo yutufala?”
         33 Nao tufala sei long hem, “Masta, mitufala laekem yu fo openem ae blong mitufala.”
         34 Nao Jisas hemi sore tumas long tufala, so hemi tasim ae blong tufala. An semtaem
         nomoa, tufala lukluk moa an tufala go wetem Jisas nao.

1 Taem Jisas an olketa disaepol blong hem olketa kasem kolsap long Jerusalem, olketa
         lukim go vilij long Betfeis wea hemi kolsap long hil blong Oliv tri. An Jisas hemi
         sendem go tufala long olketa disaepol blong hem,
         2 an hemi sei, “Yutufala go long vilij wea yumi lukim go ya. Taem yutufala kasem ples
         ya, bae yutufala lukim wanfala dongki wea olketa taemapem hem, an pikinini blong hem
         tu hemi stap wetem hem. Yutufala tekemaot rop ya an yutufala lidim tufala evriwan
         kam long mi.
         3 An sapos eniwan hemi askem yutufala wanem yutufala duim, yutufala mas sei long hem,
         ‘Masta nao hemi laekem ya.’ An semtaem nomoa, bae hemi save letem tufala dongki ya.”
         4 Diswan hemi hapen, mekem toktok wea God hemi bin mekem wanfala profet fo talemaot,
         hemi kamtru nao wea hemi sei,
         5 “Talem olsem long olketa pipol long Saeon ‘Lukim, King blong yufala ya hemi kam long
         yufala nao. Hemi mekem hem seleva fo lou, wea hemi sidaon antap long wanfala dongki
         nomoa. Wanfala yang dongki nao hemi raed kam long hem.’”
         6 Nao tufala disaepol ya, tufala go fo duim wanem Jisas hemi talem.
         7 Tufala lidim kam dongki ya wetem pikinini blong hem. An tufala putum samfala kaleko
         blong tufala long baeksaet blong tufala dongki ya, an Jisas hemi sidaon antap.
         8 Plande long olketa pipol i spredem kaleko blong olketa long rod an samfala moa olketa
         katem olketa smolfala brans blong olketa tri an olketa putum long rod.
         9 Long taem ya, olketa hu i wakabaot go fastaem an olketa hu i ka-kam bihaen, olketa
         go-gohed fo singaot olsem, “!Preisim disfala San Blong King Deved! !God, yu blesim
         disfala man ya hu hemi kam long nem blong yu! !Preisim God long heven!”
         10 Taem Jisas hemi raed go insaet long Jerusalem, evri pipol long taon ya olketa resis
         kam fo lukluk nao, an olketa meknoes fogud. An olketa ask olobaot olsem, “?Hu nao
         disfala man ya?”
         11 So pipol hu olketa kam wetem Jisas olketa sei, “Man ya, hemi Jisas disfala profet
         wea hemi kam from Nasaret long Galili.”
         12 Nao Jisas hemi go insaet long eria long disfala Tambuhaos, an hemi raosimaot olketa
         pipol hu i salem olketa samting an olketa hu i peim olketa samting insaet long eria
         ya. An hemi gohed tu fo kapsaetem olketa tebol blong olketa man wea olketa go-gohed
         fo sensim olketa deferen seleni, an hemi kapsaetem tu olketa stul blong olketa man
         wea olketa gogohed fo salem olketa kurukuru.
         13 An Jisas hemi tok olsem long olketa, “Toktok blong God insaet long Buktambu hemi
         sei, ‘Haos blong mi, bae olketa sei hemi haos fo prea long hem ya.’ !Bat yufala ya,
         yufala mekem haos ya fo kamap olsem ples wea olketa pipol hu i save stil olketa save
         haed long hem!”
         14 Long taem ya, olketa pipol hu i blaen, an olketa pipol hu lek blong olketa i dae
         finis, olketa kam lukim Jisas long Tambuhaos ya an hemi mekem olketa fo gudbaek moa.
         15 Bat olketa hedprist an olketa tisa blong Lo, olketa barava kros tumas nao, taem olketa
         lukim olketa mirakol wea Jisas hemi duim ya an taem olketa herem olketa pikinini hu
         i singaot insaet long Tambuhaos ya olsem, “!Preisim disfala San Blong King Deved!”
         16 So olketa tok olsem long Jisas, “!Sei! ?Yu herem samting wea olketa go-gohed fo talem?”
         Nao Jisas hemi sei long olketa, “Ya, mi herem. ?Waswe, yufala no ridim long Buktambu
         wea hemi sei? ‘Olketa pikinini an olketa smolfala bebi nao yu mekem olketa fo barava
         preisim yu gudfala.’”
         17 Bihaen nomoa, Jisas hemi lusim olketa nao an hemi lusim taon ya fo go long Betani
         moa. An long naet, hemi slip kam long vilij ya nao.
         18 Nao long eli moning, taem Jisas hemi wakabaot kambaek moa long taon, hemi hanggre
         nao.
         19 Hemi lukim go wanfala fig tri wea hemi stanap nomoa long saet long rod, so hemi go
         long tri ya nao. Bat hemi nating faendem eni frut long hem, hemi garem lif nating
         nomoa. Nao Jisas hemi tok olsem long tri ya, “!Bae yu nating garem eni frut moa!”
         So semtaem nomoa, disfala fig tri ya hemi dae nao.
         20 Taem olketa disaepol i lukim diswan nomoa, olketa sapraes fogud nao an olketa sei,
         “!Maewat! ?Wanem nao hemi mekem fig tri ya fo dae kuiktaem nomoa olsem?”
         21 Nao Jisas hemi sei long olketa, “Mi talem yufala tru samting nao, sapos yufala biliv
         long God an yufala no garem tufala tingting, bae yufala save duim olketa samting wea
         hemi winim moa wanem mi duim long fig tri ya. Nomata disfala hil sapos yufala sei
         long hem, ‘Yu getap an jam go long solwata ya,’ bae hemi hapen nomoa ya.
         22 Sapos yufala biliv long God an yufala prea go long hem, bae hemi save givim yufala
         enisamting nomoa wea yufala askem.”
         23 Nao Jisas hemi gobaek moa long eria long disfala Tambuhaos ya, an hemi go-gohed fo
         tisim olketa pipol. Long taem ya, olketa hedprist an olketa nara bikman olketa kam
         long hem nomoa, an olketa askem hem olsem nao, “?Watkaen paoa nao yu garem fo duim
         olketa samting ya? ?An hu nao hemi givim paoa ya long yu?”
         24 Nao Jisas hemi sei long olketa, “Mi tu, mi wande fo askem yufala wanfala kuestin
         fastaem. Sapos yufala save ansarem kuestin blong mi, oraet, bae mi save talem yufala
         abaotem watkaen paoa nao mi garem fo duim olketa samting ya.
         25 ?Waswe, hu nao hemi givim paoa long Jon fo baptaesim olketa pipol? ?God o man nomoa?”
         So olketa gohed nao fo toktok tugeta long olketa seleva, an olketa sei, “Sapos yumi
         sei, ‘God nao hemi givim paoa ya long Jon,’ bae hemi askem yumi olsem ya, ‘?Sapos
         olsem, waswe nao yufala no bilivim hem?’
         26 Bat sapos yumi sei, ‘Man nomoa hemi givim paoa ya long hem,’ bae yumi mas lukaot
         long olketa pipol nao ya, bikos olketa biliv wea Jon hemi barava profet ya.”
         27 So olketa sei nomoa long Jisas, “Oo, mifala no save ya.” Nao Jisas hemi tok olsem
         long olketa moa, “Sapos olsem, mi tu bae mi no talem yufala abaotem watkaen paoa nao
         mi garem fo duim olketa samting ya.”
         28 Jisas hemi sei moa long olketa, “?Yufala tingting waswe? Wanfala man hemi garem tufala
         san, an hemi tok olsem long wanfala, ‘!San blong mi, yu go fo waka long plantesin
         blong grep tri long tude!’
         29 An hemi ansarem olsem, ‘!Nomoa, mi les!’ Bat bihaen, hemi filsore from hemi tok olsem
         an hemi go fo waka nao.
         30 Bihaen, disfala man hemi talem moa semsamting long nara san blong hem hu hemi ansarem
         hem olsem, ‘Ya, bae mi go.’ Bat bihaen nomoa, hemi nating go nao.”
         31 “?So hu long tufala ya nao hemi duim wanem dadi blong tufala hemi laekem?” Nao olketa
         sei, “Faswan nao ya.” So Jisas hemi tok olsem long olketa nao, “Mi talem yufala tru
         samting nao, olketa man fo tekem taks an olketa juri ya, bae olketa nao fastaem long
         yufala fo go insaet long kingdom blong God.
         32 Hemi olsem, bikos yufala no bilivim Jon Baptaes taem hemi kam fo som wanem hemi stret
         fo yufala fo duim. Bat olketa man fo tekem taks an olketa juri ya, olketa nao bilivim
         hem. An nomata yufala lukim diswan, yufala nating sensim tingting blong yufala an
         bilivim hem.”
         33 Nao Jisas hemi sei moa, “Yufala lisin moa long narafala tokpiksa. Wanfala bikman
         hemi plantem wanfala plantesin blong grep tri. Hemi wakem wanfala fens raonem plantesin
         ya, an hemi mekem wanfala ples fo wakem waen long hem an wanfala hae gadhaos long
         hem tu. Bihaen nomoa, hemi letem samfala man fo haerem plantesin blong hem ya. An
         hemi go fo stap long nara ples.
         34 Nao kasem taem wea olketa frut i kolsap redi fo tekem, bikman ya hemi sendem go olketa
         wakaman blong hem nao fo go an tekem kambaek wanem olketa man hu i haerem plantesin
         ya olketa mas givim long hem.
         35 Bat olketa man ya olketa kasholem olketa wakaman ya nomoa, an olketa ki-kilim wanfala
         long olketa, an kilim dae narawan, an narawan moa olketa sutim dae long ston.
         36 Bihaen, bikman ya hemi sendem go plande wakaman moa winim fastaem. Bat olketa man
         ya i duim moa semsamting long olketa.
         37 Long bihaen moa, hemi sendem go barava san blong hem nao an hemi sei, ‘Bae olketa
         tinghae long san blong mi ya.’
         38 Bat taem olketa man hu olketa haerem plantesin ya olketa lukim hem, olketa tok olsem
         tugeta long olketa seleva nao, ‘Hem ya nao man hu bae hemi sensim dadi blong hem fo
         onam plantesin ya. Kam, yumi kilim hem dae, mekem plantesin ya hemi blong yumi nao.’
         39 So olketa kasholem man ya nomoa, an olketa tekem hem go aotsaet long plantesin an
         olketa kilim hem dae nao.”
         40 Nao Jisas hemi askem olketa olsem moa, “?Wanem nao bae man hu hemi onam plantesin
         ya hemi duim long olketa man ya, taem hemi kambaek?”
         41 Nao olketa sei long Jisas, “Bae hemi barava spoelem olketa ravis man ya an kilim
         olketa dae nao. An bae hemi letem olketa deferen man nao fo haerem moa plantesin ya,
         wea olketa wiling fo givim wanem olketa mas givim long hem, taem olketa frut ya kasem
         taem blong hem.”
         42 Nao Jisas hemi tok olsem moa, “?Waswe, yufala nating ridim nomoa wanem Buktambu hemi
         sei? ‘Disfala ston wea olketa man fo wakem haos olketa no laekem, hemi kamap barava
         nambawan ston long haos nao. Disfala samting ya God nao hemi duim, an hemi barava
         lukgud tumas long ae blong yumi.’
         43 So mi talem long yufala, bae yufala no save stap long kingdom blong God, bat bae
         olketa nara deferen pipol nao i save stap long hem, wea bae olketa save givim long
         God wanem hemi laekem nomoa.”
         45 Taem olketa hedprist an olketa Farasi olketa herem olketa tokpiksa ya, olketa luksave
         nao dat Jisas hemi barava toktok abaotem olketa nomoa ya.
         46 So olketa wande fo kasholem hem, bat olketa fraet moa long olketa plande pipol bikos
         olketa biliv wea Jisas hemi barava profet ya.

1 Long distaem, Jisas hemi talem samfala tokpiksa moa long olketa pipol an hemi sei,
         2 “Kingdom long Heven, hemi olsem wanfala king wea hemi mekem fist fo marit blong san
         blong hem.
         3 Taem hemi mekredi long evrisamting finis nomoa, hemi sendem go samfala wakaman blong
         hem fo kolem kam olketa pipol wea hemi bin askem olketa fo kam long fist blong marit
         ya. Bat olketa nating wari nomoa fo kam.
         4 So hemi sendem go moa samfala nara wakaman fo go talem olsem long olketa wea hemi
         bin askem olketa fo kam, ‘Kaikai hemi redi finis nao. King hemi kilim finis olketa
         bikfala buluka wetem olketa yangwan wea olketa fat fogud. So distaem evrisamting hemi
         redi nao. Yufala kam long fist blong marit ya.’
         5 Bat olketa nating wari nomoa long toktok blong king ya. Olketa jes gohed fo duim
         bisnis blong olketa seleva nomoa. Wanfala man hemi go long olketa gaden blong hem,
         an narawan hemi go long stoa blong hem,
         6 an samfala moa olketa kam an kasholem olketa wakaman blong king ya an olketa spoelem
         olketa an kilim olketa dae nao.
         7 Long taem ya, king hemi barava kros fogud nao. So hemi sendem go olketa soldia blong
         hem, an olketa kilim dae olketa pipol wea olketa bin kilim dae olketa wakaman ya,
         an olketa bonem taon blong olketa tu.
         8 Nao king ya hemi sei moa long olketa nara wakaman blong hem, ‘Disfala fist hemi barava
         redi nao ya, bat olketa pipol wea mi askem olketa fo kam, olketa nating fit fo kam
         ya.
         9 So yufala mas goaot long olketa bikrod long midol long taon, an evriwan wea yufala
         mitim, yufala mas kolem olketa fo kam long disfala fist.’
         10 Nao olketa wakaman i goaot long olketa bikrod long midol long taon nao, an olketa
         tekem kam evriwan wea olketa mitim, samfala i gudfala an samfala nogud. An go-go disfala
         haos blong fist blong marit ya hemi barava fulap finis nao.
         11 “Nao king hemi kam fo lukim evriwan wea olketa kam long fist ya. An hemi lukim wanfala
         man hu hemi werem kaleko wea hemi nating fit fo werem long taem blong fist blong marit.
         12 So hemi askem man ya olsem, ‘!Ei, fren! ?Waswe nao yu kam long hia bat yu no werem
         kam kaleko fo fist blong marit ya?’ Long taem ya, man ya hemi nating talem enisamting.
         13 Nao king ya hemi sei long olketa wakaman blong hem, ‘!Yufala kam an taemap han an
         lek blong man ya, an yufala go torowem hem long dak ples aotsaet! Long ples ya bae
         hemi go-gohed fo krae nomoa an sore bikfala nao.’”
         14 Nao Jisas hemi sei moa, “Plande pipol nao God hemi kolem olketa fo kam, bat samfala
         nomoa hemi siusim.”
         15 Nao taem olketa Farasi olketa lusim disfala Tambuhaos ya, olketa tokabaotem wei fo
         askem samfala kuestin fo trikim Jisas.
         16 So olketa sendem samfala disaepol blong olketa seleva wetem samfala man blong seksin
         blong King Herod, fo olketa go long Jisas an tok olsem long hem, “Tisa, mifala save
         dat yu wanfala stretfala man ya. An yu tisim tru samting abaotem wei blong God, an
         yu nating wari nomoa long enikaen tingting blong man.
         17 So plis, yu talem kam tingting blong yu. ?Waswe, hemi oraet long Lo blong yumi fo
         yumi peim go taks long bikfala King long Rom o nomoa?”
         18 Bat Jisas hemi save finis wea olketa garem ravis tingting nomoa ya, so hemi sei,
         “?Waswe nao yufala wande fo trikim mi? Yufala save laea tumas ya.
         19 Yufala som kam wanfala seleni wea yumi save peim taks long hem ya.” Nao olketa givim
         kam wanfala seleni long hem.
         20 An hemi askem olketa olsem, “?Piksa an nem blong hu nao hemi stap long seleni ya?”
         21 Nao olketa sei, “Bikfala King long Rom nao ya.” So Jisas hemi sei long olketa moa,
         “Sapos olsem, samting wea hemi blong bikfala King ya, yufala mas givim gobaek long
         hem. An samting wea hemi blong God, yufala mas givim gobaek long hem.”
         22 Taem olketa herem diswan nomoa, olketa sapraes fogud nao. So olketa lusim hem nomoa
         an olketa go nao.
         23 Long sem de tu, samfala Sadiusi wea olketa talem dat man hemi no save laef baek moa,
         olketa kam long Jisas. Nao olketa askem hem olsem,
         24 “Tisa, Mosis hemi tok olsem ya, ‘Sapos wanfala man hemi dae from waef blong hem taem
         tufala no garem eni pikinini yet, bae brata blong hem hemi mas sensim hem fo maritim
         moa woman ya. Long wei ya, bae olketa pikinini blong tufala ya olketa kamap olsem
         olketa pikinini blong nara brata hu hemi dae finis.’
         25 Nao sevenfala brata olketa stap long ples blong yumi. Fasbon brata hemi maritim wanfala
         woman, an no longtaem bihaen, hemi dae. An bikos tufala no garem eni pikinini nomoa,
         wido woman ya hemi maritim nara brata moa.
         26 Semsamting hemi hapen long mektu an mektri brata. An hemi go-gohed olsem wetem evri
         brata ya, go-go sevenfala evriwan i dae nao.
         27 An bihaen, wido woman ya hemi dae tu.
         28 ?Nao long taem wea evriwan i laefbaek moa, bae woman ya hemi barava waef blong hu
         nao long sevenfala brata ya? Bikos olketa evriwan nao i maritim hem ya.”
         29 Nao Jisas hemi ansarem olketa olsem, “Yufala ya, yufala nating save long Buktambu
         an yufala nating save long paoa blong God ya, dastawe nao yufala garem rong tingting
         olsem.
         30 Long taem wea evriwan i laefbaek moa, bae olketa man an woman olketa no save marit
         moa ya. Bat bae olketa stap nomoa olsem olketa enjel long heven.
         31 Nao long wei wea man hemi laef baek moa, hemi olsem ya. ?Waswe, yufala nating ridim
         nomoa wanem God hemi talem long yufala? Hemi sei,
         32 ‘Mi nao mi God blong Ebraham an Aesak an Jekob.’ An God ya hemi no God blong man
         wea hemi dae ya, bat hemi God blong man wea hemi laef.”
         33 Taem olketa pipol ya i herem diswan, olketa sapraes tumas long tising blong hem.
         34 Taem olketa Farasi i herem dat Jisas hemi tok long olketa Sadiusi an olketa no save
         ansarem hem, olketa hipap kam raonem Jisas.
         35 Nao wanfala long olketa hu hemi tisa blong Lo, hemi askem wanfala kuestin long Jisas
         fo trikim hem nomoa.
         36 So hemi askem hem olsem, “?Tisa, watkaen lo nao hemi nambawan winim evri nara lo?”
         37 Nao Jisas hemi sei long disfala man, “‘Yu mas lavem God Masta blong yu, long evrisamting
         long maen blong yufala, an long evri tingting blong yufala, an long evri strong blong
         yufala.’
         38 Disfala lo nao hemi bikfala, an hemi nambawan winim evri nara lo.
         39 An mektu lo wea hemi nambawan moa hemi olsem, ‘Yu mas lavem olketa wantok blong yu
         long sem wei yu lavem yu seleva.’
         40 Evri pat long Lo blong Mosis an evri tising blong olketa profet, olketa nao stap
         strong long tufala lo ya nomoa.”
         41 Nao taem olketa Farasi i hipap kam olsem ya nomoa, Jisas hemi askem wanfala kuestin
         long olketa olsem,
         42 “?Waswe, yufala tingse long laen blong hu nao bae disfala Mesaea hemi bon kam long
         hem?” Nao olketa sei, “Long laen blong King Deved nao ya.”
         43 Nao Jisas hemi askem olketa moa olsem, “?Bat waswe nao Holi Spirit hemi givim tingting
         long King Deved fo kolem Mesaea ya Masta? Deved hemi sei,
         44 ‘God hemi tok long Masta blong mi olsem, “Yu sidaon kam long raetsaet blong mi. An
         bae mi putum olketa enemi blong yu andanit long paoa blong yu.”’
         45 Deved hemi kolem disfala Mesaea ya fo Masta blong hem. ?So hao nao man wea hemi bon
         kam long laen blong Deved nomoa hemi save kamap Masta blong hem moa?”
         46 Long taem ya nomoa, no eniwan long olketa Farasi hemi save wanem fo talem nao. An
         stat long de ya, olketa fraet fo askem eni kuestin moa long Jisas.

1 Bihaen moa, Jisas hemi tok olsem long olketa pipol an olketa disaepol blong hem,
         2 “Olketa tisa blong Lo an olketa Farasi olketa garem paoa fo talemaot mining blong
         Lo blong Mosis ya.
         3 So evrisamting wea olketa talem, yufala mas obeim an falom. Bat wei blong olketa
         nao yufala mas no falom. Olketa save tisim plande rul long olketa pipol, bat olketa
         seleva i nating falom nomoa.
         4 Hemi olsem olketa putum olketa hevi samting tumas antap long solda blong olketa pipol
         fo karim. Bat olketa seleva i nating helpem olketa pipol lelebet fo karim olketa hevi
         samting ya.
         5 Olketa duim nomoa olketa gudfala samting, mekem olketa pipol lukim nomoa ya. An strap
         fo taengem Lo long bodi blong olketa, olketa mekem hem bik tumas. An olketa rop wea
         i hangdaon long en blong kaleko blong olketa, olketa mekem bikfala tu.
         6 Nao long taem blong fist an long taem olketa go long preahaos, olketa laekem tumas
         fo sidaon long olketa nambawan ples.
         7 An taem olketa wakabaot go long maket, olketa laekem olketa pipol fo mekhae long
         olketa an fo kolem olketa tisa.
         8 “Bat yufala mas no letem eniwan fo kolem yufala tisa. Wanfala man nomoa hemi tisa
         blong yufala an yufala evriwan i brata nomoa ya.
         9 An yufala mas no kolem eniwan long disfala wol Dadi blong yufala. Wanfala man nomoa
         hemi Dadi blong yufala an hem nao hemi stap long heven.
         10 An yufala mas no letem olketa fo kolem yufala bikman. Wanfala man nomoa hemi bikman,
         hem nao mi disfala Mesaea.
         11 Eniwan hu hemi hae long yufala, hemi mas kamap wakaman blong yufala nomoa.
         12 Eniwan hu hemi mekem hem seleva fo hae, bae God nao hemi mekem hem lou. Bat eniwan
         hu hemi mekem hem seleva fo lou, bae God hemi mekem hem hae.
         13 “!Yufala olketa tisa blong Lo an yufala olketa Farasi, yufala lukaot! !Yufala save
         laea tumas ya! Yufala nao i stopem pipol fo no go insaet long kingdom long Heven.
         Yufala seleva no wari fo go insaet an yufala stopem tu olketa hu i traehad fo go insaet.
         15 “!Yufala olketa tisa blong Lo an yufala olketa Farasi, yufala lukaot! !Yufala save
         laea tumas ya! Yufala save hadwaka tumas fo goraon long evri ples long solwata an
         long bus, mekem yufala save faendem wanfala man moa wea hemi laek fo kamap Jiu. An
         taem man ya hemi kamap Jiu finis, yufala save mekem hem barava fitim fo go long hel
         nao olsem yufala, an bae hemi barava nogud moa winim yufala ya.
         16 “!Yufala man fo lidim pipol, yufala lukaot! !Yufala blaen tumas ya! Yufala nao tisim
         pipol olsem, ‘Sapos eniwan hemi mekem promis an hemi suea long Tambuhaos ya, hemi
         samting nating nomoa. Bat sapos hemi mekem promis an hemi suea long gol ya long Tambuhaos,
         hem nao hemi mas no brekem promis blong hem.’
         17 !Yufala krangge ya, an yufala blaen fogud tu! ?Wanem nao hemi bikfala moa, disfala
         gol, o disfala Tambuhaos wea hemi mekem gol ya fo kamap tambu?
         18 An yufala tisim olketa pipol olsem tu, ‘Sapos eniwan hemi mekem promis an hemi suea
         long olta, hemi samting nating nomoa. Bat sapos hemi mekem promis an hemi suea long
         sakrifaes antap long olta, hemi mas no brekem promis blong hem.’
         19 !Yufala blaen fogud ya! ?Wanem nao hemi bikfala moa, disfala sakrifaes, o disfala
         olta wea hemi mekem sakrifaes ya fo kamap tambu?
         20 So eniwan hu hemi mekem promis an hemi suea long olta ya, hem olsem hemi suea long
         olta wetem evrisamting antap long hem nao ya.
         21 An eniwan hu hemi mekem promis an hemi suea long Tambuhaos ya, hem olsem hemi suea
         long Tambuhaos an long nem blong God hu hemi stap insaet long hem tu ya.
         22 An eniwan hu hemi mekem promis an hemi suea long heven, hem olsem hemi suea long
         ples wea God hemi stap fo rul an hemi suea long God tu ya.
         23 “!Yufala olketa tisa blong Lo an yufala olketa Farasi, yufala lukaot! !Yufala save
         laea tumas ya! Yufala save givim go long God wan-tent long olketa smolfala kaen samting
         fo suitim kaikai wea yufala save tekem long gaden. Bat yufala nating wari nomoa fo
         obeim olketa bikfala tising blong Lo, olsem fo mekem evrisamting stret fo olketa pipol,
         an fo sore an kaen long olketa, an fo kipim promis olowe. Olketa smolfala samting
         ya yufala mas duim, bat yufala mas no fogetem tu olketa bikfala samting ya moa.
         24 !Yufala nao olketa man fo lidim pipol, bat yufala blaen fogud ya! Yufala save wari
         tumas fo no sualomdaon olketa smolfala flae, bat bikfala kamel nao yufala sualomdaon.
         25 “!Yufala olketa tisa blong Lo an yufala olketa Farasi, yufala lukaot! !Yufala save
         laea tumas ya! Yufala nao wari tumas fo klinim aotsaet long kap an plet, bat long
         insaet hemi fulap long ravis, olsem wei blong yufala fo ravem olketa pipol an fo laekem
         enikaen samting fo yufala seleva nomoa.
         26 !Yufala olketa Farasi, yufala blaen fogud ya! Yufala mas klinim insaet long kap fastaem
         ya. Sapos olsem, bae aotsaet hemi klin tu ya.
         27 “!Yufala olketa tisa blong Lo an yufala olketa Farasi, yufala lukaot! !Yufala save
         laea tumas ya! Yufala nao olsem olketa grev wea olketa pendam waet nomoa. Long aotsaet
         olketa lukgud tumas, bat long insaet olketa fulap long olketa bon an roten bodi blong
         pipol hu i dae finis.
         28 Diswan hemi tru long yufala, bikos wanem yufala duim hemi lukgud long ae blong pipol,
         bat insaet long tingting blong yufala hemi fulap long wei fo laea tumas an enikaen
         ravis wei moa.
         29 “!Yufala olketa tisa blong Lo an yufala olketa Farasi, yufala lukaot! !Yufala save
         laea tumas ya! Yufala gohed fo wakem memori long olketa grev blong olketa profet ya
         an yufala mekem grev blong olketa stretfala man ya fo lukgud tumas.
         30 Yufala sei sapos yufala stap long taem bifoa, bae yufala no duim diskaen wea olketa
         olo blong yufala i duim fo kilim dae olketa profet.
         31 So yufala barava talemaot stret, wea yufala nao barava long laen blong olketa pipol
         hu i kilim dae olketa profet ya.
         32 !So yufala gohed nomoa fo duim semsamting wea olketa olo blong yufala, olketa bin
         duim!”
         33 “!Yufala olsem olketa snek ya! ?Hao nao bae yufala save ranawe from disfala panis
         blong God, wea hemi putum fo yufala long hel?
         34 Mi talem yufala, bae mi sendem samfala profet an samfala waesman an samfala tisa
         long yufala. An samfala long olketa bae yufala kilim olketa dae, an samfala moa bae
         yufala nilam olketa long kros. An samfala moa long olketa bae yufala wipim olketa
         insaet long preahaos blong yufala an bae yufala ronem olketa olobaot from evri taon
         blong yufala.
         35 So bikos hemi olsem, bae God hemi panisim yufala from dae blong olketa stretfala
         pipol blong hem, stat kam long dae blong stretfala man ya Ebol, go kasem dae blong
         Sekaraea san blong Barakaea, wea yufala kilim hem dae kolsap long olta long Tambuhaos
         blong God.
         36 Mi talem yufala tru samting nao, yufala olketa pipol blong distaem nao bae God hemi
         panisim yufala from dae blong olketa evriwan ya.”
         37 Nao Jisas hemi tok moa olsem, “!Jerusalem, Jerusalem! Yu nao yu kilim dae olketa
         profet, an yu sutim dae olketa niusman blong God long ston. Plande taem mi laekem
         yufala fo kam long mi, mekem mi lukaftarem yufala, olsem taem kokorako hemi haedem
         olketa smolfala pikinini blong hem andanit long wing blong hem. Bat yufala nating
         wiling nomoa.
         38 So yufala herem, God bae hemi goawe from Tambuhaos blong yufala ya, mekem hemi emti.
         39 An mi talem long yufala, bae yufala no save lukim mi moa, go-go kasem taem wea yufala
         evriwan bae i talem olsem, ‘!God, yu blesim disfala man hu hemi kam long nem blong
         yu!’”

1 Taem Jisas hemi lusim Tambuhaos ya nomoa, olketa disaepol blong hem olketa kam long
         hem nao, an olketa som go olketa nambawan haos insaet long eria blong Tambuhaos ya.
         2 Nao Jisas hemi sei long olketa, “Yufala lukim olketa bikfala haos ya. Mi talem yufala
         tru samting nao, olketa wol long ston ya bae olketa brekemdaon finis ya, an bae no
         eni lelebet ston nao hemi save stap long ples wea hemi stap long hem distaem.”
         3 Nao wanfala taem, Jisas hemi sidaon long hil blong Oliv tri an olketa disaepol blong
         hem olketa kam seleva long hem nao, an olketa sei, “?Wataem nao bae olketa samting
         ya i hapen? ?An watkaen saen nao bae hemi kamap fo somaot dat hemi kasem taem wea
         yu bae i kambaek long hem an disfala wol bae hemi finis?”
         4 Nao Jisas hemi ansarem olketa olsem, “Yufala mas lukaot gudfala, nogud eniwan hemi
         trikim yufala.
         5 Bae plande pipol nao olketa yusim nem blong mi, an bae olketa sei, ‘!Mi nao disfala
         Mesaea ya!’ An bae plande pipol nao i bilivim olketa.
         6 An bae yufala herem noes blong olketa woa kolsap long yufala. An bae yufala herem
         tu nius abaotem olketa woa long olketa farawe ples. Bat yufala no wari, bikos olketa
         samting ya i mas hapen ya. Bat nomata olsem, diswan hemi no minim wea hemi en blong
         disfala wol yet ya.
         7 Bae pipol long wanfala ples olketa faetem olketa pipol long nara ples, an wanfala
         kantri bae hemi faetem nara kantri. An bae taem blong hanggre hemi kasem plande pipol
         long wol an bae olketa bikfala etkuek olketa sekem plande ples long wol tu.
         8 Bat olketa samting ya, hemi olsem taem woman hemi jes stat fo filsoa fo bonem pikinini.
         9 “Bihaen, bae olketa tekem yufala go long kot an bae olketa meksave long yufala an
         kilim yufala dae. An bae pipol long evri kantri long wol olketa heitem yufala bikos
         yufala blong mi.
         10 Bae plande pipol olketa lusim biliv blong olketa, mekem olketa gohed fo no laekem
         olketa nara man an bae olketa givim olketa nara man go long olketa enemi tu.
         11 An long taem ya, bae plande laea profet olketa kamap an bae plande pipol olketa go
         falom rong tising blong olketa.
         12 An bikos olketa gohed moa fo duim enikaen ravis samting, bae plande pipol nao olketa
         lusim lav wea olketa bin garem fastaem.
         13 Bat eniwan hu hemi gohed fo stap strong olowe kasem en, bae God hemi sevem hem.
         14 An disfala Gudnius abaotem kingdom long Heven, hem nao bae olketa talemaot long evri
         kantri long wol, mekem evri pipol i save herem. An bihaen nao, hemi kasem en blong
         disfala wol nao ya.”
         15 Nao Jisas hemi sei moa, “Bae yufala save lukim wanfala nogud samting tumas wea hemi
         save spoelem God, bae hemi stanap insaet long tambuples. Diswan ya nao wanem profet
         Daniel hemi tokabaotem ya.” Man hu hemi ridim disfala toktok ya, hemi mas save gudfala
         long mining blong hem.
         16 “Long taem ya, olketa hu i stap long provins long Jiudia, olketa mas ranawe go fo
         haed long olketa maonten nao.
         17 An eniwan hu hemi stap kam aotsaet long haos blong hem, hemi mas no go insaet long
         haos moa fo tekem samfala samting blong hem.
         18 An eniwan hu hemi stap kam long gaden blong hem, hemi mas no gobaek moa long haos
         fo tekem kaleko blong hem.
         19 !An olketa woman hu i babule o garem olketa smolfala pikinini wea olketa susu yet
         long taem ya, olketa mas lukaot!
         20 Bat yufala mas prea, mekem bae yufala i no ranawe go long taem blong kol o long Sabat
         de.
         21 Bikos disfala trabol ya, bae hemi nogud moa winim eni trabol bifoa kam, stat long
         taem wea God hemi mekem disfala wol ya, kam kasem tude. An nomata long bihaen, bae
         no eni bikfala trabol olsem moa hemi kam.
         22 Sapos God hemi no katemsot taem blong bikfala trabol ya, bae no eniwan save stap
         laef. Bat bikos God hemi laek fo helpem olketa pipol wea hemi siusim olketa finis,
         dastawe nao bae hemi katemsot disfala taem ya.
         23 “Long taem ya, sapos eniwan hemi sei, ‘!Lukim, Mesaea nao long hia!’ o hemi sei,
         ‘!Hem nao longwe!’ yufala mas no bilivim hem.
         24 Bikos olketa laea Mesaea an olketa laea profet bae olketa kamap. An bae olketa mekem
         olketa bikfala saen an olketa mirakol wea olketa trae fo trikim olketa pipol wea God
         hemi siusim olketa finis.
         25 Hem nao mi talem yufala abaotem wanem bae hemi hapen.
         26 “So sapos olketa pipol i sei long yufala, ‘!Lukim, hemi stap long drae eria ya!’
         yufala mas no go long ples ya. O sapos olketa sei, ‘!Lukim, hemi stap long disfala
         haos ya!’ yufala mas no bilivim toktok ya tu.
         27 Bikos taem mi San Blong Man mi kambaek, bae hemi klia olsem laetning wea hemi saen
         kam long skae, stat kam long saet long ist go kasem saet long west.
         28 “An yumi save, eni ples wea samting wea hemi dae hemi stap long hem, bae olketa igol
         i kam fo hipap raonem hem nao ya.”
         29 An Jisas hemi sei moa, “Bihaen disfala taem blong bikfala trabol ya nomoa, san bae
         hemi stat fo dak nao, an mun tu bae hemi no save saen kam. An olketa sta long skae
         bae olketa foldaon, an evri strongfala samting long skae bae olketa seksek olobaot.
         30 Bihaen diswan nomoa, saen blong mi San Blong Man, bae hemi kamaot long skae nao.
         Long taem ya, bae evri pipol long disfala wol olketa krae bikfala tumas, an bae olketa
         lukim dat mi San Blong Man, mi kambaek antap long olketa klaod long skae wetem saen
         blong bikfala paoa blong God.
         31 An wanfala trampet bae olketa bloum bikfala fo sendemaot olketa enjel blong mi fo
         go long evri ples long disfala wol, stat long wanfala en go-go kasem nara en, fo olketa
         tekem kam olketa pipol wea mi siusim olketa finis.”
         32 Jisas hemi sei moa, “Mi garem wanfala tising abaotem wei blong fig tri wea yufala
         mas lanem. Taem olketa brans blong hem olketa stat fo grou an olketa lif stat fo kamaot
         niufala moa, yufala save dat taem fo evrisamting fo grou, hemi kam kolsap nao.
         33 Long semkaen wei tu, taem yufala lukim evrisamting ya olsem, bae yufala save dat
         hemi kolsap tumas fo kam nao.
         34 An mi talem yufala tru samting nao, bae evrisamting ya hemi hapen taem olketa pipol
         blong distaem olketa no dae yet.
         35 Skae wetem disfala wol bae tufala finis nomoa, bat toktok blong mi bae hemi nating
         save finis.”
         36 Nao Jisas hemi sei moa, “Barava de an taem ya, no eniwan i save long hem. Dadi nomoa
         hemi save, bat mi San blong hem, wetem olketa enjel long heven, mifala no save tu.
         37 An wanem hemi hapen long taem blong Noa, hem tu bae hemi hapen long taem mi San Blong
         Man mi kambaek.
         38 Long taem bikfala flad ya hemi no kam yet, pipol gohed fo kaikai an dring an mekem
         marit, go-go kasem barava de wea Noa hemi go insaet long bikfala sip nao.
         39 An olketa nating tingim enisamting bae hemi kasem olketa, bat seknomoa, bikfala flad
         ya hemi kam nao an hemi tekem evriwan go. An hem nao wanem bae hemi hapen taem mi
         San Blong Man mi kambaek.
         40 Long taem ya, bae tufala man i waka tugeta long gaden, an bae olketa tekem go wanfala
         bat narawan bae hemi stap nomoa bihaen.
         41 An bae tufala woman i waka tugeta long ples fo mekem f laoa, an bae olketa tekem
         go wanfala bat narawan bae hemi stap nomoa bihaen.
         42 “So yufala mas lukaot gudfala, bikos yufala no save long barava de wea mi, Masta
         blong yufala, bae mi kambaek long hem.
         43 An yufala save, sapos man wea hemi onam haos hemi save long taem wea man fo stil
         bae hemi kam, bae hemi lukluk nomoa an bae hemi no slip, mekem hemi stopem disfala
         man fo no go insaet long haos blong hem.
         44 So yufala tu yufala mas redi olowe, bikos mi San Blong Man, bae mi kambaek long taem
         wea yufala nating save long hem.”
         45 Nao Jisas hemi sei moa, “?Hu nao wakaman hu hemi waes an hemi kipim promis olowe?
         Hem nao disfala man wea bos blong hem hemi putum hem fo lukaftarem olketa nara wakaman,
         mekem hem nao hemi save givim kaikai long olketa wakaman long barava taem fo kaikai.
         46 Disfala wakaman hemi save hapi tumas taem bos blong hem hemi kambaek an lukim dat
         hemi gohed fo duim waka blong hem gudfala.
         47 Mi talem yufala tru samting nao, bae bos blong hem hemi putum hem fo lukaftarem evrisamting
         blong hem nao ya.
         48 Bat sapos hemi wanfala nogud wakaman, bae hemi tok olsem long hem seleva ya, ‘Bos
         blong mi hemi no save kambaek kuiktaem yet ya.’
         49 Nao hemi gohed fo ki-kilim olketa nara wakaman an hemi gohed fo kaikai an dring wetem
         pipol hu olketa drang olowe.
         50 Bat seknomoa, bos blong hem bae hemi kambaek nao, long de an long taem wea wakaman
         ya hemi nating redi long hem.
         51 Bae disfala bos ya hemi panisim fogud disfala wakaman ya, an bae hemi putum hem stap
         tugeta wetem olketa pipol wea olketa save laea tumas. Long ples ya, bae olketa go-gohed
         fo krae nomoa an fo sore bikfala.”

1 Nao Jisas hemi sei moa, “Long taem ya, kingdom long Heven bae hemi olsem tenfala
         gele wea olketa tekem olketa lam blong olketa an olketa go fo mitim wanfala man hu
         hemi redi fo marit.
         2 Nao faefala long olketa gele ya, olketa nating garem gudfala tingting, bat nara faefala
         olketa garem gudfala tingting.
         3 Faefala gele hu olketa nating garem gudfala tingting ya, olketa tekem olketa lam
         nomoa, bat olketa no tekem lelebet oel moa wetem olketa.
         4 Bat faefala gele hu olketa garem gudfala tingting ya, olketa tekem go olketa lam,
         an olketa tekem go oel long botol wetem olketa tu.
         5 Nao disfala man fo marit ya, hemi no kam kuiktaem. So tenfala gele ya, olketa weitem
         hem go-go olketa taet tumas an olketa slip nao.
         6 “Bat kasem long midol long naet nomoa, wanfala man hemi singaot olsem kam nao, ‘!Olketa!
         !Man fo marit ya hemi kam nao, yufala kam fo mitim hem!’
         7 Long taem ya, tenfala gele ya olketa wekap nomoa, an olketa mekredi long olketa lam
         nao.
         8 Nao faefala gele wea olketa no garem gudfala tingting ya, olketa tok olsem long nara
         faefala ya, ‘Plis, yufala givim kam lelebet oel long mifala, bikos evri lam blong
         mifala i kolsap emti nao.’
         9 Bat nara faefala gele ya olketa sei nao, ‘!Ei, oel wea mifala garem hemi no fitim
         yumi evriwan ya! Yufala go an baem oel fo yufala seleva long stoa.’
         10 Bat taem olketa go fo baem oel nomoa, disfala man fo marit ya hemi kam nao. So nara
         faefala gele wea olketa redi finis ya, olketa go wetem hem nao. An taem olketa go
         insaet finis long ples blong fist blong marit, doa ya olketa satem nao.
         11 “Nao bihaen lelebet taem, nara faefala gele ya, olketa jes kam nao an olketa singaot
         kam olsem, ‘!Plis bikman, yu openem kam doa ya fo mifala!’
         12 Bat man ya hemi sei, ‘Mi talem yufala tru samting nao. Mi nating save long yufala
         ya.’”
         13 Nao Jisas hemi f inisim tokpiksa ya olsem, “So yufala mas lukaot gudfala ya, bikos
         yufala nating save long barava de an taem blong olketa samting ya.”
         14 Nao Jisas hemi sei moa, “Long taem ya, bae hemi olsem taem wanfala bos hemi redi
         fo go long nara ples, an hemi talem long olketa wakaman blong hem fo kam long hem,
         mekem hemi givim samting long han blong olketa fo lukaftarem.
         15 An hemi givim plande seleni long olketa falom save blong olketa. Long wanfala hemi
         givim faefala bikfala seleni, long narawan hemi givim tufala, an long narawan hemi
         givim wanfala. Bihaen nao, hemi go long nara ples.
         16 Semtaem nomoa, disfala man hu hemi tekem faefala bikfala seleni ya, hemi go fo mekem
         bisnis long hem nao an hemi winim kam nara faefala moa.
         17 Long sem wei tu, disfala man hu hemi tekem tufala seleni ya, hemi go fo mekem bisnis
         long hem an hemi winim kam nara tufala moa.
         18 Bat disfala man hu hemi tekem wanfala seleni ya, hemi go digim hol nomoa an hemi
         berem disfala seleni blong bos blong hem long insaet hol ya nao.
         19 “Bihaen lelebet longtaem, d i sfa l a bos blong ol ke t a wakaman ya hemi kambaek
         nao. Nao hemi wande fo faendemaot hao olketa wakaman blong hem olketa yusim seleni
         blong hem.
         20 So disfala man hu hemi tekem faefala bikfala seleni ya hemi kam nao, an hemi tekem
         kam moa nara faefala an hemi sei, ‘Bos, lastaem yu givim faefala seleni long mi ya,
         bat lukim, mi winim kam nara faefala moa ya.’
         21 Long taem ya, bos blong hem hemi sei, ‘!Oo gud tumas! Yu ya, yu gudfala wakaman wea
         yu kipim promis olowe ya. Yu bin lukaftarem gud disfala smolfala waka ya, olsem, bae
         mi putum yu fo lukaftarem plande samting moa. Yu kam an joen wetem mi fo gohed fo
         hapi olowe.’
         22 “Nao disfala man hu hemi tekem tufala bikfala seleni ya, hemi kam tu an hemi sei,
         ‘Bos, lastaem yu givim kam tufala seleni long mi ya, bat lukim, mi winim kam nara
         tufala moa ya.’
         23 Long taem ya, bos blong hem hemi sei long hem tu, ‘!Oo gud tumas! Yu ya, yu gudfala
         wakaman wea yu kipim promis olowe ya. Yu bin lukaftarem gud disfala smolfala waka
         ya, olsem, bae mi putum yu fo lukaftarem plande samting moa. Yu kam an joen wetem
         mi fo gohed fo hapi olowe.’
         24 “Nao disfala man hu hemi tekem wanfala bikfala seleni ya hemi kam, an hemi sei, ‘Bos,
         mi save dat yu wanfala had man tumas ya. Yu save tekem kaikai long gaden wea olketa
         nara pipol nao olketa bin plantem olketa samting long hem.
         25 Mi fraetem yu ya, so mi haedem nomoa seleni blong yu insaet long graon. Lukim, hem
         nao seleni blong yu.’
         26 “Long taem ya nomoa, bos blong hem ya hemi sei long hem nao, ‘!Oo yu ravis wakaman!
         !Yu les tumas ya! Ya, yu save tru wea mi save tekem kaikai long gaden wea olketa nara
         pipol nao olketa bin plantem olketa samting long hem.
         27 ?So waswe nao yu no bin putum seleni blong mi long bank, mekem taem mi kambaek fo
         tekem, mi save tekem wetem lelebet seleni wea hemi winim?’
         28 ‘Yufala tekemaot seleni ya from han blong man ya, an yufala givim go long man ya
         wetem tenfala seleni ya.
         29 Bikos eniwan hu hemi yusim gud wanem hemi garem, bae mi givim go samfala moa long
         hem, an bae hemi garem plande nao. Bat eniwan hu hemi no yusim gud wanem hemi garem,
         nomata lelebet samting wea hemi garem, bae mi tekemaot from hem nomoa.
         30 Yufala torowem disfala nogud wakaman ya long aotsaet long dak ples nao. Long ples
         ya bae olketa go-gohed fo krae nomoa an fo sore bikfala nao.’”
         31 Nao Jisas hemi sei moa, “Taem mi San Blong Man, mi kambaek wetem saen blong paoa
         blong God an wetem evri enjel blong mi, bae mi sidaon fo rul long paoa blong God.
         32 An bae evri pipol blong evri kantri long wol, olketa hipap kam long frant blong mi.
         An bae mi divaedem olketa long tufala deferen seksin olsem wea man fo lukaftarem sipsip
         hemi divaedem olketa sipsip fo stap deferen from olketa nanigot.
         33 Long taem ya, bae mi putum olketa pipol wea olketa stret long ae blong God, fo olketa
         stap long raetsaet blong mi, an olketa nara pipol, bae olketa stap long lefsaet blong
         mi.
         34 An bihaen moa, mi disfala King, bae mi tok olsem long olketa pipol hu olketa stap
         long raetsaet blong mi, ‘Yufala nao wea Dadi blong mi hemi blesim yufala, yufala kam
         an tekem olketa samting long kingdom long Heven, wea hemi mekredi long hem finis fo
         yufala taem hemi stat fo mekem disfala wol.
         35 Taem mi hanggre, yufala nao givim kam kaikai long mi, an taem mi wande fo dring,
         yufala nao givim wata long mi. Taem mi no garem eni ples fo stap long hem, yufala
         nao tekem mi go long haos blong yufala,
         36 an taem mi no garem enisamting fo werem, yufala nao givim kaleko long mi. Taem mi
         sik, yufala lukaftarem mi, an taem mi stap long prisin, yufala nao kam fo lukim mi.’
         37 “Long taem ya, bae olketa pipol wea olketa stret long ae blong God olketa askem mi
         olsem nao, ‘?Masta, bat long wataem nao mifala lukim dat yu hanggre an mifala givim
         kaikai long yu, an wea yu wande fo dring an mifala givim wata long yu?
         38 ?An wataem nao yu no garem eni ples fo stap long hem an mifala tekem yu go long haos
         blong mifala, an yu no garem enisamting fo werem an mifala givim kaleko long yu?
         39 ?An wataem nao mifala lukim dat yu sik o yu stap long prisin an mifala go fo lukim
         yu?’
         40 Long taem ya, mi disfala King ya, bae mi ansarem olketa olsem, ‘Mi talem yufala tru
         samting nao, taem yufala duim kam enisamting long eniwan long olketa brata o sista
         blong mi hu hemi lou tumas, yufala duim diswan long mi nao ya.’
         41 “Bihaen moa, bae mi tok olsem long olketa pipol hu olketa stap long lefsaet blong
         mi, ‘Yufala wea God bae hemi panisim yufala, yufala goawe from mi. Ples blong yufala
         nao hemi longwe insaet long faea wea hemi no save finis ya, wea God hemi mekredi fo
         Seitan an olketa enjel blong hem.
         42 Taem mi hanggre, yufala nating givim eni kaikai long mi, an taem mi wande fo dring,
         yufala nating givim wata long mi.
         43 Taem mi no garem eni ples fo stap long hem, yufala nating tekem mi go long haos blong
         yufala, an taem mi no garem enisamting fo werem, yufala nating givim kaleko long mi.
         An taem mi sik an taem mi stap long prisin, yufala nating kam fo lukim mi.’
         44 “Long taem ya, bae olketa pipol ya olketa askem mi olsem tu, ‘?Masta, bat long wataem
         nao mifala lukim dat yu hanggre o yu wande fo dring o yu no garem eni ples fo stap
         long hem o yu no garem enisamting fo werem o yu sik o yu stap long prisin, an mifala
         no duim enisamting fo helpem yu?’
         45 An long taem ya, bae mi ansarem olketa olsem, ‘Mi talem yufala tru samting nao, taem
         yufala no duim enisamting fo helpem eniwan long olketa pipol hu olketa lou tumas ya,
         yufala no duim enisamting fo helpem mi nao ya.’
         46 Nao olketa pipol ya, bae olketa panisim olketa olowe nao. Bat olketa pipol wea olketa
         stret long ae blong God bae olketa garem tru laef wea hemi no save finis.”

1 Taem Jisas hemi tisim olketa disaepol blong hem long olketa samting ya finis, hemi
         sei long olketa,
         2 “Yufala save finis, neks tumoro hemi Fist blong Pasova ya. Long taem ya, bae olketa
         givim mi San Blong Man, go long han blong olketa pipol fo olketa nilam mi dae long
         kros ya.”
         3 Nao long disfala taem ya nomoa, olketa hedprist an olketa nara bikman olketa hipap
         long bikfala haos blong disfala Haeprist Kaeafas.
         4 An olketa miting nao fo tokabaotem hao fo kasholem Jisas haed an fo kilim hem dae.
         5 Bat olketa sei, “Yumi mas no kasholem hem long olketa bikde ya, nogud olketa pipol
         ya olketa statem bikfala raoa.”
         6 Jisas hemi stap long Betani long haos blong Saemon wea hemi bin garem ravis sik blong
         skin bifoa.
         7 Nao taem Jisas hemi gohed fo kaikai, wanfala woman hemi tekem kam wanfala naesfala
         botol wea hemi fulap long oel wea hemi smelgud tumas an hemi dia tumas tu. Woman ya
         hemi kapsaetem oel ya antap long hed blong Jisas.
         8 Bat taem olketa disaepol i lukim diswan, olketa kros tumas an olketa sei, “?Ei, waswe
         nao hemi spoelem oel ya?
         9 Sapos hemi salem, bae plande seleni nao hemi tekem long hem ya, wea hemi save givim
         long olketa pipol wea olketa pua tumas.”
         10 Bat Jisas hemi save nomoa long wanem olketa talem, so hemi sei nao, “?Waswe nao yufala
         tokspoelem woman ya? Gudfala samting nao hemi duim fo mi ya.
         11 Olketa pipol wea i pua tumas ya, olketa stap olowe wetem yufala ya, bat mi nao bae
         mi no stap olowe wetem yufala.
         12 Disfala woman ya, taem hemi kapsaetem oel ya long bodi blong mi, hemi mekredi long
         mi fo taem wea bae olketa berem mi.
         13 So mi talem yufala tr u samting nao. Long evri ples long disfala wol wea bae olketa
         talemaot Gudnius ya, bae olketa stori abaotem wanem disfala woman hemi duim, an ba
         e olketa save tingim hem.”
         14 Bihaen long diswan, wanfala long olketa tuelfala disaepol ya, nem blong hem Jiudas
         Iskariot, hemi go long olketa hedprist.
         15 An hemi askem olketa olsem, “?Sapos mi givim Jisas go long han blong yufala, wanem
         nao bae yufala givim long mi?” Nao olketa kaontem tetifala seleni an olketa givim
         long hem.
         16 So stat long taem ya, Jiudas hemi trae fo tingim wanfala wei wea hemi save givim
         Jisas go long han blong olketa nao.
         17 Long fas de long olketa Bikde blong Bred wea hemi No Garem Eni Yist long hem ya,
         olketa disaepol olketa kam an askem Jisas olsem nao, “?Waswe, long wea nao yu laekem
         mifala fo go an mekredi long disfala kaikai blong Pasova fo yu long hem?”
         18 Nao Jisas hemi sei, “Yufala go long biktaon ya, an taem yufala kasem disfala man
         wea mi siusim finis ya, yufala sei long hem, ‘Tisa hemi sei, taem blong mi hemi kolsap
         nao. So mi wetem olketa disaepol blong mi, bae mifala kaikaim disfala kaikai blong
         Pasova long haos blong yu.’”
         19 Long taem ya, olketa disaepol gohed fo duim wanem Jisas hemi talem long olketa, an
         olketa gohed fo mekredi long kaikai blong Pasova.
         20 Nao long ivining nomoa, Jisas wetem tuelfala disaepol blong hem, olketa sidaon fo
         kaikai nao.
         21 An taem olketa gohed fo kaikai, Jisas hemi tok olsem, “Mi talem yufala tru samting
         nao, bae wanfala man long yufala hemi givim mi go long han blong olketa enemi blong
         mi.”
         22 Long taem ya, olketa sore tumas nao. An evriwan olketa gohed nao fo askem Jisas olsem,
         “?Waswe Masta? Nogud yu tingse mi nao ya.”
         23 So hemi sei moa, “Man hu hemi tekem kaikai long plet tugeta wetem mi, hem nomoa bae
         hemi givim mi go long han blong olketa enemi blong mi.
         24 Mi San Blong Man, bae mi mas dae olsem Buktambu hemi talem. !Bat disfala man wea
         bae hemi givim mi San Blong Man, go long olketa enemi blong mi, hemi mas lukaot! !Moabeta
         sapos disfala man hemi no bon!”
         25 Long taem ya, Jiudas hu hemi promis fo givim Jisas go long han blong olketa enemi,
         hemi sei nao, “?Waswe Tisa, nogud yu tingse mi nao ya?” Nao Jisas hemi sei long hem,
         “Yu seleva nao yu talem olsem ya.”
         26 Nao taem olketa gohed fo kaikai, Jisas hemi holem wanfala bred an hemi talem tengkiu
         long God an hemi brekem. Nao hemi givim go long olketa disaepol an hemi sei, “Yufala
         tekem an kaikaim, hem ya nao bodi blong mi.”
         27 Nao Jisas hemi holem wanfala kap long waen an hemi talem tengkiu long God, an hemi
         givim go moa long olketa. Nao hemi sei, “Yufala evriwan yufala dringim.
         28 Hem ya nao blad blong mi wea hemi mekem disfala spesol agrimen blong God hemi kamtru,
         an wea hemi ranaot fo sevem plande pipol, mekem God hemi fogivim sin blong olketa.
         29 Mi talem long yufala, bae mi no dringim moa waen ya, go-go kasem taem wea mi dringim
         niufala waen wetem yufala, insaet long kingdom blong Dadi blong mi.”
         30 Long taem ya, olketa singim wanfala singsing, an bihaen nomoa, olketa goaot nao an
         olketa go long hil blong Oliv tri.
         31 Nao Jisas hemi tok olsem moa long olketa, “Long disfala naet, bae yufala evriwan
         ranawe from mi, bikos toktok blong God insaet long Buktambu hemi sei, ‘Bae mi kilim
         dae man fo lukaftarem sipsip, an bae olketa sipsip ranawe olobaot nao.’
         32 Bat bihaen mi laefbaek moa, mi bae mi go fastaem long yufala long Galili.”
         33 Long taem ya, Pita hemi sei long Jisas nao, “!Nomata evriwan ya olketa ranawe from
         yu, mi nao mi no save lusim yu ya!”
         34 Bat Jisas hemi sei long hem, “Pita, mi talem yu tru samting nao, bae long disfala
         naet, taem kokorako hemi no krae yet, trifala taem nao bae yu talem yu nating save
         long mi.”
         35 Nao Pita hemi sei, “!Nomoa ya, nomata olketa kilim mi dae wetem yu, bae mi no save
         sei mi no save long yu!” An evri disaepol olketa talem semsamting tu.
         36 Long bihaen moa, Jisas wetem olketa disaepol blong hem olketa kasem wanfala ples
         wea nem blong hem Getsemani, an Jisas hemi sei long olketa, “Yufala sidaon long hia,
         mekem mi go fo prea longwe.”
         37 Bat Pita wetem tufala san blong Sebedi ya, Jisas hemi tekem olketa fo go wetem hem.
         Nao long taem ya, Jisas hemi sore bikfala tumas an tingting blong hem barava dak fogud
         nao.
         38 An hemi sei long trifala man ya, “Oo, mi barava sore bikfala tumas nao, an kolsap
         mi dae long hem ya. Yutrifala mas stap long hia fo lukaot wetem mi.”
         39 Nao Jisas hemi go farawe lelebet from olketa, an hemi nildaon an hemi prea olsem
         nao, “Oo Dadi blong mi, sapos hemi no had tumas, plis yu no mekem mi fo safa long
         diskaen wei ya. Bat yu no falom wanem mi laekem, bat yu falom wanem yu laekem.”
         40 Jisas hemi gobaek long trifala disaepol, an hemi lukim dat olketa barava slip nao.
         So hemi tok olsem long Pita, “?Hao nao yutrifala no save lukaot wetem mi nomata fo
         wanfala aoa nomoa?
         41 Yufala mas lukaot olowe an prea, mekem no enisamting hemi traem yufala. Bikos hemi
         tru, tingting blong man hemi wiling, bat bodi blong hem nao hemi wik.”
         42 Bihaen, Jisas hemi go moa long mektu taem an hemi prea olsem, “Oo Dadi blong mi,
         sapos mi mas safa long diskaen wei ya, oraet, letem hem gohed olsem nao falom wanem
         yu laekem.”
         43 Nao taem Jisas hemi kambaek moa, hemi lukim olketa gohed fo slip nomoa bikos ae blong
         olketa barava hevi fogud nao.
         44 So Jisas hemi lusim olketa nomoa, hemi gobaek moa fo prea long mektri taem, an hemi
         gohed fo talem semsamting nomoa.
         45 Nao taem Jisas hemi kambaek moa long olketa disaepol ya, hemi tok olsem nao, “!Maewat!
         ?Yufala go-gohed fo res an slip yet ya? Hemi kasem taem fo olketa givim mi San Blong
         Man, go long han blong olketa pipol wea olketa garem sin nao ya.
         46 !Stanap, yumi go nao! Lukim, disfala man hu bae hemi givim mi go long han blong olketa,
         hemi kam nao ya.”
         47 Taem Jisas hemi gohed fo toktok yet, Jiudas hu hemi wanfala long olketa tuelfala
         disaepol ya hemi kam nao. Nao olketa hedprist an olketa nara bikman, olketa bin sendem
         kam plande man wetem Jiudas, wea olketa holem kam olketa naef fo faet wetem olketa
         stik fo faet.
         48 Jiudas hemi bin talem olketa abaotem wanfala saen wea hemi sei, “Man hu bae mi kisim,
         hem nao man wea yufala mas kasholem hem.”
         49 So Jiudas hemi go stret long Jisas nao an hemi sei, “!Tisa!” An semtaem hemi kisim
         hem nao.
         50 Nao Jisas hemi sei long hem, “!Fren, yu duim kuiktaem wanem yu kam fo duim nao!”
         Long taem ya nomoa, olketa kam an kasholem Jisas nao.
         51 Long taem ya tu, wanfala long olketa disaepol blong Jisas ya hemi tekem naef fo faet
         blong hem, an hemi katemaot wanfala ia blong wanfala wakaman blong Haeprist ya.
         52 Nao Jisas hemi tok olsem long hem, “!Ei, yu putumbaek naef ya long ples blong hem!
         Yu save, eni man hu hemi stat fo yusim naef fo faet, bae olketa kilim hem dae wetem
         naef fo faet tu.
         53 ?Waswe, yu no save nomoa dat Dadi blong mi hemi save helpem mi sapos mi askem hem?
         Hemi save sendem kam kuiktaem nomoa plande taosen enjel fo sevem mi.
         54 ?Bat sapos olsem, hao nao toktok long Buktambu hemi save kamtru, wea hemi sei disfala
         samting hemi mas hapen?”
         55 Nao long taem ya, Jisas hemi toktok olsem moa long olketa pipol, “?Waswe, yufala
         tingse mi man fo mekem trabol ya, mekem yufala kam fo kasholem mi wetem olketa naef
         an stik fo faet? Long evri de nao mi bin sidaon fo tisim olketa pipol insaet long
         Tambuhaos ya, bat yufala nating kasholem mi nomoa.
         56 Nomata olsem, olketa samting ya hemi hapen long distaem, mekem olketa toktok wea
         olketa profet i raetem kam long Buktambu, hemi kamtru.” Long semtaem nomoa, evri disaepol
         ya olketa lusim Jisas an olketa ranawe nao.
         57 Nao olketa man hu olketa kasholem Jisas ya, olketa tekem hem go long haos blong Haeprist
         Kaeafas nao. Long ples ya, olketa tisa blong Lo an olketa nara bikman nao olketa hipap
         long hem.
         58 Pita hemi go bihaen long olketa tu, bat hemi no wakabaot kolsap long olketa. Taem
         hemi go kasem eria long midol long bikfala haos blong Haeprist ya, hemi sidaon tugeta
         wetem olketa sekiuriti blong Haeprist fo lukim wanem nao bae hemi hapen.
         59 Nao olketa hedprist an evri memba blong Kansol, olketa traehad fo faendem eni laea
         stori agensim Jisas, mekem olketa save jajem hem fo kilim hem dae.
         60 Bat olketa no save faendem enisamting nomoa, nomata plande man olketa stanap fo talem
         olketa laea stori. Bihaen nao, tufala man moa tufala stanap
         61 an sei, “Disfala man ya hemi bin sei, ‘Mi ya, mi save brekemdaon disfala Tambuhaos
         blong God ya, an mi save wakembaek moa insaet trifala de nomoa.’”
         62 Haeprist hemi stanap an hemi tok olsem long Jisas nao, “?Waswe, yu no garem eni ansa
         long olketa samting wea olketa talem agensim yu ya?”
         63 Bat Jisas hemi stap kuaet nomoa. An Haeprist ya hemi sei moa long hem, “Long nem
         blong God hu hemi laef, yu mas talemaot sapos yu nao disfala Mesaea wea hemi San Blong
         God.”
         64 Nao Jisas hemi sei long hem, “Yu seleva nao yu talem olsem ya. Bat mi talem long
         yufala, no longtaem bae yufala lukim mi San Blong Man, wea bae mi sidaon long raetsaet
         blong God hu hemi garem evri paoa, an bae mi kambaek antap long olketa klaod long
         skae.”
         65 Long taem ya, Haeprist hemi barava kros tumas, so hemi brekem kaleko blong hem nao,
         an hemi sei, “!Hemi tokspoelem God nao ya! Hemi naf nao. Yumi no lukaotem eni man
         moa fo tok agensim hem. Yufala seleva herem finis wea hemi tokspoelem God nao ya.
         66 ?So wanem nao yufala talem?” Nao olketa sei long hem, “!Man ya, hemi mas dae nao!”
         67 Bihaen, olketa stat fo spit long fes blong hem an fo ki-kilim hem moa. An samfala
         man olketa hitim hem long fes blong hem,
         68 an olketa sei, “!Ei, Mesaea! !Yu talem kam, hu nao hemi hitim yu ya!”
         69 Nao taem Pita hemi sidaon yet long eria long midol long haos blong Haeprist ya, wanfala
         haosgele hemi kam long hem nao, an hemi sei, “Yu tu yu bin stap wetem disfala man
         Jisas blong Galili ya.”
         70 Long taem ya, Pita hemi laea long olketa evriwan olsem, “Mi nating save long wanem
         yu talem ya.”
         71 Bihaen nomoa, hemi go stap kolsap long geit ya nao. Nao narafala haosgele moa hemi
         lukim hem, an hemi sei long olketa pipol hu olketa stanap long ples ya, “Disfala man
         ya hemi bin stap wetem Jisas blong Nasaret tu ya.”
         72 Long taem ya, Pita hemi laea moa, an hemi tokstrong olsem, “!Mi nating save long
         disfala man ya!”
         73 Bihaen lelebet taem moa, olketa pipol hu i stanap long ples ya olketa kam fo tok
         olsem long Pita tu, “Hemi tru nao ya, yu wanfala long olketa tu ya, bikos toktok blong
         yu nao hemi somaot ya.”
         74 Bat Pita hemi sei, “!Tru antap long God nao! !Bae God hemi panisim mi sapos mi laea!
         !Mi nating save long disfala man ya!” Bat long semtaem nomoa, kokorako hemi krae nao.
         75 An Pita hemi tingimbaek toktok blong Jisas bifoa nao wea hemi sei, “Taem kokorako
         hemi no krae yet, bae trifala taem nao yu talem yu nating save long mi.” So Pita hemi
         go aotsaet an hemi gohed fo krae bikfala nao.

1 Nao long eli moning yet, olketa hedprist an olketa nara bikman olketa miting fo mekem
         wanfala plan fo kilim Jisas dae.
         2 Olketa taemapem tufala han blong hem, an olketa lidim hem go fo givim hem long han
         blong Paelat hu hemi Primia long provins.
         3 Nao taem Jiudas, hu hemi givim Jisas go long han blong olketa enemi blong hem, hemi
         lukim dat olketa redi fo kilim Jisas dae, hemi sensim tingting blong hem nao. So hemi
         givim gobaek moa tetifala seleni ya long olketa hedprist an olketa nara bikman ya,
         4 an hemi sei, “Disfala man wea mi givim go long han blong yufala ya, hemi nating duim
         enisamting wea hemi rong ya. So wanem mi duim hemi nogud tumas ya.” Bat olketa bikman
         ya i tok olsem, “Mifala no wari long diswan ya, hemi saet blong yu nao ya.”
         5 So Jiudas hemi torowem go olketa seleni ya insaet long Tambuhaos ya, an hemi go aotsaet
         nao. Bihaen moa, hemi go an hangem hem seleva nao.
         6 Taem olketa hedprist tekem disfala seleni ya nomoa, olketa sei olsem nao, “Disfala
         seleni ya hemi seleni blong blad blong man ya, so hemi tambu long Lo blong yumi fo
         putum diswan wetem seleni blong Tambuhaos ya.”
         7 So olketa wanmaen fo baem disfala pis lan blong olketa man hu i bin wakem olketa
         samting olsem kap an plet long hem, mekem bae olketa save yusim diswan olsem beregraon
         fo pipol wea olketa i no Jiu.
         8 So kam kasem distaem, nem blong beregraon ya hemi “Pis lan blong Blad”.
         9 Long taem ya, toktok wea profet Jeremaea hemi talemaot kam bifoa, hemi kamtru nao
         wea hemi sei, “Olketa tekem disfala teti seleni ya nao. Olketa pipol blong Israel
         olketa wanmaen finis wea hem nao seleni wea hemi fit fo peim disfala man ya long hem.
         10 So falom wanem God hemi talem mi finis fo duim, olketa yusim seleni ya fo baem disfala
         pis lan blong olketa man hu i bin wakem olketa samting olsem kap an plet long hem.”
         11 Nao Jisas hemi stanap go long frant blong Primia Paelat. An Paelat hemi askem hem
         olsem, “?Waswe, so yu nao yu King blong olketa Jiu?” An Jisas hemi sei, “Yu seleva
         nao yu talem olsem ya.”
         12 Bat taem olketa hedprist an olketa nara bikman ya olketa talem plande samting agensim
         Jisas, hemi stap kuaet nomoa.
         13 Nao Paelat hemi tok olsem long hem, “?Waswe, yu no herem olketa samting wea olketa
         gohed fo talem agensim yu?”
         14 Bat Jisas hemi no talem enisamting nomoa, so Paelat hemi barava sapraes fogud nao.
         15 Nao long evri Fist blong Pasova, olketa pipol save askem Primia Paelat fo letem wanfala
         man fo goaot from prisin.
         16 So long taem ya, wanfala man wea nem blong hem Jisas Barabas, hemi stap long prisin
         an evri pipol nao i save long hem.
         17 So taem evriwan hipap kam finis, Paelat hemi askem olketa olsem nao, “?Hu nao yufala
         laekem mi fo letem hem go fri? ?Yufala laekem disfala man Jisas Barabas o Jisas disfala
         Mesaea ya?”
         18 Paelat hemi save nomoa dat olketa tekem kam Jisas long hem from olketa joles tumas
         long hem.
         19 Taem hemi sidaon fo jajem kes ya nomoa, waef blong hem hemi sendem kam wanfala toktok
         long hem nao, wea hemi sei, “Plis, yu no duim enisamting long stretfala man ya. Lastnaet
         mi drim abaotem hem, an disfala drim hemi mekem mi filnogud tumas ya.”
         20 Bat olketa hedprist an olketa nara bikman ya, olketa fosim olketa pipol ya fo askem
         Paelat fo letem Barabas fo go fri, an fo kilim Jisas dae.
         21 An Paelat hemi askem olketa pipol olsem, “?Hu nao long tufala man ya yufala laekem
         mi fo letem hem fo go fri?” An olketa sei nao, “!Barabas!”
         22 Nao Paelat hemi askem olketa moa, “?Sapos olsem, wanem nao bae mi duim long Jisas
         wea olketa kolem hem Mesaea ya?” Nao evriwan olketa tok olsem, “!Nilam hem long kros!”
         23 So Paelat hemi ask olsem moa, “?Watkaen samting nao hemi duim wea hemi rong?” Bat
         olketa singaot bikfala moa olsem, “!Nilam hem long kros!”
         24 Nao Paelat hemi lukim dat hemi no save fo stopem olketa an olketa kolsap fo statem
         bikfala raoa tu. So hemi tekem kam wanfala dis long wata fo wasim han blong hem, mekem
         evriwan lukim, an hemi tok olsem long olketa, “Dae blong disfala man, hemi no bisnis
         blong mi ya. Hemi bisnis blong yufala seleva nao.”
         25 Nao olketa pipol ya olketa sei long hem, “!Hemi oraet, dae blong disfala man hemi
         bisnis blong mifala an blong evriwan long laen blong mifala bihaen!”
         26 So long taem ya, Paelat hemi letem Barabas fo go fri nao. An hemi talem olketa soldia
         fo wipim Jisas, an bihaen, hemi givim hem go long olketa fo nilam hem long kros nao.
         27 Nao olketa soldia blong Paelat olketa tekem Jisas go fastaem insaet long bikfala
         haos blong gavman. An long taem ya, olketa soldia ya evriwan nao olketa hipap raonem
         hem.
         28 Nao olketa tekemaot olketa kaleko blong Jisas, an olketa mekem hem fo werem wanfala
         longfala red kaleko.
         29 An olketa mekem moa wanfala kraon long wankaen rop wea hemi garem plande nila long
         hem, an olketa putum antap long hed blong Jisas. An olketa givim wanfala stik long
         hem fo holem long raet han blong hem, an olketa nildaon go long frant blong hem. An
         olketa mekfan long hem olsem, “!Yu nao yu King blong olketa Jiu ya!”
         30 An olketa soldia olketa spit long hem, an olketa tekem disfala stik an olketa hitim
         hed blong hem wetem.
         31 An taem olketa mekfan long Jisas finis nomoa, olketa tekemaot moa longfala red kaleko
         ya from hem, an olketa mekem hem fo werem moa olketa kaleko blong hem seleva. Bihaen,
         olketa tekem hem go nao fo nilam hem long kros.
         32 Taem olketa goaot, olketa mitim wanfala man from biktaon long Saerin, nem blong hem
         Saemon. An olketa soldia ya olketa fosim Saemon fo karim kros blong Jisas.
         33 An olketa go an kasem wanfala ples wea olketa kolem Golgota, wea hemi minim “Bon
         blong hed blong man.”
         34 Nao olketa givim waen long Jisas wea olketa miksim meresin insaet, bat taem Jisas
         hemi testem nomoa, hemi nating wande fo dringim nao.
         35 Nao taem olketa soldia nilam Jisas long kros finis, olketa divaedem nao olketa kaleko
         blong hem long olketa seleva, an olketa pleim daes fo olketa.
         36 Bihaen diswan, olketa sidaon long ples ya fo gadem Jisas nao.
         37 Olketa raetem wanfala notis fo somaot wanem olketa sei hemi duim rong, an olketa
         putum antap long kros. Diswan hemi sei, “Disfala man hemi Jisas, King blong olketa
         Jiu.”
         38 Bihaen, olketa nilam tufala man fo stil long tufala kros moa. Wanfala hemi stap long
         raetsaet blong Jisas an narawan long lefsaet blong hem.
         39 An olketa pipol hu olketa gopas long rod, olketa se-sekem hed blong olketa an olketa
         mekfan long hem,
         40 an olketa tok olsem, “Yu nao yu sei yu save brekemdaon Tambuhaos ya an wakembaek
         moa insaet trifala de nomoa. !Sapos yu nao San Blong God tru, yu kamdaon long kros
         ya, mekem yu sevem yu seleva!”
         41 Nao olketa hedprist an olketa tisa blong Lo an olketa nara bikman, olketa mekfan
         long Jisas tu olsem olketa pipol ya.
         42 An olketa sei, “!Maewat, nara pipol nomoa hemi sevem olketa, bat hemi no save sevem
         hem seleva! ?Waswe, hem nao hemi King blong Israel? Sapos hemi kamdaon long kros ya
         distaem, oraet, bae yumi biliv long hem nao.
         43 Hemi oltaem trastem God an talem hemi San Blong God ya, so sapos God hemi tingting
         long hem, letem God fo sevem hem distaem nao.”
         44 An tufala man wea olketa nilam tufala wetem Jisas, tufala tu tokspoelem hem long
         semkaen wei ya.
         45 Taem hemi kasem tuelklok long de nomoa, evri ples long kantri ya hemi tudak tumas
         nao. An hemi gogohed olsem fo trifala aoa.
         46 Nao kasem samting olsem triklok long aftanun, Jisas hemi singaot bikfala olsem nao,
         “!Eli! !Eli! ?Lama sabaktani?” wea hemi minim “!God blong mi! !God blong mi! ?Waswe
         nao yu lusim mi finis?”
         47 An samfala pipol wea olketa stanap long ples ya olketa herem toktok ya an olketa
         sei nao, “Ei, ating man ya hemi singaotem profet Elaeja ya.”
         48 Semtaem, wanfala man hemi resis go, an hemi tekem kam wanfala samting wea hemi save
         holem wata, an hemi mekem tuwet long waen wea hemi saoa. Bihaen, hemi putum go long
         wanfala stik an hemi givim goap long Jisas fo dringim.
         49 Bat olketa nara pipol sei, “!Yumi weit fastaem! Maet Elaeja bae hemi kam fo sevem
         hem.”
         50 Nao Jisas hemi singaot bikfala an hemi dae nao.
         51 Long semtaem tu, disfala bikfala kaleko wea hemi hangdaon insaet long Tambuhaos ya,
         hemi brek long midol long hem nao, stat kam long antap go-go kasem long botom. An
         etkuek hemi sekem graon, an hemi mekem olketa bikfala ston fo brek.
         52 An olketa grev olketa open, an plande pipol blong God hu i dae bifoa, olketa laefbaek
         moa.
         53 Olketa goaot from olketa grev, an taem Jisas hemi laefbaek moa, olketa pipol ya wakabaot
         go insaet long Jerusalem nao an plande pipol lukim olketa.
         54 Long taem ya, bikman blong ami wetem olketa soldia blong hem, olketa gadem Jisas.
         An taem olketa lukim disfala etkuek an olketa narasamting wea hemi hapen ya, olketa
         barava fraet fogud nao an olketa sei, “!Disfala man ya hemi barava San Blong God tru
         ya!”
         55 An plande woman tu olketa stanap farawe lelebet an olketa lukluk go nomoa. Olketa
         bin go wetem Jisas stat kam long Galili nao, an olketa bin helpem hem tumas.
         56 Samfala long olketa woman ya nao, Mer i blong Magdala, an Meri mami blong Jemes an
         Josef, an mami blong tufala san blong Sebedi.
         57 Nao wanfala ris man blong Arimetia, hemi stap long Jerusalem. Nem blong man ya nao
         hemi Josef, an hemi wanfala man hu hemi biliv long Jisas tu. Nao kasem long ivining,
         58 Josef hemi go an askem Paelat fo bodi blong Jisas. So Paelat hemi talem long olketa
         fo givim go bodi ya long Josef nao.
         59 Nao Josef hemi tekem bodi blong Jisas an hemi paselem long wanfala niufala waet kaleko.
         60 An hemi putum insaet long niufala kev blong hem seleva wea olketa bin wakem insaet
         long bikfala ston. Bihaen moa, Josef hemi rolem wanfala bikfala ston fo satem frant
         long kev ya an hemi go nao.
         61 Long taem ya, Meri blong Magdala an narafala Meri moa, tufala sidaon kam nomoa kolsap
         long frant blong disfala kev ya.
         62 Nao long neks de wea hemi Sabat, olketa hedprist an olketa Farasi, olketa miting
         wetem Paelat nao,
         63 an olketa sei, “Bikman, mifala tingimbaek wea disfala man blong laea ya, taem hemi
         laef yet hemi tok olsem ya, ‘Mi bae mi laefbaek moa long mektri de.’
         64 So yu mas talem long olketa man blong yu fo go sekiuriti long disfala kev ya go-go
         kasem mektri de, nogud olketa disaepol blong hem olketa go fo stilim bodi blong hem
         an olketa go an laea long pipol an talem hemi laefbaek moa. Sapos olsem, bae diswan
         nao hemi barava nogud moa winim laea blong hem lastaem.”
         65 Nao Paelat hemi sei long olketa, “!Yufala nao go fo siusim samfala soldia, mekem
         yufala save sekiuriti gudfala long disfala kev ya!”
         66 So olketa go long kev ya, an olketa satem gud an olketa putum mak long hem fo stopem
         olketa pipol fo no openem, an olketa letem olketa soldia fo sekiuriti gudfala long
         kev ya nao.

1 Bihaen long Sabat de, long fas de long wik taem hemi no delaet gudfala yet, Meri
         blong Magdala, an narafala Meri ya moa, tufala go fo lukim kev ya nao.
         2 !An seknomoa, wanfala bikfala etkuek hemi sekem evrisamting nao! An wanfala enjel
         blong God hemi kamdaon long heven, an hemi rolem go disfala ston an hemi go sidaon
         antap long hem nao.
         3 Fes blong enjel ya, hemi saen olsem laetning, an kaleko blong hem hemi barava waet
         tumas.
         4 Long taem ya, olketa sekiuriti ya olketa fraet fogud an olketa seksek tumas nao,
         go-go olketa leidaon olsem olketa dae finis.
         5 Nao disfala enjel hemi tok olsem long tufala woman ya, “Yutufala no fraet. Mi save
         dat yutufala lukaotem Jisas, disfala man wea olketa nilam hem long kros.
         6 Bat hemi no stap long hia nao, bikos hemi laefbaek finis nao olsem hemi talem kam
         long yufala bifoa. Yutufala kam lukim ples wea hemi bin leidaon long hem.
         7 Yutufala gobaek kuiktaem long olketa disaepol blong hem an yutufala talem long olketa
         olsem, ‘Hemi laefbaek moa from dae nao. Bae hemi go fastaem fo weitem yufala long
         Galili. An long ples ya nao bae yufala save lukim hem.’ Yufala mas tingim gud nao
         wanem mi bin talem yufala.”
         8 So tufala woman ya i go kuiktaem from kev ya nao bikos tufala fraet tumas ya, bat
         semtaem, tufala barava hapi fogud tu. So tufala resis go fo talem nius ya long olketa
         disaepol blong Jisas nao.
         9 Bat seknomoa, Jisas hemi kam long tufala an hemi sei halo long tufala. An tufala
         go kolsap long hem an holem go lek blong hem, an tufala mekhae long hem nao.
         10 An Jisas hemi sei long tufala, “Yutufala no fraet, bat yutufala go an talem long
         olketa brata blong mi fo go long Galili. Long ples ya nao bae olketa lukim mi long
         hem.”
         11 Nao semtaem tufala woman ya wakabaot gobaek long rod nomoa, samfala long olketa sekiuriti
         ya olketa go insaet long biktaon ya nao, an olketa stori long olketa hedprist abaotem
         evrisamting wea hemi hapen ya.
         12 So taem olketa hedprist an olketa nara bikman olketa miting finis nomoa, olketa givim
         go bikfala seleni tumas long olketa sekiuriti ya nao
         13 an olketa sei, “Talem long evriwan wea taem yufala slip long naet, olketa disaepol
         blong hem olketa kam fo stilim bodi blong hem nao.
         14 An sapos Primia Paelat hemi herem nius abaotem diswan, bae mifala nao stori wetem
         hem, mekem yufala no wari moa.”
         15 Taem olketa sekiuriti ya olketa tekem seleni ya nomoa, olketa go fo duim wanem olketa
         bin talem olketa fo duim nao. So diskaen stori ya hemi goraon olobaot long olketa
         Jiu nao ka-kam kasem distaem.
         16 Olketa levenfala disaepol ya olketa go long disfala hil long Galili nao, wea Jisas
         hemi bin talem olketa fo go long hem.
         17 An taem olketa lukim Jisas, olketa mekhae long hem nao. Bat samfala long olketa i
         garem tufala tingting.
         18 Long taem ya, Jisas hemi kam kolsap long olketa an hemi tok olsem, “God hemi givim
         finis evri paoa long mi ovarem evrisamting long heven an long disfala wol.
         19 So yufala mas go an mekem pipol long evri kantri long wol fo kamap disaepol blong
         mi. Yufala mas baptaesim olketa long nem blong Dadi an long nem blong San an long
         nem blong Holi Spirit.
         20 An yufala mas tisim olketa fo falom evrisamting wea mi bin talem long yufala. An
         bae mi nao mi stap wetem yufala olowe gogo kasem en long wol.”MAKMAKMAKMAKMAK

1 Hem ya nao stat long Gudnius abaotem Jisas Kraes, San Blong God.
         2 God hemi talem profet Aesaea fo raetem olsem, “Bae mi sendem go niusman blong mi
         fo go fastaem long yu, an hem nao bae hemi mekredi long rod fo yu.”
         3 “Wanfala man hemi toktok bikfala insaet long drae eria, an hemi sei, ‘!Yufala mas
         mekredi long rod fo Masta, an yufala mas stretem olketa smolfala rod fo hem!’”
         4 So Jon hemi kam long wanfala drae eria, an hemi go-gohed nao fo baptaesim olketa
         pipol an talemaot toktok blong God long olketa olsem, “Yufala evriwan mas lusim ravis
         wei blong yufala an yufala mas baptaes, mekem God save fogivim olketa sin blong yufala.”
         5 Nao long taem ya nomoa, evri pipol long Jerusalem an olketa nara ples long provins
         long Jiudia olketa kam an lisin long hem. Olketa talemaot olketa sin blong olketa
         an Jon hemi baptaesim olketa insaet long riva long Jodan.
         6 Jon hemi werem olketa raf kaleko wea olketa wakem long hea blong kamel, an strap
         blong hem hemi skin blong animol nomoa. An kaikai blong hem nao hemi grashopa wetem
         wael hani.
         7 Nao hemi talemaot toktok blong God long olketa pipol olsem, “Bae wanfala man hemi
         kam, an hem nao hemi bikfala moa winim mi. Mi barava nating fitim hem, nomata fo bendaon
         an tekemaot sandol blong hem.
         8 Mi baptaesim yufala long wata nomoa, bat man ya bae hemi baptaesim yufala long Holi
         Spirit.”
         9 No longtaem bihaen, Jisas hemi lusim kam Nasaret long provins long Galili, an Jon
         hemi baptaesim hem long riva long Jodan.
         10 Taem Jisas hemi kamaot long wata nomoa, hemi lukim skae hemi open nao, an Holi Spirit
         hemi kamdaon long hem olsem wanfala kurukuru.
         11 Long semtaem nomoa, toktok hemi kamdaon long heven wea hemi sei, “Yu nao barava San
         blong mi wea mi lavem yu tumas, an mi hapi tumas long yu.”
         12 Bihaen nomoa, Holi Spirit hemi lidim Jisas fo go insaet long drae eria ya nao.
         13 An ples ya tu olketa wael animol olketa stap long hem. Jisas hemi stap long ples
         ya fo foti de, an oltaem nomoa Seitan hemi gohed fo traem hem. An olketa enjel i kam
         an helpem hem.
         14 Taem olketa putum Jon Baptaes long prisin finis, Jisas hemi go long Galili nao an
         hemi go-gohed fo talemaot Gudnius blong God.
         15 Hemi sei olsem, “!Barava taem blong God hemi kamtru nao! !Kingdom blong God, hemi
         kolsap kam nao! !Yufala mas lusim ravis wei blong yufala, an biliv nomoa long Gudnius!”
         16 Nao taem Jisas hemi wakabaot go long saet long leik long Galili nomoa, hemi lukim
         tufala brata wea waka blong tufala nao fo fising. Wanfala hemi Saemon an narawan hemi
         brata blong hem Andru. Tufala go-gohed fo fising wetem net long leik ya.
         17 An Jisas hemi sei long tufala olsem, “Yutufala kam falom mi. Mi bae mi som yutufala
         hao fo fising fo kasem pipol.”
         18 So long semtaem nomoa, tufala lusim olketa net blong tufala an go wetem Jisas nao.
         19 Nao Jisas hemi wakabaot lelebet go moa an hemi lukim Jemes an Jon, tufala san blong
         Sebedi. Tufala sidaon insaet long bot blong olketa, an go-gohed fo mekem gud moa net
         blong olketa.
         20 Nao taem ya nomoa, Jisas hemi kolem tufala brata ya fo falom hem tu. So semtaem nomoa,
         tufala lusim dadi blong tufala Sebedi insaet long bot ya wetem olketa wakaman blong
         olketa, an tufala go wetem Jisas nao.
         21 Nao Jisas wetem olketa disaepol blong hem olketa kam kasem taon long Kapaneam. Nao
         long Sabat de nomoa, Jisas hemi go insaet long preahaos, an hemi stat fo tisim olketa
         pipol nao.
         22 An olketa pipol wea olketa herem toktok blong hem ya, olketa barava sapraes long
         tising blong hem, bikos wei wea hemi toktok ya hemi somaot klia dat hemi garem paoa
         ya. Toktok blong hem ya hemi barava no olsem tising blong olketa tisa blong Lo.
         23 Nao long taem ya tu, wanfala man wea ravis devol hemi stap long hem, hemi stap insaet
         long preahaos ya an hemi singaot bikfala olsem,
         24 “?Jisas blong Nasaret, wanem nao yu wande fo duim long mifala ya? !Ating yu kam fo
         spoelem mifala ya! !Mi save long yu finis nao, olsem yu barava Holi Man blong God
         ya!”
         25 So Jisas hemi tokstrong long devol ya olsem, “!Yu kuaet, yu kamaot from man ya!”
         26 Nao ravis devol ya hemi mekem bodi blong man ya barava seksek fogud. An semtaem hemi
         mekem hem fo singaot bikfala moa, an hemi kamaot from hem nao.
         27 Evriwan olketa barava sapraes fogud nao an olketa stat fo tok olsem tugeta long olketa
         seleva, “?Wanem nao ya? !Ating niu kaen tising moa ya, an hemi tokstrong olsem man
         hu hemi garem paoa nao! Nomata olketa ravis devol ya tu, taem hemi tokstrong long
         olketa, olketa save obeim hem nomoa.”
         28 An kuiktaem nomoa ya, nius abaotem Jisas hemi go kasem evri ples long provins long
         Galili nao.
         29 Taem Jisas wetem Jemes an Jon an olketa nara disaepol moa olketa kamaot long preahaos
         ya nomoa, olketa go stret nao long haos blong Saemon an Andru.
         30 Taem Jisas hemi go kasem haos nomoa, olketa talem hem dat mami-inlo blong Saemon
         hemi leidaon long bed, from hemi sik wetem fiva nao.
         31 So Jisas hemi go long hem an hemi holem han blong hem fo mekem hem stanap. An semtaem
         nomoa, disfala fiva ya hemi finis from hem nao ya. An bihaen, hemi redim kaikai fo
         olketa.
         32 Kasem ivining, bihaen san hemi godaon nomoa, olketa pipol tekem kam enikaen man wea
         olketa garem sik an olketa wea devol i stap long olketa.
         33 Evri pipol long taon ya olketa kam hipap long frant blong haos ya nao.
         34 An Jisas hemi mekem plande pipol wea olketa garem deferen kaen siknis fo gudbaek
         moa. An hemi raosim tu plande devol fo goaot from olketa pipol. Bat hemi no letem
         olketa devol ya fo toktok, bikos olketa save long hem finis.
         35 Long barava eli moning, taem san hemi no kamap yet, Jisas hemi wekap nomoa an hemi
         go nao long wanfala ples wea no eniwan stap long hem, an hemi prea.
         36 Bihaen nomoa, Saemon an olketa fren blong hem olketa go-gohed fo lukaotem Jisas nao.
         37 An taem olketa faendem hem nomoa, olketa talem hem olsem, “!Evriwan ya olketa gohed
         fo lukaotem yu ya!”
         38 Bat Jisas hemi sei long olketa olsem, “Yumi mas go moa long olketa nara taon, mekem
         mi save talemaot toktok blong God long olketa tu, dastawe nao mi kam long hia.”
         39 So hemi go-goraon long evri ples insaet long Galili fo talemaot toktok blong God
         insaet long olketa preahaos, an hemi gohed fo raosim olketa devol goaot from olketa
         pipol.
         40 Long wanfala taem, wanfala man hu hemi garem ravis sik blong skin hemi kam an nildaon
         long frant blong Jisas an kraeaot, “Plis, sapos yu wiling, yu save mekem mi gudbaek
         moa.”
         41 Nao Jisas hemi sore tumas long hem, so hemi tasim man ya an hemi sei long hem, “Ya,
         mi wiling. !Yu gudbaek nao!”
         42 An semtaem nomoa disfala ravis sik blong skin ya, hemi finis nao from man ya an bodi
         blong hem hemi gudbaek moa.
         43 An Jisas hemi tokstrong long man ya olsem, “Yu no stori abaotem diswan long eniwan.
         Bat yu mas go an letem prist fo lukluk long bodi blong yu fastaem. An bihaen, yu mas
         go an mekem sakrifaes olsem Mosis hemi bin talem, mekem olketa save dat yu gudbaek
         finis nao.” Nao semtaem nomoa, Jisas hemi sendem go man ya nao.
         45 Bat taem man ya hemi go nomoa, hemi stat fo talemaot nius ya long evri ples nao.
         So from diswan nao Jisas hemi no save wakabaot go insaet long eni vilij long ae blong
         olketa pipol. Hemi stap aotsaet nomoa long olketa ples wea no eniwan hemi stap long
         hem, bat olketa pipol ya olketa kakam from evri ples fo lukim hem nomoa.

1 Nao bihaen samfala de moa, Jisas hemi kambaek moa long Kapaneam. Olketa pipol olketa
         herem nius wea Jisas hemi stap nao long haos blong hem.
         2 So plande long olketa kam hipap long haos ya, an nomata long aotsaet long doa ya
         hemi barava fulap fogud nao. An taem Jisas hemi gogohed fo talemaot toktok blong God
         long olketa pipol nomoa,
         3 fofala man olketa karim kam wanfala man wea bodi blong hem hemi no save muv.
         4 Bat bikos plande pipol tumas, hemi barava had fo olketa tekem man ya go long Jisas.
         So olketa karim man ya antap long haos nomoa, an olketa openem wanfala hol long ruf
         ya stret antap long ples wea Jisas hemi stanap long hem. Taem olketa mekem hol ya
         finis nomoa, olketa tekem man ya wetem bed blong hem an mekem hem godaon insaet long
         haos ya nao.
         5 Taem Jisas hemi luksave long biliv blong olketa, hemi sei olsem long sikman ya, “Fren,
         mi fogivim nao olketa sin blong yu.”
         6 Long taem ya, samfala long olketa tisa blong Lo, olketa stap long ples ya tu, an
         olketa tingting olsem long maen blong olketa seleva.
         7 “!Maewat! ?Hao nao disfala man ya hemi tok olsem? !Hemi barava tokspoelem God ya!
         !God nomoa hemi save fogivim olketa sin!”
         8 Long semtaem ya, Jisas hemi save finis wanem olketa tingim, so hemi sei olsem, “?Waswe
         nao yufala garem tingting olsem long maen blong yufala?
         9 Hemi isi tumas fo sei long disfala sikman, ‘Mi fogivim nao olketa sin blong yu’.
         Bat hemi had tumas fo sei, ‘Yu stanap an tekem bed blong yu, an yu wakabaot go’.
         10 Bat distaem bae mi barava somaot long yufala wea mi San Blong Man, mi garem paoa
         long disfala wol fo fogivim olketa sin.” Nao Jisas hemi sei long disfala sikman ya
         olsem,
         11 “!Mi talem long yu, yu stanap, tekem bed blong yu an yu gobaek long haos blong yu!”
         12 Long semtaem nomoa, man ya hemi stanap an tekem bed blong hem an hemi wakabaot go
         nao. Olketa pipol barava sapraes fogud taem olketa lukim diswan, an olketa mekhae
         long God, an olketa sei, “!Maewat, bifoa kam, yumi nating lukim enisamting olsem yet
         ya!”
         13 Nao Jisas hemi gobaek moa long saet long leik long Galili. Taem ya nomoa, plande
         pipol nao olketa kam long Jisas an hemi gohed fo tisim olketa.
         14 An taem hemi wakabaot go moa, hemi lukim wanfala man nem blong hem Livae, san blong
         Alfeas. Long taem ya, Livae hemi sidaon long ples wea olketa pipol save peim taks
         long hem ya. An Jisas hemi tok olsem long hem, “Yu kam falom mi.” So Livae hemi getap
         an falom Jisas nao.
         15 Plande taem nao, olketa man fo tekem taks an olketa nara ravis pipol moa olketa save
         go wetem Jisas. Nao long taem ya, Jisas hemi go kaikai long haos blong Livae an plande
         long olketa ravis pipol nao olketa kam fo kaikai wetem Jisas an olketa disaepol blong
         hem.
         16 Nao samfala tisa blong Lo wea olketa i Farasi tu, olketa lukim dat Jisas hemi kaikai
         wetem olketa ravis pipol ya. Taem ya nomoa, olketa tok olsem nao long olketa disaepol
         blong Jisas, “?Ei, waswe nao man ya hemi kaikai wetem olketa man fo tekem taks an
         olketa nara ravis pipol olsem ya?”
         17 An taem Jisas hemi herem diswan, hemi tok olsem long olketa nao, “Yufala save, pipol
         hu i no sik olketa no wande lukim dokta. Bat pipol hu i sik nao olketa wande fo lukim
         dokta. So mi no kam fo kolem olketa stretfala pipol, bat mi kam fo kolem olketa pipol
         wea olketa garem sin.”
         18 Long wanfala taem, olketa disaepol blong Jon Baptaes an olketa Farasi, olketa stop
         fo no kaikai. Nao samfala pipol olketa kam askem Jisas olsem, “Olketa disaepol blong
         Jon Baptaes an olketa disaepol blong olketa Farasi, olketa stop fo no kaikai ya. ?Bat
         waswe nao olketa disaepol blong yu olketa nating duim diswan?”
         19 An Jisas hemi ansarem olketa olsem, “?Waswe, hemi oraet nomoa fo olketa pipol wea
         olketa stap long fist blong marit fo stop fo no kaikai? !Nomoa ya! Taem man hu hemi
         marit hemi stap wetem olketa fren blong hem, hemi no fitim fo olketa stop fo no kaikai.
         20 Bat bae hemi kasem taem wea olketa tekem hem go from olketa. An long taem ya nao,
         bae olketa save stop fo no kaikai.
         21 “Hemi no fitim fo yumi tekem niufala pis kaleko fo somap long wanfala olfala kaleko
         wea hemi garem hol long hem finis. Sapos yumi duim olsem, taem yumi wasim, bae niufala
         pis kaleko ya save brekem moa nara pis long olfala kaleko ya. An hol ya bae hemi bikfala
         moa winim bifoa.
         22 “An narasamting moa, yumi no save fulumapem niufala waen insaet long olketa olfala
         skin blong nanigot fo kipim waen long hem. Bikos taem niufala waen ya hemi go saoa,
         hemi save mekem olketa olfala skin ya fo suelap an bae olketa brek, an waen wetem
         skin ya bae tufala evriwan nogud nao. So yumi mas fulumapem niufala waen insaet long
         olketa niufala skin.”
         23 Long wanfala Sabat de, Jisas hemi wakabaot long samfala gaden blong wit, an semtaem
         ya, olketa disaepol blong hem olketa gohed nao fo tekem samfala wit.
         24 So taem olketa Farasi olketa lukim nomoa, olketa tok olsem long Jisas nao, “!Ei,
         yu lukim! ?Waswe nao olketa duim waka long Sabat de wea hemi tambu long Lo?”
         25 Nao Jisas hemi tok olsem long olketa, “?Waswe, yufala no ridim nomoa samting King
         Deved hemi duim taem Abaeata hemi Haeprist yet ya? Long taem ya, Deved an olketa man
         blong hem olketa hanggre an olketa sot long kaikai. An Deved hemi go insaet long haos
         blong God an hemi kaikaim tambu bred ya nao, an hemi givim tu long olketa man blong
         hem. Bat falom tising blong Lo ya, olketa prist nomoa save kaikaim diskaen bred.”
         27 An Jisas hemi talem long olketa olsem moa, “Sabat ya, God hemi mekem fo helpem pipol
         nomoa, bat hemi no mekem Sabat fo bos ovarem olketa.
         28 So mi San Blong Man nao mi Masta blong Sabat.”
         
            

         
      
   
      
         3
1 Narataem moa Jisas hemi go insaet long preahaos. An wanfala man hemi stap wea han
         blong hem hemi dae finis.
         2 Nao olketa laekem tumas fo ripotem Jisas so olketa barava lukluk falom hem nao fo
         faendemaot sapos hemi mekem man ya fo gudbaek moa long Sabat de.
         3 Nao taem ya nomoa, Jisas hemi talem olsem long man wea han blong hem hemi dae finis,
         “Yu kam long hia an stanap long frant.”
         4 An Jisas hemi askem olketa pipol olsem moa, “?Waswe, wanem nao Lo blong yumi hemi
         letem yumi fo duim long Sabat de? ?Hemi letem yumi fo helpem man o fo spoelem hem?
         ?Fo mekem man fo laef o fo letem hem dae?” Bat olketa nating talem enisamting nao.
         5 An Jisas hemi lukstrong long olketa, an hemi kros tumas long olketa bikos olketa
         barava bikhed tumas. Bat semtaem tu hemi sore tumas long olketa. An hemi talem olsem
         long man ya, “Yu stretem han blong yu.” Taem man ya hemi stretem han blong hem nomoa,
         han blong hem hemi barava gudbaek nao.
         6 Taem ya nomoa, olketa Farasi ya olketa lusim preahaos ya an joen wetem seksin blong
         King Herod. An olketa gohed fo toktok abaotem wei wea olketa save kilim Jisas dae.
         7 Nao Jisas wetem olketa disaepol blong hem olketa goawe from taon an go moa long leik
         long Galili. An plande pipol nao olketa go-go wetem hem. Olketa pipol ya olketa kam
         from Galili, an Jiudia,
         8 an Jerusalem, an olketa ples kolsap long Idumia, an olketa ples long narasaet long
         riva long Jodan, an olketa ples raonem tufala taon long Taea an Saedon. Evri pipol
         ya olketa kam long Jisas, bikos olketa herem finis nius abaotem olketa samting wea
         hemi duim kam.
         9 An bikos olketa pipol ya barava plande tumas, Jisas hemi talem olketa disaepol blong
         hem fo mekredi long wanfala bot fo hem, mekem olketa pipol no save pus strong fo kam
         long hem.
         10 Hemi bin mekem plande sik pipol fo gudbaek moa, an dastawe nao samfala sikman moa
         olketa go-gohed fo pusum olketa seleva fo go long hem, mekem olketa save tasim hem.
         11 An olketa pipol wea olketa ravis devol i stap long olketa ya, taem olketa kam lukim
         Jisas, olketa nildaon long frant blong hem an olketa singaot olsem, “!Yu nao barava
         San Blong God ya!”
         12 Bat Jisas hemi tokstrong long olketa devol ya, an stopem olketa fo no talemaot watkaen
         man nao Jisas.
         13 Nao Jisas hemi go antap long wanfala hil, an hemi kolem olketa man hu hemi laekem
         olketa. An taem olketa kam long hem,
         14 hemi siusim tuelfala man ya hu hemi kolem olketa long aposol nao. An Jisas hemi talem
         olketa olsem, “Mi siusim yufala fo kam falom mi ya. An bae mi sendem yufala fo goaot
         an talemaot toktok blong God,
         15 an bae yufala garem paoa tu fo raosim olketa devol.”
         16 Hem ya nao nem blong tuelfala man wea hemi siusim olketa, Saemon wea Jisas hemi givim
         nara nem long hem Pita,
         17 an Jemes an Jon tufala san blong Sebedi, wea Jisas hemi givim tufala disfala nem
         Boanejis wea hemi minim man hu i save kros kuiktaem,
         18 an Andru, an Filip, an Batolomiu, an Matiu, an Tomas, an Jemes san blong Alfeas,
         an Tadeas, an Saemon wea hemi memba long seksin wea olketa wande fo raosim gavman
         blong Rom,
         19 an Jiudas Iskariot, hu long bihaen ya, hemi givim Jisas long han blong olketa enemi
         blong hem.
         20 Nao, Jisas hemi kambaek moa long haos blong hem. An taem ya, plande pipol tumas nao
         olketa kam moa raonem hem. An Jisas wetem olketa disaepol blong hem olketa no garem
         taem fo kaikai.
         21 So taem olketa famili blong Jisas olketa herem disfala nius ya nomoa, olketa go fo
         tekem hem nao, bikos samfala pipol olketa talem olsem, “Hemi barava krangge tru nao.”
         22 Nao samfala tisa blong Lo wea olketa stap kam long Jerusalem, olketa talem olsem,
         “Yufala save, Bielsebul nao hemi stap long man ya. Bielsebul, hu hemi disfala bos
         blong olketa devol ya, hem nao hemi givim paoa long man ya, mekem hemi save raosim
         olketa devol.”
         23 So Jisas hemi kolem olketa pipol fo kam kolsap long hem an hemi tisim olketa long
         olketa tokpiksa, wea hemi sei, “?Waswe, yufala tingse Seitan save raosim Seitan tu?
         24 Sapos olketa pipol long wanfala kantri olketa faetem olketa seleva, bae kantri ya
         hemi no save stanap strong nao.
         25 An sapos wanfala famili olketa faetem olketa seleva, bae famili ya no save stapgud
         moa.
         26 An hemi olsem tu, sapos olketa long gavman blong Seitan olketa faetem olketa seleva,
         oraet, bae gavman ya hemi no save stap strong, an bae hemi foldaon finis nomoa.
         27 “Bat hemi olsem tu, no eni man save go insaet long haos blong wanfala strongfala
         man an stilim olketa gudfala samting blong hem. Hemi mas taemapem strongfala man ya
         fastaem, an bihaen nao hemi save go insaet long haos fo stilim olketa gudfala samting
         blong hem.
         28 “Mi talem yufala tru samting nao, God hemi save fogivim nomoa evri sin wea man hemi
         mekem an enikaen toktok nogud wea hemi talem.
         29 Bat sapos eniwan hemi tokspoelem waka blong Holi Spirit, bae God hemi nating save
         fogivim hem nao, bikos sin ya bae hemi stap long hem olowe go-go hemi no save finis.”
         30 Jisas hemi tok olsem, bikos samfala pipol olketa sei, “Wanfala ravis devol nao hemi
         stap long hem.”
         31 Long taem ya nomoa, mami wetem olketa brata blong Jisas olketa kam kasem ples ya
         nao. Olketa stanap aotsaet long haos ya, an olketa sendem go nius nomoa fo askem hem
         fo kam aotsaet.
         32 An taem ya plande pipol nao olketa sidaon raonem Jisas, so olketa talem hem olsem,
         “Ei man, mami an olketa brata an olketa sista blong yu nao olketa stap aotsaet ya,
         an olketa wande fo lukim yu tumas.”
         33 Bat Jisas hemi tok olsem fo olketa, “?Hu nao mami blong mi an hu nao olketa brata
         blong mi?”
         34 Nao Jisas hemi luklukraon long olketa pipol wea olketa sidaon raonem hem, an hemi
         sei olsem, “!Yufala lukim! !Hem ya nao mami blong mi an olketa brata blong mi!
         35 Eniwan hu hemi duim wanem God hemi laekem hem fo duim, hem nao hemi brata blong mi
         an sista blong mi an mami blong mi.”

1 Jisas hemi gohed moa fo tisim olketa pipol long saet long leik long Galili. An taem
         ya plande pipol nao olketa kam hipap raonem hem, so hemi go insaet long wanfala bot
         wea hemi stap insaet long leik ya nomoa, an hemi sidaon insaet long hem nao. An olketa
         pipol ya olketa stanap go nomoa long soa.
         2 An Jisas hemi gohed nao fo tisim olketa long plande samting long olketa tokpiksa.
         Hemi talem olketa olsem,
         3 “Yufala lisin gudfala fastaem. Wanfala man hemi go fo plantem olketa sid blong wit
         long gaden blong hem.
         4 Taem hemi torowem olketa sid ya, samfala sid olketa foldaon long rod, an olketa bed
         kam an kaikaim evriwan.
         5 An samfala long olketa sid ya olketa foldaon long ples wea graon hemi smolfala tumas,
         bikos hemi stap antap long bikfala ston nomoa. An olketa stat fo grou kuiktaem bikos
         graon ya hemi no dip nomoa.
         6 Bat taem san hemi hot tumas, olketa dae nao bikos rut blong olketa i no godaon tumas.
         7 Samfala moa long olketa sid ya, olketa foldaon long ples wea rut blong nilagras hemi
         stap long hem. An nilagras ya hemi grou bikfala antap long olketa wit ya nomoa, an
         hemi stopem olketa wit fo no grou, mekem olketa nating garem eni frut long olketa.
         8 Bat samfala sid olketa foldaon long gudfala graon nao, so olketa grou gudfala an
         garem frut long olketa. Samfala wit olketa garem teti frut an samfala garem siksti
         frut an samfala moa garem wan handred frut.”
         9 Nao Jisas hemi sei, “Eniwan hu hemi garem ia, hemi mas heremgud toktok ya nao.”
         10 Taem Jisas hemi stap seleva, samfala pipol hu i bin herem toktok blong hem finis,
         olketa kam long hem wetem tuelfala disaepol blong hem. Olketa kam fo askem hem abaotem
         mining blong olketa tokpiksa ya.
         11 Nao Jisas hemi talem olketa olsem, “God hemi bin givim yufala save finis fo luksave
         long olketa samting wea hemi staphaed insaet long kingdom blong God. Bat olketa nara
         pipol olketa mas herem olketa samting ya long tokpiksa nomoa.
         12 Long diskaen wei nao, ‘Nomata olketa lukluk, bae olketa nating luksave nomoa long
         enisamting. an nomata olketa lisin, bae olketa nating heresave nomoa long enisamting.
         From diswan nao olketa no save lusim ravis wei blong olketa, an dastawe God hemi no
         save fogivim olketa tu.’”
         13 An Jisas hemi askem olketa olsem, “?Waswe, yufala no heremsave yet mining blong disfala
         tokpiksa ya? ?So hao nao bae yufala heremsave olketa nara tokpiksa moa?
         14 Disfala man hu hemi plantem sid ya, hemi plantem toktok blong God.
         15 Olketa sid wea olketa foldaon long rod ya, hemi olsem taem olketa pipol olketa herem
         toktok ya, an semtaem nomoa Seitan hemi kam an tekemaot toktok ya from maen blong
         olketa nomoa.
         16 An olketa sid wea olketa foldaon long graon wea hemi stap antap long bikfala ston,
         hemi olsem taem olketa pipol olketa herem toktok ya an olketa kuiktaem nomoa fo tekem
         an hapi wetem.
         17 Bat hemi no go dip nomoa insaet long maen blong olketa, so hemi no save stap longtaem
         nomoa. Taem hadtaem hemi kasem olketa, an taem olketa pipol meksave long olketa from
         toktok ya, olketa kuiktaem tu fo lusim go evrisamting nao.
         18 An olketa sid wea olketa foldaon long ples wea rut blong nilagras hemi stap long
         hem, hemi olsem taem samfala pipol olketa herem toktok ya,
         19 bat olketa wari tumas abaotem enikaen samting. An olketa lavem tumas tu olketa risis
         blong disfala wol, an olketa kavetem enikaen narasamting moa. So toktok ya hemi no
         save grou an hemi no garem eni frut long hem.
         20 Bat olketa sid wea olketa foldaon long gudfala graon, hemi olsem taem olketa pipol
         olketa herem toktok blong God ya, an olketa barava biliv long hem nao. An olketa garem
         frut olsem olketa wit wea samfala long olketa garem teti frut an samfala garem siksti
         frut an samfala moa garem wan handred frut long olketa.”
         21 Nao Jisas hemi gohed fo talem olketa olsem moa, “?Waswe, eniwan hemi save laetem
         kam lam an putum andanit long dis o putum andanit long bed? !Nomoa ya! Hemi mas putum
         antap long ples blong hem nao.
         22 So nomata enisamting wea hemi staphaed, bae hemi save kamaot long klia ples nomoa.
         An nomata enisamting wea no eniwan save lukim, bae evriwan save luksave long hem nomoa.
         23 An eniwan hu hemi garem ia, hemi mas heremgud toktok ya nao.”
         24 An Jisas hemi talem olketa olsem moa, “Yufala mas tingting gud abaotem disfala toktok
         wea yufala herem. Olketa lo wea yufala yusim fo jajem nara man ya, bae God hemi yusim
         olketa tu fo jajem yufala long hem, bat bae God hemi barava strik tumas moa.
         25 An eniwan hu hemi garem disfala save finis, bae God hemi givim hem plande moa. Bat
         eniwan hu hemi no garem disfala save ya, nomata lelebet save dat hemi garem, God bae
         hemi tekemaot from hem nomoa.”
         26 An Jisas hemi gohed moa fo tok olsem, “Kingdom blong God, hemi olsem wanfala man
         wea hemi plantem olketa sid long gaden blong hem.
         27 Long naet, man ya hemi slip, an long moning hemi wekap an evritaem nomoa hemi olsem,
         bat olketa sid ya stat fo kamap an grou nao. An man ya hemi nating save nomoa hao
         nao olketa sid ya olketa save grou olsem.
         28 Bat samting ya, graon seleva nao hemi mekem olketa sid ya fo grou an garem frut.
         Fas samting fo kamap nao lif blong hem, an bihaen moa flaoa blong hem, an las samting
         nao frut blong hem.
         29 An taem frut blong hem hemi redi nomoa, man ya hemi stat nao fo aotem wetem naef
         blong hem bikos hemi kasem taem blong hem nao.”
         30 An Jisas hemi askem olketa olsem moa, “?Kingdom blong God, hemi olsem wanem long
         tingting blong yufala? ?Watkaen tokpiksa nao yumi yusim fo somaot klia?
         31 Hemi olsem wanfala sid blong mastad tri wea wanfala man hemi plantem insaet long
         gaden blong hem. Disfala sid hemi smolfala nomoa long olketa nara sid long disfala
         wol.
         32 Bat taem hemi grouap kam nomoa, hemi kamap bikfala winim olketa narasamting insaet
         long gaden. Disfala mastad tri ya hemi garem olketa bikfala brans an olketa bed save
         kam an mekem haos blong olketa insaet long hem.”
         33 Jisas hemi talemaot toktok blong God long plande tokpiksa olsem long olketa pipol.
         Hemi tisim olketa, falom haomas nao olketa save heresave long tising blong hem.
         34 Hemi nating talem enisamting long olketa pipol ya wea hemi no save yusim tokpiksa
         long hem. Bat taem hemi stap seleva wetem olketa disaepol blong hem nomoa, hemi jes
         talemaot gud nao olketa mining blong olketa samting ya.
         35 Long sem de ya nomoa, bifoa san hemi godaon, Jisas hemi talem long olketa disaepol
         blong hem olsem, “Yumi krosim leik ya go long narasaet.”
         36 So olketa disaepol blong hem olketa lusim olketa pipol ya nao. An olketa go insaet
         long bot wea Jisas hemi sidaon finis long hem, an olketa go wetem hem. Samfala bot
         moa olketa gogo wetem olketa tu.
         37 Bihaen nomoa, bikfala win hemi kamap strong fogud nao. An olketa wev tu barava go-gohed
         fo kam insaet long bot blong olketa, go-go hemi kolsap singdaon nao.
         38 Bat Jisas hemi barava slip bihaen long bot nomoa wetem pilo andanit long hed blong
         hem. An olketa disaepol blong hem olketa wekapem hem an olketa sei, “!Ei, Tisa! ?Waswe
         nao yu no wari nomoa? !Yumi kolsap dae nao!”
         39 Nao taem ya nomoa, Jisas hemi stanap an tokstrong long win ya olsem, “!Yu mas stop
         nao!” An hemi sei moa long olketa wev ya, “!Yufala mas kuaet nao!” An taem ya nomoa,
         win ya hemi stop an wata ya barava kuaet fogud nao.
         40 Nao Jisas hemi sei long olketa disaepol blong hem, “?Waswe nao yufala fraet tumas
         olsem? ?Yufala no biliv yet?”
         41 Bat nomata olsem, olketa barava fraet fogud an olketa gohed fo toktok olsem tugeta
         long olketa seleva, “?Watkaen man nao ya? !Nomata win an olketa wev ya, olketa save
         obeim toktok blong hem nomoa!”

1 Nao Jisas an olketa disaepol blong hem olketa kasem long narasaet long leik long
         Galili, insaet long eria long Gerasa.
         2 Taem Jisas hemi go long soa nomoa, wanfala man nao hemi kakam fo mitim hem. Man ya
         hemi kamaot long olketa kev wea olketa putum bodi blong man dae long hem. Disfala
         man ya wanfala ravis devol hemi stap long hem ya,
         3 an man ya hemi stap olowe nomoa long olketa kev ya. An bikos hemi strong tumas olsem,
         nomata eniwan hemi putum sen long hem, hemi no save holem hem nomoa ya.
         4 Plande taem nao olketa traehad fo taemapem lek an han blong hem long sen. Bat evritaem
         nomoa, hemi brekem olketa sen wetem olketa aean long lek blong hem. No eni man hemi
         strong fitim hem nao, mekem hemi save stap kuaet.
         5 De an naet, man ya hemi gogoraon olobaot long olketa kev ya an olketa hil ya tu,
         wea hemi gogohed fo singaot an katem bodi blong hem seleva wetem ston.
         6 Taem Jisas hemi farawe yet, man ya hemi lukim hem nao. So hemi resis go long Jisas,
         an hemi nildaon long frant blong hem.
         7 An Jisas hemi sei olsem, “!Yu ravis devol, yu kamaot from man ya!” So man ya hemi
         singaot bikfala olsem, “!Ei, Jisas, San Blong God Antap ya! ?Bae yu waswe long mi
         nao ya? !Long nem blong God mi askem strong long yu, plis yu no spoelem mi!”
         9 Nao Jisas hemi askem hem moa, “?Hu nao nem blong yu?” Man ya hemi tok olsem, “Nem
         blong mi nao Bikfala Seksin, bikos mifala barava plande tumas ya.”
         10 An hemi gohed fo askem strong long Jisas fo no raosim olketa devol ya from ples ya.
         11 Nao taem ya tu, plande pikpik nao olketa gohed fo kaikai long wanfala hil wea hemi
         kolsap nomoa long ples ya.
         12 So olketa devol ya olketa krae long Jisas olsem moa, “Plis, yu sendem mifala go long
         olketa pikpik ya, mekem mifala save go insaet long olketa.”
         13 Jisas hemi letem olketa go nomoa, an semtaem olketa ravis devol ya olketa goaot from
         man ya nao, an olketa go insaet long olketa pikpik ya. An evri pikpik ya olketa resis
         godaon long saet hil wea hemi had tumas fo godaon long hem, an olketa foldaon insaet
         long leik ya nao. So kolsap 2,000 pikpik nao olketa dae evriwan insaet long leik ya.
         14 Long taem ya nomoa, olketa man hu i lukaftarem olketa pikpik ya, olketa resis go
         long taon ya an olketa nara ples raonabaot fo talem nius ya nao. So olketa pipol kam
         fo lukim nao wanem hemi bin hapen.
         15 Taem olketa kasem Jisas nomoa, olketa lukim tu disfala man wea bikfala seksin long
         olketa devol bin stap long hem bifoa. Bat distaem tingting blong hem hemi gud nao,
         an hemi werem tu kaleko, an hemi gohed fo sidaon kuaet nomoa. So olketa pipol ya barava
         fraet fogud nao.
         16 An olketa man wea olketa bin lukim olketa samting ya fastaem, olketa storim nao long
         olketa pipol abaotem wanem hemi hapen long man wea olketa devol bin stap long hem
         bifoa. An olketa stori tu abaotem wanem hemi hapen long olketa pikpik ya.
         17 Long taem ya nomoa, olketa pipol olketa kam long Jisas an krae long hem nao fo hemi
         goaot from ples blong olketa.
         18 Taem Jisas hemi go insaet long bot nomoa, man hu hemi garem olketa devol long hem
         bifoa ya, hemi kam an askem Jisas olsem nao, “?Man, yu letem mi fo go wetem yu?”
         19 Bat Jisas hemi no letem hem, an hemi talem hem olsem, “Yu mas gobaek long hom blong
         yu fo lukim olketa pipol blong yu. An yu mas go an talem olketa wanem nao God hemi
         bin duim fo yu finis, wea hemi duim gudfala samting tumas long yu.”
         20 So disfala man ya hemi go nao, an hemi goraon evriwea long eria long Dekapolis an
         talem evriwan wanem nao Jisas hemi duim long hem finis. An taem olketa pipol olketa
         herem olketa samting ya nomoa, olketa barava sapraes tumas nao.
         21 Jisas an olketa disaepol blong hem olketa katkros gobaek moa long narasaet long leik
         ya. Nao taem Jisas hemi go long soa, plande pipol nao olketa kam hipap raonem hem.
         22 An wanfala man nao hemi kam fo lukim Jisas, wea nem blong hem Jaeras hu hemi wanfala
         lida blong preahaos long ples ya. Hemi kam an nildaon long frant blong Jisas,
         23 an hemi krae long hem olsem, “!Ei masta, smolfala gele blong mi hemi kolsap dae nao
         ya! !Plis yu kam an putum han blong yu long hem, mekem hemi save laef an gudbaek moa!”
         24 Long taem ya nomoa, Jisas hemi go wetem man ya nao. An plande pipol tu olketa go-go
         falom Jisas, wea olketa trae fo pus strong long evri saet fo kam long hem.
         25 An wanfala woman tu hemi stap hu hemi bin sik long blad fo tuelfala yia nao.
         26 Oltaem nomoa hemi safa tumas taem olketa dokta trae fo mekem sik ya fo finis from
         hem. Nomata hemi lusim evri seleni blong hem, sik ya hemi nating finis nomoa, bat
         hemi jes go-gohed fo bikfala go moa.
         27 Woman ya hemi herem nius abaotem Jisas so hemi wakabaot kam bihaen long hem long
         midol long olketa pipol ya, an hemi tasim go kaleko blong hem.
         28 Hemi tingse, sapos hemi tasim nomoa kaleko blong Jisas bae hemi save gudbaek moa.
         29 An semtaem nomoa, blad ya hemi stop, an woman ya hemi save dat sik blong hem ya hemi
         barava finis from hem nao.
         30 An semtaem tu, Jisas hemi save dat paoa blong hem hemi bin mekem samwan fo gudbaek
         moa. So hemi taneraon long midol long olketa pipol ya an askem olketa olsem, “?Hu
         nao tasim kaleko blong mi?”
         31 Nao olketa disaepol blong hem olketa ansarem hem olsem, “Maewat, yu lukim dat plande
         pipol nao olketa pus olobaot kam raonem yu, so waswe nao yu sei, ‘?Hu nao tasim mi?’”
         32 Bat Jisas hemi gohed fo luklukraon fo faendemaot hu nao hemi tasim hem.
         33 An woman ya hemi save finis long wanem hemi hapen long hem, so hemi kam long Jisas
         nao, bat hemi barava fraet an seksek fogud tu. Hemi kam an nildaon long frant blong
         Jisas, an hemi talemaot stret long hem wanem nao hemi hapen long hem.
         34 An Jisas hemi talem hem olsem, “Woman, biliv blong yu hemi mekem yu fo gudbaek moa.
         Yu go an yu no wari moa, bikos sik blong yu hemi finis from yu nao.”
         35 Nao taem Jisas hemi no finisim toktok blong hem yet, samfala man wea olketa stap
         kam long haos blong Jaeras, olketa kam kasem olketa an talem Jaeras olsem, “!Ei, gele
         blong yu hemi dae finis nao! Yu no mekem Tisa fo hadwaka moa.”
         36 Bat Jisas hemi no wande fo lisin long wanem olketa ya talem, so hemi sei long Jaeras
         olsem, “Yu no wari tumas, bat yu gohed fo biliv nomoa.”
         37 Nao Jisas hemi stopem evriwan fo no kam wetem hem, bat Pita an Jemes an brata blong
         hem Jon nomoa olketa go wetem hem.
         38 An taem olketa kasem haos blong Jaeras, Jisas hemi lukim dat plande pipol nao olketa
         mekem tumas noes an olketa krae tumas an singaot bikfala tu.
         39 So Jisas hemi go insaet long haos an talem long olketa olsem, “?Fo wanem nao yufala
         gohed fo mekem tumas noes, an krae olsem? !Gele ya hemi no dae, hemi slip nomoa!”
         40 Nao olketa pipol ya jes laf nomoa long hem. So Jisas hemi raosim olketa pipol ya
         fo goaot from haos ya. An bihaen, hemi go wetem mami an dadi blong gele ya an trifala
         disaepol blong hem, an olketa go insaet long rum wea gele ya hemi stap long hem.
         41 An Jisas hemi holem han blong gele ya an talem long hem olsem, “Talita kum.” Mining
         blong toktok ya hemi olsem, “Smolfala gele, mi talem yu fo getap nao.”
         42 Nao semtaem nomoa, disfala gele wea hemi kasem tuelfala yia finis ya, hemi stanap
         an stat fo wakabaot go nao. An taem olketa lukim diswan ya, olketa barava sapraes
         fogud nao.
         43 Bat Jisas hemi tokstrong long olketa olsem, “!Yufala no stori abaotem diswan long
         eniwan moa!” An bihaen hemi sei moa, “Yufala givim samfala kaikai long hem.”

1 Nao, Jisas hemi lusim ples ya an gobaek moa long barava hom blong hem. An olketa
         disaepol blong hem nao olketa gogo wetem hem.
         2 Nao long Sabat de nomoa, hemi gohed nao fo tisim olketa pipol insaet long preahaos.
         An plande pipol nao olketa hipap, an taem olketa herem tising blong hem nomoa, olketa
         barava sapraes fogud nao an olketa sei, “?Maewat, hao nao disfala man hemi save long
         olketa samting ya? ?An hao nao hemi kamap waes tumas olsem ya? ?An hao nao hemi garem
         paoa fo mekem olketa mirakol ya?
         3 Yumi save dat man ya hemi disfala kapenta hu hemi bon long Meri nomoa ya. An olketa
         brata blong hem nao Jemes an Josef an Jiudas an Saemon. An olketa sista blong hem
         tu olketa stap nomoa long hia.” So olketa barava lukdaonem hem nomoa.
         4 Bat Jisas hemi sei long olketa, “Eniwan hu hemi profet, evriwan save tinghae long
         hem. Bat olketa pipol long hom blong hem, an olketa long laen blong hem, an olketa
         long haos blong hem nao, olketa nomoa i nating save tinghae long hem.”
         5 So Jisas hemi no save mekem eni mirakol long ples ya, bat samfala sik pipol nomoa
         hemi putum han blong hem antap long olketa, an mekem olketa fo gudbaek moa.
         6 Jisas hemi barava sapraes tumas, bikos olketa pipol long ples blong hem olketa nating
         biliv long hem. Bihaen, Jisas hemi goraon moa long olketa vilij fo tisim olketa pipol.
         7 Nao Jisas hemi kolem tuelfala disaepol blong hem, an hemi sei long olketa olsem,
         “Mi sendem yufala, olsem tufala man fo wanfala ples, an tufala moa fo nara ples. An
         mi givim paoa long yufala tu fo raosim olketa ravis devol.”
         8 An Jisas hemi tokstrong long olketa olsem moa, “Taem yufala goaot long gogo blong
         yufala, yufala mas no tekem enisamting olsem bred o basket o seleni wetem yufala.
         Bat yufala save tekem nomoa wokingstik
         9 an sandol an wanfala kaleko nomoa.”
         10 An hemi talem olsem long olketa moa, “Long eni haos yufala kasem, yufala mas stap
         long hem nomoa, go-go kasem taem yufala goaot from ples ya moa.
         11 An sapos yufala kasem wanfala ples wea olketa pipol no laekem yufala fo stap wetem
         olketa, an olketa no wande fo herem toktok blong yufala, oraet, yufala mas go from
         ples ya nomoa. An taem yufala goaot, yufala mas sekemaot graon from lek blong yufala.
         Diswan ya hemi olsem saen fo wonem olketa.”
         12 So olketa disaepol olketa goaot an talemaot toktok blong God nao long olketa pipol
         an olketa sei, “Yufala evriwan mas lusim ravis wei blong yufala nao.”
         13 An olketa gohed moa fo raosim plande devol, an olketa putum oel long plande sikman
         tu an mekem olketa fo gudbaek moa.
         14 Long taem ya, King Herod Antipas hemi herem plande nius nao abaotem Jisas, bikos
         evriwea nao nius abaotem hem hemi go kasem. Nao samfala pipol olketa sei olsem, “Ating
         disfala man ya hemi Jon Baptaes ya hu hemi laefbaek moa. Dastawe nao hemi garem paoa
         fo mekem olketa mirakol ya.”
         15 Bat samfala pipol moa olketa sei, “Ating man ya hemi Elaeja moa ya.” Samfala moa
         olketa sei, “Ating man ya hemi wanfala long olketa profet blong bifoa kam ya.”
         16 Taem Herod hemi herem olketa nius ya hemi tok olsem, “!Jon, disfala man wea mi katem
         nek blong hem finis, hemi laefbaek moa nao!”
         17 Long bifoa ya, Herod nao hemi bin talem olketa fo go an kasholem Jon an putum sen
         long hem insaet long prisin. Herod hemi bin duim diswan bikos long saet blong Herodias,
         waef blong brata blong hem Filip. Bikos Herod nao hemi maritim Herodias ya,
         18 an Jon nao hemi bin tok long Herod olsem, “Hemi tambu long Lo fo yu stap wetem waef
         blong brata blong yu ya.”
         19 From diswan nao Herodias hemi barava kros tumas an hemi laekem tumas fo kilim Jon
         dae. Bat hemi no save duim,
         20 bikos Herod hemi fraetem Jon from hemi save dat hemi wanfala gud an stretfala man,
         so Herod hemi lukaftarem Jon gudfala. An evritaem nomoa, Herod hemi laek fo herem
         toktok blong Jon, nomata olketa toktok ya save mekem Herod fo wari tumas.
         21 Nao wanfala taem, Herod hemi mekem bikfala fist fo makem de wea hemi bon long hem.
         Hemi talem evri bikman long gavman blong hem an evri Kapten long ami an evri sif blong
         Galili fo kam long fist ya. An long taem ya nao, Herodias hemi faendem wei fo kilim
         Jon dae.
         22 Gele blong Herodias hemi kam insaet long fist ya an hemi gohed nao fo dans, mekem
         olketa lukluk long hem. An Herod an olketa fren blong hem, olketa barava hapi tumas
         wetem nao. So Herod hemi askem gele ya olsem, “?Waswe, watkaen samting nao yu laekem?
         Mi bae mi givim long yu enisamting yu laekem nomoa ya.”
         23 An hemi mekem wanfala strongfala promis nao fo gele ya an hemi sei, “Mi bae mi givim
         yu enisamting nomoa wea yu askem long mi, nomata barava haf long evrisamting wea mi
         rul ovarem.”
         24 Taem ya, gele ya hemi go aotsaet an hemi askem mami blong hem olsem, “?Watkaen samting
         nao bae mi askem?” Nao mami blong hem hemi talem olsem, “Mi laekem yu fo askem hed
         blong Jon Baptaes.”
         25 Semtaem nomoa, gele ya hemi resis gobaek nao long King an talem long hem olsem, “!Mi
         laekem yu fo givim kam hed blong Jon Baptaes long wanfala plet fo mi distaem nao!”
         26 King ya hemi barava sore tumas nao. Bat bikos hemi mekem promis finis an olketa fren
         blong hem olketa bin herem, hemi no save go agensim wanem gele hemi laekem ya.
         27 So semtaem nomoa, hemi sendem go wanfala soldia fo tekem kam hed blong Jon Baptaes.
         Nao soldia ya hemi go insaet long prisin nomoa, an katem nek blong Jon nao.
         28 Bihaen moa, hemi putum hed blong Jon long wanfala plet an givim go long gele ya.
         An gele ya hemi go an givim long mami blong hem.
         29 Nao taem olketa disaepol blong Jon olketa herem wanem hemi hapen finis, olketa kam
         an tekem bodi blong hem, an olketa go fo berem hem nao.
         30 Taem olketa aposol blong Jisas olketa kambaek moa long hem, olketa gohed nao fo stori
         abaotem evrisamting wea olketa bin duim an evrisamting wea olketa bin tisim long olketa
         pipol.
         31 Bat plande pipol tumas nao olketa kakam long Jisas, an olketa go moa. So Jisas an
         olketa disaepol blong hem olketa nating garem enitaem fo kaikai nao. An Jisas hemi
         talem olsem long olketa disaepol blong hem, “Ating yumi go long wanfala ples wea hemi
         kuaet, mekem yumi save stap seleva an yumi save res lelebet.”
         32 So olketa go seleva insaet long wanfala bot an olketa go nao long wanfala ples wea
         no eniwan stap long hem.
         33 Bat nomata olsem, plande pipol nao olketa lukim olketa taem olketa go, an olketa
         luksave long olketa. So olketa pipol ya lusim olketa taon blong olketa nomoa an olketa
         resis go nao. An olketa nao kasem ples ya fastaem long Jisas wetem olketa disaepol
         blong hem.
         34 Taem Jisas hemi go long soa nomoa, hemi lukim plande pipol tumas nao, so hemi sore
         tumas long olketa bikos olketa olsem olketa sipsip wea no eni man hemi lukaftarem
         olketa. So hemi gohed fo tisim olketa long plande samting nao.
         35 Taem hemi kolsap fo tudak nomoa, olketa disaepol blong hem olketa kam long hem, an
         olketa sei, “Hemi leit tumas nao an disfala ples ya hemi no garem eni haos long hem
         ya.
         36 ?Waswe nao yu no sendem olketa pipol ya fo go long olketa ples an olketa vilij raonabaot,
         mekem olketa save baem kaikai fo olketa seleva?”
         37 Bat Jisas hemi sei, “Yufala nao mas givim kaikai long olketa.” Nao olketa tok olsem,
         “?Maewat, hao nao yumi save givim kaikai long olketa? Nomata 200 seleni hemi no fitim
         fo mekem yumi save baem bred fo evriwan.”
         38 An Jisas hemi askem olketa moa, “Yufala go an faendemaot haomas bred nao yufala garem.”
         Taem olketa faendemaot nomoa, olketa talem hem olsem nao, “Mifala garem nomoa faefala
         bred an tufala fis ya.”
         39 Nao Jisas hemi talem olketa disaepol blong hem fo mekem olketa pipol ya fo divaed
         long olketa seksin an sidaon nomoa long gras ya.
         40 So olketa pipol ya olketa sidaon long olketa seksin nao, an samfala seksin olketa
         garem 100 pipol, an samfala moa olketa garem fifti pipol long hem.
         41 An Jisas hemi holem faefala bred ya wetem tufala fis ya, an hemi luk goap long heven
         an hemi talem tengkiu long God. An bihaen, hemi brekem olketa bred ya an hemi givim
         go nao long olketa disaepol, mekem olketa searemaot long olketa pipol ya. An hemi
         searemaot tu tufala fis ya fo olketa pipol ya.
         42 Evriwan olketa kaikai an olketa fulap fogud nao.
         43 An olketa fulumapem tuelfala basket nao long olketa pis bred an fis wea olketa no
         finisim.
         44 An 5, man nao olketa kaikai long taem ya.
         45 Semtaem nomoa, Jisas hemi talem long olketa disaepol blong hem fo olketa mas go insaet
         long bot an go fastaem long hem long narasaet long leik ya long taon long Betsaeda.
         Bat hem seleva hemi stap go bihaen fo sendem olketa pipol ya fo gobaek long hom blong
         olketa.
         46 Taem hemi sendem olketa pipol ya fo gobaek nomoa, hemi goap long wanfala hil fo prea
         nao.
         47 An taem ya, hemi stat fo tudak nao an disfala bot ya hemi long midol long leik ya,
         bat Jisas hemi stap seleva nomoa antap long hil ya.
         48 Nao taem hemi kolsap kasem delaet nomoa, Jisas hemi lukim dat olketa disaepol blong
         hem olketa barava hadwaka tumas nao fo padolem bot ya agensim win. So Jisas hemi kam
         long olketa, wea hemi wakabaot kam nomoa antap long wata ya. Hemi wakabaot kam, an
         hemi kolsap gopas long olketa nao.
         49 Bat taem olketa lukim dat hemi wakabaot kam antap long wata ya nomoa, olketa tingse
         hemi wanfala devol. So olketa barava singaot bikfala nao.
         50 An evriwan barava fraet fogud taem olketa lukim hem. Bat semtaem nomoa, Jisas hemi
         tok kam long olketa olsem, “!Yufala no seksek! Mi nomoa ya. !Yufala no fraet!”
         51 An hemi go insaet long bot wetem olketa nomoa, an win ya hemi finis nao. Bat olketa
         disaepol olketa barava sapraes tumas nao,
         52 bikos olketa no save luksave long mining blong disfala mirakol wea hemi duim long
         faefala bred ya. Nomoa. Tingting blong olketa nao hemi tudak yet.
         53 Nao taem olketa katkros go kasem long narasaet long leik ya nomoa, olketa go long
         soa long wanfala eria wea olketa kolem Genesaret. Long ples ya nao olketa anggam bot
         blong olketa long hem.
         54 Taem olketa lusim bot ya nomoa, olketa pipol long ples ya olketa luksave long Jisas
         nao.
         55 So olketa pipol resis go nao long evri ples insaet long eria ya fo talem nius abaotem
         hem. An nomata watkaen ples olketa pipol herem dat Jisas hemi stap long hem, olketa
         save karim kam olketa sik pipol wea olketa leidaon nomoa long bed blong olketa.
         56 An long evri ples wea Jisas hemi go long hem, olsem long olketa taon an olketa vilij
         an olketa nara ples moa, olketa pipol save hipap wetem hem nao long olketa open ples.
         Olketa karim kam olketa sik pipol ya long Jisas, an askem hem fo letem olketa fo tasim
         nomoa en blong longfala kaleko blong hem. An evriwan wea olketa tasim hem ya, olketa
         barava gudbaek nao.

1 Nao samfala Farasi an samfala tisa blong Lo, olketa stap kam long Jerusalem an olketa
         hipap kam long Jisas.
         2 Olketa bin lukim dat samfala disaepol blong Jisas olketa gohed fo kaikai wetem han
         blong olketa wea hemi no klin nomoa. Diswan hemi minim wea olketa no wasim han blong
         olketa falom wei wea olketa Farasi olketa laekem pipol fo falom.
         3 Olketa Farasi wetem evriwan long olketa nara Jiu, olketa falom kastom blong olketa
         oloman blong olketa bifoa kam nao, wea olketa mas wasim han blong olketa long gudfala
         wei bifoa olketa save kaikai.
         4 An enisamting wea olketa tekem kam long maket olketa mas wasim fastaem bifoa olketa
         save kaikaim. An olketa falom tu plande kastom wea olketa garem, olsem gudfala wei
         fo wasim olketa kap an olketa sospen an olketa dis
         5 So olketa Farasi an olketa tisa blong Lo olketa askem Jisas olsem, “?Waswe nao olketa
         disaepol blong yu olketa no save falom nomoa kastom wea hemi stat kam long olketa
         olo blong yumi? !Olketa gohed nomoa fo kaikai wetem han blong olketa wea hemi no klin!”
         6 Nao Jisas hemi talem olketa olsem, “Yufala save laea tumas ya. Wanem God hemi talem
         profet Aesaea fo raetem abaotem yufala hemi tru tumas ya, wea hemi sei, ‘Pipol ya,
         long toktok nomoa olketa mekhae long mi, bat maen blong olketa hemi barava stap farawe
         from mi nao.
         7 Olketa barava hadwaka nating nomoa taem olketa mekhae long mi, bikos olketa gohed
         fo tisim pipol long olketa lo blong olketa seleva nomoa.’”
         8 An Jisas hemi sei moa, “Yufala save, distaem yufala barava bin lusim nao olketa lo
         blong God, an yufala falom nomoa olketa kastom tising blong olketa man.
         9 “Yufala ya barava save tumas long wei fo sensim olketa lo blong God, mekem yufala
         save falom nomoa kastom tising blong yufala seleva.
         10 Yufala save finis wea Mosis hemi talem olsem, ‘Yu mas tinghae long mami an dadi blong
         yu.’ An hemi sei tu, ‘Eniwan wea hemi tokspoelem mami an dadi blong hem, olketa mas
         kilim hem dae nao.’
         11 Bat yufala sei, ‘Sapos eniwan hemi garem wanfala samting wea hemi save givim fo helpem
         mami an dadi blong hem, bat hemi sei, “Diswan nao mi makem finis fo givim go long
         God ya,”
         12 oraet, hemi mas no helpem mami o dadi nao ya.’
         13 From yufala tisim olketa pipol fo falom kastom olsem, yufala mekem toktok blong God
         fo kamap olsem samting nating nomoa ya. An plande wei olsem moa yufala garem wea yufala
         gogohed fo duim.”
         14 Nao Jisas hemi talem long olketa pipol fo olketa kam kolsap long hem moa, an hemi
         sei long olketa, “Yufala mas lisin gudfala, mekem yufala save minim.
         15 Olketa samting wea hemi kam from aotsaet an go insaet long maos blong man, hemi no
         save mekem hem fo no klin. Bat wanem hemi kamaot long maos blong man, hem nao hemi
         save mekem hem fo no klin.”
         17 Nao taem hemi lusim olketa pipol ya an hemi go insaet long haos nomoa, olketa disaepol
         i askem hem abaotem mining blong disfala tokpiksa ya.
         18 An Jisas hemi sei olsem, “!Maewat! Yufala ya, hed blong yufala hemi tudak olsem olketa
         ya tu. ?Waswe, yufala no minim yet? Olketa samting wea hemi kam from aotsaet an go
         insaet long maos blong man, hemi no save mekem man fo no klin,
         19 bikos hemi no go insaet long maen blong hem, bat hemi godaon olowe insaet long bele
         blong hem. An bihaen, bae hemi goaot moa from bodi blong hem nomoa.” Taem Jisas hemi
         tok olsem ya, hemi minim olsem evri kaikai hemi klin long ae blong God.
         20 An hemi gohed moa fo tok olsem, “Yufala save, wanem hemi kamaot long maos blong man,
         hem nao hemi save mekem man fo no klin.
         21 Bikos olketa samting wea hemi save kamaot long insaet long maen blong man, hemi olsem
         olketa ravis tingting wea hemi save mekem man fo durong wetem eniwan, an fo stil,
         an fo kilim dae nara man,
         22 an fo brekem lo blong marit, an fo tekem evrisamting fo hem seleva, an fo talem enikaen
         ravis samting nomoa, an fo raverave tumas, an fo duim olketa nogud samting long ae
         blong pipol, an fo joles tumas, an fo stori nogud abaotem nara man, an fo praod tumas,
         an fo duim tu enikaen krangge samting nomoa.
         23 Evri ravis samting ya, hemi kamaot long insaet long maen blong man, an hem nao hemi
         save mekem man fo no klin.”
         24 Bihaen moa, Jisas hemi lusim ples ya an go moa long eria kolsap long bikfala taon
         long Taea. Hemi go insaet long wanfala haos from hemi no laekem eniwan fo save long
         wea nao hemi stap, bat nomata olsem, hemi had tumas fo hemi staphaed ya.
         25 Nao wanfala woman wea wanfala ravis devol hemi stap long gele blong hem hemi herem
         nius abaotem Jisas. Semtaem nomoa, hemi kam nao an nildaon long frant blong Jisas.
         26 Woman ya, hemi no Jiu bat hemi bon long Fonisia long kantri blong Siria. An hemi
         krae long Jisas fo mekem hem raosim devol ya from gele blong hem.
         27 Bat Jisas hemi tok olsem long hem, “Olketa pikinini nao mas garem kaikai blong olketa
         fastaem ya. Hemi no stret sapos yumi tekem kaikai blong pikinini an torowem go long
         olketa dog nomoa.”
         28 An woman ya hemi tok olsem long hem, “Tru tumas ya, masta. Bat nomata olketa dog
         save kaikaim olketa kaikai blong olketa pikinini wea hemi foldaon andanit long tebol.”
         29 So Jisas hemi talem woman ya olsem, “Bikos yu tok olsem, mi talem long yu nao, yu
         save gobaek long haos blong yu nao. Distaem ya, devol ya hemi goaot from gele blong
         yu nao.”
         30 Nao taem woman ya hemi gobaek kasem haos blong hem, hemi lukim dat gele blong hem
         hemi leidaon long bed, bat devol ya hemi goaot finis from hem nao.
         31 Nao bihaen, Jisas an olketa disaepol blong hem olketa lusim eria long taon long Taea,
         an olketa wakabaot go moa an kasem taon long Saedon. An olketa goraon moa an gopas
         long eria long Dekapolis, bifoa olketa kam kasem leik long Galili.
         32 Nao samfala pipol olketa tekem kam wanfala man hu ia blong hem hemi pas, an hemi
         no save toktok gudfala tu. An olketa askem Jisas fo putum han blong hem antap long
         man ya.
         33 So Jisas hemi talem man ya fo tufala go seleva from olketa pipol ya. Nao hemi putum
         fingga blong hem insaet long tufala ia blong man ya, an hemi spit long fingga blong
         hem, an hemi tasim tang blong man ya.
         34 An Jisas hemi luk goap long skae an tekwin bikfala olsem man hu hemi sore, an hemi
         tok olsem long man ya, “!Efata!” Mining blong toktok ya hemi olsem, “!Yu open nao!”
         35 Long semtaem nomoa, ia blong man ya hemi open nao. An tang blong hem tu hemi no pas
         moa, wea hemi save toktok gudfala nao.
         36 Bihaen, Jisas hemi stopem olketa pipol fo no go storim disfala samting ya long eniwan
         moa. Bat nomata Jisas hemi go-gohed fo tokstrong long olketa olsem ya, olketa jes
         go-gohed moa fo talemaot.
         37 An evriwan hu i herem nius ya, olketa barava sapraes tumas nao an olketa sei, “!Maewat,
         evrisamting disfala man hemi duim ya hemi barava gud tumas ya! Nomata olketa hu ia
         blong olketa i pas fastaem, distaem olketa save herem toktok nao, an olketa pipol
         wea fastaem olketa no save toktok, distaem olketa save toktok moa.”
         
            

         
      
   
      
         8
1 No longtaem bihaen, plande pipol moa olketa kam long Jisas. Nao long taem ya, olketa
         pipol barava nating garem eni kaikai nao, so Jisas hemi kolem olketa disaepol blong
         hem fo kam long hem an hemi sei long olketa olsem,
         2 “Mi barava sore tumas long olketa pipol ya, bikos olketa stap kam wetem yumi fo trifala
         de nao, an olketa no garem eni kaikai.
         3 An sapos mi sendem olketa fo go hom taem olketa hanggre olsem, bae olketa hafded
         long rod, bikos samfala long olketa barava kam farawe tumas ya.”
         4 Nao olketa disaepol blong Jisas olketa sei, “?Long disfala ples no eni haos hemi
         stap long hem ya, wea nao yumi save faendem kaikai fitim plande pipol olsem ya?”
         5 Bat Jisas hemi askem olketa olsem, “?Haomas bred nao yufala garem?” An olketa sei,
         “Sevenfala bred nomoa ya.”
         6 Nao Jisas hemi talem olketa pipol ya fo sidaon long graon. An hemi tekem sevenfala
         bred ya nomoa an hemi talem tengkiu long God, an hemi brekem bred ya an hemi givim
         long olketa disaepol blong hem. An olketa disaepol olketa searemaot nao olketa kaikai
         ya fo olketa pipol.
         7 An olketa garem tu samfala smol fis moa. So Jisas hemi talem tengkiu long God, an
         hemi givim long olketa disaepol fo searemaot long olketa pipol ya moa.
         8 An evriwan kaikai an olketa fulap fogud nao. An olketa fulumapem sevenfala basket
         nao long olketa pis kaikai wea olketa no finisim.
         9 An 4, man nao olketa stap long taem ya. Nao taem Jisas hemi sendem olketa pipol ya
         fo gobaek finis nomoa,
         10 hemi go insaet long wanfala bot wetem olketa disaepol blong hem an olketa go moa
         long eria long Dalmanuta.
         11 Samfala Farasi olketa kam long Jisas an olketa stat fo stori wetem hem from olketa
         wande fo trikim hem. So olketa askem hem fo mekem wanfala saen fo somaot sapos hemi
         tru wea God nao hemi sendem hem fo kam
         12 Bat Jisas hemi tekwin bikfala, an hemi sei, “!Maewat! ?Waswe nao yufala pipol blong
         distaem yufala ask oltaem fo lukim wanfala spesol saen? Mi talem yufala tru samting
         nao, mi bae no mekem eni saen fo yufala fo lukim.”
         13 Bihaen Jisas hemi lusim olketa Farasi ya, hemi go insaet long bot an hemi stat fo
         katkros go moa long narasaet long leik ya.
         14 Taem ya, olketa disaepol barava fogetem nao fo tekem samfala kaikai wetem olketa.
         Wanfala bred nomoa olketa garem wetem olketa insaet long bot.
         15 An Jisas hemi wonem olketa olsem, “Yufala mas lukaot long diskaen yist blong olketa
         Farasi, an yist blong King Herod.”
         16 Olketa disaepol olketa gohed fo toktok tugeta long olketa seleva olsem, “Ating Jisas
         talem olsem bikos yumi no garem eni bred ya.”
         17 Jisas hemi save nomoa wanem olketa talem, so hemi sei moa, “?Waswe nao yufala wari
         tumas from diswan wea yufala no garem eni bred? ?Yufala nating minim yet? ?Waswe,
         hed blong yufala hemi tudak yet?
         18 ?Yufala garem ae? ?So waswe nao yufala no luksave long samting ya? ?Yufala garem
         ia? ?So waswe nao yufala no heresave long samting ya? Ating yufala fogetem nao
         19 taem mi searemaot faefala bred nomoa long 5,000 man ya. ?Haomas basket nao yufala
         fulumap long olketa kaikai wea olketa no finisim?” An olketa sei, “Tuelfala basket.”
         20 An Jisas hemi sei moa, “?An haomas basket nao yufala fulumap long olketa kaikai wea
         olketa no finisim, taem mi searemaot sevenfala bred nomoa long 4 man ya?” Olketa sei,
         “Sevenfala basket.”
         21 Nao Jisas hemi sei long olketa olsem moa, “?So waswe, yufala nating minim yet olketa
         samting ya?”
         22 Taem olketa kam kasem Betsaeda, samfala pipol olketa tekem kam long Jisas wanfala
         man wea ae blong hem hemi blaen. An olketa askem Jisas fo tasim man ya.
         23 Nao Jisas hemi holem han blong man ya nomoa an lidim hem goaot nao from vilij ya.
         Hemi putum spit blong hem long ae blong man ya, an hemi putum han blong hem long hem
         tu an hemi askem hem olsem, “?Waswe, yu save lukim enisamting?”
         24 Nao man ya hemi lukluk go an hemi sei, “!Ya! Mi save lukim olketa pipol, bat lukluk
         blong olketa hemi olsem olketa tri wea olketa wakabaot.”
         25 Nao Jisas hemi putum moa han blong hem long ae blong man ya. Distaem nomoa, man ya
         hemi save lukluk gudfala nao wea hemi save lukim evrisamting klia moa.
         26 An Jisas hemi tokstrong long hem olsem, “Yu mas go stret nao long haos blong yu.
         Bat yu no gobaek moa insaet long vilij ya.”
         27 Bihaen moa, Jisas an olketa disaepol blong hem olketa go long olketa vilij kolsap
         long bikfala taon long Sisaria Filipae. Taem olketa wakabaot go long rod yet, Jisas
         hemi askem olketa olsem, “?Waswe, olketa pipol olketa tingse hu nao mi?”
         28 An olketa sei, “Samfala pipol olketa sei yu nao Jon Baptaes ya. An samfala pipol
         olketa sei yu nao profet Elaeja ya. An samfala moa olketa sei yu nao wanfala long
         olketa nara profet blong bifoa kam ya.”
         29 An Jisas hemi askem olketa olsem moa, “?Bat waswe yufala? ?Yufala tingse hu nao mi?”
         So taem ya nomoa, Pita hemi sei nao, “Masta, yu barava Mesaea ya.”
         30 An Jisas hemi tokstrong nao long olketa fo no talem long eniwan abaotem hem.
         31 Long taem ya, Jisas hemi gogohed fo tisim olketa disaepol olsem, “Bae mi San Blong
         Man, olketa mas meksave long mi fogud nao. An bae olketa hedprist an olketa tisa blong
         Lo an olketa nara bikman moa olketa no laekem mi moa. An bae olketa kilim mi dae tu,
         bat long mektri de bihaen ya, bae mi laefbaek moa.”
         32 Wanem Jisas hemi talemaot ya hemi barava klia tumas long olketa nao. So Pita hemi
         tekem Jisas go seleva nomoa an tokstrong agensim tingting blong hem ya.
         33 Bat Jisas hemi taneraon an luk go long olketa disaepol blong hem nao, an hemi tokstrong
         long Pita olsem, “!Giraot from mi, Seitan! Wanem yu talem ya, hemi no tingting blong
         God ya bat hemi tingting blong man nomoa.”
         34 Bihaen moa, Jisas hemi kolem olketa pipol wetem olketa disaepol blong hem fo kam
         long hem an talem olketa olsem, “Sapos eniwan hemi wande fo kam falom mi, hemi mas
         no tingim hem seleva nomoa, bat hemi mas wiling fo karim kros blong hem an falom mi.
         35 Bikos eniwan wea hemi wande fo sevem laef blong hem seleva nomoa, bae hemi lusim
         tru laef ya. Bat sapos eniwan hemi lusim laef blong hem fo mi, an fo Gudnius ya, bae
         hem nao hemi sevem tru laef blong hem.
         36 ?Nao sapos eniwan hemi winim evrisamting long disfala wol, bat hemi lusim laef blong
         hem from diswan, waswe, bae olketa samting ya save helpem hem? Nomoa ya.
         37 ?An wanem nao bae hemi givim, mekem hemi save tekembaek laef blong hem moa?
         38 Olketa pipol blong distaem ya, olketa duim enikaen ravis samting an olketa no kipim
         olketa seleva fo God. Nao sapos eniwan hemi filsem tumas long mi an olketa toktok
         blong mi, oraet, taem mi San Blong Man, mi kambaek wetem saen blong bikfala paoa blong
         Dadi blong mi an wetem olketa holi enjel, bae mi filsem long man tu ya.”

1 An Jisas hemi gohed moa fo tok olsem, “Mi talem yufala tru samting nao, samfala long
         yufala wea i stanap long hia, bifoa yufala dae, bae yufala lukim kingdom blong God
         bae hemi kam wetem bikfala paoa blong hem.”
         2 Long meksiks de bihaen, Jisas hemi tekem Pita an Jemes an Jon wetem hem, an olketa
         seleva i goap long wanfala hae maonten. Taem trifala ya i lukluk go nomoa, bodi blong
         Jisas hemi sens nao,
         3 an olketa kaleko blong hem olketa barava waet fogud. No eni man long disfala wol
         hemi save wasim kaleko, mekem hemi kamap waet olsem.
         4 Taem ya, trifala ya i lukim Mosis an Elaeja tufala gohed fo stori wetem Jisas nao.
         5 So Pita hemi sei long Jisas olsem, “Tisa, hemi gud tumas nao mifala stap long hia.
         Bae mifala wakem trifala smol haos, wanfala fo yu an wanfala fo Mosis an wanfala fo
         Elaeja.”
         6 Pita hemi tok olobaot olsem bikos trifala ya barava fraet fogud nao.
         7 Long taem ya nomoa, wanfala klaod hemi kam kolsap antap long olketa nao. An olketa
         herem toktok wea hemi kamaot long klaod ya wea hemi sei, “Hem ya nao barava San blong
         mi wea mi lavem tumas. !Yufala mas heremgud wanem hemi talem!”
         8 Nao semtaem nomoa, olketa lukraonem olketa bat olketa no lukim eniwan moa, bat Jisas
         nomoa hemi stap wetem olketa.
         9 Taem olketa wakabaot godaon from maonten ya, Jisas hemi tokstrong long trifala disaepol
         blong hem olsem, “Disfala samting wea yufala bin lukim ya, yufala mas no talem long
         eniwan, go-go kasem taem mi San Blong Man, mi laefbaek moa from dae.”
         10 Trifala ya barava falom nao toktok blong Jisas, bat long midol long olketa seleva
         nomoa olketa stat fo tokabaotem samting ya olsem, “?Wanem nao mining blong ‘Laefbaek
         moa from dae’?”
         11 An trifala ya askem Jisas olsem, “?Waswe nao olketa tisa blong Lo olketa sei Elaeja
         nao bae hemi mas kam fastaem?”
         12 Nao Jisas hemi sei, “Hemi tru ya, Elaeja nao hemi mas kam fastaem, mekem hemi stretem
         evrisamting moa. ?Bat waswe nao Buktambu hemi talem olsem, bae olketa meksave long
         San Blong Man, an bae olketa lukim hem olsem wanfala man nogud ya?
         13 Nao mi talem yufala ya, Elaeja hemi kam finis nao, bat olketa pipol olketa duim enikaen
         ravis samting long hem falom tingting blong olketa seleva nomoa, olsem Buktambu hemi
         talemaot finis.”
         14 Taem Jisas wetem trifala disaepol blong hem olketa kam kasem olketa nara disaepol
         nomoa, olketa lukim dat plande pipol nao olketa hipap raonem olketa. An samfala tisa
         blong Lo olketa gogohed fo raoa wetem olketa tu.
         15 Nao taem olketa pipol ya olketa lukim Jisas nomoa, olketa barava sek tumas long hem
         nao an olketa resis kam fo mitim hem.
         16 An Jisas hemi askem olketa olsem, “?Wanem nao yufala raoa long hem?”
         17 Nao wanfala man long olketa pipol ya hemi tok olsem kam long hem, “Tisa, mi tekem
         kam boe blong mi long yu ya, bikos wanfala devol hemi stap long hem nao an hemi mekem
         hem fo no save toktok ya.
         18 Taem devol ya hemi kam strong long hem, hemi mekem boe ya fo foldaon long graon.
         An plande spit nao save kamaot long maos blong hem, an hemi save baetem tit blong
         hem tu, an bodi blong hem hemi save strong olsem stik. Mi askem olketa disaepol blong
         yu fo raosim devol ya, bat olketa nating save duim nomoa.”
         19 Nao Jisas hemi sei long olketa olsem, “Maewat, yufala ya nating save biliv long God.
         ?Haomas taem nao mi mas stap wetem yufala? !Hemi had tumas distaem fo mi stap wetem
         yufala! !Yufala tekem kam boe ya long mi!”
         20 So olketa tekem kam boe ya long Jisas nao. Nao semtaem wea devol ya hemi lukim Jisas
         nomoa, hemi sekem boe ya fogud nao. An hemi mekem hem fo foldaon long graon an fo
         rol olobaot, an plande spit nao hemi kamaot long maos blong hem.
         21 Nao Jisas hemi askem dadi blong boe ya olsem, “?Wataem nao disfala samting ya hemi
         kasem hem?” An dadi blong hem hemi ansarem hem olsem, “Hemi kasem hem taem hemi smolfala
         boe yet ya.
         22 Plande taem nao devol ya hemi mekem hem foldaon long faea an insaet long wata fo
         kilim hem dae. Sapos yu save duim, plis, yu sore long mifala an helpem mifala kam.”
         23 An Jisas hemi sei olsem, “Yu askem mi sapos mi save duim. Eniwan hu hemi biliv long
         God, hemi save duim evrisamting nomoa ya.”
         24 Semtaem nomoa, dadi blong boe ya hemi singaot bikfala olsem, “Mi biliv, bat plis
         yu mekem biliv blong mi fo strong moa.”
         25 Jisas hemi luksave dat plande pipol olketa stat fo kakam kolsap long hem, so hemi
         tokstrong long ravis devol ya olsem, “Yu nao devol wea ia blong yu hemi pas an yu
         no save toktok. Mi talem long yu stret: !Yu kamaot from boe ya, an yu nating gobaek
         insaet long hem long enitaem moa!”
         26 Nao devol ya hemi singaot bikfala nomoa an hemi mekem boe ya hemi seksek fogud nao.
         Bihaen nomoa, devol ya hemi kamaot from boe ya. An boe ya hemi luk olsem hemi dae
         nao, so plande long olketa sei olsem, “Hemi dae finis nao ya.”
         27 Bat Jisas hemi holem han blong hem nomoa, an hemi helpem hem fo getap, an boe ya
         hemi stanap nao.
         28 An bihaen Jisas hemi go insaet long wanfala haos, olketa disaepol olketa kam lukim
         hem seleva an askem hem olsem nao, “?Waswe nao mifala no save raosim disfala devol
         ya?”
         29 Jisas hemi talem olketa olsem, “Yufala save, wei blong prea nomoa hemi save raosim
         olketa devol olsem ya.”
         30 Taem Jisas an olketa disaepol blong hem olketa lusim ples ya nomoa, olketa gopas
         long olketa nara vilij long Galili nao. Jisas hemi no laekem pipol fo save dat hemi
         wakabaot kam long ples blong olketa,
         31 bikos hemi go-gohed fo tisim olketa disaepol blong hem nomoa. Hemi talem olketa olsem,
         “Bae mi San Blong Man, olketa givim mi go long han blong olketa man fo kilim mi dae.
         Bat bae mi laef baek moa long mektri de.”
         32 Nomata olsem, olketa disaepol blong hem olketa nating save lelebet nao long mining
         blong toktok ya, an olketa fraet fo askem hem tu.
         33 Taem Jisas an olketa disaepol blong hem olketa kasem Kapaneam, olketa go insaet long
         wanfala haos. Nao Jisas hemi askem olketa disaepol blong hem olsem, “?Watkaen samting
         nao yufala go-gohed fo raoa kam long hem, taem yumi wakabaot kam long rod ya?”
         34 Bat olketa stap kuaet nomoa, bikos taem olketa wakabaot kam long rod ya, olketa bin
         gohed fo raoa tugeta long olketa seleva abaotem hu nao hemi nambawan man long olketa.
         35 So Jisas hemi sidaon an hemi kolem tuelfala disaepol blong hem, an hemi tok long
         olketa olsem, “Sapos wanfala long yufala hemi wande fo kamap bikfala man long yufala,
         hemi mas mekem hem seleva fo lou an hemi mas waka olsem haosboe blong evriwan.”
         36 An Jisas hemi tekem wanfala pikinini an hemi mekem hem fo stanap long frant blong
         olketa. An hemi putum han blong hem goraonem pikinini ya nomoa, an hemi talem olketa
         olsem,
         37 “Eniwan wea hemi kaen long wanfala pikinini olsem ya long nem blong mi, hemi kaen
         long mi nao ya. An eniwan hu hemi kaen long mi, hemi no kaen long mi seleva nomoa
         bat hemi kaen long man hu hemi sendem mi kam tu.”
         38 Nao Jon hemi tok olsem long Jisas, “Tisa, mifala lukim wanfala man hu hemi yusim
         nem blong yu fo raosim olketa devol from olketa pipol ya. Bat man ya hemi no blong
         seksin blong yumi ya, so mifala stopem hem nao fo no duim diskaen samting.”
         39 Nao Jisas hemi talem olketa olsem, “Yufala no trae fo stopem hem. Man hu hemi mekem
         mirakol long nem blong mi, hemi no save talem nogud samting abaotem mi ya.
         40 Bikos eniwan hu hemi no agensim yumi, hem nao hemi fren blong yumi ya.
         41 Mi talem yufala tru samting nao, sapos eniwan hemi givim yufala kapwata bikos yufala
         olketa disaepol blong mi, God bae hemi blesim disfala man ya.”
         42 An Jisas hemi sei moa, “Sapos wanfala man hemi mekem wanfala long olketa pikinini
         ya fo lusim biliv blong hem long mi, hemi moabeta sapos olketa taemapem wanfala bikfala
         ston long nek blong man ya an torowem godaon insaet long si.
         43 An sapos han blong yu hemi mekem yu fo lusim biliv blong yu, yu mas katemaot nomoa.
         Moabeta yu garem wanfala han nomoa an yu save go insaet long tru laef. Nogud yu garem
         tufala han bat yu mas go insaet long hel wea faea hemi no save dae.
         45 An sapos lek blong yu hemi mekem yu fo lusim biliv blong yu, yu mas katemaot nomoa.
         Moabeta yu garem wanfala lek nomoa an yu save go insaet long tru laef. Nogud yu garem
         tufala lek bat olketa torowem yu go long hel.
         47 An sapos ae blong yu hemi mekem yu fo lusim biliv blong yu, yu mas pulumaot nomoa.
         Moabeta yu garem wanfala ae nomoa an yu save go insaet long kingdom blong God. Nogud
         yu garem tufala ae bat olketa torowem yu go long hel.
         48 Long ples ya, olketa smolfala wom wea olketa gohed fo kaikaim olketa man ya olketa
         no save dae, an faea ya tu hemi no save dae enitaem.
         49 “Bae God hemi mekem evriwan fo klin wetem faea, olsem yumi putum solt long sakrifaes
         fo mekem hem klin.
         50 “Solt hemi wanfala gud samting, bat sapos hemi lusim strong blong hem, bae yu no
         save mekem hem fo gudbaek moa. “So yufala mas garem solt long laef blong yufala evriwan,
         an piis mas stap long yufala oltaem.”

1 Bihaen Jisas hemi lusim ples ya, hemi go falom narasaet long riva long Jodan an katkros
         kambaek moa long provins long Jiudia. An plande pipol tumas nao olketa gohed fo kam
         moa long hem, so hemi gohed fo tisim olketa olsem hemi save duim oltaem.
         2 Nao samfala Farasi olketa kam fo trikim Jisas nomoa, so olketa askem hem olsem, “?Waswe,
         Lo blong yumi hemi save letem man fo lusim waef blong hem?”
         3 Nao Jisas hemi ansarem olketa olsem moa, “?Watkaen lo nao Mosis hemi givim long yufala
         bifoa kam?”
         4 Olketa sei, “Mosis hemi save letem man fo lusim waef blong hem sapos hemi givim wanfala
         pepa blong divos fastaem.”
         5 Nao Jisas hemi sei long olketa, “Mosis hemi bin raetem lo ya fo yufala, bikos hemi
         had tumas fo tisim yufala ya.
         6 Bat Buktambu hemi sei, ‘Long stat long evrisamting, God hemi mekem man an woman.
         7 An bikos hemi olsem, man hemi mas lusim mami an dadi blong hem an hemi mas joen wetem
         waef blong hem,
         8 an tufala bae i kamap wanfala nomoa.’ So tufala i no tufala bodi, bat tufala kamap
         wanfala bodi nao.
         9 An samting wea God nao hemi joenem finis olsem, hemi no blong eniwan fo brekem moa
         ya.”
         10 Nao taem olketa gobaek insaet long wanfala haos, olketa disaepol olketa gohed fo
         askem Jisas abaotem mining blong disfala tising ya.
         11 An Jisas hemi tok olsem long olketa, “Sapos wanfala man hemi lusim waef blong hem
         an maritim moa narafala woman, man ya hemi brekem lo blong marit nao ya.
         12 Hemi olsem tu, sapos wanfala woman hemi lusim hasban blong hem an maritim moa narafala
         man, woman ya hemi brekem lo blong marit nao.”
         13 Samfala pipol olketa tekem kam olketa pikinini long Jisas, mekem hemi putum han blong
         hem antap long olketa. Bat olketa disaepol blong Jisas olketa tokhad long olketa pipol
         ya.
         14 Nao taem Jisas hemi lukim diswan nomoa, hemi barava kros tumas long olketa disaepol
         blong hem an hemi talem olketa olsem, “Yufala letem olketa pikinini fo kam long mi.
         Yufala no stopem olketa. Bikos olketa wea i olsem olketa pikinini ya, olketa nao fitim
         fo stap insaet long kingdom blong God.
         15 Mi talem yufala tru samting nao, sapos eniwan hemi no olsem wanfala pikinini hu hemi
         hapi fo mekhae long God, bae hemi nating fit fo stap insaet long kingdom blong God.”
         16 An Jisas hemi holem olketa pikinini ya kolsap long hem, an hemi putum han blong hem
         antap long olketa fo blesim olketa.
         17 Taem Jisas hemi stat fo go moa, wanfala ris man nao hemi kam an nildaon long frant
         blong hem, an askem hem olsem, “!Gudfala Tisa! ?Wanem nao mi mas duim, mekem mi kasem
         tru laef wea hemi no save finis?”
         18 Nao Jisas hemi tok olsem long hem, “?Waswe nao yu talem dat mi gudfala? God nomoa
         hemi gudfala.
         19 Yu save finis long olketa lo wea hemi sei, ‘Yu mas no kilim nara man dae. Yu mas
         no brekem lo blong marit. Yu mas no stil. Yu mas no laea long kot. Yu mas no laea
         fo stil. An yu mas tinghae long mami an dadi blong yu.’”
         20 Nao man ya hemi tok olsem, “Tisa, stat kam taem mi smolfala boe yet, mi obeim evri
         lo ya nao.”
         21 Nao Jisas hemi luk go long man ya an hemi lavem hem tumas, so hemi talem hem olsem,
         “Wanfala samting nomoa yu mas duim. Yu mas go an salem evrisamting blong yu, an givim
         go seleni long olketa pua pipol. From diswan nao bae yu garem olketa risis moa long
         heven. An bihaen ya, yu save kam an falom mi.”
         22 Bat man ya hemi garem plande samting tumas ya, so taem hemi herem disfala toktok
         ya, hemi barava sore fogud an hemi go from Jisas nao.
         23 Nao Jisas hemi luk go long olketa disaepol blong hem an hemi tok olsem, “Bae hemi
         had tumas ya fo olketa pipol wea olketa garem risis fo go insaet long kingdom blong
         God.”
         24 Olketa disaepol blong hem olketa barava sapraes tumas nao long olketa toktok ya,
         bat hemi gohed moa fo talem olketa olsem, “!Olketa fren, hemi had tumas ya fo eniwan
         fo go insaet long kingdom blong God!
         25 Ya, fo wanfala kamel fo go insaet long smolfala hol blong wanfala nila hemi had tumas
         ya, bat hemi barava had moa fo man hu hemi ris fo go insaet long kingdom blong God.”
         26 Taem olketa disaepol olketa herem diswan, olketa barava sapraes fogud moa. An olketa
         sei, “!Maewat! ?Sapos olsem, hu nao bae hemi save kasem tru laef ya?”
         27 Bat Jisas hemi luk go long olketa an hemi sei, “Hemi had tumas fo eni man fo duim
         ya, bat fo God hemi no had, bikos hemi save duim evrisamting nomoa.”
         28 Nao Pita hemi askem Jisas olsem, “?Waswe long mifala? Mifala lusim evrisamting blong
         mifala finis, an mifala falom yu nao.”
         29 An Jisas hemi talem long olketa olsem, “Ya, mi talem yufala tru samting nao, eniwan
         hu hemi tinghae long mi an long Gudnius, mekem hemi mas lusim haos blong hem o olketa
         brata an olketa sista blong hem o mami an dadi blong hem o olketa pikinini blong hem
         o olketa pisgraon blong hem,
         30 bae hemi save garem moa wan handred taem winim olketa samting wea hemi lusim. Long
         disfala taem, bae hemi garem olketa haos an olketa brata an olketa sista an olketa
         mami an olketa pikinini an olketa pisgraon blong hem, an bae olketa meksave long hem
         tu. Bat long niufala wol wea bae hemi kam, bae man ya hemi garem tru laef wea hemi
         no save finis.
         31 An plande pipol hu olketa nambawan long distaem, bae olketa kamap las moa. An plande
         pipol hu olketa las long distaem, bae olketa kamap nambawan moa.”
         32 Nao taem olketa wakabaot goap long Jerusalem, Jisas hemi wakabaot go fastaem long
         olketa disaepol blong hem. Olketa disaepol olketa barava sapraes tumas nao long hem.
         An olketa pipol wea olketa wakabaot kam wetem Jisas tu, olketa fraet. Nao Jisas hemi
         talem tuelfala disaepol blong hem fo olketa go seleva wetem hem an hemi talem olketa
         abaotem watkaen samting nao bae hemi kasem hem.
         33 Hemi tok olsem, “Yumi go-goap fo Jerusalem, an long ples ya nao bae olketa givim
         mi San Blong Man, go long han blong olketa hedprist an olketa tisa blong Lo. Bae olketa
         jajem mi fo mi mas dae. An bae olketa givim mi go moa long han blong olketa pipol
         wea olketa no Jiu,
         34 mekem olketa mekfan long mi, an spit long mi, an wipim mi moa. An bae olketa kilim
         mi dae tu, bat long mektri de bae mi laefbaek moa.”
         35 Bihaen, Jemes an Jon tufala san blong Sebedi, tufala kam fo askem Jisas olsem, “Tisa,
         mitufala garem wanfala samting ya wea mitufala laekem yu fo duim fo mitufala.”
         36 So Jisas hemi sei, “?Wanem nao yutufala laekem mi fo duim fo yutufala?”
         37 An tufala sei, “Taem yu stap wetem saen blong bikfala paoa blong God, mitufala laekem
         yu fo letem mitufala fo sidaon wetem yu, wanfala long raetsaet blong yu an narawan
         long lefsaet blong yu.”
         38 Nao Jisas hemi sei long tufala ya olsem, “Disfala samting wea yutufala askem ya,
         yutufala nat ing minim ya. ?Wa swe, yutufala save safa long semkaen wei wea bae mi
         safa long hem, an yutufala save go insaet long samting olsem baptaes wea bae mi dae
         long hem?”
         39 An tufala sei, “Ya, mitufala save duim nomoa.” So Jisas hemi sei moa long tufala,
         “Hemi tru, bae yutufala safa long diskaen wei wea bae mi safa long hem ya, an bae
         yutufala go insaet long samting olsem baptaes wea bae mi dae long hem.
         40 Bat fo sidaon long raetsaet blong mi an long lefsaet blong mi, hemi no samting blong
         mi nao fo givim long eniwan ya. God nao bae hemi givim olketa ples ya long olketa
         wea hemi siusim finis.”
         41 Taem nara tenfala disaepol ya olketa herem diswan nomoa, olketa kros tumas nao long
         Jemes an Jon.
         42 So Jisas hemi kolem olketa evriwan fo kam long hem an hemi sei, “Yufala save finis
         wea olketa bikman long disfala wol olketa save bosim tumas pipol blong olketa. An
         olketa lida tu i save fosim tumas pipol blong olketa.
         43 Bat yufala mas no duim olsem long midol long yufala. Man hu hemi wande fo kamap bikman
         long yufala, hemi mas waka olsem haosboe blong yufala nao.
         44 An man hu hemi wande fo kamap nambawan man long yufala, hemi mas waka olsem wakaman
         blong yufala evriwan nomoa.
         45 Nomata mi San Blong Man, mi no kam mekem olketa pipol i waka fo mi. Mi kam fo waka
         fo olketa, an fo letem mi fo dae fo peimaot plande pipol from sin blong olketa.”
         46 Nao Jisas an olketa disaepol blong hem olketa kasem taon long Jeriko. Taem olketa
         lusim taon ya moa, plande pipol olketa go-go wetem olketa. Nao wanfala blaen man hu
         nem blong hem nao Batimeas, hemi sidaon long saet long rod. Man ya hemi san blong
         Timeas, an oltaem nomoa hemi stap fo askem seleni long olketa pipol.
         47 Nao taem hemi herem nius wea Jisas blong Nasaret hemi kam long rod ya, hemi gohed
         fo singaot olsem, “!Jisas, San Blong King Deved, plis yu sore kam long mi!”
         48 Nao plande pipol olket a hatem hem an olketa talem hem fo stap kuaet. Bat hemi jes
         singaot bikfala moa olsem, “!San Blong King Deved, plis yu sore kam long mi!”
         49 Nao Jisas hemi stop an hemi sei long olketa, “Yufala kolem man ya fo kam.” So olketa
         go an talem long blaen man ya olsem, “Yu no wari man, yu stanap, Jisas hemi singaotem
         yu ya.”
         50 Nao blaen man ya hemi getap kuiktaem an torowem longfala kaleko blong hem nomoa,
         an hemi kam nao long Jisas.
         51 An Jisas hemi askem hem olsem, “?Wanem nao yu laekem mi fo duim fo yu?” An blaen
         man ya hemi sei, “Tisa, mi laekem yu fo mekem ae blong mi fo lukluk moa.”
         52 So Jisas hemi talem hem olsem, “Yu save go nao, bikos biliv blong yu nao hemi mekem
         yu fo gudbaek moa.” Long semtaem ya nomoa, ae blong hem hemi lukluk gudfala nao, an
         hemi go wetem Jisas long rod.

1 Taem Jisas an olketa disaepol olketa kolsap kasem Jerusalem, olketa lukim go tufala
         vilij, Betfeis an Betani wea hemi kolsap long hil blong Oliv tri. Nao Jisas hemi sendem
         go tufala long olketa disaepol blong hem,
         2 an hemi sei, “Yutufala go long vilij wea yumi lukim go ya. An semtaem yutufala go
         kasem ples ya, bae yutufala lukim wanfala yang dongki wea no eni man hemi bin raed
         antap long hem yet. Olketa bin taemapem hem ya, so yutufala tekemaot rop ya, an lidim
         hem kam long mi.
         3 An sapos eniwan hemi askem yutufala olsem, ‘?Waswe nao yutufala tekemaot?’ yutufala
         mas sei long hem, ‘Masta nao hemi laekem ya, bat bae hemi sendem hem kambaek kuiktaem
         nomoa.’”
         4 Nao tufala disaepol ya, tufala go an lukim nao yangfala dongki wea hemi stanap nomoa
         long rod an wea olketa bin taemapem hem kolsap long doa long wanfala haos. Taem tufala
         go-gohed fo tekemaot rop ya,
         5 samfala man hu olketa stanap kolsap long ples ya, olket a askem tufala olsem nao,
         “?Ei, waswe nao yutufala tekemaot dongki ya?”
         6 Bat taem tufala talem olketa toktok wea Jisas hemi bin talem tufala, olketa letem
         tufala fo go nao.
         7 An tufala lidim go yangfala dongki ya long Jisas. Nao tufala putum samfala kaleko
         blong tufala long baeksaet blong dongki ya, an Jisas hemi sidaon antap long hem.
         8 An plande pipol tu olketa spredem kaleko blong olketa long rod, an samfala moa olketa
         katem olketa smolfala brans blong olketa tri wea i stap long ples ya an olketa putum
         moa long rod.
         9 Nao olketa pipol hu i wakabaot fastaem an olketa hu i ka-kam bihaen long Jisas, olketa
         go-gohed fo singaot olsem, “!Preisim God! !God, yu blesim disfala man ya hu hemi kam
         long nem blong yu!
         10 !God blesim disfala man wea bae hemi kamap King olsem olo blong mifala Deved! !Preisim
         God long heven!”
         11 Jisas hemi go kasem Jerusalem an hemi go insaet long disfala Tambuhaos blong God
         an hemi luklukraon long evrisamting insaet. Bat bikos hemi kolsap fo tudak nao, Jisas
         an olketa tuelfala disaepol blong hem olketa go long Betani moa.
         12 Long neks de, taem olketa lusim kam Betani, Jisas hemi hanggre nao.
         13 Nao hemi lukim go wanfala fig tri, wea hemi stap farawe kam wea hemi garem plande
         lif long hem, so hemi go fo lukim sapos hemi garem eni frut long hem. Bat taem hemi
         kam kolsap long fig tri ya nomoa, hemi lukim dat hemi garem lif nating nomoa. Long
         taem ya, hemi no barava taem fo disfala frut blong olketa fig tri fo olketa redi yet.
         14 Nao Jisas hemi tok long fig tri ya olsem, “!Bae no eniwan save kaikaim frut blong
         yu moa!” An olketa disaepol olketa herem nao toktok blong hem ya.
         15 Taem olketa kasem Jerusalem, Jisas hemi go insaet long eria long Tambuhaos ya an
         raosimaot olketa pipol hu i salem olketa samting an olketa hu i peim olketa samting
         insaet long eria ya. An hemi gohed tu fo kapsaetem olketa tebol blong olketa man wea
         olketa go-gohed fo sensim olketa deferen seleni, an hemi kapsaetem tu olketa stul
         blong olketa man wea olketa go-gohed fo salem olketa kurukuru.
         16 An hemi stopem tu olketa pipol fo no karim olketa samting an katkros go wetem long
         eria long Tambuhaos ya.
         17 Bihaen, hemi tisim olketa pipol olsem, “Toktok blong God insaet long Buktambu hemi
         sei, ‘Haos blong mi ya bae olketa kolem hem haos blong evri kantri long wol fo prea
         long hem.’ !Bat yufala ya, yufala mekem haos ya fo kamap olsem ples wea olketa pipol
         hu i save stil olketa save haed long hem ya!”
         18 Olketa hedprist an olketa tisa blong Lo, olketa herem disfala samting ya, so olketa
         stat nao fo trae fo tingim wanfala wei wea olketa save kilim Jisas dae. Bat olketa
         fraet lelebet long hem tu, bikos plande pipol nao olketa barava sapraes long tising
         blong hem.
         19 Nao taem hemi kolsap fo tudak nomoa, Jisas an olketa disaepol blong hem olketa lusim
         moa biktaon ya.
         20 Long neks de long eli moning yet, taem olketa wakabaot moa long sem rod ya, olketa
         lukim fig tri ya barava dae go-go kasem olketa rut blong hem nao.
         21 Taem ya nomoa Pita hemi tingim go disfala toktok ya blong Jisas nao, so hemi sei
         long hem olsem, “!Tisa, yu lukim go disfala fig tri ya wea yu tokstrong long hem ya,
         hemi dae finis nao!”
         22 Nao Jisas hemi sei long olketa, “Yufala mas biliv long God nomoa.
         23 Ya, mi talem yufala tru samting nao, sapos wanfala man hemi no garem tufala tingting
         bat hemi biliv wea wanem hemi talem hemi save kamtru, bae hemi save talem go long
         hil ya olsem, ‘Yu getap an jam go long solwata ya.’ An bae disfala samting ya hemi
         mas kamtru nao.
         24 Dastawe mi talem long yufala ya, wea taem yufala prea an ask fo enisamting, yufala
         mas biliv olsem yufala garem samting ya finis nao, an bae God hemi save givim fo yufala
         nomoa ya.
         25 An taem yufala stanap an prea, sapos yufala kros long eniwan, yufala mas fogivim
         hem fastaem. Sapos olsem nao, bae Dadi blong yufala long heven hemi save fogivim olketa
         ravis samting wea yufala duim tu.”
         27 Nao olketa kambaek moa long Jerusalem. An taem Jisas hemi wakabaot go long eria long
         disfala Tambuhaos ya nomoa, olketa hedprist an olketa tisa blong Lo an olketa nara
         bikman olketa kam long hem nao.
         28 An olketa askem hem olsem, “?Watkaen paoa nao yu garem fo duim olketa samting ya?
         ?An hu nao hemi givim paoa ya long yu?”
         29 Nao Jisas hemi sei long olketa olsem, “Mi tu, mi wande fo askem yufala wanfala kuestin
         fastaem. Sapos yufala save ansarem kuestin blong mi, oraet, bae mi save talem yufala
         abaotem watkaen paoa nao mi garem fo duim olketa samting ya.
         30 ?Nao waswe, hu nao hemi givim paoa long Jon fo baptaesim olketa pipol? ?God o man
         nomoa?”
         31 So olketa gohed nao fo toktok tugeta long olketa seleva olsem, “Sapos yumi sei, ‘God
         nao hemi givim paoa ya long Jon,’ bae hemi sei, ‘?Sapos olsem, waswe nao yufala no
         bilivim hem?’
         32 An yumi no save sei tu, ‘Man nomoa hemi givim paoa ya long hem.’” Olketa tok olsem
         bikos olketa fraet long olketa pipol, from olketa nao biliv wea Jon hemi tru profet.
         33 So olketa sei nomoa long Jisas, “Oo, mifala no save ya.” Nao Jisas hemi tok olsem
         long olketa moa, “Sapos olsem, mi tu bae mi no talem yufala abaotem watkaen paoa nao
         mi garem fo duim olketa samting ya.”

1 Long taem ya, Jisas hemi talem olketa moa samfala tokpiksa. Hemi sei, “Wanfala man
         hemi plantem wanfala plantesin long grep tri. Hemi wakem wanfala fens raonem plantesin
         ya, an hemi mekem wanfala ples fo wakem waen long hem an hemi wakem wanfala hae gadhaos
         long hem tu. Bihaen, hemi letem samfala man fo haerem plantesin blong hem ya. An hemi
         go fo stap long nara ples.
         2 Nao kasem taem wea olketa frut olketa redi fo tekem, man ya hemi sendem go wanfala
         wakaman blong hem nao fo tekem kambaek wanem olketa man hu i haerem plantesin ya olketa
         mas peim long hem.
         3 Bat olketa kasholem wakaman ya nomoa, an olketa ki-kilim hem an sendem hem gobaek
         nating nomoa.
         4 So man ya hemi sendem go nara wakaman blong hem moa, an distaem olketa kilim wakaman
         ya long hed blong hem an olketa barava spoelem hem nao.
         5 So man ya hemi sendem go moa nara wakaman blong hem, bat olketa kilim hem dae nomoa.
         An plande wakaman blong hem moa, semsamting ya nomoa hemi hapen long olketa, wea samfala
         olketa ki-kilim olketa an samfala olketa kilim olketa dae.
         6 Nao go-go, man ya hemi garem wanfala man nomoa hemi stap, hem ya nao san blong hem
         wea hemi lavem hem tumas. So hemi sendem hem olsem laswan fo go long olketa nao, wea
         hemi tingse, ‘Bae olketa tinghae long san blong mi ya.’
         7 Bat olketa man hu i haerem plantesin ya olketa tok olsem tugeta long olketa seleva
         nao, ‘Hem nao man hu bae hemi sensim dadi blong hem fo onam plantesin ya. Yumi mas
         kilim hem dae, mekem plantesin ya hemi blong yumi nao.’
         8 So olketa kasholem disfala man ya nomoa an olketa kilim hem dae nao, an olketa torowem
         go aotsaet long plantesin ya.”
         9 Nao Jisas hemi askem olketa olsem moa, “?Wanem nao bae man hu hemi onam plantesin
         ya hemi duim? Bae hemi kam kilim olketa man ya fo dae, an bae hemi letem olketa nara
         man nao fo haerem plantesin ya moa.
         10 ?Waswe, yufala nating ridim nomoa wanem Buktambu hemi sei? ‘Disfala ston wea olketa
         man fo wakem haos olketa no laekem, hemi kamap barava nambawan ston long haos nao.
         11 Disfala samting ya God nao hemi duim, an hemi barava lukgud tumas long ae blong yumi.’”
         12 Nao olketa lida blong olketa pipol blong Jiu olketa wande fo kasholem Jisas, bikos
         olketa luksave dat toktok blong hem ya i barava agensim olketa stret. Bat olketa fraet
         nomoa long olketa pipol ya, so olketa lusim hem an go nomoa.
         13 Nao olketa lida blong olketa pipol blong Jiu olketa sendem samfala Farasi an samfala
         man blong seksin blong King Herod fo go long Jisas, mekem olketa askem hem samfala
         kuestin fo trikim hem.
         14 So olketa kam long hem an olketa sei, “Tisa, mifala save dat yu wanfala stretfala
         man ya. An yu no save wari nomoa long enikaen tingting blong man nomata hemi bikman,
         an yu tisim nomoa tru samting abaotem wei blong God. ?So waswe, hemi oraet nomoa long
         Lo blong yumi fo yumi peim go taks long bikfala King long Rom o nomoa?”
         15 Bat Jisas hemi luksave finis wea olketa wande fo trikim hem nomoa, so hemi sei olsem,
         “?Waswe nao yufala wande fo trikim mi? Yufala tekem kam wanfala seleni mekem mi lukim.”
         16 So olketa givim long hem, an hemi askem olketa olsem, “?Piksa an nem blong hu nao
         hemi stap long seleni ya?” Nao olketa sei, “Hemi bikfala King long Rom ya.”
         17 So Jisas hemi sei long olketa nao, “Sapos olsem, samting wea hemi blong bikfala King
         ya, yufala mas givim gobaek long hem. An wanem hemi blong God, yufala mas givim gobaek
         long hem.” Taem olketa herem diswan nomoa, olketa barava sapraes fogud long Jisas
         nao.
         18 Bihaen moa, samfala Sadiusi olketa kam long Jisas. Olketa ya, olketa talem man hemi
         no save laefbaek moa, so olketa askem Jisas olsem,
         19 “Tisa, Mosis hemi raetem finis wanfala lo fo yumi wea hemi sei, ‘Sapos wanfala man
         hemi dae from waef blong hem taem tufala no garem eni pikinini yet, bae brata blong
         hem hemi mas sensim hem an maritim moa disfala woman ya. Long wei ya, bae olketa pikinini
         blong tufala ya bae olketa kamap olsem olketa pikinini blong nara brata hu hemi dae
         finis ya.’
         20 Nao, sevenfala brata olketa stap. Fasbon brata hemi maritim wanfala woman, bat hemi
         no garem eni pikinini nomoa an hemi dae.
         21 Bihaen, mektu brata hemi maritim moa wido woman ya, an hem tu hemi no garem eni pikinini
         nomoa an hemi dae. Semsamting tu hemi hapen long mektri brata,
         22 go-go sevenfala brata ya evriwan olketa maritim nomoa wido woman ya, an olketa no
         garem eni pikinini an olketa dae evriwan. Bihaen nomoa, wido woman ya hemi dae tu.
         23 ?Nao long taem wea evriwan i laefbaek moa, bae woman ya hemi barava waef blong hu
         nao long olketa ya? Bikos sevenfala brata ya nao evriwan bin maritim disfala woman
         ya.”
         24 Nao Jisas hemi ansarem olketa olsem, “Ating yufala ya, yufala nating save long Buktambu
         an yufala nating save long paoa blong God ya, dastawe yufala garem rong tingting olsem.
         25 Long taem wea evriwan olketa laefbaek moa, bae olketa man an woman olketa no save
         marit moa. Bat bae olketa stap nomoa olsem olketa enjel long heven.
         26 Nao abaotem wei wea man hemi laefbaek moa, ating yufala nating ridim nomoa long buk
         blong Mosis abaotem smolfala tri wea faea hemi bone olobaot long hem. Long taem ya,
         God hemi talem Mosis olsem, ‘Mi nao mi God blong Ebraham an Aesak an Jekob ya.’
         27 An God ya hemi no God blong man wea hemi dae ya, bat hemi God blong man wea hemi
         laef. !So yufala barava rong nao ya!”
         28 Nao wanfala tisa blong Lo hemi stap hu hemi lisin long olketa toktok ya long Jisas
         an olketa Sadiusi. An hemi herem dat Jisas hemi givim gudfala ansa nao long olketa.
         So hemi kam long Jisas an hemi askem hem olsem, “?Watkaen lo nao hemi nambawan long
         evri lo?”
         29 Nao Jisas hemi sei, “Nambawan lo hemi olsem, ‘Yufala pipol blong Israel, yufala mas
         lisin gudfala. Masta hu hemi God blong yumi, hem nomoa hemi Masta.
         30 An yu mas lavem God Masta blong yu, long evrisamting long maen blong yufala, an long
         evri tingting blong yufala, an long evri strong blong yufala.’
         31 An mektu lo wea hemi nambawan moa hemi olsem, ‘Yu mas lavem tu olketa wantok blong
         yu long sem wei yu lavem yu seleva.’ No eni lo moa hemi bikfala winim tufala lo ya.”
         32 Nao tisa blong Lo ya hemi talem long Jisas olsem, “!Tru tumas ya Tisa! Samting yu
         talem hemi barava tru ya, wea yu sei wanfala God nomoa hemi stap, an no eni narawan
         moa.
         33 An yumi mas lavem God long ful maen blong yumi, an long evri save blong yumi, an
         long evri strong blong yumi. An yumi mas lavem tu olketa wantok blong yumi long sem
         wei yumi lavem yumi seleva. Tufala lo ya nao barava nambawan winim evri sakrifaes
         wea yumi bonem, an olketa nara sakrifaes tu.”
         34 Jisas hemi luksave nao dat man ya barava waes tumas taem hemi ansarem olketa toktok
         blong hem. So Jisas hemi talem hem olsem, “Man, yu kolsap insaet long kingdom blong
         God.” Bihaen nomoa, evriwan olketa fraet fo askem kuestin long Jisas moa.
         35 Taem Jisas hemi gohed fo tisim olketa pipol insaet long disfala Tambuhaos blong God,
         hemi askem olketa olsem, “?Waswe nao olketa tisa blong Lo olketa sei disfala Mesaea
         bae hemi bon kam long laen blong King Deved nomoa?
         36 Bikos Holi Spirit hemi givim tingting long King Deved fo hemi sei, ‘God hemi tok
         long Masta blong mi olsem, “Yu sidaon kam long raetsaet blong mi. An bae mi putum
         olketa enemi blong yu andanit long paoa blong yu.”’
         37 Nao Deved hemi kolem disfala Mesaea ya Masta blong hem. ?So hao nao man hu hemi bon
         kam long laen blong Deved hemi save kamap Masta blong hem moa?” Nao plande pipol hu
         olketa herem toktok blong Jisas ya olketa barava hapi tumas long hem.
         38 Nao taem ya, Jisas hemi gohed fo tisim olketa olsem, “Yufala mas lukaot long olketa
         tisa blong Lo, hu i praod fo werem olketa longfala kaleko, an taem olketa wakabaot
         go long maket, olketa laekem olketa pipol fo mekhae long olketa.
         39 An taem olketa go long preahaos an long taem blong fist, olketa laekem tumas fo sidaon
         long olketa nambawan ples nomoa.
         40 An olketa save ravem tu evrisamting blong olketa wido woman. An nomata olsem, olketa
         save mekem longfala prea fo laea long olketa pipol. !Yufala save, panis blong olketa
         bae hemi bik tumas moa ya!”
         41 Taem Jisas hemi sidaon kolsap long boks fo putum koleksin long hem wea hemi stap
         insaet long Tambuhaos ya, hemi lukim plande pipol nao olketa putum seleni blong olketa
         insaet. An plande ris man nao olketa putum plande seleni tumas.
         42 An long taem ya tu, hemi lukim wanfala wido woman hemi kam. Woman ya hemi pua fogud
         an hemi putum go tufala blaksens nomoa.
         43 Nao Jisas hemi kolem olketa disaepol blong hem fo kam an hemi sei long olketa, “Mi
         talem yufala tru samting nao, wanem pua woman ya hemi putum, hem nao hemi barava bikfala
         winim moa olketa seleni wea olketa nara man ya olketa putum.
         44 Bikos olketa nara man ya, olketa putum nomoa lelebet haf long olketa risis blong
         olketa. Bat disfala woman wea hemi no garem naf samting, hemi putum nao evrisamting
         wea hemi garem fo laef long hem.”

1 Taem Jisas hemi lusim Tambu haos ya nomoa, wanfala long olketa disaepol blong hem,
         hemi talem hem olsem, “!Tisa, lukim olketa nambawan haos long Tambuhaos ya wetem olketa
         naesfala ston long hem!”
         2 Nao Jisas hemi ansarem hem olsem, “Yu lukim olketa bikfala haos ya. Bat mi talem
         long yu, olketa wol long ston ya bae olketa brekemdaon finis ya, an bae no eni lelebet
         ston nao hemi save stap long ples wea hemi stap long hem distaem.”
         3 Wanfala taem, Jisas hemi sidaon long hil blong Oliv tri wea olketa save luk stret
         kam long Tambuhaos ya. Nao Pita an Jemes an Jon an Andru olketa kam seleva long Jisas
         an askem hem olsem,
         4 “?Wataem nao bae olketa samting ya hemi hapen? ?An watkaen saen nao bae hemi kamap
         fo somaot dat olketa samting ya hemi kolsap kamtru?”
         5 Nao Jisas hemi ansarem olketa olsem, “Yufala mas lukaot gudfala, nogud eniwan hemi
         trikim yufala.
         6 Bikos bae plande pipol olketa yusim nem blong mi, an bae olketa sei, ‘!Mi nao ya!’
         An bae plande pipol nao i bilivim olketa.
         7 Bae yufala herem noes blong olketa woa kolsap long yufala, an bae yufala herem tu
         olketa nius abaotem olketa woa long olketa farawe ples. Bat yufala no wari tumas,
         bikos olketa samting ya mas hapen olsem nao, bat diswan hemi no minim wea hemi en
         blong disfala wol yet ya.
         8 Bae olketa pipol long wanfala ples olketa faetem olketa pipol long nara ples, an
         wanfala kantri bae hemi faetem nara kantri. An bae olketa etkuek hemi sekem plande
         ples long wol, an bae bikfala taem blong hanggre hemi kasem plande pipol long wol
         tu. Bat olketa samting ya, hemi olsem taem woman hemi jes stat fo filsoa fo bonem
         pikinini.
         9 “Yufala mas lukaot, bikos bae olketa tekem yufala go long kot, an bae olketa ki-kilim
         yufala moa insaet long olketa preahaos. An bikos olketa laek fo spoelem nem blong
         mi, bae olketa kotem yufala long ae blong olketa primia an olketa king tu. So bae
         yufala mas talemaot nao Gudnius long olketa ya,
         10 bikos Gudnius ya olketa mas talemaot long evri pipol long wol bifoa Lasde hemi kam.
         11 An taem olketa kasholem yufala an tekem yufala go long kot, yufala no wari tumas
         long wanem bae yufala talem. Long taem ya, yufala mas talemaot stret nao toktok wea
         hemi kam long tingting blong yufala, bikos bae yufala no toktok seleva ya, bat Holi
         Spirit nao bae hemi toktok long maen blong yufala.
         12 An bae olketa pipol save givim olketa brata blong olketa fo go long han blong olketa
         enemi, fo kilim olketa dae. An bae olketa dadi tu save givim olketa pikinini blong
         olketa fo dae olsem moa. Olketa pikinini tu olketa save go agensim mami an dadi blong
         olketa, an givim olketa go long han blong olketa enemi, fo kilim olketa dae.
         13 An bae evri pipol nao olketa heitem yufala, bikos yufala i blong mi. Bat eniwan hu
         hemi gohed fo stap strong olowe kasem en, bae God hemi sevem hem.”
         14 Jisas hemi sei moa, “Bae yufala save lukim wanfala nogud samting tumas wea hemi save
         spoelem God, bae hemi stanap insaet long ples wea hemi no fitim hem.” Eniwan hu hemi
         ridim disfala toktok ya hemi mas save gudfala long mining blong hem. “Oraet, long
         taem ya, olketa pipol hu i stap long provins long Jiudia olketa mas ranawe go fo haed
         long olketa maonten nao.
         15 An eniwan hu hemi stap aotsaet long haos blong hem, hemi mas no go insaet long haos
         moa fo tekem samfala samting blong hem.
         16 An eniwan hu hemi stap kam long gaden blong hem, hemi mas no gobaek long haos moa
         fo tekem kaleko blong hem.
         17 !An olketa woman hu i babule o garem olketa smolfala pikinini wea olketa susu yet
         long taem ya, olketa mas lukaot!
         18 Bat yufala mas prea, mekem olketa samting ya hemi no kasem yufala long taem blong
         kol.
         19 Bikos disfala trabol ya, bae hemi nogud tumas moa winim eni trabol bifoa kam, stat
         long taem God hemi mekem disfala wol ya, kam kasem tude. An nomata long bihaen, bae
         no eni bikfala trabol olsem moa hemi kam.
         20 Sapos God hemi no katemsot taem blong bikfala trabol ya, bae no eniwan hemi save
         laef nao ya. Bat bikos God hemi tingim olketa pipol wea hemi siusim olketa finis,
         bae hemi katemsot disfala taem ya.
         21 “Long taem ya, sapos eniwan hemi sei long yufala, ‘Lukim, Mesaea nao long hia,’ o
         hemi sei, ‘Lukim, hem nao longwe,’ yufala mas no bilivim hem.
         22 Bikos olketa laea Mesaea an olketa laea profet bae olketa kamap. An bae olketa mekem
         olketa saen an olketa mirakol wea olketa trae fo trikim olketa pipol wea God hemi
         siusim olketa finis.
         23 Hem nao mi talem yufala abaotem wanem bae hemi hapen. !So yufala mas lukaot!”
         24 An Jisas hemi sei moa, “Bihaen disfala taem blong bikfala trabol ya nomoa, bae san
         hemi stat fo dak nao, an bae mun tu hemi no save saen kam moa.
         25 An bae olketa sta long skae olketa foldaon an evri strongfala samting long skae bae
         olketa seksek nao.
         26 Bihaen nomoa, bae olketa save lukim dat mi San Blong Man, bae mi kambaek antap long
         olketa klaod long skae wetem saen blong bikfala paoa blong God.
         27 An long taem ya nomoa, bae mi sendem olketa enjel fo go long evri ples long disfala
         wol ya, stat long wanfala en go-go kasem nara en, fo olketa tekem kam olketa pipol
         wea mi siusim olketa finis.”
         28 Jisas hemi sei moa, “Long wei blong fig tri nao mi garem wanfala tising wea yufala
         mas lanem. Taem olketa brans blong hem olketa stat fo grou an olketa lif blong hem
         olketa stat fo kamaot niufala moa, yufala save dat taem fo evrisamting fo grou gudfala
         hemi kam kolsap nao.
         29 Long semkaen wei tu, taem yufala lukim olketa samting ya hemi stat fo hapen, yufala
         save dat hemi kolsap tumas fo kam nao.
         30 An mi talem yufala tru samting, bae evrisamting ya hemi hapen taem samfala pipol
         blong distaem olketa no dae yet.
         31 Skae wetem disfala wol bae hemi finis nomoa, bat toktok blong mi bae hemi nating
         save finis.”
         32 Jisas hemi sei moa, “De blong olketa samting an taem blong hem ya, no eniwan hemi
         save long hem. Dadi nomoa hemi save, bat mi San blong hem wetem olketa enjel long
         heven, mifala no save tu.
         33 So yufala mas lukaot gudfala, an evritaem yufala mas redi nomoa, bikos yufala nating
         save long taem blong olketa samting ya.
         34 Bae hemi olsem wanfala man hu hemi redi fo go long nara ples. Bifoa hemi goawe from
         haos blong hem, hemi putum evrisamting blong hem long han blong olketa wakaman blong
         hem, wea hemi givim deferen kaen waka fo evriwan. An hemi talem long man hu hemi lukaftarem
         geit wea hemi mas lukaot gudfala.
         35 Nao long sem wei ya, yufala tu mas lukaot gudfala, bikos yufala no save wataem nao
         masta blong haos ya bae hemi kambaek long hem. Maet hemi kambaek long ivining o long
         midol long naet o long eli moning taem kokorako hemi krae o maet long taem wea san
         hemi kamap.
         36 Nogud yufala seknomoa taem hemi kambaek an lukim dat yufala barava slip nomoa.
         37 So wanem mi talem long yufala distaem, mi talem tu fo evriwan. !Yufala mas lukaot
         olowe!”

1 Nao tufala de nomoa hemi stap bifoa hemi kasem taem blong Fist blong Pasova an Bikde
         blong Bred wea hemi No Garem Eni Yist long hem. Nao olketa hedprist an olketa tisa
         blong Lo olketa traehad fo tingim wanfala wei fo kasholem Jisas haed an fo kilim hem
         dae.
         2 Bat olketa sei moa, “Yumi mas no kasholem hem long olketa bikde ya, nogud olketa
         pipol i statem bikfala raoa.”
         3 Long taem ya, Jisas hemi stap long Betani long haos blong Saemon wea hemi bin garem
         ravis sik blong skin bifoa. Nao taem hemi gohed fo kaikai, wanfala woman hemi kam
         long hem. Woman ya hemi tekem kam wanfala nambawan botol blong oel wea hemi smelgud
         tumas an wea hemi dia tumas tu. An hemi openem botol ya, an kapsaetem oel antap long
         hed blong Jisas nao.
         4 Bat taem samfala pipol lukim diswan, olketa kros long hem an olketa toktok tugeta
         long olketa seleva olsem, “?Ei, waswe nao woman ya hemi spoelem nomoa gudfala oel
         ya olsem?
         5 Sapos hemi salem, bae hemi save kasem winim 300 seleni, wea hemi save givim long
         olketa pua pipol.” An olketa barava tokspoelem woman ya nao.
         6 Bat Jisas hemi talem olketa olsem, “!Ei, yufala no stopem woman ya! ?Waswe nao yufala
         tokspoelem hem? Gudfala samting nao hemi duim fo mi ya.
         7 Olketa pua pipol ya, olketa stap olowe nomoa wetem yufala ya, so yufala save helpem
         olketa long enitaem yufala laekem nomoa. Bat mi ya, bae mi no stap olowe wetem yufala.
         8 Woman ya hemi duim gudfala samting ya, wea hemi kapsaetem oel long bodi blong mi
         fo mekem mi redi fo taem wea bae olketa berem mi.
         9 Mi talem yufala tru nao, long evri ples long disfala wol wea bae olketa talemaot
         Gudnius ya long hem, bae olketa stori tu abaotem wanem disfala woman hemi duim, an
         bae olketa save tingim hem.”
         10 Nao bihaen, Jiudas Iskariot, hu hemi wanfala man long olketa tuelfala disaepol ya,
         hemi go long olketa hedprist from hemi laek fo givim go Jisas long han blong olketa.
         11 Taem olketa herem nomoa, olketa barava hapi tumas, an olketa promisim hem dat bae
         olketa givim hem samfala seleni. Nao stat long taem ya, Jiudas hemi trae fo tingim
         wei wea hemi save givim Jisas go long han blong olketa.
         12 Nao taem hemi kasem fas de long olketa Bikde blong Bred wea hemi No Garem Eni Yist
         long hem, hemi taem tu fo olketa kilim dae olketa smolfala sipsip fo kaikai blong
         Pasova. Nao olketa disaepol blong Jisas olketa askem hem olsem, “?Waswe, long wea
         nao yu laekem mifala fo go an mekredi long disfala kaikai blong Pasova fo yu?”
         13 Nao Jisas hemi sendem go tufala disaepol blong hem an hemi sei, “Yutufala go long
         biktaon ya, an bae yutufala mitim wanfala man hu hemi karim bikfala botol long wata.
         Yutufala mas go bihaen long hem,
         14 go-go yutufala kasem haos wea hemi go insaet. An bae yutufala talem olsem long man
         wea hemi onam haos ya, ‘Tisa nao hemi askem yu kam olsem, ?Wea nao rum fo mi wetem
         olketa disaepol blong mi bae mifala kaikaim disfala kaikai blong Pasova long hem?’
         15 Bae hemi tekem yutufala fo go long wanfala bikfala rum wea hemi stap antap, wea evrisamting
         blong hem hemi stap finis. Long ples ya nao bae yutufala mekredi long olketa samting
         fo yumi.”
         16 So taem tufala disaepol ya go insaet long biktaon ya nomoa, tufala lukim evrisamting
         hemi hapen olsem Jisas hemi bin talem. So tufala gohed nao fo mekredi long kaikai
         blong Pasova.
         17 Long ivining nomoa, Jisas wetem tuelfala disaepol olketa kam nao.
         18 An taem olketa gohed fo kaikai, Jisas hemi tok olsem long olketa, “Mi talem yufala
         tru samting nao, bae wanfala long yufala hu hemi kaikai wetem mi distaem, hem nao
         bae hemi givim mi go long han blong olketa enemi blong mi.”
         19 Long taem ya, olketa sore tumas nao. An evriwan olketa gohed nao fo askem Jisas olsem,
         “?Waswe, nogud yu tingse mi nao ya?”
         20 So hemi sei moa, “Man ya hemi wanfala long yufala olketa tuelfala disaepol hu hemi
         tekem kaikai long plet tugeta wetem mi.
         21 Mi San Blong Man, mi mas dae olsem Buktambu hemi talem kam. !Bat disfala man wea
         bae hemi givim mi go long han blong olketa enemi blong mi, hemi mas lukaot! !Moabeta
         sapos disfala man hemi no bon nomoa!”
         22 Taem olketa gohed fo kaikai, Jisas hemi holem wanfala bred an hemi talem tengkiu
         long God nao. Hemi brekem bred ya an hemi givim go long olketa an hemi sei, “Yufala
         kaikaim, hem ya nao bodi blong mi.”
         23 Nao Jisas hemi holem wanfala kap long waen an hemi talem tengkiu long God. An hemi
         givim go long olketa, an evriwan olketa dringim.
         24 Nao hemi sei olsem, “Hem ya nao blad blong mi wea hemi mekem disfala spesol agrimen
         blong God hemi kamtru, an wea hemi ranaot fo sevem plande pipol.
         25 Mi talem yufala tru samting nao, bae mi no dringim moa waen ya, go-go kasem taem
         wea mi dringim niufala waen insaet long kingdom blong God.”
         26 Taem ya, olketa singim wanfala singsing, an bihaen ya, olketa goaot nao long hil
         ya long Oliv tri.
         27 Nao Jisas hemi tok long olketa olsem moa, “Bae yufala evriwan ranawe from mi, bikos
         toktok blong God insaet long Buktambu hemi sei, ‘Bae God hemi kilim dae man hu hemi
         lukaftarem sipsip, an bae olketa sipsip i ranawe olobaot.’
         28 Bat mi, bihaen mi laefbaek moa, bae mi go fastaem long yufala long Galili.”
         29 So Pita hemi tok long hem olsem, “!Nomata sapos olketa ranawe from yu, mi nao mi
         no save fo duim diswan ya!”
         30 Bat Jisas hemi sei long hem, “Pita, mi talem yu tru samting ya, bae long disfala
         naet, taem kokorako hemi no krae mektu taem yet, bae trifala taem nao yu talem yu
         nating save long mi.”
         31 Nao Pita hemi tokstrong moa olsem, “!Nomoa ya, nomata olketa kilim mi dae wetem yu,
         bae mi no save sei mi no save long yu!” An evri disaepol olketa talem semsamting tu.
         32 Nao olketa kasem wanfala ples nem blong hem Getsemani, an Jisas hemi sei long olketa
         disaepol olsem, “Yufala sidaon long hia, mekem mi go fo prea.”
         33 Bat hemi tekem Pita, Jemes an Jon fo go wetem hem. An long taem ya, Jisas hemi filnogud
         tumas an tingting blong hem hemi barava dak fogud nao.
         34 So hemi sei long trifala ya olsem, “Oo, sore blong mi hemi bikfala tumas nao, an
         kolsap mi dae long hem. Yufala mas stap long hia fo lukaot.”
         35 An Jisas hemi go farawe lelebet from olketa, an hemi nildaon long graon an hemi prea.
         Hemi askem God, sapos hemi garem eni deferen wei fo mekem disfala hadtaem ya fo no
         kasem hem.
         36 So hemi prea olsem, “Oo Aba, Dadi blong mi, yu nao garem paoa fo duim evrisamting
         nomoa. Plis yu no letem mi fo safa long diskaen wei ya. Bat yu no falom wanem mi laekem,
         bat yu falom nomoa wanem yu laekem.”
         37 Jisas hemi gobaek long trifala disaepol ya an hemi lukim olketa sislip nomoa. So
         hemi tok long Pita olsem, “?Waswe Saemon, yu slip nomoa? ?Hao nao yu no save lukaot
         wetem mi, nomata fo wan aoa nomoa?
         38 Yufala mas lukaot olowe an prea, mekem no enisamting save traem yufala. Bikos hemi
         tru, tingting blong man hemi wiling, bat bodi blong hem nao hemi wik.”
         39 Bihaen, Jisas hemi gobaek moa fo prea an hemi gohed fo talem semsamting nomoa.
         40 Nao taem hemi kambaek moa, hemi lukim trifala ya gohed fo slip nomoa, bikos ae blong
         trifala barava hevi fogud nao. Bat trifala no talem enisamting long hem.
         41 An taem Jisas hemi kambaek moa long mektri taem, hemi sei long trifala ya olsem,
         “!Maewat! ?Yufala go-gohed fo res an slip yet ya? !Naf nao! Hemi kasem taem fo olketa
         givim mi San Blong Man, go long han blong olketa pipol wea olketa garem sin ya.
         42 !Stanap, yumi go nao! Lukim, disfala man hu bae hemi givim mi go long han blong olketa,
         hemi kam nao.”
         43 Taem Jisas hemi gohed fo toktok yet, Jiudas hu hemi wanfala long tuelfala disaepol
         ya, hemi kam nao. An olketa hedprist an olketa tisa blong Lo an olketa nara bikman
         nao, olketa bin sendem kam plande man wetem Jiudas, wea olketa holem kam olketa naef
         fo faet wetem olketa stik fo faet.
         44 An Jiudas hemi bin talem olketa finis long wanfala saen wea hemi sei, “Man hu bae
         mi kisim, hem ya nao man wea yufala mas kasholem hem. An taem yufala tekem hem go,
         yufala mas holem hem strong.”
         45 So semtaem Jiudas hemi kasem ples ya nomoa, hemi go long Jisas nao an hemi sei, “!Tisa!”
         An semtaem hemi kisim hem nao.
         46 So olketa ya i kam an kasholem Jisas nao.
         47 Bat taem ya, wanfala long olketa disaepol hu hemi stap kolsap nomoa, hemi tekem naef
         fo faet blong hem an hemi katemaot wanfala ia blong wanfala wakaman blong Haeprist.
         48 Nao Jisas hemi sei long olketa olsem, “?Waswe, yufala tingse mi man fo mekem trabol
         ya, mekem yufala kam fo kasholem mi wetem olketa naef an stik fo faet?
         49 Evri de nao mi stap wetem yufala insaet long Tambuhaos blong God fo tisim olketa
         pipol, bat yufala nating kasholem mi nomoa. Bat olketa samting ya, hemi mekem Buktambu
         hemi kamtru nao.”
         50 Long semtaem nomoa, evri disaepol olketa lusim Jisas an olketa ranawe nao.
         51 Bat wanfala yangman nao hemi go bihaen long Jisas, wea hemi werem nomoa wanfala lavalava.
         An taem olketa ya traehad fo kasholem hem,
         52 hemi lusim lavalava blong hem, an hemi ranawe neket go nao.
         53 Bihaen, olketa tekem Jisas go nao long haos blong Haeprist. Long ples ya, olketa
         hedprist an olketa tisa blong Lo an olketa nara bikman moa olketa hipap long hem.
         54 Pita hemi go bihaen long olketa, bat hemi no wakabaot kolsap long olketa. Hemi go
         insaet long eria long midol long bikfala haos blong Haeprist ya, an hemi sidaon wetem
         olketa sekiuriti blong Haeprist an hemi gohed fo hotem bodi blong hem long faea nao.
         55 Nao olketa hedprist wetem evri memba long Kansol, olketa barava traehad fo faendem
         eni stori agensim Jisas, mekem olketa save jajem hem fo kilim hem dae. Bat olketa
         no save faendem enisamting agensim hem.
         56 Plande man nao olketa stanap fo talem laea stori abaotem Jisas, bat toktok blong
         olketa nao hemi nating wankaen.
         57 Bihaen, samfala man olketa stanap an laea olsem,
         58 “Mifala herem disfala man hemi sei, ‘Mi ya, bae mi brekemdaon nomoa disfala Tambuhaos
         ya, wea olketa man olketa bin mekem. An insaet trifala de nomoa, bae mi wakem wanfala
         niuwan moa, wea man hemi no save mekem.’”
         59 Bat nomata olsem, olketa stori wea olketa talem ya, hemi nating wankaen tu.
         60 Long taemya nomoa, Haeprist ya hemi stanap long midol long olketa, an hemi tok olsem
         long Jisas, “?Waswe, yu no garem eni ansa long olketa samting ya wea olketa talem
         agensim yu?”
         61 Bat Jisas hemi stap kuaet nomoa, an hemi no talem enisamting. An Haeprist ya hemi
         askem hem olsem moa, “?Waswe, yu nao Kraes hu hemi San Blong God Antap?”
         62 Nao Jisas hemi sei, “!Mi nao ya! An bae yufala save lukim dat mi San Blong Man, bae
         mi sidaon long raetsaet blong God hu hemi garem evri paoa, an bae mi kambaek antap
         long olketa klaod long skae.”
         63 Long taem ya, Haeprist hemi barava kros tumas, so hemi brekem kaleko blong hem, an
         hemi sei, “!Hemi naf nao! Yumi no lukaotem eni man moa fo tok agensim hem.
         64 Yufala herem seleva finis nao wea hemi tokspoelem God ya. ?So wanem nao yufala talem?”
         Nao olketa jajem hem an olketa sei, “Man ya hemi mas dae ya.”
         65 Nao samfala long olketa stat fo spit long hem, an samfala long olketa taemapem ae
         blong hem an hitim hem. An olketa askem hem olsem, “?Profet, hu nao hemi hitim yu?”
         An olketa sekiuriti tu olketa gohed fo hitim fes blong hem.
         66 Nao Pita hemi sidaon yet long eria ya long midol long haos ya. An long taem ya, wanfala
         haosgele blong Haeprist ya nao hemi kam.
         67 Taem hemi lukim Pita hu hemi gohed fo hotem bodi blong hem long faea ya nomoa, hemi
         lukstrong long hem an hemi sei, “Yu tu yu bin stap wetem Jisas blong Nasaret ya.”
         68 Bat Pita hemi sei, “!Nomoa ya! Mi nating save long wanem yu talem ya.” Bihaen nomoa,
         Pita hemi go stap kolsap long geit. An semtaem nomoa kokorako hemi krae nao.
         69 Nao haosgele ya hemi lukim hem moa, an hemi talem moa long olketa pipol hu i stanap
         long ples ya olsem, “Man ya hemi wanfala long olketa ya.”
         70 Bat Pita hemi sei moa, “Mi nating save long man ya.” Bihaen lelebet taem moa, olketa
         pipol ya hu i stanap long ples ya olketa talem Pita olsem moa, “Ya, hemi tru ya, yu
         nao wanfala long olketa, bikos yu man blong Galili tu ya.”
         71 Bat Pita hemi sei, “!Tru antap long God nao! !Bae God hemi panisim mi sapos mi laea!
         !Mi nating save long disfala man yufala talem ya!”
         72 Bat semtaem nomoa, kokorako hemi krae mektu taem moa. An taem ya nao Pita hemi tingimbaek
         toktok blong Jisas bifoa, wea hemi sei long hem, “Taem kokorako hemi no krae mektu
         taem yet, bae trifala taem nao yu talem yu nating save long mi.” So Pita hemi filnogud
         long hem nomoa an hemi krae fogud nao.

1 Nao long eli moning yet, olketa hedprist an olketa tisa blong Lo an olketa nara bikman
         an evri memba long Kansol, olketa miting fo mekem wanfala plan nao. Olketa taemap
         han blong Jisas an olketa lidim hem an givim hem go long han blong Paelat.
         2 Nao Paelat hemi askem Jisas olsem, “?Waswe, so yu nao yu King blong olketa Jiu?”
         An Jisas hemi ansarem hem olsem, “Yu seleva nao yu talem olsem ya.”
         3 Nao olketa hedprist olketa talem plande samting moa agensim Jisas.
         4 So Paelat hemi askem Jisas olsem moa, “?Waswe nao yu no ansarem olketa? !Yu lukim,
         plande samting nao olketa gohed fo talem agensim yu!”
         5 Bat Jisas hemi no talem enisamting nomoa. So Paelat hemi barava sapraes tumas long
         diswan nao.
         6 Nao long evri Fist blong Pasova, olketa pipol save askem Paelat fo letem wanfala
         man fo goaot from prisin.
         7 An long taem ya, samfala man nao olketa stap long prisin bikos olketa bin mekem wanfala
         bikfala faet agensim gavman, an olketa kilim wanfala man i dae. An wanfala long olketa
         nao nem blong hem Barabas.
         8 Nao olketa pipol kam long Paelat an askem hem fo duim diskaen wei wea hemi save duim
         oltaem.
         9 So Paelat hemi askem olketa olsem, “?Waswe, yufala laekem mi fo letem disfala King
         blong yufala olketa Jiu nao fo hemi go fri?”
         10 Hemi tok olsem bikos hemi save finis wea olketa hedprist nao olketa tekem kam Jisas
         long hem, from olketa joles tumas long hem.
         11 Bat olketa hedprist olketa gohed fo talem olketa pipol fo askem Paelat fo letem Barabas
         nao fo go fri.
         12 So Paelat hemi askem olketa moa, “?Sapos olsem, wanem nao bae mi duim long man ya,
         wea yufala sei hemi King blong yufala olketa pipol blong Jiu?”
         13 Nao olketa singaot gobaek olsem, “!Nilam hem long kros!”
         14 So Paelat hemi askem olketa moa, “?Watkaen samting nao hemi duim wea hemi rong?”
         Bat olketa singaot bikfala moa olsem, “!Nilam hem long kros!”
         15 Nao Paelat hemi wande fo mekem olketa pipol fo hapi, so hemi letem Barabas fo go
         fri nao. An hemi talem olketa soldia fo wipim Jisas, an bihaen, hemi givim hem go
         long olketa fo nilam hem long kros.
         16 Nao olketa soldia tekem Jisas go insaet long eria long midol long bikfala haos blong
         Paelat. An taem ya nomoa, olketa kolem olketa nara soldia fo kam wea olketa stap long
         ples ya.
         17 Nao olketa mekem hem fo werem longfala red kaleko. An olketa mekem moa wanfala kraon
         long wankaen rop wea hemi garem plande nila long hem, an olketa putum long hed blong
         Jisas.
         18 Bihaen ya, olketa gohed fo salutim hem an tok long hem olsem, “!Yu nao King blong
         olketa Jiu!”
         19 An olketa hitim hed blong hem wetem stik an olketa spit long hem moa, an olketa nildaon
         long frant blong hem olsem fo mekhae long hem.
         20 An taem olketa mekfan long Jisas finis, olketa tekemaot longfala red kaleko ya from
         hem, an olketa mekem hem fo werem moa olketa kaleko blong hem seleva. Bihaen, olketa
         tekem hem go nao fo nilam hem long kros.
         21 Taem olketa wakabaot go long rod, olketa mitim wanfala man wea nem blong hem Saemon
         hu hemi stap kam aotsaet long taon ya. Nao olketa soldia ya olketa fosim hem fo karim
         kros blong Jisas. Man ya, hemi kam from biktaon long Saerin an hemi dadi blong Aleksanda
         an Rufas.
         22 Olketa tekem Jisas go long wanfala ples, nem blong hem Golgota, wea hemi minim “Bon
         blong hed blong man.”
         23 An olketa givim hem waen wea olketa miksim meresin insaet, bat Jisas hemi no dringim
         nomoa.
         24 Nao olketa soldia i nilam Jisas long kros, an olketa divaedem nao olketa kaleko blong
         hem long olketa seleva, wea olketa pleim daes fo faendemaot hu nao bae tekem olketa
         samting.
         25 Nao hemi naenklok long moning taem olketa nilam Jisas long kros.
         26 An olketa raetem wanfala notis fo somaot wanem olketa sei hemi duim rong. Olketa
         raetem olsem, “King blong olketa Jiu.”
         27 An tufala man fo mekem trabol, olketa nilam tu long tufala kros moa. Wanfala hemi
         stap long raetsaet blong Jisas an nara man long lefsaet blong hem.
         29 An olketa pipol hu i gopas long rod, olketa se-sekem hed blong olketa an olketa mekfan
         long hem, an olketa tok olsem, “!Hem nao ya! Yu nao sei yu save brekemdaon Tambu haos
         blong God a n wakembaek moa insaet trifala de nomoa.
         30 !Oraet, yu kamdaon nao from kros ya, mekem yu sevem yu seleva!”
         31 An olketa hedprist an olketa tisa blong Lo, olketa mekfan long Jisas tu, olsem olketa
         pipol ya. Olketa sei long olketa seleva olsem, “Maewat, nara pipol nomoa hemi save
         sevem olketa, bat hemi no save sevem hem seleva.
         32 ?Waswe, hem nao hemi disfala Kraes, King blong Israel? Sapos hemi kamdaon long kros
         ya distaem, oraet, bae yumi lukim an biliv long hem nao.” An tufala man ya tu wea
         olketa nilam tufala wetem Jisas, tufala tokspoelem hem fogud.
         33 Taem hemi kasem tuelklok long de nomoa, evri ples long kantri ya hemi tudak tumas
         nao. An diswan hemi go-gohed fo trifala aoa.
         34 Nao long triklok long aftanun nomoa, Jisas hemi singaot bikfala olsem, “!Eloi! !Eloi!
         ?Lama sabaktani?” wea hemi minim “!God blong mi! !God blong mi! ?Waswe nao yu lusim
         mi finis?”
         35 An samfala pipol wea olketa stanap long ples ya olketa herem toktok ya an olketa
         sei nao, “Ei, ating man ya hemi singaotem profet Elaeja ya.”
         36 Nao wanfala man hemi resis go fo tekem kam wanfala samting wea hemi save holem wata,
         an hemi mekem tuwet long waen wea hemi saoa. Bihaen, hemi putum go long longfala stik,
         an hemi givim goap long Jisas fo dringim an hemi sei, “!Weit! Yumi lukluk fastaem.
         Maet Elaeja bae hemi kam fo tekem hem aot from kros ya.”
         37 Nao Jisas hemi singaot bikfala nomoa an hemi dae nao.
         38 Long semtaem nomoa, disfala bikfala kaleko wea hemi hangdaon insaet long Tambuhaos
         ya, hemi brek long midol long hem nao, stat kam long antap go-go kasem long botom.
         39 An taem ya, wanfala bikman blong olketa soldia hemi stanap long frant blong kros
         ya. Taem hemi lukim hao nao Jisas hemi dae olsem, hemi sei nao, “!Disfala man ya hemi
         barava San Blong God tru ya!”
         40 An samfala woman tu olketa stanap farawe lelebet an lukluk go nomoa. Samfala long
         olketa nao, Meri blong Magdala, an Salome, an Meri hu hemi mami blong yangfala Jemes
         an Joses.
         41 Trifala woman ya, olketa bin go wetem Jisas, an olketa bin helpem hem tumas taem
         hemi goraon long provins long Galili. An plande woman moa wea olketa bin kam long
         Jerusalem wetem hem, olketa stap tu long ples ya.
         42 Nao hemi kolsap fo tudak an hemi de wea olketa save mekredi long evrisamting ya,
         from neks de hemi Sabat de.
         43 Taem ya, Josef blong Arimetia hemi kam. Hem nao hemi wanfala memba long Kansol an
         olketa pipol tinghae long hem tumas. An hem tu wanfala man hu hemi stap weit fo lukim
         kingdom blong God. So taem ya, Josef hemi lusim fraet nomoa an hemi go long Paelat,
         an hemi askem hem fo tekem nao bodi blong Jisas.
         44 Paelat hemi sapraes tumas taem hemi herem dat Jisas hemi dae kuiktaem olsem. So hemi
         kolem bikman blong olketa soldia an hemi askem hem olsem, “?Waswe, hemi tru wea Jisas
         hemi dae finis?”
         45 Nao taem Paelat hemi herem wanem bikman hemi talem nomoa, hemi letem nao Josef fo
         tekem bodi blong Jisas.
         46 So Josef hemi go nomoa an peim nao gudfala waet kaleko, an hemi aotem bodi ya long
         kros an paselem long kaleko nao. An hemi putum bodi ya insaet long wanfala kev wea
         olketa bin wakem insaet long bikfala ston. Bihaen, hemi rolem kam wanfala ston fo
         satem kev ya nao.
         47 An long taem ya, Meri blong Magdala an Meri mami blong Joses nao tufala lukim ples
         wea olketa putum bodi blong Jisas long hem.

1 Taem Sabat de hemi finis nomoa, Meri blong Magdala an Salome an Meri mami blong Jemes,
         olketa go fo peim insens fo putum long bodi blong Jisas nao.
         2 Long fas de long wik ya, long eli moning taem san hemi jes stat fo kamap, olketa
         go nao long kev blong Jisas.
         3 Nao olketa stat fo askem olketa seleva olsem, “?Waswe, hu nao bae hemi helpem yumi
         fo rolem go ston ya from kev ya?”
         4 Bat taem olketa kasem ples ya nomoa, olketa lukim dat disfala bik ston ya olketa
         rolem go finis nao.
         5 Nao taem olketa go insaet long kev ya, olketa lukim wanfala yangman hu hemi sidaon
         long raetsaet, wea hemi werem longfala kaleko wea hemi waet fogud. Taem ya nomoa,
         olketa woman ya i barava fraet fogud nao.
         6 Bat yangman ya hemi tok long olketa olsem, “Yufala no fraet. Mi save dat yufala kam
         fo lukaotem Jisas blong Nasaret ya, wea olketa nilam hem long kros. Bat hemi no stap
         long hia nao, bikos hemi laefbaek finis. !Lukim! Hem nao ples wea olketa putum hem
         stap.
         7 Nao yufala mas gobaek fo talem nius ya long Pita an olketa nara disaepol moa. An
         talem olsem long olketa, ‘Jisas hemi go fastaem long yufala long Galili nao. An long
         ples ya nao bae yufala save lukim hem, olsem hemi talem finis long yufala.’”
         8 Nao taem olketa kamaot long kev ya nomoa, olketa ranawe nao bikos olketa barava fraet
         an seksek fogud. Bat olketa no talemaot enisamting long eniwan bikos olketa fraet
         tumas.
         9 Long fas de long wik, long eli moning taem Jisas hemi laefbaek moa, hemi som hem
         seleva fastaem nao long Meri blong Magdala. Disfala woman ya nao Jisas hemi raosim
         sevenfala devol from hem bifoa.
         10 Nao Meri blong Magdala hemi go an hemi talem diswan long olketa fren blong Jisas.
         Long taem ya, olketa stap nomoa fo sore an krae fo hem.
         11 An taem olketa herem hem sei hemi lukim dat Jisas hemi laefbaek finis, olketa barava
         no bilivim hem nao.
         12 Bihaen, Jisas hemi som hem seleva moa long tufala disaepol wea tufala gohed fo wakabaot
         long rod aotsaet long taon. Taem ya, tufala lukim Jisas hemi luk deferen nao.
         13 Nao taem tufala kambaek, tufala talemaot nius ya long olketa nara disaepol, bat olketa
         no bilivim tufala tu.
         14 An bihaen, Jisas hemi som hem seleva moa long levenfala disaepol blong hem taem olketa
         kaikai. Hemi barava tokstrong long olketa, bikos olketa no biliv long hem, an bikos
         hed blong olketa barava dak tumas fo bilivim olketa pipol wea olketa bin lukim hem
         taem hemi laefbaek moa.
         15 Nao Jisas hemi tok olsem long olketa, “Yufala mas go long evri ples long disfala
         wol ya fo talemaot Gudnius long evri pipol.
         16 An eniwan hu hemi biliv long Gudnius ya an hemi baptaes, hem nao God bae hemi sevem
         hem. Bat eniwan hu hemi no biliv, bae God hemi jajem hem.
         17 An olketa pipol hu i biliv, bae God hemi givim paoa long olketa, mekem olketa save
         mekem olketa mirakol. Bae olketa save raosim olketa devol long nem blong mi, an bae
         olketa save toktok tu long enikaen langguis nomoa.
         18 An nomata olketa holem poesen snek o dringim olketa poesen samting, bae olketa no
         save dae nomoa long hem. An bae olketa putum han blong olketa antap long olketa sikman,
         an bae olketa save gudbaek moa.”
         19 Taem Jisas Masta blong olketa, hemi toktok long olketa finis nomoa, God hemi tekem
         hem go antap long heven nao. An hemi sidaon long raetsaet blong God.
         20 Nao bihaen nomoa, olketa disaepol olketa goaot nao, an olketa gohed fo talemaot Gudnius
         ya long evri ples. An Masta hemi helpem olketa, an hemi somaot dat wanem olketa tokabaotem
         ya hemi tru, bikos long semtaem, olketa save mekem plande mirakol long paoa blong
         hem.LUKLUKLUKLUKLUK

1 Plande pipol olketa traehad fo raetem abaotem olketa samting wea hemi bin gohed long
         mifala.
         2 Olketa raetem olketa samting wea mifala bin herem long olketa pipol hu i barava lukim
         olketa samting ya an hu i stat fo talemaot disfala Gudnius ya tu.
         3 So, Bikman Tiofilas, mi tu mi bin traehad fo luksave gudfala abaotem evrisamting
         ya from taem olketa samting jes stat. So mi tingse hemi gud sapos mi raetem olketa
         samting ya long gudfala wei fo yu,
         4 mekem yu save dat evrisamting wea yu bin lanem ya hemi barava truwan ya.
         5 Long taem wea Herod hemi king ovarem kantri long Israel, Sekaraea nao hemi wanfala
         prist wea hemi stap long taem ya. Hemi stap long seksin blong olketa prist wea olketa
         kolem Abaeja. Waef blong hem tu hemi bon kam long laen blong Eron, an nem blong hem
         nao Elisabet.
         6 Wei blong tufala ya hemi barava stret long ae blong God, bikos tufala barava falom
         nao evri lo an rul blong hem.
         7 Bat tufala no garem eni pikinini, bikos Elisabet hemi no save babule an distaem tufala
         go-go fo olo fogud tu.
         8 Long wanfala taem, hemi taem blong seksin blong Sekaraea fo duim olketa waka long
         disfala Tambuhaos blong God. So Sekaraea hemi gohed fo waka olsem olketa save duim
         evri de.
         9 An falom kastom blong olketa prist, olketa mas rolem spesol ston fo faendemaot hu
         nao man fo go insaet long Tambuhaos ya fo bonem insens. An long taem ya, tufala ston
         somaot Sekaraea, so hem nao hemi go insaet long Tambuhaos ya.
         10 An taem ya evri pipol olketa hipap long aotsaet, an olketa gohed fo prea long taem
         wea Sekaraea hemi bonem disfala insens ya.
         11 Nao wanfala enjel blong God hemi kam an stanap long raetsaet long disfala olta wea
         olketa save bonem insens long hem ya.
         12 Taem Sekaraea hemi lukim nomoa hemi sek nao, an hemi barava fraet fogud.
         13 Bat enjel ya hemi tok olsem long hem, “Sekaraea, yu no fraet. God hemi herem prea
         blong yu finis nao, so bae waef blong yu Elisabet hemi bonem wanfala pikinini boe
         fo yu. An bae yu kolem hem Jon.
         14 Bae yu hapi fogud an plande pipol tu bae olketa hapi fogud taem hemi bon.
         15 Evriwan bae i hapi bikos bae hemi wanfala bikman long ae blong God, an bae hemi mas
         no dringim waen o enisamting olsem. An nomata taem hemi stap yet long bele blong mami
         blong hem, bae hemi fulap long Holi Spirit nao.
         16 Bae man ya hemi mekem plande pipol blong Israel fo kambaek long Masta hu hemi God
         blong olketa.
         17 An bae hemi wakabaot kam fastaem long Masta, an bae hemi garem semkaen tingting an
         semkaen paoa wea profet Elaeja hemi garem bifoa kam. An bae man ya hemi mekem olketa
         dadi fo lavem moa olketa pikinini blong olketa. An bae hemi mekem olketa pipol hu
         i no obeim God, fo olketa falom nomoa gudfala wei wea hemi stret long ae blong God.
         Bae hemi mekredi long olketa pipol blong Masta fo taem wea bae hemi kam.”
         18 Taem ya, Sekaraea hemi tok olsem long disfala enjel nao, “?Hao nao mi save dat diswan
         bae hemi barava tru? Bikos mi ya, mi olo finis nao, an waef blong mi hemi olo finis
         tu ya.”
         19 Nao enjel ya hemi tok olsem, “Mi enjel Gebriel ya, wea mi stap oltaem wetem God.
         An God nao hemi sendem mi kam fo toktok wetem yu, an fo talem yu disfala gudfala nius
         ya.
         20 Wanem mi bin talem, bae hemi kamtru long barava taem blong hem. Bat bikos yu nating
         bilivim nomoa, bae yu no save toktok nao, go-go kasem taem wea disfala samting hemi
         barava hapen.”
         21 Long taem ya, olketa pipol gohed fo weit yet fo Sekaraea fo kamaot. An olketa barava
         sapraes tumas nao, from hemi stap longtaem tumas insaet long Tambuhaos ya.
         22 Nao taem Sekaraea hemi kam aotsaet nomoa, hemi no save toktok wetem olketa pipol
         ya. So olketa save dat hemi bin lukim kam wanfala samting insaet long Tambuhaos ya.
         Long taem ya, hemi jes mekem saen nomoa fo olketa bikos hemi no save toktok nao.
         23 Taem disfala wik blong hem fo bonem insens hemi go finis, hemi gobaek long haos blong
         hem nao.
         24 An no longtaem nomoa, waef blong hem Elisabet hemi babule nao, an hemi stap kuaet
         nomoa long haos blong tufala fo faefala mans. An Elisabet hemi sei olsem,
         25 “Oo, distaem nao God hemi helpem mi. From hemi tingim mi nao, hemi mekem mi fo no
         filsem moa long ae blong olketa pipol.”
         26 Long meksiks mans bihaen Elisabet hemi babule, God hemi sendem enjel Gebriel go long
         Nasaret, wanfala taon long provins long Galili.
         27 Enjel ya hemi tekem go nius fo wanfala yang gele, wea olketa mektambu long hem fo
         hemi maritim wanfala man, nem blong hem Josef hu hemi bon kam long laen blong King
         Deved. Nem blong disfala yang gele ya nao Meri.
         28 So taem enjel ya hemi go kasem Meri, hemi sei, “Piis blong God hemi stap wetem yu.
         God hemi stap wetem yu an hemi blesim yu.”
         29 Bat Meri hemi wari fogud long toktok ya, an hemi traehad fo tingim wanem nao disfala
         toktok ya hemi minim.
         30 Nao enjel ya, hemi tok olsem long hem moa, “Meri, yu no fraet. God hemi barava hapi
         tumas wetem yu.
         31 Bae yu babule, an bae yu bonem wanfala pikinini boe. An bae yu kolem nem blong hem
         Jisas.
         32 Bae hemi wanfala bikman ya, an bae olketa kolem hem San Blong God Antap. An God Masta
         blong yumi, bae hemi mekem hem fo kamap wanfala king olsem olo blong hem Deved.
         33 An bae hemi rul ovarem olketa pipol blong Israel olowe, an disfala rul blong hem
         bae hemi no save finis.”
         34 Nao Meri hemi tok olsem, “?Bat mi ya, mi no bin stap wetem eni man ya, so hao nao
         bae diswan hemi save hapen?”
         35 Nao enjel ya hemi sei, “Bae Holi Spirit hemi kamdaon antap long yu, an bae paoa blong
         God Antap hemi stap wetem yu. So bikos hemi olsem, disfala pikinini bae hemi holi
         an bae olketa kolem hem “San Blong God”.
         36 Yu save long anti blong yu Elisabet, olketa sei bae hemi no save babule nao, bat
         distaem hemi babule long wanfala pikinini boe. An hemi meksiks mans blong hem nao
         ya, nomata hemi olo fogud.
         37 Yu save, no enisamting hemi had fo God fo duim ya.”
         38 Nao Meri hemi sei, “Mi ya, mi wakaman blong God ya, so letem samting ya hemi hapen
         long mi olsem yu talem nao.” Bihaen diswan nomoa, enjel ya hemi lusim Meri nao.
         39 No longtaem bihaen, Meri hemi hariap go nao long wanfala taon long eria antap long
         olketa hil long Jiudia.
         40 Taem hemi kasem ples ya, hemi go insaet long haos blong Sekaraea an hemi mitim Elisabet.
         41 Taem Elisabet hemi herem toktok blong Meri nomoa, pikinini long bele blong hem, hemi
         seksek nao. An taem ya nomoa, Elisabet hemi fulap long Holi Spirit,
         42 mekem hemi tok bikfala olsem, “!God hemi blesim yu winim evri nara woman moa, an
         hemi blesim go moa pikinini wea yu babule long hem!
         43 ?Waswe nao disfala bikfala samting tumas hemi hapen long mi, wea yu mami blong Masta
         blong mi, yu kam fo lukim mi?
         44 Yu save, semtaem mi herem toktok blong yu nomoa, pikinini long bele blong mi ya,
         hemi seksek nao from hemi hapi tumas.
         45 Yu mas hapi tumas ya, bikos yu bilivim olketa samting wea bae hemi kamtru, olsem
         God hemi bin talem long yu.”
         46 Nao Meri hemi tok olsem, “Long ful laef blong mi, mi preisim nem blong God.
         47 Long tingting blong mi, mi hapi tumas long God wea hemi sevem mi.
         48 Mi wakaman blong hem nomoa ya, bat nomata olsem, hemi gohed fo sore long mi. Stat
         long distaem, bae evri pipol olketa sei mi hapi tumas ya,
         49 from God wea hemi garem evri paoa, hemi duim olketa bikfala samting tumas fo mi.
         Nem blong hem hemi holi tumas.
         50 Hemi sore an kaen long olketa pipol hu i tinghae long hem, stat long evri pipol wea
         olketa stap kam bifoa, go-go kasem olketa wea olketa no bon kam yet.
         51 Long paoa blong hem hemi duim olketa bikfala samting, hemi raosim olketa wea i praod
         tumas long tingting blong olketa.
         52 An hemi pulum daon olketa king from paoa blong olketa, bat hemi haemapem olketa hu
         putum olketa seleva fo lou.
         53 Hemi helpem olketa hu i hanggre fo fulap wetem olketa gudfala samting, bat hemi mekem
         olketa hu i ris fo goawe wetem emti han nomoa.
         54 Hemi kam fo helpem olketa pipol blong Israel wea olketa i wakaman blong hem.
         55 An hemi no foget fo sore an kaen long Ebraham an long olketa long laen blong hem
         olowe, go-go hemi no save finis. Hemi duim diswan olsem hemi bin promisim olketa olo
         blong yumi bifoa kam nao.”
         56 Nao Meri hemi stap wetem Elisabet fo trifala mans. Bihaen, hemi gobaek moa long hom
         blong hem.
         57 Taem Elisabet hemi kasem taem blong hem nomoa, hemi bonem wanfala pikinini boe nao.
         58 An olketa hu stap kolsap long hem, an olketa long laen blong hem, evriwan barava
         hapi wetem hem nao, taem olketa herem dat God hemi kaen tumas long hem.
         59 Bihaen long mekeit de, olketa pipol kam hipap fo mekem pikinini ya fo kate. An taem
         ya tu, olketa laek fo kolem nem blong hem Sekaraea falom nem blong dadi blong hem.
         60 Bat mami blong hem, hemi sei, “Nomoa ya. !Nem blong hem Jon!”
         61 Nao olketa pipol ya tok olsem long Elisabet, “Ei, yu no garem eni nem olsem long
         laen blong yu ya.”
         62 Nao olketa mekem saen fo dadi blong pikinini ya, fo askem hem watkaen nem nao bae
         hemi givim long pikinini ya.
         63 So Sekaraea hemi mekem saen, fo olketa givim kam wanfala samting fo raet long hem,
         an hemi raetem olsem nao, “Nem blong hem Jon.” An long taem ya, olketa pipol i barava
         sapraes nao.
         64 Long semtaem nomoa, Sekaraea hemi save toktok nao, an hemi stat fo mekhae long God.
         65 Bihaen, olketa pipol hu i stap kolsap olketa fraet nao, an nius abaotem olketa samting
         ya hemi goraon long evriwea long eria antap long olketa hil long Jiudia.
         66 An evriwan hu olketa herem diswan olketa tingting abaotem an olketa sei, “?Bae pikinini
         ya hemi kamap olsem wanem nao ya?” Olketa tok olsem bikos olketa barava save nao dat
         paoa blong God hemi stap long pikinini ya.
         67 Nao dadi blong Jon, Sekaraea, hemi fulap long Holi Spirit, an God hemi mekem hem
         fo talemaot toktok blong hem, wea hemi sei,
         68 “!Yumi mekhae long Masta blong yumi, God blong Israel! Hemi kam fo helpem olketa
         pipol blong hem, an hemi mekem olketa fo stap fri moa.
         69 Hemi givim wanfala man long yumi hu hemi garem paoa fo sevem yumi, man ya hemi long
         laen blong King Deved, disfala wakaman blong God.
         70 Hemi bin promisim diswan long yumi long toktok blong olketa holi profet blong hem.
         71 Hemi promis bae hemi sevem yumi from olketa enemi blong yumi, an from paoa blong
         olketa hu i heitem yumi.
         72 Hemi promis fo sore an kaen long olketa olo blong yumi bifoa, an hemi tingim yet
         disfala spesol agrimen blong hem ya.
         73 Disfala promis wea God hemi mekem wetem olo blong yumi Ebraham,
         74 hemi promis fo sevem yumi from olketa enemi blong yumi, mekem yumi save mekhae long
         hem wea yumi nating fraet.
         75 An mekem yumi holi an stret fogud long ae blong hem long evri de long laef blong
         yumi.”
         76 An Sekaraea hemi sei moa, “Yu, pikinini blong mi, bae olketa kolem yu “Profet Blong
         God Antap”. Yu, bae yu go fastaem long Masta fo mekredi long rod fo hem.
         77 an fo talem olketa pipol blong hem wea bae hemi sevem olketa, taem hemi fogivim olketa
         from sin blong olketa.
         78 An hemi olsem bikos God blong yumi hemi barava sore an kaen tumas long yumi. So bae
         hemi kamdaon long yumi from antap
         79 olsem san hemi kamap an saen long olketa wea i stap long tudak, an andanit long paoa
         blong dae. An bae hemi lidim yumi go long rod, wea bae yumi kasem piis long hem.”
         80 Nao pikinini ya hemi grouap kam an tingting blong hem hemi kamap strong moa. An hemi
         stap long drae eria go-go kasem taem wea hemi statem waka blong hem long midol long
         olketa pipol blong Israel.

1 Long disfala taem ya, bikfala King long Rom wea nem blong hem nao Ogastas, hemi mekem
         wanfala lo wea olketa mas mekem wanfala sensas long evri kantri wea olketa stap andanit
         paoa blong hem.
         2 Diswan hemi fas sensas olketa mekem ya an hemi gohed taem Kuaerinias hemi Primia
         long provins long Siria.
         3 So olketa pipol evriwan i mas go long barava homtaon blong olketa seleva, mekem gavman
         save raetemdaon nem blong olketa.
         4 Nao Josef hemi bon kam long laen blong King Deved, so hemi lusim taon long Nasaret
         long provins long Galili an hemi go long taon long Betlehem long provins long Jiudia,
         bikos hem nao ples wea King Deved hemi bon kam long hem.
         5 Josef hemi tekem Meri wetem hem, wea olketa mektambu long hem fo maritim Josef, an
         tufala go fo mekem olketa save raetem nem blong tufala. Meri hemi babule finis,
         6 an taem tufala stap yet long Betlehem, hemi kasem taem blong hem fo bonem pikinini
         nao.
         7 Bat no eni ples nao hemi stap wea olketa save slip long hem insaet long reshaos ya.
         So long taem hemi bonem fasbon boe blong hem finis, hemi putum olketa kaleko raonem
         hem an leim hem daon insaet long boks fo putum kaikai blong olketa buluka long hem.
         8 Samfala man blong ples ya, olketa stap aotsaet long taon wea olketa gohed fo lukaftarem
         olketa sipsip blong olketa long naet.
         9 Nao wanfala enjel blong God hemi kam long olketa an bikfala paoa blong God hemi saen
         kam raonem olketa. So olketa barava fraet fogud nao,
         10 bat enjel ya hemi tok olsem long olketa, “!Yufala no fraet! Mi kam wetem gudfala
         nius fo yufala ya, an bae diswan hemi mekem olketa evri pipol fo barava hapi.
         11 Wanfala man fo sevem yufala, hemi bon kam distaem nao long taon blong King Deved.
         !An hem nao hemi Kraes hu hemi Masta blong yumi!
         12 An bae yufala lukim wanfala saen wea hemi olsem: bae yufala faendem pikinini ya wea
         olketa putum olketa kaleko raonem hem, an hemi slip insaet long boks fo putum kaikai
         blong olketa buluka long hem.”
         13 Seknomoa, bikfala seksin long olketa enjel long heven, olketa kam an joen wetem disfala
         enjel ya nao, an olketa evriwan gohed fo singsing an mekhae long God olsem,
         14 “!Yumi preisim God antap long heven, an piis hemi mas stap long wol ya wetem olketa
         pipol wea God hemi hapi wetem olketa!”
         15 Nao taem olketa enjel ya i gobaek moa long heven, olketa man ya fo lukaftarem sipsip,
         olketa tok olsem tugeta long olketa seleva nao, “Yumi hariap go long Betlehem nao,
         mekem yumi lukim samting ya wea hemi hapen wea God hemi talemaot long yumi.”
         16 So olketa go kuiktaem nao, an olketa faendem Meri an Josef wetem disfala pikinini
         wea hemi slip insaet long boks fo putum kaikai blong olketa buluka long hem.
         17 Taem olketa lukim pikinini ya nomoa, olketa stori abaotem wanem nao enjel hemi talem
         kam abaotem disfala pikinini ya.
         18 An evriwan hu i herem diswan, olketa sapraes tumas nao long wanem olketa man fo lukaftarem
         olketa sipsip olketa talem.
         19 Bat Meri hemi gohed fo kipim nomoa evrisamting ya long maen blong hem seleva, an
         hemi barava tingting had tu abaotem olketa samting ya.
         20 An olketa man fo lukaftarem sipsip olketa gobaek moa, an olketa gohed fo singsing
         an preisim God from olketa samting wea olketa bin herem an lukim, wea hemi hapen barava
         olsem enjel ya hemi talem long olketa nao.
         21 Taem pikinini ya hemi kasem mekeit de blong hem wea hemi taem fo hemi kate, olketa
         kolem hem long Jisas nao. Diswan ya, hem nao nem wea disfala enjel hemi talemaot finis,
         taem Meri hemi no babule yet.
         22 Nao hemi kasem taem fo Josef an Meri mas duim olketa samting wea Lo blong Mosis hemi
         talem fo duim bihaen wanfala woman hemi bonem pikinini boe. So tufala tekem pikinini
         ya go long Jerusalem fo givim hem go long God nao olsem Lo blong God hemi sei, “Yufala
         mas mektambu long evri fasbon boe fo God.” An olketa mekem sakrifaes tu fo mekem Meri
         hemi kamap klin moa long ae blong God, olsem Lo blong God hemi sei, “Yufala mas tekem
         kam tufala kurukuru o tufala yangfala pisin.”
         25 Long taem ya, wanfala man nem blong hem Simion hemi stap long Jerusalem. Hemi wanfala
         man wea laef blong hem hemi stret long ae blong God, an hemi stap fo prea olowe. An
         hemi gohed tu fo weit fo taem wea bae God hemi sevem olketa pipol blong Israel. An
         Holi Spirit hemi stap wetem man ya,
         26 an hemi bin talem hem finis wea bae hemi no save dae go-go kasem taem wea hemi lukim
         disfala Mesaea wea God hemi promis fo sendem kam.
         27 Nao Holi Spirit hemi lidim Simion fo go insaet long disfala Tambuhaos blong God.
         An semtaem tu mami an dadi blong Jisas, tufala tekem hem kam insaet long Tambuhaos
         ya, mekem olketa save duim wanem Lo hemi talem olketa fo duim long hem.
         28 Nao Simion hemi karim pikinini ya an hemi preisim God olsem,
         29 “God, promis blong yu hemi kamtru finis distaem ya, so yu save letem mi wakaman blong
         yu fo dae nao. Tingting blong mi hemi hapi nao.
         30 Disfala man wea yu bin siusim fo sevem evriwan, mi barava lukim long ae blong mi
         nao.
         31 An yu nao mekredi long hem, mekem evriwan luksave long hem.
         32 Hemi olsem wanfala laet wea hemi saen go long olketa pipol hu i no Jiu, mekem olketa
         luksave long yu, an mekem olketa preisim olketa pipol blong yu long Israel.”
         33 Taem ya, mami an dadi blong Jisas, tufala barava sapraes tumas nao long wanem Simion
         hemi talem abaotem disfala pikinini ya.
         34 An Simion hemi blesim trifala, an hemi tok olsem long Meri hu hemi mami blong pikinini
         ya, “Disfala pikinini ya, God nao hemi siusim hem fo hemi sevem plande pipol blong
         Israel, an plande long olketa tu fo hemi no sevem olketa. Bikos bae hemi wanfala saen
         blong God wea plande pipol nao bae olketa agensim,
         35 mekem evrisamting wea hemi staphaed insaet long olketa hemi soaot nao. An yu ya,
         bae yu sore tumas an barava filnogud tumas tu.”
         36 An wanfala olowoman tu hemi stap wea nem blong hem Ana. Disfala woman ya, hemi wanfala
         profet tu ya, an hemi dota blong Faniuel wea hemi bon kam long traeb blong Asa. Taem
         hemi yang yet, hemi marit fo sevenfala yia nomoa,
         37 an bihaen, hasban blong hem hemi dae. An disfala wido woman hemi stap kasem eiti-foa
         yia blong hem nao. Evritaem nomoa, woman ya hemi stap long Tambuhaos blong God. Long
         de an long naet hemi stop fo no kaikai an fo gohed fo prea.
         38 Nao long disfala taem ya, woman ya hemi kam an hemi gohed fo talem tengkiu long God
         nao. An hemi tokabaotem pikinini ya long evriwan hu i save weitem God fo mekem laen
         blong Israel fo stap fri moa.
         39 Taem Josef an Meri tufala mekem finis evrisamting ya falom wanem Lo blong God hemi
         talem, tufala gobaek moa long hom blong tufala long Nasaret.
         40 An pikinini ya hemi grouap kam, an tingting blong hem hemi kamap strong an hemi kamap
         barava waes fogud tu. An oltaem nomoa God hemi barava blesim hem.
         41 Long evri yia, mami an dadi blong Jisas tufala save go long Jerusalem fo disfala
         Fist blong Pasova.
         42 An taem Jisas hemi kasem tuelfala yia nomoa, olketa go nao long disfala bikde ya,
         wea olketa save go-go long hem oltaem.
         43 Taem olketa bikde ya hemi finis, an olketa pipol stat fo gobaek long hom blong olketa
         nomoa, Jisas hemi stapbaek yet long Jerusalem. Bat mami an dadi blong hem, tufala
         nating save long diswan.
         44 Tufala tingse hemi wakabaot go wetem samfala fren blong tufala, so tufala wakabaot
         go fo wanfala fulde nao. Bat long ivining nomoa, tufala jes stat fo lukaotem hem,
         an tufala go askem olketa wantok an olketa fren abaotem hem.
         45 Bat tufala nating faendem hem nao, so tufala gobaek moa long Jerusalem fo lukaotem
         hem.
         46 Long mektri de nao, tufala jes faendem Jisas insaet long disfala Tambuhaos blong
         God. Taem ya, hemi sidaon wetem olketa tisa blong Lo, an hemi lisin long toktok blong
         olketa an hemi gohed fo askem kuestin long olketa tu.
         47 An evriwan hu i herem toktok blong hem, olketa barava sapraes tumas long save blong
         hem an long olketa ansa blong hem.
         48 Mami an dadi blong hem, tufala barava sapraes fogud tu taem tufala lukim hem. So
         mami blong hem hemi tok olsem long hem, “?Pikinini blong mi, waswe nao yu duim olsem
         long mitufala? Mitufala dadi blong yu barava wari fogud ya, an mitufala bin traehad
         fo faendem yu.”
         49 Nao Jisas hemi tok olsem long tufala, “?Waswe nao yutufala lukaotem mi evriwea fo
         faendem mi? ?Yutufala i no save dat mi mas stap long haos blong Dadi blong mi?”
         50 Bat tufala nating minim nao toktok blong hem ya.
         51 So taem ya, Jisas hemi gobaek long Nasaret wetem tufala nao, an hemi gohed fo duim
         wanem tufala talem long hem. An mami blong hem hemi gohed fo kipim olketa samting
         ya long maen blong hem nomoa.
         52 An Jisas hemi gohed fo grouap moa, an hemi gohed fo kamap waes fogud tu. An God hemi
         barava hapi tumas wetem hem, an olketa pipol i hapi tumas long hem tu.

1 Long mekf iftin yia wea Taebirias hemi stap olsem bikfala King long Rom, Pontias
         Paelat nao hemi Primia long provins long Jiudia. An Herod Antipas hemi rul ovarem
         provins long Galili, an brata blong hem Filip hemi rul ovarem tufala distrik long
         Iturea an Trakonaetis. An Lisanias hemi rul ovarem provins long Abilin,
         2 an Anas an Kaeafas ya tufala i Haeprist long taem ya. An long taem ya tu, Jon hu
         hemi san blong Sekaraea, God hemi toktok long hem long taem hemi stap long drae eria
         ya.
         3 So Jon hemi go-goraon nao long evri ples raonem riva long Jodan, an hemi gohed fo
         talemaot toktok blong God long olketa pipol. An hemi tok olsem, “Yufala evriwan mas
         lusim olketa ravis wei blong yufala an yufala mas baptaes, mekem God save fogivim
         olketa sin blong yufala.”
         4 An diswan hemi olsem wanem God hemi bin mekem profet Aesaea fo raetem kam, wea hemi
         sei, “Wanfala man hemi toktok bikfala insaet long drae eria an hemi sei, ‘!Yufala
         mas mekredi long rod fo Masta, an yufala mas stretem olketa smolfala rod fo hem!
         5 Evri vali yufala mas kavaremap, an evri maonten an hil yufala mas levolem evriwan.
         Olketa rod wea hemi kruket olobaot yufala mas stretem, an olketa rod wea hemi nogud
         tumas yufala mas mekem gud.
         6 Bikos evriwan long disfala wol bae olketa lukim dat God bae hemi kam an sevem olketa
         pipol.’”
         7 Plande pipol tumas nao olketa kam long Jon fo hemi baptaesim olketa. Nao hemi tok
         olsem long olketa, “!Yufala olsem olketa snek ya! ?Waswe, yufala tingse sapos yufala
         baptaes, bae yufala save ranawe from disfala kros blong God wea bae hemi kam?
         8 Bat yufala mas lusim olketa ravis wei blong yufala ya, mekem yufala garem olketa
         gudfala frut long laef blong yufala. Nogud yufala talem dat bae God hemi sevem yufala
         bikos yufala nao bon kam long laen blong Ebraham. Mi talem yufala stret, God hemi
         save mekem olketa ston ya fo kamap pipol fo mekem niufala laen blong Ebraham nomoa
         ya.
         9 An God hemi redi finis nao fo katemdaon olketa tri long barava rut blong olketa.
         So evri tri wea hemi no garem gudfala frut bae hemi katemdaon an torowem go insaet
         long faea.”
         10 Nao olketa pipol i askem hem olsem, “?Sapos olsem, wanem nao bae mifala mas duim?”
         11 Nao Jon hemi sei long olketa, “Eniwan long yufala hu hemi garem tufala kaleko, hemi
         mas givim wanfala fo man wea hemi no garem. An eniwan hu i garem kaikai, hemi mas
         searem wetem man hu hemi no garem eni kaikai.”
         12 An samfala man fo tekem taks olketa kam fo baptaes tu, an olketa askem Jon olsem,
         “?Tisa, wanem nao mifala mas duim?”
         13 Nao Jon hemi sei, “Yufala mas no tekem eni taks winim wanem gavman hemi talem yufala
         fo tekem.”
         14 An samfala soldia askem hem moa, “?Waswe long mifala? ?Wanem nao mifala mas duim?”
         Nao Jon hemi ansarem olketa olsem, “Yufala mas no laea long eniwan o fosim eniwan
         fo givim seleni long yufala. Bat yufala mas hapi nomoa long wejis wea yufala tekem.”
         15 Nao olketa pipol ya barava lukluk fo eni bikfala samting wea bae hemi hapen an olketa
         stat fo tingting olsem, “Maet Jon nao hemi disfala Mesaea.”
         16 Nao Jon hemi tok olsem long olketa, “Mi baptaesim yufala long wata nomoa, bat wanfala
         man wea bae hemi kam, hem nao hemi bikfala moa winim mi. Mi ya, mi barava nating fitim
         hem, nomata fo tekemaot sandol blong hem. Disfala man nao bae hemi baptaesim yufala
         long Holi Spirit an long faea.
         17 Bikos hem nao hemi garem paoa fo jajem evriwan. Hemi olsem wakaman fo klinim olketa
         frut blong wit, mekem olketa stap deferen from skin blong olketa. Bae hemi tekem olketa
         frut ya an putum insaet long haos blong hem. Bat olketa skin blong wit ya, bae hemi
         bonem long faea wea hemi no save dae.”
         18 An long plande deferen wei, Jon hemi talemaot disfala Gudnius ya long olketa pipol
         an hemi tokstrong long olketa tu, mekem olketa sensim tingting blong olketa.
         19 Long taem ya tu, Jon hemi barava tokstrong tumas agensim King Herod Antipas, bikos
         Herod hemi stap wetem Herodias wea hemi waef blong brata blong hem, an hemi bin duim
         tu plande ravis samting moa.
         20 So Herod hemi duim wanfala samting wea hemi nogud go moa, wea hemi putum Jon insaet
         long prisin.
         21 Taem olketa no putum Jon long prisin yet, wanfala de nao hemi baptaesim olketa pipol,
         an bihaen ya, hemi baptaesim Jisas tu. An taem Jisas hemi gohed fo prea, skae hemi
         open nao,
         22 an Holi Spirit hemi kamdaon long hem olsem wanfala kurukuru. An semtaem nomoa, toktok
         blong God hemi kamdaon long heven, an hemi sei, “Yu nao, yu barava San blong mi wea
         mi lavem yu tumas an mi hapi tumas long yu.”
         23 Taem Jisas hemi kasem samting olsem teti yia finis, hemi stat fo duim olketa waka
         blong hem nao. An long tingting blong olketa pipol, Jisas hemi san blong Josef ya.
         Nao Josef hemi san blong Hilae.
         24 Hilae hemi san blong Matat. Matat hemi san blong Livae. Livae hemi san blong Melkae.
         Melkae hemi san blong Janae. Janae hemi san blong Josef.
         25 Josef hemi san blong Matataeas. Matataeas hemi san blong Emos. Emos hemi san blong
         Neiham. Neiham hemi san blong Eslae. Eslae hemi san blong Nagae.
         26 Nagae hemi san blong Meata. Meata hemi san blong Matataeas. Matataeas hemi san blong
         Semein. Semein hemi san blong Josek. Josek hemi san blong Joda.
         27 Joda hemi san blong Joanan. Joanan hemi san blong Risa. Risa hemi san blong Serababel.
         Serababel hemi san blong Sialtiel. Sialtiel hemi san blong Nirae.
         28 Nirae hemi san blong Melkae. Melkae hemi san blong Adae. Adae hemi san blong Kosam.
         Kosam hemi san blong Elmadam. Elmadam hemi san blong Ere.
         29 Ere hemi san blong Josua. Josua hemi san blong Eliesa. Eliesa hemi san blong Jorim.
         Jorim hemi san blong Matat. Matat hemi san blong Livae.
         30 Livae hemi san blong Simion. Simion hemi san blong Jiuda. Jiuda hemi san blong Josef.
         Josef hemi san blong Jonam. Jonam hemi san blong Elaeakim.
         31 Elaeakim hemi san blong Milia. Milia hemi san blong Mena. Mena hemi san blong Matata.
         Matata hemi san blong Netan. Netan hemi san blong Deved.
         32 Deved hemi san blong Jese. Jese hemi san blong Obed. Obed hemi san blong Boas. Boas
         hemi san blong Salmon. Salmon hemi san blong Nason.
         33 Nason hemi san blong Aminadab. Aminadab hemi san blong Admin. Admin hemi san blong
         Anae. Anae hemi san blong Hesron. Hesron hemi san blong Pires. Pires hemi san blong
         Jiuda.
         34 Jiuda hemi san blong Jekob. Jekob hemi san blong Aesak. Aesak hemi san blong Ebraham.
         Ebraham hemi san blong Tera. Tera hemi san blong Nehoa.
         35 Nehoa hemi san blong Serug. Serug hemi san blong Riu. Riu hemi san blong Pileg. Pileg
         hemi san blong Eba. Eba hemi san blong Sila.
         36 Sila hemi san blong Keinan. Keinan hemi san blong Afaksad. Afaksad hemi san blong
         Siem. Siem hemi san blong Noa. Noa hemi san blong Lamek.
         37 Lamek hemi san blong Metusala. Metusala hemi san blong Inok. Inok hemi san blong
         Jered. Jered hemi san blong Mahelalel. Mahelalel hemi san blong Kenan.
         38 Kenan hemi san blong Enos. Enos hemi san blong Set. Set hemi san blong Adam. An Adam
         hemi san blong God.

1 Nao taem Jisas hemi lusim riva long Jodan, Holi Spirit hemi stap wetem hem an lidim
         hem go long wanfala drae eria.
         2 Hemi stap long ples ya fo foti de, an oltaem nomoa Seitan hemi gohed fo traem hem.
         An long taem ya tu hemi nating kaikai, so kasem en blong taem ya hemi hanggre fogud
         nao.
         3 Nao Seitan hemi tok olsem long hem, “Sapos hemi tru wea yu San Blong God, yu talem
         disfala ston ya fo hemi sens go olsem wanfala bred.”
         4 Bat Jisas hemi ansarem Seitan olsem, “Buktambu hemi sei, ‘Man hemi no save laef long
         kaikai seleva nomoa.’”
         5 Nao Seitan hemi lidim Jisas go moa long wanfala ples wea hemi hae tumas, an hemi
         som hem kuiktaem evri kantri long disfala wol.
         6 An Seitan hemi tok olsem long Jisas, “Bae mi givim yu evri paoa an evri gud samting
         wea olketa kantri ya i garem. Bikos evrisamting ya, olketa bin givim long mi ya, an
         mi save givim go moa long eniwan nomoa wea mi laek fo givim go long hem.
         7 So sapos yu mekhae long mi, bae evrisamting ya hemi blong yu nao.”
         8 Bat Jisas hemi ansarem Seitan olsem, “Buktambu hemi sei, ‘Yufala mas mekhae long
         God Masta blong yufala, an hem nomoa yufala mas mekhae long hem.’”
         9 Bihaen diswan, Seitan hemi lidim Jisas go moa long Jerusalem, an hemi mekem hem fo
         stanap long wanfala hae ples tumas antap long disfala Tambuhaos ya. An Seitan hemi
         tok olsem long Jisas, “Sapos hemi tru wea yu San Blong God, yu jam godaon longwe.
         10 Bikos Buktambu hemi sei olsem, ‘God bae hemi talem go long olketa enjel blong hem
         fo olketa lukaftarem yu gudfala.
         11 An bae olketa karim yu go wetem han blong olketa, mekem yu no bangam lek blong yu
         long olketa ston ya.’”
         12 Bat Jisas hemi ansarem Seitan olsem, “Buktambu hemi talem tu, ‘Yufala mas no traem
         God Masta blong yufala.’”
         13 Taem Seitan hemi traem Jisas finis long olketa wei olsem, hemi lusim hem nao, weitem
         narataem wea hemi save traem hem moa.
         14 Jisas hemi gobaek moa long Galili, an paoa blong Holi Spirit hemi stap long hem.
         An nius abaotem hem hemi goraon long evri ples long provins ya nao.
         15 An Jisas hemi tisim olketa pipol long olketa preahaos blong olketa, an evriwan i
         stat fo mekhae long hem nao.
         16 Nao Jisas hemi go moa long Nasaret, disfala taon wea hemi grouap kam long hem. An
         long Sabat de, hemi go long preahaos nao olsem hemi save duim olowe. An taem ya, hemi
         stanap fo ridim Buktambu,
         17 an olketa givim hem disfala buk wea profet Aesaea nao hemi bin raetem. Hemi openem
         buk ya, an hemi lukim ples fo rid long hem, wea hemi tok olsem,
         18 “Spirit blong God hemi stap wetem mi, bikos hemi siusim mi fo talemaot Gudnius long
         olketa pua pipol. Hemi sendem mi fo talemaot long olketa hu i stap long prisin dat
         bae olketa fri nao, an fo talem olketa hu i blaen dat bae olketa save lukluk moa,
         an fo talem olketa hu i stap andanit long paoa blong olketa nara pipol dat bae olketa
         fri moa.
         19 An fo talemaot moa dat hemi kasem taem nao wea bae God hemi blesim olketa pipol blong
         hem.”
         20 Nao Jisas hemi satem buk ya an hemi givim go nao long man hu hemi waka long preahaos
         ya, an hemi sidaon fo tisim olketa pipol nao. Long taem ya, evriwan hu i stap insaet
         long preahaos ya olketa barava lukluk strong go long hem nao.
         21 An Jisas hemi tok olsem long olketa, “Tude ya, disfala toktok ya hemi barava kamtru
         nao long semtaem wea yufala herem mi ridim kam long yufala.”
         22 An evriwan olketa talem hemi gudfala man ya, bikos olketa sapraes tumas long olketa
         nambawan toktok wea hemi talemaot. An olketa sei olsem moa, “!Bat man ya hemi san
         blong Josef nomoa ya!”
         23 Nao Jisas hemi tok olsem long olketa, “Ating kolsap yufala talem disfala toktok wea
         hemi sei, ‘Dokta, yu mekem yu seleva fo gudbaek fastaem.’ An bae yufala talem mi tu,
         ‘Olketa samting yu bin duim kam long Kapaneam, hemi gud sapos yu duim long hia tu
         long ples blong yu.’”
         24 “Bat mi talem yufala tru samting nao, eniwan wea hemi profet, olketa pipol long hom
         blong hem olketa nating save bilivim hem.
         25 “Mi talem yufala, long taem blong profet Elaeja, hemi no ren fo trifala yia an siksfala
         mans, go-go bikfala taem blong hanggre hemi kamap nao. An long taem ya, plande wido
         woman olketa stap nomoa long Israel,
         26 bat God hemi no sendem Elaeja fo go long eniwan long olketa. Hemi sendem hem go nomoa
         long wanfala wido woman hu hemi no Jiu, wea hemi stap long taon long Serefat long
         eria long Saedon.
         27 An long taem blong profet Elaesa, plande pipol long Israel nao i garem ravis sik
         blong skin, bat no eniwan long olketa hemi mekem fo gudbaek from sik ya. Bat wanfala
         man wea Elaesa hemi mekem hem fo gudbaek nao, hemi disfala Naaman wea hemi blong kantri
         long Siria.”
         28 Taem olketa herem wanem Jisas hemi talem nomoa, evriwan hu i stap long preahaos ya
         i barava kros fogud nao.
         29 So olketa stanap an olketa raosim Jisas fo go aotsaet long taon ya. Nao taon ya hemi
         stap long wanfala hil, so olketa tekem Jisas fo torowem hem godaon long ples wea hemi
         had tumas fo godaon long hem.
         30 Bat Jisas hemi wakabaot go long midol long olketa pipol nomoa, an hemi goawe from
         olketa nao.
         31 Bihaen diswan, Jisas hemi go moa long Kapaneam, wanfala taon wea hemi stap long provins
         long Galili. An long Sabat de nomoa Jisas hemi stat fo tisim olketa pipol nao.
         32 An olketa pipol barava sapraes tumas long tising blong hem, bikos wei wea hemi toktok
         ya hemi somaot klia dat hemi garem paoa ya.
         33 Long taem ya tu, wanfala man wea wanfala ravis devol hemi stap long hem, hemi stap
         insaet long preahaos ya. Nao hemi singaot bikfala olsem,
         34 “?Jisas blong Nasaret, wanem nao yu wande fo duim long mifala? !Ating yu kam fo spoelem
         mifala ya! !Mi save long yu finis, olsem yu barava Holi man blong God ya!”
         35 So Jisas hemi tokstrong long devol olsem, “!Yu kuaet, an yu kamaot from man ya!”
         Nao devol ya hemi torowem man ya i godaon long midol long olketa, an devol hemi kamaot
         from hem nao bat hemi no spoelem hem nomoa.
         36 Evri pipol barava sapraes tumas nao an olketa tok olsem long midol long olketa seleva,
         “?Watkaen toktok nao diswan? Hemi toktok olsem man wea hemi garem paoa tumas wea hemi
         tokstrong long olketa ravis devol olsem ya. !An olketa save goaot falom toktok blong
         hem tu!”
         37 An nius abaotem Jisas hemi go kasem evri ples raonem eria ya.
         38 Nao Jisa s hemi lusim preahaos ya an hemi go long haos blong Saemon. Long taem ya,
         mami-inlo blong Saemon hemi sik, from fiva hemi barava bikfala tumas long hem ya.
         An olketa askem Jisas fo go an helpem hem.
         39 So Jisas hemi go an stanap long saet long bed blong woman ya, an hemi tokstrong long
         fiva ya, an fiva ya hemi finis from hem nao. An semtaem nomoa woman ya hemi stanap,
         an hemi redim kaikai fo olketa.
         40 Taem san hemi stat fo godaon nomoa, olketa pipol tekem kam long Jisas olketa pipol
         hu i garem olketa enikaen siknis long olketa. An Jisas hemi putum han blong hem antap
         long evri sikman ya, an hemi mekem olketa fo gudbaek moa.
         41 An narasamting moa, olketa devol ya olketa lusim olketa pipol an olketa singaot bikfala
         olsem, “!Yu ya, yu San Blong God ya!” Bat Jisas hemi tokstrong long olketa an hemi
         stopem olketa fo no toktok, bikos olketa save finis wea Jisas nao hemi disfala Mesaea.
         42 Taem hemi jes stat fo delaet kam, Jisas hemi lusim taon ya, an hemi go long wanfala
         ples wea no eniwan hemi stap long hem. Bat long taem ya, olketa pipol stat fo lukaotem
         hem go-go olketa faendem hem nomoa, an olketa talem hem dat hemi mas no lusim olketa
         moa.
         43 Bat Jisas hemi tok olsem long olketa, “Long olketa nara taon tu mi mas go an talemaot
         Gudnius abaotem kingdom blong God. Dastawe nao God hemi sendem mi fo kam.”
         44 So Jisas hemi go-goraon nao fo talemaot toktok blong God insaet long olketa preahaos
         long kantri ya.

1 Long wanfala taem, Jisas hemi stanap long saet long leik long Genesaret. An plande
         pipol nao olketa kam raonem hem, wea olketa pus strong fo kam long hem, mekem olketa
         save herem toktok blong God.
         2 Long taem ya tu, Jisas hemi lukim tufala bot wea olketa pulum goap long saet long
         leik ya. An olketa fisingman wea olketa livim tufala bot ya, olketa gohed fo wasim
         olketa net ya.
         3 Nao Jisas hemi go insaet long wanfala long tufala bot ya wea hemi blong Saemon. An
         hemi askem Saemon fo tekem bot ya fo goaot lelebet from soa. Nao Jisas hemi sidaon
         insaet long bot ya, an hemi gohed fo tisim olketa pipol hu i hipap kam.
         4 Taem Jisas hemi toktok finis long olketa pipol nomoa, hemi tok olsem moa long Saemon,
         “Yu tekem bot ya go long dipwata, an yufala torowe godaon olketa net, mekem yufala
         save kasem samfala fis.”
         5 Nao Saemon hemi tok olsem, “Masta, mifala bin wakahad tumas long fulnaet ya, bat
         mifala nating kasem eni fis nomoa. Bat from yu talem mi olsem, oraet, bae mi torowe
         godaon olketa net ya moa.”
         6 Taem olketa torowe godaon olketa net nomoa, plande fis tumas nao olketa pas long
         hem, go-go olketa net blong olketa kolsap brek nao.
         7 So olketa mekem saen fo olketa fren blong olketa long nara bot ya fo kam an helpem
         olketa. An nara bot ya hemi kam an olketa fulumapem tufala bot ya long olketa fis,
         go-go tufala kolsap singdaon nao.
         8 Taem Saemon Pita hemi lukim diswan nomoa, hemi nildaon long frant blong Jisas, an
         hemi tok olsem, “Masta, yu goawe from mi nao, bikos mi man wea mi garem sin.”
         9 Hemi tok olsem, bikos hem an olketa man wea olketa waka wetem hem ya, olketa sapraes
         tumas nao long plande fis wea olketa bin kasem.
         10 An tufala san blong Sebedi, Jemes an Jon, wea tufala waka wetem Saemon, tufala tu
         i sapraes tumas long hem. Nao Jisas hemi tok olsem long Saemon, “Yu no fraet. Stat
         long distaem nao, bae yu go fo fising fo kasem pipol nomoa.”
         11 So olketa man ya pulum tufala bot ya go long soa nomoa, an olketa lusim evrisamting
         an olketa go falom Jisas nao.
         12 Nao Jisas hemi stap long wanfala taon, wea wanfala man hu hemi garem ravis sik blong
         skin hemi stap long hem ya. Taem man ya hemi lukim Jisas, hemi kam an nildaon long
         frant blong hem, an hemi krae long Jisas olsem, “Plis masta, sapos yu wiling, yu save
         mekem mi fo gudbaek moa.”
         13 So Jisas hemi tasim man ya, an hemi sei, “Ya, mi wiling. !Yu gudbaek nao!” Semtaem
         nomoa, ravis sik blong skin ya hemi finis from man ya nao.
         14 An Jisas hemi tokstrong long hem olsem, “Yu no talem eniwan abaotem diswan, bat yu
         mas go an letem prist fo lukluk long bodi blong yu. An bihaen, yu mas go an mekem
         sakrifaes olsem Mosis hemi bin talem, mekem olketa save dat yu gudbaek finis nao.”
         15 Bat nomata olsem, nius abaotem Jisas hemi go-goraon an kasem plande ples nao. So
         plande pipol tumas nao, olketa kam from olketa laek fo herem toktok blong hem an olketa
         laekem hem fo mekem olketa gudbaek moa from siknis blong olketa.
         16 Bat plande taem tu, Jisas hemi go seleva fo prea long olketa ples wea no eniwan hemi
         stap long hem.
         17 Long wanfala taem moa, Jisas hemi gohed fo tisim olketa pipol. An samfala Farasi
         an samfala tisa blong Lo tu, olketa stap long haos ya. An olketa ya kam from evri
         ples long provins long Galili an long provins long Jiudia an biktaon long Jerusalem.
         An paoa blong God hemi stap long Jisas, mekem hemi save mekem olketa sik pipol fo
         gudbaek moa.
         18 Nao samfala man olketa karim kam wanfala bed wetem wanfala man wea bodi blong hem
         hemi no save muv. An long taem ya, olketa traehad fo tekem man ya go insaet long haos,
         mekem olketa save putum hem long frant blong Jisas.
         19 Bat bikos plande pipol tumas, olketa no faendem eni wei fo tekem man ya fo go insaet.
         So olketa karim hem go antap long ruf blong haos ya nomoa. Bihaen, olketa mekem wanfala
         hol, an olketa tekem man ya wea hemi leidaon insaet long bed ya an olketa mekem hem
         godaon long midol long olketa pipol long frant blong Jisas nao.
         20 Taem Jisas hemi luksave long biliv blong olketa, hemi sei nao, “Fren, mi fogivim
         nao olketa sin blong yu.”
         21 Nao olketa Farasi an olketa tisa blong Lo, olketa stat fo tingting olsem nao, “?Watkaen
         man nao ya hemi tokspoelem God olsem? !God nomoa hemi save fogivim olketa sin!”
         22 Jisas hemi save nomoa long tingting blong olketa ya, so hemi sei olsem, “?Waswe nao
         yufala garem tingting olsem ya long maen blong yufala?
         23 Hemi isi tumas ya fo sei long man, ‘Mi fogivim nao olketa sin blong yu’. Bat hemi
         had tumas fo sei, ‘Yu stanap an yu wakabaot go nao’.
         24 Bat distaem bae mi barava som tru long yufala nao, wea mi San Blong Man, mi garem
         paoa long disfala wol fo fogivim olketa sin tu.” Nao Jisas hemi tok olsem long disfala
         sikman ya, “Mi talem yu, yu stanap an tekem bed blong yu, an yu wakabaot gobaek nao
         long haos blong yu.”
         25 Semtaem nomoa, man ya hemi stanap long frant blong olketa, an hemi tekem bed wea
         hemi leidaon long hem an hemi wakabaot gobaek nao long haos blong hem, wea hemi gohed
         fo mekhae long God.
         26 Nao evri pipol olketa barava sapraes tumas nao, an olketa gohed fo mekhae long God
         tu. Bat olketa fraet tu an olketa sei, “!Maewat, wanem yumi lukim tude ya, yumi nating
         lukim bifoa ya!”
         27 Bihaen diswan, Jisas hemi go moa an hemi lukim wanfala man nem blong hem Livae. Waka
         blong man ya nao fo tekem taks, an hemi gohed fo sidaon long ples wea olketa pipol
         save peim taks long hem. Nao Jisas hemi tok olsem long hem, “Yu kam falom mi.”
         28 So Livae hemi getap an lusim evrisamting blong hem an hemi falom Jisas nao.
         29 Bihaen diswan, Livae hemi mekem wanfala bikfala fist long haos blong hem fo Jisas.
         An long taem ya, plande long olketa man fo tekem taks, an samfala pipol moa olketa
         hipap fo kaikai wetem tufala.
         30 Bat olketa Farasi wea samfala long olketa i tisa blong Lo, olketa kros an olketa
         tok olsem long olketa disaepol blong Jisas, “?Waswe nao yufala kaikai an dring wetem
         olketa man fo tekem taks ya an wetem olketa nara ravis pipol ya moa?”
         31 Nao Jisas hemi tok olsem long olketa, “Yufala save, pipol wea olketa i no sik, olketa
         no wande fo lukim dokta. Bat pipol wea olketa sik nao olketa wande fo lukim dokta.
         32 So mi no kam fo kolem olketa stretfala pipol, bat mi kam fo kolem olketa pipol wea
         olketa garem sin, mekem olketa save lusim olketa ravis wei blong olketa.”
         33 Nao samfala pipol olketa sei long Jisas olsem, “Oltaem olketa disaepol blong Jon
         olketa save stop fo no kaikai an fo prea, an olketa disaepol blong olketa Farasi tu
         olketa duim semsamting. ?Waswe nao olketa disaepol blong yu olketa gohed fo kaikai
         an dring nomoa?”
         34 Nao Jisas hemi ansarem olketa olsem, “Olketa pipol wea olketa stap long fist blong
         marit ya, hemi no fitim fo olketa stop fo no kaikai long disfala taem wea man hu hemi
         marit hemi stap yet tugeta wetem olketa.
         35 Bat bae hemi kasem taem wea olketa tekem hem go from olketa. Long taem ya nao, bae
         olketa stop fo no kaikai.”
         36 Nao Jisas hemi gohed fo tisim olketa olsem, “Hemi no fitim fo yumi tekem niufala
         kaleko blong yumi an brekem wanfala pis long hem fo somap long olfala kaleko wea hemi
         garem hol long hem finis. Sapos yumi duim olsem, bae yumi spoelem niufala kaleko nomoa
         ya. An disfala niufala pis kaleko ya tu, hemi nating wankaen nomoa wetem olfala kaleko
         ya.
         37 “An narasamting moa, yumi no save fulumapem niufala waen insaet long olketa olfala
         skin blong nanigot fo kipim waen long hem. Bikos taem niufala waen ya hemi go saoa,
         hemi save mekem olketa olfala skin ya fo suelap an bae olketa brek, an waen bae hemi
         kapsaet an olketa skin ya bae olketa nogud nao.
         38 So yumi mas fulumapem niufala waen insaet long olketa niufala skin.
         39 An man wea hemi dringim olfala waen oltaem, hemi nating wiling fo dringim moa niufala
         waen. Bikos hemi sei, ‘Olfala waen nao hemi nambawan.’”

1 Long wanfala Sabat de, Jisas hemi wakabaot long samfala gaden blong wit. An semtaem
         tu olketa disaepol blong hem olketa gohed fo brekem samfala wit, an olketa tekemaot
         skin blong hem an olketa stat fo kaikaim nao.
         2 Nao samfala Farasi olketa ask olsem, “?Waswe nao yufala duim waka long Sabat de wea
         hemi tambu long Lo?”
         3 Nao Jisas hemi tok olsem long olketa, “?Waswe, yufala nating rid abaotem samting
         wea King Deved hemi duim, taem hem an olketa man blong hem olketa hanggre?
         4 Taem ya, Deved hemi go insaet long Haos blong God, an hemi kaikaim tambu bred ya
         an hemi givim tu long olketa man blong hem. Bat falom tising blong Lo ya, olketa prist
         nomoa save kaikaim diskaen bred ya.”
         5 Nao Jisas hemi tok olsem long olketa moa, “Mi San Blong Man nao mi Masta long Sabat.”
         6 Nao long nara Sabat de moa, Jisas hemi go insaet long wanfala preahaos fo tisim olketa
         pipol. An wanfala man nao hemi stap insaet, wea raet han blong hem hemi dae finis.
         7 An olketa Farasi an olketa tisa blong Lo, olketa barava lukluk falom Jisas nao, fo
         faendemaot sapos hemi mekem man ya fo gudbaek moa long Sabat de, mekem olketa save
         ripotem hem.
         8 Bat Jisas hemi save nomoa long tingting blong olketa, so hemi talem olsem long man
         ya wea han blong hem hemi dae finis, “Yu stanap an kam long frant.” So man ya hemi
         getap an stanap long frant nao.
         9 An Jisas hemi tok olsem long olketa Farasi an olketa tisa blong Lo, “?Mi askem yufala,
         wanem nao Lo blong yumi hemi letem yumi fo duim long Sabat de? ?Hemi letem yumi fo
         helpem man o fo spoelem hem? ?Fo mekem man fo laef o fo letem hem dae?”
         10 Bihaen ya, hemi lukluk go long olketa evriwan an hemi sei long disfala man ya olsem,
         “Yu stretem han blong yu.” An semtaem man hemi trae fo stretem go han blong hem nomoa,
         han blong hem hemi gudbaek moa.
         11 Bat olketa ya barava kros fogud nao, an olketa stat fo toktok tugeta long olketa
         seleva abaotem wanem nao bae olketa duim long Jisas.
         12 Nao long semtaem ya nomoa, Jisas hemi goap nao fo prea antap long wanfala hil. An
         wanfala fulnaet nao hemi stap long ples ya wea hemi gohed fo prea long God.
         13 Taem hemi kasem delaet nomoa, hemi kolem olketa disaepol fo kam long hem, an hemi
         siusim tuelfala long olketa, wea hemi kolem olketa long aposol.
         14 An nem blong tuelfala man ya nao hemi olsem, Saemon wea Jisas hemi givim nara nem
         long hem Pita, an Andru hu hemi brata blong Pita, an Jemes, an Jon, an Filip, an Batolomiu,
         15 an Matiu, an Tomas, an Jemes hu hemi san blong Alfeas, an Saemon wea hemi memba long
         seksin wea olketa wande fo raosim gavman blong Rom,
         16 an Jiudas hu hemi san blong Jemes, an Jiudas Iskariot, hu long bihaen ya, hemi givim
         Jisas go long han blong olketa enemi blong hem.
         17 Nao Jisas wetem olketa aposol blong hem, olketa wakabaot kamdaon from hil ya go-go
         olketa kasem flat ples. An long taem ya, plande long olketa disaepol blong Jisas olketa
         hipap kam tu. An plande nara pipol moa olketa kam from Jerusalem an from olketa nara
         ples long Israel an from olketa ples long saet si raonem tufala taon long Taea an
         Saedon.
         18 An evriwan ya olketa kam from olketa laek fo herem toktok blong Jisas an olketa laekem
         hem fo mekem olketa gudbaek moa from olketa siknis blong olketa. An nomata olketa
         pipol wea olketa ravis devol i spoelem olketa, Jisas hemi mekem olketa fo gudbaek
         moa.
         19 An evriwan long olketa pipol ya olketa traehad fo tasim hem, bikos paoa blong God
         wea hemi stap long hem, hemi mekem evri sikman fo kamap gudbaek moa.
         20 Nao Jisas hemi lukluk go long olketa disaepol blong hem an hemi sei, “Yufala hu i
         pua, yufala save hapi ya, bikos yufala stap finis insaet long kingdom blong God.
         21 Yufala hu i hanggre distaem, yufala save hapi ya, bikos bihaen ya, bae yufala fulap
         moa. Yufala hu i krae distaem, yufala save hapi ya, bikos bihaen ya, bae yufala laf
         moa.
         22 “An yufala wea olketa pipol i heitem yufala an barava aotem yufala an barava tokspoelem
         yufala an talem nem blong yufala hemi barava nogud bikos yufala falom mi San Blong
         Man, yufala save hapi ya.
         23 Taem diswan hemi hapen, yufala mas barava hapi fogud nomoa an dans, bikos God bae
         hemi barava givim olketa gudfala samting long yufala long heven. Yufala ya, yufala
         wankaen wetem olketa tru profet long bifoa kam, bikos semsamting nao hemi hapen long
         olketa.
         24 !Bat yufala hu i ris, yufala lukaot! Bikos yufala bin kasem taem blong hapi blong
         yufala finis nao.
         25 !An yufala hu i fulap distaem, yufala lukaot! Bikos bihaen ya, bae yufala hanggre
         moa. !An yufala hu i laf distaem, yufala lukaot! Bikos bihaen ya, bae yufala krae
         bikfala moa.
         26 “!An yufala wea olketa pipol i sei yufala olketa gudfala pipol, yufala lukaot! Yufala
         ya, yufala wankaen wetem olketa laea profet long bifoa kam, bikos semsamting nao hemi
         hapen long olketa.”
         27 An Jisas hemi sei moa, “Bat mi talem long yufala hu i lisin long toktok blong mi,
         yufala mas lavem olketa enemi blong yufala, an yufala mas duim gudfala samting long
         olketa hu i heitem yufala.
         28 An yufala mas blesim olketa hu i tokspoelem yufala, an yufala mas prea fo olketa
         hu i spoelem yufala.
         29 An sapos eniwan hemi hitim yu long raetsaet long fes, yu tanem go narasaet fo hemi
         hitim moa. An sapos eniwan hemi tekem longfala kaleko blong yu, yu no stopem hem moa
         fo tekem sote blong yu tu.
         30 An sapos eniwan hemi askem yu fo enisamting, yu mas helpem hem nao. An sapos eniwan
         hemi tekem enisamting blong yu, yu no askem hem fo givimbaek moa long yu.
         31 An wanem yufala laekem olketa nara pipol fo duim long yufala, yufala mas duim long
         olketa tu.
         32 “?Waswe, yufala tingse God bae hemi blesim yufala sapos yufala lavem nomoa olketa
         pipol hu i lavem yufala? Nomoa ya, bikos olketa pipol wea olketa garem sin tu olketa
         save lavem nomoa olketa pipol wea olketa lavem olketa.
         33 ?Waswe, yufala tingse God bae hemi blesim yufala sapos yufala duim gudfala samting
         nomoa long olketa pipol wea olketa duim gudfala samting long yufala? Nomoa ya, bikos
         olketa pipol wea olketa garem sin, olketa save duim semsamting tu.
         34 ?Waswe, yufala tingse God bae hemi blesim yufala sapos yufala givim samting nomoa
         long olketa pipol wea yufala save dat bae olketa givimbaek samting moa long yufala?
         Nomoa ya, bikos olketa pipol wea olketa garem sin tu, olketa save givim olketa samting
         long olketa nara pipol wea olketa garem sin, wea olketa save dat bae olketa givimbaek
         evrisamting moa long olketa.
         35 Bat yufala mas lavem olketa enemi blong yufala, an yufala mas duim gudfala samting
         long olketa tu. An yufala mas givim enisamting blong yufala fo olketa nara pipol,
         wea yufala no tingim moa wea bae olketa mas givimbaek long yufala. Sapos yufala duim
         olsem, bae God hemi barava blesim yufala ya, an bae yufala nao kamap barava pikinini
         blong God Antap. Bikos God hemi kaen olowe long olketa pipol, nomata olketa no save
         kaen long hem an nomata wei blong olketa hemi barava ravis tumas.
         36 Yufala mas kaen an sore long evri pipol, olsem Dadi blong yufala long heven hemi
         kaen an sore long evri pipol tu.”
         37 An Jisas hemi sei moa, “Yufala mas no jajem nara man, nogud God hemi jajem yufala
         tu. An yufala mas no panisim nara man, nogud God hemi panisim yufala tu. An yufala
         mas fogivim nara man, mekem God hemi save fogivim yufala tu.
         38 Yufala mas givim olketa samting long olketa nara pipol, mekem God hemi save givim
         olketa samting long yufala tu. Ya, God hemi save givim olketa samting long yufala,
         olsem wanfala man hemi fulumapem gud wanfala basket wea hemi sekem an presim godaon
         fo fulumapem moa. So diskaen wei wea yufala givim olketa samting long olketa nara
         pipol nao, bae God hemi falom tu taem hemi givim olketa samting long yufala.”
         39 Nao Jisas hemi gohed moa fo talem wanfala tokpiksa long olketa, “?Waswe, wanfala
         blaen man hemi save lidim go nara blaen man moa? Nomoa ya. Sapos hemi duim diswan,
         bae tufala evriwan foldaon insaet long wanfala hol ya.
         40 Man wea hemi skul, hemi no save winim tisa blong hem. Bat taem hemi skul gudfala
         go-go hemi barava savegud, long taem ya nao hemi save kamap wankaen wetem tisa blong
         hem.
         41 “?Waswe nao yu lukim wanfala smol pisgraon wea hemi kasem ae blong brata blong yu,
         bat yu ya, yu nating lukim nomoa bikfala pisgraon wea hemi kasem ae blong yu seleva?
         42 An hao nao yu save talem olsem long brata blong yu, ‘Ei, brata. Letem mi tekemaot
         disfala smol pisgraon from ae blong yu ya.’ Bat yu ya, yu nating lukim nomoa disfala
         bikfala pisgraon wea hemi kasem ae blong yu seleva. !Yu man fo laea tru nao! Yu mas
         aotem bikfala pisgraon ya from ae blong yu seleva fastaem. An bihaen, bae yu save
         lukluk gud an yu save aotem moa smolfala pisgraon ya wea hemi kasem ae blong brata
         blong yu.”
         43 An Jisas hemi sei moa, “Gudfala tri hemi no save garem ravis frut, an ravis tri hemi
         no save garem gudfala frut.
         44 So evri tri, yumi luksave long hem from frut blong hem seleva. An yumi no save faendem
         frut blong fig tri an frut blong grep tri long olketa ravis tri olobaot.
         45 Gudfala man hu hemi garem gudfala tingting long maen blong hem, hemi save duim olketa
         gudfala samting. Bat nogud man hu hemi garem olketa ravis tingting long maen blong
         hem, hemi save duim nomoa olketa ravis samting. Bikos wanem hemi fulap long maen blong
         wanfala man nao, hemi save kamaot long toktok blong hem.
         46 “?Waswe nao yufala sei, ‘!Masta, yu nao Masta blong mifala!’ bat yufala nating save
         duim nomoa wanem mi talem long yufala?
         47 Nao man wea hemi kam long mi an herem toktok blong mi an barava gohed fo falom olketa
         samting ya tu, mi save talem yufala abaotem wei blong man olsem ya.
         48 Hemi olsem wanfala man hu hemi laek fo wakem haos blong hem. Hemi dig godaon fogud
         nao, mekem hemi wakem faondesin long haos antap long bikfala ston. Nao taem ren hemi
         kam an bikfala wata hemi ran kam an bangam haos ya, haos ya hemi nating seksek. Bikos
         man ya hemi mekem disfala haos barava strong fogud.
         49 Bat man wea hemi herem toktok blong mi an hemi nating falom nomoa wanem mi talem,
         hemi olsem wanfala man hu hemi wakem wanfala haos antap long graon nomoa, wea hemi
         nating wakem eni faondesin long hem. So taem bikfala wata hemi ran kam an bangam haos
         ya, haos ya hemi foldaon an hemi barava pisis finis nao.”

1 Taem Jisas hemi talem olketa samting ya finis long olketa pipol nomoa, hemi go moa
         long taon long Kapaneam.
         2 Long taon ya nao wakaman blong wanfala bikman blong ami blong Rom, hemi sik tumas
         an hemi kolsap fo dae nao. Disfala bikman blong ami ya hemi lavem tumas disfala wakaman
         ya.
         3 So taem hemi herem nius abaotem Jisas nomoa, hemi sendem go samfala bikman blong
         olketa Jiu, fo go an askem Jisas fo kam an mekem wakaman blong hem fo gudbaek moa.
         4 Taem olketa kasem Jisas, olketa krae long hem olsem, “Disfala bikman hemi wanfala
         gudfala man ya so hemi gud tumas sapos yu kam an helpem hem.
         5 Hemi barava lavem tumas olketa pipol blong yumi, an hem seleva hemi bin givim seleni
         fo bildim preahaos blong mifala ya.”
         6 So Jisas hemi go wetem olketa man ya nao. Bat taem hemi kolsap kasem haos blong bikman
         ya, bikman ya hemi sendem go samfala fren blong hem fo talem Jisas olsem, “Masta,
         yu no hadwaka fo kam nomoa, bikos mi ya mi nating fitim fo yu kam insaet long haos
         blong mi.
         7 Dastawe nao mi tingse mi no fit fo kam an tok wetem yu. Bat sapos yu talem kam toktok
         nomoa, bae wakaman blong mi hemi gudbaek moa ya.
         8 Yu save, mi tu mi stap andanit long paoa blong olketa bikman. An mi garem olketa
         soldia hu olketa stap andanit paoa blong mi tu. An taem mi sei long wanfala soldia,
         ‘!Yu go longwe!’ bae hemi go nao. An taem mi sei long narafala soldia, ‘!Yu kam long
         hia!’ bae hemi kam nao. An taem mi sei long wakaman blong mi, ‘!Yu duim disfala waka!’
         bae hemi duim nao.”
         9 Taem Jisas hemi herem diswan ya, hemi barava sapraes long man ya nao. An hemi taneraon
         go long olketa pipol hu i go wetem hem, an hemi sei, “!Maewat! Mi talem long yufala,
         mi nating lukim kam eni man blong Israel hu i save biliv long paoa blong mi olsem
         disfala man.”
         10 An taem olketa fren blong disfala bikman olketa gobaek long haos blong hem nomoa,
         olketa lukim wakaman blong hem ya hemi gudbaek nao from sik blong hem.
         11 No longtaem bihaen moa, Jisas an olketa disaepol blong hem olketa go long taon long
         Nein. An long taem ya tu, plande pipol nao olketa go wetem olketa.
         12 Taem olketa kolsap kasem geit blong taon ya, olketa mitim wanfala bikfala seksin
         wea olketa kamaot long disfala taon an olketa karim kam wanfala man hu hemi dae finis.
         Man hu hemi dae ya, hemi san blong wanfala wido woman ya an hem nomoa wanfala pikinini
         blong hem.
         13 Taem Masta hemi lukim disfala wido woman ya nomoa, hemi sore tumas long hem nao an
         hemi tok olsem long hem, “Yu no krae.”
         14 Nao hemi kam an tasim bed ya nomoa, an olketa hu i karim bodi blong boe ya, olketa
         stop nao. Nao Jisas hemi sei, “!Fren, mi talem yu, yu getap nao!”
         15 Seknomoa, boe wea hemi dae ya hemi getap nao, an hemi stat fo toktok moa. So Jisas
         hemi givim boe ya go long mami blong hem nao.
         16 Nao evri pipol barava fraet fogud nao, an olketa gohed moa fo mekhae long God. An
         olketa tok olsem, “!Maewat! Wanfala bikfala profet nao hemi kam an stap wetem yumi.
         God hemi kam nao fo helpem olketa pipol blong hem.”
         17 An disfala nius abaotem Jisas hemi go kasem evri ples long kantri ya, an olketa nara
         ples moa.
         18 Olketa disaepol blong Jon olketa bin stori long hem abaotem evrisamting wea Jisas
         hemi duim. So Jon hemi kolem kam tufala disaepol blong hem,
         19 an hemi sendem tufala go long Masta fo askem hem olsem, “?Yu nao disfala man wea
         God hemi promis fo sendem kam ya, o mifala mas weitem narafala man moa?”
         20 Taem tufala kasem Jisas nomoa, tufala sei olsem, “Jon Baptaes nao hemi sendem mifala
         kam fo askem yu olsem, ‘?Waswe, yu nao disfala man wea God hemi promis fo sendem kam
         ya, o mifala mas weitem nara man moa?’”
         21 Long barava taem ya tu, Jisas hemi mekem gudbaek moa plande pipol hu i garem enikaen
         siknis, an plande pipol tu wea olketa ravis devol stap long olketa. An plande pipol
         hu ae blong olketa hemi blaen, hemi mekem olketa fo lukluk moa.
         22 So Jisas hemi tok olsem long tufala, “Yutufala gobaek an talem long Jon evrisamting
         wea yutufala bin lukim an herem long hia. Bikos olketa hu i blaen, olketa save lukluk
         nao. An olketa hu lek blong olketa dae, olketa save wakabaot nao. An olketa hu i garem
         ravis sik blong skin, bodi blong olketa hemi gudbaek moa. An olketa hu ia blong olketa
         hemi pas, olketa save herehere nao. An olketa hu i dae finis, olketa laefbaek moa.
         An olketa pipol hu i pua tumas, olketa save herem Gudnius nao.
         23 An olketa hu i lukim mi an olketa no lusim biliv blong olketa, bae olketa save hapi
         tumas ya.”
         24 Taem tufala man blong Jon tufala gobaek nomoa, Jisas hemi stat fo tokabaotem Jon
         long olketa pipol hu i hipap ya, an hemi sei, “?Waswe, taem yufala go insaet long
         drae eria ya, wanem nao yufala go fo lukim? ?Yufala go fo lukim wanfala man hu hemi
         olsem longfala gras wea hemi seksek olobaot, taem win hemi bloum?
         25 ?O waswe, wanem nao yufala go fo lukim? ?Wanfala man wea hemi werem olketa spesol
         kaleko? Bat yufala save nao dat olketa hu i werem olketa barava spesol kaleko an garem
         plande enikaen samting moa, olketa ya save stap long haos blong olketa king ya.
         26 ?O waswe, wanem nao yufala go fo lukim? ?Wanfala profet? !Ya, hemi tru ya! Bat Jon
         hemi bikfala winim moa olketa nara profet long bifoa kam ya.
         27 An Jon ya nao, God hemi tokabaotem hem insaet long Buktambu olsem, ‘Bae mi sendem
         go niusman blong mi fo go fastaem long yu, an hem nao bae hemi mekredi long rod fo
         yu.’
         28 Mi talem long yufala, Jon nao hemi hae winim eniwan hu hemi bon kam long wol. Bat
         nomata eniwan hu hemi lou nomoa insaet long kingdom blong God, hemi hae moa winim
         Jon.”
         29 Nao olketa man fo tekem taks wetem olketa nara pipol moa wea olketa herem olketa
         toktok ya, olketa tingse wei blong God hemi stret fogud. An olketa nao letem Jon fo
         hemi baptaesim olketa.
         30 Bat olketa Farasi an olketa tisa blong Lo, olketa no wiling fo duim wanem God hemi
         laekem. An olketa nating letem Jon fo hemi baptaesim olketa.
         31 An Jisas hemi sei moa, “?Waswe, yufala olketa pipol blong distaem ya, yufala olsem
         wanem ya?
         32 Mi talem long yufala, yufala olsem olketa pikinini wea olketa sidaon long maket,
         wea wanfala seksin gohed fo singaot long nara seksin olsem, ‘Yufala ya, taem mifala
         pleim olketa hapi singsing fo yufala, yufala nating hapi an nating dans nomoa. An
         taem mifala singim olketa singsing fo sore, yufala nating sore an nating krae nomoa.’
         33 Taem Jon Baptaes hemi kam, hemi no save kaikaim bred an hemi no save dringim waen
         tu. An yufala sei, ‘Man ya, wanfala devol hemi stap long hem ya.’
         34 An taem mi San Blong Man mi kam, mi save kaikai an mi save dring, an yufala sei moa,
         ‘!Yufala lukim! Disfala man ya, kaikai an dring nomoa hemi nambawan samting blong
         hem ya. An olketa fren blong hem nao olketa man fo tekem taks an olketa nara ravis
         pipol moa.’
         35 Bat olketa pipol hu i falom gudfala tingting blong God nao olketa somaot dat gudfala
         tingting ya hemi barava truwan ya.”
         36 Nao wanfala Farasi hemi askem Jisas fo go an kaikai long haos blong hem. So Jisas
         hemi go insaet long haos blong man ya, an olketa sidaon fo kaikai nao.
         37 Long taon ya, wanfala woman tu hemi stap wea hemi save olobaot tumas. Taem hemi herem
         dat Jisas hemi kaikai long haos blong Farasi ya, hemi tekem kam wanfala nambawan botol
         wea hemi fulap long oel wea hemi smelgud tumas.
         38 Woman ya hemi kam kolsap long lek blong Jisas, an hemi gohed fo krae nao. An tias
         blong hem nao hemi randaon an mekem lek blong Jisas fo tuwet, an woman ya hemi mekem
         drae wetem longfala hea blong hem ya. An hemi kisim moa lek blong hem, an hemi kapsaetem
         oel go antap long lek ya moa.
         39 Nao disfala Farasi hu hemi bin askem Jisas fo kam, hemi lukim wanem woman ya hemi
         duim nomoa, an hemi tingting olsem long hem seleva nao, “Sapos disfala man ya hemi
         profet tru, hemi mas luksave long woman ya hu hemi tasim hem. Bikos hemi wanfala woman
         fo olobaot ya.”
         40 Bat Jisas hemi tok olsem long hem, “Saemon, mi garem wanfala samting fo talem long
         yu ya.” Nao Saemon hemi sei, “?Wanem ya, Tisa?”
         41 So Jisas hemi sei, “Tufala man nao i kaonem seleni long wanfala ris man. Wanfala
         long tufala hemi bin kaonem 500 seleni, an narawan hemi kaonem nomoa fifti seleni.
         42 Bat tufala no garem eni seleni fo sensim kaon blong tufala ya, so ris man ya hemi
         aotem kaon blong tufala nao. ?Nao waswe, hu nao long tufala man ya bae hemi lavem
         man ya bikfala?”
         43 Nao Saemon hemi sei, “Ating disfala man wea kaon blong hem hemi bik tumas ya, an
         wea ris man hemi sei hemi mas no wari fo sensim nomoa.” So Jisas hemi sei, “Ya, yu
         barava talem tru samting nao ya.”
         44 Bihaen, hemi tane go long woman ya, an hemi tok olsem long Saemon, “?Yu lukim disfala
         woman ya? Taem mi kam insaet long haos blong yu, yu nating givim mi eni wata fo wasim
         lek blong mi. Bat woman ya hemi mekem lek blong mi fo tuwet long tias blong hem, an
         hemi draem moa wetem hea blong hem.
         45 An yu ya yu nating kisim mi tu, bat stat long taem mi kam insaet long haos ya, woman
         ya hemi gohed fo kisim lek blong mi nao.
         46 An yu nating kapsaetem oel antap long hed blong mi, bat woman ya hemi bin kapsaetem
         oel wea hemi smel naes tumas antap lek blong mi.
         47 So mi talem yu, bikfala lav blong woman ya nao hemi somaot dat olketa sin blong hem,
         God hemi barava fogivim nao. Bat eniwan wea God hemi fogivim hem fo lelebet samting
         nomoa, bae lav blong hem hemi smolfala tu.”
         48 Nao Jisas hemi tok olsem long woman ya, “Olketa sin blong yu hemi finis from yu nao.”
         49 Nao olketa nara pipol hu i kaikai wetem hem, olketa toktok olsem tugeta long olketa
         seleva, “?Watkaen man nao ya hemi save fogivim olketa sin blong nara man?”
         50 Bat Jisas hemi sei long woman ya, “God hemi sevem yu bikos yu biliv long hem. Nao
         yu go an yu no wari moa.”

1 Nao bihaen olketa samting ya, Jisas hemi go long evri taon an evri vilij long provins
         ya fo talemaot disfala Gudnius abaotem kingdom blong God. An tuelfala disaepol blong
         hem
         2 an samfala woman tu olketa go wetem hem. An olketa woman ya nao, Jisas hemi bin mekem
         olketa fo gudbaek moa from olketa ravis devol an enikaen siknis. Wanfala nao hemi
         Meri wea hemi stap kam long taon long Magdala, wea Jisas bin raosim sevenfala devol
         from hem.
         3 An narawan hemi Joana, hu hemi waef blong Kusa hu hemi save lukaftarem olketa bisnis
         blong King Herod Antipas. An wanfala moa, nem blong hem Susana, wetem plande woman
         moa. An olketa woman ya, olketa save helpem Jisas an olketa disaepol blong hem wetem
         olketa samting wea olketa garem.
         4 Nao plande pipol nao olketa gohed fo kam from evri taon, wea olketa kam hipap raonem
         Jisas. So taem ya, Jisas hemi gohed nao fo talem wanfala tokpiksa long olketa, wea
         hemi sei,
         5 “Wanfala man hemi go fo plantem olketa sid blong wit long gaden blong hem. Taem hemi
         torowem olketa sid ya, samfala sid olketa foldaon long rod, an olketa pipol olketa
         step antap long olketa sid ya nomoa, an olketa bed tu olketa kam an kaikaim finis
         nomoa.
         6 An samfala long olketa sid ya olketa foldaon long graon wea hemi stap antap long
         bikfala ston, an olketa grou kam bat kuiktaem tu olketa dae moa from hemi drae tumas.
         7 An samfala moa long olketa sid ya, olketa foldaon long ples wea rut blong nilagras
         hemi stap long hem. An nilagras ya hemi grou kam wetem olketa wit ya tu, an go-go
         hemi stopem olketa wit fo no grou nao.
         8 Bat samfala sid olketa foldaon long gudfala graon nao, so olketa grou gudfala wea
         olketa garem frut long evriwan.” An Jisas hemi finisim toktok blong hem olsem moa,
         “Eniwan hu hemi garem ia, hemi mas heremgud toktok ya nao.”
         9 Nao olketa disaepol blong Jisas olketa askem hem wanem nao mining blong disfala tokpiksa
         ya.
         10 Bat Jisas hemi sei, “God hemi bin givim yufala save finis fo luksave long olketa
         tru samting wea hemi staphaed insaet long kingdom blong God. Bat olketa nara pipol
         nao mas herem olketa samting ya long tokpiksa nomoa. Long diskaen wei nao, nomata
         olketa lukluk, bae olketa nating luksave nomoa, an nomata olketa lisin, bae olketa
         nating heresave nomoa.”
         11 An Jisas hemi sei moa, “Mining blong disfala tokpiksa hemi olsem ya, disfala sid
         ya hemi olsem toktok blong God nao ya.
         12 An olketa sid wea olketa foldaon long rod, hemi olsem taem olketa pipol olketa herem
         toktok ya, bat Seitan hemi kam an hemi tekemaot toktok ya from maen blong olketa,
         mekem olketa no save biliv an God hemi no save sevem olketa.
         13 An olketa sid wea olketa foldaon long graon wea hemi stap antap long bikfala ston
         nao, hemi olsem taem olketa pipol olketa herem toktok ya, an olketa tekem an hapi
         wetem, bat hemi no go dip insaet long maen blong olketa nomoa. Olketa biliv fo lelebet
         taem nomoa, an taem hadtaem hemi kam, olketa lusim go evrisamting nao.
         14 An olketa sid wea olketa foldaon long ples wea rut blong nilagras hemi stap long
         hem nao, hemi olsem taem olketa pipol herem toktok ya, bat olketa wari tumas nomoa
         abaotem enikaen samting. An olketa lavem tu olketa risis long disfala wol, an enikaen
         samting moa fo mekem olketa hapi. So toktok ya hemi no save garem eni frut long hem
         nomoa.
         15 Bat olketa sid wea olketa foldaon long gudfala graon nao, hemi olsem taem olketa
         pipol olketa herem toktok ya, an olketa gohed fo kipim long maen blong olketa wea
         hemi gud an hemi stret fogud. An olketa gohed olsem, go-go olketa garem gudfala frut
         long olketa nao.”
         16 An Jisas hemi sei moa, “No eniwan hemi save laetem kam lam an haedem andanit long
         baket o putum andanit long bed. Bat hemi mas putum antap long ples blong hem nao,
         mekem olketa pipol wea olketa kam insaet long haos ya olketa save lukim laet blong
         hem ya.
         17 “So hemi olsem tu long enisamting wea hemi staphaed distaem, bae hemi save kamaot
         long klia ples nomoa ya. An enisamting wea olketa haedem, bae olketa pipol save luksave
         long hem nomoa taem hemi kamaot long klia ples.
         18 “So bikos hemi olsem, yufala mas heremgud, bikos eniwan wea hemi garem save finis,
         bae God hemi givim hem samfala moa. Bat eniwan wea hemi no garem save ya, nomata lelebet
         save dat hemi garem, God bae hemi tekemaot from hem nomoa.”
         19 Long taem ya nomoa, mami wetem olketa brata blong Jisas olketa kam fo lukim hem,
         bat olketa nating save go kolsap long hem nao bikos plande pipol tumas i hipap raonem
         hem ya.
         20 Nao olketa pipol ya olketa talem long Jisas olsem, “Mami blong yu wetem olketa brata
         blong yu olketa stanap aotsaet ya, an olketa laekem tumas fo lukim yu.”
         21 Bat Jisas hemi tok olsem, “Olketa hu i herem toktok blong God an duim wanem God hemi
         laekem olketa fo duim, olketa ya nao mami blong mi an olketa brata blong mi.”
         22 Nao long wanfala taem, Jisas hemi go insaet long wanfala bot wetem olketa disaepol
         blong hem an hemi sei, “Yumi katkros go long narasaet long leik ya.” So olketa sel
         go nao,
         23 an taem olketa katkros go long leik ya nomoa, Jisas hemi slip nao. Go-go nao bikfala
         win hemi blou kamdaon long leik ya an bot ya hemi stat fo fulap wetem wata go-go olketa
         kolsap singdaon nao.
         24 Nao olketa disaepol olketa go an wekapem Jisas, an olketa sei, “!Masta, Masta! Kolsap
         yumi dae nao.” Nao Jisas hemi stanap an hemi tokstrong long win ya an olketa wev ya,
         an semtaem nomoa, win ya hemi stop nao an wata ya hemi kuaet moa.
         25 An Jisas hemi talem olketa disaepol olsem, “?Waswe, wea nao biliv blong yufala?”
         Bat olketa fraet an sapraes tumas nao an olketa askem olketa seleva olsem, “?Maewat,
         watkaen man nao ya? !Hemi tokstrong long win an olketa wev an tufala save obeim hem
         nomoa!”
         26 Olketa gohed fo katkros long leik ya, go-go olketa kasem eria long Gerasa nao, wea
         hemi stap long narasaet long leik long Galili.
         27 Taem Jisas hemi go long soa, hemi mitim wanfala man blong taon ya wea samfala devol
         stap long hem. Longtaem nao man ya hemi nating werem eni kaleko an hemi nating stap
         insaet long eni haos tu. Bat hemi bin stap kam long olketa kev wea olketa putum bodi
         blong man dae long hem.
         28 An plande taem nao devol ya hemi bin kam strong long man ya. Nomata olketa bin taemapem
         han an lek blong hem long sen an olketa putum olketa man fo gadem hem, hemi save brekem
         nomoa olketa sen ya. An devol ya hemi mekem man ya fo go an stap long olketa drae
         eria nao. Taem hemi lukim Jisas nomoa, hemi singaot bikfala an hemi nildaon long frant
         blong hem. An Jisas hemi tokstrong long ravis devol ya fo kamaot from man ya nao.
         So man ya hemi singaot bikfala olsem, “!Ei Jisas, San Blong God Antap! ?Bae yu waswe
         long mi ya? Plis, mi askem yu, yu no spoelem mi.”
         30 Nao Jisas hemi askem hem, “?Hu nao nem blong yu?” Nao man ya hemi sei, “Nem blong
         mi nao Bikfala Seksin.” Hemi talem olsem bikos plande devol tumas nao olketa stap
         long hem.
         31 An olketa gohed fo krae long Jisas fo no raosim olketa fo godaon long hel
         32 Nao long wanfala hil wea hemi kolsap nomoa, plande pikpik nao olketa gohed fo kaikai
         long hem. An olketa devol ya olketa krae long Jisas fo hemi mas letem olketa fo go
         insaet long olketa pikpik ya, so hemi letem olketa nao.
         33 An olketa devol ya olketa kamaot from man ya nomoa, an olketa go insaet long olketa
         pikpik ya nao. An evri pikpik ya olketa resis godaon long saet hil wea hemi had tumas
         fo godaon long hem, an olketa foldaon insaet long leik ya an olketa evriwan i dae
         nao.
         34 Taem olket a man hu i lukaftarem olketa pikpik, olketa lukim wanem hemi hapen, olketa
         ranawe nao, an olketa talemaot nius ya long taon ya an long olketa ples raonem taon
         ya moa.
         35 So olketa pipol olketa kam nao fo lukim wanem hemi hapen ya. An taem olketa kasem
         Jisas, olketa lukim man ya wea Jisas hemi raosim olketa devol from hem. Man ya hemi
         sidaon kolsap long lek blong Jisas. An hemi werem olketa kaleko, an tingting blong
         hem tu hemi stret nao distaem. So olketa pipol ya olketa fraet nao.
         36 An olketa wea i lukim finis hao Jisas hemi mekem disfala man hu hemi garem olketa
         devol ya fo gudbaek moa, olketa gohed nao fo stori abaotem diswan fo olketa pipol.
         37 Long taem ya nomoa, evriwan wea olketa stap long eria ya long Gerasa, olketa askem
         Jisas nao fo goawe from olketa, bikos olketa barava fraet fogud. So Jisas hemi go
         insaet long bot ya, an hemi lusim olketa moa.
         38 Nao disfala man wea olketa devol bin goaot from hem, hemi askem Jisas olsem, “Mi
         laek go wetem yu.” Bat Jisas hemi stopem man ya, an hemi tok olsem long hem,
         39 “Yu gobaek long hom blong yu an yu talem olketa pipol abaotem olketa samting wea
         God hemi bin duim fo yu.” So man ya hemi go long evri ples insaet long taon ya, an
         hemi talemaot olketa samting wea Jisas hemi bin duim fo hem.
         40 Taem Jisas hemi gobaek kasem moa long narasaet long leik ya, plande pipol nao olketa
         weit fo mitim hem.
         41 Long semtaem ya nomoa, wanfala man, nem blong hem Jaeras, hemi kam. Man ya hemi wanfala
         lida blong preahaos long ples ya. Hemi kam an nildaon long frant blong Jisas, an hemi
         askem hem fo go long haos blong hem.
         42 Man hemi duim olsem, bikos gele blong hem ya hemi kolsap dae nao. An gele ya, hem
         nao wanfala pikinini blong hem nomoa an hemi kolsap tuelfala yia nao. Nao taem Jisas
         hemi stat fo wakabaot go nomoa, plande pipol tumas nao olketa pus strong fo kam long
         hem.
         43 An wanfala woman tu hemi stap, wea hemi bin sik long blad fo tuelfala yia nao. Hemi
         lusim finis evri seleni blong hem long olketa dokta, bat no eniwan hemi save hao fo
         mekem hem fo gudbaek moa.
         44 Woman ya hemi wakabaot kam bihaen long Jisas, an hemi tasim en long kaleko blong
         hem nao. An semtaem nomoa, siknis ya hemi finis nao.
         45 Nao Jisas hemi ask olsem, “?Hu nao hemi tasim mi?” Taem ya, evriwan talem olketa
         no duim, an Pita hemi sei, “Masta, plande pipol tumas nao olketa hipap raonem yu,
         an olketa gohed fo pus strong fo kam long yu.”
         46 Bat Jisas hemi sei, “Samwan nao hemi tasim mi ya. Mi filim wea paoa blong mi hemi
         mekem samwan fo gudbaek moa.”
         47 Nao taem woman ya hemi luksave dat hemi no save staphaed, hemi barava seksek fogud
         nao, an hemi kam an nildaon long frant blong Jisas. Nao long frant blong olketa pipol
         ya, woman ya hemi talemaot long Jisas waswe nao hemi tasim kaleko blong hem. An hemi
         talemaot tu, dat semtaem hemi tasim hem nomoa, sik blong hem hemi barava finis from
         hem nao.
         48 Nao Jisas hemi talem hem olsem, “Woman, biliv blong yu hemi mekem yu fo gudbaek moa.
         Yu go an yu no wari moa.”
         49 Taem Jisas hemi gohed yet fo toktok, wanfala man wea hemi stap kam long haos blong
         Jaeras, hemi kam kasem olketa nao. An hemi tok olsem long Jaeras, “!Ei, gele blong
         yu hemi dae finis nao! Yu no mekem Tisa fo hadwaka moa.”
         50 Taem Jisas hemi herem diswan nomoa, hemi sei long Jaeras olsem nao, “Yu no wari tumas
         bat yu mas biliv long paoa blong mi nomoa, an bae gele ya hemi laefbaek moa.”
         51 Nao taem Jisas hemi kasem haos blong Jaeras, hemi stopem olketa pipol fo no go insaet
         long haos wetem hem. Bat Pita an Jon an Jemes wetem mami an dadi blong gele ya nomoa,
         Jisas hemi letem olketa fo go insaet long haos ya wetem hem.
         52 Nao olketa evri pipol olketa gohed fo krae an singaot bikfala tumas fo gele ya, so
         Jisas hemi sei, “Yufala no krae tumas olsem. Gele ya hemi no dae, hemi slip nomoa
         ya.”
         53 Bat olketa pipol ya olketa laf long Jisas bikos olketa save dat gele ya hemi dae
         finis nao.
         54 Bat Jisas hemi go insaet an hemi holem han blong gele ya, an hemi sei, “Smolfala
         gele, yu getap nao.”
         55 Nao win blong hem hemi kambaek, an semtaem tu hemi stanap. An Jisas hemi talem olketa
         fo givim kaikai long hem.
         56 Nao mami an dadi blong gele ya, tufala barava sapraes tumas nao. Bat Jisas hemi tokstrong
         long olketa fo no stori long eniwan abaotem wanem hemi hapen.

1 Nao Jisas hemi kolem tuelfala disaepol blong hem fo kam long hem, an hemi givim paoa
         long olketa fo raosim evri devol, an fo mekem evriwan wea olketa garem sik fo gudbaek
         moa.
         2 Jisas hemi sendem olketa disaepol ya fo goaot an talemaot toktok abaotem kingdom
         blong God, an fo mekem olketa pipol fo gudbaek moa from sik blong olketa.
         3 An hemi talem long olketa olsem, “Yufala mas no tekem enisamting wetem yufala, olsem
         wokingstik o basket o bred o seleni. An yufala save tekem wanfala kaleko nomoa.
         4 Long eni ples yufala kasem, yufala mas stap long sem haos ya nomoa, go-go kasem taem
         yufala lusim ples ya moa.
         5 An sapos yufala kasem wanfala ples wea olketa no laekem yufala fo stap wetem olketa,
         yufala mas sekemaot graon from lek blong yufala an go from ples ya nomoa. Diswan ya
         hemi saen fo wonem olketa ya.”
         6 So olketa goaot nao an olketa go long evri vilij fo talemaot Gudnius long olketa
         pipol, an fo mekem tu olketa sikman fo gudbaek moa.
         7 Nao long taem ya tu, King Herod Antipas hemi herem nius abaotem evrisamting wea hemi
         gogohed ya. An hemi barava no save nao, bikos samfala pipol olketa sei, “Jon Baptaes
         nao hemi laef baek moa.”
         8 An samfala moa olketa sei, “Profet Elaeja nao hemi kambaek moa.” An samfala moa olketa
         sei, “Wanfala long olketa profet blong bifoa nao hemi laefbaek moa.”
         9 Bat Herod hemi sei, “Jon ya, mi nao mi katem nek blong hem finis. ?So hu nao man
         ya wea mi bin herem olketa stori abaotem hem ya?” An taem ya, Herod hemi traehad fo
         lukim Jisas nao.
         10 Taem tuelfala aposol olketa kambaek moa long Jisas, olketa gohed fo talem hem nao
         abaotem evrisamting wea olketa bin duim. Nao Jisas hemi laekem olketa fo go seleva
         wetem hem, an olketa go fo kasem taon long Betsaeda.
         11 Bat taem olketa pipol olketa herem diswan nomoa, olketa go bihaen long olketa nao.
         An Jisas hemi hapi fo lukim olketa, so hemi gohed fo talem olketa abaotem kingdom
         blong God. An hemi gohed fo mekem gudbaek tu olketa pipol hu i sik.
         12 Taem hemi no ivining yet, tuelfala disaepol blong Jisas olketa kam long hem an olketa
         sei, “Yu sendem olketa pipol ya fo go long olketa vilij an olketa haos raonabaot,
         mekem olketa save go an faendem kaikai an ples fo slip long hem. Bikos disfala ples
         yumi stap long hem nao ya, hemi no garem eni haos long hem.”
         13 Bat Jisas hemi sei, “Yufala nao mas givim kaikai long olketa.” Nao olketa disaepol
         olketa sei, “Bat mifala garem faefala bred an tufala fis nomoa ya. ?Waswe, yu laekem
         mifala fo go an baem kaikai fitim plande pipol olsem ya?”
         14 Bikos taem ya, samting olsem 5,000 man nao olketa stap. Bat Jisas hemi tok olsem
         long olketa disaepol blong hem, “Yufala talem olketa pipol ya fo sidaon long olketa
         seksin, wea samting olsem fifti man nao long wanfala seksin.”
         15 So olketa disaepol olketa go an duim nao wanem Jisas hemi talem, an evriwan i sidaon
         long olketa seksin nao.
         16 An Jisas hemi holem faefala bred an tufala fis ya, an hemi luk goap long heven an
         hemi talem tengkiu long God. Bihaen nomoa, hemi brekem olketa an hemi givim go long
         olketa disaepol fo olketa searemaot long olketa pipol.
         17 An evriwan olketa kaikai an olketa fulap fogud nao. An olketa fulumapem tuelfala
         basket nao long olketa pis kaikai wea olketa no finisim.
         18 Nao wanfala taem, Jisas hemi stap seleva an hemi prea, an olketa disaepol blong hem
         olketa kam long hem. Nao Jisas hemi askem olketa olsem, “?Waswe, olketa pipol olketa
         tingse hu nao mi?”
         19 Nao olketa disaepol olketa sei, “Samfala olketa sei yu Jon Baptaes ya. An samfala
         moa olketa sei yu profet Elaeja ya. An samfala moa olketa sei yu wanfala long olketa
         nara profet blong bifoa kam nao wea hemi laefbaek moa.”
         20 Nao Jisas hemi askem olketa moa, “?Bat waswe long yufala? ?Yufala tingse hu nao mi?”
         Nao Pita hemi sei, “Yu ya, yu barava disfala Mesaea ya wea God hemi sendem kam.”
         21 Bat Jisas hemi tokstrong long olketa fo no talem eniwan abaotem diswan.
         22 An Jisas hemi sei moa, “Mi San Blong Man, bae olketa mas meksave long mi fogud. An
         olketa hedprist an olketa tisa blong Lo an olketa nara bikman moa, bae olketa no laekem
         mi. An olketa mas kilim mi dae tu, bat long mektri de bae mi laefbaek moa.”
         23 An Jisas hemi tok olsem moa long evriwan, “Sapos eniwan hemi wande fo kam falom mi,
         hemi mas no tingim hem seleva nomoa, bat hemi mas wiling fo karim kros blong hem an
         falom mi evri de.
         24 Bikos eniwan wea hemi wande fo sevem laef blong hem seleva nomoa, bae hemi lusim
         tru laef ya. Bat sapos eniwan hemi lusim laef blong hem fo mi, bae hem nao hemi sevem
         tru laef blong hem.
         25 ?Nao sapos eniwan hemi winim evrisamting long disfala wol, bat hemi mas lusim laef
         blong hem from diswan ya, bae olketa samting ya i save helpem hem? Nomoa ya.
         26 Sapos eniwan hemi filsem tumas long mi an hemi filsem long toktok blong mi, oraet,
         taem mi San Blong Man mi kambaek wetem saen blong bikfala paoa blong mi an blong Dadi
         blong mi an blong olketa holi enjel, bae mi filsem long man tu ya.
         27 An mi talem yufala tru samting nao, samfala wea olketa stanap long hia, bifoa olketa
         dae, bae olketa lukim disfala kingdom blong God.”
         28 Samting olsem wan wik bihaen, Jisas hemi tekem Pita an Jon an Jemes, an olketa go
         antap long wanfala maonten fo prea.
         29 Taem Jisas hemi gohed fo prea nomoa, fes blong hem hemi sens nao, an kaleko blong
         hem hemi barava waet fogud.
         30 Semtaem nomoa, tufala man Mosis an Elaeja, tufala stap an stori wetem hem nao.
         31 Bikfala paoa blong God hemi saen raonem tufala, an tufala gohed fo stori wetem Jisas
         abaotem olketa samting wea bae hemi mekem kamtru long Jerusalem, an hao hemi bae lusim
         disfala wol.
         32 Pita wetem tufala fren blong hem ya olketa barava slip ya, bat taem olketa wekap,
         olketa lukim bikfala paoa blong God hemi saen raonem Jisas, an olketa lukim tu tufala
         man ya wea tufala stanap wetem hem.
         33 Taem tufala man ya i stat fo lusim Jisas an gobaek, Pita hemi tok olsem long Jisas,
         “Masta, hemi gud tumas nao mifala stap long hia. Bae mifala wakem trifala smol haos,
         wanfala fo yu an wanfala fo Mosis an wanfala fo Elaeja.” Pita hemi talem olsem from
         hemi no minimgud wanem hemi go-gohed.
         34 Taem Pita hemi gohed fo toktok yet, wanfala klaod hemi kam kolsap antap long olketa.
         An trifala disaepol ya olketa barava fraet fogud nao taem olketa lukim dat klaod ya
         hemi kavarem olketa.
         35 An olketa herem toktok wea hemi kam insaet long klaod ya, wea hemi sei, “Hem ya nao
         barava San blong mi wea mi bin siusim. !Yufala mas heremgud wanem hemi talem!”
         36 Taem toktok ya hemi finis nomoa, olketa lukim dat Jisas hemi stap seleva nao. An
         long taem ya, olketa disaepol olketa stap kuaet nao an olketa no talemaot long eniwan
         wanem nao olketa bin lukim ya.
         37 Long neks de, taem Jisas wetem trifala disaepol blong hem ya olketa kamdaon long
         maonten ya nomoa, olketa mitim plande pipol wea olketa hipap fo weitem Jisas.
         38 Nao wanfala man long olketa, hemi singaot kam olsem, “Tisa, mi laekem tumas fo yu
         helpem boe blong mi, bikos hem nomoa wanfala pikinini mi garem ya.
         39 Yu save, wanfala devol nao hemi save kam strong long hem, wea hemi save mekem hem
         fo singaot bikfala tumas. An devol ya hemi save mekem boe ya fo seksek fogud, an plande
         spit nao hemi kamaot long maos blong hem. An devol ya hemi nating save lusim hem ya,
         wea hemi gohed fo spoelem hem olowe nomoa.
         40 Mi askem olketa disaepol blong yu fo raosim devol ya, bat olketa nating save duim
         nomoa.”
         41 Nao Jisas hemi sei, “Maewat, y ufala olket a pipol blong distaem ya, wei blong yufala
         hemi ravis tumas, an yufala nating save biliv long God tu. ?Haomas taem nao mi mas
         stap wetem yufala? !Hemi had tumas distaem fo mi stap wetem yufala! !Tekem kam boe
         blong yu long hia!”
         42 Nao taem boe ya hemi kam long ples wea Jisas hemi stanap long hem nomoa, devol ya
         hemi mekem boe ya fo foldaon long graon, an hemi mekem hem fo seksek olobaot nao.
         Bat Jisas hemi tokstrong long ravis devol ya, an hemi mekem boe ya fo gudbaek nao.
         An hemi givim boe ya gobaek moa long dadi blong hem.
         43 An evri pipol ya barava sapraes tumas long bikfala paoa blong God. Taem olketa pipol
         i gohed fo sapraes yet long evrisamting wea Jisas hemi duim, Jisas hemi tok olsem
         long olketa disaepol blong hem,
         44 “Yufala lisin gudfala long wanem bae mi talem long yufala distaem. Mi San Blong Man,
         bae olketa givim mi go long han blong olketa pipol ya.”
         45 Bat olketa nating save nomoa wanem Jisas hemi talem long olketa, bikos mining hemi
         staphaed from olketa, mekem olketa no save minim gudfala. An olketa fraet tu fo askem
         Jisas abaotem mining long toktok blong hem.
         46 Long taem ya, olketa disaepol olketa stat fo raoa tugeta long olketa seleva abaotem
         hu nao hemi nambawan man long olketa.
         47 Bat Jisas hemi save nomoa long tingting blong olketa, so hemi tekem wanfala pikinini
         an mekem hem stanap kolsap long hem.
         48 Bihaen, hemi tok olsem long olketa disaepol, “Eniwan hu hemi kaen long disfala pikinini
         ya long nem blong mi, hemi kaen long mi nao ya. An eniwan wea hemi kaen long mi, hemi
         kaen long man hu hemi sendem mi kam tu ya. So hemi olsem tu, eni man long yufala wea
         hemi mekem hem seleva fo lou, hem nao hemi nambawan man long yufala evriwan.”
         49 Nao Jon hemi sei, “Masta, mifala lukim wanfala man wea hemi yusim nem blong yu fo
         raosim olketa devol from olketa pipol ya. Bat man ya hemi no blong seksin blong yumi
         ya, so mifala stopem hem nao fo no duim diskaen samting ya moa.”
         50 Nao Jisas hemi sei, “Yufala no stopem hem, bikos eniwan wea hemi no agensim yufala,
         hem nao hemi fren blong yufala.”
         51 Hemi kolsap kasem taem fo God bae hemi tekem Jisas gobaek moa long heven. Nao Jisas
         hemi tingting strong fo go long Jerusalem,
         52 so hemi sendem samfala niusman fo go fastaem long hem. Olketa go kasem wanfala vilij
         long Samaria fo mekredi long evrisamting fo weitem Jisas.
         53 Bat olketa pipol long vilij ya olketa nating laekem hem fo kam long ples blong olketa,
         bikos olketa luksave dat hemi go-goap nao long Jerusalem ya.
         54 Taem tufala disaepol ya Jemes an Jon i lukim diswan, tufala askem Jisas olsem, “?Waswe
         Masta, yu laekem mitufala fo talem faea fo kamdaon long skae an spoelem olketa ya?”
         55 Bat Jisas hemi taneraon an hemi luk go long tufala an hemi tokstrong long tufala.
         56 Bihaen diswan, olketa lusim ples ya an olketa go moa long nara vilij.
         57 Taem olketa gohed fo wakabaot falom rod, wanfala man hemi tok olsem long Jisas, “Mi
         bae mi falom yu go long eni ples nomoa wea bae yu go long hem.”
         58 Bat Jisas hemi sei long hem, “Olketa wael animol olketa garem ples blong olketa seleva
         fo slip long hem, an olketa bed tu olketa garem ples blong olketa seleva. Bat mi San
         Blong Man, mi nating garem eni ples blong mi seleva wea mi save slip long hem.”
         59 An bihaen, Jisas hemi tok olsem moa long nara man, “Yu kam falom mi.” Bat man ya
         hemi sei, “Yu letem mi fastaem fo gobaek fo berem dadi blong mi.”
         60 Bat Jisas hemi sei long man ya, “Yu letem olketa pipol hu i dae finis fo berem olketa
         seleva. Bat yu ya, yu mas go an talemaot nius abaotem kingdom blong God.”
         61 An nara man moa hemi sei, “Masta, bae mi falom yu ya, bat yu letem mi fastaem fo
         gobaek an sekhan wetem olketa long haos blong mi.”
         62 Bat Jisas hemi sei, “Sapos man wea hemi holem stia long bot, hemi lukluk go long
         bihaen olowe, bae hemi no fit fo duim waka long saet blong kingdom blong God.”

1 Bihaen long diswan, Masta hemi siusim seventi-tu man moa, an hemi sendem olketa fo
         go olsem tufala man long wanfala ples, an tufala moa long nara ples. Diswan hemi fo
         mekem olketa fo go fastaem long evri taon an long evri ples wea Jisas bae hemi go
         long hem bihaen.
         2 Nao Jisas hemi talem olketa olsem, “Plande kaikai tumas hemi redi finis long gaden,
         bat olketa wakaman fo tekem olketa i no plande nomoa. So yufala mas askem Masta blong
         gaden ya, mekem hemi sendem kam plande wakaman moa fo go tekem kaikai blong hem wea
         hemi redi finis.
         3 !Yufala go nao! Bat yufala mas save dat mi sendem yufala goaot olsem olketa smolfala
         sipsip wea olketa goaot long midol long olketa wael dog.
         4 An yufala mas no tekem eni paos o eni basket o sandol wetem yufala. An yufala no
         stop tu fo stori wetem eniwan wea yufala mitim long rod.
         5 Taem yufala go insaet long eni haos, yufala mas tok olsem fastaem, ‘Piis blong God
         hemi stap wetem yufala long haos ya.’
         6 Sapos man hemi stap wea hemi wiling fo garem piis, bae disfala piis hemi stap wetem
         hem. Bat sapos man olsem hemi no stap, bae piis ya hemi kambaek long yufala moa.
         7 An yufala mas stap long sem haos ya nomoa, an yufala mas no go olobaot long olketa
         nara haos moa. An yufala gohed tu fo kaikai an dringim enisamting nomoa wea olketa
         givim long yufala, bikos man wea hemi waka, hemi fitim fo hemi tekem pei blong hem.
         8 Taem yufala go insaet long wanfala taon, an olketa laekem yufala fo stap, yufala
         mas kaikaim enisamting wea olketa givim long yufala.
         9 An yufala mas mekem olketa sikman hu i stap long ples ya fo gudbaek moa, an yufala
         mas tok olsem long olketa, ‘Kingdom blong God, hemi kam kolsap long yufala nao.’
         10 Bat eni taon wea yufala go long hem an olketa no laekem yufala fo stap wetem olketa,
         yufala mas go long olketa bikrod long taon ya, an toktok long olketa olsem,
         11 ‘Nomata graon blong taon blong yufala wea hemi pas long lek blong mifala, mifala
         rabemaot fo olsem saen fo wonem yufala ya. Bat yufala mas savegud long diswan. Kingdom
         blong God, hemi barava kam kolsap nao ya.’
         12 Mi talem long yufala, long Lasde ya, bae panis blong olketa pipol long taon ya, hemi
         bikfala moa winim panis blong olketa pipol long taon long Sodom.”
         13 An Jisas hemi sei moa, “!Yufala pipol long Koresin, yufala lukaot! !Yufala long Betsaeda,
         yufala lukaot! Olketa mirakol wea olketa hapen long yufala ya, sapos olketa hapen
         long olketa pipol long Taea an Saedon, ating longtaem nao olketa save sidaon wetem
         ravis kaleko an putum asis long bodi blong olketa, fo somaot dat olketa lusim ravis
         wei blong olketa.
         14 Bat long taem wea God bae hemi jajem evriwan, bae panis blong yufala hemi bikfala
         moa winim panis blong olketa pipol long Taea an Saedon.
         15 ?An yufala pipol long Kapaneam, waswe, yufala tingse God bae hemi liftim yufala goap
         long heven? !Nomoa ya! !Bae God hemi torowem yufala godaon long hel ya!”
         16 An Jisas hemi sei moa, “Eniwan hu hemi herem toktok blong yufala, hemi save herem
         toktok blong mi tu ya. An eniwan hu hemi nating laekem yufala, hemi nating laekem
         mi tu ya. An eniwan hu hemi nating laekem mi, hemi nating laekem disfala man hu hemi
         sendem mi kam tu.”
         17 Nao taem seventi-tu man ya olketa kambaek kasem Jisas, olketa barava hapi fogud nao.
         An olketa tok olsem long Jisas, “Masta, nomata olketa devol, olketa barava obeim mifala
         taem mifala raosim olketa long nem blong yu.”
         18 Nao Jisas hemi sei, “Mi lukim finis dat Seitan hemi foldaon kam from heven olsem
         laetning hemi kamdaon long skae.
         19 Yufala lisin gud fastaem. Mi givim paoa long yufala finis, mekem yufala save step
         antap long olketa poesen snek an antap long olketa skopion. An mi givim yufala paoa
         wea hemi barava winim moa paoa blong Seitan. An bae no enisamting hemi save spoelem
         yufala.
         20 Bat yufala mas no hapi bikos olketa devol olketa save obeim yufala, bat yufala mas
         hapi bikos God hemi raetem nem blong yufala finis long heven.”
         21 Nao long taem ya, Holi Spirit hemi mekem Jisas barava hapi fogud nao, an hemi tok
         olsem, “Dadi, yu nao yu Masta blong evrisamting long heven an long disfala wol. Mi
         tengkiu tumas long yu, bikos yu haedem olketa samting long olketa pipol hu i waes
         an save tumas, bat yu somaot olketa samting ya long olketa hu i olsem smolfala pikinini.
         Tru ya Dadi, hem nao wanem yu laekem tumas fo hapen.”
         22 An Jisas hemi sei moa, “Dadi blong mi nao hemi putum evrisamting long han blong mi.
         An Dadi nao hemi save long San blong hem, bat no eniwan moa hemi save long San ya.
         An San blong hem hemi save long Dadi, bat no eniwan moa hemi save long Dadi ya. Bat
         olketa wea San blong hem hemi laek fo somaot Dadi long olketa, olketa nomoa save long
         hem.”
         23 Nao Jisas hemi tane go long olketa disaepol blong hem an hemi talem olsem long olketa
         nomoa, “Yufala save hapi tumas ya bikos ae blong yufala barava lukim olketa samting
         ya distaem.
         24 An mi talem yufala, plande profet an plande king olketa bin laekem tumas fo lukim
         wanem yufala lukim, bat olketa no lukim. An olketa bin laekem tumas fo herem tu wanem
         yufala herem, bat olketa no herem.”
         25 Long wanfala taem, wanfala tisa blong Lo hemi kam an hemi trae fo trikim Jisas. Nao
         hemi tok olsem, “?Tisa, wanem nao bae mi duim, mekem mi save kasem disfala tru laef
         wea hemi no save finis?”
         26 Nao Jisas hemi sei, “?Wanem nao hemi stap long Lo, an wanem nao yu save ridim long
         hem?”
         27 Nao man ya hemi sei, “Yu mas lavem God Masta blong yu, long evrisamting long maen
         blong yufala, an long evri tingting blong yufala, an long evri strong blong yufala,
         an long evri save blong yu. An yu mas lavem tu olketa wantok blong yu long sem wei
         yu lavem yu seleva.”
         28 Nao Jisas hemi sei, “Ya, yu barava talem tru nao ya. Sapos yu duim olsem, bae yu
         garem tru laef ya.”
         29 Bat man ya hemi wande fo somaot dat wei blong hem hemi stret nomoa, so hemi askem
         Jisas olsem moa, “?Hu nao wantok blong mi wea mi mas lavem ya?”
         30 Nao Jisas hemi tok olsem, “Wanfala man hemi lusim Jerusalem an godaon fo kasem Jeriko.
         Taem hemi wakabaot go nomoa, samfala man fo stil olketa kasholem hem long rod nao,
         an olketa aotem evri kaleko blong hem an olketa ki-kilim hem. Taem olketa lusim hem,
         hemi hafded nomoa long saet long rod.
         31 Nao bihaen nomoa, wanfala prist hemi wakabaot kam falom rod ya, an taem hemi lukim
         man ya, hemi katkros go long narasaet long rod.
         32 Semsamting hemi hapen moa, taem wanfala Livaet hemi kam kasem ples ya. Taem hemi
         lukim man ya, hemi katkros go long narasaet long rod moa.
         33 Bat bihaen, wanfala man blong Samaria hemi kam kasem man ya wea hemi leidaon long
         saet long rod. Taem hemi lukim man ya nomoa, hemi barava sore tumas long hem nao.
         34 So hemi go long man ya, an hemi kapsaetem oel an waen long olketa ples wea hemi garekil,
         an hemi taemapem. Nao hemi putum man ya antap long dongki blong hem, an hemi tekem
         hem go nao long wanfala reshaos, mekem hemi save lukaftarem hem.
         35 Nao long neks de, hemi tekem tufala seleni an hemi givim long man hu hemi onam reshaos
         ya, an hemi sei, ‘!Bae yu lukaftarem man ya, an taem mi kambaek moa, bae mi save sensimbaek
         eni seleni moa wea yu yusim fo baem enisamting fo man ya!’”
         36 An Jisas hemi sei moa, “?Waswe, hu long trifala man ya nao yu tingse hemi tru wantok
         blong disfala man wea olketa man fo stil olketa bin kilim hem?”
         37 Nao disfala tisa blong Lo hemi sei, “Disfala man wea hemi sore an kaen long hem ya.”
         An Jisas hemi sei, “So yu go an yu duim semsamting tu olsem man ya hemi duim.”
         38 Taem Jisas an olketa disaepol blong hem olketa gohed long gogo blong olketa nomoa,
         olketa kam kasem wanfala vilij wea wanfala woman, nem blong hem Mata, hemi stap. So
         woman ya hemi askem Jisas nao fo kam long haos blong hem.
         39 Woman ya hemi garem wanfala sista tu ya, hu nem blong hem nao Meri. An Meri hemi
         kam an hemi sidaon kolsap long lek blong Masta, an hemi gohed fo lisin long toktok
         blong hem.
         40 Bat Mata hemi wari fogud bikos hemi garem plande samting fo mekredi long hem, so
         hemi go an hemi tok olsem long Jisas, “!Masta! ?Waswe yu no wari nomoa, wea sista
         blong mi hemi mekem mi seleva nomoa fo duim evri waka ya? Yu talem hem fo kam an helpem
         mi.”
         41 Nao Masta hemi sei, “Mata, Mata, yu save wari tumas ya, an yu tingting tumas abaotem
         plande samting,
         42 bat wanfala samting nomoa hemi bikfala samting ya. An Meri nao hemi bin siusim samting
         wea hemi nambawan, an no eniwan bae hemi tekemaot diswan from hem ya.”

1 Long wanfala taem nao, Jisas hemi stap long wanfala ples fo prea. Taem hemi prea
         finis, wanfala long olketa disaepol blong hem hemi sei, “?Waswe Masta, yu save tisim
         mifala hao fo prea, olsem Jon hemi bin tisim olketa disaepol blong hem?”
         2 So Jisas hemi sei, “Taem yufala prea, yufala tok olsem, ‘Dadi blong mifala, nem blong
         yu nao hemi mas stap bikfala. Yu mekem kingdom blong yu fo kam.
         3 Yu givim kam kaikai wea hemi fitim mifala fo evri de.
         4 Yu fogivim mifala long olketa sin blong mifala, bikos mifala tu fogivim evriwan hu
         i duim olketa ravis samting long mifala. Plis, yu no letem enikaen samting fo kam
         traem mifala.’”
         5 An Jisas hemi tok olsem long olketa, “Sapos yu garem wanfala fren an yu go kasem
         haos blong hem long midol long naet, an yu tok olsem long hem, ‘!Fren! ?Waswe, yu
         save givim mi trifala bred?
         6 Bikos yu save, wanfala fren blong mi hemi go-go fo wanfala ples ya, an hemi jes kam
         kasem haos blong mi, bat mi nating garem eni kaikai fo mi save givim long hem ya.’
         7 Nao man wea hemi stap insaet long haos ya hemi tok olsem, ‘!Ei man! Yu no mekem mi
         fo hadwaka moa. Doa hemi sat finis ya, an mi wetem olketa pikinini blong mi, mifala
         slip finis nao. Mi talem yu stret, mi no save getap an givim enisamting long yu nao.’
         8 Nao mi talem long yufala moa, maet man ya hemi no laek fo getap an givim enisamting
         long yu, nomata yu fren blong hem. Bat from yu no filsem fo gogohed fo askem hem,
         bae hemi save getap nomoa an bae hemi givim go enisamting yu laekem long hem.
         9 “So mi talem yufala moa, yufala mas askem God fo olketa samting, an bae hemi givim
         long yufala. An yufala mas kam long God fo lukaotem olketa samting, an bae yufala
         faendem. An yufala mas kam noknok long doa blong God, an bae hemi openem fo yufala.
         10 Bikos eniwan hu hemi askem God fo enisamting, bae God hemi givim long hem, an eniwan
         hu hemi kam long God fo lukaotem enisamting, bae hemi save faendem, an eniwan hu hemi
         noknok long doa blong God, bae God hemi openem doa fo hem.
         11 “?Waswe, yufala olketa dadi? ?Sapos san blong yu hemi askem yu fo wanfala fis, bae
         yu givim hem wanfala snek nomoa?
         12 ?O sapos hemi askem yu fo wanfala eg, bae yu givim hem wanfala skopion nomoa?
         13 Nomata yufala nogud olsem wanem, yufala save givim olketa gudfala samting long olketa
         pikinini blong yufala nomoa. So Dadi blong yufala long heven wea hemi winim evriwan
         nao, bae hemi givim Holi Spirit long eniwan hu askem hem.”
         14 Long wanfala taem, Jisas hemi raosim wanfala devol wea hemi mekem wanfala man fo
         no save toktok. An taem devol ya hemi goaot from man ya nomoa, man ya hemi save toktok
         moa nao. So plande pipol wea olketa hipap, olketa barava sapraes tumas nao.
         15 Bat samfala long olketa i sei, “Bielsebul, disfala bos blong olketa devol ya, hem
         nao hemi givim paoa long man ya, mekem hemi save raosim olketa devol.”
         16 Samfala pipol moa olketa laek fo trikim Jisas, so olketa askem hem fo mekem wanfala
         mirakol fo somaot sapos hemi barava kam long God.
         17 Bat Jisas hemi save nomoa long tingting blong olketa, so hemi tok olsem long olketa,
         “Sapos olketa pipol long wanfala kantri olketa faetem olketa seleva, bae kantri ya
         hemi barava nogud nao. An sapos wanfala famili olketa faetem olketa seleva, bae famili
         ya no save stapgud moa ya.
         18 ?So sapos olketa long gavman blong Seitan olketa faetem olketa seleva, hao nao gavman
         blong hem hemi save gohed moa? Mi talem diswan bikos yufala nao sei mi raosim olketa
         devol long paoa blong Bielsebul.
         19 ?Nao sapos hemi tru wea Bielsebul nao hemi givim paoa long mi fo raosim olketa devol,
         oraet, hu nao hemi givim paoa long olketa man blong yufala fo duim semsamting nomoa?
         !So wanem olketa duim ya, hemi somaot dat yufala rong nao ya!
         20 Mi ya, mi raosim olketa devol long paoa blong God ya. An diswan hemi somaot long
         yufala wea kingdom blong God, hemi kam long yufala finis.
         21 “Sapos wanfala strongfala man hemi garem evrisamting fo faet an hemi stap fo gadem
         haos blong hem, bae evrisamting blong hem hemi stapgud nomoa ya.
         22 Bat taem wanfala man wea hemi strong moa, hemi kam an faetem man ya an winim hem,
         bae hemi tekem go evrisamting blong faet wea strongfala man ya hemi tingse hemi save
         sev long hem. An bae hemi searemaot evrisamting ya long olketa fren blong hem nao.
         23 “Eniwan hu hemi no falom mi, hemi agensim mi nao. An eniwan hu hemi no helpem mi
         fo tekem olketa pipol kam long God, hemi raosim olketa pipol fo no kam long God nao
         ya.”
         24 An Jisas hemi sei moa, “Taem ravis devol hemi lusim wanfala man, hemi save goraon
         long olketa drae eria fo faendem eni ples wea hemi save stap long hem. Nao sapos hemi
         nating faendem eni ples, bae hemi sei olsem nao, ‘Ating mi mas gobaek nomoa long haos
         blong mi long man wea mi bin lusim ya.’
         25 Nao taem devol hemi gobaek kasem man ya, hemi lukim dat man ya hemi olsem haos wea
         olketa suipim an stretem evrisamting insaet finis nao.
         26 So hemi go an tekem kam sevenfala devol moa, wea olketa barava nogud moa winim hem
         seleva. An olketa go an stap insaet long man ya nao. An long taem ya, disfala man
         ya hemi barava nogud tumas winim bifoa nao.”
         27 Taem Jisas hemi talem olketa samting ya finis, wanfala woman long olketa evriwan
         hu i hipap ya, hemi singaot olsem, “!Woman wea hemi bonem yu an givim susu long yu,
         hemi hapi tumas ya!”
         28 Bat Jisas hemi sei, “Nomoa, olketa hu i herem toktok blong God an duim wanem hemi
         talem, olketa ya nao save hapi tumas ya.”
         29 Taem plande pipol moa olketa gohed fo hipap kam, Jisas hemi sei, “Yufala olketa pipol
         blong distaem, wei blong yufala hemi ravis. Yufala ask fo lukim nomoa wanfala spesol
         saen. Bae mi no som eni spesol saen long yufala, bat saen wea yufala save lukim nomoa
         hemi wanfala man olsem Jona.
         30 Bikos Jona hemi olsem wanfala saen fo olketa pipol blong Nineve, an long sem wei
         nao mi San Blong Man, mi olsem wanfala saen fo yufala olketa pipol blong distaem.
         31 Long taem wea God bae hemi jajem evriwan, bae disfala Kuin long Seba bae hemi stanap
         fo talemaot dat yufala olketa pipol blong distaem yufala barava rong tru. Bikos nomata
         hemi stap long farawe ples tumas, hemi kam fo lisin long olketa waes toktok blong
         King Solomon. !Bat mi talem long yufala, wanfala samting wea hemi bikfala moa winim
         Solomon, hemi long hia nao!
         32 An hemi olsem tu, long taem wea God bae hemi jajem evriwan, bae olketa pipol blong
         Nineve olketa stanap fo talemaot dat yufala olketa pipol blong distaem yufala barava
         rong tru. Bikos taem Jona hemi talemaot toktok blong God long olketa, olketa lusim
         olketa ravis wei blong olketa nao. !Bat mi talem long yufala, wanfala samting wea
         hemi bikfala moa winim Jona, hemi long hia nao!”
         33 An Jisas hemi sei moa, “Taem eniwan hemi laetem kam wanfala lam, hemi no save putum
         long ples wea hemi staphaed o andanit long dis. !Nomoa ya! Hemi mas putum antap long
         barava ples blong hem nao, mekem olketa pipol wea olketa kam insaet long haos ya olketa
         save lukim laet blong hem ya.
         34 Ae blong yu nao hemi mekem bodi blong yu fo garem laet. So sapos ae blong yu hemi
         gud, bae bodi blong yu hemi laet tu ya. Bat sapos ae blong yu hemi nogud, bae bodi
         blong yu hemi tudak tu.
         35 Yu mas lukaot, nogud yu tingse yu laet, bat yu tudak nomoa.
         36 Sapos bodi blong yu hemi laet, an no eni ples long bodi hemi tudak, hemi olsem taem
         wanfala lam hemi saen kam long yu, mekem yu barava laet nao ya.”
         37 Taem Jisas hemi finisim toktok blong hem nomoa, wanfala Farasi hemi askem Jisas nao
         fo kam kaikai long haos blong hem. So Jisas hemi go wetem hem an hemi sidaon fo kaikai
         nao.
         38 Bat Farasi ya hemi sapraes tumas taem hemi lukim dat Jisas hemi nating wasim han
         blong hem bifoa hemi kaikai.
         39 Nao Masta hemi tok olsem long hem, “Yufala olketa Farasi ya, yufala save wari tumas
         fo klinim aotsaet long kap an plet, bat insaet long yufala hemi fulap long tingting
         fo laekem enikaen samting fo yufala seleva, an hemi fulap long enikaen ravis tingting
         moa.
         40 Yufala barava krangge tumas ya. ?Waswe, yufala tingse God hu hemi bin mekem aotsaet
         hemi no mekem insaet tu?
         41 Bat yufala ya, yufala mas givim kaikai wea hemi stap long olketa plet blong yufala
         fo go long olketa pua pipol. Sapos yufala duim olsem, bae evrisamting ya hemi save
         klin tu ya.
         42 “!Yufala olketa Farasi, yufala lukaot! Yufala save givim go long God wan-tent long
         olketa smolfala kaen samting fo suitim kaikai wea yufala save tekem kam long gaden.
         Bat yufala nating wari nomoa fo mekem evrisamting stret fo olketa pipol, an yufala
         nating wari tu fo lavem God. Olketa smolfala samting yufala mas duim ya, bat yufala
         mas no fogetem tu olketa bikfala samting ya moa.
         43 “!Yufala olketa Farasi, yufala lukaot! Bikos taem yufala go insaet long preahaos,
         yufala laekem tumas fo sidaon long olketa nambawan ples. An taem yufala wakabaot go
         long maket, yufala laekem tumas olketa pipol fo mekhae long yufala.
         44 !Yufala lukaot! Bikos yufala olsem olketa grev wea olketa no bin makem gudfala, so
         olketa pipol i no lukim an olketa step antap long olketa, an hemi mekem olketa fo
         no klin.”
         45 Nao wanfala long olketa tisa blong Lo hemi tok olsem, “Tisa, taem yu tok olsem yu
         barava tokspoelem mifala tu ya.”
         46 Nao Jisas hemi sei, “!Yufala olketa tisa blong Lo, yufala tu yufala lukaot! Yufala
         mekem plande rul wea hemi had tumas fo pipol fo falom, wea hemi olsem yufala putum
         olketa hevi samting tumas antap long solda blong olketa pipol fo karim nao. An yufala
         seleva, yufala nating save helpem olketa pipol lelebet fo karim olketa hevi samting
         ya.
         47 !Yufala lukaot! Bikos yufala mekem olketa gudfala samting antap long olketa grev
         blong olketa profet, wea olketa olo blong yufala nao bin kilim olketa dae.
         48 From wei ya, hemi olsem yufala somaot nao dat yufala barava wanmaen long wanem olketa
         olo blong yufala long bifoa olketa bin duim ya. Bikos olketa nao i bin kilim dae olketa
         profet ya, an yufala nao i gohed fo mekem olketa gudfala samting antap long olketa
         grev ya.
         49 Dastawe nao God wea hemi waes tumas hemi talem finis olsem, ‘Bae mi sendem kam olketa
         profet an olketa niusman blong mi long olketa pipol. An bae olketa kilim dae samfala
         long olketa, an bae olketa meksave long samfala long olketa moa.’
         50 So bikos hemi olsem, bae yufala olketa pipol blong distaem, bae God hemi panisim
         yufala from dae blong olketa profet wea olketa bin kilim olketa dae, stat kam taem
         disfala wol hemi jes stat.
         51 Olketa bin kilim dae evri profet, stat long disfala man Ebol an go kasem Sekaraea,
         disfala man wea olketa kilim hem dae kolsap long olta long Tambuhaos blong God. Tru
         mi talem yufala olketa pipol blong distaem, bae God hemi panisim yufala from dae blong
         olketa evriwan ya.
         52 “!Yufala olketa tisa blong Lo, yufala lukaot! Bikos yufala nao i haedem ki blong
         haos wea pipol i save luksave long wei blong God. An yufala seleva tu i no wari nomoa
         fo go insaet long haos ya, an yufala stopem moa olketa wea i traehad fo go insaet.”
         53 Taem Jisas hemi lusim ples ya nomoa, olketa tisa blong Lo an olketa Farasi olketa
         gohed moa fo tokspoelem hem, an fo askem tu enikaen kuestin long hem.
         54 Olketa traehad fo trikim hem, mekem hemi save talem samting wea hemi no stret.

1 Long wanfala taem, plande taosen pipol nao olketa hipap kam, go-go ples ya hemi barava
         ful fogud nao. An Jisas hemi tok olsem fastaem long olketa disaepol blong hem, “Yufala
         mas lukaot long diskaen yist wea hemi olsem wei blong olketa Farasi wea olketa save
         laea tumas long olketa pipol.
         2 Evrisamting wea man hemi haedem, bae evriwan save luksave long hem nomoa. Ya, evrisamting
         wea hemi staphaed distaem, bae evriwan save long hem nomoa.
         3 An wanem yufala bin talemhaed, bae olketa pipol olketa heresave long hem. An wanem
         yufala bin talem smol long ia blong nara man insaet long rum blong yufala seleva,
         bae olketa talemaot bikfala fo olketa pipol herem.”
         4 An Jisas hemi sei moa, “Mi talem long yufala olketa fren blong mi, yufala mas no
         fraetem olketa pipol wea olketa save kilim dae bodi blong yufala, an bihaen ya, bae
         olketa no save duim enisamting wea hemi nogud moa fo spoelem yufala.
         5 Bat bae mi som yufala watkaen man nao yufala mas fraetem. Yufala mas fraetem God
         hu hemi save kilim dae bodi blong yufala, an hu hemi garem paoa tu fo torowem yufala
         go long hel. Ya, mi talem long yufala moa, yufala mas fraetem hem.
         6 “Yufala save, faefala smolfala bed olketa save salem fo tufala blaksens nomoa. Bat
         nomata olsem, no eniwan long olketa bed ya God hemi fogetem ya.
         7 Yufala save, nomata olketa hea long hed blong yufala, God hemi save long evriwan.
         So yufala mas no fraetem enisamting, bikos yufala nao bikfala winim go moa plande
         bed ya.”
         8 An Jisas hemi sei moa, “Mi talem long yufala, sapos eniwan hemi talemaot long olketa
         pipol wea hemi blong mi, bae mi San Blong Man tu mi talem long olketa enjel blong
         God wea disfala man ya hemi blong mi.
         9 Bat eniwan hu hemi talemaot long olketa pipol wea hemi no blong mi, bae mi San Blong
         Man tu mi talem long olketa enjel blong God wea disfala man ya hemi nating blong mi.
         10 “An sapos eniwan hemi talem samting agensim mi San Blong Man, God hemi save fogivim
         hem nomoa. Bat eniwan hu hemi tokspoelem waka blong Holi Spirit, bae God hemi nating
         save fogivim hem.
         11 “Bae olketa tekem yufala go long kot long olketa preahaos, an long frant blong olketa
         primia an long olketa nara man hu i rulim yufala. Bat long taem ya, yufala no wari
         abaotem wanem nao fo talem an hao nao fo ansarem toktok blong olketa.
         12 Bikos long taem ya, Holi Spirit nao bae hemi tisim yufala long wanem yufala mas talem.”
         13 Nao, wanfala long olketa hu hemi stanap fo herem toktok blong Jisas, hemi talem Jisas
         olsem, “Tisa, yu talem brata blong mi fo hemi mas divaedem olketa samting wea dadi
         blong mitufala hemi lusim taem hemi dae, mekem hemi givim kam haf long mi.”
         14 Nao Jisas hemi sei, “!Man! Mi no garem paoa ya fo jajem bisnis blong yutufala an
         fo searemaot olketa samting long yutufala.”
         15 An Jisas hemi gohed fo tok olsem long olketa, “Yufala mas lukaot gudfala, nogud yufala
         garem diskaen tingting fo tekem enikaen samting fo yufala seleva nomoa. Bikos tru
         laef blong man hemi no stap long olketa samting wea hemi garem, nomata hemi garem
         plande samting tumas.”
         16 Bihaen, Jisas hemi talem wanfala tokpiksa long olketa olsem, “Wanfala ris man hemi
         stap an graon blong hem hemi gudfala graon, so hemi garem plande frut nao wea hemi
         redi long gaden blong hem.
         17 So go-go hemi tingting olsem long hem seleva nao, ‘?Wanem nao bae mi duim? Mi nating
         garem eni ples wea hemi fitim fo mi save kipim evri kaikai blong mi long hem.’
         18 So hemi sei long hem seleva olsem, ‘Hem nao wanem bae mi duim ya. Olketa haos blong
         mi fo kipim kaikai long olketa, bae mi brekemdaon nomoa an bae mi wakem olketa haos
         wea olketa barava bikfala go moa. Bihaen, bae mi tekem olketa kaikai ya wetem evri
         narasamting blong mi moa an bae mi hipimap insaet long olketa haos ya nao.
         19 An bae mi tok olsem long mi seleva, yu garem plande gud samting fitim plande yia
         nao. So long distaem yu save stapgud an no wari. Yu save kaikai an dring an stap hapi
         nomoa evritaem.’
         20 Bat God hemi tok olsem long man ya, ‘!Yu krangge man! Long disfala naet ya, bae yu
         barava lusim laef blong yu ya. ?An yu tingse hu nao bae hemi tekem olketa samting
         wea yu bin hipimap fo yu seleva?’”
         21 An Jisas hemi tok olsem nao, “Hemi olsem tu ya fo eniwan hu hemi hipimap olketa risis
         fo hem seleva nomoa, bat long saet blong God hemi nating garem enisamting.”
         22 Jisas hemi tok olsem long olketa disaepol blong hem, “Dastawe nao mi talem long yufala,
         yufala mas no wari abaotem wanem nao bae yufala kaikaim, mekem yufala stap laef. An
         yufala mas no wari tu abaotem wanem nao bae yufala save werem long bodi.
         23 Bikos laef nao hemi bikfala samting moa winim kaikai, an bodi nao hemi bikfala samting
         moa winim kaleko yu werem.
         24 Yufala tingting fastaem long olketa bed ya. Olketa nating wari fo wakem eni gaden
         o fo tekem kaikai kam long gaden, an olketa no garem eni haos tu fo kipim kaikai long
         hem. Bat nomata olsem, God nao hemi fidim olketa. Bat yufala ya, yufala nao bikfala
         samting long ae blong God winim olketa bed ya.
         25 An nomata yufala wari tumas long laef blong yufala, yufala no save mekem laef blong
         yufala fo stap lelebet longtaem moa.
         26 ?Sapos yufala no save fo duim olketa smolfala samting olsem ya, fo wanem nao yufala
         wari tumas abaotem olketa narasamting ya?
         27 Yufala tingting fastaem long olketa flaoa wea olketa grou olobaot. Olketa no duim
         eni waka an olketa no mekem eni kaleko. Bat mi talem long yufala, olketa flaoa ya
         barava lukgud tumas winim King Solomon hu hemi ris tumas an hemi werem enikaen barava
         spesol kaleko blong hem.
         28 Olketa flaoa olobaot ya, olketa save stap fo lelebet taem nomoa, an bihaen ya, olketa
         pipol save torowem olketa go long faea nomoa. Bat nomata olketa olsem, God hemi givim
         samting wea hemi lukgud tumas fo olketa werem. ?Bat yufala tingse bae God hemi no
         save givim kaleko long yufala? Biliv blong yufala hemi smolfala tumas ya.
         29 “An yufala no wari tumas, an yufala no tingting olowe long wanem nao bae yufala kaikaim
         an wanem nao bae yufala dringim.
         30 Olketa pipol long disfala wol wea olketa no biliv long God, olketa save wari oltaem
         abaotem olketa samting olsem ya. Bat yufala ya, Dadi blong yufala hemi save finis
         wea yufala laekem olketa samting ya.
         31 So yufala mas tingting oltaem long kingdom blong God. An evrisamting wea yufala laekem
         ya bae God nao hemi givim kam long yufala.”
         32 An Jisas hemi sei moa, “Yufala no fraet, nomata yufala smolfala seksin nomoa, bikos
         Dadi blong yufala hemi hapi tumas fo letem yufala stap insaet long kingdom blong hem.
         33 So yufala mas salem evrisamting wea yufala garem, an yufala mas givim evri seleni
         ya fo go long olketa pua pipol. Yufala mas yusim diskaen paos wea hemi no save olo
         an brek. Long disfala wei ya, yufala hipimap olketa risis blong yufala long heven
         wea bae olketa no save finis enitaem. An long heven ya, bae no eni man fo stil i save
         kam an no eni kokoros tu i save spoelem olketa samting.
         34 Bikos ples wea olketa risis blong yufala hemi stap long hem, long ples ya nao tingting
         blong yufala hemi stap long hem tu.”
         35 An Jisas hemi sei moa, “Evritaem, yufala mas stap redi nomoa olsem man wea lam blong
         hem hemi laet an hemi putum redi kaleko blong hem finis.
         36 Yufala mas olsem olketa wakaman hu olketa weitem bikman blong olketa fo kambaek from
         fist blong marit, mekem taem hemi kam an noknok long doa, semtaem nomoa olketa save
         openem doa fo hem.
         37 Olketa wakaman ya olketa hapi tumas taem bikman blong olketa hemi kambaek an lukim
         dat olketa redi finis weitem hem. Mi talem yufala tru samting nao, bae bikman blong
         olketa hemi talem olketa fo sidaon fastaem, an bae hemi putum redi kaleko blong hem
         an gohed fo mekem kaikai fo olketa nao.
         38 Olketa wakaman i save hapi ya taem bikman blong olketa hemi lukim dat olketa redi
         finis weitem hem, nomata hemi kambaek long midol long naet o long eli moning, taem
         hemi tudak yet.
         39 “An yufala save, sapos man wea hemi onam haos hemi save long taem wea man fo stil
         bae hemi kam, bae hemi stopem disfala man fo no go insaet long haos blong hem.
         40 So yufala tu yufala mas redi olowe, bikos mi San Blong Man bae mi kambaek long taem
         wea yufala i nating save long hem.”
         41 Nao Pita hemi sei, “?Masta, yu minim disfala tokpiksa ya fo mifala nomoa, o fo evriwan
         hu i hipap ya?”
         42 Nao Masta hemi tok olsem, “?Hu nao wakaman hu hemi waes an hemi save kipim promis
         olowe? Hem nao disfala man wea bos blong hem hemi putum hem fo lukaftarem olketa nara
         wakaman blong hem, mekem hem nao save givim kaikai long olketa long barava taem fo
         kaikai.
         43 Disfala wakaman ya, hemi save hapi tumas taem bos blong hem hemi kambaek an lukim
         dat hemi gohed fo duim waka blong hem gudfala.
         44 Ya, mi talem yufala tru samting nao, bae bos blong hem hemi putum hem fo lukaftarem
         evrisamting blong hem nao ya.
         45 Bat sapos wakaman ya hemi tok olsem long hem seleva, ‘Bos blong mi hemi no save kambaek
         kuiktaem ya.’ So hemi gohed fo ki-kilim olketa nara man an olketa nara woman wea olketa
         waka ya, an hemi gohed fo kaikai an dring go-go hemi drang fogud nao.
         46 Bat seknomoa, bos blong hem hemi kambaek nao long de an long taem wea wakaman ya
         hemi nating redi long hem. Bae disfala bos ya hemi panisim fogud disfala wakaman.
         Bae hemi panisim hem tugeta wetem olketa nara pipol wea olketa no duim waka blong
         olketa gudfala.
         47 “Nao sapos wanfala wakaman hemi save nomoa long olketa samting wea bos blong hem
         hemi laekem hem fo duim, bat hemi nating mekredi an hemi no duim olketa samting ya,
         bae olketa mas panisim hem fogud.
         48 Bat wanfala wakaman wea hemi no save wanem bos blong hem hemi laekem hem fo duim,
         an hemi duim rong samting ya tu, bae olketa no panisim hem tumas ya. Hemi olsem, bikos
         man wea God hemi givim plande samting long hem, bae God hemi laekem man ya fo hemi
         mas mekem plande samting ya. An man wea God hemi givim barava plande samting tumas
         moa long han blong hem, bae God hemi laekem man ya fo mekem plande samting tumas moa
         tu.”
         49 An Jisas hemi sei moa, “Mi ya, mi kam fo mekem faea long disfala wol. An mi laekem
         tumas fo disfala faea ya fo laet gudfala, bat hemi no kam yet.
         50 Bat fastaem, mi mas go insaet long samting olsem baptaes wea bae mi safa an dae long
         hem. An oltaem nomoa, mi wari fogud go-go kasem taem disfala samting ya hemi gopas.
         51 ?Waswe, yufala tingse mi kam fo mekem evriwan stap long piis long disfala wol? Nomoa
         ya. Bat mi kam fo divaedem olketa pipol ya.
         52 Stat long distaem, raoa bae hemi stap insaet long olketa famili. Trifala bae i raoa
         wetem tufala, an tufala bae i raoa wetem trifala.
         53 An bae dadi i raoa wetem san blong hem, an san i raoa wetem dadi blong hem. An bae
         mami i raoa wetem dota blong hem, an dota i raoa wetem mami blong hem. An bae mami-inlo
         hemi raoa wetem dota-inlo blong hem, an dotainlo hemi raoa wetem mami-inlo blong hem.”
         54 Nao Jisas hemi tok olsem long olketa pipol ya tu, “Sapos yufala lukim olketa klaod
         kamap long west, semtaem yufala tok olsem, ‘Oo, bae hemi ren ya.’ An go-go hemi ren
         tru nao.
         55 An taem win hemi blou kam long saot, yufala talem olsem nao, ‘Oo, bae hemi hot ya.’
         An go-go hemi hot tru nao.
         56 Yufala barava krangge tru ya. Yufala save luksave long olketa samting long disfala
         wol an long skae tu. ?So waswe nao yufala no save luksave nomoa long wanem hemi go-gohed
         long distaem?”
         57 An Jisas hemi sei moa, “?Waswe nao yufala no save jajem fo yufala seleva wanem hemi
         stret samting fo yufala duim?
         58 Taem wanfala man hemi tekem yu go long kot, yu mas traehad fo stretem disfala trabol
         wetem hem, taem yutufala no kasem kot yet. Nogud hemi tekem yu go long frant blong
         jaj, an jaj hemi givim yu go long han blong olketa pulis, an olketa pulis i putum
         yu go insaet long prisin.
         59 Mi talem long yufala, sapos olsem, bae yu no save goaot from prisin nao, go-go kasem
         taem wea yu givim las seleni wea hemi stap fo finisim faen blong yu.”

1 Long taem ya tu, samfala pipol olketa kam an talem Jisas abaotem samfala man from
         provins long Galili, wea Paelat hemi bin kilim dae olketa taem olketa gohed fo mekem
         sakrifaes long God.
         2 Nao Jisas hemi sei, “?Waswe, yufala tingse disfala wei wea olketa dae long hem ya,
         hemi somaot dat wei blong olketa nao hemi rong moa winim olketa nara pipol long Galili?
         3 !Nomoa ya! Bat mi talem long yufala, sapos yufala no lusim olketa ravis wei blong
         yufala, bae yufala evriwan i dae olsem olketa tu ya.
         4 ?O waswe long eitinfala pipol ya hu olketa dae long taem disfala hae haos long Saeloam
         hemi foldaon antap long olketa? ?Waswe, yufala tingse olketa nao rong moa winim olketa
         nara pipol long Jerusalem?
         5 !Nomoa ya! Bat mi talem long yufala, sapos yufala no lusim olketa ravis wei blong
         yufala, bae yufala evriwan i dae olsem olketa tu ya.”
         6 Nao Jisas hemi talem disfala tokpiksa long olketa, “Wanfala man hemi garem wanfala
         fig tri wea hemi grou long plantesin blong grep tri blong hem. Long wanfala taem nao
         hemi go fo lukaotem frut long hem, bat hemi nating faendem eni frut nomoa.
         7 So hemi tok olsem long wakaman hu hemi lukaftarem disfala gaden ya, ‘Distaem, hemi
         mektri yia nao wea mi bin kam an lukaotem frut long disfala fig tri ya, bat mi nating
         faendem eni frut long hem nomoa. Hemi gud sapos yu katemaot tri ya, nogud hemi yusim
         gudfala graon ya nating nomoa.’
         8 Bat man hu hemi lukaftarem gaden ya hemi sei, ‘Masta, yu livim tri ya fo stap fastaem
         fo wanfala yia moa, mekem mi save lukaftarem hem gud an putum moa gudfala graon raonem
         hem.
         9 Sapos olsem, maet hemi save garem frut long hem long neks yia. Bat sapos nomoa, oraet,
         long taem ya nao yumi jes katemaot tri ya.’”
         10 Long wanfala Sabat de, Jisas hemi gohed fo tisim olketa pipol insaet long wanfala
         preahaos.
         11 Long taem ya, wanfala woman hemi stap wea wanfala devol hemi stap long hem, an hemi
         bin mekem hem fo sik fo eitinfala yia nao. An baeksaet blong woman ya hemi ben fogud
         wea hemi nating save stanap stret.
         12 Taem Jisas hemi lukim woman ya nomoa, hemi kolem hem kam, an hemi sei long hem, “Woman,
         yu fri nao from siknis wea hemi spoelem yu.”
         13 An hemi putum tufala han blong hem antap long woman ya an semtaem nomoa woman ya
         hemi stanap stret nao an hemi gohed fo mekhae long God.
         14 Taem bikman blong preahaos ya hemi lukim dat Jisas hemi mekem woman ya fo gudbaek
         moa long Sabat de, hemi barava kros fogud nao. An hemi tok olsem long olketa pipol
         ya, “Siksfala de nao yumi save duim waka long hem. So sapos yufala laekem eniwan fo
         tekemaot siknis blong yufala, yufala save kam long olketa de olsem. !Bat yufala no
         kam fo diswan long Sabat de!”
         15 Nao Masta hemi ansarem hem olsem, “Yufala ya, yufala save laea tumas ya. Eniwan long
         yufala, nomata long Sabat de, bae hemi save tekemaot rop from buluka o dongki blong
         hem an lidim hem go long wata, mekem hemi save dring.
         16 Disfala woman ya hemi bon long laen blong olo blong yumi Ebraham, an Seitan hemi
         bin taemapem hem olsem fo eitinfala yia nao. ?So waswe nao hemi rong fo mekem hem
         fri from disfala siknis long Sabat de?”
         17 Taem Jisas hemi tok olsem, olketa enemi blong hem olketa barava filsem fogud nao,
         bat olketa pipol i hapi tumas long olketa nambawan samting wea Jisas hemi duim.
         18 Nao Jisas hemi askem olketa pipol olsem, “?Kingdom blong God, hemi olsem wanem ya?
         ?Watkaen samting nao mi save yusim fo somaot klia?
         19 Hemi olsem wanfala sid blong mastad tri wea wanfala man hemi tekem an plantem insaet
         long gaden blong hem. Nao taem sid hemi grouap kam an hemi bikfala olsem tri, olketa
         bed olketa kam an mekem haos blong olketa long olketa brans blong hem.”
         20 An Jisas hemi sei moa, “?Watkaen samting nao mi save yusim fo somaot kingdom blong
         God?
         21 Hemi olsem lelebet yist wea wanfala woman hemi tekem an miksim wetem wanfala ful
         baeg long flaoa. Bihaen nomoa, yist ya hemi mekem flaoa ya fo kamap bikfala tumas
         nao.”
         22 Bihaen moa, Jisas hemi gogohed fo kasem Jerusalem. An taem hemi wakabaot gopas long
         olketa taon an olketa vilij, hemi gohed fo tisim olketa pipol.
         23 Nao wanfala man hemi askem hem, “?Waswe masta, samfala pipol nomoa bae God hemi sevem
         olketa?” Nao Jisas hemi ansarem olketa ya olsem,
         24 “Yufala mas traehad fo go insaet long disfala doa wea hemi smolfala tumas. Bikos
         mi talem long yufala, bae plande pipol tumas nao olketa traehad fo go insaet, bat
         bae olketa no save fo go insaet.
         25 Taem man hu hemi onam haos ya hemi go an satem doa, bae yufala stanap aotsaet an
         gohed fo noknok an askem hem olsem nao, ‘Plis masta. ?Yu save openem doa fo mifala?’
         Bat bae hemi ansarem yufala olsem, ‘!Mi nating save long yufala ya!’
         26 Nao bae yufala tok olsem moa, ‘Mifala bin kaikai an dring wetem yu, an yu bin tisim
         mifala insaet long taon blong mifala.’
         27 Bat bae man ya hemi tok olsem moa, ‘Mi nating save long yufala ya. !Yufala giraot
         from ples ya, bikos wei blong yufala hemi ravis tumas ya!’
         28 Bae yufala go-gohed fo krae nomoa an fo sore bikfala, taem yufala lukim Ebraham an
         Aesak an Jekob wetem olketa profet blong bifoa wea olketa stap insaet long kingdom
         blong God. Bat yufala ya, bae olketa raosim yufala fo goaot nomoa from ples ya.
         29 Bae olketa pipol olketa kam from evri ples long wol an bae olketa kam fo kaikai tugeta
         long bikfala fist insaet long kingdom blong God.
         30 Mi talem long yufala, samfala pipol hu olketa las long distaem, bae olketa kamap
         nambawan moa. An samfala pipol hu olketa nambawan long distaem, bae olketa kamap las
         moa.”
         31 Long semtaem ya, samfala Farasi olketa kam long Jisas an olketa tok olsem long hem,
         “Hemi gud sapos yu goawe distaem an go kasem nara ples moa, bikos King Herod Antipas
         hemi laekem tumas fo kilim yu dae.”
         32 Nao Jisas hemi sei, “Yufala go long Herod hu hemi olsem wael dog, an talem hem olsem,
         ‘Distaem nao mi gohed nomoa fo raosim olketa devol an fo mekem olketa pipol fo gudbaek
         moa, an bihaen nao bae mi finisim waka blong mi.’
         33 Bat tude an tumoro an samfala nara de moa, mi mas gohed nomoa long gogo blong mi.
         Bikos hemi no fitim fo olketa kilim dae profet long eni deferen ples, bat long Jerusalem
         nomoa.”
         34 An Jisas hemi sei moa, “!Jerusalem, Jerusalem! Yu nao kilim dae olketa profet an
         yu nao sutim dae olketa niusman long ston. Plande taem mi laekem yufala fo kam long
         mi, mekem mi lukaftarem yufala olsem taem kokorako hemi haedem olketa smolfala pikinini
         blong hem andanit long wing blong hem. Bat yufala nating wiling nomoa.
         35 So yufala herem, God bae hemi goawe from Tambuhaos blong yufala ya. An mi talem long
         yufala, bae yufala nating save lukim mi moa, go-go kasem taem wea yufala evriwan talem
         olsem, ‘!God, yu blesim disfala man hu hemi kam long nem blong yu!’”

1 Long wanfala Sabat de, Jisas hemi go fo kaikai long haos blong wanfala bikman blong
         olketa Farasi. An long taem ya, olketa pipol barava lukluk falom Jisas nao.
         2 Nao wanfala man hemi kam long Jisas wea tufala han an tufala lek blong hem olketa
         boela fogud.
         3 So Jisas hemi askem olketa Farasi an olketa tisa blong Lo olsem fastaem, “?Waswe,
         Lo hemi letem yumi fo mekem olketa sikman fo gudbaek moa long Sabat de?”
         4 Bat olketa man ya olketa nating toktok nomoa. So Jisas hemi tasim sikman ya an hemi
         mekem hem fo gudbaek moa from sik ya. Bihaen, hemi letem man ya fo go nao.
         5 An Jisas hemi askem olketa man ya olsem moa, “?Waswe, sapos san blong yu o buluka
         blong yu hemi foldaon long wel long Sabat de, yu save go long semtaem an pulum hem
         goap?”
         6 Bat taem ya, olketa man nating talem enisamting long Jisas nao, olketa stap kuaet
         nomoa.
         7 Nao long taem ya, Jisas hemi lukim samfala pipol wea olketa kam fo kaikai wea olketa
         siusim nomoa olketa nambawan ples fo sidaon long hem. So hemi talem olketa olsem,
         8 “Taem eniwan hemi askem yu fo go kaikai wetem hem long fist blong marit, yu no go
         an sidaon long olketa nambawan ples. Nogud man wea hemi mekem fist ya, hemi bin askem
         kam wanfala man hu hemi bikman winim yu moa.
         9 Sapos olsem, bae hemi sei long yu, ‘Yu go from ples ya an letem man ya fo sidaon
         long hem.’ So bae yu barava filsem fogud nao, taem yu muv go an sidaon long las ples
         ya.
         10 Bat wanem yu mas duim nao hemi olsem. Taem olketa askem yu fo kam long eni fist,
         yu mas go nomoa an sidaon long olketa las ples. Nao taem man hu hemi mekem fist ya
         hemi kam, hemi save tok olsem long yu, ‘Fren, yu kam sidaon long disfala nambawan
         ples.’ Taem ya nomoa, bae evriwan wea olketa sidaon long fist ya, bae olketa luksave
         nao dat man ya hemi tinghae long yu.
         11 So hemi olsem tu, sapos eniwan hemi mekem hem seleva fo hae, bae God hemi mekem hem
         fo lou, bat eniwan hu hemi mekem hem seleva fo lou, bae God hemi mekem hem fo hae
         moa.”
         12 An Jisas hemi tok olsem long man hu hemi mekem fist ya, “Taem yu mekem wanfala fist,
         yu no askem kam olketa fren blong yu o olketa brata blong yu o olketa laen blong yu
         o olketa ris man hu i stap kolsap long yu. Bikos olketa save mekem olketa nara fist
         fo sensimbaek long yu nomoa ya.
         13 Bat taem yu mekem fist, yu mas askem olketa pua pipol, an olketa hu lek blong olketa
         i dae, an olketa hu ae blong olketa hemi blaen, an olketa nara pipol wea bodi blong
         olketa hemi nogud.
         14 Olketa ya nao i no save sensimbaek disfala fist wea yu mekem fo olketa. So sapos
         yu duim olsem, yu save hapi nao ya, bikos God nao bae hemi sensimbaek long yu long
         taem wea bae olketa stretfala pipol olketa laefbaek moa.”
         15 Taem wanfala man hu hemi sidaon kaikai hemi herem wanem Jisas hemi talem, hemi sei
         nao, “Man wea bae hemi kam long fist insaet long kingdom blong God, hemi save hapi
         ya.”
         16 Nao Jisas hemi tok olsem long hem, “Wanfala man hemi mekem wanfala bikfala fist,
         an hemi askem plande pipol nao fo kam long fist ya.
         17 Taem evrisamting hemi redi finis, hemi sendem go wakaman blong hem fo go an talem
         olsem long olketa pipol wea hemi bin askem olketa finis fo kam, ‘Yufala kam nao, bikos
         evrisamting hemi redi finis.’
         18 Bat olketa stat fo toktok olobaot an talem enikaen samting wea hemi stopem olketa
         fo no kam. Wanfala hemi sei, ‘Oo, mi jes baem wanfala pisgraon ya, so mi mas go lukim
         fastaem. So yu talem man ya, mi sore tumas nao.’
         19 Narawan moa hemi sei, ‘Mi jes baem tenfala buluka an distaem mi go fo lukim sapos
         olketa save waka gud o nomoa. So yu talem man ya, mi sore tumas nao.’
         20 An narawan moa hemi sei, ‘Mi ya, mi jes marit ya, so hemi had fo mi fo kam.’
         21 “Taem wakaman ya hemi kambaek an talem evrisamting ya, bos blong hem hemi barava
         kros tumas nao, so hemi talem olsem long wakaman ya, ‘Yu go kuiktaem long olketa bikfala
         rod an olketa smolfala rod long taon ya, an yu tekem kam olketa pipol hu i pua, an
         olketa hu ae blong olketa hemi blaen, an olketa hu lek blong olketa hemi dae, an olketa
         nara pipol wea bodi blong olketa hemi nogud.’
         22 Nao taem wakaman ya hemi kambaek, hemi tok olsem nao, ‘Bikman, wanem yu talem mi
         fo duim, mi duim finis nao, bat plande ples hemi emti yet ya.’
         23 Nao bikman ya hemi sei moa, ‘Yu go moa long olketa rod long baekwe an long olketa
         smolfala rod long bus, an yu tekem kam olketa pipol, mekem haos blong mi hemi fulap.
         24 Mi talem long yu, no eniwan long olketa wea mi bin askem fastaem ya, bae olketa save
         kam an kaikai long fist blong mi.’”
         25 Wanfala taem nao plande pipol tumas olketa go-go wetem Jisas. Nao Jisas hemi taneraon
         an hemi tok olsem long olketa,
         26 “Eniwan hu hemi kam long mi wea hemi laek fo kamap disaepol blong mi, hemi mas lavem
         mi moa winim hao hemi save lavem mami an dadi blong hem an waef blong hem an olketa
         pikinini blong hem an olketa brata an sista blong hem, an nomata laef blong hem seleva
         tu.
         27 An eniwan hu hemi no wiling fo karim kros blong hem an falom mi, disfala man ya hemi
         no save kamap wanfala disaepol blong mi.
         28 “Sapos wanfala long yufala hemi wande fo wakem wanfala haos, hemi mas sidaon fastaem
         fo faendemaot haomas seleni nao hemi fitim fo wakem haos ya. Long wei ya, hemi save
         luksave sapos hemi garem naf seleni fo finisim disfala haos o nomoa.
         29 Nao sapos hemi no duim olsem, nomata hemi finisim faondesin blong haos ya, bae hemi
         no save fo finisim haos ya. An bae olketa pipol i lukim nomoa an bae olketa tokspoelem
         hem olsem,
         30 ‘!Maewat! Man ya, hemi stat fo wakem haos ya, bat go-go hemi no save finisim.’
         31 “Nao sapos wanfala king hu hemi garem 10,000 soldia, hemi laek fo goaot fo faet agensim
         nara king hu hemi garem 20, soldia, oraet, bae hemi mas sidaon fastaem an tingting
         gud sapos hemi strong fitim, mekem hemi save winim nara king ya.
         32 Sapos hemi tingse hemi no strong fitim diswan, bae hemi mas sendem go samfala niusman
         fastaem nao, taem nara king ya hemi farawe kam yet, mekem olketa save stretem evrisamting
         long tufala fo no faet.
         33 So yufala tu mas tingting gud fastaem olsem, bikos man hu hemi no wiling fo lusim
         evrisamting wea hemi garem, hemi no save kamap wanfala disaepol blong mi ya.”
         34 An Jisas hemi sei moa, “Solt hemi wanfala gud samting ya, bat sapos hemi lusim strong
         blong hem, bae yu no save mekem hem fo gudbaek moa.
         35 Bae hemi nating fit fo yusim fo enisamting moa, nomata fo miksim wetem graon long
         gaden, o fo putum wetem olketa ravis wea hemi save roten fo mekem graon gudfala moa.
         Hemi fitim nomoa fo torowem. So eniwan hu hemi garem ia, hemi mas heremgud toktok
         ya nao.”

1 Nao olketa man fo tekem taks an olketa nara ravis pipol olketa kam long Jisas fo
         lisin long toktok blong hem.
         2 Bat olketa Farasi an olketa tisa blong Lo, olketa stat fo tok agensim Jisas olsem,
         “Man ya hemi save fren wetem olketa ravis pipol ya an hemi save kaikai wetem olketa
         tu.”
         3 So Jisas hemi talem disfala tokpiksa long olketa,
         4 “?Sapos wanfala long yufala hemi garem 100 sipsip, an gogo wanfala long olketa hemi
         lus, waswe, wanem nao bae man ya hemi duim? Bae hemi lusim olketa nara 99 sipsip ya
         long ples wea olketa kaikai, an bae hemi go an lukaotem sipsip wea hemi lus ya, go-go
         hemi faendem.
         5 An taem hemi faendem, hemi barava hapi fogud nao, an bae hemi putum antap long solda
         blong hem
         6 an karim gobaek long haos blong hem nao. Bihaen moa, hemi kolem kam olketa fren blong
         hem an olketa hu stap kolsap long hem, an hemi sei, ‘Yufala kam an hapi wetem mi.
         Yufala save, disfala sipsip wea hemi lus ya, mi faendem nao.’
         7 Mi talem long yufala, hemi olsem long heven tu ya, bikos olketa long heven bae olketa
         barava hapi moa, taem wanfala man wea hemi garem sin hemi lusim olketa ravis wei blong
         hem. Ya, bae hapi blong olketa wetem man ya, hemi winim hapi blong olketa wetem 99
         pipol wea olketa stretfala olowe an olketa no save duim eni ravis samting wea olketa
         mas lusim.”
         8 An Jisas hemi sei moa, “?Sapos wanfala woman hemi garem tenfala seleni an go-go wanfala
         hemi lus, wanem nao bae hemi duim? Bae hemi laetem fastaem wanfala lam, an bae hemi
         suipim haos ya an lukaotem gudfala, gogo hemi save faendem.
         9 An taem hemi faendem nomoa, bae hemi kolem kam olketa fren blong hem an olketa hu
         i stap kolsap long hem an bae hemi sei, ‘Yufala kam an hapi wetem mi. Yufala save,
         seleni wea hemi lus ya, mi faendem nao.’
         10 Mi talem long yufala, hemi olsem long heven tu ya, bikos olketa enjel blong God bae
         olketa hapi moa taem wanfala man wea hemi garem sin hemi lusim olketa ravis wei blong
         hem.”
         11 An Jisas hemi sei moa, “Wanfala man hemi stap wea hemi garem tufala san.
         12 Nao lasbon hemi tok olsem long dadi blong hem, ‘Dadi, plis yu givim mi disfala haf
         wea mi sapos fo tekem long olketa samting blong yu taem yu dae.’ So dadi blong hem
         hemi divaedem evrisamting ya fo tufala san blong hem nao.
         13 No longtaem bihaen, lasbon ya hemi salem evrisamting blong hem, an hemi tekem seleni
         ya an hemi lusim hom blong hem nao. Hemi go long wanfala kantri wea hemi farawe tumas,
         an hemi spoelem seleni blong hem long enikaen ravis samting nomoa.
         14 Taem hemi spoelem evri seleni blong hem finis, bikfala taem blong hanggre nao hemi
         kamap long ples ya, an boe ya hemi no garem enisamting moa.
         15 So hemi go an askem waka long wanfala man blong disfala kantri ya. Nao man ya hemi
         sendem hem go fo lukaftarem olketa pikpik blong hem long ples blong olketa.
         16 Boe ya hemi laekem tumas fo kaikaim olketa kaikai blong olketa pikpik, bat no eniwan
         nao hemi givim enisamting long hem.
         17 Gogo maen blong hem hemi jes ting gobaek long hom blong hem nao, an hemi tingim olsem,
         ‘!Maewat! Evriwan wea olketa waka fo dadi blong mi olketa garem plande kaikai tumas,
         bat mi ya mi kolsap dae long hanggre nao.
         18 Bae mi lusim ples ya an mi gobaek nao long dadi blong mi, an bae mi tok olsem long
         hem, “Dadi, wanem mi bin duim hemi nating stret long ae blong yu an long ae blong
         God tu.
         19 Distaem mi nating fitim fo yu kolem mi san blong yu. Bae yu mekem mi kamap olsem
         wanfala wakaman blong yu nomoa.”’
         20 So hemi lusim ples ya an hemi gobaek nao long dadi blong hem. “Bat taem hemi ka-kam
         farawe yet, dadi blong hem hemi lukim hem, an hemi sore tumas long san blong hem nao.
         So hemi ran go fo mitim hem, an hemi putum han blong hem raonem hem an hemi kisim
         hem.
         21 Nao man ya hemi tok olsem long dadi blong hem, ‘Dadi, wanem mi bin duim hemi nating
         stret long ae blong yu an long ae blong God tu. Distaem mi nating fitim fo yu kolem
         mi long san blong yu nao.’
         22 Bat dadi blong hem hemi singaot go long olketa wakaman blong hem olsem, ‘!Kuiktaem!
         Yufala tekem kam disfala nambawan kaleko an putum long hem. An yufala putum wanfala
         ring long fingga blong hem, an yufala putum olketa sandol long lek blong hem tu.
         23 An yufala go an kilim disfala nambawan buluka ya nao, mekem yumi mekem bikfala fist
         fo makem disfala taem blong hapi.
         24 Bikos disfala san blong mi wea hemi lus from mi an wea hemi olsem hemi dae, distaem
         hemi kambaek an hemi olsem hemi laefbaek moa.’ So olketa gohed fo kaikai an fo hapi
         nao.
         25 “Taem evrisamting ya hemi gogohed olsem, fasbon ya hemi stap kam yet long olketa
         gaden. Taem hemi kambaek an hemi kolsap kasem haos, hemi herem nao olketa pipol wea
         olketa gohed fo singsing an dans.
         26 So hemi kolem kam wanfala wakaman, an hemi askem hem, ‘Wanem nao hemi gohed ya.’
         27 Nao wakaman ya hemi sei, ‘Oo diswan ya hemi from brata blong yu hu hemi kambaek nao.
         An dadi blong yu hemi kilim disfala nambawan buluka ya, bikos lasbon ya hemi kambaek
         an hemi laef gudfala nomoa.’
         28 “Taem fasbon ya hemi herem diswan, hemi barava kros tumas nao, an hemi nating laekem
         fo go insaet long haos ya. So dadi blong hem hemi go long hem an hemi traehad fo talem
         hem fo kam insaet.
         29 Bat fasbon ya hemi jes tok olsem long dadi blong hem, ‘!Yu lukim! Plande yia nao
         mi bin hadwaka fo yu, an evritaem nomoa mi obeim evrisamting wea yu talem mi fo duim.
         Bat no enitaem nao yu bin givim mi enisamting, nomata smolfala nanigot fo mi mekem
         fist wetem olketa fren blong mi.
         30 Bat disfala san blong yu ya, hemi bin spoelem evri seleni blong yu long olketa gele
         hu olketa juri ya, an taem hemi kambaek, yu jes kilim nambawan buluka ya fo hem nao.’
         31 Nao dadi blong hem hemi tok olsem, ‘San blong mi, yu ya yu stap wetem mi evritaem
         nomoa, an evrisamting wea mi garem ya hemi blong yu tu ya.
         32 Bat mifala mas mekem fist an mifala mas hapi, bikos brata blong yu ya hemi lus from
         yumi an hemi olsem hemi dae finis, bat distaem hemi kambaek an hemi olsem hemi laefbaek
         moa.’”

1 Nao Jisas hemi talem olketa disaepol blong hem olsem, “Wanfala ris man hemi stap,
         an hemi garem wanfala man hu hemi bos long olketa waka blong hem. Bat go-go olketa
         talem long ris man ya wea disfala bos hemi spoelem olketa seleni blong hem.
         2 So ris man ya hemi kolem kam bos ya, an hemi talem hem olsem, ‘?Hao nao disfala nius
         wea mi bin herem abaotem yu ya? Bae yu no save gohed fo holem disfala waka moa ya.
         So yu mas mekem wanfala ripot fo mi long olketa samting wea yu bin lukaftarem.’
         3 Bihaen, man ya hemi tingting olsem, ‘?Wanem nao bae mi duim taem bikman blong mi
         hemi raosim mi from waka blong mi ya? Mi nating fit fo digim dren ya, an mi sem tumas
         fo askem seleni long olketa pipol.
         4 Oo, mi save nao wanem mi mas duim. An long wei ya, bae mi save garem samfala fren
         hu i save askem mi fo kam long haos blong olketa, nomata mi finis from disfala waka.’
         5 “So hemi kolem kam evriwan wea olketa kaon long bikman blong hem nao. An hemi askem
         wanfala long olketa, ‘?Haomas nao yu kaonem long bikman blong mi?’
         6 Nao man ya hemi sei, ‘Mi kaonem 800 galon long oliv oel ya.’ So bos ya hemi sei,
         ‘Olsem, yu tekem disfala pepa long kaon blong yu an yu sidaon distaem an yu sensim
         go long 400 galon nomoa.’
         7 Bihaen ya, hemi askem nara man moa, ‘?Haomas nao yu kaonem ya?’ Nao man ya hemi sei,
         ‘Mi kaonem 1,000 baeg long wit ya.’ So bos ya hemi sei, ‘Yu tekem pepa long kaon blong
         yu an yu sensim go long baeg nomoa.’
         8 “Nao bihaen nomoa, bikman blong disfala bos hu hemi bin raverave ya, hemi preisim
         hem nao bikos hemi kleva tumas fo duim olketa samting ya. Bikos olketa pipol blong
         disfala wol ya olketa barava save tumas hao fo lukaftarem bisnis blong olketa, winim
         olketa pipol blong laet.”
         9 An Jisas hemi gohed fo tok olsem moa, “So mi talem long yufala, yufala mas yusim
         olketa risis blong wol ya fo mekem olketa pipol kamap fren wetem yufala, mekem taem
         yufala no save yusim moa olketa risis blong wol ya, bae olketa save fren wetem yufala
         moa long ples wea laef hemi no save finis.
         10 Eniwan wea olketa pipol save trastem hem fo lukaftarem olketa smolfala samting, bae
         olketa save trastem hem fo lukaftarem olketa bik samting tu ya. An eniwan wea olketa
         pipol nating save trastem hem fo lukaftarem olketa smolfala samting, bae olketa nating
         save trastem hem fo lukaftarem olketa bik samting tu ya.
         11 ?So sapos olketa no save trastem yu fo lukaftarem risis blong disfala wol, hao nao
         bae olketa save trastem yu fo lukaftarem olketa risis wea hemi barava truwan?
         12 ?An sapos olketa no save trastem yu fo lukaftarem samting blong nara man, hao nao
         bae God hemi givim long yu olketa samting blong yu seleva?
         13 “No eni wakaman hemi save waka fo tufala deferen masta ya. Bae hemi laekem wanfala
         an bae hemi no laekem narawan. An bae hemi tinghae long wanfala an bae hemi no tinghae
         long narawan. So yu no save tinghae long God an long risis blong wol ya olsem tufala
         masta blong yu.”
         14 Olketa Farasi olketa herem diswan an olketa gohed fo tokspoelem Jisas nao, bikos
         olketa ya olketa lavem seleni tumas ya.
         15 So Jisas hemi talem olketa olsem, “Yufala save traehad fo mekem olketa pipol fo tinghae
         long yufala, bat God hemi save nomoa long maen blong yufala. Bikos wanem yufala olketa
         pipol i tingse hemi bikfala samting tumas, long ae blong God hemi olsem samting nating
         nomoa ya.”
         16 An Jisas hemi sei moa, “Taem blong Lo blong Mosis an toktok blong olketa profet hemi
         finis nao. Bat stat long Jon Baptaes, olketa gohed fo talemaot Gudnius ya abaotem
         kingdom blong God. An olketa pipol olketa barava traehad tumas fo kam insaet long
         disfala laef.
         17 Nao hemi had tumas ya fo heven an disfala wol fo lus finis, bat hemi barava had moa
         fo eni smolfala samting long Lo fo hemi lus.
         18 “Nao sapos wanfala man hemi lusim waef blong hem an hemi maritim moa narafala woman,
         man ya hemi brekem lo blong marit nao ya. An sapos wanfala ma n hemi ma r it im wa
         nfa la woman wea hasban blong hem hemi bin lusim hem finis, man ya hemi brekem lo
         blong mar it tu ya.”
         19 An Jisas hemi sei moa, “Wanfala ris man hemi stap hu hemi save werem olketa kaleko
         wea hemi barava dia tumas. An long evri de hemi kaikaim olketa nambawan kaikai tumas
         tu.
         20 Nao wanfala pua man tumas hu nem blong hem Lasaros, hemi stap tu ya. An bodi blong
         hem hemi garem plande soa long hem. Evritaem nomoa, hemi leidaon long doa blong haos
         blong ris man ya.
         21 An hemi laekem tumas fo kaikaim eni haf kaikai wea hemi foldaon from tebol blong
         ris man ya. An evritaem nomoa, olketa dog olketa save kam an wasim olketa soa blong
         hem long tang blong olketa.
         22 “Go-go nao disfala pua man ya hemi dae an olketa enjel i karim hem go fo sidaon wetem
         Ebraham long heven. An go-go ris man ya tu hemi dae an olketa berem hem.
         23 Nao ris man ya hemi barava safa tumas wea hemi stap long ples blong olketa man wea
         i dae finis. An taem hemi luk goap, hemi lukim Ebraham wea hemi stap farawe tumas,
         an hemi lukim Lasaros tu hemi stap long saet long hem.
         24 So hemi singaot go long Ebraham olsem, ‘Dadi Ebraham, mi safa tumas nao insaet long
         disfala faea ya. Plis, yu sore kam long mi an talem Lasaros fo mekem fingga blong
         hem fo tuwet insaet long wata, an fo hemi putum kam long tang blong mi, mekem hemi
         kol lelebet.’
         25 “Bat Ebraham hemi tok olsem, ‘San, yu save long taem yu laef yet, yu bin garem evri
         gud samting nomoa, bat Lasaros hemi bin garem evri ravis samting nao. Bat long distaem,
         Lasaros hemi hapi tumas nao, bat yu gohed fo safa fogud nomoa.
         26 An narasamting moa, wanfala bikfala hol tumas nao hemi stap long midol long yumi,
         so hemi had tumas fo eniwan long saet long mifala fo go kasem saet long yufala. An
         hemi had tumas tu fo eniwan long saet long yufala fo katkros kam long saet long mifala.’
         27 Nao ris man ya hemi sei, ‘Sapos olsem, mi askem yu, plis yu sendem Lasaros fo go
         long haos blong dadi blong mi,
         28 bikos mi garem faefala brata ya. Hemi save wonem olketa, mekem olketa no kam long
         disfala ples ya wea olketa save safa tumas long hem.’
         29 “Bat Ebraham hemi sei, ‘Olketa brata blong yu olketa garem wanem Mosis an olketa
         profet olketa bin raetem ya, so letem olketa seleva nao herem olketa toktok ya.’
         30 Nao ris man ya hemi sei moa, ‘Nomoa ya Ebraham, bat sapos eniwan hemi laefbaek moa
         from dae an hemi go long olketa, bae long taem ya nao olketa save lusim olketa ravis
         wei blong olketa.’
         31 Bat Ebraham hemi sei, ‘Sapos olketa no save bilivim wanem Mosis an olketa profet
         olketa talem, nomata wanfala man hemi laefbaek moa from dae, bae hemi had tumas fo
         olketa bilivim toktok blong hem tu ya.’”

1 Nao Jisas hemi tok olsem moa long olketa disaepol blong hem, “Olketa samting wea
         hemi save mekem olketa pipol fo sin, bae olketa mas hapen ya. !Bat disfala man hu
         hemi mekem olketa samting ya fo hapen, hemi mas lukaot!
         2 Sapos wanfala man hemi mekem wanfala long olketa pikinini wea olketa biliv long mi
         fo foldaon long sin, hemi moabeta sapos olketa taemapem wanfala bikfala ston long
         nek blong man ya an torowem godaon insaet long si.
         3 So yufala mas lukaot gud long wanem yufala duim. “Sapos wanfala brata blong yu hemi
         duim enisamting agensim yu, yu mas stretem hem. An sapos hemi sensim tingting blong
         hem, oraet, yu mas fogivim hem.
         4 Sapos hemi duim enisamting agensim yu long sevenfala taem insaet wanfala de, an sevenfala
         taem hemi kambaek long yu an hemi sei, ‘Mi sensim tingting blong mi nao,’ oraet, yu
         mas fogivim hem tu.”
         5 Olketa aposol olketa tok olsem long Masta, “Plis, yu mekem biliv blong mifala fo
         kamap strongfala moa.”
         6 Nao Masta hemi ansarem olketa olsem, “Nomata yufala garem biliv wea hemi smolfala
         olsem sid blong mastad tri, yufala save tok long tri longwe olsem, ‘Yu pulum yu seleva
         aot from graon, an yu go an plantem yu seleva insaet long solwata.’ An bae hemi save
         obeim yufala nao ya.”
         7 An Jisas hemi sei moa, “Sapos wanfala long yufala hemi garem wanfala wakaman hu hemi
         waka long gaden, o hu hemi lukaftarem olketa sipsip. ?Nao taem hemi kambaek long haos
         nomoa, waswe, bae bos blong hem hemi talem hem fo sidaon an kaikai long semtaem?
         8 Nomoa ya. Fastaem bae hemi talem hem olsem ya, ‘Yu redim kaikai blong mi fastaem.
         An yu werem gudfala kaleko blong yu an yu gohed fo tekem kam kaikai an dring fo mi
         ya. An taem yu duim olketa samting ya finis, oraet, yu seleva save go an kaikai an
         dring nao.’
         9 An bae bos ya hemi no sei tengkiu long wakaman blong hem, bikos hemi duim nomoa wanem
         hemi talem hem fo duim ya.
         10 So long distaem, yufala mas duim olsem tu. Taem yufala duim evrisamting wea olketa
         talem yufala fo duim, yufala mas sei olsem nomoa, ‘Yumi olketa wakaman nomoa ya, an
         hemi no fitim fo eniwan fo mekhae long yumi, bikos yumi duim nomoa olketa samting
         wea yumi mas duim.’”
         11 Taem Jisas hemi wakabaot go fo kasem Jerusalem, hemi kam long spialaen long midol
         long Samaria an Galili.
         12 An taem hemi kam kolsap long wanfala vilij nomoa, tenfala man wea olketa garem ravis
         sik blong skin nao olketa kam fo mitim hem. So olketa stanap kam farawe nomoa an
         13 olketa singaot bikfala kam fo Jisas olsem nao, “!Jisas, Masta! Plis, yu sore kam
         long mifala.”
         14 Nao taem Jisas hemi lukim olketa nomoa, hemi tok olsem long olketa nao, “Yufala mas
         go an letem olketa prist fo lukluk long bodi blong yufala fastaem.” Taem olketa lusim
         Jisas an olketa go-go long rod yet, bodi blong olketa hemi gudbaek moa nao.
         15 Nao taem wanfala man long olketa ya hemi luksave dat hemi gudbaek moa, hemi kambaek
         long Jisas an hemi gohed fo singaot an mekhae long God nao.
         16 An hemi kam an hemi nildaon long frant blong Jisas an hemi talem tengkiu long hem.
         Bat disfala man ya hemi wanfala man blong Samaria ya.
         17 Nao Jisas hemi sei, “Tenfala man nao mi mekem olketa fo gudbaek moa ya. ?Wea nao
         nara naenfala man ya?
         18 ?An waswe nao disfala man wea hemi no Jiu ya, hem nomoa hemi kambaek an preisim God?”
         19 So Jisas hemi sei long man ya, “Yu stanap an yu go nao, biliv blong yu nao hemi mekem
         yu fo gudbaek moa.”
         20 Long wanfala taem, samfala Farasi olketa askem Jisas olsem, “Long wataem nao bae
         kingdom blong God, hemi kam.” Nao Jisas hemi sei, “Kingdom blong God, hemi no olsem
         samting yu save lukim long ae blong yu ya.
         21 An bae no eniwan tu hemi save sei, ‘!Hem long hia!’ o ‘!Hem longwe!’ Nomoa ya. Bikos
         hemi samting wea hemi stap finis insaet long yufala.”
         22 Nao hemi tok olsem long olketa disaepol blong hem, “Long wanfala taem wea bae hemi
         kam, bae yufala laekem tumas fo lukim mi San Blong Man, nomata fo wanfala de nomoa,
         bat bae yufala no save lukim mi ya.
         23 An bae samfala pipol olketa tok olsem long yufala, ‘!Hem longwe!’ o ‘!Hem long hia!’
         Bat yufala no wari fo go an falom olketa.
         24 Bikos taem mi San Blong Man mi kambaek, bae ka-kam blong mi hemi olsem laetning wea
         hemi laet bikfala long skae an hemi saen kam long wanfala saet go kasem long narasaet.
         25 Bat fastaem, olketa mas meksave long mi an bae olketa pipol blong distaem bae olketa
         nating laekem mi nao.
         26 Nao wanem hemi hapen long taem blong Noa, hem tu bae hemi hapen long taem mi San
         Blong Man mi kambaek.
         27 Yu save, long taem blong Noa, olketa pipol olketa gohed fo kaikai an dring an mekem
         marit, go-go kasem barava de wea Noa hemi go insaet long bikfala sip ya. Nao long
         taem ya nomoa, bikfala flad ya hemi kam an hemi kilim dae evriwan nao.
         28 An hemi olsem tu long taem blong Lot. Olketa pipol olketa gohed nomoa fo kaikai an
         dring an mekem bisnis blong olketa, an olketa gohed tu fo plantem gaden an wakem haos.
         29 Bat long de wea Lot hemi ranawe from Sodom, faea wetem diskaen ston salfa hemi laet,
         olketa foldaon kam from skae an olketa bonem evriwan nao.
         30 So bae hemi olsem tu long de ya wea bae mi San Blong Man mi kambaek, mekem olketa
         pipol luksave long mi.
         31 “Long de ya, man hu hemi stap kam aotsaet long haos blong hem, hemi mas no go insaet
         long haos moa fo tekem olketa samting blong hem. An hemi olsem tu fo man hu hemi stap
         kam long gaden blong hem, hemi mas no gobaek long haos moa fo tekem olketa samting
         blong hem.
         32 Yufala mas tingim gud wanem hemi hapen long waef blong Lot.
         33 So hemi olsem tu, eniwan hu hemi traehad fo sevem laef blong hem seleva, bae hemi
         lusim tru laef ya. Bat eniwan hu hemi lusim laef blong hem, bae hem nao hemi save
         sevem tru laef blong hem.
         34 Mi talem long yufala, long naet ya bae tufala man i slip long wanfala bed, an bae
         olketa tekem go wanfala, bat narawan bae hemi stap nomoa bihaen.
         35 An bae tufala woman i waka tugeta fo mekem flaoa, an bae olketa tekem go wanfala,
         bat narawan bae hemi stap nomoa bihaen.”
         37 Nao olketa disaepol olketa askem Jisas olsem, “?Masta, wea nao bae samting ya hemi
         hapen?” Nao Jisas hemi sei, “Long eni ples wea samting wea hemi dae hemi stap long
         hem, bae olketa igol i kam hipap raonem hem nao ya.”
         
            

         
      
   
      
         18
1 Bihaen, Jisas hemi talem wanfala tokpiksa long olketa disaepol blong hem fo tisim
         olketa wea olketa mas no wikdaon bat gohed fo prea olowe.
         2 Nao Jisas hemi tok olsem, “Long wanfala taon wanfala jaj hemi stap hu hemi nating
         wari fo tinghae long God an hemi nating wari long olketa pipol tu.
         3 Long taon ya tu wanfala wido woman hemi stap an hemi save kam olowe nomoa long jaj
         ya fo askem hem olsem, ‘Plis, yu helpem mi fo stretem trabol wea mi garem wetem enemi
         blong mi.’
         4 Longtaem nao jaj ya hemi no wiling fo duim diswan. Bat bihaen, hemi sei nao long
         hem seleva, ‘!Maewat! Mi barava taet tumas long wanem wido woman ya hemi gohed fo
         talem mi nao. Nomata mi no save tinghae long God an long olketa pipol,
         5 mi mas helpem hem fo stretem trabol ya nao. Sapos mi no stretem trabol ya, bae hemi
         kam olowe nomoa an mekem mi krangge long hem nao.’”
         6 An Masta hemi gohed fo tok olsem moa, “Yufala herem finis nao wanem disfala jaj hemi
         talem, nomata wei blong hem hemi no stret.
         7 ?Nao waswe, yufala tingse bae God hemi no save stretem trabol blong olketa pipol
         wea hemi bin siusim olketa an wea olketa krae long hem oltaem? ?Waswe, yufala tingse
         bae hemi no save kuiktaem fo helpem olketa?
         8 Mi talem long yufala, bae hemi helpem olketa fo stretem trabol blong olketa ya kuiktaem
         nomoa. ?Bat waswe taem mi San Blong Man mi kambaek, bae mi save lukim plande pipol
         hu olketa biliv long mi tu o nomoa?”
         9 Nao Jisas hemi talem nara tokpiksa moa long olketa pipol hu olketa tingse olketa
         seleva nao barava stret, bat olketa lukdaon long evri pipol nomoa. So Jisas hemi gohed
         fo sei,
         10 “Long wanfala taem, tufala man nao go long disfala Tambuhaos blong God fo prea. Wanfala
         nao hemi Farasi an narawan hemi man fo tekem taks.
         11 “Disfala Farasi ya hemi stanap seleva long midol long Tambuhaos ya an hemi prea olsem,
         ‘God, mi tengkiu tumas long yu, bikos mi no olsem olketa nara man wea olketa laekem
         olketa samting fo olketa seleva, an olketa save laea tumas long olketa pipol, an olketa
         save brekem lo blong marit. An mi tengkiu tumas tu bikos mi no olsem disfala man fo
         tekem taks hu hemi stanap longwe.
         12 Mi ya, mi save stop fo no kaikai long tufala de insaet long evri wik ya. An mi save
         givim go long yu, wan-tent long evrisamting wea mi garem.’
         13 “Nao disfala man fo tekem taks ya, hemi stanap farawe kam nomoa, an hemi sem fo luk
         goap long heven. Hemi bitim sest blong hem fo somaot dat hemi barava sore fogud, an
         hemi sei, ‘God, plis yu sore long mi, mi wanfala man wea mi garem sin ya.’”
         14 An Jisas hemi sei moa, “Mi talem yufala, taem disfala man fo tekem taks hemi gobaek
         long haos, hem nao hemi barava stret long ae blong God, bat disfala Farasi ya, barava
         nomoa nao. Bikos eniwan hu hemi mekem hem seleva fo hae, bae God hemi mekem hem fo
         lou, bat eniwan hu hemi mekem hem seleva fo lou, bae God hemi mekem hem fo hae moa.”
         15 Nao olketa tekem kam olketa smolfala pikinini long Jisas, mekem hemi save putum han
         blong hem antap long olketa. Taem olketa disaepol olketa lukim diswan, olketa tokhad
         long olketa pipol ya nao.
         16 Bat Jisas hemi kolem olketa pikinini ya fo kam long hem, an hemi sei, “Yufala letem
         olketa pikinini ya fo kam long mi. Yufala no stopem olketa. Bikos olketa hu i olsem
         olketa pikinini ya, olketa nao fitim fo stap insaet long kingdom blong God.
         17 Mi talem yufala tru samting nao, sapos eniwan hemi no olsem wanfala pikinini wea
         hemi hapi fo mekhae long God, bae hemi nating fit fo stap insaet long kingdom blong
         God.”
         18 Nao wanfala lida blong olketa Jiu hemi askem Jisas olsem, “!Gudfala Tisa! ?Wanem
         nao mi mas duim, mekem mi kasem tru laef wea hemi no save finis?”
         19 Nao Jisas hemi sei, “?Waswe nao yu sei mi gudfala? God nomoa hemi gudfala.
         20 Yu save finis long olketa lo wea hemi sei, ‘Yu mas no brekem lo blong marit. Yu mas
         no kilim man dae. Yu mas no stil. Yu mas no laea long kot. An yu mas tinghae long
         mami an dadi blong yu.’”
         21 Nao man ya hemi tok olsem, “Stat kam taem mi smolfala yet, mi obeim evri lo ya nao.”
         22 Taem ya, Jisas hemi sei, “Wanfala samting nao yu mas duim. Yu mas go an salem evrisamting
         blong yu, an yu mas givim go seleni ya long olketa pua pipol. From diswan nao bae
         yu garem olketa risis moa long heven. An bihaen ya, bae yu save kam an falom mi.”
         23 Bat man ya hemi wanfala ris man tumas ya, so taem hemi herem diswan nomoa, hemi barava
         sore fogud nao.
         24 Jisas hemi lukim dat man ya hemi barava sore tumas, so hemi sei, “Hemi had tumas
         ya fo olketa pipol wea olketa garem risis fo go insaet long kingdom blong God.
         25 Yufala save, fo wanfala kamel fo go insaet long smolfala hol blong wanfala nila hemi
         had tumas ya, bat hemi barava had moa fo man hu hemi ris fo go insaet long kingdom
         blong God.”
         26 Nao olketa pipol hu olketa herem toktok ya olketa sei olsem, “!Maewat! ?Sapos olsem,
         hu nao bae hemi save kasem tru laef ya?”
         27 Bat Jisas hemi sei, “Olketa samting wea hemi had tumas fo eni man fo duim ya, God
         hemi save duim nomoa ya.”
         28 Nao Pita hemi askem Jisas, “?Waswe long mifala? Mifala bin lusim evrisamting blong
         mifala finis, an mifala falom yu nao.”
         29 So Jisas hemi talem olketa olsem nao, “Mi talem yufala tru samting nao, eniwan hu
         hemi tinghae long kingdom blong God, mekem hemi mas lusim haos blong hem, o waef blong
         hem, o olketa brata blong hem, o mami an dadi blong hem, o olketa pikinini blong hem,
         30 bae God hemi givim plande gudfala samting long hem. Man ya bae hemi garem plande
         samting moa long disfala taem, winim olketa samting wea hemi lusim ya, an long niufala
         wol wea bae hemi kam, man ya bae hemi garem tru laef wea hemi no save finis.”
         31 Nao Jisas wetem tuelfala disaepol blong hem olketa go seleva, an hemi tok olsem long
         olketa, “Yumi go-goap fo Jerusalem nao ya, an long ples ya bae evrisamting wea olketa
         profet bin raetem abaotem mi San Blong Man, bae hemi kamtru nao.
         32 An bae olketa givim mi go long han blong olketa pipol wea olketa no Jiu, an bae olketa
         mekfan long mi an suea long mi, an spit long mi,
         33 an wipim mi moa. An bae olketa kilim mi dae tu, bat long mektri de bae mi laefbaek
         moa.”
         34 Taem ya, olketa disaepol olketa nating minim nomoa wanem Jisas hemi talem. Mining
         blong disfala toktok ya hemi olsem hemi haed from olketa, so olketa nating save wanem
         nao Jisas hemi toktok abaotem.
         35 Taem Jisas hemi kam kolsap long taon long Jeriko nomoa, wanfala blaen man hemi sidaon
         long saet long rod an askem seleni long olketa pipol.
         36 Man ya hemi herem dat plande pipol nao olketa go-gohed fo wakabaot gopas long hem,
         so hemi askem olketa olsem nao, “?Wanem nao ya?”
         37 Nao olketa tok olsem long hem, “Oo, Jisas disfala man blong Nasaret nao hemi kam
         ya.”
         38 So man ya hemi singaot olsem, “!Jisas, San Blong King Deved, plis yu sore kam long
         mi!”
         39 Olketa pipol hu olketa stap kolsap long hem olketa hatem hem an talem hem fo stap
         kuaet. Bat hemi jes singaot bikfala moa olsem, “!San Blong King Deved, plis yu sore
         kam long mi!”
         40 Nao Jisas hemi stop an hemi talem olketa fo lidim man ya fo kam long hem. Taem man
         ya hemi kam kolsap, Jisas hemi askem hem,
         41 “?Wanem nao yu laekem mi fo duim fo yu?” Nao man ya hemi sei, “Masta, mi laekem yu
         fo mekem ae blong mi fo lukluk moa.”
         42 So Jisas hemi talem hem olsem, “!Yu lukluk nao! Biliv blong yu nao hemi mekem yu
         fo gudbaek moa.”
         43 Long semtaem ya nomoa, ae blong man ya hemi lukluk gudfala nao, an hemi go wetem
         Jisas long rod an hemi gohed fo mekhae long God. An taem olketa pipol olketa lukim
         diswan, olketa tu olketa gohed fo preisim God.

1 Nao Jisas hemi go-gohed long gogo blong hem fo kasem Jerusalem an hemi go insaet
         long Jeriko nao.
         2 Long taon ya tu wanfala man hemi stap wea nem blong hem Sakias, hu hemi bos long
         olketa man fo tekem taks, an hemi wanfala ris man tu ya.
         3 Nao hemi laekem tumas fo lukim Jisas, bat bikos plande pipol tumas olketa hipap,
         an Sakias hemi wanfala sotfala man nomoa, hemi faendem had tumas fo lukim Jisas.
         4 So hemi ran go fastaem long olketa pipol an hemi klaemap wanfala tri, mekem hemi
         save lukim Jisas hu hemi kakam fo gopas long ples ya.
         5 Taem Jisas hemi kasem andanit long tri ya nomoa, hemi luk goap long Sakias, an hemi
         sei, “Sakias, yu kamdaon distaem. Mi mas go stap long haos blong yu tude ya.”
         6 So Sakias hemi godaon kuiktaem nao wea hemi hapi fogud, an hemi tekem Jisas go long
         haos blong hem.
         7 An taem olketa pipol olketa lukim diswan nomoa, olketa stat fo toktok agensim Jisas
         olsem, “!Lukim! Man ya hemi go stap long haos blong ravis man ya nao.”
         8 Bat Sakias hemi stanap an hemi tok olsem long Masta, “!Lukim Masta! Bae mi givim
         haf long evrisamting blong mi long olketa pua pipol. An olketa wea mi ravem olketa
         long enisamting, bae mi sensimbaek foa taem moa winim wanem mi tekem long olketa.”
         9 Nao Jisas hemi sei, “Tude, God hemi bin sevem olketa pipol long disfala haos, bikos
         man ya tu hemi bon long laen blong Ebraham.
         10 Mi San Blong Man, mi kam fo lukaotem olketa pipol hu olketa lus an fo sevem olketa.”
         11 Nao Jisas hemi ka-kam kolsap long Jerusalem, an olketa pipol olketa tingse disfala
         kingdom blong God, bae hemi kam nao. So taem olketa pipol olketa go-gohed fo herem
         toktok blong Jisas yet, hemi gohed moa fo talem wanfala tokpiksa long olketa,
         12 wea hemi sei, “Wanfala man hu hemi bon long famili blong olketa sif, hemi redi fo
         go long wanfala bikfala king wea hemi stap long farawe kantri an askem paoa long hem,
         mekem taem hemi kambaek long ples blong hem moa, hemi save stap olsem king long hem
         nao.
         13 So bifoa hemi go, hemi kolem kam tenfala long olketa wakaman blong hem, an hemi givim
         wanfala bikfala seleni long olketa evriwan. An hemi sei long olketa, ‘Taem mi stap
         long farawe ples ya, yufala mas traehad fo winim samfala seleni moa wetem seleni ya.’
         14 Bat olketa pipol blong hem olketa heitem hem, an olketa sendem go samfala niusman
         bihaen long hem fo talem olsem long disfala bikfala king ya, ‘Mifala nating laekem
         man ya fo kamap king blong mifala ya.’
         15 “Bat nomata olsem, bikfala king ya hemi mekem man ya fo kamap king ovarem ples blong
         hem nao. An taem hemi kambaek moa long hom blong hem, hemi sendem nius fo olketa wakaman
         ya hu hemi bin givim seleni long olketa. Hemi laekem olketa fo kam, mekem hemi save
         lukim haomas seleni nao olketa bin winim wetem seleni ya.
         16 Nao fas wakaman hemi kam an hemi sei, ‘Bos, mi bin winim moa tenfala bikfala seleni
         wetem disfala seleni wea yu givim long mi ya.’
         17 Nao bos blong hem hemi tok olsem, ‘!Oo, gud tumas! Yu wanfala gudfala wakaman ya.
         Yu bin lukaftarem gud disfala smolfala waka ya, olsem, bae mi putum yu fo lukaftarem
         tenfala biktaon nao.’
         18 Nao mektu wakaman hemi kam an hemi sei, ‘Bos, mi bin winim moa faefala bikfala seleni
         wetem disfala seleni wea yu givim long mi ya.’
         19 Nao bos blong hem hemi sei, ‘Olsem, bae yu lukaftarem faefala biktaon moa ya.’
         20 “Bihaen, nara wakaman moa hemi kam an hemi sei, ‘Bos, seleni blong yu nao long hia.
         Mi haedem nomoa insaet long wanfala pis kaleko.
         21 Yu save, mi fraetem yu ya bikos yu wanfala had man tumas. An yu save tekem samting
         wea nara man hemi putum stap, an yu save tekem tu kaikai wea olketa nara man olketa
         plantem.’
         22 Nao bos blong hem hemi tok olsem, ‘!Yu ravis wakaman! Bae mi falom toktok wea yu
         talem finis nao fo jajem yu ya. Ya, yu save nao dat mi wanfala had man wea mi save
         tekem samting wea nara man hemi putum stap, an mi save tekem tu kaikai wea olketa
         nara man olketa plantem.
         23 ?So waswe nao yu no putum seleni blong mi long bank, mekem distaem mi kambaek, mi
         save tekem seleni ya wetem lelebet seleni moa wea hemi winim?’
         24 “Bihaen nomoa, hemi tok olsem long olketa hu i stanap kolsap long hem, ‘Yufala tekem
         bikfala seleni ya from hem, an yufala givim go long man ya hu hemi garem tenfala seleni
         ya.’
         25 Nao olketa tok olsem, ‘Bat bos, hemi garem plande finis ya.’
         26 Nao bos ya hemi sei, ‘Mi talem long yufala, eniwan hu hemi yusim gud wanem hemi garem,
         bae mi givim samfala moa long hem. Bat eniwan hu hemi no yusim gud wanem hemi garem,
         nomata lelebet samting wea hemi garem, bae mi tekemaot from hem nomoa.
         27 Nao olketa enemi blong mi wea olketa no laekem mi fo king ovarem olketa ya, mi talem
         long yufala, yufala tekem olketa kam long hia, an yufala kilim olketa dae long frant
         long mi.’”
         28 Bihaen Jisas hemi tok olsem finis nomoa, hemi go fastaem nao long olketa fo go long
         Jerusalem.
         29 Taem hemi kolsap kasem tufala vilij ya Betfeis an Betani, wea tufala stap kolsap
         long hil blong Oliv tri, hemi sendem go tufala disaepol blong hem fo go fastaem nao.
         An hemi tok olsem long tufala,
         30 “Yutufala go long vilij wea yumi lukim go ya. Nao taem yutufala go kasem, bae yutufala
         lukim wanfala yang dongki wea no eni man hemi bin raed antap long hem yet. Olketa
         bin taemapem hem, so yutufala tekemaot rop ya an lidim hem kam long mi.
         31 An sapos eniwan hemi askem yutufala olsem, ‘?Fo wanem nao yutufala tekemaot dongki
         ya?’, yutufala mas sei long hem, ‘Masta nao hemi laekem ya.’”
         32 So tufala ya i go nao an tufala lukim dat evrisamting hemi barava olsem wanem Jisas
         bin talem.
         33 Taem olketa gohed fo tekemaot disfala yangfala dongki ya, olketa man hu olketa onam
         dongki ya olketa tok olsem, “?Ei, waswe nao yutufala tekemaot dongki ya?”
         34 Nao tufala tok olsem, “Masta nao hemi laekem ya.”
         35 Bihaen, tufala lidim yangfala dongki ya fo go long Jisas nao, an tufala putum samfala
         kaleko blong tufala long baeksaet blong dongki ya, an tufala helpem Jisas fo sidaon
         antap long hem.
         36 An taem Jisas hemi raed go long rod, olketa pipol olketa spredem kaleko blong olketa
         long rod tu.
         37 Taem hemi kolsap kasem ples wea rod hemi godaon long saet long hil blong Oliv tri
         nomoa, olketa disaepol blong hem wea olketa plande tumas, olketa stat fo hapi an mekhae
         long God nao. An olketa barava singaot an preisim God fo olketa bikfala samting wea
         olketa bin lukim.
         38 An olketa tok olsem, “!God, yu blesim disfala King hu hemi kam long nem blong yu!
         !Piis mas stap long heven, an yumi preisim God!”
         39 Nao samfala long olketa Farasi, wea olketa stap long taem ya, olketa tok olsem long
         Jisas, “Tisa, yu talem olketa disaepol blong yu fo stap kuaet.”
         40 Bat Jisas hemi sei, “Mi talem long yufala, sapos olketa ya i stap kuaet, bae olketa
         ston nao i gohed fo preisim God.”
         41 Nao Jisas hemi kam kolsap long Jerusalem, an taem hemi lukim taon ya, hemi krae nao
         bikos hemi sore tumas long hem.
         42 An hemi tok olsem long taon ya, “Hemi gud tumas ya sapos yu luksave distaem long
         wei wea hemi save mekem yu fo garem piis, bat evrisamting hemi haed long yu nao.
         43 Bae wanfala taem hemi kam wea bae olketa enemi blong yu olketa kam fo faet. An bae
         olketa stap raonem yu an olketa satem yu long evri saet, mekem no eniwan save ranawe.
         44 An bae olketa spoelem yu finis, wetem evriwan wea olketa stap insaet long olketa
         wol long ston blong yu. Bae no eni lelebet ston nao i save stap long ples wea hemi
         stap long hem distaem, bikos yu ya, yu nating luksave long taem wea God hemi kam fo
         sevem yu.”
         45 Nao Jisas hemi go insaet long eria blong disfala Tambuhaos ya, an hemi stat fo raosimaot
         olketa pipol hu olketa maket insaet long hem nao.
         46 An hemi tok olsem long olketa, “Toktok blong God insaet long Buktambu hemi sei, ‘Haos
         blong mi bae hemi haos fo prea long hem ya.’ Bat yufala ya, yufala mekem haos ya fo
         kamap olsem ples wea olketa pipol hu i save stil olketa save haed long hem ya.”
         47 Evri de Jisas hemi gohed fo tisim olketa pipol insaet long Tambuhaos ya. Bat olketa
         hedprist an olketa tisa blong Lo an olketa nara lida blong olketa Jiu, olketa traehad
         fo tingim wanfala wei wea olketa save kilim Jisas dae long hem.
         48 Bat olketa no save faendem eni wei fo duim diswan, bikos evri pipol olketa stap wetem
         hem oltaem fo herem evri toktok blong hem.

1 Long wanfala de, Jisas hemi gohed moa fo tisim olketa pipol long Tambuhaos ya. Taem
         hemi gohed fo talemaot disfala Gudnius ya, olketa hedprist an olketa tisa blong Lo
         an olketa nara bikman moa, olketa kam long hem nao.
         2 An olketa askem hem olsem, “?Watkaen paoa nao yu garem fo duim olketa samting ya?
         ?An hu nao hemi givim paoa ya long yu?”
         3 Nao Jisas hemi sei long olketa olsem, “Mi tu mi wande fo askem yufala wanfala kuestin
         fastaem.
         4 ?Waswe, hu nao hemi givim paoa long Jon fo baptaesim olketa pipol? ?God o man nomoa?”
         5 So olketa gohed fo toktok tugeta long olketa seleva olsem, “Sapos yumi sei, ‘God
         nao hemi givim paoa ya long Jon,’ bae hemi sei, ‘?Sapos olsem, waswe nao yufala no
         bilivim hem?’
         6 Bat sapos yumi sei, ‘Man nomoa hemi givim paoa long hem,’ bae olketa pipol olketa
         sutim yumi dae long ston ya, bikos olketa biliv wea Jon hemi barava profet ya.”
         7 So olketa ansarem Jisas olsem nao, “Oo, mifala no save ya.”
         8 Nao Jisas hemi tok olsem long olketa moa, “Sapos olsem, mi tu bae mi no talem yufala
         abaotem watkaen paoa nao mi garem fo duim olketa samting ya.”
         9 Bihaen, Jisas hemi gohed moa fo talem disfala tokpiksa long olketa, “Wanfala man
         hemi plantem wanfala plantesin long grep tri an hemi letem samfala man fo haerem plantesin
         blong hem ya. An hemi go fo stap long nara ples fo longtaem.
         10 Nao kasem taem wea olketa frut olketa redi fo tekem, man ya hemi sendem go wanfala
         wakaman blong hem nao fo tekem kambaek wanem olketa man hu i haerem plantesin ya olketa
         mas peim long hem. Bat olketa ki-kilim disfala wakaman ya an olketa sendem hem gobaek
         nating nomoa.
         11 So man ya hemi sendem go wanfala wakaman moa, bat olketa ki-kilim disfala wakaman
         ya tu an olketa barava spoelem hem fogud an sendem hem gobaek nating nomoa.
         12 So man ya hemi sendem go mektri wakaman moa, bat olketa mekem wakaman ya fo garekil
         an olketa torowem hem goaot from ples ya.
         13 Bihaen nomoa, man hu hemi onam plantesin ya hemi sei nao, ‘?Wanem nao bae mi duim?
         Ating bae mi sendem go san blong mi ya wea mi lavem tumas, hem nao bae olketa save
         tinghae long hem ya.’
         14 Bat taem olketa man hu i haerem plantesin ya olketa lukim man ya, olketa tok olsem
         tugeta long olketa seleva nao, ‘Hem ya nao man hu bae hemi sensim dadi blong hem fo
         onam plantesin ya. Yumi kilim hem dae, mekem plantesin ya hemi blong yumi nao.’
         15 So olketa tekem man ya fo go aotsaet long plantesin ya an olketa kilim hem dae nao.”
         An Jisas hemi askem olketa olsem moa, “?Wanem nao bae man hu hemi onam plantesin ya
         hemi duim long olketa man ya?
         16 Bae hemi kam an kilim olketa man ya fo dae, an bae hemi letem olketa nara man nao
         fo haerem plantesin ya moa.” Taem olketa pipol olketa herem diswan nomoa, olketa sei
         nao, “!Nomoa ya, hemi no save olsem ya!”
         17 Bat Jisas hemi lukstrong long olketa an hemi sei nao, “?Oraet, wanem nao mining blong
         disfala toktok ya long Buktambu? ‘Disfala ston wea olketa man fo wakem haos olketa
         no laekem, hemi kamap barava nambawan ston long haos nao.’
         18 Eniwan hu hemi foldaon nogud bikos long disfala nambawan ston ya, bae ston ya hemi
         spoelem hem fogud ya. An man wea ston ya hemi foldaon antap long hem, bae hemi smas
         finis nao.”
         19 Nao long taem ya nomoa, olketa hedprist an olketa tisa blong Lo olketa luksave dat
         toktok blong Jisas hemi barava agensim olketa tru nao. So olketa wande fo kasholem
         hem long semtaem, bat olketa fraet tu long olketa pipol.
         20 Nao olketa lida olketa gohed fo faendemaot gudfala wei fo kasholem Jisas. So olketa
         peim samfala man fo laea fo go an askem samfala kuestin fo trikim hem, bikos olketa
         laekem hem fo talem samting wea hemi no stret, mekem olketa save givim hem go long
         paoa blong Primia long provins ya.
         21 So olketa man ya olketa tok olsem long Jisas nao, “Tisa, mifala save dat wanem yu
         talemaot an wanem yu tisim hemi barava stret ya. An yu no save wari nomoa long enikaen
         tingting blong man, an yu tisim nomoa tru samting abaotem wei blong God.
         22 ?So waswe, hemi oraet nomoa long Lo blong yumi fo yumi peim go taks long bikfala
         King long Rom o nomoa?”
         23 Bat Jisas hemi luksave finis wea olketa wande fo trikim hem nomoa, so hemi sei,
         24 “Yufala som kam wanfala seleni long mi fastaem. ?Oraet, piksa an nem blong hu nao
         hemi stap long disfala seleni ya?” Nao olketa sei, “Hemi blong bikfala King long Rom
         ya.”
         25 So Jisas hemi sei long olketa nao, “Sapos olsem, samting wea hemi blong bikfala King
         ya, yufala mas givim gobaek long hem. An samting wea hemi blong God, yufala mas givim
         gobaek long hem.”
         26 So olketa stap kuaet nao, bikos olketa barava sapraes tumas long ansa wea hemi talem
         kam long olketa. An olketa nating save trikim hem moa long enisamting long frant blong
         olketa pipol.
         27 Nao samfala Sadiusi olketa kam long Jisas tu, wea olketa talem man hemi no save laefbaek
         moa. Nao olketa askem Jisas olsem,
         28 “Tisa, Mosis hemi raetem wanfala lo fo yumi wea hemi sei, ‘Sapos wanfala man hemi
         dae from waef blong hem taem tufala no garem eni pikinini yet, bae brata blong hem
         hemi mas sensim hem an maritim moa woman ya. Long wei ya, bae olketa pikinini blong
         tufala ya olketa kamap olsem olketa pikinini blong nara brata hu hemi dae finis ya.’
         29 Nao wanfala taem, sevenfala brata olketa stap. Fasbon hemi maritim wanfala woman,
         bat hemi no garem eni pikinini nomoa an hemi dae.
         30 So mektu brata hemi maritim moa wido woman ya,
         31 an bihaen, mektri brata hemi maritim tu woman ya. An go-go sevenfala brata ya evriwan
         olketa maritim wido woman ya nao. Bat evriwan olketa no garem eni pikinini nomoa an
         olketa dae.
         32 An bihaen, wido woman ya hemi dae tu.
         33 ?Nao long taem wea evriwan i laefbaek moa, bae woman ya hemi barava waef blong hu
         nao long olketa ya? Bikos sevenfala brata ya nao evriwan bin maritim disfala woman
         ya.”
         34 Nao Jisas hemi tok olsem long olketa, “Yumi olketa man an woman long disfala wol,
         yumi save marit.
         35 Bat olketa man an olketa woman wea olketa fit fo laefbaek moa from dae an fo stap
         long niufala wol wea bae hemi kam, bae olketa no save marit moa long taem ya.
         36 An bae olketa no save dae tu, bat bae olketa stap olsem olketa enjel nomoa. God nao
         hemi bin mekem olketa laefbaek finis, an from diswan nao olketa save stap olsem olketa
         pikinini blong hem.
         37 Nao Mosis hemi barava somaot klia dat man hemi save laefbaek moa from dae ya. Long
         disfala stori abaotem smolfala tri wea faea hemi bin bone olobaot long hem, Mosis
         hemi raetem olsem, ‘God ya hemi God blong Ebraham an Aesak an Jekob.’
         38 An God ya hemi no God blong man wea hemi dae ya, bat hemi God blong man wea hemi
         laef, bikos long saet blong God, evriwan olketa laef nomoa ya.”
         39 Nao samfala long olketa tisa blong Lo, olketa tok olsem nao, “Gudfala ansa nao ya,
         Tisa.”
         40 An evriwan olketa fraet fo askem eni kuestin moa long Jisas.
         41 Bihaen, Jisas hemi tok olsem long olketa, “?Waswe nao olketa talem dat disfala Mesaea
         bae hemi bon kam long laen blong King Deved nomoa?
         42 Bikos King Deved seleva nao hemi talem long buk blong olketa singsing olsem, ‘God
         hemi tok long Masta blong mi olsem, “Yu sidaon kam long raetsaet blong mi.
         43 An bae mi putum olketa enemi blong yu andanit long paoa blong yu.”’
         44 Deved hemi kolem disfala Mesaea ya Masta blong hem. ?So hao nao man wea hemi bon
         kam long laen blong Deved hemi save kamap Masta blong hem moa?”
         45 Taem olketa pipol i gohed fo lisin yet, Jisas hemi tok olsem long olketa disaepol
         blong hem nao,
         46 “Yufala mas lukaot long olketa tisa blong Lo, wea olketa praod fo werem olketa longfala
         kaleko, an taem olketa wakabaot go long maket, olketa laekem olketa pipol fo mekhae
         long olketa. An taem olketa go long preahaos an long taem blong fist, olketa laekem
         tumas fo sidaon long olketa nambawan ples nomoa.
         47 An olketa save ravem tu evrisamting blong olketa wido woman. An nomata olsem, olketa
         save mekem longfala prea fo laea long olketa pipol. !Yufala save, panis blong olketa
         bae hemi bik tumas moa ya!”

1 Nao taem Jisas hemi lukluk goraon, hemi lukim olketa ris pipol wea olketa kam an
         putum seleni blong olketa insaet long boks fo putum koleksin long hem, wea hemi stap
         insaet long Tambuhaos.
         2 Hemi lukim tu wanfala wido woman wea hemi pua fogud. Woman ya, hemi putum go tufala
         blaksens nomoa insaet long boks ya.
         3 Nao hemi tok olsem, “Mi talem yufala tru samting nao, wanem pua woman ya hemi putum
         nao hemi barava bikfala tumas moa winim olketa seleni wea olketa nara pipol ya olketa
         putum.
         4 Olketa nara pipol ya olketa putum nomoa lelebet haf long olketa risis blong olketa.
         Bat disfala woman wea hemi no garem naf samting, hemi putum nao evrisamting wea hemi
         garem fo laef long hem.”
         5 Nao samfala disaepol blong Jisas, olketa gohed nao fo tokabaotem Tambuhaos ya, wea
         hemi barava luk gudfala tumas wetem olketa nambawan ston blong hem an wetem enikaen
         gud samting wea olketa pipol i givim fo mekhae long God. Bat Jisas hemi tok olsem
         long olketa,
         6 “Mi talem long yufala, evrisamting wea yufala lukim long hia ya, bae long samfala
         taem bihaen, olketa wol long ston ya bae olketa brekemdaon finis ya, an bae no eni
         lelebet ston nao hemi save stap long ples wea hemi stap long hem distaem.”
         7 Nao olketa disaepol olketa askem hem olsem, “?Tisa, long wataem nao bae olketa samting
         ya hemi hapen? ?An watkaen saen nao bae hemi kamap fo somaot dat olketa samting ya
         hemi kolsap fo kamtru?”
         8 Nao Jisas hemi sei, “Yufala mas lukaot gudfala, nogud eniwan hemi trikim yufala.
         Bikos bae plande pipol olketa yusim nem blong mi an bae olketa sei, ‘!Mi nao ya!’
         an bae olketa sei moa, ‘!Olketa samting ya olketa kamtru nao!’ Bat yufala no falom
         olketa ya.
         9 An taem yufala herem nius abaotem olketa woa o yufala herem dat olketa pipol i faetem
         gavman blong olketa, yufala mas no fraet, bikos olketa samting ya i mas hapen fastaem
         ya. Bat diswan hemi no minim wea hemi en blong disfala wol yet ya.”
         10 An hemi sei moa, “Bae olketa pipol long wanfala ples olketa faetem olketa pipol long
         nara ples, an wanfala kantri bae hemi faetem nara kantri.
         11 An bae olketa bikfala etkuek tumas tu olketa sekem olketa ples long disfala wol.
         An olketa bikfala taem blong hanggre an olketa nogud siknis tu bae olketa spoelem
         plande pipol long plande ples. An bae enikaen nogud samting hemi hapen fo mekem pipol
         fraet tumas, an bae enikaen bikfala saen olketa soaot kam long skae tu.
         12 Bat bifoa evrisamting olsem hemi hapen, bae olketa pipol i kasholem yufala an meksave
         long yufala. An bae olketa tekem yufala go long kot long olketa preahaos, an bae olketa
         putum yufala insaet long prisin tu. An bikos olketa laek fo spoelem nem blong mi,
         bae olketa kotem yufala long ae blong olketa king an olketa primia.
         13 So long taem ya, yufala save talemaot Gudnius ya long olketa nao.
         14 An wanfala samting nao yufala mas tingim, yufala no wari tumas long wanem nao bae
         yufala talem fo sevem yufala.
         15 Bikos mi nao bae mi givim toktok an gudfala tingting long yufala, mekem no eniwan
         long olketa enemi blong yufala hemi save tok agensim toktok blong yufala o tokdaonem
         toktok blong yufala.
         16 Bae olketa mami an dadi blong yufala, an olketa brata blong yufala, an olketa long
         laen blong yufala, an olketa fren blong yufala nao, bae olketa givim yufala go long
         han blong olketa enemi blong yufala. An bae olketa kilim dae samfala long yufala tu.
         17 An bae evri pipol nao olketa heitem yufala, bikos yufala blong mi.
         18 Bat nomata olsem, no eni lelebet hea long hed blong yufala nao hemi save lus.
         19 Bae yufala kasem tru laef ya from yufala stanap strong olowe.”
         20 An Jisas hemi sei moa, “Taem yufala lukim olketa soldia olketa stap evriwea raonem
         Jerusalem, bae yufala save nao dat hemi kolsap fo olketa spoelem biktaon ya finis
         nao ya.
         21 Long taem ya, olketa hu i stap long Jiudia olketa mas ranawe go fo haed long olketa
         maonten. An olketa hu i stap long biktaon ya, olketa mas ranawe from ples ya nao.
         An olketa hu i stap long olketa eria raonem biktaon ya, olketa mas no kam moa long
         biktaon ya.
         22 Bikos taem ya, hemi taem blong God fo panisim olketa pipol ya, mekem evrisamting
         wea Buktambu hemi talem, hemi save kamtru.
         23 !So olketa woman hu i babule o garem olketa smolfala pikinini wea olketa susu yet
         long taem ya, olketa mas lukaot! Bae bikfala sore hemi kam long olketa pipol long
         disfala kantri an bae kros blong God hemi kasem olketa tu.
         24 Samfala long olketa bae olketa kilim olketa dae wetem naef fo faet, an samfala moa
         bae olketa kasholem olketa an tekem olketa go long olketa deferen kantri. An olketa
         pipol wea olketa no Jiu, bae olketa nao i rul ovarem evri ples long Jerusalem go-go
         kasem en long taem blong olketa.”
         25 An Jisas hemi sei moa, “An bae samfala saen olketa soaot long san an long mun an
         long olketa sta antap long skae. An long olketa kantri long wol, bae evriwan olketa
         barava fraet fogud nao long bikfala noes blong solwata wetem olketa bikfala wev blong
         hem.
         26 Bae olketa pipol olketa hafded from olketa fraet, taem olketa weitem olketa samting
         wea bae hemi kam fo spoelem disfala wol ya. Bikos evri strongfala samting long skae,
         bae olketa seksek tumas nao.
         27 Nao bihaen nomoa, bae olketa save lukim dat mi San Blong Man, bae mi kambaek antap
         long wanfala klaod wetem saen blong bikfala paoa blong God.
         28 Taem olketa samting ya i stat fo hapen, yufala mas stanap stret an luk goap, bikos
         God bae hemi kolsap kam fo sevem yufala nao.”
         29 Bihaen, Jisas hemi talem disfala tokpiksa ya long olketa olsem, “Yufala ting fastaem
         abaotem olketa fig tri ya an olketa nara tri ya moa.
         30 Taem yufala lukim olketa lif wea olketa stat fo kamaot niufala moa, yufala save dat
         taem fo evrisamting fo grou hemi kam kolsap nao.
         31 Long semkaen wei tu, taem yufala lukim olketa samting ya hemi hapen, yufala save
         dat kingdom blong God, hemi kolsap tumas fo kam nao.
         32 “An mi talem yufala tru samting nao, bae evrisamting ya hemi hapen taem olketa pipol
         blong distaem olketa no dae yet.
         33 Skae wetem disfala wol bae hemi finis nomoa, bat toktok blong mi bae hemi nating
         save finis.”
         34 An Jisas hemi sei moa, “Yufala mas lukaot, nogud yufala gohed nomoa fo kaikai an
         dring an wari nomoa abaotem olketa samting long disfala laef. Nogud yufala seknomoa
         long de wea olketa samting ya hemi kasem yufala,
         35 olsem animol hemi save sek taem hemi pas insaet long trap. Bikos bae disfala de hemi
         kam kasem evriwan long disfala wol ya.
         36 Yufala mas lukluk gudfala an gohed fo prea oltaem, mekem yufala save stanap strong
         nomata evrisamting ya bae hemi hapen. Sapos olsem, bae yufala save kam an stanap long
         frant blong mi San Blong Man.”
         37 Nao long evri de, Jisas hemi gohed fo tisim olketa pipol long disfala Tambuhaos blong
         God. An long olketa ivining, Jisas hemi goaot fo stap long disfala hil wea olketa
         kolem “Hil blong Oliv tri”.
         38 Long eli moning long evri de, olketa pipol olketa save kam fo hipap long Tambuhaos
         ya fo herem toktok blong hem.

1 Hemi go-go kolsap fo kasem taem blong Bikde blong Bred wea hemi No Garem Eni Yist
         long hem, wea olketa save kolem Fist blong Pasova.
         2 An long taem ya, olketa hedprist an olketa tisa blong Lo, olketa traehad fo tingim
         wanfala wei wea olketa save kilim Jisas dae, bat olketa fraet long olketa pipol ya.
         3 Nao Seitan hemi kam an stap long Jiudas, wea nara nem blong hem hemi Iskariot an
         hemi wanfala long olketa tuelfala disaepol blong Jisas.
         4 An Jiudas hemi go long olketa hedprist an long olketa bikman blong seksin fo gadem
         Tambuhaos ya, an hemi talem olketa abaotem hao hemi save givim Jisas go long han blong
         olketa.
         5 Taem ya, olketa barava hapi fogud nao, an olketa talem dat bae olketa save givim
         seleni long hem.
         6 So Jiudas hemi wanmaen wetem olketa an hemi trae fo tingim wei wea hemi save givim
         Jisas go long han blong olketa, taem olketa pipol no stap wetem hem.
         7 Nao hemi kasem fas de long olketa Bikde blong Bred wea hemi No Garem Eni Yist long
         hem. An long de ya nao olketa mas kilim dae olketa smolfala sipsip fo disfala kaikai
         blong Pasova.
         8 So Jisas hemi sendem go Pita an Jon, an hemi tok olsem long tufala, “Yutufala go
         an mekredi long kaikai fo yumi fo disfala Pasova ya.”
         9 Nao tufala askem hem, “?Long watkaen ples insaet long biktaon ya nao mitufala save
         mekredi long evrisamting ya?”
         10 Nao Jisas hemi sei, “Taem yutufala go insaet long biktaon ya, bae yutufala mitim
         wanfala man hu hemi karim bikfala botol long wata. Yutufala go bihaen long hem an
         yutufala go insaet long haos wea hemi go insaet long hem.
         11 An yutufala tok olsem long man wea hemi onam haos ya, ‘Tisa nao hemi askem yu kam
         olsem, ?Wea nao r um fo mi wetem olketa disaepol blong mi, bae mifala kaikaim disfala
         kaikai blong Pasova long hem?’
         12 Bae man ya nao hemi som yutufala wanfala bikfala rum long antap wea evrisamting hemi
         stap long hem finis. Long ples ya nao bae yutufala mekredi long kaikai.”
         13 So tufala go an tufala lukim dat evrisamting hemi hapen nao olsem Jisas hemi bin
         talem. So tufala gohed nao fo mekredi long kaikai blong Pasova.
         14 Taem hemi kasem taem fo kaikai, Jisas hemi go an sidaon wetem olketa aposol blong
         hem nao.
         15 An Jisas hemi talem olsem long olketa, “Mi bin laekem tumas fo kaikaim disfala kaikai
         blong Pasova wetem yufala bifoa hemi kasem taem blong mi fo dae.
         16 Nao mi talem long yufala, bae mi no kaikaim disfala kaikai blong Pasova moa, go-go
         kasem taem wea hemi garem ful mining blong hem insaet long kingdom blong God.”
         17 An Jisas hemi holem wanfala kap long waen an hemi talem tengkiu long God, an hemi
         sei, “Yufala tekem diswan an yufala evriwan dring long hem.
         18 Nao mi talem long yufala, bae mi no save dringim moa waen ya, go-go kasem taem kingdom
         blong God hemi kam finis.”
         19 Nao hemi holem wanfala bred an hemi talem tengkiu long God fo hem. Hemi brekem bred
         ya an hemi givim go long olketa, an hemi sei, “Diswan ya hemi bodi blong mi wea mi
         givim fo sevem yufala. Yufala mas kaikaim diswan, mekem yufala save go-gohed fo tingim
         mi.”
         20 Long sem wei tu, long taem olketa kaikai finis, hemi holem moa wanfala kap long waen
         an hemi tok olsem, “Disfala kap ya hemi niufala spesol agrimen blong God, wea mi mekem
         hem fo kamtru wetem blad blong mi wea hemi ranaot fo sevem yufala.
         21 “Bat yufala save, man wea bae hemi givim mi go long han blong olketa enemi blong
         mi, hemi sidaon long hia wetem mi nomoa.
         22 An bae mi San Blong Man, mi mas dae olsem God hemi bin talem finis. !Bat disfala
         man wea bae hemi givim mi go long han blong olketa enemi blong mi, hemi mas lukaot!”
         23 An olketa disaepol olketa stat fo ask olobaot long olketa seleva fo save hu nao bae
         hemi duim diswan.
         24 Bihaen, olketa disaepol olketa stat fo raoa tugeta long olketa seleva abaotem hu
         nao hemi nambawan man long olketa.
         25 So Jisas hemi tok olsem long olketa, “Yufala save finis wea olketa king long disfala
         wol olketa save bosim tumas olketa pipol blong olketa. An samfala long olketa king
         i laek fo garem gudfala nem olsem “fren blong olketa pipol”.
         26 Bat yufala mas no duim olsem. Eniwan hu hemi bikman long yufala, hemi mas kamap olsem
         man hu hemi smolfala long yufala. An man wea hemi lida long yufala hemi mas kamap
         olsem wanfala wakaman blong yufala nomoa.
         27 ?Waswe, hu nao hemi bikman long tufala, man wea hemi sidaon fo kaikai o man hu hemi
         karim kam kaikai ya? Yu save, hemi man wea hemi sidaon fo kaikai nao ya. Bat mi ya,
         mi stap wetem yufala olsem wakaman wea hemi karim kam kaikai nomoa ya.
         28 “Yufala ya, yufala stap olowe wetem mi nomoa, nomata yumi bin go insaet long enikaen
         hadtaem.
         29 So olsem, bae mi givim paoa long yufala fo rul ovarem olketa pipol ya, olsem Dadi
         blong mi hemi givim paoa long mi.
         30 An bae yufala sidaon raonem tebol wetem mi fo kaikai an dring, long taem wea bae
         mi King ovarem wol. An bae yufala kamap bikman nao long tuelfala laen blong Israel
         fo rul ovarem olketa.”
         31 An Jisas hemi tok olsem moa, “!Saemon, Saemon! Yu save, God hemi letem Seitan fo
         traem yufala evriwan ya fo faendemaot hu nao hemi save stanap strong.
         32 Bat mi bin prea fo yu Saemon, mekem yu no lusim biliv blong yu. An taem yu tanebaek
         kam long mi, yu mas gohed fo helpem olketa brata blong yu fo kamap strong moa.”
         33 Bat Pita hemi sei, “Masta, mi redi nomoa fo go wetem yu long prisin, an fo dae wetem
         yu tu.”
         34 Nao Jisas hemi ansarem hem olsem, “Mi talem long yu Pita, taem kokorako hemi no krae
         long naet yet, bae trifala taem nao yu talem yu nating save long mi.”
         35 An Jisas hemi sei moa, “Lastaem, taem mi sendem yufala fo goaot, mi stopem yufala
         fo no tekem eni paos an basket an sandol. ?Waswe, yufala sot long enisamting?” Nao
         olketa sei, “Nomoa ya.”
         36 An Jisas hemi sei, “Bat long distaem, sapos eniwan long yufala hemi garem paos o
         basket, hemi mas tekem wetem hem nao. An sapos eniwan long yufala hemi no garem naef
         fo faet, hemi mas salem longfala kaleko blong hem nao, fo baem wanfala naef fo faet.
         37 An mi talem long yufala, Buktambu hemi sei, ‘Olketa pipol i talem dat hemi wanfala
         man fo mekem trabol nomoa ya,’ an diswan bae hemi barava kamtru long mi ya. Wanem
         olketa bin raetem abaotem mi hemi gohed fo hapen tru nao.”
         38 Nao olketa disaepol olketa tok olsem, “!Lukim, Masta! Tufala naef fo faet long hia
         nomoa.” So Jisas hemi sei, “Oraet. !Hemi naf nao!”
         39 Nao Jisas hemi lusim biktaon ya an hemi go long disfala hil blong Oliv tri, olsem
         hemi save duim olowe nao. An long taem ya, olketa disaepol olketa go wetem hem tu.
         40 Taem hemi kasem ples ya, hemi talem long olketa olsem, “Yufala mas prea, mekem no
         enisamting hemi kam fo traem yufala.”
         41 An hemi go farawe lelebet from olketa, an hemi nildaon long graon an hemi gohed fo
         prea olsem,
         42 “Oo, Dadi blong mi, sapos yu wiling, yu no letem mi fo safa long diskaen wei ya.
         Bat yu no falom wanem mi laekem, bat yu falom nomoa wanem yu laekem.”
         43 An wanfala enjel long heven hemi kam long Jisas an hemi helpem hem fo strong moa.
         44 An from hemi barava sore bikfala tumas, hemi gohed fo prea strong moa, an suet blong
         hem hemi olsem blad nao wea hemi randaon long graon.
         45 Bihaen hemi prea finis, hemi stanap, an hemi gobaek moa long olketa disaepol blong
         hem, an hemi lukim olketa gohed fo slip nomoa, bikos olketa taet tumas from olketa
         sore tumas.
         46 So Jisas hemi sei long olketa, “?Waswe nao yufala slip? Yufala getap an prea, mekem
         no enisamting hemi kam fo traem yufala.”
         47 Taem Jisas hemi gohed fo toktok yet, wanfala bik seksin long olketa pipol olketa
         kam. An man wea hemi lidim olketa kam nao hemi Jiudas, hu hemi wanfala long olketa
         tuelfala disaepol blong hem. An Jiudas hemi go kolsap long Jisas fo kisim hem nao.
         48 Bat Jisas hemi talem hem olsem, “!Waswe Jiudas! ?Yu kam fo kisim mi San Blong Man,
         fo givim mi go long han blong olketa enemi blong mi?”
         49 Taem olketa disaepol olketa luksave long wanem bae hemi hapen nomoa, olketa tok olsem
         nao, “?Waswe Masta, bae mifala faetem olketa wetem olketa naef fo faet ya?”
         50 An wanfala long olketa hemi tekem naef fo faet blong hem nomoa, an hemi katemaot
         raet ia blong wanfala wakaman blong Haeprist.
         51 Bat Jisas hemi sei, “!Ei, naf nao!” An hemi tasim ia blong man ya, an hemi mekem
         gudbaek moa.
         52 Nao Jisas hemi tok olsem long olketa hedprist, an olketa bikman blong seksin fo gadem
         Tambuhaos, an long olketa nara bikman moa, “?Waswe, yufala tingse mi man fo mekem
         trabol ya, mekem yufala kam wetem olketa naef an stik fo faet?
         53 Long evri de mi stap nomoa wetem yufala long Tambuhaos ya, bat yufala nating trae
         fo kasholem mi nomoa. Bat distaem, hemi taem blong yufala fo duim samting nao, an
         hemi taem fo paoa blong tudak fo gohed fo rul nao ya.”
         54 So olketa kasholem Jisas nao, an olketa lidim hem go insaet long haos blong Haeprist.
         Pita hemi go bihaen long olketa, bat hemi no wakabaot kolsap long olketa.
         55 Nao olketa laetem wanfala faea long midol long eria blong haos ya, so Pita hemi sidaon
         wetem olketa pipol wea olketa sidaon raonem faea ya.
         56 Taem ya nao, wanfala haosgele hemi lukim Pita taem hemi sidaon kolsap long faea,
         an hemi lukstrong long Pita an hemi sei, “Disfala man ya hemi bin stap wetem Jisas
         tu ya.”
         57 Bat Pita hemi laea olsem, “Woman, mi nating save long disfala man ya.”
         58 Lelebet taem go moa, wanfala man tu hemi lukim Pita an hemi sei, “Yu wanfala long
         olketa tu ya.” Bat Pita hemi sei, “Nomoa, hemi no mi ya.”
         59 Nao fitim wan aoa bihaen, nara man moa hemi tokstrong olsem, “Hemi tru ya, man ya
         hemi stap wetem Jisas tu ya, bikos hemi man blong Galili tu ya.”
         60 Bat Pita hemi sei, “Man, mi nating save long wanem yu tokabaotem ya.” Taem hemi gohed
         fo toktok yet, wanfala kokorako hemi krae nao.
         61 An taem ya nomoa, Masta hemi taneraon an hemi luk stret go long Pita, an Pita hemi
         jes tingimbaek nao toktok ya wea Masta hemi bin talem hem olsem, ‘Taem kokorako hemi
         no krae long naet yet, bae trifala taem nao yu talem yu nating save long mi.’
         62 So Pita hemi go aotsaet an hemi gohed fo krae bikfala nao.
         63 Nao long taem ya tu, olketa man hu i gadem Jisas olketa stat fo mekfan long hem,
         an olketa tokspoelem hem an ki-kilim hem nao.
         64 An olketa taemapem ae blong hem an olketa gohed tu fo askem hem olsem, “?Oraet profet,
         yu talem long mifala fastaem, hu nao hemi hitim yu?”
         65 An olketa talem plande samting moa wea hemi nogud agensim Jisas fo spoelem hem.
         66 Taem hemi jes stat fo delaet nomoa, olketa hedprist an olketa tisa blong Lo an olketa
         nara bikman moa, olketa hipap tugeta nao. An samfala man olketa lidim Jisas kam nao
         fo stanap long frant blong olketa memba long Kansol.
         67 An olketa askem hem olsem, “?Yu talem mifala fastaem, waswe, yu nao disfala Mesaea?”
         Nao Jisas hemi tok olsem, “Sapos mi ansarem yufala, bae yufala no bilivim mi ya.
         68 An nomata mi askem yufala enisamting, bae yufala no wiling fo ansa nomoa.
         69 Bat mi San Blong Man, stat long distaem, bae mi sidaon long raetsaet blong God hu
         hemi garem evri paoa.”
         70 Nao evriwan olketa askem hem moa, “?Yu nao San Blong God ya?” An Jisas hemi sei,
         “Yufala seleva nao yufala talem olsem.”
         71 So olketa tok olsem nao, “Hemi naf nao. Yumi no lukaotem eni man moa fo tok agensim
         hem. Yumi seleva bin herem wanem hemi talem finis nao.”

1 Bihaen long diswan, evriwan i stanap an olketa lidim Jisas go long Paelat nao, mekem
         hemi jajem hem.
         2 An olketa man ya olketa stat fo talem plande samting agensim Jisas, an olketa tok
         olsem, “Mifala bin faendemaot wea man ya hemi bin lidim olketa pipol blong mifala
         fo go agensim bikfala King long Rom ya. An hemi bin talem olketa pipol tu fo no peim
         taks long bikfala King ya. An narasamting moa, hemi talem hem nao hemi disfala Mesaea
         wea hemi wanfala king.”
         3 So Paelat hemi askem Jisas, “?Waswe, so yu nao yu King blong olketa Jiu?” Nao Jisas
         hemi ansarem hem olsem, “Yu seleva nao yu talem olsem ya.”
         4 Bihaen, Paelat hemi tok olsem long olketa hedprist an long olketa pipol wea olketa
         hipap fo lukluk ya, “Mi no faendem enisamting wea man ya hemi duim wea hemi fitim
         fo yumi panisim hem long hem ya.”
         5 Bat olketa gohed moa fo tokstrong olsem, “Tising blong man ya hemi mekem plande trabol
         kamap long olketa pipol long evriwea long Israel ya. Hemi bin statem diswan long provins
         long Galili go-go hemi kam kasem long hia nao.”
         6 Nao taem Paelat hemi herem diswan nomoa, hemi ask olsem, “?Waswe, man ya hemi man
         blong Galili ya?”
         7 Taem hemi herem dat Jisas hemi kam from eria wea King Herod Antipas hemi rul ovarem,
         hemi sendem hem go long Herod nao. Bikos taem ya, Herod hemi stap long Jerusalem tu.
         8 Herod hemi hapi fogud fo lukim Jisas bikos longtaem nao hemi bin herem plande stori
         abaotem hem an hemi laekem tumas fo lukim hem. An hemi laekem tumas tu fo lukim taem
         Jisas hemi mekem wanfala mirakol.
         9 So hemi askem plande kuestin nao long Jisas, bat Jisas hemi nating talem enisamting
         long hem.
         10 An taem ya, olketa hedprist an olketa tisa blong Lo olketa stanap kolsap long tufala
         nao, an olketa gohed fo tokstrong long Jisas an talem enikaen samting agensim hem.
         11 So Herod an olketa soldia blong hem, olketa stat fo mekfan long Jisas an fo tokdaonem
         hem. Bihaen, olketa mekem hem fo werem wanfala nambawan kaleko olsem kaleko blong
         king, an olketa sendem hem gobaek moa long Paelat.
         12 Long bifoa ya, Herod an Paelat tufala barava enemi fogud ya, bat stat long distaem
         ya nomoa, tufala barava gudfren nao.
         13 Nao Paelat hemi kolem kam olketa hedprist an olketa nara lida blong Jiu wetem olketa
         pipol moa fo kam long wanples,
         14 an hemi tok olsem long olketa, “Yufala bin tekem kam man ya long mi, an yufala sei
         hemi lidim olketa pipol fo go agensim bikfala King long Rom. Nao mi bin askem samfala
         kuestin long hem long ae blong yufala, bat mi nating faendem enisamting rong wea hemi
         duim olsem yufala talem hemi duim.
         15 Herod tu hemi no faendem enisamting rong wea man ya hemi bin duim, so dastawe nao
         hemi sendem hem kambaek long yumi. Man ya hemi no duim enisamting rong wea hemi fitim
         fo dae long hem ya.
         16 So bae mi talem olketa fo wipim hem nomoa. Bihaen, bae mi letem hem fo go fri nao.”
         18 Bat evri pipol ya olketa singaot bikfala olsem nao, “!Kilim hem dae! !Barabas nao
         mifala laekem yu fo letem hem go fri!”
         19 Nao Barabas ya hemi bin stap long prisin from hem nao wanfala long olketa hu i bin
         mekem bikfala faet agensim gavman an kilim samfala pipol dae.
         20 Bat Paelat hemi wande tumas fo letem Jisas fo go fri, so hemi toktok moa long olketa.
         21 Bat olketa singaot kam long hem olsem, “!Nilam hem long kros! !Nilam hem long kros!”
         22 Nao mektri taem moa, Paelat hemi toktok go long olketa olsem, “?Bat waswe, watkaen
         samting nao hemi duim wea hemi rong? Mi nating faendem enisamting nogud wea hemi bin
         duim wea hemi mas dae long hem ya. So bae mi talem olketa fo wipim hem nomoa. An bihaen,
         mi letem hem fo go fri nao.”
         23 Bat olketa jes gohed fo singaot bikfala tumas moa, an fo talem dat olketa mas nilam
         Jisas long kros. An bihaen nomoa, olketa win nao,
         24 so Paelat hemi wanmaen fo duim wanem olketa askem hem fo duim.
         25 An hemi letem fo go fri disfala man hu olketa laekem, wea hemi stap long prisin from
         hemi bin mekem bikfala faet agensim gavman an kilim samfala pipol dae. An hemi givim
         Jisas go long han blong olketa soldia, mekem olketa save duim wanem olketa pipol i
         askem long hem.
         26 Taem olketa soldia olketa lidim Jisas go nao, olketa mitim wanfala man nem blong
         hem Saemon, hu hemi kam from biktaon long Saerin. An man ya hemi bin stap kam aotsaet
         long Jerusalem. Nao olketa putum kros blong Jisas antap long solda blong hem, an olketa
         fosim hem nao fo karim go bihaen long Jisas.
         27 Plande pipol tumas nao olketa go wetem Jisas long taem ya, an samfala woman tu wea
         olketa gohed fo sore tumas an fo krae bikfala fo Jisas.
         28 Nao Jisas hemi taneraon go long olketa an hemi sei, “!Olketa woman blong Jerusalem!
         Yufala no krae fo mi, bat yufala krae fo yufala seleva an fo olketa pikinini blong
         yufala.
         29 Bikos wanfala taem bae hemi kam, wea bae olketa pipol olketa tok olsem ya, ‘Yufala
         olketa woman wea yufala no save garem eni pikinini, wea yufala nating babule enitaem
         an yufala nating givim susu long eni pikinini, yufala hapi tumas ya.’
         30 Long taem ya tu, bae olketa pipol olketa singaot go long olketa maonten olsem, ‘!Plis
         yufala foldaon kam antap long mifala!’ an bae olketa singaot long olketa hil olsem,
         ‘!Plis yufala kavaremap mifala!’
         31 ?Bikos yufala save, from olketa man olketa duim diswan long mi wea mi olsem tri wea
         hemi laef, wanem nao bae hemi hapen long yufala wea yufala olsem olketa tri wea i
         dae finis?”
         32 Nao olketa soldia olketa tekem go tu tufala man wea tufala save mekem trabol, mekem
         olketa kilim tufala dae wetem Jisas.
         33 Taem olketa kasem ples wea olketa kolem “Bon blong hed blong man,” olketa soldia
         olketa nilam Jisas long kros nao. An tufala man fo mekem trabol tu, olketa nilam tufala
         long tufala kros, an olketa putum wanfala long raetsaet blong Jisas an narawan long
         lefsaet blong hem.
         34 An Jisas hemi sei, “Dadi, yu fogivim olketa bikos olketa nating save long wanem olketa
         duim ya.” An bihaen, olketa soldia ya olketa divaedem olketa kaleko blong hem long
         olketa seleva, wea olketa pleim daes fo olketa.
         35 Olketa pipol olketa stanap long ples ya an olketa lukluk go nomoa, bat olketa lida
         blong olketa Jiu olketa gohed fo mekfan long Jisas, an olketa sei olsem, “!Maewat!
         Hemi sevem olketa nara pipol finis. So sapos hemi tru wea hem nao disfala Mesaea wea
         God hemi siusim, letem hem sevem hem seleva.”
         36 An olketa soldia tu olketa mekfan long Jisas, an olketa givim hem wankaen waen wea
         hemi saoa.
         37 An olketa tok olsem long hem, “Sapos yu barava King blong olketa Jiu, yu sevem yu
         seleva.”
         38 An olketa raetem wanfala notis an putum antap long kros blong Jisas wea hemi sei
         olsem, “Hem nao King blong olketa Jiu.”
         39 Nao wanfala long tufala man fo mekem trabol hu hemi hang long kros long saet long
         Jisas, hemi tokspoelem Jisas olsem tu, “?Waswe, yu nao yu disfala Mesaea o nomoa?
         Yu sevem yu seleva an yu sevem mitufala tu.”
         40 Bat narafala man hu hemi hang long kros tu hemi tokstrong long nara man ya olsem,
         “?Waswe, yu no save tinghae long God? Yumi evriwan yumi garem semkaen panis nomoa
         ya.
         41 Wanem yumitufala tekem panis fo hem, hemi stretwan ya, bikos olketa panisim yumitufala
         fo olketa ravis samting wea yumitufala bin duim. Bat man ya, hemi nating duim enisamting
         wea hemi rong ya.”
         42 Nao hemi tok olsem long Jisas, “Jisas, taem yu kamap King yu mas tingim mi.”
         43 An Jisas hemi tok olsem long man ya, “Mi talem yu tru samting nao, tude bae yu stap
         wetem mi long heven.”
         44 Taem hemi kasem samting olsem tuelklok nomoa long de ya, san hemi no saen nao an
         hemi tudak long evri ples long kantri ya, go-go kasem triklok long aftanun.
         45 An disfala bikfala kaleko wea hemi hangdaon insaet long Tambuhaos ya, hemi brek long
         midol nao.
         46 An Jisas hemi singaot bikfala olsem, “Dadi, bae spirit blong mi nao hemi stap long
         han blong yu.” Bihaen nomoa, hemi dae nao.
         47 Taem bikman blong ami hemi lukim wanem hemi hapen, hemi mekhae long God, an hemi
         sei, “Hemi tru nao, man ya hemi wanfala gudfala man tumas ya.”
         48 An olketa pipol hu olketa bin hipap fo lukluk long wanem hemi gohed ya, taem olketa
         lukim wanem hemi hapen, olketa bitim sest blong olketa nao fo somaot dat olketa barava
         sore fogud, an olketa gobaek long haos blong olketa nao.
         49 An evriwan wea olketa savegud long Jisas, wetem olketa woman ya hu i go wetem hem
         stat kam long Galili, olketa stanap farawe kam nomoa an olketa lukluk long evrisamting
         wea hemi gohed.
         50 Long taem ya, wanfala man hemi stap, nem blong hem Josef, wea hemi kam from wanfala
         taon long Jiudia wea olketa kolem Arimetia. Hemi wanfala stretfala an gudfala man,
         hu hemi weitem taem wea kingdom blong God, bae hemi kam. An hemi wanfala memba long
         disfala Kansol tu ya, bat hemi nating wanmaen wetem olketa samting wea olketa bin
         talem an duim long Jisas.
         52 Nao Josef hemi go long Paelat an hemi askem hem fo bodi blong Jisas.
         53 Bihaen, hemi go an hemi aotem bodi ya from kros, an hemi paselem long wanfala waet
         kaleko. An hemi putum bodi ya insaet long wanfala kev wea olketa bin wakem insaet
         long bikfala ston. Disfala kev ya, olketa no putum yet eni man insaet long hem.
         54 Nao hemi de wea olketa save mekredi long evrisamting fo Sabat de, an Sabat hemi kolsap
         fo stat nao.
         55 An olketa woman hu i bin go wetem Jisas stat kam long Galili, olketa go wetem Josef
         an olketa lukim kev ya an olketa lukim hao olketa putum bodi blong Jisas insaet long
         hem.
         56 Bihaen, olketa woman ya olketa gobaek long haos nomoa, an olketa gohed fo mekredi
         long insens an samfala oel wea hemi smel naes tumas fo putum long bodi blong Jisas.
         Nao long Sabat de olketa res olsem Lo hemi talem olketa mas duim.

1 Long fas de long wik long eli moning yet, olketa woman ya olketa tekem insens ya
         wea olketa bin mekredi long hem finis, an olketa go long kev blong Jisas nao.
         2 An taem olketa kasem kev ya nomoa, olketa lukim ston ya olketa bin rolem go finis,
         an kev ya hemi open nomoa.
         3 So olketa go insaet long kev ya, bodi blong Jisas Masta blong olketa, olketa no lukim
         nao.
         4 An taem olketa trae fo tingting abaotem diswan, seknomoa, tufala man i stanap long
         saet long olketa woman ya nao. Kaleko blong tufala i barava saen fogud.
         5 Long taem ya, olketa woman ya olketa fraet fogud nao, an olketa luk godaon long graon.
         Bat tufala man ya tufala tok olsem long olketa, “?Waswe nao yufala lukaotem man wea
         hemi stap laef long disfala ples blong olketa dae man?
         6 Hemi no stap long hia nao, bikos hemi laefbaek finis. Yufala tingimbaek wanem hemi
         bin talem long yufala taem hemi stap wetem yufala yet long Galili. Hemi bin sei,
         7 ‘Bae olketa mas givim mi San Blong Man, go long han blong olketa pipol wea olketa
         garem sin fo nilam mi dae long kros. An bihaen ya, long mektri de bae mi laefbaek
         moa.’”
         8 An taem ya nomoa, olketa woman ya olketa jes tingimbaek toktok wea Jisas hemi bin
         talem.
         9 So olketa lusim kev ya, an olketa gobaek nao fo talem evrisamting ya long levenfala
         aposol an long olketa nara pipol wea olketa stap long taem ya.
         10 An olketa woman wea olketa talem samting ya long olketa aposol ya nao, Meri blong
         Magdala, Joana, Meri hu hemi mami blong Jemes, an samfala woman moa.
         11 Bat olketa aposol ya olketa nating bilivim toktok blong olketa woman ya nomoa, from
         olketa tingse olketa woman ya olketa toktok krangge nomoa.
         12 Bat Pita hemi getap, an hemi ran go long kev ya. Taem hemi kasem kev ya, hemi bendaon
         an hemi luk go insaet, an hemi lukim olketa kaleko nomoa i stap, bat hemi no lukim
         enisamting moa. So hemi lusim ples ya nomoa, an hemi sapraes tumas nao long olketa
         samting wea hemi hapen ya.
         13 Long sem de tu, tufala disaepol i wakabaot go long wanfala vilij wea olketa kolem
         Emeas, wea hemi stap samting olsem levenfala kilomita aotsaet long Jerusalem.
         14 An long taem ya, tufala gohed fo stori abaotem evrisamting wea hemi bin hapen.
         15 An taem tufala gohed fo stori, Jisas seleva nao hemi kam kolsap an hemi wakabaot
         go wetem tufala.
         16 Tufala man ya i lukim Jisas bat tufala nating luksave long hem.
         17 Nao Jisas hemi tok olsem long tufala, “?Wanem nao yutufala toktok abaotem ya taem
         yutufala wakabaot kam ya?” Nao tufala stop nomoa, an tufala barava luk sore fogud
         nao.
         18 An wanfala long tufala wea nem blong hem Kleopas, hemi talem Jisas olsem, “Maewat,
         plande man olketa bin kam long Jerusalem long disfala taem ya. Bat ating yu wanfala
         nomoa yu nating save long olketa samting wea hemi hapen long olketa de wea hemi go
         finis ya.”
         19 Nao Jisas hemi askem tufala olsem, “?Watkaen samting nao ya?” Nao tufala sei, “Olketa
         samting wea hemi bin kasem Jisas blong Nasaret ya. Man ya hemi wanfala profet ya,
         an olketa waka blong hem an olketa toktok blong hem barava gudfala tumas long ae blong
         God an long ae blong olketa pipol tu.
         20 Bat olketa hedprist an olketa lida blong yumi, olketa givim hem go long han blong
         olketa man blong Rom, wea olketa jajem hem fo hemi mas dae, an olketa nilam hem long
         kros tu.
         21 Bat mifala ya, mifala tingse hem nao disfala man wea bae hemi kam fo mekem olketa
         pipol blong Israel fo stap fri moa. An yu save, tude hemi mektri de nao bihaen diswan
         hemi hapen.
         22 An samfala long olketa woman long seksin blong mifala i bin mekem mifala fo sapraes
         tumas tu. Long eli moning tude, olketa bin go long kev blong man ya,
         23 bat olketa nating lukim bodi blong hem insaet. An olketa kam an olketa talem mifala
         dat olketa bin lukim samfala enjel hu i talem olketa dat Jisas hemi laefbaek moa.
         24 Bihaen, samfala long seksin blong mifala, olketa tu olketa go long kev ya an olketa
         lukim dat evrisamting hemi stap olsem olketa woman ya bin talem nao. Bat olketa nating
         lukim Jisas.”
         25 Nao Jisas hemi tok olsem long tufala, “Man, yutufala no save tingting gud ya, an
         yutufala slou tumas fo bilivim evrisamting wea olketa profet bin talemaot bifoa.
         26 Hemi fitim fo yutufala save finis wea disfala Mesaea hemi mas filpein fastaem bifoa
         hemi save tekem saen blong bikfala paoa blong hem.”
         27 An Jisas hemi stat fo talemaot klia nao long tufala ya wanem nao olketa bin raetem
         abaotem hem insaet long Buktambu, stat kam long olketa buk blong Mosis an olketa buk
         blong olketa profet.
         28 Nao olketa kam kolsap long vilij wea tufala go-go fo hem, bat Jisas hemi luk olsem
         hemi wande fo lusim tufala an gohed moa.
         29 So tufala ya i talem hem strong olsem, “!Yumi stap fastaem, bikos hemi go-go fo ivining
         nao an kolsap hemi tudak!” So Jisas hemi go long haos blong tufala an hemi stap wetem
         tufala nao.
         30 Nao taem olketa sidaon fo kaikai nomoa, hemi holem bred an hemi talem tengkiu long
         God, an hemi brekem bred ya an hemi searemaot long tufala.
         31 An semtaem nomoa, ae blong tufala i open nao an tufala jes luksave long Jisas. Bat
         taem ya nomoa, hemi lusim tufala an tufala nating lukim hem moa.
         32 Nao tufala gohed fo toktok olsem, “Maewat, taem hemi toktok long yumitufala long
         rod ya an hemi gohed fo talemaot klia olketa samting long Buktambu ya, yumitufala
         heremgud tumas mekem yumitufala hapi long hem ya.”
         33 So tufala getap long semtaem, an tufala hariap an gobaek moa long Jerusalem. Nao
         long ples ya, tufala lukim olketa levenfala disaepol an olketa nara pipol hu olketa
         hipap tugeta,
         34 wea olketa ya gohed fo tok olsem, “Hemi barava tru ya, Masta blong yumi hemi laefbaek
         moa. Hemi bin som hem seleva long Saemon.”
         35 Bihaen, tufala ya i gohed fo talemaot evrisamting wea hemi bin hapen taem tufala
         wakabaot go long rod, an hao tufala jes luksave long Masta long semtaem hemi gohed
         fo brekem bred.
         36 Taem tufala gohed fo stori yet long olketa ya, seknomoa, Jisas hemi stanap long midol
         long olketa, an hemi tok olsem long olketa, “Piis hemi stap wetem yufala.”
         37 Long taem ya, olketa sek an olketa barava fraet fogud nao bikos olketa tingse olketa
         lukim wanfala devol.
         38 Nao Jisas hemi tok olsem long olketa, “?Waswe nao yufala fraet fogud olsem? ?Waswe
         nao yufala garem tufala tingting?
         39 Yufala luk kam long tufala han blong mi an long tufala lek blong mi ya. !Mi nomoa
         ya! Yufala holem bodi blong mi fastaem, mekem yufala savegud. Wanfala devol hemi no
         save garem bon wetem mit ya, olsem yufala lukim mi garem.”
         40 Bihaen, hemi som nao tufala han blong hem an tufala lek blong hem long olketa.
         41 An olketa barava hapi fogud nao. Bat nomata olsem, olketa nating bilivim hem nomoa,
         bikos olketa no minim nomoa bikfala samting ya. So Jisas hemi askem olketa, “?Waswe,
         yufala garem eni kaikai?”
         42 So olketa givim hem wanfala haf fis wea olketa bonem finis,
         43 an hemi tekem an hemi kaikaim nao long ae blong olketa.
         44 Nao hemi tok olsem long olketa, “Disfala samting wea hemi hapen long mi ya, mi bin
         talem long yufala finis taem mi stap yet wetem yufala ya. Mi bin sei evrisamting hemi
         mas kamtru olsem wanem olketa bin raetem abaotem mi long Lo blong Mosis, an long olketa
         buk blong olketa profet, an long olketa buk blong olketa singsing.”
         45 Nao hemi openem tingting blong olketa, mekem olketa save minimgud olketa toktok insaet
         long Buktambu.
         46 An hemi tok olsem long olketa, “Hem nao wanem Buktambu hemi sei, ‘Disfala Mesaea
         hemi mas dae, an long mektri de hemi mas laefbaek moa from dae.
         47 An long nem blong Mesaea ya, bae olketa pipol mas talemaot toktok ya wea hemi sei
         olketa pipol mas lusim olketa ravis wei blong olketa, mekem God save fogivim sin blong
         olketa. An disfala nius ya hemi mas go long olketa pipol long Jerusalem fastaem, an
         bihaen ya, bae hemi mas go long olketa pipol long evri kantri long wol.’
         48 Yufala nao mas go an talemaot olketa samting ya long olketa pipol.
         49 An bae mi sendem kam long yufala wanem Dadi blong mi hemi bin promisim finis. Bat
         yufala mas weit long biktaon ya, go-go taem paoa blong heven hemi kamdaon antap long
         yufala.”
         50 Bihaen diswan, Jisas hemi lidim olketa fo goaot nao from biktaon ya fo go kasem vilij
         long Betani. Nao hemi liftimap tufala han blong hem an hemi blesim olketa.
         51 An taem hemi gohed fo blesim olketa yet, hemi lusim olketa nao, an God hemi tekem
         hem goap long heven.
         52 An olketa ya i gohed fo mekhae long hem, an olketa gobaek nao long biktaon ya wea
         olketa barava hapi fogud.
         53 An evritaem nomoa, olketa stap insaet long Tambuhaos ya, an olketa gohed fo preisim
         God.JONJONJONJONJON

1 Stat kam long stat blong evrisamting, Toktok hemi stap finis nao. Hemi stap tugeta
         wetem God an hemi barava God tu.
         2 Long stat blong evrisamting, Toktok hemi stap wetem God finis.
         3 An long hem nao God hemi mekem evrisamting. So evrisamting wea hemi stap long wol
         ya, Toktok nao hemi mekem.
         4 Tru laef hemi stat kam long hem. An disfala tru laef ya hemi olsem laet wea hemi
         saen go long olketa pipol.
         5 Disfala laet hemi saen go long evri ples wea hemi tudak, an tudak ya hemi nating
         save winim hem.
         6 God hemi sendem kam wanfala man, nem blong hem Jon Baptaes.
         7 Hemi kam fo talem evriwan abaotem disfala laet ya, mekem olketa pipol i biliv long
         hem.
         8 Jon Baptaes, hemi no disfala laet ya, bat hemi kam fo talem olketa pipol abaotem
         disfala laet.
         9 Disfala laet hemi barava tru laet wea hemi kam long disfala wol an saen long evriwan.
         10 Hemi stap finis long disfala wol, bat nomata God hemi bin yusim hem fo mekem wol
         ya, olketa pipol long wol olketa nating save long hem nomoa.
         11 Hemi kam stap long kantri blong hem, bat olketa wantok blong hem olketa nating hapi
         wetem hem.
         12 Bat nomata olsem, olketa pipol hu i hapi wetem hem an hu i biliv long hem, hemi mekem
         olketa kamap pikinini blong God.
         13 Olketa i no bon kam olsem pikinini wea hemi bon long blad blong mami an dadi, bat
         God nao hemi mekem olketa fo kamap pikinini blong hem.
         14 Nao Toktok ya hemi kamap man an hemi barava somaot klia dat God hemi kaen tumas.
         Hemi somaot klia evri tru samting abaotem God. Hemi bin stap wetem mifala an mifala
         bin lukim saen blong bikfala paoa blong hem. Bikfala paoa wea hemi tekem finis bikos
         hem seleva nomoa hemi San Blong God.
         15 Jon Baptaes nao hemi talem pipol abaotem disfala man an hemi singaot bikfala olsem,
         “Hem ya nao man wea mi toktok abaotem hem, taem mi sei, ‘Disfala man wea hemi kam
         bihaen long mi, hem nao hemi bikfala moa winim mi bikos hemi stap finis taem mi no
         bon kam yet.’”
         16 Disfala man hemi fulap finis long kaenfala lav, an hemi duim evri gudfala samting
         fo yumi evriwan, an hemi gohed olowe nomoa fo duim diswan.
         17 Lo blong God, Mosis nao hemi raetem. Bat hao God hemi kaen tumas an evri tru samting
         abaotem hem moa, Jisas Kraes nao hemi somaot klia long yumi.
         18 No eniwan barava lukim God yet ya. Bat San Blong God hu hemi wanfala nomoa an hemi
         barava God an hemi barava stap wetem Dadi blong hem, hem nao hemi somaot God long
         yumi.
         19 Wanfala taem, olketa bikman blong olketa Jiu long Jerusalem, olketa sendem go samfala
         prist wetem samfala Livaet fo askem Jon olsem, “?Waswe, yu hu ya?”
         20 Nao Jon hemi no trae fo haedem enisamting, bat hemi talemaot klia long olketa olsem
         nao, “Mi ya, mi no disfala Mesaea ya.”
         21 Nao olketa askem hem moa olsem, “?Olsem, yu hu nomoa ya? ?Waswe, yu nao profet Elaeja?”
         Jon hemi sei moa, “Nomoa, mi no Elaeja.” Olketa gohed fo ask moa olsem, “?Waswe, yu
         nao disfala Profet wea mifala weitem?” Jon hemi sei moa, “Nomoa tu ya.”
         22 So olketa sei nao, “?Olsem, yu hu nomoa ya? Yu mas talem klia abaotem yu seleva nao,
         mekem mifala save gobaek fo talem long olketa hu i sendem mifala kam.”
         23 Nao hemi ansarem olketa long toktok blong profet Aesaea wea hemi sei, “Mi nao mi
         toktok bikfala insaet long drae eria an mi sei, !Yufala mas mekredi long rod fo Masta!”
         24 Nao olketa man wea olketa Farasi i bin sendem olketa kam ya,
         25 olketa gohed moa fo askem Jon olsem, “?Sapos yu no Mesaea o Elaeja o disfala Profet,
         waswe nao yu gohed fo baptaesim olketa pipol?”
         26 So Jon hemi sei long olketa, “Mi ya, mi man fo baptaesim pipol long wata nomoa ya,
         bat wanfala man hemi stap long yufala wea yufala nating savegud long hem.
         27 Hemi kam bihaen long mi, bat mi barava nating fitim hem, nomata fo tekemaot sandol
         blong hem.”
         28 Olketa samting ya hemi gohed nomoa long disfala ples long Betani, long ist saet long
         disfala riva long Jodan, long ples wea Jon hemi gohed fo baptaesim olketa pipol long
         hem.
         29 Long neks de, Jon hemi lukim go Jisas wea hemi wakabaot kam nao. So hemi sei, “!Ei,
         lukim go man ya! Hem nao Smolfala Sipsip blong God fo sakrifaesim, wea hemi tekemaot
         sin blong evri pipol long disfala wol.
         30 Disfala man nao mi bin toktok abaotem hem taem mi sei, ‘Wanfala man bae hemi kam
         bihaen long mi, bat hem nao hemi bikfala moa winim mi, bikos hemi stap finis taem
         mi no bon kam yet.’
         31 Fastaem mi no savegud hu nao disfala man, bat mi gohed nomoa fo baptaesim pipol long
         wata, mekem olketa pipol blong Israel bae i luksave long hem.”
         32 An Jon hemi toktok long olketa pipol olsem, “Mi bin lukim Holi Spirit hemi kamdaon
         long skae olsem wanfala kurukuru hemi kam, an hemi kam stap antap long hem.
         33 Mi no save hu nao disfala man, bat God hu hemi sendem mi kam fo baptaesim pipol long
         wata, hemi talem mi finis olsem, ‘Bae yu lukim Holi Spirit wea hemi kamdaon an stap
         antap long wanfala man. Disfala man ya nao bae hemi baptaesim pipol long Holi Spirit.’
         34 Mi seleva mi barava lukim finis nao, an mi talemaot long olketa pipol wea disfala
         man nao hemi San Blong God.”
         35 Long neks de, Jon wetem tufala long olketa disaepol blong hem olketa stanap long
         ples ya moa.
         36 Long taem ya, Jon hemi lukim Jisas wea hemi wakabaot gopas, so hemi sei long tufala
         ya, “!Ei, lukim go man ya! Hem nao Smolfala Sipsip blong God fo sakrifaesim ya.”
         37 So taem tufala disaepol ya i herem dat Jon hemi tok olsem nomoa, tufala lusim hem
         fo go bihaen long Jisas nao.
         38 Nao taem Jisas hemi luk kambaek, hemi lukim tufala ya wea i go bihaen long hem nao.
         Nao Jisas hemi askem tufala olsem, “?Wanem nao yutufala laekem?” So tufala sei long
         hem, “?Rabae, wea nao yu stap?” Disfala toktok “Rabae” hemi minim tisa.
         39 Jisas hemi sei long tufala nao, “Yutufala kam, mekem yutufala lukim seleva.” Taem
         ya, hemi kasem samting olsem foaklok long aftanun nao ya. Nao tufala disaepol ya i
         go an lukim ples wea Jisas hemi save stap long hem. An tufala stap kam wetem hem go-go
         hemi naet nao.
         40 Wanfala long tufala disaepol ya, nem blong hem nao Andru, an brata blong hem nao
         Saemon Pita.
         41 Fas samting Andru hemi duim nao hemi fo go faendem brata blong hem Saemon, an sei
         long hem, “!Disfala Mesaea wea yumi weitem ya, mifala lukim hem nao!” Disfala toktok
         Mesaea ya hemi minim Kraes o man wea God hemi siusim.
         42 An Andru hemi tekem Saemon go long Jisas nao. Taem Jisas hemi lukim Saemon, hemi
         sei nao, “Yu nao Saemon san blong Jon. Bat bae olketa kolem yu Keifas nao long distaem.”
         (Disfala nem hemi semkaen wetem Pita an hemi minim ston.)
         43 Long neks de moa, Jisas hemi tingting fo go long provins long Galili nao. Taem hemi
         lukim Filip, hemi sei long hem, “Yu kam falom mi.”
         44 Ples blong Filip nao Betsaeda, disfala taon wea Andru an Pita tufala kam long hem.
         45 Long bihaen, Filip hemi kasem Nataniel an hemi sei, “Disfala man wea Mosis hemi bin
         raetem abaotem long buk blong Lo, an olketa profet tu bin raetem abaotem, mifala lukim
         hem nao. Man ya, nem blong hem Jisas, hemi san blong Josef hu hemi kam from taon long
         Nasaret.”
         46 Nao Nataniel hemi tok olsem, “!Hemi had fo eni gudfala samting fo kamaot long Nasaret
         ya!” Bat Filip hemi sei, “!Yu kam, mekem yu lukim seleva!”
         47 Taem Jisas hemi lukim Nataniel wea hemi kam long hem, hemi sei olsem abaotem hem,
         “!Disfala man nao barava man blong Israel bikos hemi nating save laea!”
         48 Nataniel hemi askem Jisas olsem, “?Hao nao yu save long mi?” Nao Jisas hemi sei long
         hem, “Yu save, taem Filip hemi no kolem yu kam yet, mi lukim yu wea yu stap andanit
         long fig tri ya.”
         49 Taem Nataniel hemi herem diswan nomoa, hemi sei nao, “!Tisa, yu nao San Blong God
         ya! !An yu nao King blong Israel!”
         50 Bat Jisas hemi tok olsem long hem, “Yu biliv long mi nomoa bikos mi talem yu dat
         mi bin lukim yu taem yu stap andanit long fig tri ya. Bat olketa nambawan samting
         moa winim diswan nao, bae yu lukim ya.”
         51 An Jisas hemi sei moa long olketa, “Mi talem yufala tru samting nao, bae yufala lukim
         dat skae hemi open an wea olketa enjel blong God olketa gogoap long heven an kamdaon
         moa antap long mi San Blong Man.”

1 Long mektri de, wanfala marit hemi gohed long provins long Galili long wanfala vilij
         nem blong hem Kena. Mami blong Jisas hemi kam long marit ya.
         2 An olketa bin talem tu Jisas wetem olketa disaepol blong hem fo kam long disfala
         marit.
         3 Nao waen wea olketa dringim long marit ya, hemi go-gohed fo finis nao. So mami blong
         Jisas hemi go an tok olsem long hem, “!Olketa no garem eni waen nao ya!”
         4 Nao Jisas hemi tok olsem long hem, “Woman, yu mas no talem mi wanem fo duim, hemi
         no kasem taem blong mi yet ya.”
         5 Nao mami blong Jisas hemi tok olsem long olketa pipol wea olketa waka long marit
         ya, “Enisamting wea hemi talem long yufala fo duim, yufala mas duim.”
         6 Nao olketa Jiu olketa garem plande r ul abaotem hao fo wasim olketa seleva an olketa
         narasamting moa. So f rom diskaen wei olketa garem siksfala bikfala botol long haos
         ya. Olketa botol ya olketa wakem long ston an kolsap 100 lita long wata nao hemi save
         stap insaet long wanfala nomoa.
         7 Nao Jisas hemi sei long olketa wakaman ya, “Yufala go tekem kam wata, an yufala fulumapem
         olketa botol ya.” So olketa fulumapem olketa botol ya go-go olketa barava fulap fogud
         nao.
         8 An Jisas hemi talem olketa moa olsem, “Yufala tekem go lelebet long wata ya fo bikman
         long fist blong marit ya.” So olketa tekem go nao.
         9 Taem bikman hemi testem wata ya wea hemi kamap waen finis, hemi nating save long
         wea nao olketa tekem kam gudfala waen ya. Olketa hu i bin fulumapem olketa botol ya,
         olketa nomoa save. So bikman hemi kolem kam disfala man hu hemi marit ya,
         10 an hemi talem hem olsem, “!Ei, long wei blong yumi, gudfala waen nao yumi save givim
         fastaem long pipol fo dringim ya! An taem olketa dringim plande finis, yumi jes givim
         kam waen moa wea hemi no gudfala tumas. !Bat yu ya, yu kipim nomoa disfala gudfala
         waen ya go-go kasem distaem!”
         11 Disfala fas mirakol blong Jisas, hemi mekem long provins long Galili long taon long
         Kena. Diswan hemi somaot dat hemi garem saen blong bikfala paoa blong God, an olketa
         disaepol blong hem olketa biliv long hem nao.
         12 Bihaen diswan, Jisas wetem mami blong hem an olketa brata blong hem an olketa disaepol
         blong hem olketa godaon long taon long Kapaneam nao, an olketa stap long ples ya fo
         samfala de nomoa.
         13 Hemi kolsap kasem taem blong bikde blong olketa Jiu fo makem Pasova, so Jisas hemi
         goap long Jerusalem.
         14 Taem hemi kasem eria blong Tambuhaos ya, hemi lukim olketa pipol hu i gohed fo salem
         olketa buluka an olketa sipsip an olketa kurukuru, an hemi lukim samfala moa wea i
         sidaon fo sensim olketa deferen seleni.
         15 So Jisas hemi wakem wanfala rop fo wip long hem, an hemi raosim olketa evriwan goaot
         from eria blong Tambuhaos ya. An hemi raosim olketa sipsip an olketa buluka tu. Hemi
         kapsaetem olketa tebol blong olketa man wea i gohed fo sensim olketa seleni, an evri
         seleni blong olketa hemi foldaon olobaot.
         16 An hemi tokstrong long olketa hu i go-gohed fo salem olketa kurukuru tu an hemi sei,
         “!Tekem go evrisamting blong yufala ya from hia! ?Yufala tingse haos blong Dadi blong
         mi hemi haos blong yufala fo maket long hem ya?”
         17 So taem hemi talem diswan, olketa disaepol blong hem olketa tingim nao wanfala toktok
         long Buktambu wea hemi sei, “Oo God, oltaem nomoa mi tinghae tumas long haos blong
         yu.”
         18 Nao olketa bikman blong olketa Jiu olketa kam long Jisas an olketa tok olsem, “?Waswe,
         watkaen mirakol nao yu save mekem fo som long mifala wea God nao hemi givim yu paoa
         fo duim diswan?”
         19 So Jisas hemi tok olsem long olketa, “Sapos yufala brekemdaon disfala Tambuhaos,
         bae mi wakembaek moa insaet trifala de nomoa.”
         20 Taem ya, olketa talem hem moa olsem, “!Ei! ?Bae y u wakembaek disfala Tambuhaos insaet
         trifala de nomoa? !Foti-siks yia nao olketa go-gohed fo waka long hem ya!”
         21 Bat disfala Tambuhaos wea Jisas hemi barava minim ya, hemi bodi blong hem seleva
         nomoa ya.
         22 So bihaen, taem Jisas hemi laefbaek moa from dae, olketa disaepol blong hem olketa
         jes tingimbaek wanem hemi ta-talem kam long olketa nao. An olketa bilivim Buktambu
         an wanem Jisas hemi bin talem olketa.
         23 Taem Jisas hemi stap yet long Jerusalem long disfala Fist blong Pasova, plande pipol
         i biliv long hem bikos olketa lukim olketa mirakol wea hemi mekem ya.
         24 Bat nomata olsem, Jisas hemi no somaot evri tingting blong hem long olketa, bikos
         hemi savegud tumas long evriwan.
         25 Nomata no eniwan i talemaot enisamting long hem abaotem olketa pipol, hemi save finis
         long wanem hemi insaet long tingting blong olketa.

1 Nao wanfala Farasi hemi stap wea nem blong hem Nikodimas, an hemi wanfala memba long
         disfala Kansol blong olketa Jiu.
         2 Hemi kam long Jisas long wanfala naet, an hemi sei, “Tisa, mifala save dat yu wanfala
         tisa ya wea God nao hemi sendem yu kam. Bikos no eniwan i save mekem olketa mirakol
         olsem yu, sapos God hemi no helpem hem.”
         3 Nao Jisas hemi talem hem olsem, “Mi talem yu tru samting nao, sapos man hemi no bon
         moa long mektu taem, bae hemi no save faendem kingdom blong God.”
         4 Nikodimas hemi askem Jisas olsem nao, “?Hao nao man hemi save bon moa, taem hemi
         bik finis? !Hemi had fo man fo gobaek long bele blong mami blong hem an bon kam moa
         long mektu taem!”
         5 Nao Jisas hemi sei long hem, “Mi talem yu tru samting nao, sapos man hemi no bon
         moa long wata an long Holi Spirit, hemi no save fo go insaet long kingdom blong God.
         6 Man hemi garem bodi bikos hemi bon kam long mami an dadi blong hem. Bat man hemi
         garem tru laef bikos hemi bon kam long Holi Spirit.
         7 ?So waswe nao yu sapraes bikos mi talem long yu wea yufala evriwan i mas bon moa
         long mektu taem?
         8 Win hemi fri fo blou go long eni ples wea hemi laekem. Taem win hemi blou, yu save
         herem kam bat yu no save wea nao hemi kam o wea nao hemi go. An hemi olsem tu wetem
         eni man taem hemi bon moa long Holi Spirit.”
         9 Nikodimas hemi ask moa olsem, “?Hao nao diswan hemi save hapen?”
         10 Nao Jisas hemi sei moa long hem, “Yu nao wanfala bik tisa blong Israel ya. ?Hao nao
         yu no save long mining blong diswan?
         11 Mi talem yu tru samting nao, mifala gohed fo talemaot klia long yufala wanem mifala
         save an wanem mifala barava lukim, bat no eniwan long yufala hemi wiling fo bilivim
         nomoa.
         12 Yufala no save bilivim mi taem mi toktok abaotem wanem hemi hapen long disfala wol,
         so bae hemi had fo yufala bilivim mi nao taem mi toktok abaotem wanem hemi hapen long
         heven.
         13 Mi San Blong Man, mi nomoa mi save wanem hemi gohed long heven bikos mi kamdaon long
         heven. No eni man moa hemi go kasem heven yet, mekem hemi save.”
         14 Taem Mosis wetem olketa Jiu olketa stap long drae eria ya, hemi tekem disfala snek
         wea olketa wakem long aean an hemi putum long antap wanfala pos. An bae olketa mas
         duim semsamting long San Blong Man tu,
         15 mekem evriwan hu i biliv long hem bae olketa garem tru laef wea hemi no save finis.
         16 God hemi lavem olketa pipol long disfala wol tumas, dastawe nao hemi givim kam San
         blong hem wea hemi wanfala nomoa, mekem eniwan hu hemi biliv long hem bae hemi no
         save dae bat bae hemi garem tru laef wea hemi no save finis.
         17 God hemi no sendem kam San blong hem long disfala wol fo jajem evriwan, bat hemi
         kam fo sevem olketa pipol long wol ya.
         18 Eniwan hu hemi biliv long disfala San ya, God bae hemi no jajem hem. Bat eniwan hu
         hemi no biliv long hem, God hemi jajem hem finis nao. God hemi duim olsem, bikos man
         ya hemi no biliv long San blong hem wea hemi wanfala nomoa.
         19 Hao God hemi jajem man hemi olsem, disfala laet hemi kam finis long disfala wol nao,
         bat olketa pipol nao i no laekem. Olketa laekem nomoa samting insaet long dak ples,
         bikos evrisamting wea olketa duim hemi ravis tumas.
         20 Eniwan hu hemi duim olketa ravis samting olsem, hemi heitem laet ya an hemi nating
         kam long laet ya tu, bikos hemi no laekem laet ya fo somaot olketa ravis samting wea
         hemi duim.
         21 Bat eniwan hu hemi duim evrisamting wea hemi tru, hem nao hemi kam long laet ya,
         bikos hemi laekem laet ya fo somaot klia dat evrisamting hemi duim, hemi duim bikos
         hemi obeim God.
         22 Bihaen long diswan, Jisas wetem olketa disaepol blong hem olketa go stap long provins
         long Jiudia fo samfala taem an Jisas hemi gohed fo baptaesim olketa pipol.
         23 An long semtaem, Jon Baptaes tu hemi gohed fo baptaesim olketa pipol long vilij long
         Aenon, wea hemi kolsap nomoa long vilij long Salim. Jon hemi gohed fo baptaesim pipol
         long ples ya bikos plande wata long hem. Plande pipol nao olketa kam, an olketa gohed
         fo baptaes.
         24 Long disfala taem ya, Herod hemi no bin putum Jon long prisin yet.
         25 Nao samfala long olketa disaepol blong Jon olketa raoa wetem wanfala man blong Jiu
         abaotem olketa rul fo wasim bodi gudfala.
         26 So olketa disaepol blong Jon, olketa go an talem long hem olsem, “Oo Tisa. Yu save
         long disfala man hu hemi stap wetem yu bifoa long narasaet long riva long Jodan, disfala
         man hu yu talem olketa pipol abaotem hem ya. !Distaem hemi go-gohed fo baptaesim pipol
         an evriwan i gogo long hem nao!”
         27 So Jon hemi ansarem olketa olsem nao, “Sapos God no duim olsem, diskaen samting hemi
         no save hapen long eniwan ya.
         28 Yufala ya, yufala seleva bin herem finis wanem mi talem long yufala, wea mi ya, mi
         no disfala Mesaea ya. Bat God hemi sendem mi fo kam fastaem long hem nomoa ya.
         29 Yufala save, taem man hemi maritim gele, oraet, disfala gele hemi blong disfala man
         nao ya. Bat fren blong disfala man hu i marit, hemi save stanap an lisin long hem
         an hemi hapi nomoa fo herem toktok blong man ya nao. Dastawe nao mi hapi tumas long
         distaem ya.
         30 Disfala man ya hemi mas go-gohed fo kamap bikfala moa, bat mi ya, mi mas go-gohed
         fo godaon lou nomoa.”
         31 Nao disfala man hu hemi lusim heven an kamdaon ya, hemi bikfala moa winim evriwan.
         Eni man long disfala wol, hemi blong disfala wol nomoa an hemi save toktok abaotem
         nomoa olketa samting wea hemi go-gohed long disfala wol. Bat disfala man hu hemi lusim
         heven an kamdaon hemi bikfala moa winim evriwan.
         32 Hemi talem pipol abaotem wanem hemi bin lukim an herem, bat nomata olsem, no eniwan
         hemi wiling fo bilivim hem.
         33 Bat man hu hemi bilivim hem, hemi somaot dat wanem God hemi talem, hemi barava tru
         ya.
         34 Disfala man wea God hemi sendem hem kam, hemi talemaot toktok blong God bikos God
         hemi barava givim kam Holi Spirit fo helpem hem.
         35 Dadi ya hemi lavem tumas disfala San blong hem, so hemi givim hem paoa ovarem evrisamting.
         36 Eniwan hu hemi biliv long disfala San, hemi garem tru laef wea hemi no save finis.
         Bat eniwan hu hemi no biliv long disfala San, hemi no save garem disfala laef, an
         God bae hemi kros long hem olowe nao.

1 Olketa Farasi olketa herem dat Jisas hemi go-gohed fo mekem plande pipol fo kam falom
         hem winim Jon Baptaes, an hemi go-gohed fo baptaesim olketa.
         2 Bat Jisas seleva hemi no baptaesim eniwan ya. Olketa disaepol blong hem nao olketa
         duim diswan.
         3 Taem Jisas hemi save dat olketa Farasi i bin herem diskaen toktok, hemi lusim provins
         long Jiudia nao, an hemi gobaek moa long provins long Galili.
         4 Nao long taem ya, Jisas hemi mas go insaet long provins long Samaria.
         5 Hemi go kasem wanfala taon nem blong hem Saeka, wea hemi kolsap nomoa long pisgraon
         wea Jekob hemi bin givim long san blong hem Josef.
         6 Wanfala wel wea Jekob hemi bin digim, hemi stap yet long ples ya, so Jisas hemi go
         an sidaon long saet long disfala wel ya, bikos hemi taet tumas from hemi wakabaot
         kam. Long taem ya, hemi kasem samting olsem midol long de nao ya.
         7 Taem olketa disaepol i lusim Jisas fo go an baem lelebet kaikai long taon ya, wanfala
         woman blong Samaria hemi kam fo tekem wata nao. So Jisas hemi tok olsem long woman
         ya, “?Waswe, yu save givim mi lelebet wata?”
         9 Long taem ya, disfala woman blong Samaria hemi tok olsem long Jisas, “!Ei, yu man
         blong Jiu ya! !An mi woman blong Samaria! ?So hao nao yu save askem mi fo wata fo
         dring?” Olketa Jiu ya olketa nating save yusim enisamting wea eniwan blong Samaria
         hemi yusim finis.
         10 Nao Jisas hemi tok olsem long woman ya, “Yu no luksave nomoa long wanem God hemi
         laek fo givim kam ya, an yu no luksave long disfala man hu hemi askem yu fo lelebet
         wata ya. Sapos yu askem hem, bae hemi save givim wata wea hemi givim laef long yu.”
         11 Nao woman ya hemi sei, “!Masta, wata hemi stap farawe long daon insaet long wel ya,
         an yu no garem enisamting fo tekem wata long hem tu ya! ?So olsem, disfala wata wea
         hemi givim laef ya bae yu tekem kam long wea ya?
         12 ?Yu tingse yu nao nambawan moa winim olo blong yumi Jekob hu hemi givim disfala wel
         long yumi? Hem seleva wetem olketa pikinini blong hem an olketa animol blong hem,
         olketa bin dring tu long disfala wata ya.”
         13 Nao Jisas hemi sei long woman ya, “Disfala wata long wel ya, nomata haomas taem man
         hemi dringim, bae hemi wande fo dringim moa ya.
         14 Bat man hu hemi dring long wata wea bae mi givim long hem, disfala man bae hemi barava
         fulap olowe. Disfala wata wea bae mi givim ya, bae hemi wanfala wata wea hemi kakam
         olowe insaet long man ya fo givim hem tru laef wea hemi no save finis.”
         15 Disfala woman hemi sei nao, “!Plis bikman, yu givim kam diskaen wata long mi, mekem
         mi fulap olowe an mekem mi no hadwaka olowe fo kam tekem wata long hia!”
         16 Nao Jisas hemi sei, “Yu go an talem hasban blong yu, an yutufala kam long hia.”
         17 Bat woman ya hemi sei, “!Mi no garem hasban!” Nao Jisas hemi sei, “Hemi tru ya, yu
         no garem hasban.
         18 Yu bin marit long faefala man bifoa nomoa, an nomata man yu stap wetem hem long distaem,
         hemi no barava hasban blong yu tu ya. So wanem yu talem long mi hemi tru ya.”
         19 Woman ya hemi sei nao, “!Ei bikman, mi jes luksave long yu nao! !Yu ya, yu wanfala
         profet ya!
         20 Olketa olo blong mifala long Samaria long bifoa, olketa save prea go long God antap
         long disfala maonten longwe. Bat yufala olketa Jiu nao yufala sei Jerusalem nomoa
         yumi mas go long hem fo prea go long God.”
         21 Nao Jisas hemi sei moa long woman ya, “Woman, yu mas bilivim mi ya, bae wanfala taem
         hemi kam, wea bae yufala no stap antap long disfala maonten an no long Jerusalem tu,
         taem yufala prea go long Dadi ya.
         22 Yufala ya, yufala no barava savegud hu nao yufala prea go long hem ya. Bat mifala
         ya, mifala save finis hu mifala prea go long hem. Bikos long mifala olketa Jiu nao,
         God hemi somaot disfala wei blong hem fo sevem evri pipol.
         23 Bae wanfala taem hemi kam, an taem ya hemi kasem yumi finis nao, wea pipol hu i prea
         tru go long Dadi ya, bae olketa prea go long paoa blong Holi Spirit an long wei wea
         hemi barava tru. Diskaen pipol nao Dadi ya hemi laekem olketa fo prea go long hem.
         24 God hemi Spirit ya, so olketa hu i prea go long hem, olketa mas prea go long paoa
         blong Holi Spirit an long wei wea hemi barava tru.”
         25 Disfala woman hemi sei long Jisas nao, “Ya, mi save dat disfala Mesaea bae hemi kam,
         an taem hemi kam bae hemi talem kam evrisamting long mifala.” Disfala toktok Mesaea
         hemi minim man wea God hemi siusim.
         26 Nao Jisas hemi sei long woman ya, “Mi hu mi toktok long yu ya, mi nao disfala man
         ya.”
         27 Long taem ya, olketa disaepol blong Jisas olketa kambaek nao. An olketa sapraes fo
         lukim dat Jisas hemi toktok long disfala woman blong Samaria ya. Bat nomata olsem,
         no eniwan long olketa hemi askem hem abaotem wanem nao hemi laekem o waswe nao hemi
         toktok long woman ya.
         28 Long taem ya, woman ya hemi lusim bikfala botol blong hem an hemi gobaek long taon
         nao. An hemi tok olsem long olketa pipol,
         29 “!Ei, yufala kam an lukim fastaem disfala man! Hemi save long evrisamting wea mi
         bin du-duim kam bifoa nao. !Ating man ya nao disfala Mesaea ya!”
         30 So olketa pipol ya lusim taon ya fo go an lukim Jisas nao.
         31 Nao semtaem woman ya hemi gobaek long taon, olketa disaepol blong Jisas olketa sei
         long hem, “!Ei Tisa, yu mas kaikai nao!”
         32 Bat hemi tok olsem long olketa, “Mi garem kaikai wea yufala nating save long hem.”
         33 Nao long taem ya, olketa disaepol olketa go-gohed fo toktok tugeta long olketa seleva
         olsem, “!Maet wanfala man hemi givim hem kaikai finis ya!”
         34 Nao Jisas hemi talem olsem, “Kaikai blong mi nao hemi fo obeim man wea hemi sendem
         mi kam an fo duim disfala waka wea hemi givim long mi, go-go mi barava finisim.
         35 Yufala ya, yufala save long disfala toktok wea hemi sei, ‘Bihaen fofala mans nao,
         bae wit hemi redi fo tekem.’ Bat mi talem long yufala, yufala mas lukluk gud go fastaem
         long olketa gaden ya. Olketa kaikai i redi finis fo tekem distaem nao.
         36 An man hu hemi go-gohed fo tekem frut, bae hemi tekem pei blong hem ya. An frut ya
         nao, hemi olketa pipol hu bae olketa kasem tru laef wea hemi no save finis. So man
         hu hemi plantem kaikai, an man hu hemi tekem frut blong hem, tufala save stap hapi
         tugeta nao.
         37 Toktok wea hemi sei, ‘Wanfala man hemi plantem kaikai an narafala man nao hemi tekem
         taem hemi redi,’ hemi kamtru long distaem nao ya.
         38 Mi ya, mi sendem yufala go fo tekem kaikai long gaden wea yufala no bin hadwaka nomoa
         fo plantem. Samfala deferen pipol nao olketa bin hadwaka, an hadwaka blong olketa
         hemi helpem yufala nao.”
         39 Plande pipol blong Samaria hu olketa stap long taon ya, olketa biliv long Jisas nao
         from toktok wea disfala woman hemi talemaot long olketa, wea hemi sei, “Man ya hemi
         save long evrisamting wea mi bin du-duim kam bifoa nao.”
         40 Nao taem olketa pipol blong Samaria olketa kasem Jisas finis, olketa gogohed fo askem
         hem fo stap wetem olketa nao. So Jisas hemi stap long taon ya fo tufala de.
         41 Plande pipol moa olketa biliv long Jisas bikos olketa seleva olketa herem toktok
         blong hem.
         42 So olketa pipol ya olketa sei olsem long woman ya nao, “Distaem, mifala biliv nao
         bikos mifala seleva herem toktok blong hem. I no bikos long wanem yu talem long mifala.
         Distaem, mifala jes save nao dat hemi disfala barava man fo sevem evriwan long disfala
         wol nao ya.”
         43 Bihaen, taem Jisas hemi stap long taon ya fo tufala de finis, hemi lusim ples ya
         an hemi go moa long provins long Galili nao.
         44 Jisas seleva hemi bin talemaot dat eniwan hu hemi profet, olketa wantok blong hem
         olketa no save tinghae long hem ya.
         45 Nao olketa pipol long Galili olketa bin stap go long Jerusalem long Fist blong Pasova
         bifoa. An olketa bin lukim go wanem Jisas hemi bin duim long taem ya. So dastawe nao
         olketa hapi tumas fo lukim Jisas taem hemi kam kasem olketa long Galili.
         46 Nao Jisas hemi wakabaot kambaek moa long vilij long Kena long Galili wea hemi bin
         mekem wata fo kamap waen long hem bifoa. Taem hemi stap long ples ya, wanfala bikman
         long taon long Kapaneam wea hemi waka long gavman, boe blong hem hemi sik tumas.
         47 Taem disfala man hemi herem dat Jisas hemi lusim Jiudia an hemi kam moa long Galili,
         hemi go fo lukim Jisas nao. Hemi askem Jisas fo kam wetem hem long Kapaneam fo mekem
         gudbaek moa disfala boe blong hem wea hemi kolsap dae.
         48 So Jisas hemi sei olsem long hem, “Yufala wande fo lukim fastaem olketa mirakol bifoa
         yufala save biliv ya.”
         49 Nomata olsem, disfala man hemi go-gohed fo sei, “!Masta, plis yu kam wetem mi nao!
         !Sapos nomoa, boe blong mi bae hemi dae nao ya!”
         50 So Jisas hemi talem hem olsem, “Yu gobaek, boe blong yu hemi gudbaek nao.” Disfala
         man hemi bilivim toktok blong Jisas so hemi go nao.
         51 Long neks de, taem hemi go-go yet long rod, olketa wakaman blong hem olketa ran kam
         wetem nius an olketa sei, “!Masta, boe blong yu hemi gudbaek nao!”
         52 Man ya hemi askem olketa olsem, “?Wataem nao boe blong mi hemi stat fo gudbaek long
         hem?” Nao olketa sei, “Disfala fiva hemi finis long hem long barava wanklok yestade.”
         53 Nao dadi blong boe ya hemi save dat diswan hemi barava taem ya wea Jisas bin tok
         olsem long hem nao ya, “Boe blong yu hemi gudbaek nao.” So bihaen long diswan, man
         ya wetem evriwan long famili blong hem olketa biliv long Jisas nao.
         54 Disfala mirakol ya Jisas hemi mekem taem hemi bin lusim Jiudia an hemi kasembaek
         long Galili. An diswan hemi mektu mirakol wea Jisas hemi mekem long Galili nao ya.

1 Narafala taem moa bihaen, Jisas hemi goap long Jerusalem nao, bikos hemi taem blong
         wanfala bikde blong olketa Jiu.
         2 Nao long Jerusalem, wanfala pul long wata hemi stap kolsap long disfala geit wea
         olketa kolem “Geit blong Sipsip.” Pul ya, nem blong hem long langguis long Hibru hemi
         Betsata, an hemi garem faefala longfala varanda long saet long hem.
         3 Plande pipol wea olketa garem enikaen siknis, olketa leidaon long olketa haos ya.
         Samfala olketa i blaen an samfala nao lek blong olketa i dae an samfala moa bodi blong
         olketa i no save muv.
         5 Nao wanfala man hu hemi leidaon long ples ya, hemi sik fo teti-eit yia finis nao.
         6 Taem Jisas hemi lukim man ya wea hemi leidaon nomoa olsem, hemi save finis wea man
         ya hemi sik longtaem tumas nao. So Jisas hemi askem disfala man olsem, “?Waswe, yu
         wande fo kamap gudbaek moa?”
         7 Nao disfala sikman hemi ansarem Jisas olsem, “Masta, mi no garem eniwan fo karim
         mi go insaet long pul ya taem wata hemi seksek. Evritaem nomoa, taem mi seleva mi
         traehad fo kasem wata ya, nara man hemi kasem fastaem nao.”
         8 Nao Jisas hemi tok olsem long man ya, “Yu stanap an rolemap bed blong yu an yu karim
         go nao.”
         9 Long semtaem nomoa, man ya hemi gudbaek nao. So hemi karim bed blong hem an hemi
         wakabaot go nao. De ya hemi Sabat de,
         10 so olketa bikman blong olketa Jiu olketa tok olsem long disfala man hu hemi gudbaek
         moa ya, “Tude hemi Sabat de ya, an falom Lo blong yumi hemi tambu tumas fo yu karim
         bed blong yu long hem ya.”
         11 Nao man ya hemi tok olsem long olketa, “Bat disfala man hu hemi mekem mi fo gudbaek
         nao, hemi talem mi fo rolemap bed blong mi an fo karim go ya.”
         12 Olketa askem hem olsem moa, “!Ei! ?Hu nao disfala man wea hemi talem yu fo duim diswan?”
         13 Bat man wea hemi gudbaek ya, hemi no save hu nao hemi mekem hem fo gudbaek moa. Bikos
         plande pipol tumas nao i stap long ples ya, an Jisas hemi goawe finis nao.
         14 Bihaen nao, Jisas hemi jes mitim man ya moa insaet long Tambuhaos ya, so hemi tok
         olsem long hem, “Yu lukim, long distaem yu gudbaek nao ya. So yu mas no duim moa olketa
         nogud samting ya, mekem no enisamting hemi kasem yu wea hemi barava nogud moa.”
         15 Taem man ya hemi goaot, hemi go stret long olketa bikman blong olketa Jiu nao an
         hemi sei long olketa, “Jisas nao hemi mekem mi fo gudbaek moa ya.”
         16 So long taem ya, olketa kam long Jisas an olketa stat fo tok agensim hem nao, bikos
         hemi mekem disfala man fo gudbaek moa long Sabat de.
         17 Bat Jisas hemi tok olsem long olketa, “Dadi blong mi, oltaem nomoa hemi gohed fo
         waka, so mi mas gohed fo duim semsamting tu.”
         18 Disfala toktok ya, taem olketa bikman blong olketa Jiu olketa herem, olketa tingting
         strong fo kilim hem dae nao. I no bikos Jisas hemi brekem lo blong Sabat nomoa, bat
         narasamting moa hemi diswan wea hemi talem dat God nao hemi Dadi blong hem. Bikos
         diswan hemi somaot klia dat Jisas hemi mekem hem seleva wankaen olsem God.
         19 Nao Jisas hemi tok olsem long olketa, “Mi talem yufala tru samting nao, San Blong
         God, hemi no save duim enisamting falom tingting blong hem seleva. Hemi save duim
         nomoa samting wea hemi lukim Dadi blong hem hemi duim. An wanem Dadi blong hem hemi
         duim, hem tu hemi duim.
         20 Dadi ya hemi lavem San blong hem an hemi somaot long hem evrisamting wea hemi duim.
         Bae hemi somaot long hem olketa waka wea hemi bikfala moa winim wanem hemi duim finis,
         mekem yufala barava sapraes fo lukim.
         21 Dadi ya hemi save mekem olketa hu i dae finis fo laefbaek moa. So semsamting long
         San blong hem, bae hemi givim laef long evriwan wea hemi siusim.
         22 Dadi ya, hem seleva hemi no jajem eniwan. Bat disfala waka fo jajem evri pipol, hemi
         givim long han blong San blong hem nao.
         23 Hemi givim diswan long San blong hem, mekem evriwan i save mekhae long hem nao, olsem
         olketa mekhae long Dadi ya tu. Sapos eniwan hemi no mekhae long San blong hem, hemi
         somaot dat hemi no mekhae long Dadi hu hemi sendem hem kam tu ya.
         24 “Mi talem yufala tru samting nao, sapos eniwan hemi herem an obeim evri toktok blong
         mi an hemi biliv long Dadi hu hemi sendem mi kam, man ya hemi garem tru laef wea hemi
         no save finis. Man olsem ya, bae olketa no jajem hem ya bikos hemi olsem man hu hemi
         dae finis bat hemi laefbaek moa.
         25 Mi talem yufala tru samting nao, bae wanfala taem hemi kam, an taem ya hemi kam finis
         nao, wea olketa hu i dae finis bae olketa herem San Blong God. An olketa hu i herem
         an obeim hem, bae olketa kasem laef.
         26 Dadi ya nao, tru laef hemi stat kam long hem, an long sem wei ya hemi mekem tru laef
         fo stat kam long San blong hem tu.
         27 An hemi givim paoa long San blong hem, mekem hem nao bae hemi save jajem evriwan,
         bikos hem nao disfala San Blong Man.
         28 Nogud yufala sapraes long toktok blong mi. Bae hemi kasem taem wea evriwan hu i dae
         finis bae olketa herem mi
         29 an bae olketa kamaot from olketa grev. Olketa hu i duim olketa gudfala samting bifoa,
         bae olketa laef olowe, bat olketa hu i duim olketa ravis samting, bae olketa panisim
         olketa olowe nao.”
         30 Jisas hemi talem olketa moa olsem, “Mi no save duim enisamting falom tingting blong
         mi seleva. Mi save jajem pipol falom wanem God hemi talem long mi. So hao mi jajem
         olketa hemi stret fogud, bikos mi no trae fo duim nomoa wanem mi laekem seleva, bat
         mi duim wanem man hu hemi sendem mi kam nao hemi laekem.
         31 “Sapos mi seleva nomoa mi talemaot evrisamting abaotem mi, bae yufala no biliv wea
         wanem mi talemaot hemi tru ya.
         32 Bat nara man tu hemi stap, hu hemi talem yufala long wanem hemi save abaotem mi.
         An mi save dat wanem hemi talem abaotem mi, hemi barava tru ya.
         33 Yufala ya, yufala bin sendem go olketa man blong yufala long Jon Baptaes fo stori
         wetem hem. An wanem Jon hemi talemaot long olketa, hemi olketa tru samting abaotem
         mi nao.
         34 Mi ya, mi no talem diswan bikos mi mas garem nara man fo talem gud samting abaotem
         mi, bat mi talem diswan, mekem yufala savegud long hao fo kasem tru laef.
         35 Jon hemi olsem wanfala lam wea hemi saen gudfala. An fo lelebet taem, yufala bin
         hapi wetem toktok blong hem ya.
         36 Bat mi garem narasamting moa wea hemi somaot klia dat Dadi ya hemi sendem mi kam.
         Diswan ya hemi strong winim wanem Jon hemi talemaot ya, an hem nao olketa waka wea
         mi duim from Dadi blong mi nao hemi talem mi fo duim olketa.
         37 An Dadi ya hu hemi sendem mi kam, hem seleva hemi talemaot finis evrisamting abaotem
         mi. Bat yufala ya, yufala nating herem hem yet o lukim hem yet,
         38 an toktok blong hem hemi nating stap insaet long tingting blong yufala, bikos yufala
         ya, yufala no save biliv long disfala man wea hemi sendem kam finis.
         39 Yufala ya, yufala tingse bae yufala kasem tru laef wea hemi no save finis bikos yufala
         save lukluk gud long olketa toktok insaet long Buktambu. !Olketa toktok ya, mi nao
         olketa tokabaotem ya!
         40 Nomata olsem, yufala nating wiling nomoa fo kam long mi, mekem mi givim disfala laef
         long yufala.
         41 “Mi nating wari nomoa fo pipol tinghae long mi.
         42 Bat mi save dat yufala nao deferen bikos yufala nating garem tingting fo lavem God.
         43 Mi ya, mi kam long nem blong Dadi blong mi, bat yufala nating laekem mi. Nao sapos
         eniwan hemi kam nomoa long nem blong hem seleva, bae yufala laekem hem nao ya.
         44 Yufala laekem tumas fo olketa pipol i tinghae long yufala, bat God hu hem nomoa hemi
         God, yufala nating wari fo duim enisamting fo mekem hem tinghae long yufala. So hemi
         had tumas fo yufala bilivim mi tu ya.
         45 Nogud yufala tingse mi nao bae mi toktok agensim yufala long ae blong Dadi blong
         mi. Nomoa ya. Mosis, hu yufala tingse bae hemi helpem yufala, hem nao bae hemi toktok
         agensim yufala fogud.
         46 Sapos yufala barava bilivim wanem Mosis hemi talem, yufala save bilivim mi tu ya,
         bikos mi nao hemi raetem abaotem ya.
         47 Bat bikos yufala no bilivim wanem Mosis hemi raetem abaotem mi, yufala no save bilivim
         toktok blong mi tu ya.”

1 Narafala taem moa bihaen, Jisas wetem olketa disaepol blong hem, olketa go long narasaet
         long disfala leik long Galili wea nara nem blong hem nao Taebirias.
         2 Plande pipol tumas nao olketa go wetem hem oltaem, bikos olketa lukim olketa mirakol
         wea hemi duim taem hemi mekem olketa pipol hu i sik fo gudbaek moa.
         3 Taem Jisas hemi kasem long narasaet, hemi goap long wanfala hil an hemi sidaon wetem
         olketa disaepol blong hem.
         4 Long taem ya, disfala bikde blong olketa Jiu fo makem Pasova hemi kolsap tu ya.
         5 Nao Jisas hemi luk go an hemi lukim plande pipol wea olketa kakam long hem nao, an
         hemi sei long Filip, “?Wea nao bae yumi save baem kaikai fo yumi givim long olketa
         pipol ya fo kaikaim?”
         6 Hemi ask olsem fo traem Filip nomoa ya, bikos hemi save finis wanem bae hemi duim.
         7 Nao Filip hemi ansarem hem olsem, “!Ei! Nomata sapos yumi garem 200 seleni fo baem
         kaikai long hem, bae hemi nating fitim olketa nomoa ya.”
         8 Narafala disaepol blong Jisas tu, Andru brata blong Saemon Pita, hemi tok olsem nao,
         9 “Wanfala boe long hia hemi garem faefala smolfala bred wetem tufala fis. !Bat bae
         diswan hemi nating fitim plande pipol olsem ya!”
         10 Nao Jisas hemi sei long olketa disaepol, “Yufala talem olketa pipol ya fo sidaon.”
         Ples ya hemi garem plande gras, so evriwan sidaon nao. Namba blong olketa man hu stap
         long taem ya, hemi samting olsem 5,000 ya.
         11 Jisas hemi tekem faefala bred ya an hemi talem tengkiu long God fo olketa, an hemi
         searemaot long evriwan hu i sidaon long ples ya. Hemi duim semsamting long tufala
         fis ya tu, an evriwan i kaikai go-go olketa barava fulap.
         12 Taem evriwan long olketa i fulap finis, Jisas hemi tok olsem long olketa disaepol
         blong hem, “Yufala go an pikimap olketa pis kaikai wea olketa no finisim ya, nogud
         yumi spoelem kaikai.”
         13 So olketa go pikimap olketa pis kaikai long faefala bred ya, an olketa fulumapem
         tuelfala basket nao. Hem nao olketa pis kaikai wea hemi stap yet taem olketa kaikai
         finis.
         14 Nao taem olketa pipol ya i lukim disfala mirakol wea Jisas hemi mekem ya, olketa
         sei nao, “!Disfala man ya, hemi mas disfala Profet wea Buktambu hemi sei bae hemi
         kam long disfala wol ya!”
         15 Long taem ya, Jisas hemi save dat olketa pipol ya kolsap kam fo fosim hem fo kamap
         king nao. So hemi goawe nomoa an hemi wakabaot go seleva long hil ya nao.
         16 Taem hemi kasem long ivining, olketa disaepol blong Jisas olketa godaon long leik
         ya,
         17 an olketa go insaet long bot blong olketa, an olketa stat fo katkros go moa long
         leik ya fo go long taon long Kapaneam. Olketa go-gohed, gogo hemi naet nao, bat Jisas
         hemi no kam yet long olketa.
         18 Long taem ya, bikfala win hemi kasem olketa nao, an hemi mekem wata fo raf tumas.
         19 Taem olketa bin padol kolsap faev kilomita finis, olketa lukim Jisas hemi wakabaot
         kam antap long wata an hemi kam kolsap long bot blong olketa nao. An taem olketa lukim
         hem, olketa fraet fogud nao,
         20 bat Jisas hemi tok kam olsem, “!Ei, yufala no fraet, mi nomoa ya!”
         21 Bihaen long diswan, olketa jes hapi nao taem hemi kam insaet long bot ya. An seknomoa,
         olketa kasem ples wea olketa bin go-go fo hem tu.
         22 Nao long neks de nomoa, olketa pipol hu i stap bihaen long narasaet long leik ya,
         olketa jes save nao dat wanfala bot nomoa i bin stap long ples ya. An olketa save
         tu dat olketa disaepol i bin goaot seleva nomoa long bot ya an Jisas hemi no go wetem
         olketa ya.
         23 Bat samfala bot moa wea olketa stap kam long Taebirias, olketa kam kasem ples wea
         Masta hemi bin talem tengkiu long God long kaikai wea plande pipol olketa kaikaim
         ya.
         24 Nao taem olketa pipol i luksave dat Jisas wetem olketa disaepol blong hem olketa
         no stap nomoa, olketa go insaet long olketa bot ya nao, an olketa katkros go long
         leik ya fo go long Kapaneam fo lukaotem Jisas moa.
         25 Taem olketa kasem long narasaet, olketa faendem Jisas nao, an olketa tok olsem long
         hem, “?Tisa, wataem nao yu kam long hia?”
         26 Nao Jisas hemi ansarem olketa olsem, “Mi talem yufala tru samting nao, yufala lukaotem
         mi bikos yufala kaikai go-go yufala barava fulap long olketa bred nomoa ya. An i no
         bikos yufala savegud long mining blong olketa mirakol wea mi mekem ya.
         27 Yufala mas no wakahad fo diskaen kaikai wea hemi save nogud kuiktaem nomoa, bat yufala
         mas wakahad fo diskaen kaikai wea hemi save givim yufala tru laef wea hemi no save
         finis. Mi San Blong Man, bae mi givim diskaen kaikai long yufala, bikos God Dadi blong
         yumi hemi somaot finis dat hemi laekem mi.”
         28 Nao olketa askem hem, “?Wanem nao olketa samting wea mifala mas duim, mekem mifala
         duim nomoa wanem God hemi laekem?”
         29 Jisas hemi ansarem olketa moa, “Wanem God hemi laekem hemi olsem. Yufala mas biliv
         long mi wea God hemi sendem mi kam.”
         30 Olketa tok olsem moa long hem, “?Watkaen mirakol nao bae yu duim, mekem mifala save
         lukim an bilivim toktok blong yu? ?Wanem nao bae yu duim?
         31 Olketa olo blong yumi bifoa, taem olketa stap long drae eria ya, olketa kaikaim olowe
         diskaen kaikai wea olketa kolem mana, olsem Buktambu hemi talem taem hemi sei, ‘Kaikai
         wea hemi kamdaon long heven, hem nao hemi givim long olketa fo kaikaim.’”
         32 Nao Jisas hemi sei long olketa, “Mi talem yufala tru samting nao, disfala kaikai
         wea Dadi blong mi hemi givim long yufala, hem nao barava kaikai wea hemi kamdaon long
         heven, an hemi no diswan wea Mosis hemi bin givim ya.
         33 Disfala kaikai wea God hemi givim ya, hemi kamdaon long heven fo givim laef long
         evriwan long disfala wol.”
         34 Nao olketa tok olsem long Jisas, “Masta, yu givim kam olowe disfala kaikai long mifala
         nao.”
         35 So Jisas hemi talem long olketa olsem, “Mi nao mi disfala kaikai wea hemi givim tru
         laef. Eniwan hu hemi kam long mi, bae hemi no hanggre moa. An eniwan hu i biliv long
         mi, bae hemi no nidim moa enisamting fo dringim.
         36 Bat mi talem long yufala finis, nomata yufala bin lukim mi ya yufala nating biliv
         nomoa.
         37 Evriwan wea Dadi blong mi hemi givim kam long mi, bae olketa kam falom mi. An eniwan
         hu hemi kam long mi, mi bae nating raosim hem gobaek moa.
         38 Mi no kamdaon long heven fo duim wanem mi seleva laekem. Mi kam fo duim wanem Dadi
         ya hemi laekem, hem nao hemi sendem mi kam.
         39 An wanem Dadi hemi laekem ya, hem nao fo mi lukaot gud, mekem mi no lusim eniwan
         long olketa pipol wea hemi givim kam long mi finis. Nomoa. Mi mas mekem olketa fo
         laefbaek moa long Lasde.
         40 Dadi blong mi nao hemi laekem evriwan wea olketa luksave long San blong hem an wea
         olketa biliv long hem, fo olketa garem tru laef wea hemi no save finis. An mi ya,
         bae mi mekem olketa fo laefbaek moa long Lasde.”
         41 Long taem ya, olketa Jiu i stat fo toktokhaed agensim hem nao, bikos hemi bin talem
         hem nao kaikai wea hemi kamdaon long heven.
         42 Olketa tok olsem, “!Man ya, hemi Jisas disfala san blong Josef nomoa ya! Yumi save
         nomoa long mami an dadi blong hem. ?So waswe nao hemi talem hemi kamdaon long heven
         ya?”
         43 Nao Jisas hemi tok olsem long olketa, “!Ei, yufala mas no toktok olsem ya!
         44 No eniwan i save kam long mi sapos Dadi ya hu hemi sendem mi kam, hemi no lidim hem
         fo kam long mi. An man hu hemi kam long mi, bae mi mekem hem fo laefbaek moa long
         Lasde.
         45 Toktok wea olketa profet i raetem, hemi sei, ‘God nao bae hemi tisim evriwan.’ So
         eniwan hu hemi herem toktok blong Dadi ya an hemi falom, hem nao hemi kam long mi.
         46 No eniwan hemi lukim God Dadi ya yet, bat mi wea mi bin stap wetem hem an mi kam,
         mi nomoa mi lukim hem ya.
         47 Mi talem yufala tru samting nao, man hu hemi biliv long mi, hemi garem tru laef wea
         hemi no save finis.
         48 Mi ya, mi nao disfala kaikai wea hemi givim tru laef.
         49 Nomata olketa olo blong yufala olketa gohed fo kaikaim disfala mana taem olketa stap
         long drae eria ya, olketa dae nomoa ya.
         50 Bat disfala kaikai wea hemi kamdaon long heven ya, sapos eniwan hemi kaikaim, bae
         hemi no save dae.
         51 Mi ya, mi nao disfala kaikai wea hemi kamdaon long heven an givim tru laef. Eniwan
         hu hemi kaikaim, bae hemi gohed fo laef olowe. Disfala kaikai nao hemi bodi blong
         mi ya, wea bae mi givim go long olketa pipol long disfala wol, mekem evriwan i save
         laef.”
         52 Nao olketa Jiu i stat fo kros an olketa raoa tugeta long olketa seleva an olketa
         sei, “?Hao nao man ya hemi save givim bodi blong hem fo yumi kaikaim?”
         53 So Jisas hemi tok olsem long olketa, “Mi talem yufala tru samting nao, sapos yufala
         no kaikaim bodi blong mi an yufala no dringim blad blong mi San Blong Man, bae yufala
         nating garem tru laef.
         54 Man hu hemi kaikaim bodi blong mi an hemi dringim blad blong mi, hemi garem tru laef
         wea hemi no save finis. An bae mi mekem hem fo laefbaek moa long Lasde.
         55 Bodi blong mi hemi barava truwan fo kaikaim, an blad blong mi hemi barava truwan
         fo dringim.
         56 Man hu hemi kaikaim bodi blong mi an hemi dringim blad blong mi, hemi gohed fo stap
         wetem mi an mi gohed fo stap wetem hem.
         57 Dadi ya hu hemi givim tru laef, hem nao hemi sendem mi kam, an mi garem laef bikos
         hem nao hemi givim kam long mi. Long sem wei tu, eniwan hu hemi kaikaim mi, bae hemi
         garem laef bikos mi nao mi givim long hem.
         58 So diswan nao kaikai wea hemi barava kamdaon finis long heven. Hemi no olsem disfala
         mana wea olketa olo blong yufala olketa bin kaikaim. Olketa ya olketa dae nomoa, bat
         eniwan hu hemi kaikaim disfala kaikai, bae hemi laef olowe.”
         59 Jisas hemi talemaot olketa tising ya insaet long preahaos long taon long Kapaneam.
         60 Plande long olketa pipol hu i falom Jisas olowe, taem olketa herem disfala tising,
         olketa sei nao, “Disfala tising ya hemi had tumas fo eniwan fo falom ya. Bae no eniwan
         i wiling fo lisin long hem ya.”
         61 Nomata Jisas hemi no herem, bat hemi save finis wea olketa toktokhaed agensim disfala
         tising ya. So hemi askem olketa olsem, “?Waswe, disfala tising ya hemi mekem yufala
         fo no wande fo falom mi nao?
         62 ?Sapos olsem, wanem nao bae yufala tingim sapos yufala lukim mi San Blong Man, taem
         mi gobaek moa long ples wea mi stap kam long hem fastaem?
         63 Holi Spirit nomoa hemi givim laef, bat man seleva hemi no save duim diswan. An toktok
         blong mi, hem nao hemi mekem yufala garem Holi Spirit hu hemi givim laef.
         64 Bat samfala long yufala i no biliv.” Stat kam fastaem, Jisas hemi save long olketa
         hu bae i no biliv, an hemi save finis tu long disfala man hu bae hemi givim hem go
         long han blong olketa enemi.
         65 An hemi gohed fo sei moa, “Dastawe nao mi sei no eniwan hemi save kam long mi, sapos
         Dadi ya hemi no letem hem fo kam long mi.”
         66 Long taem ya, plande long olketa hu i falom hem olowe, olketa lusim hem nao an olketa
         nating falom hem moa.
         67 So Jisas hemi askem olsem long tuelfala disaepol blong hem, “?Waswe long yufala,
         yufala wande fo lusim mi tu?”
         68 Saemon Pita hemi ansarem hem olsem, “Masta, mifala no garem eni nara man moa fo falom
         ya. Toktok blong yu nomoa hemi save mekem man fo garem tru laef wea hemi no save finis.
         69 An mifala biliv an savegud dat yu nao disfala Holi man blong God ya.”
         70 Nao Jisas hemi tok olsem long olketa, “Mi siusim yufala tuelfala man ya. Bat nomata
         olsem, wanfala long yufala hemi barava olsem wanfala devol stret ya.”
         71 Jisas hemi minim Jiudas nao ya, hu hemi san blong Saemon Iskariot. Nomata Jiudas
         hemi wanfala long tuelfala disaepol ya, hem nao bae hemi givim Jisas go long han blong
         olketa enemi blong hem.

1 Bihaen olketa samting ya, Jisas hemi no wande fo goraon insaet long provins long
         Jiudia nao, bikos olketa bikman blong olketa Jiu long eria ya, olketa wande fo kilim
         hem dae. So hemi goraon nomoa insaet long provins long Galili.
         2 Nao hemi kolsap kasem taem blong olketa Bikde fo Stap long Smolfala Lif Haos fo Lelebet
         Taem.
         3 An olketa brata blong Jisas olketa sei long hem, “!Ei, yu go long Jiudia nao, mekem
         olketa pipol wea i falom yu, olketa save lukim olketa mirakol wea yu duim!
         4 Sapos wanfala man hemi laekem olketa pipol fo luksave long hem, bae hemi mas no duim
         waka blong hem long ples wea hemi haed. An bikos yu nao yu duim olketa bik samting
         ya, yu mas go an duim klia nao long ae blong evriwan long disfala wol.”
         5 Olketa talem olsem bikos nomata olketa brata blong Jisas, olketa nating biliv long
         hem nomoa.
         6 Jisas hemi tok olsem long olketa, “Hemi no kasem taem blong mi fo duim olsem yet
         ya. Bat yufala ya, enitaem nomoa yufala save go an duim wanem yufala laekem.
         7 Olketa pipol blong disfala wol olketa no agensim yufala, bat mi nao olketa agensim
         mi, bikos mi talemaot dat wei blong olketa hemi ravis.
         8 Yufala go nao long olketa bikde ya. Bat bae mi no go ya, bikos hemi no kasem taem
         blong mi yet.”
         9 Taem hemi tok olsem finis, hemi stapbaek nomoa long provins long Galili fo samfala
         de moa.
         10 Taem olketa brata blong Jisas olketa go finis long Jerusalem long olketa bikde ya,
         Jisas hemi go bihaen long olketa tu. Bat hemi go-go haed nomoa, mekem no eniwan save
         dat hemi go.
         11 Olketa bikman blong olketa Jiu olketa lukaotem hem long olketa bikde ya, an olketa
         ask olobaot olsem, “?Wea nao disfala man ya?”
         12 Plande pipol tumas olketa toktokhaed abaotem hem. Samfala pipol olketa sei, “Hemi
         gudfala man ya,” bat samfala pipol moa olketa sei, “Nomoa, hemi mekem pipol fo falom
         laea blong hem nomoa ya.”
         13 Bat no eniwan tokabaotem hem long klia ples ya, bikos olketa fraetem tumas olketa
         bikman.
         14 Taem hemi kasem long midol long olketa bikde ya, Jisas hemi go insaet long eria blong
         disfala Tambuhaos ya an hemi stat fo tisim olketa pipol nao.
         15 An olketa bikman ya olketa sapraes fogud taem olketa herem tising blong hem, an olketa
         tok olsem, “!Man ya hemi nating skulim diswan nomoa! ?Bat hao nao hemi barava save
         tumas long evrisamting ya?”
         16 Nao Jisas hemi ansarem olketa olsem, “Olketa samting wea mi tisim long pipol ya,
         i no blong mi seleva ya, bat hemi kamaot long God hu hemi sendem mi kam.
         17 Man hu hemi wiling fo duim wanem God hemi laekem, bae hemi save luksave long tising
         blong mi. An bae hemi save sapos tising ya hemi stat kam long God o sapos hemi stat
         kam long tingting blong mi seleva nomoa.
         18 Sapos man hemi talemaot tingting blong hem seleva nomoa, hemi duim diswan fo mekem
         hem seleva nomoa fo kamap hae ya. Bat man hu hemi wande fo mekhae long man hu hemi
         sendem hem kam, hem nao hemi talem tru samting olowe an hemi nating save laea.
         19 Mosis hemi givim Lo long yufala. Bat no eniwan long yufala hemi obeim disfala Lo
         ya. ?Waswe nao yufala laek fo kilim mi dae?”
         20 Nao olketa pipol wea olketa hipap long ples ya olketa tok olsem, “!Yu garem devol
         long yu ya! ?Hu nao laek fo kilim yu dae ya?”
         21 Nao Jisas hemi ansarem olketa olsem, “Wanfala mirakol nomoa mi bin mekem long Sabat
         de, an yufala barava sapraes tumas long hem nao.
         22 Mosis nao hemi givim lo long yufala, fo mekem olketa boe blong yufala fo kate. I
         no Mosis nao hemi statem, bat olketa olo blong yufala bifoa nao i duim fastaem. An
         nomata hemi Sabat de, yufala mekem olketa boe fo kate ya.
         23 Yufala duim olsem, mekem yufala no brekem Lo blong Mosis. ?So waswe nao yufala kros
         long mi taem mi mekem man fo gudbaek finis long Sabat de?
         24 Yufala mas stop fo jajem olketa samting falom wanem hemi lukgud long aotsaet nomoa.
         Bat yufala mas jajem evrisamting falom wanem hemi barava tru nao.”
         25 Nao samfala pipol blong Jerusalem, olketa stat fo toktok olsem, “Ating hem nao disfala
         man wea olketa bikman i laek fo kilim hem dae ya.
         26 !Ei, yufala lukim! Man ya hemi gohed fo toktok long evriwan nao, bat olketa bikman
         ya i nating talem enisamting agensim hem nomoa. Maet olketa tingse disfala man nao
         hemi disfala Mesaea ya.
         27 Bat disfala man ya, yumi evriwan save nomoa long taon wea hemi stap kam long hem
         ya. Bat taem disfala Mesaea hemi barava kam, bae no eniwan i save long watkaen ples
         hemi stap kam long hem.”
         28 Jisas hemi gohed fo tisim olketa pipol insaet long Tambuhaos ya, an hemi toktok bikfala
         olsem, “Yufala tingse yufala save long mi an ples wea mi stap kam long hem ya. Bat
         mi no kam falom tingting blong mi seleva ya. Dadi ya wea toktok blong hem hemi tru
         tumas, hem nao hemi sendem mi kam. Bat yufala ya, yufala no save long hem ya.
         29 Mi nao mi save long hem, bikos mi bin stap wetem hem an hemi sendem mi kam.”
         30 From Jisas hemi tok olsem, olketa laek fo kasholem hem nao. Bat hemi no kasem taem
         blong hem yet, so no eniwan duim enisamting long hem nomoa.
         31 Bat plande long olketa pipol ya olketa biliv long hem an olketa sei, “Olketa mirakol
         wea disfala man hemi mekem, hemi barava olsem evrisamting wea olketa sei Mesaea bae
         hemi duim taem hemi kam ya.”
         32 Olketa Farasi olketa herem dat pipol ya olketa go-gohed fo talemhaed olketa samting
         ya abaotem Jisas nao. So olketa ya wetem olketa hedprist, olketa sendem go samfala
         sekiuriti blong Tambuhaos fo go an kasholem Jisas nao.
         33 Nao Jisas hemi tok olsem, “Bae mi stap wetem yufala fo lelebet taem nomoa ya, an
         bihaen ya bae mi gobaek moa long man hu hemi sendem mi kam.
         34 Bae yufala lukaotem mi bat bae yufala no save faendem mi, bikos yufala no save kasem
         ples wea bae mi go stap long hem.”
         35 Nao olketa bikman blong olketa Jiu ya, olketa stat fo tok olsem nao long olketa seleva,
         “?Wea nao man ya bae hemi go long hem, mekem yumi no save faendem hem ya? ?Waswe,
         bae hemi go stap wetem olketa wantok blong yumi wea olketa stap olobaot long kantri
         long Grik, mekem hemi tisim olketa Grik ya?
         36 Hemi sei bae yumi lukaotem hem bat bae yumi no save faendem hem, bikos bae yumi no
         save kasem ples wea bae hemi go an stap long hem. ?So wanem nao disfala man hemi minim
         taem hemi tok olsem?”
         37 Long las de blong olketa bikde ya, wea hemi bikfala moa winim eni nara de long wik
         ya, Jisas hemi stanap nomoa an hemi toktok bikfala olsem nao, “Sapos eniwan hemi laek
         fo dring, hemi mas kam fo dring long mi.
         38 Olsem Buktambu hemi talem, wea hemi sei, ‘Sapos eniwan hemi biliv long mi, bae wata
         wea hemi givim laef hemi gohed fo ka-kam olowe long insaet long hem.’”
         39 Taem Jisas hemi talem diswan hemi minim Holi Spirit wea bae hemi kam long olketa
         hu i biliv long hem. Long taem ya, God hemi no sendem kam Spirit blong hem yet ya,
         bikos Jisas hemi no goap yet fo tekem saen blong bikfala paoa blong hem.
         40 Nao samfala long olketa pipol wea olketa herem wanem Jisas hemi talem, olketa sei,
         “!Tru tumas, man ya hemi disfala Profet yumi weitem ya!”
         41 Nao samfala pipol moa olketa tok olsem, “!Hem ya nao disfala Mesaea!” Bat samfala
         pipol moa olketa sei, “!Ya, bat bae Mesaea hemi no kam from provins long Galili ya!
         42 Buktambu hemi sei disfala Mesaea mas bon kam long laen blong King Deved ya, an hemi
         mas bon long Betlehem, disfala vilij wea King Deved hemi bon kam long hem.”
         43 So olketa pipol ya, olketa no wanmaen abaotem Jisas.
         44 Samfala laekem tumas fo kasholem hem nao, bat no eniwan duim enisamting long hem
         nomoa.
         45 Taem olketa man fo sekiuriti ya olketa gobaek, olketa hedprist an olketa Farasi olketa
         askem olketa olsem nao, “?Waswe nao yufala no tekem hem kam?”
         46 Nao olketa tok olsem, “!Ei, disfala man ya, taem hemi toktok, no eniwan hemi fitim
         hem nao!”
         47 Nao olketa Farasi i tok olsem, “Nogud yufala bilivim laea blong hem tu.
         48 No eni Farasi o bikman blong yumi i save biliv long hem ya.
         49 Bat olketa pipol ya, olketa nating save long Lo blong Mosis, so bae God hemi panisim
         olketa ya.”
         50 Wanfala long olketa Farasi ya, hem nao Nikodimas hu hemi kam fo stori wetem Jisas
         bifoa. Nao hemi tok olsem long olketa,
         51 “Bat Lo blong yumi hemi sei yumi no save jajem eniwan sapos yumi no heremgud fastaem
         wanem hemi talemaot, mekem yumi savegud long samting hemi bin duim.”
         52 Nao olketa tok olsem long hem, “?Waswe, yu tu wanfala man from Galili ya? Yu lukluk
         gud insaet long Buktambu, bae yu no lukim eni profet nao wea hemi kam from Galili
         ya.”

1 Bihaen, evriwan i gobaek long haos blong olketa nao. Bat long taem ya, Jisas hemi
         go long disfala hil blong Oliv tri.
         2 Taem hemi kasem barava moning long neks de, Jisas hemi kambaek moa long eria blong
         Tambuhaos ya. An evriwan i hipap raonem Jisas, so hemi sidaon an hemi stat fo tisim
         olketa.
         3 Nao olketa tisa blong Lo an olketa Farasi, olketa tekem kam wanfala woman wea olketa
         bin kasholem hem taem hemi brekem lo blong marit wetem nara man. So olketa mekem disfala
         woman fo stanap go long frant blong olketa evriwan,
         4 an olketa tok olsem, “Tisa, disfala woman ya, olketa lukim dat hemi barava brekem
         lo blong marit wetem nara man ya.
         5 Insaet long Lo, Mosis hemi talem finis dat diskaen woman ya yumi mas sutim hem dae
         long ston. ?So waswe, wanem nao yu save talem abaotem diswan?”
         6 Olketa askem Jisas olsem bikos olketa laek fo trikim hem nomoa ya, mekem olketa save
         ripotem hem. Bat Jisas hemi bendaon nomoa, an hemi raet long graon wetem fingga blong
         hem.
         7 Long taem ya, olketa go-gohed fo askem olketa kuestin long hem. So hemi luk goap
         moa, an hemi tok olsem long olketa nao, “Eniwan long yufala hu hemi nating duim eni
         rong samting yet, hem nao hemi fas man fo sutim ston go long woman ya.”
         8 An hemi bendaon moa an hemi gohed fo raet long graon.
         9 Taem olketa herem toktok blong hem ya nomoa, olketa stat fo go-goaot nao, an olketa
         oloman nao olketa stat fo go-goaot fastaem. Olketa go olsem, go-go Jisas nomoa hemi
         stap, an disfala woman tu hemi stanap yet.
         10 So Jisas hemi luk goap moa an hemi askem woman ya olsem, “?Woman, wea nao olketa
         ya? ?Waswe, eniwan long olketa hemi tok agensim yu?”
         11 Nao woman ya hemi sei, “Masta, no eniwan nao.” Nao Jisas hemi sei, “Mi tu mi no talem
         enisamting agensim yu. So yu gobaek, bat yu mas no duim eni rong samting moa.”
         12 Jisas hemi toktok olsem moa long olketa pipol, “Mi nao mi laet fo pipol long disfala
         wol ya. Man hu hemi falom mi, bae hemi no save wakabaot long tudak ya, bat bae hemi
         garem laet wea hemi save givim laef ya.”
         13 Nao olketa Farasi tok olsem long hem, “Yu nomoa yu talemaot evrisamting abaotem yu
         seleva ya, so hemi had fo mifala bilivim wanem yu talem ya.”
         14 Bat Jisas hemi sei, “Nomata mi nomoa mi talemaot evrisamting abaotem mi seleva, wanem
         mi talem hemi tru. Bikos mi save long ples wea mi stap kam long hem, an ples wea bae
         mi go long hem. Bat yufala nating save long ples wea mi stap kam long hem ya, an long
         ples wea bae mi go long hem.
         15 Yufala jajem olketa samting falom barava wei blong man long wol nomoa. Mi no save
         jajem eniwan.
         16 Bat sapos mi jajem eniwan, mi jajem hem long wei wea hemi barava stret. Bikos mi
         no jajem eniwan mi seleva, bat mitufala Dadi blong mi hu hemi sendem mi kam, mitufala
         nao duim.
         17 Lo blong yufala hemi talem finis nao, wea sapos toktok blong tufala man i barava
         semsem nomoa, wanem tufala talem hemi barava tru nao ya.
         18 Mi nao talemaot evrisamting abaotem mi seleva, an Dadi blong mi hu hemi sendem mi
         kam, hemi talemaot semsamting tu abaotem mi.”
         19 Nao olketa askem Jisas olsem, “?Wea nao dadi blong yu?” Bat Jisas hemi ansarem olketa
         olsem, “Yufala nating save long mi, an yufala nating save long Dadi blong mi tu. Bat
         sapos yufala save long mi, yufala save long Dadi blong mi tu ya.”
         20 Jisas hemi talem olketa samting ya long taem hemi tisim olketa pipol insaet long
         Tambuhaos, kolsap long ples blong olketa boks fo putum seleni long hem. Long taem
         ya, no eniwan kasholem hem bikos hemi no kasem taem blong hem yet.
         21 Jisas hemi tok moa olsem long olketa, “Bae mi go ya an bae yufala lukaotem mi, bat
         olketa sin blong yufala i stap yet, mekem yufala dae. An bae yufala no save go long
         ples wea bae mi go long hem.”
         22 So olketa bikman blong olketa Jiu ya, olketa toktok tugeta long olketa seleva olsem,
         “Hemi sei bae yumi no save go long ples wea hemi go long hem ya. !Maet hemi minim
         wea bae hemi go an kilim dae hem seleva ya!”
         23 Nao Jisas hemi sei, “Yufala stap kam long disfala ples long daon nomoa ya, bat mi
         blong antap. Yufala blong disfala wol, bat mi no blong disfala wol ya.
         24 Dastawe nao mi talem long yufala finis, wea olketa sin blong yufala i stap yet, mekem
         yufala dae. Sapos yufala no biliv wea ‘Mi nao Mi Stap Olowe’ oraet, olketa sin blong
         yufala i stap yet, mekem yufala dae.”
         25 Nao olketa askem olsem, “?Yu hu ya?” So Jisas hemi ansarem olketa olsem, “Mi nao
         man wea mi talem yufala finis ya
         26 Mi garem plande samting tumas wea mi save talem abaotem yufala, an fo jajem yufala
         long hem. Bat bae mi talemaot nomoa long evriwan long disfala wol wanem mi herem long
         disfala man hu hemi sendem mi kam. Bikos hem nao yumi save trastem hem finis.”
         27 Nao olketa nating minim wea Jisas hemi tokabaotem Dadi ya.
         28 So hemi tok olsem long olketa moa, “Taem yufala putum mi San Blong Man antap long
         kros fo dae, bae yufala save dat ‘Mi nao Mi Stap Olowe’. An long taem ya, bae yufala
         save nao dat mi nating duim enisamting falom tingting blong mi seleva. Bat wanem Dadi
         ya hemi tisim mi nomoa, hem nao mi tisim yufala long hem.
         29 An hem nao hemi sendem mi kam, an hemi stap wetem mi. Hemi no save lusim mi, bikos
         mi duim olowe evrisamting wea hemi laekem mi fo duim.”
         30 Nao taem Jisas hemi talem olketa samting ya, plande pipol nao olketa biliv long hem.
         31 So Jisas hemi sei long olketa Jiu hu i biliv long hem, “Sapos yufala obeim olowe
         tising blong mi, yufala barava disaepol blong mi nao.
         32 Bae yufala save long tru samting abaotem God, an disfala tru samting bae hemi mekem
         yufala fri.”
         33 Nao olketa talem Jisas olsem, “Mifala ya, mifala pipol long laen blong Ebraham ya,
         an mifala nating kamap slev blong eniwan yet ya. ?So waswe nao yu sei bae mifala fri
         ya?”
         34 Jisas hemi tok olsem long olketa moa, “Mi talem yufala tru samting nao, evriwan hu
         i falom rong wei, hemi barava slev blong disfala rong wei blong hem ya.
         35 Man hu hemi bon long famili, hemi save stap olowe long haos blong dadi blong hem.
         Bat olketa slev ya, olketa no save stap olowe.
         36 Nao sapos San Blong God hemi mekem yufala fri, hem nao bae yufala barava fri finis.
         37 Mi save dat yufala nao long laen blong Ebraham ya. Bat yufala no laek fo falom tising
         blong mi, an dastawe yufala trae fo kilim mi dae nomoa.
         38 Mi save tisim yufala abaotem wanem Dadi blong mi hemi som long mi, bat yufala duim
         nomoa wanem dadi blong yufala hemi talem long yufala.”
         39 Nao olketa tok olsem long hem, “!Ei, Ebraham nao hemi dadi blong mifala!” Bat Jisas
         hemi sei long olketa, “Sapos yufala laen blong Ebraham tru, yufala save duim semsamting
         wea hemi bin duim tu ya.
         40 Bat yufala traehad nomoa fo kilim mi dae, nomata mi nao mi talem yufala tru samting
         wea mi herem kam long God. Ebraham hemi no duim enisamting olsem ya.
         41 Yufala ya, yufala duim semsamting wea dadi blong yufala hemi duim nomoa.” Taem ya,
         olketa tok olsem long hem nao, “God nomoa hemi Dadi blong mifala, an mifala nao barava
         tru pikinini blong hem.”
         42 Nao Jisas hemi tok olsem long olketa, “?Bat sapos God hemi barava Dadi blong yufala,
         waswe nao yufala no lavem mi? Mi nao mi kamaot long God, an distaem mi stap wetem
         yufala long hia. An mi no kam falom tingting blong mi seleva, bat God nao hemi sendem
         mi kam.
         43 ?Waswe nao yufala nating save minim nomoa toktok blong mi? Hemi bikos yufala no laek
         fo herem tising blong mi ya.
         44 Seitan nao hemi dadi blong yufala ya an yufala laek fo duim wanem disfala dadi blong
         yufala hemi laekem. Olowe nomoa, Seitan hemi save kilim man dae ya, an hemi nating
         laekem wanem hemi tru bikos hemi nating garem enisamting wea hemi tru long hem. Taem
         hemi laea long eniwan, hemi barava falom wei blong hem seleva nao ya, bikos hemi man
         fo laea an hemi barava dadi blong evri laea nao.
         45 Bat mi ya, mi talem yufala tru samting, dastawe nao yufala no wande fo bilivim mi.
         46 ?Waswe, eniwan long yufala i save somaot enisamting wea mi bin duim rong? ?Bat sapos
         mi talem olketa tru samting nomoa, waswe nao yufala no bilivim mi?
         47 Olketa hu i blong God, olketa nao herem toktok blong hem, bat yufala ya yufala no
         blong God ya, dastawe nao yufala no laek fo herem hem.”
         48 Nao olketa bikman blong olketa Jiu ya olketa talem Jisas olsem, “Oo, mifala talem
         tru ya, taem mifala sei yu man blong Samaria an wanfala devol hemi stap long yu.”
         49 Nao Jisas hemi sei, “Nomoa, no eni devol i stap long mi. Mi haemapem Dadi blong mi,
         bat yufala tokspoelem mi nomoa.
         50 Mi no traehad fo haemapem mi seleva. Bat wanfala nao hemi haemapem mi, an hem nao
         hemi save jajem evriwan.
         51 Mi talem yufala tru samting nao, man hu hemi obeim tising blong mi, bae hemi nating
         save dae nao.”
         52 Olketa bikman i tok olsem moa long Jisas, “!Distaem mifala barava save dat wanfala
         devol hemi stap long yu ya! Bikos Ebraham hemi dae, an olketa profet tu olketa dae,
         bat yu sei man hu hemi obeim tising blong yu bae hemi nating save dae ya.
         53 ?Waswe, yu tingse yu nao bikfala moa winim Ebraham, dadi blong mifala? Hemi dae finis
         an olketa profet tu olketa dae finis. ?So yu tingse yu hu nao ya?”
         54 Nao Jisas hemi sei long olketa, “Sapos mi nomoa mi haemapem mi seleva, diswan hemi
         minim nating nomoa ya. Bat Dadi blong mi hemi haemapem mi. An hem nao yufala sei hemi
         God blong yufala.
         55 Bat yufala nating save long hem ya, mi nomoa mi save long hem. Nao sapos mi sei mi
         no save long hem, bae mi kamap wanfala man fo laea olsem yufala tu ya. Bat mi barava
         save long hem an mi obeim toktok blong hem.
         56 Ebraham, dadi blong yufala, hemi hapi tumas from hemi tingim dat bae hemi save lukim
         taem blong mi ya. Nao hemi lukim diswan finis an hemi hapi long hem ya.”
         57 Olketa talem hem olsem, “!Maewat, yu sei yu bin lukim Ebraham, bat nomata fifti yia
         yu nating kasem yet ya!”
         58 Bat Jisas hemi tok olsem, “Mi talem yufala tru samting nao, taem Ebraham hemi no
         bon yet, Mi nao Mi Stap Olowe.”
         59 Long taem ya, olketa lukaotem kam olketa ston fo sutim hem dae nao ya. Bat Jisas
         hemi go haed nomoa, an hemi lusim Tambuhaos ya nao.

1 Taem Jisas hemi wakabaot go, hemi lukim wanfala man hu hemi blaen yet taem hemi bon.
         2 Nao olketa disaepol blong Jisas olketa askem hem olsem, “?Tisa, sin blong hu nao
         hemi mekem disfala man ya fo blaen olsem? ?Sin blong mami an dadi blong hem, o sin
         blong hem seleva nomoa?”
         3 Nao Jisas hemi ansarem olketa olsem, “Nomoa, sin blong mami an dadi blong hem o sin
         blong hem seleva hemi no save mekem hem blaen olsem ya. Bat hemi blaen fo mekem olketa
         pipol save lukim waka wea God bae hemi duim long hem ya.
         4 Taem hemi delaet yet, yumi mas gohed fo duim waka blong God hu hemi sendem mi kam.
         Bikos naet hemi ka-kam, an long naet ya no eniwan i save duim enisamting.
         5 Taem mi stap yet long disfala wol, mi nao mi laet fo pipol long disfala wol.”
         6 Bihaen Jisas hemi tok olsem finis, hemi spit go long graon an hemi mekem lelebet
         graon ya fo tuwet, an hemi putum go long ae blong man ya nao.
         7 An hemi talem long man ya olsem, “Yu go wasim ae blong yu long disfala pul long Saeloam.”
         Nem blong pul ya hemi minim “Olketa sendem hem go.” So man ya hemi go an wasim ae
         blong hem nao, an taem hemi lusim pul ya, ae blong hem hemi save lukluk moa.
         8 An olketa pipol hu i stap kolsap long hem, an olketa hu i bin lukim hem taem hemi
         go-gohed fo askem seleni long pipol, olketa tok olsem, “Maet disfala man nao hemi
         diswan wea hemi save sidaon long saet long rod fo askem seleni olowe.”
         9 Nao samfala long olketa pipol i tok olsem, “!Hem nao man ya!” An samfala moa olketa
         sei, “Nomoa, hemi deferen man ya, bat hemi luk olsem hem nomoa.” Bat man ya seleva
         nao hemi sei olsem, “Mi nao ya.”
         10 So olketa askem hem olsem nao, “?Bat hao nao yu save lukluk distaem?”
         11 Man ya hemi ansarem olketa olsem, “Disfala man wea olketa kolem hem Jisas ya, hemi
         mekem lelebet graon fo tuwet an hemi putum long ae blong mi, an hemi talem mi fo go
         long disfala pul long Saeloam fo wasim ae blong mi moa. So mi go nomoa, an taem mi
         wasim ae blong mi, mi save lukluk nao.”
         12 Nao olketa askem hem moa, “?Wea nao disfala man ya?” Bat man ya hemi sei, “Mi no
         save tu.”
         13 Long taem ya, disfala man hu hemi blaen bifoa ya, olketa tekem hem go long olketa
         Farasi nao.
         14 Disfala de wea Jisas hemi mekem lelebet graon fo tuwet an hemi mekem ae blong man
         ya fo lukluk moa, hemi Sabat de ya.
         15 Nao olketa Farasi tu olketa askem moa man ya abaotem hao nao ae blong hem hemi save
         lukluk moa. Nao man ya hemi tok olsem long olketa, “Disfala man hemi putum lelebet
         graon wea hemi tuwet long ae blong mi ya. An taem mi wasim ae nomoa, mi lukluk nao.”
         16 Samfala Farasi olketa tok olsem, “Disfala man hemi no blong God ya, bikos hemi nating
         obeim lo blong Sabat.” Bat samfala moa olketa tok olsem, “?Hao nao man hu hemi garem
         sin hemi save mekem olketa bikfala mirakol olsem ya?” Olketa Farasi i no save wanmaen
         abaotem Jisas nao,
         17 so olketa askem man ya olsem moa, “Yu ya, yu sei disfala man nao hemi mekem ae blong
         yu fo lukluk. ?So wanem nao yu tingim abaotem hem?” Man ya hemi ansarem olketa olsem,
         “Disfala man hemi wanfala profet ya.”
         18 Long taem ya, olketa bikman blong olketa Jiu ya olketa nating bilivim toktok blong
         man ya wea hemi sei hemi nating lukluk bifoa, bat long distaem, ae blong hem hemi
         save lukluk moa. So olketa talem mami an dadi blong man ya fo kam,
         19 an olketa askem tufala olsem, “?Waswe, hemi tru wea disfala man hemi san blong yutufala,
         an taem hemi bon kam hemi blaen finis? ?So hao nao hemi save lukluk moa distaem?”
         20 Nao mami an dadi blong disfala man, tufala tok olsem, “Mitufala save dat hemi barava
         san blong mitufala ya, an mitufala save tu dat taem hemi bon kam hemi blaen finis
         nao.
         21 Bat mitufala nating save hao nao hemi save lukluk distaem, an mitufala nating save
         hu nao hemi mekem ae blong hem fo lukluk moa ya. !Yufala go an askem hem, mekem hemi
         stori seleva long yufala! !Hemi no pikinini!”
         22 Nao mami an dadi blong man ya, tufala tok olsem bikos tufala fraetem olketa bikman
         ya. Olketa bikman ya, olketa wanmaen finis wea sapos eniwan hemi talem hemi biliv
         wea Jisas nao hemi disfala Mesaea ya, bae olketa finisim hem from olketa preahaos.
         23 Dastawe mami an dadi blong man ya tufala talem olketa fo go askem disfala man seleva
         ya.
         24 Olketa askem disfala man wea hemi blaen bifoa fo kambaek mektu taem moa, an olketa
         sei long hem, “Yu mas promis long ae blong God wea bae yu talem tru samting nomoa.
         Mifala save dat disfala man ya hu hemi mekem ae blong yu fo gudbaek, hemi wanfala
         man wea wei blong hem hemi nogud ya.”
         25 Nao hemi ansarem olketa olsem, “Sapos wei blong man ya hemi nogud o hemi gud nomoa,
         diswan mi no save. Wanem mi save nao, fastaem mi bin blaen bat distaem mi lukluk nao.”
         26 Olketa bikman i askem hem moa olsem, “?Wanem nao man ya hemi duim long yu fo mekem
         yu save lukluk?”
         27 Nao hemi ansarem olketa olsem, “Mi talem long yufala finis nao, bat yufala nating
         laek fo herem nomoa. ?So waswe nao yufala laekem mi fo talem yufala moa? ?Waswe, yufala
         wande fo kamap disaepol blong hem tu?”
         28 Nao olketa tokspoelem man ya olsem, “!Yu nao yu disaepol blong man ya! Bat mifala
         ya, mifala olketa disaepol blong Mosis ya.
         29 Mifala save dat Mosis nao hemi man wea God hemi toktok wetem hem. Bat disfala man,
         nomata ples hemi stap kam long hem, mifala no save tu.”
         30 Bat man ya hemi tok olsem, “!Maewat, mi sapraes tumas long yufala ya! Man ya nao
         hemi mekem ae blong mi fo gud moa ya, bat yufala nating save long wea nao hemi stap
         kam long hem.
         31 Yumi save finis wea God hemi no save lisin long man wea wei blong hem hemi nogud.
         Hemi save lisin nomoa long man hu hemi tinghae long God an duim wanem hemi laekem.
         32 Stat kam bifoa, yumi no herem yet abaotem eniwan hu hemi save openem ae blong man
         hu hemi blaen kam taem hemi bon.
         33 Sapos God hemi no bin sendem hem kam, hemi no save duim enisamting olsem.”
         34 Nao olketa tok olsem long hem, “!Yu man fo mekem sin olowe stat kam taem yu bon ya!
         !Hao nao yu trae fo tisim mifala olsem!” Long taem ya, olketa raosim hem fo goaot
         nao from preahaos ya.
         35 Jisas hemi herem dat olketa bikman i raosim disfala man fo goaot, so hemi go lukim
         hem an askem hem olsem, “?Waswe, yu biliv long disfala San Blong Man?”
         36 Nao man ya hemi tok olsem long Jisas, “Masta, yu talem hu nao man ya, mekem mi save
         biliv long hem tu.”
         37 Jisas hemi sei, “Yu lukim hem finis nao. Disfala man nao hemi toktok wetem yu long
         distaem ya.”
         38 Man ya hemi nildaon long frant blong Jisas an hemi tok olsem, “Masta, mi biliv long
         yu nao.”
         39 Nao Jisas hemi tok olsem, “Mi kam long disfala wol fo jajem wei blong olketa pipol.
         Mekem pipol hu i no lukluk yet, bae olketa save lukluk, an mekem pipol hu i tingse
         olketa save lukluk, bae olketa blaen.”
         40 Samfala long olketa Farasi ya, taem olketa herem disfala toktok blong Jisas, olketa
         sei, “Nogud yu tingse mifala tu i blaen.”
         41 Nao Jisas hemi tok olsem, “Sapos yufala blaen tru, yufala no rong ya. Bat bikos yufala
         sei yufala save lukluk, diswan hemi somaot dat yufala rong yet ya.”

1 Jisas hemi sei moa, “Mi talem yufala tru samting nao, man hu hemi no kam insaet long
         barava geit blong fens blong sipsip bat hemi klaem kam long deferen ples, hemi man
         fo stil an man fo spoelem olketa sipsip ya.
         2 Bat man hu hemi go stret insaet long geit ya, hem nao hemi barava man fo lukaftarem
         olketa sipsip ya.
         3 An disfala sekiuriti blong geit hemi save openem geit fo hem ya, an olketa sipsip
         i heremsave toktok blong hem. Man ya hemi save kolem nem blong evri sipsip blong hem,
         an hemi save lidim olketa fo goaot.
         4 Taem hemi mekem olketa sipsip blong hem fo goaot finis, hemi save wakabaot go fastaem
         long olketa an olketa save falom hem nao, bikos olketa heremsave toktok blong hem.
         5 Sapos deferen man hemi kam, bae olketa no save falom hem ya. Bae olketa ranawe from
         hem nomoa, bikos olketa nating heremsave toktok blong hem.”
         6 Jisas hemi talem disfala tokpiksa long olketa, bat olketa nating save long wanem
         nao hemi trae fo minim long disfala toktok ya.
         7 So Jisas hemi sei moa long olketa, “Mi talem yufala tru samting nao, mi nao mi olsem
         geit blong sipsip.
         8 Evriwan wea olketa kam fastaem long mi, olketa i man fo stil an fo spoelem olketa
         sipsip ya, bat olketa sipsip olketa no heresave long olketa.
         9 Mi nao mi olsem geit blong sipsip. Eniwan hu hemi kam long mi, bae God hemi sevem
         hem. An bae hemi olsem sipsip wea hemi kam insaet fo stap long sef ples an hemi goaot
         moa fo faendem kaikai.
         10 Man hu hemi stil, hemi kam nomoa fo stilim olketa sipsip an fo spoelem olketa an
         fo kilim olketa dae. Bat mi ya, mi kam fo mekem olketa garem tru laef, an disfala
         laef hemi fulap long evri gud samting.
         11 “Barava man fo lukaftarem sipsip hemi wiling fo dae fo sevem olketa sipsip blong
         hem. Mi nao disfala barava man fo lukaftarem sipsip.
         12 Bat man wea olketa haerem hem nomoa fo kam lukaftarem olketa sipsip wea hemi no onam
         olketa, hemi save ranawe nomoa from olketa taem hemi lukim eni wael dog i kam. So
         wael dog hemi save kam kasholem samfala, an olketa narawan save ranawe go olobaot
         nao.
         13 Diskaen man hemi save ranawe from olketa sipsip bikos hemi waka fo seleni nomoa ya,
         an hemi no save wari long olketa sipsip.
         14 Mi nao mi barava man fo lukaftarem sipsip, an mi wiling fo dae fo sevem olketa sipsip
         blong mi. Olketa savegud long mi an mi savegud long olketa, long sem wei olsem Dadi
         blong mi hemi savegud long mi an mi savegud long hem.
         16 Mi garem samfala sipsip tu wea olketa no stap yet insaet long disfala fens. Bae mi
         mas tekem olketa fo kam insaet tu, an bae olketa heremsave toktok blong mi. Long wei
         ya nao, bae olketa evri sipsip olketa stap tugeta long wanfala seksin nomoa, an wanfala
         man nomoa hemi lukaftarem olketa.
         17 “Dadi blong mi hemi lavem mi tumas ya, bikos mi wiling fo dae, mekem mi save laef
         baek moa.
         18 No eniwan save kilim mi dae sapos mi no letem, bat distaem mi wiling nomoa fo dae.
         Mi nomoa mi garem paoa fo letem mi seleva fo dae, an mi garem paoa fo mi laefbaek
         moa. Hem nao wanem Dadi blong mi hemi talem mi fo duim.”
         19 Long taem ya moa, olketa Jiu olketa no wanmaen abaotem toktok blong Jisas.
         20 Plande long olketa sei, “!Disfala man ya, wanfala devol nao hemi stap long hem an
         hed blong hem hemi krangge nao! !Yufala mas no lisin long hem!”
         21 Bat samfala long olketa sei, “!Man hu devol hemi stap long hem hemi no save toktok
         olsem! !An devol hemi no save mekem ae blong olketa pipol hu i blaen fo save lukluk
         moa!”
         22 Nao long Jerusalem hemi kasem taem blong olketa Bikde blong Tambuhaos. Long taem
         ya hemi kol taem ya,
         23 an Jisas hemi wakabaot go nomoa insaet long Tambuhaos long disfala eria wea olketa
         kolem “Varanda blong Solomon.”
         24 An olketa Jiu olketa hipap kam raonem hem, an olketa talem hem olsem, “!Man, yu mekem
         mifala fo weit longtaem tumas nao! Sapos yu nao disfala Mesaea, yu mas talem stret
         long mifala distaem nao.”
         25 Nao Jisas hemi ansarem olketa olsem, “Mi talem long yufala finis nao, bat yufala
         nating wande fo bilivim mi nomoa. Olketa bikfala waka wea mi duim long nem blong Dadi
         blong mi, olketa nao somaot hu nao mi.
         26 Bat yufala nating wande fo biliv nomoa, bikos yufala i no olketa sipsip blong mi.
         27 Olketa sipsip blong mi, olketa heremsave toktok blong mi an olketa go bihaen long
         mi. Mi save long olketa
         28 an mi givim tru laef wea hemi no save finis long olketa. Bae olketa no save dae,
         an bae no eniwan i save pulumaot olketa from han blong mi.
         29 Olketa ya wea Dadi blong mi hemi givim long mi, olketa nao i bikfala winim evrisamting.
         An no eniwan save pulumaot olketa from han blong Dadi blong mi.
         30 Mitufala Dadi blong mi, mitufala wanfala nomoa.”
         31 Long taem ya moa, olketa Jiu ya i pikimap ston nao fo sutim Jisas dae long hem.
         32 Nao Jisas hemi askem olketa olsem, “Plande gudfala waka nao Dadi ya hemi talem mi
         fo duim, an yufala bin lukim taem mi duim olketa. ?Nao watkaen waka nao long olketa
         ya yufala wande fo sutim mi dae long hem?”
         33 Olketa ansarem hem olsem, “Mifala no laek fo sutim yu dae from eni gudfala waka wea
         yu duim. Bat yu tokspoelem God ya, an from diskaen wei nao mifala wande fo sutim yu
         dae. !Yu man nomoa ya, bat yu talem yu nao God!”
         34 Jisas hemi ansarem olketa olsem, “Olketa raetem insaet long Lo blong yufala wea God
         hemi tok olsem, ‘Yufala olsem God ya.’
         35 So olketa pipol wea God hemi toktok go long olketa ya, hemi sei olketa olsem hem
         nao, an yumi save dat enisamting Buktambu hemi talem, hemi tru olowe nao.
         36 ?So waswe nao yufala sei mi tokspoelem God taem mi sei mi San blong hem nomoa? Bikos
         mi ya, Dadi blong mi hemi siusim mi an hemi sendem mi kam long disfala wol nao ya.
         37 Sapos mi no duim olketa waka wea Dadi blong mi hemi laekem mi fo duim, hemi no fitim
         fo yufala biliv long mi tu.
         38 Bat mi barava duim olketa waka ya. So nomata yufala no bilivim wanem mi talem, yufala
         save biliv long olketa waka ya nao. Mekem bae yufala gohed fo savegud moa wea Dadi
         blong mi hemi stap wetem mi, an mi barava stap wetem hem.”
         39 Nao olketa trae fo kasholem hem moa, bat hemi haed nomoa an hemi lus nao.
         40 Bihaen diswan, Jisas hemi katkros gobaek moa long narasaet long riva long Jodan.
         An hemi stap long disfala eria wea Jon hemi bin baptaesim olketa pipol long hem fastaem.
         41 An plande pipol nao olketa kam long Jisas an olketa sei, “!Maewat, Jon hemi no mekem
         eni mirakol nomoa, bat evrisamting wea hemi talem abaotem disfala man ya hemi barava
         tru nao!”
         42 So plande pipol long ples ya nao olketa biliv long hem.

1 Nao wanfala man wea nem blong hem Lasaros hemi sik. Hemi stap long vilij long Betani
         wetem tufala sista blong hem, Meri an Mata.
         2 Meri ya, hemi disfala woman hu hemi kapsaetem oel wea hemi smelgud tumas long lek
         blong Jisas, an hemi mekem drae wetem longfala hea blong hem.
         3 Tufala sista ya i sendem nius go long Jisas, an tufala tok olsem, “!Masta, gudfala
         fren blong yu, Lasaros, hemi sik ya!”
         4 Taem Jisas hemi herem disfala nius nomoa, hemi tok olsem nao, “Disfala sik ya hemi
         no samting fo hemi dae long hem ya, bat hemi hapen olsem fo somaot saen blong bikfala
         paoa blong God ya, an fo mekem pipol i luksave dat San blong hem hemi garem semkaen
         paoa tu.”
         5 Jisas hemi lavem tumas Mata wetem sista blong hem an brata blong hem Lasaros.
         6 Bat taem hemi herem nius abaotem sik blong Lasaros, hemi stap fo tufala de moa long
         ples ya.
         7 Nao bihaen, hemi tok olsem long olketa disaepol blong hem nao, “Yumi gobaek moa long
         Jiudia.”
         8 Olketa disaepol olketa tok olsem long hem, “Tisa, lastaem go nomoa, olketa bikman
         blong olketa Jiu long ples ya, olketa trae fo sutim yu dae long ston ya. ?An long
         distaem yu wande fo gobaek moa long ples ya?”
         9 Jisas hemi ansarem olketa olsem nao, “Yumi garem delaet fo tuelfala aoa, so sapos
         eniwan hemi wakabaot long delaet hemi no save bangam lek blong hem olobaot ya, bikos
         hemi lukim laet blong disfala wol.
         10 Bat sapos eniwan hemi wakabaot long naet, hemi save bangam lek blong hem olobaot
         ya, bikos hemi no garem eni laet.”
         11 Bihaen Jisas hemi talem olketa samting ya, hemi sei moa, “Fren blong yumi Lasaros
         hemi slip finis nao, bat bae mi go fo wekapem hem.”
         12 Nao olketa disaepol i sei olsem, “Oo Masta, sapos hemi slip, bae hemi oraet nomoa.”
         13 Jisas hemi minim wea Lasaros hemi dae finis ya, bat olketa tingse hemi minim wea
         Lasaros hemi slip nomoa.
         14 So Jisas hemi talem stret olsem long olketa nao, “Lasaros hemi dae finis nao.
         15 An from mi tingim yufala nao, mi hapi nomoa wea mi no stap wetem hem ya. Bikos diswan
         bae hemi mekem yufala fo biliv ya. Bat yumi mas go fo lukim hem nao.”
         16 So Tomas wea olketa kolem hem Tuin tu, hemi tok olsem long olketa nara disaepol,
         “!Ei, yumi mas go tu wetem Masta, mekem yumi dae wetem hem!”
         17 Taem Jisas hemi kam kolsap long Betani, hemi herem dat hemi kasem mekfoa de nao wea
         Lasaros hemi bin stap insaet long disfala kev wea olketa save putum bodi blong man
         dae long hem.
         18 Nao Betani hemi no stap farawe long Jerusalem, bat hemi trifala kilomita nomoa.
         19 So plande long olketa Jiu nao olketa kam long Mata an Meri fo helpem tufala, mekem
         tufala no sore tumas long brata blong tufala hu hemi dae ya.
         20 Taem Mata hemi herem nius wea hemi sei Jisas hemi ka-kam, hemi wakabaot go nao fo
         mitim hem. Bat Meri hemi stap kam long haos nomoa.
         21 Nao Mata hemi tok olsem long Jisas, “!Masta, sapos yu bin stap long hia, bae brata
         blong mi hemi no save dae ya!
         22 Bat nomata long distaem, mi save dat enisamting yu askem long God, bae hemi givim
         long yu ya.”
         23 Nao Jisas hemi tok long Mata olsem, “Brata blong yu bae hemi laefbaek moa ya.”
         24 Mata hemi sei long hem, “Mi save, bae hemi laefbaek moa long Lasde taem evriwan i
         laefbaek moa.”
         25 Jisas hemi talem hem olsem, “Mi nao mi givim laef long pipol an fo mekem olketa laefbaek
         moa. Eniwan hu hemi biliv long mi, nomata hemi dae, bae hemi save laef olowe nomoa.
         26 An eniwan hu hemi stap laef an hemi biliv long mi, bae hemi nating save dae long
         enitaem nao. ?Waswe, yu bilivim diswan?”
         27 Mata ya hemi sei long hem olsem, “Ya Masta, mi barava biliv wea yu nao San Blong
         God. Yu nao disfala Mesaea wea God hemi promis fo sendem kam long disfala wol.”
         28 Bihaen Mata hemi tok olsem, hemi gobaek long haos nao. An hemi toksmol long Meri
         seleva olsem, “Meri, Tisa ya hemi kam finis nao, an hemi askem yu fo go.”
         29 Taem Meri hemi herem olsem nomoa, hemi stanap kuiktaem nomoa, an hemi go fo lukim
         Jisas nao.
         30 Long taem ya, Jisas hemi no kasem vilij ya yet, bat hemi stap long ples wea Mata
         hemi mitim hem.
         31 Olketa Jiu hu olketa stap wetem Meri fo helpem hem fo no sore tumas, olketa lukim
         dat hemi stanap kuiktaem an hemi go, so olketa go bihaen long hem tu, bikos olketa
         tingse hemi go fo krae long kev ya.
         32 Nao Meri hemi go kasem ples wea Jisas hemi stap, an taem hemi lukim hem nomoa, hemi
         nildaon kolsap long lek blong Jisas nao. An Meri hemi tok olsem long hem, “!Masta,
         sapos yu bin stap long hia, bae brata blong mi hemi no save dae ya!”
         33 Taem Jisas hemi lukim dat Meri hemi krae, an olketa pipol hu i stap wetem hem olketa
         krae tu, hemi barava filnogud tumas nao.
         34 An hemi sei long olketa, “?Wea nao ples wea yufala putum bodi blong hem?” Olketa
         sei long hem, “Masta, yu kam lukim.”
         35 An Jisas hemi krae.
         36 So olketa Jiu i tok olsem, “Oo, yufala lukim, Jisas hemi lavem man ya tumas ya.”
         37 Bat samfala long olketa pipol ya olketa tok olsem, “Disfala man ya, hemi mekem ae
         blong wanfala blaen man fo lukluk ya. ?Waswe nao hemi no mekem Lasaros fo no dae ya?”
         38 Nao Jisas hemi kasem disfala kev ya an hemi barava filnogud tumas moa. Disfala kev
         ya, olketa wakem insaet long bikfala ston, an wanfala ston nao hemi satem frant long
         kev ya.
         39 Jisas hemi talem long olketa olsem, “!Yufala tekemaot ston ya!” Bat Mata, sista blong
         disfala man hu hemi dae ya, hemi tok olsem long Jisas, “!Ei Masta, hemi smel nogud
         tumas ya, bikos fofala de nao hemi bin stap insaet ya!”
         40 Jisas hemi tok olsem long Mata, “Mi talem yu finis, wea sapos yu biliv, yu save lukim
         saen blong bikfala paoa blong God.”
         41 Olketa tekemaot disfala ston ya, an Jisas hemi luk goap long heven an hemi prea olsem,
         “Dadi, mi tengkiu long yu bikos yu herem mi finis.
         42 Mi save dat yu herem prea blong mi olowe, bat mi talem diswan long yu, mekem olketa
         pipol hu i stanap raon long hia ya olketa save bilivim wea yu nao yu sendem mi kam.”
         43 Taem hemi tok olsem finis, hemi singaot bikfala nao, “!Lasaros, yu kamaot!”
         44 !Seknomoa, man hu hemi dae finis ya hemi kamaot nao! Bat olketa kaleko, wea olketa
         paselem long olketa han an lek blong hem an raonem fes blong hem, olketa stap yet.
         So Jisas hemi talem olketa olsem, “Yufala tekemaot olketa kaleko ya, mekem hemi save
         wakabaot go.”
         45 Plande long olketa Jiu hu olketa go fo stap sore wetem Meri, olketa lukim disfala
         samting wea Jisas hemi duim an olketa biliv long hem nao.
         46 Bat samfala long olketa, olketa go long olketa Farasi nao, an olketa stori long olketa
         abaotem wanem Jisas hemi duim ya.
         47 So olketa Farasi ya wetem olketa hedprist, olketa miting long Kansol blong olketa
         nao. An olketa tok olsem insaet long miting blong olketa, “?Wanem nao bae yumi duim?
         Enikaen mirakol nao disfala man hemi go-gohed fo mekem ya.
         48 Sapos yumi letem disfala man fo go-gohed olsem olowe, bae evriwan i biliv long hem
         nao. An diswan nao bae hemi save mekem olketa bikman long gavman blong Rom fo kam
         an spoelem disfala tambuples blong yumi wetem evri pipol long kantri blong yumi nao.”
         49 Wanfala long olketa, nem blong hem Kaeafas hu hemi Haeprist long taem ya, hemi tok
         olsem, “!Yufala no save long enisamting nomoa!
         50 Ating yufala nating luksave nao dat hemi gud sapos wanfala man hemi sensim olketa
         pipol an dae, mekem evri pipol long kantri ya olketa no dae.”
         51 From Kaeafas hemi Haeprist nao, hemi no talem toktok ya long tingting blong hem seleva,
         bat God nao hemi mekem hem fo talemaot dat Jisas bae hemi mas dae fo helpem olketa
         Jiu.
         52 An bae hemi no dae fo helpem olketa Jiu nomoa, bat bae hemi dae fo mekem evri pikinini
         blong God hu i stap long olketa ples raonabaot, bae olketa joen tugeta fo kamap wanfala
         seksin nomoa.
         53 Stat long disfala de ya, olketa bikman ya i gohed fo mekem enikaen plan fo kilim
         Jisas nao.
         54 So from diswan, Jisas hemi no go-go long ples wea olketa bikman blong olketa Jiu
         i save lukim hem, bat hemi lusim disfala eria an hemi go wetem olketa disaepol blong
         hem fo stap long wanfala taon wea olketa kolem Efrem, wea hemi kolsap long disfala
         bikfala drae eria.
         55 Long taem ya, hemi kolsap kasem taem blong olketa bikde blong olketa Jiu fo makem
         Pasova nao. An plande pipol nao i lusim olketa ples raonabaot, an olketa go long Jerusalem
         fo mekem olketa seleva klin long ae blong God.
         56 Nao olketa gohed fo lukaotem Jisas, an taem olketa hipap insaet long eria blong Tambuhaos
         ya, olketa gohed fo ask olsem nao abaotem hem, “?Yufala ting waswe? Hemi luk olsem
         man ya bae hemi no kam long olketa bikde nao ya.”
         57 Olketa tok olsem bikos olketa hedprist wetem olketa Farasi, olketa talemaot wanfala
         toktok long olketa pipol finis ya. Olketa talem dat sapos eniwan i save long ples
         wea Jisas hemi stap long hem, hemi mas ripotem go long olketa, mekem olketa go an
         kasholem hem.

1 Taem siksfala de hemi stap yet bifoa hemi kasem Fist blong Pasova, Jisas hemi gobaek
         moa long vilij long Betani wea Lasaros hemi stap, disfala man hu Jisas hemi bin mekem
         hem fo laefbaek moa.
         2 Long ples ya olketa redim kaikai fo Jisas, an Mata nao hemi helpem olketa fo givimaot
         kaikai ya. An Lasaros tu hemi wanfala long olketa pipol hu i sidaon fo kaikai wetem
         Jisas.
         3 Nao Meri hemi tekem kam wanfala botol wea hemi fulap long oel wea hemi smelgud tumas,
         an wea hemi dia tumas tu. An Meri hemi kapsaetem oel ya go long tufala lek blong Jisas,
         an hemi mekem drae moa wetem longfala hea blong hem. An haos ya hemi fulap long gudfala
         smel blong disfala oel ya nao.
         4 An Jiudas Iskariot, disfala disaepol hu bae hemi givim Jisas go long han blong olketa
         enemi, hemi toktok go olsem nao,
         5 “Disfala oel ya sapos hemi salem, bae hemi kasem 300 seleni nao wea hemi save givim
         long olketa pua pipol.”
         6 Bat Jiudas hemi no talem diswan bikos hemi sore long olketa pua pipol, bat bikos
         hemi wanfala man fo stil ya. Hem nao man fo lukaftarem seleni blong olketa disaepol,
         an hemi save yusim nomoa samfala seleni fo hem seleva.
         7 An Jisas hemi tok olsem, “!Ei, yu no stopem woman ya! Hemi kipim disfala oel ya fo
         yusim long bodi blong mi long taem wea bae olketa berem mi ya.
         8 Olketa pua pipol ya, bae olketa stap olowe wetem yufala ya, bat mi nao bae mi no
         stap olowe wetem yufala.”
         9 Plande long olketa Jiu i save dat Jisas hemi stap long vilij ya nao, so olketa kam
         long hem. An olketa no kam bikos olketa wande fo lukim Jisas nomoa, bat olketa kam
         bikos olketa wande fo lukim Lasaros tu, disfala man hu Jisas hemi bin mekem hem fo
         laefbaek moa.
         10 So olketa hedprist ya mekem plan fo kilim Lasaros dae tu.
         11 Bikos taem olketa Jiu olketa lukim Lasaros hemi laef baek, plande long olketa nao
         olketa lusim olketa hedprist ya an olketa biliv long Jisas nomoa.
         12 Long neks de, plande pipol hu i kam fo olketa bikde ya, olketa herem dat Jisas hemi
         wakabaot kam fo Jerusalem nao.
         13 So olketa go an tekem olketa lif blong pam tri, an olketa holem go fo mitim Jisas
         nao. An olketa go-gohed fo singaot olsem, “!Preisim God! !God, yu blesim disfala man
         ya hu hemi kam long nem blong yu! !God, yu blesim disfala King blong mifala long Israel!”
         14 An Jisas hemi tekem wanfala dongki an hemi sidaon antap long hem. Diswan hemi falom
         wanem Buktambu hemi talem, wea hemi sei,
         15 “!Yufala olketa pipol long Saeon, yufala no fraet! Yufala lukim, king blong yufala
         hemi kam nao. Hemi raed kam antap long wanfala yang dongki ya.”
         16 Fastaem, olketa disaepol blong Jisas olketa no savegud yet long olketa samting ya.
         Bat taem Jisas hemi laefbaek moa an hemi gobaek finis long heven, olketa jes tingimbaek
         nao, wea wanem hemi hapen long Jisas ya hem nao wanem Buktambu hemi talem kam finis
         abaotem hem.
         17 Nao olketa pipol hu i stap wetem Jisas taem hemi singaotem Lasaros fo kamaot long
         kev ya an hemi mekem hem fo laefbaek moa, olketa go an talemaot diswan olobaot nao.
         18 So taem olketa pipol i herem dat Jisas hemi bin mekem disfala mirakol ya, olketa
         kam fo lukim hem nao.
         19 Bat olketa Farasi olketa go-gohed fo tok olsem tugeta long olketa seleva nao, “!Yufala
         lukim, nomata yumi tingim enikaen, yumi no save duim enisamting nao! !Lukim, evriwan
         i go-go falom man ya nao!”
         20 Nao samfala long olketa Grik tu olketa go long Jerusalem fo prea long taem blong
         olketa bikde ya.
         21 An olketa go lukim Filip, disfala disaepol blong Jisas hu hemi kam from Betsaeda
         long Galili, an olketa askem hem olsem, “Bikman, mifala wande fo lukim Jisas ya.”
         22 Filip hemi go an talem diswan long Andru, an tufala go moa fo talem diswan long Jisas.
         23 An Jisas hemi ansarem tufala an hemi tok olsem, “Hemi kasem taem fo olketa pipol
         luksave dat San Blong Man hemi garem saen blong bikfala paoa blong God nao.
         24 Mi talem yutufala tru samting nao, sapos wanfala sid blong wit hemi foldaon long
         graon an hemi dae, niufala wit bae hemi grouap an bae hemi garem plande frut long
         hem nao. Bat sapos sid ya hemi no foldaon long graon an dae, bae wanfala sid nomoa
         hemi stap seleva olowe.
         25 Man hu hemi lavem tumas laef blong hem seleva, bae hemi lusim ya. Bat man hu hemi
         no lavem laef blong hem long disfala wol, bae hemi holem tru laef wea hemi no save
         finis.
         26 Eniwan hu hemi waka fo mi, hemi mas falom mi nao, mekem wakaman blong mi hemi stap
         long ples wea mi stap long hem. An eniwan hu hemi waka fo mi bae Dadi blong mi hemi
         tinghae long hem ya.”
         27 Nao Jisas hemi sei moa, “Long distaem, tingting blong mi hemi barava trabol tumas
         nao. ?An wanem nao bae mi save talem? ?Bae mi sei, ‘Oo Dadi, plis yu no letem disfala
         had samting fo kasem mi’? Nomoa, mi mas go insaet long disfala hadtaem nao ya. Dastawe
         nao mi kam long disfala wol ya.
         28 !Dadi, yu somaot saen blong bikfala paoa blong yu!” Long taem ya nomoa, toktok hemi
         kamdaon long heven wea hemi sei, “Mi somaot finis saen blong bikfala paoa blong mi,
         an bae mi somaot moa.”
         29 Olketa evriwan hu i stap long ples ya olketa herem diswan, so samfala long olketa
         i sei hemi noes blong tanda ya, bat samfala sei wanfala enjel nao hemi toktok kam
         long hem.
         30 Bat Jisas hemi sei long olketa, “Disfala toktok wea yumi herem ya, hemi no fo helpem
         mi bat hemi fo helpem yufala nao.
         31 Long distaem, God bae hemi jajem evriwan long disfala wol, an bae hemi aotem Seitan
         hu hemi rulim disfala wol ya.
         32 An taem olketa tekem mi fo putum mi go antap, bae mi lidim evriwan fo kam long mi
         nao.”
         33 Jisas hemi talem diswan fo mekem klia watkaen wei nao bae hemi dae long hem.
         34 Olketa pipol ya i tok olsem long hem nao, “Buktambu hemi sei disfala Mesaea ya, bae
         hemi no save dae. ?So hao nao yu save talem bae olketa putum San Blong Man i go antap?
         ?Hu nao disfala San Blong Man?”
         35 Jisas hemi ansarem olketa olsem, “Fo lelebet taem nomoa, bae laet hemi stap wetem
         yufala. So yufala mas wakabaot nao taem laet ya hemi stap yet wetem yufala, nogud
         tudak hemi kam kasem yufala. Eniwan hu hemi wakabaot long tudak hemi no save long
         ples wea hemi go-go long hem ya.
         36 Yufala mas biliv long laet ya taem hemi stap yet wetem yufala, mekem yufala kamap
         pipol blong laet.” Taem Jisas hemi talem olketa samting ya finis, hemi lusim olketa
         nao an hemi haedem hem seleva long olketa.
         37 Nomata Jisas hemi bin mekem olketa mirakol an olketa pipol lukim, olketa nating biliv
         long hem nomoa ya.
         38 Diswan hemi hapen, mekem toktok blong profet Aesaea hemi kamtru nao wea hemi sei,
         “?Masta, hu nao hemi bilivim nius blong mifala? ?Hu nao hemi luksave long paoa wea
         Masta hemi somaot long olketa?”
         39 An God hemi bin mekem Aesaea fo talemaot waswe nao olketa no biliv, wea hemi sei,
         40 “Mi satem ae blong olketa finis nao, an mi mekem tingting blong olketa fo sat tu.
         So long distaem, ae blong olketa i no save luksave, an tingting blong olketa i no
         save minim, an olketa no save kambaek moa long mi, mekem mi save mekem olketa gudbaek
         moa.”
         41 Aesaea hemi talem olketa samting ya bikos hemi lukim finis saen blong bikfala paoa
         blong Jisas nao.
         42 Nomata olsem, plande long olketa bikman blong olketa Jiu nao olketa biliv long hem.
         Bat olketa no talemaot diswan long eniwan, bikos olketa fraet, nogud olketa Farasi
         i finisim olketa from preahaos.
         43 Olketa laekem tumas fo olketa pipol nomoa tinghae long olketa. Bat olketa no wari
         sapos God hemi tinghae long olketa o nomoa.
         44 Nao Jisas hemi toktok bikfala olsem, “Man hu hemi biliv long mi, hemi no biliv long
         mi seleva nomoa, bat hemi biliv long man hu hemi sendem mi kam.
         45 An taem hemi lukim mi, hemi lukim man hu hemi sendem mi kam nao.
         46 Mi kam insaet long disfala wol olsem laet, mekem evriwan hu i biliv long mi bae hemi
         no stap long tudak.
         47 An sapos eniwan hemi herem toktok blong mi bat hemi no obeim, bae mi no jajem hem
         ya. Bikos mi no kam fo jajem olketa long disfala wol ya, bat mi kam fo sevem olketa.
         48 Man hu hemi no hapi wetem mi an olketa toktok blong mi, wanfala samting nao bae hemi
         jajem hem. Olketa toktok blong mi ya nao, bae i jajem hem long Lasde.
         49 Bikos mi no toktok falom tingting blong mi seleva ya. Dadi blong mi hu hemi sendem
         mi kam, hem nao hemi talem long mi barava wanem fo talem.
         50 An mi save, wanem hemi talem, hemi mekem pipol fo kasem tru laef wea hemi no save
         finis. So olketa samting wea mi talem ya, hemi samting wea Dadi blong mi hemi bin
         mekem mi fo talemaot nao ya.”

1 Distaem hemi kasem las de bifoa Fist blong Pasova. An Jisas hemi save nao dat hemi
         kasem taem fo hemi lusim disfala wol fo gobaek long Dadi blong hem moa. Jisas hemi
         lavem olowe olketa long disfala wol wea olketa falom hem, an hemi gohed fo lavem olketa
         gogo kasem taem hemi dae.
         2 Long taem olketa kaikai long ivining, Seitan hemi putum tingting insaet long maen
         blong Jiudas finis fo hemi mas givim Jisas go long han blong olketa enemi. Disfala
         Jiudas hemi san blong Saemon Iskariot.
         3 Nao Jisas hemi save finis wea Dadi blong hem hemi givim evrisamting long han blong
         hem finis. An hemi save tu dat hemi kamaot long God, an bae hemi gobaek moa long God.
         4 So Jisas hemi lusim tebol ya, an hemi tekemaot longfala kaleko blong hem an hemi
         tekem wanfala taol an taemap raonem hem seleva.
         5 Hemi kapsaetem wata long wanfala dis an hemi stat fo wasim lek blong olketa disaepol
         blong hem nao. An hemi mekem olketa drae wetem disfala taol wea hemi taemap raonem
         hem.
         6 Taem hemi kam long Saemon Pita, Pita hemi sei long hem olsem nao, “?Waswe Masta,
         bae yu wasim lek blong mi ya?”
         7 Nao Jisas hemi ansarem hem olsem, “Long distaem, yu no save yet wanem mi duim long
         yufala ya, bat bihaen nao bae yu save.”
         8 Nao Pita hemi tok long hem olsem, “!Bae yu nating save wasim lek blong mi ya! !Nomoa
         nao!” Jisas hemi sei long hem, “Sapos mi no wasim lek blong yu, yu no blong mi nao
         ya.”
         9 Taem ya, Saemon Pita hemi sei long hem nao, “Oo Masta, yu no wasim lek blong mi nomoa,
         bat yu mas wasim olketa han an hed blong mi tu.”
         10 Bat Jisas hemi sei long hem, “Man hu hemi suim an hemi klin finis, hemi no save wasim
         bodi blong hem moa ya. Lek blong hem nomoa hemi mas wasim. Yufala klin finis, bat
         no evriwan long yufala.”
         11 Jisas hemi save finis nao long man hu bae hemi givim hem go long han blong olketa
         enemi. Dastawe nao hemi sei no evriwan long olketa nao hemi klin ya.
         12 Taem Jisas hemi wasim lek blong olketa finis an hemi werem moa kaleko blong hem,
         hemi go an sidaon moa. An hemi sei long olketa disaepol blong hem olsem, “?Waswe,
         yufala save wanem mi bin duim long yufala?
         13 Yufala kolem mi Tisa an Masta, an hemi gud fo yufala kolem mi olsem ya bikos hemi
         tru.
         14 Nao sapos mi, wea mi Tisa an Masta blong yufala, mi wasim lek blong yufala, yufala
         tu i mas wasim lek blong olketa nara man long yufala.
         15 Disfala samting wea mi duim long yufala ya, hemi fo som gudfala wei long yufala,
         mekem yufala save duim semsamting tu.
         16 Mi talem yufala tru samting nao, no eni wakaman hemi hae winim bos blong hem ya,
         an no eni niusman hemi hae winim man hu hemi sendem hem go.
         17 Yufala save nao long olketa samting ya, an bae yufala hapi tumas ya sapos yufala
         falom.
         18 “I no evriwan long yufala nao mi tokabaotem, bikos mi savegud long yufala wea mi
         siusim finis ya. Bat disfala toktok blong Buktambu hemi mas kamtru, wea hemi sei,
         ‘Man hu hemi kaikai wetem mi, hemi spoelem mi moa.’
         19 Mi talem long yufala distaem nao wanem bae hemi hapen, mekem taem hemi hapen bae
         yufala biliv wea ‘Mi nao Mi Stap Olowe’.
         20 Mi talem yufala tru samting nao, man hu hemi kaen tumas long eniwan wea mi sendem
         kam, hemi kaen tumas long mi tu ya. An eniwan hu hemi kaen tumas long mi, hemi kaen
         tumas long God hu hemi sendem mi kam tu.”
         21 Taem Jisas hemi talem olketa samting ya finis, tingting blong hem hemi filsore tumas
         nao, an hemi tok olsem nao, “Mi talem yufala tru samting nao, bae wanfala long yufala
         hemi givim mi go long han blong olketa enemi blong mi.”
         22 Long taem ya, olketa disaepol i lukluk long olketa seleva nao, bikos olketa barava
         no save hu nao Jisas hemi minim ya.
         23 Nao disfala disaepol wea Jisas hemi lavem tumas ya, hemi sidaon go kolsap long Jisas.
         24 So Saemon Pita hemi mekem go saen long disaepol ya, fo mekem hem askem Jisas abaotem
         hu nao hemi minim ya.
         25 So disfala disaepol hemi tane go long Jisas an hemi askem hem olsem. “?Masta, hu
         nao disfala man ya?”
         26 Nao Jisas hemi ansarem hem olsem, “Bae mi putum go lelebet bred insaet long supsup
         ya an bae mi givim go long man ya nao.” An Jisas hemi putum go lelebet bred ya insaet
         long supsup ya, an hemi givim go long Jiudas nao, san blong Saemon Iskariot.
         27 Ta em Jiud a s hemi t ekem disfala bred ya, Seitan hemi go insaet long hem nao. An
         Jisas hemi tok olsem long Jiudas, “Yu duim kuiktaem wanem yu mas duim ya.”
         28 Olketa nara man hu i sidaon raonem tebol ya, olketa nating save waswe nao Jisas hemi
         tok go olsem long Jiudas.
         29 Jiudas, hemi man fo lukaftarem seleni blong olketa ya. So diswan hemi mekem samfala
         disaepol fo tingse Jisas hemi talem Jiudas fo go an baem samfala samting fo olketa
         yusim long olketa bikde ya, o fo hemi givim samfala samting long olketa pipol hu i
         pua.
         30 Taem Jiudas hemi tekem disfala bred ya finis nomoa, hemi goaot kuiktaem nao. An long
         taem ya, hemi naet finis nao.
         31 Taem Jiudas hemi goaot finis, Jisas hemi sei, “Long distaem, bae olketa mekhae long
         San Blong Man nao, an bae olketa mekhae long God tu bikos long hem ya.
         32 An sapos olketa mekhae long God bikos long San Blong Man, bae God seleva tu hemi
         mekhae long hem ya. An bae hemi mekhae long hem long distaem nao.
         33 Yufala olketa pikinini blong mi, bae mi no stap longtaem wetem yufala ya. An olsem
         mi talem finis long olketa bikman blong olketa Jiu, mi talem long yufala tu, ‘Bae
         yufala lukaotem mi, bat bae yufala no save go long ples wea bae mi go long hem.’
         34 Mi givim niufala lo long yufala. Yufala mas lavem yufala evriwan. Mi lavem yufala,
         an long sem wei ya, yufala tu mas lavem yufala evriwan.
         35 Sapos yufala lavem yufala evriwan, bae evri pipol i luksave dat yufala nao olketa
         disaepol blong mi.”
         36 Nao Pita hemi askem Jisas olsem, “?Masta, wea nao bae yu go long hem ya?” Jisas hemi
         ansarem hem olsem, “Distaem, yu no save falom mi go long ples wea bae mi go long hem,
         bat bae yu falom mi bihaen.”
         37 Pita hemi askem hem moa olsem, “?Masta, waswe nao mi no save falom yu distaem? !Mi
         redi nomoa fo dae fo helpem yu ya!”
         38 Jisas hemi ansarem hem olsem, “?Waswe, bae yu barava wiling fo dae fo helpem mi?
         Mi talem yu tru samting nao, long taem kokorako hemi no krae yet, bae trifala taem
         nao yu sei yu nating save long mi.”

1 Jisas hemi tok olsem long olketa disaepol blong hem, “Yufala no wari. Yufala mas
         biliv long God an biliv long mi tu.
         2 Haos blong Dadi blong mi hemi garem plande rum insaet long hem. Sapos diswan hemi
         no tru, mi no talem olsem long yufala. Bat diswan hemi tru ya, so mi go fo mekredi
         long ples fo yufala nao.
         3 An taem mi go an mekredi ples fo yufala finis, bae mi kambaek fo tekem yufala kam
         long mi, mekem bae yufala stap long ples wea mi stap long hem.
         4 An rod fo go kasem ples wea bae mi go long hem, yufala save long hem finis.”
         5 Nao Tomas hemi talem Jisas olsem, “Masta, mifala no save long ples wea bae yu go
         long hem ya. ?So hao nao bae mifala save long rod fo go kasem ples ya?”
         6 Nao Jisas hemi talem hem olsem, “Mi nao mi disfala rod an mi save talem evri tru
         samting an mi save givim laef. No eniwan save go long Dadi ya long eni nara rod, mi
         nomoa mi rod fo go long hem.
         7 Yufala save long mi nao, so bae yufala save long Dadi blong mi tu ya. Stat long distaem,
         bae yufala save long hem an bae yufala lukim hem nao.”
         8 Filip hemi sei olsem long Jisas, “Masta, hem nomoa wanem mifala laekem, fo yu som
         Dadi ya long mifala.”
         9 Jisas hemi tok olsem long hem, “?Waswe Filip, yu no save long mi yet? !Mi stap wetem
         yufala longtaem finis nao! Man hu hemi lukim mi finis, hemi lukim Dadi nao ya. ?So
         waswe nao yu sei mi mas som Dadi ya long yufala?
         10 ?Waswe, yu no biliv nomoa wea mi stap wetem Dadi ya an Dadi hemi stap wetem mi? Olketa
         toktok wea mi talem long yufala ya, olketa no kam long tingting blong mi seleva. Bat
         Dadi hu hemi stap wetem mi, hem nao hemi duim olketa waka blong hem.
         11 Taem mi sei mi stap wetem Dadi ya an Dadi hemi stap wetem mi, yufala mas bilivim
         wanem mi talem. Sapos nomoa, yufala mas biliv bikos yufala lukim finis olketa bikfala
         waka wea mi duim ya.
         12 Mi talem yufala tru samting nao, man hu hemi biliv long mi, bae hemi duim tu olketa
         waka wea mi duim ya. An bae hemi duim olketa bikfala waka moa winim olketa waka blong
         mi ya, bikos bae mi go an stap wetem Dadi ya.
         13 An bae mi duim enisamting wea yufala askem long nem blong mi. Long wei ya nao, bae
         olketa luksave long saen blong bikfala paoa blong God bikos long San blong hem.
         14 Ya, sapos yufala askem mi fo enisamting long nem blong mi, bae mi duim.
         15 “Sapos yufala lavem mi, bae yufala obeim olketa lo blong mi.
         16 An bae mi askem Dadi blong mi fo sendem kam wanfala moa fo helpem yufala, mekem hemi
         stap wetem yufala olowe nao.
         17 Hem nao Holi Spirit hu hemi somaot evri tru samting. Pipol long disfala wol, olketa
         no letem Holi Spirit fo kam long olketa bikos olketa no savegud long hem an olketa
         no luksave long hem tu. Bat yufala save long hem bikos hemi stap wetem yufala an hemi
         stap insaet long yufala.
         18 “Taem mi go, bae yufala no stap seleva ya bikos bae mi kambaek long yufala.
         19 Hemi kolsap kasem taem wea olketa pipol long disfala wol, bae olketa no lukim mi
         nao. Bat bae yufala lukim mi moa, bikos mi nao mi stap laef an bae yufala stap laef
         tu.
         20 Long taem ya, bae yufala save dat mi stap wetem Dadi blong mi, an yufala stap wetem
         mi, an mi stap wetem yufala.
         21 “Man hu hemi herem an obeim olketa lo blong mi, hem nao man hu hemi lavem mi. An
         man hu hemi lavem mi, Dadi blong mi bae hemi lavem hem. An bae mi lavem hem tu, an
         bae mi somaot mi seleva long hem.”
         22 Nao Jiudas, bat diswan hemi no Jiudas Iskariot ya, hemi askem Jisas olsem, “?Masta,
         waswe nao bae yu somaot yu seleva long mifala bat no long olketa pipol long disfala
         wol?”
         23 Jisas hemi ansarem hem olsem, “Sapos eniwan hemi lavem mi, bae hemi obeim toktok
         blong mi ya. An Dadi blong mi bae hemi lavem hem, an bae mitufala kam an stap wetem
         hem.
         24 Bat man hu hemi no lavem mi, hemi no obeim toktok blong mi nao. An disfala toktok
         wea yufala herem mi talem ya, hemi no falom tingting blong mi seleva ya, bat hemi
         falom tingting blong Dadi hu hemi sendem mi kam ya.
         25 “Olketa samting ya, mi talem finis long yufala taem mi stap yet wetem yufala.
         26 Bat Holi Spirit wea hem nao hemi fo helpem yufala, bae Dadi ya hemi sendem hem kam
         long yufala long nem blong mi. An taem hemi kam, bae hemi tisim yufala evrisamting
         nomoa an bae hemi mekem yufala tingim moa wanem mi talem finis long yufala.
         27 “Piis bae hemi stap wetem yufala, piis blong mi nao mi givim long yufala. Mi no givim
         piis long wei wea olketa pipol long disfala wol ya olketa save givim. So yufala no
         letem tingting blong yufala fo wari, an yufala no fraet.
         28 Yufala herem finis taem mi tok olsem long yufala, ‘Bae mi lusim yufala, an bae mi
         kambaek long yufala moa.’ Sapos yufala lavem mi, bae yufala hapi nomoa, bikos bae
         mi go long Dadi ya wea hemi bikfala moa winim mi.
         29 Mi talem olketa samting ya long yufala distaem nao bifoa olketa hapen, mekem taem
         olketa hapen ya yufala biliv nao.
         30 Mi no save stori longtaem moa wetem yufala ya, bikos Seitan hu hemi rulim disfala
         wol ya hemi ka-kam nao. Hemi no garem paoa ovarem mi ya.
         31 Bat disfala wol ya i mas save dat mi lavem Dadi ya an mi barava duim wanem hemi talem
         long mi. “Yufala stanap, yumi go nao.”

1 Jisas hemi toktok moa olsem, “Mi nao disfala tru grep tri, an Dadi blong mi nao hemi
         lukaftarem disfala grep tri ya.
         2 Hemi katemaot eni brans blong mi sapos hemi no garem frut. Bat hemi klinim an katemsot
         nomoa evri brans wea hemi garem frut, mekem olketa save garem plande frut moa.
         3 Yufala ya, wanem mi tisim yufala finis long hem ya, hemi bin mekem yufala klin nao.
         4 Yufala mas joen olowe long mi, mekem mi joen olowe long yufala. Eni brans wea hemi
         no joen long grep tri, bae hemi had fo hemi garem frut long hem ya. Bat sapos hemi
         joen olowe long grep tri ya, bae hemi save garem frut. Yufala olsem tu, sapos yufala
         no joen olowe long mi, bae yufala no save garem eni frut.
         5 “Mi nao disfala grep tri ya an yufala nao olketa brans blong hem. Man hu hemi joen
         olowe long mi an mi joen olowe long hem, hem nao bae hemi garem plande frut. Bat sapos
         yufala no joen long mi, bae yufala no save duim enisamting nomoa.
         6 Man hu hemi no stap joen long mi, bae hemi olsem brans wea olketa tekemaot an torowem,
         an hemi dae nao. Olketa brans olsem, bae olketa hipimap tugeta an bae olketa torowem
         go insaet long faea.
         7 Sapos yufala joen olowe long mi an olketa toktok blong mi hemi stap olowe long yufala,
         yufala save askem enisamting wea yufala laekem an bae God hemi givim long yufala.
         8 Taem yufala garem plande frut, yufala somaot dat yufala nao olketa disaepol blong
         mi ya. An long diskaen wei nao bae olketa pipol i lukim saen blong bikfala paoa blong
         Dadi blong mi.
         9 Mi lavem yufala olsem Dadi blong mi hemi lavem mi tu. So yufala mas joen olowe long
         mi, mekem mi save lavem yufala.
         10 Sapos yufala obeim olketa lo blong mi bae mi lavem yufala olowe, olsem mi obeim olketa
         lo blong Dadi blong mi an hemi lavem mi olowe tu.
         11 “Mi talem olketa samting long yufala ya, mekem yufala save hapi tu long semkaen wei
         wea mi hapi long hem, an mekem yufala barava hapi fogud olowe.”
         12 Jisas hemi tok olsem moa, “Lo blong mi nao hemi olsem, yufala mas lavem yufala evriwan
         olsem mi lavem yufala tu.
         13 Sapos wanfala man hemi lavem tumas olketa fren blong hem an hemi letem hem seleva
         dae fo helpem olketa, oraet, disfala lav blong hem nao hemi bikfala winim lav blong
         eniwan moa.
         14 Yufala nao olketa fren blong mi ya, sapos yufala duim wanem mi talem long yufala.
         15 Distaem, mi no kolem yufala olsem olketa wakaman blong mi, bikos wakaman hemi no
         save long wanem bos blong hem hemi duim ya. Bat mi kolem yufala olsem olketa fren
         blong mi, bikos evrisamting wea Dadi blong mi hemi talem long mi, mi talem long yufala
         finis.
         16 Yufala i no bin siusim mi ya bat mi nao mi siusim yufala. An mi makem yufala fo goaot
         an garem plande frut, diskaen frut wea hemi save stap olowe ya. An bae Dadi ya hemi
         givim kam enisamting wea yufala askem hem long nem blong mi.
         17 So hem nao lo blong mi fo yufala ya, yufala mas lavem yufala evriwan.
         18 “Taem olketa pipol blong disfala wol ya olketa heitem yufala, yufala mas save dat
         olketa bin heitem mi fastaem.
         19 Bat sapos yufala i stap olsem pipol blong disfala wol nomoa ya, bae olketa lavem
         yufala bikos yufala pipol blong wol ya. Bat mi nao mi siusim yufala finis, mekem yufala
         kamap deferen from disfala wol. So yufala i no pipol blong disfala wol nao ya, an
         dastawe nao olketa heitem yufala.
         20 Yufala mas tingim wanem mi talem long yufala finis, ‘Wakaman hemi no hae winim bos
         blong hem ya.’ Sapos olketa pipol meksave long mi, bae olketa meksave long yufala
         tu ya, an sapos olketa obeim toktok blong mi, bae olketa obeim toktok blong yufala
         tu ya.
         21 Bat olketa nating save long Dadi blong mi hu hemi sendem mi kam. So bae olketa duim
         olketa nogud samting ya long yufala from yufala blong mi.
         22 Sapos mi no kam long disfala wol fo toktok long olketa, olketa no save luksave long
         rong blong olketa tu ya. Bat distaem ya, hemi had fo eniwan fo haedem rong blong hem
         nao.
         23 Man hu hemi heitem mi, hemi heitem Dadi blong mi tu ya.
         24 Sapos mi no duim olketa waka long olketa wea no eni nara man hemi duim, olketa no
         save luksave long rong blong olketa ya. Bat distaem ya, nomata olketa lukim finis
         wanem mi duim, olketa heitem mitufala Dadi blong mi.
         25 Bat diswan hemi hapen olsem, mekem toktok long Lo blong olketa hemi kamtru, wea hemi
         sei, ‘Olketa heitem mi nating nomoa ya.’
         26 “Holi Spirit wea hem nao fo helpem yufala, hemi stap wetem Dadi ya an bae mi sendem
         hem kam long yufala. Hemi save somaot evri tru samting an bae hemi kam talem yufala
         abaotem mi.
         27 An yufala tu bae yufala talem olketa pipol abaotem mi, bikos yufala bin stap tugeta
         wetem mi, stat kam taem mi statem waka blong mi.

1 “Mi talem olketa samting ya long yufala, mekem yufala no lusim biliv blong yufala.
         2 Bae olketa finisim yufala from olketa preahaos. An bae hemi kasem taem wea evriwan
         hu i kilim yufala dae, bae olketa tingse olketa duim wanem God hemi laekem ya.
         3 Bae olketa pipol duim olketa samting olsem long yufala, bikos olketa nating save
         long Dadi blong mi an olketa nating save long mi tu.
         4 Bat mi talem olketa samting ya long yufala nao, mekem taem olketa stat fo duim olketa
         samting ya long yufala, bae yufala tingimbaek olketa samting wea mi talem long yufala
         finis ya.” Jisas hemi toktok moa olsem, “Olketa samting ya, mi no talem long yufala
         bifoa bikos mi stap yet wetem yufala long taem ya.
         5 Bat long distaem, mi kolsap go nao long man hu hemi sendem mi kam. An no eniwan long
         yufala hemi askem mi yet abaotem ples wea bae mi go long hem.
         6 Bikos wanem mi talem long yufala ya, hemi mekem yufala sore tumas nao.
         7 Bat mi talem yufala tru samting nao, hemi gud samting nao fo mi lusim yufala ya.
         Bikos sapos mi no go, bae Holi Spirit wea hem nao fo helpem yufala, bae hemi no kam
         nao long yufala ya. Bat taem mi go, bae mi sendem hem kam long yufala nao.
         8 An taem hemi kam, bae hemi somaot klia long olketa pipol long disfala wol wea olketa
         garem rong tingting abaotem hu nao hemi mekem sin an abaotem hu nao hemi stret long
         ae blong God an abaotem hu nao bae God hemi jajem.
         9 Olketa garem rong tingting abaotem hu nao hemi mekem sin, bikos olketa nating wiling
         fo biliv long mi.
         10 Olketa garem rong tingting abaotem hu nao hemi stret long ae blong God, bikos bae
         mi go long Dadi ya, an bae yufala no save lukim mi moa.
         11 Olketa garem rong tingting abaotem hu nao bae God hemi jajem, bikos God hemi jajem
         finis Seitan hu hemi bin rulim wol ya nao.
         12 “Mi garem plande samting moa fo talem long yufala, bat long distaem hemi had tumas
         fo yufala fo tingting long hem.
         13 Bat taem Holi Spirit hemi kam wea hemi somaot tru samting abaotem God, bae hemi lidim
         yufala fo save long evri tru samting. Bae hemi no toktok falom tingting blong hem
         seleva, bat bae hemi talem nomoa wanem hemi herem, an bae hemi talem long yufala abaotem
         wanem bae hemi hapen bihaen.
         14 Bae hemi herem olketa samting long mi an bae hemi talemaot long yufala. Long wei
         ya nao hemi mekem saen blong bikfala paoa blong mi fo soaot long olketa pipol.
         15 Evrisamting wea Dadi blong mi hemi garem, hemi blong mi ya. Dastawe mi sei Holi Spirit
         nao bae hemi herem olketa samting long mi an bae hemi talemaot long yufala.”
         16 Jisas hemi sei moa, “No longtaem bihaen, bae yufala no save lukim mi. An no longtaem
         bihaen moa, bae yufala lukim mi moa.”
         17 Samfala long olketa disaepol, olketa stori tugeta long olketa seleva olsem, “?Wanem
         nao hemi minim long disfala toktok hemi talem kam long yumi? Hemi sei olsem, ‘No longtaem
         bihaen, bae yufala no save lukim mi, an no longtaem bihaen moa, bae yufala lukim mi
         moa.’ An hemi sei tu, ‘Diswan hemi bikos bae mi go long Dadi ya.’”
         18 So olketa sei moa, “?Wanem nao hemi minim taem hemi sei, ‘no longtaem bihaen’? Yumi
         no save long diswan nao.”
         19 Jisas hemi save finis nao wea olketa wande fo askem hem abaotem diswan ya, so hemi
         sei long olketa nao, “Yufala laek fo save wanem nao mi minim taem mi sei, ‘Bae lelebet
         taem nomoa, an bae yufala no save lukim mi. An long lelebet taem bihaen, bae yufala
         lukim mi moa.’
         20 Mi talem yufala tru samting nao, bae yufala sore an krae bikfala, bat olketa pipol
         long disfala wol bae olketa hapi nomoa. Bae yufala sore, bat bihaen, bae sore blong
         yufala hemi finis an bae yufala hapi moa.
         21 Taem woman hemi kolsap fo bonem pikinini, hemi sore tumas ya bikos hemi kasem taem
         blong hem fo filsoa. Bat taem hemi bonem pikinini finis, hemi fogetem taem blong filsoa
         nao, bikos hemi hapi from pikinini wea hemi bon kam finis.
         22 An long distaem yufala sore tumas ya, bat bae mi lukim yufala moa an bae tingting
         blong yufala barava hapi fogud ya, an bae no eniwan i save tekemaot disfala hapi from
         yufala moa.
         23 An long taem ya, bae yufala no askem mi moa abaotem enisamting. “Mi talem yufala
         tru samting nao, sapos yufala askem Dadi ya fo enisamting long nem blong mi, bae hemi
         givim long yufala.
         24 Kam kasem distaem, yufala no askem yet enisamting long nem blong mi. So yufala mas
         askem samting long hem an bae yufala tekem, mekem yufala barava hapi fogud.”
         25 Jisas hemi sei moa, “Olketa samting wea mi talem long yufala ya, mi talem long olketa
         tokpiksa ya. Bat bae hemi kasem taem wea bae mi no yusim olketa tokpiksa moa, bat
         bae mi toktok stret nomoa abaotem Dadi ya long yufala.
         26 Long taem ya, bae yufala askem hem long enisamting long nem blong mi. Bat bae mi
         no askem hem fo helpem yufala ya,
         27 bikos Dadi ya hemi lavem yufala finis. Hemi lavem yufala bikos yufala lavem mi an
         yufala biliv wea mi stap kam long God.
         28 Fastaem, mi stap wetem Dadi ya an mi lusim hem fo kam long disfala wol, an distaem,
         mi lusim disfala wol ya fo gobaek moa long Dadi ya.”
         29 Nao olketa disaepol blong hem olketa sei long hem, “!Ei, long distaem yu barava toktok
         klia nomoa long mifala, yu no toktok long olketa tokpiksa nao!
         30 Long distaem mifala save dat yu nao yu save long evrisamting, an nomata man hemi
         no bin askem yu enisamting, yu save finis long wanem hemi tingim. Diswan nao hemi
         mekem mifala fo biliv wea God nao hemi sendem yu kam.”
         31 Nao Jisas hemi tok olsem long olketa, “!Long distaem nao yufala biliv!
         32 Bat wanfala taem bae hemi kam, an hemi kam finis nao, wea bae yufala evriwan i lusim
         mi fo ranawe go long ples blong yufala seleva. Bat bae mi no stap seleva bikos Dadi
         ya hemi stap wetem mi nomoa.
         33 Mi talem olketa samting ya long yufala nao, mekem yufala garem piis taem yufala stap
         tugeta wetem mi. Taem yufala stap long disfala wol, olketa pipol bae i meksave tumas
         long yufala. Bat yufala mas no fraet, bikos mi winim disfala wol finis nao.”

1 Taem Jisas hemi talem evrisamting ya finis, hemi luk goap long heven an hemi prea
         olsem nao, “Dadi, taem ya hemi kam nao. Yu somaot saen blong bikfala paoa blong San
         blong yu, mekem San blong yu hemi save somaot saen blong bikfala paoa blong yu.
         2 Yu nao yu givim kam paoa long mi fo lukaotem evri pipol, mekem evriwan yu givim long
         mi bae mi save givim olketa disfala tru laef wea hemi no save finis.
         3 An disfala tru laef wea hemi no save finis ya, hemi minim wea olketa pipol mas save
         long yu wea yu wanfala tru God nomoa, an wea olketa mas save tu long mi Jisas Kraes
         wea yu sendem mi kam.
         4 Mi somaot saen blong bikfala paoa blong yu finis nao long disfala wol. Mi duim diswan
         taem mi finisim nao long waka wea yu givim kam long han blong mi.
         5 Long distaem Dadi, mi laekem yu fo somaot moa disfala saen blong bikfala paoa blong
         mi wea mi garem taem mi stap wetem yu bifoa, taem disfala wol hemi no stap yet.
         6 “Olketa pipol wea yu givim kam long mi, wea olketa deferen from olketa pipol blong
         wol ya, mi mekem olketa ya fo barava save long yu. Olketa blong yu ya, an yu nao givim
         olketa kam long mi. Olketa obeim toktok blong yu,
         7 an distaem olketa save nao dat evrisamting yu givim long mi hemi kamaot long yu ya.
         8 Olketa toktok wea yu talem kam long mi ya, mi talem go long olketa finis nao an olketa
         herem. Olketa barava save nao dat mi stap kam long yu ya, an olketa biliv wea yu nao
         yu sendem mi kam.
         9 “Mi prea fo olketa. Mi no prea fo olketa pipol blong disfala wol, bat mi prea fo
         olketa pipol wea yu givim kam long mi finis, bikos olketa i blong yu ya.
         10 Olketa pipol blong mi olketa blong yu tu, an olketa pipol blong yu olketa blong mi
         tu. An bikos long olketa ya, evriwan i lukim saen blong bikfala paoa blong mi ya.
         11 Mi bae mi kam long yu nao. Bae mi no stap long disfala wol ya, bat olketa nao bae
         i stap yet long wol. Dadi wea yu holi, yu bae lukaftarem olketa ya long paoa blong
         nem blong yu, disfala nem wea yu givim kam long mi. Long wei ya, bae yu mekem olketa
         kamap wan nomoa, long sem wei wea yumitufala i wan nomoa.
         12 Taem mi stap wetem olketa, mi lukaftarem olketa ya long paoa blong nem blong yu,
         disfala nem wea yu givim kam long mi. Mi lukaftarem olketa gud an no eniwan long olketa
         hemi lus. Wanfala nomoa hemi mas lus fo mekem toktok blong Buktambu hemi barava kamtru
         nao.
         13 Bat long distaem, bae mi kam long yu nao. Mi talem go olketa samting ya taem mi stap
         yet long disfala wol, mekem olketa barava hapi long semkaen wei wea mi hapi tu.
         14 “Mi talem long olketa finis evri toktok wea yu talem kam long mi. Olketa pipol long
         disfala wol ya olketa heitem olketa pipol blong mi bikos olketa no blong disfala wol,
         olsem mi tu mi no blong disfala wol.
         15 Mi no askem yu fo tekemaot olketa from disfala wol ya, bat mi askem yu fo lukaftarem
         olketa gud, mekem Seitan hemi no spoelem olketa.
         16 Olketa i no blong disfala wol, olsem mi tu mi no blong disfala wol.
         17 Toktok blong yu hemi tru tumas. An mi laek fo yu mekem tru toktok blong yu hemi stap
         insaet long olketa, mekem olketa kamap barava pipol blong mi.
         18 Mi sendem olketa go long disfala wol ya nao, olsem yu sendem mi kam long disfala
         wol bifoa.
         19 An from mi laek fo helpem olketa, mi givim laef blong mi finis long yu, mekem olketa
         tu save kamap barava pipol blong yu tru.
         20 “Mi no prea fo olketa nomoa, bat mi prea tu fo evriwan hu bae biliv long mi bikos
         olketa herem toktok blong olketa.
         21 Mi prea fo olketa mas kamap wan nomoa, olsem yu Dadi yu stap wetem mi an mi stap
         wetem yu. Olketa mas stap tugeta wetem yumitufala, mekem olketa pipol long disfala
         wol i save biliv wea yu nao yu sendem mi kam.
         22 An saen blong bikfala paoa wea yu givim kam long mi ya, mi givim go long olketa nao,
         mekem olketa kamap wan olsem yumitufala i wan nomoa.
         23 Mi stap wetem olketa an yu stap wetem mi, mekem olketa barava kamap wan nao. Long
         wei ya, bae olketa pipol long disfala wol i luksave dat yu nao yu sendem mi kam, an
         wea yu lavem olketa pipol blong mi long semkaen wei wea yu lavem mi.
         24 “Dadi, mi laekem olketa pipol wea yu givim kam long mi fo olketa stap wetem mi long
         ples wea mi stap long hem, mekem olketa lukim saen blong bikfala paoa blong mi. Hem
         nao disfala saen blong paoa wea yu givim kam long mi bikos yu lavem mi taem yu no
         mekem disfala wol ya yet.
         25 Dadi, yu stret tumas ya. Nomata olketa pipol blong disfala wol olketa nating save
         long yu, mi nao mi save long yu. An olketa hu i blong mi, olketa save dat yu nao yu
         sendem mi kam.
         26 An mi mekem olketa fo save abaotem yu finis nao, an bae mi gohed fo duim diswan moa,
         mekem mi stap wetem olketa, an mekem olketa save lavem nara pipol long semkaen wei
         wea yu lavem mi.”

1 Taem Jisas hemi prea olsem finis, hemi goaot nao wetem olketa disaepol blong hem,
         an olketa katkros go long narasaet long disfala vali long Kidron. An olketa go insaet
         long wanfala gudfala eria wea olketa plantem olketa tri long hem.
         2 Nao Jiudas, hu hemi givim Jisas go long han blong olketa enemi, hemi save long ples
         ya bikos plande taem Jisas an olketa disaepol blong hem olketa save go stap long hem.
         3 So Jiudas hemi lidim kam wanfala seksin blong olketa soldia blong Rom wetem samfala
         sekiuriti blong Tambuhaos wea olketa hedprist an olketa Farasi olketa bin sendem olketa
         kam. Olketa holem go olketa lam an olketa samting fo faet.
         4 Jisas hemi save finis long evrisamting wea bae hemi hapen long hem, so hemi go fo
         mitim olketa nao. Hemi askem olketa olsem, “?Hu nao yufala lukaote m?”
         5 An olketa ansarem hem olsem, “Mifala lukaotem Jisas blong Nasaret ya.” Jisas hemi
         sei, “Mi nao mi stap.” An Jiudas, disfala man hu hemi givim hem go long han blong
         olketa ya, hemi stap wetem olketa tu.
         6 Taem Jisas hemi sei, “Mi nao ya,” olketa muv gobaek, an olketa foldaon long graon.
         7 Jisas hemi askem olketa olsem moa, “?Hu nao yufala lukaotem?” An olketa sei moa,
         “Mifala lukaotem Jisas blong Nasaret ya.”
         8 Nao Jisas hemi tok olsem moa, “Mi talem yufala finis, mi nao ya. Sapos mi nao yufala
         lukaotem, yufala letem olketa ya fo go.”
         9 Jisas hemi talem diswan fo mekem wanem hemi talem fastaem fo kamtru, wea hemi sei
         “Dadi, mi no lusim eniwan long olketa pipol wea yu givim kam long mi ya.”
         10 Saemon Pita hemi garem wanfala naef fo faet wetem hem. Hemi pulumaot disfala naef
         ya an hemi katemaot raet ia blong wakaman blong Haeprist. Nem blong man ya nao hemi
         Malakas.
         11 Jisas hemi sei long Pita, “!Yu putumbaek naef ya long paos blong hem! !Bae mi mas
         safa falom wanem Dadi blong mi hemi laekem mi fo duim!”
         12 Long taem ya, disfala seksin long olketa soldia wetem bos blong olketa an olketa
         Jiu wea olketa save sekiuriti long Tambuhaos, olketa kasholem Jisas an olketa taemapem
         han blong hem nao.
         13 An olketa tekem hem go fastaem long Anas, wea hem nao hemi dadiinlo blong Kaeafas
         hu hemi Haeprist long disfala taem ya.
         14 Kaeafas nao hemi disfala man hu hemi talem go long olketa bikman blong olketa Jiu
         wea hemi gud sapos wanfala man hemi sensim olketa pipol an dae.
         15 Saemon Pita an narafala disaepol, tufala go bihaen long Jisas. An nara disaepol ya
         hu Haeprist hemi savegud long hem, hemi go wetem Jisas insaet long eria long midol
         long bikfala haos blong Haeprist nao.
         16 Bat Pita hemi stap nomoa aotsaet long geit. So nara disaepol ya hemi kambaek aotsaet
         moa, an hemi tok wetem disfala gele hu hemi stap long geit ya, an hemi tekem Pita
         fo go insaet.
         17 Disfala gele ya hemi tok olsem long Pita nao, “!Ei, ating yu nao wanfala long olketa
         disaepol blong disfala man ya!” Nao Pita hemi tok olsem, “!Nomoa, hemi no mi ya!”
         18 Hemi taem blong kol tu ya, so olketa wakaman an olketa hu i sekiuriti long ples ya,
         olketa stanap raonem faea wea olketa wakem fo hotem bodi blong olketa. An Pita hemi
         stanap wetem olketa tu fo hotem bodi blong hem.
         19 Nao Haeprist ya, hemi askem Jisas abaotem olketa disaepol blong hem an abaotem olketa
         tising blong hem.
         20 Jisas hemi ansarem hem olsem, “Mi bin toktok klia abaotem olketa samting ya nomoa
         long evriwan. Mi tis olowe insaet long olketa preahaos an insaet long eria long Tambuhaos
         wea olketa pipol save hipap tugeta long hem. Mi nating talemhaed enisamting ya.
         21 ?Waswe nao yu askem kuestin long mi? Yu askem olketa pipol hu i herem wanem mi talem
         long olketa. Olketa nao i save long wanem mi talem.”
         22 Taem Jisas hemi tok olsem, wanfala long olketa man hu i sekiuriti ya, hemi kam hitim
         hem an hemi tok olsem nao, “!Ei! ?Waswe nao yu tok olsem long Haeprist?”
         23 Jisas hemi tok go olsem, “Sapos mi talem enisamting wea hemi rong, yu talemaot diswan
         long olketa pipol. ?Bat sapos wanem mi talem ya hemi stret, waswe nao yu hitim mi?”
         24 Anas hemi sendem Jisas go long disfala Haeprist Kaeafas. Bat olketa nating tekemaot
         nomoa rop long han blong hem.
         25 Saemon Pita hemi stanap yet kolsap long faea fo hotem bodi blong hem, an olketa sei
         long hem, “?Waswe, yu nao wanfala long olketa disaepol blong disfala man ya?” Bat
         Pita hemi tokstrong olsem, “!Nomoa, hemi no mi ya!”
         26 Wanfala long olketa wakaman blong Haeprist hemi stap long ples ya tu. Hemi wantok
         blong man wea Pita hemi katemaot ia blong hem ya, an hemi tok olsem long Pita nao,
         “?Mi tingse mi lukim yu tu wetem hem long ples wea olketa kasholem hem?”
         27 Pita hemi tok olsem moa, “!Nomoa, hemi no mi ya!” Semtaem nomoa, kokorako hemi krae
         nao.
         28 Long eli moning, olketa lusim Kaeafas an olketa lidim Jisas go long bikfala haos
         blong primia blong Rom nao. Taem ya, olketa bikman blong olketa Jiu olketa stap aotsaet
         nomoa bikos olketa tingse sapos olketa go insaet, bae olketa no klin nao. Olketa wande
         fo stap klin, mekem olketa save kaikaim disfala kaikai blong Pasova ya.
         29 So Paelat hemi go aotsaet an hemi askem olketa olsem, “?Wanem nao yufala sei man
         ya hemi duim wea hemi rong?”
         30 Nao olketa ansarem hem olsem, “Disfala man, sapos hemi no bin duim eni ravis samting,
         mifala no save tekem hem kam long yu nao.”
         31 Paelat hemi tok olsem long olketa moa, “Bae yufala seleva nao yufala tekem hem an
         jajem hem falom lo blong yufala.” Olketa tok moa olsem, “Hemi tambu fo mifala fo kilim
         man dae.”
         32 Diswan hemi hapen olsem fo mekem wanem Jisas hemi talem finis hemi kamtru, taem hemi
         tokabaotem hao nao bae hemi mas dae.
         33 Paelat hemi gobaek moa insaet long bikfala haos blong hem an hemi askem Jisas olsem,
         “?Waswe, so yu nao yu King blong olketa Jiu?”
         34 Jisas hemi ansarem hem olsem, “?Waswe, yu seleva nao yu tingim fo askem mi abaotem
         diswan, o samfala pipol nao i stori long yu abaotem mi?”
         35 Paelat hemi ansarem hem olsem, “!Ei! ?Yu tingse mi man blong Jiu ya? Olketa pipol
         blong yu seleva an olketa hedprist nao olketa tekem yu kam long mi. ?Watkaen samting
         nao yu bin duim wea hemi rong?”
         36 Jisas hemi ansarem hem olsem, “Mi no king olsem olketa king long disfala wol ya.
         Sapos mi king olsem olketa, bae olketa man blong mi olketa faet strong ya, mekem olketa
         bikman blong olketa Jiu i no save kasholem mi. Bat mi no king blong hia ya.”
         37 So Paelat hemi askem hem moa olsem, “?So yu wanfala king ya?” Jisas hemi sei, “Yu
         seleva nao yu talem olsem ya. Mi bon kam long disfala wol fo talem nomoa wanem hemi
         tru ya. Man hu hemi wiling fo falom wanem hemi tru, hemi save herem wanem mi talem.”
         38 Nao Paelat hemi askem hem moa olsem, “?Wanem nao hemi tru samting?” An bihaen, Paelat
         hemi go aotsaet moa long olketa bikman blong olketa Jiu an hemi tok olsem long olketa,
         “Mi no faendem enisamting wea man ya hemi duim wea hemi rong.
         39 Bat long kastom blong yufala, long taem blong Fist blong Pasova, yufala save siusim
         wanfala man fo mi letem hem fo go fri. ?So waswe, yufala laekem mi fo letem disfala
         King blong yufala olketa Jiu fo go fri?”
         40 Olketa barava singaot bikfala go moa, an olketa tok olsem, “!Nomoa! !Barabas nao
         mifala laekem!” Barabas hemi wanfala man fo mekem trabol ya.

1 Nao Paelat hemi talem go long olketa soldia fo tekem Jisas fo wipim hem nao.
         2 An olketa soldia i mekem wanfala kraon long wankaen rop wea hemi garem plande nila
         long hem, an olketa putum antap long hed blong Jisas. An olketa mekem hem fo werem
         wanfala longfala red kaleko.
         3 An olketa kam long hem an olketa tok olsem, “!Yu nao King blong olketa Jiu!” An olketa
         gohed fo hitim hem tu.
         4 Paelat hemi goaot moa an hemi tok olsem long olketa pipol, “!Olketa! Bae mi talem
         man ya fo kam aotsaet nao, mekem yufala save dat mi no faendem enisamting wea hemi
         duim wea hemi rong.”
         5 So Jisas hemi kam aotsaet nao. An hemi werem disfala kraon wea hemi garem olketa
         nila long hem an disfala longfala red kaleko ya. An Paelat hemi sei long olketa, “!Hem
         nao man ya!”
         6 Taem olketa hedprist an olketa man fo sekiuriti long Tambuhaos olketa lukim hem,
         olketa barava singaot bikfala olsem nao, “!Nilam hem long kros! !Nilam hem long kros!”
         Nao Paelat hemi sei long olketa, “Yufala nao yufala tekem hem go an yufala nilam hem
         long kros, bikos mi no faendem enisamting wea disfala man hemi duim wea hemi rong.”
         7 Nao olketa Jiu ansarem hem olsem, “Nomoa. Hemi sei hem nao San Blong God ya. An long
         lo blong mifala, diskaen man hemi fitim fo hemi mas dae ya.”
         8 Taem Paelat hemi herem disfala toktok ya, hemi barava fraet go moa.
         9 An hemi gobaek moa insaet long bikfala haos ya, an hemi askem Jisas olsem, “?Yu man
         blong wea ya?” Bat Jisas hemi no t alem enisamting.
         10 So Paelat hemi tok olsem long hem moa, “?Waswe, yu no wande fo tok long mi nao? ?Yu
         no save dat mi nao mi garem paoa fo talem olketa fo mekem yu go fri, o fo nilam yu
         long kros?”
         11 Jisas hemi ansarem hem olsem, “Yu no save garem paoa ovarem mi sapos God hemi no
         givim kam long yu. Disfala man hu hemi givim mi go long yu nao hemi garem bikfala
         sin moa.”
         12 Taem Paelat hemi herem diswan, hemi traehad fo faendem wei fo hemi letem Jisas fo
         go fri nao. Bat olketa Jiu i singaot bikfala olsem moa, “!Eniwan hu hemi sei hemi
         king, hemi enemi long bikfala King long Rom ya! !Sapos yu letem disfala man fo go
         fri, yu no fren blong bikfala King long Rom nao ya!”
         13 Taem Paelat hemi herem olketa toktok ya nomoa, hemi lidim Jisas go aotsaet nao. An
         Paelat hemi sidaon long sea fo jajem pipol long kot nao. Disfala ples olketa kolem
         “Floa blong ston,” an long langguis long Hibru olketa kolem “Gabata.”
         14 Long taem ya, hemi kasem long midol long disfala de wea olketa redim evrisamting
         fo Fist blong Pasova nao ya. An Paelat hemi tok olsem long olketa Jiu ya, “!King blong
         yufala nao ya!”
         15 Long taem ya, olketa pipol ya i singaot go olsem nao, “!Tekem hem go! !Nilam hem
         long kros!” Nao Paelat hemi askem olketa olsem, “?Waswe, king blong yufala nao, yufala
         laekem mi fo nilam hem long kros?” Olketa hedprist i ansarem hem olsem moa, “!Hemi
         no king blong mifala ya! !Bikfala King long Rom nomoa hemi king blong mifala!”
         16 So Paelat hemi givim Jisas go long olketa soldia fo olketa nilam hem long kros nao.
         So olketa tekem Jisas nomoa an olketa lidim hem go nao.
         17 Long taem ya, Jisas hemi karim kros blong hem seleva, an hemi go long wanfala ples
         wea olketa kolem “Bon blong hed blong man,” an long langguis long Hibru olketa kolem
         “Golgota.”
         18 Long ples ya nao olketa nilam Jisas long kros. An olketa nilam tufala man moa wetem
         hem, an kros blong Jisas hemi stap long midol long tufala.
         19 Paelat hemi talem olketa fo raetem wanfala notis fo putum antap long kros blong Jisas
         wea hemi sei, “Jisas blong Nasaret, King blong olketa Jiu.”
         20 Plande long olketa Jiu nao i ridim disfala toktok ya, bikos ples wea olketa nilam
         Jisas antap long kros long hem ya, hemi kolsap nomoa long Jerusalem. An toktok ya
         olketa raetem long langguis long Hibru an long langguis long Rom an long langguis
         long Grik.
         21 Olketa hedprist i tok olsem long Paelat nao, “Yu no raetem wea man hemi King blong
         olketa Jiu, bat yu raetem wea man seleva nao hemi sei hemi King blong olketa Jiu.”
         22 Paelat hemi ansarem olketa olsem, “Wanem mi talem olketa fo raetem finis, hemi mas
         stap olsem nao.”
         23 Taem olketa soldia i nilam Jisas antap long kros finis, olketa tekem olketa kaleko
         blong hem an olketa divaedem long fofala haf, fitim olketa soldia ya. An olketa tekem
         tu disfala longfala kaleko blong hem ya wea olketa bin wakem long wanfala bikfala
         pis kaleko nomoa ya.
         24 So olketa soldia ya i sei long olketa seleva nao, “Oo, yumi mas no brekem kaleko
         ya, bat yumi pleim daes fo lukim hu nao bae hemi winim.” Diswan hemi hapen olsem,
         mekem wanem Buktambu hemi talem finis hemi kamtru nao, wea hemi sei, “Olketa divaedem
         olketa kaleko blong mi long olketa seleva nao. An olketa pleim daes fo tekem longfala
         kaleko blong mi.” Hem nao wanem olketa soldia duim long olketa kaleko blong Jisas.
         25 Olketa wea i stanap kolsap long kros blong Jisas nao, hemi mami blong hem, an sista
         blong mami blong hem, an Meri waef blong Klopas, an Meri blong Magdala ya.
         26 Jisas hemi lukim dat mami blong hem an disfala disaepol blong hem wea hemi lavem
         hem tumas ya, tufala stanap long ples, so hemi sei long mami blong hem nao, “Woman,
         disfala man ya hemi san blong yu.”
         27 Bihaen, hemi tok olsem moa long disfala disaepol ya, “Disfala woman ya hemi mami
         blong yu.” Stat long taem ya, disfala disaepol ya hemi tekem mami blong Jisas go long
         haos blong hem an hemi lukaftarem hem nao.
         28 Bihaen long diswan, taem Jisas hemi save dat hemi finisim evri waka blong hem, hemi
         sei long olketa nao, “!Mi laek fo dring tumas ya!” Hemi talem diswan, mekem wanem
         Buktambu hemi talem hemi kamtru nao.
         29 Olketa garem wanfala smol dis wea hemi fulap long waen wea hemi saoa. So olketa tekem
         wanfala samting wea hemi save holem wata an olketa mekem hem tuwet long waen ya. Bihaen,
         olketa putum go long wanfala stik an olketa putum goap long maos blong Jisas.
         30 Taem Jisas hemi dringim waen ya finis, hemi tok olsem nao, “Mi finisim waka ya nao.”
         An Jisas hemi benem daon hed blong hem nomoa, an hemi dae nao.
         31 Olketa bikman blong olketa Jiu olketa go an askem Paelat fo hemi mas talem long olketa
         soldia fo go an brekem lek blong trifala man wea olketa nilam long olketa kros ya,
         mekem olketa save tekemdaon bodi blong olketa. Olketa duim olsem, bikos hemi de fo
         mekredi long evrisamting fo Sabat de ya. Olketa no laekem olketa bodi ya fo stap antap
         long olketa kros ya long Sabat de, an disfala Sabat hemi barava spesolwan ya.
         32 So olketa soldia i go an brekem fastaem lek blong nara tufala man wea olketa nilam
         long olketa kros wetem Jisas.
         33 Bat taem olketa kam fo duim semsamting long Jisas, olketa lukim dat hemi dae finis.
         So olketa no brekem lek blong hem nao.
         34 Bat wanfala long olketa soldia ya, hemi pusum go wanfala spia long saet long bele
         blong Jisas, an long semtaem nomoa blad an wata ran kamaot long hem nao.
         35 Man hu hemi lukim diswan nao hemi stori abaotem ya, mekem yufala evriwan tu save
         biliv. Wanem hemi talem hemi tru, an hemi save dat wanem hemi talem hemi barava hapen
         ya.
         36 Olketa samting ya i hapen olsem, mekem wanem Buktambu hemi talem hemi kamtru, wea
         hemi sei, “No eni bon blong hem bae olketa brekem.”
         37 An long narafala ples long Buktambu moa hemi tok olsem, “Bae olketa pipol i lukluk
         go long disfala man wea olketa pusum spia go insaet long bodi blong hem.”
         38 Bihaen long diswan, Josef hu hemi wanfala man blong Arimetia, hemi kam fo askem Paelat
         fo bodi blong Jisas. Man ya, hemi wanfala man hu hemi falom Jisas tu ya, bat hemi
         no letem eniwan fo save long diswan, bikos hemi fraetem olketa bikman blong olketa
         Jiu. Paelat hemi letem Josef nomoa, so hemi go an tekem bodi blong Jisas nao.
         39 Nikodimas hu hemi bin go fo lukim Jisas long naet lastaem, hemi go wetem Josef tu.
         An Nikodimas hemi tekem go tufala kaen insens fo putum long bodi blong man i dae,
         an hevi blong diswan hemi kasem teti kilo.
         40 Tufala man ya, tufala tekem go bodi blong Jisas an tufala paselem long olketa gudfala
         waet kaleko wetem tufala kaen insens ya. Diswan hemi falom kastom blong olketa Jiu
         fo mekredi long bodi blong man i dae bifoa olketa putum hem insaet long kev.
         41 Long ples wea olketa nilam Jisas long kros long hem ya, hemi garem eria wea olketa
         plantem olketa naesfala tri long hem. An wanfala niufala kev hemi stap long eria ya
         tu wea olketa no putum eni man insaet long hem yet.
         42 Long taem ya, hemi de blong olketa Jiu fo mekredi long olketa samting fo Sabat de
         nao, an bikos kev ya hemi kolsap nomoa, tufala go an putum bodi blong Jisas insaet
         long hem.

1 Long eli moning long fas de long wik, taem hemi tudak yet, Meri blong Magdala ya
         hemi go long disfala kev ya. Taem hemi kasem kev ya, hemi lukim dat disfala ston wea
         olketa satem kev ya long hem, olketa tekemaot nao.
         2 So hemi ran go long Saemon Pita an disfala nara disaepol wea Jisas hemi lavem hem
         tumas ya an hemi talem olsem long tufala, “!Ei, olketa tekemaot bodi blong Masta from
         kev ya nao, an mifala nating save wea nao olketa putum hem!”
         3 So Pita an nara disaepol ya, tufala ran go long kev ya.
         4 Tufala ra-ran go tugeta, an nara disaepol ya hemi ran winim Pita nao, so hemi go
         kasem kev ya fastaem.
         5 Hemi bendaon fo luk go insaet, an hemi lukim go olketa kaleko wea olketa paselem
         Jisas long hem, bat hemi nating go insaet nomoa.
         6 Saemon Pita hemi ran kam bihaen, an taem hemi kasem kev ya nomoa, hemi go insaet
         nao. An hemi lukim olketa kaleko ya wea i leidaon insaet.
         7 Hemi lukim tu disfala smolfala kaleko wea olketa bin paselem hed blong Jisas wetem,
         bat disfala kaleko hemi no stap tugeta wetem olketa nara kaleko ya. Hemi stap seleva
         nomoa an hemi luk olsem olketa rolem hem gudfala.
         8 Long taem ya, disfala disaepol hu hemi kasem kev fastaem ya, hemi go insaet tu. Hemi
         lukim olketa samting ya, an hemi biliv nao.
         9 Olketa disaepol ya i nating klia yet long toktok blong Buktambu wea hemi sei, bae
         Jisas hemi laefbaek moa from dae ya.
         10 Bihaen, tufala disaepol ya tufala gobaek long haos nao.
         11 Nao Meri hemi stanap aotsaet long kev ya an hemi krae. Taem hemi krae yet, hemi bendaon
         an hemi lukluk go insaet long disfala kev ya.
         12 An hemi lukim tufala enjel wea tufala werem waetfala kaleko. Tufala sidaon long ples
         wea bodi blong Jisas hemi bin stap long hem ya. Wanfala hemi sidaon long saet wea
         hed blong Jisas hemi bin stap long hem, an narawan hemi sidaon long saet wea lek blong
         hem hemi bin stap long hem.
         13 Tufala enjel ya i askem Meri olsem, “?Woman, waswe nao yu krae?” Hemi ansarem tufala
         olsem, “!Olketa tekem bodi blong Masta blong mi from hia nao, an mi no save wea nao
         olketa putum hem!”
         14 Taem hemi tok olsem finis nomoa, hemi taneraon go an hemi lukim Jisas hemi stanap,
         bat hemi nating luksave long hem nomoa.
         15 Jisas hemi askem hem olsem, “?Woman, waswe nao yu krae? ?Hu nao yu lukaotem?” Meri
         hemi tingse hemi disfala man hu hemi lukaftarem ples ya nomoa, so hemi tok olsem long
         hem nao, “Bikman, sapos yu nao tekem hem, plis yu talem mi wea nao yu putum hem, mekem
         mi save go an tekem hem.”
         16 Jisas hemi tok long hem olsem, “!Meri!” Nao Meri hemi taneraon go long hem nomoa,
         an hemi sei nao, “!Raboni!” Long langguis long Hibru, disfala wod “Raboni” hemi minim
         “Tisa.”
         17 Jisas hemi tok olsem long hem, “Yu no holem mi, bikos mi no gobaek yet long Dadi
         blong mi. Bat yu go long olketa brata blong mi, an yu talem long olketa wea bae mi
         gobaek nao long Dadi blong mi wea hemi Dadi blong yufala tu, an hemi God blong mi
         an hemi God blong yufala tu.”
         18 So Meri blong Magdala ya hemi gobaek nao, an hemi talem long olketa disaepol wea
         hemi lukim Masta nao. An hemi talem long olketa wanem Jisas hemi talem long hem.
         19 Long ivining, taem hemi no dak tumas yet long disfala fas de blong wik, olketa disaepol
         i hipap tugeta long wanfala haos an olketa lokem evri doa, bikos olketa fraet long
         olketa bikman blong olketa Jiu. !Seknomoa, olketa lukim Jisas wea hemi kam an stanap
         long midol long olketa nao! An hemi sei olsem long olketa, “!Piis hemi stap wetem
         yufala!”
         20 Taem hemi talem diswan, hemi som tufala han blong hem ya an saet blong hem. Taem
         olketa disaepol lukim Masta blong olketa, olketa barava hapi fogud nao.
         21 Jisas hemi sei olsem moa long olketa, “!Piis hemi stap wetem yufala! Mi sendem yufala
         go, olsem Dadi blong mi hemi sendem mi kam ya.”
         22 Taem hemi talem diswan finis, hemi bloum win blong hem go long olketa an hemi sei,
         “Yufala tekem Holi Spirit nao.
         23 Eniwan wea yufala fogivim from sin blong hem, God hemi fogivim hem nao. Bat eniwan
         wea yufala no fogivim hem, God hemi no fogivim hem tu.”
         24 Bat Tomas hu olketa save kolem hem Tuin, wea hemi wanfala long olketa tuelfala disaepol
         ya, hemi no stap wetem olketa taem Jisas hemi kam ya.
         25 So taem olketa nara disaepol i lukim Tomas, olketa sei long hem nao, “!Ei, mifala
         lukim Masta nao!” Bat Tomas hemi sei long olketa, “!Sapos mi no lukim olketa mak blong
         olketa nila long tufala han blong hem ya, an mi no putum fingga blong mi go insaet
         long hol ya, an mi no putum han blong mi go insaet long saet blong hem, bae mi no
         save bilivim ya!”
         26 Long wanfala wik bihaen moa, olketa disaepol i stap tugeta moa insaet long haos,
         an Tomas hemi stap wetem olketa nao. An nomata olketa lokem finis olketa doa, Jisas
         hemi kam an stanap long midol long olketa nao, an hemi sei olsem, “!Piis hemi stap
         wetem yufala!”
         27 Bihaen ya, hemi sei long Tomas nao, “Yu putum fingga blong yu long hia an yu lukim
         tufala han blong mi. Yu kam an putum han blong yu insaet long saet blong mi. !Yu mas
         lusim tufala tingting blong yu, an yu mas biliv!”
         28 Long taem ya, Tomas hemi sei nao, “!Yu nao Masta blong mi an yu nao God blong mi!”
         29 So Jisas hemi sei long hem, “Yu biliv bikos yu lukim mi ya. !Olketa pipol hu i biliv
         nomata olketa nating lukim mi, olketa nao i hapi tumas ya!”
         30 Olketa disaepol blong Jisas i lukim plande mirakol moa wea hemi mekem, wea olketa
         no stap insaet long disfala buk ya.
         31 Bat olketa samting wea hemi stap ya, hemi fo mekem yufala biliv wea Jisas nao hemi
         disfala Mesaea an hem nao San Blong God. An sapos yufala biliv, bae yufala save garem
         tru laef long nem blong hem.

1 Narafala taem bihaen, Jisas hemi som hem seleva long olketa disaepol blong hem long
         saet long leik long Taebirias. Diswan hemi hapen olsem ya.
         2 Saemon Pita an Tomas wea olketa save kolem hem Tuin, an Nataniel from Kena long provins
         long Galili, an tufala san blong Sebedi, an nara tufala disaepol moa, olketa stap
         tugeta nao.
         3 Saemon Pita hemi sei olsem long olketa, “Bae mi go fising ya.” An olketa sei long
         hem, “Oo, mifala wande fo kam wetem yu tu ya.” So olketa go insaet long bot nao, bat
         long disfala naet ya olketa nating kasem eni fis nomoa.
         4 Nao long moning taem hemi no delaet yet, Jisas hemi stanap go long soa long leik
         ya, bat olketa disaepol i nating luksave dat hemi Jisas nomoa ya.
         5 Jisas hemi singaot go olsem long olketa, “?Waswe olketa, yufala no kasem eni fis?”
         Olketa ansarem hem olsem, “!Ya, nating nao!”
         6 Jisas hemi sei olsem long olketa nao, “Yufala torowem godaon net ya long raetsaet
         long bot ya, an bae yufala kasem samfala fis.” Taem olketa torowem godaon net ya nomoa,
         olketa kasem plande fis tumas, an hemi had fo olketa pulumbaek net ya nao.
         7 Disfala disaepol wea Jisas hemi lavem hem tumas ya, hemi tok olsem long Pita, “!Ei,
         Masta blong yumi nao ya!” Nao Pita hemi no werem eni gudfala kaleko ya, so taem hemi
         herem disfala toktok nomoa, hemi kuiktaem taetem longfala kaleko blong hem raonem
         hem, an hemi jam godaon long wata nao.
         8 Long ples ya olketa no farawe long soa nomoa ya, kolsap 100 mita nomoa. So long semtaem,
         olketa nara disaepol insaet long bot ya olketa padol kam long soa nao, an olketa go-gohed
         fo pulum go net ya wetem plande fis insaet long hem nao.
         9 Taem olketa kasem soa, olketa lukim wanfala faea wea sakol blong hem nomoa hemi go-gohed
         fo bone yet an samfala fis wea olketa bonem antap long hem, an olketa lukim tu samfala
         bred.
         10 Jisas hemi sei long olketa, “Tekem kam samfala long olketa fis wea yufala jes kasem
         ya.”
         11 Nao Saemon Pita hemi goap insaet long bot ya, an hemi helpem olket a fo pulum kam
         net ya long soa wetem plande bikfala fis insaet long hem nao. Olketa fis ya i kasem
         153, an nomata plande fis olsem, net ya hemi no brek nomoa.
         12 Jisas hemi sei long olketa olsem nao, “Yufala kam kaikai.” No eniwan long olketa
         disaepol ya i trae fo askem hem hu nao hem, bikos olketa save dat hemi Masta nao ya.
         13 Nao Jisas hemi tekem go bred ya an olketa fis ya, an hemi givim long olketa nao.
         14 Diswan hemi mektri taem wea Jisas hemi som hem seleva long olketa disaepol blong
         hem, bihaen long taem wea hemi laefbaek from dae.
         15 Taem olketa kaikai f inis, Jisas hemi askem Saemon Pita, “Saemon, san blong Jon.
         ?Waswe, yu lavem mi winim olketa nara disaepol ya?” Pita hemi sei, “Ya Masta, yu save
         dat mi lavem yu.” Nao Jisas hemi talem hem olsem, “Yu lukaftarem gud olketa smolfala
         sipsip blong mi.”
         16 Jisas hemi askem hem moa long mektu taem, “Saemon, san blong Jon. ?Waswe, yu lavem
         mi?” Pita hemi sei moa, “Ya Masta, yu save dat mi lavem yu.” Nao Jisas hemi talem
         hem moa, “Yu lukaftarem gud olketa sipsip blong mi.”
         17 Nao Jisas hemi askem hem moa long mektri taem, “Saemon, san blong Jon. ?Waswe, yu
         lavem mi?” Long taem ya, Pita hemi barava filnogud nao, bikos Jisas hemi askem hem
         moa long mektri taem nao, “?Waswe, yu lavem mi?” So Pita hemi sei olsem nao, “Masta,
         yu save long evrisamting, an yu save dat mi lavem yu.” So Jisas hemi talem long hem
         nao, “Yu lukaftarem gud olketa sipsip blong mi.
         18 Mi talem yu tru samting nao, taem yu yangfala man yet, yu seleva nao yu taengem strap
         raonem yu, an yu seleva nao yu save go long eni ples wea yu wande fo go long hem.
         Bat taem yu olo, bae yu givim go han blong yu long nara man, an bae hemi taengem yu
         an tekem yu go long ples wea yu no laek fo go long hem.”
         19 Long wei ya nao, Jisas hemi talemaot watkaen wei wea Pita bae hemi dae long hem,
         an hao dae blong hem bae hemi mekem pipol fo luksave long saen blong bikfala paoa
         blong God. Bihaen diswan, Jisas hemi talem Pita moa, “!Kam falom mi nao!”
         20 Pita hemi taneraon an hemi lukim disfala disaepol wea Jisas hemi lavem hem tumas
         ya wea hemi falom tufala tu. Disfala disaepol ya nao hemi bin tane go long Jisas taem
         olketa kaikai tugeta bifoa ya, an hemi bin askem hem abaotem hu nao bae givim hem
         go long han blong olketa enemi.
         21 Taem Pita hemi lukim hem, hemi askem Jisas olsem, “?Masta, wanem nao bae hemi hapen
         long man ya?”
         22 Jisas hemi sei long hem, “Nomata sapos mi laekem hem fo stap laef nomoa go-go kasem
         taem mi kambaek, bae yu no wari long hem. Bat yu falom mi nomoa.”
         23 Nao wanfala stori hemi stat fo goraon olobaot long evriwan hu i falom Jisas. Olketa
         sei disfala disaepol ya bae hemi no save dae nao ya. Bat Jisas hemi no sei man ya
         bae hemi no save dae. Hemi sei nomoa, “Nomata sapos mi laekem hem fo stap laef nomoa
         go-go kasem taem mi kambaek, bae yu no wari long hem.”
         24 Disfala disaepol ya nao hemi stori abaotem evrisamting ya an hem tu hemi raetem olketa
         samting insaet long disfala buk ya. An mifala save dat wanem hemi talem hemi tru nao.
         25 Plande samting moa wea Jisas hemi duim olketa no raetemdaon evriwan. An sapos olketa
         raetem evrisamting, mi ting disfala wol ya hemi no garem naf ples fo putum evri buk
         wea olketa maet raetem ya.APOSOLAPOSOLAPOSOLAPOSOLAPOSOL

1 Gudfala fren Tiofilas, long fas buk wea mi raetem mi bin talem yu abaotem evrisamting
         wea Jisas hemi bin duim an tisim long olketa pipol,
         2 go-go kasem disfala de wea God hemi tekem hem gobaek moa long heven. Nao bifoa hemi
         gobaek long heven, hemi tok long paoa blong Holi Spirit an hemi tisim olketa hu hemi
         bin siusim olketa olsem aposol.
         3 Bihaen Jisas hemi safa an dae finis, plande taem insaet long fotifala de ya, hemi
         somaot hem seleva long olketa aposol moa. An long plande deferen wei hemi mekem klia
         long olketa wea hemi barava laefbaek moa from dae, an hemi talem olketa abaotem kingdom
         blong God.
         4 An wanfala taem wea Jisas hemi kaikai wetem olketa aposol, hemi tokstrong long olketa
         olsem, “Yufala mas no lusim Jerusalem yet. Yufala mas weit fastaem fo wanem Dadi blong
         mi hemi bin promisim yufala, olsem mi tu mi bin talem yufala finis.
         5 Jon hemi bin baptaesim yufala long wata nomoa ya, bat bihaen samfala de moa, bae
         God hemi baptaesim yufala long Holi Spirit.”
         6 Nao taem olketa hipap tugeta ya, olketa askem Jisas olsem, “?Waswe Masta, hemi kasem
         taem nao wea bae yu mekem Israel fo kamap nambawan kingdom long wol moa?”
         7 Bat Jisas hemi ansarem olketa olsem, “Dadi blong mi nomoa hemi garem paoa fo makem
         olketa taem olsem, an hemi no fitim fo yufala save long olketa.
         8 Bat taem Holi Spirit hemi kamdaon fo stap wetem yufala, bae yufala garem paoa fo
         talemaot olketa samting abaotem mi long Jerusalem an long olketa nara ples long Jiudia
         an long provins long Samaria an go-go kasem evri ples long disfala wol.”
         9 Nao bihaen hemi tok finis olsem, olketa lukim dat God hemi mekem Jisas fo goap long
         skae, go-go hemi lus long wanfala klaod an olketa no save lukim hem moa.
         10 Taem hemi go-goap olsem an olketa gohed fo lukluk goap long skae yet, tufala man
         hu i werem waet kaleko i kam an stanap wetem olketa nao.
         11 An tufala tok olsem, “?Olketa man blong Galili, waswe nao yufala stanap olsem an
         lukluk goap long skae? Disfala Jisas ya wea God hemi tekem hem from yufala fo gobaek
         long heven, bae hemi kambaek moa long semkaen wei wea yufala bin lukim hem gobaek
         long heven finis.”
         12 Bihaen diswan, olketa aposol i lusim disfala hil wea olketa kolem “Hil blong Oliv
         tri”, an olketa gobaek moa long Jerusalem wea hemi no farawe nomoa, hemi kolsap wanfala
         kilomita nomoa.
         13 Taem olketa kasem Jerusalem, olketa go stret long disfala rum antap long wanfala
         haos wea olketa save hipap long hem long taem ya. An olketa ya nao olsem, Pita, an
         Jon, an Jemes, an Andru, an Filip, an Tomas, an Batolomiu, an Matiu, an Jemes hu hemi
         san blong Alfeas, an Saemon wea hemi memba long seksin wea olketa wande fo raosim
         olketa soldia blong Rom, an Jiudas hu hemi san blong Jemes.
         14 Evriwan long olketa wetem samfala woman moa, an Meri hu hemi mami blong Jisas an
         olketa brata blong Jisas tu, olketa save joen tugeta fo prea oltaem.
         15 Bihaen samfala de i gopas finis, kolsap 120 long olketa hu i biliv, olketa hipap
         tugeta. Nao Pita hemi stanap an hemi tok olsem,
         16 “Olketa fren, disfala toktok wea Holi Spirit hemi mekem King Deved fo talemaot kam
         bifoa, hemi mas kamtru olsem yumi lukim finis nao. Disfala toktok hemi abaotem Jiudas
         hu hemi lidim olketa man fo kasholem Jisas.
         17 Jiudas ya, hemi wanfala long seksin blong mifala bifoa ya, bikos Jisas hemi siusim
         hem tu fo disfala waka blong mifala.”
         18 Nao Jiudas ya hemi bin peim wanfala pisgraon long disfala seleni wea hemi tekem olsem
         pei long disfala ravis samting hemi duim. An long ples ya nao hemi bin foldaon an
         bele blong hem hemi bosta an olketa samting insaet i kapsaet kam long graon.
         19 Olketa pipol long Jerusalem olketa herem nius abaotem diswan, an long langguis blong
         olketa, olketa kolem disfala ples “Akeldama” wea hemi minim “Ples blong blad”.
         20 An Pita hemi tok moa olsem, “Long buk blong olketa Sams hemi sei olsem, ‘Haos blong
         hem hemi mas stap nating nomoa, bae no eniwan i save stap insaet.’ An nara tok hemi
         sei, ‘Narafala man nao hemi mas holem waka blong hem.’
         21 “So y umi mas siusim wanfala man fo joen wetem mifala fo talemaot dat Jisas Masta
         blong yumi, hemi laefbaek moa. Man ya hemi mas wanfala long olketa hu i bin stap wetem
         yumi long ful taem wea Jisas hemi go-goraon wetem yumi, stat kam taem Jon hemi talem
         olketa pipol fo baptaes, go-go kasem taem wea God hemi tekem Jisas from yumi fo gobaek
         long heven.”
         23 So olketa siusim tufala man nao, Josef wea olketa save kolem Basabas o Jastas, an
         narawan hemi Mataeas.
         24 Bihaen, evriwan olketa prea olsem, “Masta, yu save long tingting blong evriwan. So
         plis, yu som kam long mifala, hu long tufala ya nao yu bin siusim
         25 fo tekem disfala waka olsem aposol. Bae hemi sensim Jiudas hu hemi lusim finis disfala
         waka, an hemi go long barava ples blong hem.”
         26 Bihaen, olketa rolem spesol ston fo siusim niufala aposol. An tufala ston somaot
         Mataeas, so hemi kamap mektuel long olketa aposol.

1 Taem hemi kasem disfala Bi kde blong Pentekos, olketa ya hu i biliv long Jisas olketa
         hipap evriwan long wanfala haos.
         2 Seknomoa, wanfala noes hemi kam long skae wea hemi here olsem strongfala win tumas,
         an noes ya hemi go kasem evriwea insaet long disfala haos wea olketa stap long hem.
         3 An taem ya, olketa lukim samfala samting wea hemi luk olsem olketa smolfala faea
         hemi laet an hemi go stap long evriwan nao.
         4 An evri pipol ya, olketa fulap long Holi Spirit an olketa stat fo toktok long olketa
         deferen langguis falom toktok wea Holi Spirit hemi givim kam long olketa.
         5 Nao long Jerusalem, plande pipol blong Jiu olketa stap hu olketa i man fo prea, wea
         olketa stap kam long olketa enikaen kantri long wol.
         6 An taem olketa herem disfala noes ya tu, olketa kam an hipap tugeta nao. An evriwan
         i sapraes tumas, bikos evriwan long olketa hemi herem olketa toktok long langguis
         blong hem seleva.
         7 Olketa barava sapraes tumas an olketa seksek, an olketa talem olsem, “!Maewat, olketa
         man hu i toktok ya, olketa blong Galili nomoa ya!
         8 ?So hao nao yumi save herem olketa toktok long evri deferen langguis blong yumi seleva
         ya?
         9 Yumi ya, yumi stap kam long olketa kantri olsem Patia an Midia an Elam an Mesopotemia
         an Jiudia an Kapadosia an Pontas an Esia
         10 an Frijia an Pamfilia an Ijip an Libia kolsap long taon long Saerin. An samfala long
         yumi stap kam long biktaon long Rom nomoa,
         11 wea samfala blong Jiu an samfala jes falom wei blong olketa Jiu nomoa. An samfala
         long yumi moa i stap kam long Krit an long Arebia. Bat nomata olsem, yumi evriwan
         i herem dat olketa toktok long olketa langguis blong yumi abaotem olketa bikfala samting
         wea God hemi bin duim.”
         12 An bikos olketa sapraes fogud an olketa nating save wanem nao hemi hapen, olketa
         gohed nomoa fo askem olketa seleva olsem, “?Wanem nao diswan hemi minim ya, olketa?”
         13 Bat samfala pipol olketa mekfan long olketa nomoa, an olketa sei, “Olketa pipol olketa
         drang nomoa ya.”
         14 Bat Pita hemi stanap nao wetem olketa nara levenfala aposol ya, an hemi singaot bikfala
         fo olketa pipol hu i hipap an hemi sei, “Yufala olketa Jiu an evriwan moa wea yufala
         stap long Jerusalem, yufala lisin gudfala fastaem long toktok wea bae mi talem go
         long yufala.
         15 Yufala tingse olketa pipol ya olketa drang. Bat nomoa ya, hemi eli tumas long moning
         yet ya.
         16 Bat Profet Joel nao hemi tok kam bifoa abaotem wanem yufala lukim distaem,
         17 ‘God hemi sei, “Long taem wea en blong disfala wol hemi kolsap kam, bae mi givim
         kamdaon Spirit blong mi fo stap long evri pipol. An olketa san an dota blong yufala,
         bae olketa save talemaot eni mesij blong mi. An olketa yangman an olketa oloman blong
         yufala, bae mi givim olketa spesol drim long olketa.
         18 Ya, long taem ya, bae mi givim kamdaon Spirit blong mi fo stap long olketa man an
         woman hu waka fo mi, an bae olketa save talemaot eni mesij blong mi.
         19 An bae mi mekem olketa mirakol long antap long skae, an bae mi mekem olketa saen
         long daon long graon. Blad an faea an bikfala smok nao bae hemi kamap.
         20 Bae san hemi kamap tudak, an bae mun hemi kamap red olsem blad. An bihaen, bae disfala
         de blong Masta hemi kam. Disfala de hemi bikfala an hemi nambawan tumas.
         21 Bat evriwan hu hemi prea long nem blong Masta bae mi sevem hem ya.” ’
         22 “!Yufala olketa pipol blong Israel, yufala lisin gudfala long diswan! Disfala man
         Jisas blong Nasaret ya, God hemi somaot long yufala wea hem nao hemi sendem hem kam.
         Yufala seleva save dat God nao hemi somaot diswan, taem hemi mekem Jisas fo duim olketa
         enikaen mirakol an olketa saen long yufala.
         23 An God hemi falom plan blong hem olsem hemi tingim longtaem i go finis, wea hemi
         letem yufala kasholem Jisas. An yufala mekem hem dae, taem yufala givim hem go long
         olketa ravis man fo olketa nilam hem long kros.
         24 Bat God nao hemi tekem hem aot from disfala paoa blong dae an hemi mekem hem fo laefbaek
         moa from dae. Bikos hemi had tumas fo dae ya hemi save holem Jisas stap.
         25 Bikos Deved hemi talem olsem abaotem hem, ‘Mi lukim Masta hemi stap long frant blong
         mi oltaem, hemi stap kolsap long mi, mekem mi no save garem trabol enitaem.
         26 An bikos long diswan, mi barava hapi fogud an toktok blong mi hemi somaot hapi blong
         mi. An nomata mi man fo dae nomoa, bae mi trastem yu olowe.
         27 Bikos bae yu no lusim spirit blong mi long ples blong pipol wea i dae finis, an bae
         yu no letem holi man blong yu fo go roten long grev.
         28 Yu bin som mi olketa wei blong laef, an bae yu mekem mi fo hapi tumas taem yu stap
         wetem mi.’
         29 “Olketa fren, mi wande fo talemaot stret long yufala abaotem olo blong yumi bifoa,
         King Deved. Hemi dae an olketa berem hem finis, an grev blong hem hemi stap long ples
         blong yumi kam kasem tude.
         30 Deved hemi wanfala profet ya, an hemi save dat God hemi bin promisim hem bae hemi
         mekem wanfala long laen blong Deved fo kamap king olsem Deved seleva.
         31 Deved hemi luksave long wanem God bae hemi duim bihaen, so hemi tokabaotem disfala
         Mesaea wea hemi laefbaek moa olsem, ‘God hemi no lusim hem fo stap long ples blong
         pipol wea i dae finis, an hemi no letem bodi blong hem fo go roten long grev.’
         32 Disfala man Jisas, God hemi mekem hem fo laefbaek moa from dae, an mifala evriwan
         nao i barava lukim diswan long ae blong mifala.
         33 God hemi tekem hem goap fo sidaon long raetsaet blong hem. An God Dadi blong hem,
         hemi givim Holi Spirit long hem olsem hemi promisim finis. So wanem yufala lukim an
         herem distaem, hemi samting wea God hemi givim kam long mifala.
         34 Bikos Deved seleva hemi no goap long heven ya, bat hemi talemaot olsem, ‘God hemi
         tok long Masta blong mi an hemi sei, “Yu sidaon kam long raetsaet blong mi.
         35 Bae mi putum olketa enemi blong yu andanit long paoa blong yu.” ’
         36 “So evri pipol blong Israel i mas save gudfala nao wea disfala Jisas wea yufala kilim
         hem dae long kros, God hemi barava mekem hem kamap Masta blong yumi an kamap Mesaea.”
         37 Nao taem olketa pipol i herem disfala toktok, olketa filnogud tumas an olketa tok
         olsem long Pita an olketa nara aposol, “?Olketa wantok, wanem nao bae mifala duim?”
         38 Nao Pita hemi ansarem olketa olsem, “Yufala evriwan i mas lusim olketa ravis wei
         blong yufala, an yufala mas baptaes long nem blong Jisas Kraes, mekem God bae hemi
         fogivim olketa sin blong yufala an bae hemi givim kam Holi Spirit long yufala.
         39 Bikos disfala promis blong God, hemi fo yufala an fo olketa pikinini blong yufala,
         an fo olketa hu i stap long farawe ples tu. Ya, disfala promis hemi fo evriwan wea
         God Masta blong yumi, hemi kolem olketa kam.”
         40 Pita hemi talem plande toktok moa long olketa an hemi tokstrong long olketa olsem,
         “!Yufala mas lukaot, mekem yufala no kasem panis olsem olketa ravis pipol blong distaem!”
         41 Olketa hu i bilivim toktok blong Pita olketa baptaes nao. An long disfala de ya,
         samting olsem 3,000 pipol nao olketa joenem seksin blong olketa.
         42 An olketa save strong oltaem fo lisin long olketa toktok blong olketa aposol, an
         fo helpem olketa long seksin blong olketa, an fo kaikai tugeta, an fo prea tugeta.
         43 God hemi mekem plande mirakol an plande saen nao long han blong olketa aposol, an
         evri pipol olketa sapraes an olketa save fraet.
         44 Evriwan hu i biliv long Jisas i stapgud tugeta, an olketa gohed tu fo searem evrisamting
         wea olketa garem wetem eniwan long olketa hu i nidim.
         45 An olketa gohed tu fo salem olketa samting olketa onam an enikaen samting moa olsem,
         an olketa givim go olketa seleni ya fo helpem eniwan long olketa wea hemi sot long
         enisamting.
         46 Long evri de, olketa save hipap tugeta long disfala Tambuhaos blong God. An olketa
         gohed fo kaikai tugeta long olketa deferen haos blong olketa, an olketa save hapi
         tumas, an olketa save helpem eniwan long kaikai nomoa.
         47 An oltaem olketa gohed fo preisim God, an olketa pipol olketa gohed moa fo tinghae
         long olketa. An long evri de nomoa, Masta hemi sevem samfala pipol moa wea hemi joenem
         olketa kam long seksin blong olketa.

1 Wanfala de, long taem blong prea long aftanun, Pita an Jon tufala goap long Tambuhaos
         blong God.
         2 Nao wanfala man wea lek blong hem hemi dae stat kam taem hemi bon, hemi sidaon kolsap
         long disfala geit long Tambuhaos wea olketa save kolem “Nambawan Geit”. Evri de, olketa
         fren blong hem olketa save karim hem kam, mekem hemi save askem seleni long olketa
         pipol hu i go long Tambuhaos ya.
         3 Nao taem hemi lukim Pita an Jon tufala kolsap fo go insaet long Tambuhaos ya nomoa,
         hemi askem tufala fo lelebet seleni.
         4 Tufala luk stret go long man ya, an Pita hemi sei, “Yu lukluk kam fastaem.”
         5 So man ya hemi lukluk go long tufala, bikos hemi tingse bae tufala givim samting
         long hem ya.
         6 Bat Pita hemi sei moa long hem, “Mi no garem eni seleni ya. Bat narasamting nao mi
         garem, hem nao bae mi givim long yu. Mi talem yu long nem blong Jisas Kraes blong
         Nasaret, yu stanap an yu wakabaot go.”
         7 An Pita hemi holem raet han blong man ya, an hemi helpem hem fo stanap. Semtaem nomoa,
         tufala lek blong man ya i strong nao,
         8 an hemi stanap kuiktaem nomoa, an hemi stat fo wakabaot nao. Hemi go insaet long
         eria blong Tambuhaos wetem tufala ya. An hemi go-gohed fo wakabaot an jam an preisim
         God tumas.
         9 Taem evri pipol olketa lukim dat hemi go-gohed fo wakabaot an preisim God,
         10 olketa luksave dat hem nao disfala man hu hemi save sidaon olowe kolsap long Nambawan
         Geit ya an askem seleni long olketa. An olketa barava sapraes fogud an olketa no save
         wanem fo talem nao taem olketa lukim wanem hemi hapen finis long disfala man ya.
         11 Nao disfala man hemi no laek fo goawe from Pita an Jon, so olketa pipol olketa ran
         kam long trifala wea trifala stap long disfala eria blong Tambuhaos wea olketa kolem
         “Varanda blong Solomon”. An olketa pipol i sapraes tumas.
         12 Taem Pita hemi lukim diswan, hemi toktok go long olketa olsem, “?Olketa pipol blong
         Israel, waswe nao yufala sapraes long diswan, an waswe nao yufala lukstrong olsem
         long mitufala? ?Waswe, yufala tingse mitufala mekem man ya fo wakabaot long paoa o
         long holi wei blong mitufala seleva ya? !Nomoa ya!
         13 God blong olketa olo blong yumi, God blong Ebraham an Aesak an Jekob hemi bin liftimap
         nem blong Wakaman blong hem Jisas. Bat bifoa ya, yufala nao i bin givim Jisas go long
         olketa bikman. An nomata taem Paelat hemi laek fo letem hem go fri, yufala nao toktok
         agensim hem moa.
         14 Jisas hemi holi tumas an hemi barava stret long ae blong God, bat yufala nating laekem
         hem nomoa. An yufala nao i singaotem Paelat fo letem go fri nara man hu hemi bin kilim
         dae plande pipol.
         15 So olsem, disfala man hu hemi save givim tru laef long yumi, hem nao yufala kilim
         dae. Bat God nao hemi mekem hem fo laefbaek moa from dae, an mitufala nao barava lukim
         diswan long ae blong mitufala.
         16 From mitufala biliv long nem blong Jisas, nem blong hem hemi givim strong long disfala
         man wea yufala lukim an save long hem finis. Disfala biliv wea hemi kamaot long nem
         blong Jisas, hemi mekem hem gudbaek finis olsem yufala evriwan i lukim.
         17 “Olketa wantok, mi save dat yufala an olketa lida blong yufala tu, yufala no savegud
         wanem nao yufala duim long taem ya.
         18 Bat longtaem i go finis, God hemi talem kam long olketa profet wea disfala Mesaea
         blong hem bae hemi mas safa olsem. An long disfala wei ya nao God hemi mekem toktok
         i kamtru.
         19 So yufala mas lusim olketa ravis wei blong yufala an tane kambaek long God, mekem
         hemi save tekemaot olketa sin blong yufala.
         20 Sapos yufala duim olsem, bae Masta blong yumi hemi givim niufala strong long yufala.
         An bae hemi sendem kam disfala Mesaea long yufala, wea hem nao Jisas hu God hemi siusim
         longtaem i go finis.
         21 Bat hemi mas stap long heven fastaem go-go kasem taem wea God bae hemi mekem evrisamting
         fo kamap niufala moa. Hemi olsem God hemi bin talem kam bifoa, long olketa toktok
         blong olketa holi profet blong hem.
         22 Mosis hemi toktok kam olsem, ‘God Masta blong yufala, bae hemi makem wanfala long
         yufala an bae hemi mekem hem kamap wanfala profet olsem hemi mekem long mi finis.
         An yufala mas lisin gudfala an obeim evrisamting wea bae hemi talem long yufala.
         23 Eniwan hu hemi no obeim toktok blong disfala profet ya, bae hemi mas goaot from olketa
         pipol blong God an bae hemi mas dae.’
         24 Ya, stat kam long Samuel, evri profet wea olketa talemaot toktok blong God olketa
         bin talemaot finis olketa samting wea i gohed distaem nao.
         25 Olketa promis wea God hemi talemaot long olketa profet, olketa fo yufala nao, olsem
         disfala promis wea God hemi mekem wetem olketa olo blong yufala tu. God hemi promis
         olsem fo Ebraham ya, ‘Bae mi yusim laen blong yu nao fo blesim evri pipol long wol’.
         26 So God hemi siusim Wakaman blong hem Jisas an hemi sendem hem kam long yufala fastaem,
         mekem hemi save givim blesing long yufala, taem hemi mekem yufala fo tane kambaek
         an lusim olketa ravis wei blong yufala.”

1 Nao samfala prist wetem bikman blong seksin fo gadem Tambuhaos an samfala Sadiusi
         moa, olketa kam long Pita an Jon, taem tufala go-gohed yet fo toktok long olketa pipol.
         2 Olketa kros fogud long tufala aposol bikos tufala gohed fo tisim olketa pipol wea
         Jisas hemi laefbaek moa from dae. Wea disfala toktok hemi somaot dat olketa pipol
         hu i dae finis, bae olketa laef baek moa bihaen tu.
         3 Hemi ivining finis, so olketa kasholem tufala an olketa putum tufala fo stap insaet
         long prisin, go-go kasem neks moning.
         4 Bat plande pipol hu olketa herem toktok blong tufala, olketa barava bilivim nao.
         An olketa pipol hu i biliv ya, olketa go kasem samting olsem 5,000 distaem.
         5 Long neks de nomoa, olketa man hu i rulim olketa Jiu wetem samfala nara bikman an
         olketa tisa blong Lo, olketa hipap long Jerusalem nao.
         6 Anas hu hemi Haeprist, an Kaeafas, an Jon, an Aleksanda, an olketa nara man long
         famili blong Haeprist olketa hipap tu.
         7 Olketa tekem kam tufala aposol ya fo stanap long midol long olketa, an olketa askem
         tufala olsem, “?Waswe, long watkaen paoa nao o long nem blong hu nao yutufala mekem
         diswan long man ya?”
         8 Nao Pita hemi fulap long Holi Spirit an hemi ansarem olketa olsem, “Yufala hu rulim
         olketa Jiu an yufala olketa nara bikman,
         9 tude yufala laek fo kotem mitufala from mitufala duim gudfala samting long wanfala
         man wea lek blong hem hemi dae. An yufala laek fo save hao nao mitufala mekem hem
         fo gudbaek moa.
         10 So mi laek fo talem yufala an mi laek fo talem evri pipol blong Israel tu wea disfala
         man hu hemi stanap long frant blong yufala, hemi bin kamap gudbaek finis long paoa
         blong nem blong Jisas Kraes blong Nasaret. Hem nao man hu yufala bin kilim hem dae
         long kros, bat God hemi mekem hem fo laefbaek moa.
         11 An Jisas nao Buktambu hemi tokabaotem olsem, ‘Disfala ston wea yufala hu i wakem
         haos yufala no laekem, hemi kamap barava nambawan ston long haos nao.’
         12 Jisas nomoa hemi save sevem yumi. Bikos God hemi no givim kam eni narawan moa long
         wol, wea hemi save sevem yumi.”
         13 Olketa man long Kansol olketa sapraes fo lukim hao Pita an Jon tufala nating fraet
         nomoa, nomata tufala no bikman an tufala nating skul gud tu. An olketa luksave dat
         tufala save go-goraon oltaem wetem Jisas bifoa.
         14 An from olketa lukim disfala man hu hemi gudbaek finis, hemi stanap wetem tufala,
         olketa no save talem enisamting nao.
         15 So olketa talem trifala ya fo goaot from rum ya blong Kansol, an olketa seleva nomoa
         i go-gohed fo toktok abaotem diswan.
         16 An olketa sei olsem, “?Wanem nao bae yumi duim long tufala man ya, olketa? Evriwan
         long Jerusalem olketa save finis wea tufala bin mekem wanfala mirakol ya, an yumi
         no save talem diswan hemi no tru.
         17 Bat nogud diskaen tising hemi go kasem plande pipol moa. Yumi mas tokstrong long
         tufala an wonem tufala fo no talem olketa pipol abaotem Jisas.”
         18 So olketa talem tufala fo kambaek moa, an olketa tokstrong long tufala fo tufala
         mas no toktok long eniwan o tisim eniwan abaotem disfala man Jisas moa.
         19 Bat Pita an Jon tufala ansarem olketa olsem, “Yufala mas tingting gudfala. ?Sapos
         mitufala fogetem toktok blong God an obeim yufala, waswe, yufala tingse hemi stret
         long ae blong God o nomoa?
         20 Bat mitufala ya, mitufala no save stop fo tokabaotem wanem mitufala seleva bin lukim
         an herem.”
         21 Nao olketa bikman blong Kansol olketa wonem tufala go moa, bat bihaen ya, olketa
         letem tufala fo go fri nomoa. Hemi had tumas fo olketa panisim tufala, bikos olketa
         luksave finis wea olketa pipol olketa go-gohed fo preisim God from wanem hemi bin
         hapen.
         22 Bikos disfala man ya wea mirakol i mekem hem fo gudbaek moa, hemi winim foti yia
         finis nao.
         23 Taem olketa letem Pita an Jon tufala go fri nomoa, semtaem nomoa tufala gobaek nao
         long seksin blong olketa, an tufala talem evrisamting wea olketa hedprist an olketa
         nara bikman olketa bin talem fo tufala.
         24 Nao taem olketa pipol ya i herem diswan nomoa, evriwan i prea tugeta long God olsem,
         “Masta, yu nao yu mekem skae an graon an solwata, an yu mekem evrisamting wea hemi
         stap long olketa.
         25 Yu nao bin mekem Holi Spirit fo talemaot toktok blong yu long olo blong mifala Deved
         hu hemi wakaman blong yu. Hemi tok olsem, ‘?Waswe nao olketa hu i no Jiu olketa kros
         tumas? ?Waswe nao olketa pipol ya i planem enikaen krangge samting?
         26 Olketa king long disfala wol olketa mekredi fo faet. Olketa hu i rulim olketa pipol
         long wol olketa joen tugeta fo faet. Olketa redi fo faet agensim God Masta blong yumi
         an disfala Mesaea blong hem.’
         27 Tru Masta, Herod Antipas an Pontias Paelat tufala barava hipap tugeta wetem olketa
         pipol hu i no Jiu an olketa pipol blong Israel tu, an olketa agensim Jisas disfala
         Holi Wakaman blong yu hu yu bin mekem hem kamap Mesaea.
         28 Long wei ya, olketa duim nomoa evrisamting wea yu laekem. Long paoa blong yu, yu
         bin talem longtaem i go finis wea bae olketa samting hemi hapen.
         29 Masta, distaem yu mas lukluk gudfala long hao olketa bikman i tokstrong long mifala.
         Yu mas helpem mifala olketa wakaman blong yu, mekem mifala nating fraet fo talemaot
         toktok blong yu.
         30 Yu mas somaot kam paoa blong yu an mekem olketa sikman fo kamap gudbaek moa, an yu
         mas mekem olketa mirakol an olketa saen tu fo hapen long nem blong Jisas, disfala
         Holi Wakaman blong yu.”
         31 Taem olketa prea finis, disfala haos wea olketa hipap tugeta long hem ya, hemi seksek
         nao. An olketa evriwan olketa fulap long Holi Spirit, an bihaen ya, olketa gohed strong
         fo talemaot toktok blong God nao.
         32 Nao olketa pipol hu i biliv, olketa stap wanmaen, an no eniwan hemi tingim olsem
         enisamting hemi garem, hemi blong hem seleva nomoa. Nomoa ya. Olketa samting blong
         olketa, hemi blong olketa evriwan nomoa ya.
         33 An olketa aposol olketa talemaot toktok abaotem Jisas Masta blong yumi, hu hemi barava
         laef baek moa from dae. An toktok blong olketa hemi garem paoa tumas, an God hemi
         blesim olketa tumas tu ya.
         34 An no eniwan long seksin blong olketa hemi sot long enisamting. Bikos olketa hu i
         onam eni pisgraon o eni haos, olketa save salem diswan. An seleni wea olketa tekem
         ya, olketa save givim go
         35 long han blong olketa aposol. An olketa nao i searemaot go long evriwan falom haomas
         hemi mas garem.
         36 An wanfala man hemi stap kam long aelan long Saepras, hu hemi bon kam long traeb
         blong Livae. Nem blong hem Josef bat olketa aposol save kolem nem blong hem Banabas,
         wea hemi minim “Man hu hemi mekem tingting fo filgud moa”.
         37 Hem tu hemi salem wanfala pisgraon wea hemi onam, an hemi tekem olketa seleni ya
         an hemi givim go long olketa aposol.

1 Nao wanfala man hemi stap wea nem blong hem Ananaeas, an nem blong waef blong hem
         nao Safaera. Tufala i salem wanfala pisgraon blong tufala.
         2 Bat tufala agri fo toklaea an haedem haf long olketa seleni ya fo tufala seleva.
         Nara haf long seleni nao Ananaeas hemi givim go long olketa aposol.
         3 Nao Pita hemi talem Ananaeas olsem, “?Ananaeas, waswe nao yu letem Seitan hemi bosim
         tingting blong yu, mekem yu laea long Holi Spirit an haedem haf long olketa seleni
         yu bin tekem fo disfala pisgraon ya?
         4 Taem yu no salem disfala pisgraon yet hemi blong yu ya, an nomata taem yu salem finis
         tu, evri seleni ya hemi blong yu nomoa. ?So waswe nao yu tingim diskaen wei fo toklaea?
         !Yu no laea long man nomoa, bat yu laea long God nao ya!”
         5 Semtaem Ananaeas hemi herem diswan nomoa, hemi foldaon an hemi dae nao. An evriwan
         hu i herem wanem hemi hapen, olketa barava fraet fogud nao.
         6 Nao olketa yangman i kam an olketa paselem bodi blong Ananaeas, an olketa karim hem
         go aotsaet an berem hem.
         7 Nao taem trifala aoa hemi go finis, waef blong Ananaeas hemi kam kasem haos ya. Bat
         hemi nating save wanem nao hemi bin hapen long hasban blong hem.
         8 An Pita hemi askem hem olsem, “?Yu talem mi fastaem, diswan nao hemi barava evri
         seleni wea yutufala tekem long pisgraon blong yutufala ya?” An hemi ansa an sei, “Ya,
         hem nomoa ya.”
         9 So Pita hemi talem hem olsem, “?Hao nao yutufala save plan fo trae fo toklaea long
         Spirit blong Masta? Lisin, olketa yangman hu olketa berem hasban blong yu, olketa
         ka-kam long doa nao. !Bae olketa karim yu go tu ya!”
         10 Semtaem nomoa, woman ya hemi foldaon an hemi dae nao long frant blong Pita. Olketa
         yangman ya olketa kam insaet, an olketa lukim dat woman ya hemi dae finis tu. So olketa
         karim hem go aotsaet an olketa berem hem long saet blong hasban blong hem.
         11 An evriwan long sios wetem evriwan moa hu olketa herem wanem hemi hapen, olketa barava
         fraet fogud nao.
         12 Nao olketa aposol olketa gogohed fo duim plande mirakol an plande saen long olketa
         pipol. An oltaem evriwan hu i biliv, olketa wanmaen an olketa save hipap tugeta long
         disfala eria blong Tambuhaos wea olketa kolem “Varanda blong Solomon”.
         13 An olketa pipol hu i no biliv nao, olketa fraet fo hipap wetem olketa, nomata olketa
         pipol olsem i tinghae long olketa.
         14 Bat plande tumas long olketa man an woman olketa biliv long Masta, an olketa kam
         joenem olketa.
         15 An bikos long wanem olketa aposol i bin duim ya, olketa pipol olketa gohed nao fo
         tekem kam olketa hu i sik, an leimdaon olketa long mat o long bed long saet long rod.
         Olketa tingse, taem Pita hemi gogopas long ples ya nomoa, maet sado blong hem hemi
         save kasem olketa hu i sik an mekem olketa fo gudbaek moa.
         16 An plande pipol tumas long olketa smolfala taon raonem Jerusalem tu, olketa kam hipap.
         Olketa tekem kam olketa hu i sik an olketa wea olketa devol i stap long olketa. An
         evriwan long olketa i kamap gudbaek moa.
         17 Nao Haeprist an evri man hu i waka wetem hem wea olketa i memba blong disfala seksin
         long Sadiusi, olketa barava joles fogud nao long olketa aposol.
         18 So olketa kasholem olketa aposol an putum olketa insaet long prisin nao.
         19 Bat long naet, wanfala enjel blong Masta hemi openem doa blong prisin ya an hemi
         lidim olketa aposol fo goaot, an hemi sei,
         20 “Yufala go an stanap insaet long Tambuhaos an yufala talemaot long olketa pipol evrisamting
         abaotem disfala niu laef ya.”
         21 Olketa aposol i obeim diswan, an eli long moning olketa go insaet long eria blong
         Tambuhaos an olketa gohed fo tisim olketa pipol. Nao Haeprist an olketa man hu i waka
         wetem hem, olketa kolem evri bikman blong Israel fo kam long wanfala miting blong
         bikfala Kansol. An bihaen, olketa sendem go samfala man long prisin, mekem olketa
         tekem olketa aposol kam long Kansol.
         22 Bat taem olketa wakaman i kasem prisin nomoa, olketa nating lukim olketa aposol ya
         nao. So olketa gobaek, an olketa talem olketa long Kansol olsem,
         23 “Mifala lukim dat evri doa olketa lokem strong, an olketa soldia ya olketa stanap
         gadem olketa doa tu. Bat taem mifala openem olketa doa, mifala nating faendem eniwan
         insaet long prisin ya nao.”
         24 Taem bikman blong seksin fo gadem Tambuhaos wetem olketa hedprist olketa herem toktok
         ya, olketa barava wari tumas long wanem nao hemi bin hapen long olketa aposol.
         25 Bat taem ya, wanfala man hemi kam an talem olketa olsem, “Lisin, olketa man wea yufala
         putum olketa insaet long prisin ya, olketa stanap long Tambuhaos an olketa gohed fo
         tisim olketa pipol distaem.”
         26 So bikman blong seksin fo gadem Tambuhaos wetem olketa sekiuriti blong hem, olketa
         go nao fo tekem kambaek olketa aposol. Bat olketa no kasholem olketa strong, bikos
         olketa sekiuriti ya i barava fraetem olketa pipol, nogud olketa sutim olketa long
         ston.
         27 Olketa sekiuriti i tekem kam olketa aposol an olketa mekem olketa stanap long frant
         blong Kansol nao. An Haeprist hemi gohed fo tokstrong long olketa olsem,
         28 “Mifala bin tokstrong tumas long yufala fo no tisim eniwan abaotem disfala man ya.
         Bat yufala mekem disfala tising blong yufala fo go kasem evriwea long Jerusalem nao.
         An yufala traehad tu fo talemaot dat mifala nao i bin kilim dae disfala man ya.”
         29 Nao Pita hemi talem ansa blong olketa aposol, wea hemi sei, “Mifala mas obeim God,
         mifala no save obeim olketa pipol nomoa.
         30 Yufala bin nilam Jisas long kros an kilim hem dae, bat God blong olketa olo blong
         yumi bifoa, hemi bin mekem hem fo laefbaek moa.
         31 An God hemi tekem hem goap fo sidaon long raetsaet blong hem an fo kamap man fo rulim
         yumi an man fo sevem yumi. Hemi duim olsem, mekem olketa pipol blong Israel olketa
         save lusim olketa ravis wei blong olketa, mekem God bae hemi fogivim olketa sin blong
         olketa.
         32 Mifala talemaot olketa samting ya an Holi Spirit tu hemi talemaot dat diswan hemi
         tru. An Holi Spirit ya, God hemi givim go long olketa hu i obeim hem.”
         33 Taem olketa memba blong Kansol ya olketa herem disfala toktok nomoa, olketa barava
         kros tumas nao, an olketa wande fo kilim dae olketa aposol.
         34 Bat wanfala man long Kansol nao hemi stanap fo toktok. Nem blong hem Gamaliel wea
         hemi blong seksin blong olketa Farasi, an hemi wanfala tisa blong Lo wea olketa pipol
         i save tinghae tumas long hem. Hemi talem olketa sekiuriti fo tekem olketa aposol
         fo go aotsaet fastaem.
         35 Bihaen hemi tok olsem long olketa memba long Kansol, “Olketa man blong Israel, yufala
         mas tingting gudfala fastaem long wanem yufala laek fo duim long olketa man ya.
         36 Yufala save, long samfala yia bifoa, disfala man Tiudas hemi kam an talem hemi wanfala
         bikman ya. An go-go 400 man nao olketa joenem hem. Bat gavman i kilim hem dae, an
         olketa man blong hem olketa go olobaot nomoa. So wanem hemi statem, hem finis nao.
         37 An bihaen, long taem blong sensas, Jiudas hu hemi man blong Galili hemi mekem plande
         pipol fo go falom hem. Bat hem tu gavman i kilim hem dae, an olketa ronem olketa man
         blong hem fo go olobaot.
         38 So mi talem yufala olsem, yufala mas letem olketa man ya fo stap nomoa an letem olketa
         go fri. Sapos wanem olketa duim hemi tingting blong olketa man seleva nomoa, bae no
         longtaem hemi finis nomoa ya.
         39 Bat sapos God nao hemi mekem diswan fo kamap, bae hemi had tumas fo yufala stopem
         olketa man ya. !Nogud yufala faet agensim God seleva!” Olketa man long Kansol olketa
         falom tingting blong Gamaliel nao.
         40 So olketa talem olketa aposol fo kambaek moa, an olketa wipim olketa nomoa, an olketa
         tokstrong long olketa fo no toktok moa abaotem disfala man Jisas. An bihaen, olketa
         letem olketa fo go fri nao.
         41 Olketa aposol olketa goaot from haos blong Kansol ya, an olketa hapi bikos God hemi
         bin somaot dat olketa fit fo safa olsem from nem blong Jisas.
         42 An evri de, olketa go-gohed tisim olketa pipol insaet long Tambuhaos an insaet long
         haos blong olketa pipol seleva. Olketa gohed fo talemaot Gudnius abaotem Jisas hu
         hemi Mesaea.

1 Long disfala taem ya, olketa disaepol olketa go-gohed fo kamap plande moa. Nao olketa
         hu i save toktok long Grik olketa stat fo komplen long olketa nara disaepol hu i stap
         kam long Jerusalem nomoa. An olketa sei olsem, “Long evri de yufala save helpem olketa
         hu i sot long kaikai, bat yufala no save helpem gud olketa wido woman blong mifala
         ya.”
         2 So tuelfala aposol ya olketa kolem evri disaepol fo kam tugeta, an olketa talem olketa
         olsem nao, “Sapos mifala lusim disfala waka fo talemaot toktok blong God an mifala
         gohed moa fo lukaftarem nomoa olketa seleni ya, hemi no stret ya.
         3 So olketa fren, hemi gud sapos yufala siusim sevenfala man long yufala, wea yufala
         save olketa barava waes tumas an Holi Spirit hemi barava stap wetem olketa. An bae
         mifala givim disfala waka ya long han blong olketa.
         4 Bat mifala, bae mifala save gohed oltaem nomoa fo prea an fo talemaot toktok blong
         God.”
         5 Nao evri pipol ya olketa hapi wetem disfala toktok ya. So olketa siusim Stivin hu
         hemi garem strongfala biliv an Holi Spirit hemi barava stap wetem hem. An olketa siusim
         tu Filip an Prokoras an Nikeno an Timon an Pamenas an Nikolas. Nikolas hemi stap kam
         long disfala taon Antiok an long bifoa ya, hemi stat falom wei blong olketa Jiu.
         6 An olketa mekem sevenfala man ya fo stanap long frant blong olketa aposol, wea olketa
         putum han blong olketa antap long hed blong sevenfala man ya, an olketa prea fo olketa.
         7 Toktok blong God hemi gogohed fo go kasem plande ples tumas nao. An olketa disaepol
         long Jerusalem olketa go-gohed fo kamap plande tumas moa. An plande long olketa prist
         tu olketa stat fo biliv long Jisas.
         8 Nao God hemi save blesim tumas Stivin ya an hemi givim bikfala paoa long hem, an
         Stivin hemi gohed fo mekem olketa mirakol an olketa saen long olketa pipol.
         9 Bat samfala man nao olketa stat fo agensim hem, wea olketa i blong disfala preahaos
         wea olketa kolem “Preahaos blong olketa man hu i fri moa”. An olketa man ya, olketa
         stap kam long Saerin an Aleksandria an tufala provins long Silisia an long Esia. An
         olketa gohed fo raoa wetem Stivin,
         10 bat Holi Spirit hemi mekem Stivin waes tumas mekem olketa nating save winim toktok
         blong hem.
         11 So olketa peim samfala man fo laea agensim Stivin olsem, “Mifala herem dat man ya
         hemi toktok agensim Mosis an agensim God ya.”
         12 An long wei ya, olketa mekem olketa pipol wetem olketa bikman blong Jiu an olketa
         tisa blong Lo, fo olketa kros tumas long Stivin nao. An olketa go kasholem Stivin,
         an olketa tekem hem go long miting blong disfala Kansol.
         13 Samfala man olketa stanap fo witnes, wea olketa laea an sei, “Disfala man ya, oltaem
         nomoa hemi toktok agensim disfala holi Tambuhaos blong yumi an agensim Lo blong yumi.
         14 Mifala bin herem hem talem olsem, ‘Disfala Jisas blong Nasaret bae hemi brekemdaon
         disfala Tambuhaos ya, an bae hemi sensim olketa kastom wei wea Mosis hemi bin givim
         kam fo yumi.’”
         15 Evriwan hu olketa sidaon insaet long disfala Kansol ya, olketa lukstrong long Stivin
         nao, an olketa lukim fes blong hem hemi barava luk olsem fes blong wanfala enjel.

1 Nao Haeprist hemi askem Stivin olsem, “?Waswe, olketa toktok ya i tru o nomoa?”
         2 Nao Stivin hemi tok olsem, “Olketa dadi an olketa brata, yufala lisin fastaem. Taem
         olo blong yumi Ebraham hemi no go yet long taon long Haran bat hemi stap nomoa long
         Mesopotemia, disfala God blong paoa hemi som hem seleva long hem.
         3 An hemi tok olsem, ‘Yu mas lusim olketa pipol blong yu an disfala kantri blong yu,
         an yu mas go long narafala kantri wea bae mi som long yu.’
         4 So Ebraham hemi lusim kantri blong olketa Kaldia an hemi go fo stap long Haran fastaem.
         An bihaen dadi blong hem hemi dae finis, God hemi mekem hem muv kam long disfala kantri
         wea yufala stap long hem distaem.
         5 Long taem ya, God hemi no givim eni graon long Ebraham, nomata eni smolfala haf hemi
         nating givim nomoa. Bat God hemi promisim hem dat bihaen, bae hemi onam disfala kantri.
         An nomata Ebraham hemi nating garem eni pikinini long taem ya, God hemi promisim hem
         dat olketa hu i bon kam long laen blong hem, bae olketa tu i onam disfala kantri.
         6 An God hemi tok long hem olsem, ‘Bae olketa hu i bon kam long laen blong yu, bae
         olketa go stap long wanfala kantri wea hemi no blong olketa. An bae olketa pipol long
         disfala kantri ya i mekem olketa fo wakahad tumas an bae olketa spoelem olketa ya
         tu. An diswan ya, bae hemi gohed kasem 400 yia hemi go finis.
         7 Bat bae mi panisim disfala kantri wea hemi mekem olketa long laen blong yu fo wakahad
         tumas. So bihaen, bae olketa save kamaot from disfala kantri ya, an bae olketa kam
         an wosipim mi long disfala ples moa.’
         8 Bihaen, God hemi talem Ebraham fo mekem olketa boe fo kate, wea hemi wanfala saen
         blong disfala spesol promis blong God. So dastawe nao Ebraham hemi mekem pikinini
         blong hem Aesak fo kate long mekeit de bihaen hemi bon. An Aesak hemi mekem pikinini
         blong hem Jekob fo kate moa, an Jekob hemi mekem tuelfala san blong hem fo kate tu.
         An olketa nao olketa tuelfala olo blong yumi.
         9 “An olketa pikinini blong Jekob ya olketa kamap joles long brata blong olketa Josef,
         so olketa salem hem long samfala pipol hu i tekem hem go long Ijip. Bat God hemi stap
         wetem hem,
         10 an hemi sevem hem from olketa trabol blong hem. God hemi mekem hem fo waes tumas
         an hemi mekem King long Ijip fo laekem hem. An King ya hemi mekem Josef fo kamap nambawan
         bikman blong hem, fo hemi lukaftarem kantri blong hem wetem olketa bikfala haos blong
         hem tu.
         11 Gogo, wanfala taem blong bikfala hanggre hemi kasem evriwea long Ijip an long kantri
         long Kenan tu. Hemi mekem plande pipol fo garem hadtaem tumas an olketa olo blong
         yumi tu i nating garem eni kaikai nao.
         12 Taem Jekob hemi herem dat plande kaikai hemi stap nomoa long Ijip, hemi sendem olketa
         olo blong yumi fo go kasem Ijip long tufala taem.
         13 Long mektu gogo blong olketa, Josef hemi talem olketa dat hem nao hemi tru brata
         blong olketa. An King long Ijip tu hemi herem abaotem famili blong Josef.
         14 An Josef hemi sendem go nius long dadi blong hem Jekob an hemi sei Jekob wetem evriwan
         long famili blong hem olketa mas kam long Ijip. An namba blong olketa hemi kasem seventi-faev
         pipol nao.
         15 So Jekob hemi godaon fo stap long Ijip. An taem hem an olketa olo blong yumi tu olketa
         dae,
         16 olketa tekem olketa kambaek an berem olketa long Sekem. Hemi long disfala grev wea
         Ebraham hemi bin baem long pikinini blong Hemo fo samfala seleni.
         17 “Nao hemi kolsap taem wea God bae hemi mekem disfala promis wea hemi givim finis
         long Ebraham fo bae hemi kamtru. Namba long olketa pipol blong yumi long Ijip, olketa
         barava go-go fo plande fogud nao.
         18 An taem ya, wanfala deferen man nao hemi kamap King long Ijip, an hemi nating save
         abaotem Josef bifoa.
         19 Hemi barava trikim nogud olketa olo blong yumi, an hemi spoelem olketa nogud, an
         hemi fosim olketa fo putum olketa smolfala pikinini blong olketa fo stap aotsaet,
         mekem olketa dae.
         20 Nao long disfala taem, Mosis hemi bon kam an hemi barava luk gudfala tumas ya. An
         long trifala mans nao olketa lukaftarem hem long haos.
         21 Taem olketa putum hem go long aotsaet, gele blong King nao hemi tekem hem, an gogo
         hemi lukaftarem hem olsem barava pikinini blong hem seleva nao.
         22 An olketa tisim hem long olketa gudfala save blong olketa man blong Ijip, an hemi
         stap olsem wanfala nambawan man long saet blong toktok an long saet blong waka.
         23 “Taem Mosis hemi kasem foti yia finis, hemi tingting fo go lukim olketa pipol blong
         Israel wea olketa i wantok blong hem.
         24 An taem ya, hemi lukim wanfala man blong Ijip hemi barava kilim nogud wanfala man
         blong Israel nao. So Mosis hemi helpem wantok blong hem an hemi sensimbaek disfala
         rong blong man blong Ijip, an hemi kilim hem dae.
         25 Nao Mosis hemi tingse bae olketa pipol blong hem, olketa luksave dat God bae hemi
         yusim hem fo mekem olketa kamap fri moa. Bat olketa nating luksave long diswan nomoa.
         26 Long neks de, Mosis hemi lukim tufala man blong Israel tufala gohed fo faet. Nao
         hemi trae fo stopem tufala fo no faet, an hemi sei, ‘!Sei tufala! ?Yutufala wantok
         nomoa ya, so waswe nao yutufala faet olsem?’
         27 Bat disfala man hu hemi wande fo kilim narawan ya, hemi pusum Mosis go, an hemi sei,
         ‘?Hu nao mekem yu kamap bikman an jaj blong mifala?
         28 ?Waswe, yu wande fo kilim mi dae olsem yu kilim dae disfala man blong Ijip yestade
         ya?’
         29 Taem Mosis hemi herem diswan nomoa, hemi ranawe from Ijip nao. An hemi go stap long
         kantri long Midian, an go-go hemi marit an hemi garem tufala pikinini boe.
         30 “Bihaen fotifala yia hemi go finis, wanfala enjel nao hemi somaot hem seleva long
         Mosis. Diswan hemi hapen long drae eria ya kolsap long maonten long Saenae, an enjel
         hemi stap insaet long faea wea hemi bone olobaot long wanfala smolfala tri.
         31 Taem Mosis hemi lukim diswan, hemi barava sapraes fogud nao, an hemi go kolsap long
         tri ya fo lukluk gud long hem. Nao hemi herem toktok blong Masta, wea hemi sei,
         32 ‘Mi nao mi God blong olketa olo blong yu. Mi God blong Ebraham an Aesak an Jekob.’
         Mosis hemi seksek fogud nao, an hemi fraet fo lukluk go long faea ya.
         33 Bat Masta hemi sei long hem, ‘Yu tekemaot sandol blong yu from lek blong yu, bikos
         ples wea yu stanap long hem ya hemi wanfala tambuples ya.
         34 Mi bin lukim finis hao olketa spoelem nogud olketa pipol blong mi long Ijip. Mi herem
         finis wea olketa krae from diswan, an mi kamdaon nao fo mekem olketa kamap fri moa.
         Yu kam, mekem mi sendem yu gobaek moa long Ijip.’
         35 “Disfala Mosis ya, olketa pipol blong Israel olketa agensim hem finis an olketa bin
         sei, ‘?Hu nao mekem yu kamap bikman an jaj blong mifala?’ Bat God nao hemi yusim disfala
         enjel wea Mosis hemi lukim long smolfala tri ya, an hemi sendem Mosis go fo rulim
         olketa an fo sevem olketa tu.
         36 Mosis hemi lidim olketa pipol ya fo goaot from Ijip. An hemi mekem olketa mirakol
         an olketa saen insaet long Ijip an long Red Si an long drae eria ya, go-go kasem fotifala
         yia i go finis.
         37 Disfala Mosis ya, hemi talem olketa pipol blong Israel olsem, ‘God bae hemi makem
         wanfala long yufala an mekem hem kamap wanfala profet olsem hemi mekem long mi finis.’
         38 An Mosis ya hemi stap wetem olketa pipol blong Israel taem olketa hipap tugeta long
         disfala drae eria. Hemi stap wetem olketa olo blong yumi, an hemi talem olketa wanem
         disfala enjel hemi bin talemaot long hem long maonten long Saenae. Hemi herem disfala
         toktok blong God wea hemi garem laef long hem, an hemi givim kam long yumi.
         39 “Bat olketa olo blong yumi olketa nating wande fo obeim Mosis nao. Olketa agensim
         hem an olketa wande fo gobaek long Ijip nomoa.
         40 An olketa tok olsem long Eron, ‘Yu mas mekem samfala god fo mifala, mekem mifala
         save karim olketa long frant blong mifala. Bikos disfala man ya Mosis wea hemi lidim
         yumi kamaot from Ijip, mifala nating save nao wanem hemi bin hapen long hem.’
         41 Long taem ya nao, olketa wakem wanfala kaving olsem buluka, an olketa mekem olketa
         sakrifaes go long disfala laea god ya nao. An olketa mekem bikfala fist fo hapi long
         disfala god wea olketa seleva nomoa olketa bin wakem.
         42 So God hemi tanem baeksaet blong hem long olketa, an hemi letem olketa fo gohed fo
         wosipim olketa sta long skae. Diswan hemi olsem hemi talem long buk blong olketa profet,
         wea hemi sei, ‘Yufala olketa pipol blong Israel, insaet long fotifala yia wea yufala
         stap long drae eria ya, yufala gohed fo kilim olketa animol an sakrifaesim olketa.
         Bat olketa sakrifaes ya, olketa no fo mekhae long mi ya.
         43 Oltaem, yufala karim go haostent blong disfala god Molok an kaving blong sta blong
         disfala god Rifan. Hem nao olketa laea god wea yufala mekem fo yufala wosipim. So
         bikos long diswan, bae mi sendem yufala go farawe, winim go kantri long Babilon.’
         44 “Taem olketa olo blong yumi olketa stap yet long disfala drae eria ya, oltaem nomoa
         olketa karim go disfala haostent fo somaot dat God hemi stap wetem olketa. Olketa
         bin wakem haostent ya olsem God hemi bin talem Mosis, barava falom disfala piksa hemi
         bin lukim.
         45 An bihaen, Josua an olketa nara olo blong yumi, olketa kam fo tekem disfala kantri
         from olketa deferen laen wea olketa stap long hem. God nao hemi raosimaot olketa,
         mekem olketa ranawe from olketa olo blong yumi. Long taem ya, olketa tekem kam disfala
         haostent wea olketa holem fastaem, an hemi stap long hia go-go kasem taem blong King
         Deved.
         46 Nao God hemi barava hapi tumas wetem Deved. An Deved hemi askem God fo letem hem
         bildim wanfala haos, mekem God blong Jekob hemi stap long hem.
         47 Bat nomata olsem, long bihaen ya, Solomon nao hemi bildim disfala haos fo hem.
         48 “Bat God Antap hemi no save stap insaet long olketa haos wea olketa pipol i wakem.
         Hemi olsem wanfala profet hemi sei,
         49 ‘Masta hemi tok olsem, “Heven nao hemi disfala tron wea mi sidaon long hem ya, an
         wol ya hemi ples fo mi putum lek blong mi long hem. ?So watkaen haos nao bae yufala
         save bildim fo mi? ?An wea nao bae yufala save mekem ples fo mi res long hem?
         50 !Mi nao mi mekem evrisamting long han blong mi nomoa ya!” ’
         51 “Maewat, y ufala barava bikhed tumas ya. Tingting blong yufala hemi olsem olketa
         hu i no Jiu, an yufala nating wande fo herem toktok blong God. Oltaem, yufala agensim
         Holi Spirit olsem olketa olo blong yufala long bifoa.
         52 Ating barava evri profet long bifoa, olketa olo blong yufala nao olketa bin meksave
         long olketa ya. Olketa kilim dae olketa man blong God hu i talemaot ka-kam blong disfala
         Stretfala Wakaman blong hem ya. An yufala nao i bin givim disfala man go long han
         blong olketa enemi an yufala bin kilim hem dae tu.
         53 !God hemi yusim olketa enjel fo givim disfala Lo long yufala nao ya, bat yufala nao
         nating obeim nomoa!”
         54 Taem olketa memba blong Kansol olketa herem Stivin hemi talem olsem, bele blong olketa
         i barava hot wetem kros nao.
         55 Bat Holi Spirit hemi kamdaon long Stivin, an hemi lukap go long skae. Hemi lukim
         saen blong bikfala paoa blong God long heven, an hemi lukim Jisas hu hemi stanap long
         raetsaet blong hem.
         56 So Stivin hemi tok olsem, “!Lisin fastaem, mi lukim heven hemi open an disfala San
         Blong Man hemi stanap long raetsaet blong God!”
         57 Nao olketa memba long Kansol olketa satem ia blong olketa, an olketa singaot bikfala
         nao. An semtaem nomoa, evriwan olketa resis go long Stivin nao,
         58 an olketa pulum hem go aotsaet long biktaon ya, an olketa sutim hem dae long ston.
         Olketa man hu i bin tok agensim Stivin, olketa livim longfala kaleko blong olketa
         long han blong wanfala yangman, nem blong hem Sol.
         59 Nao olketa go-gohed fo sutim Stivin dae long ston, an Stivin hemi singaot go long
         Masta olsem, “Jisas Masta blong mi, yu tekem go spirit blong mi nao.”
         60 An hemi nildaon long graon an hemi singaot olsem, “!Masta, plis yu no sensimbaek
         disfala sin blong olketa!” Taem hemi talem diswan nomoa, hemi dae nao.

1 An Sol hemi tingse hemi gud nomoa wea olketa kilim dae Stivin. Stat long sem de wea
         Stivin hemi dae, olketa bikman i stat fo meksave tumas long olketa long sios long
         Jerusalem. An evriwan olketa ranawe go long olketa ples long Jiudia an Samaria. Olketa
         aposol nomoa olketa stapbaek long Jerusalem.
         2 Samfala man hu olketa save prea long God, olketa berem Stivin an olketa krae bikfala
         an sore tumas long hem.
         3 Bat Sol, hemi traehad fo finisim sios nao. Hemi go-goraon long olketa haos fo kasholem
         olketa man an olketa woman hu i biliv. An hemi putum olketa go insaet long prisin
         nao.
         4 Nao olketa pipol hu i bin ranawe go from Jerusalem, olketa goraon long olketa deferen
         ples, an olketa talemaot toktok blong God long evri ples wea olketa kasem.
         5 An Filip hemi godaon long biktaon long Samaria, an hemi gohed tu fo talem olketa
         pipol abaotem disfala Mesaea.
         6 Taem olketa herem toktok blong Filip an olketa lukim olketa mirakol hemi mekem, olketa
         barava gohed fo lisin gudfala long hem nao.
         7 Plande pipol hu olketa ravis devol i stap long olketa, olketa devol i singaot bikfala
         an olketa kamaot from olketa. An plande pipol hu lek blong olketa i dae o bodi blong
         olketa i no save muv, olketa gudbaek moa.
         8 So taem ya, evriwan long disfala biktaon ya i barava hapi fogud nao.
         9 Nao long disfala taon ya, wanfala man nem blong hem Saemon nao hemi stap. Man ya
         hemi bin mekem olketa pipol long Samaria fo sapraes tumas long enikaen majik blong
         hem ya. Hemi save tokpraod tumas an hemi sei hem nao hemi wanfala bikman ya,
         10 an evri pipol long taon ya, nomata olketa i bikman o olketa i no bikman olketa barava
         lisin gudfala long hem. Olketa talem olsem, “Man ya, hemi garem disfala paoa wea yumi
         save kolem bikfala paoa blong God nao.”
         11 An olketa falom hem olsem, bikos fo longtaem tumas nao hemi bin mekem olketa fo sapraes
         fogud long enikaen majik blong hem.
         12 Bat taem Filip hemi talemaot Gudnius abaotem Jisas Kraes an abaotem kingdom blong
         God, olketa man an olketa woman olketa bilivim Gudnius ya nao an olketa gohed fo baptaes.
         13 An Saemon seleva tu hemi biliv an hemi baptaes. An oltaem nomoa hemi gohed fo stap
         kolsap long Filip, an hemi sapraes tumas long olketa mirakol an olketa saen wea Filip
         hemi gohed fo mekem.
         14 Olketa aposol long Jerusalem olketa herem nius wea olketa pipol blong Samaria olketa
         biliv long God nao, so olketa sendem go Pita an Jon fo go lukim olketa.
         15 Taem tufala kasem olketa hu i biliv, tufala prea fo Holi Spirit hemi kam an stap
         wetem olketa.
         16 Olketa bin baptaes long nem blong Masta blong yumi Jisas nomoa, bat Holi Spirit hemi
         no bin kamdaon long eniwan long olketa yet ya.
         17 So Pita an Jon tufala putum han blong tufala antap long olketa, an Holi Spirit hemi
         kamdaon fo stap wetem olketa nao.
         18 Nao Saemon hemi lukim dat God hemi givim Holi Spirit long olketa pipol taem tufala
         aposol i putum han blong tufala antap long olketa nomoa. So hemi tekem kam seleni
         fo tufala an hemi sei,
         19 “Yutufala givim disfala paoa ya long mi tu, mekem eniwan wea mi putum han blong mi
         antap long hem, bae Holi Spirit hemi kamdaon long hem nao.”
         20 Bat Pita hemi tokstrong long hem olsem, “?Yu tingse seleni blong yu hemi save peim
         wanem God hemi givim fri long olketa pipol? !Bae yu go lus long hel wetem olketa seleni
         blong yu ya!
         21 Yu nao yu nating stap insaet long disfala waka blong God ya. Tingting blong yu hemi
         nating stret long ae blong God.
         22 So yu mas sensim tingting an lusim disfala ravis wei blong yu ya, an yu mas prea
         long Masta, mekem hemi save fogivim disfala nogud tingting blong yu.
         23 Mi luksave dat yu joles tumas nao, an wei blong sin hemi holetaet tumas long yu.”
         24 Nao Saemon hemi talem Pita an Jon, “Plis, yutufala prea long Masta fo mi, mekem olketa
         samting wea yutufala talem ya bae hemi no kasem mi.”
         25 Taem Pita an Jon tufala talemaot toktok blong tufala finis an tufala bin tokabaotem
         olketa toktok blong Masta nomoa, tufala stat fo gobaek moa long Jerusalem. An long
         plande vilij long Samaria wea tufala kasem, olketa gohed fo talemaot Gudnius long
         olketa pipol.
         26 Wanfala taem, wanfala enjel blong Masta hemi talem Filip olsem, “Yu mas go long saot
         long disfala rod wea hemi stat kam long Jerusalem an godaon fo Gesa.” Disfala rod
         mifala no save yusim distaem ya.
         27 Semtaem nomoa, Filip hemi godaon long rod ya, an go-go hemi lukim wanfala man blong
         kantri long Itiopia. Man ya hemi wanfala bikman wea hemi lukaftarem evri seleni blong
         disfala Kuin blong olketa long Itiopia. Man ya hemi bin kam long Jerusalem fo wosipim
         God,
         28 an distaem hemi go-gobaek long ples blong hem nao. Hemi sidaon insaet long wanfala
         naesfala kaat wea hos i pulum, an hemi gohed fo ridim buk blong profet Aesaea.
         29 Nao Holi Spirit hemi talem Filip olsem, “Yu go kasem kaat ya, an yu gohed wakabaot
         kolsap long hem.”
         30 So Filip hemi ran go kolsap long kaat ya, an hemi herem dat man ya hemi ridim buk
         blong profet Aesaea. An Filip hemi askem hem, “?Waswe, yu minimgud wanem yu ridim
         ya?”
         31 Nao bikman ya hemi ansarem olsem, “?Hao nao mi save minimgud, sapos no eniwan hemi
         talemaot mining long mi?” An hemi talem Filip fo klaemap long kaat ya an fo sidaon
         wetem hem.
         32 Toktok long Buktambu wea bikman ya hemi gohed fo ridim nao hemi sei olsem, “Disfala
         man, olketa lidim hem go olsem wanfala sipsip wea olketa laek fo kilim i dae. Hemi
         olsem wanfala smolfala sipsip wea hemi no save krae taem olketa katemaot hea blong
         hem, bikos hem tu hemi no talem eni toktok.
         33 Olketa man i mekem hem fo filsem tumas, an olketa kotem hem long wei wea hemi no
         stret. An no eniwan i save tokabaotem eni pikinini blong hem ya, bikos laef blong
         hem long disfala wol ya hemi go finis nao.”
         34 Nao bikman ya hemi askem Filip olsem, “?Plis, yu talem mi, hu nao disfala profet
         ya hemi tokabaotem? ?Hemi tokabaotem hem seleva o hemi tokabaotem nara man moa?”
         35 So Filip hemi stat fo tokabaotem disfala seksin long Buktambu ya nao an hemi gohed
         fo talem bikman ya disfala Gudnius abaotem Jisas.
         36 Tufala go-gohed fo falom disfala rod ya, go-go tufala lukim samfala wata. An disfala
         bikman hemi sei, “Lukim, wata long hia nomoa. ?Waswe, enisamting hemi stopem mi fo
         mi no baptaes distaem?”
         38 An bikman ya hemi talem man hu hemi draevam disfala kaat fo stop nao. An Filip wetem
         man ya, tufala godaon insaet long wata ya, an Filip hemi baptaesim bikman ya nao.
         39 Semtaem tufala kamap from wata ya nomoa, Spirit blong Masta hemi tekem go Filip from
         ples ya nao. Disfala bikman hemi nating lukim hem moa, an hemi gohed nomoa long gogo
         blong hem, wea hemi barava hapi fogud nao.
         40 Seknomoa, Filip hemi kasem taon long Asotas. So hemi go-goraon long evri taon long
         eria ya an hemi gohed fo talemaot disfala Gudnius, go-go hemi kasem biktaon long Sisaria.

1 Nao Sol hemi gohed fo tokstrong yet fo spoelem an kilim dae olketa disaepol blong
         Masta. So hemi go long Haeprist,
         2 an hemi askem hem fo raetem samfala leta fo hemi tekem go wetem hem long olketa preahaos
         blong olketa Jiu long Damaskas Olketa leta ya olketa givim paoa long Sol ya, an sapos
         hemi faendem samfala man an samfala woman wea olketa falom disfala wei blong biliv
         long Masta, bae hemi save kasholem olketa an tekem olketa go moa long Jerusalem.
         3 Nao Sol hemi wakabaot go. An taem hemi ka-kam kolsap long bikfala taon long Damaskas,
         seknomoa, wanfala laet long skae hemi saen olobaot raonem hem nao.
         4 So hemi foldaon long graon, an hemi herem wanfala toktok hemi sei, “?Sol, Sol, waswe
         nao yu gohed fo meksave long mi?”
         5 An Sol hemi askem olsem, “?Yu hu nao ya Masta?” An hemi ansarem hem an hemi sei,
         “Mi Jisas ya. Mi nao yu gohed fo meksave long mi.
         6 Bat yu getap nao an yu go kasem taon ya. Bae wanfala man hemi talem yu wanem yu mas
         duim bihaen.”
         7 Nao olketa man hu i go-go wetem Sol ya olketa stanap nomoa, bat olketa nating save
         talem enisamting nao. Olketa herem disfala toktok ya, bat olketa nating lukim eni
         man nomoa.
         8 An Sol hemi stanap moa, bat taem hemi openem ae blong hem nomoa, hemi nating save
         lukim enisamting nao. So olketa holem han blong hem, an olketa lidim hem go long Damaskas
         nao.
         9 Long trifala de nao hemi no save lukim enisamting, an hemi nating kaikai o dring
         tu.
         10 Nao long Damaskas wanfala Kristin hemi stap, nem blong hem Ananaeas. Masta hemi tok
         long hem insaet long wanfala spesol drim wea hemi sei, “!Ananaeas!” Hemi ansa olsem,
         “Ya Masta, mi nao.”
         11 An Masta hemi sei, “Yu mas go long haos blong Jiudas long Stretfala Rod ya, an yu
         askem wanfala man from biktaon long Tasas, nem blong hem Sol. Bikos distaem ya, hemi
         gohed fo prea nao.
         12 An insaet long spesol drim blong hem, hemi lukim finis wanfala man, nem blong hem
         Ananaeas, hemi kam an putum han blong hem antap long hem fo mekem ae blong hem save
         lukluk moa.”
         13 Ananaeas hemi ansarem hem olsem, “Masta, mi bin herem finis plande stori abaotem
         olketa ravis samting wea disfala man hemi bin duim long olketa pipol blong yu long
         Jerusalem.
         14 An distaem hemi holem kam paoa blong olketa hedprist, mekem hemi save kasholem eniwan
         hu hemi mekhae long yu.”
         15 Bat Masta hemi tok long hem an hemi sei, “!Yu go! Disfala man ya, mi nao mi siusim
         hem fo duim waka blong mi. Bae hemi talemaot nem blong mi long olketa pipol hu i no
         Jiu wetem olketa king an olketa pipol blong Israel tu.
         16 An bae mi mekem hem save abaotem evrisamting nogud wea bae hemi mas kasem, taem hemi
         talemaot nem blong mi.”
         17 So Ananaeas hemi go nao. Hemi go insaet long disfala haos ya, an hemi putum han blong
         hem antap long Sol, an hemi sei, “!Sol, fren blong mi! Masta nao hemi sendem mi kam
         ya, disfala Jisas wea hemi somaot hem seleva long yu, taem yu ka-kam long rod. Hemi
         sendem mi kam, mekem yu save lukluk moa an mekem yu save fulap long Holi Spirit.”
         18 Semtaem nomoa, samting olsem olketa skel blong fis hemi foldaon from tufala ae blong
         Sol nao, an hemi save lukluk moa. Hemi stanap nomoa an olketa baptaesim hem nao.
         19 An bihaen hemi kaikai finis, bodi blong hem hemi jes strong moa. Long samfala de,
         Sol hemi stap wetem olketa Kristin long Damaskas.
         20 Hemi go stret nomoa insaet long olketa preahaos blong olketa Jiu, an hemi talemaot
         dat Jisas nao hemi barava San Blong God.
         21 Evriwan hu i herem toktok blong hem olketa sapraes tumas, an olketa sei, “!Hem nao
         disfala man wea hemi bin kilim dae olketa pipol hu i prea long disfala Jisas ya! Hemi
         mekem olsem finis long Jerusalem, an distaem hemi kam long hia tu fo kasholem olketa
         an tekem olketa go long olketa hedprist ya. ?So hao nao ya?”
         22 Bat paoa blong toktok blong Sol hemi kamap bikfala moa, an hemi barava somaot klia
         long olketa pipol blong Jiu long Damaskas wea Jisas hemi barava disfala Mesaea ya.
         So go-go olketa nating save talem enisamting agensim toktok blong hem nao.
         23 Bihaen plande de hemi go finis, olketa bikman blong Jiu olketa hipap an olketa mekem
         wanfala plan fo kilim dae Sol.
         24 Oltaem nomoa, nomata naet, olketa we- weitem hem long evri geit long bikfala wolston
         long taon ya, mekem olketa save kilim hem dae. Bat Sol hemi herem nius abaotem disfala
         plan blong olketa.
         25 An long wanfala naet, olketa disaepol blong Sol olketa putum hem insaet long wanfala
         basket, an olketa daonem basket ya godaon aotsaet long wanfala windo long bikfala
         wolston ya.
         26 Taem Sol hemi kasem Jerusalem moa, hemi traehad fo joen wetem olketa disaepol blong
         Jisas, bat olketa barava fraetem hem an olketa nating biliv wea hemi wanfala disaepol.
         27 So Banabas hemi helpem hem an tekem hem go long olketa aposol nao. An hemi talem
         olketa dat Sol hemi bin lukim Masta long rod, an Masta hemi bin toktok wetem hem.
         Hemi talem olketa tu wea Sol hemi bin gohed strong nomoa fo talemaot nem blong Jisas
         long Damaskas.
         28 So Sol hemi save stap wetem olketa nao. An hemi goraon evriwea long Jerusalem an
         hemi go-gohed strong fo toktok long nem blong Masta.
         29 An hemi gohed tu fo tok wetem olketa Jiu hu i save toktok long Grik, an olketa raoa
         long toktok ya. Bat go-go olketa traehad fo tingim wanfala wei wea olketa save kilim
         hem dae.
         30 Taem olketa nara Kristin olketa herem diswan, olketa tekem Sol godaon long taon long
         Sisaria, an olketa sendem hem go moa long biktaon long Tasas.
         31 Nao long taem ya, olketa pipol blong sios insaet long olketa provins long Jiudia
         an Galili an Samaria, no eniwan hemi faetem olketa moa. Holi Spirit hemi gohed fo
         helpem olketa, an hemi mekem sios fo ka-kamap strong moa, an hemi mekem namba blong
         olketa pipol fo kamap plande moa. An olketa gohed fo mekhae long Masta oltaem.
         32 Nao Pita hemi gohed fo goraon long evri ples, go-go hemi kam kasem olketa pipol blong
         God long vilij long Lida.
         33 Long ples ya nao hemi lukim wanfala man nem blong hem Aenias, wea bodi blong hem
         hemi no save muv. An long eitfala yia nao hemi nating save lusim bed blong hem ya.
         34 Pita hemi sei long hem, “Aenias, Jisas Kraes bae hemi mekem yu fo gudbaek moa nao
         ya. Yu stanap an yu stretem bed blong yu.” Semtaem nomoa Aenias hemi stanap nao.
         35 An bihaen, evriwan hu i stap long Lida an long eria long Saron olketa stat fo biliv
         long Masta taem olketa lukim Aenias.
         36 Nao long taon long Jopa, wanfala disaepol hemi stap nem blong hem Tabita, an long
         langguis long Grik nem blong hem Dokas. An disfala woman ya, evritaem nomoa hemi save
         duim olketa gudfala samting, an hemi save helpem olketa pua pipol.
         37 An long disfala taem ya, hemi kamap sik tumas go-go hemi dae finis nao. So olketa
         wasim bodi blong hem, an olketa putum hem insaet long wanfala rum long antap long
         haos.
         38 Disfala taon long Jopa hemi stap kolsap long vilij long Lida nomoa ya. So taem olketa
         disaepol i herem dat Pita hemi stap long Lida, olketa sendem go tufala man fo hem,
         an tufala talem hem olsem, “Plis, yu kam kuiktaem long ples blong mifala.”
         39 So Pita hemi go wetem tufala nao, an taem hemi kasem Jopa, olketa tekem hem go long
         disfala rum long antap. An evri wido woman olketa krae fogud an olketa kam an stanap
         raonem Pita nao. An olketa som hem olketa sote an olketa longfala kaleko wea Dokas
         hemi bin somapem taem hemi stap laef yet.
         40 Nao Pita hemi talem evriwan fo go aotsaet, an bihaen, hemi nildaon an hemi prea.
         Hemi tane go long disfala woman wea hemi dae finis an hemi sei, “!Tabita, yu getap
         nao!” Nao woman ya hemi openem ae blong hem, an taem hemi lukim Pita nomoa hemi stat
         fo getap nao.
         41 Pita hemi holem han blong hem an helpem hem fo stanap. Bihaen, hemi kolem kam olketa
         wido woman ya wetem olketa nara pipol blong God moa, an hemi letem olketa fo lukim
         Tabita wea hemi laefbaek moa.
         42 Nao nius abaotem diswan hemi goraon long evriwea long taon long Jopa, an plande pipol
         nao olketa stat fo biliv long Masta.
         43 Pita hemi stap lelebet longtaem long Jopa nao. Hemi stap long haos blong Saemon,
         wanfala man hu waka blong hem hemi fo klinim olketa skin blong enikaen animol.

1 Long Sisaria wanfala man hemi stap, nem blong hem Konilias. Hemi bikman long ami
         long seksin blong olketa soldia wea olketa kolem “Seksin blong Itali”.
         2 Hemi wanfala man wea hemi tinghae long God an hemi wosipim hem, an evriwan long famili
         blong hem olketa olsem tu. An hemi save helpem tumas olketa Jiu hu olketa pua, an
         evritaem nomoa hemi save prea long God.
         3 Long wanfala de, kolsap long triklok long aftanun nomoa, Konilias hemi garem wanfala
         spesol drim. Hemi barava lukim klia nao wanfala enjel blong God hu hemi kam insaet
         long haos blong hem an singaot olsem, “!Konilias!”
         4 Nao Konilias hemi barava fraet tumas, an hemi lukluk strong go long enjel ya, an
         hemi sei, “?Wanem nao ya, bikman?” An enjel hemi tok long hem olsem, “God hemi herem
         finis olketa prea blong yu, an hemi lukim wanem yu bin duim fo helpem olketa pua pipol,
         an distaem hemi laek fo helpem yu nao.
         5 Yu mas sendem go samfala man long taon long Jopa distaem, mekem olketa tekem kam
         wanfala man Saemon, wea nara nem blong hem Pita.
         6 Hemi stap long haos blong Saemon, wanfala man hu waka blong hem hemi fo klinim olketa
         skin blong enikaen animol. Haos blong man ya hemi stap kolsap long saet si ya.”
         7 Taem disfala enjel ya hemi go finis nomoa, Konilias hemi kolem kam tufala wakaman
         blong hem wetem wanfala soldia. Disfala soldia ya, Konilias hemi save trastem hem
         tumas, an man ya hemi save tinghae long God tu.
         8 Konilias hemi talem trifala abaotem evrisamting ya, an hemi sendem olketa fo go long
         Jopa nao.
         9 Nao long midol long de long neks de, trifala man ya olketa kakam kolsap long disfala
         taon ya nao. Long disfala taem, Pita hemi goap fo prea antap long ruf blong haos ya.
         10 Go-go, Pita hemi hanggre an hemi laekem kaikai. Bat taem olketa gohed fo mekredi
         long kaikai blong hem nomoa, hemi lukim wanfala spesol drim nao.
         11 Hemi lukim skae hemi open an wanfala samting olsem bikfala sitbed hemi ka-kamdaon
         long graon. Hemi luk olsem samwan i holem fofala kona blong hem an mekem hem fo kamdaon.
         12 Insaet long sitbed ya hemi garem evrikaen animol wetem evrikaen lisad an snek an
         evrikaen bed moa.
         13 An Pita hemi herem wanfala toktok olsem, “Nao Pita, yu kilim dae olketa ya an yu
         kaikaim.”
         14 Bat Pita hemi sei, “!Nomoa ya, Masta! No enitaem mi bin kaikaim enisamting wea hemi
         no klin an hemi no fit fo kaikaim.”
         15 Nao hemi herem wanfala toktok moa olsem, “Olketa samting wea God hemi bin sei hemi
         klin, yu no talem hemi no klin moa.”
         16 Trifala taem nao semsamting ya hemi hapen, an bihaen, disfala bikfala sitbed ya hemi
         goap moa long skae.
         17 An Pita hemi gohed fo tingting strong abaotem mining blong disfala spesol drim ya
         nao. Long taem ya, trifala man wea Konilias hemi bin sendem olketa fo kam, olketa
         faendem haos blong Saemon nao. Olketa stanap long geit long aotsaet,
         18 an olketa singaot an askem sapos wanfala man Saemon, wea nara nem blong hem Pita,
         hemi stap long haos.
         19 Taem Pita hemi go-gohed yet fo tingting strong abaotem mining blong disfala spesol
         drim ya, Holi Spirit hemi sei, “Saemon, trifala man olketa kam fo lukaotem yu ya.
         20 Yu kuiktaem godaon nao, an yu no fraet fo go wetem olketa, bikos mi nao mi sendem
         olketa kam.”
         21 So Pita hemi godaon, an hemi talem olketa olsem, “Mi nao man wea yufala lukaotem
         ya. ?Wanem nao yufala laekem?”
         22 Nao trifala man ya olketa tok olsem, “Yu save, Konilias, disfala bikman blong ami
         nao hemi sendem mifala kam ya. Hemi wanfala stretfala man wea hemi save wosipim God,
         an olketa pipol blong Jiu olketa barava tinghae tumas long hem. An wanfala enjel blong
         God nao, hemi talem hem fo askem yu kam long haos blong hem, mekem hemi save herem
         wanem bae yu talem.”
         23 Pita hemi talem trifala man ya fo kam insaet long haos fastaem, an olketa slip long
         naet ya nao. Long neks de, Pita hemi redim evrisamting, an hemi go wetem trifala man
         ya nao. An samfala long olketa Kristin long Jopa olketa go wetem olketa tu.
         24 Long neks de moa bihaen, olketa jes kasem Sisaria nao. An Konilias hemi stap weit
         fo Pita hemi kam, an hemi bin kolem kam olketa long famili blong hem wetem olketa
         gudfren blong hem tu fo hipap kam.
         25 Taem Pita hemi kasem haos ya nomoa, Konilias hemi mitim hem an hemi nildaon fo mekhae
         long hem.
         26 Bat Pita hemi mekem hem fo stanap, an hemi sei, “Yu stanap, mi man nomoa olsem yu
         ya.”
         27 Pita hemi gohed fo toktok wetem Konilias, an hemi go insaet long haos. Nao hemi lukim
         plande pipol olketa hipap ya,
         28 an hemi tok olsem long olketa, “Yufala save finis wea hemi agensim lo blong mifala
         olketa Jiu, fo mifala visitim o frengud wetem eniwan hu hemi no blong Jiu ya. Bat
         God hemi som mi finis wea mi mas no talem eniwan hemi no klin an hemi no fit fo frengud
         wetem.
         29 So taem yu sendem go samfala man fo tekem mi kam, mi no talem enisamting agensim
         diswan, bat mi kam nomoa. ?An mi laek askem yufala, waswe nao yufala wande mi fo kam?”
         30 Nao Konilias hemi tok olsem, “Distaem hemi kasem mekfoa de bihaen mi stap prea insaet
         long haos blong mi. Hemi long triklok olsem distaem ya, an seknomoa, wanfala man wea
         kaleko blong hem hemi barava saen fogud hemi stanap long frant blong mi.
         31 An hemi tok olsem, ‘Konilias, God hemi bin herem prea blong yu finis, an hemi luksave
         wanem yu bin duim fo helpem olketa pua pipol.
         32 Yu sendem go samwan long Jopa fo askem Saemon wea nara nem blong hem Pita, fo hemi
         kam. Hemi stap long haos blong Saemon, wanfala man hu waka blong hem hemi fo klinim
         olketa skin blong enikaen animol. Haos blong hem, hemi kolsap long saet si.’
         33 So semtaem nomoa, mi sendem go samfala man long yu, an hemi gud tumas nao wea yu
         kam. Distaem mifala evriwan i hipap long ae blong God, an mifala weit fo herem evrisamting
         wea Masta hemi givim long yu fo talemaot kam.”
         34 So Pita hemi stat fo toktok olsem, “Tru tumas ya, distaem mi barava luksave nao dat
         God hemi no save fevarem eniwan nomoa.
         35 Sapos eniwan hemi tinghae long God an hemi duim wanem hemi stret, bae God hemi hapi
         wetem hem ya, nomata watkaen kantri long wol nao hemi kam long hem.
         36 Yufala save finis wea God hemi sendem toktok blong hem go long olketa pipol blong
         Israel. Hemi talemaot disfala Gudnius, wea yumi save garem piis wetem hem bikos long
         Jisas Kraes Masta blong evriwan.
         37 Yufala save wanem hemi hapen bihaen Jon hemi talemaot toktok abaotem baptaes. Hem
         nao evrisamting wea Jisas blong Nasaret hemi duim stat long Galili go kasem evriwea
         long Israel.
         38 An yufala save hao God hemi siusim hem an hemi mekem hem fo garem Holi Spirit an
         paoa nao. An bikos God hemi stap olowe wetem hem, Jisas hemi go-goraon evriwea an
         duim olketa gudfala samting, an hemi mekem gudbaek moa evriwan hu olketa stap andanit
         long paoa blong Seitan.
         39 Mifala lukim long ae blong mifala ya, evrisamting wea hemi duim long Jerusalem an
         long olketa nara ples long Israel. An mifala lukim dat olketa nilam hem long kros
         an kilim hem dae.
         40 Bat long mektri de blong hem, God hemi mekem hem fo laefbaek moa. An bihaen, hemi
         somaot hem seleva long mifala ya.
         41 Hemi no somaot hem seleva long evri pipol, bat long olketa nomoa hu God hemi bin
         siusim olketa fastaem fo olketa bae lukim hem. An taem hemi laefbaek finis, mifala
         kaikai an mifala dring tugeta wetem hem tu.
         42 An Jisas hemi tokstrong long mifala, wea mifala mas talemaot disfala Gudnius long
         olketa pipol. An mifala mas talemaot gud wea hem nao God hemi bin siusim hem finis
         fo bae hemi jajem evri pipol, nomata olketa dae finis o olketa stap laef yet.
         43 Evri profet olketa bin toktok abaotem hem tu an talemaot dat sapos eniwan hemi biliv
         long Jisas, bae God hemi save fogivim olketa sin blong hem bikos long paoa long nem
         blong Jisas.”
         44 Nao taem Pita hemi gohed yet fo toktok, Holi Spirit hemi kamdaon nao long evriwan
         hu olketa herem toktok blong hem.
         45 Olketa Kristin hu i Jiu, wea olketa stap kam wetem Pita, olketa barava sapraes tumas
         nao wea God hemi givim go Holi Spirit long olketa tu, nomata olketa i no Jiu.
         46 Olketa herem olketa pipol ya olketa toktok long olketa spesol kaen langguis an olketa
         preisim God tumas. Nao Pita hemi talem olketa nara Kristin olsem,
         47 “Holi Spirit hemi bin kamdaon long olketa, olsem hemi bin kamdaon long yumi finis.
         ?So waswe, eniwan save stopem olketa pipol ya fo no baptaes long wata?”
         48 So hemi talem olketa pipol wea olketa mas baptaes long nem blong Jisas Kraes. An
         olketa pipol i askem Pita fo hemi mas stap wetem olketa fo samfala de moa.

1 Olketa aposol wetem olketa nara Kristin hu i stap evriwea long provins ya long Jiudia,
         olketa herem nao wea olketa hu i no Jiu olketa tu i biliv long toktok blong God.
         2 So taem Pita hemi kasem Jerusalem, olketa Kristin hu i holestrong long wei fo mekem
         man fo kate, olketa tok agensim Pita nao.
         3 Olketa agensim hem from hemi bin go long haos blong olketa pipol hu i no save mekem
         man fo kate, an from hemi kaikai wetem olketa tu.
         4 So Pita hemi stat fo talemaot evrisamting ya wea hemi bin hapen, an hemi sei,
         5 “Mi stap kam long Jopa ya, an wanfala taem nao wea mi prea mi lukim wanfala spesol
         drim. Mi lukim wanfala samting olsem bikfala sitbed nao hemi kamdaon long skae. An
         hemi luk olsem samwan hemi holem fofala kona blong hem an letem fo kamdaon, go-go
         hemi stap kolsap long mi nao.
         6 Mi luk go insaet long hem, an mi lukim enikaen animol wea olketa stap long vilij
         wetem olketa wael animol an olketa lisad an snek an evrikaen bed tu.
         7 Nao mi herem wanfala toktok hemi tok kam long mi olsem, ‘Nao Pita, yu kilim dae olketa
         ya, an yu kaikaim.’
         8 Bat mi sei, ‘!Nomoa ya, Masta! Mi nating enitaem kaikaim samting wea hemi no klin
         an hemi no fit fo kaikaim.’
         9 Nao mi herem disfala toktok long heven ya hemi tok kam moa olsem, ‘Olketa samting
         wea God hemi bin sei hemi klin, yu no talem hemi no klin moa.’
         10 Trifala taem nao samting ya hemi hapen, an bihaen evrisamting ya, hemi goap moa long
         skae.
         11 Long semtaem nomoa, trifala man olketa kam stanap long haos wea mi stap long hem.
         Wanfala man long Sisaria nao hemi bin sendem olketa fo kam long mi.
         12 An Holi Spirit hemi talem mi fo no fraet fo go wetem olketa. So disfala siksfala
         Kristin nao olketa joenem mi fo go kasem Sisaria, go-go mifala kasem insaet long haos
         blong man ya nao.
         13 An hemi talem mifala dat hemi bin lukim wanfala enjel insaet long haos blong hem,
         an enjel ya hemi sei, ‘Yu sendem samwan go long Jopa fo tekem kam Saemon wea nara
         nem blong hem Pita.
         14 Bae hemi talem kam wanfala mesij long yu, wea hemi save sevem yu wetem evriwan long
         famili blong yu.’
         15 Taem mi stat fo toktok nomoa, Holi Spirit hemi kamdaon long olketa nao, olsem hemi
         bin kamdaon long yumi fastaem ya.
         16 Nao mi tingimbaek toktok ya wea Masta hemi bin sei olsem, ‘Jon hemi bin baptaesim
         yufala long wata nomoa ya, bat bae mi baptaesim yufala long Holi Spirit.’
         17 So God hemi givim Holi Spirit long olketa ya, olsem hemi bin givim finis long yumi
         taem yumi stat fo biliv long Masta blong yumi Jisas Kraes. !So hemi nating fitim fo
         mi go agensim God ya!”
         18 Nao taem olketa herem toktok blong Pita nomoa, olketa no talem enisamting moa agensim
         hem. Olketa preisim God an olketa sei, “!Ya, nomata olketa hu i no Jiu tu, God hemi
         givim sans long olketa fo sensim tingting blong olketa an kasem niu laef!”
         19 Nao olketa Kristin hu i bin ranawe go taem olketa bin kilim dae Stivin, olketa goraon
         long olketa farawe ples nao olsem provins long Fonisia an aelan long Saepras an biktaon
         long Antiok. An olketa gohed fo talemaot mesij ya long olketa pipol blong Jiu nomoa.
         20 Bat samfala long olketa Kristin hu i stap kam long Saepras an Saerin, olketa go kasem
         Antiok an olketa talemaot mesij ya long olketa pipol hu i no Jiu tu. Olketa gohed
         fo talemaot Gudnius abaotem Jisas Masta blong yumi.
         21 Paoa blong Masta hemi stap wetem olketa, an go-go plande long olketa pipol ya i biliv
         an olketa stat fo falom Masta nao.
         22 Nao nius abaotem diswan hemi kasem olketa pipol long sios long Jerusalem, so olketa
         sendem Banabas fo go long Antiok nao.
         23 Taem hemi kasem taon ya nomoa, hemi lukim dat God hemi bin blesim olketa pipol ya
         finis, so hemi barava hapi tumas nao. An hemi tokstrong long olketa fo olketa mas
         gohed oltaem fo obeim tru Masta blong yumi.
         24 Banabas hemi wanfala gudfala man, wea Holi Spirit hemi barava stap wetem hem an hemi
         garem strongfala biliv. An taem ya, plande pipol moa olketa stat fo biliv long Masta.
         25 Bihaen moa, Banabas hemi go long taon long Tasas fo lukaotem disfala man Sol.
         26 Taem hemi faendem hem, hemi tekem hem kambaek moa long Antiok. An long wanfala ful
         yia nao, Banabas an Sol tufala stap tugeta wetem olketa long sios, an tufala gohed
         fo tisim plande pipol tumas ya. Long Antiok nao hemi fas ples wea olketa stat fo kolem
         olketa disaepol long disfala nem Kristin.
         27 Long semtaem ya, samfala profet olketa lusim Jerusalem an olketa go kasem Antiok.
         28 An wanfala long olketa wea nem blong hem Agabas, hemi stanap nomoa an long paoa blong
         Holi Spirit hemi talemaot dat bikfala taem blong hanggre bae hemi kam kasem evriwea
         long wol. An diswan hemi kamtru long bihaen, long taem Klodias hemi bikfala King long
         Rom yet ya.
         29 So olketa disaepol i agri nao fo helpem olketa Kristin fren hu i stap long Jiudia,
         falom haomas seleni eniwan hemi garem fo sendem go.
         30 Olketa duim olsem nao, an olketa sendem go Banabas an Sol, fo tufala tekem go koleksin
         an givim long olketa lida long sios blong olketa.

1 Long semtaem ya tu, King Herod Agripa hemi stat fo meksave long samfala man long
         sios.
         2 Hemi mekem olketa kilim dae wetem naef fo faet disfala Jemes brata blong Jon.
         3 An taem hemi lukim dat olketa bikman blong Jiu i laekem diswan, hemi gohed moa fo
         kasholem Pita. Diswan hemi hapen long taem blong olketa Bikde blong Bred wea hemi
         No Garem Eni Yist long hem.
         4 Taem olketa kasholem Pita, olketa putum hem insaet long prisin. An Herod hemi putum
         hem long han blong fofala seksin long olketa soldia, wea hemi garem fofala soldia
         long evri seksin ya. Herod hemi laek fo jajem Pita long ae blong olketa pipol, taem
         Fist blong Pasova ya i finis.
         5 So olketa stap fo gadem Pita gud insaet long prisin. Bat olketa long sios i gohed
         fo prea long God fo hemi mas helpem Pita.
         6 Long midol long naet bifoa disfala de wea Herod hemi tingting fo jajem Pita, Pita
         hemi gohed fo slip long midol long tufala soldia. Olketa bin taemapem hem wetem tufala
         sen, an samfala sekiuriti tu olketa stanap long doa blong disfala prisin.
         7 Seknomoa, wanfala enjel blong God hemi stanap insaet long prisin nao, an wanfala
         bikfala laet hemi saen long ples ya. Nao enjel ya hemi holem solda blong Pita fo wekapem
         hem, an hemi sei, “!Kuiktaem, yu getap nao!” An semtaem nomoa, tufala sen ya i brek
         an foldaon from han blong Pita nao.
         8 An enjel hemi sei moa, “Yu werem strap an sandol blong yu.” Pita hemi obeim enjel
         ya. An enjel hemi sei moa, “Yu werem tu longfala kaleko blong yu, an yu kam wetem
         mi.”
         9 So Pita hemi go bihaen long enjel ya nao, an tufala goaot from rum ya. Bat Pita hemi
         tingse hemi lukim wanfala spesol drim nomoa, hemi no tingse hemi tru samting.
         10 Tufala gopas long mekwan gad long prisin, an bihaen moa, long mektu gad tu. An laswan
         nao hemi disfala bikfala geit long aean wea hemi save open go long biktaon ya nao.
         Taem tufala kamap long geit ya, hemi open seleva nomoa fo tufala. So tufala goaot
         an wakabaot falom wanfala rod, bat seknomoa, enjel ya hemi lusim Pita nao.
         11 Long taem ya, Pita hemi jes luksave nao long wanem hemi bin hapen long hem. So hemi
         sei long hem seleva, “Oo, mi barava save tru nao, God hemi sendem kam enjel blong
         hem fo sevem mi from han blong Herod an from evrisamting wea olketa bikman blong Jiu
         olketa tingse bae hemi hapen long mi.”
         12 Taem hemi luksave long diswan finis, hemi go nao long haos blong Meri, mami blong
         disfala Jon hu nara nem blong hem Mak. Plande pipol nao olketa hipap finis long haos
         ya, an olketa gohed fo prea.
         13 Pita hemi noknok long doa long aotsaet, an wanfala haosgele nem blong hem Roda, hemi
         kam fo openem doa ya.
         14 Taem hemi heresave dat Pita nao hemi toktok kam, hemi barava hapi fogud an hemi foget
         fo openem doa ya. Hemi ran gobaek insaet an singaot olsem, “!Pita hemi stanap aotsaet
         long doa!”
         15 Bat olketa pipol i sei nomoa, “Ating yu krangge ya.” An taem hemi gohed fo talem
         dat diswan hemi barava tru, olketa sei nomoa, “Ating hemi enjel blong hem nao ya.”
         16 Bat Pita hemi gohed nomoa fo noknok long doa, an taem olketa openem doa an lukim
         hem, olketa barava sapraes tumas nao.
         17 So Pita hemi mekem saen long olketa, mekem olketa lisin gudfala, an bihaen, hemi
         gohed fo stori long olketa abaotem hao God hemi bin tekem hem aot from prisin. Finis,
         hemi talem olketa fo stori abaotem diswan long Jemes an long olketa nara Kristin moa.
         An bihaen, hemi lusim olketa an hemi go long wanfala deferen ples moa.
         18 Long eli moning, olketa soldia i barava fraet nogud, an olketa askem olketa seleva
         olsem, “?Maewat, wea nao Pita ya?”
         19 Herod hemi mekem olketa lukaotem Pita, bat olketa nating faendem hem nao. So Herod
         hemi kotem olketa soldia ya, an bihaen, hemi talem dat olketa mas dae. Nao bihaen
         long diswan, Herod hemi lusim Jiudia an hemi go fo stap long taon long Sisaria.
         20 Nao Herod hemi bin kros tumas wetem olketa pipol blong tufala taon long Taea an Saedon.
         So olketa bikman blong tufala taon ya i joen tugeta fo go lukim Herod, bikos olketa
         nao mas peim kaikai blong olketa long kantri wea Herod hemi rulim. Fastaem, olketa
         go suitim Blastas, hu hemi bos blong haos blong king, mekem hemi helpem olketa. An
         bihaen, olketa go askem Herod fo hemi mas no kros long olketa moa.
         21 So Herod hemi makem wanfala de, an long de ya nao hemi sidaon long tron an hemi werem
         olketa spesol kaleko blong hem, an hemi talem wanfala gudfala toktok long olketa pipol
         nao.
         22 An olketa pipol i gohed fo singaot bikfala olsem, “!I no man nao hemi toktok ya,
         bat hemi wanfala god ya!”
         23 An Herod hemi nating talem olketa fo preisim God, so semtaem nomoa wanfala enjel
         blong Masta hemi mekem hem fo sik nao. An olketa smolfala wom olketa kaikaim hem,
         go-go hemi dae nao.
         24 Bat toktok blong God hemi go-gohed fo go kasem plande ples moa, an plande pipol moa
         olketa biliv long hem.
         25 Nao taem Banabas an Sol tufala finisim waka wea tufala kam fo duim long Jerusalem,
         tufala gobaek moa. An taem ya, tufala tekem go tu disfala Jon hu nara nem blong hem
         Mak.

1 Nao long sios long Antiok, samfala profet an tisa nao olketa stap. An olketa ya nao,
         Banabas, an Simion wea nara nem blong hem Blakfala, an Manaen hu hemi grouap kam wetem
         Herod Antipas, an Lusias blong Saerin, an Sol.
         2 Taem olketa ya i gohed fo wosipim God an stop fo no kaikai, Holi Spirit hemi tok
         kam long olketa olsem, “Yufala makem Banabas an Sol fo duim waka wea mi bin kolem
         tufala fo duim.”
         3 So olketa gohed fo stop fo no kaikai an olketa prea. Bihaen ya, olketa putum han
         blong olketa antap long tufala fo blesim tufala, an olketa sendem tufala go long disfala
         waka nao.
         4 Nao tufala wea Holi Spirit hemi sendem tufala go, tufala godaon long taon long Selusia.
         An wanfala sip i tekem tufala go kasem aelan long Saepras.
         5 Taem olketa kasem taon long Salamis, tufala gohed fo talemaot toktok blong God insaet
         long olketa preahaos blong olketa Jiu. An taem ya, Jon Mak nao hemi go wetem tufala
         fo helpem tufala long waka.
         6 Trifala wakabaot go, go-go olketa kasem biktaon long Pefos wea hemi stap long narasaet
         long aelan ya. An long ples ya nao olketa mitim wanfala man blong Jiu, nem blong hem
         Bajisas. Hemi wanfala laea profet wea hemi save mekem majik.
         7 Hemi fren blong Primia long aelan ya, nem blong hem Sejias Polas. Primia ya hemi
         garem gudfala save, an bikos hemi laekem tumas fo herem toktok blong God, hemi sendem
         go nius long Banabas an Sol fo tufala kam lukim hem nao.
         8 Bat disfala man fo mekem majik ya, wea olketa kolem Elimas long langguis long Grik,
         hemi barava agensim tufala ya, an hemi traehad fo mekem Primia hemi no stat fo biliv
         long God.
         9 Nao Sol, hu nara nem blong hem Pol, hemi fulap long Holi Spirit, an hemi luk go stret
         long Elimas,
         10 an hemi sei, “!Yu pikinini blong Seitan stret ya! Yu barava agensim evrisamting wea
         hemi gudfala. An yu barava fulap tu long enikaen wei fo laea long pipol an fo trikim
         olketa. An oltaem yu spoelem tru toktok blong Masta, mekem hemi here olsem laea toktok
         nomoa.
         11 Distaem bae Masta hemi jajem yu, mekem ae blong yu hemi blaen fo longtaem ya an bae
         yu no save lukim san.” Semtaem nomoa, samting olsem blakfala smok hemi kam kavarem
         tufala ae blong Elimas nao. So hemi go olobaot an trae fo faendem eniwan fo holem
         han blong hem fo lidim hem go.
         12 Taem disfala Primia hemi lukim wanem hemi hapen, hemi biliv nao long God. An hemi
         barava sapraes tumas tu long tising ya abaotem Masta.
         13 Pol an olketa hu i go wetem hem, olketa sel go long wanfala sip wea hemi goaot from
         Pefos fo go moa long provins long Pamfilia, wea olketa go long soa long taon long
         Pega. An long ples ya nao Jon Mak hemi lusim tufala, an hemi gobaek moa long Jerusalem.
         14 Nao olketa lusim Pega, an olketa wakabaot go moa long disfala taon long Antiok long
         provins long Pisidia. An long Sabat de olketa go an sidaon insaet long preahaos blong
         olketa Jiu.
         15 Taem olketa bikman blong preahaos olketa bin ridim lelebet long buk blong Lo an long
         buk blong olketa profet, olketa askem Pol an olketa fren blong hem olsem, “Olketa
         wantok, sapos yufala garem eni toktok fo helpem tingting blong olketa pipol, plis
         yufala talemaot long olketa nao.”
         16 Pol hemi stanap an hemi mekem saen fo olketa mas lisin gudfala, an hemi stat fo toktok
         olsem nao, “Olketa man blong Israel an yufala olketa nara man hu i kam fo wosipim
         God, yufala lisin gudfala long mi.
         17 Disfala God blong olketa pipol blong Israel, hemi siusim olketa olo blong yumi bifoa
         kam. Hemi mekem olketa fo kamap bikfala laen tumas taem olketa stap olsem strensa
         long kantri long Ijip. An long bikfala paoa blong hem, hemi lidim olketa goaot from
         disfala kantri ya.
         18 An taem olketa goraon long drae ples ya, hemi helpem olketa nomata olketa go-gohed
         fo mekem trabol tumas long fotifala yia.
         19 Hemi spoelem finis sevenfala laen long pipol wea olketa stap long kantri long Kenan
         an hemi givim graon ya long olketa pipol blong Israel.
         20 Evrisamting ya hemi hapen insaet long 450 yia. “Bihaen diswan, God hemi makem olketa
         jaj fo olketa stap olsem olketa bikman blong olketa, go-go kasem taem blong profet
         Samuel.
         21 Long taem ya nomoa, olketa pipol ya i askem Samuel fo siusim wanfala king fo olketa.
         An God hemi makem Sol wea hemi san blong Kis an hemi bon kam long traeb blong Benjamin.
         An hemi stap king long fotifala yia.
         22 Bihaen, God hemi tekemaot Sol moa, an hemi mekem Deved nao fo kamap king blong olketa.
         An hem nao wanem God hemi talem abaotem Deved ya, wea hemi sei, ‘Mi luksave dat Deved
         disfala san blong Jese, hem nao man hu hemi barava wanmaen wetem mi, an bae hemi duim
         evrisamting wea mi laekem hem fo duim.’
         23 Long laen blong Deved nao hemi tekem kam wanfala man fo sevem olketa pipol blong
         Israel, olsem hemi bin promisim finis. !Hem nao disfala man Jisas!
         24 An Jon nao hemi mekredi long ka-kam blong Jisas, wea hemi talemaot long evri pipol
         blong Israel fastaem, wea olketa mas lusim olketa ravis wei blong olketa an olketa
         mas baptaes.
         25 An taem Jon hemi kolsap finisim waka blong hem, hemi sei, ‘?Yufala tingse mi hu ya?
         Mi no disfala man wea yufala weitem ya. Nomoa. !Bat yufala lisin, bae hemi kam bihaen
         long mi ya! An mi ya, mi barava nating fitim hem, nomata fo tekemaot sandol blong
         hem.’
         26 “Yufala olketa wantok long laen blong Ebraham, an yufala olketa nara pipol hu i kam
         fo wosipim God, long yumi nao God hemi givim kam disfala mesij wea bae hemi sevem
         yumi evriwan.
         27 Olketa pipol long Jerusalem an olketa bikman blong olketa, olketa nating luksave
         dat Jisas nao hemi save sevem olketa. An olketa nating luksave tu long olketa toktok
         ya blong olketa profet, wea olketa save ridim nomoa long evri Sabat. Bat olketa seleva
         nao i mekem olketa toktok ya fo kamtru, taem olketa bin jajem hem fo dae.
         28 An nomata olketa barava no faendem enisamting wea olketa save jajem Jisas fo dae
         long hem, olketa gohed nomoa fo askem Paelat fo hemi mas kilim hem dae.
         29 Taem olketa bin duim evrisamting long Jisas olsem olketa profet i bin talem bifoa,
         olketa tekem bodi blong hem from kros, an olketa go berem hem insaet long wanfala
         kev.
         30 !Bat God hemi mekem hem fo laefbaek moa from dae!
         31 An plande taem bihaen moa, hemi somaot hem seleva long olketa pipol hu olketa bin
         go-goraon wetem hem long bifoa, stat long Galili go kasem Jerusalem. An distaem, olketa
         nao gohed fo talemaot nius abaotem hem long olketa pipol blong Israel.
         32 An mifala nao i stap fo talemaot disfala Gudnius long yufala. Bikos wanem God hemi
         bin promisim long olketa olo blong yumi bifoa,
         33 hemi bin mekem fo kamtru nao long yumi, wea yumi nao olketa pikinini blong olketa.
         Hemi duim diswan taem hemi mekem Jisas fo laefbaek moa from dae, olsem hemi talem
         finis long mektu singsing long olketa Sams, ‘Yu nao San blong mi. Stat long tude,
         mi nao Dadi blong yu.’
         34 An God hemi mekem hem fo laef baek moa from dae, mekem hemi no save dae moa enitaem,
         olsem hemi bin talem finis, ‘Tru tumas nao, bae mi givim yufala olketa holi blesing
         olsem mi bin promisim Deved.’
         35 An long nara ples moa long Buktambu hemi sei, ‘Disfala holi man blong yu, bae yu
         no letem hem fo dae moa enitaem.’
         36 Yumi save, taem Deved hemi laef yet, hemi duim wanem God hemi laekem hem fo duim.
         Bat taem hemi dae, olketa berem hem wetem olketa olo blong hem, an bodi blong hem
         hemi go roten.
         37 Bat disfala Jisas wea God hemi mekem hem fo laefbaek moa, bodi blong hem hemi nating
         go roten nomoa.
         38 So olketa wantok, mi laekem yufala fo barava savegud olsem, bikos long Jisas nao
         mifala save talemaot dat God bae hemi save fogivim olketa sin blong yufala. An evriwan
         hu i biliv long hem, bae olketa kamap stret long ae blong God, an bae olketa fri from
         olketa sin blong olketa. Bat Lo blong Mosis hemi nating save mekem yufala fri from
         olketa sin blong yufala.
         40 So yufala mas lukaot, nogud diswan wea olketa profet i bin talemaot hemi kamtru long
         yufala nao, wea hemi sei,
         41 ‘!Yufala hu i mekfan long God, yufala lukluk distaem, mekem yufala sapraes an bihaen
         bae yufala dae! Bikos mi duim wanfala waka blong mi distaem. An nomata olketa talem
         yufala abaotem diswan, bae yufala nating save bilivim.’”
         42 Taem Pol an Banabas tufala stat fo goaot nomoa, olketa pipol olketa askem tufala
         fo kambaek moa long neks Sabat de fo tokabaotem olketa samting ya moa.
         43 Nao evriwan olketa gobaek from preahaos. An plande long olketa Jiu an olketa nara
         man hu i wosipim God olketa go bihaen long Pol an Banabas nao. Tufala gohed fo toktok
         wetem olketa an talem olketa fo gohed oltaem fo stap strong nomoa long kaenfala lav
         blong God.
         44 Nao long neks Sabat moa, kolsap evriwan long disfala taon nao olketa hipap fo herem
         toktok blong Masta.
         45 Bat taem olketa bikman blong Jiu i lukim olketa plande pipol olsem, olketa barava
         joles fogud nao. An olketa gohed fo tok agensim evrisamting wea Pol hemi talem, an
         olketa tok nogud abaotem hem.
         46 Bat Pol an Banabas tufala gohed strong nomoa fo talem olsem, “Mitufala mas talemaot
         toktok blong God long yufala fastaem. Bat from yufala agensim diswan, yufala somaot
         dat yufala i no fit fo garem disfala tru laef wea hemi no save finis. So mifala mas
         lusim yufala an go moa long olketa pipol hu i no Jiu.
         47 Bikos Masta hemi tokstrong long mifala olsem, ‘Mi bin mekem yu kamap olsem wanfala
         laet fo saen go long olketa hu i no Jiu, mekem mi save sevem evriwan long disfala
         wol.’”
         48 Taem olketa pipol hu i no Jiu olketa herem diswan nomoa, olketa barava hapi fogud
         nao, an olketa toktengkiu long Masta from disfala gudfala mesij blong hem. An olketa
         wea God hemi bin siusim olketa finis fo garem disfala tru laef wea hemi no save finis,
         olketa biliv long hem nao.
         49 An long wei ya, toktok blong Masta hemi barava goraon long evri ples long eria ya
         nao.
         50 Bat olketa bikman blong Jiu ya, olketa mekem olketa lida long taon ya wetem olketa
         bik woman hu i wosipim God fo agensim Pol an Banabas. An olketa mekem olketa pipol
         fo meksave long tufala an raosim tufala goaot from eria blong olketa.
         51 So tufala ya i sekemaot graon from lek blong tufala fo wonem olketa, an bihaen, tufala
         go nao long taon long Aekoniam.
         52 Bat olketa Kristin long Antiok ya, olketa gohed fo kamap hapi fogud moa an kamap
         strong moa long Holi Spirit.

1 Long taon long Aekoniam tu Pol an Banabas tufala go insaet long preahaos blong olketa
         Jiu fastaem. An tufala talemaot mesij ya long wei wea plande long olketa Jiu an olketa
         hu i no Jiu olketa stat fo biliv nao.
         2 Bat samfala Jiu hu olketa nating biliv, olketa stori wetem olketa pipol hu i no Jiu,
         mekem olketa kros tumas an mekem olketa go agensim olketa Kristin.
         3 Bat Pol an Banabas tufala stap long Aekoniam fo longtaem ya, an tufala gohed strong
         fo talemaot toktok abaotem Masta nomoa. An Masta hemi givim paoa long tufala fo mekem
         olketa mirakol an olketa saen, an long diskaen wei Masta hemi somaot long olketa pipol
         wea disfala toktok abaotem kaenfala lav blong hem hemi barava tru.
         4 Bat olketa pipol long taon ya olketa divaed long tufala seksin nao. Wanfala seksin
         i wanmaen wetem olketa bikman blong Jiu, an narafala seksin i wanmaen wetem tufala
         aposol.
         5 Nao samfala Jiu an samfala hu i no Jiu wetem olketa bikman blong olketa, olketa mekem
         wanfala plan fo go an kilim Pol an Banabas an sutim tufala dae long ston.
         6 Bat taem tufala ya i herem nius abaotem plan ya nomoa, tufala ranawe go nao long
         provins long Likeonia. An tufala go-goraon long eria raonem tufala taon long Listra
         an Debe,
         7 an tufala talemaot disfala Gudnius long olketa pipol.
         8 Nao long taon long Listra, wanfala man hemi stap wea lek blong hem hemi nogud. Hemi
         nating bin wakabaot enitaem, bikos lek blong hem hemi no save muv, stat kam taem hemi
         bon.
         9 Hemi sidaon an lisin long toktok blong Pol. Nao Pol hemi lukluk long man ya, an hemi
         luksave dat man ya hemi garem biliv, mekem hemi save kamap gudbaek moa.
         10 So Pol hemi singaot bikfala olsem, “!Yu stanap an yu yusim lek blong yu!” Seknomoa,
         man ya hemi stanap, an hemi wakabaot go nao.
         11 Taem olketa pipol olketa lukim wanem Pol hemi bin duim ya, olketa stat fo singaot
         long langguis long Likeonia nao, an olketa sei, “!Maewat, tufala god i kamap olsem
         man, an tufala kamdaon fo stap wetem yumi nao!”
         12 Nao Banabas, olketa kolem hem Sus, an bikos Pol nao hemi man fo toktok, olketa kolem
         hem Hemis.
         13 Haos fo wosipim disfala god Sus hemi stap aotsaet long taon ya. An prist blong disfala
         haos fo wosip ya hemi tekem kam samfala buluka wea olketa mekem olketa lukgud tumas
         wetem olketa flaoa. Hemi lidim olketa kam long geit, bikos hem wetem olketa pipol,
         olketa laek fo mekem sakrifaes long Pol an Banabas.
         14 Bat taem tufala aposol i heremsave nomoa wanem hemi gohed ya, tufala brekem kaleko
         blong tufala nao. An tufala ran go long midol long olketa pipol, an tufala singaot
         go long olketa an tufala sei,
         15 “!Ei olketa! ?Waswe nao yufala duim olsem? !Mitufala barava wankaen wetem yufala
         nomoa ya! Mitufala kam fo talemaot disfala Gudnius, mekem yufala lusim go olketa god
         nating an kam moa long God hu hemi laef. Bikos hem nao hemi mekem skae an graon an
         solwata, wetem evrisamting wea hemi stap long olketa.
         16 Long bifoa kam, hemi letem olketa pipol long evri ples fo falom maen blong olketa
         seleva.
         17 Bat nomata olsem, oltaem nomoa hemi barava somaot hem seleva long evri pipol long
         olketa gudfala samting hemi duim. Hem nao hemi givim yufala ren wea hemi foldaon kam
         long skae, an hemi mekem olketa kaikai fo garem frut long taem blong hem. Ya, hemi
         givim yufala plande kaikai, an hemi mekem tingting blong yufala fo hapi.”
         18 Tufala ya i talem olketa samting olsem, an tufala hadwaka moa fo stopem olketa fo
         no mekem sakrifaes go long tufala nao.
         19 Nao bihaen diswan, samfala bikman blong Jiu blong Antiok long Pisidia an blong Aekoniam,
         olketa kam an mekem olketa pipol blong Listra fo falom toktok blong olketa nao. An
         olketa sutim Pol dae long ston an olketa pulum hem go aotsaet long taon. Olketa tingse
         hemi dae finis.
         20 Bat taem samfala Kristin olketa kam an hipap raonem hem, hemi stanap an hemi gobaek
         insaet long taon moa. An long neks de, Pol an Banabas tufala go moa long narafala
         taon long Debe.
         21 Tufala gohed fo talemaot disfala Gudnius long taon long Debe, an go-go tufala mekem
         plande pipol nao fo kamap Kristin. An bihaen, tufala gobaek moa long Listra an Aekoniam
         an Antiok long Pisidia,
         22 an tufala stori wetem olketa Kristin an mekem tingting blong olketa fo kamap strong
         moa, an tufala tok long olketa olsem, “Yufala mas gohed fo biliv strong long Jisas.
         Bikos yumi mas go insaet long plande hadtaem bifoa yumi save kasem kingdom blong God.”
         23 Nao long evri sios, tufala makem samfala pipol fo stap olsem lida blong olketa. An
         olketa stop fo no kaikai an olketa prea an tufala givim olketa Kristin ya long han
         blong Masta hu olketa biliv long hem finis.
         24 Taem tufala bin gopas long provins long Pisidia, tufala kamdaon moa long provins
         long Pamfilia.
         25 Tufala talemaot Gudnius ya long taon long Pega, an bihaen, tufala godaon moa long
         taon long Atalia.
         26 An long taon ya nao tufala go long sip an sel gobaek moa long Antiok. Hem nao ples
         wea sios i bin givim tufala go long han blong kaenfala lav blong God fo gohed long
         disfala waka ya wea tufala jes finisim.
         27 Nao taem tufala kasem Antiok, tufala talem evriwan long sios fo hipap tugeta. An
         tufala talem olketa abaotem evrisamting wea God hemi bin duim wetem tufala, an hao
         hemi bin mekem wei fo olketa hu i no Jiu fo olketa save biliv.
         28 An tufala stap longtaem wetem olketa Kristin long ples ya.

1 Samfala man blong Jiudia olketa kam kasem Antiok, an olketa stat fo tisim olketa
         Kristin an sei, “Sapos yufala no kate olsem Lo blong Mosis hemi talem yumi mas duim,
         bae God hemi nating save sevem yufala ya.”
         2 Pol an Banabas tufala barava nating agri wetem olketa, an tufala gohed fo tokstrong
         wetem olketa man ya nao. So olketa long sios long Antiok i siusim Pol an Banabas wetem
         samfala man moa, fo olketa go kasem Jerusalem an askem olketa aposol an olketa nara
         lida long sios abaotem diswan.
         3 Olketa long sios i helpem olketa long gogo blong olketa, an olketa wakabaot gopas
         long provins long Fonisia an long provins long Samaria. An olketa talemaot hao plande
         pipol hu i no Jiu olketa bin stat fo biliv long Jisas. An olketa Kristin long olketa
         ples ya olketa barava hapi fogud fo herem diswan.
         4 Nao taem olketa kasem Jerusalem, olketa pipol long sios wetem olketa aposol an olketa
         nara lida long sios, olketa lukaftarem olketa gudfala. An Pol wetem Banabas, tufala
         talemaot long olketa ya abaotem evrisamting wea God hemi bin duim wetem olketa.
         5 Bat samfala long olketa Farasi hu i kamap Kristin, olketa stanap nomoa an olketa
         sei, “Olketa hu i no Jiu ya, yufala mas mekem olketa fo kate an yufala mas tisim olketa
         fo obeim Lo blong Mosis.”
         6 So olketa aposol an olketa nara lida long sios, olketa hipap tugeta fo toktok raonem
         diswan.
         7 An taem plande toktok i bin gohed, Pita hemi stanap an hemi tok olsem long olketa,
         “Olketa Kristin fren, yufala save dat long seksin blong yumi, longtaem i go finis,
         God hemi bin makem mi fo talemaot disfala Gudnius ya long olketa pipol hu i no Jiu,
         mekem olketa tu save biliv.
         8 An God hu hemi save long tingting blong evriwan, hemi somaot finis dat hemi laekem
         olketa ya tu. Bikos hemi givim Holi Spirit long olketa olsem hemi bin duim long yumi.
         9 Hemi no mekem enisamting deferen long olketa. Hemi tekemaot olketa sin blong olketa
         bikos olketa biliv long hem, olsem hemi bin duim long yumi tu.
         10 ?So waswe nao yufala wande fo traem God? Nogud yufala mekem olketa Kristin fo obeim
         disfala Lo, wea nomata olketa olo blong yumi o yumi seleva tu yumi nating save obeim.
         11 !Bat yumi ya, yumi biliv wea God hemi sevem yumi bikos long kaenfala lav blong Masta
         blong yumi Jisas, olsem hemi sevem olketa hu i no Jiu tu!”
         12 Nao disfala toktok hemi barava mekem seksin ya kuaet fogud nao. An olketa gohed fo
         herem wanem Pol an Banabas tufala talem abaotem olketa mirakol an olketa saen wea
         God hemi mekem tufala fo duim long midol long olketa pipol hu i no Jiu.
         13 An taem tufala toktok finis, Jemes hemi stat fo tok olsem, “Olketa Kristin fren,
         yufala lisin long mi fastaem.
         14 Saemon hemi jes talemaot gud long yumi, hao God hemi somaot fastaem wea hemi lavem
         olketa hu i no Jiu, taem hemi siusim samfala long olketa fo kamap olketa pipol blong
         hem.
         15 An toktok blong olketa profet hemi barava stret wetem diswan tu, wea olketa raetem
         olsem,
         16 ‘Masta hemi sei, “Long bihaen, bae mi kambaek moa, an disfala haos blong Deved wea
         hemi foldaon finis, bae mi mekem hem gudbaek finis. Bae mi tekem olketa smolfala haf
         blong hem, an bae mi bildimap olketa moa, an bae mi mekem hem fo kamap strongfala
         moa.
         17 An bikos long diswan nao, bae olketa nara pipol long wol olketa kam long mi. Hem
         nao olketa pipol hu i no Jiu, wea mi bin siusim olketa fo kamap pipol blong mi finis.”
         18 Hem nao toktok blong Masta, wea hemi bin mekem olketa pipol fo save long olketa samting
         ya, long bifoa kam.’”
         19 Jemes hemi gohed fo tok moa olsem, “Long tingting blong mi, yumi mas no mekem hem
         had tumas fo olketa pipol hu i no Jiu taem olketa stat fo falom God.
         20 Bat wanem hemi gud fo yumi duim nao, yumi mas raetem leta long olketa an talem olketa
         fo no kaikaim eni kaikai wea olketa bin sakrifaesim go long olketa laea god, an olketa
         mas no durong wetem eniwan. An olketa mas no kaikaim eni animol wea olketa bin satem
         maos blong hem fo hem dae, an olketa mas no kaikaim eni blad tu.
         21 Bikos stat kam bifoa, long evri taon nao yumi garem olketa pipol hu save talemaot
         Lo blong Mosis. An long evri Sabat, olketa save ridim toktok blong hem insaet long
         olketa preahaos.”
         22 Nao olketa aposol an olketa nara lida wetem evriwan long sios, olketa agri fo siusim
         tufala man long olketa, an sendem olketa go long Antiok wetem Pol an Banabas. So olketa
         siusim tufala man wea olketa barava tinghae long tufala. Tufala ya nao Saelas wetem
         Jiudas wea nara nem blong hem Basabas.
         23 An olketa sendem go wanfala leta long han blong tufala wea hemi sei, “Mifala olketa
         aposol an olketa lida long sios wea mifala olketa Kristin fren blong yufala, mifala
         talem halo go long yufala olketa Kristin hu i no Jiu, wea yufala stap long Antiok
         an Siria an Silisia.
         24 Mifala bin herem finis wea samfala long seksin blong mifala, olketa bin kasem yufala
         an mekem trabol an mekem tingting blong yufala barava filnogud tumas long wanem olketa
         talem. Bat mifala no bin talem olketa fo duim olsem.
         25 So mifala evriwan bin agri fo siusim tufala man an sendem tufala go long yufala.
         An bae olketa go wetem tufala gudfren blong mifala Banabas an Pol,
         26 wea tufala kolsap dae long olketa waka blong Masta blong yumi Jisas Kraes.
         27 So hem nao mifala sendem go Jiudas an Saelas, mekem tufala tu talemaot long yufala
         olketa samting ya wea mifala raetem long disfala leta.
         28 Nao tingting blong mifala wea hemi tingting blong Holi Spirit tu, hemi fo mifala
         no putum eni hevi samting long yufala, bat olketa rul wea yufala mas falom nomoa hemi
         olsem.
         29 Yufala mas no kaikaim eni kaikai wea olketa bin sakrifaesim go long olketa laea god,
         an yufala mas no kaikaim blad, an yufala mas no kaikaim eni animol wea olketa bin
         satem maos blong hem fo hem dae, an yufala mas no durong wetem eniwan tu. Hemi gud
         tumas nao sapos yufala barava falom olketa rul ya. Hem nomoa ya.”
         30 Nao sios i sendem go olketa man ya, an olketa go kasem Antiok. Olketa talem evri
         Kristin fo hipap tugeta, an olketa givim disfala leta fo olketa nao.
         31 Taem olketa ridim leta ya nomoa, olketa barava hapi fogud long disfala toktok ya
         wea hemi mekem olketa filgud moa.
         32 Jiudas an Saelas wea tufala i profet tu, tufala gohed long plande de fo toktok wetem
         olketa Kristin fo helpem olketa an fo mekem olketa stap strong.
         33 Taem tufala bin stap longtaem long Antiok finis, olketa Kristin olketa talem piis
         an gudbae long tufala. An tufala go-gobaek moa long olketa pipol wea olketa bin sendem
         tufala fo kam.
         35 Bat Pol an Banabas tufala stap nomoa long Antiok, an tufala wetem plande pipol moa,
         olketa gohed fo tisim olketa pipol an talemaot toktok blong Masta long olketa.
         36 Samfala taem bihaen, Pol hemi tok olsem fo Banabas, “Yumitufala mas gobaek moa an
         lukim olketa K ristin long evri taon wea yumitufala bin talemaot toktok blong Masta
         long hem. Yumitufala mas lukim hao nao olketa gohed distaem.”
         37 Banabas hemi laekem tumas fo disfala man Jon Mak hemi go wetem tufala.
         38 Bat Pol hemi tingse hemi no mas gud fo duim olsem, bikos man ya hemi no bin gohed
         olowe wetem tufala long waka bifoa ya, wea hemi bin lusim tufala long Pamfilia.
         39 Raoa hemi gohed long midol long tufala abaotem diswan, an bae tufala go deferen nao.
         So Banabas hemi tekem Jon Mak wetem hem, an tufala go long wanfala sip an sel go kasem
         aelan long Saepras.
         40 Bat Pol hemi siusim Saelas fo go wetem hem. An olketa Kristin i prea fo tufala an
         olketa givim tufala go long han blong kaenfala lav blong Masta nao.
         41 Tufala wakabaot go an tufala goraon long tufala provins long Siria an Silisia, an
         Pol hemi gohed fo mekem olketa sios fo kamap strong moa.

1 Pol an Saelas tufala go kasem taon long Debe, an bihaen, tufala go moa long taon
         long Listra, wea wanfala Kristin, nem blong hem Timoti nao, hemi stap. Mami blong
         man ya hemi wanfala Jiu hu hemi Kristin, bat dadi blong hem hemi man blong Grik.
         2 Olketa Kristin long Listra an Aekoniam olketa tinghae tumas long hem,
         3 an Pol hemi wande fo tekem Timoti go wetem hem. Nao olketa Jiu long disfala eria,
         olketa save finis wea dadi blong Timoti hemi man blong Grik, so Pol hemi mekem Timoti
         fo kate nao.
         4 Olketa wakabaot goraon long olketa taon, an olketa gohed fo talem olketa Kristin
         fo olketa mas falom olketa rul wea olketa aposol an olketa nara lida long Jerusalem
         olketa bin raetem kam.
         5 Nao long wei ya, olketa sios olketa gohed fo kamap strong moa long wei blong biliv.
         An evri de nomoa, plande pipol moa olketa kam fo joenem olketa.
         6 Olketa wakabaot goraon long olketa ples long tufala provins long Frijia an Galesia,
         bikos Holi Spirit hemi bin stopem olketa fo no go an talemaot disfala mesij ya long
         provins long Esia.
         7 Taem olketa kasem eria long Misia, olketa traehad fo go insaet moa long provins long
         Bitinia, bat Spirit blong Jisas hemi stopem olketa.
         8 So olketa gopas nomoa long eria long Misia an olketa godaon long taon long Troas.
         9 Nao long naet ya, Pol hemi lukim wanfala spesol drim. Hemi lukim wanfala man blong
         provins long Masedonia wea hemi askem hem strong olsem, “Plis, yu katkros kam long
         Masedonia an helpem mifala.”
         10 So taem Pol hemi lukim drim ya finis, semtaem nomoa mifala mekredi nao fo go long
         Masedonia, bikos mifala luksave dat God hemi kolem mifala fo go talemaot disfala Gudnius
         long olketa pipol long Masedonia.
         11 Mifala go long wanfala sip long Troas an mifala sel go stret long aelan long Samotres
         nao. An long neks de mifala lusim aelan ya an go moa long taon long Niapolis.
         12 Stat long ples ya, mifala wakabaot go moa long taon long Filipae, wea hemi wanfala
         taon insaet long mekwan haf long provins long Masedonia. Mifala stap fo samfala de
         long disfala taon ya, wea olketa pipol blong Rom nomoa olketa stap kam long hem.
         13 Nao long Sabat de, mifala go aotsaet long taon ya an mifala godaon long saet long
         wanfala wata, bikos mifala tingse hemi wanfala ples blong olketa Jiu fo prea long
         hem. Mifala lukim samfala woman hu i hipap finis an mifala sidaon fo toktok wetem
         olketa.
         14 Nao wanfala long olketa woman ya, nem blong hem hemi Lidia. Hemi stap kam long Taeataera,
         an waka blong hem nao hemi fo salem olketa redfala kaleko wea hemi dia tumas. Hemi
         save wosipim God, an taem hemi lisin kam long Pol, God hemi openem maen blong hem,
         mekem hemi biliv long disfala toktok.
         15 So hem wetem evriwan hu i stap long haos blong hem olketa baptaes nao. An bihaen,
         hemi askem mifala olsem, “Sapos yufala tingse mi barava biliv tru long Masta, yufala
         kam stap long haos blong mi fastaem.” An hemi tokstrong long mifala fo mifala mas
         go wetem hem nao.
         16 Wanfala de, taem mifala go long disfala ples fo prea, mifala mitim wanfala gele hu
         hemi save waka olsem slev nomoa. Wanfala devol hemi stap long gele ya, mekem hemi
         save talem olketa pipol abaotem olketa samting wea hemi no hapen yet. An olketa bos
         blong hem, olketa save winim plande seleni long diswan.
         17 Nao gele ya hemi go bihaen long mifala Pol, an hemi gohed fo singaot olsem, “Olketa
         man ya, olketa nao wakaman blong God Antap. An olketa save talem yufala abaotem disfala
         wei blong God fo sevem yufala.”
         18 Plande de nao, gele ya hemi du-duim semsamting nomoa, go-go Pol hemi barava les fo
         herem diswan. So hemi taneraon an hemi tok olsem go long disfala devol ya, “!Long
         nem blong Jisas Kraes mi talem yu stret, yu mas lusim gele ya nao!” An long semtaem
         nomoa, devol ya hemi lusim gele ya nao.
         19 Nao taem olketa bos blong disfala gele ya olketa luksave dat disfala wei blong olketa
         fo winim seleni hemi nomoa nao, olketa kasholem Pol an Saelas. An olketa pulum tufala
         go long olketa bikman long bikfala ples fo miting long taon ya.
         20 Olketa tekem tufala kam long olketa majistret an olketa sei, “Tufala man ya, tufala
         mekem bikfala trabol long taon blong yumi. Tufala blong Jiu ya,
         21 an tufala tisim olketa kastom wea i agensim lo blong yumi. Yumi olketa man blong
         Rom, an yumi no save falom olketa wei olsem ya.”
         22 Evri pipol hu i hipap long ples ya, olketa joenem olketa fo agensim Pol an Saelas.
         Nao olketa majistret olketa talem samfala soldia fo aotem kaleko blong tufala an fo
         wipim tufala long stik.
         23 Taem olketa bin wipim nogud Pol an Saelas finis, olketa putum tufala insaet long
         prisin nao. An olketa talem bikman blong prisin fo hemi mas gadem tufala gudfala.
         24 So from diswan nao, hemi putum tufala long smolfala rum long barava insaet long prisin
         ya, an hemi lokem lek blong tufala tu long tufala bik timba.
         25 Nao long midol long naet, Pol an Saelas tufala go-gohed fo prea an singim olketa
         singsing fo mekhae long God. An olketa nara pipol long prisin olketa gohed fo lisin
         long tufala nomoa.
         26 Seknomoa, wanfala bikfala etkuek hemi mekem faondesin blong prisin ya barava seksek
         fogud nao. An semtaem tu, evri doa long prisin ya olketa open, an olketa sen ya i
         brek an foldaon from han an lek blong evri man long prisin.
         27 Taem bikman blong prisin hemi wekap an lukim dat evri doa long prisin olketa open,
         hemi tingse evri man long prisin olketa ranawe go finis. So hemi holem naef fo faet
         blong hem nomoa an hemi wande kilim hem seleva dae nao.
         28 Bat Pol hemi singaot bikfala long hem olsem, “!Yu no spoelem yu seleva! !Mifala evriwan
         i stap nomoa ya!”
         29 So bikman ya hemi singaotem kam laet, an hemi resis go insaet long prisin ya nao.
         Hemi nildaon long frant blong Pol an Saelas, an hemi seksek fogud from hemi fraet.
         30 Bihaen, hemi tekem tufala kam aotsaet an hemi askem tufala olsem, “?Wanem nao mi
         mas duim, mekem God bae hemi sevem mi?”
         31 Nao tufala sei, “Yu mas biliv long Jisas Masta blong yumi, mekem God bae hemi sevem
         yu an olketa long famili blong yu tu.”
         32 An tufala talemaot toktok blong Masta long bikman ya wetem evriwan wea olketa stap
         long haos blong hem.
         33 An long barava taem long naet ya, bikman ya hemi lukaftarem gud tufala an hemi wasim
         evri soa long bodi blong tufala nao. An semtaem tu, hem wetem evriwan long famili
         blong hem, olketa baptaes.
         34 An hemi tekem tufala Pol an Saelas kam long haos blong hem, an hemi givim kaikai
         long tufala. An hem wetem evriwan long haos blong hem, olketa barava hapi fogud nao,
         bikos olketa biliv long God.
         35 Taem hemi delaet finis, olketa majistret ya olketa sendem kam samfala pulis fo talem
         dat tufala save go fri moa.
         36 So bikman blong prisin hemi talem Pol olsem, “Olketa majistret i talem kam wea yutufala
         Saelas save go fri nomoa. So yutufala save go nao, an yutufala no wari moa.”
         37 Bat Pol hemi tok olsem long olketa pulis ya, “Mitufala i man blong Rom ya, bat olketa
         nating jajem kes blong mitufala long kot. Nomoa nao. Olketa bin wipim mitufala nating
         long ae blong olketa pipol, an olketa bin putum mitufala insaet long prisin nomoa.
         ?An waswe, distaem olketa wande fo raosim mitufala goaot haed nomoa ya? !Nating nao
         ya! Olketa seleva nao i mas kam an lidim mitufala goaot from prisin.”
         38 So olketa pulis ya gobaek an talem diswan long olketa majistret nao. An taem olketa
         herem dat Pol an Saelas tufala tu man blong Rom, olketa barava fraet fogud nao.
         39 An olketa kam long prisin an talemaot sore long tufala nao, an olketa tekem tufala
         goaot from prisin an olketa askem tufala fo lusim disfala taon ya.
         40 Taem Pol an Saelas tufala kamaot from prisin, tufala go stret long haos blong Lidia
         nao. An tufala mitim olketa Kristin an stori wetem olketa, mekem tingting blong olketa
         filgud moa. An bihaen nomoa, tufala lusim taon ya nao.

1 Pol an Saelas tufala wakabaot gopas nomoa long tufala taon long Amfipolis an Apolonia,
         an tufala go kasem taon long Tesalonaeka. Olketa Jiu i garem wanfala preahaos long
         taon ya,
         2 an Pol hemi go fo prea wetem olketa olsem hemi save duim oltaem. Long trifala Sabat
         de nao hemi go an stori wetem olketa an hemi ridim olketa toktok long Buktambu,
         3 an hemi talemaot mining blong olketa toktok ya gudfala. Hemi barava somaot klia long
         olketa wea God hemi makem Mesaea fo hemi mas safa tumas, an bihaen, hemi mas laefbaek
         moa from dae. An hemi sei moa, “Disfala Jisas wea mi talemaot long yufala ya, hem
         nao hemi disfala Mesaea.”
         4 Nao samfala long olketa Jiu olketa biliv long toktok ya, an olketa joen wetem Pol
         an Saelas nao. An plande pipol blong Grik hu i wosipim God, wetem plande long olketa
         bik woman long ples ya, olketa joen wetem Pol an Saelas tu.
         5 Bat olketa bikman blong Jiu olketa barava joles fogud, so olketa go faendem olketa
         nogud man long taon an olketa hipimap plande pipol moa an olketa mekem bikfala raoa
         tumas fo kamap insaet long taon ya. An olketa ran go long haos blong Jeson fo lukaotem
         Pol an Saelas, mekem olketa save tekem tufala go long olketa bikman.
         6 Bat taem olketa no faendem tufala ya, olketa kasholem nomoa Jeson an samfala nara
         Kristin moa, an olketa pulum olketa go stanap long frant blong olketa bikman blong
         taon ya. An olketa singaot bikfala olsem, “Tufala man wea tufala bin mekem tumas trabol
         long evri ples finis, tufala kam kasem taon blong yumi nao.
         7 An Jeson nao hemi bin letem tufala fo stap long haos blong hem. Olketa evriwan olketa
         save agensim olketa lo blong bikfala King long Rom ya, wea olketa sei wanfala nara
         man nao hemi bikfala King, nem blong hem Jisas.”
         8 Taem olketa pipol an olketa bikman blong taon ya olketa herem diswan nomoa, olketa
         barava kros tumas nao.
         9 An olketa bikman i fosim Jeson an olketa nara Kristin ya fo peim samfala seleni,
         an bihaen, olketa jes letem olketa fo go fri.
         10 Semtaem long naet nomoa, olketa Kristin i sendem Pol an Saelas tufala go haed long
         taon long Berea. An taem tufala kasem Berea, tufala go long preahaos blong olketa
         Jiu nao.
         11 Long taon ya, wei blong olketa pipol hemi gud tumas winim olketa long Tesalonaeka.
         Olketa wiling tumas fo herem toktok blong Pol, an evri de olketa gohed fo sekap long
         Buktambu sapos olketa samting i barava tru o nomoa.
         12 An plande long olketa Jiu nao olketa biliv. An long olketa Grik tu, plande long olketa
         bik woman an olketa man olketa stat fo biliv.
         13 Bat taem olketa bikman blong Jiu long Tesalonaeka, olketa herem nius wea Pol hemi
         gohed fo talemaot toktok blong God long Berea moa, olketa resis kam nao. An olketa
         mekem plande pipol long taon ya fo kamap kros an go agensim tufala.
         14 So semtaem nomoa, olketa Kristin olketa sendem Pol godaon long saet si fo hemi sel
         go long wanfala sip. Bat Saelas an Timoti tufala stap nomoa long Berea.
         15 Olketa man hu i go-go wetem Pol olketa sel go kasem taon long Atens. Bihaen, olketa
         lusim Pol long ples ya, an gobaek moa wetem nius fo Saelas an Timoti fo tufala mas
         go kasem Pol kuiktaem.
         16 Nao taem Pol hemi stap weitem Saelas an Timoti long Atens, hemi stat fo barava filnogud
         tumas nao, from hemi lukim dat taon ya hemi fulap tumas long olketa kaving blong olketa
         laea god.
         17 So hemi gohed fo toktok insaet long preahaos wetem olketa Jiu an olketa nara pipol
         hu save wosipim God. An evri de hemi go long ples blong maket fo toktok wetem olketa
         pipol hu olketa ka-kam long ples ya.
         18 Nao samfala tisa long tufala seksin wea olketa kolem Epikiurian an Stoek, olketa
         lisin long Pol. An samfala long olketa sei, “Man ya hemi no save enisamting nomoa
         ya. ?Wanem nao hemi trae fo talem?” An samfala moa olketa sei, “Ating hemi tokabaotem
         olketa god blong olketa nara kantri ya.” Olketa gohed fo tok olsem, bikos Pol hemi
         talemaot Gudnius abaotem Jisas an hao hemi bin laefbaek moa from dae.
         19 So olketa tekem Pol go long Kansol blong olketa wea olketa kolem Ariopagas. An olketa
         askem hem olsem, “Mifala laekem tumas fo save abaotem disfala niu tising wea yu gohed
         fo talemaot ya.
         20 Toktok blong yu ya, mifala herem olsem hemi narakaen nao. Mifala laek fo save moa
         abaotem olketa samting ya.”
         21 Nao olketa pipol blong Atens wetem olketa hu i bin kam fo stap long taon nomoa ya,
         olketa save duim olsem oltaem. Olketa save si-sidaon an lisin long enikaen niu samting
         an olketa save stori abaotem nomoa.
         22 So Pol hemi stanap long frant blong disfala Kansol ya, an hemi sei, “!Olketa man
         blong Atens! Mi luksave dat yufala laekem tumas fo prea.
         23 Bikos taem mi go-goraon fo lukluk long olketa ples wea yufala save mekem prea long
         hem, mi faendem wanfala olta wea olketa bin raetem wanfala toktok long hem wea hemi
         sei, ‘Olta blong wanfala god wea yumi no save long hem’. Disfala God wea yufala wosipim
         olsem, nomata yufala no save long hem, hem nao mi toktok abaotem long yufala ya.
         24 Disfala God hemi bin mekem disfala wol an evrisamting wea hemi stap long hem, an
         hemi Masta blong skae an blong disfala wol. So hemi no save stap insaet long eni preahaos
         wea yumi man i wakem.
         25 An hemi no save sot long enisamting, mekem yumi save helpem hem. Nomoa. Hem seleva
         nao hemi mekem yumi evriwan fo laef an hemi givim long yumi evrisamting moa wea yumi
         nidim.
         26 Stat kam long wanfala man nomoa, God hemi mekem evri pipol long wol an hemi mekem
         olketa fo stap long evri ples long disfala wol. Hem seleva hemi bin makem olketa ples
         blong olketa fo stap an hemi bin makem taem blong olketa.
         27 God ya hemi bin mekem olsem, bikos hemi laekem olketa fo trae fo lukaotem hem ya.
         An taem olketa lukaotem hem, bae olketa save faendem hem. Bikos God hemi no stap farawe
         long eniwan long yumi,
         28 olsem wanfala man hemi bin raetem finis, ‘From yumi joen wetem God nao, yumi stap
         long disfala wol an yumi garem laef an yumi save wakabaot go.’ An hemi olsem narafala
         kleva man blong yufala i raetem finis tu, ‘Yumi evriwan i olketa pikinini blong hem.’
         29 An from yumi evriwan yumi olketa pikinini blong God, yumi mas no tingim dat God hemi
         olsem wanfala kaving long gol o long silva o long ston. Hemi no olsem samting wea
         han blong man an waes blong man i save mekem. Nomoa.
         30 Longtaem nao, God hemi kaen tumas an hemi no panisim olketa pipol, nomata olketa
         nating luksave long hem. Bat distaem nao, hemi tokstrong long evri pipol long evri
         ples, an hemi sei, ‘!Yufala mas lusim olketa ravis wei blong yufala!’
         31 Bikos God ya, hemi bin makem finis wanfala de wea bae hemi jajem evriwan long disfala
         wol long hem. Bae hemi jajem evriwan long wei wea hemi stret fogud. An hemi bin makem
         finis disfala man wea bae hemi jajem olketa pipol olsem, an hemi bin somaot diswan
         klia long yumi evriwan, from hemi bin mekem disfala man fo laefbaek moa from dae.”
         32 Taem olketa pipol olketa herem Pol hemi tokabaotem diskaen wei fo laefbaek moa from
         dae, samfala olketa mekfan long Pol nao. Bat samfala moa olketa talem olsem, “Mifala
         laek fo herem yu toktok abaotem diswan moa long narataem ya.”
         33 So Pol hemi goaot from miting blong Kansol ya nao.
         34 Bat samfala pipol olketa joen wetem Pol an olketa stat fo biliv. An samfala long
         olketa nao Daeonisias hu hemi memba blong disfala Kansol Ariopagas, wetem wanfala
         woman nem blong hem Damaris an samfala pipol moa.

1 Bihaen diswan, Pol hemi lusim Atens an hemi go moa long taon long Korin.
         2 An long taon ya hemi mitim wanfala man blong Jiu hu nem blong hem Akuila, hu hemi
         bon kam long provins long Pontas. Akuila an waef blong hem Prisila tufala bin stap
         long Itali, bat Klodias disfala bikfala King long Rom ya, hemi bin raosim olketa Jiu
         fo go from biktaon long Rom. So tufala jes kam fo stap long Korin nao, taem Pol hemi
         kam lukim tufala.
         3 An Pol hemi stap wetem tufala. Hemi joenem tufala long waka blong tufala, bikos trifala
         evriwan nao waka blong trifala fo mekem olketa haostent ya.
         4 An long evri Sabat de, hemi go long preahaos an hemi toktok wetem olketa Jiu an olketa
         Grik, an hemi traehad fo mekem olketa evriwan fo biliv long wanem hemi talem.
         5 An taem Saelas an Timoti tufala lusim Masedonia an kamdaon joenem Pol, Pol hemi stat
         fo talemaot disfala Gudnius long evri de nomoa. Hemi gohed fo talemaot gud long olketa
         Jiu wea Jisas nao hemi disfala Mesaea.
         6 Bat taem olketa pipol blong Jiu olketa gohed nomoa fo tok agensim hem an tokspoelem
         hem, Pol hemi sekemaot graon from kaleko blong hem fo wonem olketa ya, an hemi talem
         olketa olsem, “Sapos God hemi panisim yufala, hemi saet blong yufala seleva nao, hemi
         no rong blong mi ya. Stat long distaem, bae mi go an talemaot disfala Gudnius long
         olketa pipol hu i no Jiu.”
         7 An Pol hemi goaot from preahaos ya an hemi go long haos blong Titias Jastas nao hu
         hemi save wosipim God. Haos blong hem ya hemi stap kolsap nomoa long preahaos ya.
         8 Nao bikman blong disfala preahaos ya, nem blong hem Krispas, wetem evriwan long famili
         blong hem, olketa biliv long Masta. An plande pipol long Korin moa hu olketa herem
         Gudnius ya, olketa stat fo biliv an olketa baptaes nao.
         9 Long wanfala naet, Masta hemi tok go long Pol insaet long wanfala spesol drim, an
         hemi sei, “Yu no fraet, yu mas gohed fo toktok an yu no stap kuaet,
         10 bikos mi nao mi stap wetem yu. Bae no eniwan hemi save spoelem yu, bikos plande pipol
         long biktaon ya olketa pipol blong mi ya.”
         11 So Pol hemi stap long Korin fo wanfala yia an siksfala mans, an hemi gohed fo tisim
         olketa pipol abaotem toktok blong God.
         12 Nao long disfala yia wea Galio hemi kamap Primia long provins long Akaea, olketa
         bikman blong Jiu olketa hipap tugeta an olketa kasholem Pol an tekem hem go long kot
         blong Primia.
         13 Nao olketa talem olsem, “Man ya hemi traehad fo mekem olketa pipol fo wosipim God,
         long wei wea hemi agensim lo ya.”
         14 Taem Pol hemi laek fo ansarem olketa, Galio nao hemi tok olsem long olketa Jiu fastaem,
         “Sapos yufala komplen abaotem wanfala nogud samting o wanfala ravis wei blong man
         ya, ating hemi gud sapos mi lisin long yufala olketa Jiu nomoa.
         15 Bat bikos diswan hemi wanfala raoa abaotem olketa toktok an olketa nem an olketa
         samting long lo blong yufala seleva nomoa, hemi gud fo yufala seleva nao yufala mas
         stretem. Mi no wiling fo jajem disfala kes fo yufala.”
         16 So hemi raosim olketa fo go aotsaet from haos blong kot nao.
         17 An olketa pipol i kasholem Sostinis hu hemi lida long preahaos blong olketa Jiu ya,
         an olketa kilim hem long frant blong haos blong kot nao. Bat Galio hemi nating wari
         nomoa long diswan.
         18 Nao Pol hemi stap fo lelebet longtaem wetem olketa Kristin long Korin, an bihaen,
         hemi wakabaot go kasem taon long Senggria. An taem hemi katemsot hea blong hem finis
         fo makem wanfala promis wea hemi bin mekem, hemi go moa long wanfala sip an hemi stat
         fo sel gobaek long Siria. An taem ya, Prisila an Akuila tu tufala go wetem hem.
         19 Olketa sel go kasem biktaon long Efesas wea Pol hemi lusim Prisila an Akuila. Hemi
         go insaet long preahaos blong olketa Jiu, an hemi gohed fo stori wetem olketa nao.
         20 Olketa askem hem fo stap lelebet taem wetem olketa, bat hemi no laek fo duim olsem.
         21 Bat taem hemi redi fo go, hemi talem olketa olsem, “Sapos God hemi wiling, bae mi
         kambaek moa fo lukim yufala.” Bihaen, hemi go long sip an hemi lusim Efesas moa.
         22 Taem sip hemi kasem taon long Sisaria, Pol hemi wakabaot go nao fo kasem Jerusalem
         an hemi go lukim olketa pipol long sios. Bihaen, hemi gobaek moa long taon long Antiok.
         23 An taem hemi bin stap fo longtaem lelebet long Antiok, Pol hemi lusim ples ya moa.
         Hemi wakabaot go kasem olketa ples insaet long eria blong tufala provins long Galesia
         an Frijia wea hemi waka fo helpem olketa Kristin fo kamap strong moa long biliv blong
         olketa.
         24 Long taem ya tu, wanfala Jiu hu hemi bon kam long Aleksandria, hemi kam kasem Efesas.
         Nem blong hem Apolos, an hemi save tumas hao fo toktok, an hemi save tumas long olketa
         samting insaet long Buktambu.
         25 Olketa bin tisim hem abaotem wei blong biliv long Masta, an hemi laekem tumas fo
         talemaot Gudnius an hemi tisim evrisamting abaotem Jisas gudfala. Bat hemi save nomoa
         abaotem diskaen baptaes wea Jon hemi bin tokabaotem long bifoa.
         26 Nao Apolos hemi go long preahaos blong olketa Jiu, an hemi gohed strong fo toktok
         long olketa. Prisila an Akuila tufala herem toktok blong hem, so tufala tekem hem
         go long haos blong tufala an tufala helpem hem fo savegud moa abaotem wei blong biliv
         long God.
         27 Nao bihaen, taem Apolos hemi wande fo katkros go long provins long Akaea, olketa
         Kristin long Efesas olketa helpem hem nao. Olketa raetem leta go long olketa Kristin
         long Akaea fo talem olketa fo lukaftarem hem gudfala. An taem Apolos hemi kasem Akaea,
         hemi helpem tumas olketa pipol wea God hemi bin somaot kaenfala lav blong hem fo olketa
         mekem olketa biliv.
         28 Hemi helpem olketa tumas, bikos hemi save raoa wetem olketa Jiu long ae blong olketa
         pipol, an hemi save somaot klia dat olketa Jiu i rong. Hemi save talemaot olketa toktok
         long Buktambu fo somaot dat hemi tru wea Jisas nao hemi barava Mesaea.

1 Taem Apolos hemi stap yet long taon long Korin, Pol hemi falom rod wea hemi go antap
         long olketa maonten, go-go hemi kasem long daon long biktaon long Efesas. Hemi mitim
         samfala Kristin,
         2 an hemi askem olketa olsem, “?Waswe, taem yufala stat fo biliv, Holi Spirit hemi
         kamdaon long yufala tu?” An olketa sei, “Nomoa ya, mifala nating bin herem enisamting
         abaotem wanfala Holi Spirit.”
         3 So Pol hemi askem olketa moa, “?Olsem, watkaen baptaes nao yufala i baptaes long
         hem?” An olketa sei, “Disfala baptaes wea Jon hemi bin tokabaotem ya.”
         4 So Pol hemi tok olsem, “Jon hemi baptaesim olketa pipol hu i bin lusim olketa ravis
         wei blong olketa finis. Bat hemi talem olketa pipol fo biliv long disfala man wea
         bae hemi kam bihaen long hem, an disfala man ya nao hemi Jisas.”
         5 Taem olketa herem diswan nomoa, olketa baptaes nao long nem blong Jisas Masta blong
         yumi.
         6 An taem Pol hemi putum han blong hem long olketa, Holi Spirit hemi kamdaon long olketa
         nao, an olketa gohed fo toktok long olketa spesol kaen langguis, an olketa gohed tu
         fo talemaot olketa mesij blong God.
         7 Samting olsem tuelfala man nao, diswan hemi hapen long olketa.
         8 Nao Pol hemi go insaet long preahaos blong olketa Jiu, an fo trifala mans nao hemi
         gohed strong fo toktok long olketa pipol, an hemi traehad fo mekem olketa fo save
         moa abaotem kingdom blong God.
         9 Bat samfala long olketa i barava bikhed tumas, an olketa no laek fo bilivim disfala
         toktok. An long ae blong evriwan nomoa, olketa stat fo tokspoelem disfala wei blong
         biliv long Masta. So Pol hemi lusim olketa, an hemi tekem olketa Kristin wetem hem
         tu. An long evri de olketa save go long klasrum blong Tiranas, an Pol hemi stori wetem
         olketa abaotem wei blong Masta.
         10 Nao diswan hemi go-gohed olsem fo tufala yia, go-go evri pipol blong Jiu an olketa
         hu i no Jiu wea olketa stap long provins long Esia, olketa herem toktok blong Masta
         nao.
         11 Nao God hemi givim paoa long Pol fo duim plande mirakol wea no eniwan i bin lukim
         bifoa.
         12 Nomata enikaen kaleko wea hemi tasim bodi blong Pol finis, sapos olketa tekem go
         long olketa hu i sik o olketa wea devol i stap long olketa, bae olketa gudbaek moa
         from sik blong olketa, an olketa devol tu bae i ranawe from olketa.
         13 Nao samfala man blong Jiu olketa save go-goraon fo raosim olketa nogud devol fo goaot
         from olketa pipol. An samfala blong olketa i save yusim nem blong Jisas Masta blong
         yumi, fo duim diswan. Olketa save tok olsem, “Long nem blong disfala Jisas wea Pol
         hemi talemaot, mi talem yu fo kamaot.”
         14 Wanfala taem, sevenfala san blong wanfala hedprist blong olketa Jiu hu nem blong
         hem Seva, olketa trae fo duim diswan tu.
         15 Bat devol ya hemi ansarem olketa olsem, “Jisas nao mi save long hem, an Pol tu mi
         save long hem. ?Bat hu nao yufala ya?”
         16 An disfala man hu nogud devol ya i stap long hem, hemi getap nomoa an hemi faetem
         olketa nao, go-go hemi winim olketa finis. An evriwan long olketa i garekil long bodi
         blong olketa, an kaleko blong olketa i brek olobaot. So olketa ranawe go neket nomoa
         an lusim disfala haos.
         17 Taem nius abaotem diswan hemi kasem olketa pipol long Efesas, nomata olketa i Jiu
         o olketa i no Jiu, olketa barava fraet fogud nao an olketa mekhae long nem blong Jisas
         Masta blong yumi.
         18 An plande long olketa hu i biliv finis, olketa talemaot long frant blong evriwan
         abaotem olketa ravis samting wea olketa bin duim kam bifoa.
         19 An plande man wea bifoa olketa bin gohed fo mekem kastom fo spoelem pipol, olketa
         hipimap olketa nogud buk wea olketa bin yusim ya, an olketa bonem evriwan long ae
         blong olketa pipol nao. An taem olketa kaontem praes blong olketa buk ya, hemi kasem
         50, silva seleni ya.
         20 So bikos long olketa bikfala samting olsem hemi hapen, toktok blong Masta hemi go-gohed
         fo kasem plande ples, an plande pipol tumas olketa biliv long hem.
         21 Taem evrisamting ya hemi hapen finis, Pol hemi mekem plan fo go kasem tufala provins
         long Masedonia an Akaea an bihaen hemi plan fo go kasem Jerusalem moa. An hemi sei
         olsem, “Taem mi go kasem olketa ples ya finis, bae mi mas go kasem biktaon long Rom
         tu.”
         22 An hemi sendem go Timoti an Erastas hu i save waka wetem hem, fo tufala go long Masedonia
         fastaem. An Pol hemi stap seleva fo lelebet taem moa long provins long Esia.
         23 Long taem ya tu, wanfala bikfala raoa hemi kamap abaotem diskaen wei blong biliv
         long Masta.
         24 Wanfala man hemi stap long Efesas, hu nem blong hem Demitrias. Waka blong hem nao
         fo wakem olketa barava smolfala haos long silva, falom disfala haos fo wosip blong
         laea god ya Atemis. An olketa man hu i waka long disfala bisnis blong hem ya, olketa
         save tekem plande seleni tumas long diswan.
         25 Nao Demitrias hemi kolem kam olketa wakaman blong hem, wetem olketa nara man wea
         olketa duim semkaen waka nomoa. An hemi tok olsem long olketa, “Olketa fren, yufala
         save dat yumi oltaem winim plande seleni long semkaen bisnis nomoa.
         26 An yufala seleva lukim an herem finis wea disfala man Pol hemi bin talem olsem, ‘Olketa
         god wea olketa man nomoa olketa wakem ya, olketa no truwan.’ An long taon blong yumi
         long Efesas an kolsap long evri ples moa long Esia tu, Pol hemi bin pulum plande pipol
         tumas an tanem tingting blong olketa finis.
         27 Sapos yumi no lukaot gudfala, bae olketa pipol i stat fo tok agensim bisnis blong
         yumi ya. An narasamting tu, bae disfala haos fo wosip blong bikfala woman god ya Atemis,
         bae hemi kamap olsem haos nating nomoa long olketa pipol ya. Evriwan long provins
         long Esia an long evriwea long wol moa, olketa save wosipim disfala woman god ya.
         !Bat bae toktok blong Pol hemi save spoelem biknem blong hem tru nao ya!”
         28 Taem olketa man olketa herem toktok ya, olketa barava kros fogud nao, an olketa go-gohed
         fo singaot bikfala olsem, “!Atemis blong Efesas nao hemi nambawan!”
         29 Nao trabol ya hemi barava go kasem evriwea long biktaon ya nao. An olketa evriwan
         i ran go semtaem fo kasem disfala bikfala ples blong miting. Samfala long olketa i
         kasholem Gaeas an Aristakas, an olketa pulum tufala go wetem olketa. Tufala ya i stap
         kam long Masedonia an tufala save go-go wetem Pol.
         30 Pol seleva hemi wande fo go an tok wetem olketa pipol ya tu, bat olketa Kristin olketa
         stopem hem.
         31 An samfala bikman long provins hu olketa fren blong Pol, olketa sendem nius go long
         hem, an olketa talem hem fo hemi mas no go insaet long disfala ples blong miting.
         32 Nao olketa pipol hu i hipap ya olketa barava meknoes tumas nao. Wanfala seksin olketa
         singaotem wanfala samting, an nara seksin olketa singaotem moa narasamting, bikos
         plande long olketa i nating save waswe nao olketa hipap olsem.
         33 Nao olketa Jiu olketa pusum wanfala long olketa fo goap long frant blong evri pipol,
         so samfala long olketa pipol i tingse hem nao hemi mekem disfala raoa fo stat. Man
         ya, nem blong hem Aleksanda, an hemi mekem saen fo olketa lisin gudfala bikos hemi
         laek fo ansarem olketa toktok blong olketa.
         34 Bat taem olketa pipol i luksave dat hemi wanfala long olketa Jiu, olketa barava singaot
         evriwan nao, an olketa sei, “!Atemis blong Efesas nao hemi nambawan!” An olketa go-gohed
         fo singaot olsem fo tufala aoa nao.
         35 Go-go nao, taon klak blong Efesas ya hemi mekem olketa pipol fo stap kuaet moa, an
         hemi tok olsem, “!Olketa man blong Efesas! Evriwan long wol olketa save finis, wea
         biktaon long Efesas nao hemi lukaftarem disfala preahaos blong bikfala god ya Atemis.
         An olketa save tu dat yumi nao yumi lukaftarem disfala tambu ston blong hem, wea hemi
         bin foldaon kam from heven.
         36 Hemi had tumas fo eniwan hemi talem diswan hemi no tru ya. So yufala mas stap kuaet
         nomoa, an no duim enisamting wea hemi nogud tumas moa.
         37 Yufala nao i bin tekem kam tufala man ya, bat tufala no bin stilim enisamting long
         haos fo wosip blong yumi ya, an tufala no tokspoelem disfala woman god blong yumi.
         38 Sapos Demitrias an olketa wakaman blong hem olketa garem enisamting agensim eniwan,
         olketa save tekem hem go long kot nomoa ya. Olketa save long barava taem fo mekem
         kot, an olketa save finis long olketa bikman fo jajem olketa kes ya.
         39 Bat sapos yufala garem enisamting moa wea yufala wande fo talem, yumi mas stretem
         long taem blong bikfala miting long disfala taon ya.
         40 Sapos yumi no lukaot gudfala, bae gavman blong Rom hemi save spoelem yumi from yumi
         bin mekem bikfala raoa tumas long tude ya. An bae yumi no save talem eni gudfala toktok
         abaotem wanem nao yumi hipap fo hem.”
         41 Bihaen taon klak hemi tok olsem finis, hemi talem evriwan fo lusim ples ya an go
         nao.

1 Taem bikfala trabol ya hemi finis nomoa, Pol hemi kolem olketa Kristin fo hipap kam,
         an hemi toktok long olketa fo mekem tingting blong olketa i stap strong moa. An bihaen,
         hemi sei gudbae long olketa an hemi go moa fo Masedonia.
         2 Hemi wakabaot goraon long provins long Masedonia. An long plande ples hemi toktok
         wetem olketa Kristin fo mekem tingting blong olketa i stap strong moa. Bihaen nao,
         hemi go kasem provins long Akaea,
         3 an hemi stap long ples ya fo trifala mans. Bihaen moa, hemi mekredi fo go long sip
         fo sel go stret long provins long Siria. Bat Pol hemi herem dat olketa bikman blong
         Jiu olketa mekem wanfala plan fo kilim hem dae, so Pol hemi sensim plan moa an hemi
         wakabaot gotru long provins long Masedonia.
         4 An samfala man hu i go-go wetem hem nao i olsem, Sopata blong Berea hu hemi san blong
         Piras, an Aristakas wetem Sekandas blong Tesalonaeka, an Gaeas blong Debe, an Tikikas
         wetem Trofimas blong provins long Esia, an Timoti moa.
         5 An olketa ya nao i katkros go fastaem, an olketa weitem mifala long taon long Troas.
         6 Bat mifala stapbaek long Filipae go-go olketa Bikde blong Bred wea hemi No Garem
         Eni Yist long hem, olketa finis. Mifala go long sip an long mekfaev de nao mifala
         kasem olketa man ya long Troas. An mifala stap long ples ya fo wanfala wik moa.
         7 Nao long Satade naet mifala kam an hipap fo prea an fo kaikai tugeta. An Pol hemi
         gohed fo talemaot toktok blong God long olketa Kristin ya. An from hemi save dat hemi
         mas lusim olketa long neks de moa, hemi toktok gogo kasem long midol long naet nao.
         8 An plande lam tu olketa laet insaet long disfala rum long antap, wea mifala stap
         long hem.
         9 Nao wanfala yangman nem blong hem Yutikas hemi sidaon long wanfala windo long rum
         ya. An taem Pol hemi gogohed fo toktok longtaem olsem, yangman ya hemi stat fo slip
         nao gogo hemi dipim slip fogud. An hemi foldaon go from windo ya go kasem graon nao.
         An disfala haos ya hemi tristori, so taem olketa go fo lukim yangman ya, hemi barava
         dae finis nao.
         10 Bat Pol hemi godaon, an hemi leidaon antap long yangman ya, an hemi holem hem strong
         an hemi sei, “!Yufala no fraet moa, hemi laef nao ya!”
         11 Bihaen, Pol hemi goap moa an hemi brekem bred, an olketa gohed fo kaikai tugeta nao.
         An hemi go-gohed fo toktok longtaem moa, go-go hemi delaet nao, an Pol hemi lusim
         olketa an hemi go.
         12 An disfala yangman ya hemi laef gudfala nomoa, an olketa tekem hem go, an olketa
         pipol i barava hapi moa bikos long diswan.
         13 Nao Pol hemi talem mifala dat hemi laek fo wakabaot go long rod, mekem hemi joenem
         mifala moa long taon long Asos. So mifala sel go fastaem nao long wanfala sip fo go
         kasem Asos.
         14 An taem Pol hemi mitim mifala long Asos, hemi joenem mifala long sip an mifala sel
         go moa long taon long Mitilini.
         15 Nao mifala lusim ples ya moa, an long neks de mifala kam kolsap long aelan long Kios.
         An long neks de moa, mifala go kasem aelan long Samos. An long nara de bihaen moa,
         mifala kasem taon long Maelitas nao.
         16 Pol hemi laek fo sel gopas long Efesas olsem, bikos hemi no laek fo spendem plande
         taem tumas long provins long Esia. Hemi hariap fo go kasem Jerusalem, bikos hemi laek
         fo stap long ples ya long Bikde blong Pentekos.
         17 Nao long Maelitas, Pol hemi sendem go nius fo olketa lida long sios long Efesas fo
         olketa mas kam lukim hem.
         18 Taem olketa kam kasem hem, hemi tok olsem long olketa, “Yufala save finis long wei
         blong mi long evritaem mi stap wetem yufala, stat kam long fas de wea mi kasem provins
         long Esia.
         19 Mi duim waka blong Masta long wei wea mi hambol an plande taem mi krae tu, an taem
         olketa Jiu olketa traehad fo faendem wei fo kilim mi dae, mi safa fogud.
         20 Yufala save finis wea mi bin talemaot Gudnius long yufala an mi tisim yufala long
         olketa bikfala ples an long olketa haos blong yufala tu. An mi nating bin fraet fo
         talem yufala abaotem evrisamting wea hemi save helpem yufala.
         21 Mi bin tokstrong long olketa pipol, nomata olketa i Jiu o olketa i no Jiu, wea olketa
         mas lusim olketa ravis wei blong olketa, an olketa mas tane kam long God an biliv
         long Jisas Masta blong yumi.
         22 An distaem, from mi mas obeim Holi Spirit, mi go-go fo Jerusalem nao ya, an mi no
         save wanem nao bae hemi kasem mi long ples ya.
         23 Mi save nomoa dat long evri taon mi bin kasem, Holi Spirit hemi bin wonem mi wea
         bae olketa meksave long mi an putum mi stap long prisin.
         24 Bat laef blong mi nao hemi olsem samting nating nomoa long mi ya. Wanem hemi bikfala
         nao, hemi fo mi mas go-gohed an barava finisim disfala waka wea Jisas Masta blong
         yumi, hemi givim long mi fo duim. An waka ya nao hemi fo talemaot disfala Gudnius
         abaotem kaenfala lav blong God.
         25 “Mi bin go-goraon kasem yufala evriwan fo tokabaotem disfala kingdom blong God. Bat
         mi save dat bae no eniwan long yufala hemi save lukim mi enitaem moa.
         26 Dastawe nao mi wande fo talemaot stret long yufala distaem, wea sapos eniwan long
         yufala bae hemi go lus, hemi saet blong hem seleva nao.
         27 Bikos mi ya, mi nating bin fraet fo talem yufala evrisamting abaotem God.
         28 So yufala mas lukaftarem yufala seleva gudfala, wetem evri pipol wea Holi Spirit
         hemi putum long han blong yufala. Yufala mas stap olsem olketa man fo lukaftarem olketa
         sipsip, an lukaftarem gud disfala sios blong God wea hemi bin peimaot taem San blong
         hem hemi dae olsem wanfala sakrifaes.
         29 Bikos mi save dat taem mi lusim yufala finis, bae samfala ravis pipol olketa kam
         an traehad fo spoelem olketa pipol long sios ya.
         30 An bae samfala long yufala tu, bae olketa stat fo talemaot olketa laea tising an
         traehad fo pulum olketa Kristin fo go falom olketa.
         31 So yufala mas lukaot gudfala. An yufala no fogetem tu, wea olowe nomoa, nomata naet,
         mi bin tisim yufala an mi bin krae wetem yufala evriwan. An diswan hemi bin gohed
         fo trifala yia nao.
         32 “Nao mi putum yufala insaet long han blong God an long disfala toktok abaotem kaenfala
         lav blong hem. Hem nao hemi save mekem yufala fo kamap strong an hemi save givim yufala
         olketa gudfala samting wea God hemi garem fo evri pipol blong hem.
         33 No enitaem mi bin kavetem silva o gol o kaleko blong eni nara man.
         34 An yufala seleva save tu dat long han blong mi seleva nao mi bin hadwaka fo kasem
         evrisamting wea mi an olketa fren blong mi, mifala bin nidim.
         35 Long evri waka blong mi, mi bin somaot long yufala wea yumi mas hadwaka olowe, mekem
         yumi save helpem olketa hu i no strong. An yumi mas tingim go disfala toktok blong
         Jisas Masta blong yumi, wea hemi sei, ‘Man wea hemi save givim olketa samting go,
         hem nao hemi hapi moa winim man wea hemi save tekem olketa samting fo hem seleva.’”
         36 Taem Pol hemi talem diswan finis nomoa, hemi nildaon wetem evriwan an hemi prea.
         37 Evriwan olketa krae an holem hem strong an olketa kisim hem fo sei gudbae long hem.
         38 An wanem hemi mekem olketa barava sore tumas nao, hemi disfala toktok wea hemi sei
         bae olketa nating save lukim hem enitaem moa. An olketa go wetem hem an olketa lusim
         hem long sip.

1 Nao mifala lusim olketa an sel go stret long aelan long Kous. An long neks de, mifala
         go long aelan long Rodes, an bihaen, mifala go moa long taon long Patara.
         2 Nao long ples ya mifala faendem wanfala sip wea hemi redi fo go olowe long provins
         long Fonisia. So mifala go long sip ya an mifala sel go nao,
         3 gogo mifala kam kolsap long aelan long Saepras, an mifala gopas long saot long aelan.
         An mifala go kasem Siria an go long soa long taon long Taea wea olketa laek fo aotem
         olketa kago.
         4 So mifala go lukaotem olketa Kristin long ples ya, an mifala stap wetem olketa fo
         wanfala wik. Holi Spirit hemi stap wetem olketa Kristin long ples ya, mekem olketa
         talem Pol fo no go kasem Jerusalem.
         5 Bat taem olketa de i go finis nomoa, mifala lusim ples ya fo go moa. An evriwan long
         olketa, nomata olketa waef an olketa pikinini, olketa joenem mifala fo goaot from
         taon go kasem saet si. An long sanbis nao mifala evriwan i nildaon an prea.
         6 Mifala evriwan i sei gudbae, an mifala go long sip an olketa Kristin ya i gobaek
         moa long haos blong olketa.
         7 Nao sip ya hemi sel goaot from Taea an go-go mifala kam kasem taon long Tolemes nao.
         So mifala go lukim olketa Kristin, an mifala stap wetem olketa fo wanfala de.
         8 Long neks de moa, mifala lusim taon ya an mifala go long biktaon long Sisaria. Mifala
         go stap long haos blong Filip hu hemi man fo talemaot Gudnius. Hemi wanfala long olketa
         sevenfala man wea bifoa olketa bin siusim olketa long Jerusalem.
         9 An hemi garem fofala gele hu olketa no marit yet, wea olketa save talemaot olketa
         mesij blong God.
         10 Mifala stap long Sisaria fo samfala de nomoa, an wanfala profet nem blong hem Agabas
         hemi lusim Jiudia an hemi kam long Sisaria.
         11 Hemi kam lukaotem mifala, an hemi tekem strap blong Pol an hemi taemapem han an lek
         blong hem seleva wetem, an hemi sei, “Holi Spirit hemi tok olsem, ‘Olketa pipol blong
         Jiu long Jerusalem ya, long diskaen wei nao bae olketa taemapem man hu hemi onam disfala
         strap, an bae olketa givim hem go long han blong olketa man hu i no Jiu.’”
         12 Taem mifala herem toktok ya, mifala an olketa pipol hu olketa stap long ples ya,
         mifala evriwan tokstrong long Pol fo hemi mas no goap long Jerusalem.
         13 Bat Pol hemi tok olsem, “?Waswe nao yufala krae an mekem mi sore tumas? Mi redi nomoa
         fo olketa taemapem mi, an mi redi tu fo mi dae long Jerusalem, sapos diswan hemi haemapem
         nem blong Jisas Masta blong yumi.”
         14 Mifala no save mekem hem fo sensim tingting blong hem so mifala kuaet nao an mifala
         sei nomoa, “Wanem Masta hemi laekem, hem nao hemi mas kamtru.”
         15 Taem mifala stap lelebet taem finis, mifala mekredi an mifala gogoap fo Jerusalem
         nao.
         16 Samfala long olketa Kristin long Sisaria olketa go wetem mifala fo tekem mifala go
         long haos wea bae mifala stap long hem. Haos ya, hemi haos blong Nason hu hemi wanfala
         man blong Saepras wea hemi bin stap Kristin longtaem nao.
         17 Taem mifala kasem Jerusalem, olketa Kristin i barava hapi tumas fo lukim mifala.
         18 Long neks de, Pol wetem mifala evriwan mifala go fo lukim Jemes. An evri lida blong
         sios tu olketa stap.
         19 Pol hemi talem halo long olketa, an hemi gohed fo talemaot evrisamting wea God hemi
         bin duim long olketa pipol hu i no Jiu, long disfala waka blong hem.
         20 Olketa preisim God nao taem olketa herem toktok blong Pol, an bihaen, olketa tok
         olsem long hem, “Brata, yu save dat plande taosen Jiu nao olketa biliv long Jisas
         finis, an olketa evriwan ya olketa falom tumas Lo blong Mosis.
         21 An olketa herem nius wea hemi sei yu bin gohed fo tisim olketa Jiu hu i stap long
         olketa nara kantri, wea olketa mas no mekem olketa boe fo kate an olketa mas no falom
         olketa kastom blong yumi. Ya, olketa bin herem dat yu talem olketa fo lusim Lo blong
         Mosis.
         22 ?So wanem nao bae yumi duim? Bae olketa save herem nomoa wea yu kasem long hia finis
         ya,
         23 so yu mas falom nao wanem mifala talem yu. Fofala man olketa stap wetem mifala wea
         olketa bin mekem wanfala promis wetem God.
         24 So yu mas joen wetem olketa an yufala evriwan i mas go kasem Tambuhaos fo falom disfala
         wei fo kamap klin moa long ae blong God. An yu mas peim evrisamting ya, mekem olketa
         save katemsot hea blong olketa tu. Long wei ya nao, bae evriwan olketa save dat olketa
         stori wea olketa bin herem abaotem yu, olketa barava nating tru ya. Bae olketa luksave
         dat yu barava holestrong nomoa long evrisamting long Lo blong Mosis.
         25 Nao olketa Kristin hu i no Jiu ya, mifala bin raetem wanfala leta go long olketa
         finis wea mifala talemaot tingting blong mifala olsem, olketa mas no kaikaim eni kaikai
         wea olketa bin sakrifaesim go long olketa laea god, an olketa mas no kaikaim eni blad,
         an olketa mas no kaikaim eni animol wea olketa bin satem maos blong hem fo hem dae,
         an olketa mas no durong wetem eniwan.”
         26 Long neks de nomoa, Pol hemi joenem fofala man ya nao an olketa falom disfala wei
         fo kamap klin long ae blong God. Bihaen, hemi go long disfala Tambuhaos blong God,
         an hemi talem olketa prist long wataem nao bae olketa sevenfala de fo ka-kamap klin
         bae olketa finis, mekem olketa prist save mekem sakrifaes fo evriwan long olketa.
         27 Nao taem sevenfala de ya hemi kolsap go finis nomoa, samfala Jiu blong provins long
         Esia olketa lukim Pol insaet long Tambuhaos ya nao. So olketa go kasholem Pol, an
         olketa mekem olketa pipol hu i stap ya fo olketa kamap kros tumas long Pol nao.
         28 Olketa singaot bikfala olsem, “!Olketa man blong Israel, yufala helpem mifala! Disfala
         man ya hemi save tisim olketa pipol long evri ples fo agensim pipol blong yumi an
         agensim Lo blong Mosis an agensim moa disfala Tambuhaos ya. !An distaem hemi tekem
         kam samfala pipol hu i no Jiu tu fo kam insaet long Tambuhaos an mekem disfala tambuples
         fo no klin nao!”
         29 Olketa tok olsem bikos olketa bin lukim Trofimas blong Efesas hemi wakabaot wetem
         Pol insaet long biktaon ya, so olketa tingse Pol hemi bin tekem hem kam insaet long
         Tambuhaos ya tu.
         30 Disfala trabol ya hemi barava go kasem evriwea long biktaon ya, an olketa pipol resis
         kam an hipap long eria ya nao. Olketa holemstrong Pol, an olketa pulum hem goaot from
         Tambuhaos ya. An semtaem olketa satem olketa doa long Tambuhaos ya nao.
         31 Nao taem olketa stat fo kilim Pol dae nomoa, nius hemi go kasem kapten long ami blong
         Rom. Nius ya hemi sei evri pipol long Jerusalem olketa gohed fo mekem bikfala trabol
         tumas.
         32 So kapten ya hemi kuiktaem tekem olketa bikman blong ami wetem olketa soldia blong
         hem, an olketa ran godaon long midol long olketa pipol ya nao. Taem olketa pipol ya
         olketa lukim kapten wetem olketa soldia blong hem, olketa stop fo kilim Pol nao.
         33 Nao kapten blong ami hemi kam kasem Pol an hemi talem olketa soldia blong hem fo
         kasholem hem an taemapem hem wetem tufala sen. An hemi askem olketa pipol olsem, “?Hu
         nao disfala man ya? ?An wanem nao hemi duim?”
         34 Bat olketa pipol hu i hipap ya olketa singaotem plande deferen samting nao. An kapten
         hemi no save herem enisamting gudfala bikos olketa singaot olobaot nomoa. So hemi
         talem olketa soldia fo olketa mas tekem Pol go long strongfala haos blong ami nao.
         35 Olketa lidim Pol go kasem olketa step fo go insaet long eria blong ami, bat olketa
         pipol ya olketa go-gohed fo faet tumas nao, so olketa soldia olketa mas karim Pol
         go antap nomoa.
         36 An plande pipol tumas olketa kakam bihaen wea olketa go-gohed fo singaot olsem, “!Kilim
         hem dae!”
         37 Taem olketa soldia kolsap tekem Pol go insaet long haos blong ami, Pol hemi askem
         kapten olsem, “?Waswe, mi save talem wanfala samting fo yu?” An kapten hemi sei, “!Maewat,
         yu save tok long Grik ya!
         38 So olsem, yu no disfala man blong Ijip ya, wea bifoa hemi statem faet agensim gavman,
         an hemi lidim 4,000 ravis man hu i karim naef fo faet fo ran go kasem drae eria ya.”
         39 Pol hemi sei, “Mi wanfala Jiu ya, an mi bon kam long Tasas long provins long Silisia,
         so mi man blong bikfala taon tumas ya. Plis, yu letem mi fo toktok fastaem long olketa
         pipol ya.”
         40 Kapten hemi letem hem nao. So Pol hemi stanap antap long olketa step long haos ya,
         an hemi mekem saen fo mekem olketa pipol lisin gudfala. Nao taem olketa stap kuaet
         nomoa, hemi gohed nao fo toktok long olketa long langguis long Hibru, an hemi sei,

1 “!Olketa wantok blong Israel, plis yufala lisin fastaem, mekem mi save ansarem olketa
         toktok blong yufala!”
         2 Taem olketa herem dat hemi toktok long langguis long Hibru, evriwan barava stap kuaet
         fogud nao. An Pol hemi tok olsem,
         3 “Mi man blong Jiu ya, an mi bon long Tasas long provins long Silisia, bat mi bikfala
         kam long hia long Jerusalem. Tisa blong mi nao Gamaliel, an hemi tisim mi gudfala
         tumas hao fo obeim disfala Lo blong olketa olo blong yumi. An mi bin strong tumas
         fo duim evrisamting fo God, olsem yufala nao yufala duim tude ya.
         4 Mi bin meksave long olketa pipol hu olketa falom disfala wei blong biliv, an mi kilim
         olketa dae. Mi bin kasholem olketa man an olketa woman, an mi torowem olketa go insaet
         long prisin.
         5 Haeprist an evriwan blong Kansol olketa save talemaot nomoa dat diswan hemi tru ya.
         Olketa nao i givim mi olketa leta wea olketa raetem go fo olketa wantok blong yumi
         long Damaskas. An mi nao mi wakabaot go fo kasem Damaskas an kasholem olketa pipol
         olsem. Mi laek fo putum sen long olketa an tekem olketa kam long Jerusalem, mekem
         olketa panis.
         6 “Long midol long de taem mi kam kolsap long Damaskas, seknomoa, wanfala strongfala
         laet long skae hemi saen olobaot raonem mi.
         7 Mi foldaon long graon nao, an mi herem wanfala toktok hemi sei, ‘?Sol, Sol, waswe
         nao yu gohed fo meksave long mi?’
         8 An mi askem hem, ‘?Yu hu nao ya, Masta?’ An hemi ansarem mi olsem, ‘Mi Jisas blong
         Nasaret ya. Mi nao yu gohed fo meksave long mi.’
         9 Nao olketa man hu i go-go wetem mi, olketa lukim laet ya, bat olketa no herem toktok
         blong hem, taem hemi gohed toktok kam long mi ya.
         10 An mi askem hem moa, ‘?Wanem nao bae mi duim, Masta?’ Masta hemi ansarem mi olsem,
         ‘Yu getap moa, an yu go kasem Damaskas. An long ples ya nao bae wanfala man hemi talemaot
         evrisamting wea God hemi planem finis fo yu mas duim.’
         11 Disfala laet ya hemi strongfala tumas, an ae blong mi i blaen nao. So olketa man
         hu i go wetem mi, olketa holem han blong mi an olketa lidim mi go long Damaskas nao.
         12 “Nao wanfala man, nem blong hem Ananaeas, hemi stap. Hemi wanfala man blong prea
         an hemi save obeim Lo blong yumi, an olketa Jiu long Damaskas olketa barava tinghae
         tumas long hem.
         13 Hemi kam stanap long saet blong mi, an hemi tok olsem, ‘!Sol, fren blong mi, yu lukluk
         moa!’ An long semtaem ya nomoa, mi save lukim hem nao.
         14 An hemi sei moa, ‘God blong olketa olo blong yumi nao hemi siusim yu, mekem yu save
         long wanem hemi laekem, an mekem yu lukim disfala Stretfala Wakaman blong hem an herem
         olketa toktok blong hem.
         15 Bikos bae yu nao man blong hem fo talemaot long evriwan wanem yu bin lukim an herem.
         16 ?So wanem nao yu weitem ya? Yu getap, yu prea go long nem blong Masta nao an yu baptaes,
         mekem God hemi wasimaot olketa sin blong yu.’
         17 “Nao mi gobaek long Jerusalem moa, an taem mi gohed fo prea insaet long Tambuhaos
         ya, mi lukim wanfala spesol drim
         18 wea mi lukim Masta hu hemi talem mi olsem, ‘!Yu kuiktaem! Yu mas hariap an lusim
         Jerusalem distaem nao, bikos olketa pipol bae i nating wiling fo herem wanem yu talemaot
         abaotem mi ya.’
         19 Bat mi ansarem olsem, ‘Masta, olketa pipol ya olketa save finis wea mi bin goraon
         long evri preahaos an mi bin gohed fo kasholem an wipim olketa pipol hu i biliv long
         yu ya.
         20 An taem olketa kilim dae disfala man Stivin wea hemi talemaot toktok blong yu, mi
         tu mi stanap wetem olketa an mi lukaftarem olketa kaleko blong olketa hu i kilim hem
         dae, bikos mi tu mi laekem wanem olketa duim.’
         21 Nao Masta hemi tok olsem long mi moa, ‘!Yu go nao! Bae mi sendem yu go farawe go
         kasem olketa pipol hu i no Jiu.’”
         22 Olketa pipol ya olketa bin gohed fo lisin long Pol go-go kasem disfala las toktok
         nomoa, bat distaem olketa stat fo singaot bikfala tumas olsem, “!Kilim hem dae! !Hemi
         no fitim fo hemi stap laef ya!”
         23 Olketa go-gohed fo singaot bikfala an torowem kaleko blong olketa olobaot an torowem
         graon go antap tu.
         24 So disfala kapten long ami ya hemi talem olketa soldia fo tekem Pol go insaet long
         eria blong ami nao. Hemi talem olketa fo wipim Pol, an kuestinim hem fo faendemaot
         waswe nao olketa pipol ya olketa singaot bikfala agensim hem olsem.
         25 Bat taem olketa bin taemapem hem fo wipim hem nomoa, Pol hemi askem wanfala bikman
         blong ami hu hemi stanap kolsap, an hemi sei, “?Waswe, yufala tingse hemi no agensim
         lo, fo yufala wipim mi man blong Rom wea yufala no kotem mi yet?”
         26 Taem disfala bikman hemi herem diswan nomoa, hemi go stret long kapten an sei, “?Wanem
         nao yu trae fo duim? !Disfala man hemi man blong Rom ya!”
         27 So kapten hemi go long Pol an hemi askem hem olsem, “?Waswe, hemi barava tru wea
         yu man blong Rom?” Pol hemi ansarem olsem, “Ya, hemi tru ya.”
         28 Kapten hemi sei, “Mi ya, mi peim bikfala seleni fo mekem mi kamap man blong Rom ya.”
         An Pol hemi sei, “Bat mi ya, taem mi bon, mi bon olsem man blong Rom nao.”
         29 Taem ya nomoa, olketa hu i redi fo kuestinim Pol olketa lusim ples ya nao. An kapten
         ya hemi fraet nao, bikos hemi bin taemapem Pol wetem sen nomata hemi barava man blong
         Rom.
         30 Disfala kapten hemi laekem tumas fo save long wanem nao olketa Jiu olketa agensim
         Pol long hem. So long neks de hemi aotem olketa sen from Pol, an hemi talem olketa
         hedprist an evriwan long Kansol fo olketa mas hipap nao. An hemi tekem Pol godaon,
         mekem hem stanap long frant blong olketa.

1 Pol hemi luk stret go long olketa man long Kansol an hemi sei, “Olketa wantok blong
         Israel, mi nating filsem long ae blong God, bikos olowe nomoa kam kasem tude, mi bin
         duim kam evrisamting wea God hemi talem yumi fo duim.”
         2 Long taem ya, disfala Haeprist Ananaeas hemi talem olketa man hu i stanap kolsap
         long Pol, fo olketa slapem fes blong hem.
         3 So Pol hemi sei long hem, “!Yu olsem ravis fens wea olketa bin traehad fo mekem lukgud
         nomoa! !God bae hemi slapem yu ya! Yu sidaon fo kotem mi falom Lo ya, bat yu seleva
         nao yu brekem Lo taem yu talem olketa man fo slapem mi.”
         4 Nao olketa hu i stanap kolsap long Pol olketa sei, “!Man, yu tokspoelem Haeprist
         blong God ya!”
         5 So Pol hemi sei, “Sore olketa wantok, mi nating luksave dat hemi Haeprist ya. Buktambu
         hemi talem yumi olsem, ‘Yu no toktok nogud abaotem man hu hemi rulim olketa pipol
         blong yu.’”
         6 Nao Pol hemi luksave dat wanfala haf long Kansol olketa Sadiusi, an nara haf olketa
         Farasi. So hemi tok bikfala long olketa olsem, “Olketa wantok blong Israel, mi ya
         mi wanfala Farasi, an olketa olo blong mi tu olketa Farasi ya. An mi barava biliv
         wea bae God hemi mekem olketa hu i dae finis fo olketa laefbaek moa. !An bikos long
         diswan nao yufala kotem mi distaem!”
         7 Semtaem Pol hemi talem olsem nomoa, bikfala raoa hemi kamap long midol long olketa
         Farasi an olketa Sadiusi, go-go olketa divaed long tufala haf nao.
         8 Bikos olketa Sadiusi ya, olketa biliv wea no eniwan i save laefbaek moa an no eni
         enjel o spirit tu olketa stap. Bat olketa Farasi ya, olketa nao i biliv long trifala
         samting evriwan.
         9 Nao tufala seksin ya i gohed fo singaot bikfala moa, go-go samfala tisa blong Lo
         wea olketa blong Farasi, olketa stanap an gohed fo tokstrong olsem, “!Mifala nating
         faendem enisamting wea man ya hemi duim rong ya! !Maet wanfala spirit o wanfala enjel
         nao hemi bin toktok kam long hem!”
         10 Raoa ya hemi gohed bikfala fogud, go-go disfala kapten blong ami hemi fraet, nogud
         olketa kilim Pol dae. So hemi talem olketa soldia blong hem fo olketa godaon an tekemaot
         Pol from Kansol ya an tekem hem gobaek long ples blong ami.
         11 Long naet ya, Masta hemi stanap kolsap long Pol, an hemi sei, “!Yu no fraet! Long
         semkaen wei wea yu bin tokabaotem mi long Jerusalem, bae yu mas duim long Rom tu.”
         12 Long moning ya, samfala Jiu olketa hipap haed fo mekem wanfala plan. An olketa mekem
         wanfala strong promis wea bae olketa mas no kaikaim enisamting o dringim enisamting,
         go-go kasem taem wea olketa save kilim dae Pol finis.
         13 Winim fotifala man nao olketa plan fo duim diswan ya.
         14 An bihaen, olketa go long olketa hedprist an olketa bikman an olketa sei, “Mifala
         bin mekem wanfala strong promis fo no kaikaim o dringim enisamting, go-go kasem taem
         wea mifala save kilim dae Pol finis.
         15 So yufala wetem olketa man long Kansol, yufala mas sendem go nius fo disfala kapten
         long ami blong Rom, an talem hem fo tekem kam Pol fo lukim yufala. An yufala mas laea
         an sei yufala laekem hem fo kam an talemaot samfala samting moa abaotem hem. An mifala,
         bae mifala redi nao fo kilim hem dae, bifoa hemi kam kasem long hia.”
         16 Bat san blong sista blong Pol, hemi herem wanem olketa plan fo duim. So boe ya hemi
         go long haos blong ami, an hemi talem evrisamting long Pol nao.
         17 Pol hemi kolem kam wanfala bikman blong ami an hemi sei long hem, “Yu tekem disfala
         yangman go long kapten. Hemi garem wanfala samting fo talem hem ya.”
         18 Bikman ya hemi tekem hem go lukim kapten nao, an hemi sei, “Disfala man Pol hu hemi
         stap long prisin, hemi singaotem mi an askem mi fo tekem disfala yangman kam long
         yu. Hemi garem samfala samting fo talem long yu.”
         19 So kapten hemi holem han blong boe ya, an tufala go long wanfala ples seleva nao.
         An kapten hemi askem hem olsem, “?Wanem nao yu wande talem long mi ya?”
         20 Yangman hemi sei, “Olketa bikman blong olketa Jiu olketa agri fo askem yu fo bringim
         Pol kamdaon long Kansol long tumoro ya. Bae olketa laea long yu an sei olketa laekem
         hem fo kam an talemaot samfala samting moa abaotem hem seleva.
         21 Bat yu mas no falom toktok blong olketa. Bikos winim fotifala man long olketa nao,
         olketa bin mekem wanfala strong promis finis fo no kaikaim o dringim enisamting, go-go
         kasem taem wea olketa save kilim dae Pol finis. Olketa redi nao fo go haed an stap
         weit fo hem long saet rod. Olketa weit nomoa fo herem toktok blong yu fastaem.”
         22 Kapten hemi tokstrong long hem, an hemi sei, “Yu mas no talemaot fo eniwan wea yu
         bin talem diswan long mi.” An hemi sendem yangman fo go.
         23 Nao kapten hemi kolem kam tufala bikman blong hem, an hemi talem tufala olsem, “Yutufala
         mas mekredi long 200 soldia fo go long Sisaria long naenklok long naet nao. An yutufala
         mas mekredi tu 70 soldia hu olketa raedem olketa hos, an 200 soldia moa hu olketa
         save faet wetem spia.
         24 An yutufala mas mekredi tu samfala hos, mekem Pol hemi save raed go, an yutufala
         save lukaftarem hem gudfala go-go yufala kasem Primia Filiks.”
         25 An kapten hemi raetem wanfala leta wea hemi sei olsem,
         26 “Mi Klodias Lisias mi raet go long yu Primia Filiks. Mi sei halo go long yu.
         27 Disfala man ya, olketa bikman blong Jiu olketa bin kasholem hem ya, an olketa kolsap
         kilim hem dae. Bat mi kam wetem olketa soldia blong mi an mi sevem hem from olketa,
         bikos mi herem dat hemi wanfala man blong Rom ya.
         28 Nao mi wande fo save waswe nao olketa Jiu olketa agensim hem, so mi tekem hem go
         long Kansol blong olketa.
         29 Mi faendemaot wea olketa agensim hem from olketa samting long saet blong Lo blong
         olketa Jiu nomoa ya, bat olketa no jajem hem long enisamting wea hemi fitim fo hemi
         stap long prisin o fo hemi dae long hem ya.
         30 An taem mi herem dat olketa planem haed fo kilim man ya dae, mi kuiktaem fo sendem
         hem go long yu nao. An mi bin talem olketa man hu i agensim hem ya, fo olketa mas
         tekem disfala kes go long yu.”
         31 Nao olketa soldia ya olketa falom wanem kapten hemi bin talem olketa. Long naet ya,
         olketa tekem Pol go-go kasem taon long Antipatris.
         32 An long neks de, olketa soldia hu i wakabaot nomoa, olketa gobaek moa long ples blong
         olketa. An olketa soldia hu i raedem olketa hos nao olketa tekem Pol an go moa.
         33 Taem olketa kasem biktaon long Sisaria, olketa givim go disfala leta long Primia
         Filiks nao, an olketa givim go Pol long han blong hem tu.
         34 Primia hemi ridim leta ya an hemi askem Pol olsem, “?Yu man blong wea ya?” An taem
         hemi heremsave dat Pol hemi man blong provins long Silisia,
         35 hemi sei nao, “Taem olketa man hu i agensim yu olketa kam kasem long hia, bae mi
         herem toktok blong yu.” Bihaen, hemi talem olketa soldia fo putum Pol insaet long
         bikfala haos blong hem, an putum samfala soldia fo gadem hem.

1 Nao faefala de bihaen, Haeprist ya Ananaeas wetem samfala bikman blong Jiu an wanfala
         loea nem blong hem Tetalas, olketa kamdaon kasem Sisaria. Olketa go stanap long frant
         blong Filiks, an olketa talemaot dat olketa laek fo kotem Pol.
         2 An taem olketa kolem Pol fo kam insaet nomoa, Tetalas hemi gohed fo talemaot tingting
         blong olketa, an hemi tok olsem, “!Gudfala Primia Filiks! Yu nao yu mekem mifala garem
         piis long kantri blong mifala fo longtaem finis nao. An from yu waes tumas nao, yu
         bin stretem plande lo fo mekem laef blong mifala hemi gohed gudfala tumas.
         3 Olketa samting olsem, mifala lukim dat hemi gudfala tumas, an mifala talem bikfala
         tengkiu long yu.
         4 Nogud mi mekem yu taet tumas, bat mi askem yu fo yu kaen long mifala an herem lelebet
         toktok blong mifala ya.
         5 Mifala bin luksave dat disfala man ya, hemi man fo mekem trabol olowe ya, an evriwea
         long wol nao hemi bin mekem olketa bikfala raoa fo kamap long olketa Jiu. An hem nao
         hemi lida blong disfala nogud pati blong wanfala man blong Nasaret.
         6 An Tambuhaos blong God tu hemi trae fo mekem fo no klin moa, so dastawe mifala kasholem
         hem.
         8 An sapos yu seleva yu kuestinim man ya, bae yu save herem moa abaotem evri toktok
         wea mifala bin talem agensim hem ya.”
         9 Olketa Jiu tu olketa gohed fo toktok agensim Pol, an olketa sei, “Olketa samting
         ya i barava truwan nao ya.”
         10 Nao Filiks hemi mekem saen long Pol fo hemi save toktok, an Pol hemi tok olsem, “Mi
         save dat long plande yia nao yu bin jajem olketa kes blong mifala blong Israel, so
         mi hapi tumas fo ansarem olketa toktok blong olketa insaet long disfala kot.
         11 Distaem hemi mektuel de nomoa bihaen mi kam kasem Jerusalem fo wosipim God. An olketa
         bikman olketa save talem yu olsem tu.
         12 Bat olketa nating bin lukim mi raoa wetem eniwan o mekem olketa pipol fo kros, nomata
         insaet long Tambuhaos o long olketa preahaos o long eni ples moa long taon ya.
         13 An olketa nating save somaot dat wanem olketa bin talemaot agensim mi hemi barava
         tru.
         14 Bat mi talem stret long yu wea mi barava falom disfala wei blong biliv wea olketa
         sei hemi nogud. An long wei ya nao, mi save wosipim God blong olketa olo blong mifala,
         an mi bilivim tu evrisamting wea olketa bin raetem long Lo blong Mosis an long olketa
         buk blong olketa profet.
         15 Mi trastem God olsem olketa bikman seleva ya olketa save duim. Mi biliv wea evri
         pipol, nomata olketa gud o olketa nogud, bae olketa mas laefbaek moa from dae.
         16 So mi barava traehad oltaem nomoa fo mekem tingting blong mi fo no filsem long ae
         blong God o long ae blong olketa pipol.
         17 “Plande yia lelebet nao mi bin lusim Jerusalem, so mi kambaek moa fo tekem kam samfala
         seleni fo helpem olketa wantok blong mi wea olketa pua, an fo mekem olketa sakrifaes
         long God.
         18 An taem mi bin mekem olketa samting fo mi ka-kamap klin finis long ae blong God,
         olketa lukim mi nao insaet long Tambuhaos ya. An taem ya, no eni pipol olketa hipap
         fo mekem eni noes nao.
         19 Bat samfala Jiu blong provins long Esia nao olketa kam kasholem mi, so hemi fitim
         fo olketa nao kam stanap long hia an talemaot enisamting wea olketa maet garem agensim
         mi.
         20 Sapos nomoa, olketa bikman ya wea olketa stap long Kansol long taem mi stanap long
         frant blong olketa bifoa, olketa nao mas talemaot wanem olketa bin faendem wea mi
         duim rong.
         21 Maet olketa no laekem toktok wea mi singaotem go taem mi stanap long frant blong
         olketa an mi sei, ‘Mi biliv wea bae God hemi mekem olketa hu i dae finis fo olketa
         laefbaek moa. An bikos long diswan nao, yufala kotem mi distaem.’”
         22 Nao Filiks hemi savegud finis abaotem disfala wei blong biliv long Masta, so hemi
         finisim kot ya nao an hemi sei, “Taem kapten Lisias ya hemi kamdaon moa, bae mi jes
         talemaot ansa long disfala kes blong yufala.”
         23 An hemi talem wanfala bikman blong ami fo gadem Pol, bat fo hemi mas no strik tumas
         long hem, an hemi mas letem olketa fren blong Pol fo helpem hem wetem enisamting hemi
         nidim.
         24 Samfala de bihaen, Filiks wetem waef blong hem Drusila, tufala kam kasem kot. Woman
         ya hemi woman blong Jiu. Filiks hemi sendem samfala man fo tekem kam Pol, an tufala
         lisin long hem taem hemi tokabaotem wei fo biliv long Jisas Kraes.
         25 Bat taem Pol hemi gohed fo tokabaotem stretfala laef an hao man hemi save bosim hem
         seleva an hao God bae hemi jajem evriwan, Filiks ya hemi fraet nao, so hemi sei, “Ating
         hemi naf nao. Sapos mi garem taem moa bihaen, bae mi kolem yu kam.”
         26 Filiks hemi tingim tu, wea maet Pol hemi save givim hem seleni, so plande taem nomoa
         hemi save askem Pol fo kam an stori wetem hem.
         27 Nao taem tufala yia hemi go finis, Posias Festas nao hemi sensim Filiks fo primia
         long provins ya. Bat Filiks hemi wande fo suitim olketa Jiu, so hemi livim Pol fo
         stap nomoa insaet long prisin.

1 Trifala de bihaen Festas hemi kam fo stap long disfala provins, hemi lusim Sisaria
         an hemi goap kasem Jerusalem.
         2 Nao olketa hedprist an olketa nara bikman blong Jiu olketa go lukim hem, an olketa
         talemaot olketa toktok agensim Pol.
         3 An olketa askem tumas Festas olsem, “Plis, yu mas helpem mifala an sendem Pol kambaek
         moa long Jerusalem.” Olketa askem hem olsem, bikos olketa bin mekem wanfala plan fo
         kilim Pol dae, taem hemi ka-kam long rod yet.
         4 Bat Festas hemi sei, “Pol hemi stap long prisin finis long Sisaria, an mi tu mi kolsap
         gobaek long ples ya.
         5 So yufala mas sendem samfala bikman blong yufala fo go wetem mi. Olketa ya nao i
         save tok agensim hem, sapos hemi bin duim enisamting rong.”
         6 Nao Festas hemi stap fo eit o tenfala de moa wetem olketa, an bihaen, hemi godaon
         moa long Sisaria. Long neks de nomoa, hemi sidaon long kot, an hemi talem samfala
         man fo tekem kam Pol.
         7 Taem Pol hemi kam insaet nomoa, olketa Jiu hu olketa bin kamdaon from Jerusalem olketa
         go stanap raonem hem nao. An olketa gohed fo talem plande nogud samting agensim hem,
         bat olketa no save somaot dat olketa samting ya hemi tru.
         8 Bihaen, Pol hemi stat fo ansarem olketa toktok ya, an hemi sei, “Mi nating duim enisamting
         wea hemi agensim Lo blong olketa Jiu, o agensim Tambuhaos ya, o agensim bikfala King
         long Rom.”
         9 Bat Festas hemi wande fo suitim olketa bikman blong Jiu, so hemi sei, “?Waswe, yu
         wiling nomoa fo goap long Jerusalem, mekem mi save kotem yu long ples blong olketa
         ya?”
         10 Bat Pol hemi tok olsem, “Disfala kot ya, hemi kot blong bikfala King long Rom nao
         ya, an hem nomoa stret ples fo yufala kotem mi long hem. Yu save finis wea mi nating
         duim eni rong samting agensim olketa Jiu ya.
         11 Sapos hemi tru wea mi bin duim samting wea hemi fitim fo mi dae long hem, bae mi
         dae long hem nao. Bat sapos wanem olketa Jiu i bin talem agensim mi hemi nating tru,
         bae no eniwan hemi garem paoa fo givim mi go long han blong olketa. So mi laek fo
         bikfala King long Rom nao hemi jajem kes blong mi.”
         12 Nao Festas hemi toktok wetem olketa man blong hem fastaem an bihaen hemi talem olsem,
         “Yu laekem bikfala King long Rom fo jajem kes blong yu, oraet, bae mifala sendem yu
         go kasem hem.”
         13 Samfala de bihaen, King Agripa an sista blong hem Benis tufala kam lukim Festas long
         Sisaria.
         14 An from tufala stap plande de long Sisaria, Festas hemi talem tufala abaotem kes
         blong Pol. Hemi sei, “Wanfala man hemi stap long prisin, wea Filiks hemi no bin letem
         hem fo fri.
         15 An taem mi go long Jerusalem, olketa hedprist an olketa nara bikman blong olketa
         Jiu olketa talemaot olketa toktok agensim hem ya, an olketa askem mi fo mi panisim
         hem nogud.
         16 Bat mi talem olketa dat hemi no falom kastom blong mifala blong Rom ya fo letem olketa
         fo panisim man ya nating. Hemi mas garem sans fastaem fo stanap long frant blong olketa
         pipol hu i agensim hem, mekem hemi save ansarem olketa toktok olketa talem agensim
         hem.
         17 So taem olketa kam kasem Sisaria, mi no weit moa, bat long neks de nao mi mekem kot
         an mi talem samfala man fo tekem disfala man ya kam insaet.
         18 Bat taem olketa Jiu ya olketa stanap fo tok agensim hem, olketa nating talemaot nomoa
         eni nogud samting wea hemi bin duim, olsem mi tingim bae olketa save talem.
         19 Olketa gohed nomoa fo raoa wetem hem abaotem olketa samting long saet long God blong
         olketa an abaotem wanfala man hu hemi dae finis, nem blong hem Jisas. Bat Pol nao
         hemi sei disfala man ya hemi stap laef nomoa.
         20 Mi no save wanem fo duim fo faendemaot enisamting moa abaotem diswan ya. So mi askem
         Pol sapos hemi wiling fo go long Jerusalem, mekem mi save kotem hem long ples ya.
         21 Bat Pol hemi wande fo stap long han blong Rom nomoa, mekem bikfala King long Rom
         nao hemi save jajem kes blong hem. So mi talem olketa soldia fo gadem hem go-go mi
         save sendem hem go long bikfala King long Rom.”
         22 Nao Agripa hemi sei long Festas, “Mi seleva tu mi laekem tumas fo herem toktok blong
         man ya.” So Festas hemi sei, “Tumoro nao bae yu save herem toktok blong hem.”
         23 Long neks de, King Agripa an Benis tufala kam insaet long bikfala haos blong kot,
         an olketa pipol duim enikaen samting nao falom kastom blong olketa fo mekhae long
         tufala. Olketa kapten blong ami, an olketa bikfala man long taon ya tu olketa kam
         an sidaon wetem tufala ya. An Festas hemi talem samfala man fo tekem kam Pol insaet
         nao.
         24 Nao Festas hemi talem olsem, “King Agripa, an evriwan moa hu yufala stap long hia,
         yufala lukim man ya. Evriwan long olketa Jiu long Sisaria an long Jerusalem tu, olketa
         bin ka-kam long mi an toktok agensim hem. An olketa bin singaotem strong wea man ya
         hemi mas dae.
         25 Bat mi no luksave long enisamting wea hemi bin duim rong, mekem hemi mas dae. Nao
         hem seleva hemi laekem bikfala King long Rom fo jajem kes blong hem, so mi bin tingim
         dat bae mi sendem hem go ya.
         26 Bat mi nating garem enisamting wea hemi barava stret fo mi raetem go long bikfala
         King blong yumi. So hem nao mi tekem hem kam long yu King Agripa an long yufala evriwan.
         An taem yumi bin kuestinim hem finis, maet mi save garem samting moa fo raetem abaotem
         hem.
         27 Bikos mi ting olsem hemi nating stret fo mi sendem disfala man go long Rom, sapos
         mi no talem stret olketa samting wea hemi bin duim rong.”

1 Nao Agripa hemi sei long Pol, “Mi letem yu nao fo toktok fo saet blong yu seleva.”
         So Pol hemi mekem saen fo olketa lisin long hem, an hemi toktok olsem,
         2 “King Agripa, mi hapi tumas wea mi garem disfala sans fo stanap long frant blong
         yu tude, an fo ansarem olketa toktok wea olketa bikman blong Jiu i bin talem agensim
         mi.
         3 Mi barava hapi bikos yu nao yu wanfala man wea yu savegud long olketa kastom blong
         mifala olketa Jiu, an yu save tu long olketa samting wea mifala save raoa abaotem.
         So mi askem yu, plis, yu lisin gudfala fastaem long toktok blong mi.
         4 “Olketa evriwan long olketa Jiu, olketa save long wei wea mi bin stap long hem, stat
         kam taem mi smolfala pikinini wea mi stap wetem olketa pipol blong mi an go kasem
         taem mi stap long Jerusalem.
         5 Olketa save long mi longtaem nao, an sapos olketa wiling, olketa save talemaot dat
         mi wanfala long olketa Farasi an mi barava falom wei blong olketa, stat kam taem mi
         yangfala yet. An seksin blong mifala nao hemi strong tumas fo falom Lo blong God,
         winim evriwan moa.
         6 An distaem olketa laek fo jajem mi bikos mi barava bilivim disfala promis wea God
         hemi bin mekem wetem olketa olo blong mifala bifoa.
         7 An olketa tuelfala laen blong mifala, olketa gohed fo wosipim God olowe nomoa, nomata
         naet, bikos olketa weit fo lukim disfala promis hemi kamtru. King Agripa, mi barava
         biliv long disfala promis ya nao, an dastawe olketa bikman blong Jiu olketa toktok
         agensim mi.
         8 ?Bat waswe nao samfala long yufala i tingim hemi had samting tumas fo God hemi mekem
         eniwan fo laefbaek moa?
         9 “Nao long bifoa ya, mi seleva tu mi traehad fo duim evrisamting wea hemi agensim
         nem blong Jisas blong Nasaret.
         10 An hem nao wanem mi duim long Jerusalem tu ya. Olketa hedprist i givim paoa long
         mi fo putum plande pipol blong God insaet long prisin. An taem olketa kilim olketa
         pipol ya dae, mi tu mi barava agri long diswan.
         11 Long evriwea nomoa mi go long olketa preahaos an mi panisim olketa oltaem, an mi
         traehad fo mekem olketa fo tokspoelem Jisas moa. An mi barava kros tumas long olketa,
         so nomata eni taon aotsaet long Israel ya, mi save go long hem fo meksave long olketa.
         12 “Dastawe nao mi wakabaot go long Damaskas, wea olketa hedprist olketa sendem mi go
         an olketa givim paoa long mi fo duim semsamting long disfala taon ya.
         13 An King Agripa, long midol long de taem mi wakabaot long rod, mi lukim wanfala laet
         long skae wea hemi strongfala winim san. An hemi saen olobaot raonem mi an olketa
         man hu olketa go-go wetem mi.
         14 Mifala evriwan i foldaon long graon an mi herem wanfala toktok hemi tok kam long
         langguis long Hibru, wea hemi sei, ‘?Sol, Sol, waswe nao yu gohed fo meksave long
         mi? Yu spoelem yu seleva nomoa ya taem yu traehad fo go agensim tingting blong mi
         olsem.’
         15 Nao mi ask olsem, ‘?Yu hu nao ya, Masta?’ An Masta hemi ansarem mi olsem, ‘Mi Jisas
         ya. Mi nao yu gohed fo meksave long mi.
         16 Yu getap an yu stanap gud. Mi bin somaot mi seleva long yu fo mekem yu kamap wakaman
         blong mi ya. Bae yu mas talemaot wanem yu lukim abaotem mi tude, an wanem bae mi somaot
         long yu long bihaen tu.
         17 Bae mi sevem yu from olketa pipol blong yu an from olketa pipol hu i no Jiu tu wea
         bae mi sendem yu go long olketa.
         18 Bae yu mas openem ae blong olketa, mekem olketa save lusim tudak an kam kasem laet,
         an mekem olketa kamaot from paoa blong Seitan an kam kasem paoa blong God. An taem
         olketa biliv long mi, bae God hemi save fogivim sin blong olketa, an bae olketa save
         joen wetem olketa wea God hemi bin siusim olketa finis.’
         19 “So, King Agripa, mi nating go agensim olketa samting wea God hemi somaot long mi
         finis.
         20 Mi go-gohed fo talemaot dat olketa pipol i mas lusim olketa ravis wei an tane go
         long God, an olketa mas gohed falom kaen wei wea hemi somaot dat olketa barava sensim
         tingting finis. Fastaem, mi go long olketa pipol blong Jiu hu olketa stap long Damaskas
         an long Jerusalem an long evri ples long Israel, an bihaen, mi go long olketa hu i
         no Jiu tu.
         21 Dastawe olketa bikman blong Jiu olketa kasholem mi insaet long Tambuhaos ya, an olketa
         traehad fo kilim mi dae.
         22 Bat God hemi bin helpem mi olowe kam kasem tude, so hem nao mi save stanap an talemaot
         olketa samting ya long olketa pipol, nomata olketa i bikman o olketa i no bikman.
         Mi no talem enisamting wea hemi deferen from wanem olketa profet an Mosis tu i sei
         bae hemi hapen.
         23 Olketa talem olsem, ‘Disfala Mesaea bae olketa mas kilim hem dae an hem nao bae hemi
         faswan fo laef baek moa from dae. Long wei ya nao bae hemi save somaot disfala laet
         blong God long olketa Jiu an long olketa hu i no Jiu tu.’”
         24 Nao taem Pol hemi gohed fo talem diswan, Festas hemi singaot bikfala olsem, “!Pol,
         yu toktok krangge tumas ya! !Yu bin stadim olketa buk olowe an dastawe yu kamap krangge
         finis!”
         25 Bat Pol hemi ansa olsem, “Primia Festas, mi nating krangge ya. Mi garem gudfala tingting
         an mi toktru.
         26 King Agripa, yu save finis abaotem olketa samting ya. Dastawe nao mi save gohed strong
         fo toktok long yu olsem. An mi save dat yu heremsave finis olketa samting ya taem
         hemi hapen, bikos evrisamting olsem hemi no hapen long ples hemi haed ya.
         27 An King Agripa, mi save tu dat yu bilivim wanem olketa profet i bin raetem.”
         28 Nao King Agripa hemi sei long Pol, “?Waswe, yu tingse long disfala sotfala taem olsem
         yu save mekem mi fo kamap wanfala Kristin ya?”
         29 An Pol hemi sei, “Nomata sotfala taem o longfala taem, bat mi prea long God, wea
         mi laek fo yu an olketa evriwan wea yufala lisin long mi distaem ya, yufala mas kamap
         wankaen wetem mi. Olketa sen ya nomoa, bae mi no laek fo hemi kasem yufala.”
         30 Long taem ya nomoa, King Agripa wetem Benis an Primia Festas an olketa evriwan moa,
         evriwan stanap nao,
         31 an olketa lusim ples ya. An olketa go-gohed fo toktok tugeta long olketa seleva olsem,
         “Disfala man ya hemi nating duim enisamting, mekem hemi mas stap long prisin o hemi
         mas dae long hem ya.”
         32 An King Agripa hemi sei long Festas, “Sapos man ya hemi no bin askem fo bikfala King
         long Rom fo jajem kes blong hem, yumi save letem hem go fri nomoa ya.”

1 Taem olketa talemaot finis wea bae mifala mas go long sip fo go long kantri long
         Itali, olketa givim Pol wetem samfala man moa long prisin, long han blong wanfala
         bikman blong ami. Hemi soldia blong bikfala King long Rom an nem blong hem Jiulias.
         2 Mifala go long wanfala sip wea hemi kam long Adramitiam, an hemi redi fo sel go long
         olketa ples long provins long Esia. So mifala sel go nao. An Aristakas blong Tesalonaeka
         long Masedonia hemi go wetem mifala.
         3 Long neks de nomoa, mifala kasem taon long Saedon. An Jiulias hemi kaen tumas long
         Pol, so hemi letem hem fo go lukim olketa fren blong hem long ples ya, mekem olketa
         save helpem hem long wanem hemi nidim.
         4 Nao mifala lusim Saedon, an from mifala agensim win tumas, mifala sel go long narasaet
         long aelan long Saepras wea win hemi no blou strong tumas long hem.
         5 Mifala katkros go aotsaet long eria blong tufala provins Silisia an Pamfilia, an
         mifala go long soa long taon long Maera long provins long Lisia.
         6 Long ples ya nao, disfala bikman blong ami hemi faendem wanfala sip wea hemi kam
         long Aleksandria, an hemi redi fo go moa long Itali. So bikman ya hemi mekem mifala
         evriwan fo go long sip ya nao.
         7 Nao fo plande de sip ya hemi gogo slou tumas an mifala wakahad fo go kasem kolsap
         long taon long Nidas. Nao mifala barava agensim win so mifala tane go long aelan long
         Krit, long saet long Salmoni wea win hemi no blou strong long hem.
         8 Mifala sel go kolsap falom aelan ya, an olketa hadwaka tumas go-go mifala kasem wanfala
         ples wea olketa kolem “Gudfala Haba”, wea hemi kolsap long taon long Lasia.
         9 Nao mifala bin lusim plande de tumas, an disfala Bikde fo Tekemaot Sin, hemi go finis.
         An mifala kasem taem wea hemi nogud tumas fo go long si nao an Pol hemi tok olsem
         fo olketa,
         10 “Olketa fren, mi lukim dat gogo blong yumi ya bae hemi nogud ya. Bae disfala sip
         wetem olketa kago blong hem hemi lus, an ating bae samfala long yumi tu olketa lus.”
         11 Bat disfala bikman blong ami, hemi lisin nomoa long olketa toktok blong kapten blong
         sip wetem man hu hemi onam sip ya, bat hemi no lisin long olketa toktok blong Pol.
         12 An haba ya hemi no eni gudfala ples tu fo stap long hem long taem blong bikfala raf
         si. So kolsap evriwan long sip olketa laek fo gohed nomoa long gogo blong mifala.
         Olketa laek fo traehad fo kasem taon long Finiks, mekem mifala save stapgud long taem
         blong bikfala raf si. Ples ya hemi wanfala gudfala haba long Krit wea hemi open nomoa
         long saet wea san i godaon.
         13 Nao wanfala win wea hemi no strong tumas, hemi stat fo blou kam long saot. An olketa
         tingse hemi barava fitim gogo blong olketa, so olketa pulumap angga an olketa sel
         go falom disfala aelan long Krit nao.
         14 Bat no longtaem nomoa, bikfala win tumas nao hemi blou kamdaon long aelan ya long
         saet long not.
         15 An bikos win hemi strong tumas, hemi had tumas fo agensim diswan so olketa letem
         nomoa fo win ya hemi bloum mifala go.
         16 Taem mifala kam kolsap long smolfala aelan long Kaoda, mifala faendem ples ya hemi
         kuaet lelebet. So olketa wakahad fogud fo mekem dinggi hemi stap sef,
         17 an olketa tekem hem kam antap long sip. An olketa taemapem samfala rop raonem sip
         ya, mekem hemi no brek long pisis. Nao olketa fraet fo ran go kasem olketa rif kolsap
         long kantri long Libia, so olketa daonem sel an mifala sel go isi-isi nomoa.
         18 Bikfala win ya hemi go-gohed nomoa, an long neks de olketa torowem go haf long kago
         insaet long solwata nao.
         19 Long mektri de moa, olketa torowem go long solwata plande samting olketa save yusim
         long sip ya.
         20 Go-go plande de nao mifala no lukim san an mifala no lukim eni sta. An oltaem nomoa,
         win ya hemi go-gohed fo blou strong tumas, go-go mifala tingse mifala evriwan i mas
         dae.
         21 Bihaen olketa nating bin kaikai fo longtaem tumas, Pol hemi stanap long midol long
         olketa, an hemi sei, “Olketa fren, sapos yufala bin herem toktok blong mi fastaem
         an yumi no bin lusim kam aelan long Krit yet, bae yumi no kasem disfala trabol an
         bae olketa samting i no lus.
         22 Bat distaem mi talem yufala, yufala no fraet an yufala no wari, bikos bae no eniwan
         long yumi hemi dae, bat sip ya nomoa bae hemi lus.
         23 Mi man blong God an mi save prea go long hem. An lasnaet, wanfala enjel blong God
         hemi kam long mi,
         24 an hemi sei, ‘!Yu no fraet Pol! Yu mas go stanap long frant blong bikfala King long
         Rom. An bikos God hemi gudfala, bae hemi sevem laef blong evriwan hu olketa go-go
         wetem yu long sip ya.’
         25 !So olketa fren, yufala no fraet! Mi biliv tumas wea God bae hemi mekem evrisamting
         hemi kamtru olsem hemi bin talem long mi.
         26 Bat nomata olsem, bae yumi mas flot go kasem wanfala aelan ya.”
         27 Long mekfotin naet, win hemi gohed yet fo bloum mifala goraon long disfala si long
         Mediterenian. An long midol long naet nomoa, olketa kru long sip ya olketa save dat
         mifala ka-kam kolsap long lan nao.
         28 So olketa tekem disfala string fo sekap long dip blong wata ya, an olketa faendem
         wea wata ya hemi kasem tuenti fatam. An lelebet taem bihaen, olketa traem moa, an
         dip blong wata hemi kasem fiftin fatam nomoa.
         29 Nao olketa fraet tumas, nogud sip hemi kasem wanfala rif, so olketa letem godaon
         fofala angga nao long bihaen long sip. An olketa gohed prea fo delaet hemi mas kam
         kuiktaem.
         30 Olketa kru ya olketa wande fo ranawe from sip, so olketa daonem dinggi go long si.
         Olketa laea an sei olketa mas putumdaon samfala angga moa long frant blong sip.
         31 Bat Pol hemi tok olsem long bikman blong ami an olketa soldia blong hem, “Sapos olketa
         kru ya no stap kuaet long sip, bae God hemi no sevem yufala ya.”
         32 So olketa soldia olketa katemaot rop wea hemi holem dinggi nomoa, mekem hemi lus
         go nao.
         33 Taem hemi kolsap delaet nomoa, Pol hemi talem strong long olketa evriwan fo kaikai
         nao, hemi sei olsem, “Fo fotinfala de go finis, yufala bin fraet an yufala hanggre
         bat yufala nating kaikaim enisamting nomoa.
         34 Distaem mi talem yufala, yufala mas kaikai nao, bikos bae yufala nidim, mekem yufala
         save stap laef. Yufala save, no eniwan long yufala nao bae hemi garekil. Bae yufala
         evriwan stapgud nomoa.”
         35 Bihaen Pol hemi talem diswan finis, hemi holem bred an hemi talem tengkiu long God
         long frant blong olketa. An hemi brekem bred ya an hemi kaikai nao.
         36 So evriwan olketa filgud moa, an olketa gohed fo kaikai.
         37 Mifala evriwan hu i stap long sip ya mifala kasem man nao ya.
         38 Taem olketa kaikai finis nomoa, olketa torowem go evri baeg flaoa long solwata nao,
         mekem sip ya hemi no hevi tumas.
         39 Taem delaet nomoa, no eniwan hemi luksave long ples ya nao. Bat olketa lukim wanfala
         bei wea sanbis hemi stap long hem. So olketa tingting fo mekem sip fo go long soa
         long ples ya.
         40 So olketa katemaot olketa rop long fofala angga ya, mekem olketa lus long si. An
         long semtaem tu olketa aotem olketa rop wea hemi bin holemstrong tufala bik padol
         fo stiarem sip ya. An olketa apem disfala sel wea hemi stap long frant blong sip,
         mekem win hemi save bloum sip fo go stret long soa.
         41 Bat sip ya hemi go stret antap long wanfala rif nao. Frant blong sip ya hemi barava
         pas strong an hemi no save muv moa. An bihaen long sip ya, olketa bikfala wev olketa
         gohed fo brekem olketa timba blong hem long pisis nao.
         42 Olketa soldia olketa mekem wanfala plan fo kilim dae olketa man wea olketa bin gadem
         ya, mekem no eniwan long olketa i save suim go an ranawe.
         43 Bat disfala bikman blong ami hemi wande fo sevem laef blong Pol so hemi stopem olketa
         soldia fo no duim diswan. Hemi talem evriwan hu i save suim gudfala fo jam go long
         si fastaem, mekem olketa save suim go long soa.
         44 An evriwan moa hu i stap, olketa mas holem olketa haf timba o enisamting moa from
         sip ya, an flot go long soa. So hem nao hao mifala evriwan i go kasem soa, an no eniwan
         hemi lus.

1 Taem mifala evriwan kasem soa gudfala, mifala jes faendemaot nao wea aelan ya nem
         blong hem Molta.
         2 An olketa man blong aelan ya olketa barava kaen gudfala tumas long mifala, an olketa
         lukaftarem mifala gudfala. Nao taem ya, hemi ren an kol tumas tu, so olketa mekem
         wanfala bikfala faea fo mifala.
         3 Pol hemi pikimap wanfala hip long faeawud an hemi putum go long faea. An from faea
         hemi hot tumas, wanfala poesen snek hemi kamaot long faeawud ya an hemi baetem han
         blong Pol nao.
         4 Taem olketa man blong aelan ya olketa lukim nomoa snek wea hemi hangdaon long han
         blong Pol, olketa toktok tugeta long olketa seleva olsem, “Ating man ya hemi bin kilim
         olketa man dae ya, bikos nomata hemi sev from dae long si bat olketa god i no letem
         hem fo laef ya.”
         5 Bat Pol hemi sekem han blong hem nomoa an snek ya hemi foldaon go insaet long faea
         ya nao, an no enisamting hemi kasem Pol nomoa.
         6 Olketa man blong aelan ya olketa weit nomoa fo bodi blong Pol hemi stat boela bikfala
         o hemi foldaon nomoa long graon an dae. Bat taem olketa lukluk long hem fo lelebet
         longtaem an no enisamting hemi kasem hem nomoa, olketa tingting deferen moa an olketa
         sei, “!Hem ya, ating hemi wanfala god ya!”
         7 Kolsap long ples ya, bikman long aelan wea nem blong hem Pablias hemi garem olketa
         gaden blong hem. An hemi talem mifala fo kam an stap long haos blong hem fastaem.
         So fo trifala de nao, mifala stap wetem hem an hemi lukaftarem mifala gudfala tumas.
         8 Taem ya, dadi blong Pablias hemi stap long bed nomoa ya, bikos hemi sik tumas wetem
         fiva an beleran. So Pol hemi go insaet long rum blong hem an putum han blong hem long
         man ya, an hemi prea fo hem, mekem hemi gudbaek moa.
         9 Nao taem diswan hemi hapen finis, olketa nara pipol long aelan ya hu i sik, olketa
         kam long Pol an hemi mekem evriwan fo gudbaek moa.
         10 So olketa givim plande samting long mifala, an taem mifala redi fo lusim ples ya,
         olketa givim mifala evrisamting wea mifala nidim fo gogo blong mifala.
         11 Taem mifala bin stap long trifala mans long aelan ya, mifala lusim ples long wanfala
         sip wea hemi stap kam long Aleksandria. Nem blong sip ya hemi “Tufala god hu i tuin”
         an hemi bin stap long aelan ya long taem blong bikfala raf si.
         12 Mifala sel go kasem Sirakius, an mifala stap long taon ya fo trifala de.
         13 Nao mifala aot moa, an mifala sel go kasem taon long Rejiam. Long neks de, win hemi
         blou kam long saot, an long nara de bihaen moa, mifala kasem taon long Piutiolae.
         14 An long taon ya mifala lukim samfala Kristin hu olketa askem mifala fo stap wetem
         olketa fo wanfala wik. An bihaen nao, mifala wakabaot go fo kasem Rom.
         15 Nao olketa Kristin fren wea olketa stap long Rom, olketa he rem nius abaot em mifala
         nomoa, so olketa kamdaon fo mitim mifala long bikfala maket long Apias an long ples
         wea olketa kolem “Trifala Hotel”. An taem Pol hemi lukim olketa, hemi barava hapi
         fogud nao an hemi talem tengkiu long God.
         16 Taem mifala barava kasem biktaon long Rom, olketa bikman long ples ya olketa letem
         Pol fo go stap long wanfala haos seleva, bat wanfala soldia nao hemi stap fo gadem
         hem olowe.
         17 Nao trifala de bihaen Pol hemi kasem Rom, hemi talem olketa bikman blong Jiu fo olketa
         kam hipap tugeta. Taem evriwan olketa hipap finis, Pol hemi tok olsem long olketa,
         “Olketa wantok blong Israel, mi no bin duim enisamting agensim olketa pipol blong
         yumi o agensim olketa kastom blong olketa olo blong yumi. Bat olketa long Jerusalem
         olketa kasholem mi an givim mi go long han blong olketa man blong Rom.
         18 Olketa man blong Rom olketa bin tekem mi long kot, an olketa wande fo letem mi go
         fri, bikos mi no bin duim enisamting wea hemi fitim fo olketa kilim mi dae long hem.
         19 Bat olketa bikman blong Jiu olketa tok agensim diswan tumas, so hem nao mi askem
         fo bikfala King long Rom hemi mas jajem kes blong mi. Bat mi seleva mi no garem enisamting
         fo talem agensim olketa pipol blong mi nomoa ya.
         20 So from diswan nao mi askem yufala fo kam, mekem mi save toktok wetem yufala. Bikos
         mi biliv long disfala man, wea yumi olketa pipol blong Israel yumi biliv strong wea
         bae hemi kam. An dastawe olketa bin taemapem mi wetem sen.”
         21 An olketa ansarem hem olsem, “Mifala no kasem eni leta wea hemi bin kam from Jiudia
         an wea hemi talem enisamting abaotem yu. An no eniwan long olketa wantok hu olketa
         stap kam long Jiudia i bin talem eni nius abaotem yu o talem eni toktok agensim yu.
         22 Bat mifala wande fo herem tingting blong yu, bikos mifala save dat olketa pipol long
         evri ples olketa gohed fo toktok agensim disfala seksin wea yu joenem finis ya.”
         23 So olketa makem wanfala de wea olketa save kam moa fo lukim Pol. An long de ya, plande
         moa long olketa nao olketa kam an hipap long haos wea Pol hemi stap long hem. An stat
         long moning go-go kasem long ivining, hemi gohed fo talemaot klia tumas long olketa
         pipol abaotem kingdom blong God. Hemi talemaot olketa toktok abaotem Jisas wea olketa
         stap long Lo blong Mosis an long olketa profet. An hemi traehad fo mekem olketa fo
         stat fo biliv long Jisas.
         24 Nao samfala man olketa bilivim toktok blong hem, bat samfala moa olketa nating bilivim
         nao.
         25 An long taem olketa lusim Pol, olketa go-gohed fo raoa tugeta long olketa seleva.
         Bat bifoa olketa go, Pol hemi talem las toktok blong hem olsem, “Holi Spirit hemi
         barava toktru nao long olketa olo blong yufala, wea profet Aesaea hemi tok olsem,
         26 ‘Yu mas go long diskaen pipol an talem olketa olsem, “Nomata yufala lisin, bae yufala
         nating heresave nomoa long enisamting, an nomata yufala lukluk, bae yufala nating
         luksave nomoa long enisamting.”
         27 Bikos diskaen pipol ya, tingting blong olketa i sat finis, an ia blong olketa i nating
         wiling fo herem enisamting, an ae blong olketa, olketa satem finis nomoa. Sapos nomoa,
         ae blong olketa i save luksave, an ia blong olketa i save heresave, an tingting blong
         olketa i save minim, an olketa save kambaek long mi, mekem mi save mekem olketa gudbaek
         moa.’”
         28 An Pol hemi sei moa, “From diswan nao yufala mas savegud, disfala toktok abaotem
         hao God hemi save sevem olketa pipol, God hemi givim go finis long olketa pipol hu
         i no Jiu. !An olketa nao bae i herem toktok ya!”
         30 Nao fo tufala yia, Pol hemi stap long disfala haos wea hemi rentem, an oltaem nomoa
         hemi hapi tumas fo lukim eniwan hu hemi kam fo lukim hem.
         31 An hemi tisim olketa pipol ya evrisamting abaotem Jisas Kraes Masta blong yumi. An
         no eniwan hemi stopem hem, bat hemi save gohed strong nomoa fo talemaot Gudnius abaotem
         kingdom blong God.ROMROMROMROMROM
         
            

         
      
   
      
         ROM
12345678910111213141516
   
      
         1
1 Mi Pol, wakaman blong Jisas Kraes. God hemi kolem mi fo kamap aposol, an hemi siusim
         mi fo talemaot Gudnius blong hem.
         2 Disfala Gudnius ya God hemi promisim kam bifoa, wea olketa profet i raetemdaon insaet
         long Buktambu.
         3 Gudnius ya hemi abaotem San blong hem, Jisas Kraes Masta blong yumi. Hemi barava
         man hu hemi bon kam long laen blong King Deved.
         4 An Holi Spirit hemi somaot klia dat Jisas hemi barava San blong God, bikos God hemi
         mekem hem laefbaek moa long bikfala paoa blong hem.
         5 Long nem blong Kraes nao mi tekem disfala blesing blong God, wea hemi mekem mi waka
         olsem aposol fo kolem olketa pipol long evri kantri fo bilivim an obeim hem.
         6 An yufala long Rom, God bin kolem yufala tu fo falom Jisas Kraes.
         7 Mi raet go long yufala evriwan hu i stap long Rom, wea God hemi lavem an kolem yufala
         fo stap olsem pipol blong hem. Letem kaenfala lav an piis blong God Dadi blong yumi
         an Jisas Kraes Masta blong yumi, hemi stap wetem yufala.
         8 Fastaem, mi laek fo talem dat nius abaotem wei wea yufala biliv long God hemi kasem
         evri ples nao. So long nem blong Jisas Kraes mi toktengkiu long God fo yufala.
         9 Mi waka fo God wetem evri tingting blong mi, fo talemaot Gudnius abaotem San blong
         hem. An God hemi save, mi tingim yufala oltaem long prea blong mi.
         10 Mi prea wea sapos hemi stret long tingting blong God, hemi mas helpem mi fo kam kasem
         yufala.
         11 Bikos longtaem nao mi laekem tumas fo lukim yufala, mekem mi save searem go spesol
         paoa blong Holi Spirit long yufala, mekem biliv blong yufala hemi strong.
         12 Wanem mi minim nao hemi olsem, biliv blong yufala bae hemi save helpem mi fo gohed
         strong, an biliv blong mi bae hemi save helpem yufala fo gohed strong tu.
         13 Olketa Kristin fren, mi laekem yufala fo save dat plande taem nao mi tingting fo
         kam long yufala, bat kam kasem distaem, samting hemi stopem mi fo duim. Long plande
         ples nao mi helpem olketa pipol fo biliv long God finis, an mi laek fo duim diswan
         long ples blong yufala tu.
         14 Mi mas helpem evri pipol, nomata olketa stap long taon o olketa stap long bus, nomata
         olketa skul gud o olketa no skul.
         15 Dastawe nao mi laekem tumas fo talemaot tu disfala Gudnius long yufala hu i stap
         long Rom.
         16 Mi nating filsem long disfala Gudnius, bikos hem ya nao paoa blong God fo sevem evriwan
         hu i biliv long hem. Fastaem, olketa Jiu nao i herem, an bihaen nao, olketa pipol
         hu i no Jiu herem tu.
         17 Gudnius ya, hemi somaot disfala wei wea God hemi mekem olketa pipol stret long ae
         blong hem. Disfala wei nao hemi stat long biliv an hemi finis long biliv tu. Olsem
         hemi talem finis insaet long Buktambu, “Man hu hemi biliv, bae hemi stret long ae
         blong God an bae hemi garem tru laef.”
         18 God hemi somaot dat kros blong hem bae hemi kamdaon from heven. Bae hemi panisim
         olketa pipol hu i agensim hem an duim enikaen ravis samting. Bikos diskaen nogud wei
         blong olketa hemi stopem tru toktok blong God.
         19 Bae hemi panisim olketa, bikos olketa save finis abaotem wei blong hem olsem evri
         pipol i save. Bikos God nao hemi somaot diswan klia finis long olketa.
         20 Stat kam taem God hemi mekem disfala wol, olketa samting long wei blong God wea yumi
         no save lukim, olketa kamaot klia long olketa samting wea hemi mekem finis. Olsem,
         yumi save dat hem nao hemi tru God an hemi garem paoa wea hemi stap olowe. Dastawe
         nao olketa pipol kanot sei wea olketa no save long olketa samting ya.
         21 Bat nomata olketa save finis long God, olketa nating mekhae long hem olsem God, an
         olketa nating toktengkiu long hem. !Nomoa ya! No eni gud samting nao hemi stap insaet
         long tingting blong olketa, an maen blong olketa hemi barava tudak.
         22 Nomata olketa sei olketa waes tumas, bat olketa krangge finis.
         23 Olketa lusim finis disfala wei fo mekhae long God hu hemi laef olowe. An olketa wakem
         olketa kaving wea i luk olsem man, an olketa wakem olketa kaving wea i luk olsem bed
         an snek an enikaen animol moa, an gohed fo wosipim olketa.
         24 Dastawe nao God hemi letem olketa fo falom olketa ravis tingting hemi stap insaet
         long maen blong olketa. So olketa gohed fo durong olobaot an fo spoelem bodi blong
         olketa seleva.
         25 Olketa les fo biliv moa long disfala tru toktok abaotem God, an olketa bilivim nomoa
         olketa laea toktok. Olketa gohed fo wosipim an mekhae long olketa samting wea God
         hemi mekem, bat olketa fogetem nao God hu hemi mekem evrisamting ya. Bat evriwan mas
         preisim God olowe. Amen.
         26 From disfala wei ya nao, God hemi letem olketa fo duim olketa ravis samting falom
         tingting blong olketa seleva. Nomata olketa woman, olketa durong olobaot nomoa wetem
         olketa seleva.
         27 Long sem wei tu, olketa man i lusim barava wei fo slip wetem olketa woman, an olketa
         laekem tumas nomoa fo durong olobaot wetem olketa seleva. Olketa man ya i barava duim
         olketa rong samting long olketa seleva, so God hemi panisim olketa, falom olketa ravis
         samting wea olketa duim.
         28 An bikos olketa les fo save long God, God hemi letem olketa fo falom nomoa ravis
         tingting blong olketa seleva, an olketa duim nomoa olketa samting wea no fit fo pipol
         i duim.
         29 Olketa fulap long enikaen ravis wei, an olketa laekem evrisamting fo olketa seleva
         nomoa, an olketa save spoelem olketa pipol. Olketa joles tumas, an olketa kilim dae
         nara pipol, an olketa raoa nomoa, an olketa save trikim evriwan, an olketa tingnogud
         oltaem abaotem nara pipol, an olketa gosip abaotem nara pipol.
         30 Olketa tokspoelem nara pipol, an olketa heitem God, an olketa spoelem nem blong nara
         man, an olketa praod tumas, an olketa tinghae long olketa seleva nomoa. Olketa save
         tingabaotem enikaen wei fo duim olketa ravis samting, an olketa nating obeim mami
         an dadi blong olketa.
         31 Olketa nating garem gudfala tingting, an olketa save raverave nomoa, an olketa no
         save kaen, an olketa no filsore long eniwan.
         32 Olketa save finis wea stretfala toktok blong God hemi sei olketa pipol hu i duim
         olketa samting olsem, hemi fit fo olketa dae nomoa. Bat nomata olsem, olketa gohed
         nomoa fo duim olketa samting ya, an olketa hapi tu long olketa nara pipol hu i duim
         semsamting.

1 Yufala hu i jajem olketa nara pipol, yufala no save talem enisamting nao. Taem yufala
         jajem olketa nara man, yufala jajem yufala seleva nomoa, bikos yufala tu duim olketa
         semsamting.
         2 Yumi save, God hemi duim stret samting taem hemi jajem olketa pipol hu i duim olketa
         samting olsem.
         3 !Bat yufala tu, yufala gohed fo duim olketa semsamting wea yufala jajem nara pipol
         long hem! ?Waswe, yufala tingse bae God hemi no panisim yufala?
         4 Ating yufala tingdaonem nomoa wei blong God, wea hemi barava kaen tumas an hemi no
         save kros kuiktaem, an hemi save gohed fo weit nomoa. ?Waswe, yufala no luksave nomoa
         wea God hemi kaen tumas, bikos hemi laekem yufala fo lusim olketa ravis wei blong
         yufala?
         5 Bat yufala bikhed tumas an yufala no wande sensim nomoa tingting blong yufala. So
         yufala mekem panis blong yufala hemi kamap bikfala moa, an bae hemi kasem yufala long
         datfala de wea God bae hemi somaot kros blong hem an stretfala wei blong hem fo jajem
         evriwan.
         6 Bae God hemi peimbaek evri pipol falom wanem nao olketa duim.
         7 Olketa pipol hu i gohed fo duim gudfala waka fo mekem God hemi mekhae long nem blong
         olketa an tinghae long olketa an mekem olketa no save dae, olketa ya nao bae God hemi
         givim disfala tru laef wea hemi no save finis.
         8 Bat olketa pipol hu i tingim olketa seleva nomoa, an olketa no laekem wanem hemi
         barava tru, bat olketa falom nomoa olketa ravis wei, olketa ya nao bae God hemi barava
         kros long olketa an panisim olketa.
         9 Evri pipol hu i duim olketa ravis samting nao, bae samting nogud hemi kasem olketa
         an bae olketa filpein. Diswan bae hemi hapen fastaem long olketa Jiu, an bae hemi
         hapen tu long olketa pipol hu i no Jiu.
         10 Bat evri pipol hu i duim olketa gud samting, bae God hemi mekhae long nem blong olketa
         an tinghae long olketa an givim piis long olketa. Diswan bae hemi hapen fastaem long
         olketa Jiu, an bae hemi hapen tu long olketa pipol hu i no Jiu.
         11 Bikos God hemi no save fevarem eniwan.
         12 Evri pipol hu i garem Lo blong Mosis, Lo nao bae hemi jajem olketa from sin blong
         olketa. An evri pipol hu i no garem Lo blong Mosis, olketa tu bae i barava lus from
         sin blong olketa, nomata olketa no garem Lo ya.
         13 Olketa pipol hu i lisin nating long Lo ya, olketa no save stret long ae blong God.
         Bat olketa pipol hu i obeim Lo ya nao, bae God hemi mekem olketa stret long ae blong
         hem.
         14 Olketa pipol hu i no Jiu, olketa no garem Lo blong Mosis. Bat taem olketa ya i falom
         tingting wea hemi semsem wetem wanem Lo blong Mosis hemi talem, hemi klia nao wea
         olketa garem lo long tingting blong olketa, nomata olketa no save long Lo blong Mosis.
         15 Diswan hemi somaot wanem Lo hemi talem, hemi stap finis insaet long haat blong olketa.
         An gudfala tingting blong olketa ya hemi somaot diswan tu. Tingting blong olketa hemi
         mekem olketa save wanem olketa duim hemi stret o hemi no stret.
         16 An falom wanem mi talemaot long Gudnius, bae diswan hemi hapen long de wea God hemi
         jajem wanem hemi staphaed insaet long haat blong pipol. Bae hemi givim paoa long Jisas
         Kraes fo jajem evriwan.
         17 ?Nao waswe long yufala olketa pipol blong Jiu? Yufala trastem tumas Lo an praod bikos
         yufala blong God.
         18 Yufala save long tingting blong God, an yufala save long olketa samting wea hemi
         stret, bikos Lo nao hemi talem yufala.
         19 Yufala tingse yufala nao save lidim olketa blaen pipol, an yufala olsem wanfala lam
         fo olketa pipol hu i stap long dak ples.
         20 An yufala tingse yufala nao tisa blong olketa krangge pipol an olketa hu i no garem
         gudfala save. Yufala tingse long Lo nao yufala garem evri save an evri tru toktok.
         21 ?Sapos yufala tisim olketa nara pipol olsem, waswe nao yufala no save tisim yufala
         seleva? Yufala talem olketa pipol fo no stil, bat yufala seleva duim nomoa.
         22 Yufala talem olketa fo no brekem lo blong marit, bat yufala seleva duim nomoa. Yufala
         barava no laekem olketa laea god, bat yufala save stil long tambuhaos blong olketa.
         23 Yufala tokpraod tumas bikos yufala garem Lo blong God, bat yufala lukdaon long hem
         taem yufala brekem Lo ya.
         24 Insaet long Buktambu hemi sei, “Bikos yufala Jiu duim olketa rong samting, olketa
         pipol hu i no Jiu save tokspoelem nem blong God.”
         25 Disfala wei fo mekem olketa boe fo kate hemi garem mining sapos yufala barava falom
         wanem Lo hemi talem. Bat sapos yufala brekem Lo, diskaen wei fo kate hemi no garem
         eni mining nomoa.
         26 An olketa pipol hu i no Jiu an no garem disfala kastom fo kate, sapos olketa falom
         lo blong God, bae God hemi lukim olsem olketa kate finis.
         27 An olketa hu i falom wanem Lo hemi talem, nomata olketa no barava kate long bodi,
         wei blong olketa nao bae jajem yufala, bikos nomata yufala garem Lo long Buk an nomata
         yufala kate, yufala gohed nomoa fo brekem Lo.
         28 Sapos man hemi Jiu long nem nomoa, hemi no barava man blong Jiu nao. An wei fo kate,
         hemi no samting blong aotsaet long bodi nomoa.
         29 Barava man blong Jiu nao, hemi mas Jiu insaet long maen blong hem, an hemi minim
         haat blong man ya hemi sens. Diswan hemi no kamaot long Lo long Buk, bat Spirit blong
         God nao hemi duim diswan. An God nao hemi tokhae long man olsem, bat olketa pipol
         no tokhae long man ya.

1 ?Waswe nao hemi moabeta fo stap olsem wanfala man blong Jiu? ?An watkaen gudfala
         samting nao save kamaot long disfala kastom fo kate?
         2 !Oo plande gudfala samting ya! Nambawan samting nao hemi olsem, God bin givim kam
         olketa toktok blong hem long olketa Jiu fo lukaftarem.
         3 An nomata samfala long olketa no falom disfala toktok, bat hemi no minim God hemi
         lusim promis blong hem.
         4 !Nomoa ya! Nomata evri pipol save laea, wanem God hemi talem hemi barava tru, olsem
         Buktambu hemi sei, “Bae olketa pipol luksave dat toktok blong yu hemi stret tumas,
         an bae yu win long evritaem olketa tekem yu long kot.”
         5 ?Waswe sapos nogud wei blong yumi hemi save somaot klia moa wea God nao hemi stret?
         ?Waswe, bae yumi tingim God hemi olsem wanfala man nomoa, mekem yumi sei hem nao hemi
         rong taem hemi panisim yumi?
         6 !Nomoa ya, hemi nating tru! ?Sapos God hemi no stret, hao nao bae hemi save jajem
         disfala wol?
         7 ?Waswe, sapos wei blong mi fo laea hemi mekem klia moa disfala tru toktok blong God,
         an hemi mekem pipol fo mekhae long God bikfala moa? ?Sapos hemi tru, waswe nao God
         hemi jajem mi from sin blong mi?
         8 ?An waswe nao yumi no sei nomoa, “Yumi mas gohed fo duim olketa ravis samting, mekem
         gud samting kamap?” Diskaen toktok hemi nogud tumas. Bat samfala pipol nao olketa
         tokspoelem mi, an sei mi nao mi talem disfala samting ya. Hemi stret nomoa fo God
         hemi panisim olketa from diswan.
         9 ?So wanem nao yumi save talem? ?Waswe, yumi olketa Jiu nao yumi gudfala moa winim
         olketa nara pipol? !Nomoa ya! Mi talemaot finis nao wea olketa Jiu an olketa pipol
         hu i no Jiu, tingting fo duim enikaen ravis samting hemi bosim evriwan.
         10 Buktambu hemi talem finis, “Evri nogud pipol nomoa i stap, an olketa gohed fo duim
         evri ravis samting.
         11 No eniwan luksave long wanem hemi stret, an no eniwan tinghae long God.
         12 Evriwan i go rong finis nao, an olketa evriwan nomoa i nogud. No eniwan long olketa,
         hemi duim eni gud samting.
         13 Wanem olketa talem, pipol i save dae long hem, enikaen laea nomoa hemi kam long tang
         blong olketa, an olketa ravis toktok olsem poesen blong snek hemi kamaot long maos
         blong olketa.
         14 Maos blong olketa hemi fulap long olketa nogud toktok fo spoelem pipol.
         15 Olketa kuik tumas fo kilim pipol dae,
         16 an long evri ples olketa save spoelem pipol an mekem olketa filpein.
         17 Olketa nating save nomoa long wei blong piis,
         18 an olketa no save tinghae long God.”
         19 Yumi save finis nao, wanem Lo hemi talem hemi talem long evri pipol hu i stap andanit
         long Lo ya. Dastawe nao no eniwan save sei hemi no rong, bat God bae hemi jajem evriwan
         long disfala wol.
         20 No eniwan save stret long ae blong God from hemi falom Lo nomoa. Bikos Lo ya, hemi
         mekem yumi luksave nomoa long sin blong yumi.
         21 No eniwan save kamap stret bikos hemi obeim Lo, bat distaem nao God hemi somaot deferen
         wei fo mekem pipol stret long ae blong hem. Lo blong Mosis an olketa profet nao bin
         tokabaotem diswan.
         22 God seleva nao hemi mekem olketa pipol hu i biliv, fo olketa stret long ae blong
         hem. Diswan hemi duim long evriwan hu i biliv long Jisas Kraes. An no enisamting nomoa
         hemi deferen long olketa pipol ya,
         23 bikos evriwan olketa stap long wei blong sin, an stap farawe long God hu hemi garem
         paoa fo givim niu laef.
         24 Bat long kaenfala lav blong God hemi mekem olketa kamap stret. An olketa no duim
         enisamting fo kamap olsem, bat God nao hemi duim fri bikos Jisas Kraes hemi mekem
         olketa stret long ae blong hem.
         25 God hemi givim kam Jisas fo dae olsem wanfala sakrifaes fo finisim sin, an from diswan
         nao God hemi save fogivim sin blong evri pipol hu i biliv long Jisas. God hemi duim
         diswan fo somaot hemi stret tumas. God hemi wiling fo weit nomoa an hemi no kuiktaem
         fo panisim pipol from sin blong olketa long bifoa.
         26 Bat distaem hemi somaot stretfala wei blong hem, an bikos hemi stret hemi mekem evri
         pipol hu i biliv long Jisas fo stret long ae blong hem.
         27 ?So wa nem nao y umi save tokpraod long hem? !No enisamting nao! ?Waswe, from yumi
         falom Lo nao yumi save tokpraod? Nomoa ya, bat bikos yumi biliv nomoa.
         28 Yumi save finis nao dat yumi save stret long ae blong God from yumi biliv nomoa,
         an i no from yumi falom Lo ya.
         29 ?Waswe, God hemi God blong olketa Jiu nomoa? !Nomoa ya! Hemi God blong olketa pipol
         hu i no Jiu tu,
         30 bikos wanfala God nomoa hemi stap. An evriwan hu i biliv, nomata olketa Jiu o olketa
         no Jiu, bae hemi mekem olketa evriwan fo stret long ae blong hem.
         31 ?Bikos yumi biliv nao, waswe, yumi save fogetem Lo? Nomoa ya, taem yumi biliv yumi
         mekem Lo hem strong go moa.

1 ?Wanem nao yumi save talem abaotem laef blong Ebraham, olo blong yumi olketa Jiu?
         2 Sapos God hemi mekem Ebraham kamap stret from olketa gudfala waka wea hemi duim,
         hemi garem samting fo praod long hem. Bat nomoa. Hemi no save praod long ae blong
         God.
         3 Bikos Buktambu hemi talem olsem, “Ebraham hemi biliv long God, an bikos hemi biliv
         olsem, God hemi lukim hem olsem wanfala stretfala man.”
         4 Taem eniwan waka, hemi no tekem wejis blong hem olsem presen, bat hemi tekem wejis
         from waka wea hemi duim.
         5 Nomata man hemi no waka fo kamap stret, bat hemi biliv nomoa long God hu hemi save
         mekem nogud pipol fo kamap stret, bae God hemi helpem hem. From hemi biliv nao, bae
         God hemi lukim hem olsem wanfala stretfala man.
         6 Deved hemi talem semsamting. Hemi tokabaotem olketa pipol hu i hapi tumas bikos God
         nao hemi lukim olketa olsem stretfala pipol, nomata olketa duim gudfala waka o nomoa.
         7 Deved hemi tok olsem, “Olketa pipol wea God hemi fogivim rong blong olketa, an hemi
         finisim sin blong olketa, olketa save hapi tumas.
         8 Man wea God hemi no save tingim moa sin blong hem, hemi save hapi tumas ya.”
         9 ?Waswe, diskaen wei fo stap hapi, hemi fo olketa Jiu hu i kate nomoa? !Nomoa ya!
         Hemi fo evri pipol, nomata olketa no garem disfala kastom fo kate. Yumi lukim finis
         long Buktambu wea hemi sei, “Ebraham hemi biliv long God, an bikos hemi biliv olsem,
         God hemi lukim hem olsem wanfala stretfala man.”
         10 ?Long wataem nao God hemi lukim hem olsem stretfala man? ?Long taem hemi no kate
         yet o long taem hemi kate finis? God hemi duim diswan taem Ebraham hemi no kate yet.
         11 Long taem Ebraham hemi no kate yet, hemi biliv long God, an God hemi lukim hem olsem
         stretfala man. An bihaen, hemi tekem disfala mak blong kate wea hemi saen blong stretfala
         man. So Ebraham hemi olsem nambawan olo blong evri pipol hu i no kate bat olketa biliv
         long God, bikos God hemi lukim olketa olsem stretfala pipol.
         12 An Ebraham hemi olo blong yumi olketa Jiu tu hu i kate, sapos biliv blong yumi hemi
         olsem biliv blong hem taem hemi no kate yet.
         13 God hemi promisim Ebraham an olketa laen blong hem bihaen, dat disfala wol bae hemi
         blong olketa. Bat God hemi no mekem promis ya bikos Ebraham hemi duim wanem Lo hemi
         talem. Nomoa. Hemi bikos Ebraham hemi biliv long God, an God hemi lukim hem olsem
         stretfala man.
         14 Sapos God hemi givim promis ya long pipol hu i duim wanem Lo hemi talem nomoa, hemi
         minim disfala biliv long God hemi samting nating nomoa ya. An sapos olsem, disfala
         promis ya hemi samting nating tu.
         15 Lo nao hemi mekem God fo somaot kros blong hem. Bat sapos no eni lo hemi stap, bae
         olketa pipol no save brekem eni lo tu.
         16 Dastawe disfala promis hemi kam long saet blong biliv nomoa, mekem hemi samting God
         hemi givim fri nomoa. An promis ya hemi save kasem evriwan hu i long laen blong Ebraham.
         Hemi no blong olketa pipol hu i falom Lo blong Mosis, bat hemi blong evriwan hu i
         biliv long God olsem Ebraham. Bikos hem ya nao olo blong yumi evriwan,
         17 olsem God hemi talem long Buktambu, “Mi mekem yu kamap olo blong olketa pipol long
         plande ples.” So long ae blong disfala God hu Ebraham hemi biliv long hem, disfala
         promis hemi tru nao. Hem nao God hu hemi givim laef long olketa pipol hu i dae finis,
         an hu hemi save mekem enisamting wea i no stap bifoa fo olketa i stap.
         18 Ebraham hemi gohed fo biliv long God an trastem hem fo duim wanem hemi promisim,
         nomata disfala samting ya hemi luk had tumas fo kamtru. Dastawe nao God hemi mekem
         hem fo olo blong olketa pipol long plande ples, olsem hemi talem insaet long Buktambu,
         “Bae olketa pipol long laen blong yu, bae olketa staka fogud olsem olketa sta ya.”
         19 Ebraham hemi kolsap kasem 100 yia, wea bodi blong hem olsem hemi dae finis, an waef
         blong hem Sera no save garem eni pikinini. Bat nomata Ebraham lukim diswan, hemi no
         wikdaon long biliv blong hem.
         20 Taem hemi tingim promis blong God, hemi no lusim biliv an no garem tufala tingting
         long diswan, bat hemi kamap strong long biliv blong hem. Hemi mekhae long God
         21 bikos hemi savegud dat God hemi save duim wanem hemi bin promisim.
         22 “Dastawe nao God hemi lukim hem olsem stretfala man.”
         23 Disfala toktok ya, “hemi lukim hem olsem stretfala man,” hemi no fo Ebraham nomoa,
         24 bat hemi fo yumi tu. Yumi biliv long God hu hemi mekem Jisas Masta blong yumi fo
         laefbaek moa, an from diswan nao bae God hemi lukim yumi olsem stretfala pipol.
         25 God hemi givim kam Jisas fo dae fo finisim olketa sin blong yumi, an hemi mekem hem
         laefbaek moa fo mekem yumi stret long ae blong God.

1 Bikos yumi biliv long God nao, hemi mekem yumi stret long ae blong hem. Dastawe Jisas
         Kraes Masta blong yumi, hemi mekem yumi stap long piis wetem God.
         2 An bikos yumi biliv, Kraes hemi mekem yumi save long kaenfala lav blong God wea yumi
         stap long hem distaem. An yumi hapi tumas dat yumi barava save dat bae yumi joen wetem
         God long heven.
         3 An yumi hapi tu long olketa trabol blong yumi, bikos yumi save hemi mekem yumi fo
         stanap strong moa.
         4 An taem yumi gohed fo stanap strong, God hemi save hapi long yumi. An hem nao mekem
         yumi biliv strong moa long promis blong hem.
         5 An disfala biliv hemi no mekem yumi fo weit nating nomoa. Bikos God hemi somaot finis
         lav blong hem long yumi, wea hemi givim kam Holi Spirit long yumi.
         6 Long barava taem wea God hemi siusim, Kraes hemi dae fo helpem yumi pipol blong sin,
         wea yumi nating save helpem yumi seleva.
         7 Ating no eniwan hemi laek fo dae fo wanfala stretfala man, bat maet samwan hemi wiling
         fo dae fo wanfala gudfala man.
         8 Bat God nao hemi barava somaot lav blong hem long yumi, wea Kraes hemi dae fo mekem
         yumi fri taem yumi pipol blong sin yet.
         9 Blad blong Kraes hemi mekem yumi stret long ae blong God. So yumi savegud dat Kraes
         bae hemi sevem yumi taem God hemi somaot kros blong hem.
         10 Fastaem, yumi stap olsem enemi blong God. Bat bikos San blong hem hemi dae, God hemi
         mekem yumi kamap fren blong hem finis. An yumi hu i stap fren wetem God finis, yumi
         savegud dat bikos Kraes hemi laef distaem, bae God hemi sevem yumi.
         11 An narasamting moa, bikos Jisas Kraes Masta blong yumi hemi mekem yumi stap fren
         wetem God finis, yumi save hapi tumas long God nao.
         12 Sin hemi kam insaet long wol falom rong blong wanfala man nomoa, an sin nao hemi
         mekem hem dae. An long sem wei nao, evri pipol mas dae bikos evriwan sin finis.
         13 Sin hemi stap finis long wol bifoa God hemi givim Lo long Mosis. Bat God hemi no
         tingim olketa sin taem no eni Lo hemi stap yet.
         14 Bat stat kam long taem blong Adam go kasem taem blong Mosis, evri pipol mas dae,
         nomata olketa no duim rong samting olsem Adam hu hemi no obeim toktok blong God. Adam
         hemi olsem piksa blong disfala man Kraes, hu hemi kam bihaen long hem.
         15 Bat tufala i no barava wankaen, bikos sin blong Adam hemi no olsem disfala presen
         God hemi givim kam fri long yumi. Sin blong wanfala man hemi mekem evri pipol fo dae,
         bat kaenfala lav blong God an presen blong hem ya hemi bik samting moa. From kaenfala
         lav blong disfala wan man Jisas Kraes, God hemi givim kam presen long evri pipol.
         16 An wanem hemi kamaot long sin blong Adam hemi no wankaen wetem wanem hemi kamaot
         long disfala presen blong God. Taem disfala wan man Adam hemi mekem sin, God hemi
         jajem hem an sei hemi barava rong. Bat long bihaen, taem olketa pipol i bin mekem
         plande sin finis, God hemi somaot kaenfala lav blong hem, wea hemi givim presen long
         olketa an lukim olketa olsem stretfala pipol nomoa.
         17 Nao from sin blong disfala wan man Adam, evri pipol mas dae. Bat wanem God hemi duim
         from waka blong disfala wan man Jisas Kraes, hemi bikfala moa. God hu hemi kaen an
         lavem pipol tumas, bae hemi givim presen long olketa wea hemi mekem olketa stret long
         ae blong hem, an bae hemi mekem olketa stap strong long tru laef.
         18 So from sin blong wan man nomoa, God hemi jajem evri pipol. An long sem wei tu, from
         stretfala wei blong wan man, God hemi mekem evri pipol fri an givim tru laef long
         olketa.
         19 Bikos wan man hemi no obeim God, evri pipol stap long wei blong sin. An long sem
         wei tu, bikos wan man hemi obeim God, evri pipol bae olketa stret long ae blong hem.
         20 God hemi givim kam Lo mekem olketa pipol save dat olketa duim plande rong samting.
         Bat taem sin i kamap plande moa, kaenfala lav blong God hemi gohed bikfala moa winim
         sin ya.
         21 So nomata sin blong olketa pipol i garem paoa fo kilim olketa dae, bat kaenfala lav
         blong God hemi garem moa paoa fo mekem evri pipol stret long ae blong hem. So God
         hemi mekem yumi fo garem laef wea hemi no save finis from waka blong Jisas Kraes Masta
         blong yumi.

1 ?So wanem nao yumi save talem? ?Bae yumi gohed fo sin nomoa, mekem kaenfala lav blong
         God hemi gohed bikfala moa?
         2 !Nomoa ya! Hemi olsem yumi dae finis an lusim disfala wei blong sin. ?Sapos olsem,
         hao nao yumi save gohed yet fo stap long wei blong sin?
         3 Ating yufala save finis wea yumi evriwan hu i baptaes an joen wetem Jisas Kraes finis,
         yumi joen wetem dae blong hem tu.
         4 Taem yumi baptaes, hemi olsem yumi dae wetem hem an olketa berem yumi wetem hem finis.
         An yumi save laefbaek moa long sem wei wea Dadi God hemi mekem Kraes fo laefbaek moa
         long bikfala paoa blong hem. An from diswan nao, yumi tu stap long niu laef.
         5 Bikos yumi joen wetem hem finis long dae blong hem, yumi save joen wetem hem tu long
         wei wea hemi laefbaek moa.
         6 Yumi save, hemi olsem olketa nilam olfala laef blong yumi long kros wetem Kraes nao,
         mekem God hemi finisim paoa blong sin wea hemi stap long olfala laef blong yumi. Long
         wei ya nao sin hemi no save gohed fo bosim yumi.
         7 Taem man hemi dae finis, hemi fri nao long paoa blong sin.
         8 An bikos yumi dae finis wetem Kraes, yumi biliv dat bae yumi stap laef wetem hem
         tu.
         9 Yumi save dat Kraes hemi laef baek finis an hemi no save dae moa. Dae hemi no garem
         paoa ovarem hem nao.
         10 Taem hemi dae, hemi finisim paoa blong sin. An long laef blong hem, hemi stap laef
         tugeta wetem God.
         11 Long sem wei, yufala mas tingim dat yumi dae finis an lusim disfala wei blong sin.
         Bikos yufala joen wetem Jisas Kraes, sin hemi no garem paoa ovarem yufala, an yufala
         save stap laef wetem God.
         12 Yufala mas no letem sin fo bos ovarem bodi blong yufala wea hemi save dae. Nogud
         sin mekem yufala falom nomoa olketa ravis tingting blong yufala seleva.
         13 An yufala mas no letem eni pat long bodi blong yufala fo gohed sin an duim olketa
         ravis samting. Yufala laefbaek finis from dae. So yufala mas givim yufala seleva long
         God, wea yufala mas givim evri pat long bodi blong yufala long God fo duim stretfala
         samting nomoa.
         14 Sin hemi mas no bosim yufala moa, bikos yufala no stap andanit long Lo, bat yufala
         stap andanit long kaenfala lav blong God.
         15 ?So wanem nao bae yumi duim distaem, wea yumi andanit long kaenfala lav blong God
         an yumi no andanit long Lo moa? ?Waswe, hemi oraet fo yumi gohed sin nomoa? !Nomoa
         ya!
         16 Yufala save finis, taem yufala mekem yufala seleva fo obeim eniwan, bae hemi bosim
         yufala ya. Sapos yufala stap olsem wakaman blong sin, bae hemi mekem yufala fo dae.
         Sapos yufala stap olsem wakaman blong God fo obeim hem, bae hemi mekem yufala stret
         long ae blong hem.
         17 Long bifoa, yufala ya wakaman blong sin, bat distaem, yufala barava falom nao olketa
         tru toktok wea olketa tisim yufala finis. !Yumi mas toktengkiu long God from diswan!
         18 God hemi mekem yufala fri from paoa blong sin finis, an hemi mekem yufala kamap olketa
         wakaman fo duim wanem hemi stret.
         19 Mi yusim disfala tokpiksa abaotem wakaman wea yufala evriwan save long hem, bikos
         yufala wik long tingting blong yufala. Long bifoa, yufala letem evri pat long bodi
         blong yufala fo stap wakaman blong olketa ravis wei, an enikaen rong samting moa.
         Bat distaem yufala mas mekem evri pat long bodi blong yufala fo wakaman blong stretfala
         wei an fo evrisamting wea hemi holi.
         20 Long bifoa, taem yufala i wakaman blong sin yet, stretfala wei blong God hemi no
         save bosim yufala.
         21 An yufala nating tekem eni gudfala samting nomoa from olketa sin wea yufala bin mekem.
         An distaem, yufala filsem nao long olketa samting ya. Olketa kaen wei ya, hemi mekem
         pipol fo dae nomoa.
         22 Bat distaem, God hemi mekem yufala fri finis from paoa blong sin an hemi mekem yufala
         kamap wakaman blong hem. An frut wea hemi kamaot long diswan hemi olsem, laef blong
         yufala hemi kamap holi an yufala garem tru laef wea hemi no save finis.
         23 Bikos taem eniwan hemi stap long wei blong sin, wejis blong hem nao dae. Bat from
         yumi joen wetem Jisas Kraes Masta blong yumi, God hemi givim fri nao disfala presen
         long yumi, wea yumi save garem laef wea hemi no save finis.

1 Olketa Kristin fren, ating yufala klia nomoa long wanem mi laek fo talem, bikos yufala
         save finis long lo. Taem man hemi laef nomoa, lo hemi garem paoa ovarem hem.
         2 Sapos wanfala woman hemi marit an hasban hemi laef yet, lo blong marit hemi taengem
         woman ya long hasban blong hem. Bat sapos hasban hemi dae finis, woman hemi fri from
         lo blong marit.
         3 Sapos woman hemi go maritim nara man taem hasban hemi laef yet, hemi brekem lo blong
         marit. Bat sapos hasban hemi dae finis, woman ya hemi fri from lo blong marit, an
         hemi no brekem lo ya nomata hemi maritim nara man moa.
         4 So olketa Kristin fren blong mi, from yufala joen wetem dae blong Kraes, yufala tu
         i dae finis an fri long saet blong Lo. So Kraes wea hemi laefbaek moa from dae, hem
         nao hemi onam yufala, mekem yumi save waka gud fo God.
         5 Taem yumi bin falom wei blong yumi seleva, olketa ravis tingting hemi kamap strong
         moa insaet long bodi blong yumi, bikos yumi save long Lo. So yumi duim olketa nogud
         samting fo kilim yumi dae nomoa.
         6 Bat distaem, yumi fri long saet blong Lo, bikos yumi dae finis from disfala Lo wea
         hemi holem yumi strong tumas bifoa. An yumi save waka long niufala wei distaem, wea
         yumi falom Holi Spirit an no falom wanem olketa raetem insaet long Lo.
         7 ?Waswe, diswan hemi minim dat Lo hemi nogud samting? !Nomoa ya! Bat Lo nao hemi mekem
         mi save long wanem nao sin. Sapos Lo hemi no sei “Yu mas no kavetem olketa samting
         blong nara pipol,” bae mi no save long diskaen wei ya.
         8 Bat disfala wei blong sin hemi yusim toktok insaet long Lo fo mekem mi fo garem enikaen
         ravis tingting fo kavetem olketa samting. Sapos no eni Lo hemi stap, sin hemi samting
         nating nomoa ya.
         9 Long bifoa, mi laef nomoa nomata mi no save long Lo, bat taem mi stat fo save long
         Lo blong God, disfala wei blong sin hemi kamap strong tumas insaet long mi, an hemi
         kilim mi dae nao.
         10 Disfala Lo wea hemi sapos fo mekem mi fo garem laef, hemi mekem mi fo dae nomoa.
         11 Bikos wei blong sin nao hemi yusim toktok insaet long Lo, an hemi trikim mi an kilim
         mi dae.
         12 Nao Lo ya hemi holi, an evri toktok blong Lo hemi holi an stret an gudfala nomoa.
         13 ?Waswe, diswan hemi minim olketa gudfala samting nao i kilim mi dae? !Nomoa ya! Bat
         wei blong sin nao hemi yusim olketa gudfala samting fo kilim mi dae, mekem mi luksave
         dat sin hemi nogud. An long disfala wei ya nao, toktok blong Lo hemi somaot dat wei
         blong sin hemi barava nogud samting.
         14 Yumi save, Lo ya hemi blong God. Bat mi, mi man nomoa ya wea mi stap olsem wakaman
         blong sin.
         15 Mi nating savegud long wei blong mi. Bikos mi no save duim wanem mi wande duim, bat
         oltaem mi duim nomoa wanem mi les fo duim.
         16 Taem mi duim wanem mi les fo duim, hemi somaot dat mi bilivim Lo hemi stret.
         17 So hemi no mi seleva nao duim disfala samting, bat disfala wei blong sin wea hemi
         stap insaet long mi nao hemi duim.
         18 Long saet blong mi, mi save, mi wanfala man blong wol nomoa. No eni gud samting hemi
         stap insaet long mi. Bikos nomata mi garem tingting fo duim gudfala samting, bat mi
         nating save duim nomoa.
         19 Nao wanem mi duim oltaem, hemi no disfala gudfala samting wea mi wande duim, bat
         hemi disfala ravis samting wea mi les fo duim.
         20 An bikos mi duim nomoa wanem mi les fo duim, hemi minim i no mi seleva nao mi duim
         olketa samting ya, bat wei blong sin wea hemi stap insaet long mi nao hemi duim.
         21 So mi luksave dat disfala nogud wei nao hemi bosim mi. Taem mi wande duim gudfala
         samting, olketa ravis tingting nomoa hemi stap insaet long mi.
         22 Barava insaet long tingting blong mi, mi hapi long Lo blong God nomoa.
         23 Bat mi luksave dat disfala nogud wei hemi waka insaet long bodi blong mi, an hemi
         faetem Lo blong God wea hemi stap insaet long tingting blong mi. So mi stap wakaman
         blong wei blong sin wea hemi gohed fo waka insaet long bodi blong mi.
         24 !Mi ya, mi barava nogud nao! ?Hu nao bae sevem mi from disfala bodi wea bae hemi
         dae?
         25 !Yumi mas toktengkiu long God wea hem nao duim diswan long waka blong Jisas Kraes
         Masta blong yumi! So mi seleva, long saet long maen blong mi, mi wakaman blong Lo
         blong God. Bat long saet blong mi long wei blong sin, mi wakaman blong disfala nogud
         wei long sin.
         
            

         
      
   
      
         8
1 Nao yumi stap joen wetem Jisas Kraes finis, so no eniwan save jajem yumi moa an sei
         yumi rong.
         2 Bikos gudfala wei blong Holi Spirit hemi givim yumi tru laef bikos yumi joen wetem
         Jisas Kraes, an hemi sevem yumi from wei blong sin wea hemi kilim yumi dae.
         3 Lo hemi no garem paoa fo tekemaot sin blong yumi, bikos yumi no save obeim. Bat God
         nao hemi duim diswan taem hemi mekem San blong hem fo kamap man olsem yumi man, bat
         yumi nao i man blong sin. Hemi sendem hem kam olsem wanfala sakrifaes fo tekemaot
         sin blong yumi. Long wei ya nao, God hemi jajem wei blong sin blong yumi man.
         4 God hemi duim diswan, mekem stretfala samting blong Lo i save kamtru long yumi, wea
         yumi save falom wei blong Holi Spirit an no falom nogud wei blong sin.
         5 Olketa pipol hu i falom nogud wei blong sin, olketa tingting tumas long olketa nogud
         samting blong wol. Bat olketa pipol hu i falom Holi Spirit, olketa tingting tumas
         long wanem Holi Spirit hemi laekem.
         6 Sapos wei blong sin hemi kontrolem maen blong man, bae hemi dae long hem. Bat sapos
         Holi Spirit hemi kontrolem maen blong man, bae hemi garem laef an piis.
         7 Bikos man hu hemi tingting tumas long nogud wei blong sin, hemi enemi blong God.
         Hemi no save obeim Lo blong God, an hemi had tumas fo hemi duim diswan.
         8 An pipol wea wei blong sin hemi kontrolem olketa, olketa no save mekem God fo hapi
         long olketa.
         9 Bat wei blong sin hemi no kontrolem yufala. Nomoa. Holi Spirit nao hemi kontrolem
         yufala, bikos Spirit blong God hemi stap insaet long yufala finis. An sapos eniwan
         hemi no garem Spirit blong Kraes, hemi no blong Kraes nao.
         10 Bodi blong yufala bae hemi dae bikos yufala bin sin. Bat bikos Kraes nao hemi stap
         insaet long yufala, Holi Spirit hemi mekem yufala laef, wea yufala stret long ae blong
         God finis.
         11 God hemi bin mekem Jisas Kraes fo laefbaek moa from dae. An sapos Spirit blong God
         hemi stap insaet long yufala, bae God hemi givim laef moa long bodi blong yufala wea
         i save dae. Hemi duim diswan from Spirit blong hem wea hemi stap insaet long yufala.
         12 So olketa Kristin fren, yumi garem samting wea yumi mas duim. Bat diswan hemi no
         fo falom wei blong sin.
         13 Sapos yufala falom wei blong sin, bae yufala dae. Bat sapos yufala falom wei blong
         Holi Spirit an yufala kilim dae olketa ravis wei blong yufala, bae yufala laef.
         14 Olketa pipol hu Spirit blong God hemi lidim olketa, olketa nao pikinini blong God.
         15 An Holi Spirit wea God hemi givim finis long yufala, hemi no save bosim yufala an
         mekem yufala fraet. Bat hemi mekem yufala fo kamap pikinini blong God. An long paoa
         blong Holi Spirit yumi save kolem God olsem, “Aba, Dadi.”
         16 Holi Spirit nao hemi talem spirit blong yumi dat yumi pikinini blong God.
         17 Bikos yumi olketa pikinini blong hem nao, bae yumi garem olketa blesing wea hemi
         laek givim long yumi. Hem nao olketa blesing wea brata blong yumi Kraes, hemi garem
         finis. Sapos yumi laek fo kasem disfala nambawan laef long heven wea Kraes hemi kasem
         finis, yumi tu mas safa long sem wei wea Kraes hemi safa long hem.
         18 Mi savegud ya, olketa samting wea yumi filpein long hem distaem, olketa samting nating
         nomoa taem yumi tingim disfala nambawan laef wea God bae hemi mekem kamtru long yumi.
         19 Evrisamting God hemi mekem, olketa gohed weit nomoa fo taem wea God bae hemi somaot
         hu nao olketa pikinini blong hem.
         20 Hem olsem bikos evrisamting ya i stap fo nogud. Diswan hemi no minim olketa samting
         ya laekem fo olsem, bat falom tingting blong God. Bat God hemi mekem plan finis,
         21 long wanfala taem bihaen, bae hemi mekem evrisamting long disfala wol fo stap fri
         from paoa wea hemi gohed fo spoelem evrisamting ya. An bae evrisamting ya i kasem
         nambawan laef long heven, olsem yumi olketa pikinini blong God bae kasem.
         22 Yumi save, kam kasem distaem, evrisamting God hemi bin mekem, olketa kraeaot bikfala
         from olketa pein tumas, olsem woman wea hemi kolsap fo bonem pikinini.
         23 Bat i no olketa samting ya nomoa i kraeaot olsem. Yumi tu, wea God hemi givim yumi
         Holi Spirit olsem fas blesing blong hem, yumi tu kraeaot insaet long maen blong yumi.
         Bikos yumi gohed fo weitem taem wea God bae hemi mekem bodi blong yumi fo no safa
         moa, an mekem yumi kamap barava pikinini blong hem.
         24 God hemi sevem yumi finis so yumi gohed fo weitem olketa samting hemi promisim long
         yumi. Bat sapos yumi kasem finis wanem yumi weitem, bae yumi no save gohed fo weitem
         moa. ?Hu nao i save gohed fo weitem samting wea hemi garem finis?
         25 Bat yumi barava bilivim dat bae yumi kasem olketa samting wea yumi no lukim yet ya,
         dastawe yumi wiling fo gohed weitem nomoa.
         26 Long sem wei, Holi Spirit hemi helpem yumi bikos yumi no strong. Yumi no save hao
         fo prea, bat Holi Spirit seleva nao hemi gohed fo prea gud fo yumi long olketa toktok
         blong hem wea yumi no save minim.
         27 God hu hemi save long evri tingting insaet long maen blong yumi, hemi save long tingting
         blong Holi Spirit. Dastawe Holi Spirit hemi save prea fo olketa pipol blong God long
         barava wei wea God hemi laekem.
         28 An yumi save dat long evrisamting wea hemi save kasem yumi, God hemi duim olketa
         gudfala samting fo olketa pipol hu i lavem hem. Olketa nao pipol wea hemi kolem olketa,
         falom plan blong hem.
         29 An olketa pipol God hemi siusim olketa bifoa kam, hemi planem fo olketa kamap wankaen
         wetem San blong hem. Long wei ya nao, San blong hem hemi fasbon long plande brata
         blong hem.
         30 An olketa pipol wea God hemi bin siusim, hemi bin kolem olketa tu. An hemi mekem
         olketa stret long ae blong hem, an mekem nambawan laef blong hem saenaot long laef
         blong olketa.
         31 ?Wanem nao bae yumi talem abaotem olketa samting ya? ?Sapos God hemi teksaet wetem
         yumi, hu nao hemi save agensim yumi?
         32 God hemi no holem baek San blong hem, bat hemi mekem hem fo dae fo sevem yumi evriwan.
         So hemi save givim kam evrisamting fri long yumi nomoa.
         33 ?Hu nao hemi save tok agensim yumi pipol hu God hemi siusim yumi finis? God seleva
         nao hemi mekem yumi stret long ae blong hem.
         34 So no eniwan save jajem yumi an sei yumi rong. Bikos Jisas Kraes hu hemi dae an laefbaek
         moa, hemi stap long raetsaet blong God wea hemi prea gud fo helpem yumi.
         35 ?Watkaen samting nao i save tekem yumi aot from lav blong Kraes? ?Sapos yumi kasem
         trabol o hadtaem, o sapos olketa pipol mekem yumi safa, o sapos yumi hanggre tumas
         o yumi no garem eni kaleko, o sapos olketa laek fo spoelem yumi o kilim yumi dae,
         waswe, bae olketa samting i save tekem yumi aot from lav blong Kraes? !Nomoa nao!
         36 Buktambu hemi talemaot finis dat olketa samting olsem i save kasem yumi, wea hemi
         sei, “Bikos mifala blong yu, olketa pipol i laekem tumas fo kilim mifala dae evri
         de nomoa, olketa tingting long mifala olsem mifala sipsip fo olketa busarem dae.”
         37 Bat yumi no givap long enisamting olsem. !Kraes hu hemi lavem yumi, hemi helpem yumi
         fo winim olketa samting ya oltaem!
         38 Mi bilivim tumas dat no enisamting save tekem yumi aot from lav blong God. Nomata
         yumi laef o yumi dae, nomata enisamting olsem olketa enjel o olketa nara paoa moa,
         nomata samting wea i stap distaem o bae hemi kamap bihaen,
         39 nomata eni paoa hae antap o eni paoa dip insaet long graon, ya nomata enisamting
         moa long evrisamting wea God hemi bin mekem, no enisamting nao i save tekem yumi aot
         from lav blong God. Disfala lav nao, Jisas Kraes Masta blong yumi hemi somaot long
         yumi finis.
         
            

         
      
   
      
         9
1 Mi toktru ya bikos mi blong Kraes. Mi no save laea. An Holi Spirit hemi mekem klia
         long tingting blong mi dat mi no laea taem mi sei
         2 mi filsore tumas an haat blong mi hemi filnogud tumas long olketa Jiu.
         3 Bikos olketa nao wantok blong mi, an olketa nao barava laen blong mi. Letem God hemi
         panisim mi an tekem mi aot from Kraes, sapos diswan hemi save helpem olketa Jiu fo
         kam kolsap long hem moa.
         4 Olketa nao God hemi siusim olketa, an hemi adoptem olketa olsem pikinini blong hem,
         an olketa tu bin lukim saen blong bikfala paoa blong hem. God hemi mekem olketa spesol
         agrimen blong hem wetem olketa, an hemi givim Lo long olketa. An olketa nao save long
         gudfala wei fo prea, an olketa bin herem olketa promis blong God.
         5 Evriwan i kamaot long laen blong olketa nambawan olo blong bifoa, an Kraes tu hemi
         bon kam olsem man long laen blong olketa ya. Letem evriwan preisim God olowe, wea
         hem nao hemi Masta blong evrisamting. Amen.
         6 Promis blong God hemi no rong, bikos hemi no evri pipol blong Israel nao i pipol
         blong God.
         7 An hemi no evri pipol hu i bon kam long laen blong Ebraham nao i pipol blong God.
         Bat olsem olketa raetem finis insaet long Buktambu, “Barava laen blong yu, bae hemi
         kamaot long laen blong Aesak nomoa.”
         8 Diswan hemi minim dat i no evriwan hu i bon kam long laen blong Ebraham nao i pikinini
         blong God, bat olketa pikinini hu i bon kam falom disfala promis blong God, olketa
         nao barava pikinini blong God.
         9 An disfala promis blong God hemi sei olsem, “Neks yia, long disfala sem mans, bae
         mi kambaek fo lukim yutufala moa, an long taem ya, bae waef blong yu hemi garem wanfala
         pikinini boe.”
         10 An narasamting moa, Ribeka hemi bonem tuin from wanfala man nomoa, an hem nao grandadi
         blong yumi Aesak.
         11 Bat God hemi laek fo falom plan blong hem an hemi siusim wanfala long tufala pikinini
         ya. Taem tufala no bon kam yet an tufala no duim enisamting gud o nogud,
         12 God hemi sei long Ribeka, “Fasbon bae hemi waka fo mektu pikinini ya.” Long wei ya
         nao, God hemi no siusim Jekob falom enisamting wea Jekob hemi duim, bat hemi siusim
         Jekob falom plan blong hem seleva.
         13 Hemi olsem toktok blong God long Buktambu wea hemi sei, “Mi lavem Jekob, bat mi les
         long Iso.”
         14 ?Wanem nao bae yumi talem? ?Waswe, God hemi duim samting wea hemi no stret long pipol?
         !Nomoa ya!
         15 Bikos God hemi talem go long Mosis olsem, “Man wea mi siusim fo mi kaen long hem,
         bae mi kaen long hem, an man wea mi siusim fo mi sore long hem, bae mi sore long hem”
         16 So taem God hemi siusim eniwan, hemi no sius falom wanem man ya hemi laekem o wanem
         man ya hemi traehad fo duim, bat God hemi falom kaenfala wei blong hem seleva.
         17 Insaet long Buktambu God hemi talem disfala King long Ijip olsem, “Mi mekem yu kamap
         king, bikos long yu nao mi laek fo somaot paoa blong mi, mekem evri pipol long wol
         olketa save long mi.”
         18 So yumi save nao, taem God hemi laek fo kaen long eniwan, bae hemi duim. An taem
         hemi laek fo mekem eniwan fo no save lisin, bae hemi duim olsem tu.
         19 Maet yufala askem mi olsem, “?Sapos olsem, waswe nao God hemi gohed nomoa fo talem
         mifala rong? Bikos no eniwan save agensim tingting blong God.”
         20 Bat mi ansarem olsem, ?Yu tingse yu hu ya, mekem yu save tokbaek long God? Ating
         pot wea man hemi wakem long graon, hemi no save tokbaek long man ya olsem, “?Waswe
         nao yu mekem mi olsem?”
         21 Man hu hemi mekem pot, hemi garem paoa fo falom tingting blong hem seleva, nomata
         hemi mekem tufala deferen pot long wanfala pis long graon. Maet wanfala pot fo yusim
         long spesol taem, an wanfala pot fo yusim long enitaem nomoa.
         22 God tu hemi olsem. Hemi garem paoa fo somaot kros blong hem an fo mekem olketa pipol
         save long paoa blong hem. Bat hemi gohed yet fo kontrolem kros blong hem, nomata hemi
         fit fo hemi barava spoelem pipol hu hemi kros long olketa.
         23 An hemi garem paoa tu fo somaot saen blong bikfala paoa blong hem long olketa pipol
         wea hemi kaen long olketa an siusim olketa finis fo hemi mekhae long olketa.
         24 Yumi nao olketa pipol ya. God hemi kolem yumi, wea yumi kamaot long olketa Jiu an
         long olketa hu i no Jiu tu.
         25 Olsem God hemi talem insaet long Buk blong profet Hosia, “Olketa pipol hu i no blong
         mi bifoa, bae mi kolem olketa pipol blong mi. Olketa pipol wea mi nating lavem bifoa,
         bae mi kolem olketa pipol wea mi lavem tumas.
         26 An long ples wea mi talem olketa olsem, ‘Yufala ya no pipol blong mi.’ bae mi talem
         olketa olsem moa, ‘Yufala nao i pikinini blong mi God, hu i givim laef.’”
         27 An Aesaea hemi tokabaotem olketa pipol blong Israel, wea hemi singaot olsem, “Nomata
         pipol blong Israel olketa plande tumas olsem sanbis long saet si, bae samfala nomoa
         God hemi sevem olketa.
         28 Bikos no longtaem, bae God hemi barava jajem disfala wol.”
         29 An Aesaea hemi tok moa abaotem diswan olsem, “Sapos Masta hu hemi garem evri paoa,
         hemi no letem samfala man long laen blong yumi fo stap, bae yumi lus finis olsem tufala
         taon Sodom an Gomora.”
         30 Nao wanem mifala talem hemi olsem. Olketa pipol hu i no Jiu an hu i no trae fo kamap
         stret falom Lo, olketa stret finis long ae blong God bikos olketa biliv nomoa.
         31 Bat pipol blong Israel, hu i traehad fo falom Lo fo stret long ae blong God, olketa
         nating kamap stret nomoa.
         32 ?Waswe nao olketa no kamap stret? Bikos olketa traehad nomoa fo kamap stret falom
         Lo, an olketa no falom wei fo biliv long God. Olketa banga nogud long ston wea hemi
         save mekem pipol fo banga nogud long hem.
         33 God hemi tokabaotem ston ya long Buktambu olsem, “Yufala lisin, mi stanemap wanfala
         ston long Saeon wea bae olketa pipol i save garem trabol tumas long hem, an bae olketa
         save banga nogud long hem. Bat eniwan hu hemi biliv long hem, bae hemi no save filsem
         long hem.”

1 Olketa Kristin fren, mi laekem tumas fo God bae hemi sevem olketa wantok blong mi,
         an mi prea go long God oltaem fo diswan hemi hapen.
         2 Mi savegud long olketa, an mi save talemaot klia dat olketa traehad tumas fo falom
         wei blong God, bat olketa no barava save hao nao fo duim.
         3 Olketa nating luksave long wei blong God fo mekem pipol stret long ae blong hem.
         Olketa traehad fo duim diswan falom wei blong olketa seleva nomoa, an olketa nating
         letem God fo mekem olketa stret long ae blong hem.
         4 Kraes nao hemi finisim disfala wei blong Lo, mekem evriwan hu i biliv bae God hemi
         mekem olketa kamap stretfala pipol.
         5 Mosis hemi raet abaotem hao Lo hemi save mekem pipol fo stret long ae blong God,
         an hemi sei, “Man hu hemi obeim Lo mas falom evrisamting long Lo long laef blong hem.”
         6 Bat toktok abaotem hao pipol save stret long ae blong God long biliv blong olketa,
         hemi sei olsem, “Yu no sei insaet long tingting blong yu, ‘?Hu nao bae hemi goap long
         skae?’” Diswan hemi minim yumi no wari fo goap an tekem Kraes kamdaon fo sevem yumi.
         7 “An yu no sei moa, ‘?Hu nao bae i godaon insaet long ples blong pipol hu i dae finis?’”
         Diswan hemi minim yumi no wari fo godaon fo mekem Kraes laefbaek moa.
         8 Bat toktok hemi sei olsem moa, “Toktok blong God hemi kasem yu finis. Hemi stap long
         maos blong yu an hemi stap insaet long haat blong yu.” Hem nao disfala nius abaotem
         biliv, wea yumi gohed fo talemaot.
         9 Sapos yu talemaot gudfala olsem, “Jisas nao hemi Masta,” an sapos yu barava biliv
         wea God hemi bin mekem hem laef baek moa from dae, bae hemi sevem yu nao.
         10 Bikos yumi biliv nao, God hemi mekem yumi stret long ae blong hem. An bikos yumi
         talemaot biliv blong yumi nao, God hemi sevem yumi.
         11 Buktambu hemi tok olsem abaotem diswan, “Eniwan hu hemi biliv long hem, bae hemi
         no save filsem.”
         12 Olketa Jiu olketa i no deferen long olketa pipol hu i no Jiu. Evriwan nao i garem
         wanfala Masta nomoa, hu hemi save givim olketa gudfala samting long evriwan hu i prea
         go long hem.
         13 Hemi olsem Buktambu hemi sei, “Evriwan hu i prea go long Masta fo hemi helpem olketa,
         bae hemi sevem olketa.”
         14 ?Bat hao nao olketa save prea go long hem, sapos olketa no biliv long hem yet? ?An
         hao nao olketa save biliv long hem, sapos olketa no herem eni nius abaotem hem yet?
         ?An hao nao olketa save herem nius, sapos no eniwan hemi talemaot nius ya long olketa?
         15 ?An hao nao eniwan i save talemaot nius, sapos olketa no sendem eniwan fo talemaot?
         Olsem olketa raetem long Buktambu, “!Hemi gudfala samting tumas, taem olketa pipol
         kam fo talemaot Gudnius!”
         16 Bat i no evri pipol blong Israel nao olketa biliv long Gudnius ya. Hemi olsem Aesaea
         hemi talem insaet long Buktambu, “?Masta, haomas pipol nao i bin bilivim nius blong
         mifala?”
         17 So pipol save biliv taem olketa herem Gudnius, an olketa save herem Gudnius taem
         eniwan hemi talemaot toktok abaotem Kraes.
         18 Bat mi askem moa, ?Waswe, olketa pipol blong Israel i no herem nius ya? Nomoa, olketa
         herem finis ya, olsem Buktambu hemi sei, “Mesij blong olketa hemi goaot finis long
         evri pipol long wol, toktok blong olketa hemi go kasem evri ples long wol nao.”
         19 Bat mi askem moa, ?Waswe, olketa pipol blong Israel i no luksave nomoa long nius
         ya? Nomoa ya. Fastaem, Mosis hemi talemaot toktok blong God olsem, “Bae mi yusim pipol
         hu i samting nating fo mekem yufala joles. An bae mi mekem yufala kros long olketa
         pipol hu i no garem eni gudfala save.”
         20 An Aesaea hemi tokstrong moa olsem, “Olketa pipol hu i no lukaotem mi, olketa nao
         faendem mi. Mi somaot mi seleva long olketa pipol hu i no ask abaotem mi.”
         21 An hemi tokabaotem pipol blong Israel olsem, “Long evri de nao mi singaotem olketa
         pipol hu i no save obei an hu i save bikhed tumas, bikos mi laekem olketa fo kambaek
         long mi.”

1 Nao mi a skem moa . ?Waswe, God hemi les long olketa pipol blong hem nao? !Hemi had
         ya! Mi seleva tu mi man blong Israel, wea mi bon kam long laen blong Ebraham long
         traeb blong Benjamin.
         2 God hemi no save les long olketa pipol blong hem wea hemi siusim olketa longtaem
         kam finis. Yufala save finis abaotem stori blong Elaeja long Buktambu, wea hemi prea
         long God an tokstrong agensim pipol blong Israel olsem,
         3 “Masta, olketa kilim dae olketa profet blong yu, an olketa bin brekemdaon olketa
         olta blong yu. Mi nomoa mi stap an olketa traehad fo kilim mi dae tu.”
         4 An ansa blong God nao hemi olsem, “Mi garem yet 7,000 man wea i nating baodaon long
         disfala laea god Baal.”
         5 Long sem wei tu, distaem, samfala pipol stap hu God hemi siusim olketa finis long
         kaenfala lav blong hem.
         6 Hemi no siusim olketa from gudfala waka blong olketa, bat from kaenfala lav blong
         hem seleva nomoa. Bikos sapos hemi siusim olketa from gudfala waka blong olketa, bae
         kaenfala lav blong God hemi no truwan ya.
         7 Diswan hemi minim olketa pipol blong Israel nating faendem nomoa wanem olketa lukaotem
         tumas. Samfala pipol nomoa hu God hemi siusim, olketa nao i faendem. Bat olketa nara
         pipol i no wiling fo lisin,
         8 olsem Buktambu hemi talem, “God hemi mekem maen blong olketa fo no save tingting
         gud. Kam kasem distaem, ae blong olketa i no save lukluk, an ia blong olketa i no
         save herehere.”
         9 An Deved tu hemi tok olsem, “Letem bikfala fist blong olketa, hemi olsem trap long
         olketa. Letem bikde blong olketa i mekem olketa foldaon nogud, an letem God panisim
         olketa.
         10 Letem ae blong olketa i blaen, mekem olketa no lukluk. An letem olketa safa nogud
         long enikaen trabol nomoa.”
         11 So mi sei moa, ?Waswe, bikos olketa foldaon nogud, hemi minim olketa nogud olowe
         nao? !Nomoa ya! Bat bikos olketa pipol blong Jiu i duim rong samting, God hemi gohed
         fo sevem olketa pipol hu i no Jiu, mekem olketa Jiu i joles long olketa.
         12 Bikos olketa Jiu i duim rong samting, God hemi givim olketa gudfala samting long
         pipol long wol. An from olketa Jiu i lusim wei blong God, God hemi givim olketa gudfala
         blesing long olketa hu i no Jiu. !So taem barava namba blong olketa pipol blong Israel
         i kambaek long God, plande gudfala samting tumas moa bae hemi kasem yumi!
         13 Nao mi tok go long yufala olketa pipol hu i no Jiu. Mi tinghae long waka blong mi,
         wea mi aposol fo yufala pipol hu i no Jiu.
         14 Mi laek mekem olketa wantok blong mi fo joles long yufala, mekem samfala long olketa
         save kam long God fo hemi sevem olketa.
         15 Bikos taem God hemi les long olketa Jiu, hemi mekem olketa nara pipol long wol fo
         save kamap fren blong God moa. ?Olsem wanem nao bae hemi hapen taem God hemi hapi
         wetem olketa Jiu moa? !Bae hemi olsem olketa laefbaek moa from dae!
         16 Taem yumi givim fas pat long bred olsem sakrifaes long God, hemi olsem ful bred ya
         hemi blong God. An sapos rut blong wanfala tri hemi blong God, olketa brans blong
         tri ya i blong God tu.
         17 Samfala brans blong barava oliv tri God hemi brekemaot finis. An yufala, nomata yufala
         olsem olketa brans blong wael oliv tri, God hemi joenem yufala go long disfala barava
         oliv tri ya. An distaem yufala tu i save garem olketa gudfala samting wea hemi kamaot
         long olketa Jiu ya.
         18 Dastawe yufala mas no lukdaon long olketa nara brans ya. Bikos yufala no save givim
         laef long rut blong oliv tri ya. Bat rut ya nao hemi save givim laef long yufala.
         19 Yufala maet talem, “God hemi brekemaot olketa brans blong barava oliv tri ya, mekem
         hemi save joenem mifala go long ples blong olketa.”
         20 Hemi tru, bat God hemi brekemaot olketa bikos olketa no biliv, an yufala moa stap
         long oliv tri ya bikos yufala biliv. So yufala mas no praod long diswan, bat yufala
         mas lukaot.
         21 Bikos nomata olketa barava brans blong oliv tri ya, God hemi no letem olketa fo stap
         taem olketa no biliv. ?Waswe, yufala tingse bae God hemi letem yufala fo stap nomoa
         sapos yufala no biliv?
         22 Yufala mas tingim gud dat God hemi save sore an kaen tumas, bat hemi save jajem yumi
         tu. Hemi jajem olketa hu i lusim wei blong hem, bat hemi sore an kaen long yufala
         sapos yufala gohed fo falom gudfala wei blong hem. Bat sapos yufala no duim diswan,
         bae hemi katemaot yufala tu.
         23 An sapos olketa Jiu olketa stat fo biliv moa, bae God hemi joenem olketa moa insaet
         long oliv tri ya. Bikos God hemi garem paoa fo joenem olketa baek moa.
         24 God hemi bin joenem yufala go long disfala barava oliv tri ya, nomata yufala kamaot
         long wanfala wael oliv tri. So bae hemi isi nomoa fo God joenem baek olketa Jiu wea
         olketa olsem tru brans blong disfala barava oliv tri ya.
         25 Olketa Kristin fren, mi laekem yufala fo save long disfala bikfala samting wea hemi
         staphaed, mekem yufala no tingim yufala barava save tumas. Hemi olsem ya, disfala
         wei blong pipol blong Israel fo no lisin, bae hemi stap nomoa go kasem taem evriwan
         hu i no Jiu wea God hemi siusim, i kam finis long hem.
         26 An long datfala taem, bae God hemi sevem evriwan blong Israel, olsem God hemi talem
         finis insaet long Buktambu, “Man fo sevem olketa pipol ya bae hemi kamaot long Saeon,
         an disfala ravis tingting fo no biliv, bae hemi tekemaot from olketa pipol long laen
         blong Jekob.
         27 Long taem ya, bae mi mekem wanfala spesol agrimen wetem olketa, wea bae mi finisim
         sin blong olketa.”
         28 Bikos olketa Jiu i agensim disfala Gudnius, olketa i enemi blong God nao, an diswan
         hemi fo gud blong yufala pipol hu i no Jiu. Bat bikos God hemi siusim olketa, hemi
         lavem olketa yet falom promis blong hem long olketa olo blong olketa.
         29 Bikos taem God hemi siusim eniwan an hemi givim gudfala samting long hem finis, bae
         hemi no save sensim tingting blong hem.
         30 Long bifoa, yufala no obeim God, bat distaem olketa pipol blong Israel nao olketa
         no obeim hem, dastawe nao God hemi sore an kaen long yufala.
         31 Long sem wei tu, olketa Jiu hu i no obeim God distaem, bae God hemi sore an kaen
         long olketa moa long sem wei wea hemi sore an kaen long yufala.
         32 Wei fo no obei, hemi olsem wanfala prisin wea God hemi mekem evriwan stap long hem,
         mekem hemi save sore an kaen long olketa evriwan.
         33 !God hemi gud tumas long evriwan, an save blong hem hemi bikfala tumas an tingting
         blong hem hemi waes tumas! !Yumi no luksave long tingting blong hem, yumi no save
         minimgud olketa wei blong hem!
         34 Olsem Buktambu hemi talem, “?Hu nao i save long tingting blong Masta? ?Hu nao i save
         tisim hem long enisamting?”
         35 “?Hu nao i bin givim enisamting long God, mekem God hemi mas givimbaek samting long
         hem?”
         36 God nao hemi mekem evrisamting, an evrisamting stanap long paoa blong hem, an evrisamting
         i blong hem nomoa. !Yumi mas mekhae long God olowe nao! Amen.

1 Olketa Kristin fren, bikos God hemi sore an kaen tumas long yumi, mi tokstrong long
         yufala. Yufala mas givim laef blong yufala olsem sakrifaes long God. Hemi wanfala
         sakrifaes wea hemi laef yet an hemi holi, mekem God hemi save hapi long hem. Diswan
         nao hemi barava wei fo yufala wosipim God.
         2 Yufala no letem yufala seleva fo falom wei blong disfala wol, bat yufala mas letem
         God hemi mekem yufala sens, mekem hemi givim niufala tingting long yufala. Long wei
         ya nao yufala save luksave long wanem God hemi laekem. From diswan, bae yufala save
         long olketa gudfala samting wea hemi stret an God hemi hapi long hem.
         3 Long wanem God hemi givim kam long mi, mi talem long yufala, yufala no tinghae long
         yufala seleva tumas. Bat yufala mas tingabaotem yufala seleva long stretfala wei nomoa,
         falom biliv wea God hemi givim long yufala.
         4 Yumi evriwan i garem wanfala bodi nomoa wea hemi garem plande pat long hem, an olketa
         pat ya garem deferen kaen waka fo duim.
         5 Long sem wei tu, nomata yumi plande pipol, yumi olsem wanfala bodi nomoa wea yumi
         evriwan joen wetem Kraes. Long wei ya nao, evriwan long yumi joen wetem olketa narawan
         long disfala wanfala bodi.
         6 Yumi garem olketa deferen kaen spesol paoa wea God hemi givim kam, falom kaenfala
         lav blong hem wea hemi givim long yumi. Sapos yumi garem spesol paoa fo talemaot toktok
         blong God olsem olketa profet, yumi mas talemaot toktok ya nao falom biliv blong yumi,
         nomata biliv ya hemi bikfala o smolfala.
         7 Sapos yumi garem spesol paoa fo helpem olketa pipol, yumi mas duim nao. An sapos
         hemi spesol paoa fo tis, yumi mas tis nao.
         8 Sapos God givim spesol paoa long yumi fo strongim tingting blong eniwan, yumi mas
         duim nao. An sapos hemi spesol paoa fo helpem pipol wetem enikaen samting, yumi mas
         duim long gudfala wei. Sapos yumi garem spesol paoa fo lidim pipol, yumi mas lukaftarem
         olketa gudfala. An sapos yumi garem spesol paoa fo sore an kaen long pipol, yumi mas
         duim nomoa an hapi long hem.
         9 Taem yufala lavem olketa pipol, yufala mas barava minim. Yufala mas heitem wanem
         hemi ravis, an yufala mas holestrong long wanem hemi gudfala.
         10 Yufala mas lavem yufala evriwan gudfala, olsem brata. Yufala mas tinghae long olketa
         nara Kristin winim yufala seleva.
         11 Yufala mas no les, bat yufala mas gohed strong long waka oltaem, an yufala mas letem
         ful laef blong yufala fo gohed strong long waka blong Masta.
         12 Yufala mas hapi oltaem long olketa samting wea God hemi promisim yufala. Taem trabol
         hemi kam, yufala mas stap kuaet nomoa, an yufala mas gohed fo prea oltaem.
         13 Yufala mas searemaot wanem yufala garem wetem olketa pipol blong God, taem olketa
         sot long enisamting. An yufala mas lukaftarem gud olketa pipol hu i kam kasem ples
         blong yufala.
         14 Yufala mas askem God fo blesim olketa pipol hu i mekem yufala safa. Yufala mas blesim
         olketa an no tokspoelem olketa.
         15 Yufala mas hapi taem yufala stap wetem olketa pipol hu i hapi, an yufala mas krae
         taem yufala stap wetem olketa pipol hu i krae.
         16 Yufala mas stapgud wetem evriwan. Yufala mas no praod, bat yufala mas wiling fo frengud
         wetem olketa pipol hu i stap lou. An yufala mas no tingim yufala nao i save tumas.
         17 Sapos eniwan duim ravis samting long yufala, yufala mas no sensimbaek, bat yufala
         mas duim nomoa wanem hemi stret long ae blong evriwan.
         18 An yufala mas traehad oltaem fo stapgud long piis wetem evri pipol.
         19 Olketa fren blong mi, yufala mas no sensimbaek eni nogud samting long olketa pipol,
         bat letem God nao jajem olketa. Olsem Masta hemi talem long Buktambu, “Mi nomoa save
         sensimbaek trabol long olketa enemi blong yufala. Mi nao bae mi peimbaek long olketa.”
         20 An Buktambu hemi sei olsem tu, “Sapos enemi blong yu hemi hanggre, yu mas givim kaikai
         long hem. An sapos hemi dae long wata, yu mas givim wata fo hemi dringim. Sapos yu
         duim diswan, bae yu mekem hem filsem tumas.”
         21 Yufala mas no letem olketa nogud wei fo winim yufala, bat yufala mas gohed strong
         long gudfala wei, mekem yufala winim olketa nogud wei.

1 Evriwan mas putum olketa seleva andanit long paoa blong gavman, bikos no eniwan save
         garem paoa fo lukaftarem pipol sapos God hemi no letem hem. Olketa bikman hu i stap,
         God nao hemi putum olketa long waka fo rulim olketa pipol.
         2 Dastawe nao eniwan hu hemi agensim paoa blong gavman, hemi agensim wanem God hemi
         putum. An eniwan hu hemi duim diswan, bae hemi fit fo panis.
         3 Olketa pipol hu i duim stretfala samting olketa no fraet long gavman. Bat olketa
         pipol hu i duim olketa nogud samting nao olketa fraet long hem. So sapos yufala no
         wande fraetem olketa long gavman, yufala mas duim nomoa olketa stret samting, mekem
         olketa save tokhapi long yufala.
         4 Bikos olketa ya i wakaman blong God fo duim gudfala samting fo yufala. Bat sapos
         yufala duim samting nogud, yufala mas fraetem olketa ya, bikos olketa no holem paoa
         fo nating. Olketa i wakaman blong God, fo panisim pipol hu i duim olketa rong samting.
         5 Dastawe nao hemi gud fo yufala putum yufala seleva andanit long paoa blong gavman.
         Bat yufala mas no duim bikos yufala fraetem panis nomoa, bat bikos hem kam long gudfala
         tingting blong yufala.
         6 Dastawe nao yufala peim olketa taks, bikos olketa bikman ya i wakaman blong God,
         wea olketa waka oltaem fo lukaftarem olketa pipol.
         7 So yufala mas peim olketa deferen kaen taks olsem lo hemi talem. An yufala mas tinghae
         long olketa bikman an onarem olketa evriwan.
         8 Yufala mas no kaonem enisamting long eni man. Kaon wea yufala mas garem nomoa, hemi
         wea yufala mas lavem yufala evriwan. Bikos eniwan hu hemi lavem olketa pipol, hemi
         barava falom Lo.
         9 Nao Lo hemi sei, “Yu mas no brekem lo blong marit, yu mas no kilim dae nara man,
         yu mas no stil, yu mas no kavetem enisamting blong nara man.” Nao olketa lo olsem
         wetem eni nara lo moa, olketa joen tugeta insaet wanfala lo wea hemi sei, “Yu mas
         barava lavem olketa wantok blong yu olsem yufala lavem yufala seleva.”
         10 Man hu hemi lavem olketa nara pipol, hemi no save duim enisamting fo spoelem olketa.
         Dastawe disfala wei fo lavem nara man, hemi barava wei fo falom Lo blong God.
         11 Mi talem yufala fo duim olketa samting ya, bikos yufala save finis long disfala taem
         wea yumi stap long hem. Hemi kasem taem nao fo yufala wekap long slip blong yufala,
         bikos distaem hemi kolsap tumas nao fo God hemi kam fo sevem yumi, winim taem wea
         yumi jes stat fo biliv.
         12 Distaem, naet hemi kolsap finis an delaet hemi kolsap kam. So yumi mas lusim nao
         waka blong naet, an yumi mas holem moa olketa samting fo faet long delaet.
         13 Yumi mas stap long gudfala wei olsem olketa pipol hu i stap long delaet. Yumi mas
         no mekem olketa ravis fist an gohed fo drang, an yumi mas no durong wetem eniwan o
         falom olketa nara ravis wei olsem. An yumi mas no raoa an yumi mas no joles.
         14 Bat yufala mas holetaet long Masta blong yumi Jisas Kraes, mekem yufala redi fo faetem
         eni nogud samting. An yufala mas no tingting fo falom wei blong sin.

1 Yufala mas mekfren long man hu i no strong long biliv blong hem, an yufala mas no
         raoa wetem hem abaotem enikaen samting hemi tingim.
         2 Biliv blong wanfala man hemi letem hem fo kaikaim enikaen kaikai. Bat nara man hu
         i no garem strong biliv, hemi no save kaikaim mit.
         3 Man hu hemi save kaikaim enikaen kaikai, hemi mas no lukdaon long man hu hemi no
         save kaikaim mit. An man hu hemi no save kaikaim mit, hemi mas no jajem man hu hemi
         save kaikaim enikaen kaikai, bikos God hemi hapi long hem.
         4 ?Waswe, yu tingse yu hu ya, mekem yu save jajem wakaman blong nara man? Bos blong
         hem nomoa save talem sapos wakaman ya hemi duim gudfala waka o nomoa. Bat bae man
         ya hemi gohed nomoa fo duim gudfala waka, bikos Masta blong yumi nao hemi garem paoa
         fo helpem hem long diswan.
         5 Wanfala man hemi tingse wanfala de hemi spesol winim olketa nara de, an nara man
         hemi tingse evri de olketa semsem nomoa. Evriwan mas savegud long tingting blong hem
         seleva.
         6 Man hu hemi tingim wanfala de hemi spesol, hemi duim diswan bikos hemi tinghae long
         Masta. An man hu hemi kaikaim enikaen kaikai, hemi duim diswan bikos hemi tinghae
         long Masta, an hemi save toktengkiu long God from olketa kaikai ya. An man hu hemi
         no kaikaim mit, hemi duim diswan bikos hemi tinghae long Masta tu, an hem tu i save
         toktengkiu long God.
         7 No eniwan long yumi hemi bosim laef blong hem seleva nomoa, an no eniwan long yumi
         hemi bosim dae blong hem seleva nomoa.
         8 Taem yumi laef, yumi laef fo mekhae long Masta. An taem yumi dae, yumi dae fo mekhae
         long Masta tu. So nomata yumi dae o yumi laef, yumi blong Masta nomoa.
         9 Kraes hemi dae an hemi laefbaek moa, fo mekem hem nao Masta blong olketa pipol hu
         i laef an hu i dae finis.
         10 ?So waswe nao yu jajem Kristin fren blong yu, an waswe nao yu lukdaon long hem? !Yumi
         evriwan nao bae stanap long ples wea God hemi sidaon fo jajem evri pipol!
         11 Bikos olketa raetem long Buktambu olsem, “Masta hemi sei, ‘Mi mekem strongfala promis
         long yufala. Bae evriwan mas nildaon long mi, an talemaot dat mi nao God.’”
         12 So hem nao ya, bae evriwan long yumi mas talemaot olketa wei blong hem long God.
         13 So yumi mas stop fo jajem nara Kristin. An yufala mas no duim enisamting wea hemi
         save mekem Kristin fren blong yufala fo foldaon long sin.
         14 From mi joen wetem Masta blong yumi Jisas, mi barava save dat no eni kaikai hemi
         nogud. Bat sapos eniwan hemi tingse samfala kaen kaikai hemi save mekem hem fo no
         klin, hemi mas no kaikaim samting ya.
         15 Sapos yufala mekem Kristin fren blong yufala filnogud long wanem yufala kaikaim,
         hemi minim yufala no falom wei blong lav. Kraes hemi dae tu fo sevem Kristin fren
         ya, so yufala mas no spoelem hem long wanem yufala kaikaim.
         16 Yufala mas no duim enisamting wea hemi save mekem pipol fo tokspoelem disfala gudfala
         wei blong yufala Kristin.
         17 Bikos kaikai an dring, hemi no blong kingdom blong God. Bat olketa samting wea Holi
         Spirit hemi duim, hem nao blong disfala laef ya. Olsem, Holi Spirit hemi helpem yumi
         fo duim wanem hemi stret long ae blong God an fo stap long piis an fo hapi.
         18 Eniwan hu hemi waka fo Kraes long wei olsem, bae God hemi hapi long hem an olketa
         pipol tu bae hapi long hem.
         19 Dastawe yumi mas traehad nomoa fo duim olketa samting wea i save helpem yumi evriwan
         fo stap long piis an fo kamap strong moa long biliv.
         20 Yufala mas no letem kaikai blong yufala fo spoelem waka blong God. Evri kaikai, olketa
         gud fo kaikaim nomoa. Bat hemi nogud sapos yufala kaikaim samting wea hemi save mekem
         eniwan fo foldaon long sin.
         21 So hemi gud sapos yufala no kaikaim mit an no dringim waen an no duim eni narasamting,
         wea bae hemi save mekem wanfala Kristin fren blong yufala fo garem trabol.
         22 Wanem yu bilivim abaotem diswan, hemi saet blong yu wetem God. An eniwan hu hemi
         save duim wanem hemi tingse hemi stret an hemi no jajem hem seleva long diswan, bae
         hemi save hapi tumas.
         23 Bat eniwan hu hemi garem tufala tingting abaotem samting hemi kaikaim, hemi sin nao,
         bikos hemi no savegud sapos hemi stret o nomoa. So enisamting wea yufala bilivim dat
         hemi no stret fo duim, hemi sin nao ya.

1 Hemi gud fo yumi hu i strong long biliv, fo yumi helpem olketa pipol hu i no strong.
         Yumi mas helpem olketa long wari blong olketa, an yumi mas no duim nomoa olketa samting
         wea yumi seleva laekem.
         2 Evriwan long yumi mas helpem Kristin fren blong hem, an mas duim gudfala samting
         long hem fo helpem hem fo strong moa long biliv blong hem.
         3 Kraes hemi no tingim hem seleva nomoa, olsem olketa raetem long Buktambu, “Olketa
         ravis toktok wea olketa talemaot fo spoelem yu, hemi spoelem mi tu.”
         4 Evrisamting wea olketa raetem long Buktambu bifoa, hem fo tisim yumi, mekem biliv
         blong yumi strong an mekem yumi wiling fo weit nomoa fo olketa samting wea God hemi
         promisim yumi.
         5 God hemi save strongim tingting blong yufala, an helpem yufala gohed fo weit nomoa.
         Letem hem nao hemi helpem yufala fo stapgud tugeta taem yufala evriwan i falom wei
         blong Jisas Kraes.
         6 Nao long wei ya, bae yufala evriwan save wanmaen an mekhae long God hu hemi Dadi
         blong Masta blong yumi Jisas Kraes.
         7 Yufala mas fren tugeta long yufala seleva long sem wei wea Kraes hemi mekfren wetem
         yufala finis. Long wei ya nao bae olketa pipol save mekhae long God.
         8 Mi minim olsem ya, Kraes hemi duim waka blong hem fo helpem olketa Jiu, wea hemi
         somaot dat olketa promis blong God i tru, bikos Kraes hemi mekem kamtru olketa promis
         wea God hemi mekem wetem olketa olo blong olketa.
         9 An diswan hemi mekem olketa pipol hu i no Jiu fo mekhae long God bikos hemi somaot
         sore an kaen blong hem long olketa. Hemi olsem olketa raetem finis insaet long Buktambu,
         “Bae mi preisim yu long ae blong olketa hu i no Jiu, an bae mi singim olketa singsing
         fo preisim nem blong yu.”
         10 An hemi sei moa long Buktambu, “Yufala evri pipol, yufala mas hapi wetem pipol blong
         God.”
         11 An Buktambu hemi sei tu ya, “!Evri pipol long evri kantri, mas preisim Masta! Evriwan
         long evri ples mas mekhae long hem!”
         12 An Aesaea hemi sei moa, “Wanfala man long laen blong Jese bae hemi kamap. Man ya
         bae hemi kamap fo rul ovarem olketa pipol hu i no Jiu, an bae olketa save trastem
         hem fo helpem olketa.”
         13 Letem God hu hemi save mekem yumi bilivim promis blong hem, mekem yufala hapi an
         givim yufala piis, taem yufala trastem hem. An letem paoa blong Holi Spirit hemi mekem
         strong moa biliv blong yufala long olketa promis blong God.
         14 Olketa Kristin fren, mi bilivim tumas dat yufala gohed fo tingim olketa gudfala samting
         oltaem an yufala garem enikaen save nomoa, mekem yufala save tisim yufala seleva.
         15 Bat nomata olsem, mi raetem disfala strong leta long yufala fo mekem yufala tingim
         moa olketa samting ya. Hemi olsem bikos God hemi givim kam blesing blong hem long
         mi,
         16 wea hemi mekem mi wakaman blong Jisas Kraes fo mi waka fo olketa pipol hu i no Jiu.
         Mi waka fo God olsem prist long Tambuhaos. Mi talemaot Gudnius blong God, mekem olketa
         pipol hu i no Jiu save kam long God, fo Holi Spirit mekem olketa kamap holi. Long
         wei ya, bae olketa kamap olsem sakrifaes wea God hemi hapi tumas long hem.
         17 Bikos mi stap joen wetem Jisas Kraes, mi save praod long waka wea mi duim fo God.
         18 Bat bae mi tokabaotem nomoa wanem Kraes hemi duim long waka blong mi, wea mi lidim
         olketa pipol hu i no Jiu fo obeim God. Taem Kraes hemi duim diswan long mi long paoa
         blong Holi Spirit, hemi waka long wanem mi talemaot an duim, an hemi yusim paoa blong
         olketa saen an mirakol. So long evri ples, stat kam long Jerusalem go kasem Ilirikam,
         mi talemaot finis Gudnius blong Kraes.
         20 An oltaem nomoa, mi traehad fo talemaot Gudnius long olketa ples wea pipol i no save
         abaotem Kraes yet, mekem mi no gohed fo waka long eniples wea nara man hemi statem
         sios finis.
         21 Bikos Buktambu hemi talem finis olsem, “Bae olketa lukim nao wanem no eniwan bin
         talem long olketa bifoa, an bae olketa save gudfala wanem no eniwan bin herem bifoa.”
         22 Dastawe, plande taem olketa waka ya i stopem mi fo no kam long yufala.
         23 Bat distaem nao mi finisim waka blong mi long olketa ples ya. Long plande yia nao
         mi wande kam lukim yufala,
         24 so mi tingting fo visitim yufala tu taem mi go long kantri long Spen. Bae mi stapgud
         wetem yufala fo lelebet taem nomoa, an bihaen mi laekem yufala fo helpem mi long gogo
         blong mi long Spen.
         25 Bat fastaem bae mi go long Jerusalem fo tekem go samfala seleni fo helpem olketa
         pipol blong God.
         26 Olketa Kristin pipol long Masedonia an Akaea olketa bin hapi fo givim olketa seleni
         fo helpem olketa pipol blong God long Jerusalem wea olketa pua tumas.
         27 Olketa seleva nao duim diswan bikos olketa garem kaon long olketa long Jerusalem.
         Bikos olketa Jiu i givim go fastaem long olketa, olketa gudfala samting blong Spirit
         long Gudnius. Dastawe nao olketa hu i no Jiu olketa givim go olketa gudfala samting
         blong wol.
         28 So bae mi go long Jerusalem fo givim go olketa seleni wea olketa kolektem finis.
         An taem mi finisim waka ya, bae mi go long Spen, an bae mi visitim yufala tu taem
         mi gopas long yufala.
         29 An mi save, taem mi kam long yufala, bae mi kam wetem evri gudfala blesing blong
         Kraes.
         30 Olketa Kristin fren, bikos yumi stap joen wetem Masta blong yumi Jisas Kraes, an
         bikos Holi Spirit hemi mekem yumi lavem yumi evriwan, mi askem yufala strong fo yufala
         wakahad wetem mi, wea yufala mas prea go long God fo hemi helpem mi.
         31 Yufala mas prea fo olketa pipol long Jiudia hu i no biliv, mekem olketa no save spoelem
         mi. An yufala mas prea fo olketa pipol blong God long Jerusalem, mekem olketa save
         hapi long olketa seleni wea mi tekem kam fo helpem olketa ya.
         32 An sapos God hemi laekem olsem, bae mi save kam fo lukim yufala, wea bae mi save
         hapi tumas an bae mi save res gudfala wetem yufala.
         33 Letem God hu hemi givim piis, hemi stap wetem yufala evriwan. Amen.

1 Disfala sista blong yumi Fibi hu hemi waka fo helpem olketa pipol long sios long
         Senggria, hemi gudfala woman tumas ya.
         2 Hemi gud fo yufala tingim Masta blong yumi, an letem Fibi fo stap wetem yufala long
         wei wea hemi fitim olket a pipol blong God. An sapos hemi sot long enisamting, yufala
         mas helpem hem, bikos hemi helpem plande pipol finis an hemi helpem mi tu.
         3 Yufala sei halo long Prisila an Akuila, wea tufala waka wetem mi fo Jisas Kraes.
         4 Tufala kolsap dae from tufala wakahad fo helpem mi, an mi hapi tumas long tufala.
         An olketa sios blong olketa pipol hu i no Jiu olketa talem tengkiu long tufala tu.
         5 Mi laek fo sei halo tu long olketa Kristin pipol hu i save hipap insaet long haos
         blong tufala. Yufala sei halo long nambawan fren blong mi Epenetas, hemi faswan fo
         biliv long Kraes long provins long Esia.
         6 An yufala sei halo long Meri, hu hemi wakahad tumas fo helpem yufala.
         7 An yufala sei halo long Andronikas an Jiulia, wea tufala i Jiu olsem mi tu, an tufala
         bin stap insaet long prisin wetem mi. Olketa aposol i tinghae tumas long tufala, an
         tufala biliv long Kraes fastaem long mi.
         8 Yufala sei halo long Ambliatas, wea mi lavem hem long nem blong Masta.
         9 An yufala sei halo long Obanas, hu hemi wakaman wetem yumi long saet blong Kraes.
         An yufala sei halo tu long nambawan fren blong mi Stakis.
         10 An yufala sei halo long Apelis hu hemi somaot dat hemi barava falom Kraes. An yufala
         sei halo long famili blong Aristobiulas.
         11 An yufala sei halo long wantok blong mi, Herodion. An yufala sei halo long olketa
         Kristin long famili blong Nasisas.
         12 Yufala sei halo long Traefina an Traefosa, tufala woman hu i wakahad long saet blong
         Masta. An yufala sei halo long nambawan fren blong mi Pesis, hu hemi narafala woman
         hu hemi wakahad tumas long saet blong Masta.
         13 An yufala sei halo long Rufas, wea hemi gudfala man tumas fo waka fo Masta, an long
         mami blong hem hu hemi lukaftarem mi olsem san blong hem.
         14 An yufala sei halo long Asinggritas an Fligon an Hemas an Patrobas an Hemes an olketa
         nara Kristin hu i stap wetem olketa.
         15 Yufala sei halo long Filologas wetem Julia an Nerias wetem sista blong hem an long
         Olimbas an evri pipol blong God hu i stap wetem olketa.
         16 Yufala mas sei halo long olketa Kristin fren an kisim olketa long wei blong tru kristin
         brata o sista. Evri sios blong Kraes i sei halo go long yufala.
         17 Mi talem strong long yufala olketa Kristin fren, yufala mas lukaot long olketa pipol
         hu i wande splitim sios an spoelem biliv blong yufala wetem tising wea hemi deferen
         long olketa tising wea yufala lanem finis. Yufala mas no lisin long olketa.
         18 Olketa pipol olsem, olketa no waka wetem Kraes Masta blong yumi, bat olketa falom
         nomoa ravis tingting blong olketa seleva. Olketa save yusim suit toktok an olketa
         save laea nomoa fo trikim olketa pipol hu i no savegud long wei blong olketa.
         19 Evriwan herem finis abaotem hao yufala holestrong long biliv blong yufala. Mi hapi
         tumas long yufala from diswan. Bat mi laekem yufala fo savegud moa abaotem olketa
         gud samting, an mi laekem yufala fo no tingting nomoa long olketa ravis samting.
         20 Bae no longtaem, God hu hemi givim piis, bae hemi mekem yufala garem paoa ovarem
         Seitan fo spoelem hem. Letem kaenfala lav blong Jisas Masta blong yumi, hemi stap
         wetem yufala.
         21 Timoti hu hemi waka wetem mi, hemi sei halo long yufala. An Lusias an Jeson an Sosipata
         wea olketa i wantok blong mi, trifala sei halo long yufala tu.
         22 Mi Tetias, hu mi raetemdaon disfala leta blong Pol, mi sei halo long yufala.
         23 Gaeas tu hemi sei halo long yufala. Mi nao stap long haos blong hem distaem, an sios
         tu olketa save miting long haos blong hem. Erastas hu hemi man fo lukaftarem seleni
         long biktaon long hia, an brata blong yumi Kuotas, tufala sei halo long yufala tu.
         25 !Yumi mekhae long God! Hem nao hemi save mekem yufala stanap strong long biliv blong
         yufala, falom Gudnius wea mi talemaot abaotem Jisas Kraes. Long Gudnius ya nao God
         hemi mekem klia disfala toktok wea hemi staphaed long bifoa kam yet.
         26 Bat distaem nao, God hu hemi laef olowe, hemi somaot disfala toktok long wanem olketa
         profet olketa raetem finis. An hemi talem yumi fo talemaot disfala toktok, mekem olketa
         pipol long evri ples long wol olketa save biliv long God an obeim hem.
         27 God seleva nomoa hemi waes tumas, an yumi mas mekhae long hem long nem blong Jisas
         Kraes, evritaem olowe. Amen.FAS KORINFAS KORINFAS KORINFAS KORINFAS KORIN

1 Mi Pol ya, wea God hemi mekem mi kamap aposol blong Jisas Kraes. Mi wetem Kristin
         fren blong yumi Sostinis,
         2 mitufala raet go long yufala long sios blong God long Korin. God hemi kolem yufala
         fo stap olsem olketa spesol pipol blong hem, an hemi mekem yufala kamap holi from
         yufala stap joen wetem Jisas Kraes. Hemi duim diswan tu long olketa evriwan long evri
         ples, hu olketa prea go long Jisas Kraes Masta blong yumi. Jisas nao hemi Masta blong
         olketa an blong yumi evriwan.
         3 Letem kaenfala lav an piis blong God Dadi blong yumi an blong Jisas Kraes Masta blong
         yumi, hemi stap wetem yufala.
         4 Mi tengkiu oltaem long God blong mi, bikos hemi givim kaenfala lav blong hem long
         yufala hu i stap joen wetem Jisas Kraes.
         5 An from diswan nao yufala kamap ris tumas long evrisamting, olsem evri gudfala tingting
         an evri save long wei fo talemaot toktok.
         6 Disfala Gudnius abaotem Kraes hemi kamap strong finis long laef blong yufala.
         7 Dastawe God hemi givim kam evri spesol paoa blong Holi Spirit long yufala, wea yufala
         gohed nomoa fo weitem Jisas Kraes Masta blong yumi, fo kam somaot paoa blong hem.
         8 An Kraes bae hemi helpem yufala fo gohed strong an fo stap stret fogud gogo kasem
         Lasde, disfala De blong Jisas Kraes Masta blong yumi.
         9 God wea hemi kolem yufala fo stapgud tugeta wetem San blong hem Jisas Kraes Masta
         blong yumi, hem nao hemi save kipim promis blong hem olowe.
         10 Nao olketa Kristin fren, mi tokstrong long yufala long nem blong Jisas Kraes Masta
         blong yumi. Yufala mas finis nao from diskaen wei wea yufala divaed olobaot ya, an
         yufala mas stat fo agri long toktok blong yufala. Yufala mas barava wanmaen finis
         go-go yufala garem wankaen tingting nomoa an wankaen wei blong yufala nomoa.
         11 Olketa fren blong mi, samfala from famili blong Kloui nao olketa talem mi dat yufala
         save raoa tumas.
         12 Mi minim diswan wea yufala save raoa tumas long toktok. Wanfala man hemi sei, “Mi
         long seksin blong Pol ya.” Narawan hemi sei, “Mi long seksin blong Apolos ya.” An
         narawan hemi sei moa, “Mi long seksin blong Pita ya.” An narawan hemi sei, “Mi long
         seksin blong Kraes ya.”
         13 !Yufala divaedem bodi blong Kraes olobaot nao ya! ?Waswe, yufala tingse mi Pol nao
         mi dae long kros fo helpem yufala ya? ?An waswe, yufala bin baptaes long nem blong
         mi nao ya?
         14 Mi tengkiu long God nao bikos mi no baptaesim yufala. Krispas an Gaeas nomoa mi baptaesim
         tufala.
         15 So no eniwan hemi save talem yufala baptaes long nem blong mi.
         16 Hemi tru, narawan wea mi baptaesim nao hemi Stefanas wetem famili blong hem, bat
         mi no save tingim eniwan moa wea mi baptaesim hem.
         17 Kraes hemi sendem mi fo waka fo talemaot Gudnius, an hemi no sendem mi fo baptaesim
         pipol nomoa. An mi no save talemaot Gudnius long diskaen wei blong olketa man hu i
         save kleva tumas, nogud disfala dae blong Kraes long kros hemi kamap samting nating
         nomoa.
         18 Disfala toktok abaotem dae blong Kraes long kros, hemi olsem toktok krangge long
         olketa hu i gogohed fo lus from God. Bat yumi hu God hemi se-sevem yumi, yumi save
         dat disfala toktok nao hemi paoa blong God fo sevem yumi.
         19 Buktambu hemi sei, “Mi bae mi finisim save blong olketa hu i waes, an bae mi spoelem
         save blong olketa hu i skul tumas.”
         20 ?So waswe nao long olketa pipol hu i waes tumas an olketa tisa blong Lo an olketa
         hu i save tumas long tingting blong wol? God nao hemi somaot finis dat olketa waes
         tingting blong wol ya olketa olsem krangge toktok nomoa.
         21 God hemi falom waes tingting blong hem, an hemi mekem hem had tumas fo olketa pipol
         i savegud long God falom tingting blong olketa seleva. Bat God hemi laek fo yusim
         disfala toktok wea yumi talemaot, mekem hemi sevem olketa hu i biliv long hem. Hemi
         duim diswan, nomata samfala pipol i tingse toktok ya hemi krangge nomoa.
         22 Olketa pipol blong Jiu olketa wande tumas fo lukim nomoa olketa mirakol, an olketa
         pipol blong Grik olketa wande fo herem nomoa waes tingting.
         23 Bat yumi, yumi tokabaotem Kraes hu olketa bin kilim hem dae long kros. Olketa pipol
         blong Jiu olketa nating laekem disfala toktok, an olketa pipol hu i no Jiu olketa
         tingse hemi krangge toktok nomoa.
         24 Bat yumi hu God hemi kolem yumi, nomata yumi blong Jiu o yumi no blong Jiu, yumi
         save dat disfala toktok hemi abaotem Kraes an hemi somaot paoa an save blong God long
         yumi.
         25 Bikos diskaen wei blong God wea olketa tingse hemi luk krangge nomoa, hem nao barava
         waes winim evri save blong man. An diskaen wei blong God wea olketa tingse hemi wikdaon
         tumas, hem nao hemi barava strong winim evri strong blong man.
         26 Olketa fren blong mi, yufala tingim go fastaem disfala taem wea God hemi jes kolem
         yufala. Long lukluk blong man ya, plande long yufala nao olketa i no waes an olketa
         i no garem paoa an olketa i no bikman tu.
         27 God hemi barava minim kam nao fo siusim olketa pipol wea long lukluk blong man olketa
         no garem save, mekem olketa waes pipol olketa save filsem. An hemi siusim olketa pipol
         wea long lukluk blong man olketa wikdaon tumas, mekem olketa hu i garem paoa olketa
         save filsem.
         28 God hemi siusim olketa pipol wea long lukluk blong man olketa lou tumas an olketa
         nogud tumas. Hemi siusim olketa wea long lukluk blong man olketa samting nating nomoa,
         mekem olketa hu i bikman tumas bae olketa kamap samting nating nao.
         29 Diswan hemi minim wea no eniwan hemi save praod long ae blong God.
         30 God nao hemi mekem yufala fo kamap joen wetem Jisas Kraes. An long Kraes nao hemi
         mekem yumi fo kamap barava waes, an fo kamap stret long ae blong hem seleva, an fo
         kamap olketa spesol pipol blong hem. Bikos Kraes nao hemi peimaot yumi from olketa
         sin blong yumi.
         31 Dastawe nao Buktambu hemi sei, “Man hu hemi laek fo praod, hemi mas praod nomoa long
         wanem Masta hemi duim finis.”

1 Olketa Kristin fren, taem mi kam long yufala fo talemaot disfala toktok blong God
         wea hemi bin staphaed, mi no yusim enikaen kleva toktok o bikfala save.
         2 Bikos taem mi stap wetem yufala, mi barava wande fo no tingting long eni narasamting.
         Jisas Kraes an dae blong hem long kros nomoa mi laek fo tingim.
         3 Taem mi kam kasem yufala, mi barava wik tumas an mi seksek nao from mi fraet.
         4 An disfala tising an disfala Gudnius wea mi talemaot long yufala, mi no talemaot
         long wei blong wanfala man hu hemi waes tumas an hemi save toktok gudfala tumas. Bat
         mi talemaot Gudnius ya long wei wea hemi somaot klia disfala paoa blong Spirit blong
         God.
         5 So save blong man hemi no mekem yufala biliv long God bat paoa blong God seleva nao
         hemi mekem.
         6 Disfala tok tok we a mi talemaot ya hemi barava waes toktok fo olketa hu i grouap
         strong long laef blong Kristin. An disfala waes toktok hemi barava deferen tumas long
         save blong olketa man long wol an save blong olketa paoa wea olketa rulim wol, wea
         olketa i save lus nomoa.
         7 Disfala waes toktok blong God wea mi talemaot ya, God hemi mekem fo staphaed fastaem.
         Bat nomata taem God hemi no mekem wol ya yet, hemi makem kam disfala waes toktok fo
         yumi finis, mekem hem nao wei wea bae yumi save kasem God long heven.
         8 No eniwan long olketa hu i rulim wol ya olketa save long disfala waes toktok. Sapos
         olketa bin save long hem, olketa no bin kilim dae Masta blong heven.
         9 Hemi olsem Buktambu hemi talem finis, “Wanem God hemi mekredi long hem fo olketa
         hu i lavem hem, hemi samting wea no eniwan hemi lukim o herem kam yet. Hemi samting
         wea no eniwan hemi tingse bae hemi hapen.”
         10 Bat God hemi yusim Spirit blong hem fo mekem yumi fo save long wanem hemi staphaed.
         Holi Spirit ya nao hemi save long evrisamting finis, nomata olketa samting wea hemi
         staphaed long tingting blong God seleva.
         11 Man seleva nomoa hemi save long evrisamting wea hemi stap insaet long tingting blong
         hem. Long sem wei tu, Spirit blong God seleva nomoa hemi save long God nao.
         12 Nao Spirit wea yumi tekem finis ya hemi no spirit blong disfala wol ya, bat hemi
         Holi Spirit wea God nao hemi sendem kam, mekem yumi save long olketa spesol paoa wea
         God hemi givim kam long yumi finis.
         13 So taem yumi tokabaotem olketa samting ya, yumi no toktok falom tingting blong man,
         bat yumi toktok falom wanem Holi Spirit hemi bin tisim yumi long hem. Yumi talemaot
         olketa tru samting abaotem Holi Spirit long olketa pipol hu i garem Holi Spirit finis.
         14 Eniwan wea hemi no garem Holi Spirit, hemi no save tekem olketa spesol paoa wea Spirit
         blong God hemi givim kam. Man olsem hemi no save minim olketa samting ya, an hemi
         samting nating nomoa long hem. Holi Spirit ya, hem nomoa hemi save helpem yumi fo
         luksave long olketa spesol paoa blong hem.
         15 So eniwan wea hemi garem Holi Spirit, hemi save luksave long evrisamting nomoa, an
         hemi had fo eni nara man fo jajem hem long enisamting.
         16 Buktambu hemi sei, “No eniwan hemi save long tingting blong Masta, an no eniwan hemi
         fit nomoa fo tisim hem enisamting.” Bat yumi nao yumi garem tingting blong Kraes.

1 Nao olketa fren, long bifoa ya, mi no save tok long yufala olsem mi save tok wetem
         pipol wea olketa garem Holi Spirit. Long taem ya, mi tok long yufala olsem olketa
         pipol blong wol nomoa, wea yufala olsem olketa smolfala pikinini nomoa long wei blong
         Kraes.
         2 So mi givim nomoa milk long yufala. Mi no givim strongfala kaikai long yufala bikos
         hemi no fitim yufala. An nomata distaem, disfala strongfala kaikai hemi no fitim yufala
         ya,
         3 bikos wei blong yufala hemi wankaen yet wetem wei blong pipol blong wol. Taem yufala
         gohed fo joles an fo raoa olobaot, hemi soaot klia wea yufala blong wol yet an yufala
         falom wei blong hem.
         4 Taem eniwan long yufala hemi sei, “Mi long seksin blong Pol ya,” o “Mi long seksin
         blong Apolos ya,” yufala falom wei blong wol nao ya.
         5 ?Waswe, yufala tingse hu nao mitufala Apolos ya? Mitufala wakaman blong God nomoa
         ya wea mitufala helpem yufala fo biliv long God. Mitufala evriwan i duim nomoa waka
         wea God hemi givim kam long mitufala ya.
         6 Mi nao olsem man wea hemi plantem olketa sid long gaden, an Apolos hemi olsem man
         wea hemi watarem olketa, bat God nao hemi mekem olketa fo grou.
         7 Nomata hu nao i plantem olketa sid an hu nao i watarem, bikfala samting nao hemi
         God wea hemi mekem olketa fo grou.
         8 So man wea hemi plantem olketa sid an man wea hemi watarem olketa, tufala wankaen
         nomoa. God bae hemi givim gudfala samting long tufala evriwan fitim waka wea tufala
         duim.
         9 Mitufala nao i waka tugeta fo helpem God, an yufala nao olsem gaden blong hem. An
         yufala ya, yufala haos blong God tu ya.
         10 God hemi givim kam paoa long mi fo mi stap olsem nambawan kapenta blong haos, wea
         mi bin putum kam faondesin blong yufala finis. An nara man nao hemi gohed fo bildim
         antap long diswan. Bat evriwan nao hemi mas lukaot, mekem hemi bildim gudfala.
         11 Jisas Kraes nao hemi stap olsem faondesin finis, an no eni nara faondesin moa eniwan
         i save putum.
         12 An taem olketa pipol i bildim disfala haos ya, bae olketa yusim olketa gudfala samting
         olsem gol an silva an olketa naesfala ston o maet olketa yusim olketa samting olsem
         stik an gras an lif nomoa.
         13 An long Lasde bae waka blong evriwan hemi kamaot klia nao. Bikos long de ya, faea
         nao bae hemi somaot olketa kaen waka, wea faea bae hemi traem evri waka ya, mekem
         hemi kamaot klia sapos hemi gud o nomoa.
         14 Sapos faea hemi no bonem wanem wanfala man hemi bildim antap long disfala faondesin,
         bae God hemi givim gudfala samting long hem ya.
         15 Bat sapos waka blong wanfala man hemi bone nomoa long faea ya, bae no eniwan i givim
         enisamting long hem nao. Bat nomata olsem, bae God hemi sevem hem ya, wea hemi olsem
         wanfala man wea olketa pulumaot from haos wea i bone.
         16 Yufala save finis wea yufala i Tambuhaos blong God ya an Spirit blong God hemi stap
         insaet long yufala.
         17 An sapos eniwan hemi spoelem Tambuhaos blong God, God bae hemi spoelem hem ya. Bikos
         Tambuhaos blong God hemi barava holi, an yufala ya nao disfala Tambuhaos.
         18 Yufala mas no tingting rong abaotem diswan. Sapos eniwan hemi tingse hemi waes long
         diskaen save blong wol, moabeta hemi kamap olsem krangge long wei blong wol fastaem,
         mekem bae hemi save kamap barava waes.
         19 Bikos olketa gudfala save blong disfala wol, God hemi lukim olsem samting nating
         nomoa. Buktambu hemi sei, “God bae hemi jajem olketa waesman from olketa kleva samting
         blong olketa.”
         20 An nara ples long Buktambu hemi sei, “Masta hemi save dat tingting blong olketa waesman
         hemi samting nating.”
         21 So dastawe hemi no fitim fo yufala haemapem eni man moa. Bat evrisamting hemi blong
         yufala.
         22 Nomata mi Pol an Apolos an Pita an disfala wol an laef an dae an olketa samting wea
         i stap o bae i kamap bihaen, evrisamting ya hemi blong yufala.
         23 An yufala ya, yufala i blong Kraes, an Kraes hemi blong God.

1 Yufala mas tingim mifala olsem olketa wakaman blong Kraes ya, wea mifala waka fo
         talemaot olketa toktok blong God wea i staphaed.
         2 Nao wakaman ya, hemi mas duim gudfala waka fo Masta blong hem.
         3 Bat mi no wari sapos yufala o eniwan moa long wol i save jajem mi. Nomata mi seleva
         mi no save jajem wei blong mi.
         4 Mi no save tingim enisamting wea mi duim rong, bat hemi no minim wea mi stretfala
         man ya. Masta blong yumi, hem nomoa hemi garem paoa fo jajem mi.
         5 So yufala mas no jajem pipol, bikos hemi no taem fo God hemi jajem olketa yet. Yufala
         mas wetem Masta fo bae hemi kam fastaem. Hem nao bae hemi mekem olketa samting wea
         i staphaed long tudak fo i kamaot long delaet, an bae hemi mekem evri tingting blong
         olketa pipol i kamap klia. Long taem ya nao, bae God hemi save mekhae long olketa
         pipol, fitim wei blong olketa.
         6 Nao fo helpem yufala olketa fren, mi bin toktok kam abaotem mitufala Apolos, mekem
         yufala save tingim gudfala wei blong mitufala an mekem yufala savegud long disfala
         toktok, wea hemi sei, “Yu mas falom wanem Buktambu hemi talem.” Long wei ya nao bae
         yufala no save haemapem tumas wanfala man winim olketa narawan.
         7 ?Bikos hu nao i mekem yu fo kamap bikman winim olketa narawan? !Evrisamting yu garem
         ya, God nomoa hemi givim long yu! ?So hao nao yu save praod tumas long olketa samting,
         olsem yu nao yu mekem samting fo kamap?
         8 ?Waswe, yufala garem finis evrisamting wea yufala nidim an yufala ris nao ya? ?Waswe,
         yufala winim mifala an yufala kamap king finis tu ya? Mi laekem tumas fo yufala barava
         kamap king ya, mekem mifala tu save stap olsem king tugeta wetem yufala.
         9 Bat hemi luk olsem mifala olketa aposol ya, la-las ples nao God hemi givim long mifala.
         Mifala olsem pipol wea olketa jajem olketa fo dae long ae blong evriwan, wea olketa
         enjel an olketa pipol long wol olketa lukim trabol blong mifala.
         10 Olketa pipol i tingse mifala krangge bikos mifala blong Kraes. Bat yufala nao i waesman
         finis from yufala blong Kraes. Mifala nating strong ya, bat yufala nao i strong finis.
         Mifala ya, olketa pipol i lukdaonem mifala olowe nomoa. Bat yufala nao evriwan i tinghae
         long yufala.
         11 Kam kasem distaem, mifala save hanggre tumas an mifala save dae long wata an mifala
         no save werem eni gudfala kaleko. Olketa pipol save meksave long mifala an mifala
         no garem eni hom.
         12 Mifala barava wakahad tumas. Taem pipol i tokspoelem mifala, mifala save blesim olketa
         nomoa. Taem pipol i meksave long mifala, mifala letem olketa fo gohed nomoa.
         13 An taem pipol i suea long mifala, mifala talem nomoa olketa gudfala samting long
         olketa. Stat kam distaem, olketa pipol olketa tingim mifala olsem ravis. Ya, mifala
         olsem olketa nogud samting tumas blong wol ya.
         14 Mi no raetem disfala toktok long yufala fo mekem yufala filsem. Nomoa. Mi lavem yufala
         olsem olketa pikinini blong mi, an mi laek fo stretem tingting blong yufala nomoa.
         15 Nomata sapos yufala garem 10,000 pipol fo tisim yufala long wei blong Kraes, wanfala
         man nomoa hemi olsem dadi blong yufala. Mi tekem kam disfala Gudnius long yufala ya,
         mekem mi nao mi kamap olsem dadi blong yufala long saet blong Jisas Kraes.
         16 So mi barava laekem yufala fo trae fo falom wei blong mi.
         17 An dastawe nao mi sendem go Timoti, disfala man wea hemi olsem gudfala pikinini blong
         mi wea hemi duim gudfala waka tumas fo Masta. Bae hemi tisim yufala moa abaotem olketa
         rul wea mi falom long disfala niu laef wea yumi stap joen wetem Jisas Kraes, olsem
         mi save tisim olketa pipol blong sios long evri ples.
         18 Samfala long yufala ya olketa tingse bae mi no save kam visitim yufala, so olketa
         kamap bikhed tumas long diswan.
         19 Bat sapos God hemi letem mi, bae no longtaem nomoa mi kam long yufala nao. An long
         taem ya, bae mi no herem nomoa olketa toktok blong olketa man bikhed ya, bat bae mi
         mas lukim watkaen paoa nao olketa maet garem.
         20 Bikos kingdom blong God, hemi no samting long toktok nating nomoa, bat hemi save
         soaot long paoa.
         21 ?So wanem nao yufala laekem? ?Waswe, bae mi mas kam long yufala fo panisim yufala,
         o bae mi save kam fo somaot lav blong mi long yufala an fo helpem yufala long gudfala
         wei?

1 Nao mi bin herem dat wanfala man long yufala hemi duim rong samting wea hemi barava
         nogud, an nomata olketa hu i no biliv long God olketa no save duim samting olsem.
         Man ya hemi gogohed fo slip wetem waef blong dadi blong hem nomoa.
         2 !Maewat! ?Hao nao yufala save praod ya? !Yufala mas sore fogud ya, an yufala mas
         barava raosimaot disfala man wea hemi duim samting ya!
         3 Hemi tru wea bodi blong mi i stap farawe from yufala, bat tingting blong mi hemi
         stap wetem yufala ya. So mi ya, mi gohed nomoa olsem mi stap finis wetem yufala, an
         mi bin jajem finis disfala man wea hemi bin duim nogud samting olsem.
         4 Mi bin jajem hem long nem blong Jisas Masta blong yumi. Nao yufala ya, bae yufala
         mas hipap tugeta, wea tingting blong mi hemi stap wetem yufala, an paoa blong Jisas
         Masta blong yumi, hemi stap wetem yumi.
         5 An bae yumi mas givim go disfala man long han blong Seitan fo hemi spoelem bodi blong
         hem. Long wei ya, bae God nao hemi save sevem spirit blong hem long disfala De blong
         Masta.
         6 Hemi nating stret nomoa fo yufala praod ya. Yufala save finis long toktok wea hemi
         sei, “Lelebet yist long flaoa nomoa hemi naf fo mekem evri bred i kamap bikfala.”
         7 So distaem yufala mas raosimaot disfala olfala yist blong sin ya, mekem yufala kamap
         klin olsem niufala bred nao. Hemi tru, yufala klin finis ya, bikos God hemi sakrifaesim
         finis Kraes hu hemi disfala smolfala sipsip blong Pasova blong yumi.
         8 So taem yumi joen tugeta long disfala Fist blong Pasova, yumi mas no garem eni olfala
         yist blong sin o enikaen ravis wei moa ya, bat yumi mas olsem bred wea hemi no garem
         eni yist long hem wea yumi klin gudfala an yumi save toktru nomoa.
         9 Long leta wea mi raetem go long yufala lastaem, mi talem yufala finis fo yufala mas
         no miks wetem pipol wea olketa save durong wetem eniwan.
         10 Nao mi no minim olketa hu i no biliv long God ya, wea olketa i durong wetem eniwan,
         an olketa save kavetem olketa samting blong nara pipol, an olketa save stil, an olketa
         gohed fo wosipim olketa laea god nomoa. Sapos olsem, bae yufala mas lusim disfala
         wol finis nao ya.
         11 Wanem mi barava minim nao hemi olsem, yufala mas no miks wetem eniwan wea hemi sei
         hemi wanfala Kristin bat long semtaem hemi durong wetem eniwan, o hemi kavetem olketa
         samting blong nara pipol, o hemi wosipim olketa laea god, o hemi stori nogud abaotem
         olketa narawan, o hemi man fo drang olowe, o hemi man fo stil. Man olsem ya, nomata
         fo sidaon tugeta fo kaikai wetem hem, yufala mas no duim.
         12 Nao fo jajem olketa pipol hu i no blong sios, hemi no waka blong mi ya. God nao bae
         hemi jajem olketa. Bat yufala seleva nao yufala mas jajem olketa pipol hu i blong
         sios. Bikos Buktambu hemi sei, “Yufala mas raosimaot ravis man ya from seksin blong
         yufala.”

1 ?Waswe, taem wanfala long yufala hemi raoa wetem nara Kristin, hao nao hemi save
         tekem diswan go long kot blong olketa hu i no biliv long God? ?Waswe nao hemi no letem
         olketa pipol blong God nao fo stretem disfala trabol blong hem?
         2 ?Waswe, yufala no save nomoa dat olketa pipol blong God bae olketa jajem evri pipol
         long wol? ?An sapos yufala bae jajem evriwan long wol, hao nao yufala no save hao
         fo jajem olketa smolfala samting long yufala seleva?
         3 ?Waswe, yufala no save nomoa dat yumi bae jajem olketa enjel tu? So sapos olsem ya,
         olketa samting long distaem hemi smolfala samting nomoa fo stretem ya.
         4 Bat taem olketa trabol ya i kamap, yufala save tekem go nomoa long olketa pipol wea
         yufala long sios yufala save lukdaon long laef blong olketa.
         5 ?Maewat, yufala no save filsem ya? ?Waswe, no eni man hemi stap insaet long sios
         wea hemi garem gudfala save, mekem hem nao hemi save stretem eni raoa wea olketa Kristin
         maet garem?
         6 !Bat long distaem ya, wanfala Kristin hemi tekem go nara Kristin long kot wea olketa
         hu i no biliv nao olketa jajem kes ya!
         7 Diskaen wei wea yufala gogohed fo tekem olketa long kot olsem ya, hemi barava somaot
         dat yufala rong finis nao ya. Moabeta yufala letem nomoa nara man fo spoelem yufala.
         Moabeta yufala letem nomoa nara man fo tekem samting blong yufala.
         8 !Bat yufala ya, nomata yufala evriwan i Kristin, yufala nao i spoelem yufala seleva
         an yufala gohed fo stilim olketa samting tu long yufala seleva!
         9 Yufala save finis nao, olketa pipol hu save duim olketa nogud samting bae olketa
         no save kasem kingdom blong God. So yufala mas no tingting rong abaotem olketa pipol
         ya, olsem olketa hu i durong wetem eniwan, an olketa hu i wosipim olketa laea god,
         an olketa hu i brekem lo blong marit, an olketa man hu i durong wetem olketa nara
         man nomoa,
         10 an olketa hu i stil, an olketa hu i kavetem olketa samting blong nara pipol, an olketa
         hu i drang olowe, an olketa hu i stori nogud abaotem olketa narawan, an olketa hu
         i save fosim pipol fo givim samting long olketa. Bikos bae olketa pipol olsem ya olketa
         no save kasem kingdom blong God.
         11 Long bifoa yet, samfala long yufala olketa stap olsem. Bat long nem blong Masta Jisas
         Kraes an long paoa blong Spirit blong God blong yumi, God hemi bin wasimaot olketa
         sin blong yufala an hemi bin mekem yufala kamap olketa pipol blong hem an hemi bin
         mekem yufala fo kamap stret finis long ae blong hem.
         12 Maet wanfala hemi sei, “Mi fri fo duim enisamting nomoa ya.” Diswan hemi tru, bat
         i no evrisamting nao hemi save helpem yu. So nomata mi fri fo duim evrisamting nomoa,
         mi mas no letem enisamting fo bosim mi.
         13 Maet narafala man moa hemi sei, “Kaikai hemi samting fo helpem bele ya, an bele hemi
         fo holem kaikai nomoa.” Diswan hemi tru, bat tufala ya evriwan bae God hemi finisim
         nomoa. Bodi hemi no samting fo yusim fo durong wetem eniwan. Bodi hemi fo yusim long
         waka blong Masta an Masta nao hemi fo bosim disfala bodi ya.
         14 God hemi mekem Masta fo laefbaek moa an long paoa blong hem bae hemi mekem yumi tu
         fo laefbaek moa ya.
         15 Yufala save nomoa dat olketa bodi blong yufala olketa stap joen wetem bodi blong
         Kraes ya. ?So waswe, mi save tekem wanfala haf long bodi blong Kraes an joenem go
         wetem wanfala juri? !Had ya!
         16 ?Waswe, yufala no save dat taem eniwan hemi slip wetem wanfala juri, bae tufala kamap
         wanfala bodi nao? Buktambu hemi talem klia olsem, “Bae tufala kamap wanfala bodi nomoa.”
         17 Bat taem eniwan hemi joen wetem Masta, bae tufala kamap wanfala nao long tru laef
         blong hem.
         18 Yufala mas no falom disfala wei fo durong wetem eniwan. Olketa pipol hu i mekem olketa
         narakaen sin, olketa no spoelem bodi blong olketa. Bat olketa hu i durong wetem eniwan
         nomoa, olketa barava spoelem bodi blong olketa seleva.
         19 ?Waswe, yufala no save dat bodi blong yufala hemi Tambuhaos blong Holi Spirit? God
         hemi givim kam Holi Spirit long yufala an hemi stap insaet long yufala. Yufala i no
         blong yufala seleva,
         20 bikos God nao hemi peimaot yufala finis an praes wea hemi peim nao hemi bikfala tumas.
         So yufala mas yusim bodi blong yufala fo mekhae long God nomoa.

1 Nao mi laek fo ansarem olketa samting wea yufala raetem kam fo askem mi abaotem.
         Gudfala samting nao hemi fo man hemi no maritim eni woman.
         2 Bat bikos plande pipol tumas olketa i olobaot nomoa, hemi moabeta fo evri man hemi
         garem waef blong hem seleva, an fo evri woman hemi garem hasban blong hem seleva nomoa.
         3 Man wea hemi marit hemi mas slip wetem waef blong hem, an woman tu hemi mas slip
         wetem hasban blong hem.
         4 Bikos woman hu hemi marit hemi no bos long bodi blong hem seleva, bat hasban nao
         hemi bos long hem. An man tu hemi no bos long bodi blong hem seleva, bat waef nao
         hemi bos long hem.
         5 Nao sapos tufala agri fo no slip tugeta fo lelebet taem, mekem tufala save go-gohed
         long prea, diswan hemi gud nomoa sapos bihaen, tufala stat fo slip tugeta moa. Bat
         wanfala long tufala hemi mas no stopem narawan fo slip tugeta wetem hem. Nogud Seitan
         hemi save traem eniwan long yutufala wea hemi no save stap seleva olsem long gudfala
         wei.
         6 Mi talem diswan fo helpem yufala nomoa, an hemi no olsem wanfala lo wea yufala mas
         falom.
         7 Long tingting blong mi seleva, mi laekem yufala evriwan fo stap olsem mi nomoa ya.
         Bat God hemi givim yumi olketa deferen spesol paoa ya. Samfala olketa garem wanfala
         kaen an samfala olketa garem deferen kaen.
         8 Nao yufala hu i no marit yet an yufala olketa wido woman, mi talem yufala dat hemi
         gud sapos yufala gohed fo stap seleva nomoa olsem mi.
         9 Bat sapos yufala faendem had tumas fo stap seleva, moabeta yufala marit. Wei blong
         marit nao hemi gudfala winim diskaen wei wea man hemi la-laekem tumas fo slip wetem
         woman.
         10 Nao yufala hu i marit finis, mi wande fo talem go wanfala strong toktok long yufala,
         wea hemi no toktok blong mi bat blong Masta. Woman hemi mas no lusim hasban blong
         hem.
         11 Bat sapos eni woman hemi lusim hasban blong hem finis, woman ya hemi mas stap singgol
         nomoa, o hemi mas gobaek an frengud wetem hasban blong hem moa. An man tu hemi mas
         no divosim waef blong hem.
         12 Nao long yufala olketa nara pipol, mi nomoa mi talem toktok wea hemi no blong Masta.
         Sapos waef blong wanfala Kristin man hemi no biliv long Kraes bat hemi wiling fo stap
         marit wetem hasban blong hem, man ya hemi mas no divosim disfala woman.
         13 An sapos hasban blong wanfala Kristin woman hemi no biliv long Kraes bat hemi wiling
         fo stap marit wetem waef blong hem, woman ya hemi mas no divosim disfala man nao.
         14 Yufala save, man hu hemi no biliv, God hemi hapi wetem hem from hemi joen wetem Kristin
         waef blong hem. An woman hu hemi no biliv, God hemi hapi wetem hem from hemi joen
         wetem Kristin hasban blong hem. Sapos diswan hemi no tru, bae olketa pikinini blong
         yufala i no klin long ae blong God ya. Bat nomoa, God hemi hapi wetem olketa ya.
         15 Nao sapos eniwan hu hemi no biliv long Kraes, hemi wande fo lusim Kristin hasban
         o waef blong hem, yufala mas letem hem gohed nomoa. Sapos olsem, disfala Kristin hasban
         o waef blong hem ya hemi fri fo finisim marit nomoa bikos God hemi kolem yufala fo
         stap long piis.
         16 ?Yu woman, hao nao yu save sapos yu save helpem hasban blong yu fo biliv o nomoa?
         ?An yu man, hao nao yu save sapos yu save helpem waef blong yu fo biliv o nomoa?
         17 Yumi evriwan mas gohed nao long diskaen laef wea Masta hemi givim long yumi finis.
         Hemi diskaen laef wea yumi stap long hem taem God hemi kolem yumi. Diswan nao hemi
         wanfala rul wea mi talemaot long evri sios.
         18 Sapos wanfala man hemi kate finis taem God hemi kolem hem, hemi mas no trae fo mekem
         hem seleva olsem hemi no kate yet. An sapos wanfala hemi no kate taem God hemi kolem
         hem, hemi mas no mekem hem seleva fo kate.
         19 Bikos nomata man hemi kate o nomoa, hemi samting nating. Bikfala samting nao hemi
         fo obeim olketa lo blong God.
         20 Yufala evriwan i mas gohed fo stap long semkaen laef nomoa olsem taem God hemi kolem
         yufala.
         21 Sapos yu stap olsem slev taem God hemi kolem yu ya, yu no wari tumas long diswan.
         Bat sapos yu faendem wei fo kamap fri man moa, yu gohed nao.
         22 Bikos man wea hemi stap slev taem Masta hemi kolem hem, hemi kamap fri man blong
         Masta. Long sem wei, man wea hemi stap fri man nomoa taem Masta hemi kolem hem, hemi
         kamap slev blong Kraes finis.
         23 God nao hemi peimaot yufala finis an praes wea hemi peim hemi bikfala tumas, so yufala
         mas no kamap olsem slev moa long eni man blong wol.
         24 Olketa Kristin fren, yufala evriwan hu i stap tugeta wetem God, yufala mas gohed
         nomoa long semkaen laef olsem taem God hemi kolem yufala.
         25 Nao long toktok abaotem yufala pipol hu i no marit, mi no garem eni lo blong Masta,
         bat mi save talem go tingting blong mi seleva, bikos Masta hemi bin sore an kaen long
         mi an hemi mekem mi kamap man wea yufala save trastem.
         26 Taem mi lukim bikfala trabol wea hemi gohed distaem ya, mi ting hemi moabeta fo yufala
         stap olsem yufala stap long distaem nomoa.
         27 Sapos yu maritim wanfala woman finis, yu no trae fo lusim hem. An sapos yu no marit
         yet, yu no trae fo maritim eni woman.
         28 Bat nomata olsem, sapos yu gohed fo marit, hemi no rong. An sapos wanfala singgol
         woman hemi gohed fo marit, hemi no rong. Bat olketa pipol hu i marit olketa save kasem
         plande trabol long disfala wol, an mi no laekem diswan fo kasem yufala.
         29 Olketa fren, mi minim olsem, lelebet taem nomoa hemi stap yet. So stat long distaem,
         olketa man hu i garem waef finis, olketa mas stap olsem olketa no garem eni waef.
         30 An olketa hu i gohed fo krae, olketa mas stap olsem olketa no sore nomoa. Olketa
         hu i hapi tumas, olketa mas stap olsem olketa no hapi nomoa. An olketa hu i gohed
         fo baem olketa samting, olketa mas stap olsem olketa nating garem enisamting nomoa.
         31 An olketa hu i garem olketa gudfala samting long disfala wol, olketa mas stap olsem
         olketa no garem nomoa olketa samting ya. Bikos disfala wol wea yumi lukim distaem
         ya, hemi kolsap kasem en blong hem nao ya.
         32 Mi laekem yufala fo no wari long enisamting. Man hu hemi no marit, hemi save wari
         nomoa long waka blong Masta, bikos hemi wande fo mekem Masta fo hapi.
         33 Bat man hu hemi marit, hemi save wari tumas long olketa samting blong disfala wol,
         bikos hemi wande fo mekem waef blong hem fo hapi,
         34 an tingting blong hem hemi divaed long tufala haf. Wanfala woman hu hemi no marit
         o wanfala yang gele, hemi save wari nomoa long waka blong Masta, bikos hemi wande
         barava givim hem seleva go fo Masta. Bat wanfala woman hu hemi marit, hemi save wari
         tumas long olketa samting blong disfala wol, bikos hemi trae fo mekem hasban blong
         hem fo hapi.
         35 Nao mi talem diswan long yufala bikos mi wande fo helpem yufala ya, an mi no wande
         fo mekem samting hemi had fo yufala. Mi laekem yufala fo barava givim yufala fo waka
         blong Masta an fo duim wanem hemi stret nomoa.
         36 Nao sapos wanfala boe wetem wanfala gele tufala stap wea olketa mektambu long tufala
         fo marit, bat tufala sei hemi moabeta sapos tufala i no marit. Bat sapos boe ya hemi
         tingim moa bihaen wea wanem hemi duim hemi no stret, an hemi laekem tumas fo maritim
         gele ya, oraet, hemi gud nomoa fo tufala i marit. Diswan hemi no rong ya.
         37 Bat sapos boe seleva hemi tingting strong fo no wande marit, an hemi barava kontrolem
         tingting blong hem fo stap strong fo no maritim disfala gele, hemi duim gudfala samting
         nao ya.
         38 So boe hu hemi maritim gele, hemi duim stret samting. Bat boe hu hemi no maritim
         gele nao, hemi duim samting wea hemi gudfala moa.
         39 Wanfala woman hu hemi marit finis hemi mas stap olowe wetem hasban blong hem. Bat
         sapos hasban blong hem hemi dae finis, bae hemi save maritim eniwan wea hemi laekem,
         sapos disfala man hemi wanfala Kristin.
         40 Bat sapos woman ya hemi gohed fo stap singgol nomoa, bae hemi save stap hapi moa.
         Hem nao tingting blong mi, an mi biliv wea mi garem Spirit blong God.

1 Nao mi laek toktok abaotem mit wea olketa bin sakrifaesim go long olketa laea god.
         Hemi tru wea samfala pipol olketa sei, “Yumi evriwan garem save.” Bat diskaen save
         hemi mekem man fo praod nomoa, bat lav nao hemi save mekem biliv blong yumi fo kamap
         strong.
         2 Eniwan wea hemi tingse hemi save tumas long samting, hemi nating save yet long barava
         wei blong save.
         3 Bat eniwan wea hemi lavem God, God hemi savegud long hem finis.
         4 Nao long wei fo kaikaim mit wea olketa bin sakrifaesim go long olketa laea god ya,
         yumi save dat olketa laea god i piksa nating nomoa. Olketa no stap tru, wanfala God
         nomoa hemi stap.
         5 Tru, plande kaen samting nao olketa save kolem “god” an plande kaen samting olketa
         save kolem “masta”. Bat nomata sapos hemi tru wea olketa “god” blong olketa i stap
         long heven o long disfala wol,
         6 yumi ya, yumi garem wanfala God nomoa. Hemi Dadi blong yumi evriwan an hem nao i
         mekem evrisamting, an laef blong yumi i blong hem nomoa. An yumi garem wanfala Masta
         nomoa. Hemi Jisas Kraes an long hem nao God hemi mekem evrisamting, an hem nao hemi
         mekem yumi fo laef.
         7 Bat nomata olsem, i no evriwan nao i savegud abaotem diswan ya. Samfala pipol olketa
         bin wosipim tumas olketa laea god bifoa. Nao kam kasem distaem, taem olketa kaikaim
         diskaen mit, olketa tingim diswan olsem samting blong olketa laea god nomoa. Tingting
         blong olketa hemi no strong, an olketa tingse mit ya hemi mekem olketa fo no klin
         nao.
         8 Bat kaikai ya hemi no save helpem eniwan fo ka-kamap gudfala long laef blong hem
         wetem God. Sapos yumi no kaikaim mit ya, yumi no save lusim nomoa enisamting. An nomata
         yumi kaikaim diskaen mit, yumi no save winim enisamting tu.
         9 Nomata olsem, yufala mas lukaot ya, nogud disfala samting wea yufala fit fo duim,
         hemi mekem olketa hu i no biliv strong yet fo olketa foldaon long sin.
         10 Yu nao yu garem diskaen “save” ya. ?Bat waswe nao sapos wanfala man wea tingting
         blong hem hemi no strong, hemi lukim yu long taem yu gohed fo kaikai nomoa long Tambuhaos
         blong laea god? !Bae yu nao yu mekem hem fo stat fo kaikaim moa disfala mit wea olketa
         sakrifaesim long olketa laea god ya!
         11 So “save” blong yu nao hemi mekem disfala man hu i no biliv strong yet, fo hemi go-gohed
         fo lus nao. !An hem nao hemi wanfala Kristin fren blong yu hu Kraes nao hemi dae fo
         sevem hem!
         12 Long disfala wei wea yufala save duim wanem hemi rong long olketa Kristin fren blong
         yufala an yufala save spoelem tingting blong olketa wea olketa no strong, yufala duim
         wanem hemi rong long Kraes nao ya.
         13 So sapos eni kaikai wea mi kaikaim hemi save mekem Kristin fren blong mi fo foldaon
         long sin, bae mi no save kaikaim diswan enitaem moa ya. Nogud mi mekem Kristin fren
         blong mi fo foldaon long sin.

1 Yufala save dat mi fri. An yufala save dat mi aposol. An yufala save dat mi lukim
         Jisas Masta blong yumi. An yufala save dat yufala stat fo biliv long Masta from waka
         blong mi nomoa.
         2 Nomata sapos nara pipol olketa no luksave long mi olsem aposol, yufala nao i mas
         duim. Bikos niufala laef blong yufala wea yufala stap joen wetem Masta, hem nao hemi
         somaot dat mi wanfala tru aposol.
         3 Nao sapos pipol i tok agensim mi, mi save ansarem olketa olsem.
         4 From mi waka olsem aposol, mi save askem olketa pipol fo helpem mi long kaikai an
         dring.
         5 An mi save maritim wanfala Kristin woman an tekem hem wetem mi long gogo blong mi,
         olsem olketa nara aposol an olketa brata blong Masta an Pita tu i save duim.
         6 ?O waswe, yufala tingse mitufala Banabas nomoa mitufala mas waka wetem han blong
         mitufala fo helpem mitufala seleva?
         7 Olketa soldia long ami, olketa no save peim evrisamting wea olketa yusim. An man
         wea hemi waka long gaden, hemi save kaikaim nomoa frut long wanem hemi plantem. An
         man fo lukaotem sipsip tu hemi save yusim milk blong olketa sipsip blong hem.
         8 Mi no falom tingting blong man nomoa long diswan, bikos Lo blong Mosis tu hemi talem
         semsamting olsem.
         9 Ya, Mosis hemi raetem olsem, “Yufala mas no taemapem maos blong buluka taem hemi
         gohed fo wakabaot antap long wit fo aotem frut blong hem.” ?So waswe, olketa buluka
         nao God hemi tinghevi long olketa?
         10 ?O waswe, hemi toktok abaotem yumi nomoa taem hemi tok olsem? Ya, hemi tokabaotem
         yumi nao ya. Man hu hemi plantem kaikai an man hu hemi tekemaot kaikai taem hemi redi,
         tufala evriwan i biliv wea bae tufala save tekem haf kaikai long wanem tufala waka
         long hem.
         11 Mitufala bin plantem olketa sid blong Kristin laef long midol long yufala ya. So
         hemi fitim fo yufala givim olketa samting fo helpem bodi blong mitufala.
         12 Olketa nara pipol olketa garem paoa fo tekem olketa samting ya long yufala. So hemi
         fitim fo mitufala garem paoa fo diswan ya winim olketa moa. Bat nomata olsem, mitufala
         no bin yusim disfala paoa. Nomata evrisamting hemi had fo mitufala, mitufala no wari
         long hem, bikos mitufala no laekem enisamting fo blokem disfala Gudnius abaotem Kraes.
         13 Yufala save finis wea olketa pipol hu i waka insaet long Tambuhaos, olketa save tekem
         kaikai long Tambuhaos nomoa. An olketa hu i bonem olketa sakrifaes long olta ya, olketa
         save tekem haf long olketa sakrifaes nomoa.
         14 An long sem wei ya, Masta hemi talem strong wea olketa hu i talemaot Gudnius, olketa
         mas tekem pei long disfala waka blong olketa.
         15 Bat nomata olsem, mi no bin tekem enisamting nomoa. An mi no raetem diswan bikos
         mi laek fo tekem enisamting fo mi seleva. Moabeta mi dae fastaem. Bae no eniwan i
         save sensim disfala wei blong mi wea mi save praod tumas long hem.
         16 Waka blong mi fo talemaot Gudnius hemi no samting wea mi save praod long hem, bikos
         hemi waka wea mi mas duim nomoa. An mi mas lukaot, nogud mi no talemaot disfala Gudnius.
         17 Nao sapos mi seleva nomoa mi siusim disfala waka ya, bae mi save tekem pei fo hem
         ya. Bat mi no siusim ya, mi duim nomoa wanem God hemi talem mi fo mi mas duim.
         18 ?So watkaen pei nao mi tekem fo diswan? Hem nao diswan wea mi save gohed fo talemaot
         disfala Gudnius fri nomoa long evriwan, wea mi no yusim disfala paoa fo tekem enisamting
         long olketa.
         19 Mi ya, nomata mi fri an no eniwan hemi bosim mi, mi mekem mi seleva fo kamap olsem
         slev blong evriwan nomoa, mekem mi save helpem plande pipol fo biliv.
         20 Taem mi waka wetem olketa Jiu, mi stap olsem wanfala man blong Jiu tu, mekem mi save
         helpem olketa fo biliv. An nomata mi no stap falom Lo blong Mosis, taem mi waka wetem
         olketa hu i stap falom Lo ya, mi stap olsem olketa tu, mekem mi save helpem olketa
         fo biliv.
         21 An taem mi waka wetem olketa hu i no Jiu, mi stap olsem olketa tu wea olketa i no
         falom Lo ya, mekem mi save helpem olketa fo biliv. Diswan hemi no minim mi brekem
         Lo blong God, bikos mi ya, mi save falom Lo blong Kraes.
         22 Taem mi stap wetem olketa wea biliv blong olketa hemi no strong, mi stap olsem wea
         biliv blong mi hemi no strong tu, mekem mi save helpem olketa fo biliv. So mi stap
         falom enikaen wei blong olketa pipol, fo traem evri rod nomoa fo mekem mi save helpem
         samfala fo kasem tru laef.
         23 Mi duim evrisamting olsem, mekem disfala Gudnius hemi save go-gohed moa an mekem
         mi save kasem olketa promis blong hem.
         24 Yufala save finis, nomata plande man nao i save ran long resis, bat wanfala long
         olketa nomoa hemi save winim praes. So yufala evriwan i mas ran gudfala, mekem yufala
         save tekem praes.
         25 Evriwan hu i laek fo ran long resis, olketa save wakahad fo bosim bodi blong olketa.
         Nao olketa duim olsem fo winim wanfala kraon wea hemi no stap longtaem nomoa. Bat
         yumi nao yumi ran fo winim wanfala kraon wea bae hemi stap olowe.
         26 Mi seleva mi ran go stret fo kasem mak fo win ya. An mi olsem man fo boksing wea
         mi no wande fo hit olobaot nomoa.
         27 Mi gohed fo hitim bodi blong mi, mekem hemi barava obeim mi. Bikos nogud mi talemaot
         disfala Gudnius long olketa nara pipol, bat mi seleva nao mi lus.

1 Olketa fren, mi laekem yufala fo tingim fastaem olketa olo blong yumi wea olketa
         falom Mosis. Olketa evriwan i stap sef andanit long disfala klaod, an olketa baelek
         katkros gudfala long disfala Red Si.
         2 So olketa evriwan nao i joen wetem Mosis long diskaen baptaes blong olketa long klaod
         an long si.
         3 Olketa evriwan nao i kaikaim disfala kaikai wea God hemi givim.
         4 An olketa evriwan i dringim disfala wata wea God hemi mekem kamaot long disfala ston
         blong hem wea hemi wakabaot go wetem olketa. Disfala ston ya nao hemi Kraes seleva.
         5 Bat nomata olsem, plande long olketa nao God hemi nating hapi wetem olketa, an dastawe
         olketa dae olobaot insaet long drae eria.
         6 Nao olketa samting ya, hemi olsem olketa piksa fo wonem yumi. Nogud yumi laekem tumas
         olketa ravis samting, olsem olketa olo blong yumi olketa duim ya.
         7 Yumi mas no wosipim olketa laea god, olsem samfala long olketa i duim. Buktambu hemi
         tokabaotem olketa olsem, “Olketa pipol sidaon fo kaikai an dring, an bihaen nomoa
         olketa gohed fo dans.”
         8 Yumi mas no durong wetem eniwan olsem samfala long olketa i duim, wea 23,000 long
         olketa nao i dae long wanfala de nomoa.
         9 Yumi mas no traem Masta olsem samfala long olketa i duim, wea olketa snek nao kilim
         olketa dae.
         10 An yumi mas no toktok kros long God olsem samfala long olketa i duim, wea disfala
         enjel blong dae nao hemi kilim olketa dae.
         11 Nao olketa samting wea i hapen long olketa olo blong yumi ya, hemi olsem olketa piksa
         wea olketa raetemdaon fo wonem yumi. Bikos yumi stap long taem wea hemi kolsap long
         en blong disfala wol ya.
         12 Evriwan hu i tingse hemi save stanap strong, hemi mas lukaot, nogud hemi foldaon
         nomoa.
         13 Evrisamting wea hemi kam fo traem yufala ya, hemi diskaen samting wea hemi save kasem
         eni pipol nomoa ya. An God hemi save kipim promis olowe, so bae hemi no letem enisamting
         fo traem yufala wea hemi save winim paoa blong yufala. Bikos taem enisamting hemi
         traem yufala, bae God hemi helpem yufala fo gohed fo stanap strong, mekem yufala save
         faendem wei fo win.
         14 So olketa f ren blong mi, dastawe yufala mas no falom disfala wei fo wosipim olketa
         laea god.
         15 Mi toktok wetem yufala hu i garem gudfala save ya. So yufala seleva nao i save herem
         sapos toktok blong mi hemi stret o nomoa.
         16 Yufala tingim disfala Kap blong Blesing wea yumi save talem tengkiu long God fo hem.
         Taem yumi dring long kap ya, yumi joen wetem blad blong Kraes nao. An disfala bred
         wea yumi brekem ya, taem yumi kaikaim, yumi joen wetem bodi blong Kraes nao.
         17 An hemi wanfala bred nomoa ya. So nomata yumi plande, yumi wanfala bodi nomoa bikos
         yumi evriwan kaikaim haf long disfala wanfala bred.
         18 Tingting fastaem abaotem olketa pipol blong Israel. Taem olketa kaikaim wanem olketa
         bin sakrifaesim long God, olketa joen wetem God long disfala olta nao ya.
         19 ?So waswe, diswan hemi minim dat olketa sakrifaes blong olketa laea god, hem nao
         bikfala samting tu? ?An olketa laea god nao olketa bikfala samting ya?
         20 !Nomoa ya! Bat wanem olketa hu i no biliv long God olketa save sakrifaesim, olketa
         sakrifaesim go long olketa devol nao ya, an hemi no long God. An mi no laekem yufala
         fo joen wetem olketa devol.
         21 Hemi nating fitim fo yufala dring long kap blong Masta an long kap blong devol tu.
         An hemi nating fitim fo yufala kaikai long tebol blong Masta an long tebol blong devol
         tu.
         22 ?O waswe, yumi wande mekem Masta fo joles nomoa? ?An yumi tingse yumi nao strong
         winim hem? !Nating!
         23 Nao hemi tru ya, “Yumi fri fo duim enisamting nomoa.” Bat i no evrisamting nao wea
         hemi save helpem yumi. “Yumi fri fo duim enisamting nomoa,” bat i no evrisamting nao
         wea hemi save mekem yumi kamap strong.
         24 So nogud eniwan hemi tingim hem seleva nomoa. Yumi ya, yumi mas tingim olketa nara
         pipol fo helpem olketa.
         25 Yufala fri nomoa fo kaikaim eni mit wea olketa salem long maket, an yufala mas no
         wari fo askem olketa kuestin abaotem mit ya.
         26 Bikos Buktambu hemi sei, “Disfala wol wetem evrisamting long hem, hemi blong Masta
         nomoa.”
         27 Sapos wanfala man wea hemi no Kristin hemi askem yufala fo go kaikai long haos blong
         hem, hemi gud fo yufala go nomoa. Yufala save kaikaim enisamting nomoa wea hemi givim,
         an yufala mas no wari fo askem olketa kuestin abaotem kaikai ya.
         28 Bat sapos eniwan hemi talem yufala olsem, “Disfala mit olketa bin sakrifaesim long
         laea god ya,” olsem, yufala mas tingim disfala man nomoa, mekem yufala no kaikaim
         mit nao ya.
         29 Long tingting blong yu hemi oraet nomoa, bat tingting blong nara man ya nao yufala
         mas no spoelem. Maet samwan hemi sei olsem, “?Waswe nao tingting blong nara man hemi
         stopem mi fo no duim wanem mi fri nomoa fo duim?
         30 Mi save talem tengkiu long God fo kaikai ya. ?So waswe nao nara man hemi tok agensim
         mi from samting wea mi talem tengkiu long God fo hem finis?”
         31 Hemi olsem ya, nomata yufala sidaon fo kaikai o yufala dring o yufala duim eni narasamting
         moa, yufala mas duim evrisamting long wei wea yufala mekhae long God.
         32 Yufala mas stap long wei wea yufala no spoelem eniwan, nomata hemi Jiu o hemi no
         Jiu o hemi blong sios blong God.
         33 Yufala mas falom wei blong mi ya. Oltaem mi trae fo mekem evri pipol olketa save
         hapi long olketa wei blong mi. Mi no tingim mi seleva ya, bat mi tingim olketa nara
         pipol fo helpem olketa, mekem God hemi save sevem olketa.

1 So yufala mas falom wei blong mi, olsem mi tu mi falom wei blong Kraes.
         2 Mi tokhae long yufala bikos yufala no fogetem olketa wei blong mi an yufala barava
         falom disfala Kristin tising wea mi bin herem an mi givim go long yufala.
         3 Bat distaem mi laekem yufala fo savegud dat God nao hemi hed blong Kraes, an Kraes
         nao hemi hed blong evri man, an evri man nao hemi hed blong waef blong hem.
         4 Sapos wanfala man hemi kavarem hed blong hem taem hemi prea o talemaot mesij blong
         God, hemi daonem Kraes nao ya.
         5 Bat sapos wanfala woman hemi no kavarem hed blong hem taem hemi prea o talemaot mesij
         blong God, hemi daonem hasban blong hem nao. Hemi wankaen wetem woman wea olketa katemaot
         evri hea blong hem finis.
         6 Sapos wanfala woman hemi no kavarem hed blong hem, moabeta hemi katemsot hea blong
         hem nao. Bat sapos woman hemi katemsot o katemaot evri hea blong hem, bae hemi filsem
         tumas ya. So woman ya hemi mas kavarem hed blong hem nao.
         7 Man nao hemi mas no kavarem hed blong hem, bikos man nao hemi tekem wei blong God
         an hemi olsem God, an saen blong paoa blong God hemi soaot long hem. Bat long woman
         ya, saen blong paoa blong hasban blong hem nao hemi soaot long hem.
         8 Bikos taem God hemi mekem man, hemi no mekem hem long bodi blong woman, bat taem
         hemi mekem woman nao hemi mekem hem long bodi blong man.
         9 An God hemi no mekem man from hemi laekem hem fo helpem woman, bat hemi mekem woman
         from hemi laekem hem fo helpem man.
         10 So bikos long olketa enjel, evri woman i mas kavarem hed blong hem fo somaot dat
         hemi stap andanit long paoa blong hasban blong hem.
         11 Bat long laef blong yumi long saet blong Masta, olketa woman i nidim olketa man an
         olketa man i nidim olketa woman.
         12 Bikos long sem wei wea God hemi bin mekem woman fo kamap long bodi blong man, man
         hemi save bon kam long bodi blong woman. An hemi God nao hu hemi mekem evrisamting
         ya.
         13 Yufala seleva nao i mas tingim gudfala sapos hemi oraet nomoa fo woman hemi prea
         long God taem hemi no kavarem hed blong hem.
         14 Wei blong evrisamting long wol tu i talem yumi wea wanfala man hu hemi garem longfala
         hea hemi luk nogud.
         15 Bat hemi lukgud tumas fo olketa woman garem longfala hea. Bikos God nao hemi givim
         longfala hea long olketa fo kavarem hed blong olketa.
         16 Sapos eniwan hemi laek fo raoa abaotem diswan, mi jes talem nomoa olsem, mifala wetem
         olketa sios blong God ya, mifala no garem eni nara wei fo falom.
         17 Long olketa samting mi wande fo talem distaem, hemi had fo mi tokhae long yufala
         nao, bikos yufala save spoelem plande pipol taem yufala garem olketa miting blong
         yufala.
         18 Fas samting wea mi herem nius abaotem, hemi hao yufala divaed olobaot long olketa
         seksin taem yufala hipap fo prea. An mi biliv diswan hemi tru lelebet ya.
         19 Kanduit fo mis, yufala divaed olobaot, mekem olketa luksave long hu nao i barava
         falom tru toktok nomoa.
         20 Taem yufala hipap tugeta fo disfala kaikai blong Masta, yufala no save duim diswan
         gudfala nao.
         21 Bikos evriwan long yufala i gohed fo kaikai seleva nomoa an yufala no weitem olketa
         narawan. So samfala long yufala, olketa gohed go-go olketa drang nao, bat samfala
         olketa hanggre nomoa.
         22 ?Waswe, yufala no garem haos blong yufala seleva fo sidaon fo kaikai an dring long
         hem? !Yufala spoelem sios blong God ya, an yufala mekem olketa pipol wea olketa no
         garem eni kaikai fo filsem nao ya! ?Wanem nao bae mi talem yufala, bae mi tokhae long
         yufala? !Had tumas nao ya!
         23 Disfala tising wea Masta hemi talem mi, hem nao mi talemaot long yufala finis. An
         disfala tising hemi olsem. Long disfala naet wea Jiudas hemi givim go Jisas long han
         blong olketa enemi, Masta blong yumi hemi holem wanfala bred,
         24 an hemi talem tengkiu long God fo hem. Hemi brekem bred ya, an hemi sei, “Diswan
         ya hemi bodi blong mi wea mi givim fo sevem yufala. Yufala mas kaikaim diswan, mekem
         yufala save gogohed fo tingim mi.”
         25 Long sem wei tu, long taem olketa kaikaim finis, hemi holem moa wanfala kap long
         waen an hemi tok olsem, “Disfala kap ya hemi niufala spesol agrimen blong God, wea
         mi mekem hem fo kamtru wetem blad blong mi. Evritaem yufala dringim diswan, yufala
         mas go-gohed fo tingim mi.”
         26 Diswan hemi minim wea evritaem yufala kaikaim disfala bred an dring long disfala
         kap, yufala gohed fo somaot dae blong Masta go-go kasem taem hemi kambaek.
         27 So sapos eniwan hemi kaikai an dring long disfala bred an kap blong Masta long wei
         wea hemi nogud, man ya hemi spoelem bodi an blad blong Masta nao ya.
         28 Dastawe evriwan i mas luksave gud long tingting blong hem seleva fastaem, bifoa hemi
         jes kaikaim disfala bred an dring long disfala kap ya.
         29 Bikos sapos eniwan hemi gohed kaikaim disfala bred an dring long disfala kap, bat
         hemi no luksave dat diswan hemi bodi blong Masta ya, man ya hemi putum hem seleva
         andanit long panis blong God nao ya.
         30 Dastawe nao plande long yufala, olketa wik an olketa sik an samfala olketa dae finis
         tu.
         31 Sapos yumi luksave gud long tingting blong yumi seleva fastaem, bae yumi no save
         kam andanit long panis blong God.
         32 Bat Masta hemi jajem yumi distaem fo stretem yumi nomoa. Long wei ya, bae yumi no
         save kasem panis nogud wetem olketa pipol blong disfala wol.
         33 So olketa fren blong mi, taem yufala kam tugeta fo kaikai ya, yufala mas weitem evriwan
         fastaem.
         34 An sapos eniwan hemi hanggre tumas, hemi mas kaikai kam long haos blong hem fastaem.
         Nogud God hemi jajem yufala from nogud wei blong yufala taem yufala kaikai tugeta.
         Nao abaotem olketa narasamting moa ya, bae mi stretem taem mi kam kasem yufala.
         
            

         
      
   
      
         12
1 Nao olketa fren, mi laekem yufala fo savegud abaotem olketa spesol paoa blong Holi
         Spirit.
         2 Yufala save, taem yufala stap yet long wei blong olketa hu i no biliv long God, enikaen
         ravis samting nao i pulum yufala fo go falom olketa laea god wea i no garem eni laef
         long olketa.
         3 Dastawe mi laekem yufala fo save dat eniwan hu Spirit blong God i lidim hem, hemi
         no save sei, “!Jisas hemi ravis!” An eniwan wea Holi Spirit i nating lidim hem, hemi
         no save sei, “!Jisas nao hemi Masta!”
         4 Nao olketa deferen kaen spesol paoa i stap, bat wanfala Holi Spirit nomoa hemi givim
         kam evriwan.
         5 An olketa deferen kaen waka i stap, bat wanfala Masta nomoa yumi waka fo hem.
         6 An yumi garem olketa deferen kaen save fo duim waka, bat wanfala God nomoa hemi givim
         olketa save ya long evriwan fo duim olketa kaen waka ya.
         7 Holi Spirit hemi somaot paoa blong hem long evriwan long yumi, mekem yumi save helpem
         evri pipol nomoa.
         8 Disfala Holi Spirit ya nomoa hemi givim spesol paoa long samfala pipol fo talemaot
         waes toktok, an long samfala pipol moa hemi givim paoa fo talemaot toktok wea hemi
         somaot bikfala save tumas.
         9 Long samfala pipol disfala Holi Spirit ya hemi givim paoa fo biliv strong tumas,
         an long samfala pipol moa hemi givim paoa fo mekem olketa sikman fo gudbaek,
         10 an long samfala pipol moa hemi givim paoa fo mekem olketa mirakol. Long samfala pipol
         Holi Spirit hemi givim paoa fo talemaot eni mesij blong God, an long samfala pipol
         moa hemi givim paoa fo luksave long olketa deferen kaen paoa, sapos olketa blong God
         o nomoa. Long samfala pipol Holi Spirit hemi givim paoa fo toktok long olketa spesol
         kaen langguis ya, an long samfala pipol moa hemi givim paoa fo talemaot mining blong
         olketa kaen langguis olsem.
         11 An disfala Holi Spirit ya nomoa hemi duim olketa samting ya falom hao hemi laekem.
         Hemi givim olketa deferen kaen spesol paoa ya long evriwan long yumi.
         12 Kraes hemi olsem wanfala bodi wea hemi garem plande haf long hem. Hemi wanfala bodi
         nomoa ya, nomata hemi garem enikaen deferen haf long hem.
         13 An disfala Holi Spirit ya nomoa hemi bin baptaesim yumi evriwan fo kamap olsem wanfala
         bodi nomoa, nomata yumi Jiu o yumi no Jiu, nomata yumi slev o yumi no slev. An God
         hemi givim yumi evriwan disfala Holi Spirit ya nomoa, mekem yumi save kamap strong
         long hem.
         14 Nao bodi blong man hemi no garem wanfala haf nomoa, bat hemi garem enikaen deferen
         haf.
         15 Sapos lek hemi sei, “Mi no olsem han, so mi no blong bodi nao ya,” nomata olsem,
         hemi barava stap joen wetem bodi ya.
         16 An sapos yia hemi sei, “Mi no olsem ae, so mi no blong bodi nao ya,” nomata olsem,
         hemi barava stap joen wetem bodi ya.
         17 ?Sapos bodi hemi wanfala ae nomoa, hao nao hemi save herem enisamting? ?O sapos bodi
         hemi wanfala ia nomoa, hao nao hemi save smelem enisamting?
         18 Bat hemi no olsem, bikos God hemi mekem evri deferen kaen haf blong bodi fo stap
         olsem hem seleva hemi laekem.
         19 ?Sapos olketa haf blong bodi olketa wankaen nomoa, bae bodi olsem wanem?
         20 Bat hemi no olsem, bikos plande deferen kaen haf nao olketa stap, bat bodi nao hemi
         wanfala nomoa.
         21 So ae hemi no save sei long han, “Mi no nidim yu nomoa.” An hed tu hemi no save sei
         long tufala lek, “Mi no nidim yutufala nomoa.”
         22 Nomoa nao ya. Olketa haf long bodi blong yumi wea yumi tingse olketa no strong tumas,
         olketa nao yumi barava nidim.
         23 An olketa haf long bodi blong yumi wea yumi tingse olketa no bikfala samting tumas,
         olketa nao yumi lukaotem gud moa. An olketa haf wea yumi filsem long olketa, olketa
         nao yumi kavaremap olketa gudfala.
         24 Bat olketa haf wea yumi no filsem long olketa, olketa no nidim eni kaleko. God seleva
         nao hemi mekem evrisamting long bodi fo stapgud tugeta long wei wea hemi mekhae long
         olketa smolfala haf.
         25 So long wei ya, olketa deferen kaen haf olketa no save divaed olobaot, bat olketa
         evriwan i save tingim olketa narawan.
         26 So sapos wanfala haf hemi filnogud, evri narafala haf olketa fil nogud tu. An sapos
         eniwan i tokhae abaotem wanfala haf, evri narafala haf olketa hapi tu.
         27 Yufala evriwan tugeta, yufala bodi blong Kraes ya an evriwan long yufala hemi haf
         long bodi ya.
         28 An long sios, God hemi makem samfala pipol fo stap long fas ples olsem aposol, an
         bihaen moa samfala olsem profet, an samfala olsem tisa, an samfala fo duim mirakol,
         an samfala fo mekem sik pipol fo gudbaek, an samfala fo helpem olketa pipol, an samfala
         fo lidim olketa, an samfala fo toktok long olketa spesol kaen langguis.
         29 No evriwan nao i save stap olsem aposol o profet o tisa. An no evriwan nao i save
         garem paoa fo duim olketa mirakol,
         30 o fo mekem olketa sikman fo gudbaek, o fo toktok long olketa spesol kaen langguis,
         o fo talemaot mining blong kaen langguis olsem.
         31 Bat yufala mas traehad fo tekem olketa spesol paoa wea olketa gudfala tumas. Nao
         bae mi tokabaotem wanem hemi barava nambawan moa, winim olketa samting ya.

1 Nomata mi save toktok long olketa deferen langguis blong olketa pipol an long langguis
         blong olketa enjel tu, bat sapos mi no save lavem olketa pipol, mi olsem nomoa wanfala
         belo o pis aean wea olketa hamarem fo meknoes long hem.
         2 Nomata mi save talemaot eni mesij blong God, an nomata mi save long evrisamting wea
         hemi staphaed an mi garem evri save moa, an nomata mi garem strongfala biliv fo muvum
         olketa maonten, bat sapos mi no lavem olketa pipol, mi samting nating nomoa ya.
         3 Nomata mi givim go evrisamting blong mi fo olketa pua, an nomata mi letem olketa
         enemi fo bonem mi fo dae long faea, bat sapos mi no lavem olketa pipol, bae mi no
         save winim enisamting long diswan nomoa.
         4 Lav hemi save mekem man fo no kros kuiktaem, an fo kaen gudfala. Lav hemi save mekem
         man fo no joles, an fo no haemapem hem seleva an fo no praod.
         5 Lav hemi save mekem man fo no spoelem nara man, an fo no tingim hem seleva nomoa,
         an fo no kros kuiktaem. Lav hemi save mekem man fo fogetem nomoa olketa rong wea olketa
         pipol mekem long hem.
         6 Lav hemi save mekem man fo no hapi long olketa ravis samting, bat hemi save mekem
         man fo hapi wetem wanem hemi tru.
         7 Lav hemi save mekem man fo no givap enitaem nomoa. Nomata wanem hemi hapen, hemi
         save mekem man fo go-gohed biliv an fo trastem promis blong God an fo stap wiling
         fo we-weit nomoa.
         8 Lav hemi no save finis enitaem. Bat paoa fo talemaot mesij blong God bae hemi finis,
         an paoa fo toktok long olketa spesol kaen langguis bae hemi finis, an paoa fo garem
         bikfala save bae hemi finis tu.
         9 Bikos olketa samting olsem paoa fo garem bikfala save an paoa fo talemaot olketa
         mesij blong God, olketa i no save barava gudfala tumas.
         10 Bat taem samting hemi kam wea hemi barava gudfala finis, bae olketa paoa wea yumi
         save long olketa distaem, bae olketa finis nao.
         11 Taem mi smolfala pikinini yet, toktok blong mi an save blong mi an tingting blong
         mi, hemi olsem blong smolfala pikinini nomoa ya. Bat distaem wea mi bikman finis,
         mi no olsem pikinini moa.
         12 Distaem, yumi save lelebet nomoa abaotem God. Hemi olsem yumi lukim long glas wea
         hemi no klia gudfala. Bat long taem wea bae hemi kam, bae yumi lukim evrisamting stret
         olsem long ae blong God seleva. Long taem ya, bae yumi save finis nao, olsem God hemi
         save finis abaotem yumi finis.
         13 So trifala samting ya nao hemi stap olowe, wei fo biliv an wei fo trastem promis
         blong God an wei fo lavem evriwan. Bat lav nao hemi barava nambawan long trifala ya.

1 So disfala wei fo lavem evriwan nao yufala mas traehad fo hem. An yufala mas traehad
         fo tekem olketa spesol paoa blong Holi Spirit, wea disfala paoa fo talemaot mesij
         blong God nao hemi winim eni narawan.
         2 Eniwan hu hemi toktok long olketa spesol kaen langguis, hemi no toktok go long olketa
         pipol bat hemi toktok go long God. No eni man i save long toktok ya, bikos Holi Spirit
         nao hemi givim paoa long hem fo talem olketa samting wea hemi staphaed nomoa.
         3 Bat eniwan hu hemi talemaot mesij blong God, hemi toktok long olketa pipol. Hemi
         helpem biliv blong olketa fo grou moa an hemi mekem tingting blong olketa fo kamap
         strong, an hemi helpem olketa fo filgud moa.
         4 Eniwan hu hemi toktok long olketa spesol kaen langguis, hemi save helpem biliv blong
         hem seleva nomoa. Bat eniwan hu hemi talemaot mesij blong God, hemi save helpem biliv
         blong evriwan long sios nao.
         5 Mi laekem yufala evriwan fo toktok long olketa spesol kaen langguis, bat mi laekem
         tumas moa fo yufala garem paoa fo talemaot mesij blong God. Bikos, sapos no eniwan
         hemi talemaot mining blong disfala spesol kaen langguis, bae diswan hemi no save helpem
         olketa long sios ya nao. Olsem, paoa fo talemaot olketa mesij blong God nao hemi gudfala
         moa.
         6 ?So olketa fren, sapos mi kam long yufala an mi toktok long olketa spesol kaen langguis
         nomoa, hao nao bae diswan hemi save helpem yufala? !Nomoa nao ya! Bat sapos mi talemaot
         samting wea God hemi bin somaot long mi o samfala gudfala save o eni mesij blong God
         o samfala tising moa, hem nao bae hemi helpem yufala ya.
         7 Olketa samting wea i no garem laef, olsem bambu fo bloum o gita, hemi olsem tu. ?Sapos
         no eniwan i save plei gudfala long hem, hao nao yumi save heresave long singsing ya?
         8 ?An sapos no eniwan save bloum trampet gudfala, hao nao bae pipol i save dat hemi
         taem fo faet?
         9 Semsamting nao long yufala. ?Sapos olketa toktok blong yufala ya olketa nating klia,
         hao nao olketa pipol i save long wanem yufala talem? Bae yufala talem olketa toktok
         nating nomoa ya.
         10 Nomata haomas kaen langguis nao yumi garem long wol ya, bat evriwan nao i garem mining.
         11 Bat sapos samwan hemi toktok long langguis wea mi no save long hem, bae man ya hemi
         olsem strensa long mi nao an bae hem tu hemi tingim mi olsem strensa ya.
         12 Semsamting nao long yufala. Mi save dat yufala gohed fo traehad long olketa paoa
         blong Holi Spirit, olsem, yufala mas gohed moa fo yusim olketa kaen paoa wea hemi
         save helpem evriwan long sios fo kamap strong.
         13 So eniwan hu hemi garem paoa fo toktok long olketa spesol kaen langguis, hemi mas
         askem God fo disfala paoa fo talemaot mining blong toktok ya.
         14 Nao taem mi prea long olketa spesol kaen langguis olsem, Holi Spirit nao hemi prea
         insaet long mi ya, bat tingting blong mi nao hemi no save mining blong hem.
         15 ?So olsem, wanem nao bae mi duim? Mi mas prea long langguis blong Holi Spirit an
         mi mas prea long langguis blong mi seleva tu. An mi mas singsing long langguis blong
         Holi Spirit an mi mas singsing long langguis blong mi seleva tu.
         16 Bat sapos yufala talem tengkiu long God long langguis blong Holi Spirit nomoa, bae
         wanfala yang Kristin wea hemi tekpat long miting hemi nating save wanem yufala talem.
         ?So hao nao hemi save talem “Amen” long prea blong yufala?
         17 Nomata sapos disfala prea blong yufala fo tengkiu long God hemi gudwan tumas, bae
         hemi nating save helpem man ya.
         18 Mi tengkiu long God, bikos mi save toktok long olketa spesol kaen langguis winim
         eniwan long yufala ya.
         19 Bat taem mi stap wetem olketa long sios, mi laek fo tisim olketa. An nomata mi talem
         nomoa faefala wod wea olketa save heremsave, hem nao hemi moabeta winim sapos mi talemaot
         plande taosen wod long olketa spesol kaen langguis.
         20 Olketa fren, yufala mas no stap olsem pikinini long save blong yufala. Nomoa. Yufala
         mas stap olsem bikman long save blong yufala. Bat hemi gud sapos yufala stap olsem
         smolfala pikinini nomoa long wei fo duim olketa ravis samting ya.
         21 Insaet long Buktambu, Masta hemi sei, “Bae mi yusim pipol hu save long olketa deferen
         langguis fo toktok wetem olketa pipol blong mi. Ya, bae mi yusim maos blong olketa
         deferen pipol, bat nomata olsem, bae olketa no laek fo herem wanem mi talem.”
         22 So olsem, diskaen paoa fo toktok long olketa spesol kaen langguis, hemi wanfala saen
         fo olketa hu i no biliv yet ya, i no fo olketa hu i biliv. Bat diskaen paoa fo talemaot
         mesij blong God, hemi wanfala saen fo olketa hu i biliv, i no fo olketa hu i no biliv
         yet.
         23 Sapos eni yangfala Kristin o eniwan hu i no biliv yet hemi kam joenem yufala pipol
         blong sios, an yufala evriwan yufala toktok long olketa spesol kaen langguis nomoa,
         bae hemi sei yufala krangge ya.
         24 Bat sapos yangfala Kristin o eniwan hu i no biliv yet hemi kam taem yufala evriwan
         i talemaot olketa mesij blong God, bae olketa toktok ya nao i mekem man ya fo luksave
         long sin blong hem. Olketa toktok ya, bae olketa jajem hem
         25 an bae olketa mekem olketa tingting haed blong hem fo kamaot klia. An bae hemi nildaon
         fo mekhae long God, an bae hemi sei olsem, “!Tru nao, God hemi stap wetem yufala!”
         26 Nao olketa Kristin fren, wanem mi minim hemi olsem ya. Taem yufala kam tugeta fo
         prea, evriwan nao i save help. Wanfala hemi save singsing, an narawan hemi save tisim
         samfala samting, an narawan hemi save talem wanem God hemi bin somaot long hem, an
         narawan hemi save toktok long olketa spesol kaen langguis, an narawan hemi save talem
         kam mining blong disfala toktok ya. Evrisamting ya hemi mas helpem biliv blong evriwan.
         27 Taem olketa toktok long olketa spesol kaen langguis, bae tufala o maet trifala pipol
         nomoa olketa duim. Bat bae olketa no save toktok long semtaem, an samwan nao hemi
         mas talem kam mining blong wanem olketa i talem ya.
         28 Bat sapos no eniwan i stap hu i save talem kam mining blong diskaen langguis, bae
         diswan hu hemi toktok long olketa spesol kaen langguis ya hemi mas stap kuaet nao.
         Hemi save talemaot toktok ya fo hem seleva an fo God nomoa i herem.
         29 An fo talemaot eni mesij blong God, bae tu-tri nomoa i save duim. An olketa nara
         pipol nao i mas sekap gudfala long wanem olketa talemaot ya.
         30 Bat sapos God bae hemi somaot kam samfala samting long wanfala hu i stap wetem yufala
         ya, bae man wea hemi go-gohed fo toktok ya, hemi mas weit fastaem.
         31 Long wei ya, yufala evriwan i save talemaot mesij blong God, wea yufala no toktok
         long semtaem. An olsem, evriwan nao i save lanem samting an kamap strong moa.
         32 Olketa pipol hu i save talemaot eni mesij blong God olketa mas duim diswan long gudfala
         wei.
         33 Bikos God hemi no laekem yumi fo enihao nomoa long olketa samting long sios, bat
         hemi laekem yumi fo stap gudfala tugeta. Olsem olketa pipol blong God long evri sios
         olketa tingim finis,
         34 hemi gud fo olketa woman fo stap kuaet nomoa taem yufala prea. Olsem Lo blong Mosis
         hemi talem dat olketa woman mas no toktok an no kamap bos.
         35 Sapos olketa laek fo save long enisamting, olketa save askem hasban blong olketa
         taem olketa kam kasem haos. Hemi luk nogud fo woman hemi toktok long miting ya.
         36 ?O waswe, yufala nao i tingim dat toktok blong God hemi stat kam long yufala ya?
         ?An yufala seleva nomoa toktok blong God hemi kasem?
         37 Sapos wanfala man hemi tingse hem nao niusman blong God an hem nao garem paoa blong
         Holi Spirit, hemi mas save dat wanem mi raetem go long yufala ya hemi strongfala toktok
         blong Masta nao.
         38 Bat sapos hemi no wiling fo herem disfala toktok ya, yufala tu i mas no herem toktok
         blong hem.
         39 So olketa Kristin fren, yufala mas traehad fo disfala spesol paoa fo talemaot olketa
         mesij blong God. Bat yufala mas no stopem pipol hu i garem disfala paoa fo toktok
         long olketa spesol kaen langguis.
         40 An yufala mas duim evrisamting long gudfala wei, wea evriwan olketa save hapi long
         hem.

1 Nao olketa fren, mi wande fo talem yufala moa abaotem disfala Gudnius wea mi bin
         talemaot long yufala finis. Yufala nao i bin hapi fo tekem diswan, an biliv blong
         yufala hemi stanap strong long hem.
         2 An from disfala Gudnius ya bae God hemi sevem yufala. Hem nao sapos yufala holestrong
         long disfala toktok wea mi talemaot long yufala, an yufala no biliv nating.
         3 Olketa nambawan toktok wea mi tekem fastaem, hem nao mi talemaot long yufala finis.
         Hemi olsem. Kraes hemi dae fo aotem olketa sin blong yumi, olsem Buktambu hemi talem.
         4 An olketa berem hem, an God hemi mekem hem fo laefbaek moa long mektri de, olsem
         Buktambu hemi talem.
         5 An hemi somaot hem seleva long Pita, an bihaen, long olketa tuelfala disaepol moa.
         6 An bihaen ya, hemi somaot hem seleva long winim 500 Kristin long semtaem nomoa. Plande
         long olketa pipol ya olketa laef yet distaem, nomata samfala long olketa i dae finis.
         7 An hemi somaot hem seleva long Jemes, an bihaen moa, long olketa aposol evriwan.
         8 An bihaen long evriwan nao, hemi somaot hem seleva long mi, nomata mi olsem pikinini
         wea hemi no bon stret.
         9 Bikos mi nao mi lou tumas nomoa long olketa nara aposol, an mi no fit fo olketa kolem
         mi aposol, bikos mi bin meksave long olketa long sios blong God.
         10 Bat bikos God nao hemi lavem mi tumas, dastawe mi stap olsem distaem. An God hemi
         no westem lav blong hem nating. Nomoa ya. Mi bin wakahad tumas winim olketa nara aposol.
         Bat diswan hemi no barava waka blong mi seleva ya, kaenfala lav blong God nao hemi
         bin stap wetem mi fo duim diswan.
         11 An nomata mi nao i duim waka o olketa nara aposol i duim, mifala evriwan i gohed
         fo talemaot Gudnius olsem nomoa, an hem nao wanem yufala bilivim finis.
         12 Oltaem mifala talemaot dat God hemi mekem Kraes fo laefbaek moa from dae. ?So hao
         nao samfala long yufala i talem olketa hu i dae finis olketa no save fo laefbaek moa?
         13 Sapos olketa hu i dae finis olketa no save fo laefbaek moa, hemi minim God hemi no
         bin mekem Kraes fo laefbaek nao ya.
         14 An sapos God hemi no bin mekem Kraes fo laefbaek moa, mifala no garem enisamting
         fo talemaot nao ya, an yufala no garem enisamting fo biliv long hem t u.
         15 An narasamting moa, hemi somaot dat mifala laea nomoa abaotem God ya, taem mifala
         sei hemi bin mekem Kraes fo laefbaek moa. Bikos hemi had tumas fo God hemi mekem hem
         laefbaek moa, sapos hemi tru wea olketa hu i dae finis olketa no save fo laef baek
         moa.
         16 Ya, sapos olketa hu i dae finis olketa no save fo laef baek moa, God tu hemi no bin
         mekem Kraes fo laefbaek ya.
         17 An sapos God hemi no bin mekem Kraes fo laefbaek, biliv blong yufala ya hemi samting
         nating nomoa ya an yufala stap yet insaet olketa sin blong yufala.
         18 An olketa Kristin hu i dae finis ya, olketa tu i lus nomoa.
         19 Ya, sapos hemi tru wea yumi save trastem Kraes fo helpem yumi long laef long disfala
         wol nomoa, bae yumi trabol nao ya. Bae hemi nogud tumas long yumi moa.
         20 !Bat hemi no olsem! God hemi bin mekem Kraes fo laef baek moa from dae. An diswan
         hemi somaot dat God bae hemi mekem olketa hu i dae finis fo laefbaek moa.
         21 Nao diskaen wei fo dae ya, wanfala man nomoa hemi tekem kam. Long sem wei tu, diskaen
         wei fo laefbaek moa hemi kam bikos long wanfala man nomoa.
         22 Nao evriwan olketa mas dae bikos olketa joen wetem Adam. Long sem wei tu, God bae
         hemi mekem evriwan fo laefbaek moa bikos olketa joen wetem Kraes.
         23 Bat bae evriwan i falom barava gudfala taem blong hem. Kraes nao hemi bin laefbaek
         fastaem long evriwan. An taem hemi kambaek, bae olketa pipol blong hem olketa laefbaek
         tu.
         24 An bihaen long diswan, bae hemi kasem en blong disfala wol. An Kraes bae hemi faetem
         an winim enikaen ravis enjel an evri narakaen nogud paoa moa, an bae hemi letem God
         Dadi blong hem fo stap King.
         25 Bikos Kraes hemi mas stap King fastaem gogo kasem taem God hemi putum olketa enemi
         blong hem andanit long paoa blong hem.
         26 An Dae ya nao hemi las enemi wea hemi spoelem.
         27 Bikos Buktambu hemi sei, “God hemi putum evrisamting andanit long paoa blong hem.”
         Bat God seleva nomoa hemi no andanit long paoa blong hem. Bikos hem nao hemi bin putum
         evrisamting andanit long Kraes.
         28 Nao taem evrisamting hemi stap andanit long paoa blong San Blong God finis, bae hemi
         putum hem seleva andanit long paoa blong God hu hemi bin givim hem paoa ovarem evrisamting.
         So long wei ya, bae God nomoa hemi garem evri paoa ovarem evrisamting.
         29 ?Waswe, from wanem nao olketa pipol save baptaes fo helpem olketa hu i dae finis?
         ?Sapos hemi tru wea olketa hu i dae finis olketa no save fo laefbaek, waswe nao olketa
         pipol i gohed fo baptaes fo helpem olketa?
         30 ?An sapos olsem, waswe nao mifala stap redi oltaem fo olketa meksave long mifala?
         31 Olketa fren, evri de nomoa kolsap olketa kilim mi dae. Mi talem tru nomoa. Olsem
         hemi tru tu wea mi praod long yufala bikos yumi evriwan yumi stap joen wetem Jisas
         Kraes Masta blong yumi.
         32 Ya, mi olsem faetem olketa wael animol finis long hia long Efesas ya. ?Nao sapos
         mi bin duim diswan falom tingting blong man nomoa, wanem nao mi winim? Sapos olketa
         hu i dae finis olketa no save laefbaek moa, bae mi falom disfala tingting, “Yumi gogohed
         kaikai an dring nomoa, bikos tumoro nao bae yumi dae.”
         33 Nogud olketa laea long yufala. Yufala save finis long disfala toktok, “Sapos yumi
         joen wetem olketa nogud pipol, bae olketa spoelem olketa gudfala wei blong yumi.”
         34 Yufala mas stat tingting gudfala moa, an yufala mas finis from disfala wei blong
         sin. Samfala long yufala, olketa nating save long God, an mi talem diswan mekem yufala
         filsem long hem.
         35 Nao samwan i maet ask olsem, “?Hao nao bae olketa hu dae finis olketa save laef baek
         moa? ?Watkaen bodi nao bae olketa garem?”
         36 !Kuestin ya hemi krangge nomoa! Olketa sid yu plantem ya, olketa no save grouap niu
         moa sapos olketa no dae ya.
         37 An wanem yu plantem go ya, hemi no wanem bae hemi grou kamap bihaen. Yu plantem nomoa
         wanfala sid nating, maet hemi sid blong wit o eni narakaen sid nomoa.
         38 An bihaen, God nao hemi mekem sid fo grouap an kasem olsem wanfala bodi wea God hemi
         tingim. Evrikaen sid ya, hemi kasem olsem wanfala bodi blong hem seleva.
         39 Nao olketa bodi i no wankaen. Olketa pipol i garem narakaen bodi an olketa animol
         i garem narakaen bodi an olketa bed i garem narakaen bodi an olketa fis i garem narakaen
         bodi moa.
         40 An olketa kaen bodi ya long graon olketa no wankaen wetem olketa bodi long skae.
         Hao olketa samting long skae i luknaes, hemi deferen from hao olketa samting long
         graon i luknaes.
         41 San hemi luknaes deferen, an mun hemi luknaes deferen, an olketa sta olketa luknaes
         deferen. An nomata olketa sta, evriwan hemi luknaes deferen from evri narawan.
         42 Nao taem God bae hemi mekem olketa pipol hu i dae finis fo laefbaek moa, bae hemi
         olsem tu. Bodi wea yumi berem, hemi no save stap longtaem. Bat bodi wea hemi laefbaek
         moa, hemi stap olowe nao.
         43 Bodi wea yumi berem, hemi luk nogud. Bat bodi wea hemi laefbaek moa, hemi luknaes
         tumas. Bodi wea yumi berem, hemi wik. Bat bodi wea hemi laefbaek moa, hemi strong
         tumas.
         44 Bodi wea yumi berem, hemi blong wol nomoa. Bat bodi wea hemi laefbaek moa, hemi blong
         heven nao. Yumi garem bodi wea hemi blong wol ya, so long sem wei, bodi wea hemi blong
         heven hemi mas stap tu ya.
         45 Nao Buktambu hemi sei, “Disfala fas man Adam ya, God hemi mekem hem fo stap laef,”
         bat disfala las Adam ya, hemi Spirit wea hemi save givim laef.
         46 So man blong heven hemi no kam fastaem. Man blong wol nao hemi kam fastaem, an bihaen
         nao, man blong heven hemi kam.
         47 Disfala fas Adam, God hemi mekem hem kamaot long graon blong wol, bat disfala mektu
         Adam hemi kamaot long heven.
         48 Pipol blong disfala wol olketa olsem disfala man hu hemi kamaot long graon, bat pipol
         wea olketa i blong heven, olketa olsem disfala man hu hemi kamaot long heven.
         49 Distaem yumi wankaen wetem disfala man hu hemi kamaot long graon, so long sem wei
         ya, bae yumi kamap wankaen wetem disfala man hu hemi kamaot long heven.
         50 Nao mi laek fo talem yufala olketa Kristin fren, diskaen bodi long mit an blad hemi
         no save kasem kingdom blong God. Ya, diskaen bodi wea hemi no save stap longtaem,
         hemi no save tekem laef wea hemi no save finis.
         51 Mi laek fo talem wanfala samting long yufala wea hemi bin staphaed. Bae yumi no dae
         evriwan ya, bat taem yumi herem disfala las trampet hemi krae ya, bae yumi evriwan
         i sens go kuiktaem nomoa. Ya taem disfala trampet hemi krae ya, God nao bae hemi mekem
         olketa hu i dae finis fo laefbaek moa an stap olowe nao. An yumi hu laef yet, bae
         yumi sens tu.
         53 Bikos wanem hemi no save stap longtaem, hemi mas sens go long wanem hemi save stap
         olowe nomoa. Ya, wanem hemi save dae, hemi mas sens go long wanem hemi no save dae
         moa.
         54 An long taem wea diswan hemi hapen finis, bae disfala toktok long Buktambu hemi kamtru
         nao, “!Dae ya, God hemi barava spoelem hem nao, an hemi winim hem finis!”
         55 “?Waswe long yu Dae, wea nao paoa blong yu fo win? ?Waswe long yu Dae, wea nao paoa
         blong yu fo spoelem pipol?”
         56 Sin nomoa hemi givim paoa long Dae fo spoelem pipol. An Lo blong Mosis nomoa hemi
         givim paoa long sin ya.
         57 !Bat yumi tengkiu long God wea hemi mekem yumi fo win bikos long Masta blong yumi
         Jisas Kraes!
         58 Olketa gudfala fren blong mi, from diswan yufala mas stanap strong an no seksek olobaot.
         Olowe, yufala mas go-gohed strong fo duim waka blong Masta. Yufala save finis wea
         no enisamting wea yufala duim long waka blong Masta hemi save lus nating.

1 Nao mi wande fo talem yufala abaotem disfala koleksin fo helpem olketa pipol blong
         God long provins long Jiudia. Yufala mas duim wanem mi talem finis long olketa sios
         long provins long Galesia.
         2 Long evri Sande, evriwan long yufala i mas tekem samfala seleni falom haomas nao
         hemi bin kasem long taem ya. An yufala mas putum diswan fo stap nomoa. Nogud yufala
         trae fo kolektem nomoa taem mi kam kasem yufala bihaen.
         3 Nao taem mi kam kasem yufala, bae yufala mas siusim samfala man fo tekem koleksin
         blong yufala go long Jerusalem ya. An bae mi nao mi givim wanfala leta long olketa
         an mi sendem olketa go.
         4 Sapos hemi luk olsem hemi gud fo mi tu mas go, bae olketa save go wetem mi nomoa.
         5 Mi bae mi kam kasem yufala bihaen mi bin stap long provins long Masedonia. Bikos
         bae mi mas go long Masedonia ya.
         6 Ating bae mi stap lelebet longtaem wetem yufala, maet mi stap kasem en long taem
         blong raf si. An bae yufala nao save helpem mi fo gohed moa long gogo blong mi, long
         watkaen ples nao mi bae go long hem.
         7 Mi no wande fo jes stap wetem yufala sotfala taem nomoa. Mi tingting strong fo kam
         stap lelebet longtaem wetem yufala ya, sapos Masta hemi letem.
         8 Mi bae mi stap fastaem long hia long Efesas go-go kasem Bikde blong Pentekos.
         9 Bikos distaem hemi gudfala taem long hia, mekem mi save duim plande gudfala waka
         tumas, nomata plande pipol tu olketa agensim mi.
         10 Sapos Timoti hemi kasem yufala, yufala mas lukaotem hem gudfala bikos hem tu hemi
         waka fo Masta olsem mi ya.
         11 No eniwan long yufala i mas lukdaonem hem, bat yufala mas helpem hem fo gohed gudfala
         long gogo blong hem, mekem hemi kambaek long mi. Bikos mi weitem hem fo kam wetem
         olketa nara Kristin fren ya.
         12 Nao Kristin fren blong yumi Apolos, mi talem hem plande taem fo go wetem olketa nara
         brata an visitim yufala ya. Long distaem hemi no tingting yet fo go, bat sapos hemi
         garem taem bihaen, bae hemi go.
         13 Yufala mas lukaot gudfala, an yufala mas strong long biliv blong yufala. Yufala mas
         no fraet, an yufala mas stap strong.
         14 Evrisamting yufala duim, hemi mas kamaot long lav blong yufala.
         15 Nao yufala save long Stefanas an famili blong hem. Olketa nao fas pipol long provins
         long Akaea fo kamap Kristin, an olketa waka olowe fo helpem olketa pipol blong God.
         Olketa fren, mi askem strong long yufala nao,
         16 yufala mas obeim olketa lida olsem olketa. An yufala mas obeim tu olketa hu i helpem
         olketa lida an duim eni hadwaka olsem.
         17 Mi hapi tumas bikos Stefanas an Fotiunetas an Akaekas olketa bin kam kasem mi. Yufala
         evriwan i no save kam, bat trifala ya nao i tekem ples blong yufala.
         18 An olketa bin mekem mi hapi nao olsem olketa bin mekem yufala hapi bifoa. Yufala
         mas tinghae long olketa pipol olsem.
         19 Olketa sios long provins long Esia olketa sei halo go long yufala. Akuila wetem Prisila
         an olketa Kristin wea olketa save hipap oltaem long haos blong tufala, olketa sei
         halo go long yufala long nem blong Masta.
         20 An evri Kristin long hia olketa sei halo go long yufala. Nao taem yufala talem halo
         long yufala evriwan, hemi gud fo yufala kisim yufala long wei blong olketa tru fren.
         21 Mi Pol nao mi raetem disfala halo long yufala long han blong mi seleva.
         22 Eniwan hu hemi no save lavem Masta, panis blong God bae i kasem hem. !Masta blong
         mifala, yu kam!
         23 Letem kaenfala lav blong Jisas Masta blong yumi hemi stap wetem yufala.
         24 Mi lavem tumas yufala evriwan hu i blong Jisas Kraes.MEKTU KORINMEKTU KORINMEKTU KORINMEKTU KORINMEKTU KORIN

1 Mi Pol, wea God hemi mekem mi kamap aposol blong Jisas Kraes. Mi wetem Kristin brata
         blong yumi Timoti, mitufala raet go long yufala pipol blong God long Korin an long
         olketa nara ples long provins long Akaea.
         2 Letem kaenfala lav an piis blong God Dadi blong yumi an Jisas Kraes Masta blong yumi,
         hemi stap wetem yufala.
         3 !Yumi mas preisim God hu hemi Dadi blong Masta blong yumi Jisas Kraes! Hemi Dadi
         hu hemi save sore an kaen long pipol, an God hu hemi save strongim tingting blong
         evriwan.
         4 Hem nao hemi strongim tingting blong mifala long taem blong enikaen trabol. Long
         wei ya, mifala save strongim tingting blong olketa nara pipol hu i garem enikaen trabol,
         long sem wei wea God hemi duim long mifala.
         5 Mifala safa long plande wei olsem Kraes, an long sem wei tu, God hemi strongim tingting
         blong mifala bikos mifala stap joen wetem Kraes.
         6 An bikos mifala safa, God hemi save strongim tingting blong yufala an sevem yufala.
         An bikos God hemi strongim tingting blong mifala, hemi save helpem yufala tu, mekem
         yufala gohed fo stanap strong, nomata yufala mas safa olsem mifala.
         7 So mifala bilivim tumas dat yufala save stanap strong. Bikos yufala safa long olketa
         semsamting wea mifala safa long hem, bae God hemi strongim tingting blong yufala olsem
         hemi duim long mifala tu.
         8 Olketa Kristin fren, mifala laekem yufala fo savegud long olketa trabol wea i bin
         kasem mifala long provins long Esia. Olketa samting ya i barava had tumas long mifala,
         go-go mifala tingse bae mifala evriwan dae nomoa.
         9 Oltaem mifala filim dat olketa redi fo kilim mifala dae enitaem nomoa. Diswan hemi
         hapen olsem, mekem mifala no trastem mifala seleva, bat mifala mas trastem nomoa God
         hu hemi save mekem pipol fo laefbaek moa from dae.
         10 God hemi bin sevem mifala taem mifala kolsap dae, an bae hemi sevem mifala moa bihaen.
         Mifala biliv strong dat bae hemi gohed fo sevem mifala moa,
         11 bikos yufala helpem mifala long prea. Bae God hemi herem prea blong plande pipol
         an bae hemi givim fri blesing long mifala. Den plande pipol bae olketa save talem
         tengkiu long God, taem olketa tingim mifala.
         12 Mifala praod bikos tingting blong mifala hemi somaot dat mifala no falom save blong
         man, bat mifala falom nomoa paoa blong kaenfala lav blong God. Hemi olsem bikos mifala
         toktru olowe an mifala falom stretfala wei wea God hemi laekem. Oltaem, mifala duim
         olsem. An taem mifala stap wetem yufala, mifala bin duim olsem tu.
         13 Mifala raetem olketa samting long yufala, wea hemi isi fo ridim an save minim. An
         mifala tingim dat bae yufala save long tru mining blong olketa samting ya,
         14 nomata yufala save lelebet nomoa abaotem mifala. So taem Masta blong yumi Jisas hemi
         kambaek, bae yufala save praod long mifala, long sem wei wea bae mifala save praod
         long yufala.
         15 Mi biliv strong long diswan, dastawe nao mi bin tingim fo go lukim yufala fastaem,
         mekem yufala save hapi bikos bae mi visitim yufala tufala taem.
         16 Hemi olsem bikos mi plan fo lukim yufala taem mi goap long provins long Masedonia,
         an bae mi lukim yufala moa long taem mi kambaek. Mi tingse bae yufala nao save helpem
         mi fo go kasem Jiudia.
         17 ?Waswe, yufala tingse mi toktok nating nomoa bikos mi no falom disfala plan blong
         mi ya? Nomoa. Mi no mekem plan falom wanem mi seleva laekem nomoa, an mi no save talem
         “Yes” an “No” long semtaem.
         18 Mi toktru olsem God hemi toktru oltaem, an wanem mi talem long yufala hemi no olsem
         mi talem “Yes” an “No” long semtaem.
         19 Mi wetem Saelas an Timoti, mitrifala save tokabaotem Jisas Kraes San Blong God, wea
         hemi no save talem “Yes” an “No” long semtaem. Nomoa, hem ya hemi talemaot “Yes” oltaem.
         20 Evri promis blong God, Jisas nao hemi mekem olketa fo kamtru. Dastawe yumi sei “Amen”
         long nem blong hem fo mekhae long God.
         21 God seleva nao hemi mekem mifala an yufala tu fo stanap strong long biliv long Kraes.
         An God seleva nao hemi siusim yumi.
         22 An hemi putum mak long yumi fo somaot dat yumi blong hem seleva. An mak ya nao hemi
         Holi Spirit hu hemi stap insaet long yumi. Hem nao somaot dat olketa promis blong
         hem, bae olketa kamtru long yumi.
         23 God hemi save dat wanem mi talem hemi tru, bikos hemi save long maen blong mi. Mi
         no go long yufala long Korin yet, bikos mi no laek fo tokhad moa long yufala.
         24 Mifala no laek fo bosim tumas biliv blong yufala, bikos mifala save dat yufala stanap
         strong finis long biliv blong yufala long God. Bat mifala laek waka tugeta wetem yufala,
         mekem yufala save hapi.

1 From diswan nao mi tingim strong dat mi no save go long yufala moa, nogud mi mekem
         yufala filnogud.
         2 ?Sapos mi mekem yufala filnogud, bae hu nao mekem mi hapi moa? Bikos yufala nomoa
         save mekem mi hapi.
         3 Dastawe mi raetem nara leta ya long yufala, bikos mi no wande lukim yufala long datfala
         taem. Nogud yufala hu i save mekem mi hapi, bae yufala mekem mi filnogud. Mi biliv
         dat sapos mi hapi, bae yufala evriwan hapi tu.
         4 Taem mi raetem leta ya, mi filnogud tumas an mi sore tumas go-go mi krae nao. An
         mi no raetem leta ya fo mekem yufala filnogud, bat fo mekem yufala save dat mi lavem
         yufala evriwan tumas.
         5 Nao disfala man hu hemi bin mekem yufala ya fo filnogud tumas, hemi no mekem mi filnogud
         tumas. Bat mi no laek fo talem plande samting wea hemi spoelem man ya.
         6 Hemi naf nao bikos plande long yufala panisim hem finis.
         7 Distaem, hemi moabeta fo yufala fogivim hem an strongim tingting blong hem. Nogud
         biliv blong hem dae long sore.
         8 So mi askem strong long yufala fo mekem hem save dat yufala barava lavem hem.
         9 Mi raetem leta ya long yufala lastaem bikos mi wande testem yufala an lukim sapos
         yufala wiling olowe fo duim wanem mi talem.
         10 Eniwan wea yufala fogivim hem, mi tu mi fogivim hem. An sapos hemi duim samting wea
         mi save fogivim hem, oraet mi fogivim hem long ae blong Kraes, bikos mi laek fo helpem
         yufala.
         11 Long wei ya, Seitan bae hemi no save garem paoa ovarem yumi, bikos yumi save finis
         long olketa nogud plan blong hem.
         12 Taem mi bin kasem Troas fo talemaot Gudnius abaotem Kraes, Masta hemi helpem mifala
         fo duim plande gudfala waka.
         13 Bat mi barava wari fogud, bikos mi no faendem fren blong mi Taetas. So mi gudbae
         long olketa pipol ya, an mi go olowe long Masedonia nao.
         14 !Bat mifala talem tengkiu tumas long God! Bikos hemi olsem hem nao lidim mifala long
         maas blong King wea Kraes nao winim faet. God hemi yusim mifala fo mekem disfala save
         abaotem Kraes fo go kasem evri ples, olsem insens wea hemi smel naes tumas.
         15 Mifala olsem insens wea Kraes hemi bonem fo mekhae long God. An disfala smel hemi
         go kasem evriwan wea God hemi gohed fo sevem olketa, an evriwan wea olketa gohed fo
         lus from God.
         16 Long olketa hu i gohed fo lus, disfala smel hemi smel nogud tumas an hemi tekem kam
         dae long olketa. Bat long olketa hu God hemi gohed fo sevem olketa, hemi smel naes
         tumas an hemi tekem kam laef long olketa. ?So watkaen man nao hemi fitim diskaen waka?
         17 Mifala no olsem plande nara pipol wea olketa talemaot toktok blong God bikos olketa
         laek fo winim seleni. Nomoa. God nao hemi siusim mifala, an mifala toktru olowe long
         ae blong hem. Bikos mifala stap joen wetem Kraes, mifala talemaot toktok blong hem
         olsem wakaman blong God.

1 ?Waswe, yufala tingse mifala trae fo haemapem mifala seleva moa? Nomoa. Mifala no
         olsem samfala pipol wea olketa mas garem leta fo talemaot dat olketa nao barava wakaman
         blong God. Mifala no nidim eni leta from yufala o from eniwan.
         2 Yufala seleva nao olsem leta fo tokabaotem mifala, wea olketa toktok insaet long
         leta ya, hemi stap long laef blong yufala. Evriwan save ridim disfala leta an garem
         save long hem.
         3 An hemi klia dat Kraes nao hemi raetem disfala leta wea hemi kamaot long waka blong
         mifala. Disfala leta, Kraes hemi no raetem wetem ingk, bat hemi raetem wetem Spirit
         blong God hu hemi laef. An hemi no raetem antap long flat ston, bat hemi raetem insaet
         long haat blong yufala.
         4 Mifala talem diswan, bikos Kraes nao hemi mekem mifala biliv strong long God.
         5 Mifala no garem enisamting long mifala seleva, mekem mifala sei mifala nao fit fo
         duim disfala waka. God nomoa hemi mekem mifala fit fo duim disfala waka.
         6 Hem nao hemi mekem mifala fit fo waka andanit long disfala niu spesol agrimen. An
         spesol agrimen ya, hemi no samting blong Lo wea olketa bin raetemdaon, bat hemi blong
         Holi Spirit. Bikos disfala Lo hemi mekem pipol dae, bat Holi Spirit hemi givim laef.
         7 Waka blong Lo wea olketa raetemdaon long tufala ston, hemi mekem pipol fo dae. An
         disfala Lo hemi kam wetem saen blong bikfala paoa blong God, wea hemi saen kam long
         fes blong Mosis. An nomata disfala saen long fes blong hem hemi go-go fo lus, olketa
         pipol olketa no save luk go long fes blong hem.
         8 Bat disfala saen blong bikfala paoa blong God wea hemi kam wetem waka blong Holi
         Spirit, hem nao hemi bikfala moa winim narawan bifoa.
         9 Olfala spesol agrimen hemi bin garem saen blong bikfala paoa blong God, nomata Lo
         ya hemi save jajem pipol fo dae. !So disfala niufala spesol agrimen wea hemi mekem
         pipol fo stret, hemi garem saen blong bikfala paoa blong God wea hemi nambawan tumas
         winim faswan!
         10 So disfala saen wea olketa lukim bifoa, hemi no nambawan nao, bikos disfala niufala
         saen blong paoa blong God hemi barava bik tumas moa.
         11 An disfala olfala spesol agrimen hemi no save stap longtaem, bat nomata olsem hemi
         bin garem saen blong bikfala paoa blong God. !Bat disfala niufala spesol agrimen wea
         bae hemi stap olowe, hemi garem saen blong bikfala paoa blong God wea hemi barava
         ovarem moa faswan ya!
         12 Nao bikos mifala trastem disfala niufala spesol agrimen, mifala nating fraet.
         13 Mifala no olsem Mosis wea hemi kavarem fes blong hem, mekem olketa Israel i no save
         lukim dat saen blong God hemi go-go fo lus from fes blong hem.
         14 So tingting blong olketa hemi barava sat. An nomata distaem, taem olketa ridim olketa
         buk abaotem olfala spesol agrimen ya, wanfala samting olsem kaleko hemi satem tingting
         blong olketa yet. Disfala samting hemi save aot nomoa taem olketa joen wetem Kraes.
         15 Ya, evritaem olketa ridim Lo blong Mosis, disfala samting hemi gohed yet fo satem
         tingting blong olketa.
         16 Bat taem eniwan hemi tane go long Masta, samting wea hemi satem tingting blong hem,
         Masta hemi tekemaot nao.
         17 Masta ya, hemi minim Holi Spirit, an taem Spirit blong Masta hemi stap long pipol,
         olketa fri nao.
         18 Yumi evriwan hu i no garem enisamting wea hemi kavarem fes blong yumi, yumi somaot
         disfala saen blong bikfala paoa blong Masta. An oltaem nomoa, disfala saen blong paoa
         blong Masta hu hemi Holi Spirit, hemi grou bikfala moa, an hemi mekem yumi sens go-go
         yumi kamap olsem hem.

1 God hemi sore an kaen tumas long mifala fo givim disfala waka, so mifala no save
         givap long disfala waka.
         2 Mifala lusim go olketa ravis wei wea hemi staphaed, an no save laea, an no save sensim
         toktok blong God. Nomoa nao. Mifala talemaot nomoa tru toktok olowe, mekem God an
         olketa pipol i luksave long gudfala wei blong mifala.
         3 An sapos disfala Gudnius wea mifala talemaot hemi staphaed long eniwan, hemi staphaed
         nomoa long olketa hu i gohed fo lus.
         4 Olketa no save biliv, bikos laea god blong disfala wol hemi mekem maen blong olketa
         fo blaen. So olketa no save lukim disfala laet blong Gudnius, wea hemi abaotem saen
         blong bikfala paoa blong Kraes hu hemi barava olsem God.
         5 Mifala no tokabaotem mifala seleva, bat mifala talemaot Jisas Kraes wea hem nao Masta.
         An mifala nao wakaman blong yufala bikos mifala falom Jisas.
         6 Bikos God hu hemi bin sei, “!Laet mas saen kamaot long tudak!” hem tu hemi mekem
         laet blong hem fo saen kam long maen blong yumi. An hemi mekem yumi fo savegud long
         bikfala paoa blong God wea hemi saen kamaot long fes blong Kraes.
         7 Bat nomata mifala garem disfala nambawan samting blong God, mifala olsem pot wea
         olketa wakem long graon nomoa. Hemi somaot dat disfala bikfala paoa hemi no blong
         mifala, bat hemi blong God.
         8 Plande taem hadtaem hemi kasem mifala, bat olketa no winim mifala. Plande taem mifala
         wari tumas, bat tingting blong mifala hemi no wikdaon.
         9 Plande pipol olketa mekem mifala safa, bat God hemi stap wetem mifala oltaem. Plande
         taem olketa kilim mifala nogud, bat olketa no barava spoelem mifala.
         10 Oltaem nomoa, dae blong Jisas hemi soaot klia long bodi blong mifala, mekem laef
         blong Jisas tu hemi save soaot long bodi blong mifala.
         11 Oltaem long laef blong mifala, olketa pipol i trae fo kilim mifala dae bikos mifala
         falom Jisas. Long wei ya nao, laef blong Jisas hemi save soaot long disfala bodi blong
         mifala wea hemi save dae.
         12 So hemi minim dat mifala kolsap dae olowe nomoa, mekem yufala save laef nomoa.
         13 Buktambu hemi sei, “Mi bin toktok bikos mi biliv.” Mifala biliv long semkaen wei,
         so mifala tu toktok bikos mifala biliv.
         14 Mifala save dat God hemi bin mekem Masta blong yumi Jisas fo laefbaek moa. An bae
         hemi mekem mifala fo laefbaek olsem Jisas tu, an bae hemi tekem yumi go kasem ples
         blong hem.
         15 Evrisamting ya hemi fo helpem yufala. An taem kaenfala lav blong God hemi kasem plande
         pipol moa, bae plande pipol moa toktengkiu long God an mekhae long hem.
         16 Dastawe mifala no givap long waka. Nomata bodi blong mifala hemi go-go fo dae, bat
         tru laef blong mifala hemi gohed fo kamap niu moa evri de.
         17 An wanem hemi kamaot long smol trabol wea mifala safa long hem fo lelebet taem ya,
         hemi bikfala samting tumas winim disfala trabol ya. Mifala bae kasem nambawan laef
         long heven, wea hemi no save finis.
         18 So mifala no tingabaotem wanem yumi save lukim long ae, bat wanem yumi no save lukim
         yet. Olketa samting wea yumi save lukim long ae, hemi no save stap longtaem. Bat wanem
         yumi no save lukim, hem nao bae hemi stap olowe.

1 Yumi save dat taem disfala bodi blong yumi long wol hemi dae, bae yumi go stap long
         niu bodi wea God bae hemi givim long yumi long heven. God nao hemi mekem disfala niu
         bodi, an diswan hemi save stap evritaem olowe nomoa.
         2 Distaem, yumi filnogud an barava laekem tumas fo stap long disfala niu bodi blong
         heven.
         3 Bikos taem bae yumi stap long niu bodi finis, spirit blong yumi bae hemi no olsem
         man hemi neket.
         4 Yumi stap yet long disfala bodi blong yumi long wol, an yumi karihevi an filnogud
         long hem. Bat yumi no laek fo lusim disfala bodi. Nomoa. Yumi laekem tumas disfala
         bodi blong heven fo kam kavarem yumi, mekem disfala niu bodi blong laef bae hemi sensim
         evrisamting blong dae.
         5 God nao hemi mekem yumi redi fo yumi sens olsem, an hemi givim finis Holi Spirit
         long yumi fo somaot dat bae hemi barava hapen.
         6 So yumi savegud dat taem yumi stap yet insaet long bodi long wol, yumi farawe from
         Masta.
         7 Laef blong yumi hemi laef blong biliv, an hemi no laef blong olketa samting yumi
         save lukim.
         8 Ya, yumi barava savegud dat hemi moabeta sapos yumi lusim go nomoa bodi blong yumi
         long wol ya, an go stap long barava ples blong yumi wetem Masta.
         9 Bat bikfala samting moa hemi olsem, nomata watkaen bodi yumi stap long hem, yumi
         laek fo mekem Masta hemi hapi long evrisamting yumi duim.
         10 Yumi save, yumi evriwan bae yumi go stanap long ae blong Kraes fo hemi jajem yumi.
         Bae hemi peim yumi evriwan, falom evrisamting yumi duim long laef blong yumi long
         disfala wol, nomata hemi gud o hemi nogud.
         11 From diswan nao, mifala save hao fo tinghae long Masta, an dastawe nao mifala trae
         mekem olketa pipol biliv long toktok blong mifala. God hemi savegud long mifala finis,
         an mi tingse yufala tu i barava save finis long mifala.
         12 Mifala no trae fo haemapem mifala seleva moa, bat mifala laek fo som nomoa samting
         mifala bin duim, mekem yufala save praod long mifala. Olsem, yufala garem samting
         fo talem long olketa pipol hu i save tokpraod abaotem wanem man save lukim nomoa bat
         olketa no wari abaotem wei blong olketa.
         13 Sapos mifala luk krangge, hemi bikos mifala wakahad fo God. Bat sapos mifala garem
         gudfala tingting, hemi bikos mifala wakahad fo helpem yufala.
         14 Lav blong Kraes nao hemi mekem mifala fo gohed olsem. Kraes hemi wanfala nomoa hu
         hemi bin dae fo sensim yumi evriwan, dastawe mifala luksave dat yumi evriwan bin dae.
         15 Kraes hemi dae fo helpem evriwan, mekem yumi evriwan hu i barava laef, yumi mas no
         gohed moa fo falom tingting blong yumi seleva. Nomoa. Yumi mas falom tingting blong
         Kraes hu hemi dae finis fo yumi an hemi laefbaek moa.
         16 So distaem, mifala no jajem eniwan falom wei blong man long wol. Long bifoa, mifala
         bin jajem Kraes falom wei blong man, bat distaem mifala no duim olsem moa.
         17 Taem eniwan hemi joen wetem Kraes, God hemi mekem hem niufala moa. Olketa olfala
         samting i go finis, an olketa niufala samting nao i kam.
         18 Evrisamting ya nao God hemi duim long yumi. Hemi mekem yumi kambaek an frengud moa
         wetem hem long wanem Kraes hemi duim. An hemi givim mifala disfala waka fo mekem olketa
         nara pipol kambaek an frengud wetem God moa.
         19 Mifala minim olsem, from waka blong Kraes, God hemi gohed fo mekem evri pipol long
         wol fo kambaek an frengud wetem hem, an hemi no tingim moa olketa sin blong olketa.
         An hemi givim mifala disfala waka fo talemaot hao hemi mekem pipol fo kambaek an frengud
         wetem hem moa.
         20 So mifala nao man fo talemaot toktok blong Kraes, an hemi olsem God seleva nao hemi
         yusim mifala fo kolem olketa pipol. Mifala talemaot toktok blong Kraes an ask strong
         long yufala olsem, “!Yufala mas letem God fo mekem yufala save kambaek an frengud
         wetem hem moa!”
         21 Kraes hemi no garem eni sin. Bat fo helpem yumi, God hemi mekem Kraes nao fo karim
         sin blong yumi. Long wei ya nao, hemi mekem yumi hu i stap joen wetem Kraes fo kamap
         stret olsem God.

1 Mifala waka tugeta wetem God, an askem strong long yufala fo no tekem olsem samting
         nating, disfala kaenfala lav wea God hemi somaot long yufala.
         2 Bikos God hemi tok olsem, “Long taem wea mi bin makem fo sevem yu, bae mi sore long
         yu an mi helpem yu long krae blong yu.” !Yufala herem! Distaem nao hemi taem fo God
         hemi sore long yufala, an tude nao hemi de fo God hemi sevem yufala.
         3 Mifala trae fo no mekem enisamting wea hemi save spoelem tingting blong eniwan, bikos
         mifala no laekem eniwan fo tok agensim waka wea mifala duim.
         4 Bat long evrisamting wea mifala duim, mifala somaot dat mifala nao wakaman blong
         God. Mifala wiling nomoa fo mitim olketa trabol an enikaen hadtaem wea hemi kam long
         mifala.
         5 Olketa wipim mifala, an olketa putum mifala insaet long prisin, an olketa faetem
         mifala. Mifala wakahad gogo mifala barava taet an no garem taem fo slip an kaikai.
         6 Wei blong mifala hemi klin tumas an mifala savegud long Gudnius. Mifala weit an no
         komplen, an mifala kaen long evriwan. Mifala garem Holi Spirit, an mifala garem tru
         lav fo evriwan.
         7 Mifala talemaot tru toktok, an mifala garem paoa blong God. Mifala yusim wepon blong
         stretfala wei fo faetem enemi blong God long enikaen wei.
         8 Samfala tinghae long mifala, an samfala tokdaonem mifala nogud. Samfala tokhapi long
         mifala, an samfala toknogud long mifala. An samfala kolem mifala konman, nomata mifala
         tokabaotem tru samting olowe.
         9 Samfala talem dat olketa no save long mifala, bat evriwan save long mifala nomoa.
         Mifala kolsap fo dae nao, bat mifala laef yet. Samfala panisim mifala, bat olketa
         no bin kilim mifala dae.
         10 Samfala mekem mifala fo sore tumas, bat mifala hapi olowe nomoa. Mifala pua tumas,
         bat mifala helpem plande pipol fo kamap ris moa. Mifala no garem enisamting seleva,
         bat mifala nao barava onam evrisamting.
         11 Olketa fren long Korin, mifala tok klia tumas long yufala. An mifala somaot dat mifala
         barava lavem yufala.
         12 Mifala no stop fo lavem yufala, bat yufala nao stop fo lavem mifala.
         13 Mi toktok long yufala olsem yufala pikinini blong mi nomoa. Yufala mas somaot disfala
         gudfala wei wea mifala somaot finis long yufala. Plis somaot dat yufala lavem mifala.
         14 Yufala deferen from olketa hu i no biliv, so yufala mas no joen wetem olketa. ?Hao
         nao wanem hemi stret hemi save joen tugeta wetem wanem hemi rong? ?Hao nao laet hemi
         save stap tugeta wetem tudak?
         15 ?Hao nao Kraes hemi save wanmaen wetem Seitan? ?Hao nao man hu hemi biliv hemi save
         wanmaen wetem man hu hemi no biliv?
         16 ?Hao nao Tambuhaos blong God hemi save garem olketa laea god insaet? !Yumi nao tambuhaos
         blong God hu hemi laef! Bikos God hemi bin tok olsem, “Mi bae mi go stap wetem olketa
         pipol blong mi an bae mi wakabaot wetem olketa. Mi nao bae mi God blong olketa, an
         bae olketa nao pipol blong mi.”
         17 Dastawe Masta hemi sei olsem, “Yufala mas lusim olketa nara pipol, an yufala mas
         no stap kolsap long olketa. Yufala mas no tasim enisamting wea hemi no klin. Sapos
         yufala falom diswan, bae mi hapi long yufala.
         18 An mi nao bae mi olsem Dadi blong yufala, an bae yufala nao olketa san an dota blong
         mi. Mi God wea mi garem evri paoa nao mi talem diswan.”

1 Olketa gudfala fren, hem nao olketa promis wea God hemi givim fo yumi. Dastawe yumi
         mas mekem yumi seleva fo klin long evrisamting wea hemi save mekem bodi o tingting
         blong yumi fo no klin. An bikos yumi tinghae tumas long God, yumi mas falom wei wea
         hemi barava holi.
         2 Yufala mas somaot dat yufala lavem mifala. Mifala no duim enisamting rong long eniwan.
         Mifala no spoelem eniwan, an mifala no ravem eniwan.
         3 Mi no talem diswan fo tok agensim wei blong yufala. Nomoa. Mi bin talem yufala finis,
         mifala lavem yufala tumas, an nomata yumi laef o yumi dae bae yumi joen tugeta olowe.
         4 Mi barava trastem yufala, an mi praod tumas long yufala. Nomata enikaen trabol hemi
         kasem mifala, yufala mekem tingting blong mi i strong an mi barava hapi fogud.
         5 Long bifoa, taem mifala go kasem Masedonia, mifala nating res. Enikaen trabol nomoa
         i gohed long taem ya. Olketa pipol i raoa wetem mifala an mifala wari fogud.
         6 Bat nomata olsem, God hu hemi save strongim tingting blong olketa hu i sore, hemi
         mekem mifala fo hapi moa taem Taetas hemi kam.
         7 Mifala no hapi nomoa bikos Taetas hemi kam, bat mifala hapi tu long nius wea hemi
         talem kam, dat yufala bin mekem hem filhapi. Hemi talem mifala dat yufala barava laekem
         tumas fo lukim mi moa, an yufala filsore tumas, an yufala tinghevi tumas long mi distaem.
         So mi barava filhapi tumas.
         8 Nomata mi mekem yufala filnogud long disfala leta wea mi raetem bifoa, mi no filsore
         long diswan. Fastaem mi filsore taem mi herem dat hemi bin mekem yufala filnogud fo
         lelebet taem.
         9 Bat distaem mi hapi nao. I no bikos mi bin mekem yufala filnogud, bat bikos hemi
         bin mekem yufala fo sensim olketa wei blong yufala. Yufala filnogud long wei wea hemi
         mekem yufala sens olsem God laekem, so leta blong mifala i no spoelem yufala.
         10 Taem man hemi filnogud long wei wea hemi mekem hem sens olsem God laekem, hemi save
         sensim tingting blong hem, mekem God hemi sevem hem. So yumi no save sore long diskaen
         wei. Bat taem man hemi filnogud long wei blong man nomoa, hemi save mekem hem fo dae.
         11 Yufala lukim nao wanem hemi hapen from yufala filnogud long wei wea God hemi laekem.
         Yufala tinghevi long stretfala wei long disfala trabol, an yufala traehad fo somaot
         dat yufala no rong. Yufala somaot kros long man hu hemi mekem trabol, an yufala fraetem
         God tu. Yufala laekem tumas fo lukim mi moa. Yufala tingting strong long God, an wiling
         fo panisim eniwan hu hemi rong. Long evrisamting yufala duim, yufala somaot finis
         dat yufala no rong long disfala trabol.
         12 Nomata mi raetem leta ya lastaem, mi no raetem bikos mi tingim nomoa disfala man
         hu hemi duim disfala rong samting agensim narafala man. An hemi no bikos mi tingim
         nomoa disfala narafala man tu. Mi bin raet go bikos mi wande mekem klia long yufala
         seleva, long ae blong God, wea yufala garem strongfala tingting fo obeim mifala.
         13 From disfala wei blong yufala nao mifala hapi tumas. Mifala filgud long yufala, an
         mifala hapi tumas tu long Taetas hu hemi hapi bikos yufala mekem maen blong hem fo
         filgud moa.
         14 Mi bin tokpraod abaotem yufala long Taetas, an yufala no mekem mi filsem long hem.
         Evrisamting mifala talem yufala hemi tru, an long sem wei tu, yufala bin somaot dat
         disfala tokpraod blong mifala abaotem yufala hemi tru.
         15 Taetas hemi lavem yufala tumas bikos hemi tingabaotem hao yufala evriwan bin wiling
         fo obeim hem an fraetem hem an tinghae long hem an yufala bin lukaftarem hem gud tumas.
         16 !Mi hapi tumas bikos mi barava save trastem yufala!
         
            

         
      
   
      
         8
1 Olketa Kristin fren, mifala laekem yufala fo save long wei God hemi givim kaenfala
         lav blong hem long olketa pipol long olketa sios long provins long Masedonia.
         2 Olketa bikfala trabol tumas hemi traem olketa finis, an olketa barava pua fogud.
         Bat nomata olsem, olketa barava hapi nomoa fo givim plande seleni fo helpem nara pipol.
         3 Mi talem yufala tru, olketa givim evrisamting wea olketa save givim. An hemi luk
         olsem olketa bin givim winim diswan tu. Olketa falom tingting blong olketa seleva
         4 taem olketa askem mifala fo letem olketa helpem pipol blong God long provins long
         Jiudia.
         5 Diswan hemi barava winim wanem mifala bin tingim. Fastaem, olketa givim olketa seleva
         long Masta. An bihaen, olketa givim olketa seleva long mifala tu falom wanem God hemi
         laekem.
         6 Taetas hemi statem kam disfala waka fo strongim tingting blong yufala fo kolektem
         bikfala koleksin, so mifala askem hem strong fo gohed an finisim disfala waka.
         7 Yufala gohed gud tumas long evri wei blong yufala. Yufala gud tumas long biliv, an
         toktok, an save, an strongfala tingting fo givim help, an lav blong yufala fo mifala.
         So mifala laekem yufala fo gohed gud tumas tu long disfala kaenfala wei fo givim seleni.
         8 Mi no fosim yufala long diswan. Bat mi tokabaotem nomoa olketa sios hu i garem strongfala
         tingting fo helpem nara pipol, mekem mi save lukim sapos lav blong yufala hemi barava
         truwan tu.
         9 Yufala save finis long kaenfala lav blong Masta blong yumi Jisas Kraes. Nomata hemi
         ris tumas, hemi mekem hem seleva fo kamap pua fo helpem yufala. Hemi stap olsem pua
         man long wol, mekem yufala kamap ris.
         10 Tingting blong mi nao hemi olsem, hemi gud fo yufala finisim disfala waka yufala
         bin statem kam las yia. Yufala nao faswan fo tingim diswan an yufala tu faswan fo
         givim seleni.
         11 !So yufala mas finisim waka ya nao! Yufala nao wiling tumas fo duim, so yufala mas
         finisim koleksin ya, falom haomas yufala garem.
         12 Sapos yufala wiling tumas fo givim samting falom wanem yufala garem, God bae hemi
         hapi long hem. Hemi no wari long wanem yufala no garem fo givim.
         13 Mi no trae fo helpem nara pipol an mekem laef hemi had tumas long yufala, bat mi
         laekem evriwan fo wankaen nomoa.
         14 Distaem yufala garem plande samting, so hemi gud sapos yufala helpem olketa hu i
         no garem enisamting. Long bihaen, sapos yufala sot long olketa samting an olketa garem
         plande, bae olketa save helpem yufala tu. Long diskaen wei nao evriwan bae wankaen
         nomoa.
         15 Olsem Buktambu hemi sei, “Man hu hemi tekem kam plande kaikai hemi no garem plande
         nomoa, an man hu hemi tekem kam lelebet nomoa hemi no save sot.”
         16 !Mifala tengkiu tumas long God, bikos hemi mekem Taetas fo laekem tumas fo helpem
         yufala olsem mifala save duim!
         17 Hemi no wiling nomoa bikos mifala askem hem, bat hemi barava laek fo helpem yufala,
         hem seleva nao hemi tingim fo go long yufala.
         18 An mifala sendem go wanfala brata tu wetem Taetas. Long evri sios olketa tinghae
         tumas long hem from waka blong hem fo talemaot Gudnius.
         19 Narasamting moa, olketa sios nao siusim hem finis fo go tugeta wetem mifala, taem
         mifala tekem go disfala koleksin fo mekhae long Masta an fo somaot dat yumi laekem
         tumas fo helpem olketa nara Kristin.
         20 Mifala traehad fo lukaftarem gud disfala bikfala koleksin, mekem no eniwan save tok
         nogud abaotem wei mifala lukaftarem.
         21 Mifala traehad tumas fo duim wanem hemi stret long ae blong Masta an long ae blong
         olketa pipol tu.
         22 An mifala sendem go moa nara brata blong mifala wetem tufala ya. Plande taem mifala
         bin testem hem, an mifala save finis dat hemi wiling tumas fo duim enikaen waka nomoa.
         An distaem hemi barava wiling tumas fo duim disfala waka bikos hemi trastem yufala
         tumas.
         23 Yufala save long Taetas finis, hemi fren blong mi an hemi waka tugeta wetem mi fo
         helpem yufala. An nara tufala brata ya, tufala nao kam long nem blong olketa sios,
         an waka blong tufala i haemapem nem blong Kraes.
         24 Yufala mas lavem trifala, mekem olketa sios long hia save herem abaotem wei blong
         yufala, an save dat mifala no rong fo tokpraod long yufala.

1 Mi no barava nid fo raet go long yufala abaotem disfala koleksin wea bae yumi sendem
         go long olketa pipol blong God long Jiudia.
         2 Mi save dat yufala wiling tumas fo helpem olketa long diswan. An mi bin tokpraod
         abaotem yufala long olketa long Masedonia. Mi sei, “Olketa Kristin long provins long
         Akaea olketa redi fo koleksin stat kam las yia yet.” An bikos yufala wiling tumas
         olsem, plande long Masedonia olketa bin hapi tumas fo gohed tu.
         3 Bat mi no laekem disfala tokpraod abaotem yufala fo kamap toktok nating nomoa. Bat
         mi laekem yufala fo stap redi wetem koleksin blong yufala olsem mi talem finis, an
         dastawe mi sendem go trifala brata ya distaem.
         4 Nogud samfala pipol long Masedonia olketa kam wetem mi bihaen, an faendem yufala
         nating redi nomoa. Sapos olsem, bae mifala sem tumas bikos mifala trastem yufala tumas.
         An yufala tu bae yufala filsem.
         5 Dastawe nao mi talem trifala brata ya fo go long yufala fastaem, mekem trifala redim
         wanem yufala promisim fo givim. An taem mi kasem yufala, bae hemi redi finis olsem
         wanfala gudfala presen blong yufala seleva. So hemi no olsem samting wea mifala fosim
         yufala fo duim.
         6 Yufala mas tingim gud. Eniwan hu i plantem lelebet sid nomoa, bae lelebet frut tu
         hemi save tekemaot long hem. An eniwan hu i plantem plande sid, bae plande frut tu
         hemi save tekemaot long hem.
         7 Evriwan mas givim samting falom tingting blong hem seleva. Nogud hemi filnogud fo
         giv, o olketa fosim hem fo givim samting. God hemi lavem olketa hu i hapi taem olketa
         giv.
         8 An God hemi save givim plande samting long yufala go-go yufala barava naf nao. So
         yufala save garem evrisamting wea yufala nidim, an yufala save givim plande samting
         long narafala pipol.
         9 Hemi olsem Buktambu hemi sei, “Hemi gohed fo helpem olketa pua pipol, an olketa gudfala
         wei blong hem bae hemi stap olowe.”
         10 God nao hemi save givim kam olketa sid fo yumi plantem, an hemi save givim kam kaikai
         long yumi. An hem tu bae hemi givim yufala inaf long evrisamting, mekem yufala save
         givim long olketa hu i pua. An bae hemi mekem diswan fo bikfala moa an garem plande
         frut from disfala stretfala wei blong yufala.
         11 God bae mekem yufala fo ris long plande samting, so yufala save givim plande samting
         olowe nomoa. An plande pipol bae talem tengkiu long God from disfala koleksin blong
         yufala wea mifala bae tekem go.
         12 Disfala gudfala waka wea yufala duim fo olketa, bae hemi helpem pipol blong God fo
         garem samting wea olketa sot long hem. An bae hemi mekem tu plande pipol fo talem
         bikfala tengkiu long God.
         13 An disfala gudfala waka blong yufala, bae hemi kamaot klia long plande pipol, an
         bae olketa mekhae long God from wei blong yufala. Hem olsem bikos yufala barava falom
         wanem yufala talem abaotem disfala Gudnius blong Kraes, an yufala kaen tumas fo helpem
         olketa an helpem olketa nara pipol tu.
         14 An bae olketa prea fo yufala an tingim yufala from disfala spesol kaenfala lav wea
         God hemi somaot long yufala.
         15 !Yumi mas talem tengkiu long God from disfala presen wea hemi bin givim long yumi,
         wea hemi winim evrisamting!

1 Samfala man sei mi hambol tumas taem mi stap wetem yufala an mi save raf nomoa taem
         mi stap farawe from yufala. Nao Kraes hemi kaen an hemi no raf,
         2 an long sem wei, mi askem strong long yufala olsem, yufala mas no mekem mi fo raf
         long yufala taem mi kam kasem yufala. Bat bae mi raf long olketa hu i sei mifala duim
         nomoa olketa samting falom tingting blong wol.
         3 Mifala stap long disfala wol, bat mifala no falom tingting blong wol long faet blong
         mifala.
         4 Olketa wepon wea mifala yusim, hemi no blong disfala wol. Nomoa. Bat mifala yusim
         olketa wepon wea i garem paoa blong God fo spoelem olketa strong ples blong enemi.
         5 So mifala save spoelem enikaen tingting wea hemi no tru. An mifala save brekemdaon
         enikaen praod tingting wea i agensim disfala tru save abaotem God. An hemi olsem mifala
         kasholem evri tingting blong pipol, an helpem olketa fo falom tingting blong Kraes.
         6 An taem yufala somaot dat yufala barava obeim hem, bae mifala redi fo panisim eniwan
         hu hemi no laek fo obei.
         7 Yufala ya, yufala lukim wanem hemi lukgud long aotsaet nomoa. Eniwan hu hemi talemaot
         dat hem nao hemi man blong Kraes, hemi mas tingting gud moa bikos mifala tu blong
         Kraes olsem disfala man.
         8 Masta hemi givim mifala paoa fo strongim biliv blong yufala, an hemi no fo daonem
         yufala. An nomata mi tokpraod lelebet abaotem disfala paoa, mi no save filsem long
         diswan.
         9 Nao mi no laekem yufala fo tingse mi trae fo mekem yufala fraet taem yufala ridim
         olketa leta blong mi.
         10 Maet wanfala man hemi sei, “Pol ya, olketa leta blong hem olketa garem strongfala
         toktok tumas ya. Bat taem hemi stap wetem yumi, hemi barava wik nomoa an olketa toktok
         blong hem samting nating nomoa.”
         11 Man hemi tok olsem, hemi mas savegud dat wanem mifala raetem long olketa leta ya
         taem mifala stap farawe, an wanem mifala duim taem mifala stap wetem yufala, tufala
         semsem nomoa.
         12 Nao olketa pipol hu i tinghae tumas long olketa seleva, mifala no laek fo sei mifala
         wankaen wetem olketa o mifala gudfala winim olketa. Nomoa. Bat olketa falom tingting
         blong olketa seleva taem olketa skelem wei blong olketa seleva. !Olketa krangge tumas
         ya!
         13 Bat mifala tokpraod nomoa long olketa samting wea hemi fit. Mifala tokpraod long
         waka wea God hemi givim long mifala, an waka ya hemi fo yufala tu.
         14 Sapos mifala no bin kasem yufala, hemi minim mifala tokpraod tumas nao. Bat nomoa.
         Mifala barava go kasem ples blong yufala wetem disfala Gudnius abaotem Kraes.
         15 An i no wei blong mifala fo tokpraod abaotem waka wea olketa nara pipol nao bin duim.
         Nomoa. Mifala barava laekem biliv blong yufala fo hemi grou, mekem waka blong mifala
         long yufala hemi bikfala moa.
         16 An bihaen long diswan, bae mifala save go talemaot Gudnius long olketa kantri narasaet
         go long yufala. Long disfala wei, bae mifala no wari fo tokpraod abaotem waka wea
         olketa nara pipol bin duim long eria blong olketa.
         17 Buktambu hemi sei, “Man hu hemi praod, hemi mas praod nomoa long wanem Masta hemi
         duim.”
         18 Man wea Masta hemi tinghae long hem, hem nao God hemi laekem, i no man wea hemi tinghae
         long hem seleva.

1 Plis, mi laekem yufala fo letem mi tok krangge lelebet.
         2 Mi lavem yufala tumas olsem God tu hemi lavem yufala, bikos mi promis finis dat bae
         yufala maritim nomoa wanfala man, an hem nao Kraes. An long de blong marit, mi laek
         fo givim yufala go long Kraes wea yufala olsem wanfala yangfala gele hu hemi barava
         klin.
         3 Bat mi wari tumas, nogud olketa lidim yufala fo gorong, mekem yufala lusim disfala
         wei fo stap klin an lavem Kraes tumas. Nogud hemi olsem taem snek ya hemi trikim Iv
         long laea blong hem.
         4 Yufala bin letem olketa pipol fo kam nomoa an tokabaotem wanfala Jisas wea hemi deferen
         from diswan wea mifala talemaot. An yufala hapi nomoa wetem wanfala kaen spirit an
         wanfala kaen gudnius wea hemi barava deferen long Holi Spirit an disfala Gudnius wea
         mifala tekem kam long yufala.
         5 Mi no tingim dat mi samting nating an olketa wea yufala kolem olketa nambawan aposol
         i gudfala winim mi.
         6 Nomata mi no savegud tumas fo toktok, bat long Gudnius mi garem evri save. An oltaem
         mifala bin somaot diswan klia fogud long yufala.
         7 Mi no bin askem enisamting long yufala taem mi talemaot Gudnius blong God long yufala.
         Mi stap hambol nomoa, mekem yufala kamap nambawan pipol. ?Waswe, yufala tingse mi
         duim rong samting?
         8 Olketa nara sios nao, hemi olsem mi stil from olketa, bikos olketa nao peim mi, mekem
         mi save gohed fo waka wetem yufala.
         9 An long taem mi stap wetem yufala an mi sot long enisamting, mi no askem enisamting
         long yufala. Olketa brata wea olketa stap kam long Masedonia, olketa nao tekem kam
         evrisamting wea mi sot long hem. So mi no bin mekem yufala wakahad long enisamting
         nomoa, an bae mi no duim enitaem.
         10 Mi toktru ya bikos mi blong Kraes, bae no eniwan long yufala long Akaea hemi save
         sensim disfala wei blong mi wea mi save tokpraod long hem.
         11 ?Waswe, yufala tingse mi talem diswan bikos mi no lavem yufala? !Nomoa! God nao hemi
         save dat mi lavem yufala tumas.
         12 Samfala pipol laekem tumas fo haemapem olketa seleva an sei olketa wankaen wetem
         mifala aposol. So mi gohed nomoa long disfala wei mi save duim olowe, mekem mi stopem
         olketa long diswan.
         13 Olketa man ya, olketa no tru aposol bat olketa laea aposol nomoa. Olketa laea long
         waka blong olketa, an olketa trae fo mekem olketa seleva fo luk olsem tru aposol blong
         Kraes.
         14 Diswan hemi no samting fo sapraes long hem. Nomata Seitan, bat hemi save mekem hem
         seleva fo luk olsem wanfala enjel blong laet tu.
         15 So yumi no sapraes dat olketa wakaman blong hem i save mekem olketa seleva fo luk
         olsem wakaman blong wanem hemi stret. Bat long Lasde, bae olketa panis falom wanem
         olketa bin duim.
         16 Mi wande talem go moa, nogud eniwan hemi tingse mi wanfala krangge man. Bat nomata,
         sapos yufala tingse mi krangge, yufala mas lisin long mi, mekem mi save tokpraod lelebet
         tu.
         17 Mi no tok olsem Masta hemi laekem mi fo toktok taem mi tokpraod. Mi tok olsem krangge
         man nomoa ya.
         18 Bikos plande pipol tokpraod nomoa falom tingting blong wol, mi save tokpraod olsem
         tu.
         19 !Yufala seleva yufala waes tumas, bat yufala hapi nomoa fo lisin long olketa krangge
         pipol ya!
         20 Hemi tru, yufala hapi nomoa long olketa, nomata olketa pusum yufala olobaot o ravem
         yufala o trikim yufala o lukdaon long yufala o tokspoelem yufala.
         21 !Mi hapi fo talem dat mifala nating duim olketa ravis samting olsem long yufala!
         Nao bae mi tokpraod long olketa samting wea olketa nara man save tokpraod tumas long
         hem, nomata mi tok olsem krangge man.
         22 Olketa sei olketa nao man blong Hibru, bat mi tu mi olsem. Olketa sei olketa blong
         Israel, bat mi tu mi olsem. Olketa sei olketa blong laen blong Ebraham, bat mi tu
         mi olsem.
         23 Olketa sei olketa nao wakaman blong Kraes, bat mi nao gudfala wakaman blong Kraes
         winim olketa. Mi barava tok olsem krangge man. Mi nao mi bin wakahad winim olketa.
         Mi nao mi bin stap long prisin plande taem winim olketa. Mi nao olketa bin wipim mi
         tumas winim olketa. Mi nao mi bin kolsap dae plande taem winim olketa.
         24 Faefala taem nao olketa bikman blong olketa Jiu i bin wipim mi, falom hao olketa
         save wipim man long teti-naen taem.
         25 Trifala taem nao olketa bikman blong Rom i bin wipim mi long stik. Wanfala taem olketa
         pipol trae fo sutim mi dae long ston. Trifala taem sip hemi reke wetem mifala, an
         wanfala taem nao mi flot insaet long solwata fo tuenti-foa aoa.
         26 Plande taem long olketa gogo blong mi, kolsap mi dae long bikfala riva an kolsap
         mi dae long enikaen man fo stil. Kolsap mi dae long olketa wantok blong mi an kolsap
         mi dae long olketa hu i no Jiu tu. Kolsap mi dae long biktaon an long bus an long
         solwata tu. An kolsap mi dae long olketa laea fren blong mi.
         27 Mi bin wakahad tumas an mi no garem taem fo slip. Plande taem mi nating garem eni
         kaikai an dring o mi no garem inaf taem fo kaikai, an plande taem mi kol tumas an
         sot long kaleko.
         28 Plande samting moa mi no save talem, bat long evri de nomoa mi save wari tumas long
         olketa sios.
         29 Taem eniwan hemi wik, mi tu mi wik. An taem eniwan hemi foldaon long sin, mi barava
         filnogud tumas.
         30 Sapos mi mas tokpraod dist aem, hemi moabet a mi tokpraod long olketa samting wea
         hemi somaot dat mi wikfala man nomoa.
         31 God hu hemi Dadi blong Masta blong yumi Jisas, hemi save dat mi no laea. Yumi mas
         liftimap nem blong hem oltaem.
         32 Taem mi stap long Damaskas, disfala bikman blong King Aretas hemi laek fo kasholem
         mi. So hemi putum olketa soldia fo sekiuriti long evri geit long bikfala wolston long
         taon ya.
         33 Bat samfala Kristin nao helpem mi fo ranawe. Mi go insaet long wanfala basket, an
         olketa daonem basket ya aotsaet long wanfala windo long bikfala wolston ya.

1 Mi mas tokpraod moa, nomata hemi no save helpem yumi. Bae mi tokabaotem olketa spesol
         drim an olketa samting hemi staphaed wea Masta hemi somaot long mi nomoa.
         2 Mi save long wanfala man blong Kraes, wea God hemi tekem hem goap long heven wea
         hemi antap tumas. An distaem hemi mekfotin yia nao bihaen long diswan. Mi no barava
         save sapos diswan hemi barava hapen o hemi drim nomoa, God nomoa hemi save.
         3 An disfala man ya, God hemi tekem hem goap long barava paradaes nao, wea hemi herem
         olketa samting wea hemi no fit fo talem an hemi tambu tumas tu fo man hemi stori abaotem.
         Bat mi no barava save sapos diswan hemi hapen o hemi drim nomoa, God nomoa hemi save.
         5 So bae mi tokpraod long wanem hemi hapen long disfala man. Bat long wei blong mi
         seleva, bae mi tokpraod nomoa long olketa samting wea hemi somaot dat mi wikfala man
         nomoa.
         6 Nomata mi tokpraod moa abaotem olketa drim, mi no krangge man ya, bikos bae mi save
         talem olketa tru samting nomoa. Bat bae mi no duim, bikos mi no laekem eniwan fo tinghae
         tumas long mi. Hemi fitim fo yufala tingabaotem mi nomoa, falom wanem mi bin talemaot
         an wanem mi bin duim.
         7 Nao wanfala samting hemi kasem mi wea hemi olsem wanfala nogud nila long bodi blong
         mi. Diswan hemi mekem mi no kamap praod tumas from olketa bikfala samting wea hemi
         staphaed dat God hemi somaot long mi. An diswan hemi olsem wanfala enjel blong Seitan
         hemi mekem mi safa.
         8 Trifala taem nao mi bin prea long Masta fo tekemaot disfala nogud samting from mi.
         9 Bat Masta hemi sei, “Kaenfala lav blong mi nomoa, hem nao samting yu mas garem. Bikos
         paoa blong mi hemi save soaot strong taem yu stap wik nomoa.” So mi hapi tumas fo
         tokpraod long olketa samting wea hemi somaot dat mi wikfala man, mekem paoa blong
         Kraes hemi stap wetem mi.
         10 So long disfala waka blong Kraes, nomata mi stap wik an pipol toknogud long mi an
         olketa hadtaem kasem mi an olketa pipol mekem mi safa, mi save hapi nomoa long diswan.
         Bikos taem mi wik tumas, long taem ya nao mi barava garem paoa.
         11 Mi tok olsem wanfala krangge man nao, bat yufala stap kuaet nomoa, so mi seleva mi
         mas tok olsem. Hemi fitim fo yufala nao tokabaotem gudfala waka blong mi. Bikos mi
         no tingim dat mi samting nating an olketa wea yufala kolem olketa nambawan aposol
         i gudfala winim mi.
         12 Mi gohed fo waka nomoa wetem yufala taem mi mekem olketa saen an olketa mirakol fo
         somaot dat mi barava aposol.
         13 Mi bin helpem yufala barava olsem mi helpem olketa nara sios. Bat wanfala samting
         nomoa mi no duim long yufala, mi no bin talem yufala fo helpem mi long seleni. Sapos
         yufala tingse mi bin duim rong samting long diswan, yufala mas fogivim mi.
         14 Distaem mi redi fo go kasem yufala long mektri taem nao, bat mi no askem enisamting
         from yufala. Yufala seleva nao mi laekem, mi no laekem enisamting wea yufala garem.
         Yufala save, olketa pikinini olketa no save lukaftarem mami an dadi, bat mami an dadi
         nao save lukaftarem olketa pikinini.
         15 Mi hapi tumas fo yusim evrisamting mi garem fo helpem yufala. Nomata laef blong mi
         tu, mi letem fo helpem yufala. ?So waswe, bikos mi lavem yufala bik tumas, bae yufala
         lavem mi lelebet nomoa?
         16 Ating yufala save nomoa dat mi no bin tekem enisamting from yufala. Bat maet samwan
         hemi sei mi laea an mi trikim yufala nomoa.
         17 ?Hao nao ya? ?Yufala tingse mi bin ravem yufala long olketa man wea mi bin sendem
         go long yufala?
         18 Mi bin askem Taetas fo hemi go long yufala, an mi bin sendem go nara Kristin brata
         tu wetem hem. ?Waswe, yufala tingse Taetas nao hemi ravem yufala? !Yufala mas save,
         mitufala Taetas garem wanfala tingting nomoa an mitufala falom semkaen wei long waka
         nomoa!
         19 Maet yufala tingse mifala raetem olketa samting ya fo somaot dat mifala no duim enisamting
         rong. !Nomoa ya! Mifala talem olketa samting long wei wea Kraes hemi laekem mifala
         fo duim long ae blong God. Olketa fren, evrisamting wea mifala bin raetem, mifala
         raetem fo strongim biliv blong yufala.
         20 Mi wari fo go kasem yufala, nogud laef blong yufala i deferen from wanem mi laek
         lukim long yufala. Sapos olsem, bae mi tu mi deferen from wanem yufala laekem. Mi
         fraet, nogud yufala gohed fo raoa an joles an kros kuiktaem an tingting long yufala
         seleva nomoa. An nogud yufala suea long nara man an stori nogud abaotem nara pipol,
         an nogud yufala praod an evrisamting hemi olobaot nomoa.
         21 Taem bae mi kasem yufala, mi fraet, nogud God blong mi hemi mekem mi filsem long
         wanem yufala duim. Nogud plande pipol hu i bin stap long wei blong sin, olketa no
         laek fo sensim yet doti wei blong olketa wea olketa olobaot tumas an durong wetem
         eniwan. Sapos olsem, bae mi sore an krae long olketa ya.

1 Diswan hemi mektri taem wea bae mi go kasem yufala. An Buktambu hemi sei, “Taem eniwan
         hemi ripotem nara man, tu-tri pipol mas stap fo witnes long wanem hemi talem.”
         2 Long mektu taem mi stap wetem yufala, mi tokstrong long olketa pipol hu stap long
         wei blong sin. An distaem, taem mi no stap wetem yufala yet, mi talem olketa moa wetem
         olketa narawan hu i gohed fo sin, bae mi barava panisim olketa evriwan.
         3 Bae mi duim olsem, mekem yufala barava luksave dat Kraes nao hemi yusim mi fo talemaot
         toktok blong hem. An bae hemi no save wik taem hemi stretem yufala. Nomoa. Bae hemi
         somaot bikfala paoa blong hem long yufala.
         4 Taem olketa nilam hem dae long kros, hemi wikfala man, bat distaem hemi stap laef
         long paoa blong God. An mifala tu wea mifala joen wetem hem, mifala wikfala man, bat
         mifala stap laef wetem hem long paoa blong God. An bae mifala go fo stretem yufala
         long disfala paoa.
         5 Yufala mas testem yufala seleva oltaem, mekem yufala savegud sapos yufala barava
         biliv o nomoa. ?Waswe, yufala no save dat Jisas Kraes hemi stap long yufala? ?O waswe,
         yufala no bin pasim disfala test ya?
         6 Mi tingse bae yufala luksave dat mifala bin pasim test ya finis.
         7 An mifala prea long God, mekem hemi helpem yufala fo no duim enisamting wea hemi
         rong. Mifala no prea olsem bikos mifala laekem disfala gudfala laef blong yufala fo
         somaot dat mifala nao gudfala wakaman. Nomoa. Mifala laekem nomoa yufala fo gohed
         long olketa gudfala wei, nomata olketa pipol tingse mifala no bin pasim test ya.
         8 Mifala no save duim enisamting fo agensim disfala tru toktok, bat mifala save sapotem
         nomoa disfala tru toktok.
         9 Mifala hapi tumas sapos yufala stap strong, nomata mifala wik. So mifala prea, mekem
         yufala save kamap barava nambawan.
         10 Dastawe mi raetem go disfala leta taem mi no stap wetem yufala yet. Bikos taem bae
         mi go kasem yufala, mi no laek fo hatem yufala long wei wea mi mas yusim disfala paoa
         blong Masta. Paoa ya hemi givim long mi, mekem mi save strongim biliv blong yufala,
         an no fo spoelem yufala.
         11 Nao olketa Kristin fren, mi sei gudbae long yufala. Yufala mas herem olketa toktok
         blong mi an traehad fo kamap barava nambawan. An yufala evriwan mas wanmaen an mas
         stap long piis. Long wei ya, bae God hu hemi givim lav an hu hemi givim piis, bae
         hemi stap wetem yufala.
         12 Yufala mas sei halo long olketa Kristin fren an kisim olketa long wei blong tru kristin
         brata o sista.
         13 Evriwan long olketa pipol blong God olketa sei halo go long yufala.
         14 Letem kaenfala lav blong Masta blong yumi Jisas Kraes, an lav blong God hemi stap
         wetem yufala. An letem Holi Spirit mekem yufala stapgud tugeta.GALESIAGALESIAGALESIAGALESIAGALESIA

1 Mi Pol, wea Jisas Kraes an God Dadi blong yumi, i mekem mi kamap aposol. Olketa pipol
         i no siusim mi o mektambu long mi olsem. Nomoa. God hu hemi mekem Jisas fo laefbaek
         moa from dae, hem nao hemi duim.
         2 Mi an evri Kristin hu i stap wetem mi, mifala sei halo long yufala long olketa sios
         long provins long Galesia.
         3 Letem kaenfala lav an piis blong God Dadi blong yumi an blong Jisas Kraes Masta blong
         yumi, hemi stap wetem yufala.
         4 Kraes hemi letem hem seleva fo dae fo finisim olketa sin blong yumi, mekem yumi fri
         from disfala ravis wei blong wol ya. Long wei ya nao, hemi duim wanem God Dadi blong
         yumi hemi laekem.
         5 Letem evriwan olketa mekhae long God olowe nao. Amen.
         6 Mi sapraes tumas nao long wei wea yufala kuiktaem nomoa fo lusim God hu hemi kolem
         yufala long kaenfala lav blong Kraes. An distaem yufala tane go fo falom deferen kaen
         tising moa wea olketa kolem “gudnius”.
         7 Bat no eni deferen gudnius hemi barava stap ya. Samfala pipol nomoa olketa spoelem
         tingting blong yufala taem olketa laek fo sensim olobaot Gudnius blong Kraes.
         8 Bat sapos eniwan, nomata mifala o wanfala enjel blong heven hemi talemaot tising
         wea hemi deferen from Gudnius mifala talemaot long yufala finis, hemi fitim nomoa
         fo hemi go lus long hel.
         9 Mifala talem moa distaem wanem mifala talem finis bifoa. Sapos eniwan hemi talemaot
         tising wea hemi deferen from wanem yufala bilivim finis, hemi fitim nomoa fo hemi
         go lus long hel.
         10 ?Waswe, mi trae fo mekem olketa pipol tokhapi long mi? !Nomoa! !Mi trae fo mekem
         God hemi tokhapi long mi! ?Yufala tingse mi trae fo suitim olketa pipol nomoa ya?
         Bat sapos hemi tru wea mi trae fo suitim olketa pipol nomoa, hemi had tumas fo mi
         stap wakaman blong Kraes nao ya.
         11 Olketa Kristin fren, mi laek fo yufala save dat Gudnius wea mi talemaot ya, hemi
         no samting wea hemi kam from man nomoa.
         12 Mi no herem kam long eni man an no eni man tu hemi tisim mi abaotem, bat Jisas Kraes
         nao hemi somaot disfala Gudnius long mi.
         13 Yufala herem finis nao wanem mi bin gohed fo duim taem mi stap yet long wei blong
         olketa Jiu. Mi wakahad tumas fo mekful long olketa long sios blong God, an mi trae
         fo barava spoelem sios nao.
         14 An mi strong tumas fo falom gud olketa kastom blong olketa olo blong mifala Jiu bifoa.
         Long wei ya, mi gohed gudfala winim plande long olketa wantok wea olketa yangfala
         olsem mi.
         15 Bat from kaenfala lav blong God, hemi siusim mi taem mi insaet long bele blong mami
         blong mi yet, an hemi kolem mi fo waka fo hem. An long taem wea hem seleva hemi tingim,
         16 hemi som kam San blong hem long mi, mekem mi save talemaot Gudnius abaotem hem long
         olketa pipol hu i no Jiu. An long taem ya, mi no askem eni man fo helpem mi ya,
         17 an mi no go long Jerusalem fo lukim olketa man hu i aposol fastaem long mi. Nomoa.
         Mi go stret nao long kantri long Arebia fo lelebet taem, an bihaen, mi gobaek moa
         long Damaskas.
         18 Bihaen trifala yia i go finis, mi go long Jerusalem fo lukim Pita an mi stap wetem
         hem fo fiftin de nomoa.
         19 Bat mi no lukim olketa narafala aposol. Jemes, brata blong Masta nomoa mi lukim.
         20 Mi toktru ya, God hemi save dat wanem mi raetem go long yufala ya hemi barava tru.
         21 Bihaen long diswan, mi go long provins long Siria an Silisia.
         22 Bat olketa Kristin pipol long olketa sios long provins long Jiudia, olketa no lukim
         fes blong mi yet.
         23 Olketa herem nomoa nius abaotem mi olsem, “Man hu hemi mekful long yumi bifoa ya,
         distaem hemi gohed fo talemaot disfala biliv wea hemi traehad fo spoelem fastaem ya.”
         24 An olketa mekhae long God from wanem hemi duim long mi.

1 Fotin yia bihaen nao, mi go moa long Jerusalem wetem Banabas, an mi tekem Taetas
         wetem mi tu.
         2 God nao hemi mekem klia long mi fo mi mas go. An long wanfala miting wetem olketa
         lida long sios nomoa, mi talem gudfala long olketa abaotem hao mi bin talemaot disfala
         Gudnius long olketa pipol hu i no Jiu. Bikos mi tingse, nogud disfala waka mi bin
         duim an mi gohed yet fo duim hemi kamap samting nating nomoa.
         3 An Taetas hu hemi stap wetem mi, hemi man blong Grik ya. Bat olketa lida long sios
         ya, olketa no fosim hem fo kate nomoa.
         4 Samfala nara pipol nomoa hu i laea an sei olketa i Kristin, olketa nao laek fo fosim
         hem. Olketa joenem yumi fo faendemaot nomoa hao nao yumi save stap fri wea yumi joen
         finis wetem Jisas Kraes. Olketa laek fo mekem yumi fo stap olsem olketa slev blong
         Lo moa.
         5 Bat mifala no falom tising blong olketa lelebet nao. Bikos mifala laekem disfala
         tru toktok blong Gudnius nomoa bae hemi gohed fo stap long yufala oltaem.
         6 Mi no wari long watkaen bikman nao hemi lida long sios, an God hemi no save fevarem
         eniwan. Bat olketa lida long sios hu olketa pipol save tinghae long olketa tumas,
         olketa no talem mi fo duim enisamting deferen moa.
         7 Nomoa nao. Olketa luksave nao dat God hemi givim mi waka fo talemaot Gudnius long
         olketa pipol hu i no Jiu, long sem wei wea hemi givim waka long Pita fo talemaot Gudnius
         long olketa Jiu.
         8 Bikos God hemi mekem Pita kamap aposol fo go long olketa Jiu, an hemi mekem mi kamap
         aposol fo go long olketa hu i no Jiu.
         9 An taem olketa luksave dat God hemi givim kam disfala waka fo mi, Jemes an Pita an
         Jon hu olketa olsem bikfala lida, olketa sekhan wetem mitufala Banabas fo somaot dat
         olketa hapi fo waka tugeta wetem mitufala. Mifala agri wea waka blong mitufala Banabas
         hemi fo go long olketa pipol hu i no Jiu, an waka blong olketa hemi fo go long olketa
         Jiu.
         10 Olketa askem nomoa fo mitufala mas tingim olketa pua pipol long Jerusalem, an diswan
         nao mi barava traehad tumas fo duim ya.
         11 Bat bihaen, taem Pita hemi stap long Antiok, mi go long hem an barava tok agensim
         hem bikos wanem hemi duim hemi no stret.
         12 Bikos fastaem, Pita hemi gohed nomoa fo kaikai tugeta wetem olketa Kristin long Antiok
         nomata olketa no Jiu. Bat taem Jemes hemi sendem samfala man fo kam, Pita hemi fraetem
         tumas moa disfala seksin hu i laekem evri Kristin fo falom disfala kastom fo kate.
         So hemi no laek fo stap tugeta moa wetem olketa Kristin hu i no Jiu.
         13 An olketa nara Kristin hu i Jiu long ples ya olketa joenem hem tu long diskaen wei
         wea hemi no stret. An Banabas tu olketa lidim hem fo gorong long diskaen wei ya.
         14 Bat taem mi lukim dat olketa no stret long saet blong tru toktok blong Gudnius, mi
         tok long Pita long ae blong evriwan olsem, “Yu wanfala man blong Jiu, bat yu bin falom
         wei blong man hu i no Jiu, an yu no stap olsem Jiu nomoa. ?So hao nao yu save fosim
         olketa hu i no Jiu fo falom olketa wei blong Jiu?”
         15 Hemi tru wea mifala bon kam olsem Jiu, an mifala no olsem olketa pipol hu i no Jiu
         wea olketa garem sin.
         16 Bat mifala save dat God hemi no mekem eniwan fo kamap stret long ae blong hem bikos
         hemi falom Lo. Bat olketa hu i biliv long Jisas Kraes nomoa, God hemi mekem olketa
         fo kamap stret long ae blong hem. An mifala Jiu tu mifala biliv finis long Jisas Kraes,
         an God hemi mekem mifala fo kamap stret long ae blong hem bikos mifala biliv long
         Kraes, an hemi no bikos mifala falom Lo. Bikos no eniwan save kamap stret long ae
         blong God bikos hemi falom Lo nomoa.
         17 Mifala trastem God fo hemi mekem mifala kamap stret long ae blong hem bikos mifala
         stap joen wetem Kraes. ?Bat sapos olketa pipol i tingse mifala nao i brekem Lo long
         diswan ya olsem olketa hu i no Jiu olketa save duim, waswe, hemi minim wea Kraes nao
         hemi mekem mifala fo brekem Lo ya? !Nomoa, hemi no tru!
         18 Bat sapos mi stat fo falom moa disfala wei blong Lo wea mi lusim finis, bae mi barava
         kamap man fo brekem Lo nao.
         19 Long saet blong Lo, hemi olsem wea mi dae finis, mekem mi no stap moa andanit long
         Lo, so mi save laef moa long saet blong God.
         20 Hemi olsem wea mi dae wetem Kraes long kros. An i no mi nao mi stap laef distaem
         ya, bat Kraes nao hemi stap laef insaet long mi. Disfala laef blong mi long wol ya,
         mi garem nomoa bikos mi biliv long San Blong God hu hemi lavem mi an hemi letem hem
         seleva fo dae fo helpem mi.
         21 Mi no save agensim kaenfala lav blong God ya. !Sapos Lo hemi barava save mekem man
         fo kamap stret long ae blong God, dae blong Kraes hemi olsem samting nating nomoa!

1 !Yufala krangge pipol long Galesia! Yufala i bin heremsave finis disfala toktok abaotem
         hao Jisas Kraes hemi dae antap long kros ya. ?So hu nao hemi poesenem tingting blong
         yufala distaem?
         2 Wanfala samting nomoa mi laek fo yufala talem kam long mi. ?Waswe, yufala tekem Spirit
         blong God bikos yufala falom Lo, o bikos yufala biliv long disfala Gudnius wea yufala
         herem?
         3 ?Waswe nao yufala krangge olsem? Yufala bin statem niu laef blong yufala wetem Spirit
         blong God. ?Nao waswe distaem? ?Bae yufala trae fo kasem gudfala laef long paoa blong
         man nomoa?
         4 Yufala bin safa tumas from biliv blong yufala long Kraes. ?Waswe, distaem yufala
         tingse biliv ya hemi samting nating nomoa?
         5 ?Waswe nao God hemi givim Spirit blong hem long yufala an hemi mekem olketa mirakol
         long yufala? ?Waswe, hemi bikos yufala falom Lo, o bikos yufala biliv long disfala
         Gudnius wea yufala herem?
         6 Yufala t ingim Ebraham. Buktambu hemi sei, “Hemi biliv long God, so God hemi luksave
         long hem olsem wanfala stretfala man.”
         7 Yufala mas save, olketa pipol hu i biliv nao olketa barava pikinini blong Ebraham
         ya.
         8 Long taem bifoa, Buktambu hemi tokabaotem finis wea God bae hemi mekem olketa pipol
         hu i no Jiu fo kamap stret long ae blong hem bikos olketa biliv. Long wei ya nao,
         Ebraham hemi herem Gudnius fastaem wea hemi sei, “Bae God hemi yusim yu nao fo blesim
         evri pipol long wol ya.”
         9 So God hemi blesim evriwan hu i biliv long hem, olsem hemi blesim Ebraham hu hemi
         biliv fastaem.
         10 Evriwan hu i holestrong fo falom Lo, bae God hemi jajem olketa, olsem Buktambu hemi
         sei, “Trabol bae kasem eniwan hu hemi no gohed fo duim evrisamting wea olketa raetem
         finis insaet long Buk blong Lo.”
         11 Hemi klia nomoa ya, God hemi no mekem eniwan fo kamap stret long ae blong hem bikos
         hemi falom Lo. Bikos Buktambu hemi sei, “Olketa stretfala pipol wea olketa biliv long
         mi, bae olketa garem tru laef.”
         12 Bat wei fo falom Lo hemi no kamaot long biliv ya. Nomoa. Buktambu hemi sei, “Man
         hu hemi duim barava evrisamting long Lo ya, bae hemi garem laef.”
         13 Kraes hemi mekem yumi fri finis from disfala wei blong Lo fo panisim yumi, wea hemi
         tekem disfala panis blong yumi. Bikos Buktambu hemi talem olsem finis, “Eniwan wea
         olketa kilim hem dae antap long tri, God hemi panisim hem.”
         14 Kraes hemi peimaot yumi olsem, mekem olketa pipol hu i no Jiu bae olketa kasem wanem
         God hemi promis fo givim long Ebraham. An long wei ya, yumi hu i biliv, yumi save
         tekem Holi Spirit wea God hemi promisim finis.
         15 Olketa Kr istin f ren, bae mi tokabaotem wei blong man fastaem. Taem man hemi mekem
         agrimen wetem nara man an tufala mekem diswan strong finis, no eni man hemi save finisim
         diswan o putum samfala toktok moa go long hem.
         16 Nao God hemi talem olketa promis ya long Ebraham wetem pikinini blong hem ya. Buktambu
         hemi no sei, “wetem olketa pikinini” wea hemi minim plande pipol, bat hemi sei, “wetem
         pikinini blong hem” wea hemi minim wanfala man nomoa, an hem nao Kraes.
         17 Mi minim olsem ya. Fastaem God hemi mekem wanfala strongfala spesol agrimen wetem
         Ebraham an long 430 yia bihaen, disfala Lo hemi kamap. Nao Lo ya hemi no save finisim
         disfala spesol agrimen an hemi no tekemaot disfala promis blong God ya.
         18 Sapos yumi mas falom Lo fo tekem wanem God hemi givim kam, olketa gudfala samting
         ya i no kam long yumi falom promis blong God nao. Nomoa. Bat God hemi somaot kaenfala
         lav blong hem an hemi givim olketa gudfala samting ya long Ebraham falom promis blong
         hem.
         19 ?So waswe nao Lo hemi stap? God hemi adem go Lo ya, mekem olketa rong samting save
         kamaot klia moa. God hemi minim fo Lo hemi gohed stap nomoa kasem taem wea bae disfala
         pikinini ya hemi kam, wea God hemi bin givim promis long hem. Olketa enjel nao i givim
         kam disfala Loya long Mosis hu hemi talemaot long olketa pipol.
         20 Bat taem man hemi mekem promis nomoa long nara man, tufala no nidim mektri man fo
         tekem olketa toktok blong tufala. An God hemi save mekem promis blong hem olsem.
         21 ?So waswe, Lo hemi agensim olketa promis blong God ya? !Nomoa nao! Sapos God hemi
         bin givim kam wanfala lo wea hemi barava givim laef, evriwan hu i falom diswan bae
         olketa kamap stret long ae blong God nao.
         22 Bat hemi no olsem ya, bikos Buktambu hemi sei disfala wei blong sin hemi bosim evri
         pipol long wol. Dastawe yumi hu i biliv long Jisas Kraes nomoa, yumi save kasem wanem
         God hemi promisim finis long olketa hu i biliv.
         23 Bat long taem disfala biliv ya hemi no kamap yet, Lo hemi holem yumi olsem man long
         prisin. Hemi bin kontrolem yumi go-go kasem taem wea God hemi somaot disfala wei blong
         biliv.
         24 Lo hemi gohed fo kontrolem yumi, go-go Kraes hemi kam. An bikos yumi biliv long hem
         nao, yumi kamap stret long ae blong God.
         25 Bat distaem wea wei blong biliv hemi kam finis, Lo ya hemi no kontrolem yumi nao.
         26 Yufala evriwan ya yufala i olketa pikinini blong God bikos yufala biliv long Jisas
         Kraes.
         27 Yufala hu i joen go wetem Kraes taem yufala baptaes, yufala kamap barava olsem Kraes
         nao.
         28 So no enisamting hemi deferen long olketa pipol hu i stap joen wetem Jisas Kraes,
         nomata olketa Jiu o olketa i no Jiu, nomata olketa slev o olketa i stap fri nomoa,
         nomata olketa man o olketa woman. Yufala evriwan i kamap wanfala nomoa.
         29 So yufala olketa pipol blong Kraes, yufala stap olsem pikinini blong Ebraham nao,
         an bae yufala tekem wanem God hemi promisim.

1 Toktok blong mi hemi olsem. Sapos wanfala pikinini hemi smolfala tumas, hemi no save
         bosim evrisamting wea dadi blong hem hemi makem fo hemi onam bihaen. Bae hemi mas
         stap olsem wakaman fastaem, nomata bae hemi onam evrisamting ya.
         2 Olketa nara pipol nao i lukaftarem hem an olketa samting blong hem, go-go kasem barava
         taem wea dadi blong hem hemi makem.
         3 Yumi olsem tu. Taem yumi olsem disfala pikinini yet, yumi stap wakaman blong olketa
         wei blong wol nomoa.
         4 Bat long barava raet taem, God hemi sendem kam San blong hem nao. Hemi bon kam long
         wanfala woman an hemi stap falom Lo blong Mosis.
         5 Long wei ya nao, hemi save peimaot olketa hu i stap falom disfala Lo, mekem God hemi
         save adoptem yumi olsem barava pikinini blong hem.
         6 An fo somaot dat yumi olketa pikinini blong hem tru, God hemi sendem kam Spirit blong
         San blong hem fo stap long laef blong yumi. An Spirit ya hemi singaot olsem, “!Oo
         Aba, Dadi blong mi!”
         7 So yumi no olsem wakaman distaem, bat yumi barava pikinini blong hem nao. An bikos
         yumi pikinini blong hem, God bae hemi givim yumi tu wanem hemi bin promisim finis.
         8 Bifoa, taem yufala no savegud long God yet, yufala wakaman blong olketa samting wea
         i no tru god.
         9 Bat distaem nao, yufala savegud finis long God, o moabeta mi sei, God nao hemi savegud
         finis long yufala. ?So hao nao yufala laek fo tane gobaek moa long olketa nogud wei
         blong wol wea olketa wik an olketa barava samting nating nomoa? ?Waswe, yufala laek
         fo kamap wakaman blong olketa samting ya moa?
         10 Oltaem nomoa, yufala traehad tumas fo falom olketa enikaen lo blong olketa bikde
         an olketa niumun an olketa spesol taem long yia.
         11 Mi wari long yufala ya, nogud mi bin hadwaka nating nomoa long yufala.
         12 Mi askem strong long yufala olketa fren, fo yufala mas falom wei blong mi, bikos
         mi kamap olsem yufala finis. Yufala ya, yufala no bin duim enisamting rong long mi
         ya.
         13 An yufala save dat bodi blong mi bin sik tumas, dastawe nao mi save talemaot Gudnius
         long yufala fastaem ya.
         14 Disfala sik blong mi hemi mekem hem had fo yufala long taem ya, bat nomata olsem,
         yufala no bin luk nogud long mi an yufala nating bin raosim mi. Nomoa. Yufala nao
         lukaftarem mi gudfala olsem mi wanfala enjel blong God nao. Ya, yufala lukaftarem
         mi olsem mi Jisas Kraes seleva.
         15 ?Waswe nao yufala lusim disfala hapi blong yufala distaem? Mi talem tru, yufala laekem
         tumas fo duim eni gudfala samting nomoa long taem ya. Sapos yufala save duim, ating
         yufala wiling nomoa fo tekemaot ae blong yufala an givim kam long mi fo helpem mi.
         16 ?Waswe, yufala kamap enemi blong mi nao bikos mi talem tru samting long yufala?
         17 Samfala pipol olketa traehad tumas fo frengud wetem yufala ya, bat hemi no fo eni
         gudfala samting nomoa ya. Olketa laek fo mekem yufala lusim mi nomoa, mekem yufala
         save frengud wetem olketa.
         18 Hemi gud fo pipol i traehad, sapos olketa traehad fo duim gudfala samting. An hemi
         gud sapos olketa gohed long diskaen wei olowe, an i no long taem mi stap wetem yufala
         nomoa.
         19 Olketa pikinini blong mi, hemi mektu taem nao wea mi olsem woman hu hemi kolsap fo
         bonem pikinini. Mi filpein tumas bikos mi weitem taem wea yufala kamap pipol hu i
         barava falom wei blong Kraes moa.
         20 Mi laekem tumas fo stap wetem yufala distaem nao, mekem mi save sensim wei blong
         mi fo tok long yufala lelebet, bikos mi wari tumas long yufala.
         21 ?Waswe long yufala hu i laek fo stap falom Lo, yufala no save long wanem nao Lo hemi
         barava talem?
         22 Buktambu hemi talemaot dat Ebraham hemi garem tufala san. Woman hu hemi slev blong
         hem hemi bonem faswan, an woman hu i fri nomoa hemi bonem narawan.
         23 Pikinini blong woman hu hemi slev, hemi bon kam olsem evri pikinini nomoa. Bat pikinini
         blong woman hu i fri nao, hemi bon kam falom promis blong God.
         24 Olketa samting ya yumi save lukim olsem tokpiksa, wea tufala woman ya tufala somaot
         tufala kaen spesol agrimen. Wanfala spesol agrimen hemi stat kam long maonten long
         Saenae, an diswan nao hemi Haga hu hemi bonem kam olketa pikinini fo stap slev nomoa.
         25 Haga hemi minim Saenae wea hemi wanfala maonten long Arebia, bat hemi piksa tu blong
         Jerusalem. Bikos Jerusalem hemi stap olsem slev wea olketa pipol blong hem olketa
         slev tu.
         26 Bat disfala Jerusalem wea hemi stap long heven nao hemi olsem woman hu hemi fri ya,
         an hem ya nao mami blong yumi.
         27 Hemi olsem Buktambu hemi sei, “Yu woman hu yu no save bonem pikinini, yu save hapi
         nomoa. Yu woman hu yu no filpein yet fo bonem pikinini, yu save singaot from hapi
         blong yu. Bikos woman hu hemi stap seleva, bae hemi garem plande pikinini moa winim
         woman hu hemi garem hasban.”
         28 Bat yufala olketa Kristin fren, yufala olsem Aesak ya, wea yufala i olsem olketa
         pikinini blong God from disfala promis blong hem.
         29 Long taem ya, disfala pikinini hu hemi bon kam olsem evri pikinini nomoa, hem nao
         hemi tokspoelem Aesak hu hemi bon kam falom paoa blong Spirit blong God. An distaem
         ya, semsamting hemi gohed nomoa.
         30 ?Bat wanem nao Buktambu hemi talem? Hemi sei, “Raosimaot disfala slev woman wetem
         san blong hem. Bikos disfala san blong slev woman kanot tekova long enisamting wea
         dadi hemi onam. San blong fri woman nomoa bae hemi tekova long evrisamting ya.”
         31 So olketa Kristin fren, yumi no pikinini blong woman hu hemi slev ya, bat yumi pikinini
         blong woman hu hemi fri nomoa.

1 Kraes hemi mekem yumi fri fo yumi stap fri olowe. So yufala mas stanap strong nao,
         an yufala mas no letem eniwan fo mekem yufala kamap olsem olketa slev moa.
         2 !Lisin kam gudfala! Mi Pol, mi talem stret long yufala, sapos yufala letem yufala
         seleva fo falom disfala Lo fo kate, bae Kraes hemi no save helpem yufala nao ya.
         3 An mi talemaot moa long yufala, evri man hu hemi letem hem seleva fo falom disfala
         Lo fo kate, bae hemi mas obeim evri poen long Lo nao ya.
         4 Yufala hu i trae fo falom Lo fo mekem yufala seleva stap stret long ae blong God,
         yufala mekem yufala seleva fo lusim Kraes finis, an fo lusim kaenfala lav blong God
         tu.
         5 Bat mifala biliv wea God bae hemi mekem mifala kamap stret long ae blong hem long
         paoa blong Holi Spirit.
         6 Bikos taem eniwan hemi joen finis wetem Jisas Kraes, sapos man hemi kate o hemi no
         kate hemi samting nating nomoa ya. Bat bikfala samting nao hemi wei blong biliv wea
         hemi soaot long lav.
         7 Long bifoa, yufala gohed gudfala long laef blong yufala long Kraes. ?Hu nao hemi
         stopem yufala fo no obeim moa disfala tru toktok?
         8 I no God nao hemi mekem yufala fo duim diswan, bikos hem nao hemi kolem yufala fo
         kamap fri.
         9 Yufala save finis, “Lelebet yist long flaoa nomoa hemi naf fo mekem evri bred i kamap
         bikfala.”
         10 Bat bikos yumi stap joen wetem Masta, mi barava save dat bae yufala falom nomoa tingting
         blong mi ya. An nomata hu nao disfala man hu hemi trae fo spoelem tingting blong yufala,
         bae God hemi panisim hem.
         11 ?Nao olketa fren, sapos hemi tru wea mi gohed yet fo tokstrong long olketa man fo
         falom disfala Lo fo kate, waswe nao olketa gohed fo mekful long mi? An sapos olsem,
         bae olketa Jiu i no save kros long mi taem mi tokabaotem dae blong Kraes long kros
         nao ya.
         12 Olketa pipol hu i trae fo spoelem tingting blong yufala olsem ya, mi laek fo olketa
         no stop long kate nomoa, bat fo olketa gohed fo katemaot olketa seleva finis nao.
         13 Olketa Kristin fren, hemi tru wea God hemi kolem yufala fo stap fri. Bat nogud yufala
         tingse yufala fri fo falom wei blong sin nao. Nomoa. Yufala mas helpem evriwan gudfala
         bikos yufala save lavem yufala evriwan ya.
         14 Evrisamting long Lo blong Mosis ya, hemi joen tugeta nomoa insaet wanfala lo wea
         hemi sei, “Yufala mas barava lavem olketa wantok olsem yufala lavem yufala seleva.”
         15 Bat sapos yufala gohed fo kros an fo faet olobaot nomoa long yufala seleva, yufala
         mas lukaot, nogud yufala spoelem yufala seleva finis.
         16 Mi talem yufala olsem, yufala mas letem Holi Spirit fo lidim laef blong yufala, mekem
         yufala no falom disfala wei blong man fo sin.
         17 Nao wanem disfala wei blong man fo sin hemi laekem, hemi barava deferen long wanem
         Holi Spirit hemi laekem. An wanem Holi Spirit hemi laekem, hemi deferen long wanem
         wei blong man fo sin hemi laekem. Tufala no save waka tugeta, an diswan hemi minim
         wea yu no save duim wanem yu laek fo duim.
         18 Bat sapos Holi Spirit nao hemi lidim yufala olowe, bae Lo hemi no save bosim yufala.
         19 Wanem hemi kamaot long wei blong man fo sin hemi klia nomoa. Hemi mekem man fo durong
         wetem eniwan, an fo gohed long enikaen doti laef, an fo duim olketa barava nogud samting
         wetem eniwan,
         20 an fo wosipim olketa laea god, an fo yusim grinlif, an fo stap enemi, an fo raoa,
         an fo joles, an fo kros, an fo tingim olketa seleva nomoa, an fo faet an fo divaed
         olobaot,
         21 an fo kavetem samting blong nara man, an fo drang tumas, an fo mekem fist fo duim
         olketa ravis samting, an fo gohed long enikaen samting olsem moa. Mi talem strong
         long yufala olsem mi talem bifoa finis, olketa pipol hu i gohed long olketa wei olsem
         ya bae olketa no save kasem kingdom blong God.
         22 Bat olketa gudfala wei blong Holi Spirit nao hemi mekem man fo lavem evriwan, an
         fo barava hapi, an fo garem piis, an fo stap wiling fo weit nomoa, an fo kaen long
         pipol, an fo somaot gudfala wei, an fo kipim promis olowe,
         23 an fo no raf, an fo stopem wanem bodi blong hem seleva nomoa hemi laekem. No eni
         toktok long Lo hemi agensim olketa samting olsem ya.
         24 Olketa pipol blong Kraes, olketa nilam long kros disfala wei blong man fo sin wetem
         evri ravis tingting fo duim olketa nogud samting.
         25 Holi Spirit hemi givim laef long yumi. So yumi mas gohed fo falom wei blong Holi
         Spirit tu.
         26 Yumi mas no praod an no mekem olketa narawan fo kros, an yumi mas no joles long olketa.

1 Olketa Kristin fren, sapos wanfala man hemi duim samfala sin, yufala hu i falom Holi
         Spirit nao, yufala mas helpem hem fo kamap stret moa. An yufala mas duim diswan long
         wei wea hemi no raf. Bat yufala mas lukaot, nogud yufala tu duim semkaen sin.
         2 Yufala mas helpem eniwan blong yufala wea trabol hemi kasem hem, mekem yufala barava
         falom lo blong Kraes.
         3 An sapos wanfala man hemi tingse hemi bikman tumas, hemi trikim hem seleva nao bikos
         hemi man nating nomoa ya.
         4 Evriwan mas lukluk gud long hem seleva, sapos waka blong hem hemi gud o nomoa. Sapos
         waka blong hem hemi gud, hemi save hapi long wei blong hem seleva, nomata hemi no
         lukluk tumas long wei blong nara man.
         5 Bikos evriwan mas lukaftarem olketa samting long laef blong hem seleva ya.
         6 Eniwan hu hemi lane abaotem toktok blong God, hemi mas searem olketa gud samting
         hemi garem wetem tisa blong hem.
         7 Yufala mas no tingting rong long diswan. Hemi had tumas fo eni man hemi save laea
         long God. Yumi save digimaot long ga de n nomoa wa nem y umi plantem fastaem ya.
         8 Man hu hemi plantem enisamting falom wei blong man fo sin, bae wei blong dae nao
         hemi kamaot long diswan. Bat man hu hemi plantem enisamting falom wei blong Holi Spirit,
         bae tru laef wea hemi no save finis nao hemi kamaot long wanem hemi plantem.
         9 So yumi mas no taet fo duim olketa gud samting ya. An sapos yumi no givap long diswan,
         bae yumi save tekem olketa gudfala samting wea i redi finis long barava taem blong
         hem.
         10 Dastawe nao, long evri taem wea samting hemi kamap, yumi mas duim olketa gudfala
         samting long evri pipol. An bikfala samting nao hemi fo duim diswan long olketa pipol
         hu i stap insaet long famili blong God.
         11 Yufala lukim olketa bikfala raeting wea mi raetem go long yufala long han blong mi
         seleva ya.
         12 Olketa man hu i laek fo lukgud long ae blong olketa pipol nomoa, olketa nao i traehad
         fo fosim yufala fo kate. Olketa duim diswan nomoa, mekem olketa pipol i no mekful
         long olketa bikos olketa biliv long kros blong Kraes.
         13 Nomata olketa man hu i kate finis olsem, olketa seleva no obeim Lo ya. Bat olketa
         laekem nomoa fo yufala kate, mekem olketa save tokpraod abaotem wei wea olketa mekem
         yufala fo falom Lo ya.
         14 Bat long mi ya, bae mi save tokpraod nomoa long kros blong Masta blong yumi Jisas
         Kraes. Bikos from wanem Kraes hemi duim taem hemi dae long kros, wei blong wol ya
         hemi dae finis long tingting blong mi, an mi seleva ya mi dae finis wetem Kraes, mekem
         mi no save falom wei blong wol moa.
         15 Nomata man hemi kate o hemi no kate, hemi samting nating nomoa ya. Bikfala samting
         nomoa, fo God hemi mekem yumi fo kamap niufala moa.
         16 Letem God hemi givim piis an somaot sore an kaen blong hem long evri pipol hu i falom
         disfala tingting, long evriwan hu i blong tru Israel blong God.
         17 Nao no eniwan hemi mas mekem enikaen trabol long mi moa, bikos long bodi blong mi,
         mi garem olketa mak finis from wei wea olketa bin mekful long mi bikos mi waka fo
         Jisas.
         18 Letem kaenfala lav blong Masta blong yumi Jisas Kraes, hemi stap wetem yufala olketa
         Kristin fren blong mi. Amen.EFESASEFESASEFESASEFESASEFESAS

1 Mi Pol, wea God seleva hemi siusim mi fo kamap aposol blong Jisas Kraes. Mi raet
         go long yufala olketa pipol blong God long Efesas, wea yufala gohed fo falom Jisas
         Kraes wea yufala joen wetem hem finis.
         2 Letem kaenfala lav an piis blong God Dadi blong yumi an blong Jisas Kraes Masta blong
         yumi, hemi stap wetem yufala.
         3 !Yumi mas preisim God, Dadi blong Masta blong yumi Jisas Kraes! Bikos yumi stap joen
         wetem Jisas Kraes, God hemi givim yumi evri blesing blong hem long heven.
         4 Nomata taem God hemi no mekem yet disfala wol, hemi siusim yumi finis nao fo kamap
         pipol blong hem bikos yumi joen wetem Kraes. Hemi siusim yumi fo mekem yumi kamap
         holi an fo mekem yumi no garem eni rong samting long ae blong hem.
         5 Bikos God hemi lavem yumi, hemi bin siusim yumi long bifoa kam, mekem yumi kamap
         olketa pikinini blong hem long waka blong Jisas Kraes. Diswan hemi wanem God hemi
         laekem tumas fo duim.
         6 Yumi mas preisim God fo kaenfala lav blong hem wea hemi barava nambawan tumas, wea
         hemi givim fri long yumi bikos yumi stap joen wetem San blong hem wea hemi lavem.
         7 Kraes hemi bin peimaot yumi long blad blong hem, wea hemi dae olsem wanfala sakrifaes
         fo tekemaot olketa sin blong yumi. Ya, disfala kaenfala lav blong God hemi barava
         nambawan tumas,
         8 an hemi bin somaot bikfala long yumi olsem. Long waes an save blong hem,
         9 hemi somaot finis long yumi disfala plan wea hemi bin staphaed, wea hemi tingim bifoa
         kam fo Kraes nao hemi finisim.
         10 Disfala plan wea God bae hemi mekem kamtru long barava taem blong hem, hem nao fo
         bringim evrisamting wea hemi mekem long heven wetem evrisamting long disfala wol,
         fo kam tugeta long Kraes. An Kraes nao bae hemi kamap hed blong evrisamting.
         11 Evrisamting ya, God hemi duim falom plan an tingting blong hem seleva. God hemi falom
         tingting blong hem, wea hemi siusim yumi bifoa kam yet. Hemi bin siusim yumi fo kamap
         pipol blong hem wea yumi joen wetem Kraes.
         12 Hemi duim diswan, mekem mifala hu i biliv long Kraes fastaem, fo preisim God wea
         hemi nambawan tumas.
         13 An yufala tu, yufala kamap pipol blong God taem yufala herem disfala tru toktok wea
         hem nao disfala Gudnius wea hemi sevem yufala. Yufala bin biliv long Kraes ya, an
         fo somaot dat hemi onam yufala, God hemi givim yufala disfala Holi Spirit wea hemi
         bin promisim.
         14 An bikos yumi garem Holi Spirit nao, yumi barava save dat bae yumi garem wanem God
         hemi promis fo givim kam bifoa. Dastawe nao yumi save dat bae God hemi mekem olketa
         pipol blong hem fo barava stap fri finis wetem hem. !So yumi mas preisim God hu hemi
         nambawan tumas!
         15 From diswan nao, stat long taem mi herem dat yufala biliv long Masta blong yumi Jisas,
         an mi herem dat yufala lavem tumas olketa pipol blong God,
         16 mi gohed olowe fo toktengkiu long God fo yufala. Mi save tingim yufala oltaem long
         olketa prea blong mi.
         17 Mi gohed fo askem God blong Jisas Kraes Masta blong yumi, disfala nambawan Dadi ya,
         fo hemi givim Holi Spirit long yufala, mekem yufala save waes tumas, an yufala save
         lukim God, an kasem gudfala save abaotem hem.
         18 Mi askem God fo hemi openem maen blong yufala, mekem yufala savegud long olketa barava
         nambawan samting hemi kolem yumi olketa pipol blong hem fo tekem,
         19 an fo mekem yufala luksave tu long barava bikfala paoa blong hem wea hemi gohed fo
         waka insaet long laef blong yumi hu i biliv long hem. Diswan hemi barava olsem bikfala
         paoa
         20 wea God hemi yusim taem hemi mekem Kraes fo laefbaek moa from dae, an mekem hem sidaon
         long raetsaet blong hem long heven.
         21 Kraes hemi stap long heven fo King ovarem olketa enjel an evri narakaen paoa moa
         long skae. An Kraes hemi garem nem wea hemi bikfala tumas winim evri narafala nem
         long disfala wol an long nara wol wea bae hemi kam.
         22 God nao hemi mekem evrisamting fo stap andanit long paoa blong Kraes. An hemi mekem
         Kraes fo kamap hed blong sios olsem hemi hed blong evri narasamting moa.
         23 Sios hemi bodi blong Kraes, an hemi fulap long laef blong Kraes. An laef blong Kraes
         nao hemi fulumapem evrisamting long evriwea.

1 Long bifoa, yufala bin stap dae nomoa bikos yufala no obeim God an yufala gohed fo
         sin.
         2 Long taem ya, yufala falom nomoa ravis wei blong disfala wol. Yufala obeim nomoa
         Seitan hu hemi bos blong olketa devol long skae, an wea hem nao hemi save bosim olketa
         pipol hu i no obei long God.
         3 Bifoa, yumi evriwan stap olsem olketa pipol ya tu. Yumi falom nomoa disfala wei blong
         sin blong yumi, wea yumi duim wanem bodi an tingting blong yumi hemi laekem. Bikos
         yumi olsem nomoa, hemi fitim fo God hemi panisim yumi olsem hemi save duim long evriwan.
         4 Bat God hemi sore an kaen tumas long yumi, an lav blong hem fo yumi hemi bikfala
         tumas.
         5 Bat nomata yumi stap dae from sin blong yumi, God hemi mekem yumi laefbaek moa taem
         hemi mekem Kraes fo laefbaek moa from dae. !Olketa! !Kaenfala lav blong God nao hemi
         sevem yufala!
         6 Bikos yumi stap joen wetem Jisas Kraes, God hemi mekem yumi fo garem laef wetem Kraes,
         an hemi mekem yumi fo rul wetem hem long heven.
         7 God hemi duim olsem, mekem evri pipol hu olketa kam bihaen, bae olketa luksave long
         barava kaenfala lav blong hem wea hemi bikfala moa winim evri narafala lav, long wei
         wea hemi bin somaot lav blong hem fo yumi long Jisas Kraes.
         8 Bikos taem yufala biliv, kaenfala lav blong God nao hemi sevem yufala. Diswan hemi
         no hapen bikos eniwan long yufala hemi duim gudfala waka fo hem. Nomoa ya. God seleva
         nomoa hemi duim fri fo sevem yufala, mekem no eniwan hemi save tokpraod long hem.
         10 God nao hemi sevem yumi olsem, an bikos yumi stap joen wetem Jisas Kraes, hemi mekem
         yumi fo duim evri gudfala waka wea hemi mekredi long hem finis.
         11 Yufala save dat long han blong olketa seleva, olketa Jiu gohed fo mekem olketa boe
         blong olketa fo kate. An olketa bin kolem yufala “pipol hu i no kate”, bikos yufala
         i no bon kam olsem Jiu.
         12 Long bifoa, yufala barava farawe from Kraes, an yufala i no pat blong pipol blong
         Israel wea God hemi siusim olsem spesol pipol blong hem. Long taem ya, yufala i stap
         aotsaet long olketa spesol agrimen wea God hemi mekem wetem olketa pipol blong hem
         nomoa. An yufala stap long disfala wol bat yufala no garem eni promis fo weitem, an
         yufala no save long God.
         13 Fastaem, yufala stap farawe long God, bat distaem nao, yufala joen wetem Jisas Kraes.
         An bikos Kraes hemi givim blad blong hem fo yufala olsem wanfala sakrifaes, God hemi
         tekem yufala kam kolsap long hem nao.
         14 Kraes nao hemi mekem yumi fo stap long piis. Bikos long laef blong hem long disfala
         wol, hemi joenem laen blong olketa Jiu wetem laen blong olketa hu i no Jiu. Hemi tekemaot
         disfala wei blong olketa fo stap enemi, wea hemi bin divaedem olketa oltaem.
         15 Long dae blong hem, hemi bin finisim disfala Lo blong olketa Jiu wetem enikaen rul
         blong hem ya, mekem no eniwan hemi nid fo falom moa. An long wei ya nao, hemi mekem
         tufala kaen pipol fo kamap wanfala niu kaen pipol wea hemi joen wetem hem seleva,
         mekem tufala fo stap long piis.
         16 Taem Kraes hemi dae long kros, hemi kilim dae disfala wei blong olketa fo stap enemi
         olowe. Hemi joenem tufala kaen pipol long wanfala bodi nomoa an hemi tekem olketa
         kambaek long God.
         17 So Kraes hemi kam finis fo talemaot Gudnius abaotem piis fo evriwan, long yufala
         olketa hu i bin stap farawe long God, an long olketa Jiu hu i bin stap kolsap long
         hem tu.
         18 An bikos yumi stap joen wetem Kraes, mifala Jiu tugeta wetem yufala hu i no Jiu,
         yumi save kam long Dadi blong yumi long paoa blong wanfala Spirit nomoa.
         19 So from diswan nao, yufala hu i no Jiu, yufala i no olsem strensa moa ya. Nomoa.
         Yufala kamap barava pat long olketa pipol blong God distaem, an yufala olketa memba
         long famili blong hem finis.
         20 An disfala famili hemi olsem haos wea God hemi wakem, wea olketa aposol an olketa
         profet olketa olsem faondesin blong hem, an Jisas Kraes nao hemi disfala barava nambawan
         ston fo sapotem haos ya.
         21 An Kraes nao hemi mekem evri pat long haos ya fo stap strong tugeta, an hemi mekem
         haos ya fo kamap bikfala moa an fo stap olsem Tambuhaos blong Masta.
         22 Bikos yufala stap joen wetem Kraes, long paoa blong Holi Spirit, God hemi mekem yufala
         tu fo joen tugeta wetem olketa pipol blong God long disfala haos blong hem.

1 So from diswan nao, mi Pol wea mi stap long prisin bikos mi blong Jisas Kraes an
         bikos mi waka fo yufala hu i no Jiu, mi laek fo prea go long God.
         2 Mi barava save dat yufala herem finis, wea long kaenfala lav blong God, hemi bin
         givim disfala waka long mi fo mi helpem yufala.
         3 God hemi somaot long mi gudfala plan blong hem wea hemi staphaed. Mi jes raetem lelebet
         abaotem diswan,
         4 an sapos yufala ridim gud, bae yufala save lukim dat mi save finis long disfala plan
         blong God fo Kraes, wea hemi staphaed.
         5 Long bifoa kam, God hemi no talem pipol abaotem disfala plan wea hemi staphaed. Bat
         distaem nao, Spirit blong God hemi somaot diswan finis long olketa holi aposol an
         profet blong hem.
         6 Hem ya nao disfala plan. Gudnius abaotem Kraes hemi mekem yufala hu i no Jiu fo tekem
         olketa gudfala samting wea God hemi gohed fo givim long olketa pipol blong hem long
         Israel. Yufala wetem mifala olketa Jiu i kamap wanfala bodi. An wanem God hemi promis
         fo givim kam long mifala bikos mifala joen wetem Jisas Kraes, hemi blong yufala tu
         ya.
         7 God hemi yusim paoa long kaenfala lav blong hem fo givim disfala waka long mi fo
         talemaot disfala Gudnius.
         8 Nomata mi lou winim evri pipol blong God, God hemi kaen tumas an hemi givim mi disfala
         waka. Hemi sendem mi go long olketa hu i no Jiu, fo talemaot Gudnius abaotem olketa
         gudfala samting blong Kraes wea tingting blong yumi no save kasem.
         9 An hemi sendem mi go fo helpem evriwan fo save abaotem disfala plan blong God wea
         hemi bin staphaed. God hu hemi mekem evrisamting, hemi bin mekem disfala plan fo staphaed
         olowe nomoa kam kasem distaem.
         10 Bat distaem nao, God hemi mekem sios fo somaot evri waes tingting blong God long
         olketa spirit wetem olketa nara paoa moa long skae.
         11 God hemi duim wanem hemi bin stap long plan blong hem long taem bifoa kam. An hemi
         duim diswan long waka blong Jisas Kraes Masta blong yumi.
         12 So bikos yumi stap joen wetem Kraes an yumi biliv long hem, tingting blong yumi hemi
         save stap strong an yumi no save fraet fo kam long God.
         13 So mi askem yufala, plis yufala mas no wikdaon taem yufala herem dat mi safa fo yufala,
         bikos mi duim olsem fo helpem yufala ya.
         14 From diswan nao, mi nildaon fo prea go long Dadi blong yumi,
         15 hu hemi mekem yumi evriwan fo kamap famili blong hem, nomata olketa long heven o
         long disfala wol.
         16 Hemi garem plande gudfala samting fo olketa pipol blong hem. So mi askem God wea
         Spirit blong hem hemi givim paoa kam long yufala, mekem yufala save strong long laef
         blong yufala.
         17 An mi prea dat Kraes bae hemi stap long laef blong yufala hu i biliv long hem. Mi
         prea wea evrisamting yufala duim hemi mas kamaot long lav blong God,
         18 mekem yufala wetem evri pipol blong God, fo garem paoa fo savegud long lav blong
         Kraes, wea hemi bikfala tumas, an longfala tumas, an hae tumas, an go dip tumas.
         19 Mi prea wea yufala savegud long disfala lav blong Kraes wea hemi winim evri save
         long wol, mekem yufala kamap barava fulap long wei blong God.
         20 Paoa blong God wea hemi waka finis long tingting blong yumi, hemi save duim olketa
         samting wea hemi winim enisamting yumi save askem o tingim.
         21 !Yumi mas preisim hem fo olketa bikfala samting hemi duim long sios an long Jisas
         Kraes! !Yumi mas mekhae long God evritaem an olowe! Amen.

1 So mi hu mi stap long prisin bikos mi blong Masta, mi talem strong long yufala, laef
         blong yufala hemi mas stap stret fitim wei blong God hu hemi kolem yufala kam.
         2 Oltaem yufala mas hambol, an yufala mas no raf long eniwan, an yufala mas wiling
         fo weit nomoa. Yufala mas somaot lav blong yufala long wei wea yufala no kros tumas
         long nara man taem hemi duim rong samting.
         3 Holi Spirit hemi bin mekem yufala fo kamap wanfala. So yufala mas traehad olowe fo
         stapgud tugeta long piis.
         4 Yumi wanfala bodi, an wanfala Holi Spirit nomoa hemi stap, olsem God hemi kolem yumi
         evriwan fo letem tingting blong yumi fo stap strong long disfala wanfala promis nomoa.
         5 Yumi garem wanfala Masta an wanfala wei fo biliv nomoa, an yumi garem wanfala kaen
         baptaes nomoa.
         6 Wanfala God nomoa hemi stap wea hemi Dadi blong evri pipol, an hemi hae winim evriwan,
         an hemi waka long evriwan, an hemi stap wetem evriwan.
         7 Long kaenfala lav blong Kraes, hemi givim olketa spesol paoa long yumi evriwan, falom
         barava tingting blong hem.
         8 Buktambu hemi sei, “Taem hemi goap antap long hae ples, hemi tekem go plande pipol
         wea hemi kasholem olketa, an hemi givim olketa presen long olketa pipol.”
         9 ?Wanem nao “hemi goap” hemi minim? Diswan hemi minim wea fastaem hemi bin kamdaon
         kasem barava lou ples andanit long graon.
         10 So disfala man wea hemi bin kamdaon ya, hemi goap tu. Hemi barava goap long heven
         antap long skae, mekem hemi stap long evri ples.
         11 An hem nao hemi givim olketa presen long yumi, wea hemi siusim samfala fo aposol,
         an samfala fo profet, an samfala fo evanjelis, an samfala fo pasto, an samfala fo
         tisa.
         12 Hemi duim olsem fo mekem evri pipol blong God olketa fit fo duim gudfala waka blong
         hem, mekem olketa helpem bodi blong Kraes fo grouap.
         13 Long wei ya nao, bae yumi evriwan i kamap wanfala nomoa long biliv blong yumi an
         long save blong yumi abaotem San blong God. An bae yumi grouap moa an kamap olsem
         Kraes wea hemi barava gudfala finis.
         14 Den, bae yumi no olsem olketa pikinini wea olketa save ran go olobaot fo lisin long
         enikaen laea tising. Bae yumi no olsem smolfala bot wea strongfala win an bikfala
         wev save pusum olobaot long si. Bae yumi no falom olketa laea tisa wea olketa laekem
         yumi fo go long rong wei an falom olketa trik blong olketa nomoa.
         15 Nomoa ya. Yumi mas lavem evriwan an talem wanem hemi tru nomoa, mekem yumi save grouap
         long evri wei fo joen go wetem Kraes hu hemi hed blong sios.
         16 An bikos Kraes hemi hed long disfala bodi, evri deferen pat long bodi hemi barava
         joen gud tugeta, wea hemi stap joen tugeta wetem olketa string wea Kraes hemi givim
         kam. So taem evri pat hemi waka stret, disfala bodi hemi gohed fo grouap moa, wea
         olketa deferen pat olketa lavem olketa seleva evriwan.
         17 So long nem blong Masta, mi talem strong long yufala nao, yufala mas no gohed fo
         falom nomoa olketa yusles tingting blong olketa pipol hu i no biliv long God.
         18 Olketa no savegud long enisamting, an olketa stap farawe from disfala tru laef wea
         God hemi givim, bikos olketa bikhed tumas mekem olketa no save long enisamting blong
         God.
         19 Olketa no save filsem long enisamting, an olketa gohed nomoa fo duim olketa ravis
         samting wea bodi blong olketa i laekem. Olketa laekem tumas fo duim enikaen rong samting
         moa, an olketa no save stop.
         20 Bat diskaen wei ya hemi no wanem yufala lanem abaotem Kraes ya. Nomoa.
         21 Yufala barava herem toktok abaotem Jisas Kraes finis, an olketa bin tisim yufala
         long olketa tru samting wea i stap long hem.
         22 Olketa tisim yufala fo lusim disfala olfala ravis wei wea yufala bin falom long laef
         blong yufala. Olfala wei ya hemi lidim yufala fo duim enikaen ravis samting, an diswan
         hemi save spoelem yufala.
         23 Olketa tisim yufala fo letem God hemi mekem yufala fo kamap niu long tingting blong
         yufala,
         24 an fo stap long disfala niufala wei, wea God hemi mekem fo falom wei blong hem seleva.
         Sapos yufala stap olsem, bae yufala somaot tru laef wea hemi stret an hemi holi.
         25 So, yufala mas lusim disfala wei fo laea nao, an yufala evriwan mas toktru nomoa
         long olketa Kristin fren, bikos yumi evriwan yumi olketa pat long wanfala bodi nomoa.
         26 "Sapos yufala filkros, yufala mas no letem kros blong yufala fo mekem yufala duim
         wanem hemi rong." Yufala mas no gohed fo kros kasem taem san hemi godaon.
         27 Nogud yufala letem Seitan fo garem sans fo lidim yufala fo sin.
         28 Man hu i save stil olowe, hemi mas finis from diskaen wei an stat fo waka gudfala.
         Hemi mas duim olketa gudfala samting long han blong hem, mekem hemi save helpem olketa
         hu i pua.
         29 Yufala mas no talem eni nogud toktok, bat yufala mas talem nomoa toktok wea hemi
         save helpem eniwan hu hemi garem nid. Kaen toktok ya nao hemi save blesim olketa hu
         i herem.
         30 An yufala mas no mekem Holi Spirit blong God fo filsore. God hemi givim Holi Spirit
         long yufala olsem wanfala mak fo somaot dat hemi onam yufala an wea bae hemi mekem
         yufala fo kamap fri long Lasde.
         31 Yufala mas lusim evri wei fo tingting nogud abaotem eniwan, an fo tingting fo spoelem
         eniwan, an fo kros long eniwan. An yufala mas lusim evri wei fo raoa, an fo toksuea,
         an fo garem enikaen nogud filing fo nara man.
         32 Bat yufala mas sore an kaen tumas long evriwan, an yufala mas fogivim evriwan olsem
         God hemi fogivim yufala long Kraes.

1 Yufala nao olketa pikinini blong God wea hemi lavem yufala tumas. Olsem, yufala mas
         trae fo falom wei blong hem tu.
         2 Lav nao hemi mas bikfala long laef blong yufala, olsem Kraes hemi lavem yumi an hemi
         bin letem hem seleva fo dae fo helpem yumi. Hemi olsem wanfala sakrifaes wea hemi
         smel naes tumas wea God hemi save hapi tumas long hem.
         3 Yufala i holi pipol blong God, an hemi no fitim fo yufala mekem eniwan save tingse
         dat yufala save durong wetem eniwan, o duim enikaen ravis samting olsem moa, o fo
         kavetem olketa samting blong nara pipol.
         4 An hemi no fitim tu fo yufala talem enikaen ravis toktok o krangge toktok o eni tokfani
         wea hemi doti fo herem. Bat wanem yufala mas duim nao, yufala mas talem tengkiu long
         God.
         5 Yufala seleva save finis, diskaen pipol wea olketa durong wetem eniwan an duim enikaen
         ravis samting olsem moa, olketa no garem eni ples insaet long laef wea Kraes an God
         nao i King ovarem. An hemi olsem tu fo olketa hu i kavetem olketa samting blong nara
         pipol, bikos hemi olsem olketa wosipim olketa laea god nomoa ya.
         6 Yufala mas no letem eniwan fo laea long yufala abaotem olketa samting ya long olketa
         toktok wea hemi no tru. God bae hemi barava kros long olketa pipol wea olketa no save
         obeim hem, bat olketa falom olketa ravis wei olsem ya.
         7 So yufala mas no joen wetem diskaen pipol.
         8 Bifoa, yufala tu bin stap long tudak, bat distaem yufala blong Masta finis, an yufala
         stap long laet nao. So yufala mas gohed long wei blong pipol blong laet,
         9 bikos wei blong laet nao hemi save mekem olketa samting wea hemi gud an hemi stret
         an hemi tru fo kamap.
         10 An yufala mas trae fo luksave an duim olketa samting wea Masta hemi hapi long hem.
         11 Yufala mas no duim olketa samting blong tudak, wea hemi olketa ravis samting nomoa.
         Bat yufala mas somaot nomoa long olketa pipol wea diskaen wei hemi nogud.
         12 Olketa ravis samting wea olketa save duimhaed ya, nomata fo tokabaotem, yumi barava
         filsem tumas long hem.
         13 Bat taem laet hemi saenaot long olketa samting blong tudak ya, bae olketa pipol barava
         luksave long olketa ya nao.
         14 Bikos enisamting wea olketa pipol barava luksave long hem, hemi kamap olsem laet
         nao. Dastawe nao olketa save sei, “!Yufala hu i save slip, yufala wekap nao! Yufala
         laefbaek moa from dae, mekem laet blong Kraes hemi saenaot long yufala.”
         15 So yufala mas lukaot long hao yufala stap. Yufala mas no stap olsem olketa pipol
         hu olketa no save yet long wanem hemi stret an gud. Bat yufala mas stap olsem pipol
         hu i garem waes tingting.
         16 Distaem ya, wei blong nogud ya hemi garem paoa, so yufala mas yusim gud evri lelebet
         taem fo duim olketa gudfala samting.
         17 So yufala mas no krangge, bat yufala mas trae fo luksave long wanem Masta hemi laekem
         yufala fo duim.
         18 Yufala mas no drang long waen wea hemi save spoelem laef blong yufala, bat yufala
         mas fulap long Holi Spirit.
         19 An taem yufala Kristin hipap tugeta, yufala mas gohed fo singim olketa Sam, an olketa
         singsing blong lotu, an olketa nara singsing wea Holi Spirit hemi givim kam. Yufala
         mas singsing an preisim Masta long haat blong yufala.
         20 Oltaem, yufala mas talem tengkiu long God Dadi ya fo evrisamting, long nem blong
         Jisas Kraes Masta blong yumi.
         21 Bikos yufala tinghae long Kraes, evriwan long yufala mas putum yufala seleva andanit
         long paoa blong evri narawan blong yufala.
         22 Yufala woman hu i marit, yufala mas putum yufala seleva andanit long paoa blong olketa
         hasban blong yufala, olsem yufala save duim long Masta,
         23 bikos man nao hemi hed blong waef blong hem olsem Kraes hemi hed blong sios. An sios
         nao hemi bodi blong Kraes, wea Kraes hemi bin sevem hem finis.
         24 An long wei wea sios hemi putum hem seleva andanit long paoa blong Kraes, olketa
         woman tu mas wiling fo duim olsem long olketa hasban blong olketa.
         25 Yufala man hu i marit, yufala mas lavem olketa waef blong y ufala barava olsem Kraes
         hemi lavem sios. Dastawe hemi letem hem seleva fo dae fo sios,
         26 mekem sios hemi kamap holi. Hemi bin mekem sios fo kamap klin long taem hemi wasim
         long wata an hemi talemaot toktok blong hem.
         27 Bikos taem Kraes hemi tekem sios fo kam long hem seleva, hemi laekem sios fo barava
         luknaes tumas wea hemi no garem enisamting rong long hem bat hemi stret fogud.
         28 Yufala man mas lavem olketa waef blong yufala barava olsem yufala lavem bodi blong
         yufala seleva. Taem man hemi lavem waef blong hem, hemi lavem hem seleva nao.
         29 No eniwan hemi laek fo spoelem bodi blong hem seleva. Nomoa. Yumi save kaikai gudfala
         an lukaftarem bodi blong yumi olsem Kraes hemi lukaftarem sios.
         30 Bikos yumi long sios nao yumi olketa pat long bodi blong hem.
         31 Buktambu hemi sei, “Bikos hemi olsem, man hemi mas lusim mami an dadi blong hem,
         an hemi mas joen wetem waef blong hem, an tufala bae i kamap wanfala nomoa.”
         32 Disfala toktok ya wea hemi bin staphaed, hemi garem bikfala tingting long hem an
         mi luksave dat hemi tokabaotem Kraes an sios blong hem.
         33 Bat disfala toktok hemi abaotem yufala tu ya. So evri man mas lavem waef blong hem
         olsem hemi lavem hem seleva, an evri waef mas tinghae long hasban blong hem.

1 Yufala olketa pikinini, bikos yufala i Kristin, yufala mas obeim mami an dadi blong
         yufala. Diskaen wei ya hemi stret.
         2 Fas toktok long Lo ya wea hemi garem wanfala promis wetem hem, hemi sei, “Yufala
         mas tinghae long dadi an mami blong yufala,
         3 mekem yufala save garem gudfala laef fo longtaem long disfala wol ya.”
         4 Yufala olketa dadi, yufala mas no mekem olketa pikinini blong yufala fo kamap kros
         tumas. Bat yufala mas lukaftarem olketa gud an tisim olketa long wei blong Masta.
         5 Yufala olketa slev, yufala mas obeim olketa bos blong yufala wea yufala mas tinghae
         long olketa. An tingting blong yufala hemi mas stap stret, wea yufala obeim olketa
         olsem yufala obeim Kraes.
         6 Nogud yufala obeim olketa taem olketa gohed fo lukluk nomoa, mekem olketa hapi long
         yufala. Bat yufala mas traehad oltaem fo duim wanem God hemi laekem, bikos yufala
         i olketa wakaman blong Kraes.
         7 Yufala mas hapi nomoa long waka blong yufala, bikos yufala no waka fo olketa pipol
         nomoa, bat yufala waka fo Masta blong yumi tu.
         8 Yufala mas save dat Masta ya nao bae hemi givim gudfala samting long yufala fitim
         gudfala waka blong yufala, nomata yufala slev o fri nomoa.
         9 An yufala olketa bos, long wei blong yufala wetem olketa slev blong yufala, yufala
         tu mas falom semkaen gudfala wei ya. An yufala mas finis from diskaen wei fo mekem
         olketa fraet. Yufala mas save dat yufala wetem olketa slev blong yufala ya, Masta
         blong yufala evriwan hemi stap long heven an hemi no save fevarem eniwan nomoa.
         10 Nao mi laek fo talem wanfala samting moa. Yufala mas kamap strong moa long strongfala
         paoa blong Masta blong yumi Jisas Kraes wea yufala stap joen wetem hem.
         11 Yufala mas werem evrisamting fo faet wea God hemi givim kam long yufala, mekem yufala
         save fit fo stopem olketa ravis plan blong Seitan.
         12 Bikos yumi no faetem eni man nomoa, bat yumi faetem olketa ravis devol long skae,
         an olketa bikman an olketa lida long saet blong Seitan, an evri paoa blong tudak long
         disfala wol.
         13 So distaem, yufala mas werem evrisamting fo faet wea God hemi givim. Sapos olsem,
         bae yufala save stopem disfala enemi, nomata eni taem hemi kam fo faetem yufala. An
         bae yufala save faet go-go kasem en, an bae yufala save stanap strong oltaem.
         14 So yufala mas stanap redi nao. Yufala mas werem strap blong yufala wea hem nao hemi
         tru toktok. An yufala mas werem spesol sote blong faet wea hem nao hemi stretfala
         wei blong yufala.
         15 An yufala mas yusim sandol wea hem nao hemi wei fo stap redi oltaem fo talemaot Gudnius
         blong piis.
         16 An oltaem nomoa yufala mas holem sil fo stopem olketa aro wea olketa laet long faea
         wea Seitan hemi sut kam long hem. Disfala sil ya hem nao hemi biliv blong yufala.
         17 An yufala mas werem wanfala hat blong faet wea hem nao hemi disfala wei wea God hemi
         sevem yufala. An yufala holem tu disfala naef fo faet blong Holi Spirit wea hem nao
         hemi toktok blong God.
         18 Taem yufala duim olketa samting ya, yufala mas prea an askem God fo helpem yufala.
         An yufala mas prea oltaem long paoa blong Holi Spirit. So yufala mas lukaot gudfala
         an no givap fo prea oltaem fo evri pipol blong God.
         19 An yufala mas prea fo mi tu, mekem God bae hemi givim mi olketa toktok fo talemaot.
         Sapos olsem, bae mi no save fraet taem mi talemaot wanem hemi bin staphaed long Gudnius.
         20 Bikos mi wakaman fo talemaot disfala Gudnius ya, nomata mi stap insaet long prisin
         distaem. Yufala mas prea, mekem mi no save fraet fo toktok abaotem Gudnius long wei
         wea hemi fitim fo mi duim.
         21 Tikikas nao bae hemi talemaot long yufala evri nius abaotem mi ya. Hemi gudfala fren
         blong yumi wea hemi wanfala gudfala wakaman blong Masta.
         22 Mi sendem hem go long yufala fo talemaot gud olketa nius abaotem mifala ya an fo
         strongim tingting blong yufala.
         23 Letem God Dadi blong yumi an Jisas Kraes Masta blong yumi, tufala givim piis an lav
         wetem biliv long evr i Kr ist in f ren.
         24 An letem kaenfala lav blong God hemi stap wetem evriwan hu olketa gohed olowe fo
         lavem tumas Masta blong yumi Jisas Kraes.FILIPAEFILIPAEFILIPAEFILIPAEFILIPAE

1 Mi Pol wetem Timoti wea mitufala wakaman blong Jisas Kraes, mitufala raet go long
         yufala olketa lida an olketa man fo waka long sios long Filipae. Ya, mitufala raet
         go long yufala evriwan long Filipae wea yufala blong God an yufala stap joen wetem
         Jisas Kraes.
         2 Letem kaenfala lav an piis blong God Dadi blong yumi an blong Jisas Kraes Masta blong
         yumi, hemi stap wetem yufala.
         3 Mi tengkiu long God blong mi evritaem mi tingim yufala.
         4 An mi hapi tumas evritaem mi prea fo yufala evriwan.
         5 Mi hapi tumas, bikos stat kam long fas de, yufala waka tugeta wetem mi long waka
         blong disfala Gudnius.
         6 An mi barava save dat God hu hemi bin statem disfala gudfala waka long laef blong
         yufala, bae hemi gohed fo finisim long datfala De blong Jisas Kraes.
         7 Yufala stap olowe long maen blong mi, so hemi fitim fo mi tingim yufala olsem. Yufala
         evriwan nao i joen wetem mi long disfala waka wea God hemi givim kam long yumi. An
         diswan hemi tru nomata mi stap insaet long prisin. An hemi tru tu taem mi stap fri
         fo somaot long olketa pipol dat Gudnius hemi truwan an mi helpem olketa fo biliv long
         hem.
         8 God hemi luksave dat mi lavem yufala tumas long sem wei wea Jisas Kraes hemi lavem
         yufala.
         9 Mi prea dat lav blong yufala hemi mas gohed fo grou moa, mekem yufala garem gudfala
         save an evri stretfala tingting.
         10 An bae yufala save long evrisamting wea hemi stret gudfala. Long wei ya, bae yufala
         save stap klin an stret tumas long datfala De blong Kraes.
         11 An bae yufala save falom gud olketa stretfala wei wea Jisas Kraes hemi helpem yumi
         long hem, mekem evriwan liftimap nem blong God an preisim hem.
         12 Olketa Kristin fren, mi laekem yufala fo savegud long wanem hemi hapen long mi distaem,
         hemi mekem disfala Gudnius fo gohed gudfala moa.
         13 Evri soldia long haos blong bikfala King wetem olketa nara pipol moa, olketa save
         nao dat mi stap long prisin bikos mi wakaman blong Kraes.
         14 An bikos olketa Kristin long hia olketa save dat mi stap long prisin, plande long
         olketa i bin kamap strong moa long biliv blong olketa long Masta. An olketa no save
         fraet, bat olketa gohed strong fo talemaot toktok blong God.
         15 Hemi tru dat samfala talemaot toktok abaotem Kraes bikos olketa joles long mi an
         olketa traehad fo mekem trabol nomoa. Bat nomata olsem, samfala moa i talemaot toktok
         abaotem Kraes bikos olketa garem stretfala tingting fo duim waka ya.
         16 Olketa lavem mi, an olketa save dat God hemi mekem mi fo somaot long olketa pipol
         dat disfala Gudnius hemi truwan.
         17 Olketa nara pipol ya olketa no garem eni stretfala tingting, olketa laekem olketa
         seleva nomoa fo kamap bikfala, an olketa laek fo mekem evrisamting had go moa long
         mi, taem mi stap insaet long prisin.
         18 Bat nomata olsem, hemi gud nomoa fo olketa talemaot toktok abaotem Kraes long enikaen
         wei. Mi hapi long hem, nomata olketa falom rong tingting blong olketa seleva o olketa
         falom stretfala tingting. An bae mi gohed fo hapi moa,
         19 bikos mi save, from prea blong yufala fo mi an from help blong Spirit blong Jisas
         Kraes, bae mi goaot from prisin moa.
         20 Mi barava laekem tumas an mi tingim strong dat mi no laek fo duim enisamting wea
         bae mi filsem long hem long ae blong Kraes. Mi laek gohed fo stap strong an mekhae
         long Kraes long evrisamting mi duim, olsem mi save duim olowe. So nomata mi gohed
         fo laef o mi dae, bae mi mekhae long Kraes.
         21 Mi tingim olsem, sapos mi laef, mi save duim gudfala waka fo Kraes, an sapos mi dae,
         bae mi kasem gudfala samting moa.
         22 Bat sapos mi gohed fo laef longtaem, bae mi save duim plande gudfala waka moa. So
         mi no save wanem nao fo siusim.
         23 Mi barava stap long midol long tufala gudfala samting nao. Mi laekem tumas fo lusim
         laef an go stap wetem Kraes, bikos hem nao hemi barava nambawan samting.
         24 Bat bikfala samting moa, hem nao fo mi stap laef, mekem mi save helpem yufala.
         25 Ya, mi barava save dat hemi olsem. An mi save dat bae mi stap yet wetem yufala evriwan,
         mekem mi helpem yufala fo gohed moa an stap hapi olowe long biliv blong yufala.
         26 An bikos mi save kam moa long yufala, bae yufala save barava hapi tumas moa long
         Jisas Kraes.
         27 Yufala ya mas meksua dat wei blong yufala hemi falom disfala Gudnius blong Kraes.
         So nomata mi kam fo lukim yufala o nomoa, bae mi laek fo herem kam dat yufala i gohed
         strong tugeta long semkaen tingting nomoa, an yufala waka tugeta fo helpem olketa
         pipol fo biliv long Gudnius.
         28 Mi laekem yufala fo no fraetem olketa enemi bat stanap strong olowe. Sapos yufala
         duim olsem, bae olketa luksave dat God bae hemi sevem yufala, bat olketa seleva nao
         bae panis.
         29 Bikos God hemi no mekem yufala fo waka fo Kraes long wei wea yufala biliv long hem
         nomoa, bat long wei wea yufala safa long nem blong hem tu.
         30 So distaem yufala save joen wetem mi long disfala faet. Hemi semkaen faet wea yufala
         lukim mi gohed long hem bifoa an yufala herem mi gohed long hem yet.

1 Tingting blong yufala hemi kamap strong moa bikos yufala joen wetem Kraes an hemi
         lavem yufala. Yufala stapgud tugeta wetem Holi Spirit, an yufala kaen an filsore long
         olketa pipol.
         2 So mi askem yufala fo falom diskaen wei wea hemi save mekem mi hapi go moa. Yufala
         evriwan mas stap wanmaen nomoa an yufala mas lavem yufala evriwan, an laef an tingting
         blong yufala hemi mas wankaen nomoa.
         3 Yufala mas no tingim yufala seleva nomoa an no trae fo haemapem yufala seleva. Bat
         yufala mas hambol an tingim olketa nara pipol olsem olketa nao gudfala winim yufala.
         4 An yufala mas no tingting long wanem hemi gud fo yufala seleva nomoa, bat yufala
         mas tingting long wanem nao hemi gud fo nara pipol.
         5 Tingting an wei blong yufala hemi mas wankaen olsem tingting an wei blong Kraes.
         6 Kraes hemi barava God, bat hemi no holetaet long disfala wei wea hemi wankaen wetem
         God.
         7 So Kraes hemi lusim go evrisamting blong disfala biknem blong hem, an hemi kamap
         olsem wakaman nomoa. Hemi bon kam olsem man,
         8 an hemi barava olsem wanfala man blong wol nomoa. Hemi hambol tumas an hemi obeim
         God olowe, go-go hemi dae taem olketa nilam hem long wanfala kros.
         9 From diswan nao, God hemi liftimapem hem fo stap long nambawan ples long heven, an
         God hemi givim hem wanfala biknem wea hemi bikfala winim evriwan.
         10 Dastawe nao evriwan long heven wetem evriwan long disfala wol an evriwan moa long
         ples blong olketa man dae, bae evriwan ya nildaon fo mekhae long Jisas.
         11 An bae evriwan talemaot dat Jisas Kraes nao hemi Masta long evrisamting. An long
         diswan bae evriwan liftimapem nem blong God Dadi blong yumi.
         12 Olketa fren blong mi, yufala bin obeim mi olowe taem mi stap wetem yufala. So yufala
         mas gohed fo duim diswan tu nomata mi no stap wetem yufala. God hemi sevem yufala,
         so yufala mas tinghevi an tinghae long hem an gohed nomoa fo wakahad fo kasem wanem
         hemi makem fo yufala.
         13 Yufala save, God nao hemi gohed fo waka insaet long yufala, mekem yufala save siusim
         an duim wanem hemi falom plan blong hem.
         14 Taem yufala gohed fo duim olketa samting, yufala mas no komplen o raoa abaotem.
         15 Long diskaen wei nao bae yufala save klin long ae blong God an yufala no save garem
         enisamting rong long yufala. Long wei ya tu bae yufala i olketa pikinini blong God
         wea olketa gudfala tumas, nomata yufala stap wetem olketa pipol wea wei blong olketa
         hemi nating stret an olketa duim olketa ravis samting. Ya, bae yufala saen go gudfala
         long olketa, olsem olketa sta i saen long skae,
         16 bikos yufala gohed fo talemaot disfala toktok blong laef long olketa. Sapos yufala
         duim olsem, bae mi save filpraod long yufala long datfala De blong Kraes. Bikos bae
         hemi somaot long de ya, dat mi no bin wakahad nating.
         17 Biliv blong yufala hemi olsem wanfala sakrifaes wea yumi ofarem go long God. Nao
         sapos olketa kilim mi dae, an blad blong mi hemi kapsaet olsem waen blong ofaring
         wea hemi joen tugeta wetem biliv blong yufala, bae mi hapi nomoa tugeta wetem yufala
         evriwan long diswan.
         18 So yufala tu mas hapi tugeta wetem mi.
         19 Sapos hemi gud long tingting blong Jisas Masta blong yumi, bae no longtaem, mi sendem
         go Timoti fo visitim yufala, mekem mi save filgud moa long taem mi herem samfala gudfala
         nius abaotem yufala.
         20 No eni nara man hemi olsem Timoti wea hemi barava laekem tumas fo save, sapos evrisamting
         hemi gohed gud long laef blong yufala.
         21 Olketa narawan tingim olketa seleva nomoa, an no save lukaftarem olketa samting wea
         Jisas Kraes hemi laekem.
         22 Bat yufala luksave finis dat Timoti hemi no olsem olketa kaen pipol ya. Hemi bin
         helpem mi gudfala long disfala waka blong Gudnius, olsem wanfala pikinini hemi save
         helpem dadi blong hem.
         23 Mi plan fo sendem hem go long yufala, taem mi savegud long wanem bae hemi hapen long
         mi.
         24 Mi trastem Masta, dat no longtaem nomoa, bae mi kam lukim yufala.
         25 Mi mas sendem brata blong yumi Epafrodaetas gobaek long yufala. Yufala sendem hem
         kam bifoa fo helpem mi, an hemi waka wetem mi an barava stap tugeta wetem mi long
         disfala faet.
         26 Bat hemi laekem tumas fo lukim yufala moa, an hemi filnogud from yufala herem dat
         hemi bin sik tumas.
         27 Hemi tru, hemi bin sik bikfala tumas an kolsap dae long hem. Bat God nao hemi sore
         an kaen long hem. An God hemi sore an kaen long mi tu, fo hemi stopem enikaen bikfala
         sore fo kasem mi.
         28 So mi laekem tumas fo sendem hem gobaek long yufala nao, mekem yufala save hapi taem
         yufala lukim hem moa, an mekem mi no wari tumas moa abaotem hem.
         29 Bae yufala mas welkamem hem moa long nem blong Masta. An yufala mas tinghae long
         olketa pipol olsem hem,
         30 bikos hemi kolsap dae taem hemi waka fo Kraes. Hemi nating wari sapos hemi lusim
         laef blong hem, taem hemi helpem mi long wei wea hemi had long yufala fo helpem mi
         long hem.

1 Nao olketa Kristin fren blong mi, mi laekem yufala fo stap hapi long Masta. Hemi
         gud nomoa long mi fo raetem moa wanem mi talem yufala finis bifoa, bikos hemi save
         helpem yufala.
         2 Yufala mas lukaot long olketa pipol hu i laekem tumas fo spoelem bodi wetem disfala
         kastom fo kate. Olketa olsem wael dog hu i gohed long olketa ravis samting.
         3 Bat yufala save dat yumi nao yumi falom wei blong barava kate. Yumi wea Spirit blong
         God hemi helpem yumi fo wosipim hem, an yumi praod fo stap joen wetem Jisas Kraes,
         yumi nating trastem enisamting olsem kate wea man save duim long bodi.
         4 Sapos mi wande trastem, mi save trastem olketa kaen samting ya olsem. An nomata eni
         man hemi sei hemi save trastem olketa samting long saet blong bodi, mi nao mi save
         trastem kaen samting ya winim hem.
         5 Minao man blong Israel wea mi bon kam long traeb blong Benjamin, an mi wanfala barava
         Hibru. Long mekeit de blong mi, olketa mekem mi fo kate. An mi barava falom Lo blong
         olketa Jiu bikos mi wanfala Farasi.
         6 Mi barava strong tumas long waka blong God, so mi mekem olketa Kristin fo safa. An
         long wei fo kamap stret falom Lo, mi no garem enisamting rong long laef blong mi.
         7 Bat wea, from waka blong Kraes, olketa samting ya wea mi bin tingse i nambawan samting
         tumas, olketa i samting nating nomoa.
         8 An evri narasamting moa long laef blong mi, mi tingim olsem samting nating nomoa.
         Hem olsem bikos mi savegud long Jisas Kraes Masta blong mi, wea hemi barava nambawan
         samting tumas moa. Bikos mi falom hem, mi lusim go evrisamting finis. Mi tingim evrisamting
         ya i olsem ravis nomoa, fo mi save kasem Kraes
         9 an mekem mi save joen gudfala wetem hem. So mi no stap stret long ae blong God bikos
         mi falom disfala Lo ya. !Nomoa! Mi kamap stretfala man bikos mi biliv long Kraes,
         wea God nao hemi duim diswan bikos mi biliv nomoa.
         10 Nao wanem mi laekem nomoa, fo savegud long Kraes an long disfala paoa wea hemi mekem
         hem laefbaek moa. Mi wande safa olsem hemi safa, an mi wande kamap olsem hem long
         wei hemi go kasem dae blong hem.
         11 Long wei ya nao mi trastem God bae hemi mekem mi laefbaek moa from dae.
         12 Mi no sei mi kasem finis disfala wei blong Kraes o mi stret finis nao. Nomoa. Bat
         bikos Kraes hemi bin mekem mi kamap man blong hem finis, mi gohed strong fo kasem
         evrisamting wea Kraes hemi garem fo mi.
         13 Olketa fren, mi no tingim mi kasem diswan finis. Nomoa. Bat wanfala samting mi duim
         nao, mi fogetem evrisamting long bihaen an mi traehad fo kasem wanem mi no kasem yet.
         14 Mi traehad fo kasem disfala mak fo tekem praes. Praes ya hemi blong evriwan hu i
         stap joen wetem Jisas Kraes, wea God hemi kolem yumi fo go kasem ples blong hem antap.
         15 Yumi evriwan hu i grouap strong long biliv blong yumi finis, yumi mas tingabaotem
         olketa samting ya long diskaen wei. An sapos samfala long yufala garem deferen tingting
         long hem, God nao bae hemi stretem diswan long olketa.
         16 Bat nomata olsem, yumi mas gohed nomoa long disfala wei yumi bin gohed long hem kasem
         distaem.
         17 Nao olketa Kristin fren, yufala mas gohed fo falom wanem mi duim. Yufala mas lane
         gud long eksampol blong eniwan hu hemi falom wei wea mifala bin som finis long yufala.
         18 Plande pipol i gohed long wei wea olketa i enemi long waka wea Kraes hemi bin duim
         long kros. Mi bin talem yufala diswan plande taem finis, an mi sore tumas bikos mi
         mas talem yufala moa.
         19 Diskaen pipol ya, wanem olketa laekem fo bodi blong olketa seleva, hem nao olsem
         god blong olketa. An olketa praod fo duim olketa samting wea yumi save filsem tumas
         long hem. Olketa tingting olowe long evrisamting blong wol nomoa. Bae olketa kaen
         pipol olsem i go lus long hel.
         20 Bat yumi nao, yumi olketa barava pipol blong heven. An yumi weitem nomoa Masta an
         Sevia blong yumi Jisas Kraes, fo hemi kamdaon from heven.
         21 An bae hemi mekem olketa wik bodi blong yumi fo sens an kamap nambawan tumas olsem
         bodi blong hem seleva. Bae hemi duim diswan long disfala bikfala paoa blong hem wea
         hemi save yusim fo kontrolem evrisamting.

1 So olketa Kristin fren blong mi, from olketa samting olsem nao, yufala mas gohed
         strong fo biliv long Masta. Mi lavem yufala tumas ya, an mi barava wande kam lukim
         yufala. Olketa fren, mi hapi tumas long yufala, an mi filpraod tumas long laef blong
         yufala.
         2 Mi askem st rong tufala woman ya, Yuodia wetem Sindiki fo tufala mas finisim raoa
         blong tufala nao, bikos tufala evriwan i blong Masta.
         3 An yu Susuge, wea yu stap tugeta wetem mi long waka, yu tu mas helpem tufala woman
         ya. Tufala bin wakahad fo talemaot Gudnius wetem mi an wetem Klemen an olketa narawan
         moa wea nem blong olketa i stap insaet long buk blong laef.
         4 Yufala mas barava hapi olowe bikos yufala joen finis wetem Masta. Mi talem yufala
         moa, yufala mas hapi nomoa.
         5 Yufala mas kaen gudfala long evri pipol, bikos Masta hemi kolsap kam nao.
         6 Yufala mas no wari long enisamting, bat evritaem yufala prea long God, yufala mas
         tengkiu long hem an talem hem wanem yufala nidim.
         7 Long wei ya, bae disfala piis blong God, wea hemi bikfala tumas winim save blong
         yumi, bae hemi mekem tingting blong yufala fo no wari moa, bikos yufala stap joen
         wetem Jisas Kraes.
         8 Olketa fren, mi laek fo talem wanfala samting moa. Yufala mas tingabaotem nomoa olketa
         gudfala wei wea pipol i tinghae long hem. Olketa gudfala wei olsem: wanem hemi tru,
         an wanem hemi fitim fo tinghae long hem, an wanem hemi stret, an wanem hemi klin gudfala,
         an wanem hemi somaot tru lav, an wanem hemi stret fo laekem, an wanem hemi barava
         nambawan tumas, an wanem hemi fitim fo tokhae long hem.
         9 Yufala mas gohed long olketa wei wea mi bin tisim yufala an yufala tekem finis, olsem
         olketa samting yu herem from mi an lukim mi duim. An God hu hemi save givim piis long
         yumi, bae hemi stap wetem yufala.
         10 Mi wande talem yufala dat mi barava hapi tumas long Masta, bikos nomata longfala
         taem hemi go finis, yufala stat fo helpem mi moa. Mi save dat yufala bin tingim mi
         olowe, nomata yufala no garem eni wei fo helpem mi.
         11 Taem mi talem diswan, i no bikos mi sot long enisamting. Nomoa. Mi lanem finis hao
         fo stap hapi nomoa, nomata watkaen samting mi garem.
         12 Mi save finis long wei fo stap pua an long wei fo stap ris. Mi save hao fo stap hapi
         evritaem nomoa, nomata mi hanggre o mi fulap tumas, nomata mi sot long evrisamting
         o mi garem plande samting.
         13 Disfala paoa wea Kraes hemi givim kam long mi, hem nao mekem mi strong fo gohed nomoa,
         nomata watkaen samting nao hemi kasem mi.
         14 Bat nomata olsem, hemi gud tumas wea yufala bin helpem mi taem mi stap insaet long
         hadtaem.
         15 Yufala long Filipae, yufala seleva save finis dat taem mi jes stat fo talemaot disfala
         Gudnius an mi lusim Masedonia, no eni sios bin helpem mi long taem ya. Bat yufala
         nomoa tingim mi an helpem mi.
         16 Tu-tri taem nao yufala helpem mi taem mi stap long Tesalonaeka an mi sot long olketa
         samting.
         17 Mi no talem diswan bikos mi laek fo tekem samfala samting moa. Bat mi barava laekem
         tumas fo God hemi blesim yufala bikos yufala bin duim plande gudfala samting olsem.
         18 Mi kasem plande samting nao winim wanem mi barava nidim. Distaem Epafrodaetas hemi
         givim mi wanem yufala sendem kam wetem hem, so mi no sot long enisamting. Diswan hemi
         olsem wanfala sakrifaes wea hemi smel naes tumas an God hemi laekem an hapi tumas
         long hem.
         19 God blong mi bae hemi givim go evrisamting wea yufala nidim, falom evri nambawan
         samting long Jisas Kraes.
         20 Nao yumi mas liftimap nem blong God Dadi blong yumi evritaem an olowe. Amen.
         21 Mi laekem yufala fo sei halo long olketa pipol blong Jisas Kraes. Olketa Kristin
         wea mifala stap tugeta distaem, olketa sei halo go long yufala tu.
         22 Olketa Kristin tu long haos blong bikfala King long Rom, an evri pipol blong God
         long hia, olketa sei halo long yufala.
         23 Letem kaenfala lav blong Jisas Kraes Masta blong yumi, hemi stap wetem yufala.KOLOSIKOLOSIKOLOSIKOLOSIKOLOSI

1 Mi Pol ya, wea God hemi mekem mi kamap aposol blong Jisas Kraes. Mi wetem Kristin
         fren blong yumi Timoti,
         2 mitufala raet go long yufala olketa pipol blong God long Kolosi. Yufala nao olketa
         Kristin fren blong mifala an yufala gohed fo falom Kraes wea yufala joen wetem hem
         finis. Mifala prea wea kaenfala lav an piis blong God Dadi blong yumi, bae hemi stap
         wetem yufala.
         3 Taem mifala prea fo yufala, oltaem nomoa mifala talem tengkiu long God, Dadi blong
         Jisas Kraes Masta blong yumi.
         4 Bikos mifala bin herem nius finis wea yufala biliv strong long Jisas Kraes an wea
         yufala lavem tumas evriwan long olketa pipol blong God.
         5 Yufala gohed long wei olsem ya, bikos yufala barava biliv long disfala samting wea
         God hemi putum redi finis fo yufala long heven ya. Samting ya, yufala bin herem abaotem
         bifoa long taem tru toktok blong Gudnius hemi kasem yufala.
         6 Gudnius ya hemi gohed yet fo goaot long evri ples long wol, an hemi gohed fo mekem
         olketa gudfala samting kamap long laef blong pipol. An Gudnius hemi bin gohed fo duim
         diswan long midol long yufala tu, stat taem yufala herem abaotem kaenfala lav blong
         God an yufala barava luksave long tru mining blong hem.
         7 Gudfala fren Epafras wea hemi waka wetem mifala, hem nao hemi tisim olketa samting
         abaotem lav blong God long yufala. Hemi helpem mifala ya wea hemi wanfala gudfala
         wakaman long disfala waka blong Kraes.
         8 An hem nao hemi talem long mifala wea Holi Spirit hemi mekem yufala lavem tumas olketa
         pipol.
         9 Olsem, stat long taem wea mifala herem olketa samting abaotem yufala ya, mifala gohed
         nomoa fo prea fo yufala. Mifala gohed fo askem God wea Holi Spirit hemi mas mekem
         yufala fulap long gudfala tingting an gudfala save, mekem yufala savegud long wei
         blong God.
         10 Sapos olsem, bae laef blong yufala hemi save kamap stret long ae blong Masta. An
         bae yufala save mekem hem hapi tumas long wei blong yufala, wea yufala save go-gohed
         fo duim enikaen gudfala waka an yufala save gohed fo savegud moa abaotem God.
         11 Mifala prea long God fo yusim evri bikfala paoa blong hem long heven, mekem tingting
         blong yufala kamap strong wea yufala save gohed fo fesim enikaen trabol long gudfala
         wei.
         12 An bae yufala save hapi fo talem tengkiu long Dadi ya wea hemi mekem yufala fit fo
         kasem tru laef long heven wea hemi laet olowe. Disfala tru laef ya wea hemi putum
         redi finis fo olketa pipol blong hem.
         13 God hemi tekem yumi aot finis from paoa blong tudak, an hemi putum yumi andanit long
         paoa blong San blong hem wea hemi lavem hem tumas.
         14 San Blong God ya hemi bin mekem yumi fri finis ya, wea hemi fogivim olketa sin blong
         yumi.
         15 Kraes hu yumi save lukim, hemi wankaen wetem God hu yumi no save lukim. Hem nomoa
         hemi tru San Blong God, wea hemi hae moa winim evrisamting wea God hemi mekem.
         16 Bikos long han blong Kraes nao, God hemi mekem evrisamting long heven an long wol.
         Hemi mekem evrisamting wea yumi save lukim an evrisamting wea yumi no save lukim,
         olsem olketa enjel an evri narakaen samting moa wea olketa garem paoa. Long Kraes
         nao God hemi mekem evrisamting long wol ya, an evrisamting ya hemi blong Kraes nomoa.
         17 Kraes hemi stap fastaem long evrisamting, an hem nao hemi gohed fo mekem evrisamting
         stap joen gud tugeta.
         18 An Kraes nao hemi hed blong sios, an sios nao hemi olsem bodi blong hem, an laef
         blong sios ya nao hemi kamaot long hem. Hemi faswan wea hemi laefbaek moa from dae,
         olsem hem nomoa hemi nambawan long evrisamting ya.
         19 Bikos God nao hemi falom tingting blong hem seleva, an hemi mekem laef blong hem
         seleva fo fulap finis long Kraes.
         20 An from Kraes hemi dae olsem wanfala sakrifaes long kros, God hemi mekem piis wetem
         evrisamting ya. Long Kraes nao God hemi mekem evrisamting long heven an evrisamting
         long wol fo kambaek an stapgud moa wetem God.
         21 Nao bifoa kam yet, yufala stap farawe from God ya. Tingting blong yufala hemi agensim
         God an hemi soaot long olketa ravis samting wea yufala duim.
         22 Bat from Kraes hemi kamap man olsem yumi an hemi dae, God hemi mekem yufala fo kambaek
         an fo stapgud moa wetem hem long distaem. Olsem, God hemi save mekem yufala go stanap
         long frant blong hem, wea yufala barava stret an wea yufala no garem enisamting wea
         hemi rong long ae blong hem.
         23 Bat yufala mas stanap strong an falom nomoa disfala wei fo biliv. Nogud enisamting
         hemi pulum yufala, mekem yufala lusim nomoa disfala wei fo biliv strong long Gudnius
         wea yufala bin herem finis. Gudnius ya olketa bin talemaot finis long evri pipol long
         wol. An mi Pol, mi tu mi wanfala wakaman blong hem.
         24 Nomata mi safa distaem, mi save hapi tumas ya, bikos diswan hemi fo helpem yufala.
         Kraes hemi safa tumas bifoa fo helpem sios wea hemi bodi blong hem. An long sem wei,
         mi tu mi safa long bodi blong mi fo finisim lelebet waka blong Kraes wea hemi stap
         yet.
         25 God nao hemi makem mi an hemi mekem mi kamap wakaman blong sios fo helpem yufala
         ya. An waka blong mi nao hemi fo talemaot evri toktok blong hem.
         26 Long olketa taem bifoa, toktok ya hemi bin staphaed kam from evri pipol, bat long
         distaem nao God hemi somaot klia disfala toktok long olketa pipol blong hem.
         27 God hemi laek fo somaot disfala tokhaed long olketa pipol blong hem. An disfala tokhaed
         ya, hemi garem gudfala samting wea God hemi laek fo givim long evri pipol long wol.
         An disfala tokhaed ya hemi olsem, Kraes hemi stap insaet long yufala finis nao, wea
         yufala save weitem hem fo bae hemi tekem yufala go stap wetem God.
         28 Mifala gohed fo talemaot Gudnius abaotem Kraes ya long evri pipol, wea mifala gohed
         fo wonem olketa an tisim olketa gudfala. Mifala yusim olketa waes toktok ya, mekem
         mifala save helpem evriwan fo grouap strong long biliv long Kraes.
         29 Nao fo duim diswan mi barava hadwaka tumas ya. Mi gohed strong nomoa, from mi yusim
         olketa bikfala paoa ya wea Kraes hemi givim kam long mi.

1 Mi laekem yufala fo save dat mi hadwaka tumas fo helpem yufala an fo helpem olketa
         pipol long Leodisia wetem olketa nara pipol moa wea olketa no lukim fes blong mi yet.
         2 Mi duim waka ya fo mekem tingting blong yufala evriwan fo stanap strong an fo mekem
         yufala lavem gud evriwan long yufala. Long wei ya, tingting blong yufala hemi barava
         savegud moa long disfala gudfala save abaotem Kraes, wea God hemi mekem fo staphaed
         bifoa.
         3 An Kraes nao hemi save somaot klia evri gudfala samting blong waes tingting an save
         blong God wea hemi staphaed fastaem.
         4 Mi talem diswan long yufala from mi no laekem eniwan fo laea long yufala long olketa
         barava suit toktok blong hem.
         5 Long distaem mi no stap wetem yufala bat tingting blong mi hemi stap finis wetem
         yufala nomoa ya. An mi hapi tumas fo lukim dat yufala waka stret an gohed fo biliv
         strong nomoa long Kraes.
         6 Yufala tekem finis Jisas Kraes olsem Masta blong yufala. Dastawe yufala mas barava
         falom wei blong hem.
         7 Yufala mas stap joen gud wetem Kraes olsem wanfala tri o wanfala haos wea hemi stanap
         strong long graon. An biliv blong yufala long hem hemi mas gogohed fo kamap strong
         moa, olsem olketa bin tisim yufala long hem finis. An oltaem nomoa yufala mas talem
         tengkiu long hem.
         8 An yufala mas lukaot gud, nogud eniwan hemi kam an trikim yufala long ravis stori
         ya wea hemi barava tingting blong man nomoa. Olketa toktok olsem, olketa no kamaot
         long Kraes ya, bat olketa kamaot nomoa long olketa stori blong olketa olo an long
         olketa enikaen paoa long wol.
         9 Bikos yufala save, Kraes hemi kamap man olsem yumi, an ful laef blong God hemi barava
         stap long hem.
         10 An Kraes hemi hae moa winim evri enjel an evri narakaen paoa moa. An hem nao hemi
         bin givim tru laef long yufala hu i joen wetem hem.
         11 Nao from yufala joen wetem Kraes finis, hemi olsem olketa mekem yufala fo kate finis
         tu. Bat diswan hemi no samting blong bodi. Diswan hemi tru wei fo mekem olketa pipol
         fo kate. Kraes nao hemi mekem ya, wea hemi katemaot finis disfala olfala ravis wei
         from tingting blong yufala.
         12 Bikos taem yufala baptaes, yufala joen wetem Kraes, an hemi olsem olketa berem yufala
         wetem hem an yufala laefbaek moa from dae wetem hem. Diswan hemi kamtru long yufala
         bikos yufala biliv long bikfala paoa blong God wea hemi mekem Kraes fo laefbaek moa
         from dae.
         13 Long bifoa kam, hemi olsem yufala i dae finis bikos long olketa sin wea yufala mekem,
         an bikos long disfala olfala ravis wei wea hemi stap long tingting blong yufala. Bat
         God hemi bin mekem yufala fo laefbaek moa wetem Kraes. God hemi fogivim olketa sin
         blong yumi finis.
         14 An hemi rabemaot olketa rul blong Lo ya wea olketa agensim yumi an jajem yumi. Hemi
         barava finisim olketa lo ya taem Kraes hemi dae long kros.
         15 Nao Kraes hemi tekemaot finis evri paoa blong olketa bikman an olketa lida long saet
         blong Seitan. An long kros ya, hemi winim olketa an hemi mekem olketa fo filsem tumas
         long ae blong olketa pipol.
         16 From olketa samting ya, yufala mas no letem eniwan fo jajem yufala long eni rul abaotem
         kaikai an dring o eni rul abaotem Sabat o Fist blong Niumun o eni nara bikde moa.
         17 Olketa samting olsem, olketa i piksa nomoa blong olketa samting wea bae kam bihaen.
         Bat Kraes nao hemi barava truwan ya.
         18 Samfala man olketa praod tumas long olketa spesol drim blong olketa, an olketa tisim
         pipol fo putum olketa seleva daon an fo wosipim olketa enjel. Yufala no letem eni
         man olsem fo jajem yufala. Hemi praod nating from olketa tingting blong wol ya wea
         hemi no tru,
         19 bat hemi no stap strong long Kraes. Kraes nao hemi hed blong sios, an sios nao hemi
         olsem bodi blong hem. An hed ya nao hemi save mekem evri haf long bodi fo olketa grou
         strong an joen gud tugeta wetem olketa bon an string blong hem. An long wei ya nao,
         bodi blong Kraes ya hemi grouap gudfala olsem God hemi laekem.
         20 Nao hemi olsem yufala bin dae finis wetem Kraes an hemi bin sevem yufala from han
         blong olketa enikaen paoa long wol. ?Olsem, waswe nao yufala gohed yet fo falom wei
         blong wol an fo holestrong long olketa rul ya wea olketa sei,
         21 “Yu no save holem, yu no save kaikaim, an yu no save tasim olketa samting ya”?
         22 Olketa rul ya olketa tokabaotem nomoa olketa samting wea yumi yusim wanfala taem
         nomoa an bihaen olketa i lus. An olketa pipol nomoa olketa bin mekem olketa rul ya
         an tisim olketa.
         23 Hemi tru ya, diskaen rul olsem, olketa fosim yumi fo mekem wosip an olketa mekem
         yumi daonem yumi seleva, an olketa mekem bodi blong yumi fo filpein. Olsem, yumi tingse
         diskaen rul ya hemi mas garem gudfala tingting long hem. Bat no eni rul olsem hemi
         save helpem yumi fo stopem disfala ravis wei long tingting blong yumi.

1 Nao hemi olsem yufala bin laefbaek moa from dae wetem Kraes ya. So yufala mas wakahad
         fo kasem olketa samting blong heven. Long ples ya nao, Kraes hemi sidaon fo rul long
         raetsaet blong God.
         2 Yufala no tingabaotem nomoa olketa samting ya blong wol, bat olketa samting ya long
         heven nao yufala mas putum strong long tingting blong yufala.
         3 Bikos hemi olsem yufala bin dae finis ya, an tru laef blong yufala wetem Kraes hemi
         staphaed yet, wea hemi stap long God.
         4 Tru laef blong yufala ya hemi kamaot long Kraes ya. An taem Kraes bae hemi kambaek
         moa long hem, bae yufala tu i stap wetem hem long saen blong bikfala paoa blong hem.
         5 Nao yufala mas kilim dae olketa wei blong yufala wea olketa i ravis wei blong wol
         nomoa, olsem wei fo durong wetem eniwan an wei fo duim olketa nogud samting tru wetem
         eniwan, an enikaen wei fo tingim an laekem olketa ravis samting. An yufala mas lusim
         tu disfala wei fo kavetem olketa samting blong nara pipol, bikos hemi barava olsem
         wei fo wosipim olketa laea god nomoa ya.
         6 An olketa samting olsem nao bae i mekem God fo panisim olketa pipol hu i no obeim
         hem.
         7 Taem yufala stap yet long olketa wei olsem, diskaen hemi bosim tumas laef blong yufala
         ya.
         8 Bat long distaem, yufala mas lusim evri ravis wei olsem moa. Yufala mas no kros long
         eniwan, an yufala mas no tingting fo spoelem nara pipol. An yufala mas no tokspoelem
         eniwan, an yufala mas no yusim eni ravis toktok,
         9 an yufala mas no laea long eniwan long yufala. Bikos yufala bin lusim finis olfala
         laef blong yufala wetem olketa olfala wei,
         10 an yufala bin tekem moa disfala niufala laef. An God hu hemi mekem disfala niufala
         laef fo kamap, hemi gohed fo mekem yufala savegud moa abaotem hem an kamap wankaen
         olsem hem seleva.
         11 An falom diswan, evri pipol olketa semsem nomoa. Nomata yumi man blong Jiu o nomoa,
         nomata yumi mekem olketa boe fo kate o nomoa, nomata yumi no skul o yumi blong bus
         o yumi slev o yumi stap fri man nomoa, Kraes nao hemi nambawan samting long laef blong
         yumi, an Kraes nao hemi stap insaet long yumi evriwan.
         12 Yufala ya, God hemi siusim yufala finis an yufala i olketa pipol blong hem wea hemi
         barava lavem yufala tumas. Olsem, yufala mas sore an kaen tumas long olketa pipol.
         An yufala mas hambol an wei blong yufala hemi mas no raf, an yufala mas no kuiktaem
         fo kros long nara pipol.
         13 An taem eniwan long yufala hemi garem enisamting agensim eniwan long yufala, hemi
         gud fo tufala no filkros, bat tufala mas fogivim tufala. Masta hemi fogivim yufala
         finis, an long sem wei, yufala tu mas fogivim yufala evriwan.
         14 An tugeta wetem olketa gudfala wei olsem ya, yufala mas lavem gud olketa nara man.
         Bikos lav ya nao hemi save joenem olketa gudfala wei ya, mekem olketa kamap barava
         stret.
         15 An yufala mas letem piis blong Kraes fo kontrolem tingting blong yufala. Bikos God
         hemi bin kolem yufala fo stap tugeta olsem wanfala bodi nomoa, mekem disfala piis
         blong Kraes ya hemi save stap wetem yufala. An oltaem nomoa yufala mas gohed fo talem
         tengkiu long God.
         16 Yufala mas letem toktok ya blong Kraes wea hemi fulap long olketa gudfala samting,
         fo hemi stap oltaem insaet long maen blong yufala. An yufala mas gohed fo yusim olketa
         waes toktok fo stretem yufala an fo tisim yufala evriwan gudfala. An hemi gud fo yufala
         preisim God long maen blong yufala, an gohed fo singim olketa singsing blong Buktambu
         an olketa singsing blong lotu an olketa nara singsing wea Holi Spirit hemi save givim
         kam.
         17 Evrisamting wea yufala duim an evri toktok wea yufala talem, hemi gud fo yufala mas
         duim long nem blong Jisas Masta blong yumi. An long Kraes nao yufala save talem tengkiu
         long God Dadi blong yumi.
         18 Yufala olketa woman, from yufala Kristin hemi gud fo yufala mas obeim olketa hasban
         blong yufala.
         19 An yufala olketa man, yufala mas lavem gud olketa waef blong yufala an no tokstrong
         long olketa.
         20 Yufala olketa pikinini, oltaem yufala mas obeim olketa dadi an mami blong yufala,
         bikos Masta blong yumi hemi hapi tumas long diswan.
         21 Yufala olketa dadi, yufala mas no mekem olketa pikinini blong yufala fo kamap kros,
         nogud olketa filnogud tumas.
         22 Yufala olketa slev, oltaem yufala mas obeim olketa bos blong yufala. Nogud yufala
         obeim olketa long taem olketa lukluk nomoa, mekem yufala save suitim olketa. Nomoa.
         Tingting blong yufala hemi mas stap stret, wea yufala mas obeim olketa bos ya olowe
         from yufala fraetem Masta.
         23 Nao evri waka wea yufala duim, yufala mas duim wetem evri tingting blong yufala.
         Bikos yufala no waka fo olketa pipol nomoa, bat yufala waka fo Masta blong yumi.
         24 Yufala mas save dat Masta ya nao bae hemi givim gudfala samting long yufala, wea
         bae yufala kasem tru laef long heven wea hemi putum redi finis fo olketa pipol blong
         hem. Bikos Kraes nao hemi barava Masta wea yufala waka fo hem.
         25 An God hemi no save fevarem eni pipol ya. Sapos eniwan hemi duim olketa ravis samting,
         bae Masta hemi sensimbaek long hem falom wanem hemi duim.

1 Yufala olketa masta, yufala mas lukaotem gud olketa slev blong yufala long barava
         stretfala wei. Bikos yufala save dat yufala tu garem wanfala Masta blong yufala long
         heven.
         2 Yufala mas no taet fo prea olowe. An taem yufala prea, yufala mas tingting gudfala
         an gohed fo talem tengkiu long God.
         3 Plis, yufala mas prea fo mifala tu, mekem God bae hemi letem mifala fo garem gudfala
         taem fo talemaot toktok blong hem. Toktok ya hemi toktok blong Kraes wea hemi staphaed
         bifoa. An from mi talemaot disfala toktok nao, olketa bin putum mi long prisin.
         4 Yufala mas prea wea bae mi save talemaot klia gud disfala toktok ya, bikos hem nao
         wanem mi mas duim ya.
         5 Yufala mas waes gudfala tu long wei wea yufala stap wetem olketa pipol wea olketa
         no biliv long Kraes. An yufala mas tingting gud evri taem yufala stori wetem olketa.
         6 Oltaem, toktok blong yufala hemi mas gudfala, an hemi mas mekem olketa pipol fo intres
         long hem. An yufala mas savegud tu hao fo talem stret ansa long olketa evriwan.
         7 Bae Tikikas nao hemi talemaot long yufala evri nius abaotem mi ya. Hemi gudfala fren
         blong yumi wea hemi wanfala gudfala wakaman tumas an hemi helpem mi fo duim waka ya
         blong Masta.
         8 Mi sendem hem go long yufala fo mekem yufala filgud moa, bikos hemi save talemaot
         gud olketa nius abaotem mifala.
         9 An mi sendem tu wantok blong yufala Onesimas fo go wetem hem. Onesimas hemi gudfala
         fren blong yumi wea yumi save trastem hem tumas. Tufala nao bae i talemaot long yufala
         evrisamting wea hemi hapen finis long disfala ples ya.
         10 Nao Aristakas hu hemi stap wetem mi long prisin, hemi talem halo go long yufala ya,
         wetem Mak hu hemi kasin brata blong Banabas. Sapos Mak bae hemi go kasem ples blong
         yufala, yufala mas lukaotem hem gudfala olsem mi talem yufala finis.
         11 Josua hu nara nem blong hem Jastas, hem tu hemi talem halo go long yufala ya. An
         long olketa Jiu wea olketa kamap Kristin, disfala trifala man ya nomoa olketa gohed
         fo waka wetem mi fo tokabaotem kingdom blong God. An trifala ya nao i barava helpem
         mi tumas ya.
         12 Wantok blong yufala Epafras wea hemi wakaman blong Jisas Kraes, hemi talem halo go
         long yufala. Oltaem nomoa hemi gohed fo prea strong fo yufala. Hemi askem God fo helpem
         yufala fo stanap strong finis long Kristin laef blong yufala, an fo mekem tingting
         blong yufala hemi savegud long evrisamting wea God hemi laekem.
         13 Mi save talem yufala abaotem hadwaka blong hem fo helpem yufala an fo helpem olketa
         long Leodisia an Hierapolis.
         14 Gudfala fren blong yumi Luk hu hemi dokta, hem wetem Dimas tufala talem halo go long
         yufala.
         15 Plis yufala talem halo blong mi long olketa Kristin fren blong yumi long Leodisia.
         An talem halo tu long Nimfa an long olketa Kristin wea olketa save kam oltaem fo prea
         long haos blong hem.
         16 Nao taem yufala ridim leta ya blong mi finis, plis yufala sendem go moa long olketa
         Kristin long Leodisia fo olketa ridim tu. An long sem wei tu, bae yufala mas ridim
         moa leta ya wea mi sendem go long Leodisia.
         17 An yufala mas talem tu long Akipas fo hemi mas finisim gud disfala waka wea Masta
         hemi givim long hem.
         18 Mi Pol nao mi raetem disfala halo long yufala long han blong mi seleva. Plis yufala
         mas tingim mi wea mi stap insaet long prisin. Letem kaenfala lav blong God hemi stap
         wetem yufala.FAS TESALONAEKAFAS TESALONAEKAFAS TESALONAEKAFAS TESALONAEKAFAS TESALONAEKA
         
            

         
      
   
      
         FAS TESALONAEKA
12345
   
      
         1
1 Mi Pol wetem Saelas an Timoti, mitrifala raet go long yufala pipol blong sios long
         Tesalonaeka. Yufala nao pipol blong God hu hemi Dadi blong yumi, an Jisas Kraes Masta
         blong yumi. Letem kaenfala lav an piis blong God hemi stap wetem yufala.
         2 Oltaem nomoa mifala gohed fo talem tengkiu long God fo yufala evriwan. An taem mifala
         prea, mifala askem God fo lukaftarem yufala.
         3 Evritaem mifala prea long God Dadi blong yumi, mifala tingim olketa gudfala wei wea
         yufala bin falom bikos yufala biliv long Jisas, an hadwaka wea yufala bin duim bikos
         yufala lavem God tumas. An mifala tingim tu hao yufala stanap strong olowe from yufala
         trastem Jisas Kraes Masta blong yumi.
         4 Olketa Kristin fren, mifala save dat God hemi barava lavem yufala tumas, an hemi
         siusim yufala finis fo stap olsem olketa pipol blong hem.
         5 Taem mifala tekem go disfala Gudnius long yufala, mifala no toktok nating nomoa,
         bat Holi Spirit hemi mekem olketa mirakol tu. Mifala somaot dat mifala barava biliv
         strong long Gudnius. An taem mifala stap wetem yufala, yufala luksave finis long olketa
         gudfala samting wea mifala duim wea hemi fo helpem yufala.
         6 Taem yufala bilivim disfala Gudnius, yufala falom olketa gudfala wei blong mifala
         wea hemi olsem wei blong Masta blong yumi. An nomata yufala mitim plande trabol, bat
         Holi Spirit hemi mekem yufala hapi nomoa.
         7 So long wei ya nao, yufala barava somaot gudfala wei fo olketa pipol hu i biliv,
         nomata olketa stap long provins long Masedonia o long provins long Akaea.
         8 Yufala talemaot finis Gudnius abaotem Masta blong yumi long evri ples long Masedonia
         an Akaea. An nius abaotem biliv blong yufala long God, hemi kasem evri ples nao. So
         hemi no nid nomoa fo mifala talemaot enisamting,
         9 bikos olketa pipol ya i tokabaotem finis olketa samting wea hemi hapen taem mifala
         kasem yufala bifoa. Olketa tokabaotem hao yufala lusim olketa laea god fo falom tru
         God, an hao yufala kamap wakaman blong God hu hemi laef.
         10 An olketa tokabaotem hao yufala weitem San blong hem Jisas hu bae hemi kamdaon from
         heven. God nao hemi mekem hem fo laefbaek moa from dae, an taem long bikfala panis
         blong God, Jisas nao bae hemi sevem yumi.

1 Olketa Kristin fren, yufala save finis wea ka-kam blong mifala long yufala hemi no
         fo nating, bat bae hemi helpem yufala.
         2 An yufala save tu dat taem mifala stap yet long taon long Filipae, olketa pipol barava
         spoelem mifala tumas an olketa tok nogud tu long mifala. Bat nomata plande pipol olketa
         agensim mifala, God blong yumi nao hemi strongim tingting blong mifala fo talemaot
         Gudnius blong hem long yufala.
         3 Olketa toktok wea mifala talem yufala, mifala no trae fo laea long yufala, an mifala
         no garem eni ravis tingting fo trikim yufala.
         4 !Nomoa! God hemi traem mifala finis, an hemi luksave dat mifala fitim fo talemaot
         disfala Gudnius. So taem mifala tok, mifala no trae fo falom wanem pipol i laekem,
         bat mifala falom wanem God hemi laekem, bikos hem nao hemi luksave long tingting blong
         mifala.
         5 An yufala save finis dat mifala no kam fo tok suit long yufala o fo mekem wei fo
         tekem olketa gudfala samting from yufala. Nomoa ya. God tu hemi save long diswan.
         6 An mifala no trae fo mekem yufala o eni nara pipol moa fo mekhae long mifala.
         7 Hemi tru wea mifala barava aposol blong Kraes. So sapos mifala laekem, mifala save
         askem plande samting long yufala, bat mifala no duim olsem. Taem mifala stap wetem
         yufala, mifala mekem olketa samting isi fo yufala. Mifala olsem wanfala mami wea hemi
         lukaftarem gud olketa pikinini blong hem.
         8 Mifala lavem yufala tumas an mifala laekem tumas fo helpem yufala. Dastawe nao mifala
         laekem fo talem yufala abaotem Gudnius blong God, an mifala redi tu fo letem mifala
         dae fo yufala.
         9 Olketa Kristin fren, taem mifala stap wetem yufala, yufala save finis dat mifala
         wakahad tumas fo talemaot Gudnius blong God. Oltaem, nomata long de o naet, mifala
         gohed fo wakahad, mekem yufala no garem trabol tumas fo fidim mifala.
         10 Yufala save an God tu hemi save dat wei blong mifala fo helpem yufala hu i biliv,
         hemi klin an hemi barava stret an no enisamting hemi rong long hem.
         11 An yufala save dat mifala helpem yufala evriwan, olsem wanfala dadi hemi helpem olketa
         pikinini blong hem.
         12 Mifala bin gohed fo mekem tingting blong yufala fo kamap strong moa. An mifala gohed
         tu fo tokstrong long yufala, mekem yufala falom olketa gudfala wei wea hemi stret
         long ae blong God. Hem nao hemi kolem yufala fo kam insaet long kingdom blong hem.
         13 An narasamting moa, oltaem mifala talem tengkiu long God, bikos taem yufala herem
         mifala talemaot toktok blong God, yufala no herem olsem toktok blong man nomoa, bat
         yufala biliv wea hemi barava toktok blong God. Diswan hemi tru tumas, bikos God hemi
         gohed nao fo duim olketa gudfala samting long laef blong yufala hu biliv long hem.
         14 Olketa Kristin fren, samting wea hemi hapen long yufala ya, hemi hapen finis long
         olketa pipol blong Jisas Kraes long olketa sios blong God long Jiudia. Bikos olketa
         Jiu blong Jiudia nomoa i mekem olketa ya fo safa, olsem olketa wantok blong yufala
         olketa mekem yufala safa tu.
         15 An olketa Jiu tu i kilim dae Jisas Masta blong yumi. An olketa bin kilim dae olketa
         profet blong bifoa. An olketa bin mekem mifala safa tu. Olketa mekem God fo kros tumas
         an olketa save agensim eniwan nomoa.
         16 An olketa traehad fo stopem mifala fo no talemaot toktok blong God long olketa pipol
         hu i no Jiu, mekem God no sevem olketa. Long diskaen wei, olketa gohed fo sin tumas
         nao. So God hemi barava kros long olketa nao.
         17 Olketa Kristin fren, taem olketa pipol i fosim mifala fo goaot from yufala, no longtaem
         mifala barava laekem tumas fo lukim yufala moa. Hemi tru ya, bodi blong mifala nomoa
         hemi lusim yufala, bat tingting blong mifala hemi stap wetem yufala yet. Mifala tingim
         yufala tumas an mifala laek fo lukim yufala moa.
         18 So mifala traehad tumas fo kambaek moa long ples blong yufala. An mi Pol, tu-tri
         taem nao mi traehad finis fo faendem samfala wei fo kam lukim yufala, bat Seitan nao
         hemi blokem ka-kam blong mifala.
         19 Nao taem Jisas Masta blong yumi bae hemi kambaek moa, bae mifala save hapi from yufala.
         Ya, tingting blong mifala bae hemi save stap strong an bae mifala save filpraod tumas
         long yufala long datfala taem. An laef blong yufala nao bae hemi somaot dat mifala
         win finis.
         20 Ya, hemi tru tumas, yufala nao mekem mifala filpraod an hapi tumas.

1 Mifala barava wari fogud bikos mifala no save kam lukim yufala. So mitrifala mekem
         wanfala plan fo mitufala Saelas stap bihaen long Atens,
         2 an mitufala sendem go brata blong yumi Timoti fo kam long yufala. Timoti tu hemi
         wakaman blong God fo talemaot Gudnius abaotem Kraes. Mitufala sendem hem kam fo strongim
         moa biliv blong yufala.
         3 Mitufala duim diswan, nogud samfala long yufala i lusim biliv blong olketa from olketa
         hadtaem wea hemi kasem yufala distaem. Bikos yufala save finis, wea olketa hadtaem
         ya hemi insaet long plan blong God fo yumi ya.
         4 An taem mifala stap yet wetem yufala bifoa, mifala bin talemaot dat pipol bae mekem
         yumi safa. An yufala save dat olketa samting ya i hapen tru nao.
         5 Dastawe nao mi wari fogud, an mi sendem kam Timoti long yufala fo faendemaot abaotem
         biliv blong yufala. An mi wari tumas, nogud Seitan hemi trikim yufala an mekem olketa
         waka blong mifala hemi yusles nomoa.
         6 Bat distaem Timoti hemi kambaek nao long mifala, an hemi talem dat biliv blong yufala
         hemi strong an yufala barava lavem tumas olketa pipol. An hemi talem tu dat yufala
         hapi tumas taem yufala tingim mifala, an yufala laekem tumas fo lukim mifala, olsem
         mifala tu wande lukim yufala.
         7 Olketa Kristin fren, taem plande trabol kasem mifala an mifala safa tumas, disfala
         gudfala nius abaotem biliv blong yufala hemi strongim moa tingting blong mifala.
         8 So distaem mifala barava laef nao, bikos mifala save dat yufala stanap strong long
         Masta blong yumi.
         9 Mifala barava talem tengkiu tumas long God, bikos long ae blong God yufala nao mekem
         mifala hapi tumas.
         10 An evritaem, nomata long de o naet, mifala gohed fo prea long God mekem mifala save
         kam lukim yufala moa. Bikos mifala wande strongim finis biliv blong yufala.
         11 Letem God Dadi blong yumi an Jisas Masta blong yumi, bae helpem mifala fo kam lukim
         yufala moa.
         12 An letem Masta blong yumi hemi strongim lav blong yufala fo evriwan an fo evri narafala
         pipol, olsem wea mifala lavem yufala tu.
         13 Long wei ya nao, bae hemi strongim moa tingting blong yufala. So taem Jisas Masta
         blong yumi bae hemi kambaek moa wetem evri pipol blong hem, laef blong yufala bae
         hemi stret an holi long ae blong God Dadi blong yumi.

1 Olketa Kristin fren, mifala talem yufala finis abaotem watkaen laef nao yufala mas
         falom fo mekem God hemi hapi tumas long yufala. Hem nao disfala laef wea yufala falom
         kam kasem distaem. Bat long nem blong Jisas Masta blong yumi, mifala talem strong
         long yufala fo traehad fo falom gud disfala laef ya.
         2 Bikos yufala save finis long olketa toktok wea mifala talem long yufala long nem
         blong Jisas Masta blong yumi.
         3 God hemi laekem laef blong yufala fo hemi holi an yufala mas no durong wetem eniwan.
         4 Yufala evriwan mas lukaftarem waef blong yufala long wei wea hemi gud an stret falom
         wei blong God.
         5 An yufala mas no laekem tumas fo durong wetem eniwan, olsem olketa pipol hu i no
         biliv long God.
         6 Yufala mas no duim eni ravis samting agensim nara Kristin fren blong yufala, an yufala
         mas no laea long hem long olketa wei olsem. Mifala talem yufala finis an mifala wonem
         yufala, Masta blong yumi bae hemi panisim olketa pipol hu i duim olsem.
         7 God hemi no kolem yumi fo falom olketa ravis wei olsem, bat hemi laekem laef blong
         yumi fo hemi holi.
         8 Olsem, sapos eniwan hemi agensim disfala tising, hemi no agensim tingting blong man.
         Nomoa. Hemi agensim God hu hemi givim Holi Spirit blong hem long yufala.
         9 Bae mifala no raetem enisamting moa abaotem wei fo lavem olketa Kristin fren, bikos
         God hemi tisim yufala finis fo lavem yufala evriwan.
         10 An hemi tru wea yufala gohed finis fo lavem olketa nara Kristin hu i stap evriwea
         long provins long Masedonia. So mifala askem yufala fo gohed strong moa long disfala
         wei.
         11 Yufala mas traehad fo stap stret, an gohed nomoa long waka blong yufala seleva an
         no spoelem waka blong nara man. Yufala mas wakahad fo garem olketa samting yufala
         nidim, olsem mifala bin talem yufala bifoa.
         12 Long wei ya nao olketa pipol hu i no blong sios, bae olketa save tinghae long yufala.
         An bae yufala no wari fo askem eniwan fo olketa samting yufala nidim.
         13 Olketa Kristin fren, mifala laekem yufala fo savegud abaotem wanem bae hemi hapen
         long olketa hu i dae finis. Hem nao save mekem yufala no sore tumas olsem olketa pipol
         hu i no trastem God.
         14 Bat yumi biliv dat Jisas hemi dae, an hemi laefbaek moa. Dastawe nao yumi biliv dat
         God bae hemi duim olsem tu long olketa hu i biliv finis bifoa olketa dae. Bae God
         hemi tekem olketa tugeta wetem Jisas fo go kasem hem seleva.
         15 Toktok mifala talemaot distaem hemi falom tising blong Masta blong yumi. Olketa blong
         yumi hu i laef yet long taem wea Masta blong yumi hemi kambaek moa, bae olketa no
         save go fastaem long olketa hu i dae finis.
         16 Bikos taem Masta blong yumi hemi kamdaon from heven, an sif blong olketa enjel hemi
         singaot, an yumi herem saon long trampet blong God, bae olketa hu i biliv long Kraes
         an i dae finis, olketa nao bae i laefbaek fastaem.
         17 Bihaen, yumi wea yumi laef yet long datfala taem, bae God hemi tekem yumi goap long
         olketa klaod wetem olketa pipol ya. An bae yumi mitim Masta blong yumi long skae,
         an yumi save stap wetem hem olowe nao.
         18 So hemi gud tumas fo yufala strongim tingting blong yufala evriwan long olketa toktok
         ya.

1 Olketa Kristin fren, mi no nid fo raet go long yufala fo talem yufala abaotem barava
         de an barava taem wea olketa samting ya bae hapen.
         2 Bikos yufala seleva yufala savegud finis wea Masta blong yumi bae hemi kambaek long
         eni de nomoa, olsem man fo stil save kam enitaem nomoa long naet.
         3 Pipol bae gohed fo toktok olsem, “Olketa samting i barava kuaet an stapgud nomoa.”
         Bat seknomoa, bikfala trabol bae hemi kam nao an barava spoelem olketa pipol, an bae
         olketa no save ranawe from diswan. Bae hemi kasem olketa kuiktaem nomoa olsem pein
         wea woman hemi filim taem hemi redi fo bonem pikinini.
         4 Bat yufala olketa Kristin fren, yufala no stap insaet long tudak olsem. An taem Lasde
         hemi kam, bae yufala no sek long hem olsem taem wanfala man fo stil hemi save mekem
         yufala sek.
         5 Yufala evriwan i pipol blong laet, an yufala duim olketa samting long delaet. Yumi
         no pipol blong naet o pipol blong tudak.
         6 So hemi nogud fo yumi olsem man hu hemi slip nomoa, olsem olketa nara pipol hu i
         no biliv. Yumi mas lukaot olowe an kontrolem tingting blong yumi.
         7 Bikos naet nao hemi taem wea olketa pipol save slip ya, an hemi taem tu wea olketa
         gohed fo drang.
         8 Bat yumi pipol blong delaet ya. So yumi mas kontrolem tingting blong yumi olsem soldia
         hemi go long faet wea hemi mas werem spesol kaleko wetem hat fo kavarem bodi blong
         hem. Biliv an lav blong yumi, hemi olsem spesol kaleko ya, an wei wea yumi trastem
         God fo sevem yumi, hemi olsem hat wea soldia hemi werem.
         9 God hemi no siusim yumi fo safa taem hemi kros, bat fo Masta blong yumi Jisas Kraes
         hemi sevem yumi.
         10 Jisas hemi dae fo yumi, mekem yumi save stap tugeta wetem hem taem hemi kambaek moa,
         nomata yumi laef yet o yumi dae finis.
         11 From diswan nao, yufala mas gohed fo strongim tingting blong yufala, an yufala mas
         helpem yufala evriwan olsem yufala duim distaem.
         12 Olketa Kristin fren, mifala askem yufala fo tinghae long olketa lida blong yufala
         long sios, bikos olketa nao i gohed fo lidim yufala an tisim yufala.
         13 Yufala mas tinghae long olketa ya an lavem olketa from waka wea olketa duim. An yufala
         mas stap long piis wetem yufala evriwan.
         14 Olketa Kristin fren, mifala talem strong moa long yufala fo wonem olketa hu i les
         tumas fo waka. Yufala mas helpem olketa hu i fraet tumas, an strongim moa tingting
         blong olketa. Yufala mas helpem olketa wea tingting blong olketa hemi wik tumas, an
         no raf long eniwan.
         15 Nao taem wanfala man hemi duim rong samting long eniwan, yufala mas meksua no eniwan
         hemi sensimbaek. Bat evritaem, yufala mas traehad fo duim olketa gudfala samting fo
         eniwan long yufala, an fo olketa narafala pipol tu.
         16 Yufala mas hapi olowe,
         17 an yufala mas prea long enitaem nomoa.
         18 An nomata wanem hemi hapen, yufala mas talem tengkiu long God. Olketa samting ya
         nao God hemi laekem yufala fo duim, bikos yufala stap joen wetem Jisas Kraes.
         19 Yufala mas no blokem yufala seleva from paoa blong Holi Spirit.
         20 An yufala mas no lukdaon long toktok wea olketa sei hemi wanfala mesij blong God.
         21 Bat yufala mas lukluk gud long olketa toktok ya fastaem. An olketa gudfala toktok
         nao yufala save falom,
         22 an olketa nogud samting yufala mas no falom.
         23 Letem God hu hemi givim piis, hemi mekem laef blong yufala holi. An bae hemi kipim
         spirit an bodi an laef blong yufala fri from enikaen rong samting, long taem Jisas
         Kraes Masta blong yumi bae hemi kambaek moa.
         24 Yufala save trastem God hu hemi kolem yufala finis, an hem nao bae hemi duim diswan.
         25 Olketa Kristin fren, plis prea kam fo mifala tu.
         26 Yufala mas sei halo long olketa Kristin fren an kisim olketa long wei blong tru Kristin
         brata o sista.
         27 Long nem blong Masta blong yumi, mi talem strong long yufala fo ridim disfala leta
         long evri Kristin.
         28 Letem kaenfala lav blong Jisas Kraes Masta blong yumi, hemi stap wetem yufala.MEKTU TESALONAEKAMEKTU TESALONAEKAMEKTU TESALONAEKAMEKTU TESALONAEKAMEKTU TESALONAEKA

1 Mi Pol wetem Saelas an Timoti, mitrifala raet go long yufala pipol long sios long
         Tesalonaeka. Yufala nao pipol blong God hu hemi Dadi blong yumi, an Jisas Kraes Masta
         blong yumi.
         2 Letem kaenfala lav an piis blong God Dadi blong yumi an blong Jisas Kraes Masta blong
         yumi, hemi stap wetem yufala.
         3 Olketa Kristin fren, oltaem nomoa mifala talem tengkiu long God fo yufala evriwan.
         An hemi gud fo mifala duim olsem, bikos oltaem nomoa biliv blong yufala hemi gohed
         fo grou strong moa, an lav wea yufala garem fo evriwan hemi gohed fo bikfala moa.
         4 Dastawe nao mifala gohed fo tokpraod abaotem yufala long olketa sios blong God. Mifala
         tokpraod abaotem disfala wei wea nomata yufala safa tumas an olketa spoelem yufala,
         bat yufala stanap strong an gohed nomoa fo biliv.
         5 Olketa samting ya, hemi barava somaot dat wei blong God fo jajem pipol hemi stret.
         Hem nao nomata yufala safa tumas distaem, bae God hemi tekem yufala insaet long kingdom
         blong hem.
         6 God bae hemi duim wanem hemi stret, an bae hemi panisim olketa hu i mekem yufala
         safa.
         7 An fo yufala wea yufala barava safa tumas an fo mifala tu, bae God hemi finisim trabol
         blong yumi evriwan. Diswan bae hemi hapen long taem wea Jisas Masta blong yumi, bae
         hemi kamdaon from heven wetem olketa enjel blong hem hu i garem strongfala paoa.
         8 Bae hemi kam wetem bikfala faea fo panisim olketa pipol hu i agensim God an no obeim
         Gudnius abaotem Jisas Masta blong yumi.
         9 An panis wea God bae hemi givim olketa hemi barava nogud tumas an hemi no save finis.
         An Masta bae hemi torowem olketa from ples blong hem an from saen blong bikfala paoa
         blong hem long heven.
         10 Bae diswan hemi hapen long datfala de wea Masta bae hemi kambaek moa an pipol blong
         hem bae i mekhae long hem. Ya, long datfala taem, olketa hu i biliv long hem bae olketa
         preisim hem fogud. An yufala tu bae stap wetem olketa pipol blong Masta, bikos yufala
         biliv finis long olketa toktok wea mifala bin talem long yufala.
         11 From olketa samting ya nao, mifala gohed fo prea fo yufala olowe. Mifala gohed fo
         askem God blong yumi, fo hemi mekem yufala fit fo falom disfala gudfala laef wea hemi
         askem yufala fo stap long hem. An mifala askem God fo yusim paoa blong hem fo helpem
         yufala fo falom olketa gudfala tingting blong yufala, an fo helpem yufala fo gohed
         long olketa gudfala waka wea yufala duim bikos yufala biliv long hem.
         12 Sapos yufala duim diswan, bae yufala liftimap nem blong Jisas Masta blong yumi, an
         bae hem tu hemi liftimap nem blong yufala. Hemi duim diswan long kaenfala lav blong
         hem an blong Masta blong yumi Jisas Kraes.

1 Olketa Kristin fren, hemi gud fo tingim wei wea Jisas Kraes Masta blong yumi bae
         hemi kambaek moa an bae hemi mekem yumi stap tugeta wetem hem.
         2 So mi talem strong long yufala, plis no kuiktaem fo lusim tingting blong yufala o
         wari tumas taem yufala herem olketa olobaot toktok wea hemi sei, “De blong Masta hemi
         kam finis nao.” Nogud olketa pipol laea olsem an sei Holi Spirit nao hemi talem diswan
         o olketa sei mifala nao talem o raetem long eni leta blong mifala.
         3 Yufala no letem eniwan fo laea olsem long yufala, bikos Lasde ya bae hemi no save
         kam nating. Fastaem, staka pipol nao bae faet agensim God, an disfala man wea olketa
         kolem “Man fo Brekem Lo”, bae hemi kam fastaem tu. An hem nao man wea God bae hemi
         barava spoelem hem.
         4 Bae disfala man hemi agensim evrisamting wea pipol olketa gohed fo wosipim, wetem
         enikaen god blong olketa. An bae hemi mekem hem seleva fo bikfala winim moa evrisamting
         ya, an bae hemi go sidaon insaet long Tambuhaos blong God an talem dat hem seleva
         nao hemi God.
         5 ?So waswe, yufala fogetem finis nao olketa samting wea mi talem long yufala taem
         mi stap yet wetem yufala?
         6 Disfala Man fo Brekem Lo bae hemi som hem seleva long barava taem blong hem. An yufala
         save finis long disfala paoa wea hemi stopem hem fo no kamaot klia yet.
         7 Paoa blong disfala Man fo Brekem Lo nao, hemi gohed waka distaem. Bat hemi staphaed
         yet gogo kasem taem wea God bae hemi tekemaot disfala man hu hemi gohed fo stopem
         Man fo Brekem Lo.
         8 Long taem ya nomoa, Man fo Brekem Lo bae hemi kamaot klia nao. Hem nao man wea Jisas
         Masta blong yumi, bae hemi kilim dae wetem win blong maos blong hem nomoa. Ya, taem
         Jisas hemi kambaek moa, bikfala paoa blong hem bae hemi saen kam fo barava spoelem
         man ya.
         9 Bat fastaem, bae Man fo Brekem Lo hemi kam wetem paoa blong Seitan, an bae hemi mekem
         enikaen laea mirakol an olketa bikfala samting moa wea pipol i sapraes long hem.
         10 Bae hemi yusim tu enikaen ravis trik nomoa fo laea long olketa pipol wea bae olketa
         gohed fo lus. Bae olketa lus, bikos olketa no wiling fo lavem an fo falom tru toktok
         abaotem Masta wea hemi save sevem olketa.
         11 Dastawe nao God bae hemi mekem olketa fo no tingting stret, mekem olketa biliv nomoa
         long olketa laea toktok.
         12 Bikos olketa no biliv long tru toktok, an olketa hapi fo duim olketa ravis samting,
         God bae hemi jajem olketa ya.
         13 Olketa Kristin fren, Masta blong yumi hemi lavem yufala tumas. Ya, hemi fitim fo
         mifala talem tengkiu long God fo yufala, bikos God hemi siusim yufala, mekem yufala
         nao olketa faswan fo hemi sevem. Hemi sevem yufala bikos Holi Spirit hemi mekem yufala
         holi an bikos yufala biliv long disfala tru toktok.
         14 God hemi kolem yufala kam long Gudnius wea mifala talemaot finis. Hemi duim bikos
         hemi laekem nambawan laef blong Jisas Kraes Masta blong yumi, fo saenaot long laef
         blong yufala.
         15 Olketa Kristin fren, yufala mas stanap strong an holetaet long olketa tru toktok
         wea mifala bin tisim long yufala. Hem nao olketa tising mifala bin talemaot long toktok
         o mifala bin raetem long leta.
         16 Masta blong yumi Jisas Kraes wetem God Dadi blong yumi, hemi lavem yumi tumas ya.
         An hemi helpem yumi tumas tu long kaenfala lav blong hem, wea oltaem hemi mekem yumi
         trastem hem an oltaem tu hemi strongim tingting blong yumi.
         17 Mifala prea wea hemi mas mekem tingting blong yufala fo strong moa, an mekem yufala
         gohed olowe fo duim evri gudfala waka an fo talem evri gudfala toktok.

1 Olketa Kristin fren, plis yufala prea fo mifala dat toktok blong Masta hemi save
         go kasem plande ples kuiktaem, an olketa pipol i save herem an mekhae long hem, olsem
         hemi hapen finis long yufala.
         2 An plis yufala prea tu dat God bae hemi tekemaot mifala from han blong olketa barava
         nogud pipol. Bikos yufala save, plande pipol nao no trastem Gudnius.
         3 Bat yufala save t rastem Masta olowe nomoa. Bae hemi mekem yufala strong an bae hemi
         lukaftarem yufala, mekem paoa blong Seitan hemi no save spoelem yufala.
         4 An Masta blong yumi nao hemi mekem mifala save dat yufala falom nomoa wanem mifala
         bin talem long yufala finis. An mifala save tu dat bae yufala gohed olsem olowe.
         5 Letem Masta blong yumi, hemi helpem tingting blong yufala fo save moa long lav blong
         God an long wei blong Kraes fo stanap strong olowe.
         6 Olketa Kristin fren, long nem blong Jisas Kraes Masta blong yumi, mifala tokstrong
         go long yufala ya. Yufala mas no joen wetem olketa Kristin hu i les tumas fo duim
         waka an olketa no falom olketa toktok wea mifala talem finis long yufala.
         7 Yufala seleva save finis nao dat yufala mas falom olketa wei blong mifala. Taem mifala
         stap wetem yufala, mifala no les fo duim waka.
         8 An mifala no bin tekem nating eni kaikai long olketa pipol. Mifala seleva nao peim
         evrisamting. Olowe nomoa, nomata long de o naet, mifala gohed fo wakahad tumas, bikos
         mifala no laekem eniwan long yufala fo karihevi long mifala.
         9 Taem mifala duim olsem, hemi no minim wea mifala no garem raet fo askem yufala fo
         helpem mifala. Nomoa ya. Bat mifala laek fo somaot gudfala wei fo yufala, mekem yufala
         save falom.
         10 Taem mifala stap tugeta wetem yufala yet, mifala talem finis long yufala olsem, “Sapos
         eni man hemi les fo duim waka, yufala mas no givim eni kaikai long hem.”
         11 Mifala talem diswan, bikos mifala herem dat samfala long yufala i les tumas fo duim
         waka. Olketa liu nomoa an olketa goraon long olketa pipol fo spoelem olketa, mekem
         olketa no save duim gudfala waka.
         12 So long nem blong Jisas Kraes Masta blong yumi, mifala tokstrong go long olketa ya.
         Olketa mas stap long gudfala wei an olketa mas wakahad fo garem kaikai blong olketa
         seleva.
         13 Nao yufala olketa Kristin fren, yufala mas no taet fo duim olketa gudfala waka.
         14 Maet samwan long yufala hemi no save obeim olketa toktok wea mifala bin raetem go
         long disfala leta. Sapos olsem, hemi gud fo yufala mas luksave gud long man ya. An
         yufala mas no stap tugeta wetem hem, mekem hemi filsem long wei blong hem seleva.
         15 Bat yufala mas no mekem hem kamap enemi blong yufala. Hemi gud fo yufala wonem hem
         nomoa, bikos hem nao hemi Kristin fren blong yufala.
         16 Letem Masta blong piis stap wetem yufala evriwan, an givim piis long yufala oltaem
         an long evri wei nomoa.
         17 Mi Pol nao mi raetem disfala halo long yufala long han blong mi seleva. Hem nao wei
         wea mi seleva mi save saenem nem blong mi long en blong evri leta mi raetem.
         18 Letem kaenfala lav blong Jisas Kraes Masta blong yumi, hemi stap wetem yufala evriwan.FAS TIMOTIFAS TIMOTIFAS TIMOTIFAS TIMOTIFAS TIMOTI

1 Mi Pol, mi aposol blong Jisas Kraes, falom toktok blong God hu hemi Sevia blong yumi
         an Jisas Kraes hu yumi save trastem olowe.
         2 Mi raet go long yu Timoti. Yu barava olsem san blong mi bikos yumitufala biliv long
         Kraes. Letem kaenfala lav, an sore, an piis blong God Dadi blong yumi an Jisas Kraes
         Masta blong yumi, hemi stap wetem yu.
         3 Olsem, mi talem strong long yu finis taem mi lusim yu fo go long provins long Masedonia,
         mi laekem yu fo stapbaek nomoa long taon long Efesas. Yu mas stap long ples ya, mekem
         yu stopem olketa pipol hu i gohed fo tisim olketa samting wea hemi falom laea tising.
         4 Yu mas talem olketa fo no westem taem fo tokabaotem olketa kastom stori wea i nating
         tru an olketa longfala stori abaotem olketa laen blong olketa olo long bifoa. Olketa
         samting ya i mekem pipol fo raoa nomoa long toktok ya, an hemi no mekem pipol fo duim
         wanem God hemi planem fo olketa duim. Wei blong biliv nomoa hemi save helpem yumi
         fo falom plan blong God.
         5 Nao sapos olketa falom disfala toktok blong mi ya, bae olketa save garem lav wea
         hemi kamaot long klin an stretfala laef an long barava trufala biliv.
         6 Samfala pipol lusim olketa wei olsem, an olketa gohed nao fo tokabaotem olketa samting
         nating nomoa.
         7 Olketa laek fo kamap tisa long Lo blong Mosis, bat olketa no save minim wanem olketa
         seleva gohed fo talem. An olketa nating save tu long tising wea olketa tingse olketa
         savegud tumas long hem.
         8 Yumi save dat Lo ya hemi gud sapos yumi yusim long gudfala wei.
         9 An yumi save tu dat olketa lo ya olketa no stap fo stretem olketa gudfala pipol ya,
         bat fo stretem olketa pipol hu i brekem olketa lo an olketa hu i mekem trabol olowe.
         Hemi fo stretem wei blong olketa pipol hu i no falom God, an olketa hu i stap long
         wei blong sin, an olketa hu i tokdaonem God an olketa narasamting moa wea hemi holi.
         Hemi fo stretem olketa hu i kilim dae mami o dadi blong olketa, an olketa hu i kilim
         dae eni nara man moa.
         10 An hemi fo stretem olketa pipol hu i save durong wetem eniwan, an olketa hu i barava
         durong nogud, an olketa hu i save stilim pipol, an olketa hu i save talem laea olobaot,
         an olketa hu i save talem laea long kot, an olketa pipol hu i save duim enisamting
         moa wea hemi no falom gudfala tising.
         11 Disfala tising hemi falom Gudnius wea God hemi givim kam long mi fo talemaot. Disfala
         Gudnius blong God hemi barava gudfala, an hemi garem saen blong bikfala paoa blong
         hem.
         12 Mi tengkiu long Jisas Kraes Masta blong yumi hu hemi givim strong long mi, bikos
         hemi save dat mi fit fo waka fo hem an hemi bin siusim mi fo disfala waka.
         13 Hemi tru, long bifoa nao mi save tokspoelem hem an mi mekful tumas long olketa Kristin.
         Bat nomata olsem, hemi sore long mi wea mi nating save nomoa long wanem mi duim bikos
         mi no biliv yet long taem ya.
         14 An Jisas Kraes Masta blong yumi hemi barava somaot kaenfala lav long mi, an hemi
         givim mi disfala biliv an disfala lav fo olketa pipol.
         15 Jisas Kraes hemi kam insaet long wol ya fo mekem pipol fo fri from wei blong sin.
         Disfala toktok ya hemi barava tru ya, an hemi gud fo evriwan fo herem an bilivim.
         Mi nao mi barava wos winim eniwan long saet blong sin,
         16 bat nomata olsem, God hemi sore long mi. From samting ya nao, Jisas Kraes hemi somaot
         bikfala lav blong hem taem hemi sevem mi. Diswan hemi fo helpem olketa pipol hu bae
         i biliv long hem long bihaen, mekem olketa kasem tru laef wea hemi no save finis.
         17 God nao hemi King olowe nomoa an hemi no save dae enitaem. No eniwan save lukim hem,
         bat hem nomoa hemi God. Letem evriwan mekhae long hem an preisim hem olowe, go-go
         hemi no save finis. Amen.
         18 Yu Timoti san blong mi, olketa toktok wea mi talem go long yu, olketa falom nomoa
         olketa toktok wea olketa profet i bin talemaot abaotem yu finis. Yu mas letem olketa
         toktok ya fo helpem yu fo faet agensim olketa ravis wei blong wol.
         19 Yu mas gohed fo holemstrong biliv an gudfala tingting blong yu. Samfala pipol i lusim
         finis gudfala tingting blong olketa, mekem biliv blong olketa hemi nogud finis tu.
         20 Tufala hu i joenem olketa ya nao Haemeneas an Aleksanda. Mi bin givim tufala go long
         han blong Seitan, mekem tufala save luksave dat tufala mas no gohed fo tokspoelem
         God.

1 Bikfala samting mi askem strong long olketa Kristin fo duim nao, hemi fo olketa mas
         prea an toktengkiu long God fo evri pipol an askem hem fo helpem olketa.
         2 An olketa mas prea long God, mekem hemi helpem olketa king an evri bikman. Sapos
         olsem, bae yumi save stap kuaet gudfala an falom gudfala wei blong God an stapgud
         wetem olketa nara pipol.
         3 Prea olsem diswan ya hemi gudfala, an God hu hemi Sevia blong yumi hemi laekem tu.
         4 Hemi laekem evri pipol fo kasem tru laef an fo save long Gudnius wea hemi tru tumas.
         5 Wanfala God nomoa hemi stap ya, an wanfala man nomoa hemi stap hu hemi lidim olketa
         pipol go long God, an disfala man ya nao hemi Jisas Kraes.
         6 Hemi letem hem seleva fo dae fo peimaot evri pipol from sin blong olketa. Diswan,
         hemi somaot long gudfala taem blong hem, wea God hemi laek fo sevem evri pipol.
         7 Dastawe nao God hemi siusim mi fo waka olsem aposol. Hemi laekem mi fo talemaot Gudnius
         long olketa pipol hu i no Jiu, an fo tisim olketa abaotem biliv wea hemi barava truwan.
         Mi toktru ya, mi no laea.
         8 Nao mi laekem olketa man long evri ples, fo olketa mas prea. Olketa mas stret gudfala,
         an olketa mas save holemap han blong olketa long prea wea olketa no filkros an olketa
         no raoa.
         9 Mi laekem tu olketa woman fo werem gudfala kaleko, wea hemi no fo stael nomoa. An
         olketa mas no staelem tumas hea blong olketa o yusim enikaen gol an naesfala pel,
         an olketa mas no werem olketa kaleko wea hemi dia tumas fo baem.
         10 Olketa woman hu i laek fo falom toktok blong God, olketa mas duim olketa gudfala
         waka wea hemi fitim fo olketa duim.
         11 Olketa woman mas hambol an stap kuaet taem olketa stap fo lanem enisamting long sios.
         12 Mi no letem olketa woman fo tis o fo garem paoa ovarem olketa man. Nomoa, olketa
         mas stap kuaet nomoa.
         13 Bikos yu save, God hemi mekem Adam fastaem an bihaen nomoa hemi mekem Iv.
         14 An Seitan hemi no laea long Adam, woman ya nao hemi laea long hem an long wei ya
         nao woman hemi brekem lo blong God.
         15 Bat bae God hemi sevem olketa woman, bikos olketa nao i save bonem pikinini. Bat
         olketa mas gohed tu fo biliv an fo somaot lav an fo stap holi long laef blong olketa.

1 Disfala toktok ya hemi tru tumas ya. Sapos eniwan hemi wande fo waka olsem lida long
         sios, gudfala waka nao hemi wande fo duim ya.
         2 Dastawe no enisamting hemi mas rong long laef blong lida long sios ya, an hemi mas
         garem wanfala waef nomoa. An hemi mas save hao fo lukaftarem hem seleva gud an hemi
         mas no kros kuiktaem an hemi mas stapgud olowe. An hemi mas lukaftarem gud olketa
         pipol wea olketa kam kasem ples blong hem, an hemi mas savegud hao fo tis.
         3 Hemi mas no dring tumas an hemi mas no raf bat hemi mas hambol. Hemi mas no mekem
         raoa olowe an hemi mas no laekem seleni tumas.
         4 Hemi mas save hao fo lukaftarem famili blong hem gudfala, an hemi mas save hao fo
         mekem olketa pikinini blong hem fo obeim hem an fo tinghae long hem.
         5 ?Sapos eniwan hemi no save lukaftarem famili blong hem seleva, hao nao hemi save
         lukaftarem sios blong God?
         6 Wanfala man hu hemi niufala Kristin hemi mas no kamap lida long sios. Nogud hemi
         save praod tumas, mekem God bae hemi panisim hem olsem hemi duim bifoa long Seitan.
         7 Bat wanfala man wea olketa pipol hu i no blong sios olketa tinghae long hem, hem
         nomoa hemi fit fo kamap lida. Sapos olsem, bae hemi no sem, an hemi no save foldaon
         long trap blong Seitan.
         8 Nao man fo help long sios hemi mas somaot gudfala wei tu long laef blong hem. Hemi
         mas no laea, an hemi mas no dringim waen tumas, an hemi mas no laekem seleni tumas.
         9 Hemi mas barava biliv long tru tising, an hemi mas no garem tufala tingting long
         hem.
         10 Man hu hemi laek fo kamap man fo help long sios, yu mas sekap long hem fastaem. An
         sapos laef blong hem hemi gud nomoa, yu save letem hem fo waka olsem man fo help long
         sios nao.
         11 Long sem wei tu, waef blong hem hemi mas somaot gudfala wei long laef blong hem an
         hemi mas no stori nogud abaotem nara pipol, bat hemi mas save hao fo lukaftarem hem
         seleva gud an hemi mas wanfala woman wea yumi save trastem hem oltaem.
         12 Man fo help long sios hemi mas garem wanfala waef nomoa, an hemi mas save hao fo
         lukaftarem gudfala olketa pikinini blong hem wetem ful famili blong hem.
         13 Eniwan hu i waka gud long disfala waka ya bae olketa pipol save tinghae long hem
         ya, an bae hemi save stap strong fo talemaot toktok abaotem biliv blong hem long Jisas
         Kraes.
         14 Nao taem mi stap fo raetem leta ya long yu, mi tingse, no longtaem nomoa, bae mi
         kam lukim yu.
         15 Bat sapos mi no kam kuiktaem, bae yu save ridim disfala leta ya abaotem gudfala wei
         blong olketa pipol long famili blong God. Hem ya nao sios blong God hu i laef oltaem.
         An sios ya nao hemi barava holemstrong tru toktok ya, mekem no eniwan save spoelem.
         16 An hemi tru nao, tru tising abaotem biliv long Kraes hemi barava bikfala samting
         tumas. An tising ya nao hemi olsem, Kraes hemi somaot hem seleva long bodi olsem man.
         An Holi Spirit hemi somaot dat wei blong Kraes hemi barava stret. An olketa enjel
         olketa lukim tu. Toktok abaotem hem hemi gogoraon long olketa kantri, an plande pipol
         long wol i biliv long hem. An God hemi tekem hem goap long heven.

1 Holi Spirit hemi talemaot klia wea bae samfala pipol i lusim biliv blong olketa long
         taem wea bae i kam. An bae olketa falom olketa spirit wea save laea tumas, an bae
         olketa falom moa enisamting wea olketa devol save tisim.
         2 Olketa tising olsem ya, hemi kam falom olketa nogud wei blong olketa pipol hu i save
         laea tumas ya, bikos klia tingting blong olketa hemi barava dae finis nao.
         3 Olketa pipol olsem ya olketa stopem pipol fo no marit an fo no kaikaim plande kaen
         kaikai. Bat God hemi mekem olketa kaikai ya fo olketa pipol save kaikaim nomoa. An
         yumi pipol wea yumi biliv long God an save long tru toktok, yumi save talem tengkiu
         long God fo olketa kaen kaikai ya, an yumi save kaikaim nomoa.
         4 Evrisamting God hemi mekem, hemi barava gud, so yumi no save les long hem. Bat taem
         yumi kaikaim olketa kaikai ya, yumi mas toktengkiu long God nomoa,
         5 bikos toktok blong God an prea nao hemi mekem olketa kaikai kamap gud long ae blong
         God.
         6 Sapos yu talemaot olketa toktok ya long olketa Kristin fren blong yumi, bae yu wanfala
         gudfala wakaman blong Jisas Kraes. An bae yu grouap strong long olketa gudfala tising
         insaet long biliv wea yu falom kam finis.
         7 Yu no lisin go long olketa krangge stori wea olketa nating tru. Bat yu mas gohed
         fo mekem Kristin laef blong yu fo kamap strong moa.
         8 Hemi gud sapos yumi gohed fo mekem bodi blong yumi fo kamap strong moa. Bat hemi
         barava gudfala moa sapos yumi gohed fo mekem Kristin laef blong yumi fo kamap strong
         moa, bikos diswan hemi save helpem yumi long plande wei. Hemi givim gudfala samting
         long laef blong yumi distaem, an long laef wea bae hemi kam yet tu.
         9 Disfala toktok hemi barava truwan an hemi gud fo evriwan fo herem an falom.
         10 Yumi gohed nomoa fo wakahad, bikos yumi barava biliv long God hu hemi laef. Hem nao
         hemi Sevia blong evri pipol, an hemi tru, bae hemi sevem yumi evriwan hu i biliv long
         hem.
         11 Yu mas talemaot disfala toktok ya an tisim olketa pipol gudfala.
         12 Yu no letem eniwan fo tingdaonem yu from yu yangfala man nomoa. Nomoa ya. Yu mas
         somaot gudfala wei long olketa Kristin pipol, mekem olketa save falom yu long toktok
         blong yu an long laef blong yu an long lav blong yu an long biliv blong yu an long
         stretfala wei blong yu.
         13 An long distaem wea yu weitem mi fo kambaek, yu gohed nomoa fo ridimaot Buktambu
         an fo talemaot Gudnius an tisim olketa pipol gudfala.
         14 Disfala spesol paoa wea yu garem, yu mas no letem hem fo stap nating. God nao hemi
         givim yu diswan, taem olketa profet i talemaot toktok abaotem yu an olketa lida long
         sios i putum han blong olketa antap long yu.
         15 Yu mas gohed nomoa fo duim olketa waka ya, an yu mas traehad fo duim olketa samting
         ya gudfala, mekem evri pipol i save lukim dat waka blong yu i gohed fo kamap gudfala
         moa.
         16 Yu mas lukaftarem gud laef blong yu wetem olketa toktok wea yu gohed fo tisim ya.
         Sapos yu duim diswan, bae yu sevem yu seleva wetem olketa pipol hu i herem yu tu.

1 Yu no tokhad tumas long man hu hemi olo winim yu, bat yu mas tok long hem long gudfala
         wei olsem yu toktok long dadi blong yu seleva. An yu mas lukim olketa yangman olsem
         olketa brata blong yu,
         2 an olketa olowoman olsem olketa mami blong yu, an olketa yangwoman olsem olketa sista
         blong yu nomoa, an yu mas duim diswan long barava stretfala wei.
         3 Yufala mas helpem olketa wido woman wea olketa barava no save lukaftarem olketa seleva.
         4 Bat sapos wanfala wido woman hemi garem olketa pikinini an olketa grani, oraet, olketa
         ya nao mas falom gudfala wei blong Kristin an helpem disfala mami blong olketa fastaem.
         Hemi gud fo olketa sensimbaek mami an dadi blong olketa fo hadwaka blong tufala, bikos
         God hemi hapi long diskaen wei ya.
         5 Wanfala wido woman wea hemi stap seleva nomoa an hemi no save helpem hem seleva,
         hemi save putum biliv blong hem strong long God, an evritaem, nomata naet, hemi save
         gohed fo prea long God fo hemi helpem hem.
         6 Bat eni wido woman wea hemi falom tingting blong bodi blong hem seleva nomoa, hemi
         olsem hemi dae finis ya nomata hemi laef yet.
         7 Olsem, yu mas tisim disfala toktok long olketa wido woman gudfala, mekem olketa falom.
         Sapos olsem, bae no eniwan save tokdaonem olketa.
         8 Bikos eniwan wea hemi no duim enisamting fo helpem olketa pipol long laen blong hem
         an long famili blong hem seleva, hemi somaot dat hemi lusim biliv blong hem. Wei blong
         hem hemi wos moa winim olketa pipol hu i no biliv long God.
         9 Nao long buk fo raetemdaon nem blong olketa wido woman ya, bae yu no raetemdaon nem
         blong eni wido woman sapos yu no sekap gud long hem fastaem. Wido woman ya hemi mas
         kasem siksti yia finis an hemi mas no marit mektu taem.
         10 Hemi mas wanfala woman wea olketa pipol luksave long hem from hemi save duim olketa
         gudfala waka. Olketa waka olsem fo lukaftarem gud olketa pikinini blong hem, an fo
         letem olketa pipol stap long haos blong hem, an fo welkamem olketa Kristin pipol long
         haos blong hem, an fo helpem olketa pipol hu i garem trabol long laef blong olketa.
         Ya, hemi mas woman wea hemi traehad olowe fo duim enikaen gudfala waka.
         11 Bat yu mas no raetemdaon nem blong olketa wido woman wea olketa yangfala yet. Bikos
         taem bodi blong olketa barava laekem tumas fo marit winim tingting blong olketa fo
         Jisas, bae olketa laek fo marit moa.
         12 Long wei ya nao, bae olketa pipol i save jajem olketa yangwoman olsem, bikos olketa
         brekem promis wea olketa mekem fastaem.
         13 An olketa tu, olketa save stat fo falom wei fo stap nating nomoa an fo gogoraon long
         evri haos tumas. An bae diskaen samting hemi save kamap wos moa, wea olketa save stori
         nogud tumas abaotem olketa nara pipol, an olketa save olobaot tumas, an olketa save
         toktok abaotem olketa samting wea i no bisnis blong olketa.
         14 Dastawe nao mi laekem olketa yangfala wido woman fo olketa marit moa, mekem olketa
         save garem pikinini an lukaftarem haos blong olketa seleva. Sapos olketa duim olsem,
         bae olketa enemi blong yumi i no save faendem eni wei fo tokdaonem yumi.
         15 Yu save, samfala wido woman ya olketa go long deferen wei finis fo falom Seitan nao.
         16 Sapos long famili blong wanfala Kristin woman hemi garem olketa wido woman i stap,
         hemi gud fo woman ya seleva nao hemi helpem olketa. Hemi mas duim olsem, mekem sios
         hemi save helpem nomoa olketa nara wido woman wea olketa barava stap seleva.
         17 Hemi fitim fo yufala mekhae long olketa lida hu i lukaftarem sios gudfala an givim
         gudfala wejis long olketa tu, olsem olketa hu i save gohed fo wakahad fo talemaot
         Gudnius an tisim olketa toktok blong God.
         18 Bikos Buktambu hemi sei, “Sapos yufala tekem kam buluka fo hemi wakabaot long hed
         blong wit fo klinimaot olketa sid blong wit ya, yufala mas no satem maos blong hem,
         yufala mas letem hemi kaikaim samfala long olketa wit ya.” An Buktambu hemi sei tu,
         “Man wea hemi waka, hemi fitim fo hemi tekem pei blong hem.”
         19 Yu no lisin long eni toktok agensim wanfala lida long sios, sapos wanfala man nomoa
         hemi talem. Tufala o trifala man nao i mas kam fo ripotem samting long yu fastaem.
         20 Bat sapos wanfala lida hemi duim samting rong, yu mas tokhad long hem taem olketa
         Kristin pipol i hipap tugeta, mekem olketa nara pipol tu save fraet fo duim semsamting.
         21 Mi tokstrong long yu long ae blong God an Jisas Kraes an olketa enjel. Yu mas no
         fogetem olketa toktok ya, bat yu mas falom olketa gudfala. An yu mas no fevarem eniwan
         nomoa.
         22 Yu mas no kuiktaem tumas fo putum han blong yu antap long eni man fo mektambu long
         hem fo waka long sios. An taem olketa nara pipol i duim olketa ravis samting, yu mas
         no duim tu. Bat yu mas kipim yu seleva fo klin from samting ya.
         23 Hemi nogud sapos yu dringim wata nomoa olowe. Yu mas stat fo dringim lelebet waen
         tu fo helpem bele blong yu bikos plande taem sik hemi kasem yu.
         24 Olketa sin blong samfala pipol i stap klia nomoa ya, an kuiktaem nomoa olketa pipol
         i save jajem olketa. Bat olketa sin blong samfala pipol moa i staphaed, an long bihaen
         nomoa, olketa sin ya bae kamap klia.
         25 Long sem wei tu, olketa gudfala waka i stap klia nomoa fo olketa pipol i luksave
         long olketa. An nomata olketa gudfala waka wea i staphaed fastaem, bae olketa no save
         staphaed olowe.

1 Olketa Kristin hu i waka olsem slev, olketa mas tinghae long olketa masta blong olketa,
         mekem olketa pipol i no save tokspoelem nem blong God an tising blong sios.
         2 Nomata olketa slev wea i waka fo olketa Kristin masta i olsem brata blong olketa
         nomoa, olketa mas tinghae long olketa ya tu. Ya, olketa slev olsem, olketa mas waka
         gud moa bikos olketa helpem olketa masta wea i Kristin pipol, an olketa lavem olketa
         masta ya tumas. Nao yu mas tisim olketa samting ya long olketa pipol, an yu mas tokstrong
         long olketa fo olketa mas falom.
         3 Samfala pipol stat fo tisim samting wea hemi deferen, an olketa no save falom barava
         tru tising blong Masta blong yumi Jisas Kraes wetem olketa tising blong sios.
         4 Olketa pipol ya, olketa no save long enisamting nomoa ya, bat olketa praod tumas
         an oltaem olketa garem nogud tingting fo raoa abaotem enikaen toktok. Diswan hemi
         mekem olketa pipol fo joles an fo faet an fo tok nogud abaotem nara man, an fo tingting
         nogud abaotem olketa.
         5 Olketa save raoa olowe nomoa, an olketa no garem eni stretfala tingting, an olketa
         no save luksave long wanem nao hemi barava tru samting. Olketa tingse wei fo biliv
         long God hemi wanfala gudfala wei fo kamap ris.
         6 Hemi tru, wea sapos wanfala man hemi hapi nomoa long wanem hemi garem finis, bae
         disfala wei fo biliv long God hemi save mekem hem fo garem gudfala laef.
         7 Yumi save, yumi no tekem kam enisamting insaet long wol taem yumi bon kam, an taem
         yumi dae, bae yumi no save tekem enisamting goaot from wol ya tu.
         8 Olsem, sapos yumi garem kaikai an kaleko, hem nao hemi naf fo yumi.
         9 Hemi isi nomoa fo olketa pipol hu i laek fo garem plande samting fo gorong tumas
         ya. Olketa save gorong long enikaen krangge samting an enikaen ravis samting wea olketa
         laekem. An bae olketa samting ya i save pulum olketa, gogo laef blong olketa hemi
         barava nogud an bae God hemi panisim olketa.
         10 Enikaen ravis samting nao hemi save kamaot long diskaen wei fo lavem seleni tumas.
         Samfala pipol hu i laekem seleni tumas, olketa gorong finis long biliv blong olketa
         nao, an olketa mekem olketa seleva fo filnogud tumas.
         11 Bat yu nao yu man blong God, an yu mas no duim enisamting olsem ya. Yu mas traehad
         oltaem fo duim nomoa olketa samting wea hemi stret long ae blong God. An yu mas stapgud
         long Kristin laef blong yu, an gohed fo holem biliv blong yu strong. Yu mas stanap
         strong long olketa hadtaem, an yu mas garem lav olowe, an yu mas kaen tumas long olketa
         nara pipol.
         12 Yu mas traehad fo gohed gud long Kristin laef blong yu, olsem man hu hemi traehad
         fo ran fo winim resis. Long wei ya nao, bae yu save tekem disfala praes wea hemi tru
         laef wea hemi no save finis. Long bifoa, taem yu talemaot biliv blong yu long ae blong
         plande pipol, God hemi siusim yu fo yu tekem disfala laef ya.
         13 Long ae blong God hu hemi save givim laef long evrisamting, an long ae blong Jisas
         Kraes hu hemi bin talemaot barava strongfala biliv blong hem long taem Pontias Paelat
         hemi jajem hem, mi tokstrong long yu.
         14 Olketa samting wea God hemi talem yu fo duim, yu mas obeim long barava stretfala
         wei go-go kasem taem Masta blong yumi Jisas Kraes bae hemi kambaek.
         15 God nao bae hemi mekem Kraes fo kambaek long taem wea hem seleva hemi siusim finis.
         God hemi barava gudfala, an hem seleva nomoa hemi garem evri paoa long wol, wea hemi
         King ovarem evri king an hemi Masta ovarem evri masta.
         16 Hem seleva nomoa hemi no save dae. Hemi stap insaet long bikfala laet wea hemi mekem
         no eniwan save kasem hem. No eniwan hemi lukim God yet, an no eniwan hemi save lukim
         hem tu. Letem pipol mekhae long hem, an letem hem rul olsem king long bikfala paoa
         blong hem olowe, go-go hemi no save finis. Amen.
         17 Olketa pipol hu i garem plande risis long wol ya, yu mas talemaot strong long olketa
         fo olketa mas no praod tumas. Olketa mas no putum trast blong olketa long olketa samting
         wea hemi save lus enitaem, bat olketa mas putum trast blong olketa long God nomoa.
         Hem nao hemi save givim kam evri gudfala samting fo mekem yumi stap hapi.
         18 Yu talem strong long olketa fo olketa mas duim olketa gudfala samting, an olketa
         mas wiling fo helpem olketa nara pipol an searemaot wanem olketa garem. Olketa gudfala
         waka olsem ya, hem nao olsem gudfala risis blong olketa,
         19 wea olketa save gohed fo hipimap olketa fo mekredi gud fo taem wea bae hemi kam.
         Long wei ya nao, bae olketa save kasem disfala laef wea hemi barava tru laef nao.
         20 Timoti, yu mas lukaftarem gud disfala Gudnius wea God hemi putum long han blong yu
         finis. Yu mas tanem baeksaet blong yu long disfala nogud toktok wea hemi agensim God.
         21 Samfala pipol tingim diskaen toktok hemi gudfala save, bat hemi laea nomoa. Olketa
         falom disfala save finis, an dastawe nao olketa lusim biliv blong olketa long Kraes.
         Letem kaenfala lav blong God bae hemi stap wetem yufala.MEKTU TIMOTIMEKTU TIMOTIMEKTU TIMOTIMEKTU TIMOTIMEKTU TIMOTI

1 Mi Pol wea God hemi mekem mi kamap aposol blong Jisas Kraes fo mi talemaot disfala
         laef wea God hemi promisim evriwan dat olketa joen wetem Jisas Kraes.
         2 Mi raet go long yu Timoti, wea yu olsem gudfala san blong mi. Letem kaenfala lav,
         an sore, an piis blong God Dadi blong yumi an blong Jisas Kraes Masta blong yumi,
         hemi stap wetem yu.
         3 Mi tengkiu long God wea mi waka fo hem wetem stretfala tingting, olsem olketa olo
         blong mi long bifoa olketa duim tu. Oltaem mi prea, nomata naet, mi save tingim yu
         an mi tengkiu long God.
         4 Mi tingimbaek tu taem yu krae long bifoa, an diswan hemi mekem mi wande lukim yu
         tumas, mekem mi filhapi moa.
         5 Mi tingimbaek disfala strongfala biliv wea yu garem ya, olsem olo grani blong yu
         Lois, an mami blong yu Yunis tufala garem finis. Mi barava save dat yu garem strongfala
         biliv olsem tufala.
         6 Dastawe mi talem yu moa, fo yu mekem strong disfala spesol paoa wea God hemi givim
         long yu finis, taem mi putum han blong mi antap long yu.
         7 Spirit wea God hemi givim kam long yumi, hemi no mekem yumi fraet, bat hemi mekem
         yumi strong an hemi mekem yumi lavem olketa pipol an hemi mekem yumi save kontrolem
         laef blong yumi seleva.
         8 So, yu mas talemaot toktok abaotem Masta blong yumi, an yu mas no filsem long diswan.
         An yu mas no filsem long mi tu, wea mi stap long prisin bikos mi waka fo hem. Yu mas
         no fraetem olketa wea bae olketa save mekem yu safa bikos yu talemaot Gudnius. God
         nao bae hemi givim yu paoa, mekem yu save gohed strong nomoa.
         9 God nao hemi sevem yumi, an hemi kolem yumi fo kamap pipol blong hem. Hemi no duim
         diswan from enisamting wea yumi bin duim, bat bikos hemi falom plan blong hem seleva
         an hemi lavem yumi tumas. An disfala kaenfala lav blong hem, hemi kam long yumi long
         Jisas Kraes. God hemi lavem yumi olsem, taem disfala wol hemi no stap yet.
         10 Bat distaem nao hemi somaot klia disfala kaenfala lav blong hem, from hemi sendem
         kam Jisas Kraes hu hemi Sevia blong yumi. Gudnius hemi somaot dat Jisas hemi barava
         finisim nao disfala paoa blong dae an hemi tekem kam laef wea hemi no save finis enitaem.
         11 God nao hemi siusim mi fo waka olsem aposol an tisa, mekem mi talemaot disfala Gudnius
         ya.
         12 An dastawe nao mi safa olsem long distaem. Bat mi nating filsem, bikos mi savegud
         long disfala man hu mi biliv long hem. Mi barava save hemi save lukaftarem gud disfala
         Gudnius wea hemi putum long han blong mi, go-go kasem Lasde.
         13 Yu mas falom gud olketa toktok wea yu herem long mi. Olketa toktok ya hemi olsem
         gudfala eksampol fo som yu gudfala wei fo tisim olketa pipol. An yu mas duim diswan
         wetem biliv an lav wea yumi garem from yumi stap joen wetem Jisas Kraes.
         14 Yu mas lukaftarem gud disfala gudfala tising wea God hemi putum long han blong yu,
         wea Holi Spirit hu hemi stap long yumi bae hemi helpem yu fo duim diswan.
         15 Yu save dat Fijelas an Hemojenis wetem olketa nara pipol long provins long Esia olketa
         bin lusim mi nao bikos olketa filsem tumas long mi.
         16 Mi askem Masta fo hemi sore an kaen long Onesiforas wetem famili blong hem, bikos
         plande taem nao hemi helpem mi fo stap hapi. An hemi nating filsem long mi from mi
         stap long prisin.
         17 Semtaem hemi kasem Rom nomoa, hemi kam fo lukaotem mi go-go hemi faendem mi.
         18 An yu savegud tu hao hemi helpem mi tumas long Efesas. Mi askem Masta fo hemi sore
         an kaen long hem long Lasde.

1 San blong mi, yu mas gohed strong long kaenfala lav blong God, wea hemi givim kam
         long yumi from yumi stap joen wetem Jisas Kraes.
         2 An olketa tising wea yu bin herem mi talemaot long plande pipol, yu mas talem go
         long olketa gudfala man, wea olketa fit fo tisim olketa nara pipol abaotem olketa
         tising ya.
         3 Yu mas gohed olsem wanfala gudfala soldia blong Jisas Kraes fo safa long disfala
         waka olsem mifala.
         4 Sapos wanfala soldia hemi laek fo mekem komanda blong hem fo hapi long waka blong
         hem, hemi nogud fo hemi gohed long bisnis blong hem seleva.
         5 An sapos eniwan hemi wande fo win long wanfala resis, hemi had fo tekem praes sapos
         hemi no falom olketa rul ya.
         6 Man hu hemi wakahad tumas long gaden blong hem, hemi fitim fo hem nao fas man fo
         tekem kaikai taem hemi redi fo digimap.
         7 Yu tingting gud long wanem mi talem go long yu ya, an Masta nao bae hemi helpem yu
         fo save long olketa samting ya.
         8 Gudnius wea mi talemaot ya hemi olsem, olketa pipol mas tingting gud long Jisas Kraes
         hu hemi bon kam long laen blong Deved an hemi laefbaek moa from dae.
         9 An bikos mi talemaot Gudnius olsem ya, olketa pipol i bin taengem mi wetem sen, olsem
         olketa taengem man hu hemi save mekem trabol tumas. Bat no eniwan i save taengem toktok
         blong God wetem sen,
         10 an dastawe nao mi gohed nomoa nomata olketa mekem mi safa. Mi laek fo helpem olketa
         pipol wea God hemi siusim olketa finis, mekem olketa save stap joen wetem Jisas Kraes.
         Long kaen wei ya nao bae God hemi sevem olketa an bae olketa garem tru laef wea hemi
         no save finis.
         11 Wanfala toktok wea hemi truwan hemi olsem: Sapos yumi joen wetem hem long dae blong
         hem, bae yumi stap joen wetem hem long laef blong hem tu.
         12 Sapos yumi gohed fo biliv an no givap, bae yumi save rul wetem hem tu. Bat sapos
         yumi sei yumi no save long hem, bae hemi sei hemi no save long yumi tu.
         13 Nomata yumi no save kipim olketa promis blong yumi, hem bae gohed fo kipim olketa
         promis blong hem oltaem nomoa, bikos hemi had fo hemi brekem promis blong hem.
         14 Yu mas gohed fo toktok long olketa pipol abaotem disfala samting ya. Long ae blong
         God yu tokstrong long olketa fo no raoa abaotem olketa toktok. Diskaen wei ya hemi
         nogud tumas, an hemi save spoelem olketa pipol hu i lisin go long olketa raoa olsem
         ya.
         15 Yu mas traehad fo kamap gudfala wakaman, mekem God hemi save laekem waka blong yu.
         Yu mas tisim tru toktok blong God long stretfala wei, mekem yu no save filsem long
         ae blong hem.
         16 Yu mas tanem baeksaet blong yu long enikaen ravis toktok, bikos olketa pipol hu i
         tok olsem, olketa mekem olketa nara pipol fo goawe from God.
         17 Toktok blong olketa ya hemi olsem wanfala soa nogud wea hemi gohed fo grou bikfala
         moa. Toktok blong Haemeneas an Filitas hemi olsem soa ya.
         18 Tufala lusim tru toktok finis nao. Olketa goraon fo sei, yumi no save laef baek moa
         bihaen bikos yumi Kristin yumi bin laefbaek finis nao. Long diskaen wei ya olketa
         spoelem biliv blong samfala pipol.
         19 Bat nomata olsem, God hemi putum finis gudfala faondesin long sios, an diswan hemi
         gohed fo stanap strong. An olketa toktok wea olketa raetem long faondesin ya hemi
         sei, “Masta hemi savegud long olketa pipol blong hem,” an nara toktok hemi sei olsem,
         “Olketa pipol hu i sei olketa nao pipol blong Masta, olketa mas lusim olketa ravis
         wei blong olketa.”
         20 Samfala dis insaet long bikfala haos olketa wakem long gol an silva, an samfala dis
         olketa wakem long stik o long graon. Samfala long olketa dis ya olketa save yusim
         nomoa long spesol taem, bat samfala olketa save yusim long enitaem nomoa.
         21 Sapos eniwan hemi mekem laef blong hem fo klin gud from olketa ravis samting mi tokabaotem
         ya, bae hemi stap olsem wanfala man hu hemi holi an fit fo duim olketa spesol waka
         fo Masta blong hem. Bae hemi stap redi nomoa fo duim eni gudfala waka.
         22 Yu mas ranawe from enikaen nogud wei blong olketa yang pipol bat yu mas joen wetem
         olketa pipol hu i garem stretfala tingting an save mekhae long Masta. An yufala mas
         traehad fo falom nomoa wei wea hemi stret an fo holestrong long biliv an fo lavem
         olketa pipol an frengud wetem evriwan.
         23 Bat yu mas no lisin long olketa krangge toktok wea hemi no garem eni mining, bikos
         yu save finis olketa toktok olsem ya save mekem pipol fo raoa tumas.
         24 Wakaman blong Masta hemi mas no raoa, bat hemi mas kaen long evri pipol. Hemi mas
         savegud hao fo tis an hemi mas no kros kuiktaem.
         25 An hemi mas save hao fo stretem olketa pipol hu i agensim tising blong hem. Sapos
         hemi duim olsem long isi wei nomoa, maet God bae hemi save helpem olketa fo sensim
         tingting blong olketa, mekem bae olketa savegud long barava tru toktok.
         26 Seitan nao hemi holem olketa strong ya, an hem nao hemi mekem olketa fo duim wanem
         hemi laekem. Bat sapos olketa stat fo save long tru toktok, bae tingting blong olketa
         hemi save kamap gudfala moa, an bae olketa save ranawe from Seitan.

1 Yu mas save long diswan, long taem wea disfala wol ya bae hemi kolsap finis, bae
         evrisamting hemi had tumas.
         2 Bae olketa pipol tingim olketa seleva nomoa an bae olketa laekem seleni tumas. Bae
         olketa praod an bikhed, an bae olketa toktok nogud. Bae olketa no save obeim olketa
         mami an dadi blong olketa, an bae olketa no save sei tengkiu, an bae olketa tokdaonem
         God an olketa narasamting moa wea hemi holi.
         3 Bae olketa no save kaen long eniwan, an bae olketa no save fogivim eniwan. Bae olketa
         tokspoelem olketa nara pipol, an bae olketa laek fo faet an mekem trabol, an bae olketa
         no laekem eni gudfala samting.
         4 Bae olketa save spoelem olketa fren blong olketa an bae olketa no save wari long
         eniwan, an bae olketa enikaen tumas. Bae olketa laekem nomoa fo duim evrisamting fo
         mekem olketa seleva hapi long hem, bat olketa no save lavem God.
         5 Bae olketa laek fo somaot olsem olketa i Kristin, bat olketa no laekem paoa blong
         God fo kontrolem laef blong olketa. Yu mas no joen wetem olketa kaen pipol olsem.
         6 Samfala long olketa man ya i save go insaet long olketa haos an laea long olketa
         woman hu i no save stanap strong an hu i filsem tumas long olketa olfala sin blong
         olketa. Olketa woman ya save falom enikaen ravis toktok nomoa,
         7 an olketa traehad oltaem fo lanem plande samting bat olketa no save minim wanem hemi
         tru.
         8 Olketa man hu i goraon long olketa woman olsem ya, olketa save tok agensim barava
         tru toktok, olsem Janis an Jambris wea tufala bin tok agensim Mosis. Olketa no garem
         eni stretfala tingting, an biliv blong olketa hemi barava go nogud nomoa.
         9 Bat disfala wei blong olketa bae hemi no gohed fo longtaem tumas. Bikos bae evri
         pipol luksave long krangge wei blong olketa, olsem olketa pipol bifoa bin luksave
         long krangge wei blong tufala Janis an Jambris.
         10 Bat yu nao, yu luksave finis long tising blong mi an long laef blong mi an long olketa
         samting wea mi wande duim. Yu luksave finis long biliv blong mi, an long wei wea mi
         kaen gudfala, an long wei wea mi lavem evriwan, an long wei wea mi stanap strong long
         hadtaem.
         11 Yu save finis long wei wea olketa spoelem mi an mekem mi safa tumas. Ya, yu save
         finis long wei wea olketa mekem mi safa taem mi stap long Antiok an Aekoniam an Listra.
         Bat Masta nao hemi helpem mi an sevem mi long evrisamting ya.
         12 Hemi tru tumas, evriwan hu i joen wetem Jisas Kraes an wande falom Kristin laef,
         bae olketa pipol save mekem hem safa.
         13 An olketa ravis pipol olsem olketa laea profet, bae olketa gohed fo laea long olketa
         pipol. Seitan tu bae hemi laea moa long olketa, mekem wei blong olketa hemi barava
         wos moa.
         14 Bat yu nao, yu mas gohed fo holemstrong disfala tising wea yu lanem finis an wea
         yu barava biliv long hem, bikos yu savegud long mifala hu i bin tisim yu.
         15 Stat kam taem yu smolfala yet, yu save finis long Buktambu. An tising blong hem save
         givim gudfala tingting long yu an save helpem yu fo trastem Jisas Kraes, mekem God
         save sevem yu.
         16 Evri buk insaet long Buktambu, God nao hemi mekem pipol fo raetem, falom tingting
         blong hem seleva. Olsem, Buktambu hemi gud tumas fo givim save long yumi, an fo somaot
         sin blong yumi, an fo stretem wei blong yumi, an fo tisim yumi abaotem laef wea hemi
         stret long ae blong God.
         17 Long wei ya nao, bae hemi mekem yumi pipol blong God redi fo duim evri gudfala waka.

1 Nao mi talemaot disfala toktok long yu, long ae blong God an blong Jisas Kraes hu
         bae hemi jajem olketa hu i laef yet an olketa hu i dae finis. Bikos Kraes bae hemi
         kambaek moa fo stap rul olsem King olowe, mi talem strong long yu,
         2 yu mas gohed fo talemaot toktok blong God olowe, nomata long taem wea pipol no wande
         lisin long yu. Yu mas traehad fo helpem pipol fo luksave long tru toktok, an yu mas
         stretem wei blong olketa an helpem olketa fo gohed strong moa. An yu mas kaen long
         evriwan taem yu tisim olketa gudfala.
         3 Bikos bae yumi kasem taem olketa pipol no wande lisin long tru tising, bae olketa
         falom tingting blong olketa seleva nomoa. Bae olketa lukaotem olketa tisa olobaot,
         mekem olketa save herem nomoa tising wea olketa seleva laekem tumas fo herem.
         4 An bae olketa lusim tru tising an tane go fo lisin nomoa long olketa laea stori.
         5 Bat yu nao, yu mas tingting gud oltaem an gohed fo stanap strong nomata hadtaem hemi
         kam. An yu mas gohed long disfala waka fo talemaot Gudnius an fo finisim gud evri
         waka wea God hemi givim long yu.
         6 Taem blong mi fo dae hemi kam kolsap nao. An laef blong mi hemi olsem nao waen wea
         olketa kapsaetem antap long olta fo mekem sakrifaes long hem.
         7 Mi bin faet long gudfala faet. An mi kasem nao en long resis blong mi. An mi gohed
         yet fo holestrong long biliv blong mi.
         8 An disfala praes wea bae mi winim hemi redi finis. Ya long Lasde, Masta hu hemi save
         jajem pipol long stretfala wei, bae hemi mekem mi stanap olsem stretfala man long
         ae blong God. An bae hemi no duim diswan long mi nomoa, bat bae hemi duim tu long
         evri pipol hu laekem hem fo kambaek moa.
         9 Yu mas t raehad fo kam kuiktaem long mi.
         10 Yu save, Dimas hemi lusim mi nao, bikos hemi lavem tumas wei blong disfala wol, an
         hemi go finis long Tesalonaeka. An Kresens hemi go finis long Galesia, an Taetas hemi
         go finis long Dalmesia.
         11 Luk nomoa hemi stap wetem mi, bikos mi sendem finis Tikikas long Efesas. Taem yu
         kam, yu mas tekem kam Mak bikos hemi save helpem mi gud long waka.
         13 An yu tekem kam disfala longfala kaleko wea mi livim wetem Kapas long Troas. An tekem
         kam tu olketa buk blong mi wetem olketa wea olketa wakem long skin blong nanigot.
         14 Disfala man Aleksanda hu hemi save wakem enikaen samting long aean, hemi barava spoelem
         mi tumas. Masta nao bae hemi sensimbaek long hem falom wanem hemi duim.
         15 Yu mas lukaot long hem tu, bikos hemi barava tok agensim tising blong yumi.
         16 Fastaem mi tok long kot, no eniwan hemi helpem mi. Evriwan i lusim mi, bat mi prea
         fo olketa, mekem God hemi fogivim disfala rong blong olketa.
         17 Bat Masta bin helpem mi an givim paoa long mi, mekem mi save talemaot evri pat long
         Gudnius mekem evri pipol hu i no Jiu save herem. An hemi bin helpem mi, mekem olketa
         no jajem mi fo dae.
         18 Masta bae hemi sevem mi from evri ravis samting an bae hemi tekem mi sef go long
         heven wea hemi King. Letem evriwan mekhae long hem olowe, go-go hemi no save finis.
         Amen.
         19 Yu mas sei halo long Prisila an Akuila, an long famili blong Onesiforas.
         20 Erastas hemi no kam wetem mi, bat hemi stapbaek long Korin. An mi letem Trofimas
         stap long Maelitas bikos hemi sik tumas.
         21 Yu mas traehad fo kasem hia bifoa taem blong raf si. Yubiulas hemi talem kam halo
         long yu, an Piudens an Laenas an Klodia tu talem kam halo long yu, an olketa evri
         Kristin fren tu.
         22 Letem Masta hemi stap long laef blong yu. An letem kaenfala lav blong God hemi stap
         wetem yufala.TAETASTAETASTAETASTAETASTAETAS

1 Mi Pol, mi wakaman blong God an aposol blong Jisas Kraes. Hemi sendem mi fo helpem
         olketa pipol wea God hemi siusim finis, mekem olketa biliv long hem an savegud long
         tru toktok. Tru toktok ya hemi mekem yumi falom laef wea hemi stret long ae blong
         God.
         2 Tru toktok ya hemi abaotem laef wea hemi no save finis. Yumi weitem disfala laef
         bikos God hu hemi no save laea hemi promisim finis taem hemi no mekem disfala wol
         yet.
         3 An long barava taem blong hem, hemi somaot klia disfala toktok blong hem long Gudnius.
         God hu hemi sevem yumi, hem nao hemi talem mi fo talemaot disfala Gudnius long evriwan.
         4 Mi raet go long yu Taetas. Yu barava olsem san blong mi long Kristin biliv blong
         yumi. Letem kaenfala lav an piis blong God Dadi blong yumi an Jisas Kraes Sevia blong
         yumi, hemi stap wetem yu.
         5 Mi letem yu stap long aelan long Krit, mekem yu stretem samfala waka wea yumi no
         finisim yet. Yu mas siusim samfala man fo kamap lida insaet sios long evri taon, olsem
         mi talem yu finis.
         6 No enisamting mas rong long laef blong lida long sios an hemi mas garem wanfala waef
         nomoa. Olketa pikinini blong hem mas biliv long Jisas Kraes. An olketa ya mas no bikhed
         an mas no falom ravis wei.
         7 Man hu hemi lida long sios hemi lukaftarem waka blong God. Dastawe nao laef blong
         hem mas stret gudfala. Hemi mas no bikhed an hemi mas no kros kuiktaem. Hemi mas no
         dring tumas, an hemi mas no man fo faet, an hemi mas no aftarem seleni.
         8 Bat lida long sios mas lukaftarem gud olketa pipol hu i kam long ples blong hem.
         An hemi mas laekem gudfala wei, an hemi mas kontrolem kros blong hem. Laef blong hem
         mas stret, an hemi mas falom wei blong God an hemi mas kontrolem hem seleva.
         9 Hemi mas holemstrong disfala tru tising wea yumi bin tisim hem. Sapos olsem, lida
         ya bae hemi fit fo tisim olketa pipol abaotem disfala tru tising, mekem tingting blong
         olketa kamap strong moa. An bae hemi save somaot tu olketa rong blong olketa pipol
         hu i agensim tru tising.
         10 Yu save, plande pipol hu i stap wetem yufala i agensim disfala tru tising. Plande
         long olketa nao i olsem. Man fo toktok nating, an man fo laea. Kaen man ya hemi plande
         long grup blong olketa hu i sei evriwan mas kate.
         11 Yu mas stopem olketa laea tisa olsem bikos olketa gohed fo spoelem finis biliv blong
         samfala famili. Olketa gohed fo tisim pipol long diskaen rong tising, mekem olketa
         save tekem plande seleni fo olketa seleva nomoa.
         12 An nomata wanfala profet blong olketa pipol long Krit, hemi bin toktru taem hemi
         sei, “Olketa pipol long Krit, i pipol fo laea nomoa. Olketa save les tumas, an save
         kaikai bik tumas. Olketa i olsem wael animol nomoa.”
         13 So yu mas tokhad long olketa laea tisa ya, mekem olketa biliv moa long disfala tru
         tising.
         14 An tokhad long olketa mekem olketa no falom laea kastom stori blong olketa Jiu an
         toktok blong olketa hu i agensim finis tru toktok.
         15 Man wea tingting blong hem hemi klin gud, hemi tingse evrisamting hemi klin an fit
         fo yusim. Bat eniwan wea tingting blong hem hemi no klin an no biliv long God, hemi
         tingse no enisamting nao hemi klin. Bikos maen blong hem an tingting blong hem hemi
         nogud finis.
         16 Nomata hemi talem hemi barava save long God, wei blong hem hemi somaot dat hemi nating
         save long God. Olketa pipol olsem, i barava nogud tumas an nating wiling fo obeim
         God an olketa no save duim eni gud samting.

1 Bat yu Taetas, yu mas tisim olketa pipol abaotem gudfala wei wea hemi falom stretfala
         tising blong God.
         2 Olketa oloman mas save hao fo lukaftarem olketa seleva gud an hao fo kontrolem olketa
         seleva, an olketa mas somaot barava gudfala wei long laef blong olketa. Biliv blong
         olketa mas stret gudfala, an olketa mas barava lavem pipol an stanap strong long hadtaem.
         3 Yu mas tisim tu olketa olowoman fo gohed long gudfala wei, olsem wea hemi fitim olketa
         Kristin. Olketa mas no tokspoelem pipol, an mas no dringim tumas waen, bat olketa
         mas tisim olketa pipol abaotem gudfala wei.
         4 Olketa mas tisim olketa yangwoman fo lavem hasban an pikinini blong olketa,
         5 an fo somaot gudfala wei long laef. Olketa olowoman mas tisim olketa yangwoman fo
         kipim wei blong olketa klin an fo lukaftarem gud famili an fo obeim hasban blong olketa.
         Olketa yangwoman mas duim olsem, mekem no eniwan hemi tokspoelem toktok blong God.
         6 Yu mas tisim olketa yangman fo somaot gudfala wei long laef blong olketa.
         7 Yu Taetas, yu mas somaot gudfala wei long olketa, mekem olketa save falom yu. An
         tising blong yu mas stret oltaem, mekem olketa pipol save tinghevi long hem.
         8 Yu mas talem tru samting nomoa mekem pipol no save lukim enisamting rong long hem.
         Olsem nao bae olketa enemi i filsem taem olketa no save talem eni nogud samting agensim
         yumi.
         9 Yu mas tisim olketa wakaman fo obeim bos blong olketa. Olketa mas duim evri waka
         wea hemi mekem bos hapi, an mas no tokbaek agensim olketa
         10 an no stilim enisamting blong olketa. Bat olketa mas duim evri gudfala samting olowe,
         mekem bos blong olketa save trastem olketa. So long evri gudfala samting wea olketa
         wakaman i duim, bae olketa mekem pipol wande falom tising abaotem God hu hemi Sevia
         blong yumi.
         11 Yumi mas duim olsem, bikos God hemi somaot finis kaenfala lav blong hem fo sevem
         evri pipol long wol.
         12 Kaenfala lav blong God ya, hemi tisim yumi fo lusim olketa wei wea hemi no stret
         long ae blong God, an fo no falom olketa ravis tingting blong disfala wol. Yumi mas
         somaot barava gudfala wei long laef blong yumi, an yumi mas duim evrisamting wea hemi
         stret an hemi mekem God hapi long yumi.
         13 Yumi mas gohed olsem taem yumi weitem yet datfala De wea yumi biliv bae hemi kam.
         Long datfala De, Jisas Kraes hu hemi bikfala God an Sevia blong yumi, bae hemi kambaek
         wetem saen blong bikfala paoa blong hem.
         14 Jisas Kraes hemi letem hem seleva fo dae fo sensim yumi an peimaot yumi evriwan from
         evri sin blong yumi. Hemi mekem laef blong yumi barava klin, mekem yumi kamap pipol
         blong hem an barava wande duim evri gud samting.
         15 Oltaem yu mas tisim olketa pipol abaotem evrisamting mi tokabaotem. Yu mas yusim
         evri paoa wea yu garem fo strongim tingting blong olketa an fo tokhad long olketa
         taem olketa no falom toktok ya. Nogud nao samfala man save tingdaonem yu.

1 Yu mas talem gud long evri Kristin fo tinghae long olketa bikman long gavman an olketa
         narafala bikman moa. Olketa mas obeim olketa, an mas redi nomoa fo duim enikaen gudfala
         waka.
         2 An olketa mas no tok nogud agensim eniwan, an mas no raoa. Bat olketa mas kaen an
         frengud long evriwan.
         3 Long bifoa, Seitan hemi laea long yumi tu, an yumi nating tingting stret an no wiling
         fo obeim eniwan. Long taem ya, enikaen samting wea yumi seleva laekem tumas nomoa,
         hemi bosim yumi. An enikaen samting wea yumi filgud tumas long hem, hemi bosim yumi
         tu. An laef blong yumi hemi somaot enikaen joles an ravis wei long nara pipol. Olketa
         save heitem yumi, an yumi tu bin heitem olketa.
         4 Bat nomata olsem, God hu hemi Sevia blong yumi, hemi duim diswan taem hemi somaot
         lav an wei blong hem fo kaen long evriwan.
         5 Hemi no sevem yumi bikos yumi bin duim eni gudfala samting. !Nomoa ya! Hemi bin sevem
         yumi bikos hem seleva nomoa hemi sore an kaen long yumi. Holi Spirit nao hemi mekem
         yumi klin so yumi save bon moa, an Holi Spirit hemi mekem yumi garem niu laef.
         6 Ya, from waka blong Jisas Kraes hu hemi Sevia blong yumi, Holi Spirit nao, God hemi
         givim kam fri long yumi,
         7 mekem yumi save kasem disfala tru laef wea hemi no save finis. Yumi save kasem disfala
         laef wea yumi barava biliv long hem, bikos God hemi kaen tumas long yumi an hemi mekem
         yumi kamap stret long ae blong hem.
         8 Disfala toktok hemi barava tru tumas. Mi laekem yu fo gohed strong fo talemaot olketa
         tising olsem, mekem olketa pipol hu i biliv long God olketa save gohed olowe fo duim
         evri gud samting. Olketa samting wea hemi gud olsem, hemi save helpem evri pipol.
         9 Bat yu mas tanem baeksaet long enikaen krangge toktok, an long olketa stori abaotem
         olketa laen blong olketa olo long bifoa, an long enikaen faet o raoa abaotem mining
         blong Lo blong Mosis. Olketa toktok olsem hemi no garem eni gud samting long hem,
         an hemi nating save helpem eniwan.
         10 Yu mas trae fo stretem eniwan hu hemi tisim pipol abaotem samting wea hemi mekem
         olketa raoa an divaed olobaot. Sapos yu wonem hem tufala taem finis, bat hemi no wiling
         fo obeim yu, yu mas tanem baeksaet long hem.
         11 Yumi save, kaen man olsem hemi lusim finis tru tising. An olketa nogud samting wea
         hemi gohed fo duim, hem nao hemi somaot dat hemi rong tumas.
         12 Nao long taem wea bae mi sendem Atemas o Tikikas go kasem yu, yu mas traehad fo kam
         lukim mi long taon long Nikopolis. Long taon ya nao mi tingting fo go stap long hem
         long taem blong raf si.
         13 An yu mas traehad fo helpem Apolos an disfala loea ya Sinas. Yu mas meksua tufala
         no sot long enisamting wea tufala nidim long gogo blong tufala.
         14 Olketa Kristin fren blong yumi, olketa mas lanem wei fo duim gudfala waka, mekem
         olketa save helpem narafala pipol hu i sot long enisamting. Nogud olketa les fo duim
         olketa gudfala waka.
         15 Evri Kristin wea mifala stap long hia, olketa talem go halo long yu. Plis talem halo
         go long olketa gudfala Kristin fren hu i lavem mifala. Letem kaenfala lav blong God
         hemi stap wetem yufala evriwan.FILIMONFILIMONFILIMONFILIMONFILIMON

1 Mi Pol, wea mi stap long prisin bikos mi waka fo Jisas Kraes. Mi, wetem Kristin fren
         blong yumi Timoti, mitufala raet go long yu Filimon, gudfala fren blong mitufala wea
         yumi waka tugeta fo God.
         2 An mitufala raetem tu disfala leta go long olketa Kristin wea olketa save kam oltaem
         fo prea long haos blong yu, wetem Apia Kristin fren blong mitufala, an Akipas hu hemi
         wakahad fo duim gudfala waka olsem mitufala.
         3 Letem kaenfala lav an piis blong God Dadi blong yumi an blong Jisas Kraes Masta blong
         yumi, bae hemi stap wetem yufala.
         4 Evritaem mi prea, mi save tingabaotem yu Filimon, an mi save talem tengkiu long God
         blong yumi.
         5 Bikos mi herem oltaem wea yu lavem tumas olketa pipol blong God an wea yu biliv strong
         long Jisas Masta blong yumi.
         6 Yumi stapgud tugeta bikos yumi biliv long God, an mi prea wea diswan bae hemi mekem
         yu fo savegud moa abaotem olketa gudfala samting wea God hemi save givim long yumi
         bikos yumi joen wetem Kraes.
         7 Gudfala fren, yu mekem mi filhapi tumas an yu strongim tingting blong mi bikos wei
         blong yu fo lavem olketa pipol blong God hemi mekem tingting blong olketa fo kamap
         strong moa.
         8 Nao bikos yumitufala evriwan biliv long Kraes, mi save tokstrong long yu abaotem
         wanem hemi gud fo yu mas duim.
         9 Bat bikos mi barava lavem yu tumas, mi laek fo tok isi nomoa. Mi Pol mi man fo talemaot
         toktok blong Jisas Kraes, an distaem nao mi stap long prisin bikos mi biliv long hem.
         10 Mi askem yu fo yu mas barava kaen long Onesimas. Taem mi stap long prisin nomoa,
         mi tisim hem fo biliv long Kraes so hemi olsem pikinini blong mi nao.
         11 Bifoa, hemi no save helpem yu, bat long distaem hemi save helpem yumitufala evriwan.
         12 Mi sendem hem gobaek long yu moa, nomata mi lavem hem tumas.
         13 Hemi tru, mi barava laekem hem fo stapbaek wetem mi, mekem hemi save tekem ples blong
         yu, an helpem mi long disfala taem wea mi stap long prisin bikos mi talemaot Gudnius.
         14 Bat mi no laek fo duim diswan sapos yu no hapi long hem. Mi laekem yu fo falom tingting
         blong yu seleva nomoa sapos yu duim gudfala samting olsem. Nogud mi fosim yu fo duim
         diswan.
         15 Ating Onesimas hemi lusim yu lelebet taem olsem, bikos long wei ya nao hemi save
         kambaek fo stap wetem yu olowe.
         16 An long distaem hemi no jes wanfala slev, bat hemi bikfala samting moa winim slev.
         Hemi wanfala gudfala Kristin fren blong yumi. Mi barava laekem hem tumas, bat ating
         bae yu nao laekem hem winim mi moa, bikos hemi gudfala slev blong yu an hemi Kristin
         fren blong yu tu.
         17 Sapos yu barava tingim mi olsem gudfala fren blong yu, yu mas lukaftarem hem gudfala
         olsem yu save lukaftarem mi gudfala, taem mi kasem haos blong yu.
         18 An enisamting wea hemi bin duim nogud long yu an enisamting wea hemi bin kaonem long
         yu, yu mas letem mi nao fo sensim olketa samting ya.
         19 Mi Pol, mi raetem disfala toktok long han blong mi seleva. Bae mi nao mi sensim evri
         kaon blong Onesimas. Bat yu mas no fogetem wea yu garem kaon long mi tu. Mi minim
         disfala niufala laef wea yu kasem ya.
         20 Gudfala fren blong mi, mi askem yu long nem blong Masta, plis yu helpem mi. Yumitufala
         stap joen wetem Kraes, so hemi gud fo yu mekem tingting blong mi fo kamap strong moa.
         21 Mi raetem olketa toktok ya go long yu, bikos mi save dat bae yu duim wanem mi askem.
         An mi save tu dat bae yu duim gudfala samting moa winim olketa toktok blong mi.
         22 Narasamting moa, mi save dat yufala gohed fo prea long God fo mi save kambaek moa
         long yufala, an mi biliv bae God hemi herem olketa prea blong yufala. So, mi laekem
         yu fo mekredi long wanfala rum fo mi stap long hem.
         23 Epafras hu hemi stap long prisin wetem mi bikos hemi waka fo Jisas Kraes, hemi talem
         halo go long yu.
         24 Mak, an Aristakas, an Dimas, an Luk, hu olketa waka tugeta wetem mi, olketa talem
         halo go long yu.
         25 Letem kaenfala lav blong Jisas Kraes Masta blong yumi, hemi stap wetem yufala.HIBRUSHIBRUSHIBRUSHIBRUSHIBRUS

1 Long plande taem an long plande wei nao, God hemi toktok go long olketa olo blong
         yumi long bifoa. Hemi kolem olketa profet fo talemaot toktok blong hem.
         2 Bat long distaem wea hemi no longtaem fo wol ya bae hemi finis, God hemi sendem kam
         San blong hem fo talemaot toktok blong hem long yumi. Long San blong hem nao, God
         hemi mekem skae an wol ya, an God hemi siusim hem fo onam evrisamting ya.
         3 Hem nao hemi somaot saen blong bikfala paoa blong God. Hemi barava olsem God nao,
         an hemi holem skae an wol ya strong wetem toktok blong hem, wea hemi garem bikfala
         paoa. Taem hemi tekemaot sin blong olketa pipol finis, hemi go sidaon long heven long
         raetsaet blong God hu hemi garem evri paoa.
         4 God hemi mekem San blong hem fo kamap bikfala tumas moa winim olketa enjel, bikos
         disfala nem wea God hemi givim long hem, hemi hae an bikfala tumas moa winim olketa.
         5 God hemi no talem eni enjel wanem hemi talem go long San blong hem, wea hemi sei,
         “Yu nao San blong mi. Stat long tude, mi nao Dadi blong yu.” An God hemi sei moa,
         “Bae mi nao Dadi blong hem, an bae hem nao San blong mi.”
         6 An taem God hemi sendem kam fasbon San blong hem long wol ya, hemi sei olsem, “Letem
         evri enjel blong mi i wosipim hem.”
         7 Nao God hemi tokabaotem olketa enjel olsem, “Mi mekem olketa enjel fo waka olsem
         win, an mi mekem olketa wakaman blong mi fo waka olsem faea.”
         8 Bat taem God hemi tok long San blong hem, hemi sei olsem, O God. Bae yu gohed fo
         rul evritaem an olowe. An wei blong yu fo rul hemi barava stret.
         9 Yu laekem tumas wei wea hemi stret, bat yu heitem wei wea hemi nogud. Dastawe God
         hu hemi God blong yu, hemi siusim yu an mekem yu hapi moa winim olketa fren blong
         yu.
         10 An God hemi talem hem olsem moa, "O Lod. Long stat blong evrisamting, yu nao bin
         mekem disfala wol, an yu seleva nao bin mekem skae.
         11 Evrisamting ya bae hemi finis, bat bae yu stap olowe. No longtaem bae olketa i yusles
         nomoa olsem olketa olfala kaleko.
         12 Bae yu rolemap olketa olsem wanfala sote, olsem wanfala man hemi sensim kaleko blong
         hem. Bat yu, bae yu stap semsem olowe nomoa, an bae yu no save dae enitaem."
         13 God hemi no talem eni enjel wanem hemi talem go long San blong hem, wea hemi sei,
         “Yu sidaon kam long raetsaet blong mi. Bae mi putum olketa enemi blong yu andanit
         long paoa blong yu.”
         14 Bat olketa enjel ya, olketa i gudfala spirit hu i duim waka blong God. An God hemi
         sendem olketa kam fo helpem olketa pipol hu bae hemi sevem olketa.

1 Dastawe nao yumi mas lisin gudfala moa long olketa toktok ya wea yumi herem finis,
         nogud yumi lus from tru wei an go-go olobaot.
         2 Nao disfala nius abaotem Lo wea olketa enjel i kam an talemaot bifoa, hemi tru. An
         evriwan hu i brekem an no falom Lo ya, God hemi panisim olketa long wei wea hemi fitim
         nogud wei blong olketa.
         3 Bat disfala wei wea God hemi laek fo sevem yumi long hem long distaem ya, hemi bikfala
         samting tumas moa. ?Waswe, sapos yumi no laek fo lisin long disfala nius ya, hao nao
         bae yumi save ranawe from panis ya? Masta nao hemi talemaot disfala nius ya fastaem.
         An olketa pipol hu i lisin long hem, olketa talemaot long yumi dat disfala toktok
         ya hemi tru tumas.
         4 An God tu hemi somaot dat disfala toktok hemi tru tumas, long wei wea hemi mekem
         enikaen samting fo hapen, olsem olketa saen an mirakol wea olketa pipol sapraes long
         hem. An hemi somaot diswan tu long wei wea hemi givimaot olketa spesol paoa blong
         Holi Spirit long olketa pipol, falom tingting blong hem seleva.
         5 Nao sapos yumi tokabaotem niufala wol wea bae hemi kam ya, God hemi no tingting fo
         putum olketa enjel fo rul ovarem.
         6 Bat long wanfala ples long Buktambu hemi sei olsem, O God. Man hemi samting nating
         nomoa. ?So waswe nao yu save tinghae long hem an lukaftarem hem?
         7 Fo lelebet taem nomoa, yu mekem hem fo stap lou andanit long olketa enjel, bat yu
         liftimap nem blong hem an yu givim hem saen blong bikfala paoa blong yu.
         8 An yu putum evrisamting andanit long paoa blong hem. Taem hemi sei God hemi putum
         evrisamting andanit long paoa blong hem, hemi minim barava evrisamting nao. Long distaem,
         yumi no save lukim dat hemi garem paoa ovarem evrisamting ya.
         9 Bat Jisas nao hemi garem olketa paoa. Fo lelebet taem, God hemi mekem hem fo stap
         lou andanit long olketa enjel, mekem hemi somaot kaenfala lav blong God taem hemi
         sensim evri pipol an dae. An bikos hemi safa tumas an dae, God hemi liftimap nem blong
         hem an givim hem saen blong bikfala paoa blong hem.
         10 God nao hemi mekem skae an wol ya. An evrisamting i stap long han blong hem. Hemi
         laek fo tekem olketa pikinini blong hem fo kam joen wetem hem long heven. So hemi
         stret fo hemi haemapem Jisas from disfala wei wea hemi safa tumas, mekem hem nao hemi
         sevem olketa pipol hu i falom hem.
         11 Jisas wetem olketa pipol hu hemi mekem olketa holi, olketa i garem wanfala Dadi nomoa.
         Dastawe nao Jisas hemi no filsem taem hemi kolem olketa ya brata blong hem,
         12 wea hemi sei long God olsem, “Bae mi talemaot long olketa brata blong mi wanem yu
         bin duim. Ya, bae mi preisim yu taem olketa hipap fo wosipim yu.”
         13 An hemi sei, “Bae mi putum go tingting blong mi strong long hem.” An hemi sei moa
         olsem ya, “Mi stap long hia wetem olketa pikinini wea God hemi givim kam long mi.”
         14 Olketa pikinini ya, olketa garem bodi olsem evri pipol nomoa. Dastawe nao, taem Jisas
         hemi bon kam long wol ya, hem tu hemi garem bodi olsem barava man. Hemi kamap man
         bikos man nomoa save dae. An long dae blong hem nomoa, hemi mekem wei fo winim paoa
         blong Seitan, hu hemi garem paoa fo kilim pipol dae.
         15 Hemi mekem fri olketa pipol hu i no save stap fri long laef blong olketa bifoa, bikos
         olketa fraet fo dae.
         16 Hemi barava klia nomoa dat hemi no kam fo helpem olketa enjel ya, bat hemi kam fo
         helpem olketa pipol long laen blong Ebraham.
         17 Dastawe nao hemi fitim fo hemi stap barava man olsem olketa brata blong hem long
         wol ya. Bikos long wei ya nao, hemi save sore an kaen long olketa an hemi save stap
         tru olsem Haeprist an duim waka blong God, wea hem nao hemi tekemaot olketa sin blong
         olketa pipol.
         18 Hemi bin safa tumas, an Seitan hemi bin traehad fo mekem hem fo duim olketa rong
         samting. Dastawe nao hemi save helpem olketa pipol wea Seitan hemi traehad fo mekem
         olketa fo duim olketa rong samting tu.

1 Olketa Kristin fren blong mi wea God hemi siusim yufala finis, yufala mas putum tingting
         blong yufala strong long Jisas, wea God hemi sendem kam olsem Haeprist blong yumi.
         An hem nao wanem yumi bilivim.
         2 God hemi siusim hem fo disfala waka, an hemi barava falom toktok blong God, olsem
         Mosis tu hemi falom toktok blong God an hemi lukaftarem disfala haos blong God.
         3 Olketa pipol save tinghae moa long man hu hemi wakem haos winim wei wea olketa tingim
         haos wea hemi wakem. Long sem wei tu, hemi barava fitim fo pipol tinghae moa long
         Jisas winim wei wea olketa tinghae long Mosis.
         4 Evri haos ya samfala man nao mas wakem, bat God nao hemi mekem evrisamting.
         5 Mosis hemi wanfala wakaman blong God an hemi lukaftarem gud disfala haos blong God.
         Waka blong Mosis ya hemi somaot samting wea God bae hemi talemaot moa long bihaen.
         6 Bat Kraes wea hemi San Blong God, hem nao hemi Masta blong disfala haos blong God
         wea hemi lukaftarem gudfala tumas. An yumi nao disfala haos blong God, sapos yumi
         gohed nomoa fo holestrong long biliv an yumi hapi fo mekem tingting blong yumi i stap
         s trong long God oltaem.
         7 Dastawe hemi olsem Holi Spirit hemi talem, “Long tude ya, sapos yufala herem toktok
         blong mi God blong yufala,
         8 yufala mas no bikhed olsem olketa olo blong yufala bifoa, wea olketa agensim mi tumas.
         Taem olketa i stap kam long drae eria, olketa traem mi tumas ya.
         9 Olketa trae fo faendemaot sapos mi save panisim olketa o nomoa, nomata olketa lukim
         wanem mi du-duim fo olketa insaet long fotifala yia.
         10 Dastawe nao mi kros tumas long olketa ya an mi tok olsem, ‘Tingting blong olketa
         hemi gogorong olowe nomoa, an olketa nating save obeim olketa toktok blong mi.’
         11 So mi kros long olketa an mi talem wanfala strongfala toktok olsem, ‘Bae olketa nating
         save kam kasem ples blong mi fo olketa res wetem mi.’”
         12 Olketa Kristin fren, yufala mas lukaot, nogud eniwan long yufala hemi gorong long
         tingting blong hem, mekem hemi lusim biliv blong hem an hemi lusim God hu hemi laef.
         13 Bat yufala mas gohed fo helpem yufala evriwan fo gohed strong. Yufala mas gohed fo
         duim diswan evri de taem yumi gohed fo kolem olketa de ya “tude”, mekem yufala no
         bikhed fo falom laea blong Seitan.
         14 Yumi save stap joen wetem Kraes, sapos yumi gohed olowe fo holestrong long disfala
         strong biliv wea yumi garem fastaem ya.
         15 Disfala toktok long Buktambu hemi talem, “Long tude ya, sapos yufala herem toktok
         blong mi God blong yufala, yufala mas no bikhed olsem olketa olo blong yufala bifoa,
         wea olketa agensim mi tumas.”
         16 ?Olketa hu nao i herem toktok blong God bifoa ya, bat olketa bikhed nomoa an olketa
         no falom hem? Olketa ya nao evri pipol hu Mosis hemi lidim olketa fo lusim Ijip.
         17 ?An long olketa fotifala yia ya, olketa hu nao God hemi kros long olketa? Olketa
         nao olketa pipol hu i duim olketa ravis samting an olketa dae olobaot insaet long
         disfala drae eria ya.
         18 ?An long olketa hu nao hemi tokstrong long olketa, wea hemi sei olketa nating save
         kasem disfala ples fo res wetem hem ya? Olketa nao olketa pipol hu i agensim God tumas
         ya.
         19 Olsem, yumi save nao, olketa no biliv long God, an dastawe nao olketa no save kasem
         ples fo res wetem God.

1 Nao disfala promis blong God fo yumi save go an res wetem hem, hemi stap yet. So,
         yumi mas lukaot, nogud samfala long yufala i no go kasem disfala ples fo res ya.
         2 Yumi herem finis disfala Gudnius ya, olsem olketa pipol long bifoa olketa herem tu.
         Bat nomata olketa herem finis disfala toktok ya, hemi no helpem olketa, bikos taem
         olketa herem, olketa nating bilivim nomoa.
         3 Bat yumi pipol hu i biliv nao yumi save go insaet long disfala ples fo res wea God
         hemi tokabaotem olsem, “So long kros blong mi, mi mekem wanfala strongfala promis
         olsem, ‘Bae olketa no save kam kasem ples fo res wetem mi.’” God hemi tok olsem nomata
         hemi finisim waka blong hem taem hemi mekem evrisamting long wol ya.
         4 Long wanfala ples insaet long Buktambu, hemi tokabaotem mekseven de olsem, “Waka
         ya blong God hemi finis nao, an long mekseven de hemi res nao.”
         5 Bat long disfala ples yumi bin lukluk long hem ya hemi sei, “Bae olketa no save kam
         kasem ples fo res wetem mi.”
         6 Olket a pipol hu i herem Gudnius ya fastaem, olketa no save go insaet long ples fo
         res ya bikos olketa i no biliv. Bat long distaem, ples ya hemi stap yet fo olketa
         deferen pipol fo go insaet.
         7 From diswan nao, plande yia bihaen, God hemi mekem Deved fo tokabaotem narafala taem
         moa wea hemi kolem “tude”. Hemi talemaot disfala toktok wea yumi ridim finis olsem,
         “Tude, sapos yufala herem toktok blong God, yufala mas no bikhed.”
         8 Sapos Josua hemi mekem olketa pipol fo res finis long wei wea God hemi promisim long
         olketa, bae God hemi no save tokabaotem narafala taem moa.
         9 So from diswan yumi save nao, wea olketa pipol blong God bae olketa save kasem yet
         disfala taem fo res, olsem God hemi res finis long mekseven de.
         10 Bikos bae evriwan hu i kasem ples fo res wetem God, bae olketa res from olketa waka
         blong olketa nao, olsem God tu hemi res from waka blong hem long taem hemi mekem disfala
         wol ya finis.
         11 Dastawe yumi mas traehad nao fo kasem disfala ples fo res wetem God. Nogud samfala
         long yumi i bikhed olsem olketa long bifoa nomoa, wea olketa no save kasem ples ya.
         12 Toktok blong God hemi garem laef an hemi gohed fo waka nomoa. Hemi barava sap tumas
         winim naef fo faet wea hemi sap long tufala saet an hemi save go kasem insaet long
         olketa bon blong man. Toktok blong God ya hemi save go barava insaet long tingting
         an long laef blong man. Hemi save go kasem insaet long pipol fo jajem olketa tingting
         blong olketa wetem wanem olketa laekem tumas.
         13 Long evrisamting wea God hemi mekem, no enisamting nao i save haed long hem. Hemi
         lukim evrisamting barava klia tumas. An wanfala de, bae yumi stanap frant long God
         fo hemi jajem yumi long evrisamting yumi bin duim.
         14 Nao yumi garem barava nambawan Haeprist, an hem nao Jisas San Blong God, hu hemi
         goap finis long heven. So, yumi mas gohed fo holestrong long disfala biliv wea yumi
         talemaot oltaem.
         15 An Haeprist blong yumi ya hemi savegud long hao yumi save wik tumas. Bikos evrisamting
         wea i traem yumi, olketa i traem hem finis tu. Bat nomata olsem, no enitaem nao Jisas
         hemi duim enisamting wea hemi rong.
         16 Dastawe nao yumi save kam long God hu hemi kaen tumas, an yumi no save fraet. Bae
         hemi sore an kaen long yumi, an bae hemi som kam lav blong hem fo helpem yumi taem
         yumi garem trabol.

1 God hemi save siusim wanfala man long olketa pipol fo hemi waka olsem haeprist. Waka
         blong hem, hemi fo helpem olketa pipol fo givim olketa ofaring long God an fo mekem
         olketa sakrifaes fo tekemaot sin blong olketa.
         2 Samfala pipol duim olketa rong samting bikos olketa no luksave long wanem olketa
         save duim. Disfala haeprist hemi save helpem gud kaen pipol olsem, bikos hem seleva
         tu hemi save wik tumas.
         3 An dastawe nao hemi mas mekem olketa sakrifaes, mekem God hemi tekemaot sin blong
         haeprist ya semtaem wea God hemi tekemaot sin blong olketa pipol tu.
         4 No eniwan save haemapem hem seleva fo tekem disfala waka olsem haeprist. God nomoa
         hemi save siusim man fo haeprist, olsem hemi siusim Eron bifoa.
         5 Long sem wei tu, Kraes hemi no haemapem hem seleva fo tekem disfala bik waka olsem
         Haeprist. Bat taem God hemi siusim hem, hemi tok olsem, “Yu nao San blong mi. Stat
         long tude, mi nao Dadi blong yu.”
         6 An long nara ples long Buktambu hemi sei, “Bae yu nao yu prist olowe, olsem Melkisedek
         long bifoa.”
         7 Taem Jisas hemi stap yet long wol ya, hemi kraeaot bikfala long prea blong hem. Hemi
         prea go long God hu hemi save helpem hem fo no dae. Nao God hemi herem prea blong
         Jisas, bikos Jisas hemi save falom God an tinghae tumas long hem.
         8 Nomata Jisas hemi San Blong God, hemi safa tumas. An hemi lanem wei fo falom God
         from wei wea hemi safa.
         9 An taem waka blong hem hemi finis nao, Jisas hemi sevem olketa pipol hu i falom hem,
         fo olketa laef olowe nao.
         10 An God nao hemi siusim hem fo Haeprist olsem Melkisedek.
         11 Mifala garem plande samting moa fo talem go long yufala abaotem hao nao Jisas hemi
         kamap Haeprist olsem Melkisedek, bat hemi had tumas fo tisim yufala gud bikos yufala
         slou tumas fo lanem olketa samting ya.
         12 Yufala bin biliv longtaem finis, so hemi fitim fo yufala seleva i stap olsem tisa.
         Bat hemi luk olsem yufala nidim narafala man fo kam tisim yufala moa abaotem olketa
         fas samting wea yufala herem finis abaotem Kraes. Yufala olsem olketa pikinini hu
         i susu yet, wea yufala i no fit fo kaikaim strongfala kaikai.
         13 Eniwan hu hemi susu, hemi bebi yet ya an hemi no luksave yet long olketa tising abaotem
         wanem hemi stret an wanem hemi rong.
         14 Bat eniwan hu i kaikaim strongfala kaikai, hemi bikman finis. Man olsem ya, hemi
         save finis hao fo luksave long wanem hemi gudfala an wanem hemi ravis.

1 Dastawe nao yumi mas lusim diskaen wei wea yumi gogohed oltaem fo tokabaotem olketa
         fas samting wea yumi bin lanem abaotem Kraes. Yumi mas gohed nao long olketa tising
         blong Kraes wea hemi fitim olketa bikman fo save long hem. Nogud yumi gohed moa fo
         tisim olketa samting wea yumi stat wetem ya. Olsem olketa tising abaotem: hao yumi
         mas lusim olketa ravis wei wea yumi save dae long hem, an hao yumi mas biliv long
         God,
         2 an hao yumi mas baptaes, an hao yumi putum han antap long hed blong olketa pipol,
         an hao yumi evriwan bae i laefbaek moa from dae, an hao God bae hemi jajem yumi long
         Lasde.
         3 Yumi mas no gohed fo tisim olketa samting olsem ya. Nomoa. Distaem yumi mas gohed
         fo tisim olketa samting wea hemi fitim olketa bikman fo save long hem, sapos God nao
         hemi letem yumi fo duim.
         4 Nao olketa Kristin hu i tanem go baeksaet blong olketa long Kraes, hemi had tumas
         fo olketa tane kambaek long Kraes moa ya. Bikos fastaem, olketa save finis wea God
         hemi tru, an olketa tekem disfala presen wea God hemi givim kamdaon long heven, an
         Holi Spirit hemi stap long laef blong olketa finis.
         5 An olketa luksave finis long gudfala toktok blong God, an olketa save long paoa blong
         hem wea bae hemi rul ovarem evrisamting.
         6 Sapos olketa ya barava gohed fo tanem go baeksaet blong olketa long Kraes, bae no
         eni wei hemi stap fo helpem olketa kambaek long Kraes moa. Bikos hemi olsem olketa
         nao nilam hem dae long kros moa, an mekem plande pipol fo tokspoelem hem.
         7 Ren hemi save foldaon oltaem long olketa pisgraon. An samfala pisgraon hemi holem
         ren gudfala, mekem kaikai save grou long hem wea i gudfala fo olketa pipol kaikaim.
         Diskaen graon ya, bae God hemi blesim.
         8 Bat sapos nilagras nomoa hemi grou long wanfala pisgraon, graon ya hemi ravis nomoa
         ya. No longtaem, bae God hemi save spoelem disfala graon an bae faea hemi bonem.
         9 Olketa Kristin fren, nomata mifala tokhad olsem long yufala, mifala savegud dat bae
         yufala falom gudfala wei wea God bae hemi sevem yufala long hem.
         10 God hemi tru, an hemi no save fogetem waka blong yufala an disfala lav wea yufala
         somaot finis long saet blong hem. Hemi luksave dat yufala bin helpem olketa nara Kristin
         an wea yufala gohed fo duim olsem yet.
         11 Mifala laekem tumas fo yufala evriwan i gohed fo holestrong long disfala biliv blong
         yufala, go-go kasem taem wea evrisamting wea yufala tingting tumas long hem, hemi
         kam tru.
         12 Yufala no stap les, bat yufala mas olsem olketa pipol long bifoa hu i biliv long
         God, an hu i wiling fo stap weit nomoa. Olketa pipol ya nao bae i tekem wanem God
         hemi promis fo givim long olketa.
         13 No eni man hemi garem paoa winim God, so taem God hemi promis fo blesim Ebraham,
         hemi mekem strongfala promis ya long nem blong hem seleva nomoa, an hemi sei,
         14 “Bae mi barava blesim yu ya, an bae mi mekem laen blong yu fo kamap plande moa.”
         15 Ebraham hemi wiling fo weitem God nomoa, dastawe nao wanem God hemi promis long hem
         hemi hapen finis.
         16 Taem pipol talemaot bikfala promis, olketa save mekem strongfala promis ya long nem
         blong eniwan hu hemi bikfala moa winim olketa seleva, mekem diswan hemi stopem enikaen
         toktok fo raoa.
         17 Nao taem God hemi mekem promis ya, hemi laek fo somaot klia long olketa pipol hu
         bae i tekem wanem hemi promisim, wea hemi no save sensim tingting blong hem. Dastawe
         nao hemi mekem disfala strong promis.
         18 So God hemi talemaot dat bae hemi blesim laen blong Ebraham an hemi mekem strongfala
         promis fo duim olsem. Tufala samting ya no save sens bikos God no save laea. An yumi
         hu i trastem God fo hemi kipim yumi sef, tufala samting ya save strongim tingting
         blong yumi fo holestrong long biliv wea bae hemi duim wanem hemi promisim.
         19 Olketa samting wea God hemi promisim yumi ya, hemi olsem wanfala strongfala angga
         long laef blong yumi, wea hemi no save muv. Promis blong God ya, hemi go kasem long
         narasaet long disfala bik kaleko wea hemi satem Barava Tambu Rum insaet long Tambuhaos
         long heven.
         20 Jisas hemi go insaet long disfala ples ya finis fo helpem yumi, mekem yumi save go
         insaet tu. Bikos Jisas hemi kamap Haeprist olowe, olsem Melkisedek long bifoa.

1 Disfala Melkisedek ya hemi king long wanfala ples wea olketa kolem Salem, an hemi
         prist blong God hu hemi Hae Tumas. Long taem Ebraham hemi kambaek from ples wea hemi
         bin winim fofala king wetem olketa ami blong fofala ya, Melkisedek hemi mitim hem
         long rod an hemi blesim hem.
         2 An long taem ya, Ebraham hemi givim long Melkisedek wanfala long evri tenfala samting
         wea hemi tekem long faet ya. Nao barava mining blong disfala nem Melkisedek hemi olsem,
         “King blong stretfala wei.” An hemi King long Salem tu, wea hemi minim, “King blong
         piis.”
         3 Yumi no save hu nao mami an dadi blong Melkisedek an hu nao olketa pipol long laen
         blong hem. An yumi no save wataem nao hemi bon kam an wataem nao hemi dae. Dastawe
         nao hemi olsem San Blong God hu i stap prist evritaem an olowe nao.
         4 Yumi tingim wei wea Melkisedek hemi barava bikman tumas. Nomata Ebraham hemi nambawan
         dadi blong yumi, hemi givim Melkisedek wanfala long evri tenfala samting wea hemi
         tekem long disfala faet ya.
         5 Yumi save, evriwan long olketa prist olketa bon kam long traeb blong Livae nomoa.
         An Lo blong Mosis hemi talem olketa pipol blong Israel fo olketa mas givim go wanfala
         long evri tenfala samting wea olketa garem, fo olketa prist i save holem. Olketa prist
         ya i tekem olketa samting from olketa wantok wea olketa tu i kamaot long laen blong
         Ebraham.
         6 Bat disfala Melkisedek ya, nomata hemi no kamaot long traeb blong Livae, hemi tekem
         olketa samting from Ebraham. An Melkisedek hemi blesim Ebraham tu, nomata God hemi
         givim olketa promis long Ebraham finis.
         7 An yumi evriwan i save, wanfala man hu hemi blesim narafala man, hem nao hemi bikfala
         moa winim man wea hemi blesim ya.
         8 An long saet blong olketa prist hu i save tekem wanfala long evri tenfala samting
         from olketa pipol, olketa save dae nomoa ya. Bat long saet blong Melkisedek hu hemi
         tekem wanfala long evri tenfala samting from Ebraham, Buktambu hemi sei hemi gohed
         fo laef nomoa.
         9 So yumi save talem olsem, long taem bifoa wea Ebraham hemi givim go olketa samting
         long Melkisedek, Livae disfala olo grani blong olketa prist ya, hem seleva nao hemi
         givim go olketa samting long Melkisedek.
         10 Bikos long taem wea Melkisedek hemi goaot fo mitim Ebraham, Livae hemi stap finis
         insaet long bodi blong Ebraham. Bikos long bihaen nao, Livae hemi bon kam long laen
         blong Ebraham ya.
         11 Bikos olketa prist long traeb blong Livae olketa stap fo duim waka blong olketa,
         God hemi save givim go disfala Lo blong Mosis long olketa pipol blong Israel. ?Nao
         sapos waka blong olketa prist ya hemi fit fo mekem olketa pipol kamap stret fogud,
         waswe nao wanfala narakaen prist moa hemi mas kam bihaen? Bat waka blong olketa prist
         ya hemi no fit, an dastawe nao wanfala prist hemi kam hu hemi no olsem olketa prist
         long laen blong Eron, bat hemi olsem Melkisedek.
         12 An sapos God hemi sensim olketa kaen prist ya, bae Lo blong Mosis hemi mas sens tu
         ya.
         13 Nao Masta blong yumi wea Buktambu hemi tokabaotem ya, hemi kamaot long deferen laen.
         An no eniwan long laen blong hem hemi waka olsem prist bifoa.
         14 Bikos yumi save finis, Jisas hemi kamaot long traeb blong Jiuda ya. An taem Mosis
         hemi tokabaotem traeb blong olketa prist bifoa, hemi no talem enisamting abaotem traeb
         blong Jiuda ya.
         15 Evrisamting hemi klia moa long distaem, bikos disfala narakaen prist hu hemi olsem
         Melkisedek ya, hemi kam finis nao.
         16 Wei wea hemi kamap prist hemi no falom eni lo abaotem laen blong prist ya, bat hemi
         kamap prist long paoa blong disfala laef wea hemi no save finis.
         17 Bikos Buktambu hemi tok olsem ya, “Bae yu nao yu prist olowe, olsem Melkisedek long
         bifoa.”
         18 God hemi tekemaot disfala olfala Lo, bikos Lo ya hemi no garem eni paoa an hemi no
         save duim enisamting fo helpem olketa pipol.
         19 Lo blong Mosis hemi no save mekem enisamting fo kamap stret fogud. Bat long distaem,
         God hemi openem wanfala wei wea hemi gudfala moa winim Lo blong Mosis, an hemi save
         tekem yumi go kolsap long God.
         20 An narasamting moa, God hemi talemaot strongfala promis tu. Taem olketa man long
         traeb blong Livae olketa kamap prist bifoa, God hemi no talemaot eni strongfala promis
         olsem.
         21 Bat God hemi talemaot wanfala strongfala promis taem Jisas hemi kamap prist, wea
         Buktambu hemi sei olsem, “Masta hemi mekem strongfala promis, an hemi no save sensim
         tingting blong hem, wea hemi sei, ‘Bae yu nao yu prist olowe.’”
         22 Bikos God hemi mekem disfala strongfala promis, yumi save dat Jisas nao hemi mekem
         wanfala niu spesol agrimen wetem yumi, wea hemi gud moa winim olwan ya.
         23 An narasamting moa, olketa prist long bifoa olketa plande, bikos olketa dae nomoa
         an olketa no save gohed fo duim waka blong olketa.
         24 Bat Jisas hemi laef olowe ya. An bae hemi stap fo waka olsem prist olowe nao.
         25 Dastawe nao, hemi garem paoa fo sevem olketa pipol wea olketa kam long God bikos
         olketa biliv long hem, bikos Jisas hemi laef olowe an hemi save prea go long God fo
         olketa.
         26 Jisas nao hemi Haeprist hu hemi barava fit fo helpem yumi. Bikos Jisas hemi holi,
         wea hemi no garem eni sin an wei blong hem hemi stret olowe nomoa. An God hemi putum
         hem hae antap long heven wea hemi stap deferen from olketa pipol hu i garem sin.
         27 Olketa nara haeprist ya i mekem olketa sakrifaes evri de nao. Fastaem, olketa mekem
         sakrifaes fo askem God fo finisim sin blong olketa seleva, an bihaen, olketa mekem
         sakrifaes fo sin blong olketa nara pipol. Bat Jisas hemi mekem wanfala sakrifaes nomoa
         wea hemi gohed fo waka olowe, taem hemi letem hem seleva fo dae, fo finisim sin blong
         evri pipol.
         28 Olketa pipol wea olketa stap olsem haeprist falom Lo blong Mosis, olketa no save
         stap stret fogud. Bat long disfala strongfala promis wea hemi kam bihaen long Lo blong
         Mosis ya, God hemi siusim San blong hem, hu hemi stap stret olowe bikos hemi barava
         finisim olketa waka blong hem.

1 Bikfala samting wea mifala gohed fo talem long yufala nao, hemi olsem. Yumi garem
         diskaen Haeprist ya hu hemi sidaon long heven long raetsaet blong God hu hemi garem
         evri paoa.
         2 Hemi waka olsem Haeprist long tambuples ya wea hemi insaet long disfala barava Tambu
         Haostent long heven wea pipol no wakem, bat God seleva nao hemi wakem.
         3 Waka blong olketa nara haeprist hemi fo mekem olketa sakrifaes an fo givim olketa
         ofaring go long God. Dastawe nao, disfala Haeprist blong yumi hemi mas mekem wanfala
         sakrifaes tu.
         4 Sapos hemi stap long wol ya, bae hemi no save waka olsem prist, bikos yumi garem
         plande prist finis hu i mekem olketa kaen sakrifaes long God, olsem Lo blong Mosis
         hemi talem.
         5 Olketa duim waka blong olketa ya long tambuples wea hemi wanfala piksa nomoa long
         barava tambuples blong God long heven. Dastawe nao God hemi wonem Mosis, taem hemi
         laekem hem fo wakem disfala haostent blong hem, wea hemi sei, “An taem yu wakem olketa
         samting ya, yu mas barava falom disfala plan wea mi gohed fo talemaot long yu, antap
         long disfala maonten.”
         6 Bat waka wea Jisas hemi duim, hemi bikfala moa winim waka blong olketa nara prist
         ya. An disfala niufala spesol agrimen blong God hem tu hemi bikfala moa winim olfala
         spesol agrimen ya, an Jisas nao hemi mekem diswan fo kamtru. Niufala spesol agrimen
         ya hemi bikfala moa bikos taem God hemi mekem disfala agrimen, olketa promis wea hemi
         mekem hemi bikfala moa winim promis wea hemi bin mekem taem hemi mekem olfala agrimen.
         7 Sapos no enisamting hemi rong long disfala olfala spesol agrimen, bae olketa no nidim
         eni niufala spesol agrimen moa fo sensim faswan.
         8 Bat God hemi luksave long rong blong olketa pipol ya, an dastawe nao hemi tok long
         olketa olsem, “Wanfala taem bae hemi kam wea bae mi mekem wanfala niufala spesol agrimen
         wetem olketa blong Israel an olketa blong Jiuda.
         9 Disfala spesol agrimen bae hemi no olsem olfala spesol agrimen wea mi mekem wetem
         olketa grani blong olketa bifoa, long taem wea mi lidim olketa kamaot from Ijip. Olketa
         no falom datfala spesol agrimen, an mi tanem baeksaet blong mi long olketa, mekem
         olketa nidim wanfala niufala spesol agrimen moa.
         10 Hem ya nao disfala niufala spesol agrimen wea bae mi mekem wetem olketa pipol blong
         Israel. Bae mi putum lo blong mi insaet long maen blong olketa, an bae mi raetemdaon
         long haat blong olketa. Bae mi nao God blong olketa, an bae olketa i kamap moa spesol
         pipol blong mi.
         11 No eniwan bae hemi tisim wantok blong hem o brata blong hem long wei wea hemi tok
         olsem, ‘Yufala mas save long Masta.’ Bikos long datfala taem, olketa evriwan bae i
         save finis long mi, nomata man hemi garem biknem o nomoa.
         12 Bae mi fogivim olketa from enikaen ravis samting wea olketa duim, an bae mi no tingim
         moa olketa sin blong olketa.”
         13 Taem God hemi sei disfala spesol agrimen ya hemi niufala, hemi minim wea disfala
         spesol agrimen wea hemi mekem fastaem ya, hemi olo finis nao. An enisamting wea hemi
         olo finis olsem, no longtaem bae hemi lus nao.

1 Taem God hemi givim Mosis disfala fas spesol agrimen ya, hemi talemaot olketa rul
         fo wei wea olketa mas wosipim God. An hemi talem olketa tu fo wakem wanfala tambuples,
         wea hemi stap long disfala wol nomoa.
         2 Olketa wakem wanfala haostent ya wea fas rum blong hem olketa kolem “Tambu Rum”.
         An insaet long disfala rum ya olketa putum wanfala spesol frem fo putum olketa lam
         an wanfala tebol wea disfala tambu bred hemi stap antap long hem.
         3 An bihaen long wanfala bikfala kaleko, mektu rum hemi stap wea olketa kolem “Barava
         Tambu Rum”.
         4 An insaet long disfala rum ya, olketa kipim disfala olta fo bonem insens long hem
         wetem Tambu Boks long Spesol Agrimen blong God. Olta an boks ya, olketa kavarem tufala
         evriwan long gol long evri saet blong hem. An insaet long boks ya, olketa kipim disfala
         botol long gol wea lelebet kaikai wea olketa kolem "mana" nao hemi stap insaet long
         hem. An insaet long boks tu, disfala wokingstik blong Eron hemi stap wea hemi bin
         groubaek moa olsem tri wea hemi garem lif an flaoa an frut long hem. An narasamting
         long boks ya tu, hemi tufala ston wea God hemi bin raetemdaon Lo long tufala.
         5 Kava blong disfala boks ya, hemi ples fo tekemaot sin blong olketa pipol. An antap
         long kava ya, tufala kaving i stap wea tufala garem wing, an tufala olsem wanfala
         saen fo somaot dat God hemi stap long ples ya. Bat mi no save talem evrisamting abaotem
         disfala ples ya long distaem.
         6 Taem olketa redim f inis evrisamting olsem ya, long evri de nao olketa prist i save
         go insaet long Tambu Rum ya fo olketa duim waka blong olketa.
         7 Bat long disfala Barava Tambu Rum, haeprist seleva nomoa hemi save go insaet long
         hem ya. An hemi save go insaet long ples ya long wanfala taem nomoa long wanfala yia.
         An evri taem hemi go insaet long hem, hemi mas tekem go blad blong animol fo mekem
         sakrifaes long hem, fo olketa sin blong hem seleva wetem olketa sin wea olketa pipol
         i mekem from olketa no savegud.
         8 Long disfala wei ya, Holi Spirit hemi somaot klia dat wei fo go insaet long disfala
         Barava Tambu Rum hemi no open yet, bikos disfala olo haostent ya hemi stanap yet.
         9 Olketa samting ya, hemi olsem piksa wea hemi somaot long yumi mining blong wanem
         hemi bin hapen long datfala taem. Olketa sakrifaes wea olketa prist i gohed fo mekem
         long God, olketa kanot mekem man hu hemi mekem sakrifaes ya fo no filsem long tingting
         blong hem.
         10 Bikos olketa samting ya hemi blong aotsaet blong man nomoa, olsem olketa rul abaotem
         kaikai an dring an wei fo wasim olketa seleva. God hemi givim kam olketa rul ya, mekem
         olketa stap kasem taem wea God bae hemi sensim evrisamting fo stap long niufala wei
         moa.
         11 Bat Kraes hemi kam finis, wea hem nao disfala Haeprist ovarem olketa gudfala samting
         wea olketa stap finis. Hemi go insaet finis long disfala Tambu Haostent wea hemi gudfala
         moa winim disfala haostent blong bifoa. I no pipol nao hu i wakem disfala haostent,
         an hemi no samting blong disfala wol tu.
         12 An Kraes hemi no tekem go blad blong nanigot an buluka insaet long disfala Barava
         Tambu Rum, bat hemi tekem go blad blong hem seleva nao. An wanfala taem nomoa hemi
         go insaet long tambuples ya. Long wei ya, hemi tekemaot olketa sin blong yumi evriwan
         an hemi mekem yumi fri olowe nao.
         13 Olketa prist olketa save tekem blad blong nanigot an buluka wetem asis blong yangfala
         buluka wea olketa bonem finis, an olketa splasem go long man hu hemi no klin long
         ae blong God. Diswan hemi save mekem man fo klin nomoa long aotsaet blong hem.
         14 !Bat blad blong Kraes hemi garem bikfala paoa moa! Long paoa blong Holi Spirit wea
         hemi stap oltaem, Kraes hemi givim laef blong hem seleva long God, olsem wanfala sakrifaes
         wea hemi barava gudfala. An blad blong hem hemi mekem tingting blong yumi fo kamap
         klin an no filsem moa, mekem yumi lusim olketa ravis wei wea yumi save dae long hem.
         An from diswan nao, yumi save waka fo God hu hemi givim laef.
         15 Kraes hemi mekem kamtru disfala niufala spesol agrimen blong God, mekem olketa pipol
         wea God hemi siusim olketa finis, olketa save kasem wanem hemi promisim olketa. Hem
         nao disfala tru laef long heven wea hemi no save finis enitaem. An diswan hemi hapen
         bikos Kraes hemi dae fo peimaot olketa pipol from sin blong olketa wea olketa bin
         duim taem olketa garem yet disfala fas spesol agrimen ya.
         16 Nao sapos wanfala man hemi bin raetem wanfala agrimen fo talemaot hu nao bae tekem
         olketa samting blong hem taem hemi dae, oraet, olketa mas somaot dat man ya hemi barava
         dae finis bifoa olketa save tekem olketa samting blong man ya.
         17 Bikos taem man hemi laef yet, disfala agrimen hemi no garem eni paoa. Bat taem hemi
         dae finis nao, bae olketa pipol save falom nomoa disfala agrimen ya.
         18 Dastawe nao disfala fas spesol agrimen blong God ya, hemi kamtru nomoa taem olketa
         yusim blad blong olketa animol fo mekem sakrifaes.
         19 Fastaem ya, Mosis hemi talemaot evri toktok blong Lo long olketa pipol. An bihaen,
         hemi taengem wankaen gras wetem redfala wul blong sipsip, an hemi mekem tuwet long
         blad blong nanigot an buluka wea hemi miks wetem wata. An hemi splasem go long disfala
         buk blong Lo ya, an hemi splasem go long evri pipol tu.
         20 An hemi tok olsem, “Hem nao blad wea hemi mekem strong disfala spesol agrimen wea
         God hemi talem yufala fo falom.”
         21 Long sem wei, Mosis hemi splasem go blad tu long disfala haostent wetem evrisamting
         olketa yusim taem olketa mekem sakrifaes insaet long hem ya.
         22 Falom Lo ya, kolsap evrisamting nao olketa mas splasem blad long hem fo mekem hem
         kamap klin moa. Bikos sapos blad blong sakrifaes hemi no stap, God hemi no save fogivim
         sin blong olketa pipol.
         23 Olketa samting ya wea i stap olsem piksa blong olketa samting long heven, olketa
         prist mas splasem blad long olketa olsem fo mekem olketa kamap klin. Bat olketa barava
         samting wea i stap long heven ya, wanfala sakrifaes wea hemi gudfala winim olketa
         olfala sakrifaes nao, hem nomoa hemi save mekem olketa kamap klin.
         24 Nao Kraes hemi no go insaet long wanfala tambuples wea olketa pipol nao i wakem,
         an wea hemi piksa nomoa blong disfala barava tru tambuples ya. Bat hemi barava go
         insaet long heven finis, an hemi stap wetem God distaem fo helpem yumi.
         25 Evri yia nao, haeprist blong olketa Jiu hemi mas go insaet long Barava Tambu Rum
         fo tekem go blad blong animol insaet long hem. Bat Kraes wea hemi givim laef blong
         hem long God olsem wanfala sakrifaes, hemi no go insaet long heven long plande taem.
         Nomoa.
         26 Sapos hemi bin duim plande taem, Kraes hemi bin safa plande taem tumas nao, stat
         long taem God hemi mekem wol ya kam kasem distaem. Bat nomoa. Hemi kam kasem yumi
         wanfala taem nomoa, long disfala taem wea hemi no longtaem fo wol ya bae hemi finis.
         An hemi letem hem seleva fo dae olsem wanfala sakrifaes, fo finisim evri sin.
         27 Evri pipol mas dae wanfala taem nomoa, an bihaen, God bae hemi jajem olketa.
         28 Long sem wei tu, wanfala taem nomoa Kraes hemi letem hem seleva fo dae olsem wanfala
         sakrifaes, fo finisim olketa sin blong plande pipol. An bae hemi kambaek moa long
         mektu taem, bat hemi no kam fo waka long saet blong sin ya. Bae hemi kam fo givim
         barava tru laef long olketa pipol hu i gohed fo weitem ka-kam blong hem.

1 Disfala Lo blong Mosis ya, hemi olsem piksa nomoa blong olketa gudfala samting wea
         bae olketa kam. An hemi no save somaot barava tru samting. Disfala Lo ya hemi talem
         olketa fo mekem semkaen sakrifaes evri yia nomoa. Dastawe nao, Lo ya hemi no save
         mekem olketa pipol wea olketa kam fo mekem sakrifaes long God fo olketa kamap stret
         fogud.
         2 Sapos diskaen sakrifaes hemi garem paoa fo mekem olketa pipol kamap stret, bae olketa
         save stopem olketa nomoa. An sapos olsem, olketa hu i mekem sakrifaes olketa save
         kamap stret fogud long saet blong sin, an olketa no save filsem moa long tingting
         blong olketa.
         3 Bat hemi no olsem. Evri yia nao, olketa sakrifaes ya i mekem olketa pipol fo tingimbaek
         olketa sin blong olketa nomoa.
         4 Bikos hemi had tumas fo blad blong buluka an nanigot fo barava finisim olketa sin
         ya.
         5 Dastawe nao, taem Kraes hemi kolsap kam long wol ya, hemi sei long God, "Yu no laekem
         nomoa olketa sakrifaes an olketa ofaring, bat yu nao yu mekredi finis long wanfala
         bodi fo mi.
         6 Yu no hapi nomoa long olketa sakrifaes wea hemi barava bone o long olketa sakrifaes
         fo mekem man stret moa long ae blong God.
         7 Den mi tok olsem, ‘O God, mi long hia nao, an mi redi fo duim wanem yu laekem mi
         fo duim, olsem olketa bin raetem abaotem mi insaet long Buktambu.’”
         8 Fastaem, Kraes hemi tokabaotem olketa sakrifaes wea olketa prist mas mekem bikos
         olketa falom Lo blong Mosis. Kraes hemi talem God olsem, “Yu no laekem olketa sakrifaes
         an olketa ofaring, an yu no hapi nomoa long olketa sakrifaes wea hemi barava bone
         an olketa sakrifaes fo mekem man stret moa long ae blong yu.”
         9 An bihaen, hemi tok olsem, “O God, mi long hia nao, an mi redi fo duim wanem yu laekem
         mi fo duim.” Long disfala wei ya, hemi finisim disfala olfala wei blong sakrifaes
         an hemi sensim wetem disfala sakrifaes blong Kraes.
         10 Jisas Kraes hemi duim finis wanem God hemi laekem hem fo duim, wea hemi letem bodi
         blong hem seleva fo dae olsem sakrifaes long wanfala taem ya nomoa. An long wei ya
         nao, hemi mekem yumi holi long ae blong God.
         11 Evri prist olketa duim waka blong olketa long evri de nomoa, an olketa gohed fo mekem
         semkaen sakrifaes oltaem. Bat olketa sakrifaes olsem ya i no save finisim sin nomoa.
         12 Bat Kraes hemi mekem wanfala sakrifaes nomoa. An disfala sakrifaes blong hem, hemi
         garem paoa fo finisim olketa sin olowe nao. An bihaen, hemi go fo sidaon long raetsaet
         blong God.
         13 An distaem hemi sidaon fo weit fo disfala taem wea bae God hemi putum olketa enemi
         blong hem andanit long paoa blong hem.
         14 Long disfala wanfala sakrifaes nomoa, hemi mekem stret fogud olketa pipol blong God,
         an bae olketa stap olsem olowe nao.
         15 Holi Spirit hemi somaot klia long yumi nao wea olketa samting ya i tru. Fastaem hemi
         talemaot toktok wea Masta hemi bin talem olsem,
         16 “Hem ya nao disfala niufala spesol agrimen wea bae mi mekem wetem olketa. Bae mi
         putum lo blong mi insaet long maen blong olketa, an bae mi raetemdaon long haat blong
         olketa.”
         17 An hemi sei moa, “Bae mi no tingim moa olketa sin blong olketa an olketa ravis wei
         blong olketa.”
         18 An taem God hemi fogivim olketa sin finis, hemi no fitim fo eniwan i gohed moa fo
         mekem sakrifaes fo olketa sin ya.
         19 Olketa Kristin fren, bikos blad blong Jisas hemi ranaot fo yumi, yumi no save fraet
         fo go insaet long disfala Barava Tambu Rum ya.
         20 Yumi save go falom disfala niufala wei wea hemi garem laef, an wea hemi gotru long
         disfala bikfala kaleko wea hem satem rum ya. Jisas nao hemi openem disfala wei finis
         taem bodi blong hem hemi dae long kros.
         21 Hem nao bikfala prist hu hemi lukaftarem disfala haos blong God long heven.
         22 Hemi bin mekem tingting blong yumi fo kamap klin an no filsem moa, an hemi mekem
         bodi blong yumi tu fo kamap klin wetem gudfala wata. So yumi mas kam kolsap long God
         nao, wea yumi garem gudfala tingting an biliv blong yumi hemi barava strong.
         23 Yumi mas gohed fo holestrong long olketa samting wea God hemi promisim fo yumi, olsem
         yumi talemaot oltaem. Bikos yumi save trastem tumas God hu hemi mekem olketa promis
         ya.
         24 Yumi mas gohed fo tingting abaotem hao yumi save helpem yumi evriwan fo somaot lav
         an duim olketa gudfala waka.
         25 Yumi mas no les fo hipap tugeta fo prea oltaem, nomata samfala pipol olketa les finis.
         Yumi mas gohed fo helpem yumi evriwan fo stanap strong go moa, bikos disfala De blong
         Masta ya, hemi kam kolsap nao.
         26 Yumi save finis long disfala tru toktok abaotem Kraes ya. Bat sapos eniwan long yumi
         gohed nomoa fo duim olketa samting nogud, bae no eni sakrifaes hemi save finisim olketa
         sin olsem ya.
         27 An bae olketa save stap fraet nomoa an weitem God fo hemi kam fo panisim olketa,
         wea wanfala barava hot faea bae hemi kaikaim olketa enemi blong hem.
         28 Long bifoa, sapos eniwan hemi brekem Lo blong Mosis, an tufala o trifala pipol i
         talemaot rong blong hem, olketa kilim hem dae, an no eniwan hemi filsore long hem.
         29 ?Sapos olsem, wanem nao bae hemi hapen long wanfala man sapos hemi lukdaon long San
         Blong God? !Bae bikfala panis moa hemi kasem man olsem ya! Blad blong Kraes wea hemi
         mekem spesol agrimen blong God fo kamtru, hem nao hemi bin mekem disfala man ya fo
         kamap holi long ae blong God. Bat disfala man ya hemi ting dat blad blong Kraes hemi
         samting nating nomoa, an hemi tokdaonem tu Holi Spirit hu hemi bin somaot kaenfala
         lav long hem.
         30 An yumi save dat God nao hemi tok olsem, “Mi nomoa save sensimbaek trabol long olketa
         enemi blong yufala. Mi nao bae mi peimbaek long olketa.” An hemi sei olsem moa, “Mi
         Masta ya, bae mi jajem olketa pipol blong mi.”
         31 So, man mas barava fraet tumas sapos hemi stap andanit long paoa blong God hu hemi
         laef.
         32 Yufala mas tingimbaek olketa samting wea hemi hapen bifoa, long taem yufala jes kasem
         finis disfala laet blong God. Long taem ya, nomata yufala safa tumas long plande samting,
         yufala gohed nomoa fo stanap strong.
         33 Long samfala taem, olketa tokspoelem yufala an olketa mekful long yufala long ae
         blong plande pipol. An long samfala taem tu, yufala stanap fo sapotem samfala long
         yufala wea olketa pipol i spoelem olketa olsem ya.
         34 Yufala filsore tugeta wetem samfala long yufala hu i stap insaet long prisin. An
         taem pipol i tekem evrisamting wea yufala onam, yufala stap hapi nomoa bikos yufala
         save finis wea yufala garem samting wea hemi gudfala moa an bae hemi save stap oltaem.
         35 So, yufala mas no lusim disfala strongfala biliv blong yufala, bikos God save hemi
         givim olketa gudfala samting ya long olketa pipol hu i holestrong long biliv blong
         olketa.
         36 Yufala mas gohed fo stanap strong, mekem yufala save duim wanem God hemi laekem.
         Sapos olsem, bae yufala save tekem wanem hemi promis fo givim long yufala.
         37 Bikos Buktambu hemi tokabaotem diswan olsem, “Man wea hemi redi fo kam ya, no longtaem
         nomoa, bae hemi kam.
         38 Olketa stretfala pipol wea olketa biliv long mi, bae olketa garem tru laef. Bat sapos
         eniwan long olketa i tanebaek fo no biliv moa, bae mi no hapi long hem nao.”
         39 Bat yumi ya, yumi no pipol hu tanebaek fo no biliv moa, mekem yumi barava lus bihaen.
         Nomoa. Yumi pipol hu i biliv ya, bae yumi kasem tru laef.

1 Taem yumi biliv long God, yumi trastem hem long olketa samting wea hemi bin promisim
         yumi. Nomata yumi no lukim yet, yumi save dat olketa samting ya i stap finis.
         2 Olketa olo long bifoa olketa biliv long God, an God hemi tokhapi long olketa from
         diswan.
         3 Nao yumi biliv long God, an yumi save finis wea long toktok blong hem seleva nomoa
         hemi mekem disfala wol ya. Olsem, hemi yusim wanem yumi no save lukim fo mekem evrisamting
         wea yumi lukim nao.
         4 Ebol hemi biliv long God, an dastawe sakrifaes blong hem hemi gudfala moa winim sakrifaes
         blong brata blong hem Kein. An bikos Ebol hemi biliv, God hemi luksave long hem olsem
         wanfala stretfala man, wea God hemi tokhapi long sakrifaes blong hem. Nomata Ebol
         hemi dae longtaem finis, stori abaotem hem hemi tokabaotem bikfala biliv blong hem
         kam kasem tude.
         5 Inok hemi biliv long God, an dastawe nao God hemi tekem hem goap long heven, mekem
         hemi no save stap fo kasem taem blong hem fo dae. No eniwan hemi lukim hem moa bikos
         God hemi tekem hem go finis. An bifoa God hemi tekem hem, God hemi tokhapi long hem
         bikos hemi biliv long hem.
         6 No eniwan save mekem God fo hemi hapi long hem, sapos hemi no biliv. Bikos eniwan
         hu hemi laek fo kam kolsap long God, hemi mas biliv dat God hemi stap, an hemi mas
         biliv dat God hemi givim olketa gudfala samting ya long olketa pipol hu i kam long
         hem.
         7 Noa hemi biliv long God, an dastawe hemi obeim God taem hemi wonem hem abaotem olketa
         samting wea no eniwan i lukim yet. Hemi wakem wanfala bikfala sip fo sevem olketa
         famili blong hem. An bikos hemi obeim God, hemi somaot dat olketa pipol blong wol
         ya i rong, bat hem seleva hemi kamap stret long ae blong God olsem evriwan hu i biliv
         long hem.
         8 Ebraham hemi biliv long God, an dastawe hemi obeim God taem hemi kolem hem. Hemi
         lusim ples blong hem fo go long nara ples wea bae God hemi givim long hem. Hemi go,
         nomata hemi no save nomoa long ples wea hemi go-go long hem ya.
         9 Hemi biliv long God, an dastawe hemi go stap olsem wanfala strensa long disfala ples
         wea God hemi promis fo givim long hem. Hemi stap insaet long haostent nomoa. An Aesak
         an Jekob wea God hemi promis fo givim ples ya long tufala tu, tufala tu i stap insaet
         long haost ent nomoa olsem Ebraham.
         10 Ebraham hemi stap olsem, bikos hemi weit nomoa fo go kasem disfala bikfala taon wea
         hemi save stap oltaem. Bikfala taon ya, God seleva nao hemi wakemaot plan blong hem,
         an hem seleva tu hemi wakem finis.
         11 Ebraham hemi olo tumas an Sera hemi no save garem eni pikinini, bat bikos Ebraham
         hemi biliv long God, God hemi mekem tufala fo garem pikinini. Ebraham hemi trastem
         God fo kipim promis blong hem,
         12 an dastawe plande pipol nao i bon kam long laen blong hem. Nomata Ebraham hemi olo
         tumas an taem blong hem fo dae hemi kam kolsap, olketa long laen blong hem i kamap
         plande tumas olsem olketa sta antap long skae, an olketa plande tumas fo kaontem olsem
         olketa sanbis long saet si.
         13 Olketa pipol olsem ya, olketa gohed nomoa fo biliv long God, go-go kasem taem olketa
         dae. Bat taem olketa stap yet long wol, olketa no tekem nomoa olketa samting wea God
         hemi promis fo givim long olketa. Hemi olsem wea olketa stap farawe nomoa an lukluk
         go, an olketa i hapi fo luksave long samting wea bae hemi hapen. An olketa talemaot
         dat olketa stap long wol ya olsem olketa strensa hu i kam fo visit nomoa.
         14 Pipol hu i toktok olsem ya, olketa somaot klia dat olketa laek fo kasem tru kantri
         blong olketa ya.
         15 Sapos olketa tingimbaek nomoa disfala ples wea olketa lusim fastaem ya, hemi isi
         nomoa fo olketa gobaek long ples ya.
         16 Bat wanem olketa laekem tumas nao hemi fo stap long wanfala kantri wea hemi gudfala
         moa, an heven nao hemi disfala kantri ya. Dastawe nao God hemi no filsem taem pipol
         kolem hem God blong olketa. Bikos hem nao hemi mekredi finis long wanfala bikfala
         taon fo olketa.
         17 Ebraham hemi biliv long God, an dastawe hemi wiling fo sakrifaesim san blong hem
         Aesak taem God hemi testem hem. Hemi garem disfala wanfala san nomoa, bat hemi wiling
         nomoa fo givim hem go olsem sakrifaes long God, nomata God hemi bin talem promis long
         hem olsem,
         18 “Long Aesak nao barava laen blong yu bae hemi kamaot long hem.”
         19 Ebraham hemi save dat God hemi save mekem Aesak fo laefbaek moa. An yumi save sei
         Aesak hem olsem hemi laefbaek moa from dae.
         20 Aesak hemi biliv long God, an dastawe hemi blesim Jekob an Iso long saet blong olketa
         samting wea bae i kamap long laef blong tufala.
         21 Jekob hemi biliv long God, an dastawe taem hemi kolsap dae, hemi blesim tufala san
         blong Josef. Long taem ya, hemi holem disfala wokingstik blong hem an hemi wosipim
         God.
         22 Josef hemi biliv long God, an dastawe taem hemi kolsap dae, hemi tokabaotem taem
         olketa pipol blong Israel bae lusim Ijip. An hemi talem olketa fo tekem go olketa
         bon blong hem taem olketa go.
         23 Mami an dadi blong Mosis tufala biliv long God, an dastawe tufala haedem hem fo trifala
         mans bihaen hemi bon kam. Tufala lukim dat bebi ya hemi gud tumas, dastawe nao tufala
         no fraet fo brekem lo blong king.
         24 Mosis hemi biliv long God, an dastawe taem hemi bikman finis, hemi no laekem olketa
         pipol fo kolem hem pikinini blong dota blong king.
         25 Bat hemi siusim nomoa fo safa wetem olketa pipol blong God, bikos hemi no laek fo
         stap gud long wei blong sin, wea hemi fo lelebet taem nomoa.
         26 Hemi biliv wea God bae hemi sendem Mesaea wea hemi promisim long olketa pipol blong
         hem, an dastawe nao Mosis hemi wiling fo safa fo disfala biliv. Hemi tingse wea disfala
         promis hemi gud moa winim evri gudfala samting blong Ijip, bikos hemi lukluk go long
         olketa gudfala samting wea God bae hemi givim.
         27 Mosis hemi biliv long God, an dastawe hemi lusim Ijip, an hemi no fraetem disfala
         king ya hu i kros tumas long hem. Hemi gohed fo stanap strong nomoa, bikos hem olsem
         hemi lukim God finis, nomata no eniwan i barava save lukim God.
         28 Hemi biliv long God, an dastawe hemi statem disfala Fist blong Pasova ya. Hemi talem
         olketa pipol blong Israel fo splasem blad blong olketa smolfala sipsip long doa blong
         haos blong olketa. Long wei ya nao, disfala enjel hu hemi kam fo kilim dae olketa
         fasbon pikinini, bae hemi no kasem olketa pipol blong Israel.
         29 Olketa pipol blong Israel i biliv long God, an dastawe olketa save katkros long disfala
         solwata long Red Si ya, olsem olketa wakabaot long drae ples nomoa. Bat taem ami blong
         Ijip olketa trae fo katkros olsem tu, solwata ya i kavaremap evriwan long olketa nao.
         30 Olketa pipol blong Israel i biliv long God, an dastawe nao disfala bikfala wolston
         wea hemi stap raonem Jeriko ya hemi foldaon bihaen olketa goraonem fo sevenfala de.
         31 Disfala juri Rehab hemi biliv long God, an dastawe hemi lukaftarem gud tufala man
         blong Israel hu i kam fo lukluk haed long Jeriko. Olsem, olketa no kilim hem dae wetem
         olketa pipol hu i no obeim God.
         32 ?An wanem nao bae mi talem moa? Mi no garem taem fo toktok abaotem Gidion, an Barak,
         an Samson, an Jefta, an Deved, an Samuel, an olketa profet moa.
         33 Olketa biliv long God, an dastawe olketa duim enikaen bikfala samting. Olketa faetem
         olketa deferen kantri an olketa winim olketa. Olketa duim wanem hemi stret an olketa
         tekem olketa gudfala samting wea God hemi promis fo givim long olketa. Olketa satem
         maos blong olketa laeon,
         34 an olketa kilim faea wea i bone bik tumas, an olketa naef fo faet blong enemi hemi
         no save kasem olketa. Nomata olketa wik tumas fastaem, olketa i strong go moa bihaen,
         an olketa strong tumas long olketa faet, an olketa winim olketa ami blong olketa narafala
         kantri.
         35 An olketa woman i biliv long God, an dastawe olketa long famili blong olketa hu i
         dae finis, olketa i laefbaek moa. Bat samfala nara pipol hu i biliv long God, olketa
         enemi blong olketa nao i barava hitim olketa go-go olketa dae. Olketa no laek fo helpem
         olketa enemi, mekem olketa save letem olketa fo go fri, bikos olketa laek fo kasem
         laef wea hemi gudfala moa.
         36 Samfala moa long olketa ya, olketa enemi blong olketa i mekfan long olketa an wipim
         olketa. An samfala ya, olketa enemi blong olketa i taengem olketa wetem sen an torowem
         olketa go insaet long prisin.
         37 Samfala ya, olketa enemi i sutim olketa dae long ston, o olketa katem bodi blong
         olketa long tufala haf, o olketa kilim olketa dae wetem naef fo faet. Olketa ya, olketa
         i pua tumas wea olketa save werem nomoa olketa skin blong sipsip an nanigot, an olketa
         enemi i save mekful long olketa an duim enikaen ravis samting long olketa.
         38 From diswan nao, olketa pipol hu i biliv ya olketa goraon an staphaed olobaot nomoa
         long olketa drae eria, an antap long olketa hil, an insaet long olketa kev, an enikaen
         hol moa long graon. Olketa i gudfala pipol tumas, wea hemi no fit fo olketa stap tugeta
         wetem olketa pipol blong disfala wol ya.
         39 Evriwan long olketa ya olketa biliv long God, an hemi tokhapi long olketa from diswan.
         Bat olketa no tekem yet wanem hemi promis fo givim long olketa,
         40 bikos God hemi tingim samting finis wea bae hemi gudfala tumas fo yumi evriwan. Olketa
         ya, God hemi laekem olketa fo weitem yumi fastaem, wea bae God hemi mekem yumi evriwan
         kamap barava gudfala tumas long ae blong hem long semtaem nomoa.

1 Nao disfala bikfala seksin long olketa olo blong yumi long bifoa, olketa stap raonem
         yumi fo somaot gudfala wei fo biliv. Dastawe yumi mas lusim evrisamting wea i stopem
         yumi fo no gohed fo biliv long God, an yumi mas lusim tu wei blong sin wea i save
         holetaet tumas long yumi. An yumi mas gohed strong olowe fo ran long disfala resis
         wea God hemi makem fo yumi ran long hem.
         2 Yumi mas gohed fo lukluk go long Jisas, wea hem nao hemi mekem disfala wei fo yumi
         save biliv, an hem nao hemi lukaftarem biliv blong yumi go-go kasem en long resis
         blong yumi. Nomata olketa kilim hem dae long kros, hemi hapi fo tingim disfala laef
         wea bae hemi kasem bihaen. Hemi no tingim disfala dae blong hem long kros, olsem samting
         fo filsem long hem. An long distaem ya, hemi sidaon nao long raetsaet blong God fo
         rul wetem hem.
         3 Yufala tingting go long Jisas, hu hemi gohed fo stap strong nomoa taem olketa pipol
         hu stap long wei blong sin olketa gohed fo spoelem hem. Long sem wei tu, yufala mas
         no wikdaon an lusim biliv blong yufala.
         4 Yufala i bin traehad fo faet agensim olketa wei blong sin, bat no eniwan blong yufala
         hemi dae yet long diswan.
         5 ?An waswe, yufala fogetem disfala toktok wea God hemi talemaot fo mekem yufala gohed
         strong? Hemi tok long yufala olsem olketa pikinini blong hem, an hemi sei, "San blong
         mi, yu no les long strongfala toktok blong Masta, an taem hemi stretem yu, yu no letem
         tingting blong yu fo wikdaon.
         6 Bikos hemi stretem evriwan hu hemi lavem, an hemi panisim evriwan hu i pikinini blong
         hem."
         7 Yufala mas gohed fo stanap strong taem hadtaem hemi kasem yufala, an letem God fo
         stretem yufala, bikos diswan hemi somaot dat God hemi lukaftarem yufala olsem wanfala
         dadi nao. ?Waswe, yumi save long eni pikinini wea dadi blong hem hemi no stretem hem
         taem hemi duim samting rong? Nomoa ya.
         8 God hemi stretem evri pikinini blong hem. Nao sapos hemi no stretem yufala, hemi
         minim wea yufala olsem pikinini wea i bon aotsaet long marit nomoa ya, an yufala i
         no barava pikinini blong hem.
         9 Long saet long olketa dadi blong yumi long wol ya, yumi tinghae long olketa bikos
         olketa save stretem yumi. Dastawe nao hemi moabeta fo yumi barava stap andanit long
         han blong Dadi blong yumi long heven, mekem yumi save stap laef wetem hem.
         10 Olketa dadi blong yumi long wol ya, olketa stretem yumi fo sotfala taem nomoa, falom
         tingting blong olketa. Bat God hemi stretem yumi fo barava helpem yumi, mekem yumi
         save stap holi olsem hem seleva.
         11 Long taem God hemi stretem yumi, yumi save filpein long diswan ya, yumi no save hapi.
         Bat bihaen nao, yumi hu God hemi stretem yumi long diskaen wei ya, bae yumi save stap
         stret long ae blong God an garem piis.
         12 Sapos yufala i wikdaon long laef blong yufala, yufala mas kamap strong moa.
         13 An yufala mas gohed fo wakabaot long wei wea hemi stret gudfala, mekem olketa hu
         i wik no kamap nogud moa, bat bae olketa save gudbaek moa.
         14 Yufala mas traehad fo stap long wei blong piis wetem evri pipol, an fo stap holi
         long ae blong God. Sapos eniwan hemi no stap holi olsem, bae hemi no save lukim Masta.
         15 Yufala mas lukaot gud, mekem no eniwan long yufala hemi tanem baeksaet blong hem
         long kaenfala lav blong God ya. Nogud eniwan long yufala hemi kamap olsem wanfala
         poesen tri wea hemi save mekem plande pipol fo nogud.
         16 Yufala mas lukaot gud, mekem no eniwan long yufala hemi durong olobaot, an nogud
         eniwan long yufala hemi olsem Iso hu hemi no tinghae long God. Bikos Iso hemi hanggre
         tumas long wanfala taem, hemi salem go long Jekob disfala spesol raet blong hem wea
         hemi garem olsem fasbon.
         17 Yufala save, bihaen nao, Iso hemi laekem dadi blong hem fo blesim hem fo givim moa
         disfala spesol raet, bat dadi blong hem hemi no duim nao. No eni wei moa fo Iso hemi
         sensim disfala rong samting wea hemi duim finis ya, nomata hemi krae bikfala an askem
         tumas dadi blong hem fo blesim hem.
         18 Yufala no kasem wanfala maonten wea yu save tasim, olsem olketa pipol blong Israel
         bifoa wea olketa kam kasem disfala maonten long Saenae. Olketa lukim bikfala faea
         wea hemi bone antap, an ples ya hemi go barava dak tumas moa an bikfala win hemi blou
         kam long hem.
         19 An wanfala trampet hemi kraeaot bikfala, an olketa herem wanfala bikfala voes wea
         hemi mekem olketa fraet tumas, an olketa talemaot strong dat olketa no laek fo herem
         moa.
         20 Bikos olketa no laekem disfala strongfala toktok wea hemi tok olsem, “Sapos eniwan
         hemi tasim disfala maonten ya, nomata wanfala animol nomoa, yufala mas sutim hem dae
         long ston.”
         21 Taem Mosis hemi lukim olketa samting ya, hemi fraet fogud, dastawe nao hemi sei,
         “Mi fraet tumas an mi seksek long hem nao.”
         22 Bat yufala ya, yufala kasem finis disfala maonten wea yumi kolem Saeon, disfala bikfala
         taon blong God hu hemi laef, wea hem nao disfala Jerusalem long heven ya. Yufala kasem
         ples wea plande taosen long olketa enjel nao olketa stap long hem.
         23 Yufala kam fo joen wetem olketa pipol hu i stap hapi tugeta olsem olketa fasbon pikinini
         blong God. Nem blong olketa ya i stap insaet long buk blong heven finis nao. Yufala
         kam kasem God hu bae hemi jajem evri pipol. An yufala kam kasem olketa spirit blong
         olketa gudfala pipol blong bifoa, wea God hemi mekem olketa stret fogud finis nao.
         24 Yufala kam kasem Jisas hu hemi mekem disfala niufala spesol agrimen blong God fo
         kamtru. Blad blong hem wea hemi mekem yumi klin finis, hemi somaot olketa gudfala
         samting moa winim blad blong Ebol.
         25 Yufala mas lukaot, nogud yufala les fo obeim God hu hemi toktok kam long yufala ya.
         Olketa pipol blong bifoa wea olketa no lisin long hem taem hemi wonem olketa kam long
         wol ya, olketa no save ranawe from panis ya. ?So hao nao bae yumi save ranawe from
         panis, sapos yumi tanem go baeksaet blong yumi long hem, taem hemi tok kam long heven
         fo wonem yumi?
         26 Long bifoa ya, voes blong hem hemi mekem graon ya fo seksek. Bat long disfala taem,
         hemi promisim yumi finis wea hemi sei, “Wanfala taem moa bae mi sekem disfala graon,
         an bae mi sekem skae ya tu long semtaem.”
         27 Disfala toktok wea hemi sei “wanfala taem moa” hemi somaot dat God bae hemi sekem
         olketa samting wea hemi bin mekem, an bae hemi tekemaot olketa finis. An olketa samting
         wea i no save seksek, bae olketa nomoa i stap olowe.
         28 Bae yumi kasem laef wea hemi no save seksek, disfala laef wea God nao hemi King ovarem.
         From diswan nao, yumi mas toktengkiu long God an waka fo hem long wei wea hemi laekem,
         an yumi mas barava tinghae long hem tu.
         29 Bikos God blong yumi ya, hemi olsem bikfala faea wea i save bonem evrisamting.

1 Yufala mas gohed nomoa fo lavem yufala evriwan olsem olketa brata an sista.
         2 Yufala mas no foget fo lukaftarem gud olketa strensa wea olketa kam kasem ples blong
         yufala. Bikos samfala pipol long bifoa, olketa tingse olketa welkamem olketa strensa
         nomoa, bat wea, olketa tekem kam olketa enjel insaet long haos blong olketa nao.
         3 Yufala mas tingim olketa hu i stap insaet long prisin, olsem yufala seleva stap insaet
         long prisin wetem olketa tu. An yufala mas tingim olketa hu i safa, olsem yufala seleva
         i safa tu.
         4 Evri pipol i mas tinghae long wei blong marit. Olketa hasban an olketa waef i mas
         kipim olketa seleva, olsem olketa promis finis fo duim. Bikos God bae hemi panisim
         olketa pipol hu i brekem lo blong marit wetem olketa hu i durong olobaot nomoa.
         5 Yufala mas no lavem seleni tumas, bat yufala mas hapi nomoa long wanem yufala garem,
         bikos God hemi tok finis olsem, “Bae mi no lusim yu, o les long yu.”
         6 Dastawe yumi garem strong biliv wea yumi save sei olsem, “Masta nao hemi helpem mi,
         bae mi no save fraet. No eniwan save duim eni nogud samting long mi.”
         7 Yufala tingimbaek olketa lida blong yufala bifoa, hu i talemaot toktok blong God
         long yufala. Yufala tingting long gudfala wei blong laef blong olketa go-go olketa
         dae, an yufala mas falom gud disfala wei blong biliv blong olketa.
         8 Jisas Kraes hemi semsem nomoa, stat kam bifoa an kam kasem distaem an go-go olowe.
         9 Yufala no letem enikaen tising fo mekem yufala lusim disfala rod wea hemi stret gudfala.
         Hemi gud fo God hemi mekem tingting blong yumi i strong long kaenfala lav blong hem.
         Bat olketa enikaen rul blong kaikai ya, olketa no save mekem tingting blong yumi i
         strong, an olketa no duim eni gudfala samting tu fo helpem olketa pipol hu i gohed
         fo falom olketa.
         10 Disfala sakrifaes antap long olta blong yumi, olketa prist hu i waka insaet long
         disfala Tambuhaos ya olketa no garem raet fo tekem eni kaikai from hem.
         11 Wanfala taem long yia, haeprist ya hemi save karim go blad blong wanfala animol insaet
         long disfala Barava Tambu Rum, fo mekem sakrifaes fo tekemaot olketa sin. Bat bodi
         blong animol ya, olketa bonem nomoa aotsaet long ples wea olketa stap long hem.
         12 Long sem wei tu, Jisas hemi safa an dae aotsaet long taon ya, mekem blad blong hem
         seleva hemi save mekem olketa pipol i kamap holi.
         13 So yumi mas go joenem hem aotsaet long taon ya, mekem olketa pipol mekful long yumi
         olsem olketa duim long hem finis.
         14 Long disfala wol ya, no eni taon nao bae hemi gohed fo stap oltaem, mekem yumi save
         stap long hem. Bat yumi weitem disfala taon wea bae hemi kam yet.
         15 So from wanem Jisas hemi duim fo yumi, yumi mas mekhae long God oltaem an talemaot
         dat hemi Masta blong yumi. Long wei ya nao, wei blong yumi fo preisim hem hemi olsem
         sakrifaes long God.
         16 An yufala mas no foget fo duim olketa gudfala waka an fo helpem olketa nara pipol,
         bikos olketa sakrifaes olsem nao, God hemi hapi long hem.
         17 Olketa lida blong yufala i lukaftarem laef blong yufala. An bihaen nao, bae olketa
         mas talem God abaotem wanem olketa bin duim. Dastawe yufala mas obeim olketa an tinghae
         long olketa, mekem olketa hapi long waka ya. Sapos yufala mekem waka blong olketa
         fo kamap hevi, bae hemi no save helpem yufala nao ya.
         18 Yufala mas gohed fo prea fo mifala. Mifala savegud dat tingting blong mifala hemi
         stret an mifala laek fo duim nomoa evrisamting wea hemi stret gudfala.
         19 Mi barava askem yufala evriwan fo prea fo mi, mekem no longtaem mi save kambaek moa
         long yufala.
         20 Disfala blad blong Jisas Masta blong yumi, hemi mekem kamtru disfala spesol agrimen
         wea hemi stap olowe. Long disfala blad nao, God hu hemi givim piis, hemi mekem Jisas
         fo laef baek moa wea hemi stap olsem Nambawan Man fo Lukaftarem Sipsip.
         21 Mi prea wea bae God ya hemi givim evri gudfala samting long yufala, mekem yufala
         save duim wanem hemi laekem. An mi prea tu wea long paoa blong Jisas Kraes, bae God
         hemi duim long yumi wanem hem seleva hemi hapi long hem. An bae yumi mekhae long Kraes
         olowe nao. Amen.
         22 Olketa Kristin fren, mi barava askem yufala fo lisin kam gudfala long olketa toktok
         wea mi raetem fo mekem yufala gohed strong moa. Bikos disfala leta ya hemi sotwan
         nomoa.
         23 Mi laek fo yufala save dat brata blong yumi Timoti, olketa letem hem fo kamaot long
         prisin nao. Sapos hemi kam kasem mi kuiktaem, bae mitufala nao kam fo lukim yufala.
         24 Yufala mas sei halo long evri lida long sios wetem olketa evri pipol blong God. Olketa
         Kristin hu i stap kam long Itali, olketa sei halo long yufala tu.
         25 Letem kaenfala lav blong God hemi stap wetem yufala evriwan.JEMESJEMESJEMESJEMESJEMES

1 Mi Jemes, wakaman blong God an blong Jisas Kraes Masta blong yumi. Mi sei halo long
         olketa pipol blong God wea yufala stap long evri ples long wol.
         2 Olketa Kristin fren, taem enikaen trabol hemi kasem yufala, yufala mas ting long
         hem olsem samting hemi gud fo yufala.
         3 Yufala save, sapos yufala biliv strong nomata olketa trabol i kasem yufala, bae hemi
         mekem yufala fo gohed strong olowe ya.
         4 So yufala mas gohed strong olowe nao, go-go yufala barava gud finis an no save sot
         long enisamting long wei blong God.
         5 Bat sapos eniwan long yufala hemi no garem gudfala tingting, hemi mas askem God.
         An bae God hemi save givim gudfala tingting long hem, bikos God hemi hapi tumas fo
         givim kam olketa samting, an hemi no save raosim olketa hu i askem hem.
         6 Bat taem eniwan hemi askem God fo gudfala tingting, hemi mas biliv strong long God
         nao ya. Sapos hemi no biliv strong long God, man ya hemi olsem olketa wev long si
         wea win hemi bloum olketa olobaot.
         7 Diskaen man hemi garem tufala maen an tingting blong hem hemi no save stap strong
         long wanfala samting. So nogud hemi tingse Masta bae hemi givim enisamting long hem.
         Nomoa nao.
         9 Olketa Kristin fren, yufala hu i lou mas hapi taem God hemi apem yufala,
         10 an yufala hu i ris mas hapi taem God hemi putum yufala daon. Nomata man hemi ris
         tumas, hemi save dae enitaem nomoa, nomata hemi gohed yet long bisnis blong hem. Hemi
         olsem olketa naes flaoa wea olketa no save stap longtaem nomoa. Taem san hemi kamap
         an hotem olketa flaoa ya, bae olketa dae an foldaon an kala blong olketa hemi lus
         nomoa.
         12 Man hu hemi gohed fo stanap strong taem enikaen hadtaem hemi kasem hem, hem nao hemi
         hapi. Taem hemi stanap strong long evri hadtaem, God bae hemi givim hem laef wea hemi
         promis fo givim long olketa hu i lavem hem.
         13 Taem enikaen hadtaem hemi kasem wanfala man, hemi mas no tingse God nao hemi trae
         fo mekem hem gorong. Bikos God hemi no save mekem eniwan fo gorong, an no enisamting
         tu hemi save mekem God fo gorong.
         14 Bat man seleva nao hemi save tingting fo duim wanem hemi rong. Taem wanfala man hemi
         laekem tumas olketa ravis samting, hemi had nao fo hemi sensim tingting blong hem.
         15 An sapos disfala nogud tingting hemi gohed nomoa, hemi save mekem man fo duim olketa
         ravis samting. An sapos hemi gohed fo duim nomoa olketa ravis samting, bae olketa
         save kilim hem dae.
         16 So olketa gudfala Kristin fren blong mi, yufala mas tingting stret abaotem olketa
         samting ya.
         17 Evrisamting wea hemi gud tumas hemi save kamdaon from heven. God nao hemi givim kam
         olketa gudfala samting, an hemi no save sensim wei blong hem. Olketa samting long
         skae wea God hemi bin mekem fo saen kam, olketa save sens olowe, bat wei blong God,
         hemi no save sens.
         18 God hemi falom nao plan blong hem, so hemi givim yumi laef long disfala tru toktok.
         Hemi duim olsem, mekem yumi kamap nambawan winim eni narasamting wea hemi mekem.
         19 Olketa gudfala fren blong mi, yufala mas save long diswan. Yufala mas wiling fo lisin,
         an yufala mas no kuiktaem fo tok an no kuiktaem fo kros.
         20 Kros blong man hemi no save helpem eniwan fo duim wanem God hemi laekem.
         21 So yufala mas no olobaot moa, an yufala mas no gohed moa long evri ravis wei. Bat
         yufala mas hambol an wiling fo obeim toktok wea God hemi putum insaet long tingting
         blong yufala. Disfala toktok nao save sevem yufala.
         22 Yufala no krangge fo lisin nating long disfala toktok, bat yufala mas duim wanem
         hemi talem.
         23 Eniwan hu hemi herem disfala toktok bat hemi nating duim wanem hemi talem, hemi olsem
         wanfala man wea hemi luk insaet long glas fo lukim fes blong hem.
         24 Hemi lukim hem seleva, bat taem hemi goawe moa, semtaem nomoa hemi fogetem nao watkaen
         fes hemi garem.
         25 Disfala lo wea hemi barava gud tumas, hemi save mekem pipol fri from sin. So man
         hu hemi lukluk gud olowe insaet long lo ya, an hemi no fogetem enisamting bat hemi
         duim wanem disfala lo hemi talem, hem nao bae God hemi blesim hem long evrisamting
         wea hemi duim.
         26 Eniwan hu hemi tingse hemi falom wei blong God bat hemi no save kontrolem wanem hemi
         talem, hemi hadwaka nating nomoa ya, an hemi laea long hem seleva.
         27 Bat gudfala wei blong Kristin wea hemi barava stret long God Dadi blong yumi, hem
         nao fo helpem olketa wido woman an olketa pikinini wea mami an dadi blong olketa i
         dae finis, an fo no letem olketa ravis samting long wol fo spoelem gudfala laef blong
         yumi.

1 Olketa Kristin fren, yufala mas no fevarem samfala pipol nomoa. Bikos yufala nao
         i biliv long Masta blong yumi Jisas Kraes hu hemi bikman long heven.
         2 Sapos tufala man i kam long miting blong yufala, wanfala hemi ris an narawan hemi
         pua. Maet disfala risman hemi werem kam enikaen gol ring an olketa kaleko wea i barava
         luknaes fogud. An taem yufala lukim hem, yufala tinghae long hem nao, so yufala sei,
         “Oo, yu kam sidaon gud long hia.” Bat nara man hu hemi pua, hemi werem kam olketa
         ravis kaleko nomoa. So yufala sei nomoa, “Yu stanap dea, o yu sidaon long bihaen nomoa.”
         4 Hem nao wei wea yufala rong ya, bikos yufala fevarem pipol falom olketa ravis tingting
         blong yufala seleva.
         5 Olketa gudfala fren blong mi, yufala lisin fastaem. God hemi siusim pipol hu i pua
         long wol, mekem olketa kamap ris long biliv blong olketa. Hemi siusim olketa, fo stap
         insaet long kingdom blong God, olsem wea hemi promisim finis long olketa hu i lavem
         hem.
         6 Bat yufala lukdaon tumas long olketa hu i pua. ?Waswe, hu nao save ravem yufala olowe
         an tekem yufala go long kot?
         7 ?Waswe, hu nao tokspoelem disfala gudfala nem blong Kraes Masta blong yufala? Olketa
         ris pipol nao.
         8 Wanem yufala mas duim nao, yufala mas obeim wanem disfala nambawan lo hemi talem
         insaet long Buktambu, wea hemi sei, “Yu mas lavem olketa wantok blong yu long sem
         wei wea yu lavem yu seleva.”
         9 Bat sapos yufala fevarem samfala pipol nomoa, yufala duim wanem hemi nating stret
         ya. Disfala lo ya nao hemi somaot dat yufala rong.
         10 Sapos wanfala man hemi obeim evri lo ya, bat hemi brekem wanfala nomoa, hemi olsem
         hemi barava brekem evri lo ya nao.
         11 God hu hemi sei, “Yufala mas no brekem lo blong marit,” hemi sei tu, “Yufala mas
         no kilim man dae falom ravis plan.” Nomata yu no brekem lo blong marit, bat sapos
         yu kilim man dae, yu kamap man fo brekem Lo nao ya.
         12 God bae hemi jajem yufala falom narafala lo wea hemi save mekem pipol fri from sin.
         So yufala mas lukaot long wanem yufala talem an wanem yufala duim.
         13 Sapos yufala no sore an kaen long eniwan, God bae hemi no sore an kaen long yufala
         tu. Bat man hu hemi save sore an kaen long olketa nara pipol, hemi no nid fo fraetem
         panis blong God.
         14 Olketa Kristin fren blong mi, nogud eniwan hemi talem hemi biliv long God, bat hemi
         nating duim nomoa eni gudfala samting fo somaot biliv blong hem. Diskaen biliv ya
         hemi no save sevem hem.
         15 Nao sapos wanfala Kristin fren hemi sot long kaleko an no garem inaf kaikai,
         16 an yufala sei long hem, “Yu no wari tumas, yu go faendem kaleko an kaikai.” ?Waswe,
         yufala tingse diskaen toktok nating ya hemi save helpem hem? Nomoa ya. Yufala mas
         givim olketa samting fo helpem hem nao.
         17 Wei fo biliv hemi olsem tu. Sapos man hemi biliv nating nomoa an hemi no duim eni
         gudfala samting, diskaen biliv hemi dae finis ya.
         18 Maet wanfala man hemi sei, “Samfala man biliv nomoa long God, an samfala moa i duim
         olketa gudfala samting.” Sapos hemi olsem, yufala som kam long mi, hao nao eniwan
         save biliv long God sapos hemi no duim eni gudfala samting. Mi nao bae mi som long
         yufala dat olketa gudfala samting mi duim hemi somaot mi biliv long God.
         19 Mi save, yufala biliv dat wanfala God nomoa hemi stap, an diswan hemi gud ya. Bat
         olketa devol tu olketa bilivim semsamting, an dastawe nao olketa fraet an seksek.
         20 !Yufala krangge tumas! Sapos yufala biliv long God nomoa, bat yufala nating duim
         eni gudfala samting, diskaen biliv hemi yusles. Bae mi mekem yufala luksave long diswan.
         21 ?Hao nao olo blong yumi Ebraham hemi stret wetem God? Hemi stret wetem God long wei
         wea hemi wiling fo sakrifaesim san blong hem antap long olta.
         22 Yufala luksave nao dat Ebraham hemi biliv long God an hemi duim gudfala samting.
         An disfala gud samting wea hemi duim, hem nao somaot strongfala biliv blong hem.
         23 So wanem Buktambu hemi talem hemi tru, wea hemi sei, “Ebraham hemi biliv long God,
         dastawe nao God hemi sei hemi stretfala man.” Dastawe God hemi kolem Ebraham fren
         blong hem.
         24 So yufala lukim, man hemi save stret long ae blong God from olketa gudfala samting
         hemi duim, an i no long biliv nating nomoa.
         25 Nao semkaen samting hemi hapen tu long disfala juri woman Rehab. Hemi letem tufala
         man blong Israel fo haed long haos blong hem, an hemi helpem tufala fo ranawe long
         deferen rod. Dastawe nao God hemi sei hemi stretfala woman.
         26 Bodi wea hemi no garem spirit long hem, hemi dae finis. Long sem wei, sapos man hemi
         biliv nating nomoa an hemi no duim eni gudfala samting, diskaen biliv hemi dae finis
         tu.

1 Olketa Kristin fren, plande long yufala mas no trae fo kamap tisa insaet long sios,
         bikos yufala save dat God bae hemi jajem yumi olketa tisa winim evri nara pipol.
         2 Yumi evriwan save duim olketa rong samting. Sapos wanfala man hemi no save talem
         eni nogud samting, man ya nao hemi barava gud tumas, an hem nao hemi barava save lukaftarem
         laef blong hem gudfala.
         3 Nomata bikfala hos, yumi save taengem smolfala pis aean nomoa insaet long maos blong
         hem, mekem hemi obeim yumi. Olsem, yumi save tanem hem long eni saet yumi laekem hem
         fo go.
         4 An bikfala sip hemi olsem tu. Nomata hemi bikfala, an win hemi blou strong long hem,
         bat smolfala stia nomoa hemi save tanem sip ya falom tingting blong kapten.
         5 Maos blong yumi hemi olsem tu. Nomata hemi smolfala pat nomoa long bodi, bat hemi
         save tokpraod tumas abaotem plande samting. An faea hemi olsem tu. Nomata hemi stat
         smolfala nomoa, bat hemi save laet go-go hemi save bonem evri bikfala tri long bus.
         6 Maos blong man hemi olsem faea tu, bikos hemi save talem enikaen ravis samting nomoa.
         Nomata hemi wanfala smolfala pat nomoa long bodi, bat hemi save spoelem ful bodi blong
         yumi fo nogud. An hemi save barava spoelem tu laef blong yumi, wetem samting wea hemi
         barava kam from hel.
         7 Man save kontrolem enikaen wael animol an enikaen bed an enikaen fis an enikaen samting
         wea i krol long bele olsem snek.
         8 Bat maos nao no eniwan save kontrolem hem, bikos hemi wanfala ravis samting wea no
         eniwan garem paoa ovarem. Maos hemi olsem poesen tu fo kilim man dae.
         9 Man save yusim maos fo preisim Masta an Dadi blong yumi, an hemi save yusim tu fo
         tokspoelem nara man, nomata God bin mekem yumi evriwan olsem hem seleva.
         10 ?Hao nao gudfala toktok an ravis toktok i save kamaot long wanfala maos nomoa? !Olketa
         Kristin fren, diskaen samting hemi nating fitim yumi fo duim ya!
         11 Freswata an solwata no save kamaot long wanfala springwata nomoa.
         12 An sapos wanfala springwata hemi garem solwata long hem, hemi had tumas fo hemi sens
         moa. Olketa fren, fig tri tu hemi no save garem frut blong oliv tri long hem, an grep
         tri hemi no save garem frut blong fig tri.
         13 Sapos eniwan long yufala hemi tingse hemi garem gudfala tingting an hemi waes, hemi
         mas somaot diswan. Laef blong hem mas gudfala, an hemi mas duim evrisamting long hambol
         wei bikos hemi waes.
         14 Bat sapos tingting blong yufala hemi fulap long enikaen wei fo joles an kros, an
         yufala tingting long yufala seleva nomoa, oraet, yufala mas lukaot. Nogud yufala praod
         nating nomoa an yufala sei yufala garem waes tingting, bat hemi nating tru.
         15 Diskaen tingting hemi no kam from God, bat hemi samting blong wol nomoa. Hemi kam
         from ravis tingting blong man an from Seitan.
         16 Taem tingting blong pipol i fulap long enikaen wei fo joles an selfis, bae evrisamting
         hemi olobaot an enikaen ravis samting nao save hapen.
         17 Nao man wea hemi garem disfala waes tingting wea hemi kam from God, hemi no save
         duim eni ravis samting. Hemi no fevarem samfala pipol nomoa, an hemi no trae fo laea
         long wei blong hem, an hemi no wande raoa. Bat hemi kuaet long wei blong hem, an hemi
         fren gudfala long evriwan, an hemi barava sore long pipol, an hemi duim evri gudfala
         samting fo evriwan.
         18 An olketa hu i stretem raoa long wei blong piis, olketa nao i stretfala pipol.

1 ?Waswe, yufala save wanem nao hemi mekem yufala fo raoa an wande faet olowe? !Hem
         nao diskaen tingting fo laekem plande gudfala samting fo yufala seleva ya! Diswan
         nao save kamap olowe long tingting blong yufala.
         2 Yufala laekem tumas plande samting bat yufala no garem, so diswan hemi mekem yufala
         wande kilim dae nara man. An taem yufala no save tekem wanem yufala laekem, yufala
         stat fo raoa an faet nao. ?Bat wanem nao mekem yufala fo no garem wanem yufala laekem
         tumas? Yufala no garem, bikos yufala no askem God.
         3 An taem yufala askem God, hemi no givim wanem yufala laekem, bikos tingting blong
         yufala hemi nogud. Yufala laekem olketa samting wea hemi mekem yufala seleva filgud
         nomoa.
         4 Yufala lusim finis wei blong God. ?Waswe, yufala no save dat disfala wei fo falom
         wol hemi agensim God? So eniwan hu hemi laek fo falom wei blong wol, hemi enemi blong
         God nao.
         5 Nao wanem Buktambu hemi talem hemi tru ya, “Laef wea God hemi putum insaet long yumi,
         hemi laekem tumas evrisamting.”
         6 Bat nomata olsem, kaenfala lav blong God fo yumi, hemi bikfala moa winim diswan.
         Dastawe nao Buktambu hemi sei, “God hemi daonem eniwan hu hemi praod, bat hemi somaot
         kaenfala lav blong hem long olketa hu i hambol.”
         7 So yufala mas putum laef blong yufala andanit long paoa blong God. An yufala mas
         stanap strong agensim Seitan, mekem hemi ranawe from yufala.
         8 Yufala mas kam kolsap long God, an bae hemi kam kolsap long yufala. Yufala mas lusim
         evri sin blong yufala, an yufala mas no garem tufala tingting moa. Bat yufala mas
         tingting wansaet nomoa long God.
         9 Yufala mas barava sore an krae. Hemi no fitim fo yufala laf, yufala mas krae. An
         hemi no fitim fo yufala hapi, yufala mas sore.
         10 Yufala mas hambol long ae blong Masta, mekem hemi haemapem yufala.
         11 Olketa Kristin fren, yufala mas no tokspoelem nara man. Sapos yu spoelem nara Kristin
         fren o yu jajem hem, yu tokspoelem an jajem Lo blong God. An sapos yu jajem Lo, bae
         yu no man fo obeim Lo ya, bat yu man fo jajem Lo nomoa.
         12 ?Waswe, yu tingse yu nao God, mekem yu jajem nara man? God nao hemi givim Lo an hem
         seleva nao hemi save jajem pipol, an hem nomoa save givim laef o tekemaot laef from
         eniwan.
         13 Yufala lisin, yufala mas no tok olsem, “Bae tude o tumoro nao yumi go long wanfala
         taon. An bae yumi stap kam fo wanfala yia, mekem yumi gohed fo duim bisnis fo garem
         staka seleni.”
         14 !Sei olketa, no eniwan save wanem nao bae hemi hapen long hem tumoro! Laef blong
         yumi, hemi olsem smok nomoa wea hemi save kamaot fo lelebet taem, an bihaen hemi lus
         moa.
         15 So yufala mas tok olsem, “Sapos hemi oraet long Masta an yumi laef yet, bae yumi
         save duim wanem yumi tingim.”
         16 Bat yufala praod tumas an yufala sei dat yufala save finis long wanem bae hemi hapen.
         Diskaen wei hemi nogud tumas.
         17 So man hu hemi save nomoa long stretfala samting fo duim bat hemi no duim, hemi sin
         nao.
         
            

         
      
   
      
         5
1 Yufala olketa ris man, yufala mas krae bikfala nao, bikos trabol wea bae hemi kasem
         yufala, hemi barava nogud tumas.
         2 Risis blong yufala i gohed fo roten finis. An olketa kaleko i nogud tu.
         3 Olketa gol an silva tu i rasta finis. An rasta ya nao hemi somaot dat yufala rong,
         an bae hemi spoelem yufala olsem faea hemi save spoelem samting nogud. No longtaem
         bae disfala wol hemi finis, bat yufala gohed nomoa fo hipimap olketa risis blong yufala.
         4 !Yufala herem! Oltaem nomoa yufala ravem wejis blong olketa wakaman hu i waka long
         plantesin blong yufala. Diswan nao hemi barava somaot dat yufala rong. Masta hu hemi
         garem evri paoa, hemi herem finis komplen blong olketa wakaman blong yufala.
         5 Taem yufala stap long disfala wol, yufala ris tumas long enikaen gudfala samting
         an yufala yusim evrisamting ya fo mekem yufala seleva nomoa fo filgud long hem. Long
         diskaen wei, yufala jes mekem yufala seleva fat, olsem fat buluka wea bae olketa busarem.
         6 Yufala ya, yufala bin jajem nogud olketa hu i no duim eni rong samting. An yufala
         bin kilim dae olketa tu, bat olketa no trae fo faet agensim yufala.
         7 Olketa Kristin fren, yufala mas wiling fo weit, go-go Masta blong yumi hemi kambaek
         moa. Yufala save, taem man hemi wakem gaden finis, hemi gohed nomoa fo weitem taem
         blong ren an taem kaikai hemi redi.
         8 So yufala tu mas wiling fo weit nomoa. !Yufala no wari, Masta blong yumi hemi kolsap
         kambaek nao!
         9 Olketa Kristin fren, yufala mas lusim disfala wei fo talem enikaen toktok agensim
         nara Kristin, nogud God hemi jajem yufala, bikos hemi redi finis fo jajem evriwan.
         10 Olketa Kristin fren, yufala mas luk falom wei blong olketa profet long bifoa hu i
         talemaot toktok blong God. Nomata pipol mekem olketa safa, olketa stanap strong nomoa.
         11 Yumi save sei olketa hapi tumas bikos olketa stanap strong go-go kasem en. An yufala
         herem finis abaotem Job. Enikaen nogud samting nao hemi kasem hem, bat hemi gohed
         nomoa fo biliv long God. An yufala save finis long wei wea Masta hemi helpem hem bihaen.
         Ya, Masta hemi gohed fo sore an kaen tumas long evriwan.
         12 Olketa Kristin fren, bikfala samting wea yufala mas save hemi olsem ya. Taem yufala
         mekem promis, yufala mas no suea long enisamting long heven o long wol. Sapos yufala
         save dat samting hemi tru, yufala mas sei, “Hemi tru.” An sapos yufala save dat samting
         hemi no tru, yufala mas sei, “Hemi no tru”. Sapos yufala tok olsem, bae God no save
         panisim yufala.
         13 Sapos eniwan long yufala hemi garem enikaen trabol, hemi mas prea long God. An sapos
         eniwan hemi filhapi, hemi mas singsing fo mekhae long God.
         14 Sapos eniwan long yufala hemi sik, hemi mas askem olketa lida long sios fo rabem
         oel long hem an prea fo hem long nem blong Masta.
         15 An from olketa biliv long God taem olketa prea, Masta bae hemi mekem sikman ya fo
         gudbaek moa. An sapos man ya hemi garem eni sin, Masta bae hemi fogivim hem tu.
         16 So yufala mas talemaot olketa sin blong yufala long yufala evriwan, an yufala mas
         prea fo eniwan long yufala hu hemi sik, mekem hemi gudbaek moa. Prea blong stretfala
         man, hemi barava garem paoa an hemi save helpem pipol.
         17 Profet Elaeja hemi wanfala man olsem yumi nomoa. Bat hemi prea strong long God fo
         stopem ren, an hemi no ren long ples blong olketa fo trifala yia an siksfala mans.
         18 An bihaen, Elaeja hemi prea moa long God fo sendem kam ren. So ren hemi kam an hemi
         mekem evrisamting long graon fo grou moa.
         19 Olketa Kristin fren, sapos eniwan long yufala hemi goawe from tru toktok, hemi gud
         fo yufala helpem hem fo kambaek moa.
         20 Hemi tru, taem yufala helpem eniwan fo lusim disfala nogud wei blong hem, bae God
         hemi fogivim hem from enikaen sin an sevem hem from dae.FAS PITAFAS PITAFAS PITAFAS PITAFAS PITA

1 Mi Pita, aposol blong Jisas Kraes. Mi raet go long yufala pipol blong God hu i stap
         olobaot olsem strensa, long olketa provins long Pontas an Galesia an Kapadosia an
         Esia an Bitinia.
         2 Bifoa kam, God hu hemi Dadi hemi siusim yufala finis falom plan blong hem. Holi Spirit
         hemi mekem yufala holi, an yufala obeim Jisas Kraes wea blad blong hem hemi mekem
         yufala klin from sin. Letem God hemi barava blesim yufala long kaenfala lav blong
         hem, an givim piis long yufala olowe.
         3 !Hemi gud tumas fo yumi talem tengkiu long God, Dadi blong Jisas Kraes Masta blong
         yumi! Hemi barava sore an kaen tumas long yumi, so hemi mekem Jisas Kraes laefbaek
         moa from dae fo mekem yumi bon moa long niu laef, an fo mekem yumi trastem promis
         blong God olowe.
         4 An God hemi siusim yumi fo kasem tru laef long heven. Disfala tru laef, hemi barava
         gud tumas an hemi no save nogud an hemi no save lus enitaem, an hemi redi an weitem
         yufala long heven.
         5 Yufala biliv finis long God hu hemi lukaftarem yufala gud long paoa blong hem, go-go
         hemi sevem yufala. An God hemi redi finis fo mekem diswan kamtru long Lasde.
         6 From diswan nao yufala save hapi, nomata yufala safa fo lelebet taem nomoa long olketa
         samting wea hemi traem yufala.
         7 Olketa save putum gol insaet long faea fo testem an mekem klin gudfala, nomata gol
         ya hemi save lus nomoa. Nao biliv blong yufala hemi bikfala samting winim gol. An
         olketa samting wea yufala safa long hem, hemi kam fo testem biliv blong yufala an
         mekem hem strong gudfala. Long de wea Jisas Kraes bae hemi kambaek moa, bae hemi preisim
         yufala an liftimap nem blong yufala an tokhae long yufala.
         8 Nomata yufala no lukim Kraes yet, bat yufala lavem hem nomoa. An nomata distaem,
         yufala no save lukim hem bat yufala gohed nomoa fo biliv long hem an yufala gohed
         fo hapi fogud. An hapi blong yufala hemi bikfala tumas winim evrisamting,
         9 bikos God hemi gohed fo sevem laef blong yufala, olsem yufala barava bilivim bae
         hemi hapen.
         10 Olketa profet blong bifoa, i talemaot finis wea bae God hemi helpem yufala olsem.
         An olketa traehad fo faendaot gud abaotem disfala wei wea bae God hemi sevem yufala.
         11 Spirit blong Kraes hemi stap long olketa, an hemi gohed fo talem long olketa wea
         Kraes mas safa fastaem, an bihaen moa, bae hemi kasem saen blong bikfala paoa blong
         God. An olketa profet i trae fo faendemaot hao nao an wataem nao disfala samting bae
         hemi hapen.
         12 So God hemi somaot long olketa dat disfala tru toktok wea olketa gohed fo talemaot,
         hemi no fo helpem profet seleva, bat hemi fo helpem yufala nao. An Holi Spirit wea
         God hemi sendem kam, hemi givim paoa long samfala pipol, mekem olketa talemaot disfala
         Gudnius long yufala. An nomata olketa enjel tu, olketa wande savegud abaotem disfala
         Gudnius.
         13 So yufala mas redi fo stretem tingting blong yufala an kontrolem yufala seleva. An
         tingting blong yufala mas stap strong long olketa gudfala samting wea God bae hemi
         givim long yufala, long taem wea Jisas Kraes bae hemi kambaek moa.
         14 Bifoa, taem yufala no garem gudfala save yet, yufala falom nogud tingting blong yufala
         seleva. Bat yufala mas no gohed moa long diswan. Nomoa. Distaem yufala mas obeim God.
         15 God hu hemi siusim yufala, hemi holi. So long sem wei tu, laef blong yufala mas holi.
         16 Long Buktambu, God hemi talem finis olsem, “Yufala mas holi, bikos mi nao mi holi.”
         17 Yufala gohed fo prea long God an kolem hem Dadi blong yufala. Bat hemi no save fevarem
         eniwan, an hemi jajem evriwan falom olketa samting wea olketa seleva i duim. Olsem,
         taem yufala laef yet long disfala wol, yufala mas tinghae long hem olowe.
         18 Yufala save finis hao God hemi peimaot yufala from ravis laef wea yufala falom from
         olketa olo blong yufala bifoa. Hemi no peimaot yufala long samting wea hemi save nogud
         nomoa olsem silva an gol.
         19 Nomoa. Hemi peimaot yufala long disfala nambawan blad blong Kraes. Kraes hemi olsem
         wanfala smolfala sipsip fo sakrifaesim, wea hemi barava klin an hemi no garem eni
         rong samting long hem.
         20 Bifoa God hemi mekem disfala wol, hemi siusim finis Kraes fo sevem yufala. Bat Kraes
         hemi kam finis fo helpem yufala long olketa las de bifoa disfala wol hemi finis.
         21 Bikos Kraes hemi helpem yufala, hem nao yufala save biliv long God. God nao hemi
         mekem Kraes fo laefbaek moa from dae an givim hem saen blong bikfala paoa blong hem.
         Dastawe nao yufala save biliv long God an trastem hem.
         22 Bikos yufala bin obeim disfala tru toktok, yufala bin mekem laef blong yufala klin
         from sin, an yufala save lavem olketa Kristin. An distaem, yufala mas lavem yufala
         evriwan long ful maen blong yufala.
         23 Toktok blong God hemi garem laef an hemi save stap olowe. Disfala toktok, hemi helpem
         yufala fo bon moa long niu laef. Long laef ya, Dadi blong yufala hemi no save dae
         bat hemi stap evritaem an olowe.
         24 Buktambu hemi talem olsem, “Evri pipol i olsem gras nomoa, an olketa gudfala samting
         blong olketa hemi olsem nomoa olketa flaoa. Gras hemi save kamap drae nomoa, an olketa
         flaoa save foldaon,
         25 bat toktok blong Masta bae hemi stap fo evritaem olowe nao.” An hem nao disfala Gudnius
         wea olketa bin talemaot long yufala.

1 So yufala mas lusim olketa ravis wei. Olsem, yufala mas no laea moa, an yufala mas
         no duim deferen samting from wanem yufala talem, an yufala mas no joles, an no gohed
         fo toknogud abaotem nara pipol.
         2 Bat yufala mas olsem olketa smolfala bebi wea i jes bon an i laekem susu tumas. Olsem,
         yufala mas laekem tumas disfala nambawan milk blong God wea hemi save mekem yufala
         grouap go-go God hemi sevem yufala.
         3 Masta hemi barava kaen tumas. Yufala trae fo trastem hem, an bae yufala save dat
         diswan hemi tru.
         4 Masta blong yumi nao hemi disfala ston wea hemi garem laef, an olketa pipol i les
         long hem. Bat God nao bin siusim hem, an hemi nambawan tumas long ae blong hem. An
         taem yufala kam long Masta,
         5 yufala tu i kamap olsem olketa ston wea i garem laef. An long paoa blong Holi Spirit,
         God hemi yusim yufala fo bildim tambuhaos blong hem. An yufala nao i olketa holi prist
         blong God. An long nem blong Jisas Kraes, yufala save ofarem olketa sakrifaes long
         God wea hemi hapi tumas long olketa.
         6 Bikos Buktambu hemi sei olsem, “Mi siusim finis wanfala gudfala ston, wea mi stanemap
         olsem barava nambawan ston blong tambuhaos long Saeon. An eniwan hu hemi biliv long
         hem, bae hemi no save filsem long hem.”
         7 An yufala hu i biliv, disfala ston nao hemi gud samting tumas. Bat long olketa pipol
         hu i no biliv, Buktambu hemi sei, “Disfala ston wea olketa man fo wakem haos i les
         long hem, hem nao kamap barava nambawan ston long haos.”
         8 An Buktambu hemi sei moa, “Disfala ston nao bae pipol bangam lek blong olketa long
         hem, an bae hemi mekem olketa foldaon.” Olketa foldaon nogud, bikos olketa no biliv
         long toktok blong God. Hem nao plan blong God fo olketa.
         9 Bat yufala ya, God hemi siusim yufala finis kamap pipol blong hem. Hemi mekem yufala
         olketa prist blong King, an olketa holi pipol blong hem. Yufala nao olketa pipol blong
         God, wea hemi siusim fo talemaot olketa gudfala waka wea hemi duim. God hemi kolem
         yufala finis, an yufala bin kamaot from tudak an kam insaet long gudfala laet blong
         hem.
         10 Long bifoa, yufala i no pipol blong God an God hemi no sore an kaen long yufala.
         Bat distaem, yufala i barava pipol blong God tru nao an God hemi barava sore an kaen
         tumas long yufala.
         11 Olketa fren, yufala stap long disfala wol olsem olketa strensa, an yufala no garem
         eni ples wea hemi barava blong yufala. So mi talem strong long yufala wea yufala mas
         no falom nogud tingting blong yufala seleva. Bikos nogud tingting ya nao hemi save
         faet agensim niu laef blong yufala.
         12 Distaem, olketa pipol hu i no biliv long God, olketa gohed fo tok nogud agensim yufala.
         So yufala mas mekem wei blong yufala stret gudfala long ae blong olketa, mekem olketa
         save lukim gudfala wei blong yufala. Sapos yufala duim olsem, bae olketa save preisim
         God from diswan, long taem wea bae hemi kam.
         13 Bikos yufala biliv long Masta, yufala mas falom evri lo long ples wea yufala stap
         long hem. An yufala mas putum yufala seleva andanit long paoa blong king hu hemi hae
         winim evriwan,
         14 an long olketa primia wea king hemi siusim. Olketa nao save panisim pipol hu i brekem
         lo, an olketa save preisim pipol hu i falom gudfala wei.
         15 God hemi laekem yufala fo gohed long olketa stretfala wei, mekem yufala save stopem
         krangge toktok blong olketa pipol hu i no garem gudfala save.
         16 Yufala mas stap olsem olketa pipol hu i barava fri. Bat nogud yufala tingse dat bikos
         yufala fri, yufala save duim nomoa olketa ravis samting. Nomoa ya. Yufala mas stap
         olsem olketa gudfala wakaman blong God.
         17 Yufala mas tinghae long evriwan, an yufala mas lavem olketa nara Kristin. Yufala
         mas mekhae long God, an yufala mas tinghae tu long King long Rom.
         18 Yufala olketa wakaman, yufala mas putum yufala andanit long paoa blong olketa bos
         blong yufala, an tinghae long olketa. Hemi gud fo yufala tinghae long olketa bos hu
         i gud an kaen long yufala, bat yufala mas tinghae tu long olketa bos hu i raf long
         yufala.
         19 Sapos olketa panisim yufala fo nating, bat yufala stanap strong nomoa bikos yufala
         tingim God, bae God hemi blesim yufala.
         20 Sapos yufala stanap strong taem olketa panisim yufala from olketa nogud samting yufala
         bin duim, hemi samting nating nomoa ya. Bat sapos yufala stanap strong taem olketa
         panisim yufala taem yufala bin duim gudfala samting, diswan hemi barava gud tumas
         long ae blong God.
         21 God hemi kolem yufala finis fo duim diswan, bikos Kraes hemi safa finis fo sevem
         yufala. Hemi som disfala wei blong hem, mekem yufala falom.
         22 Hemi no duim eni nogud samting, an hemi no talem eni laea toktok.
         23 An taem olketa pipol tok nogud long hem, hemi no tok nogud go moa long olketa. An
         taem olketa mekem hem fo safa, hemi no tok kros moa long olketa. Hemi gohed fo trastem
         God hu hemi save jajem olketa pipol long wei wea hemi stret.
         24 Taem Kraes hemi dae long kros, hemi karim tu olketa sin blong yumi long bodi blong
         hem. Long disfala wei, yumi save lusim wei blong sin an yumi save laef moa long wei
         wea hemi stret long ae blong God. An from olketa kil long bodi blong hem, hemi bin
         mekem yufala gudbaek moa.
         25 Bifoa, yufala olsem olketa sipsip wea i lus finis. Bat distaem, yufala kambaek moa
         long Man Fo Lukaftarem Sipsip, hu hemi save lukaftarem laef blong yufala.

1 Long sem wei, yufala marit woman, yufala mas putum yufala andanit long paoa blong
         hasban blong yufala. Bikos, sapos samfala long olketa hasban i no biliv yet long toktok
         blong God, hemi gud sapos wei blong yufala nao bae hemi mekem olketa fo biliv. Bae
         yufala no nid fo talem enisamting long olketa.
         2 Taem olketa lukim gudfala wei blong yufala, an yufala barava obeim olketa, bae olketa
         save biliv.
         3 Hemi nogud fo yufala mekem nomoa aotsaet long bodi fo luknaes, olsem fo taengem hea
         blong yufala an fo putum enikaen samting wea olketa wakem long gol an fo werem olketa
         naes kaleko tumas.
         4 Bat wanem hemi stap insaet long maen blong yufala nao hemi save mekem yufala fo luknaes
         tumas. Diswan nao hemi save stap olowe, bikos hemi stap long laef wea hemi hambol
         an kuaet. An long ae blong God, laef olsem nao hemi barava lukgud tumas long hem.
         5 Long bifoa, olketa holi woman hu i trastem God, olketa putum olketa seleva andanit
         long paoa blong hasban blong olketa. Diskaen wei nao hemi mekem olketa luknaes tumas.
         6 Sera tu hemi duim olsem. Hemi obeim Ebraham an kolem hem masta blong hem. Sapos yufala
         gohed fo duim olketa gudfala samting an yufala no fraet, bae yufala olsem olketa dota
         blong Sera.
         7 Yufala olketa marit man, yufala mas tingting gud long waef blong yufala bikos olketa
         i no strong olsem yufala man. An yufala mas tinghae long olketa bikos God hemi givim
         laef long olketa olsem hemi givim long yufala. Yufala mas duim diswan, mekem no enisamting
         save stopem olketa prea blong yufala.
         8 Nao las samting long disfala tingting hemi olsem, yufala evriwan mas wanmaen an mas
         sore long yufala evriwan. Yufala mas lavem yufala evriwan olsem olketa tru brata,
         an yufala mas kaen long yufala an yufala mas hambol wetem yufala evriwan.
         9 Taem eniwan hemi duim samting nogud long yufala, yufala no sensimbaek moa long hem.
         An taem eniwan hemi tok nogud long yufala, yufala no tok nogud moa long hem. Nomoa.
         Yufala mas prea long God, mekem hemi blesim disfala man. Bikos God hemi bin kolem
         yufala fo blesim pipol, an hemi promis dat bae hemi blesim yufala.
         10 Buktambu hemi sei, “Sapos eniwan hemi laekem gudfala laef an hemi wande stap hapi
         evri de, hemi mas no tok nogud, an hemi mas no laea.
         11 Hemi mas lusim olketa ravis wei, an hemi mas falom olketa gudfala wei, an hemi mas
         traehad fo garem piis wetem olketa nara pipol.
         12 Bikos Masta hemi save luk go long olketa stretfala pipol, an hemi save lisin long
         prea blong olketa. Bat Masta hemi agensim olketa hu i duim olketa ravis samting.”
         13 ?Sapos yufala gohed fo duim olketa gudfala samting, hu nao bae spoelem yufala?
         14 Bat nomata yufala safa bikos yufala duim wanem hemi stret, yufala save hapi. So yufala
         no fraet long olketa pipol ya an yufala no wari tumas long olketa.
         15 Bat hemi gud fo yufala mekem Kraes hemi Masta long laef blong yufala. An evritaem,
         yufala mas redi fo givim gudfala ansa long olketa pipol hu i ask abaotem disfala wei
         blong yufala fo trastem Kraes.
         16 Bat yufala mas ansarem olketa long wei wea hemi kuaet an kaen. An yufala mas stret
         an laef blong yufala mas gud olowe, mekem olketa pipol hu i save tokspoelem yufala
         from gudfala wei blong yufala hu i falom Kraes, bae olketa filsem fogud.
         17 Sapos God hemi laekem yumi fo safa from olketa gudfala samting yumi duim, hemi oraet
         nomoa. Bat hemi nogud tumas sapos yumi duim wanem hemi no stret an yumi safa from
         diswan.
         18 Bikos Kraes hu hemi stret long ae blong God, hemi dae fo tekem ples blong olketa
         pipol hu i nogud tumas. Dae blong hem nao hemi tekemaot evri sin blong yufala finis,
         an hemi mekem yufala kambaek moa long God. Taem hemi stap long disfala wol, olketa
         pipol kilim hem dae, bat Spirit blong God hemi mekem hem fo laefbaek moa long tru
         laef.
         19 An long laef ya nao, hemi go an talemaot toktok blong God long olketa spirit wea
         i stap long prisin.
         20 Hem ya nao olketa spirit blong olketa pipol long taem blong Noa hu i les fo obeim
         God nomata hemi kaen gud long olketa. Eitfala pipol nomoa God hemi sevem olketa long
         wata.
         21 An disfala wata hemi saen blong baptaes wea God hemi sevem yufala long hem distaem.
         Baptaes ya, hemi no fo wasimaot olketa doti long bodi blong yufala bat hemi fo som
         yufala mekem wanfala promis long God dat tingting blong yufala hemi stap tru long
         hem. An bikos Jisas Kraes hemi laefbaek moa, baptaes ya hemi garem paoa fo sevem yufala.
         22 Jisas ya nao hemi goap long heven an hemi sidaon long raetsaet blong God. An hemi
         rul ovarem olketa enjel an evri paoa long heven.

1 Taem Kraes hemi stap yet long disfala wol, hemi safa long bodi blong hem. So yufala
         tu mas garem semkaen tingting wea hemi garem, mekem yufala stap strong. Bikos eniwan
         hu hemi safa long bodi blong hem, bae hemi no save falom wei blong sin.
         2 Distaem wea yufala stap yet long disfala wol, yufala mas no falom olketa ravis tingting
         blong yufala seleva. Nomoa ya. Yufala mas falom wanem God hemi laekem.
         3 Plande taem finis, yufala bin falom wei blong olketa pipol hu i no biliv long God.
         Olketa ya nao i laek fo durong wetem eniwan nomoa, an olketa laekem tumas olketa nogud
         samting. An olketa gohed fo drang tumas, an mekem olketa bikfala fist fo kaikai an
         dring tumas an fo duim olketa samting wea hemi barava nogud. An olketa gohed tu fo
         wosipim olketa laea god.
         4 Bat distaem nao, yufala no save gohed moa long enikaen ravis wei olsem wetem olketa
         hu i no biliv long God. So olketa sapraes tumas long diswan an talem enikaen nogud
         samting abaotem yufala.
         5 Bat bihaen, bae olketa mas talemaot laef blong olketa seleva long ae blong God ya.
         Bikos hem nao hemi redi fo jajem olketa pipol hu i laef yet, wetem olketa hu i dae
         finis.
         6 Dastawe nao olketa hu i dae finis, olketa tu i bin herem disfala Gudnius. Taem olketa
         laef yet, olketa garem panis wea hemi mekem olketa dae olsem evri pipol save duim.
         Bat long distaem wea olketa dae finis, olketa save garem laef long heven olsem God
         seleva.
         7 Yumi kam kolsap nao long taem wea evrisamting long disfala wol bae hemi lus finis.
         So hemi gud tumas fo yufala kontrolem yufala seleva an lukaot, mekem yufala save prea.
         8 Wanfala samting yufala mas duim wea hemi impoten winim evri narasamting, hemi fo
         lavem yufala evriwan long gudfala wei. Bikos disfala wei fo lavem evriwan, hemi save
         mekem yufala fo fogivim yufala evriwan tu.
         9 An yufala mas hapi nomoa fo letem olketa fren fo kam long haos blong yufala.
         10 God hemi givim yufala finis enikaen spesol paoa fo duim gudfala waka blong hem. So
         yufala mas yusim olketa spesol paoa ya fo helpem yufala evriwan.
         11 Nao taem eniwan long yufala hemi gohed fo talemaot toktok blong God, hemi mas talemaot
         nomoa olketa toktok wea God hemi givim kam. An taem eniwan long yufala hemi helpem
         olketa pipol, hemi mas duim long paoa wea God hemi givim long hem. From olketa gudfala
         waka olsem, bae pipol save preisim God long nem blong Jisas Kraes. Hem nao hemi garem
         bikfala paoa an saen blong bikfala paoa ya, evritaem an olowe nao. Amen.
         12 Olketa fren, distaem yufala safa fogud long olketa samting wea hemi kam fo testem
         yufala. Bat yufala no sapraes tumas long diswan o tingim dat hemi no stret fo diswan
         hemi kasem yufala. Nomoa.
         13 Yufala mas gohed fo hapi long wei wea yufala safa wetem Kraes. Sapos olsem, bae yufala
         tu i hapi fogud, taem Kraes hemi kam wetem saen blong bikfala paoa blong God.
         14 Nao sapos pipol i tok nogud long yufala bikos yufala nao pipol blong Kraes, yufala
         save hapi nomoa. Bikos yufala save, Spirit blong God wea hemi garem bikfala paoa,
         hemi stap finis long yufala.
         15 Bat hemi nogud sapos eniwan long yufala hemi kilim man dae o hemi stil o hemi mektrabol
         o hemi goraon fo spoelem waka blong olketa pipol. Hemi nogud tumas sapos olketa pipol
         mas panisim eniwan long yufala bikos hemi duim olketa ravis samting olsem.
         16 Bat wea, sapos yufala safa bikos yufala i Kristin, yufala mas no filsem long diswan.
         Hemi gud fo preisim God bikos yufala garem datfala nem ya.
         17 Taem fo God hemi jajem olketa pipol, hemi kam finis nao. An fas pipol fo God hemi
         jajem nao, hemi olketa pipol hu i biliv long hem. ?Sapos yumi nao bae God hemi jajem
         yumi fastaem, wanem nao bae hemi duim long olketa pipol hu i no biliv long Gudnius
         blong hem?
         18 Buktambu hemi sei, “?Sapos hemi had tumas fo God hemi sevem stretfala man, wanem
         nao bae hapen long olketa hu i no obeim God an falom wei blong sin?”
         19 So olketa pipol wea God hemi letem olketa fo safa, olketa mas gohed duim gudfala
         waka an putum laef blong olketa long han blong God. Hem nao bin mekem olketa, an hemi
         tinghevi long olketa.

1 Mi tu mi wanfala lida long sios, an mi lukim Kraes taem hemi safa. An bae mi garem
         saen blong bikfala paoa blong God, taem Kraes hemi kambaek moa. Mi wande talem strong
         long yufala olketa lida long sios olsem,
         2 yufala mas lukaftarem gud olketa pipol wea God hemi putum long han blong yufala.
         Olketa i olsem olketa sipsip fo yufala lukaftarem. So yufala mas wiling fo lukaftarem
         olketa gudfala, olsem wea God hemi laekem yufala fo duim. Hemi nogud fo yufala duim
         disfala waka fo garem seleni nomoa. Yufala mas duim waka olsem, bikos yufala barava
         wiling fo helpem olketa.
         3 Hemi nogud sapos yufala bosim tumas olketa hu i stap long han blong yufala. Bat hemi
         gud fo yufala somaot gudfala wei long olketa, mekem olketa save falom eksampol blong
         yufala olsem olketa sipsip save falom man wea hemi lukaftarem olketa.
         4 An taem wea Nambawan Man Fo Lukaftarem Sipsip hemi kambaek, bae hemi save givim nambawan
         praes long yufala, wea bae hemi no save finis enitaem.
         5 Long sem wei tu, yufala olketa yangman yufala mas putum yufala andanit long paoa
         blong olketa olo. An yufala evriwan mas hambol an helpem olketa fren blong yufala.
         Bikos Buktambu hemi sei, “God hemi nating laekem eniwan hu hemi praod, bat hemi somaot
         kaenfala lav blong hem long pipol hu i hambol.”
         6 Nao, yufala mas mekem yufala seleva hambol, an stap long han blong God hu hemi garem
         bikfala paoa, an bae hemi haemapem yufala long taem wea hemi laekem.
         7 Hem nao hemi save lukaftarem yufala gudfala, so yufala mas putum evri trabol blong
         yufala long han blong hem.
         8 Yufala mas redi an lukaot gudfala. Bikos enemi blong yufala Seitan hemi olsem wanfala
         laeon wea hemi hanggre tumas, wea hemi goraon an singaot bikfala. Hemi gohed fo lukaotem
         eniwan fo hemi spoelem.
         9 So yufala mas stanap strong long biliv blong yufala, mekem yufala save stopem hem.
         Yufala save, long evri ples long disfala wol, evri Kristin i safa fogud long semkaen
         trabol wea hemi kasem yufala.
         10 God hemi helpem yufala evritaem nomoa long kaenfala lav blong hem. An bikos yufala
         joen wetem Kraes, hemi kolem yufala fo garem disfala saen blong bikfala paoa blong
         hem wea hemi stap olowe. Distaem, yufala safa fogud fo lelebet taem nomoa, bat God
         bae hemi strongim biliv blong yufala, an givim paoa long yufala, mekem yufala stanap
         strong olowe.
         11 Yumi preisim hem fo bikfala paoa blong hem wea hemi stap olowe. Amen.
         12 Saelas nao hemi helpem mi fo raetem disfala sot leta fo yufala. Hemi wanfala Kristin
         brata wea mi save trastem hem tumas. Long disfala leta mi wande strongim moa tingting
         blong yufala, an talem yufala abaotem barava kaenfala lav blong God. Hem nao yufala
         mas stanap strong long hem.
         13 Olketa long sios long Babilon olketa talem halo long yufala. God hemi siusim olketa
         olsem hemi siusim yufala tu. An Mak hu hemi olsem san blong mi, hemi talem tu halo
         long yufala.
         14 Nao taem yufala talem halo long yufala evriwan, hemi gud fo yufala kisim yufala long
         wei blong tru Kristin brata o sista fo somaot dat yufala lavem yufala tumas. Letem
         piis hemi stap wetem yufala evriwan hu i stap joen wetem Kraes.MEKTU PITAMEKTU PITAMEKTU PITAMEKTU PITAMEKTU PITA

1 Mi Saemon Pita, wakaman an aposol blong Jisas Kraes. Mi raet go long yufala wea God
         hemi givim disfala nambawan biliv wea mifala tu garem. Long stretfala wei blong God
         an Sevia blong yumi Jisas Kraes, hem nao yumi evriwan garem disfala nambawan biliv.
         2 Yufala savegud long God an Jisas Masta blong yumi finis, so letem plande kaenfala
         lav blong God an piis hemi stap wetem yufala olowe.
         3 Long paoa blong God, Kraes hemi givim yumi evrisamting wea yumi nidim, mekem yumi
         save stap long stretfala laef wea God hemi laekem. An evrisamting ya hemi blong yumi,
         from yumi barava savegud long Jisas Kraes hu hemi kolem yumi fo tekpat long bikfala
         paoa blong hem an gudfala laef blong hem.
         4 Long wei ya nao hemi givim yumi olketa barava gudfala samting wea hemi promisim finis.
         From olketa samting ya nao, yumi garem paoa fo ranawe from enikaen ravis wei blong
         pipol long disfala wol. An yumi save tekpat long laef an gudfala wei blong God.
         5 Nao bikos Kraes hemi duim diswan, yufala mas holestrong long disfala biliv, an yufala
         mas traehad fo stap long gudfala wei, an fo garem gudfala save.
         6 An yufala mas kontrolem yufala seleva, an yufala mas stanap strong olowe, an yufala
         mas barava falom wei blong God.
         7 An yufala mas kaen long olketa Kristin olsem olketa i brata blong yufala, an yufala
         mas lavem evriwan.
         8 Sapos olketa wei olsem olketa stap long laef blong yufala an olketa gohed fo grou
         strong, bae laef blong yufala save gohed gud. An save blong yufala abaotem Jisas Kraes
         Masta blong yumi, bae hem save garem frut long laef blong yufala.
         9 Bat eniwan hu hemi no garem olketa wei olsem long laef blong hem, hemi olsem man
         wea ae blong hem hemi blaen. Hemi fogetem finis wea God nao hemi bin wasimaot olketa
         sin blong hem.
         10 Olketa Kristin fren, God hemi kolem yufala an siusim yufala finis fo hem seleva.
         So hemi gud tumas fo yufala mas wakahad mekem diswan hemi soaot long laef blong yufala.
         Sapos yufala duim diswan, bae hemi had tumas fo yufala foldaon.
         11 An God bae hemi letem yufala go insaet long disfala kingdom blong Jisas Kraes Masta
         an Sevia blong yumi, kingdom ya hemi stap olowe.
         12 Yufala save finis long olketa samting ya, an yufala stanap strong tu long olketa
         tru toktok wea olketa tisim yufala finis. Nomata olsem, bae mi mas gohed fo talemaot
         olketa tru toktok long yufala evritaem.
         13 Tingting blong mi hemi olsem, taem mi laef yet, hemi gud tumas fo mi talem yufala
         moa abaotem olketa samting ya, mekem yufala no fogetem.
         14 Bikos mi save dat laef blong mi long disfala wol hemi no save stap longtaem nomoa.
         Masta blong yumi Jisas Kraes nao hemi bin talemaot diswan long mi.
         15 Olsem, mi mas wakahad, mekem taem mi dae finis, yufala no save fogetem olketa tru
         toktok ya moa.
         16 Mifala no falom enikaen olobaot stori, taem mifala talemaot long yufala dat Jisas
         Kraes Masta blong yumi bae hemi kambaek moa wetem bikfala paoa. Nomoa. Mifala nao
         lukim long ae blong mifala, taem Kraes hemi garem saen blong bikfala paoa blong God.
         17 An taem ya nao, God hu hemi Dadi hemi mekhae long nem blong Kraes, an hemi givim
         hem disfala saen blong bikfala paoa blong hem. An God hu hemi bikfala tumas, hemi
         toktok kam an hemi sei, “Hem ya nao barava San blong mi wea mi lavem hem tumas, an
         mi hapi tumas long hem.”
         18 Mifala seleva nao herem disfala toktok wea hemi kamdaon long heven taem mifala stap
         wetem Jisas long holi maonten ya.
         19 From olketa samting ya nao, mifala biliv strong moa long wanem olketa profet bin
         talem. So yufala mas holestrong long olketa toktok blong olketa profet, bikos olketa
         toktok ya i olsem lam wea hemi saen long ples wea hemi dak tumas. Laet ya bae hemi
         saen go-go delaet hemi kamap, an laet blong disfala sta blong eli moning bae hemi
         saen insaet long maen blong yufala.
         20 Bat yufala mas tingting gud abaotem disfala samting. Sapos wanfala man hemi falom
         tingting blong hem seleva nomoa, hemi had tumas fo hemi talemaot mining blong evri
         toktok blong olketa profet wea hemi stap long Buktambu.
         21 Toktok blong olketa profet, no save kamaot from olketa profet seleva, bat Holi Spirit
         nao hemi mekem olketa fo talemaot olketa toktok wea God hemi givim kam long olketa.

1 Bifoa, plande laea profet nao olketa kamap long olketa pipol blong Israel. An long
         sem wei tu, bae olketa laea tisa kamap long yufala. Bae olketa talemaot olketa laea
         tising wea i save spoelem biliv blong yufala. An nomata Masta hemi sevem olketa from
         sin, bae olketa tanem baeksaet blong olketa moa long hem. An from olketa samting ya
         nao, bae olketa spoelem olketa seleva kuiktaem nomoa.
         2 An plande Kristin bae falom olketa nogud wei blong olketa, mekem olketa pipol stat
         fo talem olketa ravis samting abaotem disfala Gudnius wea hemi tru.
         3 An bikos olketa laea tisa laekem seleni tumas, bae olketa mekem enikaen laea tising
         fo tekem seleni blong yufala. Bat God hemi jajem olketa wei olsem finis, ya longtaem
         nao hemi jajem finis olketa laea tisa ya. Hemi redi olowe nomoa fo panisim olketa.
         4 Bifoa, taem olketa enjel agensim toktok blong God, God hemi panisim olketa an hemi
         raosim olketa fo go long hel. Long ples ya nao God hemi putum sen long olketa an putum
         olketa insaet long ples wea hemi barava tudak. Bae olketa stap long ples ya go-go
         kasem taem wea God bae hemi jajem evriwan.
         5 Long bifoa tu, Noa hemi tokabaotem stretfala wei long olketa pipol. An taem olketa
         pipol no obeim God, God hemi panisim olketa. Hemi sendem bikfala flad fo kilim olketa
         dae. Bat Noa wetem sevenfala pipol nomoa, God hemi sevem olketa.
         6 An tufala taon long Sodom an Gomora, God hemi jajem an bonem tufala long faea. Long
         disfala wei, hemi somaot long olketa hu i les fo obeim hem, wea diswan bae hemi kasem
         olketa tu.
         7 Hemi sevem nomoa disfala stret man Lot hu hemi filnogud tumas long olketa nogud wei
         blong olketa ravis pipol ya.
         8 Disfala stret man ya hemi stap wetem olketa ravis pipol nomoa. An evri de nomoa hemi
         filnogud tumas long olketa ravis samting wea hemi lukim an herem, wea olketa pipol
         gohed fo duim.
         9 Olketa samting ya nao somaot dat olketa pipol hu i biliv long Masta, bae hemi save
         sevem olketa from olketa hadtaem wea i kam fo traem olketa. Bat bae hemi save panisim
         olketa hu i no stret, go-go kasem taem wea hemi jajem evriwan.
         10 Olketa pipol hu i barava kasem panis ya, hemi olketa ya hu i laekem tumas fo duim
         ravis samting wetem eniwan, an hu i lukdaon long paoa blong God. Olketa laea tisa
         tu i bikhed tumas, an olketa laekem nomoa fo falom tingting blong olketa seleva. Olketa
         no save tinghae long olketa enjel long heven, bat olketa gohed nomoa fo tok nogud
         abaotem olketa.
         11 Nomata olketa enjel wea olketa hae moa an olketa garem paoa winim olketa laea tisa,
         olketa no save tokspoelem eniwan long olketa nogud toktok olsem long frant long Masta.
         12 Bat olketa laea tisa ya, wande faet tumas olsem olketa wael animol wea hemi fitim
         fo olketa kilim olketa dae nomoa. Bikos olketa laea tisa ya i gohed nomoa fo tok nogud
         abaotem enikaen samting wea olketa no save long hem, olketa nara pipol nao bae olketa
         kilim dae olketa laea tisa ya.
         13 Bae olketa safa tumas, bikos olketa ya nao bin mekem olketa nara pipol fo safa tumas
         fastaem. Olketa laea tisa ya laekem tumas fo mekem olketa ravis fist, nomata long
         delaet tu. An taem olketa kam fo kaikai wetem yufala, olketa mekem yufala fo filsem
         tumas long disfala nogud wei blong olketa. Bat olketa save hapi nomoa fo laea long
         olketa ravis wei blong olketa.
         14 Wanfala samting nomoa olketa wande duim olowe nao, hem nao fo durong wetem olketa
         woman. Olketa no save lusim ravis wei blong olketa ya. An olketa save trikim olketa
         pipol wea biliv blong olketa hemi no strong, mekem olketa krangge tu. Olketa save
         tumas long wei fo tekem olketa samting blong nara pipol. Hemi fitim fo staka trabol
         hemi kasem olketa.
         15 Olketa laea tisa ya lusim finis disfala stretfala wei an olketa go krangge falom
         wei blong Profet Balam hu hemi san blong Beo. Balam hemi laekem tumas fo tekem seleni
         fo duim wanem hemi no stret.
         16 Bat dongki blong hem hemi stopem fo hemi no falom moa disfala ravis wei blong hem.
         Disfala dongki hemi toktok olsem wanfala man, an hemi tokstrong fo stopem Balam from
         nogud wei blong hem.
         17 Olketa laea tisa ya i olsem springwata wea i drae finis. An olketa i olsem olketa
         klaod wea bikfala win hemi bloum olobaot. God hemi redim finis wanfala ples fo olketa
         wea hemi dak fogud.
         18 Olketa gohed fo talem olketa praod toktok wea hemi krangge tumas. Olketa gohed fo
         toksuit mekem olketa pipol wande duim olketa samting blong wei blong sin. An from
         disfala wei nao, olketa save pulumbaek olketa pipol hu i trae fo lusim ravis wei blong
         olketa.
         19 Olketa laea tisa promisim olketa pipol dat bae olketa save fri. Bat olketa seleva
         ya i nating fri nomoa. Olketa i slev nao long wei wea olketa save spoelem olketa seleva
         long hem. Yu save, taem samting hemi winim man, man ya hemi slev nao long disfala
         samting.
         20 Sapos olketa pipol savegud long Masta an Sevia blong yumi, Jisas Kraes, bae olketa
         fri from olketa ravis wei blong disfala wol. Bat bihaen, sapos olketa gobaek an falom
         moa olketa ravis wei, oraet trabol blong olketa bae hemi barava nogud moa winim fastaem.
         21 Ating hemi moabeta fo olketa no luksave kam long stretfala wei olsem bifoa. Bikos
         hemi nogud fo olketa luksave long disfala wei an herem abaotem disfala lo wea hemi
         holi, bat bihaen, olketa tanem baeksaet blong olketa nomoa long hem.
         22 Olketa barava duim nao olsem disfala waes toktok hemi sei, “Dog wea hemi toraot finis,
         hemi save gobaek an kaikaim moa toraot blong hem.” An nara toktok moa hemi sei, “Nomata
         yumi mekem pikpik fo klin gudfala, bae hemi gobaek an slip moa insaet long mad.”

1 Olketa fren, diswan nao hemi mektu leta blong mi fo yufala. Long tufala leta ya mi
         traehad fo talem yufala moa, mekem tingting blong yufala hemi stret gudfala.
         2 Mi laekem yufala fo tingim moa olketa toktok wea olketa holi profet i talem bifoa.
         An yufala mas tingim tu toktok blong Masta an Sevia blong yumi. Mifala olketa aposol
         bin talemaot finis disfala toktok long yufala.
         3 Yufala mas savegud abaotem wanfala samting. Long olketa las de blong disfala wol,
         samfala pipol bae falom nomoa nogud tingting blong olketa. Olketa man fo tok nogud
         ya, bae olketa laf nogud long yufala.
         4 An bae olketa sei, “?Wea nao Jisas ya? ?Hemi promis fo kambaek, bat wea nao hemi
         stap? Olketa olo blong yumi i dae finis, bat evrisamting hemi semsem nomoa olsem taem
         disfala wol hemi stat.”
         5 Bat olketa ya i les fo tingim dat God hemi tok nomoa, an skae wetem graon tufala
         kamaot nao. Hemi mekem graon fo kamaot from olketa wata, an hemi yusim wata fo mekem
         evrisamting long wol.
         6 Bifoa, hemi yusim wata ya fo spoelem disfala wol taem hemi mekem wata fo kamap hae
         an kavaremap disfala graon.
         7 An from disfala toktok blong God tu, disfala skae an graon wea i stap distaem, tufala
         bae weit nomoa fo faea hemi kam an bonem tufala. Skae an graon bae weit go-go kasem
         taem wea God hemi jajem evri pipol an bae hemi spoelem olketa hu i no save obeim hem.
         8 Olketa fren, wanfala samting nomoa yufala mas tingim. Long tingting blong Masta,
         1,000 yia hemi olsem wanfala de nomoa, an wanfala de hemi olsem 1,000 yia.
         9 Samfala pipol tingse Masta hemi slou tumas fo mekem promis blong hem kamtru. Bat
         hemi no olsem ya. Masta hemi no laek fo spoelem eniwan, bat hemi laekem evriwan fo
         lusim olketa ravis wei blong olketa an fo kam long hem. So hemi wiling fo we-weit
         nomoa long yufala.
         10 Bat disfala De blong Masta, bae hemi kam olsem wanfala man fo stil, wea yumi no save
         long taem wea bae hemi kam. Long datfala De, bae bikfala noes hemi kamaot long skae
         an skae bae hemi lus. An bikfala faea tu bae hemi bonem evrisamting long skae go-go
         hemi nogud nao. An disfala wol tu wetem evrisamting long hem, bae i lus nao.
         11 Bikos evrisamting bae hemi nogud finis olsem, yufala mas tingting gud abaotem laef
         blong yufala. Yufala mas stap holi an gohed nomoa long stretfala laef wea God hemi
         laekem.
         12 An taem yufala gohed olsem fo weitem disfala bikfala De blong God, yufala mas wakahad
         fo mekem disfala De hemi kam kuiktaem. Long De ya nao, bae faea hemi bonem finis skae,
         an evrisamting long skae ya tu bae faea hemi hotem go-go olketa kamap olsem waks long
         faea.
         13 Bat God hemi promis finis fo mekem niufala skae an niufala wol moa, wea evriwan hu
         i stret long ae blong God bae olketa stap long hem. So yumi mas weit nomoa fo lukim
         olketa niufala samting ya.
         14 Olketa fren, bikos yufala gohed fo weitem olketa samting olsem, yufala mas wakahad
         fo mekem yufala garem tru piis wetem God. Laef blong yufala hemi mas gud tumas, an
         yufala mas barava stret long ae blong hem.
         15 Masta hemi givim taem fo yufala, dastawe hemi no kam kuiktaem. So yufala mas lukim
         diswan olsem hemi sans fo hemi sevem yufala. God hemi givim waes tingting long nambawan
         brata blong yumi Pol, wea hem tu hemi raetem diskaen toktok go long yufala.
         16 Long evri leta blong hem nao, hemi raetem semsamting taem hemi tokabaotem olketa
         samting ya. Olketa leta blong Pol i garem samfala toktok wea i had fo minim gud. An
         samfala pipol hu i no garem gudfala save an tingting blong olketa hemi no stret, olketa
         gohed nao fo sensim mining blong olketa toktok blong Pol. An olketa duim semsamting
         tu long olketa nara toktok wea hemi stap long Buktambu. Bat long disfala wei, bae
         olketa barava mekem bikfala trabol kasem olketa seleva nao.
         17 Olketa fren, yufala save finis long olketa samting ya, so yufala mas keakea, nogud
         olketa laea blong olketa hu i no falom lo bae hemi pulum yufala, mekem yufala lusim
         strongfala biliv blong yufala.
         18 Bat evritaem, yufala mas letem kaenfala lav blong Masta an Sevia long yumi Jisas
         Kraes hemi grou strong long yufala, an yufala mas mekem save abaotem hem hemi grou
         strong tu. Yumi mekhae long hem distaem an olowe nao. Amen.FAS JONFAS JONFAS JONFAS JONFAS JON

1 Mifala raet abaotem disfala Toktok Blong Laef, hu hemi stap olowe stat kam bifoa.
         Mifala bin herem hem, an mifala barava lukim hem long ae blong mifala. Ya, mifala
         bin lukim hem an tasim bodi blong hem.
         2 Disfala Laef bin kam finis long disfala wol, an mifala bin lukim hem tru nao. So
         distaem, mifala raet go long yufala fo talem yufala abaotem disfala Laef wea hemi
         no save finis. Long bifoa, hemi bin stap wetem God Dadi blong yumi, bat distaem hemi
         somaot hem seleva long mifala. An mifala talemaot nao, dat olketa samting ya i tru
         tumas.
         3 So wanem mifala barava lukim an barava herem, hem nao mifala talemaot long yufala
         ya. Long disfala wei nao, bae yufala save stapgud wetem mifala olsem wea mifala stapgud
         wetem God Dadi an tugeta wetem San blong hem Jisas Kraes.
         4 So mifala raetem disfala leta long yufala, fo mekem yumi barava hapi.
         5 Disfala toktok wea mifala bin herem long San Blong God an wea mifala talemaot long
         yufala, hemi olsem, “God nao hemi laet, an no eni tudak hemi save stap long hem.”
         6 So sapos yumi talem dat yumi stapgud wetem God, bat yumi gohed nomoa fo sin olsem
         man blong tudak, yumi laea nao ya an yumi nating falom nomoa tru toktok blong God.
         7 Bat sapos yumi falom wei blong laet olsem God hemi long laet, bae yumi save stapgud
         tugeta olowe. An bae blad blong Jisas San Blong God, hemi mekem yumi barava klin from
         evri sin blong yumi.
         8 An sapos yumi talem dat yumi no garem eni sin, yumi laea long yumi seleva, an no
         eni tru toktok hemi stap long yumi.
         9 Bat sapos yumi talemaot olketa sin blong yumi long God, bae hemi duim wanem hemi
         promisim an wanem hemi stret. Bae hemi fogivim yumi an bae hemi mekem yumi barava
         klin from evri sin blong yumi.
         10 Sapos yumi talem dat yumi nating garem eni sin, hemi olsem yumi talem dat God hemi
         nating tru, an yumi nating bilivim toktok blong hem.

1 So olketa pikinini blong mi, mi raet go long yufala, mekem yufala no duim eni ravis
         samting. Bat sapos eniwan hemi duim eni ravis samting, bae Jisas Kraes save helpem
         hem. Bikos hem nao hemi barava stret, an hemi save tok go long Dadi blong yumi fo
         helpem yumi.
         2 An Jisas nao hemi dae olsem wanfala sakrifaes fo finisim olketa sin blong yumi. Hemi
         no dae fo finisim sin blong yumi nomoa, bat hemi dae fo finisim sin blong evriwan
         long disfala wol.
         3 Sapos yumi obeim olketa lo blong God, hemi klia nomoa wea yumi savegud long hem finis.
         4 Sapos eniwan hemi sei hemi savegud long God, bat hemi nating obeim olketa lo blong
         hem, disfala man hemi laea nao. No eni tru toktok hemi stap long man olsem.
         5 Bat eniwan hu hemi obeim toktok blong God, hem nao hemi barava garem lav blong God.
         An Fas diswan hemi mekem klia long yumi wea yumi joen tugeta nao wetem God.
         6 Eniwan hu hemi sei hemi joen tugeta wetem God, wei blong hem mas barava olsem wei
         blong Jisas Kraes nao.
         7 Olketa gudfala fren, mi raet go long yufala abaotem disfala olfala lo, wea yufala
         save finis long hem stat kam bifoa. Hemi no eni niu lo blong distaem nomoa. An disfala
         olfala lo ya, hemi disfala toktok wea yufala herem finis.
         8 Bat nomata olsem, disfala lo wea mi raet go long yufala abaotem, hemi niuwan. Wei
         blong Jisas Kraes an wei blong yufala distaem hemi somaot diswan, bikos disfala tru
         laet hemi saen kam nao an hemi gohed fo mekem tudak fo finis.
         9 Eniwan hu hemi talem dat hemi falom wei blong tru laet, bat hemi heitem narafala
         Kristin, hemi barava stap yet long tudak.
         10 Bat eniwan hu hemi lavem narafala Kristin, hemi stap nao insaet long tru laet. An
         no enisamting long laef blong hem nao hemi save mekem hem fo duim eni rong samting.
         11 Bat eniwan hu hemi heitem narafala Kristin, hemi no stap long laet. Hemi wakabaot
         long tudak an hemi no save wea nao hemi go long hem, bikos tudak hemi mekem hem blaen
         nao.
         12 Mi raet go long yufala olketa pikinini blong mi, bikos God hemi fogivim finis olketa
         sin blong yufala from wanem Kraes hemi bin duim.
         13 Mi raet go long yufala dadi, bikos yufala save long disfala man hu hemi stap olowe
         stat kam bifoa. Mi raet go long yufala hu i yang yet, bikos yufala winim Seitan finis.
         14 Mi raet go long yufala evri pikinini blong mi, bikos yufala savegud long Dadi blong
         yumi. Mi raet go long yufala dadi, bikos yufala save long disfala man hu hemi stap
         olowe stat kam bifoa. Mi raet go long yufala hu i yang yet, bikos yufala stanap strong
         an toktok blong God hemi waka insaet long laef blong yufala an yufala winim Seitan
         finis.
         15 Yufala mas no lavem wei blong disfala wol o enisamting wea i stap long hem. Sapos
         eniwan hemi lavem wei blong disfala wol, hemi no save lavem Dadi ya.
         16 Wei blong pipol long disfala wol i nating kam from Dadi ya. Nomoa. Evri ravis samting
         wea bodi hemi save laekem tumas, an wanem pipol laekem bikos hemi luknaes tumas, an
         wanem pipol i praod tumas long hem, evrisamting olsem hemi kamaot long wei blong disfala
         wol nomoa.
         17 Disfala wol wetem evrisamting long hem wea pipol i laekem tumas ya, hemi kolsap kasem
         en blong hem nao. Bat Fas eniwan hu hemi gohed fo falom tingting blong God, bae hemi
         laef olowe.
         18 Olketa pikinini blong mi, distaem yumi kolsap kasem en blong disfala wol nao. Yufala
         herem bifoa, wea disfala man hu olketa kolem “Enemi blong Kraes”, bae hemi kam. Distaem,
         plande enemi blong Kraes nao i kamaot klia finis. So hem nao yumi save dat en blong
         disfala wol hemi kam kolsap finis.
         19 Olketa enemi ya i lusim yumi finis bikos olketa no barava blong yumi. Sapos olketa
         barava blong yumi, olketa save stap wetem yumi nomoa. Bat long wei wea olketa lusim
         yumi, hemi somaot klia dat olketa i no blong yumi.
         20 Bat Kraes hemi givim finis Holi Spirit long yufala, mekem yufala evriwan i save long
         disfala tru toktok.
         21 So taem mi raetem disfala leta, mi no tingim dat yufala no save long disfala tru
         toktok. Nomoa, mi raet go long yufala bikos yufala save finis long disfala tru toktok,
         an yufala save tu dat no eni laea hemi save kamaot long disfala tru toktok.
         22 Eniwan hu hemi talem dat Jisas hemi no Kraes, hem nao hemi man fo laea. Diskaen man
         nao hemi enemi blong Kraes, an hemi agensim nao God Dadi an San blong hem.
         23 Bikos eniwan hu hemi agensim San Blong God, hemi agensim Dadi tu. Bat eniwan hu hemi
         biliv long San Blong God, hemi biliv long Dadi tu.
         24 Olketa toktok wea yufala bin herem fastaem, yufala mas mekem fo stap strong olowe
         long tingting blong yufala. Sapos yufala duim diswan, bae yufala joen tugeta tu wetem
         God Dadi an San blong hem.
         25 An wanem Kraes hemi promis fo givim kam long yumi, hem nao disfala tru laef wea hemi
         no save finis.
         26 Mi raet go long yufala abaotem olketa pipol hu i traehad olowe fo konem yufala.
         27 Bat yufala ya, Kraes hemi givim finis Holi Spirit long yufala. Bikos Holi Spirit
         hemi stap olowe wetem yufala, yufala no nidim eni tisa moa. Holi Spirit nao hemi tisim
         yufala long evrisamting, an wanem hemi tisim yufala hemi tru samting an i no laea
         samting. So yufala mas gohed olowe fo stap joen wetem Kraes olsem Holi Spirit hemi
         tisim yufala finis.
         28 Olketa pikinini blong mi, yufala mas stap joen wetem Kraes olowe, mekem taem hemi
         kambaek moa, bae yumi barava lukim hem, an yumi no nid fo filsem o seksek long hem.
         29 Yufala save nao dat wei blong Kraes hemi barava stret. So eniwan hu wei blong hem
         hemi barava stret, hem nao hemi bon kam olsem pikinini blong God nao.

1 !God hemi lavem yumi tumas! Dastawe nao hemi sei yumi nao olketa pikinini blong hem.
         Fas An hemi tru tumas, yumi barava olketa pikinini blong hem. Bat olketa pipol long
         disfala wol i nating save long God, an dastawe olketa nating save long yumi tu.
         2 Olketa fren, long distaem nao yumi olketa pikinini blong God, bat wanem nao bae hemi
         hapen long yumi, God hemi no talemaot yet. Bat wanfala samting nao yumi save, taem
         Kraes bae hemi kambaek moa, bae yumi barava lukim hem an bae yumi kamap olsem hem
         nao.
         3 So evriwan hu i weitem Kraes fo kambaek, olketa gohed fo kipim laef blong olketa
         klin from sin, olsem Kraes hemi barava klin.
         4 Enikaen sin hemi agensim lo blong God, so eniwan hu hemi gohed long wei blong sin,
         hemi brekem nao lo blong God.
         5 Yufala save, Kraes hemi bin kam long disfala wol fo tekemaot sin blong olketa pipol.
         An hemi no garem eni sin.
         6 So eniwan hu hemi stap joen wetem Kraes, hemi no save gohed long wei blong sin. Bat
         eniwan hu hemi gohed olowe long wei blong sin, hemi no luksave long Kraes an hemi
         no save long hem tu.
         7 Olketa pikinini blong mi, yufala mas no letem eniwan fo laea long yufala abaotem
         diswan. Eniwan hu hemi gohed fo duim wanem hemi stret, hemi stretfala man nao long
         ae blong God, olsem Kraes tu hemi stret long ae blong God.
         8 Bat eniwan hu hemi gohed olowe long wei blong sin, hemi pikinini blong Seitan ya,
         bikos Seitan nao hemi stap olowe long wei blong sin stat kam bifoa. Bat San Blong
         God nao hemi kam fo barava spoelem evrisamting wea Seitan hemi duim.
         9 Eniwan hu hemi kamap pikinini blong God, bae hemi no save gohed long wei blong sin,
         bikos God seleva nao hemi stap joen wetem hem. An bikos God nao hemi Dadi blong hem,
         hemi no save gohed long wei blong sin.
         10 So wei blong man nao bae hemi somaot sapos hemi pikinini blong God o hemi pikinini
         blong Seitan. Bikos eniwan hu hemi no duim wanem hemi stret an hemi no lavem narafala
         Kristin, hemi no pikinini blong God nao.
         11 Toktok wea yufala bin herem kam fastaem, hemi sei yumi mas lavem yumi evriwan.
         12 So yumi mas no olsem Kein hu hemi blong Seitan an hemi kilim dae brata blong hem
         Ebol. ?An waswe nao Kein hemi kilim dae brata blong hem? Hemi kilim hem dae bikos
         wei blong hem seleva hemi nogud, bat wei blong brata blong hem hemi stret fogud.
         13 So olketa Kristin fren blong mi, yufala mas no sapraes taem olketa pipol long wol
         i heitem yufala.
         14 Yumi ya, yumi save dat yumi lusim finis wei blong dae, an yumi kasem nao tru laef.
         Yumi save Fas diswan bikos yumi lavem olketa nara Kristin. Bat eniwan hu hemi no lavem
         nara Kristin, hemi stap yet long wei blong dae.
         15 Eniwan hu hemi heitem brata blong hem, hemi semsem olsem man hu hemi kilim dae nara
         man nao ya. An yumi save finis, man hu hemi kilim dae nara man, hemi nating garem
         disfala tru laef wea hemi no save finis.
         16 Bikos Kraes hemi letem hem seleva fo dae fo sevem yumi, yumi save nao long barava
         tru lav. So yumi mas wiling fo letem yumi seleva dae fo olketa nara Kristin tu.
         17 Sapos wanfala man hu hemi garem plande samting hemi lukim nara man hu hemi sot long
         enisamting, bat hemi no laek fo helpem hem, oraet, man ya hemi no garem disfala lav
         blong God.
         18 Olketa pikinini blong mi, lav blong yumi hemi mas no samting long toktok nomoa. Yumi
         mas barava lavem evriwan an yumi mas duim olketa gudfala samting long evriwan.
         19 Sapos yumi falom disfala wei, bae yumi save dat yumi nao blong disfala tru toktok.
         So nomata tingting blong yumi hemi save jajem yumi an sei yumi nogud, yumi no save
         fraet long ae blong God. God nao hemi bikfala winim tingting blong yumi an hem nao
         hemi save long evrisamting.
         21 Olketa fren, sapos tingting blong yumi hemi no jajem yumi an sei yumi nogud, bae
         yumi save stanap strong nomoa long ae blong God.
         22 An bae hemi givim enisamting wea yumi askem long hem, bikos yumi obeim olketa lo
         blong hem an duim wanem hemi hapi long hem.
         23 Lo blong hem hemi sei yumi mas biliv long San blong hem Jisas Kraes, an yumi mas
         lavem yumi evriwan olsem Kraes hemi talem finis.
         24 So eniwan hu hemi gohed fo obeim olketa lo blong God, hemi stap joen wetem God, an
         God hemi stap joen wetem hem. An God hemi givim kam Holi Spirit long yumi, mekem yumi
         save dat God hemi stap joen wetem yumi olowe.

1 Olketa gudfala fren, plande laea profet nao i goraon long evri ples. So yufala mas
         no bilivim evriwan hu hemi talem dat hemi garem Holi Spirit. Fastaem, yufala mas faendemaot
         gud sapos hemi barava garem Spirit blong God o nomoa.
         2 Bae yufala save heresave long toktok blong man nomoa sapos hemi garem Spirit blong
         God. Olketa hu i talem dat Jisas Kraes hemi bon kam wetem bodi olsem yumi, olketa
         nao garem Spirit blong God.
         3 Bat olketa hu i no bilivim diswan abaotem Jisas, olketa no garem Spirit blong God.
         Nomoa nao. Olketa pipol olsem, disfala enemi blong Kraes nomoa hemi stap long olketa.
         Yufala herem finis wea bae hemi kam, an distaem, hemi kam finis long disfala wol.
         4 Olketa pikinini blong mi, yufala blong God an yufala winim finis olketa laea tisa
         olsem. Bikos Holi Spirit hu hemi stap long yufala, hemi garem paoa winim disfala enemi
         blong Kraes wea hemi stap long olketa pipol blong disfala wol.
         5 Olketa laea tisa i blong disfala wol nomoa. Dastawe nao toktok blong olketa hemi
         abaotem wei blong disfala wol nomoa, an olketa pipol blong wol i laekem tumas fo herem
         toktok blong olketa.
         6 Bat yumi blong God nao. Eniwan hu hemi savegud long God, hem nao hemi save lisin
         long toktok blong yumi. Bat eniwan hu hemi no blong God, hemi nating save lisin long
         toktok blong yumi tu. So long disfala wei ya nao yumi save luksave sapos eniwan hemi
         garem Holi Spirit wea hemi barava tru, o sapos hemi garem enemi blong Kraes wea hemi
         save laea tumas.
         7 Olketa gudfala fren, yumi mas lavem yumi evriwan bikos wei blong lav hemi kam from
         God. An evriwan hu hemi lavem olketa nara pipol, olketa i barava pikinini blong God
         nao an olketa nao savegud long hem.
         8 Bat eniwan hu hemi no lavem olketa nara pipol, hemi nating save long God, bikos disfala
         lav nao hemi stat kam long God.
         9 God hemi somaot lav blong hem long wei olsem. Hemi sendem kam disfala wanfala barava
         San blong hem long wol mekem yumi save garem tru laef long hem.
         10 ?Wanem nao barava wei blong lav? ?Waswe, hem nao disfala wei wea yumi lavem God?
         !Nomoa ya! Barava wei blong lav, hem nao disfala wei wea God hemi lavem yumi an hemi
         sendem kam San blong hem fo dae olsem wanfala sakrifaes fo finisim olketa sin blong
         yumi.
         11 So olketa fren, bikos God hemi lavem yumi tumas olsem, yumi tu mas lavem yumi evriwan.
         12 No eniwan hemi lukim God yet. Bat nomata olsem, sapos yumi lavem yumi evriwan, God
         hemi stap joen wetem yumi an lav blong hem hemi barava kamap gud long laef blong yumi.
         13 God hemi givim kam finis Holi Spirit long yumi. An long diswan nao yumi save dat
         yumi stap joen wetem God an hemi stap joen wetem yumi.
         14 Mifala lukim finis San Blong God an mifala talemaot long evriwan dat Dadi God hemi
         sendem hem kam fo sevem pipol long disfala wol.
         15 Eniwan hu hemi talemaot dat Jisas hemi barava San Blong God, hem nao hemi stap joen
         wetem God an God hemi stap joen wetem hem.
         16 So yumi barava save nao dat God hemi lavem yumi, an yumi biliv wea diswan hemi tru.
         Lav hemi stat kam from God. So eniwan hu hemi somaot lav olowe, hemi man hu hemi stap
         joen wetem God, an God hemi stap joen wetem hem.
         17 Lav hemi barava kamap gud long laef blong yumi, mekem Fas bae yumi no save fraet
         taem God hemi jajem yumi evriwan. Bae yumi no fraet, bikos distaem wea yumi stap long
         disfala wol, disfala wei blong yumi hemi olsem wei blong Kraes.
         18 Eniwan hu God hemi lavem, hemi no save fraet. So taem lav hemi barava kamap gud long
         laef blong yumi, yumi no fraet moa. Bat eniwan hu hemi fraet oltaem, hemi fraetem
         panis, an diswan hemi somaot dat lav blong God hemi no barava kamap gud yet long laef
         blong hem.
         19 Yumi gohed fo lavem evriwan bikos God hemi lavem yumi fastaem.
         20 Sapos eniwan hemi sei hemi lavem God, bat hemi heitem nara Kristin, man ya hemi laea.
         ?Sapos hemi no lavem nara Kristin wea hemi save lukim, hao nao hemi save lavem God
         hu hemi no save lukim?
         21 Nao lo wea Kraes hemi tokstrong long yumi abaotem hemi olsem, “Eniwan hu hemi lavem
         God, hemi mas lavem tu evri Kristin.”

1 Evriwan hu i biliv dat Jisas nao hemi disfala Kraes, olketa nao i bon kam olsem pikinini
         blong God. An evriwan hu i lavem Dadi blong yumi, olketa lavem olketa pikinini blong
         hem tu.
         2 So sapos yumi lavem God an yumi obeim olketa lo blong hem, oraet, yumi save dat yumi
         lavem olketa pikinini blong hem.
         3 Sapos yumi lavem God, diswan hemi minim wea yumi obeim olketa lo blong hem. An olketa
         lo blong hem i no had tumas fo obeim,
         4 bikos yumi evri pikinini blong God yumi save winim wei blong disfala wol. Yumi biliv
         long God, dastawe nao yumi winim nogud wei blong disfala wol.
         5 ?So hu nao save winim nogud wei blong disfala wol? Eniwan hu hemi biliv dat Jisas
         hemi barava San Blong God, hem nao save duim.
         6 Jisas Kraes hemi bin kamap klia long wata blong baptaes blong hem, an long blad blong
         dae blong hem. So hemi no kam long wata nomoa, bat long wata blong baptaes blong hem
         an long blad blong dae blong hem. An Holi Spirit tu hemi mekem diswan klia long yumi,
         bikos Holi Spirit hemi tru.
         7 So trifala samting nao olketa somaot klia Jisas long yumi.
         8 Trifala ya nao i Holi Spirit an wata an blad. An trifala evriwan i somaot semsamting
         nomoa.
         9 Yumi save bilivim nomoa wanem wanfala man hemi talemaot, bat wanem God hemi talemaot,
         hemi bikfala moa. God nao hemi talemaot finis toktok abaotem disfala San blong hem.
         10 So eniwan hu hemi biliv long San Blong God, hemi garem strongfala tingting abaotem
         disfala toktok. Bat eniwan hu hemi no biliv long God, hemi no bilivim disfala toktok
         wea God hemi Fas talemaot abaotem San blong hem. Diskaen man hemi mekem God fo luk
         olsem man fo laea nao.
         11 Nao wanem God hemi talemaot finis hemi olsem, God hemi givim yumi tru laef wea hemi
         no save finis, an disfala laef nao hemi long San blong hem.
         12 So eniwan hu hemi joen wetem San Blong God, hem nao hemi garem disfala laef. Bat
         eniwan hu hemi no joen wetem San Blong God, hemi nating garem disfala laef.
         13 Mi raetem olketa samting ya long yufala hu i biliv long San blong God, mekem yufala
         barava save dat yufala garem disfala tru laef wea hemi no save finis.
         14 Taem yumi askem enisamting long God, an hemi falom tingting blong hem, yumi save
         dat hemi herem yumi nao. So yumi no save fraet fo kam long God an tok wetem hem.
         15 Bikos God save herem yumi taem yumi askem hem, yumi save tu dat hemi save givim yumi
         wanem yumi askem long hem.
         16 Sapos yu lukim eni Kristin hu hemi duim wanfala rong samting wea hemi no save mekem
         hem go long hel, yu mas prea long God fo helpem man ya, an bae God nao hemi givim
         laef long hem. Mi tokabaotem nomoa eni man wea disfala rong samting hemi bin duim
         hemi no save mekem hem go long hel. Wanfala kaen sin hemi stap wea hemi save mekem
         man go long hel, an diskaen sin nao mi no talem yufala fo prea abaotem.
         17 Evri nogud samting hemi sin, bat samfala sin i no save mekem man go long hel.
         18 Yumi save dat eniwan hu hemi bon kam olsem pikinini blong God, hemi no gohed fo sin.
         Bikos San blong God hemi lukaftarem hem, hem nao Seitan hemi no save spoelem hem.
         19 An yumi save dat yumi nao i pipol blong God, bat olketa pipol blong disfala wol i
         stap andanit long paoa blong Seitan.
         20 An yumi save tu dat San blong God hemi bin kam long disfala wol fo givim gudfala
         save long yumi, mekem yumi save long tru God. An yumi stap joen wetem tru God taem
         yumi stap joen wetem San blong hem Jisas Kraes. God nao hemi tru an hem nao hemi givim
         yumi disfala tru laef wea hemi no save finis.
         21 Olketa pikinini blong mi, yufala mas lukaot gudfala, nogud yufala trastem olketa
         tambu kaving.MEKTU JONMEKTU JONMEKTU JONMEKTU JONMEKTU JON

1 Mi lida long sios, mi raet go long yu gudfala woman wetem olketa pikinini blong yu.
         Mi lavem yufala tumas. Hemi no mi seleva nomoa, bat evriwan hu i save long tru toktok
         nao, olketa lavem yufala.
         2 Ya, mifala lavem yufala bikos disfala tru toktok hemi stap long yumi evriwan an bae
         hemi stap wetem yumi olowe.
         3 Taem yumi save long wei blong tru toktok an wei blong lav, God Dadi blong yumi wetem
         Jisas Kraes San blong hem, tufala bae kaen tumas long yumi an sore long yumi an bae
         tufala mekem yumi fo stap long piis.
         4 Mi hapi fogud taem mi herem dat samfala long olketa pikinini blong yu i gohed fo
         falom tru toktok, olsem wea God Dadi blong yumi hemi bin talem yumi fo duim.
         5 Gudfala woman, mi wande talem yu dat yumi mas lavem yumi evriwan. Disfala lo hemi
         no niufala lo wea mi raetem fo yufala. Nomoa. Stat kam bifoa, yumi save finis long
         diswan.
         6 An disfala lav, hemi minim wea yumi mas gohed olowe fo obeim olketa lo blong God.
         An disfala lo blong hem, hemi olsem yufala herem finis taem yufala stat fo biliv,
         wea yufala mas stap long wei blong lav.
         7 Plande pipol hu i gohed fo laea, i bin goraon long evri ples finis. Olketa man ya
         i no biliv dat Jisas Kraes hemi bon kam wetem bodi olsem yumi. Eniwan olsem, hemi
         man fo laea an hemi enemi blong Kraes.
         8 So yufala mas lukaot, nogud yufala lusim olketa samting wea mifala hadwaka fo hem.
         Moabeta yufala tekem evrisamting wea God hemi redim fo yufala.
         9 Eniwan hu hemi no falom tising blong Kraes bat hemi adem go enikaen samting moa long
         disfala tising, God no save stap wetem hem ya. Bat eniwan hu hemi gohed strong fo
         falom tising blong Kraes, God Dadi wetem San blong hem bae tufala stap wetem hem.
         10 So sapos eni tisa hemi kam long yufala an hemi no falom disfala tising blong Kraes,
         yufala mas no tekem hem go long haos blong yufala. An nomata fo welkamem hem, yufala
         mas no duim tu.
         11 Bikos eniwan hu hemi welkamem man olsem, hemi somaot dat hemi joen wetem datfala
         man long olketa ravis waka hemi duim.
         12 Mi garem plande samting fo talem go long yufala, bat mi no wande raetem long disfala
         leta. Mi laekem tumas fo kam long yufala an fo stori gud wetem yufala, mekem yumi
         save hapi tumas.
         13 Olketa pikinini blong gudfala sista blong yu, i talem halo go long yufala.MEKTRI JONMEKTRI JONMEKTRI JONMEKTRI JONMEKTRI JON

1 Mi lida long sios, mi raet go long yu Gaeas. Yu ya, yu gudfala fren blong mi wea
         mi barava lavem tumas.
         2 Gudfala fren blong mi, mi save finis dat Kristin laef blong yu hemi gohed gudfala
         olowe. An mi prea fo yu mekem evri narasamting hemi gohed gud an mekem no eni siknis
         hemi kasem yu.
         3 Mi barava hapi fogud taem samfala Kristin fren i kam fo lukim mi an olketa talemaot
         dat yu holestrong long disfala tru toktok an yu falom hem olowe.
         4 Taem mi herem dat olketa pikinini blong mi i gohed fo falom tru toktok, mi barava
         hapi tumas. No enisamting moa save mekem mi hapi winim diswan.
         5 Gudfala fren blong mi, hemi gud tumas wea yu barava gohed olowe fo helpem olketa
         Kristin fren hu i kam long yufala, nomata yu no savegud long olketa.
         6 Taem olketa kam long hia, olketa bin talem evriwan long sios hao yu lavem olketa.
         So enitaem olketa kasem yu, yu mas helpem olketa long wei wea God hemi hapi long hem,
         mekem olketa save gohed long gogo blong olketa moa.
         7 Bikos olketa ya i goaot fo duim waka blong Kraes, an olketa no save tekem enisamting
         from olketa hu i no biliv long God.
         8 So hemi fitim fo yumi lukaftarem olketa man olsem, mekem yumi evriwan save waka tugeta
         fo talemaot disfala tru toktok.
         9 Mi raetem finis wanfala sot leta go long olketa pipol long sios, bat Daeotrefis hemi
         wande haemapem hem seleva olowe an hemi nating laek fo herem toktok blong mi.
         10 So taem mi kam fo lukim yu, bae mi talemaot olketa ravis samting wea hemi save duim,
         olsem olketa ravis samting wea hemi talem agensim mifala. An narasamting moa, hemi
         nating laek fo lukaftarem olketa Kristin fren taem olketa kasem sios ya. An sapos
         olketa narawan i wande helpem olketa ya, Daeotrefis hemi stopem olketa fo no duim
         diswan an hemi raosim olketa from sios ya tu.
         11 Gudfala fren blong mi, yu no falom olketa ravis wei olsem bat yu mas falom olketa
         gudfala wei nomoa. Eniwan hu hemi duim gudfala samting, hemi blong God nao. Bat eniwan
         hu hemi duim olketa ravis samting, hemi no luksave long God.
         12 Olketa pipol sei Demitrias nao hemi wanfala gudfala man, an tru toktok hemi somaot
         diswan tu. An mifala talemaot tu dat hemi gudfala man, an yufala save finis nao dat
         wanem mifala talemaot hemi barava tru.
         13 Mi garem plande samting fo talem go long yu, bat mi no laek fo raetem long disfala
         leta.
         14 Mi laekem tumas fo kam kuiktaem, mekem yumitufala save stori gud.
         15 Letem God hemi givim piis long yu. Olketa fren blong yumi long hia i talem go halo
         long yu. An yu mas sei halo long olketa fren blong mifala.JIUDJIUDJIUDJIUDJIUD

1 Mi Jiud, wea mi wakaman blong Jisas Kraes an mi brata blong Jemes. Mi raet go long
         yufala evri pipol wea God hemi siusim yufala. God Dadi blong yumi hemi lavem yufala
         tumas, an Jisas Kraes tu hemi lukaftarem yufala gudfala.
         2 Letem God hemi barava sore an kaen long yufala, an letem piis an lav blong hem hemi
         stap wetem yufala.
         3 Olketa gudfala Kristin fren, fastaem mi laekem tumas fo raetem wanfala leta go long
         yufala fo tokabaotem wei wea God hemi sevem yumi evriwan long hem. Bat distaem, mi
         barava tingim mi mas raetem leta ya fo talem strong long yufala, wea yufala mas faet
         strong fo holem disfala tru biliv wea God hemi bin givim kam long olketa pipol blong
         hem, an biliv ya hemi no save sens enitaem.
         4 Mi raet go long yufala olsem, bikos samfala pipol olketa bin kamhaed fo joen wetem
         yumi long sios. Olketa ya no barava biliv long God. Olketa sensim tru tising abaotem
         kaenfala lav blong God wea hemi mekem yumi fri, fo laea tising wea olketa sei yumi
         fri fo duim enikaen ravis samting. An olketa les long Jisas Kraes, wea hem nomoa hemi
         King an Masta blong yumi. Longtaem bifoa, Buktambu hemi talemaot finis disfala panis
         wea bae hemi kasem olketa pipol olsem.
         5 Nao mi laek fo talem gud wanfala toktok long yufala, nomata yufala save finis long
         hem. Fastaem, Masta blong yumi hemi sevem olketa pipol blong Israel, taem hemi tekemaot
         olketa from Ijip ya. Bat bihaen nomoa, hemi gohed fo kilim dae samfala pipol wea olketa
         no biliv long hem.
         6 An yufala tingim tu olketa enjel wea God hemi givim bikfala paoa long olketa. Bat
         samfala long olketa i les fo duim waka wea hemi givim olketa, an olketa lusim gudfala
         ples blong olketa. So God hemi taengem olketa long sen wea hemi no save brek long
         enitaem, an hemi putum olketa stap insaet long ples wea hemi barava tudak tumas. An
         bae olketa stap long ples ya go-go kasem taem blong bikfala De wea God bae hemi jajem
         evriwan.
         7 An yufala tingim moa olketa pipol blong tufala taon long Sodom an Gomora an olketa
         nara ples kolsap long tufala. Olketa go krangge olsem olketa enjel ya tu. Olketa durong
         wetem eniwan an olketa barava durong nogud moa. So panis blong olketa nao hemi bikfala
         faea wea hemi no save dae long enitaem. An diswan nao hemi saen fo wonem yumi evriwan
         ya.
         8 Nao distaem, olketa pipol long sios ya wea olketa no barava biliv long God, olketa
         tu olketa duim semsamting. Olketa sei olketa lukim samfala drim, an from diswan nao,
         olketa gohed fo mekem olketa ravis samting wetem bodi blong olketa. Olketa les long
         God olsem Masta blong olketa, an olketa save toknogud long olketa enjel long heven.
         9 Bat Maekol hu hemi komanda blong olketa enjel, hemi no duim olsem ya. Nomata taem
         hemi raoa wetem Seitan abaotem hu nao bae hemi tekem bodi blong Mosis, hemi no talem
         eni nogud toktok long Seitan. Hemi jes tok olsem nomoa, “Letem Masta nao hemi hatem
         yu.”
         10 Bat olketa pipol ya, olketa toknogud abaotem olketa samting wea olketa no minimgud.
         Bat wanem olketa minimgud nomoa, hemi wanem olketa wael animol nomoa olketa save,
         an diswan nao olketa gohed fo duim. Diskaen wei blong olketa nao bae hemi spoelem
         olketa finis.
         11 !Sore tumas long olketa! Olketa nao falom ravis wei blong Kein bifoa. An olketa olsem
         Profet Balam, wea olketa gohed fo talem olketa laea bikos olketa laek fo tekem seleni
         tumas. An olketa go agensim God olsem Kora hemi duim long bifoa. So bae olketa kamap
         nogud tumas tu olsem Kora ya.
         12 Taem yufala evriwan gohed fo mekem kaikai tugeta fo somaot dat yufala lavem yufala
         evriwan tumas, olketa mekem yufala filsem tumas long disfala nogud wei blong olketa.
         Olketa save tingim olketa seleva nomoa long taem olsem ya. Olketa ya i olsem olketa
         klaod wea win hemi karim kam nomoa, bat olketa no mekem eni ren fo foldaon. An olketa
         i olsem olketa tri wea olketa no garem eni frut nomoa, long taem blong olketa. Olketa
         olsem olketa tri wea olketa wakaman bin pulumaot olketa nomoa an letem olketa fo barava
         dae nao.
         13 Olketa pipol olsem ya, olowe nomoa yumi save lukim olketa ravis wei blong olketa.
         Olketa olsem olketa wev long si wea olketa save tekem kam plande ravis samting nomoa
         olobaot long soa. An olketa olsem olketa sta wea olketa lusim barava ples blong olketa.
         God hemi makem finis wanfala ples wea hemi tudak tumas, fo olketa stap long hem olowe.
         14 Inok hemi mekseven man hu hemi bon kam long laen blong Adam, an hemi talemaot tru
         toktok abaotem olketa tu ya. Hemi sei, “Yufala lukim, Masta bae hemi kam wetem plande
         taosen long olketa holi enjel blong hem ya.
         15 Bae hemi jajem evri pipol, an bae hemi panisim evriwan long olketa ravis man wea
         olketa no obei long hem, bikos olketa nao duim olketa ravis samting an olketa talem
         olketa ravis toktok agensim hem.”
         16 Olketa pipol ya, olketa i pipol fo toktok enikaen agensim nara pipol oltaem. Olketa
         save falom olketa ravis tingting blong olketa seleva an olketa save tokpraod tumas
         tu, an olketa save suitim olketa nara pipol fo helpem olketa seleva nomoa.
         17 Olketa Kristin fren, yufala mas no fogetem olketa toktok wea olketa aposol blong
         Jisas Kraes Masta blong yumi, olketa talem kam bifoa.
         18 Olketa bin talem yufala olsem, “Long taem wea wol ya bae hemi kolsap finis, bae samfala
         pipol olketa save mekfan long wei blong Kraes. Bae olketa falom nomoa ravis tingting
         blong olketa seleva, wea olketa no save obeim God.”
         19 Olketa pipol olsem nao olketa save mekem sios fo divaed olobaot, bikos olketa falom
         nomoa ravis tingting blong disfala wol, an olketa no garem Spirit blong God.
         20 Bat yufala olketa Kristin fren, biliv blong yufala hemi barava holi an hemi faondesin
         blong laef blong yufala. Yufala mas wakahad tugeta fo bildim laef blong yufala antap
         long hem, an yufala mas prea long paoa blong Holi Spirit.
         21 An yufala mas gohed fo stap gudfala long wei wea hemi fitim fo pipol wea God hemi
         lavem olketa. An yufala mas trastem Jisas Kraes Masta blong yumi, wea bae hemi sore
         an kaen long yufala an givim yufala tru laef wea hemi no save finis.
         22 Sapos samfala pipol i stat fo konfius long wanem olketa biliv, yufala mas sore an
         kaen long olketa.
         23 An sapos samfala kolsap fo lusim biliv blong olketa, wea hemi olsem olketa foldaon
         insaet long faea, yufala mas kuiktaem fo pulum olketa kambaek from rong wei ya, mekem
         yufala sevem olketa. Nao samfala pipol ya, ravis wei blong olketa nao hemi barava
         rulim laef blong olketa. Yufala mas sore an kaen long olketa tu, bat yufala mas lukaot
         long olketa, nogud eniwan long yufala hemi stat fo falom olketa ravis wei blong olketa
         ya.
         24 !Yumi preisim God! Hem nomoa save mekem yumi fo no foldaon long sin. Hem nomoa save
         mekem yumi kam insaet long laet long bikfala paoa blong hem. Hem nomoa save mekem
         yumi fo no garem enisamting rong long laef blong yumi. Hem nomoa save mekem yumi barava
         hapi.
         25 !Yumi preisim God Sevia blong yumi! Bikos Masta blong yumi Jisas Kraes hemi sevem
         yumi, yumi mas mekhae long God. Yumi mas talemaot dat hemi hae tumas an hemi garem
         evri paoa, stat kam bifoa wol hemi stap, an kam kasem distaem, an go-go hemi no save
         finis enitaem. Amen.REVELESINREVELESINREVELESINREVELESINREVELESIN

1 Disfala buk hemi talemaot olketa samting wea hemi staphaed bifoa, bat distaem Jisas
         Kraes hemi somaot klia. God hemi som diswan long Jisas, mekem hemi save somaot moa
         long olketa wakaman blong hem. Hemi somaot olketa samting wea bae no longtaem nomoa,
         olketa mas hapen. Nao Kraes hemi sendem enjel blong hem fo somaot olketa samting ya
         long mi Jon, wea mi nao wakaman blong hem.
         2 So mi gohed nao fo raetemdaon olketa samting wea mi lukim. An hem ya nao toktok blong
         God, olsem tru toktok wea Jisas Kraes hemi talem kam.
         3 Man wea hemi ridim olketa toktok ya wea God hemi talem, hemi save hapi fogud. An
         olketa hu i herem an obeim toktok ya, olketa tu save hapi fogud. Bikos taem blong
         olketa samting ya fo hapen, hemi kam kolsap nao.
         4 Mi Jon, mi raet go long yufala evriwan long sevenfala sios long provins long Esia.
         Letem kaenfala lav an piis hemi stap wetem yufala. Lav an piis ya hemi stat kam long
         God wea hemi stap olowe bifoa, an wea hemi stap distaem, an wea bae hemi kam. Lav
         an piis ya hemi kam from seven gudfala spirit tu, wea olketa stap long frant long
         tron blong God wea hemi sidaon fo rul.
         5 An lav an piis hemi kam tu from Jisas Kraes wea hemi man fo talemaot stret olketa
         toktok blong God, an hemi fas man fo laefbaek moa from dae, an wea hemi garem paoa
         ovarem evri king long wol. Jisas Kraes hemi lavem yumi tumas, an taem hemi dae olsem
         wanfala sakrifaes hemi peimaot yumi evriwan from olketa sin blong yumi.
         6 Hemi bin mekem yumi wan pipol wea hemi King ovarem, an hemi bin mekem yumi fo kamap
         olketa prist fo wosipim God Dadi blong hem. Bae yumi liftimap nem blong hem an preisim
         hem evritaem an olowe fo bikfala paoa blong hem. Amen.
         7 !Yufala save! Jisas bae hemi kambaek antap long olketa klaod. An evriwan bae lukim
         hem, nomata olketa hu i spiarem hem bifoa. An evri pipol long evri ples long wol bae
         olketa sore an krae bikfala taem olketa lukim hem. Bae hemi olsem nao. Amen.
         8 God Masta blong yumi hu hemi garem evri paoa an hu hemi stap olowe bifoa, an hu hemi
         stap distaem, an hu bae hemi kam, hem nao hemi talem olsem, “Mi nao mi faswan bifoa
         evrisamting, an bae mi laswan tu bihaen evrisamting ya.”
         9 Mi Jon, mi brata blong yufala bikos yumi evriwan biliv long Jisas. Yumi evriwan fren
         tugeta, nomata olketa mekem yumi safa bikos yumi biliv long Jisas. Olketa bin putum
         mi long smolfala aelan long Patmos, bikos mi bin talemaot toktok blong God an olketa
         tru toktok abaotem Jisas.
         10 Nao long De blong Masta blong yumi, paoa blong Holi Spirit hemi kam long mi. An mi
         herem wanfala toktok wea hemi tok kam bikfala bihaen long mi, an hemi here olsem wanfala
         trampet.
         11 Hemi sei olsem, “Olketa samting wea bae yu lukim, yu mas raetemdaon long wanfala
         buk. An bihaen, yu mas sendem diswan go long olketa sios wea i stap long sevenfala
         taon, Efesas an Smana an Pegamam an Taeataera an Sadis an Filadelfia an Leodisia.”
         12 Nao mi taneraon fo lukim hu nao hemi tok kam long mi, an taem mi luk go, mi lukim
         sevenfala bikfala lam wea olketa wakem long gol.
         13 An long midol long olketa lam ya, mi lukim wanfala man wea hemi luk olsem san blong
         man. Hemi werem longfala kaleko wea hemi kasem graon an hemi garem wanfala gol strap
         raonem sest blong hem.
         14 Hed an hea blong hem hemi barava waet tumas olsem hea blong sipsip, an ae blong hem
         hemi olsem faea wea hemi laet.
         15 An lek blong hem hemi saen olsem bras wea olketa klinim an hemi saen fogud, an voes
         blong hem hemi meknoes tumas olsem olketa bikfala wev.
         16 Hemi holem sevenfala sta long raet han blong hem. An wanfala naef fo faet wea hemi
         sap tumas long tufala saet evriwan, hemi kamaot long maos blong hem. An fes blong
         hem hemi saen olsem san long midol de.
         17 Nao taem mi lukim nomoa, mi foldaon long frant long lek blong hem, an mi stap olsem
         wanfala man wea hemi dae finis. Bat hemi tasim mi wetem raet han blong hem an hemi
         tok olsem, “Yu no fraet. Mi nao mi faswan bifoa evrisamting, an bae mi laswan tu bihaen
         evrisamting.
         18 !Mi man wea mi barava laef! Long bifoa, mi dae finis bat mi laefbaek moa an mi no
         save dae enitaem. Mi nao mi garem paoa ovarem Dae an mi garem paoa ovarem ples blong
         olketa pipol hu i dae finis.
         19 Yu mas raetemdaon olketa samting wea yu lukim, olketa samting wea i hapen distaem
         wetem olketa samting wea bae hemi hapen moa bihaen.
         20 Yu lukim sevenfala sta wea mi holem long raet han blong mi, an sevenfala bikfala
         gol lam. Olketa garem mining wea hemi haed. Olketa sevenfala sta ya hemi minim olketa
         enjel blong sevenfala sios ya. An sevenfala bikfala lam ya hemi minim sevenfala sios
         ya nomoa.”

1 Disfala man hemi tok olsem moa, “Nao yu mas raet go long enjel blong sios long Efesas,
         an yu mas sei olsem, ‘Hem nao toktok blong mi wea mi holem sevenfala sta long raet
         han blong mi, an wakabaot long midol long sevenfala bikfala gol lam.
         2 Mi save abaotem yufala finis, yufala barava wakahad tumas an yufala gohed nomoa fo
         stap strong. Mi save dat yufala nating laekem olketa pipol hu i falom ravis wei. An
         mi save dat yufala traem finis olketa hu i laea an talem dat olketa i aposol, an yufala
         faendemaot dat olketa barava laea nomoa.
         3 Mi save tu dat yufala barava stanap strong, an yufala no givap nomata olketa pipol
         mekem yufala safa.
         4 ‘Bat wanfala samting nao mi no laekem long yufala. Disfala gudfala wei blong yufala
         bifoa wea yufala lavem mi tumas, yufala lusim nao.
         5 Yufala mas tingimbaek gudfala wei wea yufala bin stap long hem fastaem. Nao yufala
         mas lusim olketa ravis wei blong yufala, an yufala mas gohed moa fo duim wanem yufala
         bin duim kam fastaem. Bat sapos yufala no lusim olketa ravis wei blong yufala, bae
         mi kam an tekemaot disfala bikfala lam blong yufala.
         6 Bat wanfala samting yufala duim gud nao hemi olsem. Yufala barava les long wei blong
         olketa pipol hu i falom tising blong Nikolas, olsem mi tu mi barava les long wei blong
         olketa.
         7 ‘Eniwan hu hemi garem ia, hemi mas heremgud nao olketa toktok wea Holi Spirit hemi
         talem long olketa sios ya. Olketa hu i winim faet, bae mi letem olketa fo kaikaim
         frut blong disfala tri blong laef wea hemi grou long gaden blong God.’ ”
         8 Disfala man hemi tok olsem moa, “An yu mas raet go long enjel blong sios long Smana,
         an yu mas sei olsem, ‘Hem nao toktok blong mi wea mi nao faswan bifoa evrisamting,
         an mi laswan tu bihaen evrisamting. Long bifoa, mi dae finis, bat distaem, mi laefbaek
         moa.
         9 Mi save finis long olketa trabol blong yufala an dat yufala pua tumas. !Bat yufala
         ris tumas tu! An mi save tu long olketa ravis toktok blong olketa pipol wea olketa
         gohed fo toknogud long yufala. Olketa sei olketa nao Jiu, bat wea, olketa barava laea
         nomoa. Olketa nao barava seksin wea olketa mekhae long Seitan.
         10 Yufala mas no fraet long enisamting wea bae hemi kam fo mekem yufala safa. Yufala
         save, Seitan bae hemi putum samfala long seksin blong yufala insaet long prisin fo
         traem yufala. An olketa trabol blong yufala bae hemi gohed fo tenfala de. Bat yufala
         mas biliv strong long mi nomoa, nomata yufala dae long hem. An sapos yufala duim diswan,
         bae mi givim yufala niufala laef wea hemi olsem nambawan praes olketa givim long man
         hu hemi win long resis.
         11 ‘Eniwan hu hemi garem ia, hemi mas heremgud nao olketa toktok wea Holi Spirit hemi
         talem long olketa sios ya. Olketa hu i winim faet, bae disfala mektu dae hemi no save
         kasem olketa.’ ”
         12 Disfala man hemi tok olsem moa, “An yu mas raet go long enjel blong sios long Pegamam,
         an yu sei olsem, ‘Hem nao toktok blong mi wea mi garem naef fo faet wea hemi sap tumas
         long tufala saet evriwan.
         13 Mi save finis dat yufala stap long ples wea Seitan hemi rul ovarem, bat yufala nao
         i stanap long saet blong mi. Olketa long taon blong yufala wea Seitan hemi stap long
         hem, olketa bin kilim dae Antipas hu hemi save talemaot stret toktok blong mi. Bat
         nomata hem olsem long taem ya, yufala nating lusim biliv blong yufala long mi.
         14 ‘Bat samfala samting nomoa mi no laekem long yufala. Samfala pipol long yufala, olketa
         gohed fo falom nomoa tising blong profet Balam, wea bifoa hemi tisim King Balak abaotem
         wei fo trikim pipol blong Israel fo foldaon long sin. Hemi mekem olketa kaikaim mit
         wea olketa bin sakrifaesim finis long laea god, an hemi mekem olketa fo durong wetem
         olketa woman.
         15 An samfala long yufala hu i gohed fo falom tising blong seksin blong Nikolas, i duim
         semkaen samting tu.
         16 So yufala mas lusim olketa ravis wei olsem. An sapos yufala no duim diswan, no longtaem
         nomoa, bae mi kam long yufala an bae mi faetem olketa pipol ya wetem naef fo faet
         wea hemi kamaot long maos blong mi.
         17 ‘Eniwan hu hemi garem ia, hemi mas heremgud olketa toktok wea Holi Spirit hemi talem
         long olketa sios. Eniwan wea hemi winim faet, bae mi givim hem mana fo kaikaim. Hemi
         disfala mana blong bifoa, wea hemi staphaed. An bae mi givim hem tu wanfala waet ston
         wea wanfala niu nem hemi stap long hem. Niu nem ya, no eni man nao hemi save long
         hem, bat man hemi garem ston ya nomoa hemi save long nem ya.’”
         18 Disfala man hemi tok olsem moa, “An yu mas raet go long enjel blong sios long Taeataera,
         an yu sei olsem, ‘Hem nao toktok blong mi San Blong God, wea ae blong mi hemi olsem
         faea wea hemi laet, an lek blong mi hemi olsem bras wea hemi saen fogud.
         19 Mi save abaotem yufala finis, dat yufala lavem tumas olketa pipol an yufala biliv
         long mi. An mi save tu dat yufala gohed fo helpem yufala evriwan, an gohed nomoa fo
         stanap strong. An olketa gudfala waka yufala duim distaem hemi barava winim olketa
         waka wea yufala bin duim kam fastaem.
         20 ‘Bat wanfala samting nomoa mi no laekem long yufala. Yufala bin letem woman ya Jesebel
         fo stap long yufala yet. Hemi laea an sei hem nao wanfala profet blong God. Hemi pulum
         olketa pipol blong mi fo falom rong tising blong hem, mekem olketa durong wetem eniwan
         an mekem olketa kaikaim mit wea olketa bin sakrifaesim long laea god.
         21 Mi givim taem long hem finis fo sensim tingting blong hem, bat hemi no wande lusim
         disfala ravis wei blong hem fo durong wetem eniwan.
         22 So bae mi mekem hem fo sik bikfala. An olketa hu i durong wetem hem, sapos olketa
         no lusim ravis wei wea olketa save falom, bae mi mekem olketa fo safa bikfala tumas.
         23 An olketa disaepol blong woman ya tu bae mi kilim olketa dae. Long taem ya, bae olketa
         sios save lukim dat mi luksave long olketa tingting blong evri pipol. An bae mi sensimbaek
         long wan-wan long yufala falom wanem hemi duim.
         24 ‘Bat evriwan long yufala long Taeataera wea yufala no falom ravis tising ya, an wea
         yufala no lanem olketa wei olketa kolem “Dip tokhaed blong Seitan”, mi laek fo talem
         samting long yufala. Mi no givim eni had samting moa long yufala fo falom.
         25 Yufala mas holemstrong olketa gudfala wei wea yufala garem finis, go-go kasem taem
         mi kambaek.
         26 Olketa pipol wea olketa save winim faet an olketa gohed fo duim waka blong mi go-go
         kasem en blong disfala wol, bae mi givim paoa long olketa fo rul ovarem olketa kantri
         long wol.
         27 An bae olketa strik tumas taem olketa rulim olketa kantri ya, an bae olketa brekemdaon
         paoa blong olketa, olsem yumi save brekem olketa kap nomoa.
         28 Bikos paoa wea bae mi givim olketa ya, hemi wankaen wetem paoa wea Dadi blong mi
         hemi givim long mi, an bae mi givim disfala sta blong eli moning long olketa tu.
         29 ‘Eniwan hu hemi garem ia, hemi mas heremgud olketa toktok wea Holi Spirit hemi talem
         long olketa sios.’ ”

1 Disfala man hemi tok olsem moa, “An yu mas raet go long enjel blong sios long Sadis,
         an yu sei olsem, ‘Hem nao toktok blong mi wea mi garem seven gudfala spirit blong
         God, wetem sevenfala sta. Mi save abaotem yufala finis, an mi save dat yufala dae,
         nomata olketa sei yufala laef.
         2 So yufala mas wekap an mekem lelebet laef wea hemi stap yet long yufala fo kamap
         strong moa, bikos hemi kolsap dae finis. Bikos mi faendemaot dat olketa waka blong
         yufala hemi no stret yet long ae blong God blong mi.
         3 Nao yufala mas tingim moa olketa gudfala toktok wea olketa talemaot long yufala an
         yufala herem finis. Yufala mas obeim gud olketa toktok ya, an yufala mas lusim olketa
         ravis wei blong yufala nao. Bat sapos yufala no wekap, bae mi kam kasem yufala. An
         bae yufala no save long wataem nao bae mi kam, bikos bae mi kam olsem wei wea man
         fo stil hemi save kam.
         4 ‘Bat samfala pipol long yufala long Sadis olketa lukaftarem kaleko blong olketa,
         mekem olketa no doti. Olketa nao bae werem waet kaleko an bae olketa wakabaot wetem
         mi, bikos olketa nao fitim diswan from gudfala waka blong olketa.
         5 Olketa pipol hu i winim faet olsem, olketa nao bae werem waet kaleko ya. An bae mi
         no tekemaot nem blong olketa from disfala buk blong laef. An long ae blong Dadi blong
         mi an ae blong olketa enjel blong hem, bae mi talemaot dat olketa nao barava blong
         mi.
         6 ‘Eniwan hu hemi garem ia, hemi mas heremgud olketa toktok wea Holi Spirit hemi talem
         long olketa sios.’ ”
         7 Disfala man hemi tok olsem moa, “Yu mas raet go long enjel blong sios long Filadelfia,
         an yu sei olsem, ‘Hem nao toktok blong mi wea mi holi an mi kipim promis olowe, an
         mi garem ki olsem ki blong King Deved. Taem mi openem doa, no eni man save satem moa,
         an taem mi satem, no eni man tu save openem moa.
         8 Mi save abaotem yufala finis, dat nomata paoa blong yufala hemi smol nomoa, yufala
         bin gohed fo falom tising blong mi an no filsem fo sei yufala i pipol blong mi. So
         mi openem wanfala doa fo yufala, wea no eniwan save satem.
         9 Yufala save. Seksin wea olketa mekhae long Seitan, olketa talem dat olketa nao Jiu,
         bat hemi no tru. Olketa barava laea nomoa. Bae mi mekem olketa fo kam an baodaon long
         frant long yufala, an bae olketa luksave dat mi barava lavem yufala tumas.
         10 Nao bikos yufala falom tising blong mi fo gohed fo stanap strong olowe, bae mi lukaftarem
         yufala, mekem yufala stap sef long taem trabol hemi kam long disfala wol fo testem
         olketa pipol.
         11 No longtaem nomoa, bae mi kambaek moa long yufala. So yufala mas holemstrong olketa
         gudfala wei wea yufala garem finis, nogud eniwan hemi stopem yufala from winim nambawan
         praes ya.
         12 Man hu hemi winim faet, bae mi mekem hem kamap olsem wanfala pos insaet long Tambuhaos
         blong God blong mi, an bae hemi stap olsem olowe nomoa. Bae mi raetem olketa nem fo
         stap long hem, olsem niu nem blong mi an nem blong God blong mi an nem blong bikfala
         taon blong hem. Bikfala taon ya nao hemi niu Jerusalem wea bae God blong mi hemi sendem
         kamdaon long heven.
         13 ‘Eniwan hu hemi garem ia, hemi mas heremgud olketa toktok wea Holi Spirit hemi talem
         long olketa sios.’ ”
         14 Disfala man hemi tok olsem moa, “An yu mas raet go long enjel blong sios blong Leodisia,
         an yu sei olsem, ‘Hem nao toktok blong mi wea mi nao man fo somaot dat olketa promis
         blong God hemi tru. An mi nao man fo talemaot stret olketa toktok blong hem, an mi
         tok tru nomoa. An evrisamting wea God hemi mekem, hemi stat kam long mi nao.
         15 Mi save abaotem yufala finis, dat yufala no hot an yufala no kol tu. Sapos yufala
         barava hot o yufala barava kol, hem nao hemi gud long mi.
         16 Bat bikos yufala hafhaf long evrisamting an lelebet hot nomoa, bae mi toraotem yufala
         from maos blong mi.
         17 Yufala sei yufala barava ris fogud an yufala garem finis evrisamting yufala laekem.
         Bat yufala nating save nomoa, dat yufala pua tumas, an neket, an ae blong yufala tu
         hemi blaen. Hemi fitim fo olketa pipol fo sore long yufala, bikos evrisamting nao
         yufala sot long hem.
         18 Bat mi talem yufala stret, yufala mas peim barava gudfala gol long mi, mekem yufala
         kamap ris. An yufala mas peim waet kaleko long mi fo yufala werem, mekem yufala no
         save filsem moa long neket bodi blong yufala. An yufala mas peim tu samfala meresin
         long mi fo putum long ae blong yufala, mekem yufala save lukluk gud moa.
         19 Olketa pipol wea mi lavem olketa tumas, mi save tokstrong long olketa, an mi save
         panisim olketa tu. So yufala mas tinghevi long mi an lusim olketa ravis wei blong
         yufala.
         20 Yufala save, mi stanap aotsaet long doa, an mi gohed fo noknok. Nao sapos wanfala
         man hemi herem toktok blong mi an hemi openem doa fo mi, bae mi kam insaet long haos
         blong hem, an bae mitufala kaikai tugeta.
         21 Man wea hemi winim faet, bae mi mekem hem fo sidaon fo rul wetem mi, bikos mi winim
         faet finis an mi gohed fo rul wetem Dadi blong mi.
         22 ‘Eniwan hu hemi garem ia, hemi mas heremgud olketa toktok wea Holi Spirit hemi talem
         long olketa sios.’ ”

1 Bihaen long olketa samting ya, mi lukim moa wanfala doa long heven hemi open. Nao
         disfala toktok wea hemi tok kam long mi fastaem an hemi here olsem wanfala trampet,
         hemi talem mi olsem moa, “Yu kamap long hia, an bae mi som yu olketa samting wea bae
         olketa mas hapen.”
         2 Semtaem nomoa, paoa blong Holi Spirit hemi kam long mi, an mi lukim wanfala tron
         wea hemi stap long heven wea wanfala man hemi sidaon long hem.
         3 An man hu hemi sidaon long tron ya, fes blong hem hemi saen olsem tufala naesfala
         ston, jaspa an kanilian. An raonem tron ya mi lukim wanfala renbou wea hemi saen olsem
         disfala naesfala ston emaral.
         4 An raonem tron ya tu, tuenti-foa nara tron hemi stap. Nao long olketa tron ya mi
         lukim tuenti-foa bikman nao sidaon long olketa. An olketa werem olketa waet kaleko
         an olketa werem gol kraon.
         5 Nao long tron ya, mi lukim tu laetning hemi gohed fo laet kam long hem, an mi herem
         bikfala noes blong tanda wea hemi bosta. Long frant long tron ya, mi lukim moa sevenfala
         lam olketa gohed fo laet. Olketa ya nao seven gudfala spirit blong God.
         6 An long frant long tron ya moa, hemi garem wanfala leik wea hemi olsem glas wea hemi
         saen fogud. Fofala animol nao olketa stanap raonem tron ya long fofala saet long hem.
         Fofala animol ya i garem plande ae long frant blong olketa an long bihaen blong olketa
         tu.
         7 Fas animol ya hemi luk olsem laeon. An mektu animol hemi luk olsem buluka. An mektri
         animol nao, fes blong hem hemi olsem fes blong man. An mekfoa animol hemi luk olsem
         wanfala igol taem hemi flae.
         8 Nao fofala animol ya olketa evriwan garem siksfala wing, an olketa garem plande ae
         wea i stap evriwea long bodi blong olketa, nomata andanit long olketa wing tu. Olowe
         nomoa long de an naet, olketa no save res bat olketa gohed fo singsing olsem, “God
         Masta blong yumi, hemi holi tumas an hemi garem evri paoa. Hemi stap olowe bifoa an
         hemi stap distaem, an bae hemi kambaek moa.”
         9 Nao fofala animol ya olketa gohed fo liftimap nem blong man hu hemi laef oltaem an
         hemi no save dae, an hemi sidaon long disfala tron. Olketa gohed fo mekhae long hem
         an talem tengkiu long hem. An evritaem olketa duim diswan,
         10 tuenti-foa bikman ya olketa nildaon long frant long man hu hemi laef oltaem an hemi
         no save dae, an hemi sidaon long tron ya. An olketa mekhae long hem an putumdaon olketa
         kraon blong olketa long frant long tron ya, an olketa gohed fo singsing olsem,
         11 “Yu nao God an Masta blong mifala. Yu mekem evrisamting long wol ya, an yu givim
         laef long olketa samting, bikos hem nao wanem yu laek fo duim. So hemi fitim fo mifala
         singsing fo liftimap nem blong yu an fo mekhae long yu an fo preisim yu from bikfala
         paoa blong yu.”
         
            

         
      
   
      
         5
1 Mi lukim moa wanfala skrol wea man hu hemi sidaon long tron hemi holem long raet
         han blong hem. Disfala skrol ya olketa bin raetem olketa toktok long tufala saet blong
         hem. Skrol ya, olketa satem finis wetem sevenfala tambu mak.
         2 Nao mi lukim moa wanfala enjel hu hemi garem bikfala paoa an hemi singaot bikfala
         olsem, “?Hu nao hemi fit fo brekem olketa tambu mak ya an fo openem skrol ya?”
         3 Bat no eni man long heven o long wol o long ples blong olketa man dae, hemi save
         openem skrol ya fo luk insaet long hem.
         4 Taem ya nomoa, mi krae fogud nao, bikos olketa no faendem eni man hu hemi fit fo
         openem skrol ya fo luk insaet long hem.
         5 Bat wanfala long olketa bikman ya hemi tok olsem long mi, “Yu no krae. !Lukim! Laeon
         blong traeb blong Jiuda, disfala nambawan man wea hemi bon kam long traeb blong Jiuda
         an hemi nambawan lida hu hemi save falom olo blong hem Deved, hem nao hemi winim faet
         ya finis. So hem nao hemi save brekemaot sevenfala tambu mak ya an openem disfala
         skrol.”
         6 Nao mi lukim moa wanfala Smolfala Sipsip wea hemi stanap long frant long tron ya
         wea fofala animol ya an olketa bikman i stap raonem hem. An Smolfala Sipsip ya hemi
         luk olsem olketa bin kilim hem dae. Hemi garem sevenfala hon long hem an sevenfala
         ae tu. Olketa ya nao seven gudfala spirit blong God, wea hemi sendem olketa fo goaot
         evriwea long wol.
         7 Smolfala Sipsip ya hemi go nomoa an tekemaot skrol ya from raet han blong man hu
         hemi sidaon long tron ya.
         8 An taem hemi tekem skrol ya, fofala animol ya wetem tuenti-foa bikman ya, olketa
         nildaon long frant long Smolfala Sipsip ya fo mekhae long hem. Evriwan olketa garem
         gita, an olketa holem tu olketa gol baol. Olketa baol ya olketa fulap long insens
         wea hemi olsem olketa prea blong olketa pipol blong God.
         9 An olketa gohed fo singim wanfala niufala singsing wea hem sei olsem, “Yu nao man
         wea yu fit fo tekem skrol ya an brekem olketa tambu mak long hem. Bikos olketa bin
         kilim yu dae, an disfala blad blong dae blong yu hemi peimaot olketa pipol fo God.
         Olketa pipol ya i stap kam long evri traeb an long evri langguis an long evri laen
         long wol an long evri kantri.
         10 Yu bin mekem olketa fo kamap wan pipol wea yu King ovarem, an yu bin mekem olketa
         fo kamap prist fo mekhae long God blong yumi. An bae olketa nao gohed fo rul ovarem
         olketa pipol long wol.”
         11 Nao taem mi luk go moa, mi herem singsing blong plande milion enjel an blong plande
         moa wea hemi had fo kaontem olketa. Olketa stanap raonem tron wetem fofala animol
         an olketa bikman ya.
         12 An olketa gohed fo singsing bikfala olsem, “Hem nao Smolfala Sipsip wea olketa pipol
         bin kilim hem dae. Hemi fitim fo yumi preisim hem, from bikfala paoa blong hem an
         olketa risis blong hem an waes tingting blong hem an strong blong hem. So hemi fitim
         fo yumi mekhae long hem an liftimap nem blong hem an preisim hem.”
         13 Nao mi herem toktok blong evri laef samting wea God hemi bin mekem. Olketa samting
         wea i stap insaet long heven an long wol an long solwata an long ples blong man dae,
         evriwan long olketa gohed fo singsing olsem, “Disfala man hu hemi sidaon long tron
         wetem disfala Smolfala Sipsip tu, yumi preisim tufala evritaem an olowe. Yumi mekhae
         long tufala an liftimap nem blong tufala, an preisim tufala fo bikfala paoa blong
         tufala.”
         14 Den fofala animol ya olketa ansa olsem, “Amen.” An olketa bikman ya olketa nildaon
         an wosipim tufala.

1 Nao mi lukim Smolfala Sipsip ya hemi brekem mekwan tambu mak long olketa sevenfala
         tambu mak long skrol ya. An mi herem wanfala long olketa fofala animol ya hemi singaot
         bikfala, an voes blong hem hemi here olsem tanda. Hemi sei olsem, “Yu kam.”
         2 Mi luk go nomoa, an mi lukim wanfala waet hos hemi kamaot. An man wea hemi sidaon
         antap long hem, hemi holem wanfala bou an aro, an olketa givim hem wanfala kraon fo
         putum long hed blong hem. Hemi raed go long hos ya olsem man hu hemi winim faet finis,
         an hemi go fo winim nara faet blong hem moa.
         3 Nao mi lukim Smolfala Sipsip ya hemi brekem moa mektu tambu mak long skrol ya, an
         mi herem mektu animol hemi sei olsem, “Yu kam.”
         4 An wanfala hos moa hemi kamaot, wea hemi red fogud. An man wea hemi sidaon antap
         long hem, olketa givim hem wanfala bikfala naef fo faet an olketa givim hem paoa fo
         bringim faet kam long wol, mekem olketa pipol gohed fo kilim dae olketa seleva.
         5 Nao Smolfala Sipsip ya hemi brekem moa mektri tambu mak long skrol ya, an mi herem
         mektri animol hemi sei olsem, “Yu kam.” Mi luk go moa, an mi lukim wanfala blak hos
         hemi kamaot. An man wea hemi sidaon antap long hem, hemi holem wanfala skel long han
         blong hem.
         6 Nao mi herem olsem wanfala toktok long midol long olketa fofala animol ya, wea hemi
         sei olsem, “Bae olketa pipol sot tumas long kaikai, mekem wejis fo wan fulde bae hemi
         fit fo baem wanfala smol sosa flaoa blong wit, o sapos flaoa blong bali bae hemi fitim
         nomoa trifala smol sosa. Bat yu mas no spoelem olketa oliv tri an olketa grep tri
         blong olketa.”
         7 Nao Smolfala Sipsip ya hemi brekem moa mekfoa tambu mak long skrol ya, an mi herem
         mekfoa animol hemi sei olsem, “Yu kam.”
         8 Mi luk go moa, an mi lukim wanfala hos hemi kamaot wea kala blong hem hemi luknogud,
         olsem hemi dae finis. An man hu hemi sidaon antap long hem, nem blong hem “Dae”, an
         narawan wea hemi kam wetem hem, nem blong hem “Ples blong man dae.” An God hemi givim
         paoa long tufala fo kilim dae smolfala haf long olketa pipol long wol. Tufala save
         kilim olketa dae, long olketa samting olsem bikfala faet an taem blong hanggre an
         olketa nogud siknis an olketa wael animol.
         9 Nao Smolfala Sipsip ya hemi brekem moa mekfaev tambu mak long skrol ya, an mi lukim
         plande spirit andanit long olta. Olketa spirit ya, i spirit blong olketa pipol wea
         olketa bin kilim dae bifoa, bikos olketa nao bin biliv long toktok blong God an olketa
         bin gohed fo talemaot disfala toktok ya.
         10 An olketa spirit gohed fo singaot olsem, “Bikfala Masta, yu barava holi tumas an
         yu kipim promis olowe. Plis yu no weit moa fo jajem olketa pipol long wol ya. Yu mas
         panisim olketa distaem, an sensimbaek olketa, fo dae blong mifala.”
         11 Nao olketa givim wanfala waet kaleko long evriwan long olketa spirit ya, an olketa
         talem olketa olsem, “Yufala mas weit lelebet fastaem. Olketa Kristin fren hu olketa
         waka olsem yufala ya, olketa pipol gohed yet fo kilim olketa dae olsem olketa bin
         duim long yufala. Taem namba blong yufala olketa Kristin hemi inaf, God bae hemi sensimbaek
         olketa pipol, fo dae blong yufala evriwan.”
         12 Nao mi lukim moa Smolfala Sipsip ya hemi brekem meksiks tambu mak long skrol ya.
         An wanfala bikfala etkuek hemi barava seksek fogud, an san hemi no saen, an evriwea
         hemi barava tudak, an mun hemi kamap red olsem blad.
         13 An olketa sta long skae tu olketa foldaon kam long graon, olsem olketa frut blong
         fig tri olketa foldaon taem bikfala win hemi sekem olketa.
         14 An skae tu hemi goawe, olsem wanfala mat wea man hemi rolemap. An olketa maonten
         an olketa aelan tu, olketa evriwan goawe from ples olketa stap fastaem.
         15 Nao olketa king long wol, wetem olketa bikfala sif an olketa komanda, wetem olketa
         ris pipol an olketa pipol hu i garem paoa, wetem evri nara pipol moa, nomata olketa
         slev o olketa fri man, olketa haedem olketa seleva insaet long olketa kev, an long
         olketa bikfala ston long olketa maonten.
         16 Nao olketa singaot go long olketa bikfala maonten an long olketa bikfala ston olsem,
         “Yufala foldaon kam antap long mifala, mekem yufala save haedem mifala from disfala
         man hu hemi sidaon long tron an from kros blong Smolfala Sipsip ya.
         17 Bikos distaem, hemi kasem nao bikfala de blong tufala fo panisim mifala. ?So hu nao
         bae hemi save laef long diswan?”

1 Bihaen, mi lukim moa fofala enjel wea olketa gohed fo stanap long fofala kona blong
         wol ya. Olketa stanap fo satem fofala win long wol, mekem no eni win hemi save blou
         kam long graon an long olketa tri an long si.
         2 Nao mi lukim nara enjel wea hemi stat kamap long saet long ist, an hemi holem samting
         fo putum mak long pipol blong God hu hemi laef. Enjel ya hemi singaot go long nara
         fofala enjel ya, wea God hemi givim paoa long olketa finis, mekem olketa save spoelem
         graon wetem si ya.
         3 Hemi sei olsem long olketa, “Yufala no spoelem yet graon wetem olketa tri an si.
         Mifala mas putum wanfala mak long fohed blong olketa pipol blong God fastaem.”
         4 Nao olketa talem mi dat namba blong olketa pipol wea mak blong God hemi stap long
         olketa, hemi kasem 144,000. An olketa ya, kamaot long evri traeb blong pipol blong
         Israel.
         5 Long traeb blong Jiuda hemi garem 12,000, an long traeb blong Ruben hemi garem 12,000,
         an long traeb blong Gad hemi garem 12,000,
         6 an long traeb blong Asa hemi garem 12,000, an long traeb blong Naftali hemi garem
         12,000, an long traeb blong Manase hemi garem 12,000,
         7 an long traeb blong Simion hemi garem 12,000, an long traeb blong Livae hemi garem
         12,000, an long traeb blong Isaka hemi garem 12,000,
         8 an long traeb blong Sebulun hemi garem 12,000, an long traeb blong Josef hemi garem
         12,000, an long traeb blong Benjamin hemi garem 12,000.
         9 Den mi luk go moa, an mi lukim plande pipol tumas, wea no eniwan save kaontem olketa.
         Olketa pipol ya olketa kam from evri traeb an evri laen an evri kantri an evri langguis
         long wol. Olketa werem waet kaleko an olketa holem lif blong pam tri long han blong
         olketa, an olketa gohed fo stanap long frant long tron ya, an long frant long Smolfala
         Sipsip ya.
         10 Nao olketa singaot bikfala olsem, “God blong yumi hu hemi sidaon long tron wetem
         Smolfala Sipsip ya, tufala nao sevem yumi.”
         11 Nao olketa enjel stanap raonem disfala tron wetem olketa bikman an fofala animol
         ya. Olketa nildaon long graon long frant long tron, an olketa gohed fo wosipim God
         12 olsem, “Ya, hemi tru ya. God blong mifala, mifala preisim yu an liftimap nem blong
         yu an talem tengkiu long yu an mekhae long yu. Mifala preisim yu from waes tingting
         blong yu an bikfala paoa blong yu an strong blong yu. Evrisamting ya hemi gohed evritaem
         an olowe. Amen.”
         13 Nao wanfala long olketa bikman ya hemi askem mi olsem, “?Hu nao olketa pipol wea
         olketa werem waet kaleko ya? ?An olketa stap kam long wea ya?”
         14 An mi ansarem hem olsem, “Masta, yu nomoa yu save.” So hemi sei long mi olsem, “Hem
         nao olketa pipol hu i bin gotru long bikfala trabol ya. An long distaem olketa wasim
         finis kaleko blong olketa long blad blong Smolfala Sipsip ya, an kaleko blong olketa
         hemi kamap waet moa.
         15 Dastawe olketa gohed fo stanap long frant long tron blong God. An olowe, nomata de
         an naet, olketa gohed fo wosipim hem insaet long tambuhaos blong hem. An God hu hemi
         sidaon long tron, bae hemi stap wetem olketa fo lukaftarem olketa.
         16 Bae olketa no save hanggre an no save dae long wata moa. An bae hot san hemi no save
         spoelem olketa moa.
         17 Bikos Smolfala Sipsip wea hemi stap long tron, bae hemi lukaftarem olketa olsem man
         hu hemi lukaftarem sipsip blong hem. An bae hemi lidim olketa go fo dring long olketa
         springwata wea hemi save givim laef. An God bae hemi draem evri tias long ae blong
         olketa, mekem olketa no save sore moa.”
         
            

         
      
   
      
         8
1 Nao Smolfala Sipsip ya hemi brekem moa mekseven tambu mak long skrol ya, an long
         taem ya nomoa, no eni noes nao long heven, go-go kolsap haf-aoa hemi finis.
         2 An bihaen, mi lukim dat olketa givim go sevenfala trampet long olketa sevenfala enjel
         wea olketa gohed fo stanap long frant blong God.
         3 Nao narafala enjel moa hemi kam an stanap kolsap long olta ya. An hemi holem wanfala
         sosa blong insens wea olketa mekem long gol. Olketa givim hem plande insens moa fo
         hemi adem go wetem olketa prea blong olketa pipol blong God. An hemi mekem sakrifaes
         long hem long disfala olta wea olketa mekem long gol, wea hemi stap long frant blong
         tron ya.
         4 An smok blong insens ya wetem olketa prea blong olketa pipol blong God, hemi goap
         from sosa long han blong enjel ya an hemi go kasem God.
         5 Bihaen nomoa, enjel ya hemi tekem sosa blong insens an hemi fulumapem long faea long
         olta. Hemi tekem nomoa, an hemi torowem godaon long wol. Taem ya nomoa, bikfala noes
         nao hemi kam an laetning hemi laet an tanda hemi bosta an wanfala etkuek hemi sekem
         graon.
         6 Nao sevenfala enjel wea olketa holem sevenfala trampet ya, olketa mekredi fo bloum.
         7 Den fas enjel hemi bloum trampet blong hem. An aes an faea wea tufala miks wetem
         blad hemi foldaon kam long wol olsem ren. An insaet long wol ya, bikfala haf blong
         graon nao faea hemi bonem wetem bikfala haf blong olketa tri an evri grin gras.
         8 Nao mektu enjel hemi bloum trampet blong hem. An wanfala samting wea hemi luk olsem
         wanfala bik maonten wea hemi bone, hemi foldaon go insaet long si. An bikfala haf
         blong si ya hemi kamap blad,
         9 an bikfala haf blong olketa fis insaet long si olketa dae. An bikfala haf tu blong
         olketa sip long si olketa barava nogud.
         10 Nao mektri enjel hemi bloum trampet blong hem. An wanfala bikfala sta wea hemi laet
         olsem bikfala faea, hemi kamdaon long skae an foldaon antap long bikfala haf blong
         olketa riva, an antap long olketa springwata tu.
         11 An nem blong bikfala sta ya nao olketa kolem “Saoa”. Bikfala haf blong olketa wata
         ya hemi kamap saoa fogud, an plande pipol dae bikos olketa dringim olketa saoa wata
         ya.
         12 Nao mekfoa enjel hemi bloum trampet blong hem. An bikfala haf blong san an bikfala
         haf blong mun hemi dae. An hemi olsem tu long olketa sta, wea bikfala haf blong olketa
         hemi dae. So bikfala haf long de hemi no garem eni laet long hem, an bikfala haf long
         naet hemi olsem tu.
         13 Bihaen mi luk go moa, an mi herem wanfala igol wea hemi flae antap tumas, hemi gohed
         fo singaot bikfala olsem, “!Sore tumas! !Sore tumas! Sore tumas long olketa pipol
         long wol, bikos taem nara trifala enjel moa olketa bloum trampet blong olketa, bae
         hemi barava nogud tumas long olketa ya.”

1 Nao mekfaev enjel hemi bloum trampet blong hem. An mi lukim wanfala sta wea hemi
         bin lusim heven an foldaon finis long wol. Disfala sta olketa givim hem wanfala ki
         fo openem hol wea hemi barava dip tumas.
         2 Nao taem hemi openem hol ya, bikfala smok nao hemi kamaot long hem, olsem smok blong
         bikfala faea. An smok ya hemi satem laet blong san an hemi mekem skae fo tudak.
         3 Staka grashopa nao kamaot long smok ya, an olketa kamdaon long wol. An olketa givim
         paoa long olketa grashopa ya wea hemi semsem wetem paoa blong skopion.
         4 An olketa talem olketa grashopa ya fo no spoelem olketa gras an olketa tri an olketa
         nara plant. Bat olketa letem olketa fo spoelem nomoa olketa pipol wea mak blong God
         hemi no stap long fohed blong olketa.
         5 An olketa save mekem pipol ya fo garem pein tumas fo faefala mans, bat olketa mas
         no kilim dae olketa pipol ya. An pein wea olketa grashopa save mekem, hemi olsem bikfala
         pein wea skopion hemi save mekem.
         6 Nao insaet long faefala mans ya, olketa pipol ya trae fo faendem eni wei fo dae,
         bat olketa no save faendem. Bae olketa laekem tumas fo dae, bat bae olketa nating
         save dae nomoa.
         7 An olketa grashopa ya i luk olsem olketa hos wea olketa redi fo go long faet. Long
         hed blong olketa, olketa garem samting olsem gol kraon, an fes blong olketa hemi olsem
         fes blong man.
         8 Hea blong olketa hemi longfala olsem hea blong woman, an tit blong olketa hemi bikfala
         olsem tit blong laeon.
         9 Olketa werem kaleko fo faet wea olketa mekem long aean. An noes blong wing blong
         olketa, hemi olsem bikfala noes blong plande kaat fo faet wea olketa hos save pulum
         taem olketa ran go long faet.
         10 An olketa garem tel olsem skopion, wea hemi garem nila long hem. Tel blong olketa
         nao hemi garem paoa fo spoelem olketa pipol fo faefala mans.
         11 Olketa garem tu wanfala king hu hemi rul ovarem olketa, wea hemi wanfala enjel hu
         hemi bos long disfala hol wea hemi barava dip tumas. An long langguis long Hibru,
         nem blong enjel ya “Abadon”, an long langguis long Grik, hemi “Apolion” wea hemi minim
         “Man fo spoelem evrisamting.”
         12 Fas bikfala sore hemi go finis nao, bat tufala bikfala sore moa bae kam.
         13 Nao meksiks enjel hemi bloum moa trampet blong hem. An mi herem wanfala toktok long
         fofala kona blong gol olta ya wea hemi stap long frant long God.
         14 Hemi tok olsem long meksiks enjel ya, “!Yu mas letem gofri fofala enjel wea olketa
         stap long prisin long Yufretis riva!”
         15 Den, meksiks enjel ya hemi letem fofala enjel ya gofri fo kilim dae bikfala haf long
         pipol long wol. Fofala enjel ya, olketa redi longtaem finis an weit nomoa fo disfala
         taem long disfala yia an mans an de fo kam.
         16 Nao olketa talem mi dat namba blong olketa soldia blong fofala enjel ya hemi kasem
         200 milion.
         17 Mi lukim moa olketa hos wetem olketa man wea olketa sidaon antap long olketa. Olketa
         man ya olketa werem kaleko fo faet wea olketa mekem long aean, an kala blong olketa
         kaleko ya hemi red olsem faea, an blu olsem skae, an yalo olsem ston olketa kolem
         salfa. Hed blong olketa hos ya i olsem hed blong laeon, an faea an smok an salfa wea
         hemi laet, hemi kamaot long maos blong olketa.
         18 Long trifala bikfala panis ya nao, olketa kilim dae bikfala haf long olketa pipol.
         Olketa dae long faea an long smok an long salfa hemi laet, wea i kamaot long maos
         blong olketa.
         19 An paoa wea olketa hos ya i garem, hemi long maos blong olketa, an hemi long tel
         blong olketa tu. Tel blong olketa hemi garem hed olsem snek, an hem nao olketa yusim
         fo spoelem olketa pipol long hem.
         20 Bat evri pipol wea olketa no dae long bikfala panis ya, olketa no lusim ravis wei
         blong olketa fo wosipim olketa laea god wea olketa seleva i wakem. Olketa gohed nomoa
         fo wosipim olketa devol an olketa tambu kaving blong gol an silva an bras an ston
         an stik. Olketa tambu kaving ya i nating save lukluk o herem enisamting o wakabaot
         tu.
         21 An olketa nating lusim olketa nara ravis wei blong olketa fo kilim man dae, an fo
         mekem majik, an fo durong wetem eniwan, an fo stil.

1 Mi lukim moa wanfala enjel hu hemi garem bikfala paoa, hemi lusim heven an kamdaon.
         Wanfala klaod hemi raonem hem olsem kaleko, an hemi garem wanfala renbou antap hed
         blong hem. An fes blong hem hemi saen olsem san, an tufala lek blong hem hemi olsem
         bikfala pos wea i laet long faea.
         2 Long han blong hem hemi holem wanfala smol skrol wea hemi open finis. Nao hemi putum
         raet lek blong hem antap long si, an lef lek blong hem antap long lan.
         3 An hemi singaot bikfala olsem taem laeon hemi singaot. Taem hemi singaot finis, sevenfala
         tanda olketa talemaot toktok blong olketa.
         4 Taem olketa toktok finis nomoa, mi redi fo raetemdaon wanem olketa talem. Bat semtaem
         nomoa, mi herem wanfala toktok long heven, wea hemi sei olsem, “Yu mas haedem gud
         olketa toktok wea sevenfala tanda ya i talem. Yu mas no raetemdaon.”
         5 Nao disfala enjel wea hemi stanap antap long si an antap long lan, hemi liftimap
         raet han blong hem goap long heven.
         6 An hemi mekem wanfala strongfala promis long nem blong God hu hemi laef evritaem
         an olowe, an hu hemi mekem heven an graon an si an evrisamting wea hemi stap long
         olketa. Nao enjel ya hemi sei olsem, “!Taem fo weit hemi finis nao!
         7 Taem mekseven enjel hemi bloum trampet blong hem nomoa, disfala plan blong God wea
         hemi staphaed, bae hemi kamtru olsem hemi talemaot bifoa long olketa profet hu i wakaman
         blong hem.”
         8 Den voes wea mi herem finis long heven, hemi tok kam moa long mi olsem, “Yu go tekem
         disfala smol skrol wea hemi open finis an hemi stap long han blong disfala enjel hu
         hemi stanap antap long si an antap long lan.”
         9 So mi go long enjel ya, an mi askem hem fo givim smolfala skrol ya long mi. Den hemi
         sei long mi, “Yu tekem an kaikaim. Insaet long maos blong yu bae hemi suit olsem hani,
         bat taem yu kaikaim finis, bele blong yu bae hemi filnogud long hem.”
         10 Mi tekem smolfala skrol ya from han blong hem an mi kaikaim nao. An long maos blong
         mi, hemi barava suit olsem hani. Bat taem mi sualomdaon finis, mi filim bele blong
         mi barava filnogud long hem.
         11 Den olketa sei olsem long mi, “Yu mas talemaot moa olketa toktok blong God, wea hemi
         tokabaotem olketa pipol blong plande deferen kantri an traeb an langguis, an olketa
         king tu.”

1 Nao olketa givim wanfala longfala stik long mi moa, fo mesarem olketa samting long
         hem. An olketa talem mi olsem, “Yu go mesarem Tambuhaos blong God wetem olta blong
         hem. An yu kaontem tu olketa pipol hu i gohed fo wosip insaet long Tambuhaos ya.
         2 Bat yu no mesarem eria aotsaet long Tambuhaos ya, bikos ples ya olketa bin givim
         fo olketa pipol hu i no Jiu. An olketa nao bae i rul ovarem Jerusalem fo foti-tu mans.
         3 An insaet long 1,260 de, bae mi givim paoa fo tufala profet blong mi fo talemaot
         toktok blong God. An tufala bae werem kaleko blong sore.”
         4 An tufala profet ya, tufala olsem tufala oliv tri an tufala bikfala lam wea tufala
         stanap long frant long Masta blong wol.
         5 Sapos eniwan hemi trae fo spoelem tufala, bae faea hemi kamaot long maos blong tufala
         an bonem enemi blong tufala. So eniwan hu hemi trae fo spoelem tufala, bae hemi dae
         olsem.
         6 An tufala garem paoa fo stopem ren long skae, mekem ren hemi no save foldaon taem
         tufala gohed fo talemaot toktok blong God. An tufala garem tu paoa fo tanem olketa
         wata long blad. An tufala garem tu paoa fo mekem enikaen bikfala trabol fo spoelem
         pipol long wol, long enitaem tufala laekem.
         7 Nao taem tufala talemaot toktok blong God finis, disfala wael animol bae hemi kamaot
         long hol ya wea hemi barava dip tumas, an bae hemi faetem tufala. An bae hemi winim
         tufala an kilim tufala dae.
         8 An bodi blong tufala bae leidaon nomoa long rod insaet long bikfala taon wea olketa
         bin nilam Masta blong tufala long kros. Nem blong bikfala taon ya, hemi “Sodom” an
         “Ijip” wea i olsem tokpiksa nomoa.
         9 Nao fo tri an haf de, bae pipol blong olketa deferen traeb, an laen, an langguis
         an kantri, bae olketa lukluk long bodi blong tufala. An bae olketa no letem eniwan
         fo berem tufala.
         10 An taem olketa pipol long wol, olketa herem dat tufala profet ya dae finis, bae olketa
         barava hapi fogud. Bae olketa mekem fist an gohed fo givim olketa presen long olketa
         seleva. Bikos tufala profet ya i bin mekem plande pipol long wol fo barava safa tumas.
         11 Bat bihaen long tri an haf de ya, God hemi mekem win blong laef fo go insaet long
         tufala moa. An taem olketa pipol lukim tufala wakabaot moa, olketa barava fraet fogud
         nao.
         12 Den tufala profet ya i herem wanfala voes from heven, wea hemi singaot olsem, “!Yutufala
         kam antap long hia!” Nao taem olketa enemi blong tufala gohed fo luk falom tufala,
         tufala goap nao long heven insaet long wanfala klaod.
         13 An long semtaem nomoa, bikfala etkuek hemi sekem graon nao. An long bikfala taon
         ya, wanfala smolfala haf long hem hemi barava nogud, an 7,000 pipol nao olketa dae
         long etkuek ya. An olketa nara pipol olketa barava fraet fogud nao, an olketa gohed
         fo preisim nem blong God long heven.
         14 Mektu sore hemi go finis nao, bat no longtaem, bae mektri sore hemi kam moa.
         15 Nao mekseven enjel hemi bloum trampet blong hem. An mi herem olketa toktok long heven,
         wea olketa singaot olsem, “Evrisamting long wol ya hemi barava kam andanit long paoa
         blong Masta blong yumi wetem disfala Mesaea blong hem. An bae hemi rul ovarem evrisamting
         evritaem an olowe.”
         16 Nao tuentifoa bikman ya, wea olketa sidaon long olketa tron long frant long God,
         olketa foldaon long fes blong olketa an wosipim hem.
         17 An olketa sei olsem, “God Masta blong mifala, yu nao yu garem evri paoa. Yu stap
         olowe bifoa an yu stap distaem tu. Mifala talem tengkiu long yu, bikos yu stat fo
         yusim bikfala paoa blong yu, wea yu gohed fo rul olsem King.
         18 Olketa pipol blong olketa narafala kantri i kros tumas, bat hemi taem fo kros blong
         yu fo kam. Hemi taem fo jajem olketa pipol hu i dae finis. Hemi taem fo givim pei
         long olketa wakaman blong yu, olketa profet, evriwan long olketa pipol blong yu hu
         i tinghae long yu, nomata bikman o man nating. An hemi taem fo spoelem olketa pipol
         wea olketa bin spoelem wol ya.”
         19 Nao Tambuhaos blong God long heven hemi open, an olketa pipol lukim disfala boks
         blong spesol agrimen blong God. An taem ya tu, bikfala noes hemi kam an laetning hemi
         laet olobaot an tanda hemi bosta. An wanfala etkuek nao hemi sekem graon, an olketa
         bikfala pis aes i foldaon kam long hem.

1 Nao wanfala bikfala saen hemi kamap long skae. Hemi wanfala woman wea san hemi saen
         raonem hem olsem wanfala kaleko. An mun hemi stap andanit long lek blong hem, an tuelfala
         sta stap long hed blong hem olsem wanfala kraon.
         2 Woman ya hemi babule an hemi singaot bikfala long pein bikos hemi stat fo bonem pikinini.
         3 An nara saen hemi kamap moa long skae. Hemi wanfala bikfala snek wea bodi blong hem
         hemi red fogud. An hemi garem sevenfala hed wetem tenfala hon, an long sevenfala hed
         blong hem hemi garem kraon long evriwan.
         4 Nao hemi wip go long skae wetem tel blong hem, an pulumaot bikfala haf long olketa
         sta, mekem olketa foldaon kam long graon. An hemi kam an stanap long frant long woman
         ya, mekem taem woman ya hemi bonem pikinini blong hem, long semtaem bae hemi save
         kaikaim pikinini ya.
         5 Nao woman ya hemi bonem wanfala pikinini boe, wea bae hemi rul ovarem evri kantri
         long wol, an bae hemi strik tumas taem hemi rulim olketa. Bat taem pikinini ya hemi
         jes bon kam, olketa tekem hem goap long God hu hemi sidaon long tron.
         6 An woman ya hemi ranawe go long wanfala drae eria, wea God hemi mekem redi wanfala
         ples fo hem. Long ples ya nao bae olketa lukaftarem hem gudfala fo 1,260 de.
         7 Den wanfala bikfala faet hemi stat long heven. Maekol wetem olketa enjel blong hem,
         olketa stat fo faet agensim bikfala snek ya. An bikfala snek ya wetem olketa enjel
         blong hem, olketa traehad fo faetem olketa tu.
         8 Bat Maekol nao hemi winim bikfala snek ya. An stat long taem ya, bikfala snek ya
         an olketa enjel blong hem olketa no save stap moa long heven.
         9 Olketa raosim hem wetem olketa enjel blong hem an torowem olketa godaon long wol.
         Bikfala snek ya, hem nao disfala snek blong bifoa kam yet. An hem nao olketa kolem
         hem “Devol” o “Seitan”, wea hemi save trikim evri pipol long wol fo duim olketa nogud
         samting.
         10 Nao mi herem moa wanfala voes long heven, wea hemi singaot olsem, “Distaem, God blong
         yumi hemi sevem yumi nao, an hemi somaot dat hemi garem paoa fo rul olsem King. An
         disfala Mesaea blong hem, hemi somaot dat hemi garem paoa ovarem evrisamting. Hemi
         olsem, bikos disfala man fo tokagensim olketa Kristin, olketa bin raosim hem finis
         from heven. Bifoa ya, nomata de an naet, hemi save tokagensim olketa long frant long
         God.
         11 Bat olketa Kristin olketa bin winim hem finis long paoa blong blad blong Smolfala
         Sipsip ya, an long paoa blong tru toktok wea olketa bin talemaot. An olketa wiling
         fo givim laef blong olketa an letem olketa seleva fo dae.
         12 So yufala evriwan long heven, yufala mas hapi. !Bat sore tumas long evriwan hu i
         stap long graon an long si! Bikos Devol ya hemi bin kamdaon long yufala finis an hemi
         barava kros tumas ya, bikos hemi save dat lelebet taem nomoa hemi stap yet fo hem.”
         13 Nao taem bikfala snek ya hemi luksave dat olketa bin torowem hem godaon long wol,
         hemi stat fo ronem woman ya hu hemi jes bonem disfala pikinini boe.
         14 Bat God hemi givim tufala wing blong bikfala igol long woman ya, mekem hemi save
         flae go long ples blong hem long drae eria wea hemi farawe from bikfala snek ya. Long
         ples ya nao bae olketa lukaftarem hem gudfala long trifala yia an siksfala mans.
         15 Nao bikfala snek ya hemi toraotem go wata from maos blong hem, wea hemi olsem wata
         hemi ran bikfala. Hemi trae fo draonem woman ya.
         16 Bat graon nao hemi helpem woman ya. Wanfala bikfala hol nao hemi open long graon,
         an evri wata wea i kamaot long maos blong bikfala snek ya, hemi godaon falom hol ya.
         17 Nao bikfala snek ya hemi kros tumas long woman ya, so hemi go an faet agensim olketa
         nara pikinini blong hem. Olketa ya nao olketa pipol hu i obeim olketa lo blong God
         an trastem olketa tru toktok wea Jisas hemi talemaot.
         18 Den bikfala snek ya hemi go stanap long sanbis kolsap long si.

1 Bihaen, mi lukim moa wanfala wael animol hemi kamaot long si. Hemi garem sevenfala
         hed an tenfala hon. Long olketa hon blong hem, hemi garem kraon long evriwan. An long
         olketa hed blong hem, hemi garem olketa nem wea olketa barava tokspoelem God.
         2 Wael animol mi lukim ya, hemi luk olsem bikfala lepad. Bat olketa lek blong hem,
         hemi olsem lek blong wanfala bikfala bea. Maos blong hem, hemi olsem maos blong laeon.
         Nao bikfala snek ya, hemi givim go strong blong hem long wael animol ya, an hemi givim
         bikfala paoa tumas long hem fo rul olsem hem seleva.
         3 An wael animol ya hemi garem mak long wanfala hed blong hem, wea hemi luk olsem olketa
         bin kilim hem dae. Bat soa long disfala hed ya hemi gudbaek finis. An evri pipol long
         wol, olketa barava sapraes tumas long wael animol ya, an olketa gohed nao fo falom
         hem.
         4 Evri pipol olketa wosipim bikfala snek ya, bikos hemi bin givim paoa blong hem long
         wael animol ya. Olketa wosipim tu wael animol ya, an olketa sei, “No eniwan nao hemi
         olsem wael animol ya. No eniwan tu hemi strong fo faetem hem.”
         5 Nao wael animol ya hemi save mekem enikaen praod toktok an hemi save barava tokspoelem
         God, bat hemi save yusim paoa blong hem fo foti-tu mans nomoa.
         6 An wael animol ya hemi gohed fo tokspoelem God. Hemi tokspoelem nem blong God wetem
         ples blong hem an olketa hu i stap wetem hem long heven.
         7 God hemi letem wael animol ya fo faet agensim olketa pipol blong hem, an fo winim
         olketa. An God hemi letem hem fo rul ovarem olketa pipol long evri laen an evri traeb
         an evri langguis an evri kantri.
         8 Nao evri pipol wea olketa stap long wol ya, bae olketa wosipim wael animol ya. Hem
         nao olketa pipol wea nem blong olketa no stap insaet long buk blong laef stat kam
         long taem wea God hemi mekem disfala wol. Disfala buk ya hemi blong Smolfala Sipsip
         wea olketa bin kilim hem dae bifoa.
         9 “Eniwan hu hemi garem ia, hemi mas heremgud toktok ya nao.
         10 Sapos God hemi siusim eniwan fo go long prisin, oraet, bae hemi go long prisin. An
         sapos God hemi siusim eniwan fo dae long naef fo faet, oraet, bae hemi dae long naef
         fo faet. Taem olketa samting olsem hemi hapen, yufala olketa pipol blong God mas stanap
         strong nomoa an yufala mas biliv strong long God.”
         11 Nao mi lukim moa nara wael animol wea hemi kamaot long graon. Hemi garem tufala hon
         long hem, wea tufala luk olsem hon blong smolfala sipsip. An toktok blong hem hemi
         olsem toktok blong bikfala snek ya.
         12 Nao mektu wael animol hemi gohed fo yusim evri paoa wea fas wael animol ya hemi garem.
         Hemi fosim evri pipol long wol fo wosipim fas wael animol ya, wea hemi garem nogud
         soa long hem bat hemi gudbaek finis.
         13 An mektu wael animol ya hemi save mekem bikfala mirakol fo somaot paoa blong hem.
         An long ae blong evri pipol, hemi mekem faea fo kamaot long skae an kam kasem graon.
         14 Bikos hemi garem paoa fo mekem olketa mirakol long saet blong fas wael animol ya,
         hemi trikim evri pipol long wol. Hemi talem olketa pipol fo mekem wanfala kaving fo
         luk olsem fas wael animol ya, wea olketa bin kilim hem dae wetem naef fo faet bat
         hemi laefbaek moa.
         15 Bihaen, mektu wael animol ya hemi garem paoa moa fo bloum win blong hem go insaet
         long kaving ya. Long wei olsem, disfala kaving blong fas wael animol ya, hemi save
         garem paoa fo tok, an paoa fo kilim dae olketa pipol hu i no save wosipim hem.
         16 An evri pipol, nomata bikman o man nating, nomata ris man o pua man, nomata fri man
         o slev, evriwan nao, mektu wael animol ya hemi fosim olketa fo garem wanfala mak long
         raet han o long fohed blong olketa.
         17 Nao sapos eniwan hemi no garem disfala mak ya, hemi no save baem enisamting o salem
         enisamting. An disfala mak ya hemi nem blong wael animol ya, o hemi namba wea hemi
         saen fo nem blong hem.
         18 Yufala mas waes gudfala abaotem olketa samting ya. Sapos eni man hemi garem gudfala
         tingting, hemi save faendemaot mining blong namba blong wael animol ya, bikos hemi
         namba blong wanfala man. An namba ya nao hemi 666.

1 Nao mi luk go moa, an mi lukim Smolfala Sipsip ya hemi stanap antap long maonten
         long Saeon, an 144,000 pipol ya i stanap wetem hem. An nem blong Smolfala Sipsip ya
         wetem nem blong Dadi blong hem, hemi stap long fohed blong olketa pipol ya.
         2 An mi herem wanfala saon long heven, wea hemi meknoes tumas olsem olketa bikfala
         wev an olketa bikfala tanda. An disfala saon ya hemi here olsem plande gita wea olketa
         gohed fo pleim.
         3 Olketa 144,000 pipol ya olketa stanap long frant long God wea hemi sidaon long tron,
         an long frant long fofala animol an olketa bikman ya. An olketa pipol ya i gohed fo
         singim wanfala niufala singsing wea no eni man moa hemi save long hem. Olketa pipol
         ya hu God hemi bin peimaot olketa finis from pipol long wol, olketa nomoa i save singim.
         4 Olketa man ya, no enitaem nao olketa bin durong wetem eni woman. Olketa bin stap
         klin olowe. An oltaem olketa falom Smolfala Sipsip ya long evri ples wea hemi go.
         God hemi bin peimaot olketa finis from pipol long wol, mekem olketa nao olsem fas
         kaikai fo ofarem long God an long Smolfala Sipsip ya.
         5 No enitaem nao olketa bin talemaot eni laea toktok. Olketa barava stret long ae blong
         God.
         6 Nao mi lukim nara enjel moa wea hemi flae antap long skae, an hemi garem Gudnius
         wea hemi no save finis enitaem. Waka blong hem nao fo talemaot Gudnius ya long evri
         pipol long wol, olketa long deferen traeb an laen an langguis an kantri.
         7 Hemi gohed fo singaot olsem, “Yufala mas tinghae long God an liftimap nem blong hem,
         bikos taem blong hem fo jajem olketa pipol, hemi kam finis nao. Yufala mas wosipim
         hem, hu hemi mekem heven an graon an si an olketa springwata.”
         8 Nao mi lukim moa mektu enjel wea hemi kam bihaen long fas enjel ya, an hemi tok olsem,
         “Bikfala taon Babilon ya wea hemi garem paoa, hemi foldaon nao. !Hemi foldaon finis!
         Olketa pipol long evri kantri long wol olketa bin kamap olsem drang bikos olketa falom
         disfala nogud wei blong hem fo durong wetem eniwan.”
         9 Nao mi lukim moa mektri enjel wea hemi kam bihaen long tufala enjel ya, an hemi singaot
         olsem, “Sapos eni man hemi wosipim wael animol ya wetem kaving blong hem, an hemi
         tekem disfala mak blong wael animol ya long fohed o long raet han blong hem,
         10 bae God hemi panisim hem. Bae man ya hemi dringim disfala kap waen, wea hem nao olsem
         ful paoa blong kros blong God. Olketa bae safa nogud tumas long barava hot faea wea
         hemi laet long diskaen ston salfa. An olketa holi enjel an Smolfala Sipsip ya bae
         lukim diswan.
         11 An smok blong faea wea hemi mekem olketa fo safa tumas, hemi gohed oltaem an hemi
         no save finis. Evriwan hu i wosipim wael animol ya wetem kaving blong hem an garem
         disfala mak blong nem blong hem, bae olketa no save garem eni res long panis ya. Bae
         hemi gohed olowe nomoa, nomata de an naet.”
         12 Long olketa samting ya, yufala pipol blong God wea yufala obeim olketa lo blong hem
         an yufala gohed tu fo biliv long Jisas, yufala mas stanap strong nomoa.
         13 Nao mi herem moa wanfala voes long heven, wea hemi sei, “Yu raetemdaon olketa toktok
         ya. ‘Stat long distaem, olketa pipol hu i biliv long Masta blong yumi an olketa dae,
         olketa nao i hapi tumas.’” Ya, Holi Spirit hemi tok olsem, “!Hemi tru tumas ya! Bae
         olketa hapi fo res from hadwaka blong olketa, bikos bae olketa garem olketa gudfala
         samting from waka blong olketa.”
         14 Den, mi lukim moa wanfala waet klaod, an mi lukim wanfala man wea hemi sidaon antap
         long hem, wea hemi luk olsem san blong man. Long hed blong hem, hemi garem wanfala
         gol kraon, an long han blong hem, hemi holem wanfala huknaef wea hemi sap fogud.
         15 Nao mi lukim nara enjel moa wea hemi kamaot long tambuhaos, wea hemi singaot olsem
         long man hu hemi sidaon antap long klaod ya, “Yu yusim huknaef blong yu, an katemaot
         olketa kaikai wea olketa redi finis. Distaem hemi barava taem fo havest, bikos evri
         kaikai long wol hemi redi nao.”
         16 Den man hu hemi sidaon antap long klaod ya, hemi yusim huknaef blong hem, an hemi
         havestem olketa kaikai wea i redi finis long wol.
         17 Nao mi lukim moa nara enjel wea hemi kamaot long tambuhaos long heven, an hem tu
         hemi garem wanfala huknaef wea hemi sap fogud.
         18 Nao nara enjel moa hu hemi lukaftarem faea long olta, hemi lusim olta ya an hemi
         kam. Hemi singaot go long nara enjel hu hemi garem disfala sap huknaef an hemi sei,
         “Yu yusim huknaef blong yu fo havestem olketa frut blong grep tri. Bikos olketa frut
         i raep nao.”
         19 So enjel ya hemi yusim huknaef blong hem fo havestem olketa frut blong olketa grep
         tri long wol. Hemi torowem olketa frut ya insaet long bikfala hol long ston wea olketa
         yusim fo wakem waen long hem. Ples ya hemi saen blong kros blong God.
         20 An olketa gohed fo step antap long olketa frut insaet long hol wea hemi stap aotsaet
         long biktaon ya, go-go blad nao hemi ranaot from disfala hol. Blad ya hemi ran bikfala,
         hemi ran goaot farawe go kasem 300 kilomita, an dip blong hem hemi kasem kolsap tu
         mita.

1 Den mi lukim moa wanfala bikfala saen long skae, wea mi barava sapraes tumas long
         hem. Mi lukim sevenfala enjel wea olketa tekem kam sevenfala bikfala panis. Olketa
         panis ya olketa laswan, bikos taem olketa finis, kros blong God tu bae hemi finis.
         2 Nao mi lukim moa samting wea hemi luk olsem bikfala leik, bat hemi olsem glas wea
         faea hemi miks wetem. An mi lukim olketa pipol hu i bin winim finis disfala faet agensim
         wael animol ya wetem disfala kaving blong hem, an disfala namba fo nem blong hem.
         Olketa stanap kolsap long bikfala leik wea hemi olsem glas, an olketa holem olketa
         gita wea God hemi givim long olketa.
         3 Olketa singim disfala singsing wea Mosis, wakaman blong God, hemi bin singim, an
         wea Smolfala Sipsip ya tu save singim. Hemi sei olsem, “God Masta, yu nao garem evri
         paoa. Olketa waka blong yu, i barava bik tumas, an evriwan i sapraes tumas long hem.
         Yu nao King blong evri kantri long wol, an olketa wei blong yu i stret an tru tumas.
         4 Masta, yu nomoa yu holi. So evriwan bae tinghae long yu, an liftimap nem blong yu.
         Bae olketa pipol long evri kantri long wol olketa save kam an wosipim yu, bikos yu
         bin somaot stretfala wei blong yu.”
         5 Den mi lukim disfala tambuhaos long heven hemi open, disfala tambu haostent wea God
         hemi stap long hem.
         6 An sevenfala enjel wea olketa tekem kam sevenfala bikfala panis, olketa kamaot nao
         long tambuhaos ya. Olketa werem waet kaleko wea hemi saen fogud, an olketa werem tu
         gol strap raonem sest blong olketa.
         7 Long taem ya nomoa, wanfala long fofala animol ya, hemi givim sevenfala gol baol
         long sevenfala enjel ya. Olketa baol ya i fulap long kros blong God hu hemi laef olowe.
         8 An insaet long tambuhaos ya hemi barava fulap long smok from bikfala paoa blong God
         wea hemi saen long hem. An no eniwan save go insaet long tambuhaos ya, go-go sevenfala
         bikfala panis ya hapen fastaem.

1 Den mi herem moa wanfala voes long tambuhaos, wea hemi singaot olsem long sevenfala
         enjel ya, “Sevenfala baol wea olketa fulap long kros blong God ya, yufala go kapsaetem
         antap long wol ya.”
         2 So fas enjel hemi go kapsaetem baol blong hem antap long wol. An olketa pipol hu
         i garem disfala mak blong wael animol ya an olketa save wosipim kaving blong hem,
         olketa ravis soa kasem bodi blong olketa, wea olketa filpein tumas long hem.
         3 Nao mektu enjel hemi go kapsaetem baol blong hem insaet long si. An si hemi kamap
         blad nao, wea hemi olsem blad blong man dae. An evri laef samting long si, olketa
         dae nao.
         4 Den mektri enjel hemi go kapsaetem baol blong hem insaet long olketa riva an olketa
         springwata. An evriwan ya kamap blad tu.
         5 An mi herem enjel hu hemi bos ovarem olketa wata ya hemi tok olsem, “God, yu nao
         yu holi tumas, yu stap olowe bifoa an yu stap distaem tu. Olketa panis wea yu sendem
         kam, olketa stret nomoa.
         6 Olketa hu i bin kilim dae olketa profet an olketa nara pipol blong yu, yu givim blad
         nao fo olketa dringim. Hem nao stret wei fo peim olketa.”
         7 Mi herem moa wanfala voes long olta hemi tok olsem, “!Ya, hemi tru! God Masta, yu
         nao garem evri paoa. Olketa wei blong yu fo jajem olketa pipol, hemi tru an stret
         tumas.”
         8 Den mekfoa enjel hemi go kapsaetem baol blong hem long san. An hemi mekem strong
         moa paoa blong hem fo bonem olketa pipol.
         9 Taem hot blong san hemi bonem olketa pipol olsem, olketa gohed fo tokspoelem nem
         blong God hu hemi garem paoa ovarem olketa bikfala panis ya. An olketa no wari nomoa
         fo sensim tingting blong olketa an liftimap nem blong God.
         10 Nao mekfaev enjel hemi go kapsaetem baol blong hem antap long ples wea wael animol
         hemi stap king long hem. An evri ples wea wael animol ya hemi rul ovarem, i kamap
         tudak nao. An olketa pipol long olketa ples ya i gohed fo baetem tang blong olketa
         bikos olketa barava filpein long bodi blong olketa.
         11 An olketa gohed fo tokspoelem God long heven, bikos olketa barava filpein tumas,
         an olketa garem nogud soa long bodi blong olketa. Bat olketa no wari nomoa fo sensim
         tingting blong olketa an lusim olketa ravis wei blong olketa.
         12 Nao meksiks enjel hemi go kapsaetem baol blong hem insaet long Yufretis Riva. An
         bikfala riva ya hemi kamap drae nao. Long wei ya hemi openem rod, mekem olketa king
         hu i stap kam long ist wetem olketa ami blong olketa, i save wakabaot kam.
         13 An mi lukim trifala ravis devol wea olketa luk olsem frog. Olketa kamaot long maos
         blong bikfala snek ya an long maos blong wael animol ya an long maos blong laea profet
         ya.
         14 Trifala ravis devol ya, olketa nogud tumas an olketa garem paoa fo mekem enikaen
         mirakol. Nao trifala devol ya olketa go fo lukim olketa king long evri ples long wol,
         mekem olketa hipap fo faet long bikfala De blong God hu hemi garem evri paoa.
         15 (Jisas hemi tok olsem, “!Yufala lisin gudfala! !Bae mi kambaek long yufala, olsem
         man fo stil hemi save kam! Man hu hemi lukaot olowe an hemi lukaftarem gud kaleko
         blong hem, bae hemi hapi long taem ya. Bikos hemi no neket, an bae hemi no filsem
         long ae blong olketa pipol.”)
         16 Den trifala ravis devol ya olketa mekem olketa king fo hipap long wanfala ples, wea
         long langguis long Hibru olketa kolem Amagedon.
         17 Nao mekseven enjel hemi go kapsaetem baol blong hem long ea. An mi herem wanfala
         voes long tron insaet long tambuhaos, hemi singaot olsem, “!Hemi finis nao!”
         18 An taem ya, bikfala noes hemi kam, an laetning hemi laet, an tanda hemi bosta, an
         bikfala etkuek hemi sekem wol ya. Disfala etkuek hemi barava bik tumas ya. Stat kam
         long taem God hemi mekem pipol fo stap long wol, no eni etkuek hemi bikfala olsem.
         19 Nao biktaon long Babilon, hemi brek long trifala haf. An olketa nara taon long evri
         kantri long wol, olketa tu foldaon nogud long graon. God hemi no fogetem Babilon,
         so hemi mekem hem fo dringim disfala kap waen, wea hemi olsem ful paoa blong kros
         blong hem.
         20 An evri aelan an evri maonten tu olketa go lus.
         21 An olketa bikfala pis aes tu olketa foldaon kam from skae antap long olketa pipol.
         Olketa pis aes ya olketa hevi olsem fifti kilo. Olketa pipol gohed fo tokspoelem God
         taem hemi sendem kam olketa pis aes ya, bikos panis ya hemi barava nogud tumas.

1 Wanfala long olketa sevenfala enjel ya, hemi kam long mi an hemi tok olsem, “Yu kam,
         mekem mi som yu panis wea bae mi givim long disfala biktaon wea hemi kolsap long plande
         riva. Disfala taon ya hemi olsem barava nogud juri.
         2 Evri king long wol bin durong wetem hem, an olketa pipol long wol tu i kamap olsem
         drang bikos olketa falom disfala nogud wei blong hem fo durong wetem eniwan.”
         3 Nao paoa blong Holi Spirit hemi kam long mi, an enjel ya hemi tekem mi go long wanfala
         drae eria. Long ples ya nao mi lukim wanfala woman hu hemi sidaon antap long wanfala
         wael animol wea bodi blong hem, hemi red fogud. Wael animol ya hemi garem olketa nem
         olobaot long bodi blong hem, wea olketa nem ya i barava tokspoelem God. Hemi garem
         sevenfala hed an tenfala hon.
         4 An kaleko wea woman ya hemi werem hemi blu an red, an hemi werem tu olketa naes samting
         wea olketa mekem long gol an long olketa naesfala ston an long olketa gudfala pel.
         Long han blong hem hemi holem wanfala gol kap, wea hemi fulap long olketa samting
         nogud wea hemi doti tumas. An olketa samting ya, hemi olketa ravis wei blong woman
         ya fo durong wetem eniwan.
         5 An nem blong hem hemi stap long fohed blong hem. Mining blong disfala nem ya, hemi
         bin staphaed. Hemi olsem: “Biktaon Babilon. Mami blong evri juri. Mami blong evri
         ravis wei blong wol.”
         6 An mi lukim dat woman ya hemi olsem drang bikos hemi dringim blad blong olketa pipol
         blong God. Hemi blad blong olketa pipol hu i dae bikos olketa biliv strong long Jisas.
         Taem mi lukim woman ya olsem nomoa, mi barava sapraes tumas nao.
         7 So enjel ya hemi askem mi, “?Waswe nao yu sapraes tumas olsem? Disfala woman wetem
         wael animol wea hemi garem sevenfala hed an tenfala hon, an hemi karim woman ya, tufala
         olsem piksa blong wanfala samting. Bae mi talemaot mining blong disfala piksa wea
         hemi bin staphaed.
         8 Wael animol wea yu lukim ya, hemi laef fastaem bat distaem hemi no laef nao. An no
         longtaem nomoa, bae hemi kamaot moa long hol ya wea hemi barava dip tumas. Bat bihaen,
         bae hemi lusim paoa blong hem go-go hemi nomoa nao. Taem olketa lukim moa wael animol
         ya, samfala pipol i sapraes an tingse hemi bikfala mirakol nao. Olketa ya nao i pipol
         wea nem blong olketa no stap insaet long buk blong laef stat kam long taem wea God
         hemi mekem disfala wol. Olketa ya sapraes bikos wael animol ya, fastaem hemi stap,
         an distaem hemi no stap, bat bae hemi kambaek moa.
         9 “Long olketa samting ya, yu mas waes fo luksave long hem. Yu save, sevenfala hed
         blong animol ya, hemi olsem sevenfala hil wea woman ya hemi sidaon antap long olketa.
         An sevenfala hed ya hemi olsem sevenfala king tu.
         10 Faefala long olketa king ya olketa dae finis, an wanfala nao hemi gohed fo rul distaem.
         Narawan hemi no kam yet, bat taem hemi kam, bae hemi rul fo lelebet taem nomoa.
         11 Wanfala long sevenfala king ya nao hemi disfala wael animol wea hemi laef fastaem
         an distaem hemi no laef nao. Diswan nao bae hemi kamap mekeit king long olketa. Bat
         bihaen moa, bae hemi lusim paoa blong hem go-go hemi nomoa nao.
         12 “An tenfala hon wea yu lukim finis ya, hemi tenfala king wea olketa no rul olsem
         king yet. Bat bihaen, bae olketa garem paoa fo rul olsem king wetem disfala wael animol
         ya, an bae olketa rul fo wanfala aoa nomoa.
         13 Nao tenfala king ya bae olketa wanmaen nomoa. An disfala paoa blong king wea olketa
         garem, bae olketa givim go long wael animol ya.
         14 Tenfala king ya an disfala wael animol ya bae i faet agensim Smolfala Sipsip ya.
         Bat Smolfala Sipsip wetem pipol blong hem, bae olketa winim olketa king ya nomoa.
         Bikos Smolfala Sipsip ya hemi Masta ovarem evri masta, an hemi King ovarem evri king.
         An olketa pipol blong Smolfala Sipsip ya bae stap wetem hem bikos hemi bin siusim
         olketa, an hemi bin kolem olketa, an olketa tinghevi long hem olowe.”
         15 Nao enjel ya hemi tok olsem long mi moa, “Yu save, olketa riva wea yu lukim disfala
         juri hemi sidaon kolsap long olketa ya, hem nao olketa pipol blong evri kantri an
         evri ples long wol, an olketa blong enikaen traeb an enikaen langguis tu.
         16 Nao wael animol ya bae hemi heitem disfala juri ya. An olketa tenfala hon wea yu
         lukim ya, olketa tu bae olketa heitem hem. Bae olketa tekem evrisamting wea hemi garem,
         an bae olketa livim hem fo stap neket nomoa. An bae olketa kaikaim tu mit long bodi
         blong hem an bonem hem long faea.
         17 Olketa duim olsem, bikos God nao hemi putum tingting ya long maen blong olketa, fo
         olketa duim wanem hemi laekem. An hemi mekem olketa kamap wanmaen fo givim disfala
         paoa blong king, fo go long wael animol ya. Bae olketa letem wael animol ya fo rul,
         go-go kasem taem wea olketa toktok blong God hemi kamtru.
         18 An woman wea yu lukim ya, hem nao disfala biktaon wea hemi rul ovarem olketa king
         long wol.”

1 Bihaen long olketa samting ya, mi lukim moa narafala enjel wea hemi kamdaon from
         heven. Hemi garem bikfala paoa, an saen blong bikfala paoa blong hem hemi saen raonem
         hem, go kasem evri ples long wol.
         2 Hemi singaot bikfala olsem, “Biktaon long Babilon wea hemi garem paoa tumas, hemi
         foldaon finis. Hemi barava nogud nao, an distaem hemi kamap ples blong olketa devol.
         Hemi ples blong olketa ravis devol an olketa ravis bed wea i nogud tumas.
         3 Olketa pipol long evri kantri long wol i bin kamap olsem drang bikos olketa falom
         disfala krangge wei blong hem fo durong wetem eniwan. Olketa king long wol olketa
         bin durong wetem hem tu. An olketa bisnisman long wol olketa kamap ris fogud from
         wei blong hem wea hemi laekem nomoa evrisamting.”
         4 Den mi herem moa nara voes long heven hemi tok olsem, “!Olketa pipol blong mi, yufala
         mas kamaot from Babilon! Yufala mas no joen wetem hem long olketa sin blong hem, nogud
         yufala searem nogud panis blong hem.
         5 Bikos olketa sin blong hem barava hipap fogud go-go kasem heven. An God hemi no save
         fogetem olketa ravis wei blong hem.
         6 Bat taem yufala sensimbaek, yufala mas dabolem olketa samting wea hemi bin duim long
         yufala. Dring wea hemi givim long yufala, yufala mas dabolem moa strong blong hem
         an givimbaek fo hemi dringim.
         7 Yufala mas mekem plande trabol fo kasem hem, fitim disfala wei blong hem fo haemapem
         hem seleva an fo garem hapi taem wetem olketa gudfala samting blong hem. Ya, yufala
         mas mekem hem filnogud tumas, bikos hemi gohed fo tokpraod long hem seleva olsem,
         ‘Mi nao kuin an mi sidaon gud long tron blong kuin. Mi no olsem wido woman wea hemi
         save sore an krae.’
         8 Dastawe nao plande bikfala panis bae i kasem hem insaet long wanfala de nomoa. Bae
         plande pipol dae, an bae hemi krae long dae ya. An bikfala taem blong hanggre bae
         hemi kam, an bae faea hemi bonem hem. Bikos God Masta wea hemi jajem hem, hem nao
         hemi garem strongfala paoa.”
         9 Nao evri king long wol wea olketa durong wetem Babilon, an wea olketa searem olketa
         gudfala samting blong hem finis, bae olketa krae fogud an singaot bikfala, taem olketa
         lukim smok blong faea wea bae hemi gohed fo bonem hem.
         10 Bae olketa stanap farawe, bikos olketa fraetem tumas panis wea hemi kasem biktaon
         ya. An bae olketa sei olsem, “!Maewat, sore tumas long yu Babilon! Yu biktaon wea
         yu strong tumas, bat long wanfala aoa nomoa yu kasem panis blong yu nao.”
         11 An olketa bisnisman long wol tu, bae olketa krae an sore long hem, bikos no eniwan
         moa save baem kago blong olketa.
         12 Olketa deferen kaen kago olsem: gol, an silva, an olketa naesfala ston, an olketa
         naesfala pel, an olketa spesol kaleko olsem silk, an olketa naesfala kaleko wea olketa
         waet an blu an red. An olketa garem tu olketa stik wea hemi smelgud tumas, an olketa
         deferen kaen kaving wea olketa mekem long bikfala tit blong elifan, an long wankaen
         timba wea hemi dia tumas, an long bras, an long aean, an long naesfala waet ston.
         13 An olketa garem nara kago blong olketa moa, olsem olketa kaen samting fo suitim kaikai,
         an olketa deferen kaen insens, an waen, an oel, an flaoa, an wit, an olketa buluka,
         an sipsip, an hos, an olketa kaat blong hos, an olketa pipol wea olketa slev.
         14 An olketa bisnisman ya bae olketa krae olsem, “Olketa gudfala samting wea yu laekem
         tumas ya hemi nomoa nao. Olketa samting wea yu ris tumas long hem, an luknaes tumas
         long yu, olketa lus nao. An bae yu no save lukim olketa samting ya moa.”
         15 An olketa bisnisman wea olketa kamap ris tumas from olketa kago long biktaon ya,
         bae olketa fraet tumas long panis wea hemi kasem hem. So bae olketa stanap farawe
         an olketa sore an krae.
         16 An bae olketa sei, “!Maewat, sore tumas long biktaon ya! Bifoa yu werem olketa nambawan
         kaleko wea olketa waet an blu an red. An yu luknaes long olketa gudfala samting olsem
         gol, an olketa naesfala ston, an olketa pel.
         17 Bat wea, long wanfala aoa nomoa, evri gudfala samting blong yu i lus nao.” An olketa
         kapten blong olketa sip, an olketa pasenja, an olketa kru, an olketa man hu i garem
         sip fo mekem bisnis, bae olketa tu i stanap farawe an lukluk.
         18 An taem olketa lukim smok blong faea wea i bonem hem, bae olketa singaot olsem, “!No
         eni biktaon hemi olsem biktaon ya! ?Hao nao hem olsem?”
         19 Olketa putum samfala dast long hed blong olketa bikos olketa barava sore tumas, an
         olketa krae bik olsem, “!Maewat, sore tumas long biktaon ya! Evriwan hu i garem sip,
         olketa nao bin kamap ris tumas long evri gudfala samting blong yu. Bat long wanfala
         aoa nomoa, yu barava luknogud nao.”
         20 Yufala long heven, an yufala pipol blong God, an yufala aposol, an yufala profet,
         yufala mas hapi tumas long disfala panis, bikos God hemi jajem woman ya from olketa
         samting wea hemi bin duim long yufala.
         21 Den wanfala maeti enjel hemi tekem wanfala bikfala ston an hemi torowem godaon long
         si, an hemi sei, “Babilon, yu biktaon, long diskaen wei tu, bae olketa torowem yu
         godaon, mekem yu lus olowe nao.
         22 Insaet long yu, bae no eniwan moa fo pleim gita, o singsing, o bloum moa bambu an
         trampet. No eniwan bae hemi waka long yu moa, an bae no enitaem moa olketa save mekem
         flaoa blong bred long yu.
         23 Bae no eni lam hemi laet moa long yu, an bae no eniwan hemi save marit insaet long
         yu tu. Bat bifoa, olketa bisnisman blong yu, olketa nao barava bikman long wol. An
         yu bin trikim olketa pipol long evri kantri wetem majik blong yu.
         24 Panis ya, hemi kasem Babilon from blad wea hemi stap long hem. Hem nao blad blong
         olketa profet, an olketa nara pipol blong God, wea olketa bin kilim dae long wol ya.”

1 Nao bihaen long olketa samting ya, mi herem bikfala noes blong plande pipol tumas
         long heven hu i singaot bikfala olsem, “!Haleluya! God blong yumi hu hemi sevem yumi,
         nem blong hem hemi haeap tumas, an hemi garem bikfala paoa.
         2 An olketa wei blong hem fo jajem olketa pipol hemi tru an hemi barava stret. Hemi
         jajem finis disfala barava nogud juri ya. Disfala ravis wei blong juri ya fo durong
         wetem eniwan, hemi spoelem tingting blong olketa pipol long wol. God hemi bin panisim
         juri ya bikos hemi kilim dae olketa wakaman blong God.”
         3 Nao olketa singaot bikfala an talem olsem moa, “!Haleluya! Disfala smok blong faea
         wea hemi bonem biktaon ya, bae hemi gohed evritaem an olowe.”
         4 Den tuenti-foa bikman ya wetem fofala animol ya, olketa nildaon fo wosipim God hu
         hemi sidaon long tron. An olketa sei, “!Amen! !Haleluya!”
         5 An mi herem wanfala voes from tron wea hemi tok olsem, “Yufala evri wakaman blong
         God wea yufala tinghae long hem, nomata yufala bikman o man nating, yufala evriwan
         mas preisim hem.”
         6 Nao mi herem moa noes blong plande pipol tumas wea olketa singaot bikfala. Hemi meknoes
         tumas olsem bikfala wev an bikfala tanda. Olketa sei olsem, “!Haleluya! God Masta
         blong yumi hu hemi garem evri paoa, hem nomoa hemi King.
         7 Yumi mas filgud an hapi tumas nao, an yumi mas liftimap nem blong hem, bikos hemi
         taem nao fo marit fist blong Smolfala Sipsip ya. An disfala gele fo hemi maritim,
         hemi redi finis nao.
         8 Gele ya, God hemi givim hem finis nambawan waet kaleko fo werem, wea hemi klin an
         saen fogud.” (Nambawan kaleko ya, hemi piksa blong olketa stretfala wei blong olketa
         pipol blong God.)
         9 Den enjel hemi tok olsem long mi moa, “Yu raetemdaon toktok ya. ‘Olketa pipol wea
         God hemi kolem olketa fo kam long marit fist blong Smolfala Sipsip ya, olketa save
         hapi ya.’ ” An enjel ya hemi sei moa, “Disfala toktok ya hemi tru toktok blong God
         nao.”
         10 Nao mi nildaon long frant blong enjel ya fo wosipim hem, bat hemi tok olsem long
         mi, “!Nomoa, yu no wosipim mi! Mi wanfala wakaman olsem yu nomoa ya. Mi olsem olketa
         Kristin fren blong yu nomoa, wea olketa gohed fo trastem olketa tru toktok wea Jisas
         hemi talemaot. !Yu mas wosipim God nomoa! Bikos olketa tru toktok wea Jisas hemi talemaot
         ya, hem nao paoa wea hemi helpem olketa profet fo talemaot profesi.
         11 Den mi lukim moa heven hemi open, an mi lukim wanfala waet hos. An man hu hemi sidaon
         antap long hos ya, nem blong hem: “Kipim Promis an Tru Toktok.” Taem hemi jajem pipol
         an go long faet tu, wei blong hem hemi barava stret.
         12 Ae blong hem hemi laet olsem faea, an hemi garem plande kraon long hed blong hem.
         Wanfala nem hemi stap long bodi blong hem, bat hem seleva nomoa hemi save long nem
         ya an no eniwan moa hemi save.
         13 An kaleko wea hemi werem, hemi tuwet long blad. Olketa kolem nem blong hem: “Toktok
         Blong God.”
         14 An olketa soldia blong heven olketa go bihaen long hem, wea olketa raed antap long
         olketa waetfala hos an olketa werem nambawan waet kaleko wea hemi klin.
         15 Wanfala naef fo faet wea hemi sap tumas, hemi kamaot long maos blong hem, an bae
         hemi yusim diswan fo winim evri kantri. An bae hemi strik tumas taem hemi rul ovarem
         olketa ya. An bae hemi mekem bikfala kros blong God hu hemi garem evri paoa, fo kasem
         olketa. Bae hemi olsem taem wanfala man hemi step antap long olketa frut blong grep
         tri ya, go-go wata blong frut ya hemi kamaot.
         16 Long kaleko blong hem an antap long ni blong hem, olketa raetem wanfala nem olsem:
         “King ovarem evri king, an Masta ovarem evri masta.”
         17 Bihaen, mi lukim moa wanfala enjel wea hemi stanap long san. Hemi singaot bikfala
         long olketa bed wea olketa flae olobaot long skae, an hemi sei long olketa, “Yufala
         kam an hipap long bikfala fist wea God bae hemi mekem.
         18 Yufala kam an kaikaim mit blong bodi blong olketa king an olketa komanda an olketa
         soldia, an mit blong olketa hos wetem olketa man hu i bin raedem. Bae yufala kaikaim
         mit blong bodi blong evri pipol, wetem olketa slev an olketa fri man, nomata olketa
         bikman o man nating.”
         19 Nao mi lukim moa wael animol ya, wetem olketa king long wol an olketa ami blong olketa,
         olketa bin hipap long wanples fo faet. Olketa redi fo faet agensim disfala man hu
         hemi sidaon antap long hos ya, wetem ami blong hem.
         20 Bat disfala man ya hemi kasholem disfala wael animol wetem laea profet ya. Hem nao
         disfala laea profet wea bifoa hemi mekem olketa mirakol long frant long wael animol
         ya. An long wei olsem nao hemi bin trikim olketa pipol wea olketa garem disfala mak
         blong wael animol ya, an olketa save wosipim disfala kaving blong hem. Nao wael animol
         ya an laea profet ya, nomata tufala laef yet, hemi torowem tufala insaet long bikfala
         hol blong barava hot faea wea hemi laet long diskaen ston salfa.
         21 An disfala man wea hemi sidaon antap long hos ya, hemi kilim olketa soldia dae wetem
         disfala naef fo faet wea hemi kamaot long maos blong hem. An olketa bed kamdaon an
         kaikaim mit blong bodi blong olketa soldia ya, go-go olketa fulap fogud.

1 Den mi lukim wanfala enjel wea hemi kamdaon from heven. Long han blong hem, hemi
         holem ki blong lok blong disfala hol wea hemi barava dip tumas, an hemi holem tu wanfala
         bikfala sen.
         2 Nao enjel ya hemi winim bikfala snek ya, an hemi taengem hem long bikfala sen ya.
         Snek ya, hem nao disfala snek blong bifoa, an hem nao yumi kolem: “Seitan” o “Devol.”
         3 Den enjel ya hemi torowem snek ya insaet long hol ya, an hemi satem doa blong disfala
         ples an hemi lokem strong. Bikfala snek ya bae hemi stap insaet long hol ya fo 1,000
         yia, mekem hemi no save laea moa long olketa pipol long wol. Bat bihaen long 1,000
         yia, bae enjel ya mas letem hem fri moa fo lelebet taem.
         4 An mi lukim moa samfala tron. An mi lukim tu olketa spirit blong olketa pipol wea
         olketa bin katemaot hed blong olketa bifoa, bikos olketa bin talemaot tru toktok abaotem
         Jisas an olketa bin obeim toktok blong God. Olketa ya, olketa no wosipim wael animol
         ya o kaving blong hem. An olketa no tekem tu disfala mak blong wael animol ya long
         fohed o long han blong olketa. Olketa laefbaek moa long taem ya, an God hemi mekem
         olketa fo sidaon long olketa tron fo rulim olketa pipol. Olketa stap fo rul wetem
         Kraes fo 1,000 yia.
         5 Diswan hemi fas taem wea God hemi mekem pipol fo laefbaek moa from dae. (Evri nara
         pipol moa wea olketa dae finis, God hemi no mekem olketa fo laefbaek yet, bat olketa
         mas weit go-go 1,000 yia hemi finis.)
         6 Olketa pipol wea God hemi mekem olketa fo laefbaek moa from dae long disfala fas
         taem ya, olketa save hapi bikos bae mektu dae hemi no garem eni paoa fo kasem olketa.
         Olketa ya nao bae kamap prist blong God an blong Kraes, an bae olketa rul wetem Kraes
         fo 1,000 yia.
         7 Bihaen 1,000 yia, enjel ya i letem Seitan fo fri moa from prisin.
         8 An bae hemi goaot fo trikim olketa pipol long evri ples long wol, wea olketa kolem
         laen blong Gog an Megog. Seitan bae hemi mekem olketa pipol ya fo kam hipap fo faetem
         olketa pipol blong God. Olketa soldia blong Seitan bae olketa plande tumas olsem sanbis
         long saetsi.
         9 Nao bae olketa goraon long evri ples long wol, an bae olketa raonem disfala ples
         wea olketa pipol blong God i stap long hem. Hem nao disfala biktaon wea God hemi lavem
         tumas. Bat nomata olsem, bae faea hemi kamaot long heven an bonem evri ami ya.
         10 Den Seitan hu hemi bin trikim olketa pipol, olketa torowem go long bikfala hol blong
         barava hot faea wea hemi laet long diskaen ston salfa. Long ples ya nao, wael animol
         ya an laea profet ya tufala stap finis long hem. Evritaem an olowe, nomata de an naet,
         bae trifala ya barava safa fogud long faea ya.
         11 Den mi lukim wanfala bikfala tron wea hemi waet fogud, an mi lukim tu God hu hemi
         sidaon long hem. An wol wetem skae tufala ranawe from God, an no eniwan save faendem
         tufala long eni ples.
         12 An mi lukim evri pipol hu i dae finis. Evriwan ya, nomata olketa bikman o man nating,
         olketa stanap long frant long bikfala tron ya. Den olketa openem disfala buk blong
         laef. An olketa openem olketa nara buk tu wea i talemaot olketa samting wea evriwan
         i bin duim kam long laef blong olketa. An God hemi jajem evriwan falom olketa samting
         ya.
         13 Dae an ples blong man dae, tufala givim kam evri pipol hu i stap insaet, an si tu
         hemi givim kam evri pipol wea olketa dae insaet. An God hemi jajem evriwan ya, falom
         olketa samting wea olketa bin duim kam long laef blong olketa.
         14 Nao Dae an disfala ples blong man dae, olketa torowem go tufala ya insaet long disfala
         bikfala hol blong faea. Disfala bikfala hol blong faea ya, hem nao mektu dae.
         15 An olketa torowem go insaet long disfala bikfala hol blong faea tu olketa pipol wea
         nem blong olketa i no stap insaet long disfala buk blong laef.

1 Den mi lukim moa wanfala niu wol wetem niu skae, bat no eni si long hem. An disfala
         wol wetem skae wea hemi stap fastaem, tufala barava nomoa nao.
         2 An mi lukim bikfala holi taon ya, niu Jerusalem. Mi lukim hemi stap wetem God an
         hemi kamdaon from heven. Taon ya hemi stap redi finis olsem gele wea bae hemi marit,
         wea hemi werem olketa nambawan kaleko blong hem an hemi redi fo maritim hasban.
         3 Nao mi herem wanfala voes from tron, wea hemi singaot olsem, “Lukim, ples blong God
         hemi stap wetem olketa pipol nao. An bae hemi stap oltaem wetem olketa, an olketa
         nao i barava pipol blong hem. God seleva nao bae hemi stap wetem olketa, an bae hemi
         barava God blong olketa.
         4 An bae hemi draem evri tias from ae blong olketa. An no eni pipol save dae moa, an
         no enitaem nao olketa save sore o krae o filpein moa. Bikos evrisamting blong bifoa,
         hemi nomoa nao.”
         5 Nao God hu hemi sidaon long tron, hemi tok olsem, “Yu save, mi gohed fo mekem evrisamting
         kamap niufala moa.” An hemi tok olsem moa, “Yu raetemdaon olketa toktok ya, bikos
         olketa truwan ya, an evriwan save trastem.”
         6 An hemi talem olsem moa, “Ya, evrisamting hemi finis nao. Mi nao mi faswan bifoa
         evrisamting, an bae mi laswan tu bihaen evrisamting ya. Ya, mi nao statem evrisamting
         an bae mi nao finisim evrisamting tu. Sapos eniwan hemi laek fo dring, bae mi letem
         hem fo dring fri long disfala springwata blong laef.
         7 Eniwan wea hemi winim faet blong hem bae mi givim hem olketa samting ya, an mi nao
         bae mi God blong hem, an hem nao bae hemi pikinini blong mi.
         8 “Bat olketa pipol hu i sem long mi, an olketa hu i lusim biliv, an olketa hu i mekem
         olketa ravis wei, an olketa hu i kilim man dae, an olketa hu i durong wetem eniwan,
         an olketa hu i mekem majik, an olketa hu i wosipim olketa nara god, an olketa hu i
         laea tumas, olketa ya nao bae mektu dae kasem olketa. Bae olketa go long bikfala hol
         blong barava hot faea wea hemi bone long diskaen ston salfa.”
         9 Nao wanfala enjel hemi kam long mi. Hemi wanfala long sevenfala enjel ya, wea bifoa
         olketa holem sevenfala baol wea i fulap long sevenfala las bikfala panis. Nao hemi
         tok olsem long mi, “Yu kam, mekem mi som yu disfala waef blong Smolfala Sipsip ya
         wea hemi jes maritim.”
         10 Nao paoa blong Holi Spirit hemi kam long mi, an enjel ya hemi lidim mi go antap long
         wanfala bik maonten wea hemi hae fogud. Nao hemi som long mi Jerusalem, disfala bikfala
         Holi Taon wea hemi kamdaon from God long heven.
         11 An saen blong bikfala paoa blong God hemi saen kam long biktaon ya. Hemi barava saen
         fogud olsem naesfala ston jaspa wea hemi klia fogud olsem glas.
         12 Biktaon ya hemi garem bikfala wolston raonem hem wea hemi hae fogud. An hemi garem
         tuelfala geit long hem, an tuelfala enjel nao stanap fo gadem tuelfala geit ya. An
         olketa nem blong tuelfala traeb blong pipol blong Israel nao i stap long olketa geit
         ya.
         13 Trifala geit nao stap long saet long ist, an trifala geit long saet long saot, an
         trifala geit long saet long not, an nara trifala geit moa long saet long west.
         14 Faondesin blong wolston ya hemi tuelfala bikfala ston, wea nem blong tuelfala aposol
         blong Smolfala Sipsip ya i stap long hem.
         15 Disfala enjel wea hemi tok kam long mi, hemi garem wanfala longfala gol stik fo mesarem
         biktaon ya wetem wolston blong hem an tuelfala geit blong hem.
         16 Biktaon ya hemi garem fofala kona. Nao waed blong hem an longfala blong hem, tufala
         barava semsem nomoa. Nao enjel ya hemi mesarem biktaon ya, an hemi kasem 12,000 stadia.
         Long blong hem an waed blong hem an hae blong hem, trifala evriwan barava semsem nomoa.
         17 An enjel ya hemi mesarem moa wolston blong hem, wea hae blong hem hemi 144 peikos.
         (Wei wea enjel ya hemi mesarem olketa samting, hemi olsem hao yumi mesarem enisamting.)
         18 Wolston ya, olketa mekem long naesfala ston jaspa, an taon ya olketa mekem long nambawan
         gol, wea hemi saen olsem glas.
         19 An faondesin blong wolston ya, hemi lukgud tumas bikos hemi garem olketa nambawan
         ston long hem. Fas ston blong faondesin ya hemi jaspa, an mektu ston hemi safae, an
         mektri ston hemi agit, an mekfoa hemi emaral.
         20 An mekfaev ston hemi onikis, an meksiks ston hemi kanilian, an mekseven ston hemi
         kuots, an mekeit ston hemi beril, an meknaen ston hemi topas, an mekten ston hemi
         kalsedoni, an mekleven ston hemi tokoes, an mektuel ston hemi amitis.
         21 An tuelfala bikfala geit ya olketa mekem long tuelfala pel. Evri geit olketa mekem
         long wanfala bikfala pel nomoa. An bikfala rod insaet long biktaon ya olketa wakem
         long nambawan gol wea hemi klia tumas olsem glas.
         22 Bat mi no lukim eni tambuhaos insaet long biktaon ya, bikos God Masta hu hemi garem
         evri paoa wetem Smolfala Sipsip ya, tufala nao i olsem tambuhaos blong hem.
         23 An olketa no nidim san an mun fo saen kam long biktaon ya, bikos bikfala paoa blong
         God hemi saen kam long hem. An Smolfala Sipsip ya tu hemi laet blong biktaon ya.
         24 An pipol blong evri kantri long wol bae olketa wakabaot long disfala laet wea hemi
         saen kam long bikfala taon ya. An olketa king long wol bae olketa tekem kam risis
         blong olketa insaet long taon ya.
         25 Olketa geit blong hem bae i no save sat enitaem, bikos ples ya hemi no save naet.
         26 Olketa risis wetem enikaen gudfala samting blong pipol blong evri kantri long wol,
         bae olketa tekem kam insaet long biktaon ya.
         27 Bat olketa samting wea hemi no klin an olketa pipol hu i gohed fo duim olketa ravis
         samting, o gohed fo laea, olketa ya nao olketa no save kam insaet long biktaon ya.
         Bat olketa pipol wea nem blong olketa hemi stap insaet long disfala buk blong laef
         wea Smolfala Sipsip ya hemi garem, olketa pipol ya nao save go insaet long biktaon
         ya.

1 Nao enjel ya hemi som mi wanfala riva wea hemi saen olsem glas. An riva ya nao hemi
         wata blong laef. Hemi ran kamaot long tron blong God an blong Smolfala Sipsip ya,
         2 an hemi ran godaon long midol long bikfala rod blong biktaon ya. An long tufala saet
         long hem, olketa tri blong laef nao grou long hem. Olketa save garem frut long evri
         mans, olsem tuelfala taem long wanfala yia. An lif blong olketa tri ya, olketa pipol
         long evri kantri long wol i save yusim fo tekemaot sik blong olketa.
         3 Bat olketa samting wea God hemi no laekem, hemi no save stap insaet long biktaon
         ya. Tron blong God an blong Smolfala Sipsip ya nao hemi stap insaet long biktaon ya.
         An olketa wakaman blong God bae olketa gohed fo wosipim hem.
         4 An olketa bae lukim fes blong hem olowe, an nem blong hem bae hemi stap long fohed
         blong olketa.
         5 Long ples ya, bae no eni naet long hem, an bae olketa no nidim laet blong lam o laet
         blong san, bikos God Masta nao bae hemi laet blong olketa. An bae olketa rul olsem
         king evritaem an olowe.
         6 Bihaen, enjel ya hemi tok olsem moa long mi, “Olketa toktok ya i barava tru tumas,
         an yu save trastem. God Masta hu hemi givim Spirit blong hem long olketa profet, hem
         nao hemi sendem mi kam fo som long olketa wakaman blong hem, olketa samting wea bae
         no longtaem nomoa hemi mas hapen.”
         7 Nao Jisas hemi sei, “Yu lisin gudfala, no longtaem nomoa, bae mi kambaek moa. An
         olketa pipol hu i obeim olketa toktok wea God hemi talem insaet long disfala skrol
         ya, olketa nao save hapi.”
         8 Mi Jon nao mi herem an lukim olketa samting ya. Nao taem mi herem an lukim nomoa
         olketa samting ya, mi nildaon fo wosipim enjel hu hemi som olketa samting ya long
         mi.
         9 Bat hemi tok olsem long mi, “!Nomoa, yu no wosipim mi! Mi wanfala wakaman olsem yu
         nomoa. Mi olsem olketa profet hu i brata blong yu, an mi olsem olketa nara pipol hu
         i obeim olketa toktok wea hemi stap insaet long disfala skrol ya. !Yu mas wosipim
         God nomoa!”
         10 An hemi tok olsem long mi moa, “Yu no haedem olketa toktok ya wea God hemi talem
         insaet long disfala skrol ya, bikos bae no longtaem nomoa, evrisamting ya bae hemi
         hapen.
         11 An olketa nogud pipol, bae olketa gohed nomoa fo duim olketa samting nogud. An olketa
         ravis pipol, bae olketa gohed nomoa fo duim ravis samting. Bat olketa stretfala pipol,
         bae olketa gohed nomoa fo stap stret, an olketa holi pipol, bae olketa gohed nomoa
         fo stap holi.”
         12 Nao Jisas hemi tok olsem, “Yu lisin gudfala, no longtaem nomoa, bae mi kambaek moa.
         An bae mi tekem kam olketa pei blong olketa pipol fo givim long olketa, falom wanem
         evriwan hemi bin duim.
         13 Mi nao mi faswan bifoa evrisamting an bae mi laswan tu bihaen evrisamting ya. Ya,
         mi nao faswan an laswan. Mi statem evrisamting an bae mi finisim evrisamting tu.”
         14 Olketa pipol hu i wasim kaleko blong olketa, olketa save hapi tumas. Bikos olketa
         nao i fit fo kaikaim frut blong tri blong laef, an olketa fit tu fo go insaet long
         olketa geit blong biktaon ya.
         15 Bat olketa nara pipol moa olketa no save go insaet. Hem nao olketa hu i falom olketa
         ravis wei, an olketa hu i gohed fo mekem majik, an olketa hu i durong wetem eniwan,
         an olketa hu i kilim man dae, an olketa hu i gohed fo wosipim olketa narafala god,
         an olketa hu i save laea tumas long toktok an long laef blong olketa.
         16 “Mi Jisas, mi nao sendem enjel blong mi fo go an talemaot olketa samting ya long
         yufala long olketa sios. Mi nao mi bon kam long laen blong olo blong yumi Deved. An
         mi nao disfala sta blong eli moning wea hemi barava saen fogud.”
         17 An Holi Spirit wetem niufala waef blong Kraes, tufala tok olsem, “Yufala kam.” An
         evriwan wea olketa herem toktok ya, olketa mas tok olsem tu, “Yufala kam.” Yufala
         wea yufala dae fo wata, yufala kam. Ya, yufala wea yufala laekem tumas fo dring, yufala
         save kam tekem fri disfala wata blong laef.
         18 Mi Jon mi tokstrong fo wonem olketa pipol hu bae olketa herem olketa toktok wea God
         hemi talem insaet long disfala skrol ya. Sapos eniwan hemi adem samfala toktok moa
         insaet long skrol ya, olketa panis wea skrol ya hemi talemaot, bae God hemi mekem
         olketa kasem disfala man tu.
         19 An sapos eniwan hemi tekemaot samfala toktok from profesi blong disfala skrol ya,
         bae God hemi tekemaot from hem olketa gudfala samting wea disfala skrol ya hemi talem.
         Man ya bae hemi no save stap long bikfala Holi Taon ya, an hemi no save tekem eni
         frut blong tri blong laef.
         20 Man hu hemi talemaot olketa samting ya hemi sei, “Ya, hemi tru ya. No longtaem nomoa
         bae mi kambaek moa.” Amen. !Jisas Masta blong mifala, plis yu kam!
         21 Letem kaenfala lav blong Jisas Masta blong yumi, hemi stap wetem yufala pipol blong
         God. Amen.
         
            

         
      
   